
Doina Uricariu (n. 1950, Bucureşti), cunoscută poetă şi eseistă, membră a Uniunii Scriitorilor din 
România, a Societăţii Culturale Europene şi a P.E.N. Club. Membră fondatoare a Academiei Civice. 
A publicat nouă volume de versuri distinse cu premiile Uniunii Scriitorilor din România, Republica 
Moldova, Israel şi America Latină; volume de eseuri şi studii de literatură, filosofie şi istoria artei 
despre Emil Botta, Kierkegaard, Cioran, Jeni Acterian, Dominic Stanca, Maria Pillat-Brateş, 
Antonovici; studii despre literatura, filosofia şi arta românească, europeană şi americană, de 
avangardă şi interbelică. Doctor în poetică şi stilistică cu teza Nichita Stănescu. Lirismul paradoxal, 
publicată la Editura Du Style, în 1998. A îngrijit ediţii fundamentale: Filocalia de la Prodromul, 
Transnistria, Enciclopedia lăcaşurilor de cult din Bucureşti, Cotroceni Palace. Din 1999, trăieşte la 
New York. Cavaler al Ordinului Serviciul Credincios pentru creaţie şi activitatea în domeniul culturii. 
De aceeaşi autoare, la Editura Polirom a mai apărut Maxilarul inferior (2 vol.), care a obţinut Premiul 
Cititorilor oferit de Observator Cultural. 


Violul 


Tanti Tudora a venit din Ciocăneştii ei, de pe lângă Călăraşi, înfăşată 
ca o momâie. Să nu i se vadă nimic din trupul ei de femeie ce nu măsura 
mai mult de un metru şi treizeci de centimetri. Nu i se vedeau decât ochii, 
aşa, ca la musulmane, din faţa îmbrobodită cu basmale mari, duble, cu 
nodul celei de-a doua legănându-se peste gură. Peste bluze şi rochii purta, 
vară şi iarnă, un soi de vestă largă şi şorţuri pe deasupra, aşa că nu puteai 
să ghiceşti dacă are talie şi sâni ca femeile. Dar deşi era înfofolită şi 
îmbrăcată cu una peste alta ca foile cepei, puteai să vezi că nu e grasă. Se 
mişca iute şi era puternică. Ne întreceam la căratul găleţilor scoase pline 
ochi din fântână şi duse cu apa şiroind la rădăcina pomilor din livadă. 
Trunchiurile puieţilor plantați de tata în urmă cu doi-trei ani începuseră să 
se îngroaşe. Erau peste cinci sute. Tata nu pusese încă în funcţiune ţevile 
de irigație, dar cumpărase pompă la fântână. Tanti Tudora căra două găleți 
deodată, se mişca mai iute decât copiii. Îl pusese pe tata să-i aducă din sat, 
de la fraţii ei, o cobiliţă: „Măcar cu atât să mă aleg din zestrea mea, pe 
care le-am împărţit-o“. Eu alergam după ea cu găleata mea cu apă şi unul 
dintre primele lucruri pe care mi le-am propus în gând a fost să ajung s-o 
întrec. Să alerg mai iute pe cărare, să nu mă dezechilibrez sub greutate, să 
apuc să ud la rădăcină cât mai mulţi pomişori. Mi-era cald şi cu cât mă 
ambiţionam să merg mai iute, cu atât un val de fierbinţeală mă moleşea. 
Am priceput mai târziu că ambitia încăpăţânată îţi taie puterile. Avea 
mâinile mari, ca de bărbat. Mi le arăta ca să nu mă necăjesc că nu pot să-i 
ţin piept la treabă. Simţea când mă opream furioasă pe mine în spatele ei, 
lăsând găleata jos. Şi îmi spunea vorbele ei tămăduitoare: „Copiii sunt de 
la Dumnezeu, ca şi oamenii mari!“. 

Mă tineam după ea ca să-mi povestească tot soiul de istorii despre 
plante, animale şi păsări. Nu mă mai săturam să le ascult. Ştia să ghicească 
în bobi, mă descânta de deochi cu bucățele mici din cărbunii şi jarul stins 
din sobă. Ea mi-a spus, când aveam vreo şapte ani şi ceva (terminasem 
clasa întâi), că băiatul care vine să fure pepeni de la noi, Vasile cel blond, 


cu ochi albaştri şi părul numai bucle, e îndrăgostit de mine şi vrea să-l 
băgăm în seamă. 

Nimic n-o speria pe lumea asta afară de a mă vedea cocoţată în cireşii 
înalţi şi în corcoduşul domnului Grigore care creştea la gard, cu trunchiul 
înfipt în sârma ghimpată. Nu mă ameninţa c-o să-mi frâng vreun picior, 
vreo mână sau chiar spinarea dacă o fi să cad din copac sau avea să se 
rupă vreo creangă. „N-o să te mai ia nici un bărbat de nevastă“, striga la 
mine, ca şi cum nu putea să existe nenorocire mai mare pe lume. În fiecare 
an, cu banii pe care-i primea de la părinţii mei îşi cumpăra pânză de in, 
prosoape, basmale, ştergare, batiste, ca să fie de împărţit la înmormântarea 
ei. Se adunaseră în lăzile din blană de lemn pentru făină, pe care tata le 
cumpărase de la o moară din Bărăgan, cât să umple o cameră. 

Vara, ne mutam la Băneasa imediat ce intram în vacanţă. Locuiam cu 
sora mea în camera mare lipită cu peretele de camera lui tanti Tudora a 
cărei uşă dădea drept în faţa culoarului lung de la intrare, unde era şi uşa 
de la cămară. Din cămară urcam în podul înalt, jumătate plin cu fân, cu 
peretele dinspre coama casei folosit pentru întinsul pieilor de vițel, de 
iepuri sau de iezi. Pe intrarea de la pod, pe unde era împins fânul sau 
aruncată lucerna uscată în ieslea vacilor, priveam cum se năştea viţelul: ud 
şi plin de pieliţe strălucitoare. De cum a alergat tata după veterinarul de la 
spitalul de cai, m-am pregătit de spectacol, mai ales că, până s-a aflat ce 
făceam când făta vaca, spectacolul fusese ţinut secret. Uneori ne 
întorceam în oraş, adică la vreo patru kilometri de ferma noastră. Tăiam în 
diagonală pământul din faţa grădinii împrejmuite cu gard de salcâmi, până 
la şosea şi la şcoala cu un etaj, o vilă veche cu acoperiş ţuguiat cu ţigle 
roşii, despre care lumea spunea că ar fi dinainte de împărţirea moşiei 
Montesquieux, după exproprierile ce au urmat primului război mondial. 
Toate astea le-am aflat mult mai târziu, unele amănunte chiar după 2007, 
când o femeie a deschis o mulţime de procese revendicând terenul aflat 
necontenit în proprietatea noastră de la începutul anilor '50. 

Copiii din Vatra Nouă, cu care mă jucam în pădure sau trecând de 
şoseaua cu plopi pe islazul şi malul apei ce venea de la Mogoşoaia, aveau 
făurite multe vise în legătură cu oraşul de care nu-i despărţeau decât vreo 


trei-patru kilometri de mers pe jos. Se mai ajungea acolo cu bicicleta sau 
autobuzul, iar toamna unii mergeau cocoţaţi peste varza din căruţe. Visul 
unora dintre ei era să vadă leagănele şi roata mare din parc şi neapărat să 
ajungă la defilarea de 23 august. Erau miraţi că nu ţin morţiş să văd carele 
triumfale, alegorice, marşul şi fanfarele, sportivii şi militarii, tancurile şi 
rachetele şi ce mai era de privit la şosea din miriapodul acela de coloane şi 
steaguri ce se întindea de la tribune la Arcul de Triumf şi care trecea — ce 
noroc pe capul meu! — la câteva minute de casa noastră de la oraş. Dar 
când ceva e chiar pe sub nasul tău, se pare că nu are valoare. 

Prietenii mei, copiii din Vatra Nouă, aproape că mă somau să merg şi 
să le povestesc apoi. Dar nu m-am dus la nici o defilare. Părinţii mei au 
avut cu totul alt program şi, oricum, nu erau genul care să stea pe trotuare 
şi să caşte gura la defilări. La Băneasa a rămas doar tanti Tudora cu 
animalele, câinii şi păsările de hrănit. 

Când ne-am întors peste vreo două zile, uşa de la intrare era spartă şi 
la fel era şi uşa care dădea la camera unde locuia tanti Tudora. Se pare că 
ea îl sunase pe tata cu o zi înainte, dar noi nu ştiam nimic. Era multă 
agitaţie şi eram trimişi la joacă: „E treabă de oameni mari“. Veniseră şi 
nişte milițieni să ia amprente. 

Tanti Tudora avea mâinile zgâriate şi faţa lovită iar tata era furios la 
culme. „Dar câinii, unde fuseseră câinii?“, tot repeta. Şi tanti Tudora 
răspundea că erau duşi cu nunta. Au parte şi câinii de nunta lor. 

Ea părea cea mai calmă. S-a îmbăiat mai îndelung, cum făcea de 
sărbători, s-a îmbrăcat cu hainele ei cele mai frumoase şi s-a îmbrobodit 
cu basmaua cea mai veselă şi mai scumpă. Şi-a lăsat faţa la vedere, toată: 
ochii, gura, obrajii cu pielea nebătută de soare. Doar în jurul ochilor pielea 
era bronzată, iar asta-i făcea mari, întunecaţi, puţin înfricoşători. A plecat 
împreună cu tata la unitatea militară de lângă noi. A mers ca să-i 
recunoască pe soldaţii ce intraseră noaptea peste ea. Cam atât am priceput 
din tot ce nu trebuia să înţelegem. „Sunt toţi zgâriaţi şi o să se spună unii 
pe alţii.“ Am fugit la poartă şi m-am uitat pe drum după ei. Iata parcă 
mergea însoţit de o copilă de la ţară, gătită de horă. „O să-i aşeze în careu 
pe toţi soldaţii, o să trecem prin faţa lor şi dacă nu ies de unii singuri în 


faţă, tot o să-i recunoşti. Or fi dintre cei care au mers la defilare. Poate le- 
au dat o scurtă permisie şi apoi, înainte să se întoarcă la unitatea militară, 
s-au dus care încotro.“ 


Nacela Europei 


Cine taie burta lupului? 


Am ajuns a doua oară la Versoix în luna noiembrie a anului 1990 pentru a 
lucra la cartea de interviuri cu M.S. Regele Mihai, aşa cum conveniserăm. 
Era pe vremea aceea la secretariat o doamnă (D.M.) cu care luasem şi eu 
legătura pentru confirmare şi un prieten de la Versoix, la care urma să 
stau, Adrian Barbu. Mirela, soţia lui, îmi pregătise dormitorul la etaj, dar 
seara stăteam mult în living, la parter, sau în spaţiul de la demisol, unde 
erau o bibliotecă, biroul şi o zonă de trăit agale între cărţi şi muzică. 

Luasem decizia de a scrie cartea încă din luna mai a anului 1990. 
Interviul meu publicat în România literară, din 23 august 1990, nota 
explicit acest lucru. Când am anunţat la Editura Eminescu, unde eram 
redactor principal, că plec la Versoix, colegul meu proaspăt de editură, 
transferat pe post de redactor-şef (M.C.), s-a înnegrit la faţă, dar nu a scos 
o vorbă. În timp ce eu mai notam întrebări în caietul meu pregătit pentru 
cartea cu Regele Mihai, făcându-mi bagajele, el ajungea înaintea mea la 
Versoix ca să anunţe că nu mai vin — ca lupul ce-o întâlnise pe Scufita 
Roşie în pădure şi, după ce aflase încotro se îndreaptă cu merinde, scurtase 
calea, mâncase bunicuţa şi, înveşmântat în straiele ei, aştepta s-o înghită 
pe nepoată. N-a fost doar o poveste de contract semnat de cineva mai iute 
de mână. 

Basmul acesta cu Scufiţa Roşie mi s-a părut emblematic pentru ceea 
ce face comunismul şi postcomunismul cu memoria noilor generaţii: o 
devorează, după ce a înghiţit-o pe aceea a bunicilor. Problema e cine taie 
burta lupului. Nu poţi să nu recunoşti scenariul tipic de trădare şi o nouă 
misiune. Marin Preda era talonat la Editura Cartea Românească de colegii 
lui turnători. La cea mai liberă şi importantă editură din România, două 
dintre volumele mele, Vindecările şi Ecorşeuri, au stat la cenzură câte 
şapte ani. Redactorii care le susțineau sau colegii lor vigilenţi foloseau 
uneori un limbaj dublu, înainte să le treacă pe linie moartă chiar cenzorii 


angajaţi. Doar domnul Paleologu, redactorul cărţii mele de debut, mi-a 
spus de ce nu apar Vindecările şi ce anume le reproşează cenzura. Totul a 
pornit de la titlul Vindecările. În afară că „nu eram bolnavi de nimic“ şi că 
„Du exista nici o boală“ de care să ne vindecăm, nu scrisesem nici un 
poem cu partidul, precum alţi poeţi... L.C., care era redactor-şef, mi-a 
comunicat că volumul Ecorşeuri nu va apărea decât peste cadavrul lui. 
Redactorul care-mi lucrase cartea îi dăduse toate informaţiile necesare. Cu 
aerul lui afectat şi filosofard, îi enumerase pe toţi autorii pomeniţi în 
volumul meu de eseuri ca reprezentând falanga dreptei naţionale şi 
europene. 

Volumul meu de debut, predat de Alecu Paleologu, s-a oprit la M.C. şi 
a apărut la capătul a şapte ani de aşteptare. Fcorşeurile citite de M.C., 
blocate vreme de şapte ani, au fost reluate de Magdalena Bedrosian şi 
volumul a apărut în 1990. Nu am scăpat nici după 1990 de lupul cel rău, 
care purta acum blana moralistului, a creştinului smerit şi retorica 
monarhistului. Convertit a câta oară? 

Când o să ne eliberăm de mocirla limbajului dublu? Cenzura 
„desfiinţată“ a fost înlocuită de o cenzură a securităţii reciclate care 
trebuia să controleze procesul democraţiei. Să îşi planteze slujbaşii în 
posturi-cheie. Să cearnă prin ei cantitatea de adevăr şi alternativele 
indezirabile. Cine ţinea sita democraţiei? Cine măcina la moară adevărul 
şi minciuna? De mică, tatăl meu mă învățase cum să aleg moara bună şi 
făina bună. Dar tot el mă învățase că, dacă grâul sau porumbul pe care-l 
ducem la moară e stricat, mucegăit şi moara e murdară, nu obţinem nimic. 
Din minciună nu poţi coace pâinea nici unui adevăr. 

Revenirea monarhiei în România a fost controlată şi amânată sine die 
de cei ce vroiau să fie beneficiarii aşa-zisei revoluţii care a avut loc în 
decembrie 1989. „Doar n-o să dăm noi puterea pe tavă de argint unuia 
care n-a mâncat alături de noi salam cu soia şi tot ce am mai mâncat...“ 
Televiziunile europene îi invitau pe foştii suverani, Regele Mihai fiind 
primul chemat şi cel mai frecvent convocat la televiziunea romandă de la 
Geneva, de Frederic Mitterand, şi la televiziunea franceză... În România, 
în schimb, ca dintr-o flaşnetă se tot auzea povestea cu „nu e momentul“, 


ori de câte ori îţi spuneai că, dacă lucrurile sunt OK, atunci chiar este 
momentul. 

Da, fireşte, se poate publica o carte cu regele, dar s-o facă omul nostru, 
să-i ceară exclusivitate interlocutorului, să nu se ocupe prea mulţi de 
subiect. Şi, dacă se poate, accentul să cadă pe viaţa privată, pe filosofia 
vieţii şi pe psihologia unui monarh a cărui istorie a cunoscut multe 
frustrări din pricina tatălui, Carol al II-lea, a divorţului, a absenței mamei, 
a dictaturii mareşalului, a jocului istoriei pe care România şi atâtea ţări 
căzute în lagărul socialist nu l-au putut controla. Dar un joc precum 
prestidigitaţiile de la circ, mai degrabă spectacol şi melodramă, să nu 
priceapă nimeni cum ies iepurii albi din joben ca Frontul Plugarilor la 
alegerile măsluite... Da, trebuie să existe o carte, dar să nu clintească prea 
mult din republica la care lucrăm, pe care o consolidăm. Şi s-o controlăm 
— cu ai noştri de ieri şi de azi... 

Toţi ştim ce înseamnă să pui un tren pe o linie moartă. Aşa şi cu 
monarhia, în România. 


Ţări aruncate din nacela Europei 


Aveam cu mine un caiet portocaliu de două sute de pagini, plin cu toate 
întrebările pe care aş fi dorit să le pun şi pe care le-am adunat în lunile de 
cercetare din arhive şi biblioteci. O întrebare care revenea adeseori în 
mintea mea şi lua forme diferite în acest chestionar uriaş (ca un Gulliver 
în ţara piticilor ce ignoră istoria) era legată de acţiunile din exil ale M.S. 
Regele Mihai pentru poporul român. Ce a făcut, ce avea dreptul să facă? 
Ce ecou au trezit aceste acţiuni? Ce putea face Europa occidentală pentru 
un popor deturnat din zbor ca un avion smuls de pe culoarul lui aerian? Ce 
a făcut lumea, ca un turn de control, pentru acest zbor al istoriei normale, 
luat ostatic dimpreună cu pasagerii lui şi azvârlit într-o aventură 
criminală? 

Sper că suntem de acord cu toţii că abdicarea din 30 decembrie 1947 a 
fost marea deturnare a istoriei României şi a poporului român. Ce am 
făcut noi, ostatecii lagărului socialist? Ce a făcut regele în exil pentru 


poporul său? Tot se vânturau poveştile despre un rege prea tânăr şi prea 
slab, care abdicase prea uşor. Dar era ultimul care abdicase, cu excepţia 
Regelui Paul al II-lea al Greciei (ţară aşezată sub altă sferă de influenţă). 
Era regele care rezistase cel mai mult în lagărul controlat de sovietici şi 
care ar fi rezistat până la capăt, dacă jocul nu ar fi fost jucat deja. Odată cu 
ţările trădate de tratate şi de Pactul Ribbentrop-Molotov au fost trădate şi 
popoarele ce trăiau între hotarele lor. Popoarele de sub zona de influenţă 
sovietică au fost aruncate din nacela Europei postbelice, asemeni unor saci 
de nisip. Împărţirea sferelor de influenţă se descotorosea de povara 
oamenilor. Ca să se poată înălța şi să zboare liber restul Europei şi restul 
lumii. 

În adolescenţă am văzut un bărbat tânăr, atletic, care era cu iubita lui. 
Când l-au atacat nişte câini, el s-a apărat împingând-o pe femeie spre 
gurile căscate să muşte. Făcuse un scut din iubita azvârlită drept momeală 
ca să se salveze el de câinii turbaţi. Ea n-a tipat şi s-a desprins calmă de 
bărbatul înfricoşat şi laş. S-a apropiat de câini de parcă ar fi fost o tufă de 
flori în faţa ei. S-a desprins de bărbatul ce-i fusese iubit cum dai ocol unei 
gropi de gunoi. 

Din nacela Europei au fost aruncate în perioada postbelică şi 
monarhiile. Cu diferenţe de scenariu de la caz la caz. Abdicarea regelui 
României a fost dictată de sovietici şi pusă în operă de Petru Groza şi 
Gheorghiu-Dej. A fost un act ilegal şi anticonstituţional. Evenimentele de 
după 21-22 decembrie 1989 au relegitimat republica. Constituţiile 
postdecembriste au eludat regimul monarhiei constituţionale şi influenţa 
lui majoră asupra modernizării şi integrării europene a României. 

Soarta României a fost decisă de emoţiile manipulate şi adevărurile 
istorice ţinute în exil, ca şi Regele Mihai, obligat să stea în carantina 
tranziţiei ca să nu se producă refacerea scoarţelor şi a circuitelor cerebrale 
în milioanele de creiere spălate îndelung. 

Regele Mihai a încercat, în toţi anii aceştia, să vorbească cu membrii 
guvernelor occidentale. Şi a vorbit. A vorbit, de asemenea, cu toate rudele, 
care fac parte din casele regale ale altor ţări. Numai că sistemul din ţările 
respective e de aşa natură încât nu se putea şi nu se poate interveni în 


politica altei ţări. Fiecare trebuie să-şi decidă propria soartă, să lupte. Să-şi 
facă singur curăţenie în casă. Atât cât poate decide. României i-a fost 
smuls orice drept al deciziei. Nu doar atunci, ci şi după 1990. Odată am 
dat vina pe ruşi, pe americani, pe englezi. Apoi am dat vina pe noi. 


În decembrie 1989, toţi am văzut, Occidentul a trăit cu o profundă 
solidaritate ceea ce s-a întâmplat la noi. România era pe prima pagină 
a tuturor ziarelor. Au apărut însă repede şi primele semne de alarmă. 
Adevărul e că noi, românii, trebuie să ne facem ordine în problemele 
noastre. După 1948, am vorbit occidentalilor despre situaţia din 
România. În toţi aceşti ani n-am încetat să atrag atenţia asupra 
situaţiei din ce în ce mai dramatice din România. Toţi mă ascultau cu 
simpatie, cu interes, dar efectiv nu puteau să facă nimic. 


Regele Mihai I a ajuns în America în luna martie a anului 1948. 
Atunci a dat primele declaraţii cu privire la condiţiile în care a fost forţat 
să abdice, informând lumea întreagă asupra situaţiei din România. În 
Arhivele M.A.E. există un Fond Telegrame din 1948, care conţine depeşe 
trimise de la Washington, în intervalul martie-aprilie 1948, de către 
diplomaţii români impuşi de guvernul comunist şi pro-sovietic al lui Petru 
Groza. 

Ministru al legaţiei României în S.U.A. este, în 1946, Mihai Ralea 
care „merge complet pe linia noastră“, după cum remarcă un observator 
vigilent. Portretul proaspătului diplomat e inclus în dosarul 10/1947 al 
arhivei C.C. al P.C.R., Secţia Relaţii Externe, aflat la Arhivele Naţionale. 
A fost comentat şi în volumul coordonat de lon Calafeteanu, Istoria 
politicii externe româneşti, apărut în 2003 la Editura Enciclopedică. 

Biata Românie, veşnic a avut parte de intelectuali trădători, iar Mihai 
Ralea şi-a pus talentul şi inteligenţa în slujba lui Groza şi a Moscovei, 
folosind anii de diplomaţie petrecuţi la Washington ca „trambulină pentru 
a obţine un post de mai mare răspundere în ţară“. Limbajul trădează 


profilul omului ca o radiografie a plămânilor unui fumător înrăit. Vezi 
bolile şi viciile de care suferă, calcifierile de pe urma unor pneumonii 
tratate care au lăsat, în lobi, cicatricile albe. Vezi cum creşte tumoarea 
letală. 

Citesc texte scrise de slugile Moscovei despre rege şi le aud repetate 
vreme de decenii până în 1989. Şi după aceea tot le aud. Dar cum să-mi 
explic că, în 2010, acelaşi limbaj mai poate avea prozeliţi şi că mi se 
prezintă ca republican, când originile lui sunt în revoluţia bolşevică. 

Legația României fierbea, în 1948, sub presiunea vizitei Regelui 
Mihai. Cei de la Washington informează puterea comunistă şi prosovietică 
de la Bucureşti despre venirea Regelui Mihai în America, speriaţi de 
implicarea Departamentului de Stat în vizita suveranului român ce fusese 
obligat să abdice. Prin Departamentul de Stat au fost conferințele de presă, 
asigurarea pazei şi protecţiei şi rezervarea camerelor la hotel. În plus, tot 
acolo a fost stabilită agenda întâlnirilor la nivel înalt, nelipsind 
întrevederea cu Harry Truman şi Averell Harriman. 

Averell Harriman era un personaj uluitor, abia întors de la Moscova, 
unde fusese ambasadorul S.U.A., între 1943 şi 1946. Ulterior a fost şi 
ambasadorul S.U.A. în Marea Britanie, ministru al Industriei şi 
Comerţului şi consilier prezidenţial, a lucrat cu Kennedy, cu Johnson, s-a 
aflat în compania lui Hruşciov după semnarea tratatului americano- 
sovietic din 1963, fiind cunoscut geniul lui de negociator. Fiu al unui 
magnat al căilor ferate sau baron al căilor ferate, cum îi spun americanii, 
prieten bun cu fratele lui Eleanor Roosevelt, Averell Harriman este, din 
perspectiva unei lucrări ce ne ajută să înţelegem care au fost oamenii care 
au ţinut cântarul lumii în secolul XX, unul dintre cei şase bărbaţi înţelepţi, 
cunoscători şi cu scaun la cap, prieteni între ei, care au făcut lumea. Mă 
refer la cartea lui Walter Isaacson şi Evan Thomas, The Wise Men: Six 
Friends and the World They Made. 

O altă carte scrisă de W. Averell Harriman apare la începutul anilor 
'70. Aceasta conţine observaţii atente, cu tentă psihologică asupra 
economiei, diplomaţiei şi istoriei şi ne ajută să înţelegem în ce cleşte 
spărgător de nuci au stat Europa de Sud-Est, Europa în general şi lumea: 


gata să se transforme într-o grămăjoară de firimituri ca o nucă spartă de o 
apăsare isterică. 

Să ne imaginăm acest spărgător de nuci ţinut de mai multe perechi de 
mâini, care încearcă să apese cât mai puţin, să spargă coaja lemnoasă, 
cât... să se desfacă miezul în două. Miezul poate fi şi stricat, şi viermănos 
sau redus, la rându-i, la nişte zgârciuri putrezite. lar mâinile pot fi şi ele 
stângace. 

Statura personalităţii lui Averell Harriman e prinsă în densa 
monografie pe care i-a consacrat-o Rudy Abramson, în aproape 800 de 
pagini, Spanning the Century: The Life of W. Averell Harriman 1891- 
1986. Ce lume descoperi în carte, ce personaje şi putere de a decide sau de 
a face slalom. Precum vulturii ce-şi înconjură prada, când alţii abia dacă 
sparg coaja oului, bieţi pui în incubatorul istoriei. Ocolul e tot mai scurt, 
ținta e tot mai aproape. 

Administraţia Truman nu a recunoscut guvernul Groza impus de 
sovietici până la conferinţa de la Moscova din decembrie 1945. 
Bucureştiul a fost bombardat cu o mulţime de note de protest semnate de 
Roy Melbourne şi Burton Berry. Lumea reacţionează o vreme normal din 
punct de vedere politic şi diplomatic. Până când? Încă doi ani şi ruşii au 
obţinut ce voiau de la început, o Românie fără monarhie. 

Regele Mihai I era cel mai important adversar al comuniştilor. A fost 
organizată o manifestare antimonarhică la debarcader. Şi-a dat concursul 
un grup vajnic de huiduitori înarmaţi cu plancarde cu sloganuri ale 
propagandei care-l decreta pe rege „fiul fascistului Carol al II-lea“ şi al 
aţâţătorului unui nou război. Voiau să-l discrediteze pe rege în faţa 
americanilor şi să-l facă să renunţe la programul de întâlniri cu românii 
din exil ostili comunismului. Erau speriaţi de ideea unirii exilului 
românesc. 

Regele a fost introdus de poliţie în clădire pe uşa din spate, de teama 
manifestanţilor. Aşa s-au lăudat diplomaţii români la Bucureşti. Grupul 
simpatizanţilor format din membrii rezistenţei din exilul românesc, între 
care se afla şi fostul prim-ministru Nicolae Rădescu, alături de Vişoianu, 
Niculescu-Buzeşti, Vălimărescu, Duca, Tilea, nu a reuşit să-şi ducă la bun 


sfârşit scenariul de primire caldă şi triumfală în sala de aşteptare a portului 
din cauza agitaţiei antimonarhiste ce fusese pusă la cale. 

Doream să aud din gura Majestății Sale povestea adevărată a acestor 
întrevederi şi concluziile pe care le-a tras după ce şi-a făcut datoria să 
informeze America şi Anglia asupra stării de fapt din România. Pe Mihai 
Ralea îl preocupa cultura regelui, nu dictatura din România. 

Minciuna se organizează mai bine decât adevărul şi are un tupeu de 
trâmbiţă. lar românii au, în asemenea situaţii, comportament de 
primadone: pot pierde cauza din vedere, tensionaţi să ocupe un loc cât mai 
în faţă. Apăruseră dezbinări în exil, lupte şi fărâmiţări în bătălia pentru 
locul în ierarhie. Telegrama din 12 martie 1948 (dosarul 10/1947, filele 
38-43, A.N.I.C., arhiva C.C. al P.C.R., Secţia Relaţii Externe) descrie cu 
lux de amănunte lovitura de imagine. Şi o exagerează ca să obţină 
beneficii la Bucureşti. 

Autorii telegramelor despre vizita regelui la New York fac tot posibilul 
să diminueze importanţa evenimentului. Reprezentanții emigrației 
româneşti oscilează între triplul salt mortal al speranțelor şi vidul 
depresiei. Au avut loc mai multe întâlniri şi recepții, inclusiv la uzinele 
Ford în Detroit, cu miniştrii administraţiei democrate americane. Aceeaşi 
telegramă din 12 martie înregistrează o declaraţie a Regelui Mihai extrem 
de realistă, dar imposibil de pus în practică: „În împrejurările de azi, 
numai un război poate elibera ţara mea de comunism“. Nu fabricile de 
automobile erau ţinta vizitei, dovadă chiar declaraţia de mai sus. 

O telegramă trimisă de Vlad Mărdărescu, al doilea consilier al legaţiei 
şi prieten vechi al lui Ralea, se referă la întâlnirea dintre rege şi 
preşedintele Americii, Harry Truman. După întrevederea de la Casa Albă, 
Regele Mihai a declarat presei: „Sperăm cu toţii că mă voi întoarce“, 
folosind un plural al speranţei la care subscrie şi preşedintele american, 
conform filei 73 din dosarul menţionat. O telegramă din 23 martie 1948 
informează Ministerul Afacerilor Externe de la Bucureşti cu privire la 
persoanele întâlnite de Regele Mihai: preşedintele Harry Truman, 
secretarul Industriei şi Comerţului (Averell Harriman), secretarul de stat 
George Marshall, secretarul Internelor (Krug), secretarul Agriculturii 


(Anderson), secretarii Armatei, Marinei şi Aviației... S-a spus că 
americanii ar fi vrut să transmită un semnal sovieticilor privitor la 
interesul lor faţă de Europa de Est prin importanţa pe care au acordat-o 
vizitei fostului suveran. Din telegrama trimisă la M.A.E. în 23 martie 1948 
aflăm de întâlnirea cu ambasadorul Marii Britanii din Washington, de 
masa luată la Clubul de presă. În telegramele din 16 şi 27 aprilie 1948, 
trimise la Bucureşti, Mihai Ralea demontează punct cu punct importanţa 
evenimentului şi conchide că regele nu reprezintă un pericol important 
pentru regimul comunist din România, dat fiind că „Departamentul de Stat 
nu crede că el ar putea fi utilizat din punct de vedere politic“. 

Cine din România sau din afara ei ar fi putut fi utilizat politic, ca să 
ţină piept regimului comunist, în braţele căruia fuseseră predate ţările din 
lagărul socialist? Zarurile fuseseră aruncate, jocul fusese jucat. România 
era scoasă din rândul ţărilor libere şi democratice. Nimeni nu va putea să 
susţină că nu s-a ştiut ceea ce s-a întâmplat cu adevărat. Iar vizita Regelui 
Mihai în America şi Marea Britanie a transmis limpede les quatres verites 
cu privire la România şi Moscova. Vizitele fac parte şi ele din lupta dusă 
din exil pentru România. 

Arhiva de la Versoix este plină de dovezile luptei duse în exil din 1948 
până în 1990 şi în anii următori. Ea reprezintă o parte importantă a 
neîmpăcării românilor din afara graniţelor României cu soarta impusă ţării 
lor şi poporului român. 

Am găsit, în biblioteca şi arhiva regelui, copiile unor telegrame trimise 
din exilul elveţian, mai recent. Una dintre ele este adresată cancelariei 
Palatului Federal de la Berna, domnului Rudolf Reichling, preşedintele 
Consiliului Naţional între 1987 şi 1988. Era o telegramă de mulţumire 
adresată guvernului şi parlamentului elveţian pentru curajoasele luări de 
poziţie în favoarea respectării drepturilor omului în România. Cele şapte 
interpelări urgente, provenind de la membrii Consiliului Naţional prezidat 
de Rudolf Reichling, apelul către autorităţile de la Bucureşti, marcaseră o 
schimbare de atitudine a Occidentului faţă de România. 

Regele Mihai I a trimis tot atunci şi o telegramă domnului consilier 
federal René Felber, şef al Departamentului Afacerilor Externe în cadrul 


Consiliului Federal din 1987 şi preşedinte al Confederaţiei în 1992. 
Telegrama a ajuns tot la Cancelaria Palatului Federal de la Berna, după 
cum se poate citi din formular. Din acelaşi motiv: chiar domnul consilier 
federal René Felber formulase acel apel către autorităţile române. Era 
totuşi un semn că ţările din Europa nu mai rămân atât de pasive în faţa 
ororilor din România. 

Transcriu din interviul pe care l-am luat în toamna anului 1990; 
„Cereaţi în decembrie 1988, — aviz celor ce mint afirmând că nu v-a 
interesat România!... Cereaţi Occidentului să condamne haut et fort 
regimul Ceauşescu“. 


Începuse nenorocirea cu aşa-zisa sistematizare a satelor. Condamnam 
distrugerea satelor româneşti, faptul că trebuiau să dispară 8.000 de 
sate din cele 13.000 existente. Drama ţării ajunsese îngrozitoare. Nu 
se mai puteau accepta asemenea orori. Guvernele lumii libere aveau 
acum datoria, obligaţia să nu mai acorde nici un credit conducătorilor 
de la Bucureşti. Indiferent de interesele lor. 


În acel interviu, Regele Mihai spunea că se consideră rege al României 
şi şef al statului. 


Abdicarea mi-a fost smulsă cu forţa, sub ameninţarea că vor fi ucişi 
1.000 de tineri. Situaţia României ajunsese foarte gravă. Ţările 
occidentale nu mai puteau rămâne doar la stadiul unor condamnări 
verbale în Parlament. Trebuiau să acţioneze concret, să rupă punţile 
dictaturii, s-o boicoteze. Elveţienii au avut atunci o atitudine 
remarcabilă. Fermă. M-am putut pronunţa şi eu în acest context. 


În alt text, tot din 1988 şi, stranie coincidenţă, tot din decembrie, 
Regele Mihai a comparat regimul dictatorial din România cu cel din 
Germania nazistă. 


Pentru că aşa a fost. Spuneam acolo că poporul nostru a trăit într-un 
stat al poliţiei, al terorii, neavând nici o posibilitate să reacționeze. 
România a fost de fapt o ţară în lagăr. Teroarea de la noi a semănat în 
multe situaţii cu teroarea nazismului în Germania. Dictaturile de 
dreapta sunt leite cu cele de stânga. Nu spun ceva nou. 


E interesant punctul de vedere referitor la perestroika. Românii au 
apreciat politica de deschidere şi de transparenţă impusă de Gorbaciov, 
deşi Bucureştiul, C.C.-ul şi Comitetul Executiv o condamnau. Dar n-au 
vrut să audă când li s-a spus că vor avea şi ei o perestroika a lor după 
decembrie 1989. „Nu am murit pentru asta“ spuneau tinerii. „Nu mai vrem 
comunism.“ 

Regele asculta atent şi urmărea ce făcea Moscova din politica 
perestroikăi. Atunci a spus, în interviu, că e prea devreme ca să ne facem 
o idee. Mai fuseseră şi în trecut asemenea „deschideri“, ca totul să se 
sfârşească în acelaşi marasm şi să nu apară nici o schimbare. A fost 
întrebat ce va face dacă se va întoarce ca rege în ţară. A răspuns că va 
respecta monarhia constituţională, iar românii se vor întoarce la economia 
liberă. Înţeleasă altfel decât se întâmplă acum, când a crescut riscul unei 
grave crize. 


Martiriul creştin din România comunistă 


În arhiva de la Versoix, am descoperit, în 1990, infernul din istoria 
României şi rezistenţa anticomunistă ce i-a fost opusă în ţară şi în exil. 
Istoria României din perioada 1948-1989, catalogată pe ani. A fost un şoc. 
Să citesc toate acele dosare cu documente, corespondențe, texte, interviuri, 


memorii trimise din exil, din care refăceam o istorie a ţării mele, interzisă 
românilor din ţară, necunoscută şi azi multor milioane de români şi lumii 
în general. 

Cele aproape două decenii care au urmat acestei vizite au scos la 
iveală o parte infimă din acele documente. Dar nici până astăzi nu a existat 
voința de a impune o imagine a rezistenţei anticomuniste româneşti în 
lume, prin cărţi de istorie, enciclopedii şi dicţionare traduse care să 
prezinte conştiinţei lumii Gulagul României. Dacă se va face vreodată un 
asemenea proiect, el ar avea nevoie de arhiva Regelui Mihai de la Versoix, 
indiferent unde a fost mutată între timp. Am putut să descopăr importanţa 
acestei arhive în lunile noiembrie şi decembrie 1990, la Versoix, când am 
venit zilnic între orele 9 şi 18 să lucrez în Chemin Dégallier. Am văzut în 
arhivă mai toate revistele scoase în exil de către români, unde s-au tipărit 
materialele care nu puteau intra şi apărea în nici un spaţiu public în ţară, 
până în 1990. Am citit un număr al revistei Deşteaptă-te, române! intitulat 
„Prigonirea Bisericii şi persecutarea intelectualităţii“. Era numărul ce 
comemora 40 de ani de la exterminarea Patriarhului Ortodox Î.P.S.S. 
Nicodim. Patru decenii de exterminare a conducerii spirituale. Revista era 
scoasă de Cicerone Ioniţoiu, atunci secretar general al Partidului Naţional 
Ţărănesc în exil. Era vorba despre martiriul creştin din România 
comunistă. Am aflat lucruri cumplite pe care nu le ştiu generaţiile tinere. 
Cicerone Ioniţoiu avea să publice în România, după 1998, Dicţionarul în 
multe volume, intitulat Victimele terorii comuniste, arestaţi, torturați, 
întemnițați, ucişi la Maşina de scris, editura Domniței Ştefănescu. 

Am adus în decembrie 1990 la Bucureşti copii făcute după revistele lui 
Cicerone loniţoiu şi documente de o importanţă copleşitoare privind 
rezistenţa anticomunistă, dar nu am găsit nici un interes la editura 
Eminescu privind publicarea acestora, reuşind să scot doar o antologie a 
poeziei scrise în puşcării, îngrijită de profesorul A. Popescu. 

La Versoix, în arhiva Regelui Mihai, am citit o mulţime din paginile 
cutremurătoare din Martiri şi mărturisitori ai Bisericii din România 
(1948-1989). Biserica Ortodoxă (volumul I, semnat de Cicerone Ioniţoiu 
şi Vasile Manea) şi din Martiri şi mărturisitori ai Bisericii din România 


(1948-1989). Biserica Română Unită cu Roma, Greco-Catolică. Biserica 
Romano-Catolică (volumul II, semnat de preot prof. dr. loan Bota şi 
Cicerone loniţoiu), apărute la Editura Patmos din Cluj-Napoca în 1998. 

M-am îngrozit stând de una singură în arhivă şi citind. Eram doar cu 
lumina tare a veiozei aprinsă pe birou, cu textele şi fotografiile martirilor 
în faţă, înconjurată de toate acele biografii succinte, redactate precum 
intrările în dicţionar, fişele unor crime, analize şi dovezi ale torturilor, o 
enciclopedie a genocidului sistematic executat. Încăperea mi se părea 
uriaşă ca un depozit al suferințelor, ca o ocnă, şi fiecare scrâşnet al 
lemnului sau bătaie a vântului de afară deveneau lugubre. Era prea mult 
sânge în ceea ce citeam, prea multă moarte. Era România aruncată în 
groapa cu lei. A fost momentul cel mai puternic pe care l-am trăit la 
Versoix. De parcă s-ar fi dezgropat în arhiva regelui toate gropile comune 
sau cu nume ale acestor martiri, de parcă aş fi auzit dintr-odată urletele 
celor torturați, de parcă aş fi văzut cu ochii mei scenele de tortură şi 
cumplită suferinţă. Cel ce păstrează memoria suferinţei este şi singurul 
căruia îi pasă. Cel ce-o ascunde e criminalul sau complicele lui. 

Mi-am adus aminte atunci de o carte a lui Giovanni Papini care s-a 
tradus în anii '40 şi pe care mi-a dat-o s-o citesc un unchi al meu înainte să 
plece din ţară: Mirel Krasnosselski, care fusese secretarul lui Constantin 
Titel-Petrescu şi făcuse puşcărie politică până în 1964. A venit la noi în 
vizită ca s-o vadă pe Frida, mama lui, care a stat la noi, după ce a revenit 
din puşcărie, în 1964. Executase o parte din sentinţa de 25 de ani de 
închisoare. A adus cartea aceea care se chema Gog, ca s-o citesc cât stă el 
în vizită şi s-o ia când pleacă. Mi-a arătat, cred, şi ce capitole să citesc. Un 
dialog fictiv al diavolului Gog cu Lenin, „înregistrat“ pe patul de moarte 
al celui care a ordonat uciderea ţarului şi a familiei sale, la Ipatiev, ceea ce 
nu se ştia precis când Papini şi-a scris cartea. Cartea a fost reeditată la 
începutul anilor '90, la editura Univers, cu textul ce apăruse în ediţia din 
1942. Mi-am transcris într-un jurnal din 1990-1991 textul cumplit pe care- 
| citisem la sfârşitul anilor '60. Aveam să-l regăsesc citat şi într-o carte a 
lui Cicerone loniţoiu consacrată rezistenţei anticomuniste. Nu contează că 
replica lui Lenin e parte a unei ficțiuni. Nu contează că am citit 1984 al lui 


Orwell. Că între timp am deschis atâtea dintre cutiile negre ale dictaturii 
comuniste şi ştim mai bine cum şi de ce s-a prăbuşit, dacă s-a prăbuşit. 
Aşa cum există capcane pentru animale şi curse pe care le întind vânătorii 
iscusiţi, la fel e şi vânătoarea a cărei pradă sunt oamenii. Şi pe cei care au 
pus la cale capcana sau cursa destinată intelectualilor, latul de sugrumat 
soarta ţăranilor, a meseriaşilor, toate acele curse de şoareci care au venit 
de hac libertăţii unor profesii şi au năruit mentalități, demnitate şi 
integritate. Am deschis cutiile negre ale dosarelor de la C.N.S.A.S., dar îi 
protejăm de două decenii pe ofiţerii torţionari şi pe mulţi turnători. Nu s-a 
publicat lista lor cu numele trecut ca într-o carte de telefon sau în Pagini 
Aurii, scris în clar. Lehamitea de tot şi de toate te face să să nu-ţi mai fie 
lehamite. Realitatea bate mereu ficţiunea, dar fără ficţiune riscăm s-o 
pierdem în cotloanele memoriei. Care ar fi ultima ficţiune pe post de 
adevăr? 

Stăteam singură în arhivă, de multe ori singură în toată casa, căci era 
liniştea aceea în care nu se aude nimic ca să auzi totul. Mi-am adus aminte 
de textul lui Papini şi, o clipă, l-am văzut pe Lenin aşa cum dădeam zilnic 
de el la Casa Scânteii mergând spre editură, cocoţat pe granitul acela roşu 
de vişină putrezită, vorbind, repetând cuvintele unui Dracula ce şi-a ales 
drept unelte secera şi ciocanul. Bronzul în care fusese turnat (oare e 
adevărat că provenea de la bronzul statuilor lui Carol I şi Ferdinand, 
făcute de Mestrovic?, se lichefia ca în filmele horror şi curgea amestecat 
cu sânge şi noroi şi se reintegra într-un soi de circuit monstruos al sângelui 
în natură. Şi revedeam scena cu macaraua ce-l smulsese de pe soclu pe 
diavolul cu cioc şi privire mongoloidă, târând în aer trupul imens, cum 
vulturii saltă în zbor un cadavru. Dar bronzul greu se zbătea şi, răsucindu- 
se, părea viu, parcă făcea piruete, învolburându-şi mantia la pulpană. Am 
alergie la paroxismul sangvinar. Şi totuşi... 

Transcriu „spusele lui Lenin“ pe patul de moarte din romanul Gog al 
lui Giovanni Papini: 


Nu poţi guverna o sută de milioane de brute fără băț, fără spioni, fără 
poliţie secretă, fără teroare şi spânzurători, fără tribunale militare, 
muncă silnică şi torturi. [...] 

Dar aminteşte-ţi că Marx însuşi ne-a învăţat că teoriile n-au decât o 
valoare pur fictivă, o valoare de instrument. Dată fiind starea de 
lucruri din Rusia şi din Europa, a trebuit să mă servesc de ideologia 
comunistă pentru a-mi realiza adevăratul scop. În alte ţări şi în alte 
vremuri, aş fi întrebuințat altceva. Marx nu era decât un burghez 
evreu, călare pe statisticile englezeşti şi admirator în secret al 
industrialismului. Un creier îmbibat de bere şi de hegelianism, în care 
amicul Engels injecta câteodată unele idei geniale. Revoluţia rusă e o 
dezminţire completă a profeţiilor lui Marx. Comunismul a triumfat 
tocmai într-o ţară unde aproape că nu exista burghezie. 

Oamenii, domnule Gog, sunt nişte sălbatici fricoşi care trebuie 
stăpâniţi de un sălbatic fără scrupule, aşa cum sunt eu. Restul nu-i 
decât vorbărie, literatură, filosofie şi muzică pentru folosul nerozilor. 
Or, sălbaticii sunt criminali, iar idealul ultim al oricărui guvern 
trebuie să fie acela de a face în aşa fel încât ţara să semene cu o ocnă. 
[...] Visul meu este acela de a transforma Rusia într-o imensă 
închisoare. [...] 

Bagă-ţi în cap că bolşevismul reprezintă un triplu război: al barbarilor 
ştiinţifici împotriva intelectualilor corupți, al Orientului împotriva 
Occidentului şi al oraşului împotriva satului. Şi în acest război nu ne 
vom uita la alegerea armelor. Individul e ceva care trebuie suprimat. 
E o invenţie a haimanalelor de greci şi a închipuiţilor de germani. 
Cine rezistă va fi tăiat ca o tumoare vătămătoare. Sângele e cel mai 
bun îngrăşământ oferit de natură. Să nu crezi că sunt crud. Toate 
aceste execuţii şi spânzurări care se fac din ordinul meu mă plictisesc. 
Urăsc victimele, mai cu seamă fiindcă mă silesc să le ucid. 


Dovezile adunate de Cicerone Ioniţoiu şi transmise Regelui Mihai la 
Versoix mi-au pus în faţă o imagine a românilor despre care nu ştiam mai 


nimic. Şi care confirma, din păcate, portretul făcut lui Lenin. Un diavol cu 
o imaginaţie a câmpului concentraţionar depăşită din nefericire cu mult de 
mărturiile celor ce au trăit în toate formele de Gulag care au existat. 

Niciodată nu am mai trăit un sentiment de mândrie faţă de poporul 
meu, faţă de români, ca atunci, cu acele pagini în faţă, pe care le-am 
fotocopiat cu liniştea pe care o au cei ce-şi dezgroapă părinţii, adunându-le 
oscioarele într-un săculeţ de pânză de in sau de cânepă. Am auzit de atâtea 
ori vorbindu-se despre laşitatea şi capul plecat al românilor, încât 
descoperirea dovezilor ce contraziceau aceste etichete mi s-a părut precum 
găsirea tărâmurilor sfinte, un loc de pelerinaj obligatoriu pentru noi. Cum 
avea să devină Sighetul, peste ani. 

La Versoix, arhiva regelui conţine această memorie a demnităţii şi 
rezistenţei românilor. Ea m-a copleşit şi l-ar fi copleşit pe oricine în locul 
meu, dacă venea ca un interlocutor al adevărului. Am citit atunci despre 
mănăstirile care au fost transformate în închisori. De pildă, Galata sau 
Văcăreştiul. Văcăreştii mai fuseseră loc de detenţie şi în secolul al XIX- 
lea. Demolarea finală a avut câteva etape, între care a existat episodul cu 
filmarea făcută de un regizor român, care nu a dat nici o importanţă 
patrimoniului. Ba chiar şi-a bătut joc de el. 

Au fost ani în care dădeam târcoale locului, 1985-1986, aveam un 
prieten al lui Paul, care ne vizita şi care tot fotografia biserici şi mănăstiri. 
Nicolae Zenoff care picta halucinant. A fost scenograf la 'Teatrul Naţional. 
S-a trezit într-o zi că fusese urmărit. Securitatea i-a confiscat toate filmele, 
cred. 

Deşi fusese decretată de G.M. Cantacuzino „cea mai izbutită biserică 
din lumea ortodoxă“, Mănăstirea Văcăreşti a fost demolată, iar fotografiile 
ce surprind hăcuirea ei arată hălcile sinistre dintr-un abator al 
patrimoniului românesc. Vestita ctitorie brâncovenească, închinată 
Patriarhiei Ierusalimului a devenit în timpul dictaturii comuniste un loc 
folosit de securitate pentru tortură. Mai fusese ea puşcărie şi pe vremea 
paşoptiştilor, dar cu mai puţină imaginaţie în a tortura şi chinui. S-au 
construit la mănăstire locuinţe pentru călăi şi s-a făcut o şcoală unde se 
învăţa cum să distrugi oameni şi valori româneşti. 


Despre distrugerea Bisericii şi a bisericilor se poate vorbi foarte mult. 
La Versoix erau numeroase documente de acest gen, strânse de Regele 
Mihai, tocmai pentru că fusese tot timpul alături de tragedia poporului său, 
în vreme ce cozile de topor din ţară preamăreau centrul civic, arhitectura 
comunistă ridicată pe locul bisericilor decimate sau mutate. 

Ceauşescu avea de unde să înveţe. De la ruşi, de la comuniştii 
înaintaşi. Nu a fost batjocorit altarul catedralei de la Cernăuţi şi 
transformat în W.C.? Nu au fost jefuite biserici din Basarabia, chiar în 
1940, de comuniştii ruşi? Nu s-a demolat biserica Enei în 1977, imediat 
după cutremur, sau nu a devenit o grămadă de moloz biserica Sfinţii 
Apostoli în anii '80, Biserica Spirea Nouă nu a fost distrusă de Florii, 
Mănăstirea Mihai Vodă, ctitorită de cel care a înfăptuit primul Unirea 
tuturor românilor, nu a fost demolată, nu au fost ascunse bisericile după 
blocuri, „plimbate“ pe şine? Tot soiul de absurdităţi; chiar ieri am văzut 
filmul acela despre România şi ce s-a făcut cu bisericile... Dar ce nu ştiu 
oamenii e că toate aceste orori n-au fost rodul unei „demenţe“, a bolii 
psihice a unui tiran. Ele au antecedente. Bolşevicii au pus steaua în locul 
crucii pe turla unei biserici din Basarabia, într-un sat care se chema 
Parisu-Vechi. Lăcaşul a fost făcut grajd. Catedrala din Cernăuți a fost 
jefuită de trupele bolşevice. O biserică din Hânceşti, din Basarabia, a fost 
devastată şi distrusă. Tot de bolşevici. O biserică catolică din sudul 
Basarabiei a fost făcută sală de cinema. Biserica din curtea unui regiment 
de grăniceri din Alba-lulia a fost distrusă de comunişti. 

Am văzut o fotografie luată în catedrala devastată din Cernăuţi, unde 
s-a făcut dormitor pentru soldaţi. Altă fotografie cu interiorul unei biserici 
unde s-a făcut sală de mese. Am văzut fotografii cu odoare sfinte 
profanate de comunişti, cu icoane arse. Morminte fără cruce, sau Tombes 
sans croix în ediţia franceză, sunt cele trei volume publicate de Cicerone 
Ioniţoiu la editura Coresi din Freiburg, între anii 1983 şi 1985, însoţite de 
documente fundamentale în înţelegerea rezistenței României împotriva 
dictaturii comuniste. „Am auzit că au fost dezgropate şi aruncate la groapa 
comună osemintele Domnului Şerban şi ale fraţilor acestuia, Iordache şi 
Matei de la Biserica Cotroceni, zidită la Palatul Cotroceni de Şerban Vodă 


Cantacuzino.“ Aşa s-a crezut, dar mai târziu am aflat că cercetători şi 
oameni ai bisericii au adăpostit aceste oseminte, din 1984 până în 2004 
când au fost reaşezate în racla lor, mai întâi în Memorialul Cantacuzinilor 
de la Palatul Cotroceni şi apoi în biserica Cotroceni, reclădită pe fundaţia 
celei demolate. Am citit că Palatul Mitropoliei ortodoxe din Oltenia a fost 
transformat de N.K.V.D. în temniţă de tortură pentru cei care nu se lăsau 
îndoctrinaţi de comunişti. E un lucru plin de urmări să vezi că biserica, 
lăcaş de reculegere şi rugăciune, e transformată în închisoare şi loc de 
supliciu. 

Telegramele trimise de Regele Mihai erau un S.O.S. către ţările 
occidentale. Şi o condamnare dură, fără echivoc în care regele, un om 
blând şi echilibrat în exprimările sale, rosteşte fiecare cuvânt năpraznic, ca 
un tunet. Apoi nu-şi poate reprima durerea profundă şi revolta împotriva 
demenţei dictatorului român, care abia mai prididea cu vizitele în 
Occident şi onorurile pe care i le acordau cancelariile şi casele regale din 
lume. 

Vorbesc cu M.S. Regele Mihai despre telegramele trimise, ca şi cum ar 
fi un gest normal. Dar trebuie să se ştie că au existat. Se ştie. Uneori mi se 
pare că văd o pernă imensă care sufocă gura celui ce ar trebui lăsat să 
vorbească. La ţară, lumea povestea despre diavolul care ni se înfăţişează 
cu aripi de înger sidefii. Uneori vine şi cu o trompetă şi smulge o pană din 
aripa mincinoasă şi te pune să semnezi ceva. Să nu semnezi, cumva... 


„Din păcate n-am fost ascultat de Occident“ 


În biroul regelui, de lângă arhivă, unde îşi bate singur la maşină o serie de 
texte, stând cu spatele lipit de biblioteca unde sunt atâtea cărţi româneşti, 
în camera de lucru, am descoperit interviurile date în Anglia, în Franţa, în 
Germania, în Suedia, în Danemarca, în Italia, în Spania, în Belgia, în 
America. Chiar astăzi, regele a fost căutat de un mare ziarist american care 
scrie o carte despre România şi care a ţinut să-l cunoască. Se scrie mult în 
presa occidentală despre regele României. Acest interes în avalanşă a 
debutat în ziua de 22 decembrie, când regele a fost invitat la televiziunea 


romandă din Elveţia. A declarat atunci că este pregătit să se întoarcă în 
ţară. Toată lumea occidentală se întorsese spre rege, atribuindu-i un rol, 
acelaşi cu cel din care fusese obligat să iasă din scenă. Nu l-au căutat cei 
care făcuseră „revoluţia“. 


Întotdeauna am spus că sunt pregătit să mă întorc în ţară. În toţi aceşti 
ani ai exilului am fost pregătit. Am ştiut întotdeauna ce se întâmplă la 
noi. M-am informat atent în legătură cu ceea ce s-a petrecut în 
România. Din păcate, nu am fost ascultat de Occident. Am ştiut dacă 
a fost secetă sau inundaţii, cum a fost cu manifestaţia de la Braşov şi 
cu grevele din 1977... Românii m-au căutat în toţi aceşti ani să-mi 
spună păsurile. Am ştiut ce s-a întâmplat cu bisericile, cu patrimoniul. 
Aşa că în emisiunea lui Frederic Mitterrand am spus că sunt pregătit 
să mă întorc în ţară, fireşte, numai dacă poporul român doreşte 
aceasta. 


Nu uitaţi poporul român 


Traduc două informaţii privitoare la intervenţiile M.S. Regele Mihai I de 
România, datând din noiembrie 1989. 'Textul în franceză se află în arhiva 
de la Versoix. Posed fotocopiile originalelor. Două telegrame din 
noiembrie 1989, trimise din Geneva. Fostul suveran al României le cere 
domnilor Bush şi Gorbaciov să nu uite poporul român. 


Geneva (Elveţia), 27 noiembrie A.F.P.: Fostul suveran al României, 
Mihai I de România, a cerut luni preşedinţilor Bush şi Gorbaciov „să 
nu uite situaţia nefericită a poporului român“, cu ocazia întâlnirii lor 
la înalt nivel, de la Malta. 


Într-o declaraţie făcută unor jurnalişti, Regele Mihai I, în vârstă de 68 
de ani, consideră că „recenta mascaradă a Congresului Partidului 
Comunist Român şi realegerea lui Nicolae Ceauşescu ca secretar 
general al P.C.R. e cu atât mai scandaloasă cu cât împrejurul 
României, în proximitatea graniţelor ei, popoarele vecine îşi recâştigă 
dreptul de a se exprima liber“. 

Pentru fostul suveran care trăieşte în exil, în apropierea Genevei, ţine 
de domeniul urgenţei ca „dictatorul Ceauşescu, care-i distruge pe 
români fizic şi moral, cu obstinaţie, să fie determinat să renunţe la 
putere“. Ţări ca Statele Unite, Uniunea Sovietică, Franţa, „care ar 
putea să joace un rol destul de important“, trebuie „să exercite 
presiuni“ pentru a obţine plecarea lui Ceauşescu. 

Fostul suveran nu s-a pronunţat însă asupra formei de presiune care ar 
putea fi exercitată de către ţările menţionate mai sus: „Ele trebuie să 
decidă“, a precizat suveranul. 

Principiul de noningerinţă în problemele interne ale României, 
invocat de regimul de la Bucureşti, nu poate fi aplicat regimului lui 
Ceauşescu „care exercită un terorism de stat pentru a-şi reduce 
poporul la tăcere“, conchide Mihai I de România. 


Şi al doilea text: 


Geneva — „Dacă voi avea şansa să pot să mă reîntorc, va trebui să 
începem prin a pune ţara pe picioare şi să-i învăţăm pe oameni ce 
înseamnă democraţia“, consideră fostul suveran, regele României în a 
doua domnie, între anii 1940-1947. 

El se „îndoieşte“ că o mişcare populară de adâncime, comparabilă cu 
cele din Cehoslovacia, Ungaria sau R.D.G., ar putea să survină într- 
un timp apropiat în ţara sa. „La noi există un informator (al poliţiei 
secrete) pentru doisprezece locuitori. Dar o explozie este oricând 
posibilă, n-o văd însă imediat.“ 


Partizanul unui regim monarhic constituţional, Mihai I de România 
care „speră că politica de deschidere a lui Gorbaciov se va solda cu o 
reuşită“, doreşte ca în cazul unei schimbări politice să fie restabilită în 
ţara sa Constituţia din 1923, „ce garantează drepturile românilor, 
indiferent de situaţia lor etnică şi religioasă“. 

Fostul suveran mai doreşte de asemenea ca Parisul să ia în grija sa 
Bucureştiul şi a lansat un apel, în acest sens, primarului capitalei 
franceze, domnul Jacques Chirac. 

Totodată, Mihai I a arătat că el, dimpreună cu familia sa, se află sub 
tirul unor „ameninţări cu moartea“, ce „provin, fără nici o îndoială din 
partea poliţiei secrete române“. Aceste ameninţări sunt de câtăva 
vreme, din ce în ce mai frecvente, a precizat el cu aceeaşi ocazie. 
(A.F.P. 271253 G.M.I. NOV. 89) 


În 18 noiembrie 1989, apare interviul acordat de M.S. Regele Mihai în 
Figaro Magazine: 


Economic şi cultural, România lui Ceauşescu e un dezastru absolut. 
Din punct de vedere politic şi uman, o tiranie... lată ce a devenit biata 
mea ţară sub clanul ceaușist — un clan care trăieşte în lux şi corupţie, 
impunând cel mai neruşinat nepotism... Va trebui să fie pus la zidul 
infamiei de către întrega comunitate internaţională. Să-l denunţăm, 
fără încetare, pe acest Ubu care e Ceauşescu. Spiritul de rezistenţă 
reprezintă o dominantă a specificului naţional românesc. Românii nu 
suportă dictatura, în general, şi pe cea comunistă, în special. Nu uitaţi 
că sunt latini! 


În 16 decembrie 1989, când a izbucnit revoluţia în România, suveranul 
îi spunea lui Alan Hamilton de la Times: „Suntem un popor latin şi 


Ceauşescu ştie că atunci când sângele nostru va ţâşni revărsându-se va lua 
cu el totul“. 

Premonitorii declaraţii şi avertismente. Analiză a dictaturii din 
ultimele ei două decenii pe care n-ar trebui s-o uităm, trăind nostalgia 
după acel Ubu al secerei şi ciocanului. 

Subliniez frazele: „Spiritul de rezistenţă reprezintă o dominantă a 
specificului naţional românesc. Românii nu suportă dictatura, în general, 
şi pe cea comunistă, în special “. Aş vrea să le scriu în zestrea genetică, să 
fac din aceste cuvinte parte din A.D.N.-ul românului şi omului în general. 


Abacul sau numărătoarea 


Cu Frederic Mitterand 


Am vorbit despre emisiunea televizată a lui Frederic Mitterrand difuzată 
în două părţi sub genericul Du coté de chez Fred. Difuzate în 10 şi 15 
ianuarie 1990. Am văzut pe o casetă acea emisiune. Ar fi trebuit să fie 
dată şi la noi. A trecut jumătate de an de la difuzarea lor în Franţa, dar în 
România regele e interzis. Regele Mihai a afirmat cu prilejul filmărilor că 
este pregătit să vină în ţară. Dar lucrurile s-au schimbat mult din 
decembrie anul trecut. Între timp i s-a refuzat dreptul de a se reîntoarce în 
România. Am fost invitată la una dintre Seratele muzicale ale regretatului 
Iosif Sava. Spun ceva despre rege şi monarhie şi simt lovitura în gleznă, 
semnul discret al amfitrionului, aflat lângă mine. Scriu pe un bilet că ies 
din emisie în direct. „Nu a venit momentul, te rog...“, mâzgăleşte grăbit pe 
un colţ de hârtie. 

Când Vişoianu implora guvernul american şi britanic să-l ajute pe 
Regele Mihai să salveze independenţa românilor, s-a primit un răspuns 
lapidar şi crud de la Washington. Cererile sovieticilor erau din ce în ce mai 
mari, tonul lor devenise imperativ. Erau decişi să facă din România o țară- 
satelit, asemenea tuturor acelor ţări destinate să fie separate de lumea 
liberă prin Cortina de Fier. Ce a răspuns Washingtonul? Că nu pot face 
nimic. Că se aplică României deciziile Conferinţei de la Ialta, pentru că 
România se află în „zona militară“ sovietică. 

Am pomenit regelui despre memoriile lui Winston Churchill, care-şi 
intitulează nu întâmplător ultimul volum Triumph and Tragedy. Autorul 
lor era conştient că acea coaliţie dintre americani, englezi şi sovietici avea 
drept parteneri, atât ideologic, cât şi politic şi militar, două entităţi care vor 
intra în războiul rece, fiind vorba de sisteme incompatibile. Învingătorii nu 
puteau să fie mândri de victoria lor, căci ea sacrifica şi arunca în tragedie 
atâtea popoare şi destine. Am recitit în memoriile lui Churchill frazele pe 
care le-a scris în legătură cu România. lată mărturisirea lui Churchill: 


„Chiar în seara în care expuneam la Camera Comună rezultatele lucrărilor 
noastre de la Ialta, pentru prima oară ruşii au violat acordurile noastre, atât 
în literă, cât şi în spirit. Le-au violat în România. M-au tulburat foarte tare 
aceste veşti care, după cum aveam să constatăm foarte repede, erau un fel 
de preaviz pentru ceea ce avea să urmeze, pentru ceea ce ne aştepta... Dar 
ne simţeam jenaţi şi nu puteam să protestăm pentru că Eden şi cu mine, în 
timpul călătoriei noastre la Moscova, în octombrie, recunoscusem 
drepturile preponderente ale Rusiei în România şi Bulgaria“. Totul e 
limpede: „ruşii au violat acordurile noastre atât în literă, cât şi în spirit. 
Le-au violat în România“. 

Am întrebat ceva ce nu-mi notasem nicăieri, dar circula un zvon, 
anume că Regele Mihai a cerut să fie trimise trupe în România în timpul 
evenimentelor din decembrie 1989. 

Răspunsul a fost cel aşteptat. Nu. 


Nu a cerut să vină trupe în România. Lucrul acesta cred că s-a 
interpretat greşit fiindcă noi, cum făceam parte din Pactul de la 
Varşovia, le-am cerut tuturor puterilor la un loc să-şi exercite 
influenţa ca să se termine cu dictatura, fără o baie de sânge în ţară. M- 
am adresat americanilor, englezilor, francezilor, tuturor. Adresându- 
mă şi Pactului de la Varşovia, ceream o sprijinire a României şi 
nicidecum venirea trupelor sovietice în ţară. Asta ne-ar mai fi lipsit 
atunci, în decembrie. Apoi, cu experienţa pe care o aveam, nu văd 
cum aş fi putut face aşa ceva. 

Acesta a fost, de altfel, conţinutul mesajelor mele către persoane 
politice în măsură să decidă, prin organisme internaţionale, să se 
oprească un măcel, o baie de sânge. România nu mai trebuia să fie 
lăsată singură, cum a fost lăsată atâţia ani. Iar poporul român trebuie 
să informeze lumea care a fost şi care este soarta lui. 


Da. Lucrurile au stat chiar aşa. „Pentru scrisoarea trimisă de mine lui 
Roosevelt, acum atâtea decenii, am fost certaţi prin mediatori. Mai mult, 
n-am primit nici un răspuns de la Roosevelt.“ Apoi, să nu uităm de 
procesul lui Maniu, început în octombrie în faţa Consiliului de Război. 
Liderul naţional-ţărănist, căruia istoria României îi datorează atâtea, avea 
atunci 74 de ani. El organizase opoziţia împotriva lui Antonescu. Luptase 
împotriva nemților. A fost condamnat la muncă forţată pe viaţă. Avea să 
moară în puşcărie. Pe Maniu îl arestase Groza. A fost toată acea provocare 
şi turnătorie de la Tămădău. Cea mai gravă acuză ce i s-a adus au fost aşa- 
zisele „contacte criminale“ cu legaţiile Statelor Unite şi Marii Britanii, 
vechii aliaţi oficiali ai Uniunii Sovietice. 


Românii trebuie să cunoască adevărul 1 


Sâmbătă, 4 mai 1990. Sun la poarta unei case din Versoix, o localitate 
aflată la câţiva kilometri de Geneva. Nu mi-am anunţat vizita. Sun şi 
aştept câteva secunde. Sunt împreună cu un prieten român, Adrian 
Barbu, care s-a stabilit aici, în Elveţia, de mai mulţi ani. 

„Ai dat telefon înainte?“ mă întreabă. „Ţi-ai anunţat vizita?“ 

„Nu. Nu ştiam dacă voi putea veni şi, fiind sâmbătă, s-ar putea să nu 
găsim pe nimeni acasă. O să vedem.“ 

Poarta se deschide şi facem cunoştinţă cu domnul Constantin 
Brâncoveanu, care lucrează la Departamentul de istorie al 
Universităţii din Manchester. Ne prezentăm şi îi comunic dorinţa mea 
de a stabili, dacă e posibil, o întâlnire, pentru a doua zi, cu Majestatea 
Sa Regele Mihai. Aş dori să-i iau un interviu pentru România 
literară. Pentru confirmare, lăsăm numărul de telefon al lui Adrian 
Barbu, care locuieşte pe strada Ch. Thierry, la câteva case depărtare. 
A doua zi, pe 5 mai, suntem anunţaţi că putem veni la ora 10 
dimineaţa. Sosim la timp. Poarta e deschisă larg. Ne primeşte 
Constantin Brâncoveanu. E un bărbat de o rară 

gentileţe. Intrăm în curtea inundată de iarbă. Apoi în casă. Fără un 
protocol complicat. Gazdele noastre sunt Majestatea Sa Regele Mihai 


şi soţia lui, Ana de Bourbon-Parma. Domnul Constantin Brâncoveanu 
rămâne în încăperea unde se va desfăşura convorbirea. Va interveni 
din când în când de-a lungul acestui interviu. Pe pereţi, portrete de 
familie. Pe masă, multe cărţi şi reviste. Un spaţiu plin de lumină. 
Fotografii de familie. Un ceas cu pendulă arată ora 10.20, marcând 
începutul discuţiei. Cafea. Jus. Gesturi fireşti. La un moment dat ne 
vom opri ca să fotocopiem o serie de documente. Ana de Bourbon- 
Parma ne ajută să ne simţim ca acasă. Din când în când se aude 
zgomotul brichetei ce ne aprinde ţigările, sunetul cubului de zahăr 
căzând în cafea. O casă obişnuită. Oameni ale căror gesturi seamănă 
cu ale tuturor. Numai pentru cel care le cunoaşte identitatea şi 
trecutul, convorbirea din 5 mai 1990 reprezintă un document prin care 
am putea să ne apropiem de istoria României. 


23 august — „Un act politic, cum au fost atâtea altele în ţară la 
noi“ 


D.U.: Majestate, v-aş ruga să vorbiţi despre declanşarea insurecției la 23 
august 1944. Despre semnarea convenției de armistițiu între România şi 
Naţiunile Unite. Unii spun că dumneavoastră l-aţi predat pe Antonescu 
ruşilor... sovieticilor... 

M.S.: E absolut inexact. Eu nici nu eram acolo când l-au luat. Să nu 
uităm că a doua zi, pe 24 august, Partidul Comunist a spus în toate 
publicaţiile sale că ei, comuniştii, au făcut armistițiul şi au dres şi nu mai 
ştiu ce. Rolul meu era diminuat până la a fi făcut inexistent. Da, aproape 
inexistent... În fine! Da. Ei au explicat, ca să spun aşa, că eu m-am agăţat 
de căruţa lor, de remorca lor. Şi eu eram prezentat ca un fel de anexă la o 
victorie care nu le aparţinea în realitate. Când, de fapt, ei erau în ţară 
inexistenţi. Comuniştii erau ca şi inexistenţi. 

D.U.: Da, am văzut şi eu o declaraţie tipărită, a doua zi, în 24 august 
1944, în România liberă. Dar am citit numai declaraţia dumneavoastră. 
Când a fost arestat Antonescu? 

M.S.: Eu l-am arestat. Da. În casa mică din spatele Palatului... 


D.U.: Împreună cu cine era? L-aţi arestat împreună cu... 

M.S.: Era lIcă Antonescu. Mihai Antonescu. Amândoi. Toată 
pregătirea acestei ieşiri din război a fost pornită deja la începuturile lui 
1943. Cu Iuliu Maniu şi C.I.C. Brătianu, ne-am pus la un loc şi am 
discutat de multe ori, în tot cursul anului, nu atât că trebuie, fiindcă asta o 
ştiam toţi, dar modalităţile, fiindcă erau nemţii în forţă, trecând prin ţară 
aveau unităţi staționate peste tot. Am avut oameni trimişi la Cairo şi la 
Ankara ca să discute cu aliaţii, adică cu englezii şi americanii toată 
pregătirea. Şi, la un moment dat, ei au spus că nu mai vor să discute cu noi 
până ce nu îi aducem pe comunişti şi pe social-democraţi în grupare. 
Trebuie specificat acum că atunci erau 20 de milioane de locuitori şi erau 
vreo 400 de membri ai Partidului Comunist. Doar 400. În fine, văzând asta 
a trebuit să-i aducem, nu-i aşa?! Şi s-a făcut un Front comun cu național- 
ţărăniştii, liberalii, comuniştii şi social-democraţii. Cu Constantin-Titel 
Petrescu, Pătrăşcanu... Lucretiu Pătrăşcanu era comunist. Ruşii au spart 
frontul şi, cum nimeni nu voia să ne ajute ca să putem noi să ieşim din 
război cum trebuie, a fost nevoie să aşteptăm până-n ultimul moment 
posibil. Nemţii şi-au luat o mare divizie blindată de la noi şi au dus-o în 
Polonia, ceea ce ne-a dat un suflu. Au spart frontul în nordul Moldovei şi 
atunci am hotărât ca această schimbare să fie făcută în ziua de 26 august. 
Şi am trimis chiar o telegramă comandamentului aliat în Italia, cerând un 
bombardament masiv american în anumite puncte strategice din jurul 
Bucureştiului. lar în ziua de 21 sau 22, am aflat că Antonescu trebuia să 
plece pe front. Or, dacă pleca pe front nu-l mai vedeam decât peste o 
săptămână, cel puţin. 

D.U.: Deci se întârzia data fixată pe „26“. 

M.S.: Aşa că a trebuit să devansăm această dată în funcţie de plecarea 
lui Antonescu. Şi aşa s-a întâmplat să se decidă la 23. Şi în după-amiaza 
zilei l-am convocat pe el şi pe Mihai Antonescu ca să discutăm, întâi de 
toate, gravitatea situaţiei pe front şi-n al doilea rând să încercăm să-l 
facem pe el să ceară armistițiul, să se termine cu asta. Or, discuţiile au 
durat cam un ceas şi jumătate. Şi pregătisem, în caz de refuz, să fie arestaţi 
şi puşi de-o parte. Nu era altă soluţie, în timpul acestei discuţii, cu mine 


mai era şi generalul Sănătescu, care era Şeful Casei Militare. Antonescu a 
admis că situaţia este foarte gravă, dar că avea el planuri să ne retragem. 
Am cerut insistent să se termine. Nu se mai putea continua. A refuzat net. 
Impresia mea a fost că el considera un lucru mai important alianţa lui ca 
militar cu nemţii decât interesul ţării. Or, în cazul ăsta ruşii veneau, armata 
sovietică venea ca un tăvălug peste noi, făcea praf toată ţara. Atunci nu am 
mai avut altă soluţie decât să-l arestăm. 

D.U.: Ce motive a adus Antonescu? 

M.S.: Bine, el spunea că nu vrea să admită nici un fel de armistițiu, dat 
fiind că nu avea garanţii. lar garanţiile lui erau ca Basarabia să rămână a 
noastră şi ruşii să nu ocupe ţara. Şi una şi alta. Astea erau lucruri care, 
evident, erau imposibil de avut, din păcate. Aşa că a trebuit să-l arestez. 
Să-l îndepărtez de la conducerea statului, să-i îndepărtez pe cei doi 
împreună. S-a format un guvern de „tehnicieni“. Ar mai trebui să adaug 
că, din cauză că s-a avansat cu trei zile acest lucru, cei patru care formau 
acest grup zis democratic, deci Blocul Naţional-Democratic, nu mai erau 
de găsit nicăieri fiindcă plecaseră, se dispersaseră... Aşa că am rămas 
singur. În plus, n-a mai fost nici bombardamentul când trebuia să fie. În 
fine. Am reuşit, totuşi, i-am surprins pe nemți. Eu am făcut o declaraţie pe 
la zece seara, am vorbit la radio anunțând ce s-a întâmplat. Imediat Piaţa 
Palatului a fost plină de oameni. Acestea erau şi dorinţele noastre. Dar ce 
garanţii ne oferea Hitler? Antonescu nu se putea desprinde de Axă. 

D.U.: E vorba de Proclamaţia regală unde vă refereaţi şi la eliberarea 
Transilvaniei de sub ocupaţia străină... 

M.S.: După aceea a venit ambasadorul neamţ Killinger, foarte 
obraznic. I-am spus să ne lase în pace fiindcă astea sunt treburile noastre. 

D.U.: A ameninţat că „România va fi transformată într-o baltă de 
sânge“... 

M.S.: A venit comandantul german pe care-l cunoşteam deja dinainte 
şi i-am spus să nu cumva să facă ceva, să fie liniştiţi, să ne lase în pace, să- 
şi ia trupele, să plece. Între timp, guvernul s-a format, destul de greu, 
fiindcă a trebuit să-i culegem pe oamenii care erau răspândiţi. 


D.U.: Făcând uz de prerogativele dumneavoastră l-aţi numit prin 
decret regal pe Constantin Sănătescu în funcţia de preşedinte al 
Consiliului de Miniştri. Apoi generalul i-a numit prin decret pe membrii 
guvernului. 

M.S.: Erau mai mult tehnicieni... generali... După declaraţia mea de la 
radio, a sosit la Palat totuşi Pătrăşcanu şi l-a adus pe unul, pe care-l chema 
atunci inginerul Ceauşu, care de fapt era Bodnăraş. Şi când a intrat pe uşă 
în biroul meu, asta parc-o văd, parcă să fi fost ieri, Pătrăşcanu s-a uitat la 
mine şi a spus: „Ce-aţi făcut, ne-aţi nenorocit!“. Textual! Atunci n-am 
prea înţeles ce-a vrut să spună cu asta... În fine... Asta a fost... În cursul 
zilei de 23. Pe urmă, câţiva ofiţeri din Statul Major mi-au sugerat foarte 
insistent ca eu să plec din Bucureşti fiindcă a doua zi dimineaţa sigur 
nemţii vor acţiona. Ceea ce au şi făcut. Au bombardat Palatul, au distrus 
partea în care locuiam noi... 


„Molotov a declarat că ei nu râvnesc la schimbări de regimuri “ 


D.U.: Unde locuiaţi? 

M.S.: Era o casă mică de câteva camere în dosul Palatului. Acuma mi 
se pare că au făcut acolo un fel de mare centru de conferinţe. Acolo era o 
grădină mică lângă casă, în sfârşit, şi o biserică. Noi am plecat dincolo de 
Craiova, în munţi, ca să aşteptăm. Da, într-un mic loc care se chema 
Dobriţa. 

D.U.: Adică cine? Cu cine aţi plecat dumneavoastră, acolo? 

M.S.: Eram vreo patru, da patru eram. Un aghiotant al meu, secretarul 
meu şi încă doi sau trei şi... 

D.U.: Şi familia sau... 

M.S.: Nu, mama era la Sinaia. Şi ea a venit de la Sinaia direct la 
Dobriţa, pe alt drum. Mai trebuie să adaug ceva, că era gândit în orice caz 
ca să fie o echipă de pază pentru Antonescu. Or, din nou, din cauza acestui 
decalaj de zile, Iuliu Maniu şi C.I.C. Brătianu, care trebuiau să asigure 
acest lucru împreună cu ceilalţi, n-aveau pe nimeni la îndemână. Singurii 
care se organizaseră erau, bineînţeles, cei din Partidul Comunist. Asta am 


aflat-o când m-am întors eu la Bucureşti, cam două săptămâni mai târziu. 
Că Bodnăraş cu echipa lui l-au luat pe Antonescu şi l-au dus arestat la o 
adresă din Vatra Luminoasă... Era acolo casa lor, sediul partidului, şi, după 
aia, când au sosit ruşii, i-au dat unui general rus, care i-a luat la Moscova, 
lângă Moscova... 

Comuniştii i-au predat. Ei i-au predat ruşilor pe Antoneşti... Şi pe 
ceilalţi arestaţi... I-au predat repede. Aşa că eram la sute de kilometri de 
Bucureşti şi nici nu am aflat de asta decât atunci când m-am întors. Pe 
urmă am auzit că eu l-aş fi predat ruşilor. Asta nu e adevărat. 

D.U.: Spuneţi-mi, credeţi că mai poate rămâne 23 august ziua 
naţională a României? 

M.S.: Eu cred că s-a exagerat enorm în chestiunea asta. Nu e o 
sărbătoare naţională. A fost, cum să spun, un act politic... Bine, ei, 
comuniştii, şi-au luat tot „greul“ în spinare, ca şi cum ei au făcut totul, şi 
de-aia au făcut ziua naţională. De fapt a fost un act politic, cum au fost 
atâtea altele în ţară la noi. Dar nu s-a făcut niciodată zi naţională din asta... 

D.U.: Spuneţi-mi, Majestate, în perioada 1944-1947 au existat 
momente care să vă prevestească finalul din 1947, adică abdicarea? 

M.S.: Asta a fost o perioadă foarte tristă de fapt... Fiindcă noi... 

D.U.: Numai pentru dumneavoastră, sau pentru istoria României? 

M.S.: Nu, pentru toţi. Fiindcă noi aveam mari speranţe... Molotov a 
declarat în mai multe rânduri că ei nu râvnesc la schimbări de regimuri, că 
respectă independenţa şi toate instituţiile... 

D.U.: Declaraţiile oficiale... sunt făcute spre a nu fi respectate... 

M.S.: Palavrele astea care le-au spus... Dat fiind că erau împreună cu 
englezii şi cu americanii, noi am avut o oarecare încredere în acest lucru. 

D.U.: Deci erau declaraţii oficiale... 

M.S.: Da. Nu numai asta, dar şi bombardierele americane care treceau 
peste noi aruncau cu declaraţii ale lui Molotov. Cu alte cuvinte, asta 
însemna pentru noi că ei acceptau, că îşi asumau acea declaraţie şi că îşi 
luau oarecare răspundere. 

D.U.: Deci aţi fost asigurat că nu se va petrece în România nici o 
schimbare politică. 


M.S.: Asta au declarat de mai multe ori. Bine, rezultatul este cel pe 
care îl ştim. Dacă nu ar fi fost armata sovietică în ţară, poate că n-ar fi 
existat ceea ce a urmat. 

D.U.: Şi primele alegeri, după 1944, în România... 

M.S.: Asta a fost în 1946. Au fost, dacă vreţi, se poate spune, 
falsificate, dar într-un sens cu totul diferit decât se înţelege de obicei prin 
falsificare. Fiindcă ei au pregătit deja cutiile cu voturile înainte. Au ieşit 
între 80-85% pentru ţărănişti împreună cu liberalii şi, a doua zi, când s-au 
numărat voturile, au ieşit exact pe dos, 90% pentru comunişti. Fiindcă 
noaptea ei au luat cutiile şi le-au schimbat. 

D.U.: Spuneţi-mi, Majestate, cum de totuşi nimănui nu i s-a părut 
penibilă povestea asta, ca de la 400 de membri ai Partidului Comunist 
Român să se ajungă la o asemenea „victorie“? 

M.S.: Asta a fost din cauza armatei sovietice. Eram ocupați. Nu 
eliberaţi! 


Raportul lui Burton Y. Berry despre partidele politice din 
România şi teama de ruşi 


Opresc transcrierea interviului publicat în urmă cu douăzeci de ani ca să 
inserez un document important, redactat de Burton Y. Berry, intitulat 
Situaţia partidelor politice după 23 august. 

Mi-am transcris Raportul de la 15 ianuarie 1945 al lui Burton Y. Berry, 
reprezentantul S.U.A. în România, care cuprinde o analiză detaliată. 
Documentul se află la Arhivele Statului din Bucureşti, colecţia Microfilme 
S.U.A., r. 664, c. 686-695. Am luat o fotocopie cu mine la Versoix ca să 
pot completa cu ajutorul Regelui Mihai datele acestei analize făcute de 
reprezentantul S.U.A. la Bucureşti, aflat în misiune în perioada 1944- 
1947. Burton Y. Berry a fost una dintre persoanele implicate în mersul 
diplomaţiei în acei ani, fiind şi un martor direct al felului în care 
comunismul de export sovietic a acaparat România prin toate mijloacele. 
Între timp a apărut volumul Romanian Diaries 1944-1947 sub numele 
diplomatului american şi al doamnei istoriei româneşti, cum a fost 


decretată Cornelia Bodea, membră a Academiei Române din 1992, şi 
autoare a două volume interesante despre Folclorul Rezistenței 
anticomuniste. Pentru cine studiază anii 1944-1947, Burton Yost Berry 
reprezintă o sursă de analize perspicace ale perioadei dinaintea abdicării 
forţate. 

Diplomatul american, mare colecţionar de textile, monede şi artă şi 
posesorul unei biblioteci remarcabile a rămas în Europa după încheierea 
misiunilor sale. A murit în anul 1985, în casa lui de la Ziirich. Eram 
curioasă dacă Regele Mihai, aflat tot în Elveţia, l-a mai revăzut în anii 
exilului. Nu am apucat să întreb. Cum nu am apucat să întreb multe lucruri 
din cauza exclusivităţii cerute de M.C., care a aruncat în aer proiectul 
meu. Aş fi intrat ca un om liber, prea entuziast, tot ce-i posibil, în istoria 
acelor ani cu sinceritatea şi libertatea celei care nu a semnat un contract cu 
Securitatea nicicând. De-atâtea ori am auzit în familia mea că s-a petrecut 
cea mai cumplită deturnare de destin atunci în istoria poporului român. 
„Turcii nu ne-au făcut turci şi nu ne-au schimbat limba şi religia, grecii nu 
ne-au făcut greci, în vreme ce comunismul ne-a făcut din oameni 
neoameni.“ 


Am onoarea să vă informez despre partidele politice în acţiune în 
România, să prezint relaţiile generale dintre ele şi să examinez unele 
aspecte ale compoziţiei lor interne. 


Aşa îşi începe Burton Y. Berry Raportul şi continuă: 


Partidele româneşti, privite de la stânga spre dreapta, sunt comuniştii, 
socialiştii, Frontul Plugarilor, naţional-ţărăniştii şi naţional-liberalii. 
Frontul Plugarilor, însă, şi conflictul său cu Partidul Naţional- 
Ţărănesc pentru dobândirea sprijinului ţărănimii va fi tema unui 


raport separat. Adepții evidenti ai comunismului, cum ar fi Uniunea 
Patriotică şi Sindicatele Unite, nu sunt discutaţi aici. 

Partidele tradiționale româneşti, naţional-ţărăniştii şi național- 
liberalii, trec printr-o perioadă de adaptare pentru a face faţă opoziţiei 
noilor şi activelor partide de stânga care au apărut pe scena politică. 
Imaginea politică instabilă are la prima vedere aparenţa unei uniuni a 
partidelor burgheze, ţărăniştii şi liberalii, cu Frontul Național- 
Democrat, format din cele trei partide de stânga. Totuşi Frontul 
Naţional-Democrat a început să dea unele semne de slăbiciune sub 
presiunea unor interese individuale de partid |s.n.], iar în spatele 
scenei atât liberalii, cât şi ţărăniştii, se spune că ar negocia cu diferite 
grupări de stânga în vederea încheierii unor înţelegeri practice, de 
lucru. România trece printr-o perioadă de încercări politice interne şi 
imaginea este schimbătoare, în curs de prefacere, întru câtva 
nedumeritoare pentru mulţi dintre cei mai maniabili politicieni 
români. 

În prezent, poziţiile respective ale stângii şi dreptei pot fi remarcate în 
Manifestul de Anul Nou al Frontului Naţional-Democrat şi în 
declaraţia de Anul Nou a domnului luliu Maniu [s.n.], liderul 
Partidului "Ţărănesc. Declaraţia stângii este un document de tip 
militant, revoluţionar, în timp ce declaraţia domnului Maniu 
reprezintă un apel către populaţie să se alăture liniei Partidului 
Ţărănesc, ca una despre care evenimentele au arătat că este orientarea 
justă pentru România. 


„România trece printr-o perioadă de încercări politice interne şi 
imaginea este schimbătoare, în curs de prefacere, întru câtva 
nedumeritoare pentru mulţi dintre cei mai maniabili politicieni români“, 
scrie Burton Y. Berry. Ce palidă frază diplomatică pentru a îmblânzi o 
perplexitate vecină cu începutul genocidului. Dar, chiar şi aşa, raportul 
subliniază teama de ruşi, frica indusă de faptul că totul se petrece avându-i 
în coaste pe sovietici. Începând cu Partidul Comunist, raportul îi 
examinează apoi pe socialişti, omite Frontul Plugarilor, îi analizează pe 


liberali şi încheie cu Partidul Ţărănesc şi programul lor care iese treptat la 
iveală. 


Partidul Comunist 


Partidul Comunist are marele avantaj astăzi în România de a lăsa 
impresia că reprezintă aceleaşi idei politice ca ale partidului 
comunist rus [s.n.]. Aceasta a fost arma cea mai eficace, căci partidele 
politice de opoziţie se tem, în mod firesc, să fie în dezacord cu 
Partidul Comunist, că ar putea să-i supere pe ruşi. Astfel, a fost 
posibil ca Partidul Comunist să se dea cu cel mai tare, ca să spunem 
aşa, iar observatorii serioşi consideră că ei au pretins o autoritate 
disproporţionată în afacerile ţării faţă de cât ar justifica-o numărul 
lor şi simpatia populaţiei. Sunt necesare reforme şi schimbări în 
România, potrivit criticilor venite din partea celor mai conservatori, 
dar diferitele partide politice se opun cu putere ca reprezentanţii 
comuniştilor să-i numească fascişti sau reacționari, dacă se vor situa 
pe o poziţie opusă din punct de vedere politic acestui într-adevăr mic 
partid românesc [s.n.]. 

Din punctul de vedere al compoziţiei, Partidul Comunist Român este 
format din două comitete, unul fiind un comitet coordonator politic, 
iar altul fiind un comitet executiv. Pe plan local se consideră că cei 
doi membri importanţi ai comitetului politic sunt comunişti din garda 
veche, cu lungi perioade de şedere în Rusia, şi anume domnul Luca şi 
doamna Ana Pauker. În comitetul executiv, domnul Lucrețiu 
Pătrăşcanu, actualul ministru de Justiţie, şi domnul Gheorghiu-Dej, 
ministrul Comunicaţiilor, sunt consideraţi a fi membrii cei mai 
importanţi. La Bucureşti se relatează din câteva surse influente că 
între aceste două grupuri de conducători există o divergență în ce 
priveşte scopurile comuniştilor în România. Liderii din comitetul 
executiv menţionaţi mai sus se spune că şi-ar fi expus opinia asupra 


comunismului din România — acesta trebuie să fie bazat pe principii 
naţionale, în timp ce garda veche din comitetul politic se mai ţine încă 
de interpretarea internaţionalistă a Cominternului. Până în prezent, 
acest conflict intern din sânul partidului nu a afectat acţiunile sale 
externe, deşi domnul Gheorghiu-Dej se plânge că el şi Partidul 
Comunist poartă răspunderea pentru refuzul ruşilor de a îmbunătăţi 
sistemul transporturilor în România. Pentru acest motiv el a fost 
trimis, nu de mult, la Moscova, unde se spera că, în calitate de 
comunist şi, în acelaşi timp, de ministru român al Comunicaţiilor, el 
se va bucura de cea mai bună primire posibilă în încercarea de a 
obţine ajutor pentru eforturile României de a ameliora sistemul intern 
de transport al ţării. 

După toate indiciile existente aici, pare într-adevăr categoric că 
influența Partidului Comunist este în scădere [da de unde, n-a fost în 
creştere niciodată până atunci — n.n.] în rândul poporului. 
Entuziasmul şi numărul persoanelor care participă la întrunirile 
Uniunii Patriotice, asociată cu comuniştii, a scăzut considerabil 
[s.n.]. Acest lucru poate fi atribuit neîncrederii crescânde a românilor, 
neîncredere existentă în condițiile aplicării armistiţiului şi 
resentimentului ţărănimii faţă de rechiziţiile militare sovietice. 
Transferul în Rusia de utilaj industrial românesc şi lipsa permanentă 
de locuri de muncă pentru muncitorii români nu au dus la creşterea 
popularității partidului. 

Totuşi, instrumentul eficace de care Partidul Comunist se foloseşte în 
cea mai mare măsură este Frontul Naţional-Democrat [s.n.], 
organizaţia partidelor de stânga, care-i include pe socialişti şi Frontul 
Plugarilor. Comuniştii par să aibă un cuvânt nepotrivit [de mare] în 
hotărârile acestei organizaţii şi se apreciază că manifestul de Anul 
Nou al Frontului Naţional-Democrat este în principal opera lor. Un 
rezumat al acestui manifest a fost tradus şi, pentru a fi comparat cu 
declaraţia de Anul Nou a domnului Maniu, şeful Partidului Național- 
Ţărănesc, care este menţionat la capitolul despre Partidul Naţional- 
Ţărănesc, se află în anexă [...]. 


Semnificaţia documentului constă în faptul că armistițiul politic pare 
să fi fost încălcat şi, în zilele imediat următoare, ziarele comuniste au 
început atacurile asupra persoanei domnului Maniu |s.n.], şi nu 
asupra Partidului Naţional-[ărănesc. Scânteia afirmă: „Domnul 
Maniu, prin atitudinea şi activitatea sa, creează dificultăţi şi serioase 
obstacole propriului său partid. El stă în calea maselor Partidului 
Naţional- Ţărănesc, cu care în fond nu are nimic comun, iar partidul 
ar fi mult mai constructiv, dacă masele ar putea să-l abandoneze pe 
domnul Maniu şi să devină mai libere şi mai independente de el“. 
România liberă afirmă că domnul Maniu „încearcă permanent să 
distrugă unitatea forţelor democratice. El doreşte să forţeze România 
să repete experienţa nefericită a Greciei “. 

În ciuda influenţei sale în scădere şi a unor indicii crescânde de 
dizidenţă în sânul Frontului Naţional-Democrat, Partidul Comunist 
pare hotărât în acest moment să folosească toate mijloacele pentru a 
se menţine ca factor politic [s.n.]. Aceste criterii vor da naştere în 
viitor la unele evoluţii politice interesante în România. Un exemplu 
de acest fel poate apărea mai târziu în opoziţia deschisă a 
comuniştilor faţă de organizarea de alegeri comunale în întreaga 
țară, deoarece partidul, pe bună dreptate, se teme că într-o astfel de 
încercare de forță deschisă slăbiciunea şi ascendentul său numeric 
asupra populaţiei româneşti vor fi scoase în evidenţă [s.n.]. 

Partidul Comunist mai suferă de pe urma faptului că, potrivit unor 
surse sigure, nu dispune de încrederea totală a ruşilor, în ciuda 
denumirii partidului, căci oficialităţile sovietice din România 
suspectează, după cât se pare, totul, până şi diversitatea internă 
crescândă a comuniştilor. Ei îi suspectează pe comunişti şi că nu în 
mod sincer şi dintr-o convingere reală au hotărât asupra unei 
identificări cu comunismul sovietic. 


Citesc Raportul şi am o reacţie exagerată, de elev care ascultă o lecţie 
şi mai ştie şi el ceva în plus ori vrea să fie subliniat mai temeinic. De parcă 
n-aş putea sta locului, în banca mea. Imi vine să mă ridic în picioare! 


Parcă n-aş avea linişte. Chiar deloc! Ca un copil care a tot făcut exerciţii la 
abac, la numărătoarea de acasă şi e mai iute la socotit. Citesc cuvintele lui 
Berry, le cântăresc, le adun ca pe bilele de culoarea lemnului de stejar 
lângă cele colorate în maro castaniu: spaima de ruşi, teama să nu-i 
supărăm, suspiciunea lor generală faţă de ceea ce gândesc comuniştii 
români, apăruţi peste noapte... autoritatea disproporţionată pe care o 
pretind în a decide destinul ţării. Tupeul acesta criminal de care mă lovesc 
Şi azi. 

Când Alain Chevalier mi-a dăruit Dicţionarul lui de simboluri în 1990, 
cu dreptul de a-l traduce şi edita în România fără a plăti copyright câţiva 
ani, l-am deschis la prima pagină de la litera A. „Mais l'abaque?“, l-am 
întrebat. „Dar nu e vorba de-un simbol, de-o credinţă. E un socotitor 
pentru copii.“ Păcat că nu există aşa ceva ca să putem aduna, scădea, 
înmulţi şi împărţi şi bietele sensuri... 

Observațiile juste sunt amestecate cu cele care subevaluează pericolul 
Partidului Comunist în pofida disensiunilor interne. Cum să înţelegem 
realitatea? Cheia rezidă în disproporţia ce există între numărul de membri 
P.C.R. înainte de 1944-1945, unii spun 400, alţii 700, alţii 900, precum 
Ana Pauker, şi pretenţiile de autoritate şi reprezentativitate la nivel 
naţional. Nu au curaj să facă alegeri locale, nu pot să le mistifice total, 
pentru moment. Paradoxul abacului: puţini am fost, mulţi am rămas. 

Urmează analiza Partidului Socialist în raportul lui Berry. După atâtea 
decenii, poţi ajunge ca să citeşti asemenea lucruri dezamăgit ca pescarii de 
crabi care se întorc cu cuştile pline, dar ceva stricat la motoare sau vremea 
nebună i-a făcut să întârzie prea mult... ce înseamnă prea mult? Şi 
descoperă ceea ce bănuiau de fapt c-o să se-ntâmple: crabii sunt morţi. 


Actualul Partid Socialist şi-a schimbat de curând numele din Partidul 
Social-Democrat şi este succesorul mişcării social-democrate 
organizate pe baze moderne în România, în 1905, potrivit doctorului 
Titel Petrescu, actualul şef al partidului. În perioada care a urmat 
ultimului război, dezvoltarea industrializării în România a stimulat 


mişcarea socialistă. În momentul înlăturării guvernelor liberal şi al lui 
Averescu, extrem de conservatoare, şi odată cu venirea la putere a 
Partidului Naţional-Ţărănesc, socialiştii s-au văzut confruntaţi cu 
aceeaşi politică antagonistă promovată de naţional-ţărănişti. Partidul a 
continuat să nu fie reprezentat în condiţiile tacticilor dictatoriale 
crescânde ale anilor '30. 

Un alt dezavantaj al Partidului Socialist, care a fost obligat să 
activeze în ilegalitate, a fost atitudinea comuniştilor care-i considerau 
pe socialişti principalii lor adversari. Totuşi, la începutul anului 1944, 
ideea unui front politic unit a câştigat suficient teren în întreaga 
Românie, astfel încât a fost posibil ca socialiştii şi comuniştii să-şi 
aplaneze divergenţele şi să creeze un comitet central format din trei 
delegaţi din partea fiecărui partid. Aceste partide au acţionat 
împreună cu naţional-liberalii şi naţional-ţărăniştii în elaborarea unor 
proiecte care, în cele din urmă, au avut ca rezultat lovitura de stat de 
la 23 august 1944. După acest moment, la 1 septembrie, social- 
democraţii şi comuniştii au organizat Sindicatele Unite din România 
şi au fost elaborate rezoluţii în favoarea unităţii claselor muncitoare, 
pentru educarea muncitorilor într-un spirit internaţionalist, iar în 
cadrul sindicatelor votul majorităţii să fie considerat hotărâtor. 

Frontul  Naţional-Democratic, organizaţie formată din partidele 
româneşti de stânga, cuprinde socialiştii, comuniştii, împreună cu 
Sindicatele Unite, Uniunea Patriotică şi Frontul Plugarilor. 

Principalul arbore de putere al socialiştilor provine din sindicatele 
industriale, care sunt considerate de surse serioase ca fiind, de 
asemenea, divizate între comunişti şi socialişti. În prezent, partidul 
are două portofolii ministeriale în guvern şi subsecretari în 
ministerele Economiei Naţionale, Muncii şi Educaţiei. Se consideră a 
fi opinia personală a dr. Petrescu, şeful socialiştilor, că țărănimea 
română se întoarce treptat împotriva comuniştilor [s.n.] şi că ei, ca şi 
muncitorii, se pronunţă pentru „o politică naţională de stânga“, care 
se pare că este reprezentată de politica socialistă. 


În luna decembrie, Partidul Socialist a organizat o conferinţă 
naţională care a elaborat programul de acţiune al partidului şi a 
hotărât că se va adopta o linie de colaborare cu comuniştii în a 
acapara controlul asupra diferitelor sindicate industriale din ţară, iar 
din acest motiv socialiştii consideră că ei trebuie să-şi reafirme o 
identitate separată. 

O interesantă evoluţie care a reieşit din conferinţa socialiştilor a fost 
această afirmare a dorinţei ca două partide ale muncitorilor să 
colaboreze, avându-se în vedere socialiştii şi comuniştii. În acelaşi 
timp, domnul Petrescu a afirmat public dorinţa partidului de a 
„consolida regimul democratic cu scopul de a sprijini lupta împotriva 
fascismului contemporan şi de a acorda ajutor în ducerea războiului 
împotriva armatelor hitleriste“. 

Apare astfel clar din manifestările ulterioare de individualitate ale 
socialiştilor, cum ar fi critica adusă de domnul Petrescu legii privind 
criminalii de război şi propunerii de epurare a administraţiei de stat, 
ambele elaborate de ministrul comunist de Justiţie [s.n.], că, dacă şi 
când se vor ţine alegeri comunale în România, socialiştii vor intra în 
luptă cu proprii lor candidaţi, opuşi celorlalte partide de stânga. 
Observatorii imparţiali pretind că în momentul acela partidul va fi de 
fapt incapabil să obţină un mare sprijin popular în afara cercurilor de 
muncitori din industrie. 


Sunt multe de spus şi de comentat pe marginea raportului lui Burton Y. 
Berry. Ceea ce doream să-l întreb pe Regele Mihai se referea la țărănimea 
română care a opus o rezistenţă anticomunistă prelungită, reacţionând 
adeseori mai temerar decât alte categorii sociale. Al doilea aspect se 
referea la folosirea legii privind criminalii de război şi a propunerilor 
privind epurarea administraţiei de stat, ca un cal troian menit să dezbine 
România şi să distrugă democraţia. Mărturiile Regelui Mihai ar fi 
completat dovezile aduse de o puzderie de cărţi care au început să apară 
mai ales după 1996. În fine, ajungem şi la intelectualul Mihai Ralea şi 


rolul acestuia în întărirea Frontului Plugarilor condus de Petru Groza, rol 
ce va fi răsplătit prin trimiterea la Washington ca ministru al misiunii, în 
toamna anului 1946, după ce fusese inclus şi în delegaţia ce ne reprezenta 
la Conferinţa de Pace de la Paris. 

Frontul Plugarilor este prezentat succint. 


O organizaţie cu o influenţă crescândă în rândul ţărănimii este 
partidul Frontul Plugarilor, condus de domnul Petru Groza, 
vicepreşedintele Consiliului de Miniştri. Această organizaţie a fost 
recent întărită prin aderarea unei grupări politice conduse de domnul 
Mihai Ralea şi cere socoteală Partidului Naţional-Ţărănesc pentru 
neplăcuta problemă a acestuia, a reformelor ţărăneşti, asupra cărora se 
insistă. Evoluţia acestui partid şi relaţiile sale cu Partidul Naţional- 
Țărănesc vor forma obiectul unei telegrame separate. 


Analiza P.N.L. şi P.N.Ţ. confirmă toate declaraţiile date de Regele 
Mihai cu privire la decizia loviturii de stat de la 23 august, cum o numeşte 
Burton Y. Berry, care a aparţinut partidelor istorice, fiind urmarea unor 
multiple tentative eşuate de a-l convinge pe mareşalul Antonescu să iasă 
din războiul alături de Hitler. Acuza de trădare pusă în cârca tânărului 
rege, vehiculată de adulatorii lui Antonescu, e nefondată, câtă vreme este 
un proiect conceput în timp, la care participă majoritatea forţelor politice, 
aflate în dezacord cu deciziile mareşalului pe care n-au reuşit, nici în 
ultima clipă, să-l smulgă dintr-o alianţă socotită suicidară. Berry este un 
observator redutabil. Intuieşte perfect fisurile în unitatea unui partid care 
vor fi folosite şi oamenii ce vor acţiona detonatorul pentru a şubrezi 
rezistenţa şi coeziunea: 


Partidul Naţional-Liberal şi Partidul Naţional-Ţărănesc au fost în 
opoziţie ani în şir, dar în cadrul crizelor politice care s-au derulat sub 


regimul lui Antonescu şi în timpul pregătirilor pentru inevitabila 
lovitură de stat care a avut loc la 23 august 1944 cele două partide s- 
au văzut acţionând pentru aceleaşi scopuri. În tot cursul regimului 
Antonescu, domnul Dinu Brătianu, şeful liberalilor, şi domnul Maniu, 
şeful Partidului Țărănesc, colaborează în a prezenta diferite memorii 
de protest mareşalului Antonescu. În perioada următoare loviturii de 
stat, liberalii au socotit că sunt un partid muribund, şi, deşi au 
continuat să rămână în problemele importante alături de național- 
ţărănişti, au căutat unele mijloace de a revitaliza partidul lor istoric, 
care este în mod deschis bazat pe influenţa intereselor financiare şi 
bancare ale ţării. Obiectivul era de a găsi în sânul altei categorii a 
populaţiei un element de echilibru care să dorească să colaboreze cu 
acest grup. Cel mai interesant eveniment pentru Partidul Liberal a fost 
apariţia pe scena politică a domnului George Tătărăscu, care edita 
propriul său ziar, Drapelul. Domnul Tătărăscu continua să se 
numească membru al Partidului Liberal şi el a cerut în mod oficial 
includerea sa în comitetul executiv al partidului într-o scrisoare 
adresată domnului Dinu Brătianu, la care acesta din urmă nu a 
răspuns încă. 

Apar ştiri contradictorii referitoare la domnul Tătărăscu, din care 
acesta iese în evidenţă ca un politician oportunist, dar capabil, şi drept 
unul dintre cei mai înrăiţi adversari ai domnului Maniu. Se ştie că 
domnul Maniu crede cu convingere că domnul Tătărăscu trebuie 
considerat ca fiind vinovat de a fi plasat România de partea Axei, iar 
după lovitura de stat şi formarea primului guvern Sănătescu el a 
cerut oficial ca domnul Tătărăscu să fie arestat ca făcând parte din 
această categorie. În momentul acela, numai votul personal al 
domnului Pătrăşcanu, liderul comunist, şi al generalului Sănătescu 
însuşi, un văr al domnului Tătărăscu, au stăvilit acest lucru [s.n.]. 

De la apariţia domnului Tătărăscu pe scena politică, la jumătatea lunii 
decembrie, el şi-a continuat campania în rândul cercurilor liberale şi 
ţărăniste, iar un observator a putut remarca de curând că, în realitate, 
majoritatea şefilor de partid din judeţele de aici şi chiar cei din 


Comitetul Central se pronunţau favorabil fată de obiectivele 
domnului Tătărăscu. Pe plan local nu se consideră cu totul 
surprinzător că lucrurile stau astfel, căci atunci când era preşedinte al 
Consiliului de Miniştri, domnul Tătărăscu a putut să reorganizeze 
personalul bancar şi să încurajeze o clică de adepţi care roiesc acum 
în jurul lui cu perspectiva obţinerii unei funcţii în viitor. 

Se ştie că în prezent se desfăşoară o serie de negocieri între cele două 
facţiuni: a domnului Brătianu şi a domnului Tătărăscu. Dacă va fi să 
se întâmple ca domnul 'Tătărăscu să fie reprimit oficial în consiliile 
partidului, aceasta ar putea perturba actualele aranjamente politice 
dintre naţional-ţărănişti şi naţional-liberali, în vederea unei colaborări 
în timpul oricăror alegeri comunale. 

Un alt posibil eveniment, neconfirmat încă total, dar care ilustrează 
dorinţa membrilor Partidului Liberal de a găsi o bază oarecare pentru 
a menţine partidul în viaţă, este ştirea conform căreia comuniştii au 
făcut liberalilor o serie de propuneri de a străpunge „frontul burghez“, 
iar Partidul Liberal să poată face chiar unele aranjamente cu 
grupările de stânga şi să rupă cu naţional-ţărăniştii, dacă se va 
renunţa la punctul privind naţionalizarea băncilor ţării, care 
figurează acum în programul comunist [s.n.]. 

Partidul Liberal continuă să deţină controlul asupra finanţelor 
naţionale, iar un membru al Partidului Liberal ocupă în actualul 
cabinet funcţia de ministru al Finanţelor. Potrivit unui acord în 
vigoare cu Partidul Naţional-[Ţărănesc, ambele partide au împreună 
acelaşi număr de miniştri ca celelalte partide care formează Frontul 
Naţional-Democratic şi aceasta s-a făcut pentru a menţine un 
„echilibru“ între stânga şi dreapta de astăzi din România pentru o 
perioadă temporară nedefinită. 


Vocaţia de observator a lui Burton Y. Berry se verifică în analiza 
P.N.Ţ. şi a liderilor ţărănişti mai vechi sau mai noi. Precizarea făcută de 
Iuliu Maniu că, pentru a avea o democraţie normală, nu trebuie identificat 


Partidul Comunist din România cu Uniunea Sovietică este o eroare 
fundamentală. P.C.R. a fost exportat în România ca o sămânță letală şi 
semănat ca o plantă otrăvită menită să distrugă democraţia şi să se impună 
drept partidul monolit. Ştim că Iuliu Maniu era conştient de acest lucru, 
dar nu i-a folosit la nimic exerciţiul inocenţei şi declaraţiilor în 
exorcizarea ameobei roşii, cum a numit comunismul un alt ambasador 
american în Franţa, William Christian Bullitt, aflat la post, la Paris, în anii 
1936-1940. Când aflăm din depeşele lui Bullitt ce greu s-a făcut 
convertirea Americii dinspre izolaţionism spre intervenţionism, e greu să 
ne iluzionăm că Burton Y. Burry va provoca o nouă intervenţie a Americii 
pentru a opri distrugerea democraţiei româneşti. Avem în vedere noua 
formă de izolaţionism impusă de Moscova în lagărul ţărilor păstorite de 
bolşevism şi de comunism. lată ce scrie Berry despre P.N.Ţ.: 


Unicul partid cu cea mai puternică influenţă politică din ţară este 
astăzi Partidul Naţional-Ţărănesc. Această poziţie este, după cum se 
recunoaşte, datorată locului unic pe care domnul Iuliu Maniu îl ocupă 
în opiniile poporului român. Chiar oponenții lui îi admiră cu invidie 
integritatea, simplitatea şi strania sa abilitate politică, care îl mai 
clasifică încă drept cea mai proeminentă figură politică din ţară. Priza 
pe care el o mai are încă şi acum la public s-a bazat pe fuziunea dintre 
concepţia naţională românească şi aceea a covârşitorului element 
țărănesc al ţării. Cu tot respectul pentru cei trei locţiitori ai lui, care 
acţionează ca un comitet executiv, când el lipseşte din Bucureşti, 
domnii Mihalache, Nicolae Lupu şi Mihail Popovici, este recunoscut 
de toată lumea că lor le lipsesc calităţile şi poziţia pe care le posedă 
domnul Maniu, necesare în acest moment partidului. Cu toate acestea, 
una dintre criticile formulate împotriva organismului de conducere al 
Partidului Naţional-[ărănesc este aceea că membrii lui sunt prea 
bătrâni şi că tinerele vlăstare nu au avut prilejul să ocupe un loc 
proeminent în consiliile partidului. Nepotul favorit al domnului 
Maniu, domnul Ionel Pop, care fusese numit de conducere în funcţia 


de trimis pentru Transilvania de Nord, se spune că ar fi fost pregătit 
de domnul Maniu pentru a-i fi un fel de succesor, dar relaţiile lui cu 
ceilalţi membri din vechea gardă ai comitetului partidului nu sunt 
cunoscute. Domnul Niculescu-Buzeşti, care a participat la elaborarea 
planurilor pentru lovitura de stat şi a fost ministru de Externe în 
primul guvern Sănătescu, este un bărbat de 35 de ani şi deosebit de 
favorizat de domnul Maniu, dar pe plan local el este considerat ca 
având de fapt puţini adepţi politici sau chiar deloc, în rândurile 
partidului. Şefii de partid se bizuie atât de mult pe domnul Maniu, 
încât se ştie că el s-a plâns că atunci când el este plecat din Bucureşti 
nu se face nimic şi că i se cere permanent sfatul în chestiuni mărunte 
prin mijloace cum ar fi telefonul sau mesagerii speciali. 

De curând a circulat în Bucureşti un zvon în sensul că, din cauza 
criticilor presei de stânga, domnul Maniu intenţionează să 
demisioneze, cel puţin provizoriu, şi să permită ca de treburile 
partidului să se ocupe triumviratul său de locţiitori, condus de domnul 
Mihalache, care într-o vreme a fost preşedintele partidului, sub regele 
Carol, când acesta şi domnul Maniu erau pe punctul de a-şi încrucişa 
săbiile. Acest lucru a fost categoric negat în particular de domnul 
Maniu şi el intenţionează să-şi menţină funcţia intactă. A mai circulat 
o ştire, datorită remarcilor care i-au scăpat domnului Lupu, că el este 
nemulţumit de mersul lucrurilor şi chiar ar putea să se desprindă [de 
partid] singur sau împreună cu un alt grup politic din partid. Domnul 
Maniu însă, care-şi cunoaşte bine oamenii, a făcut, în faţa unei surse 
de încredere, observaţia că „Lupu uneori vorbeşte, dar nu va părăsi 
niciodată partidul“. 

O critică formulată împotriva partidelor Naţional-Liberal şi National- 
Ţărănesc a fost aceea că ei nu au anunţat un program de reforme. Este 
adevărat că liberalii, dându-şi seama de slăbiciunea lor, nu au 
prezentat nici un program concret, dar cercurile ţărăniste consideră 
critica neîndreptăţită atunci când ea este îndreptată împotriva lor. Ei 
au menţionat programul anunţat în discursurile domnului Maniu şi al 
domnului Mihalache, în timpul conferinţei din octombrie a partidului. 


Partidului Naţional-Ţărănesc le acceptă propunerile cu condiţia ca ele 
să fie folosite în exclusivitate pentru interesele economice ale 
muncitorilor şi ca organizaţiile lor interne să fie libere, fără nici un fel 
de dictatură care îi implică astăzi în viaţa politică. 

S-a reiterat că partidul trebuie să fie orientat de structura ţărănească a 
României. Domnul Mihalache a declarat apoi că aceasta ar însemna 
că se va respecta proprietatea individuală legală, bazată pe muncă, dar 
că individualismul va trebui să accepte avantajele unei anumite 
activităţi colective în agricultură. Partidul dorea să scape pe ţărani de 
preţurile fluctuante, iar pe muncitori de exploatare. Întrucât România 
este un stat țărănesc, marile moşii trebuie să treacă în mâinile micilor 
proprietari, iar micii proprietari trebuie organizaţi pe baza terenurilor 
lor, în vederea unor eforturi, trecând în cele din urmă la 
cooperativizare prin „gospodării“ colective locale. Domnul 
Mihalache a arătat pe baza unei experiențe făcute pe pământul pe 
care-l deține, că munca individuală în cultivarea pământului, când 
existau stimulente suficiente, a fost mai productivă decât în 
„gospodăriile“ colective sărace. 

„Partidul Naţional-Ţărănesc este pentru naţionalizare, cu păstrarea 
inițiativei individuale pusă în serviciul statului. Şi în industrie vor fi 
sfere de actiune libere. În ce priveşte sindicatele, muncitorii Partidului 
Națtional-ŢȚărănesc le acceptă, cu condiţia ca ele să fie folosite în 
exclusivitate pentru interesele economice ale muncitorilor şi ca 
organizațiile lor interne să fie libere, fără nici un fel de dictatură care 
îi implică astăzi în viaţa politică.“ 

Domnul Mihalache a încheiat spunând că partidul se pronunţă pentru 
democraţie „cu toate tarele sale, căci noi ştim că abuzurile 
democraţiei sunt mai puţin grave decât abuzurile unei dictaturi“. 

În problema minorităţilor, el a spus că minoritățile etnice trebuie să 
aibă toată libertatea, cu condiţia ca ele „să nu devină un instrument al 
ţărilor străine pe pământul patriei lor adoptive“. 

În materie de politică externă, Mihalache consideră că „România 
trebuie să se afle de partea Rusiei Sovietice, cu care România nu a 


avut de fapt niciodată vreun conflict de interese“, în timp ce domnul 
Maniu a afirmat că „Partidul Naţional-Ţărănesc doreşte o victorie a 
Aliaților, pentru că aceştia reprezintă o continuitate a dreptăţii şi 
libertăţii, triumfului principiilor umanitare“. Acesta din urmă a mai 
spus: „Marile puteri au respectat întotdeauna popoarele mici care şi- 
au demonstrat voinţa de a-şi apăra interesele şi au demonstrat prin 
fapte că sunt folositoarea marilor puteri în momente critice“. 

În timpul conferinţei partidului, domnul Maniu şi-a evidenţiat 
convingerea că ideologiile străine, reprezentate de Garda de Fier, nu 
au o bază reală în România. Referindu-se la comunism, el a spus: 
„Nici comunismul nu este un articol de export şi într-un timp nu prea 
îndepărtat nu se va mai găsi în România nici urmă de el. Pentru a 
înţelege comunismul, care este un sistem filosofic, trebuie să fie 
studiat şi apoi înțeles. Dar poporul român nu are timpul necesar să 
facă acest studiu. Eu nu pot şti care va fi situaţia în zece sau douăzeci 
de ani, dar pentru moment avem datoria să stabilim ceea ce trebuie să 
facem în faţa obligaţiilor presante şi sper că întreaga ţară va fi alături 
de mine“. 

Nu este prea greu de văzut, dată fiind declaraţia de mai sus, de ce 
comuniştii români exercită presiuni şi chiar Moscova şi-a dat frâu 
liber în criticile adresate personal domnului Maniu. Recentele atacuri 
din presă împotriva lui au iritat câteva oficialități ale Partidului 
Naţional-Ţărănesc şi, cât liderul lor a stat în Transilvania, s-a auzit că 
ei ar fi încercat să găsescă o oarecare bază de înţelegere cu stânga. 
Unii dintre şefii de partid, potrivit unor informaţii disponibile, îşi 
bazează speranţele pe faptul că stânga nu atacă de fapt partidul şi că 
se pot realiza unele aranjamente practice. 

De curând, domnul Maniu a făcut la Sibiu o declaraţie cu prilejul 
Anului Nou2", adresată poporului român, alăturată ca anexă [...], în 
care a cerut poporului să se alăture tradiţionalului Partid National- 
Ţărănesc şi să evite diferitele organizaţii de stânga, pe care el, din 
punct de vedere politic, le-a numit „disimulări foarte străvezii ale 
Partidului Comunist“. El s-a referit, de asemenea, la faptul că partidul 


său „reuşise să ocolească recifele liberalismului“, considerat a fi o 
critică la adresa Partidului Liberal şi gradul de înțelegere din ce în ce 
mai mare cu domnul Tătărăscu şi eventualele relaţii cu grupările 
politice de stânga [s.n.]. Este interesant de citit această declaraţie în 
paralel cu declaraţia Frontului Naţional-Democratic, cu ocazia Anului 
Nou. 

De ziua de naştere a domnului Maniu, în timp ce acesta era la Sibiu, 
nu de mult, Partidul Țărănesc a făcut faţă criticilor aduse lui pentru 
lipsa unei politici de reforme, anunțând că partidul „nu se teme de 
reforme, chiar dacă acestea au un caracter radical. Partidul a fost de la 
început un pionier pe această cale“. Proprietatea individuală, 
proprietatea obţinută prin muncă şi apărarea ideii de patrie sunt 
principii reafirmate: „Acestea sunt singurele limite pe care partidul le 
recunoaşte în setea sa de dreptate socială, în încercările sale de a 
lichida nefericirea claselor ţărăneşti şi muncitoare“. 

În cel mai delicat punct, acela de a ataca pe comuniştii români fără a 
ataca Uniunea Sovietică, domnul Maniu a indicat calea. El a spus că 
România trebuie să se opună oricărei încercări de a identifica 
Partidul Comunist Român cu Rusia Sovietică |s.n.]. Partidul 
Naţional-Ţărănesc se poate diferenţia prin opiniile şi programul său 
de orice partid politic din ţară, dar aceasta nu-l împiedică să-şi 
menţină orientarea tradiţională a politicii externe, o orientare la care 
nu a renunţat niciodată de la începuturile sale până astăzi. 


Burton Y. Berry observă că Partidul Comunist a avut avantajul de a fi 
răspândit doar acele idei pe care le îmbrăţişa Partidul Comunist Rus, 
„managerul“ României. Cei care mai identifică „naționalismul“ cu 
partidul comunist ar trebui să înţeleagă că, pretutindeni, instaurarea 
dictaturii roşii a fost o cumplită trădare a valorilor fiecărui popor şi a 
intereselor fiecărei naţiuni. Poporul roman nu a fost „atras“, la scară 
naţională, de „ideile“ impuse de partidul comunist. El a opus acestuia şi 
ocupantului sovietic cea mai lungă Rezistență. Partizanii din România, 


soldaţi şi ofiţeri din armata regală, intelectuali, ţărani, reprezentanţi ai 
Bisericii au luptat, mai bine de un deceniu, în munţi împotriva unor 
„opţiuni“ care ne-au fost impuse cu forţa, cum ne-a fost „dăruită“ 
republica în locul monarhiei constituţionale. 

Nu pot însă să nu observ eroarea de estimare pe care o face Iuliu 
Maniu care socoate comunismul „un articol de export“ efemer şi că „într- 
un timp îndepărtat nu se va mai găsi în România nici urmă de el“. 
Identificarea comunismului cu un sistem filosofic care ar trebui studiat şi 
înţeles, ceea ce nu va fi cazul, neexistând timpul necesar, este probabil un 
exerciţiu de fandare, un schimb de lovituri de floretă. Liderul P.N.[. se 
mai iluzionează că românii vor scăpa de amoeba roşie de care vorbeşte 
Bullit junior sau ciuma roşie, cum au numit-o atâţia. 


Suntem invitaţi în Oltenia, la Craiova şi Târgu-Jiu, mai mulţi scriitori 
cu oarecare fast. Nu lipsesc ierarhii Bisericii Ortodoxe care ne pregătesc o 
masă bogată, cu tot dichisul. 

Mergem şi în câteva comune şi masa aşezată pentru noi, oaspeţii de 
vază, cum suntem prezentaţi localnicilor veniţi să ne cunoască la faţă şi să 
ne asculte, e acoperită cu hârtie albastră de învelit caietele şi cărţile de 
şcoală. Ca să nu alunece, au prins hârtia albastră cu pioneze. „E mai 
practic aşa, spune primarul, am văzut aranjată masa la fel în multe sate, 
într-un schimb de experienţă, când am vizitat Uniunea Sovietică.“ 


Alte fragmente din prima convorbire cu Regele Mihai (5 mai 
1990) 


Constantin Brâncoveanu: Majestate, poate povestiţi întrevederea cu 
Vişinski. 

M.S.: Da, a fost în martie '45. Vîşinski mai fusese de vreo patru ori 
înainte, cu fel de fel de invenţii. Vorbea de manifestații şi greve, dar 
acestea erau organizate de către ei cu Partidul Comunist ca să poată să-mi 
probeze mie că situaţia în România este un pericol pentru frontul rusesc. 


Erau poveşti, pentru că pe vremea aceea, în martie 1945, frontul era deja 
trecut în Ungaria. Astea erau invenţii ca să tot răstoarne el guverne, unul 
după altul. În martie, Vîşinski a venit să protesteze, spunând că este o 
situaţie inadmisibilă şi că trebuie schimbat guvernul. În fine, m-a lăsat 
câteva zile, am început consultaţiile, aşa cum trebuia să se facă în mod 
constituţional. Până la urmă s-a enervat, fiindcă nu mergea destul de 
repede şi atunci mi-a spus că singura persoană de încredere pentru ruşi 
este Groza. Şi eu [râde] i-am spus atunci că astea nu sunt lucruri care se 
pot face astfel. Eu trebuia să urmez o anumită procedură constituţională. 
Am discutat cu el, până la urmă s-a supărat, a bătut cu pumnul în masă şi 
când a plecat a trântit uşa aşa de tare, încât a crăpat zidul. 

D.U.: Unde? Zidul de unde? 

M.S.: Din biroul meu. Nu că ar fi căzut, numai aşa... A crăpat zidul. 

D.U.: Ca la un cutremur... Spuneţi-mi, dar de ce credeţi că s-a oprit 
asupra lui Groza? Ce date prezenta Groza încât să... 

M.S.: Ăsta e un lucru pe care nu-l ştim nici până astăzi. Da. Dar cum 
obiceiul lor era de a avea pe cineva la mână cu ceva... Cu ce anume? — 
asta nu ştiu. În orice caz, Groza era mare proprietar la Deva. Eu l-am 
cunoscut. Şi era dispus să-şi trădeze ţara pentru ruşi. 

D.U.: Da, el avea acţiuni, proprietăţi... 

M.S.: ...Avea afaceri. Şi una şi alta. Oricum, o fi avut el ceva! Asta nu 
ştiu. Dar îmi închipui. Şi-atunci, iar am tergiversat cât s-a putut. Şi până la 
urmă n-am avut încotro, fiindcă a sosit şi Malinovski, preşedintele 
Comisiei de armistițiu. A doua zi a scos tancurile ruseşti, iar armata a 
început să facă o grămadă de demonstraţii împreună cu comuniştii. Asta 
arăta clar că, dacă nu facem ce voiau ei, urmau să ocupe complet ţara. Şi 
să înlăture orice guvern. Atunci n-am avut încotro şi a trebuit să-l numesc 
pe Groza. Aşa s-a întâmplat. Groza era trădător, dar făcea parte şi din 
burghezie... 

C.B.: Şi a urmat greva regală. 

M.S.: Asta s-a întâmplat mai târziu. La 6 martie a fost numit Groza. 
Spre august, tot în 1945, Anglia şi America au făcut o declaraţie oficială, 
cum că nu vor încheia un tratat de pace cu România atâta vreme cât 


guvernul nu este reprezentativ. Sigur că guvernul Groza nu era nici 
democratic, nici reprezentativ. Asta mi-a dat ocazia să încerc să fac ceva şi 
atunci l-am luat pe Groza, i-am spus despre ce e vorba, iar răspunsul lui a 
fost că astea-s nimicuri, că astea-s glume. l-am spus că pentru el or fi 
glume, dar că pentru mine-i foarte serios. I-am cerut să-şi dea demisia ca 
să-mi faciliteze crearea unui guvern. 

D.U.: Reprezentativ şi care să fie recunoscut. 

M.S.: Şi el a refuzat net. Asta seamănă, din punct de vedere 
constituţional, cu un conflict direct între mine şi naţiune, dacă se poate 
spune aşa. Apoi am făcut un document în care am explicat exact poziţia 
mea. Am trimis două copii după el, una la americani şi alta la englezi, şi l- 
am chemat pe generalul rus, care era Susaikov atunci, subordonat lui 
Malinovski, i-am dat hârtia în mână şi i-am explicat exact despre ce era 
vorba. S-a cam albit la faţă când a văzut asta. A plecat foarte supărat. A 
doua zi a cerut să mă vadă din nou şi atunci a spus că ce s-a făcut este un 
act inamical, ostil faţă de Uniunea Sovietică, şi că trebuie imediat să retrag 
această hârtie-document şi să pedepsesc pe cel responsabil pentru a o fi 
dat americanilor şi englezilor. 

D.U.: Or, responsabil eraţi dumneavoastră... 

M.S.: Şi atunci am spus: „Eu l-am trimis şi, dacă-i considerat ca un act 
ostil Uniunii Sovietice, îmi pare foarte rău, dar asta este, aşa e situaţia“. 
Furios, a plecat înapoi. Asta se întâmpla, mi se pare, în 21-22 august '45. 
A cerut să mă vadă şi a spus că la 23 august se făcea prima mare 
manifestaţie şi că trebuie să vin acolo. Zic: „Îmi pare foarte rău, dar nu vin 
unde este guvernul... Din cauza asta“. Şi atunci am decis să plec la Sinaia 
şi n-am mai avut absolut nimic de-a face cu guvernul. N-am mai semnat 
nici un decret, din august până-n ianuarie. Asta e ceea ce se numeşte grevă 
regală. 

D.U.: Cine a fost alături de dumneavoastră în această perioadă? 

M.S.: Cei cu care mă consultam erau, bineînţeles, Maniu, Brătianu, 
Titel Petrescu, Pătrăşcanu, plus alte persoane în afara partidelor. Cred că 
era un grup de zece, aşa ceva, în total. 

D.U.: Şi cei mai apropiaţi de dumneavoastră?... 


M.S.: Erau secretarul meu particular şi mareşalul curţii. Pe secretarul 
meu îl chema Mircea loanniţiu care mai trăieşte încă. Mareşalul Negel a 
murit de mult. 

D.U.: E vorba de Dimitrie D. Negel, pe care generalul Constantin 
Sănătescu l-a numit ministru secretar de stat la Departamentul Agriculturii 
şi Domeniilor? 

M.S.: Da. Erau şi aghiotanţi acolo, dar ei nu erau direct implicaţi. Asta 
e, e foarte pe scurt. 

D.U.: Cum a fost „organizată“ plecarea dumneavoastră din ţară? În 
toată propaganda antimonarhică, plecarea dumneavoastră a fost asociată 
cu o golire de bunuri a ţării. Ştiu că sunt calomnii. Putem avea acum o 
informaţie adevărată. 

M.S.: Despre organizarea propriu-zisă, nu ştiu mai nimic. S-a ocupat 
cineva din palat. Noi aveam, ca orice şefi de stat, câte un vagon sau două 
la dispoziţie. S-a format un tren cu aceste vagoane. Dar, după ce m-au 
forţat să semnez acest act, ne-am întors la Sinaia ca să ne facem bagajele. 
Şi ei aveau deja o comisie, organizată dinainte. Când am sosit la Sinaia, 
exista deja o comisie, dar nu de anchetă, ci de control. Şi mama mea, care- 
şi făcea bagajele, umbla prin odăi, să-şi ia lucrurile. Erau încontinuu unul 
sau doi care umblau după ea şi n-au lăsat-o să ia nici o scrumieră de pe 
masă. Doar hainele noastre şi câteva alte mici lucruri particulare. Şi cu 
toate astea m-au lăsat să iau patru maşini, dar toate bagajele au fost 
scotocite de ei. Au făcut inventarul. Cum să plecăm cu aur, cu monezi, cu 
covoare, cu nu mai ştiu ce? Cum era să fac asta cu comisia în casă? Le 
convenea lor să spună, să inventeze lucruri din astea. Şi am plecat, în seara 
zilei de 3 ianuarie, din gară de la Sinaia. Asta a fost, pe scurt, numai... 

D.U.: Povestiţi care e ultima imagine pe care aţi avut-o plecând din 
ţară... 

M.S.: Da, m-a întrebat mai multă lume care a fost ultima mea impresie 
când am plecat. Când am traversat gara la Sinaia până la vagon, erau 
ofiţeri puşi acolo cu spatele întors către noi. Aşa, pe două rânduri. Şi când 
m-am urcat în vagon, m-am uitat înapoi, era unul dintre ei care şi-a întors 


capul puţin şi vedeam că plângea ca un copil. Acesta-i ultimul lucru pe 
care l-am văzut. 


„Suntem aşa de răspândiţi în toată lumea noi, românii“ 


D.U.: Ce s-a întâmplat după această plecare forţată? 

M.S.: În Elveţia ne-am stabilit de-abia în *56. Atunci, în '48, noi am 
sosit direct la Lausanne, unde am stat vreo lună şi jumătate. Am pregătit 
drumul în America pentru a explica toată situaţia de la noi. În Elveţia n- 
am putut să vorbesc deloc, fiindcă aici există sistemul lor de neutralitate şi 
fiecare oaspete de pe teritoriul lor este rugat să nu facă declaraţii cu 
caracter politic. Aşa că primul loc unde am putut face o declaraţie oficială 
despre ceea ce s-a întâmplat a fost la Londra în martie '48 şi, după aceea, 
la New York. Apoi ne-am întors aici. Mama mea avea o casă, la Florenţa, 
în Italia. O avea deja din 1932, aşa că am putut sta cu ea. Ana şi cu mine 
eram deja logodiţi din decembrie. Ne-am căsătorit în iunie, la Atena, şi 
după aceea am făcut naveta timp de un an şi jumătate între Florenţa şi 
Copenhaga, fiindcă soacra mea e daneză. După aceea ne-am mutat în 
Anglia, unde aveam o mică grădină de zarzavaturi, aveam găini şi cu asta 
ne ocupam ca să putem trăi. Vindeam păsările, ouăle... Şi în '55 am 
întâlnit un industriaş american implicat în aeronautică, în aviaţie. Eu deja 
eram pilot din '43. Am vorbit despre asta şi atunci mi-a spus să vin aici, în 
Elveţia, să lucrez cu el în aviaţie. Şi a deschis un fel de atelier la aeroport, 
pentru reparaţii şi montaje de instrumente speciale. M-a rugat să lucrez cu 
el şi am venit aici în '56 pentru asta. Şi am rămas în Elveţia de atunci. 
Prea uşor nu a fost să ne refacem viaţa. Bineînţeles, fiindcă a trebuit să 
luăm totul de la început, de la zero. Mama a plecat înapoi în America, în 
1957, la sfârşitul anului '57. Cu o echipă am făcut o mică societate de 
electronică şi mase plastice. A durat puţini ani. Concurența era mult prea 
mare şi nu erau bani. Aşa că a trebuit să oprim. Şi pe urmă mi s-a propus 
să devin agent de bursă [râde], ceea ce nu era deloc în spiritul meu, dar n- 
aveam ce face, fiindcă fără bani nu puteam trăi. Aveam copii de crescut, 


de ţinut în şcoală. Aşa că a trebuit să fac cursuri pentru asta şi la New 
York. Cam asta a fost până la urmă. 

D.U.: Ştim că n-aţi rămas nici o clipă străin de lucrurile care s-au 
întâmplat după '47 în România. Aţi luat de foarte multe ori atitudine. Cum 
v-aţi înţeles, cum aţi colaborat cu românii aflaţi în exil? 

M.S.: Am avut legături continue. Suntem aşa de răspândiţi în toată 
lumea noi, românii, din Australia şi Noua Zeelandă până în America. Pe 
cei de pe aici i-am văzut pe cât se poate. În Anglia i-am văzut pe români. 
Am avut legături cu ei. La început, în '48, s-a format un Comitet Naţional 
Român, în America. El era bazat pe partidele politice, dar erau şi o serie 
de oameni independenţi. Eram vreo doisprezece la început. Dintre bătrâni, 
unii s-au dus. Atunci, cine a putut să iasă a ieşit. Încet, încet, s-a micşorat 
numărul. Comitetul Naţional Român a fost ajutat de către americani la 
început. Pe urmă s-au tăiat toate fondurile şi aşa a dispărut... 

D.U.: Despre cine dintre aceste persoane aţi vrea să vorbiti? 

M.S.: Întâi, preşedintele acestui comitet era generalul Rădescu. După 
aceea s-a retras şi am numit pe Vişoianu, care mai trăieşte şi acum. El, de 
fapt, era ministru de Externe tocmai când Vîşinski a făcut toate acele 
lucruri la noi, despre care v-am vorbit doar în treacăt. 


„Iar liniştea şi stabilitatea au nevoie de adevăr“ 


D.U.: Există personalităţi în exilul românesc. Cum s-au remarcat acestea? 
Unii spun că au făcut foarte mult pentru români. Alţii, dimpotrivă. l-aţi 
cunoscut pe domnul Raţiu, pe domnul Radu Câmpeanu. 

M.S.: Au fost mai multe organizaţii româneşti. Nu toţi se înțelegeau 
foarte bine între ei. Eu am refuzat net să mă amestec în treburile lor 
interne. Toți aveau aceeaşi idee în cap — să sprijine interesul ţării şi 
eliberarea ţării, dar politicieni cum sunt, trăgeau fiecare în direcţia lor şi în 
treburile astea eu nu m-am băgat. S-a făcut un Consiliu Naţional Român, 
mulţi ani mai târziu. Trebuie să fi fost acum vreo 10-12 ani, cu Penescu, în 
care era şi Radu Câmpeanu, erau şi alţi liberali, alţi ţărănişti, erau şi din 
alte partide... Au fost aici la mine, vreo zece-douăsprezece persoane. l-am 


văzut. N-am refuzat niciodată să văd pe oricine care voia să mă vadă. 
Dacă mă refer la ultimii ani de exil, s-a iscat o neînțelegere sau a apărut o 
idee pe care eu n-o înţeleg nici până astăzi. Radu Câmpeanu, cumva, a 
avut impresia că eu am vrut să-l ţin deoparte, la distanţă. Şi asta-i absolut 
neadevărat. Fiindcă ceilalţi fuseseră aici din când în când să mă vadă. 
Câmpeanu niciodată. Probabil că aştepta ca eu să-l chem. Dar nu aveam 
nimic special să-i comunic. Nici celorlalţi. Ei veneau să-mi spună ce 
făceau. 

D.U.: Există oameni care trăiesc acut un soi de sentiment al 
frontierelor. Ei îi văd diferit pe românii din ţară şi pe românii din exil. Fac 
distincţii chiar ostile între autohtoni şi străini. 

M.S.: Un român adevărat nu-şi pierde conştiinţa ţării sale. Oriunde ar 
fi. 

D.U.: Ce ştiţi acum despre România, după decembrie? 

M.S.: Din câte se poate afla, în orice caz, situația economică este 
dezastruoasă, este la pământ. Asta-i una. Situaţia morală din ţară iarăşi 
este grav atinsă, e rea. Demnitatea umană, în mare parte, cred că a 
dispărut. Cu greutăţile avute în ultimii patruzeci şi ceva de ani, săracii 
oameni au trebuit să trăiască aşa cum au putut. Nu întotdeauna, poate, cum 
trebuia, căci a fost cumplit de greu. E greu să ştim de unde să începem. Eu 
aş vrea să fac ceva ca oamenii să-şi capete încrederea în ei înşişi, să se 
dezbare puţin de frica asta din ultimii ani. Ştiu, e uşor de spus, dar e tare 
greu de făcut. Dar un efort poate c-ar trebui făcut cumva. De politică 
propriu-zis este, cred, prematur să ne ocupăm acum. Fiindcă avem alte 
probleme mult mai grave. Economia. Şi, cum am spus, trebuie stabilitate 
în ţară, linişte ca să putem să începem să ne punem pe picioare din nou. 
lar liniştea şi stabilitatea au nevoie de adevăr. Oamenii trebuie să fie 
informaţi, să afle tot ce n-au avut voie să ştie. Românii trebuie să cunoască 
adevărul. 

D.U.: Credeţi că ar mai putea fi posibilă, acum, reactivarea monarhiei 
în România? 

M.S.: Aceasta este o problemă, o întrebare pe care trebuie să şi-o pună 
poporul român, de fapt! Eu?! Eu ştiu ce am făcut noi şi familia noastră în 


ţară, pentru ţară. Asta o ştim noi, dar poporul nu ştie, cei de acum, 
majoritatea, nu ştiu. Acei câţiva tineri care au fost aici să mă vadă mi-au 
spus în repetate rânduri că vor să ştie adevărul şi despre mine şi adevărul 
istoriei care a fost şters. Aici este un lucru foarte important. Mulţi spun 
despre monarhia constituţională că ar fi o chestiune veche, că nu putem să 
ne întoarcem înapoi. Bun. Dar eu spun că o ţară fără un trecut nu poate să 
aibă un viitor. Spunem că facem aşa şi aşa de azi înainte, dar pe ce bază 
dacă nu ştim ce a fost? Nu e vorba aici de a merge înapoi. E vorba de a 
merge înainte, dar bazaţi pe ceva. 

D.U.: Şi chiar dacă renunţăm la o formă, trebuie să ştim ce-a 
reprezentat ea de-a lungul istoriei. 

M.S.: Da. Eu cred că dacă, în mod cinstit, oamenii ar afla exact cum a 
fost istoria noastră, ar exista o şansă pentru monarhia constituţională. 

D.U.: La Bucureşti le-am văzut la Grupul pentru Dialog Social pe 
două dintre fiicele dumneavoastră. A fost de fapt prima întâlnire cu cineva 
din familia dumneavoastră. Vorbiţi-mi puţin despre familie... 

M.S.: Nu mai e decât o mătuşă a mea, Principesa Ileana?*, care trăieşte 
în America. E la o mănăstire. E maică stareță acuma. E sora mai tânără a 
tatălui meu. Noi avem cinci fete. Suntem şapte în familie, deşi nu ne-aţi 
întâlnit decât pe noi doi aici, la Versoix. Două dintre fetele noastre s-au 
căsătorit. Avem doi gineri. Şi trei nepoți. Doi băieţi şi o fetiţă. 

D.U.: Şi cum s-ar rezolva problema monarhiei? 

M.S.: Nu sunt eu cel care ar trebui să spună dacă să fie sau nu 
monarhie. Numai că, dacă este vorba să-ntrebi oamenii dacă vor monarhie 
sau republică, sau cum o fi, în concepţia mea, într-un sistem democratic, 
nu se poate cere oamenilor să reflecteze asupra anumitor chestiuni dacă nu 
sunt complet informaţi. Or, dacă-i întrebi... Oare ştiu? Ce spun ei? Poţi să 
ştii ceva, aşa în vânt? Dacă-i vorba aşa. Or, toate acestea cer un anumit 
timp. Absența informaţiei nu se rezolvă uşor. În ceea ce priveşte 
funcţionarea monarhiei... Pe de-o parte, este monarhul constituţional. El 
este garantul Constituţiei, el veghează liniştea în ţară. E arbitru peste toate 
facțiunile politice, prin neamestec total în interiorul acestor partide. E un 
arbitru cum a fost în trecut la noi şi cum se vede la celelalte familii regale. 


Apoi membrii familiilor regale... Au fiecare în parte, nu misiuni, asta e 
cam mult spus, dar femeile din familiile regale se ocupă, de regulă, fie de 
Crucea Roşie, fie de spitale, fie de copii. Ele nu fac politică. Asta se vede 
în toate ţările. Rolul lor e mai mult unul umanitar. Arbitrul depinde de 
situaţie câteodată. Uneori trebuie să ia fluierul şi să sufle... Dar acesta nu-i 
un motiv pentru a abuza de anumite lucruri. Şi garant al Constituţiei — e 
scris foarte clar acolo care sunt îndatoririle lui. Prea multă lume vorbeşte 
mereu de prerogative şi de drepturi. Sunt, de fapt, mult mai multe 
îndatoriri decât drepturi. 

C.B.: Majestate, e adevărat că, după sosirea regelui Carol I, nu mai 
erau oficiale titlurile de nobleţe, în România, decât în cadrul familiei 
regale? 

M.S.: Bine, acest lucru a fost generat din vechile Principate. Domnii 
nu erau ereditari, erau aleşi. Şi după aceea, când a venit Cuza, colonelul 
Cuza, Principe al celor două Principate, familiile, unele dintre familii 
[boiereşti] au început să se ciorovăiască între ele, astfel că nu se mai putea 
face nimic. Şi de aceea oamenii noştri înţelepţi de atunci, politicieni şi 
alţii, au hotărât să se termine cu sistemul ăsta. Şi de aceea l-au ales pe 
Carol I, întâi ca principe domnitor, apoi ca rege, să se termine cu lucrurile 
astea. El a modemizat ţara românească şi a dat o direcţie pe care am 
încercat toţi s-o păstrăm până ce s-a întâmplat ceea ce s-a întâmplat. Asta-i 
baza. 

D.U.: Cât credeţi că mai este valabil din Noua Constituţie, promulgată 
cu decretul regal nr. 1360 din 28 martie 1923? 

M.S.: În 1923, când a fost comandată Constituţia de către regele ţării, 
din interior a fost criticată aspru pe motiv că ar fi mult prea liberală. Asta, 
în 1923. Dacă cineva vrea s-o citească bine, atent, va găsi în acest text, 
încă de pe atunci, toate lucrurile despre care se vorbeşte astăzi, drepturile 
de bază ale oamenilor, ale femeilor. Despre chestiunea cu Constituţia, 
despre chestiunea cu monarhia constituţională, şi despre una şi despre alta, 
aşa cum am mai spus, tinerii de astăzi şi oamenii nu ştiu mare lucru. Eu 
evit să insist prea mult să vorbesc despre lucrurile astea, pentru că se poate 
înţelege greşit că aş vrea să mă impun. Asta, în mod absolut, nu-i 


adevărat. Totuşi oamenii trebuie să ştie cumva, ca să poată să-şi facă o 
idee. 

D.U.: Sunteţi susţinut şi, dacă da, în ce măsură de casele regale din 
Europa şi din lume? 

M.S.: Din punct de vedere moral, sigur, pentru că suntem toţi rude, 
veri. 

D.U.: Numai moral? 

M.S.: Da. Altfel nu. Material însă, nu. În fine, ar fi fost nevoie în timp 
de multe. Dar n-a existat nici un fel de ajutor. De la nimeni. Nu. Trebuia să 
ne descurcăm singuri. În fine, dacă e să mă refer la ce s-a întâmplat doar 
cu mine după '47, imediat mama şi soacra mea ne-au ajutat pentru 
anumite călătorii. Dar nu puteau nici ele prea mult. Ceilalţi însă, nu. 


„Cum poţi despăgubi moral, sufleteşte un întreg popor?“ 


D.U.: Din nou, o întrebare mai generală. Răsturnările de valori materiale, 
spirituale, morale din ultimele decenii sunt cunoscute. După decembrie s-a 
tot vehiculat ideea că vor fi despăgubiţi cei ce au suferit. În acest context 
sunt oameni care se întreabă: „Bine, dar ce pretenţii ar putea să aibă 
regele... Cam ce ar revendica?“. 

M.S.: Tocmai. Nu vreau să fiu înţeles greşit. Eu nu revendic nimic. 
Fiindcă o confiscare de felul acesta este ilegală. Şi, în Constituţia noastră, 
confiscarea era strict interzisă. Aşa că, de fapt, nu numai eu, dar toţi cei 
cărora le-au fost confiscate lucrurile sunt de drept proprietarii acestor 
lucruri. Dar în Bucureşti s-a dărâmat jumătate din oraş. Proprietăţile astea 
nu mai există. E cumplit. Apoi, cele ce nu s-au distrus au fost cumpărate 
de alţii. Aici apar probleme foarte complicate. Şi aplicarea legii, căile ce 
trebuie găsite pentru a-i despăgubi pe oameni presupun un discernământ 
fără greş. Multe proprietăţi nu mai există. Aplicarea trebuie analizată cu 
calm, la fel şi modul în care ar fi posibilă, dar pentru mine principiul 
trebuie repus în vigoare: proprietatea particulară, pământul şi celelalte 
forme de proprietăţi, trebuie respectată. Apoi, această aplicare necesită 
timp. Apoi cum poţi despăgubi moral, sufleteşte un întreg popor care a 


suferit de decenii atâtea pierderi? Nu doar materiale. Rude dispărute în 
puşcărie, în lagăre de muncă, la Canal, generaţii distruse profesional, 
spiritual, biologic. Ce să facem cu milioanele de oameni cărora li s-a 
smuls dreptul de a fi oameni. Cu cei cărora li s-au batjocorit bunurile 
minţii? Oamenilor li s-au furat nu numai mijloacele de muncă: vitele, caii, 
plugurile... Le-a fost interzisă credinţa. Cu ce alte valori să fie despăgubite 
valorile care au fost călcate în picioare? Cum să despăgubeşti pe toţi 
românii, pe toţi oamenii care au rămas în ţară şi cărora le-a fost confiscată 
cea mai importantă avere: aceea de a fi oameni liberi? 

D.U.: În ce împrejurări după venirea lui Ceauşescu la putere, după 
1965, aţi simţit că ţara traversează momente foarte grele şi că trebuie să 
interveniţi împotriva dictaturii? 

M.S.: Din '48 am făcut asta. Fără încetare. Nu doar după venirea la 
putere a lui Ceauşescu. Fără încetare am intervenit din '48. Aici e din nou 
un lucru în privinţa căruia nu se spune adevărul despre mine: că n-am 
făcut nimic timp de 40 de ani pentru ţară. Că am stat tăcut şi nu ştiu cum. 
Fals. Aşa-zisa mea tăcere a fost din cauza, cum să-i spun, atitudinii 
internaţionale. Nu voiau să audă, nu-i interesa. Cum se spune, nu-i mai 
surd cel care nu vrea să audă. Or, asta s-a întâmplat timp de treizeci şi 
ceva de ani. În fiecare an am vorbit la radio, la B.B.C. şi la Europa Liberă. 
La un moment dat şi B.B.C.-ul, şi Europa Liberă n-au mai vrut să dea 
vocea mea, atunci când au apărut o serie de chestii, de aranjamente cu 
ruşii, cu nu ştiu mai cine, aşa-zisa coexistenţă paşnică, aşa cum se spune... 
Şi atunci am auzit cu mare mâhnire că cei din ţară au zis sau au avut 
impresia că eu n-am mai vrut să mă adresez ţării. Or, realitatea a fost că ei 
nu au vrut să mă dea pe post. Europa Liberă a început să mă dea din nou, 
imediat după ce a venit preşedintele Reagan. Atunci au venit din nou la 
mine pentru interviuri. Şi asta a durat până acum. Bineînţeles, acum şi mai 
mult. Presa... 

C.B.: Spuneţi-ne Majestate. Avem o colecţie întreagă care cuprinde tot 
ce aţi spus, tot ce aţi trimis, scrisori, corespondenţă, telegrame la Naţiunile 
Unite, la Curtea Drepturilor Omului. 


M.S.: Mai există un document important. Fiindcă deja în ianuarie '45 
i-am scris preşedintelui Roosevelt o scrisoare. Am copiile aici. Şi i-am 
trimis un document de vreo treizeci şi ceva de pagini, unde-i explicam ce 
se întâmpla în ţară, după numai câteva luni de la venirea ruşilor. Or, 
acţiunea mea a fost primită foarte prost în America. Am o scrisoare aici de 
la ministrul american de Externe de atunci, în care spunea că nu trebuie să 
mi se răspundă. Fiindcă asta ar strica aranjamentele cu ruşii, iar ei au de 
gând să facă nu ştiu ce cu România. 

D.U.: Vă rog să-mi permiteţi să introduc în cartea de dialoguri şi 
documente pe care vreau să le scot din arhivă şi aceste scrisori... 

M.S.: Desigur. Fireşte. Sunt foarte importante. 

D.U.: Nu s-ar fi întâmplat în România ceea ce s-a întâmplat dacă n-ar 
fi fost atât de izolată din exterior, mă gândesc şi la ultimele două decenii. 
Contextul internaţional... 

M.S.: Din câte se spune, Churchill, când a propus aceste „tăieturi“ în 
Europa de Est (procentele acestea pe care le cunoaşteţi), a intenţionat ca 
aceste lucruri să fie aplicate doar până la sfârşitul războiului. Atât. Adică 
vreo şase luni. Nu mai mult. Or, cum îi ştim noi pe ruşi, ei nu s-au oprit. 
Ci dimpotrivă. Au lăsat lucrurile să meargă ca şi cum erau definitive... 
Dacă respectau chiar aranjamentele de la Ialta, dacă aliaţii ar fi insistat 
asupra diverselor puncte, poate că ar fi fost puţin altfel. Dar ei au subscris 
la un anumit lucru care mi se pare nu prea moral. Adică în ţările de sub 
ocupaţia armatelor sovietice, aceştia, respectiv ruşii, fac cum vor: aşa cum 
au făcut aliaţii în Italia, aşa au făcut ruşii la noi. De aceea n-au vrut să se 
bage, să se amestece în problemele astea... la noi. Numai că una s-a 
întâmplat în Italia, şi alta sub Cortina de Fier. 

D.U.: V-aş ruga să ne întoarcem la o întrebare anterioară. Care au fost, 
din perspectiva dumneavoastră, momentele cele mai grele pentru 
România, după instalarea lui Ceauşescu? Şi când aţi intervenit? Câteva 
exemple... 

M.S.: În anii lui Ceauşescu totul a devenit din ce în ce mai greu, 
bineînţeles. Dar pentru mine totul era la fel de greu, de rău, de tragic — şi 
nu numai din '65 încoace... Ci începând cu anul '45. Indiferent de 


gravitatea situaţiei, sistemul e acelaşi. Fiindcă aici fac mulţi confuzie. Nu 
ştiu dacă şi în ţară. Dar eu am constatat în afară. Ei se leagă doar de ultimii 
24-25 de ani ai lui Ceauşescu. 

D.U.: E adevărat. Dar în ţară oamenii cei mai lucizi vorbesc despre 
ultimele patru-cinci decenii. 

M.S.: Or, sistemul este cel care contează. Dacă n-ar fi fost sistemul, nu 
putea să existe un Ceauşescu. Asta-i baza: comunismul... Deci numai 
comunismul putea să creeze un asemenea exponent. Numai comunismul şi 
extremele dreptei şi ale stângii. Acestea sfârşesc în acelaşi loc. Ar fi de 
vorbit zile întregi. Gândul meu pentru ţara românească cuprinde în special 
două-trei lucruri foarte precise. Întâi de toate, admiraţia mea pentru tinerii 
care au făcut tot ce au făcut. Iar tinerii noştri sunt viitorul ţării. Pe urmă 
armata. De fapt tot tineri sunt şi ei, iar mulţi dintre ei vin de la ţară. Mulţi 
erau studenţi. Sunt oameni de toate vârstele care au dovedit că ţin la Ţara 
Românească. S-au bătut şi ei. Acesta e un lucru foarte important. Pe urmă 
va trebui să se creeze o omenie între oameni. Fiindcă asta lipseşte acum. 
Eu ştiu cum era înainte, când noi puteam intra în orice casă, a oricărui 
țăran, pe neanunţate, fără nici un regiment de pază în jur. Vorbeam. 
Vedeam păsurile lor sau stăteam de vorbă chiar dacă nu existau păsuri... 
Asta nu cred că se mai întâmplă acum. Şi asta era posibil oriunde în ţară. 

D.U.: În toată această perioadă din cultura română, ce personalităţi v- 
au fost apropiate? 

M.S.: Pentru mine există multe mari personalităţi. Eugen Ionescu de 
pildă. Ion Caraion e un scriitor pe care l-am prețuit. Fireşte sunt mai mulţi, 
cu mult mai mulţi. Dar eu m-aş opri la aceste prime două nume de care 
mi-am amintit, dintre contemporani. Dintre clasici, dintre valorile clasice, 
Eminescu. El a scris într-o limbă românească splendidă. N-aş vrea să dau 
o listă de clasici. E ca şi cum ne-am uita pe un manual bun de literatură 
română. Un manual de pe vremuri... Sunt mulţi, foarte mulţi. În muzică, 
Enescu, bineînţeles, el este principalul compozitor, cunoscut peste tot. Dar 
sunt mult mai mulţi. 


„Ceea ce au făcut tinerii pentru descătuşarea ţării nu trebuie 
niciodată uitat“ 


D.U.: Aţi avut o viză de călătorie în România pentru 30 de zile, emisă la 5 
aprilie, la Berna. Deci exact acum o lună. Viza cu numărul 48899. Ce 
oraşe, ce zone din România aţi fi vrut să vedeţi, să revedeţi? 

M.S.: Timişoara, în primul rând, pentru că este un oraş-simbol. 
Timişoara, pentru că acolo s-a aprins scânteia libertăţii. Ceea ce au făcut 
tinerii pentru descătuşarea ţării nu trebuie niciodată uitat. Faptul că tinerii 
au fost în primele rânduri e mai mult decât o speranţă pentru România. 
Unii dintre ei aproape că erau copii. La Timişoara, deci. Aş fi vrut să 
merg, aş fi mers la Horezu. Iar după întoarcerea la Bucureşti, aş fi vrut să 
merg şi la Curtea de Argeş. Era Paştele. Aş fi vrut să aprind lumânări. M- 
aş fi întors în România pentru două învieri... 

D.U.: Ce aveţi de spus legat de retragerea vizei? 

M.S.: Mie mi s-a spus să ţin sub tăcere toată chestiunea asta, fiindcă, 
altfel, guvernul va fi obligat să dea explicaţii. Or, eu n-am spus nimic şi, 
deodată, Roman a vorbit. Asta m-a obligat şi pe mine să intervin, să spun 
cum s-au petrecut lucrurile. 

D.U.: Dar cine v-a comunicat retragerea vizei? 

M.S.: Cel de la ambasada de aici. A fost trimis de către guvern. 

D.U.: Ambasadorul? 

M.S.: Nu, nu era ambasadorul. Însărcinatul cu Afacerile Externe... 
Fiindcă ambasadorul era plecat. 

D.U.: Cum se numeşte? 

M.S.: Iordache. Acuma a fost numit ambasador la Ankara. Nu ştiu 
cine îl va înlocui... Pe urmă au făcut un fel de şantaj. Poate-aţi văzut filmul 
lui Frédéric Mitterand... El a făcut un program cu noi aici. Un program de 
două ore. A trecut în revistă o grămadă de probleme şi l-a trimis la 
televiziunea românească la Bucureşti şi de-atunci nu s-a mai auzit de el. 
Zace prin vreun sertar, pe undeva... Şi acel şantaj a fost că, dacă eu renunţ 
de bunăvoie de a merge în România, ei dau o parte din filmarea asta la 
televiziune. Astea nu sunt sisteme... Acum trebuie să vedem întâi de toate 


ce se întâmplă cu alegerile. De fapt, eu consider că hotărârea să mă întorc 
în ţară e treaba mea. Eu trebuie să decid când şi cum şi unde. Nu trebuie 
să-mi spună la mine acasă altcineva cum să fac şi ce să fac. Asta mi se 
pare puţin deplasat. 

D.U.: De vreme ce orice cetăţean poate să vină... 

M.S.: Tocmai. Şi pe urmă, în plus de asta, sunt atâţia români în afară 
care-au trebuit să devină cetăţenii ţărilor adoptive ca să poată să trăiască. 
Au paşapoartele lor. Toţi aceştia pot să se întoarcă... Există o declaraţie 
oficială în acest sens. Au dreptul. Or, mie nu mi s-a dat voie. De ce? Apoi 
lucrul acesta contrazice şi altceva. Pentru că şi Brucan, se pare, şi Radu 
Câmpeanu, la un moment dat, au spus că eu sunt un simplu cetăţean, or, 
din dorinţa mea de a veni în România s-a făcut un întreg scandal. Sau sunt 
cineva care nu contează deloc, sau sunt... Ar trebui să se decidă ei cumva. 
Or, dacă le era frică c-o să vie o grămadă de lume în jurul meu, înseamnă 
că e vorba de altceva decât de un simplu cetăţean. Aşa mi se pare mie 
[râde]. În fine. Aş dori să precizez că nu vreau să-mi suflu în trâmbiţă, 
cum se spune. Dar totuşi cred că oamenii noştri trebuie să ştie adevărul. 
Din păcate nu mai sunt cărţi adevărate de istorie. Sau or fi câteva. 
Ascunse. Nu ştiu. Apoi, am văzut una din ştirile care s-au dat, când s-a 
anunţat că vin acolo... A fost întrebat cineva pe stradă, un băiat tânăr, şi el 
a spus: „Dacă vine acum la noi, poate în fine o să ştim adevărul“... Şi-i 
adevărat. Asta este. Eu am mai spus, vreau să-mi păstrez independenţa, 
când vin acolo, libertatea de acţiune. Nu umblu după nimeni, iar cine vrea 
să vină să mă vadă, îl voi primi. Asta a fost orientarea mea de bază, 
dorinţa mea principală. 

D.U.: lar din punctul dumneavoastră de vedere, aţi avea în România 
securitatea asigurată, deci nu vă temeţi. Vorbesc în general. Sigur că poate 
interveni imprevizibilul. 

M.S.: Eu aş crede că dacă ar fi numai chestiunea populaţiei, în general, 
nu ar fi nici un pericol. Dar cine ştie... cei de la putere pot pune ceva la 
cale. Asta da. Dar atunci, ca să mă păzească de oamenii lor, asta mi se 
pare iarăşi curios. 


D.U.: Care a fost primul sentiment pe care l-aţi avut când aţi auzit de 
evenimentele din România? Aţi auzit chiar atunci de Timişoara? 

M.S. Da, desigur, pentru că urmăream posturile de radio şi televiziune. 
A fost un miracol... Dar nu eram uimiţi, pentru că ceva trebuia să se 
întâmple. Asta-i sigur. Dar felul cum s-a întâmplat, aşa de repede şi aşa de 
violent, ne-a luat puţin prin surprindere. Cred că şi pe cei din Bucureşti, 
din ţară. Şi a fost într-adevăr ceva minunat, putem spune asta. Din păcate 
au fost prea multe victime. E adevărat că s-a exagerat cu numărul lor la un 
moment dat. Pe urmă s-a revenit cu precizări, corectări ale cifrelor... O să 
mai descoperim lucruri noi, probabil, cu timpul. În Timişoara a început, de 
fapt, datorită lui Tókés. Aceasta a fost scânteia, ca să spun aşa. Dar ce e 
foarte important de înţeles este că s-au alăturat toţi românii. Toţi românii... 
Au venit şi şvabii. Toţi au luptat. Aceasta dovedeşte totuşi că aşa-zisele 
„lucruri“ între unguri şi noi nu sunt chiar cum se spunea, sau se spune. 
Problemele pe care le-am avut noi cu ei în trecut le ştie toată lumea... Dar 
acesta nu-i un motiv pentru ce s-a întâmplat la Târgu-Mureş. Apărarea 
persoanei era un lucru garantat înainte, libertatea totală. Ei erau cetăţeni 
români şi aveau aceleaşi datorii şi aceleaşi drepturi ca şi noi toţi, fără nici 
o diferenţă. Şi la şcoala mea din spatele palatului erau copii de toate 
naţionalităţile. Unul dintre băieţi era secui. Altul era sas. Aşa că la noi nu 
se făcea distincţie, nu se făceau diferenţe. Toți erau români. Şi unii erau 
băieţi de familii mai bune, cum se spune, alţii de industriaşi, unul era 
băiatul unui mecanic de locomotivă, un altul (din Banat) era simplu ţăran, 
altul era din Moldova. Aşa că am trăit din copilărie cu toţii. Fără aceste 
diferenţe. Iar copilăria nu şi-o poate nimeni uita. 


„ Vocea românilor e mai importantă decât vocea politicienilor“ 


D.U.: Sar de la una la alta. Dar, pentru a realiza cartea pe care mi-aţi 
promis-o, am dori să ştim atât de multe... Legat de privatizare... 

M.S.: Pentru mine e un lucru foarte important. Privatizarea este un 
lucru esenţial pentru România. V-am vorbit despre cât de importantă e 
acum redresarea economiei. S-a văzut că în toate ţările, acolo unde 


socialiştii au naționalizat totul, n-a mai rămas nici un fel de concurenţă. 
Statul face cum vrea. Pierde bani. Face bani. Lucrul ăsta pare să nu 
conteze pentru ei. Dacă se privatizează, cel puţin va fi mai multă tragere 
de inimă pentru a lucra şi a face totul bine. Cine nu lucrează dispare de la 
sine. Or, asta mi se pare important. Trebuie să fim atenţi însă la 
prejudecățile oamenilor. S-a băgat în capul muncitorilor că odată cu 
privatizarea îşi vor pierde slujbele, că va creşte şomajul. Lucrurile nu 
trebuie înţelese deloc aşa. Sunt industrii făcute de Ceauşescu şi despre 
care ştim că sunt complet falimentare. Statul plăteşte mai mult ca să le 
menţină decât ca să le închidă. Dar, pentru mine, baza ţării este ţăranul şi 
pământul. Ceauşescu, din câte am văzut, i-a scos de pe pământ şi i-a băgat 
în fabrici ca să-i „controleze“. Eu tare aş vrea să văd oamenii întorcându- 
se la pământ, fiindcă acolo-i avuţia. Noi, chiar în timpul războiului, 
produceam surplus de alimente, cu toate cele pe care le luau nemţii. Eu, 
personal, sunt foarte legat de pământ, deşi noi n-am avut niciodată 
pământ, familia noastră, cum s-ar spune. Doar păduri, fânețe... păduri. 

D.U.: Acum aş vrea să vă întreb despre Biserică. 

M.S.: Aici a fost o mare durere, fiindcă în trecut, se ştie, şi în timpurile 
lui Ştefan cel Mare, în pofida năvălirilor, Biserica a ţinut ţara şi-n credinţă 
şi-n cultură. Or, acum, din păcate, s-au cam încurcat lucrurile. 

D.U.: Credeţi că Biserica ar avea o misiune? 

M.S.: O misiune foarte importantă. O misiune spirituală, bineînţeles, e 
primul lucru. Dar şi morală. Culturală. Românii au fost totdeauna 
credincioşi. Fără să fie mistici, „dogmatici“, cum erau alţii. Erau 
credincioşi. M-a impresionat foarte mult când am văzut la televiziune, în 
Piaţa Romană, la Universitate, în ţară oamenii îngenunchind, chiar şi 
soldaţi făcându-şi semnul crucii. Se aud tot felul de lucruri. Dar, din câte 
ştiu eu, preoţii români mai mici şi cei de la ţară au făcut ce-au putut. Unii 
cu multe sacrificii, cu mari riscuri. Nu sunt de partea celor ce vor să 
discrediteze Biserica Ortodoxă, rolul Bisericii în România. El a existat... 

D.U.: S-au făcut tot felul de declaraţii cel puţin „ciudate“ despre 
dumneavoastră. Declaraţii false... Să vorbim despre una dintre ele. 


M.S.: Da, Petre Roman a declarat că sunt englez. Fiindcă aveam 
paşapoarte engleze. 

D.U.: Povestea asta c-aţi fi englez nu pot s-o iau decât ca pe o glumă. 
Aici chiar se ştie adevărul! 

Ana de România: Vreţi să vedeţi paşaportul? 

D.U.: Da, aş vrea să-l fotocopiez. Dar aş dori, dacă se poate, să 
fotocopiez şi paşaportul cu care aţi părăsit România în 3 ianuarie 1948. 

M.S.: Paşaportul cu care am plecat din România n-are dată de 
expirare. Eu am refuzat să reînnoiesc acest document fiindcă însemna că 
recunoaşteam condiţia ce-mi fusese impusă. Dar au fost străini care n-au 
mai vrut să-l accepte. Aşa că a trebuit să fac unul nou. Întâi unchiul meu, 
Regele Paul al Greciei, ne-a dat paşapoarte la toţi. Pe urmă s-au încurcat 
treburile cu republicanii. Aşa că eu am luat un paşaport englez, pentru că 
suntem direct legaţi cu Anglia. Paşaportul pe care l-am avut când m-am 
dus în Anglia, la nunta reginei, în noiembrie 1947, mi l-au luat şi mi l-au 
dat ştampilat pe fiecare pagină cu Republica Populară Română. Lucrurile 
erau pregătite dinainte să abdic. Dreptul de a purta numele de 
Hohenzollern s-a oprit cu generaţia tatălui meu. lar Hohenzollernii, de 
fapt, nu sunt domni şi domnişoare, sunt principi ai ţării. În contractul de 
căsătorie dintre Regina Maria şi Regele Ferdinand era stipulat că dreptul 
de a purta titlul de principe de Hohenzollern se opreşte cu generaţia tatălui 
meu. Asta ne-a pus pe noi într-o situaţie destul de complicată, într-un sens, 
fiindcă cei din afară spun că venim din această familie şi insistă să fie 
trecut în acte acest nume, dar, conform stipulării de pe acel contract de 
căsătorie, lucrul acesta nu-i legal. Ne-am bătut aproape un an de zile până 
au acceptat elveţienii numele „Michel de Roumanie“, după ce ne-am 
mutat aici. Şi apoi, în fine, numele a rămas aşa peste tot. Dar nu fără 
eforturi. Şi fetele mele sunt principese de România. 

D.U.: Sunt convinsă că veţi veni cât de curând în ţară. România nu-şi 
poate refuza istoria câtă vreme ea ajunge până în prezent. Câtă vreme a 
supravieţuit comunismului, dictaturii. Ce aţi dori să transmiteţi în ţară? 

M.S.: Nu vă dau acum o declaraţie amplă. Dar voi prezenta, voi semna 
declaraţii de câte ori va fi nevoie de ele, pentru a face auzită vocea 


României în Occident, în Europa, în lume. Vocea poporului, a românilor e 
mai importantă decât vocea politicienilor. Eu cred foarte mult în români, 
în ţara noastră, şi mai cred că adevărul se află până la urmă, că el se 
impune, chiar dacă oameni şi timpuri vor să-l ascundă şi să se impună prin 
falsificări. Nu decid doar ei. Doar timpurile. Există un Dumnezeu. Până la 
urmă adevărul se află. El este arbitrul de care avem nevoie în toate. Şi 
tinerii au arătat că doresc şi ştiu să lupte pentru acest adevăr, pentru ţara 
lor. Cu preţul vieţii. 


1” Primul interviu pe care mi l-a acordat Majestatea Sa Regele Mihai. 

2” Cu prilejul Anului Nou 1944-1945, Iuliu Maniu a făcut la Sibiu o scurtă declaraţie în care afirma 
că toate vicisitudinile aduse de diferite guverne care au condus ţara după anul 1918 - anul Unirii 
Transilvaniei cu România - „nu au atins sufletul românilor”, manifestându-şi speranţa că Anul 
Nou va aduce împlinirea aspirațiilor naţionale, politice şi sociale ale românilor. 

3” Între timp, Principesa Ileana (Maica Alexandra) a murit, apucând totuşi să-şi mai vadă ţara în 
care s-a născut şi unde i s-a făcut o emoţionantă primire. 


Graiurile gurii 


Pastorala Î.P.S. Patriarhul Nicodim 


În Ecclesiastul, dar şi în celelalte cărţi, puteţi citi ceea ce n-are rost să aşez 
în cuvintele mele. Acolo veţi afla ce e scris despre „graiurile gurii“ celui 
înţelept şi celui nebun. 

Un document privind rolul jucat de M.S. Regele Mihai în înfăptuirea 
actului de la 23 august este Pastorala rostită de patriarhul României, 
Î.P.S.S. Nicodim, prin care se consfinţeşte rolul suveranului şi se 
binecuvântează lupta de dezrobire a fraţilor din Ardeal. Adevărate erau 
cuvintele rostite atunci de patriarh cu privire la dictatură, „străină de 
sufletul şi firea poporului român“, „de spiritul şi învăţătura sfintei Biserici 
creştine“. 

Nicodim fusese înscăunat patriarh în 1939, după cei patru ani petrecuţi 
ca mitropolit al Moldovei şi anii de stăreţie de la Mănăstirea Neamţ, unde 
lucrase la o nouă traducere a Bibliei şi scosese peste o sută de tipărituri 
religioase. Fragmentul din Biblie la care se face întâia trimitere, ales din 
Întâia Epistolă Sobornicească a Sfântului Apostol Petru (II, 16), merită să 
fie reprodus in extenso pentru înţelesul conferit libertăţii, care e înlocuită 
azi, printr-o hidoasă deformare, cu minciuna, viclenia şi, mult mai 
cumplit, cu trădarea popoarelor: 


Trăiţi ca oameni liberi, dar nu ca şi cum aţi avea libertatea drept 
acoperământ al vicleniei, ci ca robi ai lui Dumnezeu. 


În câte spaţii şi vremuri postdictatoriale nu a fost înlocuită libertatea 
de atâtea ori cu acest acoperământ al vicleniei? Scrierile patriarhului au 
duh şi putere de îndemn spiritual. Le citesc şi nu pot să nu mă întreb ce 
înseamnă libertatea pentru un câine care a stat doar în lanţ sau cu botniţa 


legată de grumaz. Sau pentru un popor care trăieşte din toamna anului 
1944, înaintând pe dealul Golgotei, fără să-şi ducă în spinare vreo cruce. 
Ce-l striveşte? Ce-i sângerează creştetul frunţii? Spinarea? Îşi ţine gâtul şi 
capul strâns între umeri. Tremură precum câinele în care loveşti cu 
piciorul. A devenit un fel de câine. Poţi să-l asmuţi, să-l întărâţi, să-l pui 
să vâneze. Dar nu miroase a câine, ci a frică. E plin de muşcăturile 
celorlalţi. Dulăii mai mari, dar şi maidanezii îşi încearcă fuduli colții în 
patrupedul netrebnic. 

Acesta să fie motivul pentru care se tot vorbeşte din 1990 încoace 
despre putere, ca şi cum ar fi vorba despre un câine care nu visează decât 
un ciolan de ros? Nu există cruce mai greu de dus pe lume ca frica. 

Oare ce vrea să spună tot capitolul X din Ecclesiast? Cineva a fost 
închis doar pentru că repeta întruna versetele 6 şi 7 din capitolul acesta 
care vorbeşte despre urmările nedreptăţii omeneşti şi ale trândăviei. Au 
spus că-şi bate joc de comunism: 


Nebunul este ridicat la dregătorii înalte, iar cei vrednici stau în locuri 
de jos. 
Am văzut robi călări pe cai şi căpetenii mergând ca robii pe jos. 


Î.P.S.S. Patriarhul Nicodim moare la nici două luni după abdicarea 
forţată a Regelui Mihai căruia i-a stat alături în toţi cei şapte ani din cea 
de-a doua domnie. 'Iranscriu versetul 20 din acelaşi capitol al 
Ecclesiastului: 


Chiar în gândul tău nu blestema pe rege şi în cămara unde dormi nu 
defăima pe cel puternic; căci păsările cerului pot să ducă un cuvânt şi 
neamul celor înaripate să dea vorba ta pe faţă. 


Părţi din această Pastorală au fost infirmate de istorie, de soarta 
tragică a poporului român din ultimele decenii. Sprijinul „dezinteresat“ al 
puternicului aliat de la Răsărit avea să se transforme treptat în captivitate. 
Din aşa-zisa colaborare propusă românilor, în crimă continuă. „Frăția, 
prietenia“ acționau ca un colaps asupra valorilor naţionale. Biserica 
Ortodoxă Română avea să fie printre primele victime ale puternicului 
vecin de la Răsărit. 

Patriarhul României se înşală cumplit atunci când afirmă că „marea 
noastră vecină“ a vrut să dea României putinţa de refacere ca stat 
independent şi prilejul de a redeveni o ţară prosperă, „la adăpostul 
principiilor democratice sincer aplicate“. O afirmaţie a patriarhului, ca cea 
datând din 9 octombrie 1944, ne face să surâdem, dar cu tristeţe: care 
prosperitate? Care putinţă de refacere? Care principii democratice? Dar 
mai ales ne cutremură iluzia, credinţa patriarhului, ideea că „generozitatea 
ei ne impune şi datoria hotărăşte să ne legăm în spirit de absolută 
încredere de Rusia Sovietică şi de sora noastră mai mare întru dreaptă 
credinţă“. Generozitatea Uniunii Sovietice faţă de România??? Că a 
existat atunci credulitate, în fine... Dar că mai sunt astăzi români care pot 
asculta şi, mai ales, crede în declaraţii ale unor mentori şi guru sexagenari 
şi octogenari paraşutaţi să dirijeze istoria României de la Moscova, asta n- 
o să mai pot înţelege. 

Pastorala patriarhului va fi tragic dezminţită în privinţa încrederii 
puse în Uniunea Sovietică în anul 1944. Condiţiile armistiţiului impuse 
României nu vor avea nici o legătură cu „larga înţelegere din partea 
sovieticilor“ la care se referă patriarhul, ci vor însemna, dimpotrivă, 
debutul agoniei economice, politice, sociale şi morale a ţării. Prin iluziile 
şi speranţele ei, Pastorala acuză în fond pe cei ce ne-au înşelat şi ne-au 
ocupat fără drept de recurs. Moartea clinică zilnică, premeditată a unui 
popor supraviețuind, totuşi, printr-o aceeaşi zilnică minune, e „afurisită“ 
indirect prin această Pastorală. 

Iluziile acestei Pastorale au fost depăşite de noi. Ne-am permis să 
desprindem din acest document părţile de text care, preamărind raiul 
geopolitic, vor fi contrazise de infernul ultimelor decenii. 


Î.P.S.S. Patriarhul Nicodim şi-a clădit speranţele pe Uniunea Sovietică, 
confundând Rusia cu Sovietele şi colaborarea de secole dintre Bisericile 
ortodoxe română şi rusă. 'Tratative şi tratate cu noile sfere de influenţă îl 
înlocuiesc pe Dumnezeu cu Cortina de Fier. Trimiterile la arhiepiscopul 
Ecaterinoslavului, la Grigore Ţamblac, la Petru Movilă, la Cantemir şi la 
călugărul Paisie evocă iluzoriu ctitoriile înfrăţite ale ortodoxismului român 
Şi rus. 

Pastorala face parte dintre acele mari documente care ne arată că poţi 
fi lovit şi pedepsit pentru speranţă şi iluzie mai groaznic decât te-ar flagela 
ori culpabiliza pactul cu Diavolul, vinderea sufletului. Pactul cu Diavolul 
iese din sfera de opţiuni. Atât timp cât sperăm. Şi chiar dacă nu mai avem 
nici o speranţă. 

Am vorbit în biblioteca şi în biroul regelui din Versoix cu Majestatea 
Sa despre revista Deşteaptă-te, române!, numărul din septembrie- 
noiembrie 1988. Organ de luptă naţională, având pe copertă fotografia 
celui ce a rostit Pastorala în 9 octombrie 1944. Sub fotografie stă scris: 
„Î.P.S.S. Nicodim, 40 de ani de la exterminarea Patriarhului Ortodox“. 
Tema revistei (anul II, numerele 5-6) se referă la o cumplită apocalipsă 
comunistă: 1948-1988. Prigonirea Bisericii. Persecutarea intelectualităţii. 

De la Pastorală la prigonire. De la marea „generozitate“ a Uniunii 
Sovietice la genocid. De la speranţă la sacrilegiu. De la iluzie la iad. De la 
frăţie la frică, frig, foame şi fugă din propria ţară. Grigore Caraza, după 
două decenii de temniţă, a găsit puterea să facă din memoria sa o cale spre 
adevărul istoriei noastre. Cicerone Ioniţoiu, în 1988 secretar general al 
Partidului Naţional-Ţărănesc din exil, a realizat acest număr despre 
prigonirea Bisericii al revistei Deşteaptă-te, române!. Î.P.S.S. Nicodim, 
care nutrea, în 1944, atâtea iluzii despre Uniunea Sovietică, va fi nimicit 
în 1948, patru ani mai târziu. Şi-a plătit cu viaţa buna credinţă. Cuvintele 
sale despre rege şi actul de la 23 august n-au nimic din slugărnicia şi 
compromisul vorbelor de laudă. Ele sunt străine de panegiricul 
telegramelor de omagiu ale unei „Biserici“ ce a colaborat cu comunismul. 
În 1944, în octombrie, Î.P.S.S. Nicodim nu presimţea că peste ţară şi ai săi 


„s-a aşezat o tagmă de trădători şi criminali“ (cum va scrie Cicerone 
Ioniţoiu în 1958). 


Exilaţi din adevărul istoriei noastre, să alegem iarăşi exilul? Dacă 
Regelui Mihai I i se tot spune că nu e momentul să vină în ţară, de ce nu 
ne gândim noi, românii, că prin asta ni se spune chiar nouă, tuturor 
românilor, că suntem ex-români, ex-regi ai destinelor noastre, că şi pentru 
noi, ca naţiune, nu e încă momentul să ne întoarcem acasă, adică la 
adevărurile despre noi, la averile noastre. Sau, dacă suntem lăsaţi să ne 
„întoarcem“ la noi, n-avem dreptul să facem acest lucru decât cu titlu 
privat, altora revenindu-le dreptul vizitelor legitime, Cicerone Ioniţoiu 
scria în editorialul revistei Deşteaptă-te, române: 


De peste patru decenii s-a distrus patrimoniul fizic, moral şi material 
al tării. Între toţi (tagma de trădători şi criminali — n.n.) este aceeaşi 
asemănare şi toţi sunt vinovaţi de sângele nevinovat ce a curs, de 
schimbarea cursului vieţii tale. Gheorghiu-Dej e un criminal, urmaşul 
lui la fel, ca şi sistemul diabolic comunist pe care l-au introdus. 
Colaboratorul este tot aşa de vinovat ca şi făptaşul, fiindcă unul fără 
altul nu puteau să săvârşească haosul general în care au târât biata 
ţară. A scuza pe cineva înseamnă a te acuza. [...] Iar iertare se cuvine 
acelora ce se retrag şi se reculeg cu gândul la greşelile lor. Când este 
vorba de un atentat la viaţa unei naţiuni, toate firele trebuiesc 
dezvăluite şi cunoscute pentru că este o nelegiuire să unelteşti 
împotriva patriei. 


Pastorala patriarhului României din 9 octombrie 1944 a apărut în 
Timpul, anul VII, numărul 2662, pp. 1 şi 3. Î.P.S.S. Nicodim consfinţeşte 
actul de la 23 august şi binecuvântează lupta de dezrobire a fraţilor din 
Ardeal. 


Din mila lui Dumnezeu, arhiepiscop al Bucureştilor, mitropolit al 
Ungro-Vlahiei, patriarh al României, locţiitor al Cezareei, 
Capadochiei şi preşedinte al Sfântului Sinod. 

Iubitului nostru cler şi tuturor bine-credincioşilor creştini ai sfintei 
noastre Biserici Ortodoxe Române, har şi pace de la Dumnezeu, 
Părintele cel ceresc, iar de la smerenia noastră arhierească 
binecuvântare. 


Iubiţii mei fii duhovniceşti, 

Mai mulţi ani în scumpa noastră ţară a domnit un regim care a 
înăbuşit, de fapt, libera manifestare a gândurilor şi simţămintelor 
neamului nostru. 

Dictatura este străină de sufletul şi firea poporului român. Ea s-a 
strecurat de pe meleaguri străine în ţara noastră, învățată să trăiască 
numai cu aşezăminte constituţionale şi democratice, cărora 
concetăţenii se supun din libera lor voinţă. Dictatura e străină şi de 
spiritul şi de învăţătura sfintei biserici creştine, care de aproape două 
mii de ani propovăduieşte şi cere afirmarea drepturilor personale şi 
aceea a libertăţilor naţionale şi democratice. Prin glasul sfântului 
Apostol Petru, biserica ne îndeamnă să trăim „ca oameni liberi, 
temându-ne de Dumnezeu şi iubind unirea dintre fraţi“ (I Petru II, 16- 
17). 

Libera expresie a gândurilor şi sentimentelor a fost însă, la noi, 
puternic înăbuşită. Mulţi din fiii tării au suferit nedreptatea unei 
administrații lipsite de etică cetăţenească. Ţara însăşi a fost silită să 
facă un război pe care masa cea mare a neamului nostru nu l-a înţeles 
şi nu l-a vrut. 

De la pieire, ţara a fost scăpată prin gestul măreț, săvârşit de 
Majestatea Sa Regele Mihai I, în ziua de 23 august 1944. Din primul 
ceas ne-am arătat, în telegrama noastră din 24 august, îndreptată către 


suveran, adânca noastră bucurie pentru actul istoric săvârşit. Biserica 
strămoşească, am adăugat noi, stă, ca întotdeauna, alături de poporul 
român şi regele său. Binecuvântarea noastră se îndreaptă, întru 
biruinţă şi izbândă deplină, asupra tuturor celor săvârşite cu atâta 
înţelepciune şi smerit implorăm ajutorul bunului Dumnezeu. 


Iubiţii mei fii duhovniceşti, 

Ziua de 23 august 1944 rămâne înscrisă printre datele cele mai 
însemnate ale istoriei neamului românesc. În această zi memorabilă, 
cu hotărâre bărbătească tânărul şi înțeleptul nostru suveran, înconjurat 
şi ajutat de cei mai luminaţi bărbaţi ai neamului, însufleţiţi de curată 
şi adâncă iubire de patrie, a smuls barca neamului din valurile ce 
amenințau să o scufunde şi a călăuzit-o către limanul mântuirii. În 
ziua aceasta mare, poporul român a luat din nou calea politicii sale 
tradiţionale, de la care n-ar fi trebuit să se abată vreodată. [...] 

Actul istoric de la 23 august 1944 a înlăturat regimul dictaturii, care 
era nepotrivit cu tradiţia ţării noastre. El ne-a redat libertăţile 
democratice. Fără acestea un popor se veştejeşte şi moare asemenea 
unei plante lipsite de lumină. 

Aceste libertăţi ne sunt scumpe şi fiindcă, în cea mai mare măsură, 
ele sunt rodul învăţăturii Mântuitorului: „Daţi Cezarului cele ce sunt 
ale Cezarului şi lui Dumnezeu cele ce sunt ale lui Dumnezeu (Matei 
XXII, 21)“. Cuvintele acestea formează temeiul şi sunt izvorul 
libertăţilor individuale, politice şi religioase, bunul cel mai scump şi 
floarea patrimoniului popoarelor civilizate. [...] 

Hotărârea din 23 august 1944 a pornit din inimă şi din adâncă 
convingere. Ea a ajutat, în măsură poate neaşteptată, să ne facă să 
întrezărim ziua cea mare a păcii şi să ne înviorăm de zorile fericite ale 
războiului, care a pornit spre sfârşit. Din ziua aceasta am simţit fiorii 
şi înţelesul cel mare al păcii, pe care a vrut-o Mântuitorul: „Pacea 
mea dau vouă, pacea mea las vouă“. [...] 


Iubiţii mei fii duhovniceşti, 

Minunate rezultate şi fericite aşteptări. La toate aceste am ajuns prin 
înţelepciunea şi energica hotărâre a iubitului nostru suveran şi a 
bărbaţilor destoinici care îl înconjoară cu neţărmurită iubire. [...] 


Iubiţii mei fii duhovniceşti, 

Actul istoric de la 23 august 1944, şi toate câte după aceea s-au făcut 
în duhul regimului de libertate, prin voinţa lui Dumnezeu s-au 
săvârşit. Se cuvine să strigăm, laolaltă cu psalmistul: „Dumnezeul 
nostru este în ceruri, şi tot ce el voieşte îndeplineşte“ (Ps. 113, v.11), 
şi să spunem împreună cu înțeleptul Solomon: „Al meu este sfatul şi 
izbânda. Eu sunt priceperea, a mea este puterea. Prin mine împărații 
împărătesc şi principii dau drepte hotărâri; prin mine cârmuiesc 
dregătorii şi mai-marii, toţi, judecătorii pământului“ (Prov. VIII, 14- 
16). 

La 23 august 1944 s-a arătat voinţa lui Dumnezeu. Să ne supunem 
voinţei lui. Să nu ne supunem însă numai din sentimentul datoriei, ci 
şi din conştiinţă: „pentru conştiinţa noastră şi pentru Domnul“, aşa 
cum ne porunceşte Sfânta Scriptură (Romani, XIII, 5). Fiecare, la 
locul unde l-a rânduit pronia cerească, să lucreze cu tragere de inimă 
şi cu convingere. Lucrul nimănui nu e umil, şi munca fiecăruia îşi are 
rostul şi însemnătatea cea mai mare în mecanismul complicat al vieţii 
neamului. 

Biserica a fost mama poporului românesc. Mamă etnică, fiindcă ea a 
unit pe colonişti cu dacii şi a prezidat la naşterea poporului, precum şi 
la crearea statelor româneşti. Mamă duhovnicească, fiindcă ea a 
format sufletele şi a creat civilizaţia românească. Totdeauna, alături 
cu poporul şi laolaltă cu el. Ea a îmbrăţişat cu căldură şi luptă şi astăzi 
pentru realizarea nevoilor şi aspirațiilor lui naţionale şi sociale. 


În nestrămutată convingere că măreţul act de la 23 august este un act 
de îndurare a providenţei faţă de mult încercatul popor românesc, 
dăm arhiepăstoreasca noastră binecuvântare tuturor acelora care, în 
frunte cu scumpul nostru Rege Mihai I, muncesc cu suflet şi cu foc 
pentru propăşirea neamului românesc întru dreptate şi libertate. [...] 
Îndemnăm, din tot sufletul, pe toţi fiii României să facă zid în jurul 
bunului nostru suveran şi să ajute guvernul ţării întru misiunea sa. 
Dumnezeu să păzească România. 

Al vostru către Domnul fierbinte rugător. 


Am eliminat din Pastorala Î.P.S.S. Nicodim fragmente care sună hilar 
pentru cititorul de astăzi, dar care credem că au trezit nedumeriri şi atunci, 
când au fost rostite, în 9 octombrie 1944. A fost atâta bună-credinţă! Sau 
era patriarhul român un inocent? Căci nu putem crede c-ar fi existat, 
atunci, formele triste de colaboraţionism ale ierarhiei bisericeşti cu 
Puterea. Pastorala a fost rostită în 9 octombrie 1944. Cităm un asemenea 
fragment, care sună mai mult decât straniu: 


Trebuie să spunem însă, cu toată convingerea, că la nimic n-am fi 
putut ajunge, dacă n-am fi avut parte de larga înţelegere, pe care a 
vădit-o, în condiţiunile armistiţiului acordat nouă, puternica noastră 
vecină [...] de la Răsărit. Uniunea Republicilor Sovietice Socialiste n- 
a folosit imensa ei forţă militară împotriva României şi n-a voit ca 
ţara noastră să fie zdrobită de loviturile armei sale biruitoare. Marea 
noastră vecină ne-a oferit putinţa de refacere ca stat independent şi 
prilejul de a redeveni o ţară prosperă, la adăpostul principiilor 
democratice sincer aplicate. Generozitatea sa ne impune, şi datoria 
hotărăşte, să ne legăm, în spirit de absolută încredere, de Rusia 
Sovietică şi de sora noastră mai mare întru dreapta credinţă. [...] 

Uniunea Republicilor Sovietice Socialiste a vrut renaşterea şi 
înflorirea sfintei biserici creştine ortodoxe. De curând, înalt 


Preasfinţitul Mitropolit Alexie al Leningradului şi Novgorodului, 
locţiitor al Scaunului Patriarhal al Moscovei, a îndreptat către 
credincioşii ortodocşi ai scumpei noastre ţări cuvânt de frăţesc 
îndemn şi de întremătoare îmbărbătare pentru nădejdile iubitului 
nostru neam şi binele sfintei noastre biserici. Ne-a bucurat mult acest 
gând al sorei noastre celei mai mari întru lisus Hristos. Dorinţa 
noastră vie este să vedem reînnoită şi întărită, cu sora noastră întru 
Domnul, sfânta biserică ortodoxă a Uniunii Republicilor Sovietice 
Socialiste, în spirit de creştinească şi frăţească dragoste, cea mai 
strânsă legătură. 


Buna-credinţă a Patriarhului e, la rându-i, însoţită de neputinţa de a 
vedea răul şi intenţiile U.R.S.S. de a-şi subordona inclusiv Biserica 
Ortodoxă Română. Biserica Ortodoxă Română trebuia să ajungă sub 
obedienţa Moscovei. Ca să se ştie ce gândesc oamenii şi când se roagă, 
dacă mai cutează să se roage. 

În 1947, Î.P.S.S. Nicodim a fost vizitat la Bucureşti de Patriarhul 
Moscovei. Dar Patriarhul Moscovei nu a reuşit să-l înduplece să pună 
Biserica Ortodoxă Română sub ascultarea celei de la Moscova. 

Într-o carte publicată de Henri Frost în 1954, Destin de Roumanie, 
apărută la Paris, la editura Berger-Levrault, autorul pomeneşte despre 
moartea „aparent naturală“ a Î.P.S.S. Nicodim care se stinge izolat la o 
mănăstire, la câteva luni de la abdicarea forţată a Regelui Mihai. 
Succesorul ales ca să nu mai opună rezistenţă Moscovei ori piedici de 
netrecut este Î.P.S.S. Iustinian. 

Moartea Î.P.S.S. Nicodim a stârnit întrebări, nedumeriri şi certitudinea 
că a fost ucis. Când am întrebat un călugăr de ce se crede asta, mi-a 
răspuns că nu fusese „la vârsta bătrâneţii“ şi „la sfârşitul vieţii“. Şi mi-a 
descris-o cu cuvintele Ecclesiastului (XII, 3-5), cu o voce puţin legănată: 


Atunci este vremea când străjerii casei tremură şi oamenii cei tari se 
încovoaie la pământ şi cele ce macină nu mai lucrează, căci sunt 
puţine la număr şi privitoarele de la ferestre se întunecă; 

Şi se închid porţile care dau spre uliţă şi se domoleşte huruitul morii 
şi te scoli la ciripitul de dimineaţă al păsării şi se potolesc toate 
cântăreţele; 

Şi te temi să mai urci colina şi spaimele pândesc în cale şi capul se 
face alb ca floarea de migdal şi lăcusta sprintenă se face grea şi toţi 
mugurii s-au deschis, fiindcă omul merge la locaşul său de veci şi 
bocitoarele dau târcoale pe uliţă. 


Toţi cei care l-au cunoscut mai îndeaproape au socotit că patriarhul s-a 
stins prea devreme şi că nu-i venise ceasul plecării. 


„Incălcând“ convenţia tăcerii 


„Mi-e teamă că va avea loc o confiscare a revoluţiei“, afirmă regele şi 
jumaliştii elveţieni aşază fraza sub un titlu ce sună preţios şi hilar: 
„Mărturisiri regale“. 

Am ales această intuiţie amară şi timpurie a Regelui Mihai, aflată într- 
o serie de extrase şi sentenţe pe care le-am copiat din numărul din 5 mai 
1990 al revistei La Suisse. Tipărirea acestor opinii coincide cu prima mea 
vizită la Versoix. 

M-a izbit faptul că regele aflat în exil înţelegea perfect ceea ce s-a 
întâmplat în România. De la bun început. Treptat, confiscarea revoluţiei se 
va transforma în „legitimitate“. Românii din 1990 nu mai erau cei din 
1944. Comunismul nu conta ca doctrină, nu contase niciodată de fapt. 
Devenise un fel de a fi, de parcă ne strecurase cineva o genă sau ne 
otrăvise preventiv sistemul imunitar ca să nu-l mai poată otrăvi altcineva. 

Jean-François Verdonnet semnează articolul „Une si longue attente“. 
Discută şansele monarhiei în România, unde nu s-a deschis discuţia şi nici 
nu s-a pus problema întoarcerii regelui. 


S-a schimbat ceva între timp? Verdonnet se referă la faptul că Regele 
Mihai I „evocă scenariul şi rolul pe care l-a avut Juan Carlos în refacerea 
democraţiei la Madrid“: „Ca şi el, aş putea să asigur o tranziţie mai 
liniştită de la dictatură la statul de drept“. 

Care este concepţia Majestății Sale despre rolul regelui? 

Regele ar trebui să fie conştiinţa ţării sale, un arbitru independent, 
desprins de certurile partizane. N-ar fi nici purtătorul de cuvânt al F.S.N.- 
ului, nici liderul acestuia, sau al P.N.[.C.D.-ului, P.N.L.-ului, Vetrei 
Româneşti, U.D.M.R.-ului, P.S.M.-ului sau mai ştiu eu cărui partid, n-ar fi 
nici un hilar şi amoral Janus Bifrons liber-schimbist. Mă gândesc cum 
arată acesta din urmă din punct de vedere anatomic. Pentru că, din punct 
de vedere etic, realizez perfect ce înseamnă liber-schimbismul organic. O 
coloană vertebrală liber-schimbistă. Circumvoluţiuni liber-schimbiste... 

Imaginea Regelui Mihai I despre ceea ce trebuie să fie un monarh 
constituţional ne-o relevă nu doar aceste interviuri de care e plină presa 
occidentală. Dacă am şti istoria celor trei ani, ce s-a întâmplat de la 23 
august 1944 până la 30 decembrie 1947, ne-ar fi mai limpezi multe 
lucruri. Ne legănam cu iluzia că am scăpat de Cortina de Fier. Dar am 
scăpat oare şi de Cortina de Fier din noi, de pâcla manipulărilor inoculate 
ca nişte droguri în tot ce gândim sau punem la cale? 

Dacă un Hamlet al vremurilor postdictatoriale ar ţine în mână ţeasta 
lui Yorick, care n-ar fi alta decât a prietenului ucis la Katin sau descoperit 
în cimitirul de la Aiud ori în cel de la Ciurel, strămutat, profanat, dacă 
acest Hamlet şi-ar rosti monologul celebru „A fi sau a nu fi“, n-ar mai 
avea de adăugat decât mici amănunte. A fi sau a nu fi cu creierele spălate, 
cu limbajul de lemn, în dictatură, a fi sau a nu fi produsul maşinii de făcut 
omul nou, handicapatul în serie... a fi sau a nu fi în gulagul comunist, în 
exil, în propria ta ţară şi conştiinţă. În podul propriilor tale palme care, în 
vreme ce-l aplaudă pe tiran, ar vrea de fapt să-l sugrume. 

Ca şi poporul său, regele visează. Între vis şi întruparea lui se întinde 
spaţiul realităţii, hăul, o nouă lume mai bună sau sechelele celei vechi. 
Câteva pete concentraţionare ici-colo... Regele Mihai I are împotriva lui, 
afirmă Jean-François Verdonnet, „aparatul de stat, conducătorii Frontului 


Salvării Naţionale şi, până la un moment dat, indiferența majorităţii 
populaţiei“. O indiferenţă explicabilă prin amnezia şi afazia impuse timp 
de patru decenii. 

„Ca toate personajele «providenţiale»“, mai adaugă acelaşi Jean- 
Francois Verdonnet, „viitorul Regelui Mihai I e legat de neîncrederea 
[s.n.] pe care o inspiră sau o vor inspira cei care deţin puterea“. Dar 
neîncrederea în eşichierul prezent nu e un factor dinamic, dacă nu eşti 
informat. Ea poate genera apatie, absenteism civic şi fuga de alegeri. Sau 
alegerea răului celui mai mic. Corneliu Coposu visa să existe un 
preşedinte care să-l aducă pe rege înapoi. Am pierdut, neaducându-l pe 
rege ca suveran în ţară, acea tranziţie mai liniştită şi, aş spune, o tranziţie 
mai curată. 


Sentenţe regale 


Sub titlul „Sentenţe regale“, Jean-François Verdonnet tipăreşte în revista 
La Suisse (5 mai 1990) următoarele opinii ale Regelui Mihai I, remarcând 
faptul că există o anume concepţie despre rolul şi poziţia sa care-l 
determină să păstreze o atitudine de rezervă. 


Despre puterea în exerciţiu la Bucureşti 

Se spune în ţara mea că „lupul îşi schimbă părul, dar năravul ba“: 
întreaga structură a aparatului administrativ a rămas în mâinile 
comuniştilor. Ei pot s-o manipuleze după placul lor. Nu mai sunt 
roşii, sunt trandafirii. 

Despre limbajul conducătorilor 

Nu s-a schimbat. Îi numesc „huligani“ şi „golani“ pe manifestanţii de 
la Bucureşti. 'Tot aşa erau calificaţi altădată cei din opoziţie. În 1946. 
Despre procesul Ceauşeştilor 

Nu a fost un proces, a fost un omor, un asasinat. L-au executat pentru 
că bănuiau că ştie prea multe. Le era frică, de asemenea, ca 
Securitatea să nu încerce să-l salveze... Va trebui să treacă un anume 
timp înainte de a cunoaşte adevărul. 


Despre Securitate 

S-a mulţumit să efectueze permutări de echipe. Acestea au fost 
deplasate dintr-o localitate în alta. Dar asta nu înseamnă că n-ar fi la 
locul lor, că şi-au pierdut poziţia. 

Despre televiziune 

Frederic Mitterand a trimis televiziunii române o casetă cu emisiunea 
pe care a făcut-o cu mine la Antenne 2. Filmul acesta n-a fost difuzat. 
Cred că e abandonat undeva, printr-un sertar. 

Despre evenimentele din decembrie 

Manifestaţiile din Timişoara i-au luat prin surprindere pe conducători. 
Puşi în faţa vâlvătaiei ce cuprinsese ţara, aceştia au fost nevoiţi să 
improvizeze. Multe zone de umbră vor trebui să fie clarificate cu 
privire la cele petrecute atunci. 

Despre viitor 

Dacă va continua degradarea, mi-e teamă că va avea loc o confiscare 
a revoluţiei de către cei ce deţin actualmente puterea. 


O viză de intrare în patrie care va fi retrasă 


În primul interviu pe care mi l-a acordat Regele Mihai, nearanjat prin nici 
un serviciu de presă şi prin nici un intermediar, una dintre întrebările puse 
de mine se referea la viza de intrare în România, ulterior retrasă. Trăisem 
atunci, la începutul lunii mai 1990, o a doua primăvară în Elveţia. Timpul 
era dat cu câteva săptămâni înapoi. Văzusem cu o lună în urmă castanii 
înfloriţi în Herăstrău şi acum îi redescopeream la Berna, la Geneva, la 
Zürich, înălţându-şi minusculele policandre. Liliacul înflorit cu o lună în 
urmă la Bucureşti înflorea abia acum, undeva, într-o oază uriaşă de iarbă 
cu verdele acela, ca un suflet îndrăgostit, lângă castelul construit de 
Ludovic al II-lea pentru Wagner. România îşi trăise acum cinci-şase 
decenii primăvara civilizaţiei europene. Visam la o a doua primăvară a 
României. Dar cum? Regelui Mihai i se interzisese să petreacă sărbătorile 
Paştelui în ţara sa, de unde fusese alungat de ruşi şi de comunişti. Cine-l 
alunga şi acum, după patru decenii? Îl întrebasem pe Majestatea Sa ce se 
întâmplase la „retragerea vizei“. Aşa am aflat că i s-a cerut să ţină sub 


tăcere această problemă ca să nu fie obligat guvernul să dea explicaţii. Dar 
fiindcă Petre Roman a început să vorbească, încălcând convenţia tăcerii, 
regele s-a simţit obligat să vorbească. Răspunsul pe care mi l-a dat atunci, 
în mai, a apărut în România literară din 23 august 1990. România literară 
a tipărit atunci primul şi cel mai amplu interviu acordat de Majestatea Sa 
presei din România, după abdicarea forţată din 1947. 

Să urmărim prezentarea jocului de-a viza şi de-a vizita Regelui Mihai 
în România, aşa cum a fost descris de Jean-François Verdonnet în La 
Suisse. 

Guvernul român i-a interzis regelui să efectueze o vizită în România, 
considerând-o „politică“. Ziaristul punctează contradicţiile unor decizii şi 
atitudini ale guvernului român, aşa cum rezultă acestea din declaraţiile 
regelui. Pe 6 aprilie 1990, Mihai de România a primit la Versoix vizita 
însărcinatului cu afaceri externe al Ambasadei române din Elveţia. „Pe 
durata şederii mele în ţară, Frontul Salvării Naţionale se oferea să-mi pună 
la dispoziţie o vilă, o maşină oficială, un serviciu de protecţie şi chiar un 
agent de la Protocolul Ministerului Afacerilor Externe.“ Această 
propunere nu concorda cu intenţia regelui, care dorea ca vizita lui să 
rămână „strict privată“. „Doream să-mi păstrez independenţa şi libertatea 
de acţiune.“ Deplasarea coincidea cu sărbătorile de Paşti şi era dorită ca 
un pelerinaj. Funcţionarul Ambasadei Române a fost informat de serviciul 
de secretariat al regelui că, în cadrul acestei călătorii, „obiectivele“ erau 
participarea la slujba religioasă din Joia Mare, la Bucureşti, o vizită la o 
mănăstire, o şedere la Timişoara în zilele de sâmbătă şi duminică. După 
întoarcerea în capitală, Mihai de România dorea să trăiască alături de 
membri ai familiei sale, printre care, fireşte, Regina Ana, câteva momente 
de reculegere la mormintele familiei sale de la Curtea de Argeş. Nu a 
existat nici o obiecţie cu privire la programul propus de rege. Şi totuşi 
vizita a fost declarată inoportună. Câteva zile mai târziu, acelaşi însărcinat 
cu afacerile externe revine la Versoix. Diplomatul e purtătorul unui mesaj 
scris al cărui sens e limpede: „Vizita e considerată inoportună, ea riscă să 
destabilizeze ţara“. Regele mai precizează că, în cadrul acestei întrevederi, 
i s-a comunicat că nu i se poate asigura securitatea. 


Plecarea rămâne cu toate acestea fixată pentru data de 12 aprilie. Cu o 
zi înainte, ambasada română din Elveţia telefonează din oră în oră, înainte 
să trimită un telex. Regele nu va ceda însă. „Tactica noastră a fost să 
vedem până unde se va merge.“ [s.n.] Viza fusese acordată. Acum era 
retrasă. Ultimul act al acestui joc grotesc se desfăşoară la Ziirich. Scena se 
petrece între rege şi un funcţionar de la Swissair. Compania de aviaţie a 
primit un telex de la ambasada română. Din cele zece persoane care 
trebuiau să-l însoţească pe rege, doar opt erau autorizate să meargă la 
Bucureşti. Regele Mihai, Regina Ana şi Principesa Margareta s-au întors 
la Geneva. 

S-au scurs trei săptămâni de „linişte“. Presa occidentală şi presa 
română au „vuit“. Pe străzile României au început să aibă loc primele 
manifestări promonarhiste mai ample. Interdicţia destabilizase, dacă nu 
trezise, de fapt, din acalmie pe mulţi români, care nu mai înțelegeau de ce 
oricine are dreptul să se întoarcă în ţară, însă nu şi regele României. 
Funcţionarul de la ambasada română din Elveţia fusese promovat. 
Ambasador la Ankara. Ca recompensă pentru mutările de şah, pentru 
şahul la rege? Politica îşi are şi ea mărunţii ei Protei. Când nu-l obligă pe 
individ, pe cel care e o persoană, un unicat, o personalitate, să se 
multiplice (a se citi „pulverizeze“, „anihileze“, „descompună“) după 
„rolurile“ sau vinile pe care i le atribuie, după un scenariu sau o punere în 
scenă cu substrat inconfundabil — luptă prin orice mijloace pentru a-l 
înlătura. Ote-toi de là que je m’y mette! Ba era rege, ba era simplu turist, 
ba i se ofereau grațiile protocolului, ba i se închidea uşa în nas... Reacţii 
opuse, contradictorii din partea aceloraşi oameni. Să nu credeţi că ei nu 
ştiu ce vor! 

Un lucru e sigur. Regele Mihai de România nu dorea să joace rolul 
altcuiva şi nici să fie anexat la carul de paradă al unui partid. „Aparţin 
poporului meu şi ţării mele, România. Sunt pregătit să slujesc poporul 
meu şi ţara mea. Sunt mai presus de interese meschine şi nu voi sacrifica 
de dragul nici unui interes personal soarta poporului meu. Antonescu a 
vrut să facă la un moment dat din mine un decor. Sovieticii ar fi vrut să 
facă din monarhie un decor în spatele căruia să se petreacă toate crimele 


împotriva poporului român. Unii poate au vrut să dea impresia de 
democraţie, atunci în aprilie, afişându-se cu mine pe scena unui prezent 
care s-a văzut cât era de democratic. De ce eram mai periculos şi mai 
destabilizator aprinzând lumânări la mormântul strămoşilor mei, regii care 
au făcut România Mare şi România modernă? Nu eram destabilizator şi în 
limuzina oferită de F.S.N.?“ 

Orice observator lucid a priceput de ce n-a fost primit Regele Mihai în 
România după decembrie 1989. Interdicţia a venit din partea Puterii. 
Inclusiv a opoziţiei, după cum s-a aflat. De două ori Puterea s-a opus 
vehement intrării în ţară a suveranului. După ce dăduse impresia — 
scenariu, capcană, iresponsabilitate sau cinism? — că n-ar avea nimic 
împotrivă. După ce lansase, prin diverse declaraţii ori mesageri, invitaţii 
care păreau credibile. Au existat, în fond, chiar două avize favorabile la 
cererea Majestății Sale de a-şi revedea ţara. „Da-ul“ a fost pronunţat, ca 
să-i urmeze un „Nu“ vehement, profund antidemocratic. Actele ilegitime 
şi antidemocratice aparţin celor ce sunt ilegitimi, deşi ar vrea să creeze 
impresia că se simt stăpâni pe poziţia lor. Poporului român nu i-a fost şi nu 
îi este frică de prezenţa Majestății Sale. Dimpotrivă, a cerut, în 
nenumărate rânduri, venirea regelui, la manifestații, în presă... Sentimentul 
de teamă faţă de Majestatea Sa e trăit doar de aceia care sau sunt 
ignoranţi, sau au fost educați de o propagandă acerbă. Bolnavi însă de 
spaimă sunt numai aceia care se simt vinovaţi sau, cum ar spune M.S. 
folosind o expresie populară, de „cei ce se simt cu musca pe căciulă“. 


Forumul de la Crans-Montana 


Primul colocviu organizat de Fundaţia Forumului de la Crans-Montana şi- 
a ales un decor idilic, în munţii Valais ai Elveţiei. Tema era, dimpotrivă, 
acută: La mutation du bloc de l'Est. Cercelul de aur tradiţional 
reprezentând o vacă — semnul prosperității muntenilor — se întâlnea, 
insolit, cu o asemenea schimbare de tectonică, într-o Europă ce se 
prefăcuse mulţi ani că nu-şi simte în coastă dictaturile vecine. Preşedintele 
de onoare al Fundaţiei Forumului e Prinţul Anton von und zu 


Lichtenstein. Sediul acestei organizaţii fără scop lucrativ se află în 
Lichtenstein. Obiectivele se concretizează în asemenea reuniuni anuale, 
unde sunt invitate personalităţi ale lumii politice şi economice. Accentul 
cade pe spiritul democratic şi pe eficacitate. 

În 1990, Estul a stat în centrul atenţiei. Viitoarea reuniune se va ocupa 
beneficia de investiţiile japoneze. 

Lichtenstein a cerut să adere la Naţiunile Unite. Deşi independent, el 
consideră că, într-o serie de domenii, trebuie să se alăture Elveţiei în 
negocierile din Piaţa Comună sau în problemele ridicate de unitatea 
europeană. 

La Crans-Montana, în decorul idilic, avea să se deruleze un mic 
incident spre sfârşitul lunii iunie 1990. Care a putut fi doar un accident de 
organizare. Din păcate, relatarea lui e o nouă privire asupra poveştii cu 
democraţia originală românească. 


Declaraţia serviciului de presă al M.S. Regele Mihai 


Ca urmare a numeroaselor întrebări formulate de membrii presei 
internaţionale privitoare la o întrevedere între Regele Mihai şi anumiţi 
membri ai guvernului român, serviciul de presă al regelui doreşte să 
aducă următoarele precizări: sâmbătă 30 iunie 1990, organizatorii 
Forumului de la Crans-Montana (Elveţia) au telefonat la reşedinţa 
regelui. Organizatorii, insistând asupra faptului că această conferinţă 
ale ţărilor din Est, au dorit să-i aducă la cunoştinţă regelui (Mihai I de 
România — n.n.) prezenţa la Forum a domnului Petre Roman, prim- 
ministrul României. Ei s-au oferit să asigure şi să urgenteze 
transportul pentru a facilita o întâlnire între rege şi premierul român la 
Crans-Montana. 

I-am informat pe organizatori că regele, a cărui agendă de întrevederi 
şi probleme era deja completă, nu poate să se deplaseze la conferinţă. 
Totuşi, i-am sugerat domnului Roman că dacă doreşte o întrevedere 


rapidă, regele ar putea să-l întâlnească la reşedinţa sa de la Versoix 
sau să vorbească la telefon. Organizatorii conferinţei au răspuns că 
vor transmite acest mesaj domnului Petre Roman. Nici întâlnirea, nici 
conversaţia telefonică nu au avut loc. Regele Mihai, care urmăreşte 
de foarte aproape problemele ţării sale, a fost dintotdeauna favorabil 
unui dialog permanent şi sincer cu poporul său. Intenţia sa principală 
a fost să-i întâlnească pe oamenii din România. De aici şi dorinţa de a 
merge în ţara sa de Paşte. Reşedinţa sa din exil e deschisă tuturor 
celor care contribuie la viaţa ţării, indiferent că sunt muncitori, 
intelectuali, lideri ai guvernului sau membri ai parlamentului ori 
opoziţiei. Biroul de presă se află la dispoziţia tuturor persoanelor sau 
grupurilor de persoane ce ar dori ca să aibă loc asemenea întâlniri 
organizate. 


Declaraţia prim-ministrului Petre Roman 


lată declaraţia prim-ministrului Petre Roman cu privire la un „dialog“ al 
său cu Regele Mihai I: 


— Domnule prim-ministru, acum câteva săptămâni, Regele Mihai de 
România, care locuieşte în Elveţia, a dorit să facă o vizită în ţara sa şi 
guvernul dumneavoastră i-a interzis intrarea în România. Vă voi 
adresa două întrebări. Astăzi, aţi accepta să-l lăsaţi să intre în 
România şi să-l întâlniți? 

— Da. Trebuie să spun că atunci (de Paşte — n.n.), aşa cum s-a 
întâmplat cu multe alte lucruri, mass-media din Occident nu a înţeles 
clar o serie de aspecte. 

Nu eram împotriva prezenţei regelui, venind în ţară într-o vizită 
privată. Dar felul în care regele a vrut să-şi organizeze vizita era, în 
mod limpede, unul politic (refuzând protocolul şi escorta guvernului, 
vrând să-şi vadă mormintele strămoşeşti şi dorind să aprindă lumină 


din lumina românilor, Sfânta lumânare şi flăcăruie a învierii din morţi 
—n.n.). 

Iar declaraţia sa către Consiliul Provizoriu al epocii era cu atât mai 
transparent politică şi reprezenta o ingerinţă în situaţia politică a ţării 
(O ingerinţă politică într-o ţară tutelată politic oare tot de acei ce l-au 
obligat să abdice pe rege în 1947? Lucrurile stăteau oare, în România, 
în anul 1990 la fel ca în anul instaurării dictaturii comuniste şi al 
abolirii monarhiei, printr-o decizie de la Moscova, fără consultarea 
voinţei poporului? — n.n.). 

lar eu eram responsabil faţă de singurul act constituţional pe care-l 
aveam, legea electorală (Dar Constituţia din 1923? Dar toată istoria 
poporului român? Dar legitimitatea unei monarhii instaurate prin 
plebicist acum un secol? — n.n.). 

În faţa acestei situaţii, nu am fost de acord cu venirea regelui şi susţin 
şi azi legitimitatea acţiunii mele prin care am interzis venirea regelui 
ca vizită politică într-o democraţie care făcea primii săi paşi 
(originală democraţie şi mai ales bazată pe eliminarea alternativelor şi 
pe interdicții... — n.n.) şi care nu trebuia să fie forţată să accepte nici 
un demers în afara cadrului stabilit democratic, de legea electorală. 
După alegeri, e de la sine înţeles că suntem oricând de acord cu vizita 
ex-regelui. Acum nu mai e vorba de un imperativ, ci de o dorinţă: ca 
vizita sa să fie mereu o vizită cu titlu privat (am văzut cum s-a 
desfăşurat vizita de Crăciun... — n.n.). De ce? Pentru că, între timp, 
avem un preşedinte ales liber (în decembrie 1990 el nu mai exista 
oare sau se considera că nu mai fusese liber ales? — n.n) de 
majoritatea populaţiei (în decembrie nu mai funcţiona această 
majoritate? — n.n.) şi că o tentativă de resuscitare a ideii monarhiei, nu 
în cadru democratic, ci în afara cadrului democratic, după opinia mea, 
n-ar fi de dorit. 

Astea fiind spuse, sunt obligat, moralmente, să-l întâlnesc pe rege, 
dintr-un motiv foarte simplu şi anume pentru că tatăl meu, ca militar 
de carieră, a fost numit colonel de ex-regele Mihai. Despre asta e 
vorba (Dar nu mai sunt în România şi alţi militari de carieră ce ar fi 


îndreptăţiţi să-l vadă pe Regele Mihai, care i-a înaintat în grad, i-a 
vizitat pe front, i-a decorat sau a obţinut graţierea multora dintre aceia 
condamnaţi, chiar la moarte, după declanşarea aşa-ziselor procese ale 
criminalilor de război? Oare toţi aceşti militari de carieră autentici, 
mulţi dintre ei invalizi ori trecuţi în rezervă de comunişti nu au şi ei 
copii care ar dori moralmente să-l cunoască pe regele care i-a înaintat 
în grad şi i-a decorat sau grațiat pe cei ce le sunt părinţi, bunici, 
străbunici? — n.n.). 


Ciudatele indecizii 


Ar mai fi de pus câteva întrebări. Când se referă la prezent, la anul 1990, 
premierul român vorbeşte mereu de rege: „nu eram împotriva prezenţei 
regelui...“; „felul în care regele a vrut să organizeze vizita...“; „acţiunile 
mele prin care am interzis prezenţa regelui...“. Dar în cadrul aceleiaşi 
declaraţii, de două ori, foloseşte ex-regele: „După alegeri, e de la sine 
înţeles că suntem oricând de acord cu vizita ex-regelui“; „...tatăl meu, ca 
militar de carieră, a fost numit colonel de ex-regele Mihai“. 

Militarul de carieră Valter Roman a fost numit colonel de un ex-rege? 
Cumva în exil? Regele redevenise rege până la 20 mai 1990? Alegerile l- 
au transformat, ca şi abdicarea forţată din 1947, în ex-rege. Pentru a doua 
oară? 

Ecourile acestei declaraţii date de fostul nostru prim-ministru, la 
Crans-Montana, au depăşit cadrul acelui forum consacrat mutaţiilor 
petrecute în „Blocul de Est“. 

Presa internațională, Europa Liberă, BBC-ul, presa independentă din 
România au remarcat inadvertenţele, „stângăciile“ de formulare, masca 
unei pseudodemocraţii, dar şi refuzul M.S. Regele Mihai de a se lăsa 
folosit în scenarii publicitare ori adjudecat de Puterea instalată la 
Bucureşti. 

O lectură atentă a acestei declaraţii hilare nu face decât să demonstreze 
că, în ţara noastră, mutaţiile Blocului de Est erau, în 1990, mai degrabă 
retorice decât autentice. 


După ce domnul Petre Roman nu a mai fost prim-ministru, a intrat 
într-un vertij al interviurilor şi declaraţiilor care pregăteau o relansare a sa 
pe scena politică. Într-unul dintre interviurile pe care i l-a luat doamna 
Marilena Rotaru, ex-premierul nostru a ocolit una sau două întrebări, dar a 
răspuns la fel de straniu la întrebarea ce i-a fost pusă cu privire la 
retragerea vizei acordate M.S. Regele Mihai în aprilie 1990 şi la atitudinea 
luată de Guvem în decembrie 1990, când s-a decis „urmărirea“ şi 
expulzarea din ţară a cuplului regal şi a persoanelor ce-l însoțeau. 

Aceste gesturi antidemocratice au fost determinate, explica domnul 
Petre Roman, de poziţia şi funcţia sa politică. Dacă n-ar fi fost premier, nu 
ar fi împiedicat, în nici un caz, vizita M.S. Regele Mihai în România. Să 
fie, oare, incompatibile ospitalitatea şi democraţia cu statutul de prim- 
ministru? 

Dacă un prim-ministru nu poate reactualiza, prin politica lui, 
legitimitatea istoriei românilor şi nu poate repara actele ruşinoase legate 
de comunism şi de totalitarismul instaurat la noi în 1947, după abolirea 
monarhiei, atunci cine e îndreptăţit să reintroducă, de fapt şi de drept, 
democraţia la noi, în această parte atât de chinuită timp de decenii pe care 
o numim Blocul de Est? Bloc atât de fărâmiţat şi de convulsionat de 
crizele politice, economice şi morale moştenite din vremea dictaturii. 

În Point de vue — Images du monde din 19 aprilie 1990, Arnaud 
Chaffanjon, care trebuia să-i însoţească pe M.S. Regele Mihai şi pe 
Regina Ana în vizita de Paşti în România, citează cuvintele suveranului 
după ce fusese blocat pe aeroportul din Zürich, unde guvernul român 
transmisese, într-o alertă grotescă, retragerea vizei: „Contrar celor pe care 
le susţin în declaraţiile lor, ei nu mă consideră doar un simplu cetăţean. 
Asta sună ca un fel de omagiu pe care mi-l adresează fără să vrea, în mod 
inconştient. Lucrul acesta ne face să ne gândim că ei îl consideră pe 


Regele Mihai de România ca fiind chiar Regele Mihai al României“*". 


„Il est urgent d'attendre“ 


Majestatea Sa Regele Mihai a adoptat strategia „il est urgent 
d'attendre“, cum remarcă Stéphane Bern, în cartea sa Les Couronnes de 
l'exil. Deşi foarte tânăr, autorul acestei cărţi a înţeles mai bine decât 
majoritatea observatorilor politica adoptată după 1989 de suveranul 
român. 

„Il est urgent d'attendre“! Orice act precipitat, violent, nechibzuit ar 
putea să se soldeze cu un eşec. Poporul român trebuie să decidă singur 
care-i va fi destinul. Regele Mihai I nu înţelege şi nici nu vrea să se 
impună, câtă vreme poporul său nu s-a eliberat de prejudecățile 
antimonarhice. 

Stéphan Bem a mai publicat, la editura Lieu Commun, în 1988, 
L'Europe des rois. E un jurnalist specializat în problemele privitoare la 
actualitatea din lumea monarhiilor, vădind un simţ politic, un acut spirit 
critic şi o viziune modernă asupra fenomenelor analizate. Are o experienţă 
bogată, în ciuda vârstei sale incredibil de fragede — abia 26 de ani în 1990, 
când a publicat la editura Balland Les Couronnes de l'exil. În cartea 
măsor durata timpului şi nu doresc în nici un fel să grăbesc lucrurile, 
forțându-le“. 

Opinia Regelui Mihai I de România e împărtăşită de toţi membrii 
familiei sale, dacă n-ar fi să cităm decât una dintre mărturisirile Reginei 
Ana, care nu face decât să întărească această voinţă de a lăsa poporului 
român dreptul de a alege şi dreptul de a-şi modifica opţiunile, încă 
neclarificate, în timp: „În orice caz, poporul trebuie să aleagă... Speranţa 
mea este aceea de a ajunge să pot păşi pe pământul românesc, să pot să 
calc cu piciorul pe pământul patriei mele. Ştiu că acest moment va fi 
foarte emoţionant“. Când Regina Ana e întrebată dacă doreşte să ajungă în 
România ca regină sau ca simplu cetăţean, răspunsul ei vine simplu şi 
limpede totodată: „Ca fiinţă umană, ca o femeie care îşi regăseşte 
căminul“. 

Există, şi e normal să existe, şi opinii care ar fi dorit o atitudine mai... 
accelerată, dar ele nu ţin seama de contextul în care s-ar petrece aceste 
evenimente precipitate şi, mai ales, par să ignore resentimentele şi 


sentimentele tuturor păturilor sociale din România. Regele Mihai nu a 
uitat că acum mai bine de patru decenii era primit oriunde în România, în 
vizite oficiale sau neoficiale, cu dragoste. Putea intra în casa oricărui ţăran 
sau meseriaş, se întâlnea cu soldaţii şi ofiţerii din garnizoană sau pe front, 
vizita aşezăminte de binefacere sau asista la sărbătorirea celor mai 
importante evenimente ale istoriei noastre. N-ar putea să-şi schimbe astăzi 
felul de a fi şi să renunţe la acest dar atât de important pe care l-a avut 
înainte de a fi forţat să abdice. Darul de a fi considerat prietenul şi 
salvatorul poporului său. Aşa că nu va încerca niciodată să facă un gest 
care ar putea să creeze suspiciune celor pe care nu înţelege decât să-i 
ajute. Putea să vină în ţară, atunci, imediat după 22 decembrie 1989? Aşa 
susţin unii monarhişti din România, care îşi închipuie că l-ar fi putut vedea 
la televiziunea română, apărând pe post, în acel cortegiu de oameni grăbiţi 
să se facă văzuţi pe ecran şi să obţină certificate de revoluționari şi 
adeverinte de „emanaţi“. Nici vorbă! Lucrul acesta era imposibil, de 
vreme ce ştim care a fost scenariul deschis de evenimentele din 
decembrie. De altfel, „autorităţile“ române impuse după 22 decembrie au 
susţinut, încă de a doua zi, că „nu e momentul“, când Regina Ana şi 
Principesa Margareta au cerut permisiunea de a veni să îngrijească, în 
spitale, pe eroii revoluţiei. Dar momentul poate să se nască oricând, dacă 
există o legitimare a lui. Legitimităţile şi legile iau locul fărădelegilor. 


4” Text adăugat în timp ce efectuam corectura la carte, deci acumulând o serie de evenimente şi 
observaţii inexistente în manuscrisul predat în 1991 editurii conduse de Stelian Tănase, de unde 
aveam să-l retrag, după şase luni, pentru a-l oferi spre publicare editurii Elit Comentator. 


Negocieri prin ultimatum 


„Ştiam că monarhia mai constituia o frână în calea dictaturii “ 


D.U.: Prima oară când am venit aici, la Versoix, şi când m-aţi primit 
dumneavoastră şi Regina Ana, la discuţia noastră a luat parte şi domnul 
Constantin Brâncoveanu. Dumnealui a spus atunci, dintr-odată: 
„Majestate, vorbiţi-ne de Viîşinski“... Am fotocopiat stenogramele unor 
audienţe acordate lui Vîşinski care au precedat instalarea lui Groza impusă 
de ruşi. Stenogramele se află în arhiva de la Versoix, o arhivă în exil... 

M.S.: Guvernele Sănătescu şi Rădescu ar fi trebuit să asigure 
tranziţia... 

D.U.: Un cuvânt de care, la ora de faţă, se leagă toate temerile, mai 
ales temerile, dar şi speranţele noastre. Tranziţia a însemnat atunci, în 
*45-'46, începutul terorii şi al ticăloşiilor. 

M.S.: Fuseseră anii dictaturii lui Antonescu. Anii războiului. Anii unor 
tratative hărţuitoare. Aveam nevoie de o revenire la democraţie, de o 
normalizare a vieţii... dar toate aceste lucruri vitale pentru poporul român: 
libertatea, democraţia, respectarea drepturilor omului, curăţenia morală 
aveau să fie călcate în picioare şi subminate prin toate mijloacele de ruşi. 
Democraţia era subminată de acţiunile comuniştilor care se ştiau protejaţi 
de Armata Roşie. Ea ocupase ţara noastră, pusese stăpânire pe ea. Armata 
Roşie era peste tot. Apărea la întruniri politice, în fabrici, printre 
muncitori. 

D.U.: Rădescu avusese curajul să spună că inițialele F.N.D., înseamnă 
„fără neam şi Dumnezeu“. Asta i-a enervat pe cei, cu adevărat „fără neam 
şi fără Dumnezeu“. A început... sfârşitul. 

M.S.: Ruşii nu mai suportau democraţia. Tot timpul voiau să creeze 
impresia că la noi e criză, că nu ne respectăm îndatoririle. Şi l-au trimis la 
Bucureşti pe Viîşinski, care era ministrul adjunct de Externe sovietic. 

D.U.: Andrei Vîşinski. El v-a cerut să-l demiteţi pe Rădescu, să-l 
numiţi pe Groza prim-ministru. Din stenogramă aflăm scenariul. Vîşinski 


era violent, ştim asta de la primul interviu pe care mi l-aţi acordat, în 5 
mai 1990. Cum a reacţionat Vîşinski? 

M.S.: Viîşinski a fost procurorul Uniunii Sovietice, prin '37-'38. 
Atunci el a trimis la moarte foarte mulţi oameni. Avea experienţa 
măcelului, a crimei, dar mai ales a falselor mărturii, declaraţii, probe, 
acuze. Aşa că-i tot dădea că situaţia în România e una de criză, că spatele 
frontului rusesc e în pericol, că nu e linişte în ţară, că nu ni se mai poate 
garanta independenţa. Toate astea erau minciuni. lar, în ce priveşte 
garantarea independenţei noastre de către ruşi, toţi am înţeles că ei nu mai 
ştiau ce prilej sau pretext să găsească pentru a ne submina independenţa. 

D.U.: Din stenograme am observat că strategia pe care aţi adoptat-o 
atunci a fost tergiversarea. 

M.S.: Da, am amânat cât am putut. Am propus o serie de formule, de 
combinaţii. Una a fost cu Ştirbey ca prim-ministru. Într-una din audienţe, 
aceea când s-a crăpat zidul... 

D.U.: Scrâşnetul, ţipătul, pumnul lui Vîşinski în masă, trântirea uşii nu 
apar în stenograme... 

M.S.: Într-una din audienţe mi-a cerut, îşi pierduse şi firea şi răbdarea, 
să realizez demisia lui Rădescu într-un ceas sau două... Eu am încercat să-l 
pun atunci prim-ministru pe Ştirbey. ÎL voiau şi alţii. Dar încercarea mea, 
ce contravenea flagrant intereselor comunisto-moscovite, nu a reuşit. 

D.U.: Şi iar s-a arătat Viîşinski la faţă. 

M.S.: Da, numai că acum era blând, era politicos, se purta amabil. Juca 
însă aceeaşi comedie a temerilor, că ruşii se tem de criza politică din ţară 
şi că ea îi lasă descoperiţi. Mi-a spus că nu se mai poate amâna şi că 
trebuie să facem ceva foarte repede. Apoi a mai zis că singura persoană pe 
care o agreează ruşii e Groza. Dar mi-a cerut să nu spun asta nimănui. Îmi 
propunea o complicitate pe care nu puteam s-o accept. Nici nu ştiu cum aş 
putea să numesc lucrul pe care mi-l cerea. În nici un caz nu era vorba de 
democraţie sau de respectarea Constituţiei. 

D.U.: La Bucureşti a sosit atunci şi mareşalul Malinovski, şeful 
Comisiei de armistițiu. 


M.S.: Da, şi el a scos tancurile ruseşti la plimbare pe străzile din 
Bucureşti. Erau plimbări de ameninţare, un mod de a exercita presiunea în 
mod direct asupra noastră. Din nou nu era nimic de făcut, eram singuri. Şi 
a fost acceptat Groza. 

D.U.: Îmi pare rău că mă repet, dar imixtiunea brutală a lui Vîşinski şi 
Malinovski în formarea guvernului român contravine deciziilor de la Ialta, 
unde s-a spus că ţările Europei îşi vor hotărî ele forma de guvernământ. 

M.S.: Bineînţeles că am invocat Ialta, dar ştiţi răspunsul lui: „Eu sunt 
Ialta aici!“. 

D.U.: Care au fost atitudinile lui Brătianu şi Maniu? 

M.S.: Ei considerau, ca şi mine, că un asemenea guvern e 
nereprezentativ şi mai credeau că, dacă ni se impunea puterea 
comuniştilor, lucrul acesta trebuia să se facă fără acordul nostru, să se 
vadă limpede că e vorba de un guvern impus prin forţă. Ţara era 
ameninţată de tancurile ruseşti... În guvernul ce s-a instalat la 6 martie 
dominau cei din Frontul Naţional-Democrat. 

D.U.: Cum aţi ajuns să-i cereţi lui Groza să demisioneze, în august 
1945? 

M.S.: A existat o declaraţie a preşedintelui Truman care spunea că 
americanii nu vor semna pacea cu România câtă vreme nu are un guvern 
reprezentativ. L-am chemat pe Groza. l-am expus situaţia. l-am spus să 
demisioneze pentru a uşura sarcina mea şi a nu expune ţara la o situaţie 
atât de gravă. A refuzat să-şi dea demisia. Atunci am redactat un 
document pe care l-am trimis şi americanilor şi englezilor. l-am spus 
generalului Susaikov, care era reprezentantul lui Malinovski, că am trimis 
acel document. l-am explicat că ţara va ajunge într-un mare impas dacă nu 
vor ţine seama de declaraţia lui Truman şi că ar fi bine să ieşim din această 
criză politică internă şi internaţională. S-a arătat surprins de cele spuse de 
mine şi, conform stilului comunisto-moscovit, a plecat. În dimineaţa zilei 
de 23 august, la un an după ce ieşisem din alianţa cu nemţii, a cerut să mă 
vadă, foarte devreme, la şase dimineaţa. Avea răspunsul Moscovei care 
considera un act ostil ceea ce făcusem eu şi îmi transmitea că, dacă nu voi 


participa la sărbătorirea zilei de 23 august, atitudinea mea va fi interpretată 
ca o ofensă faţă de Uniunea Sovietică. 

D.U.: Ce aţi răspuns? 

M.S.: Că-mi pare foarte rău, dar că nu pot proceda astfel. 

D.U.: V-a cerut să retrageţi documentele trimise americanilor şi 
englezilor? 

M.S.: Mai mult, să trag la răspundere persoana care a trimis acele 
documente. Răspunsul a fost: „Eu le-am trimis şi nimeni altcineva nu-i 
răspunzător“. 

D.U.: Şi a urmat o nouă plecare a trimisului sovietic, furios că nu i-aţi 
luat în consideraţie „sfatul“. Şi a urmat greva regală. 

M.S.: Am refuzat să mai am de-a face cu guvernul Groza şi am plecat 
şi eu la Sinaia. Am refuzat să semnez decretele şi legile ce s-au dat, 
absolut totul, şi nu am avut de-a face — nici vorbă de o colaborare — cu 
acest guvern impus de ruşi şi de comunişti. 

D.U.: „Emanat“ e un cuvânt la modă acum în România. ÎI rostiţi cu o 
evidentă cunoaştere a celor ce se întâmplă la noi acum. Ironic şi cu 
amărăciune, totodată, dacă-mi permiteţi să remarc acest lucru, Majestate... 

M.S.: Da, emanaţii... 

D.U.: Care-şi uită fraţii, care-şi trădează fraţii... Aţi avut sentimentul 
că v-aţi pierdut popularitatea sau credibilitatea? Mă gândesc la cele 
întâmplate în 8 noiembrie 1945, de Sfinţii Mihail şi Gavril. 

M.S.: Eram la Sinaia, dar la Bucureşti a avut loc o mare manifestaţie 
în sprijinul monarhiei. Ştiţi câte victime au fost, din păcate, atunci. Au fost 
arestaţi mulţi tineri. Forţele guvemului au răspuns cu o violenţă 
incredibilă la această manifestaţie de simpatie pentru mine şi monarhia 
constituţională. Crimele şi arestările au fost răspunsul „democratic“ al 
guvernului. 

D.U.: Asta mi-aduce aminte de evenimentele tragice de la Bucureşti 
din iunie 1990. 

M.S.: Dar şi de represiunea din noiembrie 1987 de la Braşov. 

D.U.: Când aţi ieşit din greva regală? 


M.S.: Trecuseră câteva luni. Avusese loc conferinţa de la Moscova a 
miniştrilor de Externe. Participaseră cele trei Mari Puteri. Asta s-a 
întâmplat în decembrie, în cea de-a cincea lună a grevei regale. Şi s-a 
decis să fie lărgit guvernul, adică să fie incluşi un reprezentant de la 
Partidul Naţional-Liberal şi un reprezentant de la Partidul Naţional- 
Ţărănesc. Au decis că trebuie să se organizeze alegeri „libere“ în ţară. Au 
venit la Bucureşti pentru convorbiri, imediat după conferinţă, şi Vîşinski, 
şi ambasadorii: cel american şi cel englez de la Moscova. 

D.U.: Harriman şi Clark Keer. Cum s-au petrecut lucrurile la 
Bucureşti”? 

M.S.: Cred că au avut loc două conferinţe la Bucureşti. 

D.U.: Care era lucrul care v-a preocupat în principal în răstimpul 
acela? 

M.S.: Esenţială mi se părea întrebarea: „Cine va garanta că aceste 
alegeri vor fi libere?“. 

D.U.: Ce vi s-a răspuns? 

M.S.: Cel mai mult se amesteca Vîşinski, care vorbea nu numai în 
numele ruşilor, ci şi în numele americanilor şi englezilor. 

D.U.: Da, îmi aduc aminte perfect formularea: „Înaltul comandament 
trialiat“. Şi, în paranteză, era trecut „Sovietic“! 

M.S.: Eu l-am lăsat să vorbească, ştiam prea bine cu cine am de-a face. 
Dar am ţinut să-i văd, în particular, şi pe Harriman, şi pe Clark Keer, şi am 
stat de vorbă, separat, cu fiecare. Le-am expus limpede situaţia în aceste 
întâlniri şi le-am arătat precis ce se va întâmpla şi cum se va întâmpla. 

D.U.: Cum au reacţionat ei? 

M.S.: Nu foarte încurajator pentru noi. Interesele erau amestecate. 
Sferele de influenţă erau deja împărţite. Ceea ce am prevăzut avea să se 
întâmple, iar faptul că au fost acceptaţi doi miniştri din partidele istorice 
n-a avut nici un efect, a fost de formă. 

D.U.: Alegerile au fost falsificate, am mai vorbit despre asta. E tragic 
că falsul poate consolida o putere. Aş putea spune că la comunişti falsul a 
fost dintotdeauna un mod sigur de a consolida puterea. De aceea nu suport 


să văd şi acum, în 1990, o putere care apelează la falsificări, la minciună şi 
căreia puţin îi pasă că nu mai e credibilă. 

M.S.: Ştiţi că acele alegeri din noiembrie nu au fost recunoscute de 
Statele Unite şi de Marea Britanie, dar asta nu a însemnat că Marea 
Britanie sau Statele Unite ar fi acţionat în sensul retragerii recunoaşterii 
guvernului Groza. De altfel, guvernul Groza nici măcar n-a demisionat. A 
trecut de la o „legitimitate impusă de ruşi“ la o nouă formă de 
„legitimitate“ impusă de falsul operat în alegeri, când urnele au fost pur şi 
simplu schimbate. 

D.U.: Eraţi între seceră şi ciocan. Aveaţi alternative? Puteaţi dizolva 
Camera şi să cereţi să se convoace noi alegeri? Sau trebuia să vă supuneţi 
acestei majorităţi trucate, în care F.N.D. avea de partea lui un scrutin 
covârşitor? 

M.S.: Nu există alternative când e vorba de comunism. Ei ştiu una şi 
bună, că trebuie să distrugă alternativele, să le sufoce, să le ucidă. Poporul 
nu voia să se inaugureze nici „Parlamentul“, nici Adunarea Naţională. 
Aceasta era voinţa lăuntrică, starea de spirit a românilor. Acelaşi sentiment 
îl aveam şi eu şi la fel gândeau Maniu şi Brătianu, care erau împotriva 
deschiderii acestui Parlament roşu, acestui Parlament comunist care e, în 
fond, un nonsens. Nu poate exista Parlament în comunism! 

D.U.: A parlamenta înseamnă a duce tratative, a negocia, a discuta 
îndelung un lucru, a-l nuanţa, a supune spre meditaţie o diversitate de 
atitudini şi puncte de vedere. Or, comunismul emite teze, iar ceilalţi 
trebuie să le voteze în unanimitate. Cât de străină de umanitate şi de 
drepturile omului este unanimitatea! „E cineva împotrivă? Cine se 
abţine?“ — întrebări formale — atunci când unanimitatea striveşte, ca o 
ghilotină, opţiunile umanităţii... 

M.S.: Eram împotriva deschiderii Parlamentului Comunist. Am cerut 
sprijin moral din partea Statelor Unite şi Marii Britanii. Dar nu am primit 
acest sprijin. Nu a venit nimic. 

D.U.: Nu aţi simţit că nu mai puteţi face nimic, când aţi văzut pletora 
de miniştri comunişti? Execuţia lui Antonescu? Aţi încercat să-l salvaţi şi 
nu aţi putut să uzaţi de prerogativa de a comuta sentinţa. Aducerea lui 


Antonescu în ţară a vrut să vă întineze prestigiul, să vă diminueze 
popularitatea. Ruşii mizau şi pe faptul ştiut că Antonescu nu s-a purtat 
cum se cuvine cu Majestatea Voastră. De aici şi până la a insinua sau 
declara că nu l-aţi salvat de la plutonul de execuţie pentru a vă răzbuna nu 
era decât un pas. Nu vă deprima tot acest şir de neputinţe? 

M.S.: Întrebarea e corectă şi nu chiar. Să zicem că plecam din ţară. 
După cele dintâi atentate ale dictaturii împotriva democraţiei puteam să 
plec. Să-mi deschid un cont în bancă, să părăsesc ţara. Au fost „voci“ care 
m-au sfătuit să fac asta. Chiar şi la nunta actualei regine a Angliei, Regina 
Elisabeta a Il-a. Dar dacă plecam în '45, guvernul Groza, alegerile, 
arestările şi crimele s-ar fi succedat cu o repeziciune implacabilă. Pe uşa 
pe care eu ieşeam din ţară, comunismul şi dictatura ar fi intrat în aceeaşi 
clipă. Nu m-am încăpățânat să rămân în ţară de dragul de a fi rege, pentru 
tron, ci pentru că ştiam că monarhia mai constituia o frână în calea 
dictaturii. Credeţi că, dacă eu plecam în '45 sau '46 sau '47, nu l-ar fi ucis 
pe Antonescu? Nu l-ar fi închis pe Maniu? Bineînţeles că da, dar mult mai 
repede. lar Ana Pauker ajungea ministru de Exteme mult mai devreme şi 
Bodnăraş ministrul de Război mult mai devreme, şi nu în decembrie 1947, 
când a trebuit să fie organizat scenariul abdicării şi când a fost schimbată, 
în vederea împlinirii lui, conducerea armatei, o armată care mă iubea şi 
care şi-a arătat de atâtea ori dăruirea faţă de popor, loialitatea faţă de el, 
faţă de mine. Deci „fuga“ mea ar fi fost o abdicare nepermisă din faţa 
datoriei pe care o aveam faţă de poporul meu. În celelalte ţări, unde 
monarhiile au avut, din pricina comunismului, o viaţă mult mai scurtă, 
evenimentele au mers mult mai repede decât la noi. Dacă plecam în '45, 
Antonescu ar fi fost ucis, poate, imediat. Poate chiar în Rusia. Poate că 
nici n-am fi aflat unde-i zac osemintele. Cum a dispărut, în neant, tezaurul 
României. 


„Nu românii erau însetaţi de sângele lui Antonescu“ 


D.U.: Aş face o supoziţie. Dacă ar fi trăit Mareşalul... dacă nu era închis şi 
dacă ar fi existat cât de cât o şansă — provoc imposibilul — să fie numit 


ministru al Apărării sau să devină exponentul unei dictaturi militare, după 
1944, el, Antonescu, ar fi intrat acum sub tirul atacurilor şi calomniilor, iar 
Majestatea Voastră aţi fi fost decretat martirul, destinul unic şi nobil, 
ultragiat de dictator. Nu m-ar fi mirat, în corul de desfigurări ale 
adevărului istoric, dacă, de „frica“ memoriei Mareşalului, s-ar fi pus pe 
seama lui cine ştie ce grozăvii, altele decât cele ce se cunosc. L-aţi chemat 
pe 23 august, la Palat, pe Mareşalul Antonescu pentru a-l aresta? 

M.S.: Nu arestarea Mareşalului era problema României atunci, ci 
ieşirea noastră din război. Mareşalul a venit chemat de noi. El urma să 
plece pe front. Trebuia să prezinte datele situaţiei. Dacă l-am fi convins să 
încheie armistițiul, arestarea lui Antonescu nu s-ar fi produs. Dar 
Antonescu avea alte păreri. El voia să se continue războiul, ostilitățile, 
până la aducerea lui Stalin într-o situaţie fără ieşire sau dificilă pe câmpul 
de luptă. Voia să încheie armistițiul cu un Stalin slăbit. Or, asta era o 
iluzie. De câte ori n-a crezut Hitler că Stalin e cu un picior în groapă şi a 
pierdut bătălii pe care le considera, încă înainte de a le începe, câştigate! 
Antonescu voia, obsedat de jurământul de militar, să-l înştiinţeze pe Hitler 
de armistițiu şi gândul lui era că doar în aceste condiţii armistițiul va fi 
mai avantajos pentru români. Dar era o iluzie. Intenţiile lui se loveau de o 
realitate mult mai cumplită decât ne-o închipuim. Repet, noi nu aveam ce 
căuta dincolo de Nistru. 

D.U.: Ce s-a întâmplat când a ajuns Mareşalul la Palat? 

M.S.: A expus situaţia, şi-a prezentat opiniile. I-am cerut, cum am mai 
spus, să încheie armistițiul. lar Antonescu a refuzat. A urmat arestarea. 
Dar nu am premeditat necondiţionat acest gest. El reprezenta, de fapt, 
ultima mişcare pe tabla de şah, pe care nici eu şi nici cei din anturajul meu 
nu doream s-o facem. Lumea era tulburată la palat. Nu era „pregătită“ 
arestarea. Lucrul cel mai grav care s-a petrecut atunci, dar eu n-am avut 
nici un rol în asta, a fost preluarea Mareşalului Antonescu şi a lui Mihai 
Antonescu de către acel grup comunist avându-l în frunte pe Bodnăraş. 

D.U.: Aţi intervenit în favoarea lui Antonescu după arestarea lui? 

M.S.: l-am transmis lui Bodnăraş să nu atenteze la vieţile Mareşalului 
şi a lui Mihai Antonescu. 


D.U.: Aţi fost informat că Antoneştii au fost predaţi, la sfârşitul lunii 
august 1944, Armatei Roşii, ocupanților ruşi. De către acelaşi Bodnăraş? 

M.S.: Nu am ştiut. Totul s-a făcut fără ştirea mea. Fireşte, la un 
moment dat, am aflat. Mai târziu. Dar nu pentru că aş fi fost dezinteresat, 
ci pentru că nu există mincinoşi mai mari decât comuniştii şi nici fiinţe 
mai duplicitare decât ei. Ei acţionează în întuneric până preiau puterea. 
Când se arată la faţă, în lumină, mint în continuare, promit marea cu sarea 
şi, în acelaşi timp, nu lasă piatră peste piatră din adevărul unei ţări, din 
averea poporului ei, din destinul şi bucuriile la care avem dreptul cu toţii 
ca oameni. 

D.U.: Din documente şi mărturii, am aflat că aţi intervenit să nu se 
întâmple ceva ireparabil cu Antoneştii. Deşi au fost ţinuţi în lagăre, în 
Uniunea Sovietică, undeva lângă Moscova, nu au fost judecaţi acolo şi 
ucişi, cum s-a întâmplat cu alţi „criminali“ din Est care au fost făcuţi 
dispăruţi fără nici o urmă. De ce credeţi că Antoneştii au fost aduşi în 
România, în aprilie 1946, în Bucureşti, cu o lună înainte de judecarea 
„procesului marii trădări naţionale“. Şi de ce nu le mai era frică acum 
sovieticilor că Antoneştii ar fi putut fi salvaţi sau ajutaţi să treacă graniţa? 

M.S.: Una fusese situaţia în august 1944 şi alta era situaţia în aprilie 
1946. În '44 nu erau aşa de siguri pe ei. În aprilie '46 fuseseră deja 
alegerile, iar rezultatele trucate fără nici o ruşine îi „legitimau“ pe 
comunişti, le dădeau, chipurile, dreptul de a-şi judeca duşmanii. Erau 
siguri pe ceasul răzbunării. Dar mai era ceva şi mai important. Stalin a fost 
întotdeauna un mare amator de circ politic, mai ales când era vorba de 
crimă. Îi plăcea să-i vadă pe alţii cum se ucid, pe oameni omorându-se, 
turnându-se unii pe alţii. El a ţinut ca românii să-l judece pe Antonescu, 
nişte români dresați de la centru de sovietici. Ei trebuiau să fie călăii, chiar 
dacă ghilotina era comunismul. Românii trebuiau să se murdărească cu 
sângele lui Antonescu, de care nu erau însetaţi pentru că românii ştiu că 
era un iubitor al ţării sale, indiferent dacă sunt sau nu de acord, dacă 
înţeleg sau nu iubirea... dictatorială... sau politica lui. Nu românii erau 
însetaţi de sângele lui Antonescu, ci ruşii. Comunismul. 


D.U.: Propaganda antimonarhică vă acuză că nu aţi vrut să-l graţiaţi pe 
Antonescu, că nu aţi vrut să-i comutaţi pedeapsa cu moartea în închisoare 
pe viaţă, în muncă silnică pe viaţă... Asta înseamnă să nu vrei să ştii 
istorie, mai grav, să-ţi baţi joc de poporul român, minţindu-l cu neruşinare. 
Exista o filieră a graţierilor controlată de comunişti şi de ruşi. 

M.S.: Ar trebui să se ştie că cererile de comutare ale pedepselor cu 
moartea mi-au fost aduse la Palat de Petru Groza, care era premier, şi de 
Lucrețiu Pătrăşcanu, care era ministru al Justiţiei. Antonescu era 
condamnat. De altfel, el refuzase să-şi ceară graţierea. Pentru că a fost un 
om lucid şi demn. Nu s-ar fi înjosit şi se ştia că nu ar fi „colaborat“ cu 
noul regim politic. Groza şi Pătrăşcanu mi-au cerut să uzez de prerogativa 
regală comutând pedeapsa cu moartea în muncă silnică pe viaţă doar în 
trei cazuri... 

D.U.: Generalul Constantin Pantazi, care fusese ministru al Apărării în 
guvernul Antonescu, Radu Lecca, fost comisar al guvernului Antonescu 
pentru problemele evreieşti, şi Eugen Cristescu, fostul director general al 
serviciului de Poliţie Secretă al lui Antonescu. De ce au fost salvate de la 
moarte aceste persoane şi nu altele, căci, pe lângă Antonescu, seria 
condamnaților la moarte nu se va opri doar la două-trei nume? 

M.S.: Cei care au fost salvaţi atunci de la moarte deţineau informaţii 
de o mare valoare. Apoi, s-ar putea ca ei să fi cedat, să fi consimţit să 
colaboreze cu noii veniţi. Poate că erau destinaţi unui eşantion necesar 
pentru dosare viitoare. Cineva urma să cadă, de altfel, mai târziu pentru că 
îmi ceruse să uzez de prerogativa regală şi să le semnez comutarea 
pedepsei: chiar Lucrețiu Pătrăşcanu. 


Răbojul 


Îmi notez succint serii de nume, procese şi sentinţe. Revăd în memorie 
agenda minusculă în care generalul Nicolae Macici îşi nota zilele în care 
se bărbierea în puşcăria de la Aiud. Ili mi-a arătat agenda şi cărţile poştale 
primite de la soţul ei. Cuvintele puţine, scrise cu creionul sau cu creionul 
chimic. Ca nişte crestături din răbojul ţinut pe grinzile vechi. 


Lucrețiu Pătrăşcanu va fi acuzat în procesul lui politic (potemkinada 
justiţiei noastre), printre altele, că a comis eroarea să-i ierte pe Lecca, 
Pantazi şi Eugen Cristescu. 

În ziua de 1 iunie 1946, Pătrăşcanu a înaintat Regelui Mihai toate 
cererile de comutare a pedepsei capitale. Cereri făcute de condamnaţi şi de 
avocaţii acestora. Comutarea pedepsei s-a făcut de comun acord cu 
Guvernul. Constantin Pantazi, Radu Lecca şi Eugen Cristescu au 
beneficiat de dreptul suveranului de a comuta pedeapsa cu moartea la 
muncă silnică pe viaţă. În aceeaşi zi, în curtea închisorii Jilava au fost 
împuşcaţi Ion Antonescu, Mihai Antonescu, C. Vasiliu şi Gh. Alexianu. A 
urmat procesul intentat miniştrilor antonescieni, care a durat până în luna 
octombrie 1946. Ovidiu Vlădescu a fost condamnat la muncă silnică pe 
viaţă. Au primit câte 20 de ani de detenţie Mircea Cancicov, I. Sichitiu, 
Gr. Georgescu, V. Iliescu, N. Şova, Gheron Netta şi I. Arbore. Au fost 
condamnaţi la câte 12 ani de închisoare (temniţă grea): Alex. Marcu, I.D. 
Enescu. Au primit câte 8 ani de temniţă grea I. Finţescu, Stavri Ghiolu, 
Mircea Vulcănescu şi I.C. Petrescu. Sentinţele acestor procese intentate 
miniştrilor antonescieni au fost tipărite în Scânteia din 11 octombrie 1946. 
Îl descoperim în lista de nume pe marele filosof Mircea Vulcănescu, al 
cărui destin a fost retezat în urma acestei sentinţe. Seria proceselor era... 
deschisă. A urmat procesul aşa-ziselor „organizaţii teroriste“. Rezistenţa 
românească împotriva comunismului şi stalinismului a fost identificată, nu 
întâmplător, cu terorismul. Generalul Al. Aldea, apropiat Regelui Mihai, a 
fost implicat în acest proces. S-au pronunţat condamnări la moarte: Pamfil 
Şeicaru, Grigore Manoilescu. Nichifor Crainic era condamnat la 
închisoare pe viaţă, împreună cu Romulus Şeişeanu, Ilie Rădulescu, 
Gabriel Bălănescu, I.D. Prudent, Aurel Cosma, Stelian Popescu şi poetul 
prețuit la Gândirea Pantelimon Vizirescu care va trăi ascuns sub pământ 
23 de ani, scăpând de închisoare. Al. Hodoş, Romulus Dianu şi Ionel 
Dumitrescu au primit câte 20 de ani de puşcărie. Poetul Radu Demetrescu- 
Gyr a fost condamnat la 12 ani. Sună grotesc să citim aceste sentinţe în 
ziarul... Libertatea. 


Sub zodia violenţei 


„Negocieri prin ultimatum“, aşa a definit C. Vişoianu stilul „Viîşinski“. 
Caracterizarea va rămâne pentru totdeauna memorabilă. Ea descrie, în 
fond, un stil practicat de comuniştii sovietici, care transformă actul 
diplomatic, convențiile interstatale, legislaţia, promisiunile smulse cu 
cleştele în imperative, în arbitrarul absolut. Lovesc cu pumnul în masă şi 
aruncă în interlocutor cu pantoful smuls din picior. La ceasul tratativelor 
strecoară o ameninţare şi folosesc şantajul geopolitic, precum cel mai 
mare trişor. Violenţa nu este o nestăpânire de sine în asemenea cazuri, o 
impulsivitate pe care nu e în stare s-o controleze Vîşinski sau alţii. 
Dimpotrivă, e chiar arma din dotare folosită la momentul oportun. 
Cinismul o însoţeşte, fireşte. Îl faci pe adversar să priceapă că arma pe 
care o îndrepţi împotriva lui e şi otrăvită. Agresivitatea din întâlnirile cu 
Vîşinski e controlată, o impulsivitate greţoasă. Nu se sfieşte să-şi dea pe 
faţă reţetele intimidării, faptul că ruşii deţin ultimul cuvânt şi că rolul 
ofensivei continue va fi jucat până la capăt. Vehemenţa lui se amestecă 
cinic cu minciuna şi disprețul total faţă de interlocutor şi faţă de toate 
valorile pe care la calcă în picioare. Să striveşti omul sau ţara ocupată, ca 
pe cea mai nevinovată buburuză care nu face rău nimănui. Te lasă să simţi 
de la început că eşti o creatură lipsită de orice apărare, că-i face plăcere să 
fie brutal şi că adoră rolul de a silui oameni, legi şi democraţii. lată o 
mostră a acestui stil, aşa cum rezultă el dintr-o audienţă la palat, solicitată 
Regelui Mihai. 


Audienţa din 27 februarie 1945 


Majestatea Sa Regele, dl A.I. Vîşinski, în prezenţa dlui Mareşal D. Negel 
şi a dlui Ministru al Afacerilor Străine C. Vişoianu, la 27 februarie 1945, 
ora 21. 


DI Vîşinski: Sunt împuternicit de Guvernul Uniunii Sovietelor să 
expun în faţa Majestății Voastre câteva probleme cu caracter urgent, 


care s-au ivit în urma recentelor evenimente interne din România. S-a 
tras asupra populaţiei paşnice în faţa Palatului Regal, a Prefecturii de 
Poliţie şi Ministerului de Interne. Guvernul Rădescu s-a dovedit a 
avea tendinţe reacționare, incapabil de a menţine ordinea internă, 
neavând sprijinul şi încrederea maselor poporului. România se află în 
spatele apropiat al frontului şi este absolut necesar să avem aici linişte 
şi ordine pentru obţinerea victoriei finale asupra Germaniei. Noi 
avem pe teritoriul României trupe şi baze de aprovizionare şi ne 
interesează în gradul cel mai înalt ca în acest teritoriu să domnească 
ordinea şi liniştea. Ultimele evenimente ce au survenit în viaţa internă 
a României au arătat că Guvernul Rădescu nu este capabil să conducă 
ţara în ordine şi linişte, nu are încrederea şi sprijinul maselor largi ale 
poporului şi mai mult chiar: prin actele sale cu caracter reacţionar a 
adoptat o poziţie potrivnică voinţei poporului. 

De aceea sunt nevoit să declar şi, prin aceasta exprim părerea 
Guvernului meu, că această situaţie nu mai poate dăinui mai departe 
şi Majestatea Voastră ar trebui să intervină cu Autoritatea Sa şi să ia 
măsuri urgente pentru a pune capăt acestei situaţii inadmisibile din 
punct de vedere al intereselor României şi Uniunii Sovietelor. 

Nu găseşte oare, Majestatea Voastră, că se impune demiterea imediată 
a Guvernului Rădescu şi formarea unui Guvern din reprezentanţii 
partidelor democratice care se sprijină pe încrederea şi voinţa maselor 
largi ale poporului şi din persoane în afară de partid, care de 
asemenea să se bucure de încrederea maselor largi ale poporului? 
Majestatea Sa: Am început încă de ieri consultări în acest sens. 
Informarea în această privinţă cere timp pentru a se găsi soluţia cea 
mai bună. 

DI V.: Pot înţelege prin aceasta că Majestatea Voastră este de acord 
asupra necesităţii demiterii imediate a Guvernului Rădescu? 

M.S.: Dacă îl demit, trebuie să am un alt Guvern în loc. În situaţia 
actuală e greu de găsit o formulă potrivită. Numai prin alegeri se 
poate verifica şi şti voinţa poporului, or, în împrejurările actuale, nu 
se pot face alegeri. 


DI V.: Este adevărat că numai alegerile ar oglindi voinţa reală a 
poporului. Înţeleg foarte bine greutatea rezolvării acestei probleme 
serioase, dar Majestatea Voastră va trebui să ia o hotărâre. 

M.S.: Trebuie să ţinem seamă şi de hotărârea de la Ialta. 

DI V.: În hotărârea de la Ialta nu se spune nimic despre Guvernul 
Rădescu. Care va fi hotărârea Majestății Voastre pe care s-o raportez 
Guvernului meu, asupra celor două probleme expuse de mine? 

M.S.: S-au întâmplat lucruri nedorite, regretabile. După cum am spus, 
am început încă de ieri consultările în vederea unei noi formule de 
Guvern. Şi Guvernul Rădescu a fost format din reprezentanţii 
partidelor democratice, dar colaborarea nu s-a realizat. 

DI. V.: Îmi permit, dar, să înţeleg că asupra celor două probleme 
esenţiale: demiterea imediată a Guvernului Rădescu şi crearea unui 
Guvern în care să intre reprezentanţii partidelor democratice şi 
persoane în afară de partid, care să se sprijine pe încrederea şi voinţa 
maselor poporului, Majestatea Voastră este de acord cu punctul de 
vedere al Guvernului meu. 

DI Ministru Vişoianu: Aş vrea să-l lămuresc pe Dl Vîşinski asupra 
mecanismului nostru constituțional. Ca Rege Constituțional, 
Majestatea Sa apelează la partidele politice şi acestea îşi desemnează 
reprezentanţii în Guvern. Regele nu indică persoanele ce vor intra în 
compunerea Guvernului. Partidele fiind interesate să aibă un număr 
cât mai mare de reprezentanţi, se exclude posibilitatea intrării în 
Guvern şi a persoanelor care stau în afară de partidele politice. 

DI V.: Şi totuşi, chiar în compunerea Guvernului actual au intrat şi 
personalităţi neutre. Aş putea da ca exemplu cazul Dlui Vişoianu, 
care după câte ştiu, nu este membru al vreunui partid. N-aş vrea ca 
Majestatea Sa să creadă că prin aceasta încerc să sugerez persoana D- 
lui Vişoianu, faţă de care, de altfel, păstrez toată consideraţia, ci mi- 
am permis să mă refer la acest caz concret pentru a arăta că există 
posibilităţi de participare la Guvern şi pentru personalităţile din afara 
partidelor. 


Dl Min. Vişoianu: În cazul meu, toate partidele reprezentate în 
Guvern au căzut de acord ca portofoliul Externelor să fie încredinţat 
unei persoane neutre, ca şi cele de Război şi Interne, de altfel. 
Dificultatea e că reprezentanţii diferitelor partide nu se înţeleg între ei 
pentru o colaborare strânsă. Astfel, la formarea Guvernului actual, s-a 
căzut de acord asupra unui program de guvernare comun, dar a doua 
zi reprezentanţii partidelor din Frontul Naţional Democratic au 
refuzat să semneze acest program. 

DI V.: Aceasta însemnează că nu a existat o înţelegere de colaborare 
reală. Realizarea unei colaborări reale, sincere, nu depinde atât de 
partide, cât de oamenii din aceste partide. Dacă luăm de pildă Partidul 
Naţional-Ţărănesc, în sânul acestui partid există reacţionari 
prohitlerişti camuflaţi cu care nu se poate realiza o colaborare 
democratică sinceră, după cum există în acest partid şi oameni cu care 
se poate realiza o asemenea colaborare. Părerea mea este că pot fi 
chemaţi din partidele zise istorice şi din celelalte partide democratice 
oameni care să se poată înţelege şi, sincer, să cadă de acord asupra 
unui program de guvernare cât mai apropiat de vederile fiecărui 
partid, oameni care să aibe încrederea maselor largi ale poporului şi 
să fie animați de voinţa de a executa sincer şi cinstit clauzele 
armistiţiului şi de a veghea la păstrarea liniştii şi ordinii în ţară, atât 
de necesare pentru obţinerea victoriei asupra Germaniei hitleriste. 

DI Min. Vişoianu: În calitate de ministru de Externe, nu am dreptul să 
mă amestec în chestiunile de ordine, aş vrea să arăt însă Dlui Vîşinski 
câteva cazuri de dezordine venite din afara autorităţii 
guvernamentale. 

DI V.: De ce? Dl Vişoianu este ministru în Guvernul ţării şi are 
dreptul să se amestece. Mai curând aş putea spune că eu nu am nici 
un drept să mă amestec în treburile lăuntrice ale României. Amândoi 
susţinem că n-avem acest drept şi, totuşi, amândoi discutăm chestiuni 
de politică internă românească. Eu cred, însă, şi prin aceasta exprim şi 
părerea Guvernului meu, că în situaţia ce s-a creat în momentul de 
faţă noi avem dreptul să intervenim spre binele comun, al nostru şi al 


României, căreia îi dorim numai binele. Nu putem îngădui ca pe 
teritoriul unei ţări aflate în spatele imediat al frontului nostru să se 
tolereze manifestări reacționare şi chiar prohitleriste. 

DI Min. Vişoianu: În cazul prefecţilor de judeţ, de exemplu, prefecţii 
la noi sunt numiţi de autoritatea legală de Stat, Ministerul de Interne. 
Încă din timpul Guvernului Sănătescu şi până acum, grupuri de 300- 
500 sau 1.000 de oameni, în diferitele capitale de judeţ, au pretins şi 
au procedat la înlocuirea prefecţilor respectivi cu alţii puşi de ei. 

DI V.: În chestiunea aceasta cauza răului trebuie căutată, probabil, 
într-o greşită alegere a persoanei prefectului. Probabil, prefectul nu 
avea încrederea populaţiei. Or, este cunoscut proverbul: „Vox populi, 
vox dei“. 

DI Min. Vişoianu: Da, dar acelaşi proverb poate fi invocat şi de alte 
grupuri de 300, 500 sau 1.000 de oameni, care la rândul lor ar cere un 
prefect dorit de ei. 

DI V.: Tocmai de aceea se impune un Guvern care să aibă încrederea 
maselor largi ale poporului şi care să nu provoace incidente şi 
manifestări de nemulţumire în genul celor întâmplate sub Guvernul 
Rădescu. 

DI Min. Vişoianu: Dacă l-aţi întreba pe Majestatea Sa, ar putea să vă 
spună adevărul asupra cauzelor şi naturii acestor incidente. 

DI V.: Nu pot să-mi permit să-l obosesc pe Majestatea Sa cu astfel de 
amănunte. Mă folosesc de informaţiunile din sursă comună care mi- 
au parvenit. 

DI Min. Vişoianu: De altfel, sper să vă dau şi eu unele lămuriri în 
această privinţă la întrevederea pe care o vom avea. 

DI V.: Nu cred că voi avea întrevederi cu vreunul din miniştrii din 
actualul Guvern, deoarece am un mandat limitat de a prezenta 
Majestății Sale sugestiile Guvernului Sovietic. Am convingerea că 
Majestatea Sa, cu perspicacitatea pe care a dovedit-o cu ocazia vizitei 
mele precedente, când am discutat posibilitatea unui Guvern de 
tehnicieni şi Majestatea Sa a fost de părere că o atare formulă nu era 
potrivită situaţiunei date şi Guvernul Sovietic, când i-am raportat 


părerea Majestății Sale, a fost de acord că Majestatea Sa are perfectă 
dreptate, va şti să ia hotărârea şi măsurile cele potrivite situaţiunei de 
azi spre binele României şi Uniunii Sovietice. Voi rămâne pentru mai 
multe zile aici şi rog pe Majestatea Sa să-mi permită să-l vizitez, dacă 
voi avea nevoie să-i mai prezint vreo chestiune. 


Majestatea Sa regele încuviinţează. 


„La ora 6 trebuie anunțată demisia lui Rădescu“ 


Audienţa la Majestatea Sa regele a E.S. dl A.I. Vîşinski, prim-locţiitor al 
Comisarului Poporului pentru Afaceri Străine al U.R.S.S., în prezenţa dlui 
Mareşal al Curţii D. Negel şi a dlui Ministru al Afacerilor Străine, C. 
Vişoianu, la 28 februarie 1945, ora 15,30. 


DI Vîşinski: Am venit la Majestea Voastră pentru a afla ce aţi hotărât 
în privinţa celor ce am discutat aseară. 

M.S.: Am chemat azi-dimineaţă la mine pe dl. General Rădescu şi i- 
am spus cum e situaţia. Am şi început consultările. 

DI V.: Aceasta nu este suficient. Noi considerăm pe Generalul 
Rădescu fascist şi Guvernul lui drept fascist sau, cel puţin, susţinător 
de fascişti. Noi suntem aliaţi şi vecini şi ducem împreună un război. 
Vă declar în mod oficial, în numele Guvernului meu, că nu putem 
tolera un asemenea Guvern. Noi suntem loiali faţă de Majestatea 
Voastră şi vă spun deschis că am impresia că nici Majestatea Voastră 
şi cei ce vă înconjoară nu vă daţi seama de gravitatea situaţiei. A 
trecut o săptămână de când s-a vărsat sângele şi Rădescu este tot la 
Guvern. Această situaţie nu mai poate dura şi noi socotim necesar ca 
Guvernul să fie schimbat imediat. Chiar azi, până la ora 6, trebuie 
anunţată demisia Guvemului şi, imediat după aceasta, cineva 
însărcinat cu formarea noului Guvern. 


M.S.: Eu încă nu sunt gata cu consultările. 

Dl. V.: Eu ştiu că într-un Stat constituţional se procedează astfel: întâi 
demisionează sau este demis Prim-Ministrul, pe urmă se numeşte 
persoana care va forma noul Guvern şi după aceasta se formează 
Guvernul. 

DI Min. Vişoianu: Este o imposibilitate materială ca într-un interval 
aşa de scurt să fie format noul Guvern. 

DI V.: Rog pe dl Ministru Vişoianu să nu se amestece, eu nu discut cu 
dl Vişoianu; am venit să discut numai cu Majestatea Sa. Eu înţeleg 
dificultăţile, dar trebuia de ieri să vă gândiţi la persoana care va forma 
noul Guvem. La ora 6 trebuie anunţată demisia lui Rădescu, iar 
persoana care va forma noul Guvern poate fi făcută cunoscută peste 
2-3 ore. Rog răspunsul Majestății Voastre. 

M.S.: Trebuie să mă mai consult. 

DI V.: Rog răspunsul Majestății Voastre chiar acum. Este de acord? 
M.S.: Da. Am să chem chiar acum pe dl General Rădescu şi am să-i 
cer demisia. Demisia dlui General Rădescu va fi anunţată până la ora 
6. 

DI V.: Chestiunea trebuia rezolvată imediat, căci de când s-au produs 
incidente, situaţia nu numai că nu s-a îmbunătăţit, dar s-a înrăutățit. 
Dl General Rădescu face lucruri inadmisibile. Aşa şi-a permis să 
scoată din armată pe cei zece Generali care au luat poziţie de partea 
poporului, contra Generalului Rădescu. Noi cerem ca această măsură 
să fie imediat anulată. Rog răspunsul Majestății Sale. 

M.S.: Am să iau contact cu cei competenţi. 

DI V.: Rog un răspuns mai precis. Rog pe Majestatea Sa să-mi spună 
dacă este de acord cu anularea scoaterii din armată a Generalilor. Rog 
răspunsul imediat. 

M.S.: Va fi făcut. 

DI. V.: Asta e tot. Aştept ştirea demisiei D-lui General Rădescu. 


„Cu titlu pur sugestiv eu aş recomanda pe Petru Groza“ 


Audienţa Excelenței Sale, domnul Al. Vîşinski la Majestatea Sa regele, în 
ziua de 1 martie 1945, ora 22. 


DI Vîşinski: Mulţumesc Majestății Voastre pentru că a trimis astăzi la 
mine pe dl Mareşal Negel să mă informeze asupra mersului crizei 
politice. După câte am înţeles, formula Ştirbey nu a reuşit. Aş dori să 
ştiu ce hotărâre a luat Majestatea Voastră. Majestatea Voastră 
cunoaşte părerea Guvernului Uniunii Sovietice pe care i-am transmis- 
o astăzi prin dl Mareşal Negel. Acesta este scopul vizitei mele. 

M.S.: Am primit mesagiul pe care mi l-aţi trimis prin dl Mareşal 
Negel. În dorinţa de a forma un Guvern cât mai solid şi durabil, am 
început consultaţiile. Sper că mâine dimineaţă voi ajunge la un 
rezultat. Vă rog să nu luaţi în nume de rău dacă tratativele merg greu 
şi încet, însă doresc ca Guvernul viitor să fie un Guvern care să poată 
lucra şi să dea rezultate. 

DI V.: Aceasta este şi dorinţa noastră. Prea desele schimbări de 
Guvern sunt foarte rele. 

M.S.: Sunt cu totul de părerea Excelenței Voastre. 

DI V.: Cu toate că astăzi am transmis prin dl Mareşal punctul meu de 
vedere, am ţinut să vă exprim şi personal părerea mea. 

M.S.: Eu nu am voit să vă deranjaţi, de aceea propusesem să vă trimit 
pe dl Mareşal Negel ca să vă expună situaţia. 

DI V.: Acesta nu este un deranj. Fu am o misiune din partea 
Guvernului meu pe care trebuie să o îndeplinesc. Nici o osteneală nu 
este mare pentru o chestiune atât de importantă. Vreau, deci, să repet 
punctul de vedere al Guvernului meu. Noi dăm mare importanţă 
faptului ca în România să fie ordine. Noi nu susţinem vreun partid. 
Noi voim să se formeze un Guvern din toate partidele, în care să intre 
democrați sinceri şi care să poată să lucreze. Suntem vecini şi trebuie 
să fim prieteni. 

M.S.: Sunt cu totul de acord cu Dvs. Să-mi dea voie Excelenţa 
Voastră să-i spun un lucru care ar părea paradoxal. Oficial, eu până 


astăzi nu am ştiut că suntem în război cu Uniunea Sovietică. Cu 
Câteva săptămâni înainte de a se declara război contra Uniunii 
Sovietice, am avut o discuţiune foarte aprinsă cu Generalul 
Antonescu în care i-am spus să nu cumva să facă prostia enormă să 
declare război Uniunii Sovietice. Cu toate acestea, într-o dimineaţă, 
m-am pomenit că s-a început războiul împotriva Dvs. Aşa că, oficial, 
eu nu am ştiut nimic. 

DI V.: Este într-adevăr paradoxal. Dar aceasta este o pagină pe care 
trebuie s-o întoarcem. 

M.S.: Este un trecut de care nici nu vreau să-mi aduc aminte şi pe 
care trebuie să-l uităm. 

DI V.: Să-mi dea voie Majestatea Voastră s-o întreb dacă ştie unele 
fapte care s-au petrecut şi pe care vreau să i le aduc la cunoştinţă: 
acum, de curând, de pe un aerodrom român a decolat un avion care a 
fost doborât de noi şi în care se afla un ofiţer german, anume 
Schmidt, împreună cu un ofiţer român. 

M.S.: Nu este vorba de un avion care a aterizat la Turda? 

DI V.: Nu ştiu. 

M.S.: De pe ce aerodrom a decolat? Nu de la Pipera? 

DI V.: Nu am aceste date, dar mâine pot da Majestății Voastre şi 
numele aviatorului român şi locul de unde a decolat. Cred însă că de 
la Braşov. 

DI Mareşal Negel: Să-mi dea voie Excelenţa Voastră. Nu cumva este 
vorba de un ofiţer român care a fost împuşcat în avion? 

M.S.: Tocmai. Ştiu şi eu cazul unui aviator român, ofiţer foarte bun, 
pe care întâmplător îl cunoşteam şi eu, şi care a vrut să decoleze de la 
Pipera. A fost împuşcat de un soldat, iar avionul a aterizat forţat la 
Turda, unde ofiţerul a fost găsit mort. 

DI V.: Prin urmare, vedeţi, încă un caz. Şi mai sunt şi alte cazuri. 
Astfel, pe un aerodrom român au fost lansați 30 paraşutişti germani, 
iar pe altul 6. Aceasta însemnează că nemţii mai au încă agenţi în 
România care îi ajută şi cu care lucrează. Or, conform hotărârilor de 
la Ialta, toate organizaţiile fasciste trebuiesc zdrobite. Din stima pe 


care o avem pentru ţara românească şi pentru poporul român, noi nu 
vrem să se mai întâmple asemenea lucruri. Noi nu avem nevoie de 
pământul Dvoastră. Rusia este mare. Noi nu avem nevoie de oameni; 
avem populaţie multă. Noi nu vrem decât prietenie [s.n.]. 

M.S.: Sunt absolut de acord cu Excelenţa Voastră. În orice ocazie am 
avut, când m-am întâlnit cu ofiţerii sovietici şi cu reprezentanţii 
politici ai Dvoastră, când i-am avut la masă, nu am făcut decât să 
subliniez că singura mea dorinţă este de a avea cele mai bune 
raporturi cu vecina noastră Rusia Sovietică. 

DI V.: Noi vrem un Guvern în care să avem încredere. Un Guvern în 
care, dacă Majestatea Voastră are încredere, să avem şi noi, şi dacă 
noi avem încredere, să aibă şi Majestatea Voastră încredere. Cu titlu 
pur sugestiv eu aş recomanda pe Petru Groza. Sunt de două zile aici. 
Am văzut de două ori pe Majestatea Voastră şi, desigur, am raportat la 
Moscova cele ce am văzut aici şi cele ce am vorbit cu Majestatea 
Voastră. Trebuie să comunic Majestății Voastre că am însărcinarea din 
partea Guvemului meu să vă declar că omul care ne inspiră nouă 
încredere este Petru Groza, ca Preşedinte al Consiliului. Bineînţeles, 
acesta este un lucru confidenţial pe care-l spun numai Majestății 
Voastre. Astăzi au fost la mine reprezentanţii Angliei şi Americii şi 
mi-au cerut să le comunic cine cred că ar fi cel mai indicat să ia 
puterea. Le-am comunicat că aceasta este o chestiune care priveşte 
numai pe Majestatea Sa şi asupra căreia numai Majestatea Sa decide, 
prin urmare eu nu le-am comunicat acest lucru nici lor şi o spun şi 
Majestății Voastre, numai cu titlu de recomandaţie din partea 
Guvernului meu. Din partea Majestății Voastre este suveranitatea, iar 
din partea noastră este morala. 

DI Mareşal Negel: Rog numai pe Excelenţa Voastră să nu comunice 
oamenilor noştri politici acest lucru, pentru că atunci ar mări mult 
pretenţiile şi nu ne-am putea înţelege cu ei. 

DI V.: Desigur, aceasta se înţelege de la sine. Iată, aproape 6 luni de 
când s-a încheiat armistițiul de la 12 septembrie şi s-au perindat trei 
Guverne, care n-au dat satisfacţie. În special Rădescu a făcut prostii şi 


greşeli nepermise. Noi vrem ca Guvernul ce se va alcătui să fie din 
toate partidele real democratice, care să dureze. 


Dacă n-ar fi tragic, ar fi de râs o frază ca aceasta rostită de Vîşinski: 
„Din partea Majestății Voastre este suveranitatea, iar din partea noastră 
este morala“. 


6 Martie 1945, orele 21 


Audienţa la Majestatea Sa Regele a excelenţelor lor, dl A.I. Vîşinski şi dl 
mareşal Malinovski, în prezenţa dlui vicepreşedinte Gh. Tătărăscu, marţi 
1945, ora 21. 


DI Mareşal Malinovski: Aflându-mă în Bucureşti, am socotit de 
datoria mea să fac o vizită Majestății Voastre. Îmi pare bine că am 
venit tocmai când zbuciumările interne s-au terminat şi mă bucur că 
pot felicita pe Majestatea Voastră cu ocazia terminării crizei interne. 
Prezint felicitări pentru că sunt plin de speranţe că, de acum înainte, 
voi putea să privesc cât mai puţin înapoi şi cât mai mult înainte, şi cu 
toată energia să duc armata mea şi armata română încredinţată mie la 
completă victorie asupra duşmanului nostru comun. Până acum am 
trecut prin momente grele pentru că mă izbeam de greutăţi în spatele 
frontului. Mi s-a spus că, în spatele frontului, lucrurile nu mergeau 
tocmai bine. Dacă m-am închinat în faţa bărbăţiei tuturor soldaţilor şi 
ofiţerilor armatei române, în schimb am fost surprins de atitudinea 
nesinceră a unor uneltitori din spatele frontului. Am fost surprins 
când am aflat că un oarecare Sân-Giorgiu, fost colaborator al 
Germaniei, a vrut să se predea nemților. Soldaţii români din linia întâi 
l-au oprit şi, arestat, l-au predat autorităţilor superioare. 

M.S.: Cine este acest Sân-Giorgiu? 


DI Mareşal Malinovski: Voi veni numaidecât la aceasta. După ce a 
fost arestat şi predat autorităţilor, acestea n-au găsit altceva mai bun 
de făcut decât să-i asigure fără dificultate trecerea la nemți, pentru ca 
apoi să auzim că acest Sân-Giorgiu a vorbit la radio în numele 
Guvernului român, îndemnând poporul românesc şi pe soldaţii 
români să treacă de partea inamicului. Am fost foarte surprins când 
mi s-a spus că mâine sau zilele acestea, pe un avion român, vor zbura 
două personalităţi importante. Eu am pus multă energie ca să pun sub 
urmărire acest avion. Dar am procedat corect, însărcinând aviația 
română să urmărească acest avion şi să-l oblige să aterizeze. Două 
avioane de vânătoare româneşti l-au ajuns şi au dat ordin să aterizeze. 
Drept răspuns, au fost primite cu o salvă de mitralieră. La aceasta, 
avioanele româneşti au deschis şi ele focul şi l-au doborât. Atunci am 
prins pe neamţul Schmidt, conducătorul organizaţiei fasciste germane 
din România, şi pe românul Stoicănescu, unul din conducătorii 
mişcării legionare din România, şi când mi s-a arătat declaraţia 
acestor agenţi, ei nu au făcut decât să întărească presupunerile pe care 
le aveam şi mi-au mai spus şi alte multe lucruri care nu erau deloc 
liniştitoare. Am fost mirat câţi ofiţeri, în care aveam încredere, 
pregăteau o lovitură de stat. Eu nu cred că Majestății Sale i-ar fi 
convenit această lovitură de stat. Poate să judece singură Majestatea 
Voastră care era situaţia sa sub Antonescu şi care este astăzi situaţia 
sa de la venirea Armatei Roşii. Cred că, odată cu venirea Armatei 
Roşii, situaţia Tronului s-a întărit şi sper că Majestatea Sa, ca stăpân 
cu puteri depline al ţării sale, va lua în viitor măsurile necesare ca să 
nu se mai întâmple, în viitor, ca avioanele române să servească 
agenţii străini. Şi cred că nu va permite să se întâmple aşa cum s-a 
întâmplat cu Regimentul 4 Moto din Bucureşti ca să pregătească 
astfel de rezerve pe front încât soldaţii să treacă dincolo, la inamic, în 
grupuri de câte 200 de oameni cu strigăte de: „Trăiască fascismul!“. 
De aceea, eu cred că Majestatea Sa mă înţelege ce greutăţi întâmpin 
ca să duc armatele mele la victorie. Singura mea rugăminte faţă de 
Majestatea Sa este să nu mă uit înapoi, ci hotărât să privesc înainte şi 


să duc armatele înainte spre victoria comună. Astăzi cel puţin am 
căpătat această linişte, când mi s-a raportat cu ce bucurie poporul a 
manifestat pe străzile Capitalei, fără nici un fel de incidente. Aceasta 
îmi dă mai multe puteri mie ca militar, căci nu voi trebui să mă mai 
uit înapoi. Cu această speranţă plec din Capitala Majestății Voastre. Şi 
cu mai multă energie pe front. 

DI Ministru Vîşinski: Cer permisiunea să adaug la felicitările dlui 
Mareşal şi sincerele mele felicitări pentru alcătuirea noului guvern. 
Cu totul sincer felicit pe Majestatea Voastră şi nu mă înşel spunând că 
s-a întors într-adevăr o pagină frumoasă în momentul de faţă în istoria 
României. Aş vrea să sper că convorbirile mele precedente cu 
Majestatea Voastră au adus o mică picătură în hotărârea pe care a 
luat-o Majestatea Voastră când i-am expus părerea guvernului meu 
despre noul guvern român care va asigura ordinea în ţară, liniştea şi 
ordinea atât de importante pentru spatele frontului, şi va întări relaţiile 
de bună vecinătate şi va întări încrederea şi simpatia reciprocă între 
popoarele noastre, care durează de mult în istorie. Sunt bucuros că am 
cinstea să asist şi pentru că această nouă pagină este legată de numele 
Regelui Mihai I, care şi-a atras deja simpatiile poporului şi guvernului 
nostru. Eu sunt convins că guvernul democrat Groza, care se bucură 
de colaborarea unei asemenea personalităţi democratice ca dl 
Tătărăscu, va reuşi să fie de bun ajutor Majestății Voastre, iar noi, de 
partea noastră vom da un complet ajutor şi sprijin noului guvern. Încă 
o dată felicit pe Majestatea Voastră şi îi urăm victorie sinceră în opera 
sa de conducere a statului. 

Majestatea Sa: După ce noul guvern a depus jurământul, eu am 
indicat ca acest guvern să reia ordinea, liniştea şi siguranţa de stat. Să 
muncească pentru ducerea la bun sfârşit a războiului nostru comun, 
pentru îndeplinirea loială, cu adevărat loială a condiţiilor armistiţiului 
şi în special pentru câştigarea încrederii marilor noştri Aliați. Cum 
spunea dl Mareşal Malinovski, este bine să uităm ce a fost. Cred că 
mi-am dat toată silinţa să îndrumez guvernul astfel încât să nu se mai 


întâmple pe front şi în spatele frontului cele ce s-au întâmplat şi 
despre care dl Mareşal Malinovski mi-a vorbit. 


Mistificarea 


În documentele P.C.R.-ului, care conţin numeroase falsuri, exagerări şi 
supralicitări, se arată că, în ziua de 6 martie 1945, s-ar fi organizat din 
iniţiativa acestui partid o mare adunare la Bucureşti. Acea adunare ar fi 
cerut crearea unui guvern al F.N.D., în frunte cu dr. Petru Groza. 
Cunoscând stilul P.C.R.-ului şi faptul că se baza pe prezenţa ocupantului 
sovietic, ne îndoim că acea adunare ar fi avut amploarea pe care i-o dau 
„arhivele“ şi comentariile istoriei „oficiale“. Scenariul presiunilor e vizibil 
în aceste triste şi penibile audienţe. Imixtiunea sovieticilor în politica 
internă a ţării noastre e dură, ultimativă, obraznică. M.S. Regele Mihai a 
înţeles că, pentru moment, rezistenţa era zadarnică. Gheorghiu-Dej, intrat 
pe scena politică, avea să-i mulţumească Majestății Sale. Mulţumiri 
fariseice. [...] Pentru că „a înţeles glasul poporului în ciuda clicii care-l 
înconjoară, îl izolează de popor“. Sforăitorul discurs al lui Gheorghiu-Dej 
e plin de minciuni şi de injurii la adresa forţelor democraţiei. Sunt atacați 
generalul Rădescu, „conducătorii partidelor aşa-zis istorice în frunte cu 
Iuliu Maniu, serviţi de unelte...“. La 6 martie, nu glasul poporului a fost 
ascultat, ci acela al comisarului Vîşinski, emisarul lui Stalin. Şi pentru ca 
scenariul totalitarismului să-şi ascundă maşinăria infernală, a urmat un 
schimb de telegrame între Petru Groza şi I.V. Stalin. Pe 9 martie 1945, 
nordul Transilvaniei a trecut sub administraţie românească. Adunarea 
festivă a avut loc la Cluj, în 13 martie 1945. A fost de faţă, fireşte, 
guvernul, care cu cât e mai ilegitim, cu atât e mai amator de paradă şi 
sărbători populiste, regizate. Au fost de faţă şi ocupanţii, reprezentanţii 
sovietici din Comisia Aliată de Control şi nelipsita eminenţă cenuşie a 
stalinismului, A.I. Vîşinski. 

Regele Mihai era prezent, trăind sentimentul dureros că tot ce ar fi 
trebuit să fie considerat legitim apărea în acea zi ca un „dar“ făcut de 
sovietici şi de comunişti poporului român. În curând, comunismul şi 


stalinismul vor inventa, nu întâmplător, Republica Autonomă Maghiară. 
Fireşte, „de dragul adevărului istoric“! 

Ne uităm la ceea ce se petrece peste capetele noastre, ca şi cum am fi o 
turmă de nasturi roşii, un popor gingaş de nevolnice buburuze care 
traversează asfaltul sau ţărâna, fără cel mai firav simţ de conservare. 


Scara care urcă la cer. Scara care coboară în iad 


Când arhitectura comunistă a luat mare avânt, arhitecţii s-au trezit că 
trebuie să renunţe la concepţia asta burgheză cu scara principală şi scara 
de serviciu, „o gravă formă de discriminare“, moştenirea unei lumi 
împărţite în domni şi slugile lor. 

Cum Bucureştii erau plini de asemenea construcţii, ocuparea lor, după 
naţionalizare, de către mai multe familii, a dat aplomb noilor 
administratori de spaţiu locativ care au împărţit locatarii numeroşi tăindu- 
le, prin repartiţii, accesul la o scară sau alta. Atunci s-a descoperit că unii 
locatari nu mai aveau acces la pod sau la pivniţă, la centrale de încălzire şi 
acoperişururi unde să se curețe coşurile, zăpada sau acumularea de frunze 
în jgheaburi, la canalizare şi pompe de evacuat apa în caz de inundaţii ori 
ţevi sparte, la deratizare sau incendii. Am auzit, cu prilejul unei inundaţii 
care a distrus demisolul şi pivnițele unei clădiri şi la care s-a intervenit 
extrem de greu din pricina accesului redus la o singură scară, povestea 
aruncată la nervi şi cu înţelepciune de o doamnă în vârstă: „Dumnezeu şi 
Dracul nu folosesc aceeaşi scară“. 

Abdicarea forţată a Regelui Mihai a fost ca o dramă ce devine, 
jucându-se, tragedie, în trei acte, cei trei ani cuprinşi între 23 august 1944 
şi 30 decembrie 1947. Piesa s-a jucat într-un context mult mai larg, greu 
de înţeles dacă te bazezi pe ceea ce ai învăţat la orele de istorie în anii 
comunismului. Abdicarea forţată a fost punctul culminant. A fost înlăturat 
în 30 decembrie ultimul simbol al democraţiei şi al orânduirii bazate pe 
Constituţia din 1923. Nu mi-a fost greu să pricep ce haos era în minţile 
noastre, odată ajunsă în Elveţia cu acea delegaţie condusă de Cazimir 
Ionescu. Mulţi dintre membrii acelei echipe formate din primele răsaduri 


de democraţie incipientă în România au fost şocate de discursul meu prin 
care refuzam politicos ideea de a mai rămâne o lună şi jumătate ca invitaţi 
ai Confederaţiei pentru a lucra la un proiect de Constituţie a României 
după modelul celui elveţian. Am amintit, fireşte, Constituţia din 1923 şi 
am explicat de ce este exclus să folosim modelul unei constituţii 
federative. Mulţi nici nu ştiau că am avut o Constituţie democratică. Am 
înţeles şi am prețuit cu atât mai mult darul pe care mi l-au făcut 
Majestăţile Lor: la despărţirea noastră din luna mai a anului 1990, am 
primit o copie a Constituţiei din 1923. 

În interviul acordat postului Europa Liberă în anul 2009, M.S. Regele 
Mihai şi-a amintit de întâlnirea de la Londra, după abdicarea forţată, când 
a remarcat că „Churchill a fost foarte politicos, ca de obicei, dar impresia 
mea a fost că nu ştia în realitate prea multe despre România. La un 
moment dat, discutam despre o problemă oarecare, iar el a întrebat brusc 
ceva de genul «Nu ştiu, România are Constituţie?». Churchill era un om 
atât de inteligent şi făcuse atât de mult pentru Marea Britanie în timpul 
războiului, dar despre restul Europei nu cred că într-adevăr nu ştia mai 
mult, tot nu pot înţelege cum a putut spune aşa ceva“. 

Din documentele pe care le-am inclus în acest volum, rezultă că 
România nu putea câştiga lupta împotriva imixtiunii Moscovei şi a 
comuniştilor sau cozilor de topor care-o susțineau, deşi comunismul nu a 
avut în anii aceia nici o susţinere a poporului român. Democraţia nu a fost 
slabă, ci era deja condamnată. Nu doar în România, ci într-o jumătate a 
Europei. Rezistenţa anticomunistă a fost refuzul atâtor martiri români de a 
se împăca vreodată cu un destin ce ne-a fost impus peste capetele noastre. 
A existat un plan urmărit pas cu pas şi care a fost cunoscut sub numele de 
Comunizarea României, fiind prezentat a doua zi după instaurarea 
guvernului Groza. Majoritatea istoricilor s-au referit la el. Ioan Chiper, 
Florin Constantiniu şi Adrian Pop au publicat în 1993 o carte intitulată 
chiar Sovietizarea României. Percepţii anglo-americane (1944-1947), care 
se referă şi la o parte dintre documentele şi întrebările ce m-au însoţit în 
timpul şederii mele la Versoix. Cei ce consideră că Regele Mihai a greşit 
prin actul de la 23 august sunt, de regulă, adepţii extremismului de dreapta 


şi ai dictaturii antonesciene, refuzând să vadă consecinţele alianţei 
Mareşalului cu Hitler. Argumentele lor se regăsesc în retorica şi dialectica 
discursului nostalgicilor ceauşişti, ale naţionaliştilor extremişti care spală 
mâna dreaptă cu mâna stângă şi invers, preluând propaganda sovietică 
pentru a-i susţine pe nazişti şi propaganda naziştilor pentru o 
recrudescenţă a colosului de la Răsărit. Întrebarea la care ar trebui să ne 
răspundă toţi aceşti denigratori ai regelui şi susţinători ai „democraţiei 
originale“ şi ai pseudoliderilor tranziţiei postcomuniste ar fi una simplă: 
cum pot explica marea manifestare populară de Sfinţii Mihail şi Gavriil 
din 8 noiembrie 1944, de ziua regelui, care a fost o demonstraţie de 
popularitate a instituţiei monarhiei şi persoanei suveranului? 

Cum pot explica acordul generalilor şi al întregii armate române care 
nu au avut nici o reacţie împotriva arestării lui Antonescu şi nici o acţiune 
de revoltă faţă de întoarcerea armelor? Actul în sine a fost urmat de 
sacrificarea atâtor militari luaţi prizonieri pe front în U.R.S.S. şi, apoi, în 
mari bătălii împotriva nemților, în care armata română a fost măcelărită în 
mod deliberat. Au urmat procesele intentate unor mari ofiţeri de carieră. 
N-am nici un motiv să nu văd în aceste reacţii de totală încredere şi 
preţuire manifestate faţă de tânărul rege ceea ce tatăl meu mi-a repetat de 
multe ori: anume că armata română a fost trup şi suflet alături de rege. 
Acest ataşament faţă de Regele Mihai şi Coroana României avea rădăcini 
adânci care reuneau şi meritele Regilor Carol I, Ferdinand, Carol al II-lea 
(în anume întreprinderi ale sale) şi meritele Reginelor Elisabeta, Maria, 
Reginei-mame Elena în a aduce ţării independenţa, unitatea, demnitatea, 
prosperitatea şi instituţiile europene. Mulţi militari, ofiţeri şi subofiteri, au 
abandonat cariera militară după abdicarea forţată a Regelui Mihai şi au 
socotit o dezonoare să-şi continue cariera într-o armată politizată şi 
modelată de sovietici. 

În noiembrie 1946 au fost falsificate alegerile în mod grosolan. 
Comisia aliată de Control nu prea a funcţionat, după cum indică toate 
documentele din acest volum. După Tratatul de pace de la Paris, din 
februarie 1947, ea a fost desfiinţată. Vlad Georgescu, în succintul lui op 
Istoria românilor de la origini până în zilele noastre, socoate aceste 


evenimente drept o recunoaştere internaţională a rezultatului alegerilor din 
România şi a situaţiei de fapt şi de drept. Indiferent de adevăratele 
rezultate. Vine la rând arestarea liderilor partidelor istorice în perioada 
iulie-noiembrie, un val de arestări puse sub semnul minciunii al cărei 
pretext era eradicarea nazismului. Comunitatea internaţională nu are nici o 
reacţie, iar guvernul supralicitează. Prin abdicarea forţată, România va fi 
pusă în faţa unui fapt împlinit. Actul abdicării e formulat în termenii unei 
perspective marxist-leniniste, staliniste, comuniste, de import sovietic. Nu 
există nici un segment de populaţie care să-l fi formulat în vreun procent 
sau sub vreo formă mai înainte de ziua de 30 decembrie, când regele este 
obligat să semneze un act scris dinainte: „În viaţa statului român s-au 
produs în ultimii ani adânci prefaceri politice, economice şi sociale care au 
creat noi raporturi între principalii factori ai vieţii de stat. Aceste raporturi 
nu mai corespund astăzi condiţiunilor stabilite de pactul fundamental — 
Constituţia ţării, ele cerând o grabnică şi fundamentală schimbare...“. Nu e 
vorba de schimbarea unei ordini politice dorită sau impusă de poporul 
român, de partide, de vreun tratat. Regele realizase cea mai evidentă 
lovitură dată nazismului şi scurtase cu jumătate de an durata războiului, 
fusese decorat cu Ordinul „Victoria“. Îndepărtarea sa nu avea de-a face cu 
eradicarea nazismului, ci cu eradicarea democraţiei din România. Cu 
exilarea ei. Abia în 1997 regele a primit paşaport românesc, când 
preşedinte al României a fost Emil Constantinescu. Actul abdicării 
premeditat şi intempestiv nu a fost revocat până astăzi. L-au parafat 
imediat comuniştii împinşi şi susținuți de Moscova şi de armata sovietică 
aflată în ţară, plus dezimplicarea Americii şi Marii Britanii şi a restului 
lumii care-şi retrăseseră sprijinul şi gândul de la România. Dar cine, dacă 
tot ne-am întors la democraţie, a parafat din nou, după 1990, abdicarea şi 
nu a reconsiderat-o? 

Rămâne peste toate aceste întrebări şi întrebarea ce le cuprinde pe 
toate, într-o acoladă a bunului-simţ: „De ce nu a fost readus în ţară Regele 
Mihai de către români, el fiind simbolul democraţiei reale, iar nu 
originale?“. Era istoria scrisă şi după 1990? 


În ce măsură rezistenţa anticomunistă a făcut guvernele comuniste 
neguvernabile? De ce au fost mai „recalcitranţi“ polonezii, ungurii decât 
românii? A fost doar o aparenţă? 

De ce nici celelalte ţări din Europa Centrală şi de Est, „Europa 
mediană“, cum a numit-o Jean-Marie le Breton, nu şi-au readus 
monarhiile la conducerea statului? Ce încântată era Micaela Slăvescu, 
profesoara mea de la facultate, traducând cartea diplomatului francez şi 
publicând-o la editura ei, Cavallioti, în 1996, primindu-mă cu entuziasmul 
celor ce au descoperit America, fără a mai putea reacţiona la 
nemulţumirea mea legată de soarta Dicţionarului de simboluri publicat în 
ediţii nenumărate fără ca noi, cei care am lucrat la ediţia românească, să 
primim drepturile de traducere. Ambasadorul Franţei în România a fost 
prietenul mai multor intelectuali români. El a fost rechemat temporar la 
Paris, pe 30 martie 1989, pentru consultări, iar peste câteva zile şi 
guvernul de la Bonn îşi va rechema ambasadorul pentru consultări. În 
volumul său de memorii, Sfârşitul lui Ceauşescu. Istoria unei revoluţii, 
ambasadorul Franţei se referă la chemarea sa la Paris ca la un mesaj din 
partea guvernului francez care dezaproba actele guvernului român, 
indicând degradarea relaţiilor bilaterale. Nu era la mijloc doar reacţia faţă 
de măsurile luate de cei de la Bucureşti împotriva scrisorii lui Corneliu 
Mănescu şi a celorlalţi semnatari ai mesajului adresat lui Ceauşescu, 
ambasadorul Franţei făcând demersuri pentru obţinerea azilului politic 
pentru Corneliu Mănescu. Erau şi acţiunile Doinei Cornea de la Cluj, ale 
lui Dan Petrescu de la Iaşi. O acţiune similară de susţinere a celor ce 
condamnau regimul lui Ceauşescu manifesta şi Coen Stork, ambasadorul 
Regatului Olandei, ambasadorul pe bicicletă, cum îi spuneam cei care-l 
frecventam uneori, şi Hugh James Arbuthnott, ambasadorul Regatului 
Unit al Marii Britanii şi Irlandei de Nord. Înțelegerea tacită şi, apoi, 
notorie dintre anglo-americani şi sovietici se destrămase. Acum nu ne mai 
judeca nimeni de lipsă de realism, ca imediat după război, şi părea să nu 
mai conteze acest statu-quo al sferelor de influenţă. Pe Gorbaciov nu-l mai 
interesa „eroarea“ românilor, care, spre deosebire de Finlanda, nu 
recunoscuseră vreme de un deceniu existenţa Uniunii Sovietice, ceea ce 


unii istorici au socotit drept o greşeală a României şi ne-au tot reproşat-o, 
eroare mult prea târziu reparată de Nicolae Titulescu, care obţine şi 
recunoaşterea unificării Basarabiei. Dar pentru cât timp? La sfârşitul 
anilor '80, Gorbaciov îşi luase mâna de pe Ceauşescu. Fără Zidul 
chinezesc în spate sau o ţară care să-i acorde azil politic, nu putea să se 
aştepte decât la zidul execuţiei. 

Am văzut cât de abil era întreţinută şi manipulată, după război, 
confuzia între nazism şi democraţie, felul în care au fost decretaţi nazişti şi 
pronazişti toţi liderii şi membrii partidelor din România care nu erau 
procomuniste. Din clipa în care comunismul s-a autoproclamat, în Europa 
de Est şi nu numai, ca soluţie împotriva fascismului şi nazismului, tot ce 
însemna pluripartidism, democraţie, alegeri libere şi instituţii democratice 
a fost condamnat. Armata Roşie care ocupase ţările Europei căzute sub 
incidenţa Moscovei, era garantul autoproclamat al eradicării fascismului. 
Să nu ne mirăm văzând valul de arestări şi demolări ale democraţiei 
româneşti. Să nu dăm vina pe Regele Mihai, pe fragilitatea democraţiei 
noastre şi pe lipsa demnităţii şi sacrificiului naţional. Să citim şi să recitim 
toate aceste documente. A existat acordul Ribbentrop-Molotov între Hitler 
şi Stalin, între nazişti şi comunişti, folosit din clipa semnării sale ca 
matrice a dictaturilor de dreapta şi de stânga şi, fireşte, ca o ghilotină în 
regim de lucru continuu pentru decapitarea democraţiilor şi democraţilor. 
România nu a primit statut de cobeligerant. Datoriile noastre de război 
cerute de sovietici vor face obiectul multor plângeri şi sesizări, fără să fie 
rezolvate printr-o implicare reală a aliaţilor Moscovei, fapt pe care îl 
demonstrează toate documentele pe care le reproducem in extenso şi cu 
care am mers la Versoix. Am visat să existe o carte sau mai multe care să 
privească toate treptele coborârii României în infernul comunist, avându-l 
drept martor şi personaj principal creditabil pe regele României care a 
rezistat cel mai mult în bătălia aceasta cu un destin ce ne-a fost impus, 
predarea noastră fiind girată, din păcate, de către marile puteri. Ele au 
decis strângerea laţului, ele au decis şi desfacerea lui sau ieşirea din 
strânsoare, cu paşi vizibili, abia la sfârşitul anilor '80, când îşi cheamă 
reprezentanţii diplomatici pentru consultări... Timp de doar zece luni 


S.U.A. şi Marea Britanie au ţinut piept Uniunii Sovietice nerecunoscând 
cabinetul lui Petru Groza. După aceste zece luni, Conferinţa de la 
Moscova din ianuarie 1946 se soldează cu acceptarea guvernului Groza, 
având doar condiţia ridicolă a includerii, în guvernul-marionetă, a doi 
reprezentanţi ai democraţiei, unul de la P.N.L. şi altul de la P.N.Ţ., fără 
portofoliu. Regele şi partidele politice istorice au negociat mult mai decis 
şi neconcesiv păstrarea unor instituţii democratice în România. 

Toate acestea s-au petrecut de parcă Occidentul uitase de când avea 
România democraţie, partide, lideri liberali, ţărănişti, social-democraţi şi 
cu cine trataseră reprezentanţii lor la conferințele internaţionale. De parcă 
n-ar fi primit S.O.S.-ul continuu al acestor lideri, al Regelui Mihai şi 
Reginei Elena, cu privire la decizia fermă de abandonare a lui Hitler, 
căreia Ion Antonescu a refuzat să-i dea curs. Dar trebuia să fim susținuți 
pentru semnarea unui armistițiu garantat. 


Faţa şi reversul medaliilor 


D.U.: Propaganda antimonarhică din deceniile exilului, ca şi cea lansată 
după anul 1990, au încercat şi au reuşit, adesea, să-i convingă pe unii 
dintre români fie că aţi colaborat cu sovieticii, fie că nu aţi realizat 
pericolul anexării României la o nouă formă de dictatură, cea comunistă. 
Am auzit şi aberaţia despre regele vândut sovieticilor. Argumentul adus, 
printre altele, era faptul că aţi primit ordinul „Victoria“ („Pobeda“), o 
înaltă decorație sovietică ce v-a fost înmânată în ziua de 6 iulie 1945 în 
cadrul unei ceremonii ce s-a desfăşurat la Palatul Regal din Bucureşti. V-a 
înmânat-o mareşalul Teodor Ivanovici Tolbuhin. 

M.S.: Dar nu este singura decorație pe care am primit-o. În urma unui 
ordin personal al lui Truman, am primit „Legiunea de merit“ a 
americanilor. Am primit de asemenea „Legiunea de onoare“. Ordinul 
„Victoria“ nu a fost răsplata pentru aşa-zisul „colaboraţionism“ cu 
sovieticii. El recunoştea contribuţia decisivă a armatelor României la 
înfrângerea Germaniei. 


D.U.: Am făcut o focopie după un articol publicat în Sunderland Echo 
din 23 iunie 1989. E vorba despre medaliile regale ce vă aparţin şi pe care 
le-aţi împrumutat spre a fi expuse în Muzeul D.L.I. din Durham. lată 
textul acestei note. Cât de jalnică poate fi calomnia care se joacă de-a faţa 
şi reversul valorilor, falsificând medaliile adevărului, răstălmăcind 
decoraţii, însemne, momente ale istoriei. 


În Sunderland Echo din 23 iunie 1989, a apărut o notă cu titlul: 
„Medaliile regale ocupă un loc de onoare“. Nota e însoţită de o fotografie, 
reprezentându-l pe Regele Mihai I alături de vitrina din muzeul din 
Durham unde se află medaliile sale. Iată versiunea românească a textului 
tipărit în engleză: 


O colecţie unică de medalii a fost împrumutată astăzi muzeului D.L.I. 
Durham de către Regele Mihai de România aflat în exil. Regele 
Mihai, cel din urmă conducător de stat din timpul celui de-al doilea 
război mondial aflat în viaţă, a primit cele mai înalte onoruri din 
partea aliaţilor după ce i-a alungat pe nazişti din ţară, în 1944. Trei 
ani mai târziu, el va fi silit să abdice de către conducerea comunistă 
dictatorială, după ce un milion de soldaţi sovietici ocupaseră 
România. De atunci s-au scurs patruzeci de ani de exil petrecuţi, 
majoritatea, în Elveţia. 

Regele Mihai (67 de ani) şi soţia lui, Regina Ana, se află în Durham 
cu ocazia botezului nepoatei lor, care a avut loc în capela Norman a 
catedralei din Durham. Fiica lor, Principesa Elena e căsătorită cu un 
profesor doctor de la Universitatea din Durham [...]. Această 
nepreţuită colecţie de medalii a fost împrumutată pe timpul verii de 
către Regele Mihai I, care este aşteptat să revină în Durham în luna 
august cu ocazia raliului la care vor participa vehicule militare de 
muzeu. Colecţia de medalii cuprinde ordinul „Victoria“ (,„Pobeda“) 
conferit de sovietici — o medalie făcută din platină, cu rubine şi 


diamante, care a fost prezentată de Stalin şi evaluată, în anul 1947, la 
4.700 de lire sterline. Mai sunt expuse „Legiunea de merit“ a 
americanilor, decernată Regelui Mihai I de către Truman în urma unui 
ordin personal, şi „Legiunea de Onoare“ conferită de Franţa. 


M.S.: Cât despre „colaborarea“ mea cu sovieticii, n-aş mai vrea să 
amintesc de felul în care le-am ţinut piept lui Vîşinski, lui Malinovski, lui 
Vinogradov. Eram lămurit de intenţiile lor de a îngloba România. Greva 
regală... Dar de câte ori le-am atras atenţia englezilor şi americanilor 
asupra acestei tendinței de acaparare, de câte ori nu le-am spus că ruşii şi 
comuniştii sabotează permanent formarea guvernului şi, prin aceasta, 
redresarea României, democraţia, drepturile poporului. Nu am primit nici 
o susţinere. Nu a existat nici o reacţie. Au fost doar acele luni în care 
americanii şi englezii nu au recunoscut guvernul Groza... 

D.U.: Am descoperit un document edificator în acest sens. O relatare a 
şefului Misiunii Militare Britanice în România despre convorbirea avută 
cu dumneavoastră şi Regina-mamă Elena. Ca să vă poată vedea, 
vicemareşalul forţelor aeriene Stevenson a trebuit să-i ceară permisiunea 
lui Malinovski... Chiar erau americanii şi englezii atât de naivi, încât să nu 
priceapă jocul sovieticilor? 

M.S.: Erau naivi. Şi asta. Era naivitatea celui care e mai curat, mai 
cinstit. Care pune binele în faţă. Dar nu poţi da vina pe naivitate, când e 
limpede că a fost vorba de o împărţire a sferelor de influenţă. Depinde cu 
cine trebuie să joci. Dar Ialta, Casablanca, Moscova şi toate tratatele 
semnate au dus la desfigurarea unei părţi a lumii prin felul în care au fost 
aplicate... Trebuie avut în vedere şi faptul că era greu să-ţi imaginezi că 
vor merge atât de departe. 

D.U.: Nota vicemareşalului Stevenson ne va convinge pe mulţi dintre 
noi ce sinistră a fost iluzia pe care au trăit-o românii care priveau cerul 
ţării lor (ce începea să semene tot mai mult cu un tavan de celulă), 
aşteptând să tot vină americanii... 


Despre Ordinul „Victoria “ şi... Victoria lui Stalin 


D.U.: Aş vrea să mai facem câteva precizări despre cel mai înalt ordin 
militar sovietic pe care l-aţi primit la 6 iulie 1945 prin Decret al 
Prezidiului Sovietului Suprem al U.R.S.S. Aţi fost decorat cu ordinul 
„Victoria“ sau „Pobeda“, cum i se spune în ruseşte, însoţit de această 
motivaţie: „Pentru actul curajos al cotiturii hotărâtoare a politicii 
României spre ruptura cu Germania hitleristă şi alierea cu Naţiunile Unite, 
în clipa când nu se precizase clar înfrângerea Germaniei“. Ordinul 
„Victoria“ a mai fost conferit, în afara unor generali sovietici, Majestății 
voastre şi altor patru lideri străini, pe care v-aş ruga să-i amintiţi. 

M.S.: Generalul american Dwight Eisenhower, comandantul suprem al 
corpului expediționar aliat occidental în Europa între 1944 şi 1945. Apoi, 
feldmareşalul britanic Montgomery, comandantul-şef al forţelor britanice 
în Europa între anii 1944 şi 1945. Mareşalul polonez Michat Rola- 
Zymierski, comandantul armatei populare. L-a primit de asemenea şi 
mareşalul Iosip Broz Tito, comandantul suprem al armatei populare 
iugoslave... 

D.U.: Iosip Broz Tito a fost o personalitate foarte controversată: 
adulată şi contestată. V-am povestit că la o retrospectivă a operei plastice a 
marelui pictor Andreescu figura pe un perete fotografia unui superb tablou 
cu o notă în care se arăta că pânza îi fusese dăruită lui Tito de către 
Gheorghiu-Dej. 


Am citit o carte a lui Thomas Foran de Saint-Bar, intitulată Portrait 
d'un Roi: Pierre II de Yougoslavie. În acest volum, am văzut o fotografie 
de la căsătoria Prințesei Elisabeta a Angliei cu Prinţul Philip. Prinţesa 
Elisabeta era verişoara Regelui Petru al II-lea al Iugoslaviei, fiul Regelui 
Alexandru şi al Reginei Mignon, sora Regelui Carol al II-lea. În această 
fotografie apare şi M.S. Regele Mihai, în rândul de sus, în timp ce Regele 
Petru al II-lea (monarhia fusese abolită deja în Iugoslavia) e tot în rândul 


de sus, dar în stânga. Alexandru, fiul Regelui Petru al II-lea, era finul 
Reginei Elisabeta a Angliei, care l-a botezat în aprilie 1945. 

Dar nu la fotografie mă gândesc. Ci la ceea ce s-a întâmplat în 
Iugoslavia când a avut loc rezistenţa împotriva germanilor cu partizanii 
generalului Mihailovic şi cu cei ai lui Tito. 

Regele Iugoslaviei a dorit să fie paraşutat în ţara lui cu un grup de 
armată, dar Winston Churchill i-a scris o scrisoare în care nu-i împărtăşea 
entuziasmul: „Nu pot să aprob dorinţa dvs. cavalerească de a vă întoarce 
în Iugoslavia în mijlocul poporului dvs. Vă veţi ajuta mai bine ţara 
neîntorcându-vă acolo, atunci când va veni momentul libertăţii...“. 

Această decizie şi faptul că nu s-a mai prevăzut o debarcare în 
Iugoslavia şi în Balcani în 1944, nu l-au costat foarte scump doar pe regele 
de a păstra lugoslavia şi ţara noastră ca state independente şi nu 
comuniste, cum aveau să devină după război. Au existat slăbiciuni şi 
naivităţi din partea aliaţilor. La Teheran şi la Ialta, aceştia au cedat 
presiunilor lui Stalin care îşi păstra relaţiile diplomatice cu guvernul regal 
din Iugoslavia sau îl decora pe Regele Mihai, aşteptând momentul prielnic 
când avea să înlocuiască monarhiile sau democraţia cu dictatura 
comunistă. 

Tito s-a enervat îngrozitor când Regele Petru al II-lea al Iugoslaviei și- 
a reluat, la 7 aprilie 1945, întreaga autoritate deţinută de regenţi din luna 
martie. Tito a provocat atunci alegeri parlamentare. Ele au avut loc la 11 
noiembrie 1945 fără ca vreun partid, în afara comuniştilor, să aibă drept de 
vot liber. Au fost alegeri amputate şi falsificate. Aşa şi-au asigurat 
comuniştii majoritatea la 29 noiembrie 1945, iar Adunarea Generală a 
votat abolirea monarhiei iugoslave. Totuşi, regele nu a abdicat, iar 
drepturile lui rămân intacte, conform adevărului istoric şi legii. Fusese 
rege 11 ani. A urmat un exod îngrozitor al iugoslavilor după abolirea 
aceasta frauduloasă a monarhiei în Iugoslavia. Oamenii fugeau din ţară 
din cauza dictaturii lui Tito. 

Abolirea monarhiei a avut loc la iugoslavi cu doi ani înainte de a fi 
eliminată şi de la noi. Românii ar trebui să înţeleagă că aceasta a fost o 


mare victorie de longevitate, iar această rezistenţă a monarhiei ar trebui să 
fie respectată pentru că ne-a mai dăruit doi-trei ani de civilizaţie, doi-trei 
ani dintr-un destin încă suportabil. Singurul rege din Europa care rămăsese 
după împărţirea sferelor de influenţă între marii aliaţi a fost Regele Paul al 
II-lea al Greciei, dar Grecia era de partea liberă, nu intrase sub control 
sovietic... 

Apoi a venit sechestrarea României, nenorocirea noastră. 

Există un proverb pe care l-am auzit de la July, care spune: „Ce mai 
contează o linie în plus pentru o zebră?“ (Que cuenta una ragya para una 
zebra?). Din clipa în care au desenat şi împărţit zonele de influenţă, ne-a 
înghiţit burta aceluiaşi animal, precum răul care te paşte fără să ştii cât se 
întinde şi când se sfârşeşte. 


Am vorbit la Versoix despre medalii, despre abolirea monarhiei, 
despre naivitatea celor ce credeau în declaraţiile de respectare a ordinii de 
guvernământ şi a literei din tratate. De ce să nu ne oprim şi la cel mai 
penibil palier al propagandei antimonarhice? S-a spus că, atunci când 
Regele Mihai a plecat din ţară, era însoţit de o suită de 30 de persoane. Că 
a avut la dispoziţie şase vagoane-salon, că a luat două vagoane de bagaje 
în care se aflau bunuri imobiliare (sic!), adică era un tren care transporta şi 
castelele ori apartamente, clădiri, cabane, mai ştiu eu ce... tablouri... Am 
văzut aici, la Versoix, vreo patru tablouri semnate de László, tablouri de 
familie pictate de un portretist al curților regale şi un mic tablou din cele 
pictate de Regina Ana. A plecat, mai adaugă denigratorii, cu colecţii de 
timbre. Dacă lucrurile s-ar fi petrecut astfel, ar fi avut măcar o casă cum 
au prietenii mei Adrian şi Mirela, la care stau aici, în Versoix. Mai spun 
unii că a plecat cu o colecţie de medalii de aur care cântăreau 15 kg. Cred 
că adăugau la greutatea Ordinului „Victoria“ 15 kg din tonele de aur pe 
care ni le-au luat ruşii, ca să le reducă puţin din vina de a ne fi deposedat 
de două ori de tezarul ţării. Mai avea, chipurile, şi două geamantane de 
devize... S-au lansat nenumărate calomnii, arii ale calomniilor. Lista lor 


este un soi de Decalog răsturnat în care poţi citi toate ispitele cărora le-au 
dat curs tocmai judecătorii şi detractorii regelui şi ai monarhiei. 

Toţi românii care au intrat pentru prima oară în casa în care locuieşte 
Regele Mihai, împreună cu membrii familiei sale, au trăit şocul de a 
descoperi o existenţă obişnuită. Şi un sentiment de revoltă faţă de cei care 
ascultă şi cred în zvonuri şi calomnii. Poate că au privit modestia acestei 
existenţe în exil cu o anume părere de rău. Regele ar fi avut o cu totul altă 
situaţie materială dacă ar fi fost adevărat că a plecat din ţară cu valori şi 
devize, cum s-ar fi cuvenit să plece un rege care a adus poporului său, prin 
strămoşii lui, şi valori materiale, nu doar un nou orizont de civilizaţie şi un 
nou destin: independenţa şi reîntregirea României... 

Vorbim prea puţin despre ceea ce au furat şi înstrăinat comuniştii, 
despre obiectele „ajunse“ în casele atâtor nomenclaturişti mai vechi şi mai 
noi, despre tezaurul ţării noastre dus la Moscova şi reţinut sine die acolo. 
Minciunile puse în circulaţie în legătură cu bunurile pe care le-a luat 
regele când a plecat din ţară sunt o diversiune grosolană. Poporul român 
nu trebuia să observe pirateria pe care au practicat-o comuniştii, activiştii, 
înalții funcţionari culturali ori „paznicii“ de la „Patrimoniu“ care s-au 
înfruptat din atâtea averi confiscate, din bunurile aflate la Peleş, la 
Săvârşin, în casele atâtor sute de mii de români ridicaţi la miezul nopţii şi 
conduşi în cătuşe spre o destinaţie necunoscută. 

Pentru că într-un scurt dialog a fost vorba despre Regele Petru al II-lea 
al Iugoslaviei — ţară ce trăieşte de atâta vreme un cumplit război fratricid 
de care se face vinovat tot comunismul — poate că ar trebui să completăm 
tabloul monarhiei din România cu acela dintr-o altă ţară aflată în Europa 
de Est. Pe 17 iulie 1945, la cinci luni după abolirea monarhiei iugoslave, 
Regina Alexandra l-a născut pe Alexandru, prinţul moştenitor. Se afla la 
Claridge's Hotel, iar Parlamentul din Westminster proclamase spaţiul 
locuit de cuplul regal şi de anturajul acestuia drept zonă extra-teritorială 
iugoslavă, pe perioada acestei naşteri. Asta însemna că micuțul Alexandru 
se născuse pe teritoriul iugoslav, în prezenţa prim-ministrului Subasic şi a 
reprezentantului mareşalului Tito. Mareşalul care abolise monarhia îşi 
trimitea, conform unei tradiţii pe care o subminase şi o trădase irevocabil, 


un reprezentant ca să asiste la naşterea prinţului moştenitor. Comunistul 
Tito îl trimisese pe regele iugoslav în exil, iar acum îşi avea propriul 
mesager într-un spaţiu unde se respectau legile monarhiei. Ce rost avea 
circul acesta? Mai ales după alegerile măsluite şi trunchiate prin care Tito 
abolise, atât de grăbit, monarhia iugoslavă. Acest circ prin care se încerca 
o stranie împăcare între capră şi varză, cum s-ar spune. De fapt, dictatura 
cu democraţia erau amestecate prin gestul lui Tito, implicat într-un 
compromis politic sau o complicitate frizând minciuna şi absurdul 
inoculate în realitate. 

Anii au trecut. În 1988, Prinţul moştenitor Alexandru avea să fie 
numit, în Slovenia, „personalitatea anului“. lată cum explică prinţul 
moştenitor Alexandru această creştere a prestigiului şi popularității sale, 
această modificare fundamentală de mentalitate petrecută în Iugoslavia: 


Totul a început în toamna anului 1988. Înainte nu eram cunoscut şi nu 
se vorbea de mine decât prin acele frânturi de fraze rostite la ureche, 
în şoaptă, iar fotografiile mele circulau ascunse sub haină. 
Schimbarea s-a produs după interviul pe care l-am acordat revistei 
slovene Mladina, publicat în decembrie 1988. Când mi-a telefonat de 
la Ljubliana jurnalistul care-mi solicita interviul, am crezut că e vorba 
de o glumă. Acesta citise scrisoarea pe care o trimisesem ziarelor şi în 
care denunţam criza economică şi problemele pe care le ridica 
aceasta, precum şi atentatul împotriva drepturilor omului din ţara 
mea... Mi s-au consacrat cincisprezece pagini în Mladina în premieră, 
iar revista avea o copertă color. Dintr-odată, alţi ziarişti au venit să mă 
vadă, cerându-mi părerea cu privire la economie, democraţie, 
drepturile omului, naţionalităţi şi religie. Mi s-a cerut chiar să scriu 
articole în revistele slovene şi croate. 

Până de curând, am avut probleme cu intrarea în Serbia. La Belgrad, 
prim-ministrul Slobodan Miloşevici îşi menţine puterea printr-un 
naționalism virulent pe care-l condamn pentru că sunt apărătorul 
respectului faţă de naţionalităţi, după cum sprijin dreptul acestora de a 


trăi în perfectă armonie. În Serbia, cenzura continuă să blocheze 
vânzarea ziarelor care vorbesc despre mine. De puţină vreme, datorită 
unei emisiuni de televiziune, reluată de mai multe ori, am devenit 
cunoscut pe întreg teritoriul Iugoslaviei, iar reacţia a fost pozitivă. 
Acum sunt considerat în Iugoslavia ca un new statesman. 


Dar nici în Iugoslavia nu a revenit monarhia. S-au petrecut, din păcate, 
lucruri mult mai grave, pe care naționalismul ajuns la paroxism şi crevase 
adânci între religii le-au transformat într-un război greu imaginabil în 
epoca noastră. 

După cum vedem, a existat acelaşi efect în perioada postcomunistă în 
mai multe ţări din Europa de Est, unde, după o reacţie de entuziasm şi de 
ignoranță politică şi istorică, asigurând o platformă sigură pentru neo- şi 
criptocomunism, popoarele s-au trezit dintr-o lungă amnezie amintindu-şi 
că, înainte de republicile „lor“ aşa-zis populare şi socialiste, existau 
monarhii abolite prin deturnarea istoriei. Aşa s-a întâmplat în Albania, în 
Bulgaria, în Iugoslavia, în România... A apărut în toate aceste foste 
monarhii, inclusiv în Imperiul de la Răsărit unde ţarismul a fost înecat în 
sânge acum mai bine de şapte decenii, o resurecţie simptomatică a 
interesului pentru monarhia constituţională, considerată alternativa 
legitimă, civilizatoare, democratică, garanţia unei stabilităţi interne 
concomitente cu instalarea unei credibilităţi internaţionale. Putem 
considera toate aceste ţări ale Europei de Est, inclusiv Rusia care le-a 
transformat într-un lagăr, drept un spaţiu ce a născut după 1990 noi utopii? 
De astă dată „vetuste“, „anacronice“? Le putem vedea drept un soi de 
teritorii retrăind, din cauza înapoierii şi a pierderii contactului cu 
realitatea, nostalgii promonarhiste? Sau visuri romanţioase, inundate de un 
aristocratism fără acoperire şi, mai ales, fără soluţii pentru viitorul 
apropiat sau îndepărtat? Nu cred că e vorba de utopie şi nici de fantasme. 
Ci de nevoia de a afla răspunsuri, de a înţelege istoria... Istoricii şi 
realitatea contemporană caută un răspuns politic şi emoţional, istoric şi 
instituţional. Altfel nu putem să ne luăm vieţile de la capăt. Cum să ignori 


trecutul nostru real sufocat de trecutul indus prin croşetarea sinapselor 
noastre? Ne conving toate aceste acţiuni concertate şi omniprezente în 
Europa de Est, prin care se pune în discuţie alternativa monarhiei 
constituţionale? De două decenii, acestea nu au avut sorţi de izbândă. Sau 
nu au fost lăsate să aibă. 

Există însă o întrebare valabilă pentru toate aceste ţări. Ea se referă la 
cenzura şi propaganda antimonarhică destul de violentă la începutul 
tranziţiei. Nu cumva cenzura şi propaganda antimonarhică ar putea fi 
socotite vinovate de evoluţia tragică a situaţiei din Iugoslavia, unde 
fărâmițarea naționalistă a declanşat un sângeros război civil? Nu cumva 
criza profundă a valorilor, inclusiv a celor democratice, în România este 
rodul unei sentinţe străine căreia i-am rămas prizonieri? Am renunţat la 
dreptul nostru la recurs. Fireşte, putem presupune că însăşi partea 
interesată a renunţat la dreptul la recurs. 


Teama de Rusia sovietică (O convorbire cu Regele Mihai şi 
Regina-mamă) 


În Bucureşti, la 5 noiembrie 1944, Stevenson, şeful Misiunii Militare 
Britanice în România, relatează convorbirea avută cu Regele Mihai şi 
regina-mamă. 

Acest document se află în Arhivele Statului, la Bucureşti, colecţia 
Microfilme Anglia, r. 408, c. 518-520; Foreign Office. Political (371), 
Londra, F.O. vol. 44 012, ff. 52-53. 


De la Misiunea Militară Britanică din Bucureşti 
către Ministerul de Război 

5 noiembrie 1944 

Urgent 

Strict secret 

De la vicemareşalul forţelor aeriene Stevenson 


Cu permisiunea mareşalului Malinovski, astăzi am luat masa cu 
regele şi cu regina. După masă, regina ne-a condus pe mine şi pe rege 
într-un birou, unde a avut loc o convorbire particulară. Regele mi-a 
spus că este convins că Rusia intenţionează să înglobeze România şi 
că ori de câte ori el a încercat să formeze un guvern, având un acord 
realizat între partide, Rusia a sabotat permanent formarea 
guvernului, ridicând piedici de ultim moment [s.n.]. De exemplu, s-a 
afirmat că Ştirbey şi Rădescu, ca lideri, nu ar fi acceptaţi de generalul 
Vinogradov. El a mai spus că, de exemplu, atunci când se ajunsese la 
un acord în problema portofoliilor în noul guvern Sănătescu, 
comuniştii au insistat pentru remaniere, folosind tacticile lor 
obişnuite. În cazul acesta, el îl ceruse pe Răşcanu, autoritatea sa în 
probleme militare fiind semnificativă, iar Brătianu şi Maniu şi-au 
retras imediat sprijinul şi [au cerut] ca în posturi militare să nu fie 
numiţi comunişti, în nici un caz. Regele a spus că problema dificilă a 
fost faptul că Vinogradov îi spunea tot timpul că anumite portofolii 
trebuie să fie deţinute de anumite persoane sau că anumite persoane, 
cum ar fi prim-ministrul, erau persona grata sau non grata [s.n.]. L- 
am întrebat dacă, într-adevăr, personal primise directive de la 
Vinogradov. Mi-a răspuns „nu“, şi a devenit evident că această 
informaţie cu privire la dorinţele lui Vinogradov parvenea constant 
dintr-o a treia sursă şi putea fi, de aceea, incorectă. Regele a 
confirmat că Vinogradov nu-i făcuse nici o comunicare scrisă 
referitoare la guvernul român. El a afirmat că încercase săptămâni 
întregi să formeze un guvern, dar că astfel de tactici de sabotaj au 
împiedicat permanent formarea unui nou guvern. Rezultatul a fost că 
s-a creat o gravă stare de incertitudine în interiorul şi în afara ţării şi, 
mai mult, îndeplinirea condiţiilor armistiţiului nu a putut fi abordată 
în mod adecvat. Regina-mamă a intervenit în tot cursul convorbirii şi 
a subliniat aspectele discutate. Mi s-a cerut sfatul. Am spus: 

1) este extrem de important ca prevederile armistiţiului să fie 
îndeplinite integral şi cât mai curând posibil; 

2) că actuala situaţie politică din România este intolerabilă [s.n.]; 


3) că ceea ce doreşte guvernul Majestății Sale să vadă este un guvern 
ferm, capabil să conducă ţara, să-şi îndeplinească obligaţiile cu 
aceeaşi fermitate; 

4) că, potrivit acordului cu Naţiunile (Unite), România este un stat 
suveran şi că frontierele de stat, cu excepția unei porţiuni a 
Transilvaniei, au fost stabilite prin tratate [s.n.]; 

5) prin urmare, nimic nu poate împiedica formarea fără întârziere a 
unui guvern puternic cu scopul de a îndeplini aceste funcţii într-un 
moment atât de critic; 

6) ar fi greşit ca în problemele politice interne ale statului suveran 
român să se amestece Comisia Aliată de Control şi, din tot ce îmi 
spusese el mie, nu mi-a oferit nici o dovadă că Vinogradov ar fi 
intervenit. Regina-mamă a profitat de această afirmaţie şi a spus că 
acesta era adevărul şi că, de fapt, ceea ce se întâmplase era că 
liderilor de partid şi guvernului le era atât de teamă de Rusia şi de 
intervenţia Armatei Roşii de partea comuniştilor, încât erau total 
incapabili să acţioneze liber [s.n.]. Ea a fost de acord că Vinogradov 
nu intervenise niciodată personal. Ei au susţinut cu tărie aceasta. Mi 
s-a cerut să abordez aspecte ale politicii interne şi să fac observaţii 
personale, dar aceasta, am afirmat eu, ar fi inoportun. 

Apoi am spus: 

1) că o nouă acţiune de tărăgănare din partea României, indiferent de 
cauza ei, ar putea avea serioase consecinţe şi atrage după sine 
sancţiuni care să constrângă; 

2) că era mai bine ca România să acţioneze; 

3) că ceea ce se doreşte este formarea unui guvern puternic; 

4) că, în acest aspect, Coroana trebuie să-şi impună voinţa suverană; 
5) că în împrejurări critice erau necesare o viziune clară şi o acţiune 
fermă, iar capacitatea de a acţiona fără teama unei presiuni din afară 
este necesară pentru îndeplinirea acestei funcţii de stat. Regina şi 
regele s-au liniştit în foarte mare măsură. Ea a spus: „Aceasta este 
ceea ce-i spuneam totdeauna regelui să facă, dar el este foarte tânăr şi 
deoarece mareşalul Antonescu l-a ţinut mai bine de 3 ani aproape ca 


într-o închisoare [s.n.], el nu are experienţa politică necesară care să-l 
ajute într-o perioadă ca aceasta. Din ceea ce aţi afirmat dv. este clar ce 
trebuie făcut şi o nouă lumină cade asupra situaţiei de intrigă 
inventivă şi incertitudine în care am fost noi. L-am întrebat pe rege de 
ce se teme şi el mi-a răspuns, după ce s-a gândit puţin, „de Rusia“. 
El considera că poate fi dus în Rusia în orice moment. Apoi regina a 
făcut remarca: „Ceea ce ţi se poate întâmpla ţie cel mai rău este să fii 
pus la zid şi împuşcat şi, dacă aceasta se va întâmpla, îţi vei fi făcut, 
cel puţin, datoria faţă de ţară şi nimeni în lume nu poate face mai 
mult“. Regele a spus că s-a hotărât şi ştie ce are de făcut. Regele m-a 
impresionat mult, iar regina în mod deosebit, deoarece ea avea o idee 
clară şi curajoasă asupra rolului regelui în România. 


Nota se încheie cu o indicație către Foreign Office: „Vă rog transmiteţi 
această telegramă la Moscova“. 

Din nota informativă, datând din 5 noiembrie 1944, a şefului Misiunii 
Militare Britanice la Bucureşti, vicemareşalul Stevenson, rezultă limpede 
„libertatea“ de care se bucura la câteva luni după armistițiu suveranul 
României. Pentru a lua masa cu vicemareşalul Stevenson, acesta avea 
nevoie de permisiunea mareşalului Malinovski. Întâlnirea va fi relatată, cu 
lux de amănunte, nu doar pentru Foreign Office. Political, ci şi pentru 
Moscova. Din aceeaşi notă informativă rezultă imixtiunea sovietică în 
crearea portofoliilor româneşti. E falsă problema pe care o subliniază 
vicemareşalul Stevenson când se opreşte la nonintervenţia lui Vinogradov 
în alcătuirea guvemelor din România. Chiar dacă Vinogradov n-ar fi 
intervenit personal [s.n.] sau printr-o comunicare scrisă — nici Vîşinski nu 
se va amesteca în alcătuirea Guvernului de la 6 martie decât tot oral [s.n.] 
—, presiunea psihică creată de Armata Roşie, care-şi scotea tancurile pe 
străzi de câte ori era nevoie, ne arată că imixtiunea sovietică în politica 
României a fost de la început continuă şi violentă. Nu doar suveranul, ci 
mai ales poporul României nu mai putea să acţioneze liber. Majestatea Sa 
are toate motivele să califice situaţia politică din România drept 


intolerabilă. Şi, totuşi, aliaţii britanici şi americani o vor tolera. Această 
toleranţă va deveni, treptat, dezinteres, cu câteva momente de intervenţie 
prea puţin ferme în favoarea democraţiei româneşti. Şi imediat ucise din 
faşă de ruşi. Pentru sovietici, orice abordare ultimativă a politicii interne 
româneşti era mai mult decât oportună. Devenise o metodă sugrumarea 
democraţiei în ţara căreia i se promisese, vai!, „ajutor frăţesc“. Pentru 
vicemareşalul forţelor aeriene Stevenson, abordarea unor aspecte ale 
politicii interne de la noi era, însă, inoportună, după cum se arată şi în 
documentul mai sus citat. Toate aceste inoportunităţi, la care se vor referi 
britanicii şi americanii, vor deschide nenumărate breşe prin care sovieticii 
şi comunismul vor deturna până la distrugere destinul poporului român. 
Majestatea Sa realizează foarte curând după 23 august 1944 intenţia 
Rusiei de a îngloba România. Şi ţările din Europa de Est. Va fi, mai mult 
decât o presimţire, dovada unui spirit lucid ce nu se lasă înşelat de iluzii şi 
promisiuni transformate în tot atâtea capcane. Stalin va înghiţi de fapt 
politica mondială. Aşa se va crea lagărul comunist în care Occidentul nu 
va interveni mai mult de patru decenii, socotind inoportună imixtiunea sa. 
Va urma Războiul Rece. Scenarii peste scenarii care vor evita aprinderea 
fitilului şi vor şantaja o parte sau alta, amenințând lumea cu un gest fatal 
pentru echilibrul mondial. Ultimii ani, cei de după 1989 mai ales, au 
produs cu o tragică abundentă dovezi privitoare la genocidul comunist şi 
valuri repetate de crize pe care nu le pot stăpâni, azi şi acum, politicile 
ajutoarelor venite dinspre Vest spre Est. Toate aceste „inoportunităţi“, pe 
care le descoperim în declaraţiile făcute în urmă cu peste jumătate de secol 
de aliaţii britanici şi americani, au astăzi efectul unor bombe cu explozie 
întârziată. Sovieticii s-au amestecat în politica ţărilor din Est şi politica 
mondială, distrugând echilibrul acesteia până la un nivel incontrolabil al 
crizei. E ca şi cum ai pune ouăle sparte la clocit sub găină. 


Un discurs despre şcoală, vestitor al noii dictaturi 


Citesc discursul lui Ştefan Voitec şi nu-mi vine să cred. Şi mă întreb de 
unde vine şi ce urmăreşte în fond acest val de anateme. 


6 noiembrie 1944. Discursul rostit de Ştefan Voitec cu ocazia numirii 
sale ca ministru al Culturii Naţionale poartă data de 6 noiembrie 1944. Să 
nu uităm că Voitec este cel care-i va înmâna lui Ceauşescu, 30 de ani mai 
târziu, în 1974, sceptrul de preşedinte. Mi-e greu să vorbesc despre iubirea 
lui Ceauşescu pentru poporul român şi limba română şi patriotismul lui 
eliberat de chingile moscovite, când privesc fotografia în care sceptrul i-a 
fost înmânat de Ştefan Voitec, cel care a ţinut în noiembrie 1944 acest 
discurs slugarnic, oportunist. (Documentul se află la Arhivele Statului, 
Bucureşti, fond Ministerul Propagandei Naţionale, Presă internă, dosar nr. 
2/1944, ff. 42-44.) 


Venim în fruntea acestui departament în vremuri grele, în vremuri 
care cer cu deosebire în ce priveşte învăţământul şi cultura naţională 
fapte imediate, iar nu vorbe deşarte. Guvernul actual de coaliţie 
democratică are sarcina imediată de a duce războiul alături de marii 
noştri aliaţi, de a împlini cinstit clauzele armistiţiului şi de a redresa 
viaţa economică şi de stat. Dar nu e mai puţin adevărat că el trebuie 
să aşeze şi învăţământul în făgaşul adevăratelor interese naţionale. 
Căci trebuie să recunoaştem, cu tot curajul, că din nenorocire, şcoala 
are o grea răspundere în dezastrul în care am fost împinși [s.n.]. Şi 
ceea ce a făcut rău, tot şcoala şi tot prin şcoală se cuvine îndreptat. 
Repede şi radical. Ne vom strădui să dăm poporului o şcoală nouă, cu 
o mentalitate nouă, o şcoală pusă realmente în slujba maselor 
populare, pentru a întări temelia care înseamnă cultura poporului. Un 
suflu nou va trebui să străbată întregul învăţământ, de la cel primar 
până la cel universitar. În nefastele regimuri dictatoriale de până la 
23 august, şcoala a fost unul din principalele mijloace de fascizare a 
țării [s.n.], de aservire a ei, de întunecare a minţilor şi detracare a 
sufletelor. O nouă îndrumare a şcolii este, de aceea, o necesitate 
patriotică, vitală, precum este un imperativ curățirea ei de toate acele 
elemente care au slujit cauze potrivnice adevăratelor interese ale 
poporului român... În munca de dezintoxicare antifascistă la care 


pornim, va fi nevoie de o reformă adâncă a metodelor de învăţământ, 
de o completă refacere a programelor şi manualelor, de curmarea 
unor inerţii nefaste în învăţământ, de o largă purificare a atmosferei 
îmbâcsite de miasme reacționare [s.n.]. 

Le vom înfăptui în acel spirit care să facă simțită sincera încadrare a 
României în marea familie a popoarelor iubitoare de cultură, de 
libertate, de dreptate, de pace şi progres. Vom căuta să reînnoim 
legăturile culturale cu marii noştri aliaţi precum şi cu vecinii noştri, şi 
în primul rând ne vom strădui să dăm posibilitate poporului român să 
cunoască uriaşele şi epocalele înfăptuiri pe tărâm cultural ale 
popoarelor sovietice, cu care şi relaţiile culturale ale României trebuie 
să fie cât mai strânse. Socotim ca o necesitate vitală pentru noi 
românii cunoaşterea limbii ruse [s.n.] şi de aceea vom propune 
introducerea ei în şcolile noastre, precum şi reintroducerea limbii 
engleze, scoasă în timpul dictaturii. Trebuie să cunoaştem serios 
valorile culturale ale vecinilor şi Aliaților şi mai ales ale celui mai 
apropiat clăditor al unei noi civilizaţii progresiste. Ştim că acest 
departament n-a fost numai un departament al marilor erori, dar şi al 
marilor nedreptăţi. Avem mâinile complet libere, aşa că ceea ce a fost 
nu va mai fi, iar toate injustiţiile vor fi reparate, a ţinut să accentueze 
dl ministru Voitec. În cursul anilor negri ai dictaturii şi 
huliganismului, a fost mare numărul prigoniţilor pentru ideile, pentru 
credinţele sau originea lor. Mulţi tineri au fost siliţi să-şi întrerupă 
studiile, umiliţi şi batjocoriţi. Nenumăraţi au fost descălii care au 
trebuit să-şi părăsească catedrele. Le vom da unora posibilitatea să-şi 
câştige timpul pierdut nu din vina lor, iar celorlalţi dreptul de a-şi 
relua activitatea didactică, marcând şi în această privinţă spiritul de 
dreptate ce trebuie să caracterizeze România nouă. În conducerea 
ministerului mă voi folosi de un consiliu alcătuit din profesori 
universitari, secundari, învăţători şi profesori din învăţământul 
profesional, care, ca tehnicieni ai şcolii, să colaboreze la toate 
înfăptuirile necesare departamentului. 


O editură de stat pusă larg şi efectiv în slujba adevăratelor interese 
naţionale care să ofere marilor mase cărţi bune şi ieftine va trebui să 
ia fiinţă, necesitatea ei fiind adânc simțită. 

Reglementarea manualelor didactice va fi înfăptuită cât de curând. 

În greaua misiune ce mi s-a încredinţat, am principali colaboratori pe 
dl ministru prof. Victor Papacostea, căruia îi port o veche preţuire, şi 
pe dl ministru Căpăţineanu. Am convingerea că va fi rodnică tot 
timpul conlucrarea noastră întru realizarea marilor comandamente pe 
care trebuie să le slujim fără rezerve şi cu toată hotărârea, absolut 
numai în interesele poporului român. 


Învăţământul, aşezat „în făgaşul adevăratelor interese naţionale“ prin 
discursul rostit de Ştefan Voitec şi prin măsurile ce s-au luat în urma 
acestui program, a fost o adevărată expresie a genocidului cultural şi 
spiritual declanşat la sfârşitul anului 1944 în România. După acest discurs, 
colaboraţionişti de tristă amintire s-au grăbit să ne convingă că limba 
română ar fi o limbă slavă şi că arhipelagul fundamental latin al graiului 
naţional n-ar fi decât o insulă pierdută în oceanul slavizării forţate. După 
acelaşi discurs vor urma restructurări şi schimbări de cadre având 
consecinţe nefaste asupra învăţământului românesc, considerat, în 
perioada interbelică, drept o şcoală de talie europeană. Profesorii au fost 
alungaţi de la catedră pe motiv de dosare sau refuz de a rosti în faţa 
studenţilor şi elevilor inepţiile unor Plehanov sau I.V. Stalin, care 
deveniseră peste noapte atoateştiutori în cultură, ideologie şi pedagogie. 
Discursurile din perioada 1944-1948 şi deceniile următoare se aud şi azi în 
cuvântările multor politicieni, inclusiv retorica de incriminare a „tristei 
moşteniri“, cu care defilează fiecare nouă guvernare. 


Un nou document din arhiva de la Versoix: privire retrospectivă 
asupra zilei de 8 noiembrie 1945 5" 


În arhiva de la Versoix, am găsit acest text pentru care am solicitat 
permisiunea de a-l xeroxa şi reproduce, cu menţiunea datei şi a autorului, 
nu altul decât M.S. Regele Mihai. 


Punctul de plecare l-a constituit tragica ciocnire din felul cum îmi 
înţelegeam eu datoria de a-mi exercita prerogativele de monarh 
constituţional, într-o Românie democratică, şi felul cum îşi înţelegea 
şi practica Uniunea Sovietică prerogativele ei de mare putere 
victorioasă. 

Încă de la 23 august 1944 respinsesem orice sugestie de a-mi asuma, 
chiar şi numai pentru o bucată de timp, puteri excepţionale şi 
decisesem să revenim la Constituţia cea mai democratică din istoria 
poporului nostru, cea din 1923. Dar, în scurt timp, ordinea noastră 
constituţională a suferit o grea lovitură atunci când ruşii ne-au cerut la 
29 februarie 1945, în termeni ultimativi, demisia guvernului în care 
erau reprezentate toate partidele democratice şi ne-au silit să 
acceptăm la 6 martie 1945 guvernul voit de ei, al lui Petru Groza. 
Argumentelor noastre de ordin legal şi constituţional, sovieticii le 
răspunseseră prin desfăşurări de tancuri pe străzile Bucureştiului. Au 
urmat zile grele, trăite sub semnul tuturor mâhnirilor şi frământărilor 
pe care le implica prezenţa la cârma ţării a unui guvern 
nereprezentativ şi impus, dar şi sub semnul speranţei în restabilirea 
finală a drepturilor noastre fundamentale garantate de Marile Puteri. 
O primă înfiripare a acelei speranţe a părut a fi nota diplomatică 
trimisă României, la 20 august 1945, prin care se arăta că Statele 
Unite şi Marea Britanie sunt dispuse să semneze pacea cu România 
de îndată ce ţara va fi guvernată de o coaliţie naţională şi cu adevărat 
democratică. 

L-am chemat imediat pe prim-ministrul Petru Groza şi i-am cerut să 
demisioneze pentru a uşura formarea unui guvem de uniune 
naţională. Refuzul categoric al lui Petru Groza a constituit a doua 
lovitură dată literei şi spiritului Constituţiei noastre naţionale, care 


acorda suveranului ţării, prin articolul 88, dreptul de a numi şi demite 
prim-ministrul. 

Şi atunci, în faţa acestei încălcări nu numai a legii fundamentale, dar 
şi a voinţei neîndoielnice a ţării, exprimate de toţi conducătorii 
marilor partide democratice, am gândit că a venit timpul ca regele 
însuşi să se împotrivească, printr-un act paşnic, dar de absolută 
claritate, forţelor care ne împingeau cu implacabilă perseverenţă pe 
panta pierderii independenţei noastre naţionale. Am decis să intru în 
grevă. Această grevă regală a început la 21 august 1945, când m-am 
şi adresat celor trei Mari Puteri, exprimându-mi dorinţa semnării unui 
tratat de pace cu ajutorul unui guvern cu largă bază naţională, potrivit 
declaraţiei de la Postdam a Marilor Puteri. În aşteptarea răspunsului, 
greva mea a devenit totală, eu refuzând să primesc rapoartele 
miniştrilor şi să semnez decretele şi alte hârtii de stat, aşa cum cerea 
Constituţia pentru ca ele să dobândescă putere legală. 

Aşa că ziua de 8 noiembrie m-a găsit la Sinaia unde îmi continuam 
greva solitară voind în acelaşi timp să evit, printr-o prezenţă a mea la 
Bucureşti, manifestații populare care s-ar fi putut termina în sânge. 
Prima surpriză a zilei a fost vizita pe care mi-a făcut-o în dimineaţa 
aceea o delegaţie de studenţi, pentru a-mi prezenta urări din partea 
tineretului român. 

A doua surpriză mişcătoare şi de neuitat a fost demonstraţia din Piaţa 
Palatului Regal de la Bucureşti, unde mulţimea s-a adunat 
manifestându-şi simpatia pentru mine şi pentru scopurile şi valorile ce 
încercasem să le apăr, prin greva mea. 

Îi sunt recunoscător lui Dumnezeu şi poporului român pentru acea zi 
de simtire la unison, într-o clipă de grea cumpănă a istoriei noastre. 


Pe 8 noiembrie 1945, Regele Mihai se afla la Sinaia. Ar fi interesant să 
ştim că în aceeaşi zi membrii Guvernului au participat la un Te Deum la 
Patriarhie, oficiat pentru Majestatea Sa, cu prilejul sărbătoririi 
onomasticii. Erau Sfinţii Mihail şi Gavril. Mai mult, în presa F.N.D.-ului 


s-au tipărit o serie de articole omagiale în care era subliniat rolul avut de 
Majestatea Sa în actul de la 23 august 1944. Un colaborator al lui Iuliu 
Maniu, Anton Ionel Mureşan, a publicat în ziarul pe care-l edita, Ardealul, 
un apel către „toată suflarea românească“ de „a-şi manifesta dragostea, 
devotamentul şi neclintita încredere“ în Regele Mihai. Acest apel a apărut 
pe 7 noiembrie 1945, cu o zi înainte de Sfinţii Mihail şi Gavril. 
Manifestaţia în cinstea regelui a degenerat într-o baie de sânge soldată cu 
morţi, răniţi şi arestaţi din cauza provocărilor comuniste şi a scenariului 
premeditat de cei de la Interne, destabilizator şi violent ca orice scenariu 
condus de Internele comuniste. Atacurile produse în incinta unor instituţii 
guvernamentale şi în sediile unor organizaţii aveau să devină un model 
tragic şi grotesc pentru mineriadele din România. Un model şi o metodă 
„originale“ de instaurare, prin violenţă, a unor mentalități antidemocratice. 

Organele de ordine au creat haosul, ele au tras în mulţime, ele s-au 
infiltrat sub forma unor grupuri de huligani printre manifestanţii paşnici. 
Organele de ordine au produs o dezordine sângeroasă. Misiunea lor era, ca 
şi în cazul mineriadei din 13-15 iunie 1990, aceea de a slăbi opoziţia. Şi, 
contrar oricărui bun-simţ politic sau logici a evenimentelor, nu poziţia 
guvernului responsabil de acest haos a slăbit sau a intrat în declin, ci 
opoziţia (partidele istorice) a suferit o nouă şi neîndreptăţită înfrângere. 
Scopul acestei intervenţii a Ministerului de Interne prin care s-a deschis 
focul asupra mulţimii paşnice ce-şi sărbătorea regele, pe care şi guvernul 
şi presa F.N.D. îl „sărbătorise“, era acela de a dizolva partidele conduse de 
C.I.C. Brătianu (P.N.L.) şi de Iuliu Maniu (P.N.[.). Tupeul celor de la 
Interne, comparabil cu tupeul organelor de ordine şi al Securităţii din 13- 
15 iunie 1990, a fost fără de limită. Regele a primit telegrame în care i se 
spunea că: „Vom lupta cu toate forţele pentru a zădărmnici orice încercare 
de a răsturna tânăra noastră democraţie şi vom aduce orice jertfe pentru a 
sprijini guvernul dr. Petru Groza în măreaţa lui operă“. Există însă o mare 
deosebire. Una esenţială. Regele nu a mulţumit atunci organelor de ordine 
şi nici grupurilor de torţionari aduse de acestea pentru a declanşa violenţa 
şi anarhia, în timp ce preşedintele Iliescu nu mai înceta cu mulţumirile 


adresate ortacilor. Mai lipseau telegramele pe care le-ar fi putut trimite în 
Valea Jiului, atunci sau după căderea lui Petre Roman! 

A urmat, în perioada 16-26 decembrie 1945, Conferinţa de la Moscova 
la care au participat miniştrii de Externe ai S.U.A., Marii Britanii şi 
Uniunii Sovietice. Acolo s-a analizat şi situaţia din România. Hotărârile 
privitoare la România le putem citi în Ardealul în numărul din 29 
decembrie 1945: „Cele trei guveme sunt gata să dea M.S. Regele Mihai 
sfatul pe care l-a cerut în scrisoarea sa din 21 august 1945 asupra lărgirii 
bazei guvernului român. M.S. regele va fi sfătuit ca un membru al 
Partidului Naţional-Ţărănesc şi un membru al Partidului Naţional-Liberal 
să fie cuprinși în guvern“. Asta părea să însemne că încercarea făcută în 8 
noiembrie 1945 de a discredita opoziţia şi de a o timora, cu ajutorul 
violenţei provocate de Ministerul de Interne şi de comunişti, fusese o 
acţiune mai mult sau mai puţin ratată. Cel puţin, spiritele optimiste 
înțelegeau hotărârile de la Moscova ca o posibilă şansă de întărire a 
democraţiei tot mai amputată, în România. Dar în textul care prezenta 
aceste hotărâri descoperim şi portita deschisă spre dictatură. Propunerea 
de a organiza alegeri libere, ce vor fi falsificate sfruntat, deschide, 
paradoxal, chiar poarta spre dictatură. „Cele trei guverne iau notă că 
guvernul român astfel reorganizat va declara că alegeri libere şi 
nestingherite vor fi ţinute cât de curând posibil, pe baza votului universal 
şi secret. Toate partidele democrate şi antifasciste trebuie să aibă dreptul 
să ia parte la aceste alegeri şi să prezinte candidaţi. Guvernul reorganizat 
va da asigurări cu privire la acordarea libertăţii presei, a cuvântului, a 
religiei şi a asociaţiei.“ Poporul român părea să-şi fi găsit în Moscova un 
punct de sprijin pentru recucerirea democraţiei. Declaraţiile, hotărârile şi 
asigurările cerute creau acest sentiment al unor viitoare mutații pozitive. 
Dar, cum bine ştim, declaraţiile şi asigurările din vremea aceea n-au fost 
niciodată respectate şi realitatea a evoluat sub ocupaţia sovietică din 
România spre o negare a întregii retorici vehiculate în conferințele şi 
tratatele aparent salvatoare. La Moscova se făcuse precizarea că guvernul 
român „va fi recunoscut de guvernul Statelor Unite şi de guvernul 
Regatului Unit“ numai dacă îşi va lărgi baza democratică introducând un 


membru al Partidului Naţional-[ărănesc şi un membru al Partidului 
Naţional-Liberal. Conţinutul Conferinţei va fi difuzat în emisiunile în 
limba română ale postului de radio Moscova. Regele Mihai avea să afle 
aceste decizii de la radio, după cum ne informează Nicolette Franck în 
cartea sa La Roumanie dans l'engrenage. O carte ce a apărut la editura 
Humanitas, sub titlul O înfrângere în victorie, şi care nu face decât să 
sublinieze câte răsturnări ale unor poziţii „fericite“ ne-au împins în 
prăpastia dictaturii. O aparentă victorie fusese constituită şi de aceste 
hotărâri luate în cadrul Conferinţei de la Moscova. Realitatea le va 
transforma în înfrângeri ale destinului nostru. În 31 decembrie, spre seară, 
au sosit la Bucureşti A.I. Vîşinski, prim-locţiitor al Comisarului Poporului 
pentru Afacerile Străine al Uniunii Sovietice, Averell Harriman, 
ambasadorul Statelor Unite în U.R.S.S., şi Archibald Clark Kerr, 
ambasadorul Marii Britanii în Uniunea Sovietică. Regele i-a primit la 
Palatul Kiseleff în ziua de 1 ianuarie 1946. Atunci a înţeles că, în ciuda 
greşelilor de care se făcuse vinovat guvemul Petru Groza, acesta nu era 
obligat să demisioneze. Vina era sancţionată doar printr-o propunere de 
„completare“. Au avut loc numeroase întrevederi în urma cărora toate 
aceste hotărâri ale Conferinţei de la Moscova, peste capul şi sufletul 
nostru, au fost acceptate de guvern şi de rege. În ziua de 8 ianuarie 1946, 
deci la două luni de la evenimentele din 8 noiembrie 1945, Majestatea Sa 
a semnat Decretul care „completa“ guvernul lui Groza cu două nume: 
Emil Haţieganu de la PN.Ţ[. şi Mihail Romiceanu de la P.N.L. La 8 
ianuarie 1946 a luat sfârşit greva regală. Ceea ce au remarcat o serie de 
observatori se referă la dezechilibrul creat prin moartea lui Roosevelt în 
12 aprilie 1945, în locul lui venind la Casa Albă vicepreşedintele Harry S. 
Truman, lipsit de experienţă şi o reală cunoaştere a Europei de Est şi 
Uniunii Sovietice. Şi Churchill pierde alegerile generale în Marea 
Britanie, fiind înlocuit de Clement Attlee, astfel că, din vechea triadă, doar 
Stalin stăpâneşte perspectivele autocrate de viitor. El nu se sfiise să spună 
nonşalant, într-o întrevedere cu Thorez din 18 noiembrie 1947, că „am 
cochetat cu ideea ajungerii la Paris“, asta în vreme ce Roosevelt declarase 


că americanii vor evita să-şi creeze propria sferă de influenţă în Europa. 
Asta pentru că tot i-au aşteptat românii pe americani şi după moartea lui... 


5“ Textul e datat 8 noiembrie 1981. 


Sita care ucide sau despre epurarea unui popor 


Justiţia ca un bumerang 


Mitologia lumii a înregistrat tot soiul de poveşti şi fabule în care sita face 
parte dintr-o încercare revelatoare legată de o selecţie, de separarea unei 
părţi curate, mai fine, de toate mizeriile, gunoaiele şi părţile alterate ori 
imixtiunea unor prezenţe alogene, de inserţiile de alteritate. Alegerea este 
menirea sitei şi cel ce-o leagănă face parte dintr-o operaţie, mai strânsă ori 
mai largă, de eliminare şi despărţire de lumi. Spre deosebire de alte 
contexte istorice, sita folosită în comunism nu a mai lăsat pe nimeni să 
treacă dintr-o parte în alta pe criteriul despărțirii adevărului de minciună 
sau a binelui de rău. Din clipa în care erai aruncat în covata verificărilor, 
sentinţa era dată. Sita a funcţionat precum ghilotina. Şi a împărţit justiţia, 
precum în cazul lui Pătrăşcanu, asemenea unui bumerang. În noiembrie 
1944, Lucrețiu Pătrăşcanu declară: „Stau în faţa noastră probleme într- 
adevăr de viaţă şi de moarte pentru poporul român“. 

Citind discursul lui Pătrăşcanu, rostit cu ocazia instalării sale ca 
ministru al Justiţiei, şi cele câteva informaţii privitoare la pregătirea 
actului de la 23 august pe care mi le-a dat Majestatea Sa, nu m-am putut 
opri să mă gândesc că cel ce se referea, în 6 noiembrie, la problemele 
spinoase legate de reconstrucţia şi democratizarea ţării subliniind aportul 
Ministerului de Justiţie în acest sens, va fi şi cel care va cunoaşte şi va trăi 
pe propria-i piele până la ultimele consecinţe impostura, tortura, 
înscenarea, depoziţia mincinoasă şi moartea — toate feţele injustiţiei. 

Din declaraţiile regelui, ştiu că M.S. a cerut demisia guvernului Groza 
pe care-l adusese la putere Viîşinski la 6 martie 1945. Textul audienţelor ce 
preced numirea lui Groza ca prim-ministru sunt peremptorii. La 19 august 
1945, în acele note trimise englezilor şi americanilor, regele ceruse 
demisia lui Groza. Cum se ştie, guvernul n-a demisionat şi regele a refuzat 
să mai semneze decretele-legi. lată încă o dovadă că a refuzat să 


colaboreze cu ruşii şi comuniştii, cu stilul lor de înglobare, anexare şi 
anihilare a ţării. 

Cine era mai patriot? Groza? Sau regele? Cine refuza să facă jocul 
comuniştilor şi al mentorilor acestora din roşul, însângeratul Răsărit? A 
fost atunci criza constituţională, greva regală. Un anotimp al refuzului 
făţiş al regelui de a-şi da ţara pe mâna „fraţilor“ — a duşmanilor ei. 

Cu ce e mai puţin o atitudine fermă greva regală decât greva unor 
muncitori ce se simt înşelaţi sau greva foamei făcută de cineva ce înţelege 
să refuze încălcarea drepturilor omului cu preţul integrităţii sale fizice? 

Citiţi acest discurs al lui Lucrețiu Pătrăşcanu. E textul unui om 
„condamnat“. El încercase să găsească o soluţie la greva regală. A avut, 
aşa se spune, relaţii bune (civilizate) cu regele. A căutat o soluţie. Nu a 
informat conducerea partidului, încercând s-o găsească: nu problema 
conspirativităţii se pune aici şi nici aceea a trădării vreunui partid. Țara, 
instituţiile ei nu trebuiau să fie anihilate. A avut întâlniri secrete cu 
oamenii de încredere ai P.N.Ţ[.-ului, cu Victor Rădulescu-Pogoneanu, cu 
Grigore Niculescu-Buzeşti. Şi cu loan Mocsony-Stârcea. Cu Constantin 
Vişoianu. Îi ştia de dinainte de 23 august 1944, când „complotase“ cu ei ca 
ţara să iasă din războiul purtat alături de Hitler. 

Istoria se joacă tragic şi adesea ceea ce e numit, la un moment dat, 
colaborare devine complot sau viceversa, tot aşa cum dăruirea pentru 
interesele ţării şi ale poporului ajunge să fie taxată de către propaganda 
puterii  nelegitime drept atentat la adresa poporului şi atitudine 
duşmănoasă faţă de interesele lui. 

La sfârşitul anului 1944, ruşii au ajuns la un compromis cu anglo- 
americanii. Şi-au impus punctul de vedere. Negocierile lor se încheiau cu 
nerespectarea convențiilor şi tratatelor. Pentru noi rezultatul nu a fost altul 
decât nenorocirea. 

În iunie 1947, naţional-ţărăniştii au fost arestaţi. Gândindu-se la 
întâlnirile sale secrete din 1945, Pătrăşcanu s-a hotărât să fugă în Franţa 
pentru a nu fi implicat în procesul Maniu. A fost delegatul României la 
Congresul juriştilor democrați de la Bruxelles. Primul Congres. S-a întors 
în ţară, deşi plecase şi cu soţia la Bruxelles. Ştia că Gheorghiu-Dej îl 


duşmăneşte. Că Emil Bodnăraş şi Ana Pauker abia aşteaptă să-l elimine. A 
mai încercat să fugă cu un avion. A fost deconspirat. A încercat să fugă la 
Budapesta, când făcea parte dintr-o delegaţie ministerială. Nu a putut. 
Exista chiar o lege, care prevedea pedeapsa cu închisoarea pentru cei care 
încearcă să treacă ilegal frontiera sau care se fac vinovaţi de omisiune de 
denunţ. 

Pentru cei care ştiu ce s-a întâmplat cu Lucretiu Pătrăşcanu şi mai ales 
faptul că se simţea condamnat încă din 1947 se nasc numeroase întrebări: 
regele nu se simţea ameninţat? S-a gândit vreo clipă să părăsească ţara? 
Dacă nu a făcut acest lucru, fiind pe deplin conştient de evoluţia 
evenimentelor, atitudinea sa reprezintă o identificare cu soarta poporului? 
Dorinţa de a rezista până în ultima clipă? Dacă ar fi vrut să plece cu 
averile ţării ori să le scoată pe diverse căi, ar fi găsit şi mijloacele. 

Fuga nu este soluţia regelui şi nici o ieşire morală din scenă. 


Discursul lui Pătrăşcanu 


A fost rostit la 6 noiembrie 1944, cu ocazia instalării sale ca ministru al 
Justiţiei. A apărut în Timpul, anul VIII, nr. 2890 din 8 noiembrie 1944, p. 
4. 


Preiau Ministerul de Justiţie în condițiuni deosebit de grele: grele 
pentru ţară în primul rând. Noi n-am lichidat încă războiul. Stau în 
faţa noastră probleme într-adevăr de viaţă şi de moarte pentru 
poporul român [s.n.]. 

Departamentului Justiţiei îi revine rezolvarea unei serii întregi de 
probleme spinoase, dar dacă vom şti să dăm soluţia pe care şi ţara şi 
conştiinţa noastră ne-o impun, vom putea într-adevăr să privim 
viitorul cu încredere. 

Toate problemele legate de continuarea războiului, toate problemele 
legate de aplicarea armistiţiului, toate acele grele probleme legate de 


reconstrucţia şi democratizarea României vor trebui să aibă aportul 
Ministerului de Justiţie. 

Va trebui să clădim în spiritul noii Românii pe care o reprezentăm, în 
spiritul viitoarei Românii. 

Eu mulțumesc foarte mult dlui ministru Negel pentru cuvintele care 
mi le-a adresat şi rog pe dnii directori şi întregul personal al 
Ministerului Justiţiei ca într-adevăr să dea tot concursul şi tot aportul 
(sic!) lor, pentru a putea rezolva problemele care ne stau în faţă. 

Sunt momente în care oricine dezertează, într-un fel sau altul, de la 
comandamentele momentului naţional, trebuie ştampilat şi trebuie 
condamnat ca trădător [s.n.]. 

În acest spirit sper că voi găsi concursul dv. al tuturor şi că vom putea 
păşi de astăzi înainte pentru realizarea tuturor problemelor ale căror 
soluţii ţara [le] aşteaptă de la noi. 


Tresar. Discursul sună atât de comunist: „trebuie ştampilat şi 
condamnat ca trădător“. Precum „ştampila“ cu numărul pusă de nazişti în 
lagărele de concentrare şi exterminare. 

Iar limbajul e chiar un limbaj de lemn. Ce nu ştiu mulţi dintre cei ce ne 
fericesc cu discursul lor chiar şi în secolul XXI, în România, e răspândirea 
acestui limbaj, goliciunea şi trista lui uscăciune. 


Democratizarea prin epurare 


Din 16 noiembrie 1944 avem aceste informaţii transmise de agenţia A.F.I., 
referitoare la procesul de democratizare a aparatului de stat în România. 
Găsim acest document la Arhivele Statului din Bucureşti, fond Preşedinţia 
Consiliului de Miniştri, Cabinetul militar Sănătescu-Rădescu, dosar nr. 
64/1944, f. 83. 


Se află din Bucureşti că Comisia interministerială pentru organizarea 
clauzelor de armistițiu este prezidată de dl vicepreşedinte al 
Consiliului de Miniştri, Petru Groza. Se anunţă de asemenea, din 
ordinul ministrului de Justiţie, arestarea tuturor membrilor fostelor 
guverne româneşti de la anul 1940 până la 23 august 1944 [s.n.]. 

Ministrul Justiţiei, dl Pătrăşcanu, a făcut cunoscut printr-o declaraţie 
publicată în presă voința sa de a continua energic opera de epuraţie 
imediată a aparatului guvernamental |s.n.], fără a ezita să lovească în 
funcţionarii care ocupă posturi de responsabilitate. Ministrul Justiţiei 
recunoaşte că anumiţi oameni politici pun obstacol epuraţiei, având 
aerul că susţin democraţia, dar în acelaşi timp protejează pe legionari 
şi agenţii hitlerişti. Dl Pătrăşcanu a afirmat că adversarii epuraţiei, 
din orice partid ar face parte [s.n.], vor da greş în încercările lor. 


„Opera de epuraţie“ la care se referă aceste informaţii transmise de 
agenţia A.F.I. n-a avut nici o legătură cu „procesul de democratizare a 
aparatului de stat“ şi nici cu justiţia. Dimpotrivă. Ea s-a tradus, în realitate, 
printr-un val de abuzuri, prin delaţiuni şi mistificări, prin vendete 
personale, aşa că nu va fi de mirare să aflăm că, în locul unui legionar, a 
ajuns în lagărul de la Caracal ca „fascist“ un mare patriot liberal ori 
țărănist, aruncat în gulagul românesc de un confrate universitar care-i 
râvnea postul. Epurarea a însemnat şi o teribilă vânătoare de scaune. Sub 
conducerea comuniştilor şi a mercenarilor voluntari care-şi „spălau“ 
biografiile de torţionari a început pretutindeni epurarea, fără să se ţină 
seama nici de hotărârile Guvernului. Excesul de zel asculta de un singur 
tel: goana după putere. Au fost înlăturați nu doar foştii miniştri din 
guvernele antonesciene, ci şi primarii şi prefecţii din vechea gardă, oameni 
din toate categoriile profesionale care deţineau posturi râvnite şi care 
aparţineau vechii gărzi şi mai ales partidelor istorice. 

P.C.R.-ul, E.N.D.-ul au înţeles de la început că trebuie să folosească 
epurarea ca pe o trambulină pentru impunerea dictaturii. În vremea aceea, 
ministru la Interne era N. Penescu, care nu confirmă autorităţile locale 


alese după epurările abuzive. Ocupând postul de ministru de Interne, 
esenţial în mecanismul consolidării puterii, şi nefiind de acord cu 
„metodele justiţiei şi democraţiei“ comuniste şi F.N.D.-iste, N. Penescu a 
devenit o persoană indezirabilă. F.N.D.-ul a cerut demisia lui din guvern, 
vizând, în acelaşi timp, încă un post-cheie. Respectiv cel rămas vacant la 
Ministerul de Război unde îl propuneau pe generalul C. Vasiliu-Răşcanu. 
Observatorul atent al acestor partide, încheiate cu şah la rege, descoperă, 
la tot pasul, metodele staliniste de instrumentare ale puterii prin epurări. 
Nu va trece mult timp şi va fi eliminat şi Lucrețiu Pătrăşcanu şi, până la el, 
mulţi alţii vor fi arestaţi sau pur şi simplu omorâţi, sub protecţia 
întunericului şi a complicităţii, cu o rangă de fier. Vor fi epuraţi şi 
comuniştii, pentru o mai bună redistribuire a vârfului piramidei, încă de la 
bază, dar făcându-se totul pentru personalitatea din vârf. Când nu va mai fi 
vorba de epurare, se va reinventa rotația cadrelor şi după ea, pentru 
emanaţii din decembrie 1989, supralicitarea dizidenţei româneşti în 
detrimentul rezistenţei democraţiei româneşti, care a plătit cu milioane de 
vieţi opera de epuraţie practicată de dictatură imediat după 1944. În 
această paranteză a dictaturii ce şi-a întins acoladele crimei peste patru 
decenii, au avut loc şi câteva reabilitări. Prea puţine şi nesemnificative în 
ordinea restituirii adevărului şi istoriei care ne-au fost furate. Aşa-zisa 
reabilitare a lui Lucrețiu Pătrăşcanu a fost mai mult o captatio 
benevolentiae. Am putea gândi, astăzi, restudierea dosarului privitor la 
monarhia constituţională doar ca o formă de reabilitare?! 


Un complot împotriva suveranităţii 


La sfârşitul anilor *50 şi începutul anilor *60, toată grădina şi tot pământul 
de la Băneasa erau lucrate centimetru cu centimetru. Doar când venea o 
ploaie mai năpraznică, după ce se zvânta cât de cât, mă duceam ca să văd 
urmele celor şaisprezece bombe care căzuseră pe pământul nostru, înainte 
cu ani buni de venirea mea pe lume. Tata le-a umplut cu pământ şi bălegar 
ani la rând. Le-am văzut înainte să fie umplute, erau destul de adânci, mi 
s-au părut ca nişte hăuri, deşi în câteva creşteau de-acum doi-trei 


corcoduşi şi buruieni de toate felurile. Dar locul unde căzuseră bombele 
nu se lăsa cu totul acoperit şi ascuns de zecile de roabe de pământ şi 
bălegar aduse din altă parte ca să le umple. Ploaia le mai adâncea 
scobitura la suprafaţă din nou şi ţărâna cobora în locul unde muşcaseră din 
pământ. 

Gardul de salcâmi cu ţepi lungi crescuse şi împrejmuia terenul ca o 
cetate verde. Înghiţise între hăţişuri de crengi ţeava înaltă, vopsită, pe care 
tata a sudat o placă de metal şi a scris pe ea cu vopsea de ulei, cu scrisul 
lui atât de frumos, „Trecere oprită“. 

L-am întrebat când a pus placa (era înainte să merg la şcoală în clasa 
întâi), de ce e nevoie s-o pună, dacă totul e împrejmuit cu gard de sârmă şi 
a semănat şi seminţele acelea de salcâm dezghiocate din păstăile lungi, 
maronii. „Ca să nu se treacă pe aici. Pentru mulţi, gardul e făcut ca să nu-l 
bagi în seamă. Se caţără pe el, îl taie cu un foarfece de sârmă, îl mută cu 
buldozerul. Deşi ar trebui să fii suveran în curtea ta. Adică stăpân.“ 
Explicaţia mi s-a părut multumitoare. Parcul Herăstrău, care era la câteva 
minute de casa noastră din Domenii, avea o mulţime de plăcuţe pe care 
scria „Trecere oprită“. Puse pe lângă alei, mai ales unde creşteau straturi 
de flori sau arbuşti decorativi. 

În multe documente ale anilor '45-'46-'47, am tot citit aceste cuvinte 
îngrozitoare: „un complot împotriva suveranităţii“. Nu pot să le citesc nici 
astăzi doar ca pe o înşiruire de cuvinte. 


Convorbirea Regelui Mihai cu Burton Y. Berry, reprezentantul 
S.U.A. în România 


D.U.: Aţi informat pe americani şi englezi despre situaţia gravă din 
România, chiar din toamna anului 1944. 

M.S.: Cum să nu? Prin toate mijloacele. Era un rău care trebuia oprit. 
Prin orice căi diplomatice. Prin discuţii cu persoanele care-i reprezentau 
pe aliaţi în România. 

D.U.: Ştiu că i-aţi povestit lui Burton Y. Berry varianta dumneavoastră 
despre cele petrecute la 23 august. Cărui fapt s-a datorat eroismul cu care 


a luptat armata română în Transilvania după 23 august? 

M.S.: Da. E important să se ştie. Se promisese românilor retrocedarea 
Transilvaniei. 

D.U.: Sovieticii au obligat autorităţile administrative româneşti să 
părăsească Transilvania. 

M.S.: Da. Şi acesta a fost un motiv de îngrijorare pentru noi şi pentru 
popor. 

D.U.: S-au făcut dislocări inadmisibile de populaţie în Transilvania. 

M.S.: Ruşii i-au mutat pe oameni. În zonele lor au instalat altă 
administraţie. 

D.U.: Cum aţi reacţionat? 

M.S.: Am numit în Transilvania şi în Moldova prefecţi şi reprezentanţi 
oficiali care au fost arestaţi sau alungaţi, trimişi înapoi. Era un sabotaj 
continuu al ţării, un complot împotriva suveranităţii ei. Începuse teroarea 
împotriva populaţiei. 

D.U.: Care era singura grupare politică înarmată? 

M.S.: Comuniştii. 

D.U.: De ce nu se puteau lua măsuri împotriva celor ce nu depuseseră 
armele sau comiteau grave abuzuri? 

M.S.: Din cauza ocupaţiei sovietice. 

D.U.: Prevederile armistiţiului erau respectate? 

M.S.: Ruşii se plângeau că noi nu le respectăm. În majoritatea 
situaţiilor, ei nu respectau aceste prevederi sau creau situaţii fără ieşire. 
Documentele epocii, diplomatice şi economice, demonstrează acest lucru. 

D.U.: Precum această relatare a unei convorbiri pe care aţi purtat-o cu 
Burton Y. Berry, de unde reiese limpede că pentru a domina şi controla o 
ţară, în cazul de faţă ţara noastră, o metodă fără greş a fost haosul, 
transformarea dispoziţiilor contradictorii în sistem şi destabilizarea 
majorităţii prin acordarea unor prerogative de excepţie în decizie şi 
acţiune unei minorităţi. 


În ziua de 17 noiembrie 1944, Bucureşti, Via Caserta, Burton Y. Berry, 
reprezentantul S.U.A. în România, a făcut o relatare asupra convorbirii 
avute cu M.S. Regele Mihai, în legătură cu situaţia politică din ţară. 

(Documentul se află la Arhivele Statului, la Bucureşti, în colecţia 
Microfilme S.U.A., r. 630, c. 716-719; The National Archives of the 
United States, Washington D.C., General Records of the Department of 
State [R.G. 59] nr. 87101/11.) 


Regele a organizat ieri un dineu particular pentru personalul legaţiei. 
După dineu m-a luat deoparte „pentru a-mi da unele informaţii 
referitoare la actuala situaţie din România“. Mai jos este un rezumat 
al remarcilor lui [ale regelui]. El mi-a povestit în detaliu varianta lui 
despre evenimentele de la 23 august. Pe aceasta o voi include într-o 
telegramă. 

Apoi el s-a referit la Transilvania, spunând că promisiunea de a 
retroceda României marea parte a Transilvaniei a reprezentat un 
puternic impuls pentru români de a lupta împotriva naziştilor şi a 
ungurilor. În ultimul timp, entuziasmul românilor a fost redus de 
măsura luată de autorităţile sovietice prin care autorităţile 
administrative româneşti sunt obligate să părăsească Transilvania. 
Regele a spus că nici poporul, nici el nu au înţeles motivul acestei 
măsuri, de vreme ce frontul de luptă s-a mutat mult în spatele zonelor 
unde românii şi-au instalat administraţia civilă. El a vorbit, de 
asemenea, despre Moldova. A spus că, întrucât armatele sovietice au 
avansat în această provincie, majoritatea funcţionarilor români civili 
s-au retras odată cu armata română. Împreună cu armata sovietică, din 
Transilvania a venit un mare număr de oameni. Ei s-au instalat în 
casele şi pe pământul a 100.000 de oameni pe care sovieticii i-au 
strămutat. Nou-sosiţii şi-au instalat propria lor administraţie. După 
greşeala lor, regele a trimis în Moldova prefecţi şi alte oficialități 
locale, dar, fără excepţie, aceştia au fost fie arestaţi, fie trimişi înapoi. 
Rezultatul este că nu există o administraţie centralizată în provincie. 


Regele se teme de consecinţele acestei situaţii. El spune că nou-sosiţii 
complotează împotriva statului. Vechea populaţie este atât de 
terorizată, încât nu îndrăzneşte să reacționeze la aceste acte ostile în 
conformitate cu hotărârile lor. Informatorii lui spun că situaţia poate 
evolua până la punctul la care o minoritate îşi afirmă hotărârea dacă 
el va ceda comuniştilor şi îl va numi pe generalul Răşcanu sau va 
numi un om corect ales de el însuşi şi va avea de înfruntat o criză 
provocată de retragerea din guvern a comuniştilor şi probabil a 
socialiştilor [s.n.]. El a spus că comuniştii din ţară nu numără mai 
mult de 100.000 şi ar fi o problemă simplă să o scoţi la capăt cu o 
minoritate aşa de redusă, dacă nu ar exista doi factori: primul, 
probabilitatea ca autorităţile locale sovietice să-şi manifeste violent 
nemulţumirea şi, al doilea, posibilitatea ca forţa armelor să fie folosită 
de către comunişti. Desigur, comuniştii reprezintă singura grupare 
politică înarmată, în timp ce doar un număr mic dintre ei dispuneau 
de arme pentru a lua parte la evenimentele de la 23 august [s.n.], iar 
alţii sunt înarmaţi în secret cu armament confiscat de la germani. Ei 
au acceptat să depună armele în decurs de 6 zile după instruirea unei 
noi unităţi, dar nu şi-au ţinut angajamentul. Şi, deşi dezarmarea lor 
obligatorie este dorită de toate partidele, aceasta este greu de realizat 
în timpul ocupaţiei sovietice. El a adăugat că un alt element turbulent 
din ţară îl reprezintă cei 80.000 de dezertori sovietici [s.n.]. Un 
element pe care ar trebui să-l avem în vedere în viitor ar fi muncitorii 
care se îndreaptă spre oraşe, la închiderea multor fabrici în întreaga 
ţară, din cauza incapacității direcțiilor de a face faţă cererilor mereu 
crescânde de mărire a salariilor sau de aprovizionare cu materiile 
prime necesare pentru a menţine fabricile în funcţiune. 

Regele a spus că sovieticii se plâng de neîndeplinirea prevederilor 
armistiţiului şi, în câteva cazuri speciale, ei au dreptate să se plângă. 
Totuşi informaţiile lui arată că guvernul român a pus la dispoziţie 
vaste resurse sovieticilor, poate suficiente pentru a satisface cerinţele 
impuse de despăgubiri pe primul an. El a spus că prevede o reducere 
a livrărilor viitoare până când şi cu condiţia ca autoritatea asupra 


comunicaţiilor să fie redată românilor. El mi-a atras atenţia asupra 
faptului că o cale ferată principală a fost lărgită la ecartamentul 
sovietic şi, ca urmare, stocul de material rulant românesc nu va mai 
putea fi folosit pe această linie. El a spus că fiecare staţie de cale 
ferată are grupul său de autorităţi sovietice ale căror ordine sunt 
adesea contradictorii. Pentru a ilustra confuzia rezultată de aici, el a 
spus că în capitală există o cantitate de cereale suficientă numai 
pentru cinci zile, deşi un important stoc de cereale se află în 
apropiere. Trenurile au fost umplute cu cereale şi au plecat spre 
Bucureşti, dar autorităţile sovietice de pe traseu le-au deviat [s.n.]. În 
aceste condiţii este imposibil, după opinia regelui, să se asigure 
livrările necesare către populaţia românească şi, de asemenea, 
imposibil să se efectueze livrările în contul despăgubirilor către 
autorităţile sovietice. 


Tactica şi strategia provocărilor 


De la Protestul miniştrilor Frontului Naţional-Democratic adresat regelui 
contra elementelor reacționare şi până la lichidarea şi eliminarea de pe 
scena istoriei, din ce în ce mai violentă, a acestor aşa-zise elemente 
reacționare n-a fost o cale prea lungă, ci numai bine urzită. Din unele 
documente am aflat despre participarea unor ofiţeri sovietici la întruniri şi 
despre efectul destabilizator al acestora. Dar nu trebuie să punem toate 
scenariile provocării pe seama celor care ne ocupaseră. Lupta pentru 
putere dusă de comunişti, care-i vor elimina şi pe socialişti în calea lor 
către vârful piramidei, a utilizat toate mijloacele pentru consolidarea 
statutului de judecători şi creatori ai unor vremuri ce instaurau dictatura. 
Referitor la cele petrecute la 24 februarie 1945, există acum suficiente 
documente ce dovedesc scenariul provocator al cărui regizori n-au fost în 
nici un caz „asasinii Rădescu, Maniu, Negulescu şi clica lor“. Să fim 
atenţi la limbaj. E un limbaj ce recidivează. L-am auzit şi acum câteva 
luni. Şi, din păcate, tot în România. „Elementele fasciste din armată“, 
concentrate „din ordinul asasinului Rădescu“, sunt incriminate şi aduse în 


prim-plan pentru a fi disimulat un întreg complex de atentate împotriva 
democraţiei şi partidelor istorice. Ideea că Maniu şi clica lor „compromit 
astfel Coroana şi vor să anihileze actul de la 23 august“ e o monstruoasă 
crimă împotriva adevărului istoric: există sute de pagini din scrisorile lui 
Maniu către Antonescu, în care acesta îi cere să ieşim din război şi atâtea 
intervenţii diplomatice dirijate de Maniu pentru armistițiu, în sensul 
„complotului“ ce a produs actul de la 23 august. Maniu şi cei numiţi aici 
„asasini“ sau „fascişti“ şi nu F.N.D.-ul au pregătit şi tradus în viaţă actul 
de la 23 august. N-au ştiut că îşi vor semna astfel sentinţa ce-i va 
condamna ca sabotori ai actului de la 23 august. 

lată acest protest al miniştrilor Frontului Naţional-Democratic, 
formulat la data de 24 februarie 1945. El e adresat regelui contra 
„provocărilor elementelor reacționare“ în rândul manifestanţilor din Piaţa 
Națiunii din Capitală şi în unele oraşe din ţară. A apărut în Timpul, anul 
IX, nr. 2781 din 26 noiembrie 1945, p. 3. 


Majestate 

Populaţia Capitalei întrunită astăzi 24 februarie 1945 într-o uriaşă 
adunare în Piaţa Națiunii, continuată printr-o demonstraţie paşnică pe 
străzile oraşului, în drum spre Piaţa Palatului regal, unde urmau să 
vorbească domnii miniştri Lothar Rădăceanu şi Lucrețiu Pătrăşcanu, a 
fost atacată în mod mişelesc cu salve de mitralieră trase din clădirile 
Ministerului de Interne, Prefecturii Poliţiei şi din Palatul regal. 
Elementele fasciste din armată, concentrate acolo din ordinul 
asasinului Rădescu [s.n.], au ucis şi au rănit grav mai mulţi cetăţeni. 
În această vreme, la Craiova, Caracal, Braşov, alţi cetăţeni au căzut 
sub gloanţele elementelor fasciste din armată. 

Sub zidurile Palatului regal a curs sângele poporului. Asasinii 
Rădescu, Maniu, Negulescu şi clica lor compromit astfel Coroana şi 
vor să anihileze actul de la 23 august [s.n.]. După 6 luni de când 
România trebuia să aibă un regim realmente democratic, aşa cum o 


doresc şi marile naţiuni aliate, se trece la acte dictatoriale de teroare 
împotriva poporului. 

Subsemnaţii miniştri ai Frontului Naţional-Democrat, în numele 
poporului adânc revoltat, protestează cu indignare împotriva 
asasinării cetăţenilor paşnici şi cer demiterea imediată a guvernului 
condus de călăul Rădescu şi arestarea şi sancţionarea vinovaţilor 
răspunzători de acest masacru din ziua de 24 februarie 1945. 


„Epurarea aşa-zişilor criminali de război a fost cel mai bun 
pretext pentru a distruge democraţia “ 


D.U.: Cum priveau partidele istorice problema „epurărilor“? 

M.S.: Echilibrat, cunoscând din interior problemele româneşti. V-am 
spus cât s-au zbătut Brătianu, Maniu, atâţia, cât au luptat trimişii 
diplomatici, cât s-a intervenit pe lângă Antonescu. V-am spus cum s-a 
pregătit ieşirea din răboiul cu nemţii. Aţi citit toate acele lungi scrisori 
care i-au fost trimise de şefii partidelor istorice lui Antonescu pentru a 
scoate ţara din războiul acela care ne-a dus la dezastru. Ştiţi că eram 
socotiți de către mareşal „complotişti“. Că eram împotriva dictaturii. Or, 
cum să epurezi, să arestezi lideri ai partidelor istorice, fruntaşi liberali sau 
ţărănişti, ofiţeri care au luptat pentru eliberarea ţării, a Ardealului şi apoi 
în Ungaria, în Cehoslovacia, declarându-i criminali, asasini! Cum să 
umpli puşcăriile cu atâtea mii de oameni declaraţi fascişti pentru că sau 
erau necomunişti, sau nu-i simpatizau pe sovietici, sau erau de-a dreptul 
antisovietici, ceea ce nu e totuna cu a fi fascist, legionar... E o absurditate 
să declari fascist şi legionar tot ce este independent, neutru sau 
anticomunist şi antisovietic. Pentru partidele istorice problema epurărilor 
nu era aceea a distrugerii opoziţiei. Comuniştii au realizat prin epurare 
pustiul de care aveau nevoie pentru a prelua puterea. 

D.U.: Pentru partidele istorice, vinovaţii trebuiau căutaţi printre cei ce 
instalaseră şi susţinuseră regimul dictatorial. 

M.S.: Dar a fost atunci şi un cameleonism penibil. Au trecut mulţi la 
ruşi sau de partea stângii ca să-şi păstreze poziţia. Ei aveau să fie unele 


dintre victimile următoare. Au dispărut legionarii, aşa că s-au înscris la 
comunişti... 

D.U.: Cei seceraţi în anii următori. A fost folosită legea epurării 
criminalilor de război pentru a se întări forţa F.N.D. 

M.S.: Bineînţeles. Epurarea aşa-zişilor criminali de război a fost cel 
mai bun pretext pentru a distruge democraţia şi pentru a umfla şi creşte o 
nouă putere, o cumplită dictatură. Apoi „rezistenţa stângii“ în România, 
dacă e s-o comparăm cu cea din Franţa ori dintr-o ţară din Est, ca 
Iugoslavia, nu avea legitimitatea, credibilitatea şi continuitatea care să-i 
asigure dreptul de a-i judeca pe ceilalţi. Rezistenţa împotriva naziştilor au 
dus-o partidele istorice şi noi care am avut armata de partea noastră, 
democraţii, românii. Comuniştii au apărut la spartul târgului, o mână de 
indivizi la început. 


„Nu suportau ideea că românii îşi fac istoria singuri“ 


La 24 decembrie 1944 s-a dat un comunicat ce se referea la existenţa unui 
comitet special constituit pentru a clarifica definirea criminalilor de 
război. La 24 decembrie 1944, acest comitet a ţinut prima sa şedinţă. Era 
prezidat de Petru Groza de la Frontul Plugarilor. Din comitet făceau parte 
Pătrăşcanu (comunist), G. Pop (naţional-ţărănist) şi G. Fotino, care era 
liberal. La 3 ianuarie s-a publicat în presă proiectul de lege elaborat de 
această comisie, înainte să fie prezentat Consiliului de Miniştri. 
Pătrăşcanu ţinuse foarte mult ca el să fie cunoscut în forma lui iniţială şi 
nu în cea remaniată ori amputată de dezbaterile guvernului. 

În clauzele armistiţiului, în discuţiile cu guvernele se accentua mereu 
din partea aliaţilor, dar mai ales a ruşilor imperativul, urgenţa lichidării 
criminalilor de război. Avea România chiar atâţia criminali de război? Era 
prima ţară pe lista celor obligate la epurări? Nu fuseseră judecaţi 
criminalii de război din Germania sau cei din Ungaria care continuaseră să 
lupte alături de nemti, aşa că de unde atâta grabă cu România? 

Redăm opinia Regelui Mihai: „Sovieticii şi comuniştii nu puteau să ne 
ierte mie şi partidelor istorice faptul că realizasem răsturnarea teatrului 


războiului şi desprinderea de Axă noi, românii, poporul, că noi 
eliminasem dictatura. Devansarea datei din 26 august în 23 august le 
dejucase multe planuri“. Şi adaugă o lămurire pe care o aşteptam: „Vă 
amintiţi, când am stat de vorbă prima oară, replica rostită de Pătrăşcanu: 
«Ce ne-ati făcut!». Şi el era de la socialiştii-democraţi care vor fi scoşi din 
joc de noii socialişti, apropiaţi de Moscova. Le-ar fi convenit ca ei să fie 
autorii schimbării cu 180 de grade. Nu suportau ideea că românii îşi fac 
istoria singuri. Că sunt eroi. Aveau tot interesul să-şi creeze o poziţie, 
nedeţinută nicicând cu ajutorul calomnierii armatei române, al 
exterminării ofiţerilor şi oamenilor de orientare democrată“. 


„Dacă ar fi putut, ar fi declarat întreaga țară criminală “ 


M.S: Dacă ar fi putut, ar fi declarat întreaga ţară criminală de război, 
numai s-o acuze mai repede, să ne pună pe toţi la zid şi să-şi consolideze 
dictatura comunistă. 


Citind acel studiu confidenţial din 7 februarie 1945, privind epurările 
din România, m-a frapat o idee, anume că „acele persoane acuzate de 
crime de război erau clasificate destul de aproape de cele care au 
determinat cursul politic al României“. Fraza asta spune totul. Ca să poată 
schimba politica ţării noastre, ca să violeze Constituţia, monarhia 
constituţională, eliminând de pe scena politică partidele istorice şi întreg 
poporul, dacă acesta ar fi opus rezistenţă ocupantului, era decretat criminal 
oricine nu determina cursul politic al României în sensul rusificării ei, al 
trecerii la dictatura comunistă. 


D.U: Pătrăşcanu, ministrul Justiţiei, comunist, se pronunţa în favoarea 
unor epurări radicale? 

M.S.: Pătrăşcanu avea să fie la rândul său epurat de către cei care nu 
suportau ideea că el făcuse ceva, în timp ce ei erau o adunătură, nişte slugi 


ale puterii visând să devină Puterea. 

Pentru tribunalele populare a fost luată ca model Bulgaria. Poate c-ar 
trebui să se scrie o carte cu crimele şi nedreptăţile făcute de tribunalele 
populare. Era, de fapt, şi modelul sovietic, şi cel al francezilor cu 
ghilotinele lor. Trist este că o ţară echilibrată şi umană, ca ţara noastră, a 
fost obligată brusc să nu mai fie ea însăşi. Nu faptul că i se va schimba 
numele de două ori va fi cel mai grav, ci faptul că i s-a schimbat destinul. 
Dar eram o ţară echilibrată, umană? Când mă gândesc la asasinarea unor 
lideri politici, la rebeliune, la camagiul provocat, la tribunalele populare... 

D.U.: Cum au reacţionat partidele istorice faţă de aceste tribunale 
populare? 

M.S.: Erau foarte criticate, socotite neconstituţionale, aşa cum era 
socotită şi pedeapsa cu moartea. Nu le criticau doar Partidul Liberal şi 
Partidul Țărănesc, ci şi socialiştii. 

D.U.: Niculescu-Buzeşti, despre care mi-aţi vorbit, când v-aţi referit la 
pregătirea actului de la 23 august, spunându-mi că el deţinea cifrul, a 
criticat cu multe argumente, cu o logică remarcabilă, cu un simţ al 
observaţiei inatacabil acest proiect al Ministerului de Justiţie. 

M.S.: El a observat deturnarea atenţiei dinspre pedepsirea celor care 
instauraseră dictatura antonesciană şi celelalte regimuri dictatoriale din 
România, inclusiv Garda de Fier, înspre aşa-zişii criminali care nu erau 
alţii decât cei ce se opuneau instaurării unei noi dictaturi. 

Pentru dezastrul României din cel de-al doilea război mondial nu 
puteai să-l pedepseşti tocmai pe Maniu şi pe Brătianu care-i atrăseseră 
atenţia Mareşalului asupra dezastrului României prin scrisori de zeci de 
pagini. 

Pentru Niculescu-Buzeşti, vinovaţi erau aceia care puseseră pe 
picioare fosta dictatură. El considera tribunalele populare ilegale. România 
a cunoscut largi tradiţii democratice şi nici în Evul Mediu nu a fost 
încălcată legea. Noi am avut divane, am avut sfatul bătrânilor, am avut o 
adevărată şcoală de drept şi avocaţi excepţionali. Să ajungi la tribunalul 
poporului e un semn de involuţie, de dizolvare a democraţiei. Buzeşti a 


înţeles şi pericolul ca singurul arbitru, în aceste procese, să fie 
comunismul. Ceea ce s-a şi întâmplat. 

D.U.: Legea a suferit modificări. Interesant e faptul că, în momentul 
când a enumerat cazurile de culpabilitate, însuşi Pătrăşcanu a omis să se 
refere la cei care au instaurat dictatura. lar acest aspect fusese omis şi din 
proiectul pe care-l propusese el iniţial. A intrat în legea definitivă, dar 
merită să ne gândim la această omisiune elocventă. 

Când pregăteşti o dictatură, nu ataci prea vehement vechea dictatură, 
căci ai putea să pui în lumină similitudini nefavorabile şi să distrugi 
credibilitatea noilor dictatori. Inventezi o culpă, precum vina atitudinii 
antisovietice, şi cu ea îi condamni pe toţi. Pe cei morţi, pe cei vii (pe care 
începi să-i terorizezi şi apoi să-i extermini) şi pe cei care se vor naşte. Asta 
nu înseamnă că acelaşi principiu inventat în afară n-o să fie transformat la 
nevoie în diavol. 

Pătrăşcanu spunea atunci că „nu se poate realiza o democraţie 
adevărată, dacă nu se duce la bun sfârşit un proces de pedepsire serioasă şi 
radicală“. De ce nu mai aminteşte azi nimeni cuvintele lui? Democraţia 
noastră nu mai are nevoie de procesul celor vinovaţi sau e considerată ca 
un soi de nufăr crescând, precum scrie Blaga într-un celebru poem, din 
noroiul, din mâlul de pe fundul lacului? 


Din lagărul de deţinuţi politici de la Caracal. Memoriul lui 
Onisifor Ghibu 


Înainte să plec pentru a doua oară la Versoix, în noiembrie 1990, unde 
trebuia să lucrez la cartea de interviuri cu M.S. Regele Mihai, după luni de 
documentare prin biblioteci şi arhive, domnul Octavian O. Ghibu mi-a dat 
un telefon şi mi-a vorbit despre un memoriu pe care tatăl său, Onisifor 
Ghibu, l-a adresat regelui în 15 iunie 1945. Găsise copia lui. Am luat cu 
mine această copie. Paginile trimise M.S. Regele Mihai din lagărul de 
deţinuţi politici de la Caracal mi s-au părut mai mult decât un document 
aparţinând „Fondului O. Ghibu“. Am arătat acest memoriu Majestății Sale 
despre care mi-a spus că era „unul dintre sutele de memorii“, dintre „miile 


de scrisori“ care i-au parvenit pe toate căile în anii aceia de abuzuri, de 
încălcare a drepturilor omului, de falsificare a istoriei şi de anihilare a 
adevărului. 


M.S.: De ce am făcut greva regală, de ce am refuzat să semnez acte, de 
ce m-am împotrivit la asaltul minciunii? Am primit sute, mii de memorii. 
Oamenii erau închişi, condamnaţi, aruncaţi în închisori, erau nevinovaţi, 
printre ei erau mari personalităţi ale istoriei noastre dintre cele două 
războaie, precum acest profesor de la Cluj, care, aşa cum ne arată 
biografia lui, a fost o personalitate ce şi-a iubit, se vede limpede, ţara. Era 
în lagăr, în iunie 1945. 

D.U.: A fost acuzat pe nedrept c-ar fi fost legionar. Se vede treaba că 
la comunişti şi neocomunişti e o metodă să-i declari legionari pe românii 
patrioţi, cum s-a întâmplat din păcate şi în iunie 1990. În zilele mineriadei 
au fost închişi şi bătuţi românii pe străzile Bucureştiului şi declaraţi 
legionari. După 45 de ani de la scrisoarea-memoriu pe care am adus-o cu 
mine, văd cu tristeţe cum istoria se repetă. 

M.S.: Dar nu trebuie s-o lăsăm să se repete. Cine-şi poate permite să 
repete doar răul în viaţa unui popor? Să se folosească de aceleaşi arme, de 
aceeaşi propagandă şi minciună? 

D.U.: E impresionant acest memoriu: „În clipele critice prin care trece 
ţara noastră şi care pun în faţa întrebării de a fi sau a nu fi nu numai 
existenţa statului român independent, ci însăşi fiinţa neamului...“. 

M.S.: Aşa stăteau lucrurile. Am înţeles ce cărţi se jucau pentru a se 
ajunge la falimentul democraţiei în România. Noi suntem o ţară cu o 
tradiţie democratică. Întreruptă de anii dictaturii antonesciene şi de cei 
care au precedat-o. Au fost câteva sincope, când s-a sărit peste cal, când 
democraţia a fost cenzurată, ţinută în frâu. Dar n-a fost ucisă, batjocorită, 
alungată total din ţară, cum s-a întâmplat în vremea lui Groza, Dej şi 
Ceauşescu. 

D.U.: La nivelul mentalităților, propaganda a fost un continuu atentat 
la democraţie. Oamenilor le-a fost alimentată credinţa că aristocrația, deci 


şi monarhia se opun, sunt ostile democraţiei. Nimic mai fals. Cuvântul 
aristocrație vine de la superlativul grecesc aristos, care înseamnă cel mai 
bun. Cei mai buni nu pot fi duşmanii poporului lor. 

M.S.: Ca să-i ţii pe oameni sub cizma dictaturii, îi aţâţi pe unii 
împotriva altora, le alimentezi ura, violenţa, îi educi să urască mai binele, 
frumosul, talentul, excepţia, competenţa. Te porţi cu omul aşa cum te porţi 
cu un câine când îl asmuţi la vânătoare. Minţi un popor întreg că te 
interesează iubirea semenilor şi-l împingi pe toate căile să urască. E trist 
când un popor ajunge să-i urască pe adevărații şi marii lui patrioţi. Cum 
poate cineva să se încreadă în trădătorii patriei, în colaboraţionişti, în 
turnători? Cum mai poate să creadă ţăranul în cel care i-a luat pământul şi 
care acum se bate, tot el, cu pumnul în piept că i l-ar da înapoi? Şi totuşi, 
omul e făcut să uite. Aşa că se poate ca tocmai acela care a impus C.A.P.- 
ul, obligându-i pe toţi să se înscrie, să vină tot el şi să se ocupe de listele 
cu pământul ce se dă înapoi. Lucrul care mă miră e uitarea. Omul uită că 
în faţa lui se află tot cel care i-a luat glia, pe care, acum, i-o dă parţial 
înapoi. 

D.U.: Există acel mecanism care funcţionează bine, deşi e ruginit de 
atâta întrebuințare: „Vin boierii, vine regele să-şi ia moşiile înapoi! Vai de 
noi!“. Cu sloganul acesta mincinos ţăranii nu au timp să observe şi să 
priceapă că legea funciară e rea. Sau că durează de prea mult timp naşterea 
ei. Când o naştere durează prea mult, apare riscul să se asfixieze copilul 
sau să vină pe lume mort. Se scriu tot soiul de orori despre monarhie în 
România Mare, unde sunt calomniaţi cu premeditare cei mai valoroşi 
intelectuali români şi Regele Mihai. Această publicaţie e ca un drog al urii 
şi prostiei ce li se administrează mai multor sute de mii de cititori. Nu e 
singura, din păcate. 

Am citit atâtea minciuni inventate de comunişti despre rege. Au 
inventat altă biografie, o altă viaţă. Faptul că nu încetează aria calomniei 
despre monarhie la noi, că nu se discută, la un anumit nivel, ci se 
proferează injurii şi se dezvoltă o falsă duşmănie şi comparaţie între rege 
şi Antonescu e un lucru îngrijorător. Problema nu se pune că monarhia 
constituţională pierde în România şansa de a reveni, ci că minciunile 


comuniste persistă, nelăsând poporul român să-şi revină, să fie el însuşi. 
De ce-ar rămâne românii marioneta unei propagande care i-a anihilat 
decenii la rând. Am citit şi eu undeva un articol ce avea un titlu penibil: 
„Mihai — un rege la munca de jos?*“. Era semnat „Românul“, dacă ţin bine 
minte... 


„A fi sau a nu fi“. Memoriu către M.S. Regele Mihai 


Majestate, 

În clipele critice prin care trece astăzi ţara noastră şi care pun în faţa 
întrebării de a fi sau a nu fi nu numai existenţa statului român 
independent, ci însăşi fiinţa neamului, subsemnatul, care fără nici o 
vină şi fără nici o formă legală mă aflu de trei luni de zile arestat şi 
internat în lagărul de la Caracal, mă simt dator să mă adresez, pe 
această cale, direct către Majestatea Voastră, cu rugămintea de a 
binevoi să cercetaţi cuprinsul prezentului memoriu, însuşindu-vă 
concluziile lui. 

Rândurile acestea îndrăzneşte să le supună aprecierii Majestății 
Voastre un om care a deţinut, timp de trei decenii şi jumătate, diferite 
situaţii înalte în viaţa publică a neamului, şi care, intenţionând acum, 
la vârsta de 62 de ani, să se retragă din viaţa publică, nu mai aşteaptă 
şi nu mai cere de la nimeni nimic pentru sine, dar care totuşi nu vrea 
să închidă pentru totdeauna ochii într-o Românie nenorocită ca cea de 
astăzi, fără a-şi fi spus cum trebuie cuvântul cu privire la anumite 
stări nesănătoase din ţară şi la mijloacele de remediere a acestora. 


Majestate, 

Este departe de mine gândul de a tăgădui conducătorilor de oricând ai 
statului dreptul de a izola în lagăre, mai ales în vremuri tulburi de 
război, anumite elemente a căror atitudine şi activitate sunt într- 
adevăr dăunătoare bunului mers al ţării. O astfel de măsură se 
impune, chiar cu necesitate, dar cu condiţia ca ea să fie izvorâtă din 


motive obiective, să fie în interesul superior al statului şi să se 
întemeieze pe legi ale acestuia. Nu se poate admite, însă, în nici un 
caz, ca o instituţie cu atât de vaste repercusiuni, de moment şi de 
durată, în viaţa ţării, cum este un lagăr de deţinuţi politici, să fie 
ceva improvizat şi determinat de capriciile sau de interesele 
conducătorilor vremelnici ai statului [s.n.]. 

Experienţa care s-a făcut la noi cu lagărele, şi care din nenorocire 
continuă să se facă şi sub ochii noştri, pune în lumină o stare de 
lucruri cu totul anormală şi profund dăunătoare. Pentru a vorbi numai 
de cazul concret al lagărului din Caracal, se află strânşi aci 
aproximativ 1.600 de aşa-zişi „deţinuţi politici“, în majoritatea 
absolută a cazurilor arestaţi fără respectarea oricărei forme legale şi 
fără ca cei interesaţi să fi fost audiaţi şi să li se fi comunicat motivele 
arestării |s.n.], dându-li-se posibilitatea de a se apăra. Sute de 
intelectuali de toate categoriile îşi duc aci existenţa nenorocită, alături 
de alte sute de comercianţi, industriaşi, muncitori şi ţărani [s.n.], luaţi 
şi unii şi alţii de la ocupațiile lor, din sânul familiei lor, sau chiar din 
mijlocul drumului, spre a fi ţinuţi aci la un loc, vinovaţi şi nevinovaţi 
de-a valma până la infinit, într-o stare sufletească de permanentă 
îngrijorare, deprimare şi revoltă. Partea lor cea mai mare au fost 
arestaţi pe baza unor simple denunţuri calomnioase [s.n.], făcute din 
sentiment de răzbunare de către duşmani personali, sau de către rivali 
neloiali, respectiv de elemente profitoare ale vremurilor tulburi de 
astăzi. 

Nu vreau câtuşi de puţin să afirm că printre deţinuţi n-ar fi şi destui 
oameni vinovaţi; ceea ce ţin să subliniez este că foarte mulţi din 
adevărații vinovaţi pentru dezastrul ţării, graţie unor manevre 
inavuabile, au fost cruţaţi de deţinere, în timp ce au fost internaţi 
foarte mulţi oameni împotriva cărora nu se poate ridica, în mod 
onest, nici o învinuire serioasă [s.n.]. 

Nu voiesc să analizez în aceste rânduri feluritele categorii de vinovaţi 
reali sau prezumptivi care se găsesc internaţi aici, socotesc însă 


necesar să fac, în legătură cu aceasta, anumite discriminări şi 
precizări, spre a putea trage din ele concluziile care se impun. 

Sunt în acest lagăr, fără doar şi poate, un număr de vinovaţi de 
atentate la siguranţa şi la fiinţa statului, oameni care au pactizat şi au 
colaborat cu inamicul, ajutându-l să se înstăpânească, într-o formă sau 
alta, asupra teritoriului ţării noastre. Este revoltător ca asemenea 
elemente să stea în lagăre, cu lunile, nejudecate şi nepedepsite, 
alături de oameni cărora, după ce şi-au jertfit întreaga viaţă pentru 
înaintarea şi biruința neamului, li se aruncă, cu o uşurinţă 
condamnabilă, epitetul atât de vag şi imprecis de „fascist“ — epitet cu 
care au ajuns să fie stigmatizaţi aproape toţi aceia care au făurit 
România Mare de la 1918 [s.n.]. 

O astfel de stare de lucruri nu se mai poate tolera fără a ne sinucide, şi 
ca neam, şi ca stat. 'Trădătorii de ţară aflători în lagăre, ca şi cei care 
până acum, prin diferite manopere suspecte, au reuşit să scape de 
lagăr, fie că au fost hitlerişti, care au lucrat, în orice formă, pentru 
înglobarea Transilvaniei în „spaţiul vital“ german, fie că au fost 
horthyşti, care au luptat în toamna anului 1944, sub orice formă, 
pentru înglobarea Ardealului de Sud la Ungaria, trebuiesc daţi 
imediat în judecată şi pedepsiţi în conformitate cu vinovăția lor. 

În acelaşi timp trebuie însă precizat prin lege, în mod cu totul 
obiectiv, conţinutul termenului „fascist“ şi, întrucât „fascismul“ poate 
fi încadrat în prevederile Codului penal, „fasciştii“ cu adevărat 
vinovaţi să fie şi ei deferiţi justiţiei. Dar nu se poate admite ca oricine 
a fost stigmatizat de cele mai multe ori cu revoltătoare uşurinţă şi rea- 
credinţă ca „fascist“, să fie socotit eo ipso ca vinovat, şi pedepsit, fără 
judecată, cu închisoare în lagăr. 

O atenţie specială trebuie dată categoriei celei mai bogat reprezentate 
în acest lagăr, anume „legionarilor“. 

Dacă numărul celor acuzaţi de „fascism“ este şi el destul de mare, în 
schimb cel puţin 1.000 din cei 1.600 de deţinuţi fac parte din 
categoria legionarilor, deşi în realitate aproape toţi aceştia nu mai pot 
fi socotiți aparţinând mişcării legionare, în sensul autentic al 


cuvântului. Ei au aparţinut poate cândva, înainte, acestei mişcări, în 
cadrul căreia au şi activat sau cu care au „simpatizat“, dar trebuie să 
se ţină seama că aceia dintre ei care au avut o activitate ilegală sau 
păgubitoare intereselor publice, la timpul său au fost condamnaţi de 
organele judiciare ale statului şi şi-au ispăşit pedeapsa în regulă. De la 
data condamnării încoace, cei mai mulţi n-au mai avut nici o legătură 
cu mişcarea în chestiune, aşa că nimeni nu mai este în drept să-i 
molesteze pentru o activitate definitiv încheiată. Numai pentru crime 
şi delicte comise efectiv şi rămase nepedepsite, arestarea este 
justificată. Pe de altă parte, dacă unii dintre ei, ulterior, s-ar fi făcut 
din nou vinovaţi, era datoria elementară a organelor statului să 
constate în mod documentat recidiva şi să condamne din nou cu 
ajutorul justiţiei pe recidivişti, dar nu să-i aresteze şi să-i ţie, luni de 
zile, arestaţi, fără nici o motivare avuabilă. 

Procedura astăzi în uz este antisocială, ilegală şi profund primejdioasă 
pentru ordinea publică. Ea face din cei persecutați pe nedrept, nu 
numai duşmani ai regimului, ci şi duşmani ai statului însuşi. Cu 
metoda întrebuințată astăzi se poate afirma că actuala conducere de 
stat cultivă pe scară întinsă mişcările subversive şi anarhia, care pot 
duce la completă năruire întreg patrimoniul nostru strămoşesc, ceea 
ce desigur că nu poate fi în intenţia guvernului şi deci trebuie cu 
orice preţ evitată |s.n.]. 

Remediul pentru tămăduirea organică a fascismului şi mai ales a 
legionarismului nu este lagărul preconizat de guvern, ci înţelepciunea, 
dreptatea şi dragostea de ţară şi de toţi fiii adevăraţi, care trebuie să 
animeze pe conducători, mai presus de orice. Este timpul suprem ca 
în sfârşit problema legionarismului să fie privită în faţă, cu toată 
obiectivitatea, cu toată hotărârea şi cu tot eroismul, în întreg 
complexul ei. 

E un fapt istoric ce nu poate fi contestat de nici un om de bună- 
credinţă, că într-un anumit moment al evoluţiei statului nostru, 
legionarismul a fost socotit de multă lume onestă şi patriotă ca o 
formă salvatoare a însuşi destinului românesc. În clipele grele ale 


toamnei anului 1940, s-a instituit la cârma ţării un guvern alcătuit în 
majoritatea sa din elemente legionare şi s-a schimbat însăşi axa 
statului român, fiind declarat „stat naţional-legionar“. Sub forma 
aceasta, România a trăit timp de aproximativ patru luni. În acel 
interval, toţi funcţionarii şi întreaga armată au depus jurământul de 
credinţă ordonat de statul naţional-legionar. Într-o astfel de situaţie 
nimeni dintre cei care au ocupat funcţii publice sau au activat în spirit 
legionar, fie că au făcut sau nu parte dintr-o organizaţie legionară, 
nimeni nu putea fi pedepsit pentru o astfel de activitate. Numai cei ce 
au înscenat sau au luat parte la rebeliunea din 21-23 ianuarie 1941 şi 
cei ce au comis fărădelegi sau crime constatate de organele 
competente ale statului, numai aceia puteau fi pedepsiţi, evident şi ei 
numai o singură dată. 

Repetarea pedepsei, respectiv menţinerea perpetuă sub ameninţarea 
săbiei lui Damocles, a foştilor legionari, s-ar putea înţelege numai în 
cazul când între timp structura statului ar fi suferit ea însăşi o 
schimbare de structură, fie prin abolirea monarhiei, fie prin 
schimbarea persoanei monarhului. Dar, de la 6 septembrie 1940 
încoace, în România asemenea schimbări, din fericire, n-au avut loc. 
Acelaşi rege este şi astăzi Capul statului. Or, numai în anumite 
împrejurări regretabile, pe care Majestatea Voastră până în acest 
moment se pare că nu le-a putut învinge cu totul, dar care acum 
trebuiesc înlăturate cu orice preţ, au făcut posibil ca, sub domnia 
aceluiaşi rege, legionarii, care au activat într-un regim legal, fără 
deosebire dacă s-au făcut sau nu vinovaţi de crime sau delicte, să fie 
expuşi la suferinţă şi pedepse interminabile, fără nici o judecată. 

Dacă oamenii politici, animați de cele mai multe ori de sectarism şi 
de fanatism orb, au reuşit, prin mânuirea neînțeleaptă a 
legionarismului, să facă din el o problemă de permanentă agitaţie 
internă şi un prilej de gravă compromitere a ţării în politica 
internaţională [s.n.], este datoria sfântă a Majestății Voastre să pună, 
cu un ceas mai devreme, o dată pentru totdeauna, capăt unei astfel de 
situaţii. 


Autorul prezentelor rânduri n-a fost şi nu este legionar, după cum n-a 
fost şi nu este „fascist“, aşa cum îl prezintă elementele subversive 
care au reuşit să-l intemeze, prin cele mai detestabile mijloace, în 
lagăr. Drept aceea, el se simte dator să-şi spună, fără nici un 
menajament şi fără nici o teamă, părerea sa, atât în chestiunea mult- 
trâmbiţatului până la banalizare „fascism“, cât şi cu privire la 
legionarism, apelând cu toată stăruința la însuşi Capul statului, în 
vederea lichidărilor definitive. 

În această ordine de idei, îmi iau permisiunea de a supune înaltei 
atenţii a Majestății Voastre, următoarele puncte menite a accelera 
normalizarea definitivă a actualelor stări de lucruri atât de grave, 
create de oamenii politici în ultimele două decenii: 

1) Dacă actuala conducere a statului socoteşte încă necesară 
menţinerea instituţiei lagărelor de deţinuţi politici, problema lagărelor 
urmează a fi legiferată pe temeiuri obiective. Nu se poate admite ca o 
asemenea problemă să fie considerată şi mai departe ca o chestiune de 
capriciu, de arbitrar, de răzbunare sau de speculă a potentaţilor mari şi 
mici ai zilei. 

2) Lagărele urmează să fie organizate ca institute serioase de 
reeducare a tuturor elementelor subversive şi parazitare din stat. 

3) Arestarea deţinuţilor politici poate avea loc numai cu respectarea 
prevederilor legale, prin justiţia ţării. În consecinţă, nimeni nu poate fi 
arestat înainte de ce s-ar fi emis legiuitul mandat de arestare, care nu 
se poate da decât pe baza unor acuzaţii precise, consemnate la dosar 
şi socotite întemeiate de către Justiţie. 

4) Nici un deţinut politic nu poate fi ţinut în arest mai mult de 48 de 
ore, fără să fie ascultat în legătură cu acuzaţiile care i s-au adus şi fără 
să i se dreseze proces-verbal cu privire la toate capetele de acuzare. 

5) Nici un arestat politic nu poate fi ţinut mai mult de 8 zile fără să fie 
deferit judecății, în cazul că instrucţia l-ar fi găsit vinovat. 

6) Deţinuţii politici care la data punerii în aplicare a prezentelor 
dispoziţii se găsesc în lagăr de mai mult de 15 zile, indiferent de 
natura învinuirii lor, vor fi triaţi în cel mult opt zile, urmând ca cei 


găsiţi nevinovaţi să fie puşi imediat în libertate, iar cei vinovaţi, 
deferiţi justiţiei. 

7) “Toţi acei deţinuţi care până la 23 ianuarie 1941 au aparţinut 
mişcării legionare şi care de la interzicerea acestei mişcări încoace au 
încetat de a-i mai aparţine, vor fi puşi imediat în libertate. Din 
categoria acestora fac parte şi acei care au participat la rebeliunea din 
21-23 ianuarie 1941 şi care, fiind judecaţi pentru aceasta şi pedepsiţi, 
şi-au ispăşit pedeapsa. 

8) Toţi aceia care au aparţinut sub orice formă mişcării legionare, 
precum şi aceia care au fost, pe drept sau pe nedrept, bănuiţi de 
aceasta, sunt obligaţi să depună în termen de 15 zile, la autoritatea 
care va fi indicată, o declaraţie în sensul că nu mai au nimic comun cu 
acea mişcare, sub orice nume ar fi camuflată, şi că, în cazul când s-ar 
dovedi contrariul, se supun celor mai aspre sancţiuni. Această 
declaraţie va fi înnoită, timp de doi ani de zile, tot din trei în trei luni. 
Funcţionarii de stat vor face aceste declaraţii în faţa şefilor lor 
ierarhici, care răspund de exactitatea celor cuprinse în declaraţie. 

9) Toţi aceia care în cursul anilor 1938-1945 au părăsit teritoriul ţării, 
activând în străinătate ca legionari, vor fi daţi în judecată şi pedepsiţi 
în conformitate cu prevederile legii. 

10) Pentru combaterea curentelor sociale nesănătoase şi periculoase 
nu sunt însă suficiente mijloacele judiciare preventive şi represive. 
Pentru aceasta mai e nevoie, pe de o parte, de asigurarea posibilităţii 
de exprimare liberă a opiniilor, cu ajutorul unei prese temeinice şi 
sănătoase, pe de altă parte, de reforme solide, care să justifice în faţa 
tuturor superioritatea ideilor şi curentelor opuse celor detestate. În 
consecinţă, se impune restabilirea cât mai apropiată a libertăţii presei, 
prin înlăturarea cenzurii, rămânând ca eventualele abuzuri ale presei 
să fie sancţionate ulterior pe calea justiţiei. 

Încredinţat fiind că problemele grave analizate mai sus nu pot fi 
rezolvate decât prin intervenţia energică a însuşi Capului statului, 
rămân al Majestății Voastre prea plecat şi prea supus. 


Caracal, Lagărul de deţinuţi politici. 

15 iunie 1945 

ss. Onisifor Ghibu 

Profesor la Universitatea din Cluj-Sibiu, director al Seminarului 
pedagogic universitar „Gh. Lazăr“ din Sibiu, membru corespondent al 
Academiei Române, fost secretar general în Consiliul Dirigent al 
Transilvaniei, fost deputat, fost senator, decorat cu „Bărbăţie şi 
Credinţă“, clasa I, Comandor al Ordinului „Ferdinand I“, Mare Ofiţer 
al Ordinului „Coroana României“, Mare Ofiţer al Ordinului „Steaua 
României“ etc., etc., actualmente deţinut politic în lagărul din 
Caracal. 


Aşa arată copia dactilografiată, semnată autograf, din „Fondul O. 
Ghibu“, inv. 1836, dosar 633, ff. 9-15, Arhivele Statului, Bucureşti. Pe 
manşeta dosarului, autorul menţionează, între altele: 


Memoriul fusese scris cu intenţia de a câştiga adeziunea tuturor celor 
circa 1.800 de deţinuţi, ceea ce, la început a fost socotit ca un act 
fundamental greşit şi periculos. Astfel, el a fost înaintat numai în 
numele autorului. Ulterior a pornit din însuşi sânul lagărului o 
iniţiativă similară, care în urma intervenţiei mele a întrunit, de astă 
dată, toate sufragiile şi noul memoriu a fost trimis regelui, cu toate 
precauţiile necesare. 


Cazul generalului Macici 


Generalul cu monoclu 


În arhivele de la Versoix, în albumele de fotografii (despre care Sanda 
Maniu mi-a spus că le-a organizat în parte), am descoperit şi câteva 
imagini imortalizate de peliculă. În preajma Regelui Mihai, în curtea unor 
şcoli militare, la festivități naţionale ori la recepții, apare şi generalul 
Macici, generalul cu monoclu. La rându-mi, îi dusesem Regelui Mihai o 
copie după o fotografie pe care mi-o dăruise Ileana Macici. O fotografie în 
care apăreau regele Carol al II-lea, Marele Voievod Mihai de Alba-lulia, 
în uniformă de ofiţer, foarte tânăr, şi generalul Nicolae Macici purtând 
pelerina albă a Cavalerilor Ordinului „Mihai Viteazul“. Nu m-aş fi oprit la 
această fotografie şi nici la celelalte aflate în albumele de la Versoix, dacă 
n-aş fi legat soarta generalului Macici de lectura acelui studiu confidential 
datând din 7 februarie 1945 intitulat Procesul de desfăşurare a epurărilor 
în România. Studiul confidenţial evocă elaborarea unei noi legislații în 
România pentru înlăturarea elementelor fasciste şi pedepsirea criminalilor 
de război. Cazul tragic al generalului Nicolae Macici ne ajută să înţelegem 
cum s-au făcut aceste epurări care, în majoritatea lor, au echivalat cu 
dezrădăcinarea istoriei României. Prin epurare s-a ajuns la stârpirea 
valorilor umane care au consolidat democraţia unei ţări. Folosesc 
premeditat cuvântul stârpire. Căci el apare mai cu seamă în cazul 
animalelor, al vietăţilor parazitare, or poporul român a fost masacrat, 
exterminat, nimicit, suprimat, ca şi cum ar fi fost o turmă de animale 
vânate, o colonie de paraziți, iar nu o comunitate. Condamnarea aşa-zişilor 
criminali de război a însemnat cel mai adesea o crimă la adresa destinului 
României, începutul unui genocid ce va secera treptat poporul român. 


Declaraţia generalului Macici, dată la 5 aprilie 1945, în urma 
cererii acuzatorului public 


La data de 22 octombrie 1941, eram comandantul Corpului 2 Armată, 

cu postul de comandă Tiraspol. 

În seara de 22 decembrie 1941, am primit ordin telegrafic de la 

Armata a IV-a ca să mă prezint chiar în cursul nopţii la Baden, unde 

se găsea domnul general Iacobici, comandantul Armatei a IV-a cu 

postul de comandă. 

Domnul general Iacobici m-a consultat asupra persoanei căreia să i se 

dea comanda Diviziei 10 Infanterie, domnia sa a hotărât pe generalul 

Ghinăraru. 

Mi-a dat apoi însărcinarea pentru Odesa verbal: 

— să instalez pe noul comandant al Diviziei 10 Infanterie; 

— să mă asigur că unităţile Diviziei 10 Infanterie nu părăsesc 
sectoarele şi dispozitivul în care erau instalate; 

— să se aleagă un alt post de comandă pentru Divizia 10 Infanterie, 
instalându-l în afara (la periferia) oraşului ca să nu mai sufere 
eventuale noi nenorociri, ca aceea deja întâmplată, când se ocupase 
o clădire mare în mijlocul oraşului. 

Recomandaţia aceasta era valabilă şi pentru posturile de comandă ale 

celorlalte unităţi ale Diviziei 10 Infanterie, evitarea clădirilor mari 

care nu inspirau siguranţă. 

Nu mi-a vorbit nimic despre aceleaşi chestiuni privind 

comandamentul militar al Odesei. 

Armata a IV-a, nefiind lămurită la acea oră cine şi câţi anume din 

ofiţerii şi ostaşii noştri căzuseră victime sub dărâmături, mi-a spus să 

mă interesez şi asupra chipului cum a fost provocată aruncarea în aer 

a clădirii cu pricina, cine sunt victimele şi, în sfârşit, prin prezenţa şi 

sfatul meu să readuc liniştea şi încrederea în comandanții unităţilor 

Diviziei 10 Infanterie, impresionați, cu drept cuvânt, de cele 

întâmplate. 

Nu mi-a dat şi nu am primit nici un fel de ordin sau indiciu referitoare 

la măsuri de represalii; dacă mi s-ar fi dat o asemenea însărcinare 

afirm că aş fi refuzat. 


Însoţit de locotenent-colonel Panaitescu Dumitru, ofiţer de Stat 
Major... am sosit la Odesa, în dimineaţa de 23 octombrie 1941, nu 
mai târziu de orele 6,30. 


Fragment din Pledoaria generalului Nicolae Macici, susținută în 
ziua de 20 mai 1945 


Toată nenorocirea mea se trage de acolo, că în 22 octombrie 1941, 
când au fost azvârlite în aer comandamentele române de la Odesa, eu 
funcţionam ca comandant al Corpului 2 Armată fără să fi avut vreo 
comandă în Transnistria şi fără să fi participat la luptele de acolo şi 
am fost trimis de la Tiraspol la Odesa în cursul zilelor de 23, 24 şi 25 
octombrie să duc la îndeplinire o însărcinare precisă, încredinţată mie 
de Comandantul Armatei a IV-a, care nu avea nici o legătură cu 
represaliile militare, căci represaliile se ordonaseră de conducerea 
superioară a ţării şi s-au executat în afară de mine, fără participarea 
mea, într-un sens sau altul. 


Ce se întâmplase la Odesa, fără nici o legătură cu generalul Macici? 
La 22 octombrie 1941, orele 20, a fost aruncat în aer Comandamentul 
militar român din Odesa. Au murit ofiţeri şi civili. Generalul Glogojanu, 
care era comandantul militar al Odesei, fusese prevenit că localul fusese 
minat de organele militare sovietice înainte de a pleca din Odesa. Dar 
generalul Glogojanu nu a schimbat sediul. Generalul 'Trestiorianu devine 
automat comandantul militar al Odesei, după moartea generalului 
Glogojanu. El înaintează un raport relatând cele întâmplate la Odesa. 
Noaptea, mareşalul Antonescu a dat ordin armatei a IV-a să execute câte 
200 de cetăţeni sovietici pentru fiecare ofiţer şi civil omorâţi în 
Comandamentul Militar şi să se execute câte 100 de cetăţeni sovietici 
pentru fiecare ofiţer omorât în altă parte. Generalul Trestiorianu a primit 
ordin de la comandantul Armatei a IV-a să execute ordinul mareşalului şi 


a făcut represaliile cerute în masă. Ordinul fusese transmis prin colonelul 
Stănculescu. 

Generalul Trestiorianu i-a ordonat locotenent-colonelului Niculescu- 
Coca, pretorul Odesei, să execute ordinul mareşalului, punându-i la 
dispoziţie mijloacele militare necesare. Aşa sunt relatate lucrurile în ziarul 
România liberă nr. 247 care citează răspunsul pe care l-a dat generalul 
Trestiorianu acuzatorului public Avram Bunaciu. 

Aceste represalii militare, atribuite printr-un fals cumplit generalului 
Macici, au fost folosite de sovietici ca un pretext pentru a elimina unul 
dintre ofiţerii înaltei ierarhii militare româneşti. 

În fond, dincolo de opţiuni, temperament, afectivitate şi de oroarea pe 
care o avem faţă de orice gen de represalii, să nu uităm că atunci, în 1941, 
a fost vorba de represalii militare şi nu de o vânătoare de oameni. 
Conform dreptului internaţional, la provocările inamicului se reacţionează 
prin represalii militare şi exemplele nu ne lipsesc nici acum, în 1991. 
Tratate de drept internaţional şi studii serioase se referă la represaliile 
militare ca la o modalitate de a menţine ordinea într-un teritoriu ocupat. 
Generalul Macici, care nu a condus nici o formă de represalii militare, ne 
oferă în pledoaria sa exemplul generalului Eisenhower care a ameninţat 
populaţia germană, imediat ce a intrat pe teritoriul ei, că va trece la 
represalii militare dacă se va face vinovată de acte ce ar provoca rănirea 
ostaşilor sau manifestări ostile armatelor aliate. 

Represaliile de la Odesa, de care generalul Macici nici nu e vinovat, au 
fost pretextul folosit pentru a fi eliminat un autor şi un erou lucid al 
istoriei celui de-al doilea război mondial, un militar de carieră ce a dus la 
victorie armata română, luptând în Ardeal pentru eliberarea acestuia, 
alături de aliaţi. Nicolae Macici, învingător la Budapesta. El este un nume 
pe care-l reținem pentru faptele sale încă din primul război mondial. 

Criminal de război? Cel ce opreşte pogromul evreilor de la Odesa? Cel 
ce prezidează procesul legionarilor? 

Având în vedere că primul proiect de lege pentru purificarea serviciilor 
publice a fost întocmit de domnul Pătrăşcanu, ministrul ad-interim al 
Justiţiei în primul guvern Sănătescu, şi că acest proiect se referea la cei ce 


au exprimat opinii antidemocratice, antisovietice şi antisemite, să 
cercetăm cazul Macici şi pe ideea dacă el putea fi acuzat de antisemitism. 
Colonelul Coca-Niculescu a dat o ordonanţă care-i poartă semnătura, 
în calitatea sa de comandant militar al Odesei. Ordonanţa stipula că toţi 
evreii din Odesa sunt obligaţi să plece din oraş până la ora 12 spre Dalnic. 
Cei ce nu vor respecta ordonanța, rămânând în oraş după ora 12, vor fi 
împuşcaţi pe loc, fără judecată. Îngroziţi, evreii au început să fugă din oraş 
spre Dalnic, unde acest colonel Coca-Niculescu se pregătea să-i împuşte 
în cursul nopţii. Ordonanţa era aşadar o capcană pregătind moartea a 
50.000 de evrei. Generalul Macici a aflat întâmplător de această crimă în 
masă, crimă premeditată. Datele acestea le detinem din declaraţia 
domnului Gheorghe Pântea, fostul primar general al oraşului Odesa, 
declaraţie ce datează din 14 aprilie 1965. Ea se referă la aruncarea în aer a 
Comandamentului militar de la Odesa, la represaliile ordonate de 
generalul 'Trestiorianu şi la înfăţişarea de cimitir uriaş pe care o avea în 23 
octombrie Odesa, amintind de mairtiriile altor epoci resuscitate de 
hecatombele naziste... 450 de oameni atârnau spânzurați de stâlpii de 
telegraf. Gherman Pântea afirmă că mareşalul Antonescu, aflând de cele 
petrecute la Odesa, a ordonat noi represalii în masă. Dar ordinul său nu se 
referea la evrei. Colonelul Coca-Niculescu primind ordin de la generalul 
Trestiorianu, care primise ordinul telefonic de la Stănculescu, a optat 
pentru acest pogrom al evreilor. Planul i-a fost dejucat de generalul 
Nicolae Macici. Acelaşi Gheorghe Pântea depune mărturie în acest sens: 


L-am găsit pe generalul Macici la locul catastrofei, foarte amărât şi 
indignat de cele petrecute, spunându-mi că comandanții şi-au pierdut 
capul şi fac prostii... Am rugat pe domnul general Macici să-mi 
aprobe, pe răspunderea mea, să întorc înapoi pe aceşti nenorociti 
evrei în oraş căci eu, ca primar al acestui oraş, răspund pentru această 
populaţie nevinovată. Generalul, foarte impresionat de cele pledate de 
mine, cheamă imediat pe colonelul Niculescu, pretorul Odesei, şi, pe 
un ton ridicat, îl întreabă cum şi-a permis domnia sa locotenent- 


colonel să semneze o ordonanţă aşa importantă în calitate de 
comandant militar al Odesei. 

Locotenent-colonel Niculescu a răspuns generalului Macici că aşa a 
primit ordin de la generalul 'Trestiorianu, comandantul militar al 
Odesei. Atunci generalul i-a spus textual, pe un ton sever: „Pe 
răspunderea mea şi din ordinul meu pleacă imediat cu domnul primar 
general Gherman Pântea la Dalnic şi aduceţi evreii înapoi“. 
Nenorociţii de evrei s-au bucurat foarte mult de această intervenţie a 
mea şi s-au întors la Odesa şi mi-au făcut o mare manifestaţie de 
simpatie. Am mai rugat pe domnul general Macici să aprobe să ridice 
familiile pe cei spânzurați pentru a-i îngropa după tradiţiile lor, el mi- 
a aprobat imediat şi fără ezitare, iar eu am scos un comunicat într-o 
jumătate de oră, unde am rugat familiile celor nenorociţi să-i ridice. 
Tragedia evreilor însă nu a luat sfârşit: ea a continuat mai departe, în 
locul lui Glogojanu, omorât în comandamentul militar, mareşalul a 
numit la comanda Diviziei 10 un general, pe nume Gheneraru, 
literalmente un om nebun... 

Eu i-am răspuns domnului general Gheneraru că pe mine m-a numit 
personal Antonescu şi eu ţin cont numai de ordinele lui. Cum am spus 
mai sus, după aprobarea dată de generalul Macici, am plecat la Dalnic 
şi am întors evreii de la Dalnic înapoi. Ei erau acolo pentru a fi 
împuşcaţi noaptea. Aceşti nenorociţi, scăpaţi de la moarte sigură, s-au 
pus pe lucru, pe muncă, pentru a-şi câştiga existenţa, dar generalul 
Gheneraru, noul comandant al Odesei, care mi-a spus mie, într-o 
împrejurare, „că dacă el ar fi în locul mareşalului Antonescu ar da foc 
acestui infect oraş împreună cu toţi cetăţenii lui în 24 de ore“, nu s-a 
liniştit. 

Acest nemernic general şi o lichea ordinară a lui Antonescu scrie un 
raport fostului mareşal în care îi spune că Odesa e ameninţată de o 
debarcare sovietică din Crimeea şi cere foarte mult ca evreii toţi să fie 
imediat scoşi din Odesa, căci ei prezintă un mare pericol pentru 
siguranța Odesei, dacă într-adevăr s-ar face debarcarea. 


Mareşalul cere avizul meu, în care eu îi spun categoric că populaţia 
evreiască este liniştită şi nu prezintă nici un pericol pentru securitatea 
Odesei. Generalul Gheneraru repetă raportul meu către mareşal, 
adăugând că primarul general al Odesei, Gherman Pântea, face jocul 
comuniştilor, vorbeşte cu ei numai ruseşte şi îi ţine cu miile în 
serviciile Primăriei. 

Antonescu se lasă influenţat de acest raport şi dă ordin guvernatorului 
Alexianu să scoată toţi evreii din Odesa în toiul iernii. Guvernatorul 
dă ordonanța nr. 3 din 2 ianuarie 1942 şi, pentru că eu am refuzat şi 
m-am opus evacuării, el a numit o comisie militară în frunte cu 
prefectul de judeţ, colonelul Velcescu, şi, pe un ger cumplit, 
evacuează în judeţele Oceacov şi Berezovca pe nenorociţii de evrei 
din Odesa, din care o parte mor de frig pe drum, iar cei care ajung la 
faţa locului sunt imediat împuşcaţi de nemţii civili localnici. Aşa, spre 
ruşinea ţării noastre, s-a terminat tragedia evreilor din Odesa. 
Obiectivitatea îmi cere să declar cinstit, sincer şi dezinteresat că 
generalul Macici nu a avut nici un amestec în chestiunea represaliilor 
de la Odesa, ba, din contră, cu aprobarea lui am adus în oraş 40.000 
de evrei care au mai trăit liniştit trei luni de zile, adică până în luna 
ianuarie 1942, când au fost evacuaţi din Odesa. 


Apărarea generalului Macici din 20 mai 1945 


Al doilea gest îl puteţi găsi în actul existent la dosar, furnizat din 
declaraţia maiorului Rogos la interogatoriul ce i s-a luat de acuzatorul 
Popilian: „Abia în 23 octombrie 1941, când maiorul Niculescu-Coca 
a intrat în biroul său (biroul comandantului Diviziei 10 Infanterie), i-a 
pus întrebarea: «Cine a dat ordin să fie trimişi evreii la Dalnic?»“. La 
răspunsul maiorului că el a dat ordin, din ordinul mareşalului, 
generalul Macici ordonă lui Coca să înceteze operaţia şi maiorul 
pleacă raportând „Am înţeles“. 


Mai poate rezista acuza că generalul Macici a ordonat represalii, el 
care ajunsese la Odesa după ce acestea avuseseră loc, el care a salvat viaţa 
a zeci de mii de oameni sortiti unei morţi iminente? 

Dar să mai decupăm un fragment din „Apărare“: 


Cum să urmăresc pe evreii din Odesa, când pe cei din România nu i- 
am urmărit, nu i-am persecutat, dar i-am ajutat ori de câte ori mi-a 
stat în putinţă. Pe cei din Dobrogea şi Constanţa i-am scăpat de 
prigoana legionară. Mărturie stau, cred, cu toţii de acolo. Familia 
Krakauer din Constanţa, aflând din ziare că sunt arestat, s-a prezentat 
la Bucureşti soţiei mele, stăruind să chemăm (pe dumnealui şi pe 
soţia sa) să depună aici ca martori, să arate cum i-am ajutat pe evreii 
din Constanţa şi Dobrogea, în special, în iama 1940-1941. I-am citat, 
dar nu i-am avut aici! 

Comunitatea evreiască din Orăştie, fără ca eu să fi solicitat, îmi 
trimite declaraţia care se găseşte la dosar... Sunt semnăturile celor mai 
de seamă evrei de acolo, sunt actuali şi foşti rabini care subscriu. 
Martori sunt, tot astfel, evreii din Sibiu, unde am făcut garnizoană. 
Întrebaţi pe Max Springher să repete aici, în faţa dumneavoastră, 
mulţumirile calde pe care, atât el, cât şi soţia lui ni le-au adus, 
recunoscând că, dacă azi mai stau în Sibiu şi mai posedă magazinul, 
ei o datoresc numai ajutorului ce le-am dat, înlăturând o prigoană 
neomenească şi nedreaptă ce se pornise contra lor. 

Domnule Preşedinte, în 1941, exact acum patru ani, timp de aproape 
o lună de zile, am prezidat şi eu înalta Curte de Casaţie şi Justiţie 
militară în marele proces al lui Horia Sima, lasinski şi consorţii. 


Criminal de război, rasist, antisemit, putea oare să fie cel ce prezidase 
procesul legionarilor? 

O mulţime de informaţii legate de cel de-al doilea război mondial şi 
istoria armatei române au început să se adune în cărţi, enciclopedii, 


dicţionare, cărţi de memorii, dar nu există încă lucrări care să dea acea 
imagine comparativă şi de sinteză necesară. Numai cultura şi informaţia 
vor reda demnitate armatei române, dacă vom înţelege că numai 
demnitatea poate construi. 


Criminali de război sau eroii poporului nostru? 


D.U.: Majestate, vi-l amintiţi pe generalul Macici, care apare aici, în 
fotografie? 

M.S.: După figură, da. 

D.U.: Ştiţi că a fost condamnat la moarte, declarat criminal de război, 
numărul 1 pe lista criminalilor de război? 

M.S.: Acum nu-mi amintesc. Atunci au fost declaraţi criminali de 
război mulţi dintre aceia care erau de fapt eroii poporului nostru. Pentru 
mulţi dintre ei am intervenit. Şi am obţinut, uneori, comutarea pedepsei. 
Am aflat că, după decenii, unii dintre ei au fost reabilitaţi. 

D.U.: Nu puteaţi să vă aduceţi aminte pentru că atunci când s-a anunţat 
sentinţa nu eraţi în Bucureşti, eraţi la Săvârşin... Dar pentru că socrul 
generalului Macici, doctorul Romulus Dobo, fusese coleg de şcoală cu 
Iuliu Maniu, soţia generalului a luat legătura cu Iuliu Maniu pe toată 
durata procesului. A primit încurajări de la acesta. Mai mult, Iuliu Maniu 
l-a trimis la dumneavoastră pe Ripoşanu care era secretarul lui Petru 
Groza şi logodnicul Miei Groza ca să se obţină de la dumneavoastră 
comutarea pedepsei. Ştiţi că s-a simulat atunci, în 1945, chiar execuţia. 
Generalul Macici a fost legat de un stâlp şi a trăit clipele acelea de 
aşteptare a morţii. Le-a trăit demn. Apoi i s-a anunţat faptul că i s-a 
comutat pedeapsa. Ileana Macici, care trăieşte, ştie că supraviețuirea 
soţului ei vi se datorează. Nu intervenţia contase, ci faptul că se ştia că nu 
sunteţi adeptul „epurărilor“. Voi reproduce integral acest studiu 
confidenţial din 7 februarie 1945 intitulat „Procesul de desfăşurare al 
epurărilor în România“. lar cazul generalului Macici demonstrează, o dată 
în plus, cine au fost judecătorii lui Antonescu, limpezind, dacă mai era 


nevoie, care a fost atitudinea dumneavoastră faţă de Mareşal şi care i-ar fi 
fost soarta, chiar dacă nu era arestat de comunişti în noaptea de 23 august. 

Când Drogenii şi Ili Macici au părăsit casa din Antim 36, înainte de 
demolarea ei, soţia generalului a găsit într-o ladă din podul înalt ca o 
catedrală epoleţii şi însemnul de deasupra cozorocului de general al 
Armatei Regale Române. 


Un dosar ce trebuie redeschis 


Redeschidem dosarul unui general al armatei române pentru a înţelege 
sensul acelor epurări, prin care a fost desfigurată nu numai istoria ţării 
noastre, ci şi soarta a sute de mii de familii. 

În 7 noiembrie 1886 s-a născut la Craiova cel ce avea să devină 
general de divizie, comandantul Corpului 2 de Armată, comandantul 
Armatei a II-a române. După ce a urmat Şcoala militară de ofiţeri activi de 
infanterie, şi-a continuat studiile militare în Germania, în perioada 1 
octombrie 1913 — 1 aprilie 1915, la absolvirea Şcolii, având gradul de 
căpitan. A luptat în primul război mondial, a luptat alături de ostaşii 
români la Mărăşeşti şi Mărăşti, dincolo de Tisa, ajungând până la 
Budapesta. A comandat o companie de mitraliere din Regimentul 41 
Infanterie în luptele de la Pasul Merişor şi de la Vulcan în septembrie 
1916 şi a fost decorat cu Ordinul „Mihai Viteazul“, clasa a III-a. În 1927, 
fusese promovat colonel, iar în 1935 general de brigadă şi, apoi, general 
de divizie în 1939. O parte dintre aceste informaţii mi-au fost date de 
Ileana Macici, pe altele le-am completat din istoria armatei române în cel 
de-al doilea război mondial sau le-am găsit într-o sumedenie de articole 
semnate de Victor Niţu, în ultimii ani. În iunie 1941, generalul de divizie 
Nicolae Macici comanda Corpul 2 de Armată, respectiv Diviziile 9 şi 10 
Infanterie. Acest corp de armată se afla la nordul Dobrogei când a debutat 
Operaţiunea Barbarossa, numele de cod folosit pentru invazia armatelor 
naziste pe teritoriile Uniunii Sovietice. Ştiam, din surse diferite, motivaţia 
susținută de Hitler în faţa vocilor ce se împotriveau acestui proiect de 
deschidere a unui front nou, cel mai vast de altfel în cadrul celui de-al 


doilea război mondial. Erau destui dintre militarii germani de la vârf care 
socoteau planul suicidar. Dar Hitler se simţea pe caii cei mari din mai 
multe motive. Obţinuse victorii uşoare şi fulgerătoare în Europa 
occidentală. Războiul Armatei Sovietice cu Finlanda nu arăta o capacitate 
de luptă şi creiere strategice ori tactice prea dotate. Apoi se ştia că Stalin 
îşi decimase floarea armatei, că executase o mulţime de ofiţeri, între care 
şi trei mareşali, când nu-i deportase politic în fundurile Rusiei ori îi 
zvârlise în viaţa civilă. 

În Mein Kampf, Hitler vorbeşte despre necesitatea de a obţine la 
Răsărit acel spaţiu vital (Lebensraum), prin cucerirea de noi terenuri, 
surse de materii prime şi mână de lucru infinită. Conceptul mi-a ieşit din 
cap o vreme, dar aveam să mă lovesc de el în cu totul alt context decât cel 
al războiului nazist. Prima oară, atunci când au stabilit comuniştii o anume 
suprafaţă locativă pentru un individ, Ceauşescu fiind ultimul dictator care 
s-a referit şi a legalizat un număr de metri pătraţi de persoană. Apoi, când 
am cercetat anatomia maxilarului inferior ca să înţeleg invaliditatea tatălui 
meu şi cu ce anume s-a luptat ca să se vindece ori să-şi amelioreze 
suferinţa, am aflat că limba noastră are nevoie în cavitatea bucală de un 
spaţiu vital ca să-şi desfăşoare toate îndatoririle. Apoi i-am povestit 
soţului meu Liviu, care e arhitect şi profesor universitar la Pratt Institute 
din New York, povestea cu spaţiul vital de care are nevoie limba în gura 
omului, ca să-l poată hrăni, ca să vorbească. A fost impresionat. În 
arhitectură, spaţiul vital intră în atâtea proiecţii şi ecuaţii. lată cât poate fi 
de larg, între bine şi rău, între moarte şi viaţă, spectrul de sensuri al unei 
expresii care-i trimite pe unii să zidească, iar pe alţii să distrugă. 

Ili Macici, împreună cu băiatul ei Nicolae (sau Kiki) şi cu mama 
fetelor (Dobo), străbunica copiilor mei (Eleonora), evacuată din casa ei de 
la Orăştie, şi-au găsit „spaţiul vital“ în casa profesorului-inginer Paul N. 
Drogeanu, unde au locuit împreună şi după ce s-a stins dna Dobo, până ce 
casa a fost demolată din ordinul lui Ceauşescu. Pereţii ei, dacă mai ar fi 
fost şi azi în picioare, căci era o bijuterie de arhitectură, au auzit atâtea 
poveşti, cât să mai adauge cărţi memorabile bibliotecilor lumii. Dacă 
familiile Dobo şi Macici n-ar fi fost evacuate şi nu li s-ar fi confiscat 


întreaga avere, ar mai exista şi azi documentele şi dovezile acelor ani din 
prima jumătate a secolului, din păcate acum distruse, aruncate, smulse 
memoriei noastre. 

Generalul Macici şi armata pe care o comanda aveau în 1941 o 
independenţă specială, nefiind subordonați altei armate. A luptat şi a 
respins forţele sovietice care încercau să intre şi să ocupe Delta Dunării. 
S-a declanşat ofensiva grupului de armate Antonescu, apărarea sovietică 
din sudul Basarabiei a fost dislocată, Dunărea a fost forţată şi Corpul 2 de 
Armată condus de generalul Macici a luat parte la acele operaţiuni 
desfăşurate pe Nistru. Corpul 2 de Armată a preluat garnizoana oraşului 
Odesa, după cucerirea acesteia. 

În urma exploziei clădirii în care era Comandamentul român, 
mareşalul Antonescu a ordonat represalii. Pe 25 octombrie 1941 a fost 
raportată execuţia a 13.000 de comunişti şi evrei, dintre care 450 au fost 
spânzurați de-a lungul străzilor şi în locuri publice. Alţi istorici dau cifre 
mai mari, nu sunt în măsură să decid asupra lor. 

În noiembrie 1941, generalul Macici a fost numit comandantul 
Armatei I care rămânea în ţară. În 1942 a fost promovat general de corp de 
armată. În această perioadă, generalul a ajutat comunităţile evreieşti din 
Sibiu şi Orăştie, din Constanţa şi din alte oraşe unde se aflau trupele sale. 
Tot aşa procedase şi în Dobrogea, în perioada 1940-1941. Deşi conducea 
trupe care aparţineau liniei a doua, generalul va intra în linia întâi când s-a 
deschis frontul împotriva Axei, în Crişana, Banat, unde militarii pe care i- 
a comandat au avut forţa de a menţine puncte strategice importante, 
precum trecătorile Carpaţilor, până la regruparea şi venirea armatelor 
româneşti şi sovietice. 

După 22 septembrie 1944, au intrat în ofensivă. Au ocupat Beiuş, 
Salonta, Oradea, au forţat Tisa. S-au dat lupte extrem de grele la Midszent, 
Csongrád, Szolnok, împotriva armatelor germane şi ungare care 
contraatacau, Armata I condusă de Nicolae Macici înlocuind trupele 
sovietice la capetele de pod din aceste localităţi. În luptele de la Szolnok, 
s-a pierdut aproape întreaga Divizie 4 din cauza proastei dotări a armatei. 


Armata I a pierdut 8.720 de soldaţi şi ofiţeri. Apoi, Corpului 7 i-a 
revenit să elibereze Budapesta, în subordinea Armatei 7 Garda, în vreme 
ce Corpul 4 a luptat în zona Miskolc, în Munţii Biikk, fiind subordonat 
Armatei a XXVIl-a sovietice. 

Generalul Macici a primit sub autoritatea sa Corpul 4 de armată în 
decembrie 1944, iar Corpul 7 i-a revenit în subordine în ianuarie 1945. A 
urmat ofensiva declanşată în Slovacia în Munţii Javorina, dar generalul 
Macici a fost scos din luptă, fiind demis pe 12 februarie 1945 şi arestat. 

Comisia aliată de Control ceruse arestarea lui de pe 20 octombrie 
1944, dar cererea a fost retrasă la intervenţia ministrului de Război, 
generalul Mihail Racoviţă, care a deţinut această funcţie din 24 august 
până pe 4 noiembrie 1944. Va fi şi el arestat şi condamnat în 1950 şi va 
muri în 1954, la Sighet. 

Procesul lotului Macici a avut loc între 14 şi 22 mai 1945. Presa din 
această perioadă e plină de invective la adresa generalului şi a celorlaţi 
ofiţeri arestaţi. 28 de ofiţeri vor primi, în 22 mai 1945, sentinţa capitală. 
„Criminal“, „trădător“ sunt cuvintele-cheie, în stilul epocii. În procesul 
generalului Macici, condamnat la moarte, mai sunt acuzate de crime de 
război şi alte 37 de persoane. Recursul la Înalta Curte de Casaţie şi Justiţie 
a fost respins pe 28 mai 1945. La Propunerea guvernului, Regele Mihai a 
comutat sentinţa la moarte în închisoare şi muncă silnică pe viaţă. 

lată evocarea propriei vieţi, făcută de însuşi Nicolae Macici, în textul 
apărării sale, rostită în faţa tribunalului poporului şi a preşedintelui 
acestuia, în ziua de 20 mai 1945, la ora 3,50: 


Eram un tânăr căpitan, comandând o unitate de mitraliere, mai apoi 
un batalion de infanterie, când am dat năvală, în august 1916, 
străbătând în Ardeal prin trecătorile Carpaţilor... Pe pământul scump 
al Ardealului, am fost rănit în două rânduri. A curs sânge din belşug, 
din sângele clocotind de dorul de a dezrobi Ardealul, aşa cum din 
leagăn ni se cântase de părinţii şi învățătorii noştri. Am pierdut ochiul 
drept, mi-a stat viaţa într-un fir. 


Cum să interpretăm atunci acea comunicare telefonică primită de la 
Comisia Română de aplicare a armistiţiului, din partea colonelului 
Simionel, având un cuprins ce „relativizează“ (pentru a folosi un 
eufemism) şi ordinul de zi al generalului Managarov? Memoriul asupra 
îndeplinirii de către România a convenției de armistițiu? Să recitim acest 
mesaj telefonic de care atârnă soarta unui mare militar român, pe care a 
început s-o pândească mai mult decât discreditarea, duplicitatea politică şi, 
în cele din urmă, detenţia, disoluția: „Domnul general Vinogradov a 
comunicat că domnul mareşal Malinovski, constatând că domnul general 
Macici Nicolae s-a înscris pe drumul cel nou, pe front, în colaborare cu 
Armata Roşie, l-a absolvit cu totul de vina care i se aduce şi doreşte ca 
acest lucru să servească drept pildă şi imbold pentru cei care s-ar mai afla 
în situaţii asemănătoare“. Cuvintele acestei convorbiri apar în declaraţia 
locotenent-colonelului Ştefan P. Niculescu, director de cabinet al 
generalului C. Sănătescu, şef al Marelui Stat-Major. Convorbirea a avut 
loc în 8 martie 1945. 

Dar ce să mai înţelegem din faptul că cel ce a figurat cu numărul 1 pe 
lista criminalilor de război, emiţându-i-se citaţia numărul 1, nu era altul 
decât acela care, pe câmpul de luptă, a prins cruciuliţa Ordinului „Mihai 
Viteazul“ pe pieptul generalului Tarassov, căzut la datorie. Iată ce scria în 
apărarea sa generalul Macici despre acest moment: „A fost prima 
distincţiune de război română, mi se pare, şi singura până azi, pe care M.S. 
Regele a conferit-o, prin mine, unui general rus, ca recunoştinţă a vitejiei 
ce-l caracterizase“. 


Ce să mai înţelegem din faptul că pe afişul festiv al victoriei, alături de 
Regele Mihai, de Stalin, de Churchill, de Eisenhower, alături de mari 
comandanţi ai Armatei Sovietice, apare şi generalul Nicolae Macici 
împreună cu alţi trei generali români? La acest afiş festiv se referă cel 
transformat peste noapte din erou în criminal: 


Nu eu am dispus întocmirea acestui document grăitor de la sine, ci 
faptele mele de arme şi însăşi recunoaşterea de către dumneavoastră a 
comportării mele. 

România, pe care am servit-o sub patru regi, a mai trecut prin situaţii 
vitrege. A cunoscut clipe în care totul părea pierdut şi totuşi... a găsit 
totdeauna puterea de a birui până la urmă... 

E datoria dumneavoastră să vă întrebaţi unde şi-a găsit aceste puteri! 
Le-a găsit desigur în sufletul acelora care, mai presus de orice, au 
aşezat interesele, cerinţele ţării şi sentimentul datoriei, împins până la 
sacrificiu, deasupra persoanei lor. 

Şi dumneavoastră domnilor judecători, puteţi afirma că neamul nostru 
nu a cunoscut înfrângerea niciodată! 

Şi, la ce aş fi modest? Nu mi-ar folosi nici mie, nici chiar Dv,, 
judecătorii mei de astăzi, pentru că în toate înfrângerile românilor 
până în august 1944, pentru a rămâne înfrângeri ar fi trebuit să fie 
înfrânți şi oamenii cu conştiinţa şi sufletul generalului Macici. 
Înfrângerea mea ar fi fost înfrângerea Dv. Biruinţa mea şi a ostaşilor, 
pe care i-am comandat, este astăzi biruinţa Dv. 

O condamnare a mea ar însemna o condamnare a biruinţei pe care aţi 
obținut-o prin ostaşul pe care îl aveţi în faţa Domniilor voastre. 


Un spațiu plantat cu turnători 


Înainte ca scriitorul Marin Preda să definitiveze romanul Delirul, ne 
aflam, într-o duminică de vară, la casa şi grădina noastră de la Băneasa, pe 
strada Prislop, denumită apoi Jandarmeriei, colţ cu strada Regimentului şi 
pădurea Băneasa şi undeva în apropierea şoselei ce duce spre „2 Cocoşi“. 
Mă dusesem cu părinţii mei să-l luăm cu maşina pe Marin Preda de la 
Mogoşoaia şi am stat atunci, împreună cu câţiva prieteni, o zi întreagă, 
într-un decor idilic contrastând cu lucrurile pe care le povesteam şi care 
erau absurde, tragice. Atunci am vorbit cu Marin Preda câteva ceasuri 


despre generalul Macici. Stăteam într-un lan de lucernă, soarele cobora 
spre asfintit şi ţineam în mână câteva flori roşiatice de sângele-voinicului. 
M-au fascinat încă din copilărie, amestecul acesta între o floare sălbatică 
de culoarea rubinelor şi numele ei legat de o rană a unui erou... Rapiţa din 
lucernă umplea cu delirul ei galben verdele intens, acel singur adevăr pe 
care mi se părea că-l mai am atunci: Natura. Vorbeam cu Marin Preda 
despre generalul Macici, al cărui nume l-a pomenit într-un roman al său 
înaintea istoricilor, căci era un nume interzis, discutam, în fond, despre 
condiţia victimei şi a călăului. Paul era nepotul lui prin alianţă, căci Doina, 
mama lui şi soacra mea, era sora lui Ili, soţia generalului Macici. Ili locuia 
împreună cu sora ei în casa cumnatului ei, unde se refugiase cu băiatul ei 
şi al generalului Macici, Nicolae (Kiki). Marin Preda stătea de vorbă cu 
Paul, care-i povestea în amănunt despre Macici, procesul, condamnarea la 
moarte a generalului şi sentinţa ce-i fusese comutată... Dar nu eram de 
acord nici unul dintre noi că poţi numi adevărul victimă şi minciuna călău. 
Ar fi prea simplu. Adevărul e dat drept minciună şi eroismul e decretat 
crimă şi atunci începe vânătoarea lui. Şi gonacii, şi vânătorii, şi călăii nu 
ştiu că, poate chiar mâine, vânatul va fi căutat printre ei. Există multe aşa- 
zise „întoarceri la adevăr, la justiţie“, care sunt pretexte pentru a inventa 
nişte maşini de torturat adevărul şi mai cumplite... Marin Preda se simţea 
bine la noi la Băneasa. Nu îndrăzneam să-l întreb dacă nu i se pare că prea 
mulţi ochi şi urechi îl supraveghează la Mogoşoaia. Nici la editură nu mi 
se părea izolat. Venea el la noi, căci mie nu-mi plăcea deloc atmosfera de 
la Palatul Mogoşoaia, cum nu-mi plăcea nici la Casa Scriitorilor. Sau mai 
bine zis, mi-ar fi plăcut dacă n-aş fi simţit că oricât de vieux style erau cele 
două locuri, ele adăposteau un spaţiu plantat cu microfoane şi turnători. 

Ştiam că voi scrie într-o zi despre generalul Nicolae Macici. Am reuşit 
să strecor câteva rânduri despre el într-un eseu pe care l-am publicat în 
România literară, înainte de decembrie 1989, un eseu închinat lui Marin 
Preda. Comentariul meu a dat bătaie de cap cenzurii. Era şi Marin Preda 
un mare general al prozei, devenit tot mai indezirabil. Fusese atacat într-o 
revistă literară sovietică, iar mercenarii noştri ideologi şi culturnicii nu-l 
agreau. 


Aş vrea să pot studia dosarul lui Marin Preda la C.N.S.A.S. În ultimii 
lui ani de viaţă, mi s-a părut un om pândit, turnat, talonat, sufocat de aceşti 
ochi şi de aceste urechi care-i înregistrau şi respiraţia. Am fost o singură 
dată la Mogoşoaia, la un revelion unde am venit cu prietenii mei din 
Elveţia, Mirela, fostă Nachbarr, şi soţul ei, Adrian Barbu. Am stat la masă 
cu Marin Preda, chiar lângă el, cu Paul şi prietenii mei. Eugen Simion a 
venit cu soţia lui puţin mai târziu şi a stat tot la masa noastră, aşezată, 
precum masa mirilor şi a naşilor, într-un soi de prim-plan, în capul 
meselor celorlalte... Am dansat cu Moncher, după ce o invitase la dans pe 
Mirela, vaporoasă în rochia ei lungă bleu-turcoaz. Îşi pierduse sau i se 
furase brăţara de aur la Operă, unde fusese la un spectacol. Purtam o 
rochie lungă, neagră, cu mătase cu solzi mici precum cei ai păstrăvului 
tânăr şi o pelerină lungă, de catifea neagră, pe care am scos-o de cum am 
venit. Era fericit să fie la masă cu două femei tinere şi elegante. Mi-a spus 
şi mie şi Mirelei că nu este un mare dansator, că s-ar putea să ne calce pe 
vârful pantofului din greşeală. Apoi, în timp ce m-a făcut să râd 
povestindu-mi ceva despre neştiinţa de a dansa, m-a întrebat brusc, 
dinadins, era felul lui de a face un compliment: „Cum se face că rochiile 
voastre sunt chiar lungi şi fără zorzoane, în vreme ce majoritatea 
doamnelor de aici au rochiile nici cal, nici măgar...“. Ochiul de prozator. 
Soţia lui a coborât foarte târziu la petrecere, după miezul nopţii, într-o 
rochie adusă de la Paris, lungă, cu decolteul generos şi purtând pe cap o 
plasă din perle strânsă pe scalp, cu părul coafat în stilul charleston. 

Am revăzut scena din acea duminică de vară de mai multe ori în 
ultimii ani şi m-am gândit la ea, la romanul scris de Preda, la cazul 
Macici, la verdele lucemei atât de diferit de verdele Legiunii. Asta s-a 
întâmplat mai ales după ce s-a declanşat zgomotoasa campanie 
proantonesciană, cu exagerările ei riscând să arunce în aer bruma de 
democraţie a opiniilor şi aceea care se cuvine vehiculată de mass-media. 
Pentru că regele era socotit indezirabil după 1989 şi pentru că trebuiau 
găsite atâtea fotolii şi portofolii pentru atâţia criptocomunişti şi nostalgici 
ai dictaturii, s-a încercat relansarea mitologiei lui Antonescu în defavoarea 
monarhiei şi a ultimului ei reprezentant, M.S. Regele Mihai. Aceste 


mitologii în antiteză, iar nu complementare sau alternative, reprezintă 
pentru mine acea istorie care-şi dă cu stângul în dreptul şi viceversa. 

A început delirul, pe o nouă treaptă de redeformare şi mistificare a 
istoriei noastre. Antonescu a devenit un fel de Sfânt Gheorghe al 
patriotismului românesc, persoana unică în lupta cu balaurul comunist, de 
parcă n-ar fi luptat cu acesta şi P.N.[.-ul, şi P.N.L.-ul, şi P.S.D.-ul şi 
oricare cetăţean al ţării noastre cât de cât lucid, până la ultimul ţăran sau 
ultima ţărancă, ducând, în munţi, arme şi merinde partizanilor, ori luptând 
cot la cot alături de ei. Regele, care l-a arestat şi a făcut, dimpreună cu 
partidele istorice, armistițiul, trebuia să ne apară drept marele trădător care 
ne-a vândut comunismului. Am asistat şi mai asistăm la un proces al 
monarhiei care înlocuieşte, hilar, procesul comunismului. Dar nu mă refer 
la un proces retoric, la un text declarativ, la o singură carte. Riscul de a nu 
face o curăţenie sănătoasă în minţile noastre transformate în pubelele 
propagandei este imens. Dacă n-ar fi decât convulsiile naţionalismului. În 
care sunt folosite, din nou, de dragul Puterii, scenarii extremiste de dreapta 
cu avantaje în extremismul de stânga şi invers. Dacă nu ştii istorie, ajungi 
să te rogi la Dumnezeu, la sfârşitul slujbei în biserică, pentru cine ştie ce 
uzurpatori ai istoriei tale. Chiar dacă nu le spui numele sau funcţia, cum 
face preotul. Numai că te închini, după predica lui. 


De la procesul epurărilor la dezrădăcinarea României 


Marele Pescar şi pescuitul roşu 


Lucrul de cercetare în arhive poate să pară multora plicticos. Ce pot să-ţi 
spună nişte pagini îngălbenite în plus despre viaţă? Şi ce legătură poate să 
existe între document şi poezie, literatură, în general? Nu împărtăşesc 
asemenea îndoieli care aşază lumea aceasta în sertare de farmacii. Citiţi 
atenţi paginile care urmează şi, dacă aveţi puţină imaginaţie sau nu, tot vă 
veţi îngrozi. Când e menţionată „analiza succeselor“ trebuie doar să vă 
daţi seama că e vorba de statistica unor condamnări la moarte, la ani grei 
de închisoare, la pierderea drepturilor civile, la evacuări şi confiscări de 
bunuri, inclusiv de biblioteci, că e vorba de mii şi mii de oameni, pescuiţi 
cu acest năvod al epurărilor, tras de regulă de Marele Pescar Sovietic, dar 
şi de mulţi turnători. Aceştia s-au născut cu gena de turnător şi sunt roşi de 
viermele invidiilor şi nu mai ştiu cum să intre în graţia celor ce conduc 
tăvălugul de epurări. 

Eu nu am citit nici un roman al Marii Epurări. Sau „curăţenie 
generală“ cum s-a numit. Sau muncă de dezrădăcinare a răului din trecut 
care a devenit sinonimă cu dezrădăcinarea României. În acest studiu 
confidenţial veţi găsi toate destinele evocate în memoria adunată la Sighet 
şi pe unde s-a mai adunat. Puneţi poporul român şi istoria lui să se cearnă 
prin sita pe care o descriu aceste cuvinte dintr-un studiu confidenţial. Nu 
pot să nu mă întreb de ce: condiţiile de armistițiu constituie singura 
legătură legală a naţiunii cu Aliaţii? De ce există posibilitatea ca Rusia să 
ia parte activă la epurări? De ce legea epurărilor a fost o lege... blândă? De 
ce în ceea ce priveşte armata s-a făcut puţin? Trebuia cumva decimată 
armata română? Procesul ofiţerilor români trebuia să-l depăşească pe cel 
al naziştilor? 

De ce se compară mere cu pere? Franţa cu România! Când 
asemănările, chiar dacă ar fi fost numeroase, nu întrunesc cadrul acţiunii şi 
condiţiile. Franţa decide singură cum îşi face curăţenia. Nu acesta a fost şi 


cazul României, unde ingerinţa Moscovei este sinonimă cu prezenţa 
armatelor sovietice în România, decimarea democraţiei, desfigurarea 
valorilor şi destinelor... 

Mai rămân întrebările legate de problema epurărilor şi conflictul 
putemic între partidele istorice şi stânga nou-ridicată pe val şi pompată de 
Moscova. Apoi întrebările legate de Legea privind criminalii de război 
care încearcă de fapt să sporească forţa Frontului Naţional-Democratic şi, 
nu în ultimul rând, întrebarea simplissimă cu privire la interesele stângii în 
aplicarea programului epurărilor? De ideea că nu există nici un judecător 
competent şi trebuie create Tribunale ale poporului. Jalnică a fost şi 
rămâne supralicitarea. Fricoşii, dimpreună cu eternele cozi de topor, 
imaginează legi şi măsuri punitive care depăşesc cu mult ideile noilor 
stăpâni. Supralicitarea şi anticiparea proiectelor de epurare acţionează în 
lumea indivizilor precum sarcinile acumulate de plăcile tectonice care se 
eliberează şi prin seisme imperceptibile şi prin dezastre. Citiţi capitolul C 
care tratează măsurile de epurare din alte instituţii... Ce s-a făcut la 
Uniunea Scriitorilor, la ziarişti... Foarte importante sunt şi reacţiile unor 
lideri politici şi analiza luptei politice pentru putere. Sau analiza lui 
Niculescu-Buzeşti, care aduce critici proiectului cu privire la soarta 
criminalilor de război, remarcând neconstituţionalitatea multor articole şi 
faptul că P.C.R. devine un arbitru. Suntem la câteva luni de la încheierea 
Armistițiului. Raportul confidenţial se referă vag la o democraţie 
adevărată şi insistă pe faptul că nu trebuie să intervină un „umanitarism 
ipocrit“, asta putând să însemne drepturile omului... Sunt date şi primele 
cifre de arestaţi şi se fac referiri la liste de nume, confruntarea lor, acorduri 
şi dezacorduri. E abia începutul. Arestările se fac pe loturi, ceea ce mă 
face să mă gândesc la practicarea justiţiei ca la cadastru. Dat fiind că se 
apropie expropierile şi naţionalizarea, oamenii, ca şi proprietăţile funciare, 
ies cu lotul din cartea funciară şi se mută în priciul din puşcării, la zarcă, 
ori la groapa comună sau sunt deportaţi ori reuşesc să ia calea exilului. 
Loturi sunt şi în agricultură... până ce vor intra în C.A.P.-uri şi G.A.S.-uri. 
Sita care ceme are puţine găuri, iar năvodul e mai degrabă un harpon 
destinat peştilor mari. 


Vor veni, rând pe rând, alte site şi alte dimensiuni de cernere a 
„vinovăţiei“. Încet-încet sau mai iute, sita n-o să mai aibă plasa cu găuri 
de la fund şi n-o să se mai cearnă mare lucru. lar de năvod şi harpoane, 
nici vorbă. Şi lacul, şi râurile, şi marea vor fi la un loc, în acelaşi năvod 
sau lagăr al ţărilor socialiste. Pescuitul roşu va funcţiona ultraeficient. 


Studiul confidenţial din ziua de 7 februarie 1945 al Biroului 
pentru informaţii strategice al S.U.A. (O.S.S.), privind elaborarea 
în România a unei noi legislații pentru înlăturarea elementelor 
fasciste şi pedepsirea criminalilor de război 


(Acest document se află în Arhivele Statului, la Bucureşti, colecţia 
Microfilme S.U.A., r. 635, c. 1395-1419. Ce ne spune Biroul pentru 
informaţii strategice, Secţia cercetare şi analiză R&A, nr. 2957, în 7 
februarie 1945, despre Procesul de desfăşurare a epurărilor în România?) 


Rezumat 


. v x . A 
Analiză a succeselor€” realizate în elaborarea 
unei legislații pentru eliminarea fasciştilor 
şi arestarea criminalilor de război 


I. Introducere şi rezumat 


De la 23 august, România, ca şi alte ţări, care au ieşit sau au fost 
eliberate din Axă, a avut de făcut faţă sarcinii de „epurare“ [Nici 
„purificare“, nici „curăţire“ nu sunt cuvintele adecvate: primul este 
prea antiseptic, iar celălalt prea caustic]. Munca de dezrădăcinare a 
răului din trecut presupune trei aspecte mai mult sau mai puţin 


distincte. Primul, eliminarea fasciştilor şi colaboraţioniştilor din 
funcţiile de răspundere, fie din guvern, din organisme semioficiale 
(cum ar fi asociaţiile de presă), fie din întreprinderi particulare. Al 
doilea, pedepsirea criminalilor de război şi a speculanţilor. Al treilea, 
pedepsirea celor răspunzători de orientarea politică dezastruoasă, 
promovată de România până în momentul armistiţiului. Deşi fiecare 
din aceste aspecte tinde să se interfereze cu celelalte, ele au fost 
abordate întru câtva într-o manieră diferită şi prin mijloace şi legi 
diferite. 

Importanţa pentru România a unei curăţenii generale este evidentă. 
În primul rând, prin condiţiile de armistițiu, care până acum 
constituie singura legătură legală a naţiunii cu Aliaţii, România este 
obligată să-i aresteze pe criminalii ei de război. (Articolul 14 al 
Convenţiei de armistițiu stipulează: „Guvernul român şi înaltul 
Comandament se obligă să colaboreze cu înaltul Comandament Aliat 
(Sovietic) în arestarea şi judecarea persoanelor acuzate de crime de 
război“). În consecinţă, eşecul în a acţiona în această direcţie ar 
putea impieta asupra relaţiilor României cu Rusia şi creează 
posibilitatea ca Rusia să ia o parte activă la epurări. În al doilea 
rând, din punctul de vedere al politicii interne, România are 
responsabilitatea de a se descotorosi de acele elemente care au condus 
şi sprijinit regimurile dictatoriale şi fasciste şi politica externă în 
favoarea Axei. În România, ca şi în alte ţări, problema epurărilor este 
o problemă spinoasă, care a provocat numeroase controverse. În 
general se poate spune că succesele în această privinţă au fost foarte 
lente şi, în multe puncte, şovăielnice. Deşi la 11 octombrie a fost 
publicată o lege preliminară, legile definitive [chiar au fost legi 
definitive?] care îi stabileau pe criminalii de război şi pe cei 
răspunzători de dezastrul ţării nu au apărut până la 21 ianuarie, cam 
cinci luni după lovitura de stat. Deşi o serie de arestări ale celor mai 
notorii personalităţi au avut loc în momentul loviturii de stat, iar în 
toată toamnă s-au primit ştiri despre alte arestări, puţine acţiuni 
coordonate par să fi avut loc în ultimul timp. Legislaţia pentru 


eliminarea fasciştilor din guvern a fost votată în septembrie trecut, dar 
aceasta a fost o lege foarte blândă care s-a dovedit a fi ineficientă şi 
care a suferit trei amendamente ulterioare. Unele ministere sunt 
departe de a-şi îndeplini sarcinile, iar în ceea ce priveşte armata, s-a 
făcut puţin. Epurările din provincie (aşa cum s-a dedus din călătoriile 
în Transilvania şi Moldova, efectuate în lunile decembrie şi ianuarie) 
au fost, de asemenea, confuze şi necoordonate. În unele zone, în 
special cele situate departe de Bucureşti, au avut loc epurări prin 
eliminarea funcţionarilor de către populaţie şi înlocuirea lor cu 
persoane alese cu aclamații publice. Totuşi, legile care emană de la 
Bucureşti nu par să fi fost eficiente şi în capitalele judeţene s-a căzut 
aproape unanim de acord că administraţia centrală a acordat un 
ajutor foarte mic în această problemă şi adesea a provocat tulburări 
încercând să-i reinstaleze pe funcţionarii discreditaţi. 

Există câteva cauze ale acestor amânări. În primul rând, au fost 
întâmpinate dificultăţi legale obişnuite, inerente situaţiei: cum să se 
stabilească termenii juridici care să fie în acelaşi timp şi cuprinzători 
şi corecţi; dacă un colaboraţionist să fie numai scos din funcţie sau şi 
pedepsit, dacă o persoană care a promovat sau a menţinut un curs 
politic care a dus la ruină este supusă urmăririi juridice; dacă o 
persoană este supusă legilor retroactive; gradul de responsabilitate 
implicat de formalităţi juridice şi mai degrabă convenţionale sunt 
folosite ca paravan pentru anumite poziţii politice, comiterea unui act 
criminal la un ordin venit de la un superior. În multe cazuri, desigur, 
aceste formalităţi juridice şi mai degrabă convenţionale sunt folosite 
ca paravan pentru anumite poziţii politice. 

Într-o privinţă, România întâmpină o dificultate deosebită în ceea ce 
priveşte epurările. Întrucât România a trecut de la Axă de partea 
Aliaților cu ajutorul unei lovituri de stat mai curând decât printr-o 
revoluţie populară, există o mare doză de continuitate între fosta 
administraţie şi cea actuală, contrar cazului Franţei, de exemplu, unde 
atât statutul, cât şi acţiunile guvernului de la Vichy pot fi negate. 
Această continuitate, prezentând, de altfel, un avantaj considerabil 


pentru România într-o situaţie normală, prezintă anumite dificultăţi de 
ordin juridic şi denotă, de asemenea, că numeroase persoane din 
actuala administraţie sunt, într-un fel sau altul, legate de fostul regim. 
Aşa se face că mulţi funcţionari a căror sarcină este de a pune în 
aplicare epurările, pot fi ei înşişi supuşi unei astfel de măsuri. 
Această situaţie echivocă, plus inerția predominantă care există în 
multe categorii ale birocraţiei instituite au dus fără îndoială la 
amânări şi au stânjenit epurările. 

Conflictul politic dintre partidele istorice (Naţional-Liberal şi 
Ţărănesc) şi stânga nou-ridicată a făcut în mod inevitabil din 
problema epurărilor o problemă a unui conflict puternic între 
partide; multe din măsuri şi contramăsuri sunt explicabile numai în 
condiţiile acestei lupte pentru putere. Pe de o parte, stânga are o 
vedere mai cuprinzătoare asupra epurărilor decât dreapta şi tinde să 
contopească ideea unei curăţenii generale cu programul său de 
reforme social-politice. 

Pe de altă parte, partidele istorice încearcă să evite orice implicaţie 
revoluţionară în epurări şi insistă asupra ideii că instalarea 
regimului dictatorial este principalul rău care trebuie pedepsit. 
Această subliniere creează partidelor istorice o situaţie mai bună 
decât dacă ele ar fi insistat pe o activitate antisovietică, pe care 
stânga o priveşte ca pe răul cel mai grav. Mai mult, faptul că unul 
dintre partidele acceptabile astăzi poate servi drept paravan pentru 
persoane cu un trecut dubitabil a dus la un fel ciudat de competiţie: 
fiecare partid crede că dacă o personalitate proeminentă şi 
competentă, cu un trecut oarecum dezonorant, nu trebuie eliminată, 
este mai bine ca aptitudinile sale să fie puse în slujba partidului decât 
în aceea a opoziţiei. Refuzul stângii de a-l ataca pe Tătărăscu pare să 
fie un exemplu în acest sens. Se pune puţin problema, totuşi, ca 
stânga cu trecutul ei relativ neîmpovărător să fie mai insistentă în 
cererile ei privind epurările. 

Legile însele au avut tendinţa să devină instrumente ale partidelor 
aflate în competiţie; s-ar părea că stânga, pregătind proiectul său 


pentru legea privind criminalii de război, încearcă să sporească forţa 
Frontului Naţional-Democratic prin crearea tribunalelor populare. 
Tot aşa, insistența partidelor istorice asupra încrederii pe care o 
prezintă actuala magistratură presupune, de asemenea, implicaţii 
politice majore. Astfel, există posibilitatea permanentă ca efortul de a 
atinge un grad de dreptate naţională să poată fi transformat de 
interesele de partid într-un instrument politic. 

Criza politică din toamnă, care a dus la căderea a două guverne şi la 
lungi perioade în care să nu poată fi luată nici o măsură constructivă a 
încetinit procesul de pregătire a legislaţiei necesare. 

În ultimă instanţă, atmosfera socială generală din România nu este 
favorabilă unor epurări energice. Grupările conducătoare, care 
reprezintă o clasă strict limitată, nu au nici un stimulent serios să se 
purifice dincolo de necesităţile minime ale momentului. Cercurile 
comerciale şi de afaceri, care au avut legături economice strânse cu 
Germania, sunt înclinate să privească fosta politică favorabilă Axei ca 
pe un eşec decât ca pe ceva dăunător. Pe de altă parte, stânga suferă 
din cauza dezavantajului însemnat de a nu fi putut conduce o mişcare 
de rezistenţă de partizani şi în consecinţă îi lipseşte forţa de bază 
fizică şi morală, aşa cum se întâmplă în Iugoslavia sau Franţa. Mai 
mult, cu excepţia câtorva figuri curajoase, grupurile muncitoreşti din 
România fie au mers în urma dictaturilor, fie erau apatice. Există 
astfel pericolul ca după ce se va fi făcut ceea ce este considerat ca 
epurări „simbolice“, chestiunea să fie lăsată la o parte. Dacă raţiunile 
stângii se vor dovedi a fi dominate de dorinţa de a obţine puterea, este 
posibil ca ea să fie împinsă de exigenţele sale politice să-şi modifice 
atitudinea, căci într-un anumit grad ea pare să o fi făcut în cazul lui 
Tătărăscu. Pe moment, totuşi, este evident în interesul ei să continue 
aplicarea programului epurărilor. 


II. Eliminarea fasciştilor şi colaboraţioniştilor din serviciile publice 


Faptul că România s-a desprins din Axă printr-o lovitură de stat, care 
a implicat relativ puţine persoane şi a cuprins numai pe câţiva dintre 
conducătorii fostului regim, a complicat şi a întârziat procesul de 
curăţire a guvernului şi serviciilor publice. Primul guvern Sănătescu 
avea câteva persoane cu un trecut politic dubitabil. În septembrie, 
mareşalul Palatului declara că unul dintre obstacolele în calea 
epurărilor era prezenţa vechii gărzi şi a generalilor în guvern care 
erau lipsiţi de dorinţa de a întreprinde măsuri prompte şi hotărâte. 
[Dar nu luptase armata română împotriva nemților după 23 august?] 
Sarcina de eliminare a funcţionarilor poate fi privită sub trei aspecte: 
1. elaborarea unei legi care să fie aplicată tuturor serviciilor 
guvernamentale; 
2. măsurile luate de diferite sectoare ale guvernului, fie în legătură, 
fie independent de această lege; 
3. măsurile luate de diferite grupări cvasioficiale, cum ar fi Asociaţia 
de presă sau Societatea autorilor români. 
În general, procesul de eliminare a funcţionarilor a fost foarte lent şi 
nesistematic. Schimbările frecvente în guvem şi modificările 
succesive intervenite chiar în lege sunt fără îndoială factori importanţi 
pentru această întârziere. Totuşi, cauza de bază pare a fi aceea care a 
produs dificultăţi în multe din relaţiile de după armistițiu ale 
României: o atitudine predominantă de tărăgănare a cercurilor 
guvernante şi o dorinţă de „a conduce ca de obicei“. Până acum a fost 
imposibil să se obţină o listă amănunţită a personalului scos din 
funcţie; informaţiile disponibile sunt contradictorii şi nu prezintă 
încredere. 


A. Lege pentru purificarea serviciilor publice 
Primul proiect de lege pentru purificarea serviciilor publice a fost 
întocmit de domnul Pătrăşcanu (comunist), ministrul ad-interim al 


Justiţiei în primul guvern Sănătescu. Proiectul iniţial prevedea o sferă 
foarte mare de aplicare, întrucât includea pe cei care au exprimat 
opinii antidemocratice, antisovietice şi antisemite. În forma sa finală, 
însă, aşa cum a fost prezentat Regelui de către domnul Aureliu 
Căpăţină, căruia i-a succedat domnul Pătrăşcanu, a fost atât de redus, 
încât domnul Pătrăşcanu a făcut o declaraţie în care îşi declina 
responsabilitatea faţă de lege [a fost publicat ca Legea nr. 461 în 
Monitorul Oficial nr. 216 din 19 septembrie 1944]. 

Concepţia acestei legi, cum se reflecta în memoriul de prezentare al 
lui Căpăţină către Rege, prezintă o semnificaţie suficientă pentru a fi 
citată în întregime [Arhivele Statului, colecţia Microfilme S.U.A., r. 
635, c. 1402]. 

Este interesant de remarcat ceea ce acest memoriu omite să spună: 
nici o menţiune nu se face în legătură cu războiul, cu dictatura 
fascistă, cu măsurile antisemite, cu actele de violenţă ale regimului 
anterior. În ceea ce priveşte memoriul, el este pur şi simplu o 
propunere de a diminua corupţia în guvern. 

Nici legea nu a fost mai severă. Funcţionarii civili urmau să fie 
destituiţi pentru că ar fi manifestat „o atitudine abuzivă şi un 
comportament nedemn“, punându-se în serviciul unor interese străine 
de acelea ale naţiunii române, şi pentru că ar fi desfăşurat o „activitate 
notorie“ în organizaţiile politice şi paramilitare care sprijineau Garda 
de Fier, fascismul sau hitlerismul, sau servind astfel de organizaţii din 
iniţiativă proprie sau cu exces de zel. Totuşi, chiar şi aceste persoane 
erau exceptate dacă puteau demonstra că, înainte de 23 august, ele s- 
au alăturat luptei pentru răsturnarea fascismului. 

Această lege a suferit modificări considerabile prin amendamentele 
ulterioare (Legea nr. 486, publicată în Monitorul Oficial nr. 233, din 8 
octombrie 1944, Legea nr. 594, publicată în Monitorul Oficial nr. 273 
din 24 noiembrie 1944 şi Legea nr. 31 publicată în Monitorul Oficial 
nr. 13 din 17 ianuarie 1945). Cel mai important amendament a fost 
acela din 24 noiembrie prin care definirea culpabilităţii a fost 
considerabil extinsă. 


Următoarele persoane sunt acum pasibile de a fi destituite: 

a) cele care prin acţiunile lor, sub orice formă, s-au pus în serviciul 
hitlerismului şi fascismului, servind astfel unor interese străine de 
cele ale naţiunii române; 

b) cele care au militat, sub orice formă, pentru orice organizaţie 
politică sau paramilitară aparţinând Gărzii de Fier, fasciştilor sau 
hitleriştilor, sau care au netezit calea pentru instalarea dictaturii 
fasciste în România; 

c) cele care au propagat idei opuse principiilor democratice sau care, 
sub influenţa unor astfel de idei, au folosit presiunile şi au recurs la 
acte de teroare, tortură sau chiar omor în îndeplinirea obligaţiilor 
lor. Nu se face nici o excepţie pentru activităţile patriotice înainte de 
25 august. Legea anula, de asemenea, promovările ilegale sau 
nejustificate. Pentru fiecare minister sau întreprindere urmează să 
fie formate comisii alcătuite din trei persoane care să decidă asupra 
cazurilor respective. Concedierile urmează să fie făcute prin decret 
regal sau decizie ministerială. 

În memoriul care însoţeşte acest amendament, domnul Pătrăşcanu 

(care a preluat funcţia de ministru de Justiţie în al doilea guvern 

Sănătescu) a declarat că legea iniţială prezenta dificultăţi în aplicare 

şi s-a dovedit a fi ineficace şi că revizuirea fusese propusă cu scopul 

de a efectua purificarea „în spiritul actului istoric de la 23 august“. 

O critică?” a acestei legi, în forma sa finală, a fost formulată recent de 

domnul Titel Petrescu, liderul Partidului Social-Democrat. Principala 

sa obiecţiune a fost aceea că legea prevede o singură pedeapsă: 
demiterea. El şi-a exprimat opinia că nu trebuie prevăzută o singură 
pedeapsă pentru o multitudine de vini penale sau disciplinare, aceasta 
va face ca miniştrii şi comisiile să ezite în a pronunţa singura 
pedeapsă în cazuri de o gravitate mai mică. În consecinţă, el propune 

o serie de pedepse gradate, inclusiv avertismente, concedieri pentru o 

perioadă limitată etc. S-ar părea însă că domnul Petrescu nu a înţeles 

natura acestei legi speciale. În acest caz, pedeapsa este aplicată 
retroactiv pentru acte comise înainte ca legea să fi fost promulgată, 


astfel că asemenea stratageme, cum ar fi avertismentele, par să 
eludeze scopul principal. Mai mult, scopul epurărilor este în mare 
măsură acela de a îndepărta din funcţii acele persoane care au fost 
răspunzătoare de fărădelegile fostului regim. Hotărârea ce decurge 
din aceasta se referă doar la persoana este sau nu potrivită să rămână 
în funcţia sa. 


B. Desfăşurarea epurărilor în ministere 


Munca ce se face în prezent, de elaborare a listelor cu persoanele ce 
urmează a fi demise din diferite ministere, se desfăşoară haotic, iar 
impresia generală este aceea că treaba nu a fost făcută, în mare 
măsură, foarte eficient. Nu mai departe, la 13 decembrie, prim- 
ministrul, generalul Rădescu, a cerut cu insistenţă titularilor 
ministerelor să accelereze luarea măsurilor de eliminare a persoanelor 
aflate în subordinea lor. Nu dispunem de informaţii din multe dintre 
ministere, dar au fost strânse unele date referitoare la Ministerul 
Afacerilor Externe, de Justiţie şi de Interne. 

Ministerul de Externe pare să fi fost primul care a trecut la aplicarea 
acestor măsuri care, potrivit domnului Buzeşti (ministru în primul 
guvern Sănătescu), au început înainte de publicarea legii. El a 
declarat, în septembrie, că a început curățirea în ministerul său din 
proprie iniţiativă, întrucât a considerat că situaţia era de o asemenea 
urgenţă încât nu putea aştepta noi deliberări din partea întregului 
guvern. Spre sfârşitul lunii el a spus că a îndepărtat mai mult de 300 
de persoane. 

Departamentul căruia i s-a acordat cea mai mare atenţie, în legătură 
cu problema epurărilor, a fost Ministerul de Justiţie. În primul rând, 
domnul Pătrăşcanu, ministrul, a fost unul dintre partizanii care au 
pledat cel mai mult pentru epurări radicale. În al doilea rând, 
purificarea magistraturii este o condiţie sine qua non pentru 


procedurile judiciare ulterioare. În septembrie, mareşalul Palatului s- 
a plâns că unul dintre factorii care provoacă amânări în dezbaterile 
guvernului era poziţia adoptată de Pătrăşcanu care a insistat că nici 
unul dintre judecătorii români nu era competent să prezideze un 
complet de judecată în procesele de epurare pentru motivul că toţi 
erau reacţionari. El a insistat pentru crearea de tribunale populare, 
cu acuzatori publici pentru acuzaţia de crime de război. La formarea 
celui de-al doilea guvern Sănătescu, domnul Pătrăşcanu a făcut o 
importantă declaraţie referitoare la politica de epurare ce urma să fie 
promovată în Ministerul de Justiţie. El a cerut cu insistenţă „epurarea 
rapidă a aparatului de stat începând cu magistratura“. El a afirmat că 
stabilirea vinii nu era dificilă căci judecătorii vinovaţi s-au depăşit pe 
sine sau au manifestat exces de zel în aplicarea legilor regimului de 
dictatură. 

Domnul Pătrăşcanu a continuat spunând că epurările nu vor fi limitate 
la „uşieri, mesageri şi funcţionari mărunți“, ci vor începe de sus. S-a 
aflat că, drept urmare a cuvântării lui Pătrăşcanu, câţiva magistrați şi- 
au prezentat demisia pentru a evita urmările împotriva lor. 

În Ministerul de Interne, desfăşurarea epurărilor pare să fi fost 
deosebit de lentă şi ineficace. Acest minister, care răspunde de 
ordinea internă şi în subordinele căruia se află poliţia şi serviciile 
secrete, este un element politic deosebit de fierbinte; controversa 
violentă dintre stânga şi partidele istorice în legătură cu acest minister 
a încurcat problema şi a făcut situaţia şi mai neclară. Procesul 
epurărilor în această ţară este pe cât de important, pe atât de dificil, 
întrucât poliţia era unul din instrumentele principale ale fostului 
regim şi nu poate fi unul dintre instrumentele cu ajutorul cărora să se 
aplice noua lege privind epurările. 

Atacurile stângii împotriva prim-miniştrilor Aldea şi Penescu au 
constituit factori importanţi în crizele care au dus la căderea celor 
două guverne Sănătescu. Deşi stânga are, fără îndoială, motivele sale 
politice pentru aceste atacuri, ar putea apărea unele probe în sprijinul 
acuzațiilor că ministerul nu a fost supus procesului de epurare. 


Desigur, informaţiile care continuă să parvină despre fraudele şi 
corupţia din rândul autorităţilor poliţieneşti, eliberarea din 
închisoare, fără permisiune, a unor persoane, ineficienţa în arestarea 
membrilor Gărzii de Fier ar denota că se impune ca ministerul să fie 
supus unei reforme radicale. 


C. Epurările din alte instituţii 


Trebuie făcută o deosebire între legea privind epurările în instituţiile 
publice şi diferitele măsuri luate de anumite asociaţii care, indiferent 
de orice prevedere legală, au hotărât să excludă din rândurile lor pe 
acei membri care erau acuzaţi de activităţi prefasciste şi 
colaboraţionism. Aşa s-a întâmplat la Asociaţia presei, Societatea 
autorilor români, Societatea agronomilor, Societatea inginerilor etc. 
Toate aceste organisme au acţionat din iniţiativă proprie şi trebuie 
remarcat că excluderile în sine nu au avut nici o consecinţă juridică. 
De exemplu, un inginer exclus poate continua să-şi exercite meseria, 
întrucât nu există nici o lege care să-i interzică aceasta. 

La 7 noiembrie, Societatea scriitorilor români a hotărât să-i excludă 
pe acei scriitori care au pregătit terenul pentru venirea dictaturii, au 
insistat ca România să participe la război alături de Axă, au atacat 
U.R.S.S.-ul sau au fost membri ai Asociaţiei germano-române sau ai 
altor asociaţii prohitleriste şi antidemocratice. O serie de scriitori au 
fost scoşi din Societate pe baza acestei hotărâri. 

Asociaţia română de presă a exclus din proprie iniţiativă o serie de 
ziarişti fascişti fără ca aceasta să fie prevăzută de vreo stipulaţie 
juridică. Pentru a crea un cadru juridic acestui proces, ministrul 
Afacerilor Externe a elaborat în ianuarie un proiect care prevedea 
diferite pedepse pentru ziariştii fascişti. Au fost incluse următoarele 
categorii: 1) cei care au scris în favoarea doctrinelor fasciste sau 
hitleriste; 2) cei care s-au aflat în solda puterilor Axei; 3) cei care au 


pregătit opinia publică pentru intrarea României în război împotriva 
Naţiunilor Unite; 4) cei care au promovat şi propagat idei 
antidemocratice; 5) cei care şi-au incitat cititorii să comită orice act 
de teroare, tortură sau asasinat. Pedepsele merg de la simpla 
admonestare la interzicerea pe viaţă de a mai practica activitatea de 
ziarist. Va fi folosită următoarea procedură: 

1) o comisie specială formată din cinci ziarişti de profesie va întocmi 
o listă a celor pasibili de pedeapsă; 

2) guvernul va hotărî asupra acesteia şi va pune în aplicare pedepsele 
efective (în momentul elaborării acestui raport, proiectul nu a devenit 
încă lege). 

Avocaţii care formează organisme distincte (barouri) în toate 
sectoarele Capitalei sunt supuşi excluderii potrivit prevederilor unei 
legi speciale, emisă la 19 decembrie 1944. Prevederile acestei legi 
sunt practic aceleaşi cu cele ale legii privind epurările în serviciile 
publice. Avocaţilor excluşi din barou, şi unii au şi fost excluşi, nu li 
se mai permite să practice dreptul. 

La 10 noiembrie, ministrul Muncii, Lothar Rădăceanu, a propus un 
proiect de lege privind eliminarea fasciştilor din întreprinderile şi 
concernele particulare, pe motiv că această măsură era necesară 
pentru a împiedica sabotarea eforturilor de război. Se pare însă că nu 
s-a înregistrat nici un progres în adoptarea proiectului. 


III. Urmărirea judiciară a criminalilor de război şi a celor răspunzători 
de dezastrul României 


Sarcina de pedepsire a criminalilor de război şi a celor răspunzători 
de dezastrul României este mult mai dificilă decât cea a îndepărtării 
din funcţii. În primul rând, este o vină mult mai gravă şi presupune 
pedepse mult mai grele. Mai mult, implicaţiile politice sunt mult mai 
mari şi au prilejuit numeroase controverse. 


Pedepsirea criminalilor de război este aspectul mai puţin dificil al 
problemei, deşi au fost discuţii asupra definiţiei. Pedepsirea însă a 
celor răspunzători de cursul politic al României a stârnit un puternic 
dezacord, căci acest aspect este în mod inevitabil implicat în actualul 
conflict politic. Hotărârea asupra a ceea ce constituie o crimă 
politică comisă în trecut presupune implicit o hotărâre asupra 
orientării politice actuale. În consecinţă, atât stânga, cât şi partidele 
istorice s-au străduit să elaboreze legile astfel încât să le servească 
scopurile lor politice actuale. Acest conflict, plus inerția 
administrativă moştenită de la fostul regim, a întârziat cu aproape 
cinci luni formularea unei definiţii a criminalilor de război şi a celor 
răspunzători pe plan politic. 

Problema procedurilor judiciare a fost şi ea o chestiune de dispută 
între cele două partide. Stânga se pronunţă pentru un program de 
dreptate radicală, folosind astfel de instrumente cum ar fi tribunalele 
populare; partidele istorice au preferat să aplice epurările în cadrul 
structurii juridice existente. Şi aici lupta pentru putere a creat 
confuzie şi a întârziat instituirea unui mecanism judiciar adecvat. 
Există puţine informaţii exacte în legătură cu desfăşurarea în prezent 
a arestărilor până la cele operate recent în conformitate cu legile din 
21 ianuarie. Toată perioada de toamnă, presa a furnizat numeroase 
ştiri privind arestarea unui număr mare de membri ai Gărzii de Fier, 
dar aceste ştiri erau adesea dezminţite după câteva zile. S-ar părea că 
s-au luat relativ puţine măsuri concrete. 


A. Primii paşi 


Potrivit condiţiilor armistiţiului, România a fost obligată să 
colaboreze cu înaltul Comandament Sovietic în arestarea şi judecarea 
criminalilor de război. Cu excepţia însă a câtorva cazuri foarte 
cunoscute, au fost luate relativ puţine măsuri în perioada imediat 


următoare armistiţiului. În jurul datei de 25 septembrie au circulat 
informaţii că ruşii au devenit deosebit de neliniştiţi de lipsa de 
progrese. S-a aflat că la 10 octombrie ruşii au prezentat guvernului 
român o listă cu 47 presupuşi criminali de război, însoţită de cererea 
expresă ca ei să fie imediat arestaţi. În listă figurau şi generalul 
Potopeanu şi generalul Frîncu. Guvernul a protestat, dar a fost obligat 
să opereze arestările. 

Măsurile judiciare pentru arestarea criminalilor de război au fost 
următoarele. A fost adoptată o lege care să permită crearea unei 
legislații speciale pentru urmărirea celor vinovaţi de dezastrul ţării. 
Apoi a fost adoptată o lege care să permită arestările, deşi 
determinarea definitivă a vinei se afla în curs de stabilire. Această 
lege, cu memoriul care o însoţeşte, este suficient de scurtă pentru a o 
cita în întregime. 

Publicarea acestei legi pentru definirea criminalilor de război şi pe cei 
răspunzători de dezastrul României nu a avut însă un ecou imediat. 
La 25 octombrie s-a anunţat în presă că Consiliul de Miniştri a 
aprobat un proiect de lege care prevede crearea unui comitet de 
anchetă căruia să i se încredinţeze sarcina de a descoperi persoanele 
răspunzătoare de participarea României la războiul împotriva 
Naţiunilor Unite. Totuşi, nu s-a luat nici o măsură imediată, în parte 
pentru că guvernul era convulsionat de criza permanentă care s-a 
prelungit până la instalarea, la începutul lui decembrie, a guvernului 
Rădescu. În cursul lunii noiembrie, presa, în special presa de stânga, a 
susținut o neîncetată campanie pentru epurări în care, din când în 
când, Graiul nou, organul Armatei Roşii, mai scotea câte un mârâit 
ameninţător. Mai apăreau, de asemenea, numeroase ştiri că toate 
persoanele care făcuseră parte din guvern între anii 1940 şi 1944 vor 
fi arestate (presa din 10 noiembrie), că un mare număr de membri ai 
Gărzii de Fier fuseseră sau urmau să fie arestaţi. Dar nici o acţiune 
concretă nu s-a materializat. Spre sfârşitul lunii noiembrie, în presă a 
fost un scurt scandal pentru că ministrul de Interne publicase o listă 
de persoane care urmau să fie arestate, înaintea arestării lor, 


permiţând astfel unui număr de membri ai Gărzii de Fier să fugă sau 
să se ascundă (presa din 28 noiembrie). 


B. Primul proiect de lege pentru definirea criminalilor de război 


La 16 decembrie s-a aflat că la cabinetul noului guvern Rădescu se 
hotărâse să fie dizolvată comisia pentru depistarea membrilor Gărzii 
de Fier şi să se reînceapă activitatea de alegere a unei noi comisii. La 
24 decembrie s-a anunţat că un comitet special numit pentru a 
clarifica definirea criminalilor de război a ținut prima şedinţă. 
Comitetul a fost prezidat de Petru Groza (Frontul Plugarilor) şi avea 
ca membri pe domnul Pătrăşcanu (comunist), domnul G. Fotino 
(liberal) şi domnul G. Pop (naţional-ţărănist). În cele din urmă, la 3 
ianuarie, proiectul de lege elaborat de această comisie ministerială a 
fost publicat în presă. Unele comentarii au fost prilejuite de faptul că 
proiectul propus fusese publicat în presă, înainte ca el să fi fost 
prezentat Consiliului de Miniştri. Cea mai plauzibilă explicaţie pentru 
acest procedeu, pe lângă publicitatea obişnuită făcută acţiunilor 
guvernului, este aceea că acest comitet sau, mai curând, Pătrăşcanu, 
care reprezenta lumina călăuzitoare a lui, dorea ca acest proiect să fie 
prezentat publicului în caz că el ar fi fost mult modificat sau ciopârţit 
în dezbaterile ulterioare ale guvernului. 

Proiectul, aşa cum fusese elaborat de această comisie, se referea atât 

la criminalii de război, cât şi la cei răspunzători de dezastrul 

României. Articolul 1 stabileşte ca răspunzători de dezastrul ţării: 

a) pe cei care au pus în pericol interesele generale ale ţării, prin 
semnarea unor acorduri internaţionale cu puterile beligerante, au 
permis trupelor germane să intre în teritoriul românesc şi au hotărât 
să înceapă războiul împotriva U.R.S.S. şi a Naţiunilor Unite; 

b) pe cei care au susţinut o politică de prietenie faţă de Germania 
hitleristă şi au fost de acord să renunţe la Transilvania de Nord; 


c) pe cei care, din ianuarie 1938, au pregătit aceste acte prin acţiunile 
lor scrise, verbale sau prin alte mijloace de propagandă. 

Articolul 2 defineşte criminalii de război astfel: 

a) cei care au încălcat prevederile legilor internaţionale referitoare la 
ducerea războiului; 

b) cei care au maltratat prizonierii sau ostaticii; 

c) cei care au ordonat sau comis orice act de opresiune, cruzime sau 
exterminare împotriva populaţiei civile din teritoriile ocupate; 

d) cei care, în mod ilegal sau prin forţă, au luat bunuri publice sau 
aparţinând unor particulari din teritoriile în care se purta războiul; 

e) cei care au dispus crearea lagărelor de concentrare sau ghetourile 
sau care au luat iniţiativa de a expulza din ţară anumite persoane pe 
motive rasiale sau politice; 

f) cei care, pe motive rasiale sau politice, au persecutat, au ordonat 
deportarea în mod evident în scopul exterminării sau au ordonat 
muncă silnică cu scopul exterminării populaţiei; 

g) cei care, în funcţiile lor de ofiţeri, comandanţi etc. de închisori sau 
lagăre de internare pentru prizonierii de război etc. au supus 
deţinuţii la un tratament inuman; 

h) cei care, în funcţiile lor de procurori sau ofiţeri de poliţie, au făcut 
uz de persecuții şi tortură, precum şi judecătorii care au sprijinit 
folosirea mijloacelor teroriste; 

i) cei care au propus sau au pus în aplicare orice măsuri nedrepte de 
inspiraţie antisemite, hitleriste sau ale Gărzii de Fier; 

j) cei care, aflându-se în funcţii de comandanţi, au realizat profituri în 
interes personal prin punerea în aplicare a legislaţiei antisemite, 
hitleriste sau ale Gărzii de Fier; 

k) cei care au servit interesele germane în România sau au fost plătiţi 
pentru astfel de servicii; 

l) cei care au părăsit teritoriul românesc şi s-au pus la dispoziţia 
Germaniei hitleriste şi au atacat România; 

m) cei care au adus economia românească la starea de aservire faţă de 
Germania. Pedepsele prevăzute de articolul 3 prevăd pedeapsa 


capitală, închisoare pe viaţă şi închisoare cu sau fără muncă silnică 

pe termene între 3 şi 20 de ani. 
Investigaţiile urmau să fie întreprinse de procurori special numiţi şi 
recrutaţi din rândul funcţionarilor civili care să fie asistați de 
magistrați şi alte persoane cu pregătire juridică. Ordine de arestare pot 
fi emise fie de guvern, fie de procurori speciali. Stabilirea unei 
acuzații formale de a fi comis crime de război atrăgea după sine 
confiscarea averii acuzatului. Judecarea crimelor de război urma să 
fie încredinţată unor „tribunale ale poporului“ speciale ai căror 
judecători urmau să fie numiţi de ministrul de Justiţie din cadrul 
magistraturii şi al juriştilor de profesie. Juraţii urmau să fie aleşi din 
rândul următoarelor organizaţii politice: partidele Naţional-Liberal, 
Naţional-Ţărănesc, Comunist, Socialist, Uniunea Patriotică, Frontul 
Plugarilor şi Uniunea Sindicatelor. Curtea urma să fie formată din 
nouă judecători, doi numiţi de ministrul de Justiţie, iar şapte din 
listele juraţilor. Sentinţele pronunţate de aceste tribunale erau 
definitive, fără drept de apel. Acest proiect avea câteva caracteristici 
semnificative. În primul rând, acele persoane acuzate de crime de 
război erau clasificate destul de aproape de cele care au determinat 
cursul politic al României. În al doilea rând, ministrul Justiţiei 
dispune de o putere considerabilă în ceea ce priveşte numirile, ceea 
ce a devenit semnificativ, întrucât Pătrăşcanu, ministrul, se pronunţă 
pentru epurări radicale, în al treilea rând, compoziţia tribunalelor 
populare dă o mare forţă Frontului Naţional-Democratic (F.N.D.), 
împărțind numărul membrilor în mod egal între cele 7 partide, dând 
astfel Frontului un număr de cinci din cele şapte locuri ale 
tribunalelor. 
Proiectul pare să fi suferit o oarecare influență din partea legii 
privind epurările din Bulgaria, pe care l-a luat în unele privinţe drept 
model. Principalele aspecte de asemănare sunt tribunalele populare, 
formate din magistrați şi reprezentanţi ai partidelor politice, şi 
definirea comună a celor răspunzători de „dezastrul naţional“. 
Acest proiect se bucură de o mare atenţie în presă şi comentariile 
diferitelor organe de presă ale partidelor indică implicaţiile politice în 


întregul proces al epurărilor. Semnalul afirmă că Partidul "Ţărănesc nu 
poate accepta componenţa tribunalelor populare. Ziarul Dreptatea 
(naţional-ţărănesc) foloseşte proiectul drept o ocazie pentru a-şi 
continua atacurile împotriva lui Tătărăscu. 

Pedeapsa capitală a fost criticată ca fiind neconstituţională de ziarul 
Curierul. Destul de surprinzător, ziarul socialist Libertatea a criticat 
vehement anumite secţiuni ale proiectului. Proiectul numeşte crime 
de război multe acte care, în momentul comiterii lor, nu erau câtuşi 
de puţin reprobabile, nici potrivit legilor româneşti, nici contrare 
opiniei publice româneşti. De aceea, sancțiunile propuse pentru astfel 
de acte nu sunt constituţionale. Crearea de jurii speciale este totodată 
interzisă de constituţia României. Aici însă, ca şi atunci când a 
criticat legea pentru eliminarea funcţionarilor publici, Partidul 
Socialist pare să fi abordat oarecum formalist criticarea legilor 
retroactive. 

Probabil cea mai competentă critică a proiectului a venit din partea 
domnului Niculescu-Buzeşti, care fusese deosebit de energic în 
eforturile de a pune în aplicare epurările în timpul primului guvern 
Sănătescu. El a criticat în primul rând proiectul pe motiv că acesta nu 
includea în categoria celor care urmau să fie pedepsiţi pentru 
dezastrul României pe cei răspunzători de instaurarea regimurilor 
dictatoriale în România, regimuri care au constituit punctul de plecare 
al majorităţii nenorocirilor de mai târziu. În consecinţă, el a pledat cu 
putere pentru necesitatea de a-i include pe cei care au netezit calea 
dictaturii. În al doilea rând, el s-a opus conceptului de tribunale 
populare, noţiune care „evocă ceva din afara legii, ceea ce-şi află 
locul numai în perioade de mari tulburări revoluţionare“. În opinia 
sa, structura existentă a tribunalelor era adecvată judecării acestor 
cazuri. El a obiectat, de asemenea, faţă de pericolul ca acuzatorii 
publici să devină instrumentele Ministerului Justiţiei. El a obiectat 
energic faţă de componenţa tribunalelor populare, pe motiv că, dintre 
organizaţiile politice din care urmează să fie aleşi jurii, „cel puţin 
trei (Frontul Plugarilor, Uniunea Patriotică şi Uniunea Sindicatelor) 
nu obţinuseră niciodată vreo recunoaştere electorală“ şi astfel nu 


aveau pretenţia să reprezinte voinţa poporului. Aceasta a fost desigur 
numai o parte a disputei politice dintre partidele istorice şi cele de 
stânga. Buzeşti şi-a încheiat articolul afirmând că „proiectul se 
angajează să facă din Partidul Comunist un arbitru în problema 
responsabilităţii “. 


C. Prima formă a legilor care definesc criminalii de război şi pe cei 
răspunzători de dezastrul României 


Între 3 şi 20 ianuarie, proiectul a fost discutat şi dezbătut în cadrul 
guvernului, aspectele menţionate mai sus fiind controversele 
principale între diferitele partide. La 21 ianuarie au fost publicate 
două legi. Deşi rămânând în esenţă aceeaşi, legislaţia definitivă 
prezintă unele modificări importante. 

În primul rând au fost publicate două legi, una privind criminalii de 
război şi una referitoare la cei răspunzători de dezastrul României. În 
legătură cu definirea celor răspunzători de dezastrul României, legea 
definitivă îi adăuga pe cei care au instaurat dictatura (deşi data limită 
a acestui act nu a fost stabilită). Ea atenuează, de asemenea, 
responsabilitatea celor care au susţinut politica filogermană, sporind- 
o pe a celor aflaţi la conducere, a celor care au folosit mijloace 
teroriste sau a celor care au fost în slujba organelor germane de 
propagandă. În ceea ce priveşte criminalii de război, următoarele 
categorii, care apăreau în primul proiect, au fost scoase: cei care în 
mod ilegal sau prin forţă au luat bunuri publice sau aparţinând unor 
persoane particulare din teritoriile în care se purta războiul; cei care 
au propus sau au pus în aplicare orice măsuri nedrepte de inspiraţie 
antisemită, hitleristă sau ale Gărzii de Fier; cei care au servit 
interesele germane în România sau au fost plătiţi pentru astfel de 
servicii; cei care au adus economia românească în starea de aservire 
faţă de Germania. Scoaterea acestor categorii, deşi contestată de 


stânga, este poate de înţeles, întrucât ele ar fi implicat o mare parte a 
populaţiei civile şi militare a României şi ar fi fost, în consecinţă, 
aproape imposibil să fie puse în aplicare. 

Pedepsele ce urmau să fie aplicate rămân aproape aceleaşi, deşi 
pedeapsa cu moartea este în mod precis limitată la criminalii de 
război. 

Numirea şi exercitarea funcţiei de acuzator public este în general 
aceeaşi, deşi Consiliul de Miniştri îşi asumă un oarecare control 
asupra ministrului Justiţiei. 

O modificare considerabilă a fost operată în constituirea tribunalelor 
speciale (care nu se mai numeau tribunale populare), făcându-se o 
distincţie în compoziţia tribunalelor speciale pentru criminalii de 
război şi a tribunalelor speciale pentru cei răspunzători de dezastrul 
României. Judecătorii populari sunt numiţi într-o proporţie de unul 
pentru naţional-liberali, unul pentru naţional-ţărănişti şi doi pentru 
Frontul  Naţional-Democratic, păstrându-se astfel un oarecare 
echilibru între partidele de stânga şi partidele istorice. Dintre 
judecătorii tribunalelor pentru criminalii de război, trei sunt aleşi din 
cadrul magistraturii de către ministrul de Justiţie şi patru din rândul 
grupărilor politice. Tribunalul pentru cei răspunzători de dezastrul 
ţării este format din 11 judecători, trei de la magistratură şi opt din 
rândul grupărilor politice. Astfel, elementul politic este mai puternic 
în acele tribunale care judecă responsabilitatea politică. 

Spre deosebire de proiectul iniţial, împotriva sentinţelor acestor 
tribunale se poate face recurs şi hotărârile pot fi declarate nule în 
următoarele condiţii: când pedeapsa stabilită de lege nu a fost aplicată 
pentru fapte dovedite de tribunal; când tribunalul a omis sau a refuzat 
să se pronunţe, fără să dea vreo explicaţie asupra mijloacelor apărării 
acuzatului; sau când tribunalul a fost format neluîndu-se în 
considerare prezenta lege. 

În general, legea definitivă, deşi nu a modificat în mare măsură 
proiectul original, a operat unele schimbări care sunt deosebit de 
semnificative în lumina actualei lupte politice din România. În primul 


rând, ea a separat în mod clar pe criminalii de război de cei vinovaţi 
din punct de vedere politic. În al doilea rând, a adăugat categoria 
celor care au pregătit venirea la putere a dictaturii. În al treilea rând, a 
eliminat anumite categorii de culpabilitate, care ar fi fost dificil de 
aplicat chiar şi prin cele mai radicale mijloace. În al patrulea rând, a 
atenuat noţiunea de justiţie extraordinară, formată de proiectul iniţial 
(în denumirea de „tribunal al poporului“, în predominarea puterii 
acordată stângii şi în refuzul de a admite recursul). În sfârşit, legea 
reface echilibrul de forţe între partidele politice, o măsură necesară 
dacă se dorea ca legea să fie acceptată de actualul guvern. 

Reacţia stângii la aceste modificări, aşa cum era de aşteptat, nu a fost 
favorabilă. Scânteia a afirmat că forma definitivă a legii este mai 
favorabilă criminalilor de război şi celor care poartă răspunderea 
pentru dezastrul ţării. La scurt timp după apariţia legii, domnul 
Pătrăşcanu a rostit un discurs pe această temă. În cuvântarea lui sunt 
Câteva aspecte interesante. El a dezaprobat schimbările operate în 
proiectul iniţial: „Cele două legi care, iniţial, formau un tot, întrucât 
la baza ambelor se aflau aceleaşi principii călăuzitoare, au suferit 
oarecare modificări faţă de proiectul publicat în urmă cu trei 
săptămâni şi care fusese elaborat de noi. Modificările introduse sunt 
regretabile din toate punctele de vedere“. Trebuie remarcat că, 
enumerând cazurile de culpabilitate, domnul Pătrăşcanu a omis să se 
refere la cei care au instaurat dictatura. (Acest aspect este omis şi din 
proiectul său iniţial, dar a fost inclus în legea definitivă.) Motivația 
poziţiei sale în această problemă pare să fi fost în mare măsură de 
natură politică. Stânga a accentuat în mod permanent politica 
antisovietică şi favorabilă Axei a regimurilor trecute, considerând 
aceasta ca fiind răul cel mai mare, în timp ce partidele istorice şi, în 
special, naţional-ţărăniştii au accentuat instaurarea regimurilor 
dictatoriale. Ambele părţi au motive politice evidente pentru poziţia 
lor. Scoţându-i în evidenţă pe cei răspunzători de instaurarea 
dictaturii, Partidul Naţional-[ărănesc ar putea să eludeze implicarea 
acestuia în politica antisovietică pe care a promovat-o România. 


Pedalând uşor pe problema dictaturii, stânga ar putea să-şi atragă de 
partea ei anumite figuri politice. Polemica actuală în legătură cu 
Tătărăscu este un bun exemplu. Naţional-ţărăniştii îl atacă vehement, 
afirmând că este un om care ar trebui condamnat, în vreme ce se fac 
remarcate dovezi considerabile că F.N.D.-ul ar putea proiecta să 
colaboreze pe plan politic cu el. Domnul Pătrăşcanu şi-a încheiat 
cuvântarea spunând că România trebuie să îndeplinească un act de 
„înaltă justiţie şi să ducă la bun sfârşit un proces de pedepsire serioasă 
şi radicală, înainte ca ea să poată realiza o democraţie adevărată“. 
Acest proces nu trebuie stânjenit de un „umanitarism ipocrit“. Astfel, 
cu excepţia problemei dictaturii, el s-a menţinut pe poziţia de a cere 
epurări radicale. 


D. Arestările 


În timp ce legislaţia pentru condamnarea criminalilor de război se afla 
în curs de pregătire şi în dezbatere, au fost luate măsuri preliminare 
privind acele persoane care ar fi putut să cadă sub incidenţa legilor. În 
decembrie au fost întocmite liste şi s-a aflat că unele persoane ar fi 
fost arestate sau ţinute sub supraveghere. (Informaţiile privind acest 
din urmă aspect nu sunt însă demne de încredere şi sunt 
contradictorii. S-ar părea că s-au întreprins cu mult mai puţine acţiuni 
decât ar lăsa impresia frecventele informaţii care apar în presă privind 
arestările.) 

La 30 ianuarie, Consiliul de Miniştri a anunţat că se realizase un 
acord în ceea ce priveşte listele celor ce urmau să fie arestaţi pentru 
crime de război şi ca fiind răspunzători de dezastrul ţării. La 1 
februarie, presa a publicat primele liste ale celor arestaţi. O listă 
suplimentară a fost publicată la 2 februarie şi s-a anunţat că vor 
apărea şi alte liste, întrucât arestările continuă. Din 81 de nume 
publicate până acum, un anumit număr de persoane fuseseră arestate 


şi luate de ruşi în momentul armistiţiului, iar altele sunt incluse în 
lista celor 47 de persoane pentru care ruşii insistaseră la 10 octombrie 
să fie arestate. 

Scurtimea listelor, cel puţin a celor publicate până acum, reflectă 
sfera limitată a programului de epurare din România. 

La 5 februarie au fost numiţi juriştii şi magistraţii tribunalelor 
speciale ce urmează să judece aceste cazuri. Astfel, la aproximativ 
cinci luni după încheierea armistiţiului, România s-a apucat serios de 
judecarea criminalilor ei de război. 


Pactul cu diavolul dictaturii comuniste 


La ce capitol din studiul confidenţial din 7 februarie 1945 să-l introduc pe 
Nicolae Macici, când întreg acest material, el însuşi nesigur în criterii şi 
neracordat la complexitatea realităţilor istorice şi politice româneşti, 
devine un text generator de liber-arbitru, declanşând consecinţe nefaste, 
care au culminat cu dizolvarea democraţiei româneşti? 

Una e să-i elimini pe fascişti şi pe colaboraţionişti din funcţiile de 
răspundere şi alta e să elimini sau să extermini fizic... 

Una e să-i elimini pe fascişti şi pe colaboraţionişti din funcţii de 
răspundere... Şi alta e să-i acuzi de fascism, legionarism etc. pe cei care s- 
au opus de la început sau ulterior stalinismului, comunismului, măsurilor 
antidemocratice, să terorizezi şi să martirizezi Biserica, intelectualii, 
muncitorii, ţăranii, armata română, membrii fostelor partide istorice şi 
chiar pe membrii Partidului Comunist, deveniți indezirabili (vezi cazul 
Pătrăşcanu, care nu e singurul)... „Munca de dezrădăcinare a răului din 
trecut“ va deveni sinonimă cu dezrădăcinarea României. 


Să ne întoarcem la epurările din armată şi la cazul Nicolae Macici, ales 
de noi pentru a demonstra că majoritatea epurărilor (exterminărilor) au 
fost un pact cu Diavolul Dictaturii Comuniste. Generalul Macici nu a avut 
în cadrul celui de-al doilea război mondial nici o comandă operativă în 


Răsărit. El nu a luptat pe frontul de Răsărit. Poate fi declarat criminal de 
război şi condamnat la moarte un general român care nu a luptat în 
Răsărit? Când mari generali germani vinovaţi de crime dovedite, de 
genocid în masă vor primi pedepse minore în Procesul de la Niirnberg? 
Poate fi declarat criminal de război şi condamnat la moarte un general 
căruia i s-a încredinţat, pe baza Directivei operative a Marelui Stat-Major, 
dată în noaptea de 23 spre 24 august 1944, misiunea de a acţiona în 
calitate de Comandant al Armatei I Române, în vastul şi dificilul program 
de eliberare a teritoriului Banatului şi Transilvaniei ocupate de trupele 
germane? 

Trupele aflate sub comanda generalului Macici au rezistat, acoperind 
un aliniament de peste 900 de km, creând un zid ofensiv şi defensiv ce se 
întindea de la Întorsura Buzăului până la Orşova şi, apoi, Gilău-Orşova. 
lată un fragment din Apărarea generalului Nicolae Macici, redactată de el 
şi adresată nu doar tribunalul poporului de atunci. Câte tribunale de asasini 
nu şi-au invocat poporul? Ca şi cum acesta ar fi nevolnicul lichid în care 
şi-a spălat mâinile Pilat din Pont: 


Evenimentele din 1944, pe care le aşteptam, cum poate numai puţini 
din dumneavoastră le credeau realizabile, m-au găsit comandant al 
Armatei I, în Sibiu, comandant care se întindea cu atribuţiunile lui în 
Muntenia, până la linia Braşov-Giurgiu, în Oltenia, în Banat şi în 
Transilvania. 

Mi-a fost destul să aud prin radio, în acea noapte memorabilă de 
23/24 august, glasul Ţării, glasul poporului ca să procedez cu întreg 
elanul meu şi cu toată hotărârea ca să alung pe nemți din Țară, să-i 
urmăresc chiar dincolo de fosta vremelnică graniţă arbitrară... 

Dacă Comandantul Armatei I ar fi fost un profascist, ar fi simpatizat 
cu nemţii, uşor i-ar fi fost să le înlesnească ca ei să ţină trecătorile 
Carpaţilor, de la Pasul Buzăului până la Orşova, şi să stânjenească 
pentru luni de zile pătrunderea armatelor ruso-române în Ardeal şi 
Banat. 


La 23 septembrie 1944 s-a dat un „Ordin de zi“ al generalului- 
locotenent I.M. Managarov, prin care sunt citate pentru fapte de arme 
excepţionale trupele române de sub comanda generalului de corp de 
armată Nicolae Macici. Care sunt aceste fapte de arme excepţionale? 
Oprirea ofensivei germane şi ungare, acoperirea „trupelor roşii“ avansând 
spre câmpia Ungariei, cucerirea oraşului Arad. Prezentăm mai jos acest 
„Ordin de zi“ care datează din 23 septembrie 1944. E un „Ordin de zi“ ce 
contrazice o sentinţă. 

Găsim acest document în Arhivele Statului, Bucureşti, fond Casa 
Regală, Diverse, dosar nr. 5/1944, f. 119. 


Unităţile române care au acţionat sub ordinele Grupului de armate, 
oprind năvala trupelor germane şi ungare, au acoperit mişcarea 
trupelor roşii spre câmpia Ungariei şi au luat parte activă la cucerirea 
oraşului Arad. În aceste lupte, unităţile şi subunitățile române, în 
condițiuni grele de regrupare, au dovedit bărbăţie şi dârzenie şi au 
îndeplinit cu cinste misiunea înaltă ce li s-a încredinţat. 

Pentru aceste fapte de arme excepționale, transmit mulţumirile mele 
dlui general de corp de armată Nicolae Macici şi trupelor de sub 
comanda sa, care au acoperit mişcarea Armatei Roşii spre câmpia 
Ungariei şi au luat parte activă în luptele pentru cucerirea Aradului 
[s.n.]. Am toată încrederea că în luptele viitoare contra trupelor 
germano-ungare, pentru victoria care va elibera naţiunile iubitoare de 
libertate, pentru dezrobirea Transilvaniei de sub jugul cotropitorilor 
germani şi unguri şi pentru distrugerea completă a armatelor fasciste, 
armatele române, trecând peste greutăţile de organizare şi peste 
lipsuri, menţinând tot timpul disciplina şi arta conducerii la un nivel 
ridicat, vor acoperi drapelele lor cu glorie nouă. 


Generalul Macici era lăudat de sovietici, de guvernul român şi de 
întreaga ţară, iar articolele apărute, atunci, în septembrie 1944, în România 
liberă, în Scânteia îl preamăreau în limbajul patetic al zilei, dar important 
e conţinutul: „fiul ales al naţiunii“, model ce trebuie „imitat“, dar mai ales 
personalitate ce „a spălat ruşinea ţării“. 

Un semnal de alarmă în această suită de evenimente şi de panegirice, 
dar mai ales în statutul bizar de hopa-mitică pe care tinde să-l ia adevărul 
istoriei ni se pare declaraţia făcută la 21 octombrie 1944 de generalul 
sovietic Vinogradov, atunci când s-a prezentat la Marele Stat-Major, 
pentru a sta de vorbă cu şeful şi subşeful de Stat-Major şi cu Şeful Secţiei 
Operaţiuni din Marele Stat-Major. Ce a declarat atunci Vinogradov? Că, 
„deşi generalul Macici e trecut pe lista criminalilor de război“, asta la nici 
o lună după „Ordinul de zi“ dat de generalul-locotenent I.M. Managarov, 
„pentru represaliile de război din Odesa, Nicolae Macici e absolvit (de o 
vină pe care nu o avea, cum vom vedea din documente — n.n.) în mod 
formal de orice răspundere“, ţinându-se seama de felul în care a acţionat 
pe câmpul de luptă alături de „glorioasele Armate Sovietice“, adăugând în 
plus că acest caz trebuie „să servească şi altora de exemplu“. 

Dacă parcurgem Memoriul asupra îndeplinirii de către România a 
convenției de armistițiu, datând din octombrie 1944, referitor la 
Cooperarea armatei române la războiul contra forţelor germano-ungare, 
avem dovezi indestructibile în sprijinul celor declarate de generalul 
Macici în „Apărarea“ sa din mai 1945. La punctele 2a şi 2b, ce evocă cele 
„două misiuni de o importanţă capitală pentru desfăşurarea ulterioară a 
operaţiunilor“ la care au participat trupele noastre sunt indicate exact 
acţiunile la care a participat şi pe care le-a condus efectiv generalul 
Nicolae Macici: anume lichidarea tuturor rezistenţelor şi dezarmarea 
tuturor forțelor germane, precum şi acoperirea forțelor sovietice în 
Transilvania centrală, în poarta Mureşului şi în Banat. 


Un martor al „epurărilor“, doamna Ileana Macici, soţia 
generalului Nicolae Macici 


Stau de vorbă cu doamna Ileana Macici, soţia generalului. Născută în 
1913, Ileana Macici e fiica doctorului Romulus Dobo, celebru în Orăştie 
ca medic şi ca om. El a mai avut o fiică, pe Doina Dobo, dăruită cu harul 
teatrului, de unde şi speranţele pe care şi le puseseră Zaharia Bârsan şi 
ardelenii în talentul ei, asemeni francezilor care-o cunoscuseră la 
Conservatorul din Paris. Ileana Dobo s-a căsătorit cu generalul Nicolae 
Macici în 1933. Pe atunci, soţul ei conducea Şcoala Militară de Infanterie 
de la Sibiu. Venea în familia soţului ei dintr-una din cele mai nobile 
seminţii ale Ardealului, căci doctorul Romulus Dobo era descendent dintr- 
un voievod al Ardealului, Ştefan Dobo, apărătorul eroic al cetăţii Eger. 
Stirpea Doboeştilor, pe care ungurii încercaseră s-o maghiarizeze, avea o 
carte de familie cuprinzând documente ce probau originea română a 
voievodului, revendicat de istoria maghiară la modul public, prin străzile 
ce-i poartă numele la Budapesta. Cartea aceasta de familie proba 
naționalitatea, originea română a familiei şi a voievodului. Luată de 
istoricul loan Lupaş de la doctorul Romulus Dobo ca să scrie o 
monografie, cartea a dispărut (sau nu a dispărut — cine ştie?) odată cu 
biblioteca şi manuscrisele acestuia, atunci când şi cărţile şi scrierile lui 
loan Lupaş au fost confiscate şi aruncate în cine ştie ce saci, beciuri, 
arhive sau pe ce găteje de aprins focul în îngheţul ce a urmat. Strămoşul 
de acum câteva secole, Ştefan Dobo de Ruszca... are un monument la 
Eger, o „statuie“, iar „tata, Romulus Dobo“, adaugă Ileana Macici, a avut 
o bursă de studii dată de Micu-Clain. De altfel, pe linia bunicii, a mamei 
lui Romulus Dobo, suntem înrudiţi cu Samuil-Micu-Clain. O chema 
Leontina, se născuse Popovici şi era fata protopopului din Orăştie“. 

Pe mama Ilenei Macici, născută Dobo, şi a sorei ei, Doina Dobo, 
căsătorită Drogeanu (bunica copiilor mei), am văzut-o într-un uriaş portret 
ţinând în mână un trandafir atât de proaspăt de parcă-ar fi fost de cristal. 
Domina cu chipul ei frumos şi aristocratic scrinul, fără să ne privească, din 
acel semiprofil care m-a făcut să mă gândesc întotdeauna la ea ca la o 
fiinţă ce nu ne mai vede cu întreaga-i lumină după ce şi-a pierdut unicul 
fiu. Bunica Aurorei Dobo se născuse Candrea. Căsătorită cu un 
Gomboşiu, era vară cu Avram Iancu. Acesta venea la ea în fiece 


săptămână, mânca şi pleca mai departe în legea lui. Nu îşi pierduse 
minţile, ci numai iluziile. Şi ce e mai greu de suportat, decât o deceptie? 
Dar şi ce decepţie poartă de decenii în sine Ileana Macici, după ce a văzut 
cât de simplu poate fi transformat un general erou în criminal de război? 

În februarie 1945, la puţin timp după căderea Budapestei, Nicolae 
Macici a venit pe neaşteptate în casa familiei Dobo din Orăştie, unde se 
aflau soţia şi băiatul lui, Nicolae. Ileana Macici ştia de la şeful de Stat- 
Major al soţului ei ce mari victorii repurtaseră românii, citise despre ele în 
presă, citise şi „Ordinul de zi“ al generalului Managarov. Ştia cât de mare 
fusese rolul românilor în cucerirea Budapestei. A aflat în noaptea aceea de 
februarie, ce prevestea tragedia, că ultima redută din Budapesta pe care o 
cuceriseră românii era un hipodrom unde rezistenţa opusă de unguri fusese 
deosebită. Dar totul se terminase cu victoria românilor. Budapesta căzuse. 
S-a dat un banchet. Şi, la banchet, generalul Macici a stat lângă generalul 
Malinovski, comandantul armatei sovietice. Pe hipodromul cucerit de 
români flutura drapelul românesc. Generalul sovietic dăduse ordin să fie 
înlocuit cu drapelul sovietic. De aici discuţii aprinse. A doua zi după 
banchet i s-a luat comanda generalului Macici... 

După întâlnirea avută cu familia la Orăştie, a plecat la Bucureşti, unde, 
întrebându-l pe generalul Vasiliu-Răşcanu de ce i s-a luat comanda, în 
plină glorie, a aflat motivul: s-a pus rău cu ruşii. Ileana Macici a auzit la 
radio că Macici a fost arestat. Nu auzise şi Regele Mihai de la radio că 
Antonescu începuse războiul, fără a-l anunţa în prealabil! L-a angajat ca 
avocat pe Vasiliu-Cluj, dar cum ziarele urlau pe stradă: „Criminalul 
Macici, condamnat la moarte“, avocatul i-a cerut Ilenei Macici să-i dea o 
declaraţie că nu are nici o pretenţie, deşi fusese plătit foarte bine. Nicolae 
Macici s-a apărat mai bine decât ar fi făcut-o orice avocat şi Marin Preda, 
care i-a citit, atunci, depoziţia, în lanul acela de lucernă triumfător peste 
orice dictatură, mi-a spus că nu a mai văzut un asemenea document în care 
apărarea acuză. 

La Constanţa există o biserică la a cărei ctitorire a participat şi Nicolae 
Macici. Preotul a primit ordin să scoată de pe perete, din firidă, pânza 
care-l reprezenta pe generalul cu monoclu, purtând mantia comandorilor 


Ordinului „Mihai Viteazul“. În firida din dreapta era Regele Carol, căruia 
timpurile îi mai lăsau un răgaz să rămână la vedere, înainte să-l spoiască 
cu var ori să-l acopere cu portretul lui Stalin, cu Dej, cu Ceauşescu... 
Exagerez. Nu apar niciodată comunişti zugrăviți lângă chivotul vreunei 
biserici. Doar la Judecata de Apoi... Nu îşi puneau diavolii roşii portretele 
în biserici. Aveau grijă să şteargă urmele ctitorilor. Rădeau până la 
cărămidă fresca sau foloseau bidineaua, dacă era grabă mare, ori preotul 
prevăzător încerca s-o salveze de la distrugere acoperind-o cu humă... 

Înainte să fie obligată monarhia să abdice, trebuia decapitată armata. 
Logic. Dar mai ales strategic. Sora generalului Macici l-a rugat pe preot 
să-i dea pânza smulsă deodată cu cleiul şi cu varul de la locul ei, în 
vremuri, la rându-le, smulse din ţâţâni. A adus-o de la Constanţa la 
Bucureşti. Tabloul ţinut ascuns, imens portret în mărime naturală, făcut sul 
şi dosit pe sub paturi, a ajuns în pivnițe, în poduri, în magazii... Uleiul a 
crăpat în dungi orizontale, după cum a stat rulat la frig, umezeală, ca o 
pânză ce seamănă cu zeghea de puşcăriaş. Am privit acel argintiu văros al 
dosului de pânză care mi-a sugerat, de când l-am văzut, chipul istoriei ca o 
piele uriaşă de şarpe schimbată, părăsită. 

Generalului Nicolae Macici i-a fost confiscată întreaga avere. Ileana 
Macici a fost evacuată din casa de pe strada Mihai Vodă, care era 
proprietatea Ministerului Apărării şi nu a generalului. Acesta s-a aflat pe 
treapta cea mai înaltă în ierarhia armatei. A rămas în memoria marilor 
sacrificii şi victorii militare româneşti. 


D.U.: Ili [căci aşa îi spun prietenii Ilenei Macici], care era averea lui 
Macici? 

I.M.: Avea lotul Mihai Viteazul de la Corabia, primit datorită 
decoraţiei „Mihai Viteazul“, când şi-a pierdut ochiul la Oituz, în 1917. Pe 
atunci era căpitan. N-a primit multe decoraţii după aceea, pentru că 
Antonescu nu-l iubea: erau la fel de autoritari, dar se situau pe poziţii 
diferite. Nicolae Macici n-a luptat în Răsărit. 

D.U.: De ce mi-ai spus că a slujit patru regi şi a făcut trei războaie? 


I.M.: Pentru că a luat parte şi la războiul din 1913 cu bulgarii. lar cei 
patru regi erau Carol I, Ferdinand, Carol al II-lea şi Mihai. Nicolae Macici 
a făcut un an de şcoală militară în România, sub Carol I, şi, fiind şef de 
promoţie, a fost trimis în Germania, unde a terminat şcoala militară, ieşind 
sublocotenent. 

D.U.: L-ai cunoscut pe Regele Mihai I? 

I.M.: Cel mai aproape m-am aflat de Majestatea Sa la o recepţie dată 
la palatul de la Sinaia, unde erau prezenţi mulţi generali, era şi Regina- 
mamă Elena. Venisem cu soţul meu, care comanda pe atunci divizia din 
Constanţa. Dar l-am văzut de nenumărate alte ori. lar în albumele mele, 
Nicolae Macici apare în zeci de fotografii: lângă Carol al II-lea, cu Regele 
Mihai pe când era Voievodul de Alba-lulia Mihai, cu Regele Mihai. 

D.U.: Aveţi şi fotografii cu Antonescu. 

I.M.: Normal. A fost un mare militar. Macici a fost coleg cu 
Antonescu. Dar nu a fost la cavalerie. Ei doi nu se înțelegeau. Lui Nicolae 
nu-i plăceau reverenţele, temenelile, cântatul în strună. Apoi, nu uita, a 
condus procesul împotriva legionarilor. Era o fire aspră şi-ţi spunea verde 
în faţă ce gândeşte, neînţelegând să facă nici un compromis împotriva 
adevărului. De aici i s-a tras şi puşcăria şi moartea, după diferendul cu 
Malinovski. Dar şi dacă nu ar fi existat această ostilitate generată de faptul 
că Macici apăra dreptul românilor de a-şi arbora steagul, de vreme ce ei 
cuceriseră acea redută... dar, chiar dacă nu exista povestea cu Malinovski 
şi nici acuzaţia nefondată cu represaliile de la Odesa, Macici nu avea 
multe zile cu sovieticii şi comuniştii. 

D.U.: Nu mi-ai spus totul despre „averea“ generalului. Antonescu 
ceruse o documentaţie cu bunurile persoanelor având o anume poziţie, un 
soi de control care-i viza pe cei ce făcuseră avere sub Carol al II-lea. Erau 
şi generali pe listă. Nu şi Macici. 

I.M.: Nici nu avea de ce să apară. Singura „casă“ pe care a construit-o 
a fost acea donaţie a lui pentru biserica din Constanţa. Noi n-am avut o 
casă în proprietate. Nicolae Macici a avut câteva loturi mici de casă pe 
Jianu, unul la Sibiu, unul la Craiova, unde se născuse, unul la Păltiniş, dar 
a rămas cu loturile de casă şi cu planurile de casă. Când a fost arestat, ni s- 


a confiscat totul. Mobilierul, covoarele, obiectele de familie, tablourile. În 
casa Ministerului Apărării, unde locuiam, erau şase camere şi a fost luat 
tot din ele. Şi la Orăştie au scos-o pe mama din casa ei — proprietatea 
familiei Dobo. I-au aruncat lucrurile în stradă, au călcat în picioare un 
portret al lui Macici. lar mama, Aurora Dobo, a fost mutată în casa... de 
fapt în cabinetul unui bătrân doctor evreu pe care-l chema Szeitner şi care 
era stomatolog, dar, fiind în vârstă, nu mai profesa şi cabinetul era liber. 
Apoi a fost anunţată că va fi evacuată din oraş şi a venit să locuiască la 
fiica ei Doina Dobo, sora mea, căsătorită Drogeanu. Acolo aveam să stau 
şi eu, într-o cameră mare împărţită în două cu dulapuri, înghesuită cu 
băiatul meu, ca să avem fiecare un loc al lui, timp de ani de zile, în casa 
Drogenilor, care a fost naţionalizată şi apoi rasă de pe faţa pământului, 
deşi era o piesă rară de arhitectură românească: dar ce să mă mir când 
vizavi de noi a fost amputată şi Mănăstirea Antim. N-a mai rămas decât 
unul din plopii din grădină... Toți anii care au trecut de la arestarea lui 
Macici, de la condamnarea şi, apoi, moartea lui au fost ani de teroare. 
Atunci când îl arestaseră, am fost anunţată de un evreu — poate că aşa 
răscumpăra Dumnezeu faptul că el îi salvase pe cei aproape 50.000 de 
evrei de la Odesa de cimitirul comun ce li se pregătise la Dalnic — că voi fi 
ridicată. Domnul Stern, aşa îl chema, un om tare cumsecade, a venit 
noaptea la noi cu o maşină şi m-a luat, acoperindu-mă cu o prelată ca să 
nu fiu zărită ori descoperită. M-a dus la Sebeş, la o verişoară a mea, la Lia 
Vintilă, soţia doctorului Vintilă, al cărui băiat, şef de promoţie la Medicină 
avea să facă puşcărie după evenimentele din 1956, la care participase ca 
student. Am stat la Lia Vintilă o săptămână, apoi am venit la Bucureşti. Pe 
bărbatul meu l-am văzut la Arsenal. Avea moralul bun, se considera 
absolut nevinovat. Dar eu aveam semnalele mele de alarmă, se bătea atâta 
monedă pe ideea de criminali de război şi ştiam că vinovaţii adevăraţi, ca 
să-şi scape pielea, vor colabora şi-i vor oferi drept victime pe cei mai 
curaţi, pe cei mai loiali, pe cei mai drepţi. Nu se alegeau, acum mii de ani, 
şi la sacrificiile închinate zeilor fiinţele cele mai pure? Numai că acum nu 
era vorba de ofrande aduse zeilor, ci de povara ocupaţiei, de minciună şi 
iar de minciună. Ştiam de cearta cu Malinovski şi îi înţelegeam substratul. 


Mai ştiam că ruşii, ca să ne subjuge definitiv, ne tot căutau nod în papură: 
ba că nu ne dăm dările, ba că nu facem democraţie, ba că nu sunt bune 
guvemele sau că nu respectăm condiţiile armistiţiului. Mai ştiam că 
tehnica aceasta a veşnicului nemulţumit e strategia opresorului. De pildă, 
soţul meu îmi povestise că Malinovski îi reproşase că ar exista un foarte 
mare număr de dezertori în armata română. Era o minciună. Dar soţul meu 
nu s-a mulțumit să-i răspundă doar că dacă ar fi atâţia dezertori, n-ar fi 
posibile atâtea victorii. Se simţise jignit, nu în orgoliul său de general, ci 
în acela de martor al atâtor sacrificii ale ostaşilor români şi pe care Armata 
Roşie ar fi vrut să le diminueze, să le minimalizeze. Macici l-a întrebat pe 
generalul Malinovski de ce soldaţii sovietici se dedau la tot soiul de 
fărădelegi în localităţile din România. Apoi i-a spus că soldaţii celor două 
armate au un tratament diferit, de pildă, pentru soldaţii ruşi răniţi există 
paturi în spitale, pentru români nu, ei fiind obligaţi să stea pe jos sau în tot 
soiul de condiţii improvizate. Toate aceste adevăruri şi comparații, rostite 
răspicat, nu aveau cum să-i atragă simpatia lui Malinovski. Dar Macici îl 
înfruntase şi pe Antonescu. Atunci când armata română a trecut Nistrul, el 
i-a spus că este exagerat concursul pe care noi îl dăm nemților, dând 
exemplul altor aliaţi ai germanilor, ungurii, de pildă... spaniolii... 

Poate aşa se explică, prin faptul că nu se înţelegea şi nu era de acord 
cu Antonescu, de ce a rămas Macici să lupte în România şi nu a mers în 
Est. A comandat Armata I din România pregătindu-se să elibereze, când 
va veni ceasul, Ardealul de Nord. 

În zilele arestării lui Macici, am încercat să fac tot ce pot ca să-l 
salvez. Am vrut să intru în sală la Tribunalul poporului. Am întâlnit-o 
acolo pe Alexandra Sidorovici, care e soţia lui Brucan. Ea m-a întrebat ce 
caut acolo. I-am răspuns că sunt soţia generalului Macici. În loc de orice 
cuvânt, mi-a dat două palme şi m-a dat afară. Aşa se explică de ce mi-e 
greu să văd şi azi, după decenii, figuri bine-mersi, ba şi în postură de 
apostoli ai neamului şi democraţiei. Ce deosebire ar fi între femeia aceea 
frumoasă şi o supraveghetoare de lagăr nazist? Acum cinci decenii 
pălmuiau sau ucideau. lar acum, după 90, îl plimbă pe Silviu Brucan la 
televiziuni şi dezbateri ca pe sfintele moaşte... Au distrus tot ce era mai 


eroic şi mai demn în România. Şi acum ne dau lecţii... Macici a fost 
condamnat la moarte. Apoi pedeapsa a fost comutată. Nu avea prieteni, cu 
firea lui care dispreţuia compromisul. Nici generalul Sănătescu din 
guvernele de după 23 august, care, înainte să colaboreze cu regele, fusese 
socotit omul Mareşalului, nu-l iubea. Petru Groza nici atât. 'Ţi-am mai 
povestit. Macici a avut un mare conflict cu Groza. Când s-au întors 
armele, s-a hotărât ca şefii organizaţiilor naţionaliste maghiare să fie 
reţinuţi. Decizia era provizorie. Groza a intervenit pe lângă părinţii mei, pe 
care-i cunoştea de la Băile Geoagiu (tata era doctor şi acolo), ca ei să-l 
determine pe Macici să-i dea drumul imediat avocatului Meşkov care 
fusese arestat. Macici pleca spre Budapesta. S-a oprit la Deva, unde l-a 
chemat la el pe Petru Groza, care nu era mare lucru, în fine, sau era mare 
la şefia Frontul Plugarilor. Eu l-am considerat pe Groza o secătură 
întotdeauna. La Geoagiu-Băi, o ţinea tot în chefuri. Cânta, cânta şi pe 
ungureşte, dansa, vorbea tare, urla. O ţinea până dimineaţa, uneori, în 
chiuituri şi cântece de pahar tot mai deocheate, mai frânte, ca atunci când 
nu mai eşti stăpân pe limbă, când ţi-ai pierdut controlul... 

Odată, soţul meu a cerut jandarmului să-l facă pe Groza să tacă. Era în 
zori şi toţi cei care locuiau în apropierea restaurantului nu puteau dormi. 
Când a aflat de la secretarul său Ripoşanu că Macici a fost condamnat la 
moarte, replica lui a fost extrem de „politică“: „Lasă-l să moară, că nici el 
nu m-a lăsat să chefuiesc la Geoagiu“. 

Soţul meu a fost reînchis după simularea aceea a execuţiei şi, înainte 
de ea, mutat din închisoare în închisoare. La Dumbrăveni, înainte la 
Jilava. Apoi a fost dus la Aiud. Directorul închisorii de la Dumbrăveni era 
un om cumsecade. Vorbitorul nostru se petrecea în biroul lui. A, dar am 
uitat să spun că la Macici în închisoare a venit un mare general rus. Soţul 
meu a refuzat să vorbească cu el. S-a întors cu faţa la perete. Odată, când 
am mers la Aiud cu fiul meu să-l vedem, era în haine vărgate, i-a dat fiul 
meu hainele pe care le purtase atunci când fusese lăsat în puşcărie să 
umble cu hainele sale. Băiatul nostru, de emoție sau din cauza stângăciei 
lui de copil, avea doar 10 ani, ori n-a luat hainele prea repede, ori a scăpat 
o cizmă... Mareş, directorul închisorii de la Aiud, a luat cizma şi l-a lovit 


pe copil în cap. Deşi era închis şi cunoştea bine regimul, soţul meu i-a 
strigat temnicerului: „Criminalilor“. A fost luat imediat şi apoi l-au bătut. 

D.U.: Cum a murit Nicolae Macici? 

I.M.: A murit la Zarca, avea regim celular, n-avea pat, dormea pe jos, 
direct pe ciment, nu-i prea dădeau mâncare. A murit în 1950. Am primit o 
telegramă în care mi se anunţa moartea lui. Nu uit textul ei care e tragic, 
dar conţine şi o crasă ignoranță: „Soţul dv. decedat. Paralizie cardiacă“. 

A stat în închisoare cinci ani, din 1945 când a fost condamnat. În 
primii doi ani aveam dreptul la vorbitor, o dată pe lună. După doi ani s-au 
suspendat vorbitoarele şi nu l-am mai văzut trei ani. Eu nu puteam să-i 
scriu, nu aveam dreptul. El îmi scria. Erau şi gardieni cumsecade. Păstrez 
aceste scrisori care spun totul despre omul rar, care a fost Nicolae. Am 
mers la înmormântare cu sora lui, Elena Macici. Am comandat cruce, 
sicriu, i-am luat haine civile, căci nu i se dădea dreptul, nici după moarte, 
să poarte hainele lui de ofiţer. Am intrat în curtea închisorii. Deținuți de 
drept comun purtau sicriul. Directorul închisorii, care era un şofer ungur 
de la Cluj, pe nume Farcaş, m-a întrebat dacă vreau să-l văd. Au ridicat 
capacul şi aşa l-am văzut pe soţul meu, după trei ani în care ni se 
interzisese orice vorbitor. Era slab, un schelet. Atunci l-am văzut prima 
oară fără monoclu, am văzut ochiul şi rana aceea pe care le ascundea, sub 
masca decenţei aş spune, iar nu a cochetăriei. Era invaliditatea lui de la 
Oituz, unde fusese grav rănit în luptele de reîntregire a neamului. Sicriul a 
fost dus pe un car cu boi. În cortegiu eram eu şi cu sora lui. Sunau 
clopotele de parcă toate bisericile şi-ar fi bătut clopotele. Aşa răsunau în 
mine, dar nu era numai o impresie. Pentru că preotul de la Aiud era un om 
care ştia că tot Aiudul a aflat că a murit generalul şi el a tras clopotele, nu 
doar pentru cel ce fusese eliberat de infernul detenţiei, ci şi pentru 
conştiinţa celor vii pe care o simţea curată şi vie. Cât a mers cortegiul au 
bătut clopotele. Auzindu-le, mă gândeam că Biserica ştie că aşa trebuie să 
fie înmormântați eroii neamului. Dar văzând acel cortegiu sărac şi 
păstrând, ca un cutremur, în mine, ultima imagine a soţului meu: un 
schelet, îmbrăcat în haine civile şi cu acel semn cumplit al rănii de la 
Oituz, pe care nu-l mai acoperea monoclul, îmi spuneam, cu o mare 


deziluzie, împărtăşindu-se din desfigurarea istoriei poporului nostru: „Aşa 
se înmormântează eroii neamului de către călăii neamului!“. 

Soţul meu a fost bătut în închisoare de multe ori. Am aflat de la un 
deţinut. Nu a avut asistenţă medicală. A murit de foame, de mizerie. După 
ce ni l-au luat mie, fiului meu şi istoriei noastre, ne-au luat şi lucrurile, 
totul. Tot ce reprezenta averea mea a fost confiscat. Casa familiei mele de 
la Orăştie a fost naţionalizată. Iniţial, s-au mutat în ea birourile Securităţii, 
iar în pivniţă, s-a făcut închisoare, cameră de arest şi de anchetă, fireşte şi 
de tortură. Casa noastră era în centrul oraşului Orăştie. Erau două corpuri 
de casă, într-unul se afla cabinetul doctorului Romulus Dobo. Nu era un 
palat. O casă de români gospodari, de intelectuali, de ardeleni. 

D.U.: Ce s-a întâmplat cu Nicolae Macici, băiatul generalului, care în 
timpurile acelea nici nu intrase în adolescenţă? 

I.M.: Făcuse trei clase de liceu la Orăştie. Era premiant de onoare al 
liceului. Şi pentru că bunica lui, Aurora Dobo, fusese obligată să vină la 
Bucureşti, ne-am mutat la sora mea, Doina Drogeanu, în Antim 36. A 
terminat liceul la Bucureşti, la „Mihai Eminescu“, pe Rahovei. Înainte cu 
o săptămână de bacalaureat (eu lucram pe şantier ca să-l întreţin şi să-i fac 
„origine sănătoasă“) a venit trist acasă. M-a anunţat că nu mai poate 
merge la şcoală pentru că directorul i-a comunicat oficial acest lucru. Era 
tot premiant. M-am dus la director — el nu mă cunoştea. Când a aflat că 
sunt mama lui Kiki (cum îi spun eu băiatului meu), a încuiat uşa de la 
birou şi mi-a arătat hârtia de exmatriculare venită de la Minister, unde i se 
punea în vedere directorului să nu-l mai admită pe elevul Nicolae Macici 
la bacalaureat. Directorul avea lacrimi în ochi. A fost atunci un concurs de 
matematică pe capitală şi băiatul meu a ieşit primul şi un coleg l-a 
denunţat că este fiul unui criminal de război. Aşa mi-a înfăţişat situaţia 
acest director cumsecade. După asta, băiatul meu a intrat la S.O.V.R.O0.M,, 
lucrând ca încărcător de noapte. S.O.V.R.O.M. era o întreprindere sovieto- 
română, cum ne arată şi numele, încărca noaptea cărămizi, venea acasă cu 
mâinile numai răni. Apoi directorul liceului mi-a comunicat că s-a hotărât 
să i se dea băiatului meu dreptul de a participa la sesiunea de bacalaureat 
din toamnă, împreună cu elevii de la „fără frecvenţă“. Dar, înainte de 


toamnă, acelaşi director de liceu m-a chemat într-o zi şi mi-a arătat hârtia 
prin care nu i se admitea fiului meu să fie primit nici la această sesiune de 
bacalaureat. M-a sfătuit să mă adresez inspectorului şcolar. Băiatul meu s- 
a dus la alt liceu, unde a luat bacalaureatul cu media 10. Încurajat de 
media obţinută, s-a dus să se înscrie la Facultatea de Construcţii. A doua 
zi i s-a spus că nu e admis din cauza originii. A rămas muncitor pe şantier, 
schimbându-şi locul de muncă. Ca muncitor a făcut facultatea la „fără 
frecvenţă“, luându-şi diploma de inginer. Era un om maturizat înainte de 
vreme, dar n-am avut dreptul să-i arăt tânărului care era şi care suferise 
atât ca fiu al generalului Nicolae Macici, nici măcar decoraţiile tatălui său, 
hainele lui de ofiţer. 

D.U.: Ce s-a întâmplat cu Ileana Macici în acei ani? 

I.M.: Ce nu s-a întâmplat. Dar, uite, ia mai bine cartea mea de muncă. 
E un carnet de muncă eliberat de „Eprubeta“, deşi am lucrat la 
Întreprinderea de construcţii numărul 2, la Cooperativa „Borangicul“, la 
Cooperativa de sticlă „Avrig“, apoi la U.S. „Eprubeta“. Am muncit pe 
posturi care nu aveau nici o legătură cu studiile şi pregătirea mea. Pe 
şantiere. Dar ce contează! Am fost zidar în 1951, pictor de fulare la 
„Borangicul“, muncitor decorator, am crescut şoareci pentru laboratoare, 
am fost gablonţier, ambalator, distribuitor-manipulator, rodator, primitor- 
distribuitor de materiale, încărcam, descărcam, iar în 1966-1967 am fost 
planificator. Asta a fost, chipurile, vârful piramidei. 

Soţul meu a fost la un moment dat reabilitat, dar în cărţile despre 
istoria armatei române abia de doi-trei ani poate fi pomenit. El nu a fost 
repus în drepturi, în memoria şi conştiinţa celor ce nu l-au cunoscut. Când 
i-am luat osemintele din groapa de la Aiud şi le-am adus la Bucureşti, 
eram cu fiul meu şi le-am depus în cavoul unui prieten de familie, Ovid 
Sachelarie, mare istoric, care a făcut şi el puşcărie, cunoscând destinul 
acela frânt şi desfigurat al atâtor români. Milioane. Nicolae Macici nu a 
avut casa lui fiind în viaţă. Casa lui au fost campaniile, războiul de 
întregire, lupta pentru readucerea Ardealului la matca lui geopolitică, 
istorică, conformă cu adevărul istoric milenar. Dar Nicolae Macici nu are 
nici azi un loc de veci în Cimitirul militar alături de adevărații eroi. M-am 


tot gândit, atunci când se vorbea de epurări, de criminali de război, de 
„purificarea“ poporului român, că adevărații români erau băgaţi în 
puşcărie sau în mormânt, luându-li-se nu numai viaţa, ci şi casa familiei 
lor, rămase în libertate. Mă gândesc acum, când generalul Macici nu are 
nici după moarte un sălaş al lui de veci, că s-a încercat ca poporul român 
să fie evacuat din istoria şi adevărul lui. Or adevărul şi istoria sunt casa 
noastră... 

D.U.: Dictatura nu e, aşa cum spui, doar un gulag, doar un câmp 
concentraţionar. E o evacuare, o exilare din rosturile şi reperele noastre. 


Între timp, Paul a reuşit să-i aşeze un loc de veci generalului Macici în 
columbarul de oseminte rostuit în capela de la Cimitirul Militar Ghencea. 
Din păcate, de câte ori merg la Cimitirul Militar Ghencea, la tatăl meu, 
unde am îngropat-o şi pe mama, după şapte ani de la moartea lui, în 2005, 
nu-i pot aprinde şi generalului o lumânare şi nici nu pot lăsa florile decât 
pe pavimentul din faţa plăcii de pe perete, unde e trecut numele lui. 'Toţi 
ofiţerii eroi stau în locul acela înghesuit, ca într-o bibliotecă. Uneori, prind 
o floare cu o bandă transparentă de scotch. În schimb, în Cimitirul Militar 
Ghencea sunt imense monumentele unor „eroi“ din anii dictaturii. 

Memoria ţi-o construieşti din viaţă sau ai moştenitori care n-o lasă pe 
mâna statului, total dezinteresat de falsificarea valorilor şi vecinătatea 
eroilor şi a criminalilor în cimitire. În viaţă, ca şi în moarte, umăr la umăr, 
căci până la urmă, dacă le priveşti de departe, toate scheletele par la fel. 


Dialogul cu Ileana Macici reprezintă doar transcrierea uneia din 
convorbirile — mai oficiale — pe care le-am avut de-a lungul ultimilor ani. 
Timp de douăzeci de ani cât am fost căsătorită cu Paul, mergeam uneori 
zilnic la socrii mei, în casa cărora locuia şi Ili, care apoi s-a mutat. După 
demolarea vilei din Antim, după ce a stat o vreme în Strada Polonă şi a 
emigrat o vreme la fiul ei, în Canada, unde nu s-a adaptat, a revenit în 
România şi s-a mutat din nou cu sora ei, în apartamentul din strada 'Turda. 


S-a întors şi a stat cu soacra mea, bunica Doina, cum îi spun copiii, unde 
am înregistrat aceste convorbiri, după ce am ascultat două decenii frânturi 
din această poveste şi din poveştile la care erau de faţă Sorana Coroamă- 
Stanca, soţul ei, poetul şi actorul Dominic Stanca, alţi ardeleni. Singurii 
care i-au dat un adăpost şi o mână de ajutor lui Ili Macici, în acea lungă, 
foarte lungă perioadă, au fost Drogenii, la care a locuit şi Leontina Dobo. 

„Studiind“ cazul acesta tragic dintre atâtea tragedii pe care le-au trăit 
părinţii noştri, am observat cât de diferit au reacţionat supraviețuitorii, 
după ce s-au întors, cât de cât, din infern. Unii sunt neschimbaţi, alţii 
sceptici, unii nu vor să vorbească deloc despre trecut, alţii fac caz în jurul 
unor drame mai mici. 

Există, de altfel, un spaţiu al psihologiei necercetat suficient, anume 
acela unde am situa în prim-plan reacţia celor rămaşi „liberi“ acasă, în 
vreme ce soţi, părinţi şi copii erau închişi. Există acele victime directe ale 
lagărului concentraţionar. Dar mai există — asemeni lăstarilor care cresc 
sufocându-se într-o pădure — victimele indirecte. Aceste victime indirecte 
măresc, în progresie geometrică, dimensiunea tragediei. Ce sentimente vor 
fi trăit soţia, mama, copiii şi prietenii unui deţinut politic? Cum existau 
aceştia, în intervalul de ani de singurătate şi de teroare, când celălalt era 
locuitorul unui tărâm unde, cu forţa, era ucis de zeci şi sute de ori? Nu era 
celălalt tărâm şi un tărâm al lor? Şi nu rămâne şi pentru noi acest tărâm un 
spaţiu al memoriei noastre, un reper al conştiinţei? 

Dacă Nicolae Macici n-ar fi fost închis în 1945, sunt sigură că ar fi 
trăit coşmarul pus la cale în armată şi în Ministerul Apărării Naţionale 
începând cu ziua de 29 decembrie 1947, când s-a declanşat operaţiunea 
ilegitimă a abdicării. Atunci au fost îndepărtați din armată atâţia ofiţeri şi 
s-au luat tot felul de măsuri de securitate, unităţile de rezervă au trăit 
starea de alarmă, iar regele, chemat de Gheorghiu-Dej şi Petru Groza 
pentru „o discuţie“ la ora 19, a fost înconjurat nu de armata română, ci de 
forţele care ascultau de ordinul lui Ceauşu (Emil Bodnăraş) şi de 
propaganda ce născuse divizia „Tudor Vladimirescu“. 

În 1947, armata română a fost decapitată de toţi ofiţerii care au refuzat 
colaborarea cu ocupantul sovietic şi comunismul intern. Acesta a fost un 


val — nici primul, nici ultimul. Un val al terorii împotriva unei armate care 
a cunoscut de-a lungul istoriei monarhiei constituţionale unele dintre cele 
mai înălţătoare clipe ale onoarei şi demnităţii. Sub monarhie ne-am 
câştigat independenţa şi l-am încoronat pe Carol I cu o coroană făcută din 
metalul topit al tunurilor capturate la Plevna. Sub monarhie s-a împlinit 
Marea Unire din 1918. Sub monarhie armata română a eliberat Ardealul, 
Basarabia şi Bucovina. 

Povestea generalilor români — eroi condamnaţi şi drama atâtor ofiţeri 
vor putea demonstra diferenţa dintre procesul de la Nürnberg şi procesele 
ofiţerilor din Armata Regală Română. Cifrele ofiţerilor români 
condamnaţi şi închişi te pot face să crezi că românii au fost mai nazişti 
decât naziştii. Procesul lotului Macici, în care au fost judecaţi 37 de 
ofiţeri, din care 28 au primit condamnare la moarte, sentinţă comutată la 
închisoare pe viaţă, s-a desfăşurat înaintea procesului de la Niirnberg cu 
câteva luni. Procesul de la Niirnberg a început pe 20 noiembrie 1945 şi s-a 
încheiat pe 1 octombrie 1946, cu 12 condamnaţi la spânzurătoare. Au 
existat şi trei inculpaţi achitaţi, iar restul au primit pedepse de 20 de ani pe 
care le-au executat sau nu integral la închisoarea Spandau. Cu totul, 
incluzând şi procesul medicilor şi al judecătorilor, au fost 200 de inculpaţi 
germani şi vreo 1.600 de inculpaţi de mai mică anvergură a vinovăţiei şi 
din alte ţări ale Axei. 

Problema pedepsirii naziştilor s-a pus din 1942, dar mai concret din 
1943, cu prilejul Conferinţei de la Teheran, apoi a fost reluată la Moscova 
şi la Postdam. Documentele de la Teheran înregistrează propunerea lui 
Stalin de a fi executaţi între 50.000 şi 100.000 de militari germani, cifră 
care l-a luat pe Roosevelt prin surprindere. Crezând că Stalin glumeşte, a 
glumit şi el, avansând ideea că 49.000 de ofiţeri executaţi ar fi de-ajuns. 

Niciodată aliaţii americani şi englezi nu au putut estima setea de sânge 
a „prietenului“ lor sovietic. Pentru Stalin, zero-urile adăugate la numărul 
de condamnaţi erau cel mult o chestiune de caligrafie... O asemenea 
dezinvoltură de a ucide, nici americanii şi nici englezii nu şi-au putut-o 
reprezenta. În schimb au putut s-o controleze, conform legislaţiei juridice 
internaţionale, la procesele de la Niimberg, care s-au desfăşurat în 


tribunalul scăpat de bombardament. A fost ales pentru dezbateri şi 
pronunţarea sentinţelor, în mod simbolic, căci Nürnberg era oraşul unde se 
desfăşuraseră congresele naziştilor. Ceea ce s-a petrecut de-a lungul anilor 
1945-1949 în Palatul de Justiţie de la Nürnberg ar trebui comparat de 
istorici şi jurişti cu procesele intentate ofiţerilor români, cu soarta lor în 
puşcării, unde au fost practic decimaţi. La fel, ar trebui cercetat 
comparativ rechizitoriul, probatoriul, pentru a se reliefa confuzia 
premeditată ce s-a făcut între criminal de război şi omul liber, cu opţiunile 
lui politice anticomuniste. Atunci, în perioada 1944-1950, a fost inventat 
şi amestecul voit între vinovăția de a fi participat la operaţiunea 
Barbarossa şi ura faţă de ofiţerii români care au luptat în operaţiunea 
Miinchen de eliberare a Basarabiei şi Bucovinei. 

Cartea care s-a publicat mai de mult despre Procesul de la Niirnberg, 
avându-i ca autori pe Joe J. Heydecker, unul dintre ziariştii acreditaţi la 
proces, şi pe Johannes Leeb, are meritul de a deschide interesul pentru 
asemenea comparații esenţiale. Cea de-a cincea parte din volum, intitulată 
„În spatele frontului“, tratează omorul în masă de la Katyn, după cum nu 
este uitat pactul Ribbentrop-Molotov, dacă tot a fost condamnat la moarte 
fostul ambasador şi ministru de Externe german. Toate crimele făcute în 
spatele frontului sunt zguduitoare şi aici ar fi multe de discutat. Exerciţiile 
de comparaţie, pe care doar mi le-am schiţat, m-au ajutat să înţeleg Marea 
Injustiţie din România. Epurarea şi condamnarea aşa-zişilor criminali de 
război a condus la miile şi miile de sentinţe politice pronunţate la noi 
începând cu anul 1945. Ele au devansat, ca într-o cursă tragică pentru 
cartea recordurilor, procesele de la Niimberg. Ocupată de sovietici, 
România continua valul proceselor staliniste cu toate metodele lor aduse 
în ţară împreună cu armata eliberatoare şi comisarii de la Înaltul 
Comandament Aliat (Sovietic). Fără să-l consider decât drept un 
propagandist înverşunat pe fostul director al radioului şi al săptămânalului 
nazist antisemit Der Stiirmer, nu mă pot împiedica să nu-l citez pe Julius 
Streicher, care, auzindu-şi sentinţa la Nürnberg, a tipat: „Bolşevicii o să vă 
spânzure pe toţi!“. Nu-i lipsea capacitatea pronosticului, când încă lumea 
mai avea iluzii, speranţe şi incapacitatea de a percepe coşmarul din cartea 


lui Giovanni Papini şi apocalipsa lui Orwell care se va publica în 1949. A 
greşit doar când s-a referit la spânzurătoare. A fost corectat cu bancul în 
care spânzuratul îşi aduce, de acasă, funia şi scăunelul ce va fi împins, la 
momentul cuvenit, de sub picioare. 


Uneori, m-am gândit că dacă nu ar fi fost închis, în 1945, Nicolae 
Macici, prin firea pe care o avea, ar fi luptat în rezistenţa din munţi, dacă 
nu ar fi ajuns să conducă această rezistenţă, în sufletul lui fiind alături de 
soldaţii şi ofiţerii mai tineri care au căzut în luptă. Există însă, dincolo de 
timp şi de tragedia unor vieţi, o răscumpărare supremă. Ajungi să 
descoperi cât de curaţi au putut să fie şi să rămână oameni pe care istoria 
nu i-a cruțat, nici o clipă, punându-i la încercare, mereu, fără să reuşească 
să-i cumpere, să-i transforme în soldaţi ori avocaţi ai diavolului. 

După ce Regele Mihai I a fost silit să abdice, Petru Groza şi 
Gheorghiu-Dej au plecat la Consiliul de Miniştri, a cărui şedinţă a început 
la ora 15,30. „Documentul abdicării“ era adus în faţa mai multor persoane. 
Printre ele se aflau Ana Pauker, Vasile Luca, Teohari Georgescu, Ştefan 
Voitec, Emil Bodnăraş, Lothar Rădăceanu, Ion Gheorghe Maurer şi Mihail 
Sadoveanu, care era Preşedintele Adunării Deputaţilor. După şedinţă s-a 
citit „Proclamaţia către ţară“, care fusese semnată de toţi membrii 
guvernului, inclusiv de către acei care nu luaseră parte la şedinţă şi care nu 
erau aşa de puţini la număr pe cât am putea crede. Iată lista semnatarilor 
absenţi la momentul când s-a semnat: Traian Săvulescu, Lucrețiu 
Pătrăşcanu, Florica Bagdazar, N. Profiri, Ion Pas, C. Daicoviciu, Gr. 
Geamănu, Miron Nicolescu, Romulus Zăroni, Gh. Vasilichi, C. Agiu. 
Lipsesc din ambele liste militarii de carieră, printre care Nicolae Macici 
rămâne un model. 

Odată cu Majestatea Sa, care fusese obligat să părăsească România în 
seara zilei de 3 ianuarie 1948, plecau din ţară 33 de persoane, printre care 
şi ofiţeri, aflaţi mulţi dintre ei în serviciul Casei Regale. În afara acestor 
persoane, mai existau în străinătate, plecaţi în exil înaintea regelui, şi alţi 
membri ai familiei regale. Luaseră calea exilului ofiţeri, oameni politici, 


intelectuali şi oameni simpli care presimţiseră pericolul dictaturii, părăsind 
corabia care începea să se scufunde. 

Regele Mihai întrezărise, încă din septembrie 1944, acest posibil 
naufragiu. Asemeni comandantului de vas, a decis să rămână pe punte 
până în ultima clipă. Nici atunci nu a făcut gestul de a părăsi nava decât 
obligat, şantajat, sub ameninţarea că ar periclita viaţa celorlalţi. 

După 1945, şase ţări au devenit republici: Irlanda, în iunie 1945, 
Iugoslavia, în noiembrie 1945, Albania, în ianuarie 1946, Ungaria, în 
februarie 1946, Italia, în mai 1946, Bulgaria, în septembrie 1946. O istorie 
comparată a modului în care s-au instaurat republicile cu forţa în Est şi o 
istorie a reacției armatelor din Est faţă de instituţia monarhică ne-ar ajuta 
să înțelegem adevărul despre dreptul forţei şi forţa dreptului, despre 
onoarea şi dezonorarea unor oameni. Generalul Nicolae Macici şi-a 
semnat condamnarea când l-a înfruntat şi enervat la Budapesta pe 
Malinovski. În toate memoriile de război sau din detenţie, e prezentat ca 
un mare militar român şi un om de onoare. La fel a rămas şi în închisoare, 
când i-a întors spatele generalului sovietic venit să-l prelucreze. Când a 
întors spatele lui Iuda, de fapt. 

Am citit într-o agendă, mai mică decât un pachet de ţigări, însemnările 
lui zilnice din închisoare. Era o sărbătoare când primea o lamă de ras ca să 
se poată bărbieri. 


6 Sublinierile ne aparţin (n.a.). 
7" Vezi ziarul Libertatea din 4 ianuarie 1945. 


Basarabia, Bucovina 


Girueta 


După 1990, nu am rezistat dorinţei de a vizita din nou locurile de baştină 
ale mamei, pământul de care ne-a vorbit de-atâtea ori şi pe care ne-a făcut 
să-l cunoaştem cu sprijinul Crucii Roşii în vara anului 1966, când am 
primit aprobarea să mergem cu toţii să vedem mormintele părinţilor ei, iar 
eu cu Nona, sora mea, meleagurile bunicilor. Eram o adolescentă când 
mama ne-a dus acolo prima oară. Am păstrat toate fotografiile de atunci, 
din vremea adolescenţei, în care am avut părul tăiat scurt, înainte să 
devină din nou coamă de cal şi plete lungi pe spinare. 

Am şi astăzi o mulţime de fotografii din acea lungă călătorie în care i- 
am cunoscut pe toţi verii şi verişoarele mamei, care nu avea rude de gradul 
I în Basarabia. Atunci l-am cunoscut pe unchiul meu, Serioja Matcovski, 
soţul Margaretei, vară primară cu mama, el fiind medic-şef de spital. 
Făcuse puşcărie pentru că pusese steagul României pe un turn înalt de 
fabrică şi era mare luptător pentru revenirea Basarabiei la România, în 
vreme ce soţia lui, profesoară de limba română şi rusă, nu mai putea preda 
limba română. Aveau, în casa lor nouă, firide tăiate anume în pereţi, cu 
voievozii români pictaţi în ele, iar Serioja nu cânta şi nu recita decât 
poezie patriotică şi era numai emoție, el, ditamai bărbatul de aproape 1,90, 
cel puţin aşa părea, uriaş patriot, cum numai în Basarabia şi la basarabeni 
am mai întâlnit, şi în Ardeal. Şi în Bucovina dată ucrainenilor. Primului 
lor născut nu au avut voie să-i dea nume românesc, aşa că s-a numit Igor, 
dar cu fata au reuşit şi i-au spus Doina, au vrut neapărat să poarte numele 
meu. 

Mama ne-a dus în satul bunicilor ei care au crescut-o şi ne-a arătat 
părţi din casa lor demolată de vecini, după ce s-a ştiut că ea a rămas de tot 
la Bucureşti. Recunoştea fără nici un gând rău ori resentiment o coloană 
de pridvor, o fereastră, o uşă, poarta de la gardul gospodăriei bunicilor ei, 
pe care se urcase în copilărie, inserate în alte case sau garduri din sat. Până 


şi dantelăria tablei de la sageacul casei a descoperit-o într-o curte, 
adăugată de noul proprietar la un soi de anexă a casei lui. „S-a rupt tabla 
când au dezvelit acoperişul şi se vede că nu a mai rămas cât avea nevoie.“ 

Din casa bunicilor nu mai rămăsese nimic. Era împrăştiată bucăți- 
bucăţi prin alte gospodării străine, iar cărămizile ei intraseră în alte ziduri 
de case, căci fusese după război mare lipsă de materiale şi secetă şi 
sărăcie. Mamei i se pare că vede pe o casă girueta de vânt care se învârtea 
pe acoperişul casei bunicilor ei. Mi-o arată, dar se sfieşte să le spună 
neamurilor tot ce descoperă răspândit prin sat, ca să nu creadă că în gând 
îi consideră hoţi pe cei rămaşi în urma ei. Şi ca să nu cred şi eu cine ştie ce 
prăpăstii, îmi spune că fierarul care le făcea nu avea prea multe idei, aşa că 
mai toate seamănă: un cal la trap cu o săgeată care-i străpunge pieptul şi 
crupa în spate, un cocoş înfoiat săgetat la fel sau, şi mai simplu, doar o 
săgeată. 

„Unii au devenit canibali“, mi-a ajuns cuvântul la ureche, dar chiar mi 
s-a părut ceva de neconceput. Mama a recunoscut până şi clanţa de la uşa 
casei lor, acea clanţă atât de familiară a casei părinteşti. 

În pozele din copilăria ei, e o fetiţă cu părul aproape alb de blond, 
vioaie şi slăbuţă, cu pomeţii reliefaţi sub ochii vii şi fruntea enorm de 
înaltă. Are şi ea, ca şi tata, acel V desenat de păr pe frunte ca un vărf de 
săgeată, care se vede când e pieptănat pe spate. L-am moştenit de la ea, ca 
şi surâsul. Pomeţii i-a luat Nona. 

Bunica ei e micuță de stat şi subţire, bălaie şi blândă, aşa cum stă 
îmbrobodită cu o basma neagră din cele mari, ca o broboadă, cu ciucuri, în 
vreme ce fiica ei, bunica mea şi mama mamei, Alexandra, e înaltă, 
exotică, brunetă, cu părul sârmos şi creţ ca de negresă. Mama semăna cu 
tatăl ei, Anton, cu sânge de neamţ, după spusele ei, iar după unii istorici, 
care au umblat prin arhive, venit din Polonia. Dar asta nu exclude de a fi 
fost un neamţ din Polonia şi a rămas în Basarabia. 

Bunica mamei e îmbrăcată toată în negru sau dintr-o culoare închisă, 
dar poartă pe deasupra un fel de bluză bărbătească, înflorată, croită din 
diftină sau din catifea mai subţire, cum am văzut la femeile din Basarabia 
şi atunci, în 1966, şi după 1990. Stă pe un scaun care s-ar putea s-o facă 


mai mică de înălţime, căci mâinile ei atât de frumoase, cu degete foarte 
lungi şi tinere par a face parte din trupul unei femei de talie medie, cel 
puţin. Nu ştiu cât îi micşorează înălţimea scaunul pe care stă, poziţia uşor 
cuibărită sau vârsta, ori miopia care o face să se aplece înspre cutia 
aparatului de fotografiat, ca să vadă mai bine. Priveşte cumva prea sever, 
împietrită la faţă, de parcă ar priponi cu privirea neastâmpărul acelor 
nepoți de care e mândră, dar nu vrea să lase să se vadă. Stau pe jos chiar în 
faţa ei cei doi băieţi, verişori de-ai mamei, probabil. Cu gura până la 
urechi, oprită din râs sau din cine ştie ce aventură, căci ochii parcă pun la 
cale ceva. 

Bunica mamei are faţa prelungă, ovală, cu buzele subţiate şi 
sprâncenele lăsate în jos, ca două aripi de pasăre care se strâng din zbor. 
Fiica ei Alexandra a murit când mama nu avea nici nouă ani, aşa că are 
destule griji, dar şi-a trimis nepoata la studii, la liceu, la Soroca, la 
internat, şi în curând va pleca la studii în România. Caut, şi chiar găsesc, 
sub pleoapele lăsate şi încreţite, ochii ei care au văzut mai bine decât atâţia 
că locul nepoatei ei nu e lângă avere şi nici în Basarabia, de unde a 
alungat-o la Bucureşti. Doar pe mama a alungat-o, căci era singură la 
părinţi şi orfană. Nu va mai avea pe nimeni aici, când n-o să mai fie nici 
bunicii. Toți verişorii mai mari au plecat să înveţe. Nimeni nu-ţi poate lua 
ce ai în cap şi în suflet. Asta mi-a repetat mama întruna, când cine ştie ce 
necazuri de copil îi povesteam. 

În schimb, mama e toată un surâs în acea fotografie şi stă subţire cu 
cordonul care joacă în jurul taliei, semn ca e mult mai larg decât mijlocul 
ei. Se sprijină cu mâna stângă de speteaza scaunului pe care stă bunica, iar 
cealaltă mână o ţine în şold, cum nu mi-a fost mie dat s-o văd niciodată. În 
spatele lor e puhoi de verdeață, o cortină bogată de frunze de vie ori un 
perete acoperit de iederă, de parcă ar fi ieşit cu toţii dintr-un perete de 
frunze să se pozeze. 


Mulţi ani am crezut că bunicii m-au trimis la şcoală departe de ei ca 
să se scape de mine. lar în vacante îmi luam revanşa şi mă duceam 


valvârtej la ei. Apoi am înţeles că voiau să ajung cât mai departe de 
locul acela unde ruşii se făcuseră stăpâni. Am înţeles aceste cuvinte în 
multe feluri. Şi din viaţă, şi din cărţi. 

Să nu aud de mâncare de praz sau de prune ori de gutui, ţie poate să-ţi 
placă. Eu nu pot s-o văd şi nici că se vorbeşte de aşa bucate nu vreau 
să aud. Ne-au dat la internat atâtea prune şi praz şi gutui să mâncăm, 
cât să se sature toată lumea o viaţă. 


Mama îşi caută livada ori măcar locul livezii, cea de la câmp, dar şi 
cea din grădina casei. Dar nu găseşte nimic. Mergem în sus şi în jos pe 
dealuri cu şareta, cu vărul ei medic-şef ori cu cel care e inginer agronom, 
iar mama, ca de obicei, nu are astâmpăr. 

Drumurile au mlădiere, de parcă le-ar fi desenat nişte ramuri de sălcii, 
abia înverzite, de dus la biserică de Florii. Imensele livezi şi vii nu se mai 
sfârşesc, căci le hrăneşte un pământ menit să fie grădina raiului. Îmi arată 
pământul, e un pământ gras, parcă ar fi amestecat cu unt şi e nisipos doar 
unde sunt terase şi vii. 

Ajungem lângă cimitir, şi o verişoară îi arată crucile părinţilor ei şi 
bunicilor. Scufundate în pământ, aproape în întregime. A rămas doar 
creştetul lor la suprafaţă, ca nişte pietre vechi, de hotar. Iarba şi buruienile 
care cresc în jur sunt mai răzbătătoare şi aproape că sunt mai înalte şi că 
sufocă aceste cruci pitice, care-au alunecat uşor într-o parte, după cum bat 
ploile când e vânt. 


Ne depărtăm de mama, de rudele ei. Tocmai am descoperit un colţ de 
livadă. Pare un loc părăsit. Nu are gard şi la mijloc se vede desenul de 
cărămizi al unei fundaţii, semn că au demolat o casă, din pricini pe care nu 
le cunosc. În fundul terenului creşte lucernă rară, aşa cum se întâmplă 
când nu coseşti ani la rând lucerna şi ea se bătătoreşte şi se sufocă. l-am 
auzit pe ţărani spunând că lucerna cheleşte. M-am distrat la gândul unei 


noi reţete miraculoase pentru bărbaţii pe care-i chinuie calviţia. Părul 
trebuie cosit cât mai des. 

Mă simt cumva sfârşită, e poate prea cald. Sau şareta mi-a zdruncinat 
oasele. Capra pe care am stat e prea rigidă. Aşa că mă întind în iarba din 
curtea părăsită sau pregătită pentru venirea altor locatari, după ce vor 
construi. Pământul e uscat. Abia acum văd că e plin de muşuroaie de 
cârtiţă. Chiar la picioarele mele creşte o movilă. Pământul e reavăn, aşa că 
sub el trebuie să fie o galerie săpată de curând. 

Când eram mică, pe la sfârşitul anilor '50, la Băneasa, tanti Tudora mă 
certa că tot umblu după muşuroaie de cârtiţe şi că îmi plăcea să privesc 
aceste animale. Blăniţa lor mătăsoasă mă fascina. Stăteau chircite în 
lumină şi nu vedeam labele lor urâte de la atâta scobit şi săpat. Tanti 
Tudora era o ţărancă pitică de la Ciocăneşti, de pe lângă Călăraşi, şi-a stat 
la noi mai bine de 20 de ani, căci am fotografii cu ea şi după ce mă 
măritasem cu Paul. A plecat la casa ei pe care şi-o construise în sat. Cu 
zeci de metri de pânză şi tot atâtea prosoape pregătite să fie, când o vor 
înmormânta. Îmi tot spunea că ţăranii nu se bucură când văd prea multe 
muşuroaie de cârtiţă înmulţindu-se prin livezi ori pe islazuri. 


Sapă întruna şi îţi strică socoteala locului. Şi nu mai scapi de ele. 
Sapă galerii lungi cât e gardul din vale şi fac pui şi te procopseşti 
numai cu galerii şi tunele pe sub pământ. 


Dar văzând că nu reuşea să mă convingă să nu mă mai minunez de 
firea lor, a încercat să mă sperie că o să-mi strice grădina, aleile de crini şi 
de trandafiri. Că pot întoarce, săpând, toată grădina cu fundul în sus. Nu 
reuşea să mă sperie. Ştiam eu două muşuroaie înspre colţul pădurii, în 
dreptul gardului de salcâmi unde creşteau tufişuri vânjoase de zmeură. 
Erau de o lună acolo şi nu mai făcuseră nici un pui de muşuroi. 


M-am ridicat în picioare brusc, dintr-odată. Aş fi vrut s-o întreb pe 
mama, înainte să plecăm dacă sunt cârtiţe şi în cimitire, acolo unde 
mormintele sunt mai rare. Dar m-am oprit, căci m-am gândit că nu se 
cuvine. Am întrebat mai târziu, când eram în drum spre casa unei mătuşi, 
pe vărul mamei sau pe tata, cât de adânc sapă cârtiţele în pământ. Ce 
curios să le vezi aşa de mătăsoase şi să ştii că-şi petrec mai toată vremea 
în galerii. Nu se lipeşte de blana lor nici un fir de ţărână, ca apa din lac de 
penele raței. 

Mi-au răspuns aproape într-un glas. „Nu sapă mai adânc de 70 de 
centimetri.“ Iar tata a încercat să-mi explice de ce. „[ii minte când am 
săpat gropile mari de 80x80 cm şi adânci tot pe atâtea, că de acolo începea 
pământul galben, cleios. Cârtiţele se feresc de umezeală şi nu le place nici 
noroiul, nici pământul cleios.“ 


În 2008, am fost invitată să vorbesc despre Cartea Foametei publicată 
de Larisa Turea, la Bucureşti, la Editura Curtea Veche. M-am dus la 
lansarea ei la G.D.S., unde totul a fost impersonal şi aseptic. Ca un dialog 
social în formol. În schimb, la Chişinău, de unde e autoarea, sala era mare 
şi înţesată de lume, istorici peste istorici, tineri, academicieni, era şi Alex 
Ştefănescu, iar eu îl reprezentam pe Premierul României şi urma să 
vorbesc. De fapt mă reprezentam pe mine, căci nu-mi stă în fire să fac 
temenele cuiva sau să rostesc cuvintele ca un crainic ce se holbează la 
monitor de parcă ar fi cornul abundenței. Era perioada când, fiind 
consilierul pentru cultură al prim-ministrului Călin Popescu-Tăriceanu, 
am pus la cale multe proiecte culturale, între care şi masivele donaţii de 
cărţi în limba română pentru şcolile româneşti din Ucraina şi fosta 
Basarabie. 

Toţi veniseră să audă care au fost consecinţele foametei cumplite de 
după război, din anii 1946-1947, în Basarabia. S-a aflat de crimele de 
canibalism din povestiri de necrezut, aşa cum s-a ştiut de ele din satele 
unde lumea, înnebunită de foame, a mâncat carne de om, tranşând cadavre 
ori copii, femei şi bărbaţi ucişi fără milă, aşa cum s-a aflat din documente 


strict secrete ale Procuraturii şi ale decidenţilor sovietici locali, 
desecretizate în ultimii ani. 

Cartea Foametei este de necitit. Mi-a trebuit mult curaj să citesc două- 
trei rânduri pe sărite, dar o închideam imediat. Apoi mă fortam, mă 
obligam. Am luat totul de departe, pornind de la demersul Parlamentului 
Republicii Moldova de a obţine, asemenea celui din Ucraina, sprijinul 
comunităţii internaţionale în calificarea foametei din Basarabia din anii 
1946-1947 drept genocid comis de sovietici, aşa cum fusese decretată 
foametea din anii 1932-1933 din Ucraina. 

Am citit ca să înţeleg şi ca să povestesc celorlalţi ce am înţeles. Am 
citit cu ochii plini de bogăţia cemoziomului din Basarabia, cunoscându-l 
ca pe un pământ menit să hrănească lumea, spornic, dăruit să dăruiască 
roade din belşug. Am încercat să înţeleg cât poate distruge seceta din el ori 
inundaţiile. Ce urme a putut lăsa războiul. Citeam toate acele orori şi nu 
vedeam decât un pământ binecuvântat, numai miezuri. Aşa cum l-am 
cunoscut în 1966, apoi, după 1990, de câte ori am mers şi l-am văzut. 

Nu aveam nevoie să-mi spună nimeni că nu fusese de vină eliberarea 
Basarabiei de sub ruşi şi anii puţini, care s-au scurs, între 1941 şi 1944, 
sub administraţia românească până la reocuparea de către sovietici, după 
război. Ştiam de foametea din 1946 care bântuise şi România. Dar nu aici 
se afla explicaţia unui lucru cumplit, anume apariţia canibalismului în 
Europa de Est, în Europa celei de-a doua jumătăţi a veacului XX. 

Cercetările arătau că, în vreme ce lumea murea de foame, industria 
alimentară a R.S.S.M. avea depăşiri uriaşe de producţie, creşteri la 
fabricarea untului de 32,5%, la ulei de 39,5%, la carne de 32,5%, iar la 
conserve de 101,9%. Toate aceste produse erau achiziţionate cu forţa de la 
ţăranii din Basarabia şi duse în U.R.S.S. Stalin a exportat în anii foametei 
şi a sutelor de mii de morţi din pricina distrofiei 1.700.000 de tone de 
cereale în ţări ale Europei de Sud-Est şi în R.D.G., unde făcea propagandă 
pentru aliaţii din zonele de influenţă, împărţite în patru sectoare de veghe. 

În 25 decembrie 1946, de Crăciun, erau raportate în R.S.S.M. 53.000 
de cazuri de distrofie, iar la 1 martie 1947, numărul lor ajunsese la 
238.000. Lumea a mâncat atunci frunze, troscot, ştir, buruienile care se 


dau la porci, când mai pot fi găsite. Dar dispăruseră şi buruienile. Lumea a 
mâncat carne de câini şi pisici, cadavre de cai şi chiar, în vara lui 1947, 
mai mânca ţiştari, cum li se spune popândăilor în Basarabia, acelor 
animale care distrug cerealele. 

Cazurile de canibalism s-au înregistrat din 1946 în satele Alexandreşti, 
Recea-Slobozia, Sturzeni, la Cahul, în raioanele Vulcăneşti, la Taraclia, la 
Congaz, în satul Baurci, unde un funcţionar raportează patru cazuri de 
canibalism şi faptul că acesta începe să devină fenomen de masă. 

Alexei Kosîghin e trimis de Stalin în zona unor sate de pe lângă 
Chişinău ca să se asigure că planul lui de înfometare, decimare şi 
mancutizare a basarabenilor funcţionează impecabil. Şi primeşte un raport 
satisfăcător, de vreme ce Kosîghin scrie în raportul din februarie 1947 că a 
văzut într-o casă cum era pregătit un cadavru de om pentru hrană. Şi 
povesteşte cum îl găteau. De menţionat e că acest Alexei Kosîghin va 
deveni reformatorul U.R.S.S. după debarcarea lui Hruşciov şi aducerea lui 
Brejnev la conducerea U.R.S.S. 

Cercetătorii au descoperit în arhivele U.R.S.S. şi P.C.U.S. aceste 
rapoarte despre canibalismul generat de o foamete indusă cu vădita 
intenţie de a şterge populaţia română de pe harta Basarabiei. Acolo unde 
nu mai făceau faţă deportările, era rândul foametei, distrofiei şi 
animalizării omului de către om să-şi arate roadele. Statisticile, ca şi 
rapoartele, sunt cutremurătoare şi tot ce notează comisarii lui Stalin despre 
oamenii care mor ca muştele şi oamenii care mănâncă oameni este 
adevărat. Acesta este genocidul produs de Stalin exact în timpul 
proceselor de la Nürnberg. În vreme ce este condamnat genocidul nazist, 
sub ochii orbi ai lumii se petrece genocidul comunist. Există studii care 
arată că s-au înregistrat, în R.S.S.M., 39 de cazuri de canibalism, cu 
documente înregistrate cu nume şi caz descris, mamă care-şi ucide pruncii 
ca să hrănească pe cei lăsaţi în viaţă, vecini care-şi ucid vecinii bătrâni, 
grozăvii, oamenii care decupează din cadavre părţile de gătit. 

Despre aceste orori manipulate cu o demenţă studiată au scris, înaintea 
Larisei Turea, Ion Ţurcanu, în Foametea din Basarabia în anii 1946-1947: 
mecanismul organizării ei, publicată la Chişinău în 1993, Mihai 


Gribincea, în Basarabia în primii ani de ocupaţie sovietică (1944-1950), 
publicată la Editura Dacia din Cluj în 1995, Anton Moraru, în Istoria 
românilor: Basarabia şi Transnistria (1812-1993), editată la Chişinău, 
Elena Şişcanu, Basarabia sub regim bolşevic (1940-1952), scoasă la 
Bucureşti în 1998, apoi o mulţime de ziarişti, între care şi Andrei Vartic, 
care scrie la Vocea Basarabiei. Există şi studiile laborioase publicate de 
Valeriu Păsat, membru corespondent al Academiei de Ştiinţe din 
Republica Moldova. Tot ce am omis nu e decât din vina necunoaşterii 
mele, căci nu aş numi subiectul acesta drept unul preferat. Trebuie 
transformat într-un dosar de forţă care să oblige lumea europeană să mai 
înregistreze un genocid sovietic şi stalinist de proporţii. 


Podul lui Eiffel 


În călătoria noastră din 1966 la mormintele părinţilor mamei, cu viza 
obţinută prin Crucea Roşie, am stat destul de mult în Basarabia. Am mers 
de-a lungul Nistrului, al Prutului, am vizitat cât am putut mai mult şi am 
ajuns să stăm şi la Moscova şi, foarte mult, la Leningrad. Abia m-au 
desprins din Muzeul Ermitaj, de la Galeriile Tretiakov, de la Petrodvoreţ, 
unde stăteam de la deschidere până la închidere, zi de zi. Aveam un caiet 
dreptunghiular, ca o agendă lunguiaţă pusă invers, şi-mi notam toate 
compoziţiile din tablouri, nume, personaje, culori. Atunci am realizat 
prima oară pasiunea mea pentru arta plastică şi visul meu de a studia 
istoria artelor, istorie, filosofie, cu mult mai puternic decât acela de a face 
Litere. 

Atunci am mers până la Moghilev cu un avion intern, din cele cărora 
localnicii îi spuneau în glumă „cucuruznic“, de la „cucuruz“, în ideea că 
nu zbura cu mult mai sus de lanurile de porumb, ci doar cât să nu le agaţe 
cu aripa sau cu burta. Te zgâlţâiau într-o veselie, părţile de metal ale 
aripilor şi ale carcasei ţintuite cu puncte de metal mai întunecate dansau ca 
bătrânii la horă, aşa că atunci când am zburat cu un avion normal mi s-a 
părut o minune: nu mi se mai ciocnea sternul de stomac şi ficat, iar bărbia 


nu-mi mai tremura şi clănţănea ca bilele de loto la tragerile simandicoase 
de numere. 

Am mers cu droşca, ori cu şareta, iar din sate în sate şi comune, cu 
maşina verilor mamei, care erau medic-şef de spital şi specialist în 
agricultură, cu trenul, cu avionul, pe jos, cu căruţa colhozurilor şi Pobeda 
ori Volga şefilor de raion, români ori ruşi prieteni, căci toţi aveau nevoie 
de medicul-şef şi erau bucuroşi să-i vadă şi să-i primească în ospeţie pe 
românii „de dincolo“. La Moscova şi la Leningrad ne-au luat pe sus doi 
prieteni buni ai verilor mamei, soţ şi soţie, el era ministru la Moscova. 
Fusese coleg cu Serioja la facultatea de medicină, pe care o terminaseră la 
Moscova, prieten bun cu el, ba mi s-a părut că unchiul meu avea un 
ascendent asupra colegului lui care iubise puterea, dar părea cam 
dezumflat şi acum căuta compania acestui medic liber, tobă de carte şi 
emoţii. N-am auzit atâta istorie a României în viaţa mea, pe zile, pe ani, pe 
hrisoave şi documente, n-am mai văzut atâta desfăşurare de memorie, 
memoria ca un teatru de luptă. Parcă asistam la o coridă bubuitoare de 
cântece, de recitări. Harta României Mari se derula şi se rula la loc, ca 
pielea scumpă a unui animal pe care o arăţi şi-o pui bine la loc după ce i-ai 
lăudat frumuseţea şi întreaga mărime. 

Aşa că nu mă mir că pe noptiera mamei, şi înainte, şi după '90, erau 
cărţi despre Basarabia, că a citit până ce a murit la 83 de ani, fără să aibă 
nevoie de ochelari, cărţi vechi cu foiţe ferfeniţă sau volume noi măcinate, 
disecate cu cine se pricepea la subiect, Pan Halippa fiind unul dintre 
interlocutorii eterni, după ce s-a întors din deportare. Până în primăvara 
anului 1979, când s-a stins, la 96 de ani. Mama a mers la înmormântare, 
pare-mi-se, cu prietena ei, doctorita Popescu-Zeletin, soţia lui Ion 
Popescu-Zeletin, specialistul nostru în silvicultură, membru al Academiei 
Române. „Mama lui Radu“, cum îi spuneau atâţia prieteni ai băiatului ei, 
ajuns în Germania lângă soţia lui, Irene, după infinite peripeții. Între timp 
a devenit mare profesor şi e membru corespondent al Academiei Române. 
Eu mă stricam de râs auzind-o pe doamna doctor Popescu-Zeletin, care 
venea însoţită de mama ei la noi în vizită, povestindu-i mamei cu un 
accent basarabean de care n-a scăpat niciodată cum le-a spus socrilor ei în 


devenire c-ar vrea să meargă la „bordiel“, pronunţând apăsat 
moldoveneşte cuvântul „bordei“, numele unui loc celebru din Parcul 
Herăstrău. 

Când am trecut podul peste Prut de la Ungheni habar nu aveam că el 
fusese construit de Gustave Eiffel, celebrul constructor al turnului de la 
Paris. El desparte două localităţi pe care le cheamă la fel, Unghenii de 
lângă laşi şi Unghenii aflaţi la vreo sută şi ceva de kilometri de Chişinău. 
Era un pod metalic bine păzit de grăniceri, unde trenurile sunt încălţate cu 
roţi noi, aşa glumeam cu mama, ca să meargă pe şinele ruseşti, musai mai 
late şi mai masive. Roţile se schimbau sau vagoanele? Sau şinele? Ce 
contează, dacă nu poţi să schimbi sufletul şi rădăcinile? Apoi am aflat, 
după 1990, cred, că a existat mai înainte un pod, construit de un inginer 
rus, pe nume Melnic, care nu a rezistat la inundaţiile şi puhoaiele de 
primăvară. Mi-a sărit ţandăra căci eu găsisem că bunicul meu dinspre 
mama se chema tot Melnic, scris când aşa, când cu „k“, când Melnich, 
existând teorii c-ar fi fost neamţ şi numele venea de la morar, ca să aflu că 
în nu ştiu ce arhive era trecut ca originar din Polonia. După podul de peste 
Prut al acestui Melnic, dus la vale de apele umflate primăvara, l-au chemat 
pe Gustave Eiffel care a construit podul metalic, o frumuseţe, dacă mă iau 
după o gravură de la 1880, care-l arată în toată splendoarea, din lateral şi 
dinspre intrare, precum schiţele şi desenele proiectelor de arhitectură de pe 
vremuri, care erau amănunțite, de vreme ce ţineau loc de fotografie. Podul 
lui Eiffel nu a rezistat până ce aş fi putut să-l văd şi eu, fiind distrus în 
parte la bombardamentele din 1944. L-au refăcut, nu chiar întocmai, dacă 
pun alături gravura din 1890 şi ce am eu în memorie. Pe baza unor 
convenţii de circulaţie pe calea ferată, s-au întâlnit ministrul de Externe 
român Gheorghe Costaforu şi diplomatul rus Ivan Alexeevici Zinoviev şi 
au ratificat un document deschizând linia de cale ferată Iaşi-Ungheni, în 
1874, care s-a continuat apoi cu Chişinău-Corneşti-Ungheni. 

Când urcăm Dealul Mitropoliei, la bază vedem o placă pusă pe o casă 
construită în stil eclectic francez cu bosaje, asemenea celor de la Palatul 
Cotroceni şi de la Palatul Regal. Placa de marmură ne trimite la C.G. 
Costaforu (1856-1935), care a locuit şi a condus mişcarea de 


democratizare a României. Acesta a fost fiul lui Gheorghe Costaforu 
(1820-1876), politician liberal, jurist şi profesor, numit prin decret de 
domnitorul Alexandru loan Cuza primul rector al Universităţii din 
Bucureşti. A fost ministru de Externe între 1871-1873, iar apoi agent 
diplomatic al României la Viena. 

La Muzeul Naţional de Artă din Bucureşti putem vedea un portret al 
său în chip de bonjurist, fără caftan, purtându-se după moda de la Paris. La 
Sorbona îşi luase doctoratul în Drept, continuându-şi experienţa 
universitară în Austria şi Saxonia, după care s-a preocupat să stabilească 
bazele moderne ale învăţământului superior românesc. Tot el s-a implicat 
şi în punerea bazelor Dreptului Penal în ţara noastră după Unire şi în 
primii ani ai monarhiei. Pictat lângă biroul său de acasă ori de la 
Universitate sau minister, în dreptul unei ferestre şi al unui set de masă cu 
călimări şi pană, ţinând în mână un răvaş ori un act, el ne înfăţişează acel 
om politic reformator şi înalt funcţionar de stat, cu studii europene solide 
pe care l-aş propune ca pe unul dintre modelele de făptuitori de care ar 
avea nevoie urgentă România, după experienţa cu o clasă politică second 
hand. 

Vama de la Ungheni s-a deschis în 1875. Era înainte de războiul ruso- 
turc şi, oricum, podul lui Eiffel, care l-a înlocuit pe cel al lui Melnic, a fost 
proiectat de francez după invitaţia din 1876 de a veni în Basarabia pe care 
i-a făcut-o conducerea Căilor Ferate. Podul a fost deschis cu trei zile 
înainte ca ruşii să declare război Imperiului Otoman, pe 23 aprilie 1877, 
după ce trupele Rusiei intraseră pe podul Eiffel dat în folosinţă pe 21 
aprilie 1877. De câte ori am stat la Hotelul Traian din laşi, habar nu am 
avut că arhitectul lui e acelaşi celebru domn Gustave Eiffel. 

Istoria nu o povestesc doar oamenii, ci şi construcţiile lor. Gara de la 
Ungheni, care a purtat numele domnitorului Vasile Lupu, când a fost sub 
administraţia României, a trăit povestea recalibrărilor de şine şi întâlnirea 
dintre cele două calibre cu modificările de rigoare, când s-au schimbat 
administraţiile. De trei ori s-a modificat calibrarea de-a lungul istoriei. 
Între anii 1918 şi 1940 calibrul s-a micşorat, strâmtându-se după cel al 
căilor ferate româneşti. Apoi, în 1940, şinele s-au lărgit, când Basarabia a 


fost ocupată de sovietici. Apoi s-au strâmtat, între anii 1941 şi 1944, când 
Basarabia a revenit României. Apoi s-a mărit calibrul şinelor din nou. 

Dar povestea e cu mult mai veche decât aceea a căilor ferate. Peisajul 
cu podul ce trece Prutul şi-i leagă malurile e tare frumos, indiferent că e 
vară sau iarnă şi apa înţepeneşte şi zbate în maluri vreo creangă verde 
ruptă, până ce un şuvoi mai iute o eliberează şi merge în voia curentului: 
nu ştii de vine tocmai din Ucraina, de unde izvorăsc şi Prutul, şi Nistrul, 
ori numai din Basarabia şi trece neoprită spre România. lar iarna, când apa 
îngheaţă, se pare că poţi trece, dar nu pe aici, căci e plin de grăniceri. 
Cineva povestea cum au trecut din Basarabia în România după ce ruşii au 
luat-o iar, mă rog, sovieticii... S-a dus cu femeia şi copilul până la malul 
Prutului îngheţat, condus de mama bărbatului, care a şters urmele fugarilor 
de pe zăpadă, de pe gheaţă, de pe crengile sticloase rupte sub paşi, ca să 
nu se afle. A fost şi nebunia cu retragerea vizelor, nu de mult, lupta 
împotriva măsurilor antidemocratului Voronin cu tinerii sacrificați. Acum 
poate că vor urma vremuri mai bune şi pentru Moldova de dincolo de 
Prut. 


Fotografia mamei, la Soroca 


Niciodată nu mi-a dispărut din memorie imaginea aceea a Prutului, mai 
întâi, apoi a Nistrului cu toate râuşoarele şi văile secate uneori, a 
pământului gras de cernoziom, cu negrul acela ce amestecă pana corbului 
şi pielita de castane, mlădierea deal-vale, parcă asta prinsese Blaga în 
metafora spaţiului românesc de la Basarabia ori dacă imaginea fusese 
luată din alte zone, din Transilvania, Bucovina, Moldova... ea nu făcea 
decât să întărească o unitate de respiraţie geologică şi sufletească. 

Am început să bântuim locurile, să mă minunez de livezi şi de vii, să 
caut ceva ce adolescenţii refuză îndeobşte să cunoască, revoltați cumva pe 
părinţi, pe izvoarele lor, preferând, ca în jocul de-a baba-oarba, să nu vadă 
nimic, să se lase legaţi la ochi şi s-o ia pe cont propriu de la capăt. Mie, 
Basarabia mi-a îndulcit ghearele de adolescentă şi ţepii de arici ai 
personalităţii în ţâşnire. 


De când aveam părul tăiat scurt semănam puţin şi cu mama dintr-o 
fotografie, sepia, făcută într-o vizită ca elevă la cetatea Soroca. Pe actele ei 
găseam trecute împreună perechea Zgura-Soroca sau Visoca-Soroca. Apoi 
alte nume de localităţi: Donduşeni, Drochia, 'Teleşovca. Mi le aduc bine 
aminte din discuţiile mamei cu tot felul de basarabeni, cu prietena ei, 
doamna doctor Popescu-Zeletin, cu Pan Halippa. Povesteau de biserica 
mare ortodoxă de la Râbnița, dar şi de catedrala romano-catolică. Mama 
întreba de mănăstirea rupestră de la Ţâpova, aflată mai la sud de Râbnița, 
la vreo sută de kilometri de Chişinău. Am fost aici în primii ani de după 
'90 şi, apoi, în 2005, când am luat premiul de poezie dat de Uniunea 
Scriitorilor din Republica Moldova. Mi-au spus că la Ţâpova e cea mai 
mare mănăstire rupestră din Moldova şi Europa de Est. Nu mă prea omor 
după asemenea ierarhii şi recorduri. Dar mi-ar plăcea să fie adevărată 
legenda că aici ar fi avut loc cununia religioasă a lui Ştefan cel Mare cu 
doamna lui Maria Voichiţa, în mănăstirea rupestră de la 'Ţâpova, cu bolțile 
şi altarele ei sub stânca muntoasă, înalte încăperi de peşteră monumentală, 
despărțite de coloane uriaşe distruse de sovietici, apoi declarate 
monument... Călugării care şi-au ales aici loc de mănăstire, smerenie şi 
trezvie au sfinţit locul, dinainte să se aşeze voievodatul moldovenilor, deşi 
erau tot din din neamul lor. 


La cetatea Soroca am ajuns mânată s-o văd cu ochii mei şi poate având 
tot vârsta mamei, când se fotografiase acolo în uniformă, cu gulerul alb 
scrobit, în picioare, stând pe trepte sau pe iarba cu smocuri ce ţâşnea 
dintre bolovani şi creştea ca un covor des, nepăscut de vite, în interiorul 
acelor ziduri rotunde, de parcă acea fortăreață ar fi fost un turn circular sau 
zidurile unei fântâni, să bea apă din ea Dumnezeu. Mama era tare 
frumoasă şi cuminte în acele fotografii cu turnul rectangular de la intrare, 
cu poarta cu boltă şi gratii, cu drugii de fier groşi şi alveolele 
dreptunghiulare de deasupra. Un fel de podeţ cu două şiruri de trepte, ca 
un plan înclinat, făcut să urce tunuri, ghiulele şi mâncare, înainta către 
poartă, tivit pe laturi de iarbă şi pir, de spice de coada-calului şi o tufă de 


sunătoare prăfuită de secetă. Din petalele schimonosite puţin, înţelegeai că 
fusese prea cald şi că nu plouase. Câţiva copaci cu trunchiurile strâmbe 
din soiurile iubitoare de apă şi multe sălcii despletite cresc până aproape 
de râul în care se oglindesc deopotrivă cu zidurile şi parapetul lung ce 
străjuie malul jos. Uneori poţi să ai chiar senzaţia că Cetatea Soroca ar 
creşte din Nistru. Oraşul e scăldat în verdeață, aşa că-ţi schimbi şi părerea 
şi eşti convins că zidurile cetăţii ar sta într-o livadă sau pădurice. În 
fotografiile mamei nu văd decât cetatea şi fetele în uniformă de şcoală. E 
secetă anul acesta, parcă şi Nistrul are apa împuţinată. Vreme bună pentru 
pepenării. 

Fortificația moldovenească din secolul al XV-lea era bine păstrată, 
Ştefan cel Mare avea de ce să fie mândru văzându-i zidurile groase, bine 
înţepenite, dantelăria de creneluri, forma de monolit, cu patru turnuri 
adăugate pe lateral la acest colos sub formă de cilindru, la rându-i apărat 
de cvadruplele turnuri ce se arătau din zidurile fortăreței ca cele patru 
braţe de cruce. Mă uitam cât de ţeapănă stă în faţa vadului de pe Nistru. 
Deasupra porţii de intrare, încastrată în turnul rectangular, e pusă stema 
Moldovei sub ferăstruica-firidă, cu bourul ţinând între coarne hexagrama, 
steaua cu şase colţuri făcută din două triunghiuri suprapuse, unul cu vârful 
în sus, celălalt cu vârful în jos, înstelatul simbol universal care apare în 
civilizaţia multor popoare, indieni, creştini, musulmani, chinezi, căruia i se 
mai spune şi Pecetea lui Solomon. lar la ermetici, reprezintă sinteza dintre 
evoluţie şi involuţie, la jungieni, hierogamia fundamentală, uniunea 
contrariilor, în fine, unirea sufletului cu Dumnezeu, cum subliniază 
Aniella Jaffe, citată de C.J. Jung în L'homme et ses symboles. În dreapta 
jos e sculptat cornul lunii sau semiluna, care, atunci când e împreună cu o 
stea, evocă imaginea paradisului. În fine, să nu uit de floarea cu cinci 
petale. Sub cornul stâng e sculptată floarea căruia Sfântul loan al Crucii îi 
subsuma virtuțile sufleteşti, perfecțiunea spirituală, în vreme ce alte 
interpretări o asociază cu starea paradisiacă şi universul copilăriei. 
Simbolismul legat de bour înseamnă forţă şi putere, bunătate şi calm, 
puterea de a săpa brazdele pentru un nou seceriş, forță de muncă şi 
sacrificiu, toate atribute ale eroului civilizator. Proorocirea sau viziunile 


lui lezechiel din Apocalipsa Vechiului Testament dezvoltă acest spectru. 
Ce fericit a fost constructorul când a alăturat, în semn de Unire, stema 
Munteniei cu vulturul şi crucea de stema Moldovei cu bourul pe 
balustrada Foişorului lui Dionisie de la Hurezi, copiat întocmai la Palatul 
de la Cotroceni, la dorinţa Casei Regale. Atunci a înflorit stilul 
neoromânesc, impus de arhitectul Grigore Cerchez şi de alţii, impulsionat 
de Regina Maria. 

Am dat ocol cetăţii Soroca de mai multe ori. Mi s-a spus că este 
înălţată pe locul unei fortărețe genoveze, numite Alciona. Nu înţeleg de ce 
nu trăim într-o lume care ştie şi învaţă istorie. Trăirea de azi pe mâine 
sălbăticeşte şi prosteşte omul. Petru Rareş a reconstruit cetatea, căci era 
mare nevoie de ea. Bizantinii o numeau Polihronia, iar genovezii ce se 
îndeletniceau cu comerțul, Olihonia. Numele Soroca îl aflăm în 
documente începând cu 1499, precum acela care-l menţionează pe 
starostele de Soroca, pan Coste. La Soroca, Ştefan cel Mare construieşte o 
cetate pentru a păzi de tătari vadul. În forma actuală, rară în lume, va fi 
construită de arhitecţi şi meşteri aduşi din Ardeal între anii 1543 şi 1546, 
în vremea lui Petru Rareş. Construcţia perfect rotundă, tubulară, cu un 
diametru de peste 37 de metri, şi cele cinci turnuri, patru circulare- 
tubulare şi unul rectangular, la intrare, transformă cetatea într-un loc 
inexpugnabil de apărare şi protecţie a locuitorilor în vremuri de invazie. 
Istoria pomeneşte de un sfat domnesc de la curtea domnească din Hârlău 
în urma biruinţei lui Ştefan cel Mare şi a păcii semnate cu regele polon 
loan Albert, la care participă boierii Toader şi Negrilă, starostii de Hotin, 
pârcălabii de la Cetatea Neamţului (Ieremia şi Dragoş), portarul Sucevei 
(Luca Arbore), pârcălabul Sorocii (pan Coste), pârcălabii de Orhei (Ivanco 
şi Alexa). Puţine fortărețe în lume sau cetăţi ori castele s-au păstrat atât de 
temeinice şi impresionante, din Evul Mediu până azi, ţinând seama de 
atâtea asedii. Păstrând forma de turn, care ne trimite la Turnul Babel sau 
poarta cerului, vrând-nevrând, cetatea de la Soroca are o arhitectură 
militară, căci turnurile simbolizează veghea şi vigilenta, trimițând în egală 
măsură la biserică, la simbolismul Fecioarei, la ascensiunea prin credinţă, 
la scara ce urcă la cer, la Dumnezeu, dovadă rosturile în plus acordate 


clopotniţei, campanilei. Ceea ce m-a impresionat când am văzut cetatea 
ultima oară, în drumurile mele cu cartea în limba română dăruită şcolilor 
româneşti din Moldova prin programul cultural guvernamental desfăşurat 
în calitatea mea de consilier al prim-ministrului Călin Popescu-Tăriceanu, 
a fost să descopăr printre ipotezele toponimice susţinute de lingvişti mai 
multe sensuri, între care acela de margine, de cot de apă, de soroc şi 
stagiu militar, de soare, cum l-ar fi chemat pe proprietarul moşiei de pe 
Nistru, de durată a serviciului militar, de nume al păsării ce se cheamă şi 
coțofană. Nici o explicaţie sau etimologie nu mă mulţumeşte. Ele 
păcătuiesc prin marea similitudine ca să fie etimologii convingătoare... 
Există însă o serie de interpreţi şi conducători spirituali care socot că 
„sărăcia înalţă ziduri, iar tăcerea un turn spre a urca sufletul la 
Dumnezeu“. 

Mama mi-a spus că Soroca, după ce a intrat în stăpânirea Imperiului 
Rus în 1812, ca şi Basarabia de altfel, s-a umplut de mai multe etnii, de 
parcă s-ar fi refăcut 'Turnul Babel. Avea la şcoală colege, majoritatea 
românce, dar erau şi rusoaice, ucrainence, evreice, nemţoaice... Privindu-i 
zidurile dinspre interior cu toate acele intrări boltite ce conduc spre 
tuneluri şi beciuri de depozitare, cu scările de piatră ce urcă la niveluri 
superioare, am ajuns pe acea pasarelă cu balustradă metalică ce dă 
înconjurul zidurilor şi care îmi produce o ameţeală insuportabilă. Jos, pe 
pământ, pe pavajul pietruit şi împărţit de resturi de ziduri şi borduri şi 
iarbă ce creşte oriunde se aşază puţină ţărână şi praf pe piatră, sub un 
acoperiş ascuţit de şindrilă ori şipci, e o fântână care-şi ţine structura ce-o 
adăposteşte de intemperii pe două cruci laterale din bârne groase de lemn. 
Mă uit la toate aceste firide adânci în zidurile groase cu decuparea de mică 
suprafaţă la exterior lărgindu-se pe măsură ce intră lumina în curtea 
interioară. Această folosire a arhitecturii pentru a primi şi răspândi lumina 
e tipică Evului Mediu. Fereastra e mică, asemenea cristalinului, în globul 
ocular... Ea se lărgeşte precum trunchiul de con la interiorul clădirii, cu 
rosturi funcţionale. Înţelegem un mesaj mai adânc, anume că lumina ce ne 
vine din afară trebuie sporită în interiorul nostru. lată ce simplu ni se 
dezvăluie în arta zidirii viziunea celor din vechime despre arhitectura 


spiritului. Într-o scrisoare trimisă de domnitorul Bogdan al III-lea regelui 
polonez în 1512 e scris în latină: castrum nostrum Sorocianum contra 
paganos tutelam habet, asta traducându-se prin „castelul nostru de Soroca, 
ce ne apără de păgâni“ sau care „ne asigură controlul asupra lor“. 

Locurile sunt cu adevărat frumoase şi vecinătatea apei le adaugă un soi 
de mister fără să vrei să-l cauţi anume. Pe culme, în zare, se văd viile şi, 
mai departe, venind pe drum, am dat peste lanuri de floarea-soarelui. 
Întorc ochii dinspre lanul de blocuri al oraşului. Viile sunt pentru mine 
aproape, iar sub pământ, la adâncime, există un drum al vinului în 
Basarabia, unde sunt adăpostite columbare de sticle, pivnițe de depozitare 
şi păstrare. Aşa-mi explic cum s-a născut legenda ciorchinelui de strugure 
adus de barză, legendă legată de o luptă îndelungată şi un asediu dur 
asupra cetăţii Soroca în care era refugiată armata lui Ştefan cel Mare. 
Rămăseseră fără provizii şi părea să nu mai existe loc de speranţă. Atunci 
a zburat deasupra cetăţii o barză care ţinea un strugure în cioc. Ea le-a 
adus soldaţilor struguri din viile învecinate, ajutându-i să prindă putere. 

Când şi copiii mei, Alex şi Andreea, au vizitat cetatea într-o vacanţă în 
care erau cu bunicii în Basarabia, nu am fost cu ei să le spun legenda 
berzei cu strugurele — un simbol al Basarabiei, al puterii ei de a ieşi din 
situaţii-limită, în care anumite decizii luate de români nu au fost, cum s-a 
exprimat Regele Mihai, expresia unei soluţii morale. Stau câteva clipe sub 
turnul de intrare, boltit, din care răzbeşte o răcoare benefică. Tavanul 
arcuit adânc are o strălucire ce vine de la condensul produs de un puhoi de 
turişti ce dau iama în cetate. O să alunece cât de curând picătura de apă ce 
se adună din aburul respirației lor năvalnice, gălăgioase. 

Am văzut în adolescenţă toate cetăţile sistemului de apărare al 
Moldovei (brâul de piatră, cum a fost numit), pe care le puteam vizita din 
cele aflate în tot acel şirag de fortărețe, m-am uitat în cărţile în care erau 
prezentate. Părinţii mei aveau un ghid al României extrem de gros, tipărit 
pe hârtie de Biblie şi voluminos cât Cartea Sfântă, editat în condiţii 
excepţionale, cu toţi munţii, cetăţile, traseele, oraşele: o carte ce ne-a fost 
furată din bibliotecă şi de care nu reuşesc să dau în bibliotecile publice. 
Era o ediţie publicată în franceză, după Marea Unire, în care am putut citi 


o mulţime de informaţii despre cetăţile noastre de la Nistru, patru la 
număr, despre cele de la Dunăre, despre cele din nordul ţării, despre 
bisericile-cetăţi din Ardeal, pe care, văzându-le mari, în fotografiile 
panoramice, la Târgul internaţional de carte de la Leipzig, în 1997 sau 
1998, când România a fost Schwerpunkt, iar grupul de edituri Universalia 
a avut o mulţime de cărţi editate special pentru acest eveniment, am 
înţeles de ce au ales meşteri din Ardeal spre a construi cetăţile-fortificaţii 
din Moldova, între care şi pe acel celebru Iacob. Era aceeaşi tăietură de 
aur, acelaşi meşteşug, aceeaşi rezistenţă de neclintit pe care bucureştenii 
pot s-o priceapă privind o bucată din zidul cetăților domneşti medievale 
aflată la intrarea în Palatul Cotroceni, ca un fagure de granit, imposibil de 
spart, deşi e lucrată din cărămizi şi un soi de mortar ce devine lavă 
împietrită. În ghidurile cetăţii Soroca eşti trimis să vezi cu ce alte zidiri din 
lume mai seamănă: un castel din Cornwall, din Marea Britanie, numit 
Restomel, aflat lângă râul Fowey, lângă Lostwithiel, care a fost şi el un 
turn gigant zidit din argilă şistoasă sau mamă, cu o rază puţin mai mare 
decât a cetăţii Soroca, botezat de englezi carapace, căci era inexpugnabil 
şi seamănă, în plus, cu o carapace de broască-ţestoasă. Ruinat în mai mare 
parte, el a avut o întrebuințare rezidenţială, domestică, fireşte şi de 
apărare, dovadă fiind holul, sufrageria, bucătăria, camera de oaspeţi, 
intrarea în capelă, a căror compartimentare se mai păstrează din pereţii 
ruinaţi, care aduc în memorie şi alte castele circulare engleze, din Evul 
Mediu târziu, construite pe insulele înalte. În Zimbabwe există, de 
asemenea, ruine cu pereţi masivi, circulari, despre care mi-a povestit, la 
Versoix, Regina Ana şi pe care le-am cercetat atent între timp, în imagini. 
În fine, Cetatea Soroca a mai fost comparată cu Castelul del Monte de 
lângă Bari, din sud-estul Italiei, în Andria, regiunea Apulia, construit de 
Împăratul Sfântului Imperiu Roman Frederic al II-lea cel Sfânt, a cărui 
amenajare interioară cu marmură şi plan octogonal sofisticat nu par să-l fi 
destinat statutului auster de fortăreață, tot astfel cum forma circulară pare 
să fi fost inspirată de Cupola Stâncii din Ierusalim sau de Capela 
Catedralei din Aachen, pe care am reuşit să le văd, pe viu, între timp. Lista 


de comparații poate continua cu Queenborough din Kent, un castel tare 
pitoresc, ori cu arhitectura de tip Colosseum, fireşte, la dimensiuni reduse. 


Altare sub pământ 


Am fost la Butuceni, mai sus de Chişinău, de Vadul lui Vodă, de Cricova, 
nu departe de Dubăsari, urcând spre Orhei, nume din cărţile lui 
Sadoveanu, din Neamul Şoimăreştilor, din cronicari... La Butuceni, vizitez 
complexul muzeal al oraşului medieval Orhei. Aşezat pe malul înalt, ca de 
canion, protejat de înălţimea acelui brâu colinar, pietros, cu apa ca un şanţ 
natural de apărare, răsucită, îngustă, la picioarele uriaşei faleze, în arc de 
cerc. 

Dinspre râul Răut, tot lângă Orheiul Vechi, poţi intra la Mănăstirea 
Bosie, intrare de peşteră cu inscripţii cu litere mari pe peretele de piatră, 
care arată precum scalpul unui gigant, adăpostind tot o mănăstire rupestră. 
Apoi m-am oprit şi la schitul rupestru Peştera, cu ferestruicile lui cu gratii 
săpate în munte, cu treptele de ajungere tăiate şi ele în stânca dură. 
Mănăstirea din Orheiul Vechi, văzută de pe dealurile pietroase, de sus, 
pare un chivot alb odihnind pe imensul platou care e străjuit de malul 
abrupt al Nistrului. Peisajul la 'Trebujeni, unde e şi acest complex muzeal 
al Orheiului Vechi, este unic: ca o albie imensă aproape circulară, 
împrejmuind pământul într-un soi de insulă paradisiacă, în mijlocul ei 
fiind casele satului şi dinspre ele pornind loturile plantate cu vii, porumb, 
lucernă, legume, în vreme ce malul e abrupt şi verde în dreapta şi mai 
pleşuv şi pietros, în partea opusă... Tot soiul de drumuri şi cărări 
şerpuitoare duc printre frasini, arţari şi stejari către băile orientale, cu 
dealurile verzi în faţa ochilor, tivite pe creastă de copăceii cu coroana lor 
sferică, aproape ca nişte ciucuri rotunzi, înfipţi în cer. Altă zonă miraculos 
de verde, aflată lângă un masiv teşit de piatră ruginită, în vecinătatea 
râului plin de meandre, lărgit ca un lac, cu boturi alungite ca de peninsulă, 
am descoperit la Costeşti, nu e departe de Chişinău, oraş despre care mi-au 
spus că este „mica Romă“, iar pentru că nu pricepeam de ce, răspunsul a 
venit: „E aşezat tot pe şapte coline“. 


N-am putut vedea multe mănăstiri în anii '60, la prima vizită. De 
pildă, despre Mănăstirea Hâncu, ne-au povestit că au închis-o sovieticii în 
1956 şi au făcut un sanatoriu, în zonă existând multe izvoare cu ape 
minerale. Puteam vizita sanatoriul sau spitalul... împrejurimile foarte 
pitoreşti. Mănăstirea a fost pictată în galben intens la exterior, are 
acoperişurile şi turlele argintii, e aşezată lângă un râu cu numele 
Coghilnic, într-o vale îmbrăţişată de păduri seculare. În Basarabia parcă 
nu s-au tăiat pădurile în prostie ca în Moldova de dincoace de Prut. 
Mănăstirea e socotită şi a fost şi în vechime foarte bogată. A fost 
construită de boierul Hâncu, care a scăpat cu viaţă împreună cu fiica lui 
Parascheva din calea tătarilor, jurând că, dacă n-or să-l ucidă, va înălța 
mănăstire. Sunt multe asemenea legende şi ctitorii în ţările româneşti, în 
lumea creştinilor. De Sfânta Parascheva, pe 27 octombrie, e un pelerinaj 
uriaş aici, la fel ca la laşi, la moaştele Sfintei. De mormântul 
mitropolitului Gavriil Bănulescu-Bodoni am dat la Mănăstirea Căpriana, 
care este şi episcopie, cred, el a fost mitropolitul Basarabiei între 1812- 
1821, imediat după anexarea la Imperiul Rus. A fost o mănăstire dăruită şi 
preţuită de marii domnitori, Alexandru cel Bun, Ştefan cel Mare şi Sfânt, 
Petru Rareş, Alexandru Lăpuşneanu. 

Am mers mereu în Basarabia într-o cursă contra cronometru, ca să 
acopăr acest pământ şi după ce mama nu a mai existat, de dragul ei şi de 
dorul ei. O parte din rudele ei veneau mai des la noi. N-am să uit ultima 
vizită a Margaretei şi a lui Serioja, când au fost, fără să vrea, martorii unui 
scenariu care abia se contura, dar pe care l-am presimţit exact şi l-am 
descris şi lor. Nu le-a venit să creadă că mamei i se va întâmpla o 
asemenea nenorocire. Serioja, doctor cu o enormă experienţă, trecut prin 
toată drama istoriei şi dictaturii sovietice, nu putea să creadă că răul este 
mult mai cumplit în oameni şi că orice sistem criminal are nevoie de 
păcura asta din om ca să-şi ungă roţile şi rotiţele. 

Asta s-a întâmplat după ce mi-am adus aminte de Mănăstirea Saharna, 
nu departe de oraşele Rezina şi Orhei, unde am fost în anii *60 prima oară 
ca să vedem locul, acele terase enorme sau platouri şi malurile de stâncă 
înalte şi salba de cascade, peste douăzeci la număr, de pe râul Saharna. 


Mănăstirea de călugări de la Saharna era în scăldătoarea pădurilor dese. 
Era încercuită de dealuri pietroase din toate părţile, cum ar sta un prunc în 
cristelniţă. Nu departe, într-o rezervaţie naturală căreia i se spune 
Braniştea Saharna, o cascadă umplea altă cristelniţă naturală cu şisturile 
aşezate orizontal într-o găleată de granituri. 

Aici mai este o mănăstire rupestră, un complex, după cum îi spun 
oficialii Bisericii „Buna Vestire“, care datează din secolele XII-XV. Are o 
intrare în stâncărie, cu o poartă cu grilaj de fier. O bucată din peretele 
muntelui e tencuită, zugrăvită cu var, şi sunt vreo cinci ferestre cu 
lemnăria vopsită cu albastru şi mai e şi un fel de chenar, ca de cruciuliţe, 
tot albastru, ca broderia de la baza gâtului la cămăşile bărbăteşti. În faţa 
mănăstirii rupestre s-a făcut un strat de grădină, unde pământul fără stâncă 
şi pietre în el a fost adunat şi țintuit acolo, ca să nu alunece, cu un gard de 
nuiele împrejmuitor. 

La Japca am mai dat peste o mănăstire rupestră de maici cu intrarea 
spoită cu var albăstrui ca acela de la fațadele caselor vechi româneşti din 
Ardeal, Maramureş, Moldova. Mănăstirea Japca e construită nu departe de 
Soroca, nici o oră de mers. E pe o stâncă de piatră lângă Nistru. Un 
donator de moşie român, de la 1693, îi dă locul spre a se putea zidi în 
voie, căci până atunci avea lăcaşul numai rupestru. Se spune că 
întemeietorul ei ar fi fost un călugăr lezechil care ar fi venit de la schitul 
Deleni, din dreapta Prutului. La poalele stâncii s-a construit mai întâi o 
biserică de lemn, apoi s-au făcut chilii şi anexe, aşa că, la 1812, erau două 
biserici de lemn, cu clopotniţă tot de lemn. Mitropolitul Gavriil 
Bănulescu-Bodoni îi acordă statut de mănăstire. Pe amplasamentul 
construcţiilor de lemn, se ridică mănăstirea şi biserica de piatră. 
Mănăstirea Japca nu a fost închisă pe vremea sovieticilor datorită forţei 
călugăriţelor de a rezista la toate atacurile activiştilor, dar a fost devastată, 
prăduită, inclusiv chiliile rupestre şi biserica rupestră. 

Mănăstirea a fost reparată şi restaurată şi se ţine din nou serviciul 
religios în bisericuţa din stâncă. Povestea acestei mănăstiri ne ajută să 
înţelegem suferinţele Bisericii din fosta Basarabie în comunism. Studiul 
arhitecturii acestei mănăstiri arată că ea reproduce planul bisericilor mari 


de mănăstire din arhitectura cultă de zid a statului moldovenesc din 
secolul al XV-lea, în care camera mormintelor sau gropniţa apare în 
vremea lui Alexandru cel Bun. Lăcaşul din stâncă de la Japca are doar 14 
metri lungime, dar reproduce în miniatură planul mănăstirilor mari 
moldoveneşti, care aveau o lungime de 30-40 de metri. Lipseşte al cincilea 
compartiment, pridvorul, care va apare mai târziu, precum la Putna, unde 
acesta a fost adăugat în 1484. Ţinând seama de cronologia unor elemente 
de arhitectură, biserica rupestră de la Japca, cu hramul „Înălţarea Sfintei 
Cruci“, a fost datată în perioada lui Alexandru cel Bun sau a lui Ştefan cel 
Mare. Ea a fost săpată în munte înainte să se ridice pridvorul Putnei, la 
1484. Stilul popular din interior, cu ornamente sobre, nişele mici, bolta din 
altar care copiază sfertul de sferă sau concul şi o mulţime de detalii ce 
atrag, specialiştii, dar şi ochiul încântat de simplitatea credinţei eliberează 
o plenitudine pe care peisajul, ieşirea la Nistru, vastitatea pădurilor şi a 
cerului o reverberează într-o blândeţe ce aparţine numai Moldovei. Acum 
înțeleg şi de ce anume s-a săpat tocmai aici acest miez al smereniei şi 
iubirii într-o coajă de stâncă. 


Înspre Prut, de la Edineţ în jos, am văzut locuri de o frumuseţe greu de 
visat înainte să dai cu ochii de ele. Am fost la acel lac de acumulare 
Costeşti-Stanca pe malul Prutului şi al râului Ciuhur, cu pădurile imense 
lângă stâncărie, apoi am ajuns şi la Feteşti, care e departe de Chişinău, tot 
la Prut, am bântuit pe Valea Hrişenilor, unde pădurea e o imensă împărăție 
care muşcă din cer continuu, apoi de-a lungul râului Draghiştea, care are 
un curs plin de oprelişti şi praguri, de pietre şi pietroaie, sare şi se chinuie 
să-şi facă loc şi, când scapă, se umflă de stropi precum salba curcanului, 
înfoindu-se. Undeva, o stâncă mare de aproape o sută de metri se numeşte 
Stânca Bunicului, dar i-am uitat legenda, căci ori vreau să văd în linişte ori 
vreau să şi notez. Am învăţat însă că aceste mici notite mă ajută mai târziu 
să revăd detaliile în memorie. Am o memorie vizuală întărită de memoria 
numelor: spui un nume de sat, de râu, de ce-o fi şi dacă l-am văzut, parcă 
începe un cântecel, o melodie interioară, apoi mă pun să îmi aduc aminte 


şi să revăd... Ce poate fi mai miraculos decât muntele cu şisturi, cu muşchi 
de aramă şi muşchi încă verde, cu tufani, cu pădurile de un verde adânc, 
precum cel de lucernă, lângă păduricile tinere ori de un verde deschis, 
precum lanurile de porumb, după întâia praşilă, crude, copilăroase... 
Basarabia e plină de rezervaţii şi pajişti, precum parcul natural de la 
Codru. 


Şiragul de mătănii 


La Hotin şi, mai ales, la Cetatea Hotinului am mers de trei ori, plecând 
dinspre Cernăuţi. Îmi place cetatea, dar poate că locul îmi place şi mai 
mult din pricina colinei îmbrăţişate de o depresiune, ca o albie plină de 
multă vegetaţie, după care urmează un lanţ de dealuri iar, ca un val natural 
de apărare. Planul neregulat de trapez care are la apus o latură uşor arcuită 
creează o senzaţie în plus de masivitate şi vechime, la care se adaugă 
şanţul de apărare şi podul ce-mi dă o uşoară ameţeală. Cetatea e masivă, 
ca un amfiteatru, având o suprafaţă de aproape 900 de metri pătraţi. Şi 
materialul de construcţie impresionează, căci, pe lângă bolovanii scoşi din 
carieră fără să fie fasonaţi, aşezaţi în straturi regulate, s-au folosit şi 
cărămizi de culoare roşie, introduse ca nişte brâuri ornamentale, iar la 
interior s-au folosit o serie de motive geometrice roşii. Turnul de la poartă, 
aflat la sud, e rectangular ca la Cetatea Soroca şi se ajunge la el pe un pod 
de piloni care îmi aduce aminte de Cetatea Sucevei şi de Cetatea 
Neamţului. Turnul de la intrare e acoperit cu şindrilă. Apoi sunt două 
turnuri cilindrice despre care se spune că au fost construite de Ştefan cel 
Mare şi alte două turnuri rectangulare, cel mai mare fiind socotit vechiul 
donjon al cetăţii... 

Cetatea are o vedere halucinantă spre Nistru, unde zidurile ei nu sunt 
la fel de groase pentru că se credea că râul în sine e zid de apărare. De 
partea cealaltă vezi Nistrul cu albia largă şi malul verde, plin de coroanele 
pomilor şi abia apoi acoperişurile colorate, tot soiul de localităţi crescute 
de vecinătatea generoasă a râului, cu toate afacerile şi comerţul practicat 
de secole, mai ales că aici a fost şi vamă, cum atestă un act către 


negustorii din Lvov dat de Alexandru cel Bun în 1408. Cetatea mare, 
uriaşă, cu turnurile ei cu acoperişe ţuguiate, stă cocoţată pe stâncă şi se 
uită necontenit la Nistrul ce curge la picioarele sale şi la văile ce-o 
înconjoară. 

În interiorul Cetăţii Hotinului e un paraclis cu hramul Adormirii 
Maicii Domnului, cu pictura de pe vremea lui Petru Rareş, nu mi-a venit 
să cred... apoi e reşedinţa, palatul domnesc, cu două etaje şi beciuri adânci, 
în care am coborât, mai e o cazarmă şi o fântână. Istoria ei e dintre cele 
mai complicate, dacă e să vedem cine i-au fost stăpâni, constructori, 
distrugători, cine şi cu cine s-a luptat, cine a administrat-o, ce domni, ce 
voievozi, ce armate şi garnizoane s-au perindat în timp. Cetatea e 
spectaculoasă, iar ucrainenii, ultimii stăpâni, au decretat-o una dintre cele 
şapte minuni ale Ucrainei. Eu prefer să citesc cum descrie Hotinul Nicolae 
Iorga şi ar merita din când în când să recitesc cartea lui intitulată Neamul 
românesc în Basarabia. Istoricul spune că s-au adus aici meşteri din 
Podolia (sau italieni), laudă „masivul rotund de zidărie straşnică“, 
„tumurile ce se umflă în colţuri“, „camerele de rugăciune“ şi „poarta 
bisericii“ de la interior, „ferestrele mici cu ciubuce de piatră săpată, care 
se taie în unghiuri drepte“, cele „opt arce din cadrele porţii de la cea mai 
frumoasă din toate clădirile româneşti“... 

Odată am ajuns aici cu poetul Vasile "Tărâţeanu, am traversat podeţul, 
am revăzut pata neagră imensă de pe zid, căreia i s-au dat o mulţime de 
explicaţii legate fie de îngroparea Oxanei în ziduri, un soi de variantă a 
baladei Meşterului Manole, fie de suferinţa şi lacrimile vărsate de soldaţii 
care şi-au găsit moartea în cetate. După 1375, cetatea a devenit parte a 
Principatului Moldovei. Alte izvoare susţin că fortificațiile actuale au fost 
făcute de Alexandru cel Bun, cu meşteri aduşi din Lituania de la cumnatul 
lui. Ştefan cel Mare recucereşte cetatea Hotinului de la polonezi după un 
asediu ce a durat peste doi ani. Apoi cronicile povestesc cum cetatea a 
rezistat asediului armatelor turceşti conduse de Mahomed al II-lea. Ştefan 
cel Mare e cel care a decis extinderea cetăţii, în vremea lui înălțându-se 
ziduri de 40 de metri înălţime şi 5-6 metri lăţime. Astfel, cetatea a putut 
face faţă asediilor de la frontiera de nord a Moldovei medievale şi a putut 


adăposti domnitori, pe soțiile lor, pârcălabii care o administrau, oştenii 
care o apărau. Locul era ca o răscruce a lumilor, de unde şi dezvoltarea 
comerţului, a meşteşugurilor, a iarmaroacelor care aduceau din dări mult 
aur în visteria Moldovei. Lăcomia de a pune mâna pe asemenea bogăţie nu 
doarme, de unde asediile continue, distrugerile de turnuri şi ziduri, nevoia 
reconstrucţiilor, domnitorul moldovean Petru Rareş trebuind să refacă 
distrugerile, pentru că pune mare preţ pe acest punct strategic şi e un 
gospodar fără odihnă. Fortificațiile otomane din împrejurimi, care arată ca 
un zid chinezesc în faşă, stau mărturie a conflictelor, a perioadei de când 
Hotinul a fost transformat în raia turcească, până ce a fost luat în 1812 de 
Imperiul Rus. Această fortificaţie turcească bastionară înconjoară Cetatea 
Hotinului pe toate laturile ei şi are la rândul ei trei turnuri, din care două 
sunt turnuri-poartă, unul la sud şi celălalt la apus, apoi altul la nord-vest, 
lângă cetate, pe malul Nistrului şi mai sunt şi alte şase bastioane de 
artilerie. În 1832, sub Imperiul Rus, s-a construit lângă cetate şi în incinta 
fortificaţiei turceşti o biserică monumentală rusească dedicată Sf. 
Alexandru Nevski. Există mărturii din această perioadă cuprinsă între 
1715 şi 1812, concretizate într-o serie de extinderi, în cel de-al doilea brâu 
de ziduri, în dotările cu băi turceşti, în moscheea construită atunci pentru 
uzul garnizoanei şi al trupelor aflate aici, ale cărei ruine le poţi găsi la 
sudul fortificaţiei. 

Imperiul Rus asediază cetatea Hotinului de mai multe ori şi o ocupă, 
apoi Tratatul de pace de la Bucureşti dintre Imperiul Rus şi Imperiul 
Otoman dă Rusiei dreptul de a ocupa teritoriul de la răsăritul Moldovei, 
dintre Prut şi Nistru, împreună cu Ținutul Hotinului şi al Basarabiei, 
Buceagul de la turci, ţinutul numindu-se Basarabia şi fiind declarat 
gubernie. Aceasta e formată din zece ţinuturi, toate nume de care mama 
ne-a povestit de când eram mici. Am avut sentimentul că, pentru ea, 
numai rostirea lor era ca un fel de rugăciune, de parcă muta nişte mătănii 
în gând: „Soroca, Hotin, Bălţi, Orhei, Tighina, Lăpuşna, Chilia, Cetatea 
Albă, Cahul, Bolgrod, Chişinău“, ultimul fiind al capitalei guberniei. 
Mama nu a folosit niciodată acest cuvânt. Vorbea de Odesa, de Cernăuţi şi 
ne povestea cum arată oraşele, cât de largi sunt străzile şi trotuarele, mai 


ales, câtă verdeață, şi câte păduri şi ce curăţenie e acolo. Spre deosebire de 
Moldova săracă şi mizeră, unde fusese şocată să vadă că lumea punea 
hârtie în geamuri, în loc de perdele, şi hârtie albastră de învelit cărţi şi 
caiete pe masă, în loc de faţă de masă. 

Mama nu era defel bisericoasă. Abia după moartea tatei, în 1998, a 
început să meargă mai des la biserică, la Mănăstirea Caşin, să urce în 
tramvaiul 41 până la cimitir. Abia în 1998 cred că a atins primul şirag de 
mătănii. 

Am fost peste tot şi la confluenţa Nistrului cu Siretul, în Ucraina, cu o 
şerpuire vastă şi cotul apei care are la orizont coline verzi, cu malul înalt 
plin de cuiburi de păsări, am stat chiar la poalele cetăţii Hotin, mâncând 
porumb fiert, am fost la Moghilău sau Moghilev, am fost la Rezina, la 
Otaci, la Popenchi, doar la Bălţi nu mi-a plăcut, mai ales că am dat peste 
înghesuială şi praf, tot ce mai ţin minte, căci a trebuit să aşteptăm în gară 
nu ştiu ce rude, ca să se revadă cu mama. 

Nu ştiu dacă senzaţia aceea de cenuşiu şi de oboseală, eu am oricum 
oroare de gări, nu era de fapt un reflex al memoriei proaspete. Povestiră 
mult despre deportările ce s-au făcut masiv din Bălţi în Kazahstan, în 
Siberia, cum fuseseră dislocate peste douăsprezece mii de familii de 
români şi deportate ca să se schimbe procentul etnic şi să fie pedepsiţi 
profesori, avocaţi, medici, funcţionari, preoţi români. Aici şi acum, după 
2000, tinerii luptă mult pentru reîntoarcerea la România, unii se 
autoproclamă Dreapta naţională. Oricum, îmi amintesc că Bălţi a fost 
prima regiune care s-a dorit unită cu România, Pan Halippa vorbea despre 
românii de aici ca fiind mai iuți şi mai luminaţi în luarea hotărârilor. 

Ceea ce am observat în ultima mea călătorie în Moldova a fost 
prezenţa unor uriaşe monumente şi statui dedicate lui Ştefan cel Mare şi 
Sfânt, pentru care există un cult în Basarabia şi Bucovina. Există aici o 
luptă reală pentru limba şi cultura română şi am descoperit multe abuzuri 
făcute în şcolile cu predare în limba română şi de unde scad sau dispar cu 
totul la inventare doar cărţile româneşti. M-am întâlnit cu fundaţii ce 
aduceau cărţi din America, am găsit toţi autorii Europei şi ai lumii 


(exagerez), dar la inventar, era limpede că obiceiul dislocării culturii şi 
românilor nu ieşise din strategia puterii cu rădăcini şi reflexe moscovite. 

Cetatea de la Tighina nu a putut fi vizitată de nimeni poate o jumătate 
de veac şi mai bine. Tot auzeam că poţi să-i dai ocol, apoi i-am dat în fine 
ocol, iar depărtarea şi neputinţa de a o vizita i-a crescut şi mai mult 
proporţiile, apoi afli că poţi să vizitezi ceea ce nu este bază militară. 
Cetatea a fost ocupată de Armata a XIV-a Rusă. M-au lămurit că Tighina 
s-a mai chemat şi Bender, că oraşul e de pe vremea geto-dacilor şi că 
atestarea documentară dintâi e de pe vremea lui Alexandru cel Bun, din 8 
octombrie 1408. 

Am avut norocul să pot vedea mărit cât o întreagă faţadă cu două-trei 
etaje acest „Privilegiu“ emis de domnitorul Moldovei Alexandru cel Bun, 
acest act ce are ca subtitlu „Alexandru Voievod dă negustorilor din Liov 
un privilegiu comercial“. Apoi erau specificate taxele pe care aceştia 
trebuiau să le plătească pentru mărfurile trecute prin vama de la Cernăuţi, 
arătându-se că oraşul a apărut la fel ca alte oraşe din Moldova medievală — 
Siret, Suceava, laşi (atestat prima oară în acest document), Hotin, Tighina, 
Cetatea Albă, Bacău, Baia, Bistriţa, Brăila, Bârlad etc. 

Am fost la Cernăuţi, unde actul acoperea faţada unor clădiri masive. 
„Privilegiul“ tipărit pe acele imense pânze imune la ploaie, străjuia 
aniversarea celor şase secole de existenţă atestată. 

Sălbăticire 

Am dat ocol, numai ocol, cetăţii al cărei nume înseamnă, în cumană, 
„trecătoare“. Nu înţelegeam cum să numeşti trecătoare o fortăreață, când 
era limpede menirea zidurilor enorme de a anunţa sever că pe aici nu se 
trece. 

În Evul Mediu s-au construit palance, acesta era numele dat cetăților 
făcute din pământ, lemn şi bârne. A existat şi aici o palancă ridicată ca să 
apere trecătoarea de tătari. E interesant să vezi istoria construcţiilor prin 


prisma materialelelor folosite: mai întâi se clădeşte cu lemn şi pământ 
biserica, fortăreaţa, casa de locuit, apoi se înlocuieşte lemnul cu piatră ori 


cărămizi şi se dă o nouă temeinicie locului şi fundațiilor. În vremea lui 
Petru Rareş, cetatea e cucerită de sultanul Suleiman I care construieşte o 
fortăreață de piatră pe locul acelei palance, în decursul unui an, şi schimbă 
numele oraşului în Bender, ceea ce înseamnă „trecătoare întărită“. 
Urmează asedii peste asedii, apoi, în 1812, o ocupă ruşii, iar cetatea 
urmează destinul întregii Basarabii. Soarta acestei uriaşe cetăţi, cu trei 
rânduri de ziduri înconjurată şi acel şanţ în care nu mai există apă, nu este 
prea fericită, ea părând să continue rosturile expirate ale zidului Berlinului 
pe pământul Republicii Moldova. E bază militară şi impune rigorile unei 
baze militare. Poţi asculta poveştile ghizilor, afli că există o reţea de tunele 
sub cetate care duce în oraş şi prin care militarii bazei reuşeau să dispară 
ori chiar să se rătăcească. Dacă n-ar fi zidurile şi crenelurile şi toată 
această arhitectură medievală impresionantă, manechinele pe post de 
soldaţi de toate naţiile, ruşi, turci (mai puţin arcaşii ori pârcălabii lui 
Ştefan cel Mare şi Sfânt) ar crea senzaţia de butaforie, câtă vreme totul are 
un aer artificial, împăiat, aproape că-ţi vine să înţepi cu o baionetă zidul 
pentru a verifica dacă şi el de carton presat... De parcă Războiul Rece s-a 
mumificat aici, iar locul armatei ruse, care a plecat, e luat de armata 
transnistreană... Oraşul e acaparat de muzeul în aer liber, plin de fantomele 
şi simbolurile războiului, de tancuri în postură de monumente, de un 
eroism ostentativ, menit să amenințe, mai ales că românii nu scapă de 
eticheta de agresori. 

Populaţia scade, oamenii părăsesc această realitate propagandistică, în 
care turismul e controlat de Ministerul de Interne, iar ghizii poartă 
uniforme de milițieni. Tot oraşul e plin de monumente, monumente-tanc 
cu turela căscată, ai senzaţia că pot înainta spre tine. O statuie a lui Lenin 
seamănă cu aceea de la Piaţa Presei Libere, parcă mai jigărită puţin, dar 
tot cu soclu de granit roşu, un Arc de Triumf. Monumentul Holocaustului. 

La Cetatea Albă, periplul a fost impresionant. Amprenta la pământ, 
poziţia, zidurile exterioare, istoria în sine a cetăţii, locaţia în regiunea 
istorică Bugeac, azi în regiunea Odesa din Ucraina. În 1359, oraşul devine 
parte a voievodatului Moldovei. Între 1359 şi 1484, cetatea a fost a 
moldovenilor, apoi a pierdut-o Ştefan cel Mare şi cetatea a ajuns la turci. 


În 1917, prima Republică a Moldovei îşi proclamă independenţa între 
graniţele provinciei Basarabia, care cuprinde şi Cetatea Albă. Oraşul a 
devenit parte a Regatului României între 1918 şi 1940. În 1940, oraşul e 
ocupat de Uniunea Sovietică şi atribuit R.S.S. Ucraina. O vreme e 
reşedinţa regiunii Ismail. Istoricii, între care şi Nikolai Feodorovici Bugai, 
prezintă deportarea românilor în Kazahstan. Oraşul redevine românesc în 
1941 şi evreii sunt deportaţi în Transnistria. 

Mă plimb pe mal, unde valurile se sparg cu acea zdrenţuire de spumă 
în care poţi citi cât de curată e apa, dacă sunt alge ori resturi de păcură sau 
curenţi care aţâţă nisipul. Oraşul e mai vechi, parcă cel mai vechi dintre 
toate, nu doar pentru că afli din istoria lui că-l căutau marinarii greci din 
Marea Egee şi că Herodot a pomenit de colonia întemeiată de aceştia sub 
numele de Ofiussa, care se traduce prin „Cetatea Şerpilor“, căci se spune 
că era plin de năpârci prin împrejurimi. Ca şi pe Insula Şerpilor, care e 
locuită de năpârci, iar nu de oameni, cum au încercat să mintă la proces. 
Vreme de câteva clipe am avut senzaţia, uitându-mă la zidurile groase cu 
privirea piezişă, orbită de soarele care a atins foiţa de mică în vreun şist de 
granit ori de calcar, că sunt iar în Munţii Retezat unde era plin de şopârle 
verzi şi cenuşii şi de năpârci, unele chiar periculoase dacă te muşcă. 

Ca s-o vezi în întregime, trebuie s-o priveşti de sus, să zbori pe 
deasupra insulei care e parcă îmbrăţişată de cele două braţe ale Nistrului 
care au fost cândva o deltă, dar acum e doar o limbă de pământ, un liman, 
apa împuţinându-se. 

De sus, de la înălţimea crenelurilor, unde nu mă urc din pricina 
ameţelii, poţi să priveşti marea calmă, totuşi ruginită parcă la țărm şi atât 
de albastră-verde în zare, tivită la orizont cu o linie de cupru, căci e după 
miezul zilei şi e toamnă. 

Zidurile de la Cetatea Albă mi se par cele mai groase. Ştiu că i s-a spus 
„poarta creştinătăţii“, mai mult, „cheia a toată Ţara Moldovei, a Ungariei 
şi Ţării de pe Dunăre“ şi chiar „plămânul Moldovei“. Aşa am simţit-o şi 
eu, ca un torace de piatră uriaş, cu pieptul spre mare. Înăuntrul cetăţii, 
unde totul e scris probabil în ucraineană, chiar la intrare dau peste un 
blazon contemporan cu o coardă de viță-de-vie cu ciorchini... 


Lumea vorbeşte în ucraineană. O mulţime de copii se înghesuie pe 
lângă arme medievale, turnuri, aruncătoare de obuze şi ce-or mai fi, 
opintindu-se să urnească vreo ghiulea, imposibil, sau să trezească din 
somn un pumn de explozibil „de jucărie“. O mulţime de copaci cu 
trunchiuri slăbănoage, unii crescuţi chiar pe ziduri, par rămăşiţele unor 
livezi sălbăticite. 

Turiştii vin, dar senzaţia este de săbăticie şi sălbăticire. 

Am publicat în premieră mondială ediţia în trei volume a istoricului 
evreu Jean Ancel intitulată Transnistria, însumând peste 1.500 de pagini 
cu privire la deportarea evreilor, inclusiv din Cetatea Albă, în Transnistria. 
După destrămarea Uniunii Sovietice, oraşul intră în componenţa Ucrainei. 
Politica de deznaționalizare în timp poate explica procentul infim de 
români, sub 2%, dacă recensământul populaţiei din Cetatea Albă este 
corect. 

Trăiesc sentimente contradictorii. Sunt la Cernăuţi, la începutul lunii 
octombrie 2008, unde voi citi mesajul premierului român, cu prilejul 
comemorării celor şase secole de la prima atestare a oraşului în 
„Privilegiul“ acordat de Alexandru cel Bun. Sunt aici delegaţi din peste 
douăzeci şi cinci de ţări. Ai senzaţia unui Babel lingvistic. Mi-e limpede 
că rădăcinile româneşti sunt cât mai mult ocultate — de s-ar putea, le-ar 
smulge de tot. Sunt căutate cu obstinaţie dovezi de trecut exclusiv 
ucrainene. Mistificarea istoriei, adeseori grosolană, face parte din meniul 
zilnic şi mă revoltă. Minciuna invadează discursurile ca aerul respirat de 
preopinenţi. Pe trotuarele proaspăt pavate în stilul retro de acum peste o 
sută de ani, s-au inclus benzi de granit pe care s-a gravat numele oraşului 
Cernăuţi, în mai multe limbi: rusă, ucraineană, germană, română, engleză. 

Merg să revăd fosta reşedinţă a Mitropoliei Bucovinei, unde 
funcţionează astăzi Universitatea Naţională, cu arhitectura ei 
spectaculoasă de cărămizi şi ceramică roşie, cu fresca lui Epaminonda 
Bucevschi dispărută din firida unde fuseseră reprezentate „Artele 
frumoase din Bucovina“, cu biserica seminarială cu Hramul „Trei Ierarhi“: 
Vasile cel Mare, Grigorie Teologul şi loan Gură de Aur, cu tumul cu 
minarete şi bustul arhitectului ceh Iosef Hlávka, autorul proiectului 


Reşedinţei Mitropolitane, cu fosta Sală Sinodală de marmură şi plafonul ei 
casetat şi pictat, cu frescele ei din porticuri pe vremuri, înainte să i se dea 
foc. Aici a fost proclamată Unirea Bucovinei cu Ţara, în 1918... 

S-au păstrat reproducerile acestor fresce, realizate de pictorul ceh 
Carol Swoboda, în Călăuza monumentelor religioase istorice din Eparhia 
Bucovinei, o lucrare publicată la Cernăuţi în 1937. S-au păstrat, numai în 
cărţi, portretele mari ale împăraţilor Austriei, care au dispărut, şi ale 
mitropoliţilor Bucovinei, realizate de pictorii români Epaminonda 
Bucevschi, Eugen Maximovici, Traian Bărgăuan... Ce nebunie e soluţia 
focului ca să te scapi de memorie, folosită aici, unde flăcările au topit 
frescele, marmura... distrugerea prin foc şi pară, folosită şi la Biblioteca 
Centrală Universitară din Bucureşti. 

Îmi spun discursul care impresionează şi va fi preluat de presă, bântui 
oraşul, apuc să vizitez Muzeul de Arte Plastice pentru faţada lui cu 
mozaicul Art Nouveau şi rotonda scării din holul muzeului, care este o 
splendidă mostră şerpuitor-florală în acelaşi stil, turnată în metalul verzui 
al balustradei... Văd sala costumelor populare şi covoarele bucovinene, 
vizitez Casa cu lei, fostul Palat al Justiţiei, azi Clădirea Administraţiei 
Regionale de Stat din Cernăuţi. Mă uit atent la faţada modernă a Palatului 
Cultural al Românilor, construit în 1937 de arhitectul Horia Creangă, azi 
Casa Ofiţerilor, ajung şi citesc poezii fiind invitată la Sediul Societăţii 
pentru Cultură românească „M. Eminescu“, las donaţii de carte din partea 
guvernului şi prim-ministrului în zeci de şcoli din Ucraina şi-i văd pe 
copiii români de la grădinițele în limba română şi din clasele primare 
sărutând, da, sărutând coperta cărţilor cu poveşti... Mă plimb pe strada atât 
de vieux style, baroc, rococo, neorenascentiste, Kobyleanska, merg la casa 
familiei Hurmuzachi, pictată cu verzuliul crud al merelor Creţeşti, la fosta 
casă parohială a Mitropoliei Bucovinei, care aduce cu stilul Primăriei din 
Bucureşti şi al vilei lui Paul de pe strada Antim, cu arhitectura unor case 
de pe bulevardul Kiseleff. Casa pictorului Mirea e într-o paragină bine 
orchestrată de noul proprietar, care vrea s-o demoleze, că tot e de 
patrimoniu... Fosta Casa Parohială îmi aduce aminte de clădirea ce 


adăposteşte azi Muzeul Ţăranului Român, cu arhitectura semnată de 
Ghica-Budeşti, de Liceul Gheorghe Şincai... 

Descopăr pe o străduţă casa în care s-a născut Viorica Ursuleac, marea 
soprană, o casă stil vagon ca acelea de pe strada Parfumului şi Mântuleasa, 
tot galben vopsită proaspăt, cu o placă memorială ce menţionează 
perioada 1894-1985, în fine, casa în care a trăit Sextil Puşcariu, casc gura 
la splendidele case-corăbii, aflate la colţurile unor străzi, tipice pentru 
arhitectura oraşului Cernăuţi, casele-vapor care există şi la Viena, la 
Londra. Şi Claridge's Hotel e un vapor sângeriu... 

Fug să văd şi Gara Centrală, de o arhitectură vieneză remarcabil 
conservată, apoi din nou privesc clădirea Băncii Naţionale din Cernăuţi, 
cu literele latine în monogramă, în medalioanele de fier forjat, chiar dacă 
cineva s-a chinuit să le radă şi să le facă dispărute, apoi alerg la clădirea cu 
faţadă roşie, puşcăria unde a fost închis Ciprian Porumbescu împreună cu 
alţi membri ai Societăţii Studențești „Arboroasa“... 

Vizitez catedrala ortodoxă „Pogorârea Sfântului Duh“, ce începe să fie 
construită în vremea episcopului Eugenie Hacman, care avea să o 
sfinţească în 1864. Văd o mulţime de biserici printre care şi pe aceea 
armenească. Sunt tare fericită în acest oraş, merg să dăruiesc cărţi copiilor 
în trei grădiniţe româneşti, apoi urmează darul de cărţi către biblioteca 
municipală, unde mă întâlnesc cu americani veniţi să aducă o mare donaţie 
de carte americană... 

Pentru prima oară în viaţă, mi-am serbat ziua de naştere, pe 5 
octombrie, la Cernăuţi. Toate fațadele erau restaurate şi pictate în culorile 
bomboanelor fondante. Stilurile rococo şi Art Nouveau austriece şi cehe 
triumfă. Pavajele au fost refăcute ca pe vremea când Eminescu învăţa aici. 
Şcoala poetului e pictată în galben de floarea-soarelui. Treptele din 
ciment-mozaic de la interior sunt uşor adâncite, s-au scufundat, ca şi cum 
paşii, urcându-le şi coborându-le timp de peste o sută cincizeci de ani, au 
săpat o albie blândă în ele, să nu fie teşitura la muchii prea aspră. 


Am mers atunci, în anii '60, pe cât a fost posibil, şi de-a lungul 
Prutului, acolo unde ne apropiam de graniţa cu România. Unchiul meu îmi 
arăta cum poţi citi din natură când o graniţă nu este adevărată, ci 
artificială. Am vorbit despre Prut şi Nistru, care izvorau amândouă din 
Ucraina şi se revărsau în Marea Neagră, cât să devin hidrolog: despre cum 
era Prutul navigabil şi cum nu mai este, pentru că trebuie întreţinut cursul 
apelor, ca şi acela al memoriei, să nu se înfunde, să nu-l abandonezi. În 
fine, mai târziu, am dat şi peste barajul de la Stânca-Costeşti, iar când am 
fost la sărbătorirea celor şase secole de atestare ale oraşului Cernăuţi, mi- 
au arătat câţi metri crescuse apa... Fuseseră mari inundaţii. Le măsuram 
după malurile albastre-maronii, parcă proaspăt pictate de mâluri şi viitură 
lângă marele pod de la intrarea în Cernăuţi. 

Prutul făcuse prăpăd la Cernăuţi, cel mai mare oraş pe care râul îl 
ajută, din când în când, să-şi aducă aminte că prea multe prostii s-au făcut 
cu desecările de mlaştini, cu terenurile de luncă devenite terenuri agricole 
degradate în timp. Pământul nu şi-a mai primit mâlurile mănoase şi 
solurile fertile. În urmă cu decenii, locurile s-au îmbâcsit de sare, au 
sărăcit, iar lipsa apei le-a schimbat într-un soi de piele de elefant 
scorţoasă... 

Tot paradisul acela de lacuri, bălți, lunci şi mlaştini, plavii şi ghioluri, 
de limbi de nisip şi insulițe rebele cu lebede, pelicani, armate de păsări şi 
de bancuri de peşti ce taie apa mi s-a arătat în adolescenţă. Dar acum 
parcă a dispărut. Veştile despre inundaţiile din Moldova sunt 
cutremurătoare an de an. Prutul la frontieră îţi rupe inima. Mai ales 
vederea malului celuilalt. E dureros gândul unei ape nefireşti care are un 
mal într-o ţară şi celălalt mal în altă ţară, când ambele maluri au fost la un 
moment dat, ca şi râul, într-o singură ţară. 

În caieţele vechi, scriu nume de locuri, de afluenţi: Ungheni, Albita, 
Drânceni, râul Lopatinca, Tigheci, Larga, Dradişte, Gârla Mică, Gârla 
Mare, Sârma, Sărata... Pentru Dimitrie Cantemir, apa Prutului era cea mai 
sprintenă şi cea mai sănătoasă, lucru care s-a mai schimbat între timp. Am 
auzit zeci de poveşti despre râul acesta pe care l-au traversat în disperare 
mulţi români. E suficient să treci şi să vezi din fuga maşinii graniţa şi 


gardul de sârmă ghimpată cum taie pământul pe lângă maluri, pe lângă 
stuf şi sălcii, prin curţile oamenilor, prin livezi, de-a curmezişul. Ca să-ţi 
aminteşti... 

Cine ar reuşi să adune poveştile Prutului ar afla cum ajung oamenii să 
îngroaşe albia râului şi să ajungă mâncare la peşti. Dar să nu exagerăm, de 
vreme ce s-au adunat acele leşuri, chiar şi acelea rămase o iarnă sub 
pojghiţa de gheaţă. 


Dar marea aventură pe care am trăit-o atunci în vizita din Basarabia, 
de unde am plecat mai departe spre Moscova şi Leningrad, a fost călătoria 
de-a lungul Nistrului care când taie graniţă cu Ucraina, când cu Republica 
Moldova, când e mal la Transnistria, tot în Republica Moldova. Drumul a 
fost greu de uitat şi mi-au rămas în memorie multe oraşe, din care pe unele 
le-am văzut, cele mai multe, iar pe altele le ţin minte din nenumărate 
poveşti auzite atunci despre neamuri şi tragedii, strămutări şi podgorii, 
moşii ale unora şi despre români patrioţi, păcat că nu a fost cine să le 
înregistreze. Nu mai ţin minte de ce am auzit deseori în copilărie diverse 
nume de locuri şi de ce am ajuns la Rughi sau Rudi, la Otaci, în nordul 
Basarabiei, nu departe de Moghilov. La Rudi, am văzut o mănăstire de 
maici de la 1777, care a fost cândva şi de călugări, cu rosturile schimbate 
în orfelinat, în spital. Mi s-a spus că aici au avut cei din familia 
Cantacuzino moşie cu multe sate şi să mă uit la construcţie atent căci e 
veche şi e stilul moldovenesc, cu piatră, arcade. O mulţime de toponime 
mi se rostogolesc în amintire, mama le tot evoca în discuţii cu consătenii 
ei, cu tanti Clava, cu Liusea, cu lulia, cu doamna Spânu, apoi cu toate 
rudele ei, şi mereu aveam de ajuns într-un loc sau altul, în ospeţie, pe 
drumuri în care urma să ne cunoaştem ţara: Hotin, Moghilău, Dubăsari, 
Cetatea Albă, Camenița, Otaci (de zeci de ori am auzit numele acestui 
oraş), Tighina, Tiraspol, Halici, Râbnița, Purcari (unde se întâlnesc hotarul 
Moldovei cu cel al Ucrainei). Aici, la Purcari, care e localitatea şi zona de 
sud celebră pentru vinul ei negru, sec de Purcari şi alte soiuri medaliate, 
poţi înţelege o parte din legendele despre vinurile româneşti, cărora li s-a 


adăugat şi povestea că la Curtea Regală a Angliei, Regina Elisabeta a II-a 
ar fi comandat vreo 2.000 de sticle din vinul acesta pentru diverse 
prilejuri. E un vin de un roşu intens, pe care unii îl confundă cu cel de 
Bordeaux, înainte să-l guste. Medalii de aur câştigate la Paris, zeci de 
medalii luate la diverse concursuri. Beciurile vechi, refăcute, datează de la 
1827, cum apar pe etichetele ce folosesc ca brand conacul de la Purcari, 
un nume de sat pe care-l găsim atestat într-un document al lui Alexandru 
Lăpuşneanu. 

Nistrul te obişnuieşte cu văile sale sub formă de canion, cu maluri 
abrupte, cu pereţii tăiaţi în piatra dură, calcar, gresie, dar şi granit. Am fost 
şi la Dubăsari, unde e un lac de acumulare, la Cosăuţi, în raionul Soroca, 
unde apa sare peste roci cristaline, iar albia are praguri, mi-am şi lovit 
călcâiele, glezna, asta se-ntâmplă dacă nu ştii unde sunt trepte, cuiburi 
pentru vârtejuri, pietre ascuţite în albie... Eram cu toţii sus, poposeam, era 
vremea pepenilor verzi, cu lubeniţe cu dungi încrestate şi le culegeam şi le 
aşezam în Nistru să se răcească de dimineaţă ori coboram pepenii în nişte 
albii ori găleți în fântână sau îi lăsam la săteni, să-i pună la gheţare. Pe 
câmp, sus de tot, ne îndemnau, pe copii mai ales şi pe cei tineri, să nu 
mâncăm decât miezul roşu, cocoşul — cum i se spune acelei inimi fără 
seminţe, unde se strânge toată dulceaţa pepenilor verzi. Şi ce facem cu 
restul? „Prăvălim pepenii de sus în Nistru să guste şi peştii din ei, să adune 
şi păsările seminţele negre. Şi Nistrul trebuie să guste din pepenii verzi... 
Poate ajung ceva seminţe până la Marea Neagră.“ 


De unde se scurtează bastonul? 


Eterna întoarcere 


Am pregătit pentru tipar în 1991 cartea despre Majestatea Sa Regele 
Mihai I. Zeci de întrebări au rămas în afara ei, deşi le-am notat în caietul 
meu de două sute de file şi cu coperţi portocalii. Erau întrebări pe care nu 
le puneam la întâmplare, ci după „fişele“ extrase din documente, din 
arhive, din cărţi interzise decenii la rând. A vrut s-o publice Stelian 
Tănase, apoi am luat-o de la el şi urma să apară la Elit Comentator, editura 
unui prozator, cu multe apariţii la vremea aceea, având sediul la Ploieşti. 
Manuscrisul cules, paginat, coperta cu stema României din perioada 
monarhiei au fost expediate la Versoix. Am tot aşteptat un semn, ca şi 
pentru celălalt volum. Apoi mi s-a spus că volumul nu a ajuns. L-am 
transmis din nou, m-am agitat. Dan Petrescu şi Geta Dimisianu mă 
„somau“ să le dau lor cartea, la Albatros. Publicasem pagini, interviuri şi 
declaraţii din ea. Am contactat-o pe Viorica Oancea, sora lui Mihai Botez 
şi rudă cu Constantin Brâncoveanu, cum aflasem între timp. Tot între 
timp, printr-un abuz mi s-a desfăcut contractul de muncă la Editura 
Eminescu de către redactorul-şef M.C. Am sesizat biroul de la Piaţa Presei 
Libere şi s-a revenit, căci fusese o ilegalitate. Pentru mine, lucrurile 
deveniseră limpezi. Cel ce a falimentat Editura Eminescu şi nu a făcut 
nimic pentru ea dorea să mă distrugă pentru că descoperisem ce se 
ascundea în trecutul lui şi ce rol jucase după 1990. Aveam multe indicii 
acum. Tismăneanu venise la mine cu un manuscris uriaş de vreo mie de 
pagini dactilografiate despre comunism, dictatură, portrete de comunişti, 
stalinişti, texte citite la Europa Liberă... Am citit manuscrisul şi l-am 
împărţit în trei volume şi i-am dat un titlu general şi subtitluri din 
sintagmele aflate în textul lui. Volo a venit la mine acasă şi am discutat pe 
îndelete volumele şi titlurile. Era însoţit de Mary, soţia lui. Am predat 
manuscrisele la conducere. M.C. le-a ţinut la infinit. N-a ezitat să mintă că 
nu le-am predat în tipar. Când a apărut Arheologia terorii, al cărei titlu l- 


am ales cu Volodea, era tipărit pe cea mai proastă şi mizerabilă hârtie. Nu 
a fost deloc întâmplător acest lucru. Şi nu eu l-am decis. Cartea a cunoscut 
mai multe ediţii. N-aş spune că nu a fost sabotată la prima ei ediţie, de 
către Editura Eminescu, după obiceiuri mai vechi. Poate şi printr-o totală 
neimplicare. Ediţia Ion Pillat păţea la fel, lucram mai prost decât înainte 
de 1990. Apăreau autori de la Paris, de cine mai ştie unde, cărora li se 
scoteau cărţi în câteva exemplare. Ion Vartic încerca să mă convingă să 
vin secretar de stat în Ministerul Culturii, Laurenţiu Ulici să intru în 
diplomaţie, prietenii din Occident să părăsesc România, partidele să intru 
reaşază temeinic valorile. Avea dreptate Eccleziastul cu „timpul 
dărâmărilor“. În fine, preşedintele Emil Constantinescu pusese 
diagnosticul prin titlul tetralogiei pe care i-am editat-o în 2002. Regele 
Mihai a primit paşaport românesc abia în 1997. După şapte ani, ca în 
Biblie. Povestea cu vacile slabe şi vacile grase se repeta şi la sfârşitul 
mileniului al II-lea. 


Citisem colecţiile de ziare din epocă. Pentru fiecare articol apărut 
privitor la evenimentele politice şi la prezenţa Regelui Mihai I îmi 
notasem tot soiul de întrebări. Luasem Monitorul Oficial din perioada 
1944-1947. Sarabanda legilor dinainte de abdicarea forţată e o lecţie de 
manipulare a puterii. Schimbări pe eşichierul puterii. Legislaţia acelor ani 
naşte alte întrebări şi ne ajută să ne formăm un punct de vedere. Apoi sunt 
importante arhivele, Cabinetul de stampe, mărturiile orale ale unor 
persoane ce l-au cunoscut, de-a lungul timpului, pe M.S. Regele Mihai. 
Există în ţară nenumărați martori din vremea când era copil, adolescent... 
Unii i-au fost colegi la şcoală, alţii la cursurile de călărie... Alţii l-au 
cunoscut la Palat, la masa tratativelor... Apoi există volumele uriaşe cu 
documente legate de 23 august. 

Sper să se scrie şi alte cărţi despre Majestatea Sa Regele Mihai. Aici 
nu există monopol, nici exclusivitate. Regele Mihai lipseşte din galeria de 
portrete consacrate istoriei politice şi istoriei naţionale ce s-a împotrivit 


societăţii şi mentalităţii comuniste. Mai mult! Chipul său nu e lăsat să se 
reflecte în oglinda poporului român. A fost privat, ani de zile, până şi de 
portretul pe care i-l făcuse László, pictorul familiilor regale, care l-a 
imortalizat pe pânza aceea înaltă, reprezentând un adolescent ce ţinea o 
armă de vânătoare în mână. 

Întreaga moştenire a lui Carol al II-lea a fost transmisă doamnei 
Lupescu, femeia cu care s-a căsătorit cu câţiva ani înainte de moarte. Prin 
testament, doamna Lupescu lăsa averea familiei Urdăreanu. Fiul lui Carol 
al II-lea, Majestatea Sa Regele Mihai, nu primea nimic din moştenirea 
rămasă de la tatăl său. Până şi acest portret al adolescentului, pictat de 
László, va reveni în posesia Regelui Mihai abia după decenii! Între timp, 
şederea mea la Versoix, cărţile scrise şi lăsate să se aşeze s-au topit în 
memorii. 

Fac corectura acestui volum. Sper să apară anul acesta, după douăzeci 
de ani, cât se vor împlini de la convorbirile şi cercetările mele de la 
Versoix. La Galeria Naţională de portrete de la Londra s-a deschis o 
expoziţie cu potretele lui Philip Alexius de László de Lombos, însoţită de 
două volume consacrate operei lui, care însumează peste 2.700 de portrete 
şi peste 17.000 de scrisori, în şapte limbi, a căror catalogare a luat peste 
cinci ani de muncă. Din anul 1990, când i-am văzut portretele de la 
Versoix, portretul Regelui Mihai, apoi cele ale Reginei Maria cu copiii la 
Sinaia, cel al Reginei-mame Elena, am fost mai atentă la numele 
pictorului şi la lucrările lui. Asemănarea e spectaculoasă, ceea ce explică, 
după moştenitori şi specialişti, circulaţia extrem de rară a lucrărilor 
păstrate în familiile celor pictaţi. 

László şi-a ales drept model pe marele pictor american John Singer 
Sargent, de la care a preluat alura, flu-ul studiat, impresionismul controlat 
cu atenţie vădită acordată asemănării, pensulaţia, mai decorativă la 
László... Am descoperit un splendid portret al contesei Anne de Noailles, 
la Musée d'Orsay, aliaj teribil de precizie şi emoție conținută. Şi un 
remarcabil portret al Papei Leo al XIII-lea, la Galeria Naţională de Artă 
Maghiară de la Budapesta. Ultimul are un colorit stins şi o expresie a 
chipului ce strânge, în lumina ochilor şi sidefurile pielii, o senectute nu 


departe de moarte. Papa are 90 de ani şi pozează pictorului cu trei ani 
înaintea trecerii în neființă. Mâinile, cu falangele fine, dar fragile şi 
descărnate, poziţia corpului în jilţ, de parcă ar aluneca, o seninătate a 
încheierii patimilor şi iluziilor vitale contrapun acest portret unor pânze 
având ca model alţi capi ai Bisericii Catolice şi ai Vaticanului, surprinşi cu 
rictusul puterii şi ambiţiei pe faţă. 

Pictorul, la origine ungur, devine cetăţean englez. Va fi cel mai căutat 
portretist la curţile regale şi de către marile familii, după dispariţia 
americanului Sargent, în 1925, căruia îi va locul. Se făcuse cunoscut de la 
Saloanele de pictură de la Paris, unde primeşte medalia de aur, în 1899 şi 
1900, consecutiv. Aflat în Grecia, face portretele Regelui Constantin I, al 
Reginei-mamă Olga, al diadohului Georges, devenit Regele George al IH- 
lea, al Prințului Andrei şi Prințului Nicolas al Greciei, portretul Reginei- 
mamă Elena, al Prințesei Hélène Nicolas, născută Romanov, al Reginei 
Elisabeta, soţia Regelui George al II-lea, născută Principesă de România, 
fiica Reginei Maria şi a Regelui Ferdinand, al ducesei Marina de Kent, 
ultimul portret pe care-l pictează fiind al Prințesei Irene, Ducesă de Aosta, 
după căsătorie. 

Sunt foarte cunoscute şi alte trei portrete ale Reginei Maria: unul din 
1924, cu un contrast putemic între galbenul de aur al veşmântului şi 
albastrul ochilor şi pietrelor din coroana prinsă de un şirag de perle cu 
pandantiv sub bărbie, altul e portretul în alb din 1936, cu capul acoperit de 
maramă şi bluza albă, cu broderii populare, iar ultimul, în rochie lungă cu 
movuri, albastru-deschis, din 1937, anul în care László va muri, în urma 
unui atac de inimă. 

Celebre sunt portretele Regelui Edward al VII-lea, al Kaiserului 
Wilhelm al II-lea, al preşedintelui Theodore R. Roosevelt, al lui Woodrow 
Wilson, al Regelui George al V-lea, al lui Benito Mussolini. Există şi un 
portret al copiilor şi al soţiei Lordului Brocket, cel care le-a închiriat două 
dintre proprietăţile sale Regelui Mihai şi tinerei lui familii, la Bramshill şi 
la Brocket Hall. Sunt cunoscute portretele Împăratului Franz Joseph I de 
Austria, portretele membrilor familiei de Mountbatten, al Regelui Alfonso 
al XIII-lea, al Reginei Victoria Eugenia a Spaniei, al Reginei Louise a 


Suediei, al Reginei Alexandra a Marii Britanii, al Ducesei de York, 
viitoarea Regină-mamă Elisabeta, un portret din 1925, care apare pe 
albumul scos de Caroline Corbeau-Parsons, coautoare la volumul masiv 
Philip de László, His Life and Art împreună cu Duff Hart-Davis, editat 
recent la Yale University. 

Lista e nesfârşită. Eu am o preferinţă pentru o pictură de gen intitulată 
The Last Days at Chequers Lord and Lady Lee of Fareham at the Time of 
Their Leaving Cheequers, New Year 1921, o lucrare cu o compoziţie 
memorabilă, cu multă atmosferă: un bărbat şi o femeie stând la o masă, cu 
scaunele uşor date pe spate şi într-o rână, lângă o tapiserie veche, 
monumentală, un colţ dintr-un şemineu, covoare grele, o lampă olandeză 
imensă deasupra cu bula de aramă şi braţul lumânărilor răsucite precum 
cârja unor sfinţi şi cardinali din biserici... 

Portretul Regelui Mihai adolescent, cu puşca de vânătoare, nu a intrat 
în catalog, deşi este unul dintre cele mai sensibile tablouri pictate de 
László. Tânărul nu poate avea mai mult de şaisprezece ani, dat fiind că 
László s-a prăpădit în 1937. Am uitat să întreb unde şi când a fost pictat 
acest portret. S-ar părea că în vacanţele petrecute la Regina Elena, la Villa 
Sparta... 


Fac corectura. Citesc discursul Majestății Sale rostit la Clubul „Avenir 
et Democratie“. Tema lui este „România, o strategie de viitor“. Majestatea 
Sa Regele Mihai I, însoţit de Regina Ana şi de Principesa Margareta, a 
avut mai multe întrevederi la Paris, unde a dat curs invitaţiei primite din 
partea unui grup de parlamentari francezi. La Senat a avut loc un dineu la 
care au participat 120 de persoane. Au fost prezente personalităţi politice 
din lumea presei şi a afacerilor. Discursul rostit la Clubul „Avenir et 
Démocratie“ a fost urmat de intervenţia Principesei Margareta care a 
prezentat obiectivele Fundaţiei pe care a creat-o. 

Luciditatea observaţiilor formulate de M.S. Regele Mihai îmi readuce 
în memorie fragmente din dialogurile purtate la Versoix. E o luciditate din 
care nu lipseşte speranţa, esenţială în actul construcţiei. O experienţă de 


decenii — cel mai adesea tragică — te ajută să nu mai poţi fi înşelat. În 
ideile mesajului recunosc perspectiva unui garant şi simbol al civilizaţiei. 
Regele Mihai este, în primul rând, un martor al civilizaţiei româneşti 
dintre cele două războaie mondiale. Atunci, România era în Europa. Nu 
fusese aruncată în remorca mizeriei şi terorii comuniste. În al doilea rând, 
regele este un martor al civilizaţiei occidentale. În decursul celor patru 
decenii de exil, M.S. Regele Mihai I nu a stat doar la Versoix, lângă 
Geneva, ci a văzut întreaga lume. A cunoscut, astfel, binele şi răul de pe 
atâtea continente şi a înţeles dinamica dezvoltării occidentale, toată lupta 
dusă de democraţia postbelică pentru drepturile omului. Apoi, e de 
neclintit acea răbdare şi blândeţe proverbială a regelui în faţa timpului, 
care îi dă forţa calmului, un echilibru natural în faţa unei lumi care nu mai 
are răbdare şi e în stare să sacrifice orice valori şi să facă orice compromis 
pentru a-şi atinge scopurile avuabile şi inavuabile. Lângă deviza care 
susţine că nimic nu este fără Dumnezeu, Regele Mihai poate aşeza o 
sentenţă mireană despre omul care învinge timpul şi vremurile dacă are 
răbdare. Nerăbdarea a scos lumea din ţâţâni de multe ori şi a dus la vărsare 
de sânge şi sacrificii cumplite. Răbdarea nu înseamnă amânare, ci 
construcţie solidă, înţelepciune. Şi, nu în ultimul rând, iubirea pentru 
ceilalţi, chiar dacă îţi sacrifici propriile vise şi ambiţii. 

Strategia propusă pentru viitorul României, la care se referă acest 
discurs rostit în 29 mai 1991 la Paris, se bazează pe etaloane de măsură 
europene. Cel ce cunoaşte mai bine decât nimeni altul destinul românilor 
ce au emigrat în întreaga lume şi destinul românilor rămaşi acasă, sub 
dictatură, refuză un viitor al nostru care şi-ar alia compromisul, ignoranţa 
sau dezinformarea. 

Nu există viitor şi civilizaţie pentru un popor care nu are acces la 
adevăr... 

Aud, cu tristeţe, români care spun că era mai bine pe vremea lui 
Ceauşescu. Că nu era şomaj, că era ordine... Câtă vreme există un singur 
om care regretă dictatura comunistă, ea are încă şanse să-şi refacă terenul 
pierdut. Când memoria românilor era mai apropiată de evenimentele din 
deceniile 3, 4 şi 5, ei spuneau adesea: „Pe vremea regelui...“. 


Noi nu mai ştim de fapt ce înseamnă Binele. Am ajuns să-l măsurăm 
doar cu senzaţia că suntem cât de cât sătui, că avem cât de cât cu ce ne 
îmbrăca, două-trei camere în ghetoul blocurilor invadate de condens, o 
maşină pe care o schimbăm la 10 ani, mai multe canale de televizor, o 
excursie în Turcia, de unde ne întoarcem victorioşii proprietari ai unor 
blugi, deveniti în ultimii ani uniforma bunăstării mizere, a unei spoieli 
vestimentare kitsch în România... 

Citesc discursul M.S. Regele Mihai. De ce nu ne gândim noi românii, 
care tot spunem că dorim să intrăm în Europa, că există astăzi în spaţiul 
geopolitic al valorilor spre care tindem nouă monarhii. Toate aceste ţări 
sunt bogate şi civilizate. Zecile de mii de români care au părăsit ţara 
pentru a rămâne în Occident în ultimul an, au cerut azil în multe dintre 
ţările unde funcţionează monarhiile contemporane. Au rămas în străinătate 
peste un milion de români, ceea ce reprezintă o pierdere de capital uman 
uriaşă. Au rămas pentru că ei nu cred că era mai bine pe vremea lui 
Ceauşescu, după cum nu cred că e bine acum. Dacă i s-ar fi dat voie unui 
singur român să se întoarcă în ţară în 1990 şi dacă acest român era M.S. 
Regele Mihai, sunt convinsă — şi scriu acest lucru ca un om obişnuit, nu ca 
o monarhistă — că n-ar fi existat acest cumplit exod care riscă să se 
dubleze şi tripleze în viitor...8 

Apoi mă întreb de ce Parlamentul bulgar a făcut mai mulţi paşi decât 
noi... Suveranul bulgar, Simeon al II-lea, trăieşte la Madrid, în exil. El a 
contestat legitimitatea referendumului organizat sub regim comunist, în 
1946, când s-a proclamat republica în Bulgaria. La noi nici n-a fost 
referendum. Ci abdicare forţată, impusă sub presiunea unei alternative 
sângeroase: „Coroana sau o mie de morminte!“. Fireşte, acel referendum 
bulgar de după război a fost un fals, cum au fost un fals grosolan şi 
alegerile noastre din 1946. Dar mi se pare şi ciudat, şi trist, şi paradoxal ca 
bulgarii să ne-o ia înainte. Ca ei să pună în discuţie în Parlament probleme 
pe care Parlamentul român le ocoleşte atunci când nu încearcă să le 
maculeze sau să le denigreze. 

În România n-a fost nici măcar acel simulacru de referendum... Au 
uitat românii istoria lor şi, trăind inerția „înlocuitorilor“, a Ersatz-ului din 


timpurile dictaturii, se complac în Ersatz-ul ridicat la rang de strategie ce 
ne falsifică prezentul şi viitorul. Ne complacem... Adoptăm înlocuitorii de 
legitimitate şi libertate, înlocuitorii de democraţie. Am uitat atât de repede 
că nechezolul care „substituia“ cafeaua fusese un produs toxic, interzis de 
medici... E drept că puteai să renunţi la nechezol, ca să nu-ţi distrugi 
pancreasul şi că nu te obliga nimeni să bei cafea, dacă preţul ei era prea 
astronomic. Dar cum poate opta un popor pentru o Constituţie de 
înlocuitori, pentru un adevăr cu înlocuitori? Poate că instituţia 
prezidenţială, impusă de Ceauşescu la noi, a fost şi este un Ersatz în 
istoria poporului nostru? 

Pe vremea cenzurii în România, nerăbdarea era o reacţie fatală, uneori 
suicidară. În sens moral, cel puţin. Ca şi frica, nerăbdarea miroase de la o 
poştă. Şi pacea pe care i-o dai timpului împreună cu toată nepacea din tine 
şi răzvrătirea şi amărăciunea îţi pot dărui semne despre ceea ce înseamnă 
eterna întoarcere. Din toate aceste semne, care ajung la mine sau eu mă 
duc înspre ele, simt bucuria. Nimic pe lume nu mi-a adus mai multă 
bucurie decât răbdarea de a privi, de a auzi, de a căuta, de a citi şi de a 
scrie. Pentru unii, povestea cu „din pământ ne-am născut, în pământ ne 
vom întoarce“ e semn de vremelnicie şi deşertăciune. Pentru mine e un 
semn de zidire continuă şi de durată... 

Dar ce a spus Regele Mihai la Clubul „Avenir et Democratie“? 


Luna de miere a libertăţii 


Domnule preşedinte, doamnelor şi domnilor, 

Vă mulţumesc pentru invitaţia dumneavoastră. Sunt bucuros să mă 
aflu astăzi aici şi să mă pot adresa distinşilor membri şi invitaţi ai 
Clubului „Viitor şi Democraţie“. Aş dori să vă împărtăşesc propria 
mea viziune şi strategie privind viitorul ţării mele. 


Doamnelor şi domnilor, 


1989 a fost un an memorabil şi crucial în istoria Europei de Est. În 
numai câteva săptămâni au avut loc schimbări remarcabile, 
cuprinzând ţară după ţară. Această evoluţie a fost comparată cu o 
nouă „primăvară a naţiunilor“. Oricum ar fi, este evident că 
disparităţile între diversele ţări ale Europei de Est şi diferitele 
republici ale Uniunii Sovietice impuneau şi evoluţii foarte diferite. 
Bineînţeles, în ceea ce priveşte sistemul comunist din România, 
anunţarea morţii sale este prematură. Sfârşitul acestei epoci a fost 
salutat de populaţie cu entuziasm. Totuşi, tradiţiile democratice din 
ţară fiind suprimate de două generaţii, noile forţe democratice nu au 
arătat suficientă coeziune şi hotărâre. Vedem astăzi că, în România, 
într-o mare măsură, acelaşi gen de persoane care au fost responsabile 
de ruinarea ţării deţin încă puterea. În decembrie 1989, opoziţia nu 
era organizată, nu exista nici o structură democratică gata să ia 
puterea, în România neexistând practic nici cea mai vagă urmă de 
societate civilă clandestină. Astfel, administraţia actuală a fost 
stabilită pur şi simplu prin deficiență şi manipulare. 

Înainte de lovitura de stat comunistă, România era parte integrantă a 
Europei prin instituţiile sale, prin cultura sa, prin sistemul său 
educaţional şi, mai ales, prin diplomaţia sa. Era un partener privilegiat 
în complexa reţea a alinierilor şi alianțelor contextului european. 
Sarcina care se află în faţa noastră constă deci în a integra România — 
sau mai curând a o reintegra — în familia europeană. Aceasta este o 
necesitate reală pentru România, ca de altfel pentru întreaga Europă. 
Această reîntoarcere în sânul naţiunilor libere nu poate fi o simplă 
formalitate, ea este o chestiune de fond, de substanţă. Ea presupune o 
schimbare reală şi substanţială către o adevărată democraţie. 

S-ar fi putut oare accepta în Germania ca denazificarea de după 
război să fi fost condusă de colaboratorii apropiaţi ai lui Hitler? 
Aceasta e problema cea mai importantă pe care o înfruntă astăzi 
România şi, atâta vreme cât ea nu va mai fi rezolvată, ţara mea nu va 
putea fi cu adevărat liberă şi democratică. 


Doamnelor şi domnilor, 

Peste tot în Europa de Est, „luna de miere“ a libertăţii a deschis calea 
viitorului. În România „luna de miere“ a durat mai puţin de 24 de ore. 
Totuşi, şi în celelalte ţări, altădată satelite, incluzând aici şi pe cele 
care au încheiat procesul liberalizării politice, drumul către reînnoirea 
economică este greu şi dureros. Nimeni nu ştie cum se poate îndeplini 
fără durere tranziţia de la centralismul administrativ la economia de 
piaţă. Vestul a fost cu adevărat foarte generos, oferind un ajutor de 
urgenţă ţării mele, dar aceasta a facilitat numai primii paşi pe acest 
drum dificil. Pe termen lung, avem nevoie de un program major de 
reformă şi dezvoltare. Un asemenea program ar trebui să debuteze 
printr-o analiză globală a economiei româneşti şi, în particular, a 
industriei şi agriculturii sale. 

Pentru a acoperi prăpastia periculoasă dintre aspiraţiile politice şi 
realităţile economice în Europa de Est, ar fi necesar un ajutor 
substanţial, detaliat şi planificat cu grijă, ca şi o investiţie masivă. 
Toate ţările prospere ale O.E.C.D. ar putea să participe la acest 
program. 

Un plan de ajutor pentru Est ar contribui la diminuarea eventualelor 
erori şi ar putea foarte bine, în acelaşi timp, să slujească interesul 
Vestului. Bineînţeles, este necesar ca un asemenea ajutor să fie 
disponibil, dar el poate fi luat în discuţie, numai dacă anumite condiţii 
sunt îndeplinite, cele mai importante fiind respectarea drepturilor 
omului, atât individuale, cât şi colective — şi nu numai pe hârtie — şi o 
adevărată societate democratică cum este aceea a unui stat de drept. 

Şi aceasta, doamnelor şi domnilor, mă conduce la punctul următor, 
care este cel mai dificil şi este fundamental: cum se pot crea instituţii 
democratice plecând de la ruinele sistemului partidului unic? 
Instituţiile democratice implică edificarea unei societăţi civile, ceea 
ce nu este o sarcină uşoară în ţări obişnuite cu totalitarismul şi 
centralismul. Acest concept de societate civilă a devenit un slogan de 


masă: el este crucial pentru restabilirea democraţiei şi prosperității în 
toată Europa. Numai o societate civilă poate să asigure infrastructura 
necesară unui succes politic şi economic. Ce înseamnă aceasta? 
Stabilirea de societăţi civile înseamnă crearea a numeroase organizaţii 
şi instituţii inovatoare, care să intervină între indivizii izolaţi şi 
puterile guvemamentale. 

Este o sarcină uriaşă, dar noi, cei care credem mai presus de orice în 
libertate, noi trebuie să i ne dedicăm şi să reuşim. Aceasta implică 
reconstrucţia morală a societăţii, restaurarea conştiinţei civice, 
reînnoirea dezbaterii democratice şi cristalizarea pluralismului politic 
în sensul cel mai larg. 


Doamnelor şi domnilor, 

În anii 20, douăzeci şi şapte la sută din populaţia română era formată 
din 19 minorităţi etnice, fiecare din ele având propria tradiţie, limbă, 
religie, cultură. Harta etnică a României e puţin diferită astăzi, fiindcă 
anumite comunităţi au fost autorizate de către regimul comunist să 
emigreze sau, cazul cel mai frecvent, au fost literalmente vândute 
contra monedă forte. Totuşi, problemele din România sunt aceleaşi cu 
ale oricărei ţări în care populaţia este marcată de diversitatea etnică 
sau cel puţin culturală. Ţara mea era conştientă, în trecut — şi sper că 
va fi şi în viitor —, că diversitatea este sursa creativităţii. Aceasta 
poate să însemne dezbateri şi schimburi creatoare, dar şi antagonisme 
şi conflicte. În acest caz, mijloacele de a regla aceste conflicte trebuie 
să fie găsite. 

Atâta timp cât această unitate în diversitate nu va fi stabilită în 
România, ca de altfel în toată Europa de Est, vom merge către un nou 
Sarajevo. 


Doamnelor şi domnilor, 


Există în Europa de astăzi nu mai puţin de nouă monarhii. Cred că 
veţi fi de acord cu mine că ele nu se numără chiar printre cele mai 
sărace şi oprimate ţări ale Europei. Dar de ce e necesară restaurarea 
monarhiei într-o ţară a Europei de Est astăzi? Prima rațiune de a o 
face este cea de legitimitate şi legalitate. România a fost un stat 
suveran, bazat, în mod tradiţional, pe o monarhie constituţională. 
Această formă de guvernământ a fost suprimată de către o putere 
străină şi de către agenţii săi locali, fără ca poporul român să aibă 
posibilitatea să se pronunţe. 

Acceptând astăzi acest act ca un fapt împlinit, se conferă legitimitatea 
întregii perioade comuniste şi fiecăruia din actele sale. 

Comunismul n-are nici o legitimitate în România şi, drept consecinţă, 
abdicarea forţată din 1947 este nulă şi neavenită. 

Sunt şi alte raţiuni — într-o perioadă de reconstrucţie, o naţiune are 
nevoie să se sprijine pe tradiţiile sale profunde. În cazul României, 
forma tradiţională de stat este monarhia constituţională. Celelalte 
societăţi postcomuniste vor fi având o tradiţie diferită, bazată pe 
propria lor evoluţie istorică. Dar în cazul României, o republică va fi 
totdeauna asociată în gândirea oamenilor cu lovitura de stat 
comunistă şi cu sistemul prezidenţial asimilat numelui lui Ceauşescu. 
Monarhia modernă, constituţională, are menirea de a oferi un simbol 
al unităţii în diversitate, de-a reuni întreaga naţiune, de a fi o 
încarnare a spiritului comunităţii. În plus, monarhia constituţională, 
punând la adăpost de tensiunile politice funcţia supremă în stat, poate 
să contribuie la stabilitate. Aceasta trebuie să fie luată foarte în serios, 
mai ales în România. Monarhia ar putea să aibă o importanţă vitală, 
după o perioadă autoritară. Spania este în acest sens un exemplu 
strălucitor. În afară de aceasta, monarhia asigură o continuitate 
istorică. În România, lăsând de o parte nefericita perioadă a anilor 
1938-1940, cauzată de condiţiile existente atunci în Europa Centrală, 
monarhia a fost apărătoarea şi garantul Constituţiei şi a libertăţilor 
prevăzute de ea. 


Domnule preşedinte, doamnelor şi domnilor, 

Soluţiile problemelor cu care România este confruntată nu sunt 
simple. Pariul este, fără nici o îndoială, îndrăzneţ, dar noi nu putem să 
lăsăm timpul să hotărască pentru noi. Sunt atâtea de făcut şi nu avem 
o secundă de pierdut. Cu sprijinul potrivit, ţara mea şi poporul meu îşi 
vor relua în curând locul care le revine în familia naţiunilor libere, 
căreia îi vor aduce contribuţia lor benefică. 

Vă mulţumesc pentru atenţie. 


* > n r sije 
8 Numărul acestora a atins deja 3 milioane. 


Ca de la om la om 


O arhivă în exil 


La Versoix, am citit una dintre cele mai emoţionante mărturisiri ale 
Regelui Mihai legate de imposibilitatea de a uita ţara în care s-a născut şi 
de a rămâne indiferent la dramele şi tragediile care au încercat-o şi o 
încearcă. 

Niciodată nu am aflat în declaraţiile regelui nepăsarea, cinismul, 
judecarea românilor de pe un soclu al superiorității, plăcerea de a se juca 
iresponsabil cu sufletele lor, machiavelismul de a-i asmuţi pe unii 
împotriva altora, cascada aceea de acuze şi de ironii muşcătoare adresate 
de preşedinţii cu aer de tătuci, de manipulatorii puterii în interesul unui 
grup, al unui partid, al cauzelor proprii. Nicicând regele nu şi-a acuzat 
poporul, nu l-a împins de la spate să ia decizii pripite, nu l-a biciuit cu 
invective, n-a afişat disprețul şi dezamăgirea, resentimente ori reproşuri, 
calomnii şi acuze. 


Mai întâi aş putea să spun că în momentul plecării de la Sinaia am 
pornit cu moartea în suflet, dacă se poate spune aşa. În toţi anii 
aceştia sunt două situaţii: pe de o parte m-am căsătorit, avem o 
familie frumoasă, foarte unită, nu avem relaţia clasică dintre părinţi şi 
copii, ci relaţii de prietenie între noi, n-avem secrete în familie. Dacă 
se poate spune aşa, suntem fericiţi [...]. Partea cealaltă este că nu pot 
uita niciodată ţara în care m-am născut şi toate mizeriile prin care 
trece, care devin din ce în ce mai grele [...]. Şi toată situaţia 
economică din ţară. Şi oamenii aceştia de la noi. Consider, 
bineînţeles, că ei au tot dreptul să protesteze şi să condamne condiţiile 
în care trăiesc. Şi cred că, în fine, lumea liberă a început — prea târziu, 
bineînţeles — să înţeleagă că oamenii noştri au ajuns la maximum de 
răbdare şi că le-a ajuns cutitul la os. Din păcate foarte târziu, dar, în 
fine, mai bine mai târziu decât niciodată””. 


MIHAI R. 


Am ascultat multe discursuri ale politicienilor în care aceştia se 
adresează românilor. Unii dintre ei, mari amatori să-i asmută pe români 
împotriva românilor, aruncându-le promisiuni deşarte, jucându-se cu 
speranţele şi viitorul poporului român. 

Ce ar fi de înţeles când descoperi că există o prăpastie între popor şi 
cei care-l conduc? Între o ţară şi cel în mâinile căruia şi-a pus destinul, în 
nici un caz pentru a fi tratată ca un gunoi, ca o pepinieră de imigranţi şi o 
turmă de neputincioşi de care te poţi descotorosi precum iniţiatorii 
soluţiilor finale... 


Mesajele regelui către ţară 


În arhiva de la Versoix am descoperit un epistolar a cărui existenţă o 
cunoşteam pentru că auzisem la radio mesajele Regelui Mihai către 
poporul său. Le-am fotocopiat şi le-am citit ca pe nişte scrisori pe care cel 
ce iubeşte le transmite celui iubit, chiar dacă ştie că nu va primi răspuns 
fie că destinatarul e împiedicat să facă acest lucru, fie că poate a uitat sau a 
fost silit să uite pe acela care i se adresează cu drag, cu speranţă, cu 
certitudinea că, într-o bună zi, nu va fi doar auzit şi înţeles, ci i se şi va 
răspunde. Am propus spre publicare aceste mesaje unor ziare, la Contrast, 
la Epoca, la Convorbiri literare şi la Cronica, unde au şi apărut, le-am dat 
pentru suplimentul Ex-rex? scos de mine la Flacăra. Textul lor a devenit, 
fără să fi existat o premeditare, replica cea mai credibilă dată unor false 
aserţiuni formulate de N. Baltazar, purtătorul de cuvânt al guvernului 
dintr-o anume perioadă şi emițătorul unor calificative total false despre 
M.S. Regele Mihai. Nu poţi spune despre nimeni că nu şi-a iubit poporul, 
câtă vreme, an de an, în exil, după ce a fost obligat să abdice şi să-şi 
părăsească tărâmul unde s-a născut, a simţit nevoia să comunice cu 
poporul său şi să încerce să-l îmbărbăteze. 


În mesajul din anul 1952 descopăr accentul deosebit pe care l-a pus 
întotdeauna regele pe conştiinţa naţională. O conştiinţă niciodată 
confundată cu naționalismul. Mesajul adresat românilor de la Londra 
anticipează concluziile politice şi efectele dezastrului economic şi moral 
cu care se va confrunta acut Occidentul după ce va cădea sinistrul zid al 
Berlinului. Ieşirea Europei Centrale şi de Est de sub regimul dictatorial 
comunist va fi resimţită ani de zile de acum înainte de Occident, ca o 
povară economică şi morală, la care s-au adăugat şi se vor adăuga valuri 
succesive de (e)migraţie. 


Anul Nou 1952, Londra 


Români, 

Suntem despărțiți şi anul acesta de această tiranie fără milă care apasă 
asupra neamului nostru. Dar suntem mai uniţi ca niciodată prin 
suferinţe şi prin nădejdi comune. Şi prin aceeaşi conştiinţă naţională 
pe care nimeni nu o poate birui. 

Încă un an de suferinţe a fost îndurat de poporul român, lovit în trupul 
său, umilit în conştiinţa sa, dar neatins în voinţa sa de independenţă. 
În faţa lumii civilizate, suferinţele şi sacrificiile pentru libertate ale 
poporului român stau ca o dovadă a voinţei lui nepieritoare de a fi 
liber şi neatârnat şi ca o chemare la conştiinţa şi îndatoririle acestei 
lumi civilizate. 

În preajma noului an, speranţele noastre sunt mai mari. Puternicele 
ţări ale Apusului simt pericolul care le ameninţă. În faţa lui, puterile 
lor de rezistenţă se organizează printr-o pregătire în comun şi se 
ridică la un nivel de putere necunoscut până acum. Dar cu cât lumea 
liberă din Apus devine mai conştientă de pericolul ce o ameninţă şi 
mai puternică în faţa lui, cu atât ea simte mai adânc că jumătate din 


lume nu poate fi subjugată şi săracă. Lumea nu va fi liberă şi liniştită 
până ce jumătate din Europa, astăzi aservită, nu va fi independentă. 
Pacea lumii se bazează pe libertatea ţărilor noastre. 


Români, 

De peste tot, vin semne tot mai bune. Apusul se organizează şi se 
întăreşte. Conducătorii de state şi alţi oameni răspunzători proclamă 
nevoia pentru toţi a eliberării ţărilor noastre. Poporul român nu va 
uita niciodată sprijinul ce i se dă în această dureroasă fază a istoriei 
sale. El înconjoară cu sentimente de recunoştinţă pe oamenii şi ţările 
care îl ajută. 

Dar cea mai însemnată putere a neamului nostru stă în voinţa lui de 
neatâmare, în conştiinţa lui naţională, în sacrificiile lui pentru 
libertate. România liberă a stat totdeauna pe linia dreaptă a intereselor 
înalte ale lumii civilizate. 

Forţele ei naţionale au fost totdeauna puse în slujba libertăţii. 
Popoarele libere din Apus nu vor putea uita colaborarea României la 
lupta comună. Şi astăzi, sacrificiile noastre sunt o parte din lupta 
comună. Drepturile noastre sunt limpezi. România va trăi şi va fi 
independentă. 


Români, 

Cu sufletele noastre îndurerate alături de durerile neamului nostru, cu 
toate puterile noastre închinate binelui şi eliberării ţării, cu inimile 
noastre pline de nădejde, ne rugăm lui Dumnezeu pentru fericirea 
neamului nostru. Ne rugăm pentru amintirea celor căzuţi în lupta 
pentru libertate şi pentru sănătatea patrioţilor ce stau în închisori, 
numai fiindcă iubesc ţara, adevărul şi pe Dumnezeu. 

Împreună cu regina şi cu iubita mea mamă Elena vă zic: 

La mulţi ani, Români! 

Trăiască România! 


Pentru acea propagandă antimonarhică insistând pe aşa-zisa colaborare 
a M.S. Regele Mihai cu ocupantul sovietic, am ales următorul mesaj din 
1954. Dar nu vreau să uit să scriu despre cea mai frumoasă cruce pe care 
mi-a fost dat s-o văd şi care însoţeşte de regulă mesajele Regelui. Desenul 
are o configuraţie de motiv românesc brodat la rându-i din cruciuliţe. 
Conturul are o blândeţe şi o smerenie indicibilă. Braţele crucii se încheie 
cu o mică coroană. Această cruce în filigran, ce însoțea corespondenţa, a 
fost şi a rămas sigiliul regelui. Şi nu vreau să uit de acel îndemn de a nu ne 
primejdui zadarnic înainte de vreme, venit de la un suveran conştient de 
situaţia internaţională. Interesantă este prognoza regelui cu privire la o 
nouă ordine mondială în care „nu va mai putea fi loc pentru puterea 
militară şi politică a Rusiei“. 


Români! 

Ţara noastră se află în cel de-al zecelea an de ocupaţie ruso- 
comunistă. În acelaşi timp, Rusia se află pe pământul nostru pentru a 
zecea oară, în decursul vremii. Şi, de fiecare dată, Rusia a încălcat 
ţara noastră cu gândul de a nu mai pleca niciodată. Dar, de fiecare 
dată, a plecat! A trebuit să plece! 

Şi de data aceasta va pleca. Va trebui să plece! 

Acum, însă, Rusia va pleca din ţara noastră pentru totdeauna. Fiindcă 
în noua orânduire a lumii nu va mai putea fi loc pentru puterea 
militară şi politică a Rusiei, stat totdeauna cotropitor prin însăşi 
natura sa şi care, de-a lungul veacurilor, sub orice formă s-a aflat, nu 
a însemnat decât spaimă, lacrimi şi sânge, pentru toţi vecinii săi şi 
chiar pentru propriile sale popoare. 


Români! 


De zece ani, un neam întreg de oameni buni, credincioşi şi cinstiţi, 
Neamul nostru, care niciodată nu a râvnit la bunurile şi la pământul 
altor neamuri, suferă, în propria lui ţară: foame, spaimă, închisoare şi 
moarte de martir, prin voinţa neînduplecată a cotropitorului. 

Împreună cu iubita mea mamă şi cu regina, iau parte, cu inima 
îndurerată, la suferinţele voastre crâncene, care acum sunt cunoscute 
de toţi oamenii iubitori de Adevăr şi de Dreptate. 

Cu neamul nostru sunt toţi oamenii care cred sincer în Dumnezeu. Cu 
noi este Dumnezeu însuşi, care, azi, înarmează sufletul şi braţul celor 
mai de seamă Puteri ale lumii, spre a face să biruie, pe întreg 
pământul Adevărul, Dreptatea şi Omenia. 


Români! 

Poporului român i-a fost întotdeauna dat să-şi afirme şi să-şi păstreze 
fiinţa, prin cele mai grele sacrificii. Dar nu vă primejduiţi zadarnic, 
înainte de vreme! Păstraţi-vă, cu încredere şi hotărâre, pentru Ziua- 
cea-mare, ce se apropie cu fiecare clipă cu paşi mai grăbiţi şi mai 
siguri, şi când, cu toţii, vom sfărâma lanţurile sclaviei, pentru a trăi 
liberi în ţara noastră, după sufletul şi cugetul nostru, şi numai în frica 
lui Dumnezeu! 

Până atunci, ajutaţi-vă frăţeşte unul pe altul şi căutaţi a păstra 
sănătatea trupească şi sufletească a copiilor, Neamul nostru de mâine. 
Aşa să ne-ajute Dumnezeu! 

Trăiască România! 

Trăiască Neamul românesc! 


1955 


Traduc Mesajul M.S. Regele Mihai adresat ţării cu ocazia noului an 1955. 
În arhivă am găsit o copie în franceză, bătută la maşină, şi care prezenta, 
în paragraful al patrulea, tăieturi făcute cu un pix roşu, cu menţiunea 
„înlocuit“ (remplacé). Preocuparea regelui de a se păstra fiinţa morală şi 


intelectuală a naţiunii noastre româneşti ţine de un diagnostic corect. Abia 
tranziţia şi postcomunismul ne-au arătat cât de mult a distrus comunismul 
din fiinţa noastră morală şi intelectuală. Trădarea intelectualilor în 
comunism şi apocalipsa morală sunt demonstrate de numărul imens de 
turnători şi cozi de topor care au ieşit la iveală după 1990. Aceeaşi fabulă 
cu lupul continuă mai abitir să-şi joace rolul după 1990; „Lupul îşi 
schimbă părul, dar năravul ba“. Şi încă ceva. Regele este singurul care 
foloseşte expresia „în libertate şi numai în frica lui Dumnezeu“. Şi crede 
în ea. N-am mai auzit pe nimeni altcineva s-o folosească. 


Români! 

Şi de această dată, vă vorbesc de departe, la începutul Noului An. 
Sufletul meu, cu toate acestea, este întotdeauna alături de voi, în Țara 
noastră, împărtăşind suferințele voastre atât de cumplite, dimpreună 
cu speranţele naţiunii noastre. 


Români! 

Rusia ocupă ţara noastră în mod injust şi a rămas ocupantul nostru 
înşelând buna credinţă a lumii libere. Dar forţa Rusiei e cu mult mai 
mică decât viclenia ei. [...] 

Clipa aceasta nu e departe! 


Români! 

În bogata noastră ţară, oamenii sunt acum sărăciţi, înfometați, 
terorizaţi, bunurile sunt distruse. Şcoala e pervertită. Biserica 
persecutată şi Armata naţională poartă uniformă străină. 

Dar sufletul românesc continuă în tăcere să-şi trăiască viaţa, cu 
speranţele şi idealurile sale. Pentru că sufletul unui popor nu poate fi 
redus la sclavie. 


Şi la momentul oportun ce se apropie, întreg poporul român se va 
ridica la un singur semnal ca să fie din nou stăpân în ţara sa, pentru a 
trăi pe tărâmul ei în libertate şi numai cu frica lui Dumnezeu. 


Români! 

Împreună cu regina şi cu scumpa mea mamă, luăm parte din toată 
inima la cumplitele voastre suferinţe, admirându-vă cu o emoţionantă 
recunoştinţă, pentru tot ceea ce înduraţi pentru a păstra intacte Fiinţa 
morală şi intelectuală a naţiunii noastre româneşti. 

Sus inimile, Români! 


1959: Să înnodăm firul istoriei de unde s-a rupt 


Am ales acest mesaj pentru respectul pe care l-a avut dintotdeauna M.S. 
Regele Mihai faţă de istoria poporului român. Evocarea Unirii din anul 
1859 e impresionantă prin firescul cuvintelor şi noblețea sentimentelor ce 
le insuflă. Nu e vorba în acest mesaj de un consens, concept care e o 
sechelă a adeziunilor impuse şi subminate de tactica divide et impera, 
înfloritoare sub dictaturi. E vorba de unire, de înţelegere şi însoţire a 
conştiinţelor, de contopire a idealurilor şi îngemănare a speranţelor. E 
vorba de concordie prin curaj şi nerenunţare la identitatea de sine, de 
conjugarea tuturor forţelor unui popor sub semnul credinţei în Dumnezeu, 
căruia nu-i este plăcută ura şi ranchiuna. E vorba de neclintirea în faţa 
vrăjmaşilor şi a ocupantului, a unei naţiuni care trebuie să-şi păstreze 
neamul, limba şi credinţa. Din păcate, nu am reuşit, vreme de două decenii 
care s-au scurs după 1990, să înnodăm firul istoriei de unde s-a rupt. 


Români! 

Istoria neamului românesc este un lung şir de suferinţe, iar chinurile 
de azi sunt, desigur, cele mai grele. Dar şi acestea vor trece şi poporul 
român, scăpat pe veci de jugul robiei, va putea să-şi trăiască viaţa 


după firea şi nădejdile sale, cu omenia sa de totdeauna şi cu neclintita 
lui credinţă în Dumnezeu. 


Români! 

Se împlinesc 100 de ani de când s-a făcut prima Unire a ţărilor 
române. Fără oşti şi fără putere mare, Românii au făcut Unirea, 
călăuziţi de iubirea de neam şi de pământul strămoşesc. Prieteni 
puternici au ajutat, desigur, dar Românii au înţeles că cel mai mare 
sprijin îl pot afla în unire frăţească şi în strădanii comune, stăruind în 
nădejdile lor cu acelaşi gând şi cu acelaşi suflet. 

Şi astăzi, prieteni puternici vor ajuta neamul nostru, când va veni 
clipa aşteptată, şi care nu mai este departe. Dar şi acum, ca şi altădată, 
puterea neamului românesc stă în unirea tuturor Românilor. Stati 
uniţi, cu toţii, într-un gând şi într-o simtire! Ajutaţi-vă, frăţeşte, unul 
pe altul! Purtaţi de grijă copiilor, luându-vă de la gură pentru a le da 
lor şi încălziţi-i la sufletul vostru, creştineşte şi româneşte! 


Români! 

Păstrat cu sânge şi cu lacrimi amare, pământul nostru, roditor şi 
damic, a fost primitor şi pentru străinii de omenie, pe care soarta i-a 
adus la noi. Dar, de-a lungul istoriei neamului românesc se arată, clar, 
că pământul nostru n-a ţinut şi nu ţine, niciodată, străini vrăjmaşi. 
Niciodată! Împărăţii, viclene şi lacome, au venit de multe ori şi au 
plecat întotdeauna, pentru că vrăjmăşia nu este plăcută lui Dumnezeu. 
lar poporul românesc a stat neclintit în nădejdile sale, păstrându-şi 
neamul, limba şi credinţa. 


Români! 
Zorile libertăţii se arată. Stăpânirea cu sila se va nărui sub ochii 
noştrii, fiindcă lumea nu poate dăinui decât în omenie şi dreptate. 


Neamurile subjugate vor putea, în curând, să trăiască în libertate, 
după mintea, sufletul şi hărnicia lor. lar neamul românesc, care nu 
uită niciodată, dar iartă totdeauna!, îşi va înnoda, de unde s-a rupt, 
firul istoriei sale, şi-şi va continua viaţa sa cu sporită omenie şi cu 
smerită recunoştinţă către Dumnezeu. 


Români! 

Împreună cu regina şi cu iubita mea mamă suntem, cu tot sufletul, 
alături de voi, în suferinţele prin care treceţi, şi suntem mândri de 
statornica voastră bărbăţie, cunoscută şi recunoscută azi, de o lume 
întreagă. 

Trăiască Neamul românesc! 

Trăiască România! 


1961 


Mesajul acesta din 1961 este semnificativ şi pentru atitudinea regelui faţă 
de stăpânirea ruso-comunistă. Tuturor celor ce au lansat calomnia 
colaborării dintre rege şi comuniştii ruşi le oferim spre lectură aceste 
fraze, alese dintr-o mulţime de asemenea dovezi, nu pentru a-l „disculpa“, 
horribile dictu, pe regele nostru, acuzat de a fi pactizat cu sovieticii ce l-ar 
fi răsplătit, din acest motiv, cu Ordinul „Victoria“. Nu am mai găsit 
nicăieri un asemenea discurs continuu vituperant împotriva ruso- 
comunismului, precum cel aflat în mesajele regelui şi toate conferințele şi 
discursurile susţinute de-a lungul deceniilor cu diverse ocazii. S-ar putea 
publica un volum cu asemenea texte şi comentariile contextuale necesare. 
Câte capete ale puterii politice internaţionale cutezau să lanseze asemenea 
diatribe şi speranţe în prăbuşirea colosului mondial, menajat şi răsmenajat 
de tratate, întâlniri la nivel înalt, ca să nu mai vorbim de propaganda 
occidentală şi cărţile pro-U.R.S.S. publicate în lume. Intelectuali din 
Franţa, care au îndrăznit să dezavueze Răsăritul secerei şi ciocanului, s-au 
văzut excomunicați. lar poeţii şi scriitorii români purtători ai galoanelor 


Premiilor de Stat nu mai pridideau să laude Uniunea Sovietică. Citiţi 
antologia imensă a Poeziei în R.P.R. din 1956 şi volumele de Versuri alese 
din perioada 1960-1964 şi veţi găsi un bogat gunoi liric semnat de autori 
care aveau să pozeze în disidenţi, unde în altă parte dacă nu în America, 
uitând de poemele lor prosovietice şi de cele antiamericane. 

Îmi place să recitesc acest fragment pentru limba românească neatinsă 
de retorică, blândă şi clarvăzătoare, rostind durerea şi speranţa, ca de la 
om la om, iar nu de pe piedestalul oratorului măsurându-şi superioritatea 
asupra mulțimilor. 


Români! 

Tot de departe vă vorbesc şi acum, dar cu aceeaşi dragoste de Neam şi 
cu adâncă înţelegere a suferințelor voastre crunte, cunoscute azi de o 
lume întreagă. 


Români! 

În trecutul său, neamul românesc a avut parte de multe şi grele 
suferinţe, dar şi mai grele de când imperiul moscovit s-a apropiat de 
pământul nostru strămoşesc. Românii, însă, au durat mai departe, 
întărindu-se şi mai mult în credinţele şi datinile păstrate din bătrâni. 
Fiindcă suferinţa înalţă întotdeauna pe cel asuprit. 


Români! 

Azi, sub stăpânire ruso-comunistă, plugarii şi lucrătorii români 
muncesc pentru stăpânii de la Moscova, tinerii sunt la oaste în straie 
ruseşti, copiii învaţă în şcoală limba muscălească şi cărturarii au a se 
pleca sub povara pretinsei atotştiinţe a  mai-marilor ruso- 
comunismului vrăjmaş. 


Dacă frunzăreşti articolele şi comentariile ce apar pe internet cu privire 
la o serie de evenimente contemporane, nu poţi să nu observi două lucruri. 
Faptul că persistă în amintirea noastră, la nivelul unui segment de vârstă, 
obiceiul bunicilor şi părinţilor de a asculta mesajele Regelui Mihai I, 
neclintiţi, în vreme ce alţii îl vor fi ascultat pe al lui Gheorghiu-Dej şi 
Ceauşescu. Cumpăna dintre ani i-a găsit pe români divizați în funcţie şi de 
postul media pe care-l frecventau. Dar reflexul de a asculta mesaje nu a 
fost dublat şi de reflexul fundamental de a ne informa. Rămânem 
comentatori de texte citite cu un mare lapsus de timp între ele. Păstrăm în 
gând reacţii turnate în albia unor speranţe sau controlate de cinism. Cum 
sună urările de bine din gura dictatorilor? 

La Versoix, am vorbit şi cu Regele Mihai şi cu Regina Ana despre 
Ordinul „Victoria“, care a fost expus la loc de cinste în cadrul unei 
expoziţii documentare în S.U.A. Mi-am fotocopiat şi articolul cu privire la 
această expoziţie. Faptul că Regele Mihai a rămas singurul supravieţuitor 
dintre cei ce au primit Ordinul „Victoria“ şi că a fost invitat să participe a 
doua oară la Parada de 9 mai de la Moscova în anul 2010, prima oară fiind 
în urmă cu şase ani, a stârnit destule reacţii. Am privit din nou cum se 
revarsă resentimentele din acest con al abundenței amneziilor. Amnezie 
sau ignoranță. Nu pot rezuma aici ce au scris americanii despre Înaltul 
Ordin şi ce aberaţii se vehiculează la noi, unde toţi ne pricepem la toate. 
Americanii nu uită să spună că este unul dintre cele mai rare ordine din 
lume, fiind acordat celui ce a realizat „o operaţiune militară încununată de 
succes în cadrul unuia sau mai multor fronturi şi care a avut ca rezultat o 
schimbare radicală a situaţiei în favoarea Armatei Roşii“. Ordinul a fost 
acordat de douăzeci de ori. L-au primit şaptesprezece persoane, dintre care 
treisprezece sunt lideri sovietici şi cinci lideri străini. Unui lider sovietic, 
respectiv lui Leonid Brejnev, ordinul i-a fost retras la câteva zile după 
moartea sa, dat fiind că acordarea s-a făcut fără ca persoana să întrunească 
condiţiile necesare. 

Propus de colonelul N.S. Neyelov, în iunie 1943, ordinul a fost acordat 
prima oară, pe 10 aprilie 1944, mareşalului Alexandr Vasilevski, lui 
Gheorghi Zukov şi lui I.V. Stalin. Pe 30 martie 1945, au primit Ordinul 


„Victoria“ Konstantin Rokosovski şi Ivan Konev, pe 19 aprilie 1945, 
Alexandr Vasilevski (pentru a doua oară), pe 26 aprilie 1945, Rodion 
Malinovski şi Fiodor Tolbuhin, pe 31 mai, Leonid Govorov şi Gheorghi 
Zukov (a doua oară), pe 4 iunie 1945, Semion Timoşenko şi Alexei 
Antonov. Stalin a primit Ordinul „Victoria“ a doua oară pe 26 iunie 1945 
şi Kiril Meretskov, pe 8 septembrie 1945. Cei cinci străini care au primit 
ordinul sunt, în ordinea cronologică a primirii: Dwight D. Eisenhower, pe 
4 iunie 1945, Bernard Montgomery, pe 5 iunie 1945, Mihai I de România, 
pe 6 iulie 1945 (singurul deţinător al Ordinului „Victoria“ aflat în viaţă), 
Michał Rola-Zymierski, pe 9 august 1945, şi Iosip Broz Tito, pe 9 
septembrie 1945. Ordinul „Pobeda“ sau „Victoria“ este o stea pentagonală 
cu un diametru de peste şapte centimetri făcută din platină cu o montură în 
diamante în greutate de 16 carate şi 5 rubine sintetice, cu un miez de 
argint şi email albastru pe care este înfăţişat Kremlinul, mausoleul lui 
Lenin şi turnul Spaskaia, având scris cu caractere chirilice C.C.C.P., adică 
inițialele pentru U.R.S.S. şi POBEDA, care înseamnă „Victorie“. La 
moartea celui decorat cu acest ordin, acesta se întoarce la statul sovietic, 
excepţie făcând ordinul primit de Eisenhower — depus la Clădirea 
Arhivelor Naţionale din S.U.A., de la Washington D.C., şi ordinul lui 
Montgomery, care se află la Imperial War Museum din Londra. 

Zvonurile despre vânzarea acestei înalte decoraţii de către rege fac 
parte din comentariile şi invențiile penibile menite să-l discrediteze. Şi au 
fost infirmate în diverse interviuri. Regina Ana mi-a spus că ordinul se 
afla la Versoix, lucru confirmat şi de Regele Mihai în mai multe interviuri 
în care insistă pe faptul că acest ordin este un omagiu adus unei armate şi 
că Armata Română îl merită din plin. 

Actul de la 23 august 1944 a scurtat războiul şi a grăbit victoria 
Aliaților cu mari sacrificii şi pierderi pentru români. Din păcate, 23 august 
„nu a salvat România de dictatura comunistă“. Eisenhower a dus decorația 
la un bijutier pentru evaluare, probabil din curiozitate. Acesta i-ar fi spus 
că pietrele sunt false. Probabil se referea la rubinele sintetice. Sau a fost 
un mod al lui Eisenhower de a scăpa de solicitările unor generali şi capete 
încoronate de a primi acest ordin foarte rar. După cum vedem, pentru 


nimeni în lume, Ordinul „Victoria“ nu înseamnă vreun pact dezonorant, ci 
răsplătirea unor fapte de arme de o excepţională importanţă. Numai la noi, 
deținerea lui este adeseori identificată cu un pact al regelui cu sovieticii. 
Bine că lumea nu ţine minte anticomunismul profund al Regelui 
României, dar e fascinată de aşa-zisul Proces al comunismului adjudecat 
ca act de onoare şi glorie de atâţia slujitori, propovăduitori şi beneficiari ai 
lui. E o mare răsturnare a valorilor morale în scumpa mea ţară şi o 
evidentă cortină de ceaţă când nu e chiar de prostie. 


Am fotocopiat şi mesajul din anul 1962, însoţit de crucea-sigiliu şi de 
semnătura Mihai, cu majuscula caracteristică urmată de initiala „R“ de la 
rege. Ca de obicei, sunt cuvinte de îmbărbătare morală care condamnă 
ocupaţia ruso-comunistă, care înăbuşea, asemeni unui cataclism, „viaţa 
românească“, „viaţa morală şi fizică“ a unui popor supus la chinuri 
prelungite, la nedreptate şi împilare. Nu sunt uitate speranţa şi mândria 
regelui în exil faţă de „demnitatea şi statomicia românească“: 


Români! 

După vechea datină românească, vă vorbesc de Anul Nou. Dar 
sufletul meu este tot anul cu voi, împărtăşindu-se din suferinţele, ca şi 
din nădejdile voastre. 

Începutul anului nu este pentru a prelungi chinurile impuse neamului 
nostru, în propria ţară, de către ocupaţia ruso-comunistă; dimpotrivă! 
Fiindcă împilarea şi nedreptatea sunt sortite a nu dura decât un timp, 
ducând la pieire sigură nu pe asuprit, ci pe asupritor. lar semne 
vorbitoare  prevestesc apropiata dispariţie nu numai a ruso- 
comunismului, dar şi a puterii care-l susţine: întârziatul imperiu 
moscovit asupritor! 


Români! 


Viaţa morală şi fizică chiar, a tuturor, oameni, naţiuni şi state, este 
înlesnită de respectul absolut al legilor morale, de dreptate şi de 
omenie. 

De aceea, neamului românesc, trăind cu omenie şi fără a râvni 
vreodată la bunul altuia i-a fost înlesnită supraviețuirea, cu toate 
crâncenele primejdii prin care a trecut în cele 18 veacuri ale istoriei 
sale. Pentru că neamul nostru şi-a aflat întotdeauna izvor de viaţă în 
credinţa, în limba şi datinile păstrate, fără ştirbire, din tată în fiu. 

În curând apele ruso-comunismului, care înăbuşă azi viaţa 
românească, se vor trage de pe plaiurile ţării noastre şi neamul 
românesc va reveni la propria sa viaţă, aşa cum a cunoscut-o din 
moşi-strămoşi, cu bunătate, omenie şi neclintită credinţă în 
Dumnezeu. 


Români! 

Împreună cu regina şi iubita mea mamă, urmărim, cu durere în suflet, 
crudele voastre suferinţe, dar şi cu mândrie pentru demnitatea şi 
statornicia voastră românească, dovedite, cu grele sacrificii, în faţa 
tiraniei ruso-comunismului. 

Trăiască Neamul Românesc! 

Trăiască România! 


1965 


Din cuvântul M.S. Regele Mihai I către ţară de Anul Nou 1965 mă 
impresionează ultima frază din penultimul paragraf: „Şi Dumnezeul 
Adevărului, al Dreptăţii şi al Omeniei s-a îndurat“, întotdeauna de cei 
strâns uniţi împotriva cotropitorului. Când vom înţelege cu toţii ce 
înseamnă un popor pe care-l uneşte „Dumnezeul Adevărului, al Dreptăţii 
şi al Omeniei“, câtă vreme decenii la rând ne-au fost impuse minciuna, 
nedreptatea şi dezumanizarea, prin toate mijloacele? 


Români! 

Atâţi ani amari, de crude suferinţe, au avut darul, şi acum, de a întări 
şi mai mult neamul românesc în credinţa sa creştină strămoşească, în 
fireasca lui omenie şi speranţele sale de viitor. Iar asuprirea, adusă de 
străini, a început a se întoarce împotriva asupritorilor, vremelnica lor 
stăpânire fiind, de acum, pe sfârşite. 


Români! 

Un neam — oricare — este greu să piară. lar neamul românesc, oţelit în 
18 veacuri de statornică credinţă în Dumnezeu şi în propria fiinţă 
naţională, arată, acum, lumii întregi că în adevăr, aşa cum am spus şi 
în trecut, în piepturile româneşti, sub orice haină s-ar afla, aceeaşi 
inimă românească bate! 

De aceea, ori de câte ori a fost primejduită ţara însăşi, românii, cu 
sporită frăţie şi însufleţiţi de aceeaşi simţire şi de aceleaşi nădejdi, au 
stat totdeauna strâns uniţi împotriva cotropitorului. Şi Dumnezeul 
Adevărului, al Dreptăţii şi al Omeniei s-a îndurat de ei, întotdeauna! 


Români! 

Cu regina şi cu iubita mea mamă ne rugăm lui Dumnezeu pentru 
statornicul popor român şi pentru scumpa noastră ţară. 

Trăiască Neamul Românesc! 

Trăiască România! 


Scris probabil sub impresia unor informaţii cu substrat tragic ce-i 
dezvăluiseră procesul de dezrădăcinare la care era supusă țărănimea 
românească de ani şi ani, mesajul adresat ţării în 1966 e o atotgrăitoare 


mărturie despre atitudinea M.S. Regele Mihai I faţă de ţăranul român 
căruia comunismul i-a desfiinţat proprietatea agricolă individuală. 

E unul dintre cele mai triste mesaje şi una dintre cele mai autentice şi 
emoţionante dovezi cu privire la locul pe care-l acordă Regele Mihai 
țărănimii în istoria continuității, independenţei şi demnităţii româneşti. 
Desființarea proprietăţii private asupra pământului îi evocă Majestății Sale 
imaginea unui stejar dezrădăcinat. Şi pe bună dreptate, cu o intuiţie şi o 
luciditate îndurerate, regele vede în acest proces de uzurpare şi mutilare a 
unei largi categorii sociale unul dintre cele mai grave şi periculoase 
atentate împotriva fiinţei româneşti, obligată să ia „forma neînsufleţită pe 
care i-o vor da stăpânitorii“. Tot din acest mesaj transpare, fără echivoc, 
atitudinea faţă de Basarabia pe care M.S. Regele Mihai a considerat-o un 
pământ românesc dintotdeauna. 

Mai reținem îndemnul către aceia — din păcate au fost atât de mulţi cu 
vremea — care „ar putea fi ispitiţi de exerciţiul puterii“, înainte de a cădea 
în capcana compromisului „să pună urechea la pământul plămădit cu 
sângele atâtor generaţii“. 

Cei care nu văd azi o alternativă şi nici măcar o legitimitate în 
monarhia constituţională nu înţeleg că cel mai mare pericol, într-o ţară ce 
a cunoscut peste patru decenii de dictatură, este apariţia unei noi dictaturi. 
Am putea să ne întrebăm de ce Franco l-a pregătit pe Juan Carlos pentru 
domnie, oferind Spaniei, după vremuri totalitare, un monarh 
constituţional? A fost o alegere excelentă pentru destinul Spaniei. 


Români! 

Încă de aproape trei secole, de când cotropitoarea împărăție 
moscovită, întinzându-se, a ajuns la Nistru — marginea răsăriteană a 
pământului românesc —, Moscova a făcut repetate încercări de a 
cotropi şi ţara noastră. Dar dacă, în trecut, ocupațiile moscovite se 
mărgineau la schimbări politice şi la jafuri economice, de data 
aceasta, Moscova, prin regimul impus ţării noastre, atacă substanţa 


însăşi a existenţei neamului românesc, prin desfiinţarea, între altele, a 
proprietăţii agricole individuale. 

Din proprietatea agricolă individuală strămoşească şi din neclintita sa 
credinţă în Dumnezeu, ţăranul român a deprins acel simţ al 
proprietăţii şi al libertăţii care a făcut ca, de-a lungul veacurilor, 
neamul românesc să nu râvnească nici la bunul şi nici la libertatea 
altora, dar să-şi apere, cu preţul sângelui, propriul său bun legiuit. 
Aceasta a dat lui Ştefan cel Mare victoria de la Podul Înalt, unde, la 
chemarea domnului, 40.000 de ţărani oşteni fără plată au înfrânt 
năvala turcească, apărând pământul lor. Dar, odată scos din pământul 
său, moştenit din bătrâni — temelie a însăşi existenţei sale naţionale, 
poporul român va fi întocmai unui stejar scos din rădăcini şi care, 
astfel, va putea exista mai departe, dar numai în forma, neînsufleţită, 
pe care i-o vor da stăpânitorii. 


Români! 

Toţi românii sunt pe deplin conştienţi de primejdia moscovită, de 
astăzi. Dar, cei — câţi — ce ar putea fi ispitiţi de exerciţiul puterii, să 
pună urechea la pământul plămădit cu sângele atâtor generaţii de 
înaintaşi şi vor înţelege că poporul român nu poate avea o viaţă 
proprie decât stăruind în formele, credinţele şi nădejdile în care s-a 
format. 

Şi prea-măriţi, în veci, fi-vor cei care, călăuziţi de icoana veşniciei 
neamului nostru, vor şti să înnoade firul istoriei româneşti, de acolo 
de unde a fost rupt. 


Români! 

Împreună cu regina şi cu iubita mea mamă, ne rugăm lui Dumnezeu 
să lumineze mintea şi să întărească sufletul celor ce, folosind 
împrejurări potrivite, ar putea readuce neamul nostru la propria sa 
viaţă omenească şi românească. 


Aşa să ne ajute Dumnezeu! 
Trăiască România! 
Trăiască Neamul Românesc! 


1971 


Un mesaj adresat, în anul 1971, confirmă o dată în plus cât de aproape de 
ţara sa era regele în exil. Cunoştea până la ultimul detaliu fiece nenorocire 
sau cataclism care loveau destinele poporului său, de la cele politice, 
sociale, economice, morale până la inundaţiile ce s-au abătut asupra 
noastră. A intervenit, atunci, pentru a se trimite cât mai multe ajutoare 
României, „o Românie întreagă, Liberă şi Independentă“, în care mai 
crede, după cum e neclintit în speranţa că se apropie „ceasul hotărârilor 
decisive“. Nici de data aceasta nu au slăbit atacurile la „imperiul 
moscovit“. 


Români! 

Deosebit de greu a fost lovit de soartă, în acest an, poporul român. 
Peste asupririle împilării moscovite, prin regimul impus de străini, a 
venit năprasnicul potop al apelor, care au înecat nenumărate vieţi şi 
au pustiit bunuri imense, agonisite cu trudă de generaţii, împreună cu 
victimile tragediei spre care se îndreaptă dragostea şi compătimirea 
noastră, a tuturora, națiunea întreagă a fost cufundată în jale şi 
mizerie fără seamăn. 

Dar generoasele ajutoare, sosite din toate părţile lumii, au dovedit că 
mai există omenie în lume; ceea ce poporul român, omenos prin fire, 
nu va uita niciodată. 


Români! 
In ciuda greutăților ce ne apasă, aşteptăm Noul An cu încredere şi 
speranţă neşovăitoare. 


Agravarea crizei internaţionale nu ne înspăimântă, dimpotrivă; pentru 
că aceasta grăbeşte ceasul hotărârilor decisive, care vor asigura 
victoria Dreptăţii şi a Libertăţii. 

În adevăr, vastul imperiu moscovit, creat prin iscusite viclenii, caută a 
se extinde peste mări şi oceane. Aceasta a început a deschide ochii 
celor ce stăruiau a crede că imperiul moscovit ar fi o ţară ca oricare 
alta, deosebindu-se doar prin mărimea lui, şi, înțelegând, în fine, 
adevărata natură a acestuia, vor ajunge, fatal, la soluţia care a lichidat 
atâtea imperii: dezmembrarea, pentru ca fiecare popor, stăpânit cu 
sila, să poată reveni la viaţa sa proprie. 


Români! 

Dovedindu-se, o dată mai mult, că în poporul român trăiesc şi acuma 
virtuțile şi tăriile străbune care i-au asigurat dăinuirea de-a lungul 
veacurilor, ne întărim în credinţa biruinţei pe care aceste virtuţi o 
pregătesc şi o asigură. 

În această credinţă, împreună cu regina şi cu iubita mea mamă, rugăm 
pe Dumnezeu să ne dea, tuturora, în Noul An, sănătatea trupului şi a 
sufletului şi să grăbească marea zi a mântuirii României din robia şi 
împilarea moscovită. 

Trăiască România, întreagă, Liberă şi Independentă! 

Trăiască Neamul Românesc! 


Timpul ca o brânză de Camembert. Preşedintele comunist cu 
pretenţii de rege 


Urmează un hiatus în timp al mesajelor către ţară, al textelor scrise, dar 
nedifuzate de mass-media, grăitor pentru poziţia Occidentului faţă de 
Ceauşescu. Putem vorbi despre „interesul“ în declin faţă de soarta 
poporului român. 

Ceauşescu reuşeşte să câştige un credit moral de neînțeles şi aparatul 
său de propagandă solicită să nu se mai transmită mesajele Regelui Mihai 


la B.B.C. şi la Europa Liberă sau ca aceste mesaje să fie cenzurate. Asta 
nu înseamnă că la Versoix nu exista interes faţă de soarta românilor, 
dovadă arhiva organizată cronologic pe ani şi recolta de documente tot 
mai bogată. 

S-a tot vorbit despre domnia Ersatz-ului în comunism, despre alegerea 
înlocuitorilor şi supremaţia lor într-o lume condusă de false ierarhii. Aşa 
cum ne beam zilnic nechezolul, cafeaua din înlocuitori, tot aşa, la scara 
Europei şi în ţară, cuplul Ceauşescu începea să arboreze şi să beneficieze 
de cultul personalităţii şi să se instaureze o republică prezidenţială cu 
obsesii monarhice, de aşa-zis absolutism iluminat. 

Dictatura amoebei roşii avea veleităţi de regalitate şi era primită de 
curţile regale cu onoruri pe care doctrina comunistă le incrimina. Dar cine 
mai sancţiona limbajul dublu, schizoidismul moral, mintal, profesional, 
diplomatic. Pe 24 martie 1974, Ştefan Voitec i-a înmânat lui Nicolae 
Ceauşescu sceptrul prezidenţial, copiat după cele voievodale sau regale, 
cu ocazia depunerii jurământului ca preşedinte. Privit în fotografiile 
vremii, sceptrul seamănă cu acele petarde colorate din arsenalul 
distracţiilor de Anul Nou, interzise din cauza unor grave accidente. Aşezat 
pe pupitru ori pe masa investiturii, sceptrul are ceva dintr-un buzdugan de 
butaforie. Vizitele în străinătate, cultul voievozilor şi cercetarea posturilor 
votive îl încântă pe preşedintele care caută anturajul caselor regale. Îi 
place fastul, protocolul cât mai înalt. Salvador Dali, pe care nu-l întrece 
nimeni în cabotinism, transmite un mesaj de apreciere al actului profund 
de instituire a sceptrului prezidenţial care se publică în Scânteia din 4 
aprilie 1974. 

Ştiu că l-am pedepsit pe artistul narcisist, cabotin şi mare amator de 
băşcălie pe seama unor faux-semblants, privind lucrările lui Dali cu multă 
râvnă pentru a descoperi felul în care azvârle în absurd sceptrul, bula, 
orice prerogativ şi simbol dinastic, câtă vreme regele nu e altul decât 
Dali... Şi am găsit sceptrul parodiat, transformat într-un soi de cârjă 
cosmică, multiplicată, care susţine viziunile onirice, lichefierea memoriei 
şi a timpului, precum în The Persistence of Memory. 


Artistul se fotografiază în 1972 cu un sceptru, aşa că inventarea unui 
simbol regal pentru un preşedinte în România, la doi ani distanţă, se pare 
că l-a amuzat. Are obiceiul să trimită telegrame, i-a trimis şi lui Franco, 
apoi lui Juan Carlos, care i-a conferit titlul de Marqués de Dali de Púbol. 
Regele Spaniei îl vizitează pe marele artist până ce acesta îşi va da 
sfârşitul. 

Toate vizitele cuplului ceauşist erau filmate, iar filmele erau văzute ca 
amuzament după plecarea înalţilor oaspeţi. Şi eu am văzut în România un 
film care circula în mediul ambasadelor şi care fusese realizat cu ocazia 
unei vizite în Anglia unde Ceauşescu se ştergea la gură cu faţa de masă, 
cine ştie din ce reflex. Unele vizite erau preţul plătit de monarhi pentru 
contractele de achiziţie sperate, precum cumpărarea unor aparate de zbor 
din Anglia de către compania T.A.R.O.M. E sigur că Dali îşi bate joc de 
noua piesă adjudecată de Ceauşescu drept regalia, într-o ţară unde declară 
că a triumfat comunismul. Unde se află adevărul şi realitatea? Răspunsul e 
indecis, asemenea ceasurilor din tabloul memoriei ce persistă, se topesc, 
alunecă, se lichefiază, după o idee mai presus de teoria lui Einstein, 
descoperită de artistul abstrus, într-o zi caniculară, când brânza de 
Camembert a început să se topească. Un neastâmpăr febril, folosit de 
iubitorii patrimoniului românesc, îl determină pe preşedintele României să 
restaureze şi să dezvolte Palatul de la Cotroceni, Foişorul şi alte zone de 
protocol în vederea unor primiri la nivel înalt. 

În 21-25 aprilie 1979, cuplul prezidenţial al României este primit de 
Regele Juan Carlos şi de Regina Sophia, presa umplându-se de fotografii. 

Se spune că Regina Elizabeth ar fi fost obligată de guvernul Callaghan 
să primească cu înalte onoruri cuplul la Palatul Buckingham: ca să se 
semneze contractul cu British Aerospace. Elena Ceauşescu devine 
membru titular al Institutului Regal de Chimie al Marii Britanii. 

Vizita de stat din Marea Britanie, în iunie 1978, se soldează cu o 
recoltă de fotografii somptuoase în care preşedintele României apare 
fluturându-şi mâna către englezi din caleaşcă alături de Regina Elizabeth a 
Il-a a Regatului Unit al Marii Britanii şi Irlandei de Nord. Caleaşca e 
urmată de aceea în care prinţul consort Ducele de Edinburgh apare alături 


de soţia preşedintelui român. În urma lor, alte cinci caleşti decorate cu 
mare pompă încheie un alai fără precedent în istoria şefilor de stat 
comunişti. 

Comunismul afişează nu doar faţa lui aşa-zis umană, ci şi complexul 
regalității, care îl bântuie, hilar, lăsându-se contaminat de o viziune 
maoistă asupra poporului român, la scurt răstimp. Albumul de fotografii 
acumulat din asemenea vizite aşază în panoplia de imagini vecinătăţi 
dintre cele mai paradoxale. Cu Anwar El Sadat, în iunie 1974, în Egipt, cu 
Moshe Dayan, şeful diplomaţiei israeliene, cu Richard von Weitzsăcker şi 
Helmuth Kohl, Cancelarul Germaniei Federale. 

1978 e un an de vârf, care acumulează şi vizitele în S.U.A., China, 
Coreea de Nord, Vietnam, Laos, Cambodgia şi India, pe lângă vizita din 
Marea Britanie, cu garda de onoare, drumul de la Gara Gatwick, apoi cu 
trenul regal până la Gara Victoria, covorul roşu şi protocolul asigurat de 
contele de Westmorland, Master of the Horse, spre caleştile regale 
decorate în care urcă reprezentanţii unei dictaturi comuniste cu apetenţe de 
monarhi ereditari. 

Nu ştiu dacă pot măsura perplexitatea regilor exilați din Europa de Est 
în faţa acestui spectacol şi nici nu vreau să-l întreb pe Regele Mihai ce a 
fost în sufletul lui la vederea sau numai la auzul unor asemenea dialoguri 
la nivel înalt. Oricum, Occidentul, dacă nu toată lumea, i-au oferit mai 
toate meridianele la picioare satisfăcând din plin megalomania dictatorului 
român. În 1970 a fost în vizită oficială în Franţa la invitaţia preşedintelui 
Georges Pompidou. 

Apoi, în 1980, o nouă vizită oficială, la invitaţia lui Giscard d'Estaing. 
În intervalul 6-10 noiembrie 1980 se desfăşoară vizita de cinci zile la 
invitaţia regelui Suediei, Carl Gustav al XVI-lea. Apoi, între 10 şi 13 
noiembrie 1980 se petrece vizita din Danemarca la invitaţia Reginei 
Margrethe. Şi între 13 şi 15 noiembrie 1980, vizita din Norvegia. Toamna 
a fost în vizită în Austria, apoi în S.U.A., la invitaţia preşedintelui Richard 
Nixon. Românii din exil l-au primit cu o ostilitate notată de presa 
internaţională. 


În 1971, celebra vizită din R.P. Chineză a avut drept corolar sinistrele 
„Teze“ din iulie, care au zguduit lumea creaţiei şi a culturii. Apoi a urmat 
vizita oficială din Finlanda la invitaţia preşedintelui Urho Kekkonen. În 
aprilie 1973 are loc vizita oficială în Olanda, în cadrul căreia se derulează 
primirile şi convorbirile cu Regina Iuliana şi prim-ministrul. În iunie 
1973, vizita din R.F.G. În iunie 1975, urmează o vizită nouă în America şi 
convorbiri cu Gerald Ford şi membri de frunte ai Congresului american, 
apoi, în cadrul unei escale la Londra, întâlnirea cu premierul Harold 
Wilson. 

Ştiu că realitatea Europei despărțită în două de Zidul Berlinului e o 
realitate a celui mai halucinant Ianus Bifrons, care nu putea decât să 
genereze exact cinismul traseismelor contemporane în care totul este 
posibil şi nimic nu este condamnabil. Nonşalanţa bunului simţ absent are 
rădăcini şi seminţe care au creat o umanitate fără prea multe principii şi 
iluzii. E drept că o serie de ambasade şi-au retras reprezentanţele de la 
Bucureşti, în semn de protest faţă de încălcarea drepturilor omului, la 
sfârşitul anilor '80. Nu am menţionat sutele de vizite oficiale din restul 
lumii străbătute de dictatorul globe trotter. Am vorbit atunci, la Versoix, 
despre vizita din R.D.G., unde fusese şi Ceauşescu invitat căci erau mari 
festivități consacrate împlinirii a patruzeci de ani de la înfiinţarea 
Germaniei Democrate. Cifra sărbătorită nu a dat fiori nimănui, deşi se ştie 
că traversarea deşertului a durat patru decenii. Acolo s-au aprins spiritele 
şi nu a fost de bun augur întâlnirea celor patru aşi comunişti: Jivkov, 
Honecker, secretarul P.C. Vietnamez şi preşedintele României. Lucrurile 
se petreceau între 6 şi 8 octombrie 1989. Nu mai aveam răbdare. Aveam 
depus un nou dosar cu solicitare de viză şi tot nu primeam viză, şi nu 
primeam. 

S-a ştiut că Ceauşescu a fost săpunit, chiar ameninţat în decembrie, la 
întâlnirea la nivel înalt a statelor membre ale Tratatului de la Varşovia, 
care a avut loc la Moscova, când s-a văzut cu Gorbaciov. A fost o întâlnire 
fulger, cu multe replici dure şi ameninţări. Gorbaciov i-a cerut să 
îmbunătăţească nivelul de trai al românilor, să respecte drepturile omului. 


Nu au trecut nici două săptămâni şi mitingul de la sala Palatului a fost plin 
de bâlbâieli despre îmbunătăţirea traiului, care avansau sume derizorii. 

A primit multe semnale care-i sugerau să iasă din scenă, să dispară, să 
se retragă. Nici telefoanele primite din ţară în perioada 18-20 decembrie, 
când era în vizită oficială în Republica Islamică Iran, nu l-au trezit la 
realitate. Timpul trecea atunci ca într-o numărătoare inversă. De parcă 
auzeai o bombă cu ceas. Urma să explodeze. Din păcate a fost aşa cum a 
intuit Regele Mihai: cu vărsare de sânge nevinovat. 

Regele Mihai are dreptate când declară, cu vocea lui ce ascultă de 
atâtea bemoluri, că „Europa ne zgâlţâie când nu facem lucrurile bine, dar 
când facem ceva bun, nu spune nimic“. 

Sunt mulţi care se erijează în acuzatori ai monarhiei româneşti în varii 
contexte, fără să se întrebe câţi maeştri de ceremonii au deturnat adevărul 
vizibil şi mai ales vinile conjugate în instaurarea şi legitimarea unui statu- 
quo, la un moment dat. Am o unitate de măsură extrem de simplă când e 
vorba de judecarea unor perioade de timp în istorie. E suficient să mă 
gândesc la ceea ce nu am putut face eu şi conaţionalii mei într-o viaţă, la 
ceea ce nu au fost lăsaţi să facă milioane de români şi de europeni predaţi 
influenţei sovietice. Mi-e suficient să mă gândesc la acest lucru şi să-mi 
doresc să nu mă las împinsă în zona unor resentimente antimonarhice 
manipulate, dar mai ales a unor victorii adjudecate de campionii Ersatz- 
ului în istorie. Când aud că regele ne-a dat pe mâna ruşilor, mi se face 
lehamite. Nici cu dojenirea ursitei potrivnice nu mă împac. Ce glorie în 
plus separă omul ucis într-o baltă de sânge de cocoşul tăiat? July mi-a 
spus o poveste cu un cocoş care era convins că soarele nu poate răsări fără 
cântecul lui din zorii zilei. Într-o zi a aflat că răsăritul luminii nu are 
nevoie de aria sa. 


Teama de o baie de sânge 


În decembrie 1987, la o lună după manifestaţiile de la Braşov, M.S. 
Regele Mihai acorda acest interviu, semnat pentru conformitate de George 
Carpat Vocke. Îl reproducem pentru cel puţin două atitudini care, figurând 


în răspunsuri, îl situează pe regele românilor într-o avangardă a opiniilor 
astăzi generalizate. La vremea când ele au fost formulate de Regele Mihai, 
aceste opinii erau vocea unei rara avis în Occident. De altfel, am citit în 
Elveţia un amplu interviu şi comentariu în care se subliniază că M.S. 
Regele Mihai a fost singurul care a condamnat dictatura în România, în 
timp ce cuplul dictatorial era tratat cu o mare deferenţă şi apărea 
îmbrăţişându-se cu preşedinţii statelor occidentale, socotite mari puteri, cu 
regine şi regi, cu mari personalităţi ce-i confereau titluri academice, 
decoraţii... 

Comentariul semnat de Rolf Broberg, a apărut în Dagens Nyheter din 
3 februarie 1990 şi poartă titlul Michael, the only one who did not meet 
comrade Ceauşescu. 

Dincolo de condamnarea Occidentului pentru vina de a fi rămas orb la 
drama ţărilor din sud-estul Europei, mai reținem intuiţia crizei din aceste 
ţări şi temerea, ce avea să fie confirmată de istorie, că schimbările ar putea 
să aibă loc în România sub forma unei băi de sânge. 

Regele Mihai nu se sfieşte să condamne casele regale ce l-au decorat 
pe Ceauşescu, primindu-l cu mare pompă. lată, de pildă, pe Regina Silvia, 
în aceeaşi fotografie cu dictatorul, surâzând şi conferindu-i „the Order of 
The Seraphim“. 

Asemenea fotografii erau reproduse în Scânteia, legitimând dictatorul 
şi „conducătorul“ căruia Harold Wilson îi trimitea telegrame de 
felicitare... Ceauşescu primeşte o mulţime de ordine, medalii şi distincţii 
nu doar de la casele regale europene, ci din toată lumea. Din Danemarca 
primeşte Ordinul Elefantului, care-i va fi retras ulterior. 

Între timp, M.S. Regele Mihai acorda în Occident, după 1987, zeci de 
interviuri împotriva dictaturii comuniste din România. Dintre aceste 
interviuri, aflate în arhiva de la Versoix, solicitate de ziarişti englezi, 
francezi, americani, spanioli, italieni, suedezi, norvegieni, belgieni, 
B.B.C.-ului, Europei Libere... l-am ales pentru a-l reproduce pe acesta 
deoarece conţine o premoniţie şi o teamă ce vor deveni realitate 
sângeroasă în decembrie 1989. 


Interviu cu Majestatea Sa Mihai I Regele Românilor, publicat în 
1987 


R.: Majestate, s-au împlinit recent patru decenii de la lovitura de stat 
prin care guvernul Groza, instaurat de ocupanţii sovietici, a schimbat 
forma de guvernământ din România, introducând un aşa-zis regim de 
„democraţie populară“. Şi tocmai în aceste zile, acţiunile de protest 
din ţară au spulberat mitul „pasivităţii politice“ a românilor. Cum vă 
explicaţi această trezire din letargie? 

M.S.: Nu a fost nici pasivitate, nici letargie. Românii au fost doar 
amuţiţi de frica terorii polițiste. Organizarea acestei terori a fost 
înlesnită de lumea occidentală în măsura în care, neatentă faţă de 
soarta românilor, acorda atenţie şi încredere numai celui care vorbea 
în numele poporului şi care, însă, nu-l poftise la putere. Deci nu de o 
trezire e vorba acum, ci de o realitate atât de înspăimântătoare încât 
spulberă orice frică. Lozinca răzvrătiţilor e clară: „Ce-mi pasă dacă 
mor de frig, de foame sau de gloanţe!“. 

R.: Ca şi în alte ţări din Europa de Est, în România, regimul comunist 
se găseşte într-o stare de criză nu numai economică, ci şi politică. Îşi 
poate recăpăta poporul român, în condiţiile dictaturii şi în actuala 
conjunctură internaţională, vechea sa neatârnare? 

M.S.: Criza e certă, dar pentru ca România, precum şi celelalte ţări 
să-şi recapete neatâmarea, nu ajunge voinţa lor. În situaţia actuală e 
greu, e imposibil de prevăzut când se va schimba orânduirea actuală a 
acelei părţi a Europei căreia i se zice de Răsărit. Evenimentele se pot 
precipita sub presiunea internă din ţările răsăritene, dar când anume, e 
greu de spus. Cert lucru, istoria nu e imobilă. 

R.: Numele dinastiei este legat strâns de modernizarea României în 
acest secol şi de ideea unei europenităţi care a prins rădăcini adânci, 
mai ales sub domniile lui Carol I şi Ferdinand. În zodia monarhiei, 
românii şi-au dobândit nu numai deplina independenţă naţională, ci şi 
democraţia, ca formă de vieţuire politică. Ce rol poate juca astăzi 
Coroana într-un proces de revenire la democraţie? 


M.S.: Rolul dinastiei a fost şi este cel de simbol activ, ca să zic aşa, 
cel de apărător al suveranităţii poporului. Acest rol mi l-am asumat şi 
mi-l asum, faţă de români şi faţă de puterile străine. 

R.: Până de curând, Majestatea Voastră a păstrat o tăcere deplină, 
evitând să adopte public o atitudine politică. Care sunt motivele ce v- 
au determinat să rupeţi această tăcere? 

M.S.: Rolul mi l-am asumat, dar nu în public, fiindcă Constituţia 
Regatului încredinţează guvernului răspunderea declaraţiilor publice 
ale monarhului. România, neavând de peste 40 de ani un guvern 
constituit în mod legal, m-am abținut să iau poziţii oficiale. Am 
informat doar, la sosirea mea în exil, că abdicarea obţinută prin 
constrângere este nulă şi neavenită. Pe urmă, pe scena publică, am 
tăcut. În 1986, însă, n-am mai răbdat şi am dat primul interviu, la 
Paris, socotind că nu mă mai pot conforma legilor atunci când 
națiunea română se află în pericolul de a fi distrusă fiziceşte, 
moralmente şi spiritual. 

R.: Înţelepciunea politică se află uneori la antipodul mult lăudatului 
„realism“ şi timpul dă adesea dreptate celor ce ştiu să aştepte. În 
România, amintirea dinastiei este departe de a se fi şters, în contrast 
probabil şi cu bilanţul dezastruos al regimului comunist. Ce formă 
poate lua şi ce căi ar trebui să urmeze un proces de renaştere 
naţională? 

M.S.: Renaşterea naţională e fructul libertăţii şi aceasta e rodul 
democraţiei. După obţinerea independenţei naţionale, Regele Carol I 
a făurit România modernă, dând doar curs liber capacităţilor de la noi. 
Procesul de renaştere naţională va decurge simplu, repede, în libertate 
şi democraţie, iar rolul Coroanei va fi ceea ce a fost, adică apărarea 
libertăţii şi a democraţiei. 

R.: După ani îndelungaţi de decepţie şi resemnare, românii încep, 
pare-se, să-şi dea seama că nu se pot aştepta la nici un ajutor din afară 
şi că trebuie să-şi exprime voinţa proprie în actualele condiţii vitrege. 
Ce sentimente predomină atunci când vă îndreptaţi gândurile către 
România? 


M.S.: Prea multe sentimente ca să le înşir aici. Unul predomină acum: 
teama ca românii să nu ia riscuri imprudente, când îşi exprimă pe 
drept răzvrătirea, teama mai ales de o baie de sânge. Dumnezeu să ne 
ocrotească să ajungem la orânduirea de pace şi libertate, de belşug, ca 
odinioară, fără noi suferinţe. 

(Pentru conformitate, George Carpat Vocke) 


„Organizarea acestei terori a fost înlesnită de lumea occidentală“, 
afirmă regele fără echivoc. Judecata nu priveşte numai regimul lui 
Ceauşescu, ci se referă la istoria României de după al doilea război 
mondial. Până la urmă ar trebui să ne gândim la memoria noastră ca la o 
sabie pe care ar scrie: „Nu mă vârt în teacă lipsită de onoare“, aşa cum stă 
scris pe lama de oţel a unor luptători. Care nu au întotdeauna dreptatea de 
partea lor. 


Ianuarie 1988, de ziua Unirii 


După abdicarea forţată a regelui, au urmat ani în care s-a interzis cântarea 
Horei Unirii. Şi sărbătorirea. Apoi mi-aduc aminte că brusc, într-un an am 
văzut-o pe mama cu ochii umezi, ascultând la radio cântecul pe care nu-l 
mai auzise de mult. Eram foarte mică, dar nu uit, pentru că mama era o 
persoană extrem de puternică şi nu plângea uşor. Doar Basarabia şi soarta 
ei sub sovietici scoteau la lumină ochii ei verzi cu pistrui castanii care 
străluceau sub lacrima ţinută cu dinţii. 

Pentru părinţii mei, Unirea era un eveniment important. Îmi repetau că 
s-a făcut împotriva voinţei multor puteri. Dar ruşii au vrut atunci să se 
facă. Era în interesul lor. Am văzut împreună cu Regina Ana multe 
fotografii în care regele şi regina se întâlnesc cu românii de ziua Unirii. 
Acum nu prea mai sărbătorim multe evenimente-tumantă în istoria 
noastră. De mai multe ori vorbim despre Iorga, foarte prețuit la Versoix. El 
spunea „Cine uită nu merită“. 


Cuvintele următoare au fost rostite de M.S. Regele Mihai I în 1988 cu 
prilejul sărbătoririi zilei de 24 ianuarie în mijlocul românilor din exil. 
Fotografiile de la această sărbătoare, în care asistenţa, formată din mii de 
oameni, a cântat şi a dansat Hora Unirii, sunt impresionante. Textul pe 
care-l reproducem se află, de asemenea în arhiva de la Versoix, unde 
există şi zecile de fotografii care au imortalizat toate momentele dedicate 
de comunitatea românească şi de familia regală comemorării a 129 de ani 
de la „alegerea lui Cuza-Vodă ca domnitor totodată al Moldovei şi al 
Munteniei [...] care avea să aducă apoi la independenţa Ţării, la 
instaurarea Regatului şi la făurirea României Mari“. 


Regina şi cu mine, bucuroşi de această mişcătoare întrunire, vă 
mulţumim celor care au organizat-o, celor care vă aflaţi aici, atât de 
numeroşi, precum şi celor care ar fi dorit să vie, pentru ca să petrecem 
împreună această mare sărbătoare naţională. 

Acum 129 de ani, românii au putut să-şi exprime liber aspiraţiile. Prin 
alegerea lui Cuza-Vodă ca domnitor totodată al Moldovei şi al 
Munteniei, ei au deschis calea Unirii care avea să ducă apoi la 
independenţa Țării, la instaurarea Regatului şi la făurirea României 
Mari, toate de mult râvnite şi deplin îndeplinite. 

Nici pe atunci toate Marile Puteri nu îngăduiau poporului român să se 
autodetermine, unele sprijinindu-i aspiraţiile, iar celelalte fiind în cele 
din urmă nevoite să se închine în faţa faptului împlinit. 

Iniţiativele luate de străbunii noştri şi curajul dovedit de ei în 
aplicarea lor să ne servească de pildă tuturor. Găsim, în exemplul ce 
ne-au dat, dovada că perseverenta dârză în idei şi sentimente este 
rodnică. Umilinţele, teroarea, fie ea oricât de năpraznică, nu pot 
nimici nici sentimentele, nici ideile, fiindcă nici gloanţele nu sunt în 
măsură să le distrugă. 


Avem datoria să ne redobândim independenţa, să ne reîntregim patria. 
Poporul român să-şi regăsească dreptul de a grăi. Să ne încordăm 
voinţa pentru a fi oricând gata să profităm, precum cei din 1859, de 
momentul oportun, îngăduindu-ne să facem pasul hotărâtor către 
libertate şi democraţie. 

Aşa să ne ajute Dumnezeu! 

Trăiască România! 


Snobilor şi globaliştilor care desfid orice rădăcini şi socot patriotismul 
un sentiment expirat, ca mai toate sentimentele, asemenea cuvinte ale 
comuniunii şi unirii le pot părea vestigii arheologice. Un soi de greiere 
rămas intact în cenuşa vulcanului. Ei nu ştiu că într-o bună zi nişte 
navigatori au fost salvaţi de cântecul unui greiere care a simţit miros de 
pământ şi după două luni de plutire pe apă s-a trezit să dea glas 
miracolului. Avea nevoie de rădăcinile pământului. Dacă memoria lui nu 
i-ar fi răscolit reflexele adormite, nava, cu marinari cu tot, s-ar fi lovit de 
stânci. 


Noiembrie 1988, la un an după evenimentele de la Braşov 


Această declaraţie, dată de Mihai I de România după evenimentele tragice 
de la Braşov, e încă o dovadă a legăturilor de conştiinţă care au existat pe 
întreaga perioadă a exilului între acela ce fusese silit să abdice în 
decembrie 1947 şi poporul său. E semnificativă simetria pe care o 
stabileşte declaraţia între manifestaţiile de la Braşov din 15 noiembrie 
1987 şi cele care au avut loc în noiembrie 1945. A existat o evoluţie în 
strategia  oprimării luptei pentru democraţie a poporului român. 
Represaliile desfăşurate în 1945, la lumina zilei, vor fi înlocuite, peste 42 
de ani, de o „prigoană mai discretă, mai subtilă“ cu „morţi şi schingiuiţi, 
despre soarta cărora s-a aflat abia după luni de zile“, deşi „au fost şi foarte 
numeroşi“. 


Este datoria noastră, a Românilor, precum şi a prietenilor României, 
să ne gândim mereu la martiriul la care sunt supuşi cei din Ţară. În 
noiembrie, gândul să ne poarte mai cu seamă la toţi cei care, căutând 
să spargă lanţurile robiei, au suferit şi suferă aprige prigoane. 

Lipsiţi de drepturi politice, românii nu-şi pot vărsa năduful decât 
făcând greve şi manifestații. Au fost şi sunt multe mişcări de acest fel, 
toate înăbuşite în sânge, puţine însă ale căror ecou să fi putut răzbi 
peste graniţe. Greva din 1977 de pe Valea Jiului este una dintre rarele 
mişcări cunoscute în lumea liberă. 

Ultima manifestaţie ştiută a avut loc la Braşov, acum un an, la 15 
noiembrie. Prima manifestaţie care uimise lumea avusese loc tot în 
noiembrie, în anul 1945. Fiindcă mă aflam cu mâinile legate, noul 
regim refuzând să respecte Constituţia, eu încă din august făcând 
grevă — „greva regală“, cum a fost numită — neacceptând nici să 
iscălesc decretele, nici să primesc pe membrii guvernului impus de 
ocupanţi. 

În ziua de 8 noiembrie din acel an, de Sfântul Mihail, studenţii din 
Bucureşti au venit să manifesteze în Piaţa Palatului, în care mulţime 
mare s-a alăturat lor. Erau acolo şi în străzile din jur mii, zeci de mii 
de oameni, muncitori şi intelectuali, meşteşugari şi comercianţi, 
femei, bărbaţi şi copii. Se striga doar „Trăiască Regele! Trăiască 
Maniu! Trăiască Brătianu!“. Era sprijin adus opoziţiei. Cu tancuri şi 
camioane, ei au dat buzna în mulţime. 

Mulţi au fost omorâţi, mulţi, foarte mulţi, au fost arestaţi, dintre cei 
tineri mai cu seamă. lar în noiembrie anul trecut, când muncitorilor de 
la Braşov porniţi să manifesteze li s-au alăturat iar mii, zeci de mii de 
oameni, mulţimea a fost din nou prigonită. Şi dacă prigoana a fost 
mai discretă, mai subtilă, morţii şi surghiuniţii, despre soarta cărora s- 
a aflat abia după luni de zile, au fost şi ei foarte numeroşi. 

Patruzeci şi doi de ani s-au scurs între aceste două manifestații. La 
Braşov, anul trecut, românii şi-au riscat viaţa demonstrând unei lumi 


întregi că se opun cu înverşunare dictaturii pe care dintr-un început nu 
O voiseră. 

Coincidenţa a făcut ca prima şi ultima dintre manifestaţiile ştiute să fi 
avut loc în luna noiembrie. De aceea cred că se cuvine să închinăm 
această lună tuturor celor oprimaţi, fiindcă au luptat şi luptă pentru ca 
poporul român să-şi redobândească demnitatea. 


Un mesaj din anul 1988 către românii dezrădăcinaţi 


Acest mesaj anulează toate minciunile scrise sau rostite pe seama 
dezinteresului Regelui Mihai faţă de ţara sa, pe care n-o concepe fără 
Basarabia. 

Obligat la dezrădăcinare, din exil, M.S. Regele Mihai adresează 
cuvinte de îmbărbătare în care ideea eliberării Patriei e înţeleasă, conform 
legitimităţii istorice, şi ca reîntregire a hotarelor ei abuziv mutilate. 


Români, românce, de pe toate plaiurile Țării noastre! 

Regretând că împrejurările mă împiedică să fiu printre voi în această 
zi care aminteşte că, acum 70 de ani, voi, basarabenii, v-aţi pronunţat 
liber în favoarea reîntoarcerii voastre la vadul strămoşesc, vin să vă 
exprim neprecupeţitul meu sprijin în lupta ce o duceţi pentru 
redobândirea libertăţii în această parte a României care ne-a fost 
răpită. 

Cei deportaţi, cei rămaşi la vatră, dar dezrădăcinaţi pe propriul lor 
pământ să ne fie veşnic prezenţi în suflet şi în minte. Gândindu-ne la 
eliberarea Patriei, să ne gândim şi la reîntregirea ei, fără preget, să ne 
încordăm voinţa întru îndeplinirea acestor aspirații ale întregului 
popor român. 

Aşa să ne ajute Dumnezeu! 


„Pluralismul în viaţa politică va înlocui, în curând, organizaţiile 
monolitice“ 


Mesajul de Anul Nou rostit la cumpăna dintre anii 1988 şi 1989 e unul 
dintre cele mai putemice luări de poziţie ale suveranului, care preced 
căderea Cortinei de Fier şi a Zidului Berlinului. Analiza realităţii politice e 
impecabilă, iar cunoaşterea situaţiei din România se transformă într-un 
rechizitoriu la adresa dictaturii ajunse la paroxism. Nu mai e vorba doar de 
speranţă şi de îmbărbătare, ci de convingerea că sfârşitul vechilor partide 
unice, sinonime cu nişte „monştri antediluvieni“, a devenit iminent. 
Mesajul scris în perioada apocalipsei cu sistematizarea satelor româneşti 
îşi depăşeşte contextul. Grav este că şi azi mai există în România tendinţe 
clare de monolitism care se manifestă, fie în jurul unui partid, fie în jurul 
instituţiei prezidenţiale, fie în însumarea voturilor în Senat sau în 
Adunarea Deputaţilor... împotriva unei aritmetici obligatorii. Morala pare 
să fi devenit aleatorie. 


Români, românce, 

Niciodată în preajma Sfintelor Sărbători şi a sfârşitului de an n-am 
avut inima atât de adânc îndurerată ca azi, când, cunoscând tragica 
situaţie actuală din ţară, mă adresez vouă. 

Distrugerea sistematică, impusă de o dictatură nebunească în toate 
sectoarele vieţii, tradiţiei şi culturii româneşti, a zguduit puternic 
conştiinţa universală: voci autorizate, venind de pretutindeni, s-au 
ridicat ca să înfiereze procedeele antiumane ale regimului din 
România. A sosit deci momentul ca ţările democratice care au 
denunţat această tiranie distrugătoare să afirme realitatea şi unitatea 
Europei în jurul drepturilor individului şi ale naţiunilor, tocmai în 
anul care comemorează cea de-a patruzecea aniversare a proclamării 
„Drepturilor Omului“. Este urgent să se treacă la fapte. Cu două luni 
în urmă am făcut o declaraţie multumind celor care au arătat 
adevăratul aspect al dictatorului român şi al „dictatelor“ sale. Acum 
fac un apel tuturor ţărilor democrate ca, unite, să oprească diabolica şi 
criminala acţiune desfăşurată de un guvern iresponsabil. 


Acest apel se adresează mai cu seamă statelor care, la Ialta şi anterior, 
se angajaseră faţă de ţările eliberate de nazism a lua măsurile politice 
şi economice care li se cuvin. În lumea actuală s-a manifestat recent o 
dorinţă imperioasă de limpezime şi reformare: vechile partide unice 
apar astăzi ca nişte monştri „antediluvieni“ meniţi a dispărea, dacă nu 
se transformă. Acum fac un apel tuturor ţărilor democrate ca, unite, să 
oprească diabolica şi criminala acţiune desfăşurată de un guvern 
iresponsabil. 

Acest apel se adresează mai cu seamă statelor care, la Ialta şi anterior, 
se angajaseră faţă de ţările eliberate de nazism a lua măsurile politice 
şi economice care li se cuvin. 

Venind de pretutindeni, s-au ridicat ca să înfiereze procedeele 
antiumane ale regimului din România. 

Pluralismul în viaţa politică va înlocui în curând organizaţiile 
monolitice şi desigur că această tendinţă se va impune şi în România. 
În prezent, conducătorii români se agaţă de putere, încercând să 
ascundă şi, astfel, să stăvilească înaintarea reformelor pornite în 
Uniunea Sovietică din pură necesitate economică. Ei se căznesc a-şi 
justifica politica de aşa-zis progres şi îmbunătăţiri, ce se dovedeşte a 
fi însă minciuni sfruntate prin experienţa zilnică a cetăţeanului de 
rând. 

Aceşti conducători falimentari se tem să nu fie izgoniți de la putere de 
îndată ce aţi avea ceva de spus. 

Sforţările neîntrerupte ale celor două Supraputeri mondiale spre a-şi 
ameliora relaţiile nu vor putea dăinui decât dacă U.R.S.S. slobozeşte 
încătuşarea naţiunilor colonizate şi cotropite ale Europei Răsăritene. 
O asemenea eliberare ar duce la o mai bună înţelegere între aceste 
naţiuni şi Uniunea Sovietică şi ar fi, totodată, o contribuţie majoră la 
pacea şi prosperitatea lumii întregi. 

Deci se cuvine să rezistăm prezentului şi să ne pregătim viitorul. 
Uhniţi între noi şi cu vecinii noştri, să ducem lupta paşnică, dar dârză 
împotriva silniciei. 


Mereu cu gândul la voi, prizonieri ai mizeriei, şi la voi, luptători 
mereu prigoniţi, vă urez în acest ajun de An Nou, împreună cu Regina 
Ana, Principesa Margareta şi întreaga familie regală „La Mulţi Ani, 
mai buni, cu sănătate, fericire şi noroc!“. 

Aşa să ne ajute Dumnezeu! 


Nu cred că este exagerat să vorbesc despre iubirea ce răzbate din acest 
mesaj. Spun asta gândindu-mă şi la credinţa profeților a căror vocaţie era 
căutată în puterea de a-i iubi pe ceilalţi, iar nu de a-i judeca. 


Un rege care scrie: „Vă implor în numele poporului român “ 


Adresându-se preşedintelui Comisiei Drepturilor Omului, la Palatul 
Naţiunilor din Geneva, M.S. Regele Mihai I îşi încheie demersul în 
favoarea poporului român rostind fraze ce par de neimaginat într-un 
discurs regal. Ce politician de azi de la noi, „scrobit“ în conştiinţa poziţiei 
sale şi obsedat să n-o piardă, s-ar adresa vreunui for internaţional scriindu- 
i: „Împotriva atâtor mizerii, interveniţi de urgenţă! Vă implor în numele 
poporului român! Şi vă mulţumesc“. 


30 ianuarie 1989 
Comisia Drepturilor Omului, 
Palatul Naţiunilor, Geneva 


Domnule Preşedinte, 

Rugându-vă să binevoiţi a transmite membrilor Comisiei mesajul 
meu, vă mulţumesc pentru bunătatea Domniei Voastre şi vă asigur de 
consideraţia mea. 


Doamnelor şi Domnilor, 

În numele poporului român mă adresez Comisiunii Naţiunilor Unite 
pentru Drepturile Omului, reunită în sesiunea anuală la Palatul 
Naţiunilor din Geneva, pentru a vă ruga stăruitor de a interveni în 
România. Absența totală a tuturor drepturilor omului în acea ţară a 
aruncat (şi menţine) pe toţi locuitorii într-o situaţie tragică spirituală, 
morală şi materială. 

Din păcate, prea des, drepturile omului sunt călcate în picioare în prea 
multe state, dar este drept că aceste violări trebuie să fie combătute cu 
hotărâre. 

Cu toate acestea, cum aceste drepturi consemnate în Declaraţia 
Universală adoptată acum 40 de ani s-au răspândit din Europa în 
lumea întreagă, este oare permis să pretindem aplicarea lor în statele 
tinere ale altor continente, atâta vreme cât se îngăduie neglijarea lor 
totală într-o ţară a vechiului continent? 

Deci se pare că este absolut necesar să se acorde României prioritate 
în lucrările dumneavoastră. Cu atât mai mult cu cât este vorba de 
supraviețuirea a 23.000.000 de persoane, silite să aplaude o putere 
care îi înfometează, îi umileşte, le distruge oraşele şi satele. Aceste 
ticăloşii sunt posibile în România deoarece românii sunt lipsiţi de 
toate drepturile, chiar şi de cele mai elementare, teroarea bântuind 
fără limite. 

Împotriva atâtor mizerii, interveniţi de urgență! Vă implor în numele 
poporului român! Şi vă mulţumesc. 


Telegrama adresată preşedintelui Statelor Unite 


Reproduc telegrama trimisă de M.S. Regele Mihai preşedintelui Statelor 
Unite, la Casa Albă, înainte de întâlnirea pe care acesta urma s-o aibă la 
Moscova cu Mihail Gorbaciov, în 29 mai 1990: 


Au nom du Peuple Roumain je fais appel ă vous pour soulever lors de 
votre rencontre mémorable avec le  Secrâtaire-Gânâral M. 
Gorbatchev, le 29 mai prochain ă Moscou, la question cruciale du 
soutien accordé par l'Union Soviétique aux gouvernements 
communistes de ? Europe de l’Est et particulièrement a celui de mon 
pays, la Roumanie. 

Ces gouvernements sont au pouvoir au mépris des conditions prévues 
par les Accords de Yalta qui exigent des élections libres, qui n’ont 
jamais été tenues. Ces gouvernements tournent manifestement en 
derison les droits de homme. Votre voix parlant aux efforts à ce 
sujet doit forcément avoir une résonance historique. 


La comemorarea lui Eminescu 


Un mesaj adresat românilor din exil care l-au omagiat pe Eminescu la 
Paris. Un rege mulţumeşte organizatorilor şi participanților la 
comemorarea unui secol de la moartea poetului. M.S. Regele Mihai 
omagiază cultura. În iunie 1989, dreptul de a-l sărbători public în România 
pe Eminescu l-au avut numai scriitorii agreaţi de dictatură. De pe listele 
invitaţilor erau tăiaţi de cenzură, de propagandă, de Securitate, creatorii 
care erau singurii cu adevărat îndreptăţiţi să-i rostească numele. Volumul 
X din Opere era interzis. 

1989 a fost şi anul în care am simţit cum listele cu scriitorii invitaţi la 
diferite simpozioane şi colocvii erau cenzurate. Era cenzurat permisul de 
liberă circulaţie al celor neînregimentaţi. Colegi ai mei de la Cluj, Iaşi, 
Sibiu şi Timişoara m-au văzut dispărând de pe listele lor de invitaţi. 
Volatilizându-mă. „la, să mai stea bucureştenii la Bucureşti! Ce atâta 
plimbare?!“ Ne întorsesem în Evul Mediu. Fiecare prim-secretar de judeţ 
îşi păzea vigilent feuda ideologică. Au ţăranii o vorbă, de fapt mai multe: 
„Dacă nu pui un pom la răsărit, te trezeşti prea devreme, dacă nu pui un 
pom la apus, te culci prea devreme, dacă nu sădeşti un pom la nord, dă 
crivățul peste tine şi te ucide, iar dacă nu-l pui la sud, te ofileşte prea iute 


căldura“. Nu de copacii aceştia ne loveam când auzeai pe unul şi altul 
spunând printre dinţi: „Mare Ţi-e grădina Ta, Doamne!“. 

1989 a fost anul în care a fost cenzurat Eminescu de teama că, 
strângându-se unii iresponsabili în jurul lui, să nu se aprindă vreo 
scânteie... 


Iunie 1989 


Sunt bucuros, sunt mândru că-l comemoraţi pe marele nostru 
Eminescu şi vă mulţumesc, organizatorilor şi participanţilor pentru 
omagiul adus nemuritorului poet şi, astfel, culturii româneşti. 
Împlinirea unui secol de la moartea lui Eminescu, al celui mereu viu 
printre noi, ne dă prilejul să amintim cât este de vastă, de profundă şi 
înaltă literatura noastră, în vârful căreia străluceşte incomparabilul 
Mihai Eminescu. 

Doina Cornea scria de curând: „Ce-ar fi devenit cultura noastră, dacă 
Regele Carol I l-ar fi redus pe Eminescu la tăcere din cauza versurilor 
şi articolelor sale adesea incomode pentru regim? Dar Carol I a fost 
un rege luminat“. 

Cultura, adevărata noastră cultură, are nevoie de luminoasa libertate. 
Pe Eminescu, în exil îl comemorăm şi e binevenit faptul că-l omagiaţi 
la Paris, în oraşul călăuză a culturii, în oraşul lumină pentru poeţii 
lumii şi, mai cu seamă, pentru noi, latinii. 


22 decembrie 1989: pe platoul de filmare al televiziunii romande 


La 22 decembrie 1989, M.S. Regele Mihai era pe platoul de filmare al 
televiziunii romande de la Geneva. Am văzut o înregistrare pe casetă a 
interviului ce i-a fost luat. Era pregătit să se întoarcă lângă poporul său 
pentru a reface ţara „după dezastrul moral şi material în care a adus-o 
regimul comunist“. Regina Ana şi Principesa Margareta şi-au manifestat 


dorinţa de a-i îngriji pe răniții durelor confruntări. Li se răspunde că nu e 
momentul, li se sugerează pericolul, chiar ideea că vor tulbura apele sau că 
pot declanşa un conflict naţional ori că riscă să fie victimele unor atentate. 
Poporul nu ar fi pregătit. Dar cine să-l pregătească? Propaganda? 
Manipularea? 'Tăinuirile şi minciunile deliberate? Nici până astăzi n-am 
aflat adevărul. Oricum, puterea a fost lăsată în stradă, conform filosofiei 
politice dezvoltate de Hannah Arendt. Revoluţiile nu sunt făcute de 
adevărații revoluționari. 

Dar între timp... îngăduim, cu o cecitate pe care n-o înţeleg, dictatura 
calomniei, şovinismul, naționalismul, verbiajul patriotard, încălcarea în 
sute de sate a legii funciare, corupţia, traficul de influenţă, monopolul 
opiniei la televiziune. Nu ne cutremură faptul că pot trece drept directori 
de conştiinţă unele dintre cele mai compromise persoane sub dictatură, 
vinovate de genocid cultural, social, propagandistic, de presiunile pe care 
le-au făcut asupra multora dintre noi de a colabora cu Securitatea, când nu 
ne-au anchetat sau „doar“ ne-au turnat, în notele lor mârşave, dintre care 
cele descoperite la Berevoeşti reprezintă o minimă parte. 

Fiecare popor sau civilizaţie are o pasăre pe care-o dăruieşte cu înalte 
semnificaţii şi rosturi. Vulturul. Condorul. Porumbelul. Ce vedem dintr-o 
pasăre? Dintr-un om? Ce ne lasă un om să vedem din el? Dar o pasăre? 
Păsările din ogradă le vezi pe de-a-ntregul. Din uliul care le fură nu vezi 
decât zborul iute şi hoţoman, planarea ca o fulgerare şi ghearele care 
înşfacă. Din vultur, o impenetrabilă locuire a înălțimilor şi vânătoarea. Şi 
condorul se năpusteşte în picaj şi sfâşie carnea ca o lamă de sabie. 
Vânătorii înaripaţi sunt iuți precum copilăria şi tinereţea. Sunt ucigător de 
frumoşi. Dar dacă priveşti de sus, din cer, de deasupra lor, capul pleşuv, 
gâtul şi pielea zbârcită de pe gheare, pliscul cu osul curbat, ca o cocoaşă, 
descoperi bătrâneţea şi moartea care-l pândesc şi pe invincibilul vânător. 
Totul e să ajungi să priveşti de deasupra ceea ce te copleşeşte şi te 
înfricoşează. 


23 decembrie 1989: un apel declanşat e Marea Manipulare 


Astfel sună apelul solemn din 23 decembrie 1989, lansat de M.S. Regele 
Mihai I către naţiunile libere şi „căpeteniile lor“: 


Trupe străine se bat contra poporului şi Țării mele. 

Garda pretoriană a lui Ceauşescu, compusă din trupe militare de elită, 
siriene şi libiene, sprijină pe cei 70.000 de membri ai Securităţii care 
au rămas credincioşi lui Ceauşescu. 

În timpul nopţii, ei au atacat poporul şi armata română cu arme 
sofisticate şi raportul de forţe este în avantajul lor. 

Lansez un apel solemn naţiunilor libere şi căpeteniilor lor, în special 
domnului Francois Mitterand, preşedintele Franţei, şi doamnei 
Margaret Thatcher, prim-ministrul britanic, care sunt prieteni ai 
României de totdeauna, să vină în ajutorul poporului meu. 

Lansez acelaşi apel şi lui Mihail Gorbaciov, preşedintele Uniunii 
Sovietice, ca şi ţărilor din pactul Varşoviei, căruia Țara mea îi 
aparţine, ca să intervină contra acestei agresiuni străine. 

Trăiască România liberă! 


Acesta este apelul la care m-am referit în acea discuţie cu Regele 
Mihai, după ce pomenisem de memoriile lui Churchill care notează 
limpede că ruşii au violat acordurile prima oară în România. Poate părea 
naiv acest apel după trecerea a două decenii de la sângerosul decembrie. 
Ştim câte scenarii s-au vehiculat şi textul acesta e scris sub presiunea 
dezinformărilor bine orchestrate în timpul evenimentelor de la Bucureşti, 
din România. Eram lângă Arcul de Triumf şi treceam până la Televiziune 
din percheziţie în percheziţie. Tot auzeai din când în când poveşti cu 
libieni, cu taberele de antrenament din România, cu prieteniile dictatorului 
român cu fel de fel de dictatori şi forţe militare străine. Lumea tot vedea 
libieni. Chiar atunci când l-au arestat pe Fazekas la Arcul de Triumf 
(stătea undeva lângă Bulevardul Kiseleff), urcaseră în camionul deschis, 
fără prelată, şi un „libian“... Aşa urlau isteric nişte „revoluționari“. Cine 


poate şti ce rol interpretau. Oricum, eram la curent cu toţii că dictatorul şi 
serviciile lui erau implicaţi în tot soiul de afaceri cu arme, mediind 
tranzacţii în lumea a treia, în Orient. Desecretizarea unor documente 
declasificate în 2008 şi în 2009 ni-l arată pe Ceauşescu solicitând lui 
Gerald Ford rachete antiaeriene şi antitanc. Există înregistrarea unor 
convorbiri cu Nixon, în care dictatorul român îi spune că U.R.S.S. n-o să 
mai reziste mult, dar e, probabil, o tentativă de joc dublu, de vreme ce pe 
Gorbaciov l-a urât că distruge sistemul. Sunt transcrieri de convorbiri ce 
par halucinante. Dar dincolo de autenticitatea lor, ce poate rămâne sub 
semnul întrebării, realitatea unor afaceri internaţionale făcute cu arme 
peste capul Tratatului de la Varşovia e un lucru cert. Pe lângă imaginea de 
Ubu a dictatorului, Regele Mihai a folosit la un moment dat expresia 
„acest Pol Pot“, ceea ce sublinia încă o dată „stilul“ preşedintelui român, 
de vreme ce era comparat cu liderul khmerilor roşii, care a ucis circa o 
cincime din populaţia ţării sale după încheierea războiului din Vietnam. 
Cifra exagerată de morţi, care s-a avansat în decembrie 1989, nu 
micşorează numărul de femei ucise de legea natalității, nici numărul celor 
ucişi à la longue de malnutriție, de lipsa medicamentelor, de frigul şi 
întunericul programat, de munca pe şantiere în condiţii de nerespectare a 
normelor de securitate, nemaivorbind de pierderile de vieţi omeneşti în 
urma sistematizărilor şi demolărilor forţate... Pol Pot a murit undeva într-o 
colibă, în 'Thailanda, în 1998. Presa a scris că ar fi fost incinerat pe un 
maldăr de gunoi amestecat cu anvelope uzate. Ar fi bine să înţeleagă orice 
nostalgic că şi comunismul este o anvelopă uzată. 


Către tineri 


În mesajul de Crăciun din anul 1989, gândul M.S. Regele Mihai se 
îndreaptă cu precădere spre tinerii României. Deviza la care se referă 
mesajul a aparţinut dintotdeauna monarhiei constituţionale româneşti. Ea 
apare înscrisă nu doar la Peleş, ci a fost şi este credinţa dintotdeauna a 
Regelui Ferdinand şi a Regelui Mihai, desemnat să-i urmeze la tron prin 
actul din 4 ianuarie 1926. 


În vâltoarea prin care trecem, cu veşti când minunate, când 
înspăimântătoare, gândul mă duce la voi toţi, dragii mei compatrioți. 
Voi înfruntaţi bestiale violenţe, dar prin aceasta pregătiţi viitorul liber 
şi democratic al Patriei noastre. Gândul mă duce mai cu seamă la cei 
tineri. Din avântul vostru, al tinerilor, a pornit lupta pentru 
descătuşarea neamului, cătuşe pe care tiranii le credeau pe veci. 
Printre voi, cu voi şi pentru voi, Țara noastră va fi din nou liberă, din 
nou democratică, din nou respectată în lume. 

Am contacte cu căpetenii ale naţiunilor care acum îmi ascultă în fine 
rugăminţile de a veni în ajutor prin toate mijloacele de care dispun. 
Deviza noastră Nihil sine Deo, „Nimic fără Dumnezeu“, să ne 
călăuzească pe toţi! Dumnezeu să vă binecuvânteze! 

În această zi de Crăciun, acest nou început, voi sunteţi inspiraţia 
întregii lumi, prin lupta voastră contra unei tiranii monstruoase. 

Sunt cu voi, cum am fost totdeauna, chiar când nu m-aţi putut auzi, ca 
să vă ajut cu toată puterea mea. 

Trăiască România liberă! 

România pe care o făuriţi! 


Jurământul din 30 decembrie 1989 


Se împlineau 42 de ani de la abdicarea forţată. 

Mesajul aceasta din decembrie 1989 e, de fapt, un jurământ. Un 
jurământ pe care nu l-au rostit din păcate toţi românii, dovadă 
evenimentele ce au urmat în anul 1990. 

Dacă l-am fi rostit cu toţii, azi, când apare această carte, România ar fi 
fost ţara cu cel mai înalt prestigiu între ţările eliberate. Poate c-ar merita să 
rostim acest jurământ şi să nu-l transformăm în sperjur, în retorică goală: 


Români! 


Eliberaţi acum de dictatură, să punem umărul cu toţii pentru a reface 
ţara din dezastrul moral şi material în care a adus-o regimul comunist. 
Trista experienţă trăită aproape o jumătate de veac din pricina 
dictaturilor şi ideologiilor să ne înveţe pe toţi că nimic nu e mai de 
preţ decât libertatea individuală şi democraţia care dă cuvântul tuturor 
într-o ţară suverană şi independentă. Să jurăm cu toţii pe zbuciumata 
noastră istorie, pe credinţa şi lupta strămoşilor noştri, pe conştiinţa 
noastră şi pe mormintele martirilor noştri din această jumătate de 
veac, că nu vom mai îngădui niciodată în ţara noastră dictatura şi 
extremismele. 

Eroismul şi jertfele voastre au învins regimul crunt care, de aproape o 
jumătate de secol, v-a chinuit şi umilit. Lumea întreagă a rămas 
uimită de curajul vostru, de sângele rece şi demnitatea cu care aţi 
înfruntat gloanţele şi tancurile celei mai criminale dictaturi din câte a 
cunoscut Europa. 

Ajutorul umanitar care vă este închinat cu evlavie de toate ţările din 
lume dovedeşte cât sunteţi de preţuiţi, cât sunteţi de admiraţi, voi, 
care v-aţi reîntors, prin curajoase jertfe, în rândul popoarelor. 
Lipsurile de care aţi suferit şi suferiţi încă sunt mari şi pentru a vă 
ajuta, pentru a vă alina suferinţele, entuziasmul în lume e mare, 
precum mi-o dovedesc contactele pe care le am cu şefii de state, 
sfătuindu-ne pentru a duce o acţiune umanitară atât imediată, cât şi de 
lungă durată. 

Glorie şi onoare vouă, români, glorie şi onoare bravei armate române, 
care a dovedit încă o dată că îşi cunoaşte datoria faţă de ţară, ştiind să 
o apere cu sacrificii de sânge împotriva oricărui duşman, intern sau 
extern. 


Ianuarie 1990 


M.S. Regele Mihai îşi pune toate speranţele în tineri. Să comparăm aceste 
cuvinte cu cele spuse despre tinerii din Piaţa Universităţii, de la Institutul 
de Arhitectură, împotriva cărora au fost asmuţiţi minerii sau cei travestiţi 


în mineri. Să comparăm acest mesaj cu ceea ce avea să se întâmple de-a 
lungul mineriadelor, cu marşul cămăşilor albe, cu lupta pentru democraţie 
din primii ani. Să comparăm acest mesaj cu actele de violenţă la care au 
fost supuşi tineri nevinovaţi, grevişti ai foamei, lideri ai studenţilor privaţi 
de libertate, tineri ziarişti maltrataţi „pentru că nu au cerut protecţia 
Poliţiei“. Să comparăm acest mesaj cu exodul tinerilor ce au emigrat în 
masă după evenimentele din iunie 1990. Şi cu mesajele cinice adresate 
tinerilor în care li se evocă dreptul la liberă circulaţie şi la muncă în ţările 
Comunităţii Europene, ca o invitaţie implicită de a pleca din patria care nu 
le poate oferi prea mult, prăduită de corupţie şi de abandonul valorilor 
autentice. 


Tineri români! 

Mă adresez vouă, celor ce v-aţi aflat în primele rânduri în lupta eroică 
a poporului nostru împotriva tiraniei, vouă, celor ce continuă azi lupta 
pentru o Românie liberă şi democratică. 

Mă închin în faţa jertfelor voastre; admir dăruirea voastră totală 
pentru cauza dreaptă pe care o slujiţi. 

Gândul meu, acela al ultimului Domn legitim al Țării Româneşti, 
gândul şi solicitudinea Reginei Ana, ale Principesei Margareta se 
îndreaptă necontenit spre voi. 

Din clipa în care, în tinereţea mea, am fost despărţit cu sila de Țara 
mea, n-am încetat să mă gândesc la voi, să-mi pun toate speranţele în 
voi, tineri ai României! 

Ştiu cât de mult aţi fost umiliţi, obligaţi să vă supuneţi dispoziţiilor 
unui regim totalitar, să înghiţiţi pe nerăsuflate învăţăturile unei 
ideologii false, să munciţi în condiţii nedemne de un om liber, de un 
cetăţean al unui stat civilizat, cu adevărat democratic. 

Cu toate acestea, voi toţi, elevi şi studenţi, tineri agricultori şi 
muncitori, v-aţi dovedit, în împrejurările grele prin care trece ţara 
noastră, un tineret sănătos, demn, plin de nobile aspirații, un tineret 
vrednic de prețuirea lumii întregi care, astăzi, vă priveşte. Cum să nu 


aspiraţi la libertate, la libertăţile toate de care aţi fost lipsiţi? 
Libertatea cugetului, a cuvântului, a alegerii, a determinării existenţei 
voastre, a existenţei societăţii noastre? 

În toate eforturile voastre, în lupta voastră sunt alături de voi. Vă voi 
sprijini cu gândul, cu vorba şi cu fapta în tot ce veţi întreprinde pentru 
Renaşterea Ţării noastre. 

Aşa să ne ajute Dumnezeu! 

Trăiască România liberă! 


În 1990, Andreea avea 9 ani, iar Alex — 12 ani. Nu mi-aş fi imaginat 
atunci că peste douăzeci de ani, copiii mei şi peste două treimi din colegii 
lor de liceu şi universitate vor fi imigranţi. 


„M-am frământat cu gândul, m-am străduit cu fapta “ 


Ianuarie 1990 


Români, fraţii mei! 

Au trecut patru decenii şi mai bine de când vânturile rele ale istoriei 
m-au smuls din mijlocul vostru. Aţi suferit, o ştiu prea bine, în 
trupurile şi în sufletele voastre, din pricina unui regim totalitar, care a 
sfârşit printr-o tiranie sângeroasă. Deşi departe de voi, nu am fost 
străin de nici una din aceste suferinţe. Le-am împărtăşit, m-am 
frământat cu gândul, m-am străduit cu fapta, în măsura în care 
împrejurările vitrege mi-o permiteau, să le fac cunoscute altora, să 
determin încetarea lor. 

Revoluţia voastră a răsturnat puterea centrală a tiraniei. Sunt alături 
de voi, împreună cu voi în eforturile voastre spre reconstruirea 
democratică a Ţării, cum am fost în toate zilele şi orele sumbre ale 
istoriei noastre contemporane. Monarhia română, al cărui 
reprezentant am fost şi continui să fiu, a fost abolită de o putere 


nelegitimă. Eu, Regele României, reprezentant al unicei legitimităţi 
istorice, declar în faţa voastră, a Poporului Român, că am fost, sunt şi 
voi fi întotdeauna gata să-mi asum toate răspunderile pentru a-mi sluji 
Ţara, pentru a răspunde îndatoririlor mele constituţionale. 

Aşa să-mi ajute Dumnezeu. 


Răspunsul premierului britanic, doamna Margaret Thatcher 


Acesta este răspunsul pe care i l-a adresat M.S. Regele Mihai I prim- 
ministrul Angliei, doamna Margaret Thatcher, în urma scrisorii primite în 
24 decembrie 1989: 


11 January 1990 

Thank you for your letter of 24 December. 

I too have been following closely the dramatic events in România 
over the past few weeks. We in Britain have the greatest admiration 
for the courage of the Romanian people, who now have an historic 
opportunity to build a prosperous and democratic society. We stand 
ready to help with reconstruction and repairing the destruction left by 
the Ceauşescu regime. The latest reports from Bucharest are quite 
encouraging and I hope a resumption of normal life will soon be 
possible. 

Please accept my very best wishes. 

Yours sincerly, 

Margaret Thatcher 


Din Lumea liberă 


Cuvântul M.S. Regele Mihai I, rostit după apocalipsa din iunie 1990, nu 
are nevoie de comentarii. E unul dintre cele mai lucide rechizitorii 
împotriva violenţei, care a dat o gravă lovitură speranţelor noastre, 
„reputației şi demnităţii ţării noastre în Europa şi în lume“. 


Aşa cum mi-a declarat, în răstimpul convorbirilor noastre, o adevărată 
democraţie nu se poate crea fără respectul fiinţei umane şi nici prin 
intervenţia unui partid politic care utilizează grupuri personale şi categorii 
sociale pentru distrugerea opozanților. Afirmațiile sunt peremptorii: 
„România nu-şi va putea concepe viitorul în sânul Europei democrate, atât 
timp cât guvernul va trata opoziţia drept o bandă de conspiratori şi 
trădători“. Nu Doina Cornea a distrus prestigiul României în lume şi 
credibilitatea celor aleşi la 20 mai, ci discursul preşedintelui ţării, 
mulțumindu-le minerilor pentru ordinea făcută la Bucureşti. Dacă ordinea 
poate fi sinonimă cu crima, cu maltratarea oamenilor şi sloganul „Noi 
muncim, nu gândim“, urmat de devastarea universităţilor, a sediilor 
partidelor de opoziţie, a ziarelor independente. Dacă ordinea e sinonimă 
cu libertatea la calomnie, la instigarea şi dezinformarea poporului român. 

Textul acesta a apărut în Lumea liberă nr. 92, 7 iulie 1990. 


Geneva, 19 iunie 1990 

Români, românce, 

Violenţa ultimelor zile reprezintă o lovitură gravă adusă speranţelor 
născute în revoluţia din decembrie. Această violenţă a făcut un mare 
rău pentru reputaţia şi demnitatea ţării noastre în Europa şi în lume. În 
câteva ore, legitimitatea democratică pe care actualii deținători ai 
puterii au căutat s-o obţină prin alegerile din 20 mai a fost pusă sub 
semnul întrebării. [...] 

Ţelul nostru este de a rămâne credincioşi idealurilor revoluţiei din 
decembrie, de a crea o adevărată democraţie în respectul fiinţei 
umane. Acesta este singurul drum spre asigurarea prosperității 
economice şi sociale, aceea pentru care cetăţenii noştri au suferit şi au 
pierit. 


Au urmat numeroase alte mesaje şi interviuri adresate poporului 
român după această dată, legate de toate evenimentele pe care le-am trăit 


în ultimii douăzeci ani. Mesajele trimise de la Versoix în tot intervalul ce 
s-a scurs până ce regele a primit paşaport românesc, în 1997, au rămas, 
până azi, mesaje din exil. S-a încercat izolarea lor, izolarea regelui de 
acţiunea directă, de recuperarea unor adevăruri fundamentale. Evenimente 
fără consistenţă morală au acaparat scena de ştiri golită tot mai mult de 
modele. Spre deosebire de ceilalţi actori, regele s-a comportat în toţi aceşti 
ani ca un om liber — definiţia pe care i-o dă Iorga fiind „cel care nu are 
nevoie să spună nici o minciună“. Şi tot din cugetările lui Iorga putem 
alege o altă caracterizare definitorie pentru felul de a fi al Regelui Mihai. 
Dacă ai norocul şi timpul ca să-i stai mai multă vreme aproape, poţi „să 
deosebeşti mâna ce ţi se întinde ca să te ridice de aceea care te prinde 
pentru a te opri“. 

Am cunoscut mulţi oameni, prea mulţi politicieni, dar şi şefi de 
instituţii sau lideri de opinie, intelectuali, prieteni, care îţi întind o mână 
pentru a te opri, pentru a te subordona lor, cerându-ţi predarea de sine. La 
Versoix am avut parte de acea libertate normală, nimic nu mi-a fost 
ascuns, dădeam peste adevăruri pretutindeni, le descopeream şi le 
recunoşteam pentru că voiam să le caut. Din păcate, prea multe lucruri nu 
au fost puse în lumină şi, chiar dacă regele a venit în România, multe 
adevăruri despre istoria noastră mai sunt în exil. Istoria şi prezentul nostru 
sunt încă exilate. Şi totuşi, în Est şi la noi, lumea şi mentalităţile se 
modifică. Dorinţa de schimbare şi de recucerire a drepturilor pierdute 
acum multe decenii e tot mai acută. Dovadă evenimentele din Basarabia. 
Dovadă mesajele Majestății Sale adresate Basarabiei şi Bucovinei 
începând cu primăvara anului 1992, când, înainte de Paşte, vieţile şi 
pământul României au trăit noi sacrificii plătite cu preţul sângelui şi cu 
speranţa învierii. Acesta a fost un alt capitol pe care l-am deschis la 
Versoix, urmărindu-i împlinirea în timp, până de curând. Într-un interviu 
exclusiv acordat, în anul 2009, lui Eugen Tomiuc pentru postul de radio 
Europa Liberă, la Aubonne, în Elveţia, acolo unde se află noua reşedinţă a 
Majestăţilor Lor, Regele Mihai afirmă că Uniunea Europeană ar trebui să 
se angajeze mai mult în a sprijini Moldova să se apropie de Europa: 


Da, aşa ar fi normal. Dar întrebarea e cât de dispuşi ar fi ei să meargă. 
Pentru că, în mod inexplicabil pentru mine, există încă un fel de 
fascinaţie pe care Rusia o emană. Nu vreau să vorbesc prea mult 
despre asta, dar ruşii sunt un popor deosebit şi au trecut şi ei la rândul 
lor printr-un iad absolut vreme de vreo optzeci de ani, sau câţi or fi 
fost. Vestul e încă fascinat de Rusia, desigur, e o ţară enormă şi uneori 
occidentalii nu pun piciorul în prag aşa cum ar trebui. Ei ar trebui să 
încerce să aducă Basarabia înapoi în Europa. Nu ar fi vorba de 
schimbarea frontierelor deocamdată [s.n.], dar Basarabia e parte a 
Europei pentru că a fost parte a Europei. 


Trecând spre arhivă, l-am văzut pe M.S. Regele Mihai bătându-şi la 
maşină mesajul ce urma să fie transmis, probabil, pentru noul an 1991. Era 
linişte, doar claviatura sălta literele, unele după altele. Şi aşeza în pagină 
acele cuvinte româneşti pe care noi românii le-am uitat asaltaţi de limbajul 
de lemn. 

Mi-am imaginat că-l văd pe rege cântând la pian. Şi m-am gândit la el 
ca la un Mare ascultător, într-o lume devorată de vorbitori, de incontinenţa 
vorbirii. 


La Castelul Chillon 


D.U.: Majestate, vă plac oamenii. Sunteţi o fire sociabilă? Chiar în clipa în 
care vă pun această întrebare, îmi dau seama că ştiu răspunsul. Încă de la 
prima mea vizită la Versoix, am stat de vorbă de parcă am fi continuat o 
discuţie începută cu o zi înainte sau cu un ceas... 

M.S.: Mă interesează oamenii. Indiferent de rasă, de etnie, de profesie. 
Şcoala, care a fost concepută pentru mine, ca să fiu pregătit pentru a 
deveni rege, era o şcoală ai cărei elevi proveneau din medii şi structuri 
etnice diferite. Am fost crescut şi educat în mijlocul poporului, pentru a-l 


servi. Am cultul prieteniei şi am avut prieteni adevăraţi. Am circulat liber, 
fără escortă, fără maşini blindate, în toată lumea. Deşi au existat perioade 
când am fost ameninţaţi de Securitatea română. Avem prieteni în 
comunităţile româneşti din toată lumea. Suntem invitaţi, eu, Regina Ana şi 
fiicele noastre peste tot. Nu reuşim să răspundem invitaţiilor, mai ales 
după cele întâmplate în luna decembrie 1989. 


O frântură de dialog. Dar pentru care aflu nenumărate dovezi în arhiva 
de la Versoix. Familia M.S. Regele Mihai are cultul prieteniei, vocaţia 
dialogului, a comunicării. De-ar avea şi timpul necesar... Descopăr o carte 
poştală mare cât un dosar, care reprezintă Le Chateau de Chillon et les 
Dents du Midi. Albastrul apei, creanga de pin, pietrele colţuroase cu irizări 
aspre, metalice, în zare, munţii înzăpeziţi. Pe verso, numeroase semnături, 
lăsate de participanţii unei „întâlniri“ la Caux, din 18 septembrie 1973. 
Primele două semnături din stânga: „Michael“; „Margaret“. Deasupra 
avalanşei de semnături, câteva cuvinte: „Congratulations! With affection 
from all your friends in Caux!“. Sar de la o epocă la alta, fără să iau în 
seamă barierele timpului, ale condiţiei interlocutorului. 

Văzusem castelul aflat pe malul lacului Leman, foarte aproape de 
Montreux. O fortăreață care mi-a amintit de cetăţile-fortăreţe pe care le 
vizitasem în adolescenţă, în Basarabia. Era plasat prin documente în 
secolele XI-XII-XIII, când ajunsese reşedinţa conților de Savoia. Dar la 
1005 era proprietatea unor episcopi de Sion care-l dau în îngrijirea unei 
familii din Alinge, după cum arată Auguste Guignard într-o lucrare 
intitulată Chillon... Mă impresionase în primul rând peisajul, evocat de 
titlul dat acelei cărţi poştale, descoperite în arhiva de la Versoix. El 
trimitea la Dinţii din Sud, numele unui lanţ de munţi din Alpi, aflat în 
fundalul castelului. Alpii din cantonul Valais, înalţi de peste 3.000 de 
metri sunt şapte vârfuri legate între ele ca partea unei danturi, înţepenite în 
gingia unui relief ce-şi arăta semeţia ca o muşcătură în cer. Au la bază apa 
imensă a lacului Léman, valea Ronului şi Val d'Illiez şi lacul, de fapt un 
rezervor artificial numit Salanfe. Cele şapte vârfuri, unele mai ascuţite, 


altele mai domoale, precum dinţii canini şi vecinii lor, se numesc Creasta 
de Est, Fortăreața, Catedrala, Pintenul, Dintele galben, Degetele, Creasta 
înaltă — o minunăţie geologică. "Ţin minte că acest castel-fortăreaţă nu 
fusese asediat niciodată şi schimbările de propietari se petrecuseră de-a 
lungul istoriei numai în urma unor înţelegeri şi tratate. Adică fără sacrificii 
şi fără vărsare de sânge. Cea mai frumoasă parte din castel mi s-au părut 
pivnițele uriaşe, fundaţiile cu bolți enorme, semănând cu o catedrală în 
care arhitectura, cu o mulţime de arce, era vecină cu stânca în care fusese 
tăiată fundaţia. Cred că a fost prima oară când am trăit un sentiment de 
invidie şi el măsura norocul altora de a construi fortărețe pe care nu le 
asediază hoardele migratoare şi nu le împung la nesfârşit berbecele unei 
istorii necruțătoare. Ca orice castel-fortăreaţă, există o mulţime de legende 
despre Chillon, dar se pare că cel mai des pomenit este poemul scris de 
Byron în 1819, The Prisoner of Chillon, despre Francois de Bonivard, un 
om al bisericii martirizat, întemnițat aici în secolul al XVI-lea. Castelul 
are o temniţă în beci, unde printre mulţimea de scrijelituri de pe piatră şi 
coloane, se poate citi şi semnătura lui Byron. Din marele salon al contelui, 
cu un tavan casetat de lemn, o splendoare, poţi privi prin ferestrele duble 
lacul imens şi munţii al căror nume s-a tot schimbat în timp, preferând 
mereu să evoce în vreun fel anume anatomia. 

Am citit la vreo doisprezece ani, poate şi mai devreme, tot ce am găsit 
legat de operele lui Byron şi Shelley şi monografiile care existau despre ei 
în biblioteca Christian Tell de lângă Ambasada Franţei la Bucureşti, unde 
eram înscrisă ca elevă. Fireşte, am început cu poeziile. Luam cărţile acasă, 
era vară şi mă duceam în grădină la Băneasa, fericită cu volumele purtând 
în medalion, pe copertă, profilurile celor doi poeţi şi prieteni, ca desprinse 
dintr-o camee. Mi-aduc aminte frânturi din viaţa lor şi se poate că atunci 
am citit despre călătoria lor pe Lacul Geneva sau Léman, cum îi spun 
francezii. Visam să navighez, am o mare atracţie faţă de apă, fie că e mare, 
sau râu, sau izvor, ori oglinda nesfârşită a unui lac de munte. Sigur am citit 
atunci despre vizita la castelul Chillon a celor doi poeţi şi chiar şi poemul, 
de vreme ce în 1990, vizita la Chillon şi prezentarea locului istoric mi-a 
readus într-o memorie muzicală versul romantic al unui lung poem de 392 


de rânduri, cum scriu istoriile literaturii, despre un tată închis, legat în 
lanţuri, cu părul şi barba albită de suferinţă, un tată care şi-a pierdut şapte 
fii. Am căutat poemul în engleză şi transcriu versurile lui din cel de-al 
şaselea act sau panou liric, căci nu-l pot numi strofă. Pentru că, dincolo de 
monologul unui martir, se aude în versuri, precum din beciurile de 
catedrală ale castelului, forfota, şi respiraţia, şi zbaterea apei în stâncă, 
debutând cu această înlănţuire de aliteraţii, în special punctate prin „l“ şi 
„W“ şi vocale repetate şi rostogolite: 


Lake Leman lies by Chillon’s walls: 

A thousand feet in depth below 

Its massy waters meet and flow: 

Thus much the fathom-line was sent 
From Chillon’s snow-white battlement, 
Wich round about the wave inthrals: 

A double dungeon wall and wave 
Have made — and like a living grave. 
Below the surface of the lake 

The dark vault lies wherein we lay, 

We heard it ripple night and day; 
Sounding o’er our heads it knock’d; 
And I have felt the winter 5 spray 
Wash through the bars when winds were high 
And wanton in the happy sky; 

And then the very rock hath rock’d, 
And I have felt it shake, unshock’d, 
Because I could have smiled to see 
The death that would have set me free. 


Apoi, se putea să nu existe şi un tablou inspirat de acest poem? 
Pictorul este Eugene Delacroix, iar pânza pictată în ulei e chiar scena cu 
tatăl şi ultimul dintre fiii lui întemnițați la Chillon, înainte ca fiul să 


moară. Tabloul aflat la Luvru e una dintre infinitele dovezi ale libertăţii şi 
descătuşării minţii, creaţiei şi spiritului, binecuvântate în versul atât de 
plin de înţelesuri, scris de Byron: Eternal Spirit of the Chainless Mind, 
care ar parafraza un vers din poemul scris de Alexander Pope cu un secol 
înainte, Eloisa to Abelard: Eternal Sunshine of the Spotless Mind. 


Ouă de Paşte 


D.U.: Am văzut în arhiva dumneavoastră, în albumele de fotografii, o 
fotografie a Majestății Voastre ciocnind ouă, în ziua de Paşte, cu soldaţii 
batalionului de gardă din Sinaia. Şi încă o fotografie făcută pe când luaţi 
dejunul în mijlocul soldaţilor, de Paşte. Era un ritual. Ţinea de protocol? 
Sau vă făcea plăcere? 

M.S.: Am respectat întotdeauna armata română. Ţineam la soldaţii din 
batalionul de gardă. Am un cult pentru armata care-şi slujeşte poporul şi 
luptă pentru interesele lui. Au existat întotdeauna în armata română 
oameni de o rară valoare. Mari strategi, mari tacticieni. Mari patrioţi. 
Apoi, Paştele e o mare sărbătoare. E o sărbătoare a învierii şi a iubirii, 
când îţi mărturiseşti, prin orice gest, bucuria că „Hristos a înviat din morţi, 
prin moarte pre moarte călcând“. De aceea am vrut să mă întorc în ţară de 
Paşte. 

D.U.: Un călugăr, bătrânul Arcadie de la Mănăstirea Sinaia, care v-a 
cunoscut de copil, mi-a povestit cât de mult vă plăcea să staţi de vorbă cu 
cei de la mănăstire şi cum, într-o zi, le-aţi spus o anecdotă care a 
impresionat-o pe Regina Ana, căreia i-am povestit-o când am început 
dialogurile noastre. Era vorba în anecdota aceea despre un om care a 
primit în dar un baston cu mult mai înalt decât el, dar foarte frumos şi, mai 
ales, bogat împodobit în partea lui superioară. La început era fălos de 
darul primit, dar, văzând că oamenii râd pe seama lui din cauza 
disproporţiei dintre el şi baston, l-a tăiat într-o bună zi, ca să scape de 
glumele făcute pe seama lui. Dar în loc să taie băţul bastonului din partea 
inferioară, care nu era deloc împodobită, i-a tăiat tocmai mânerul de 
sprijin, care era şi cel mai valoros, bastonul având la cap tot soiul de 


incrustaţii de mare artă. Lumea l-a întrebat de ce a tăiat tocmai capul 
bastonului, făcut din aur şi pietre preţioase, din emailuri şi prea-bogate 
decoraţiuni. Nu pricepea cum se va sprijini într-un ciot de acum înainte. 
Prăpădise chiar frumuseţea şi temeinicia. „Ce-ai zice să scurtezi cârja 
cardinalului de sus, de unde se ştie că este chiar cârja cardinalului, iar nu 
un arac de fasole...“ Omul a răspuns atunci: „l-am tăiat capul pentru că 
acolo era mai înalt decât mine, acolo mă depăşea“. „Dar de ce nu l-ai 
scurtat de jos?“ „Păi jos eram la fel, nu mă întrecea în înălțime!“ Călugării 
care v-au ascultat anecdota au râs, era plină de tâlc şi aţi fost fericit că, 
deşi copil, i-aţi făcut să râdă cu poftă pe acei sihaştri, mai rezervaţi decât 
oamenii de rând. 

M.S.: Da, îmi aduc aminte. Mergeam la Mănăstirea Sinaia cu colegii 
mei de la şcoală. Am fost odată acolo, într-o perioadă de post, poate postul 
Crăciunului, poate postul Paştelui, şi ştiu că am mâncat cu elevii de la 
şcoală mai toată mâncarea de post a călugărilor. 


În cimitirul de la mănăstire am dat peste mormântul călugărului 
Arcadie şi i-am aprins o lumânare. Era iamă şi i-am povestit din nou 
adormitului rob al lui Dumnezeu că am ajuns la Versoix şi am dus înapoi 
regelui fabula pe care-o povestise în copilărie. I-am spus şi că i-am scris 
un poem: Bătrânul Arcadie într-o Arcadie de toamnă, în 8 septembrie 
1992, că am publicat poemul în cartea mea Institutul inimii, că mai am 
caseta în care el îi povesteşte lui Daniel. Dacă nu s-o fi uscat banda pe 
mosorelul de plastic în cutie. Am călcat pe zăpada îngheţată, nu era potecă 
între morminte, am luat aghiazma care, spre deosebire de apa Sinaiei, nu 
îngheţase şi nu făcuse ţurţuri. L-am rugat pe părinte cu cerul şi pământul 
să deschidă muzeul neîncălzit al Mănăstirii, că-mi pleacă copiii în 
America şi cine ştie când vor mai vedea icoanele atât de frumoase 
dinăuntru. 


Misiuni pe Frontul de Est 


Înainte să plec din România, înregistrasem anecdota spusă de Regele 
Mihai, pe când era copil, călugărilor de la Mănăstirea Sinaia. Am ascultat 
la Versoix înregistrarea vocii acelui călugăr bătrân. Înainte să evoc 
întâmplarea Regelui Mihai, i-o povestisem Reginei Ana. Descoperisem 
împreună un tâlc în mica anecdotă. Oamenii tind să taie înălțimile, să 
distrugă ceea ce-i depăşeşte. Preferă să piardă valori, să le elimine, decât 
să se vadă depăşiţi în înălţime şi strălucire de ele. Comuniştii i-au obligat 
pe toţi regii din ţările de est să abdice, pentru că erau, precum mânerul 
bastonului din poveste, mai presus decât ei... Ca să le ia locul, de fapt. 

Regele Mihai mi-a vorbit despre respectul pe care l-a avut pentru 
armata română. O fotografie din multele ce confirmă această declaraţie îl 
surprinde pe M.S. Regele Mihai şi pe mareşalul Antonescu, în timp ce 
părăsesc biserica în care au adus un înalt omagiu memoriei Comandorului 
Alexandru Popişteanu. 

Profesorul universitar doctor Aurel Pentelescu ne oferă o complexă 
bază de date privind participarea forţelor aeriene române în luptele ce au 
urmat imediat după eliberarea Basarabiei, în 26 iulie 1941. Alexandru 
Popişteanu a comandat cel de-al şaptelea grup de luptă aeriană, fiind ucis 
în 21 august 1941, în luptele extrem de grele de la Dalnik, Tatarka, Odesa. 
El s-a prăbuşit cu avionul său într-o luptă în care a fost atacat de zece 
avioane duşmane, din care a reuşit să doboare şase aparate. Trupele 
aeriene româneşti susțineau ofensiva trupelor terestre care treceau Nistrul 
şi participau la ofensiva împotriva Niprului. Istoricul Aurel Pentelescu 
menţionează cifre concludente din baza de date a Arhivei Militare. Între 1 
august şi 16 octombrie 1941 au avut loc 12.260 de misiuni pe Frontul de 
Est, dintre care 1.962 au fost de recunoaştere, 2.223 de bombardare, 6.352 
de luptă şi 1.732 de misiuni de joncțiune. În 153 de bătălii au fost 
doborâte 248 de aparate ale inamicului şi distruse 110 aparate aflate la sol, 
la baze. În două luni şi jumătate de lupte aeriene, escadroanele aeriene 
române au scos din luptă 449 de aparate. În bătălia de la Odesa, armata 
aeriană română a luptat cu 223 de aparate şi nouă escadroane de 
supraveghere cu 109 aparate şi două escadroane de recunoaştere cu 17 
aparate. Comandorul Popişteanu a fost un luptător de elită şi pierderea lui 


a fost marcată printr-o ceremonie la care prezenţa regelui şi a mareşalului 
demonstrează, pe de o parte, eroismul marelui aviator şi, pe de altă parte, 
respectul profund faţă de armata română, pe care, în comunism şi după 
1990, o vom vedea adesea umilită şi supusă unei totale relativizări a 
valorilor. Îmi aduc aminte de cele întâmplate în povestea cu Mocsonyi- 
Stârcea, Codreanu şi mareşalul Antonescu. Privesc apoi o fotografie de la 
sărbătoarea Anului Nou. Monseigneurul Andrea Cassulo, nunțiul papal şi 
Decanul Corpului Diplomatic, prezintă urări în numele Corpului 
Diplomatic, la Bucureşti, de 1 ianuarie 1942. Alt element simbolic îmi 
revine în amintire. Povestea cu declaraţia de pace a regelui care l-a înfuriat 
pe mareşalul Antonescu... 

O nouă fotografie. Reprezintă vizita gazetarilor finlandezi la Castelul 
Regal din Sinaia. M.S. Regele Mihai se întreţine cu domnul ministru al 
Finlandei la Bucureşti. Alte fotografii în mijlocul armatei: regele tânăr dă 
mâna cu ofiţerii, iar aici, într-o imagine care face parte din propaganda 
războiului purtat în Rusia, având şi legenda bătută la maşină şi lipită pe 
verso: „M.S. Regele Mihai şi dl Profesor M. Antonescu, în inspecţie pe 
frontul avansat în Rusia“. În fine, un portret al regelui din 1940, printre 
numeroasele sale portrete... O imagine datând din 8 noiembrie 1941, ziua 
onomastică a Regelui Mihai. Pe verso cineva a notat: „Întreaga ţară a 
sărbătorit victoria armatei române în lupta contra bolşevismului. Triumfala 
primire făcută în capitală trupelor dezrobitoare. M.S. e întâmpinat de 
Episcopul Armatei“. 

Imaginile au multiple semnificaţii. O nouă fotografie: M.S. Regele 
Mihai de România, mareşalul Antonescu şi Mihai Antonescu, 
vicepreşedinte al Consiliului, în timpul unei ceremonii care s-a derulat cu 
ocazia sărbătorilor de Paşte. 

Şi imagini din exil: M.S. Regele Mihai pe vapor, studiind o serie de 
aparate. Pasiunea pentru tehnică e mai mult decât o fervoare de tinereţe. 
Într-o fotografie color apare M.S. Regele Mihai şi Tim Askew, Manager of 
Undersea Vehicles, Submersible Pilot, Division of Marine Operation. 

Un plic cu fotografii trimis în 1986 de Diane Kopperman, American 
Embassy, 93 Jubileumsstrasse 3005 Bern. E adresat „Their Majesties The 


King and Queen of Romania, Villa Serena, 1290 Versoix“. Poşta scrie 
adresa exactă: 77, Chemin Degallier. 


9” Din răspunsurile la un interviu care i-a fost luat M.S. Regele Mihai de o echipă a postului de 
radio B.B.C., secţia română, cu ocazia împlinirii a patru decenii de la abdicarea forţată. 
Inregistrarea a fost difuzată la 1 şi 3 ianuarie 1988. 


O strategie de viitor 


Direcţii ale politicii externe a României 


Sunt zilnic sub presiunea că trebuie să fotocopiez cât mai mult din 
declaraţiile şi documentele pe care le găsesc în arhiva de la Versoix. Mi-e 
greu, parcă şi jenă, când văd ce maldăr de foi aleg spre a le xeroxa. 
Persoanele care le xeroxează au şi ele altceva de făcut şi de fiecare dată 
încerc să nu le perturb. Uneori nu e nimeni şi trebuie să aştept, căci 
xeroxul este în secretariat, nu în arhiva propriu-zisă. Nu mă plâng. Sunt 
fericită. Dar e prea mult. În plus, trăiesc totuşi părerea de rău că nu pot 
comenta fiecare document cu M.S. Regele, că nu pot avea răspunsuri 
pentru sutele de întrebări de istorie pe care mi le-am notat, aducând la 
rându-mi cu mine copii după documentele găsite în arhivele româneşti. 

lată acest text exemplar dintr-o „Declaraţie“ a Regelui Mihai din 1990. 

Când am editat şi apoi publicat tetralogia preşedintelui Emil 
Constantinescu, volumul consacrat politicii exteme a României şi o 
mulţime de texte din Timpul dărâmării, timpul zidirii mi-au adus aminte 
de această pagină dactilografiată de rege, cu mâna lui, care era sămânţa de 
aur a unui program pentru România, pe care nimeni nu l-a formulat atât de 
simplu şi de clarvăzător precum suveranul din exil, în 1990. 


România are două axe principale în politica sa actuală; în primul 
rând: reconstrucţia naţională spre care trebuie să se dirijeze energiile 
fiecărui român. 

În al doilea rând: România trebuie să revină în familia ţărilor 
europene, etapă de care vor fi responsabili oamenii politici. 


Trebuie să reintrăm în organizaţiile europene existente şi în cele ce 
vor lua fiinţă. 


Trebuie să aderăm repede la Consiliul Europei, care grupează ţările 
cu democraţie pluralistă şi în care drepturile omului sunt respectate. 
Trebuie să contribuim la stabilitatea politică în regiunea Balcanilor, 
contribuind astfel la pacea întregii Europe. 

Trebuie să întreţinem raporturi de bună vecinătate cu cei patru vecini 
ai noştri, creând astfel o zonă de stabilitate şi pace în Europa. 


Eu văd o Românie care va juca rolul de legătură în Europa. România 
se găseşte la locul de întâlnire a culturilor europene şi Europa, 
constituie legătura între lumea latină şi vecinii săi slavi, ca şi între 
lumea ortodoxă şi cea catolică. Noi ne aflăm într-o epocă în care 
valorile spirituale recapătă importanţă. În acest context, Biserica 
Ortodoxă Română constituie un element de legătură importantă între 
Răsărit şi Apus. Ea leagă Moscova, Constantinopolul, Atena şi Roma. 
Soliditatea spirituală va contribui la realizarea unei viitoare bune 
înţelegeri politice. 

Prin ţara noastră trece Dunărea. Acest mare fluviu ce leagă ţările 
Europei şi ţara noastră trebuie să contribuie la curentul de legătură 
între Est şi Vest”. 


„Mă tem că jocul actualei puteri de-a vacanţa economică se va 
transforma în moarte economică “ 


Unul dintre lucrurile care m-au impresionat cel mai mult în arhiva de la 
Versoix a fost prezenţa a două fotografii. Pe una apare un panou-manifest 
din 12 noiembrie 1985. Sus stă scris cu litere roşii: „Libertate imediat 
pentru tânărul RADU FILIPESCU“. Dedesubt e un text de analiză a 
României în perioada 1945-1985. „lată ce a adus regimul comunist 
poporului român:“ putem citi pe panou, „demolarea lăcaşurilor de cult şi a 
bisericilor, tezaur inestimabil al patrimoniului universal“. În dreapta, pe 
cealaltă jumătate a panoului, denunţarea continuă: „O ţară mutilată în 
urma anexării de către U.R.S.S. a celor două provincii: Basarabia şi 


Bucovina“. Acelaşi regim comunist mai adusese poporului român, după 
cum ştiam şi puteam să citesc: „Un aparat de represiune care, prin 
tratamentele sale feroce, a făcut să piară sute de mii de români în lagărele 
de exterminare, la canalul morţii Dunăre — Marea Neagră, în deportări, în 
azilele de psihiatrie. Românii cer libertate. Nu persecuțiilor politice şi 
religioase, torturilor şi azilelor psihiatrice“; „Foame, Frig, Întuneric, 
Teroare“; „România atât de bogată, cea mai săracă ţară a Europei“ şi 
„Gorbaciov, dă-ne înapoi teritoriile smulse ţării“. Apărea şi harta 
României cu o uriaşă cizmă roşie călcând peste ea, o cizmă pe care 
creşteau, desenate cu negru de catran, secera şi ciocanul. Harta României 
era brăzdată de sârmă ghimpată. O hartă în lagăr. Asta mi-a adus aminte 
de o replică teribilă din cartea lui Orwell 1984, publicată la New York în 
1949, o vorbă care i se aruncă în faţa lui Winston Smith în vreme ce era 
torturat fără milă: „Dacă vrei o imagine a viitorului, închipuieşte-ţi o 
cizmă zdrobind mutra unui om — şi asta pentru vecie“. 

M.S.: Am spus-o de atâtea ori, dar oamenii n-au crezut decât prea 
târziu. Țara noastră a fost în toţi aceşti ani într-o situaţie dramatică, în 
captivitate, în lagăr. Când s-a spus lagărul comunist, s-a spus un mare 
adevăr. Dar să nu uităm să înţelegem cuvântul lagăr, în sensul de câmp 
concentraţionar. 

D.U.: Regina Ana mi-a arătat acel album al Castelului Peleş ţinut într- 
o uriaşă casetă-valiză, pe care aţi păstrat-o. Din această carte-album putem 
şti cum arăta Castelul Peleş şi complexul Peleş înainte de „îmbunătățirile“ 
şi omisiunile care i s-au adus prin intervenţiile şi furturile comuniste. 

M.S.: De fapt, nu eu am avut acest album uriaş... L-am primit, cum v- 
am spus... 

D.U.: E mai mare şi mai greu decât un geamantan. Fotografii de peste 
o jumătate de metru, fotografii sepia... Aş vrea să tipăresc în România 
acest album. E un document al patrimoniului nostru naţional... Dar câte n- 
aş vrea să editez... 

M.S.: Îl avem de la rudele noastre. Pentru că eu, când am plecat, cu 
greu aş fi putut să iau aşa ceva. Cartea ne-a fost dată de rudele noastre din 


Germania. Sigur că România trebuie să cunoască acest album. Sunt şi eu 
de părere că ar trebui cunoscut. 

D.U.: Acum s-au făcut multe modificări la Peleş. Au dispărut cărţi, 
obiecte, piese de mobilier. Pelişorul şi Foişorul au fost restaurate şi 
extinse, că tot nu au comuniştii şi neocomuniştii veleitatea de a sta în 
castele... 

M.S.: Am văzut o parte din intervenţiile de la Peleş şi Pelişor. Am 
văzut Foişorul. În toţi aceşti ani, oamenii mi-au trimis fotografii făcute de 
ei ca să ştiu ce se mai întâmplă în România. Am primit nenumărate 
„semne“ din care aflam ce se întâmplă în ţară. Majoritatea veştilor erau 
triste. Dar cui povestim durerile noastre, dacă nu celor apropiaţi? 


Ar fi multe de spus, multe de făcut cu toate aceste universuri 
fracturate, descompletate. Revistele scoase de români în exil, aflate în 
biblioteca regelui de la Versoix, aduse acum, probabil, în România. Sau 
duse la Aubonne... În revista Deşteaptă-te, române erau prezentaţi 
intelectualii, academicienii şi cadrele universitare care au fost aruncaţi în 
închisori de exterminare. 

Unii profesori universitari au fost executaţi pentru funcţiile lor 
politice. Mă gândesc că, dacă Iorga n-ar fi fost ucis de legionari, îl 
terminau sigur comuniştii. A fost executat un profesor de Drept de la 
facultatea din Bucureşti care a fost rezident regal şi guvernator al 
Transnistriei din august 1941 până în ianuarie 1944, când a demisionat. Îl 
chema Gheorghe Alexianu. A fost condamnat pentru crimele din 
Transnistria. 

Nu toate cazurile sunt la fel. Când am îngrijit ediţia şi am publicat în 
premieră mondială cele trei volume Transnistria de Jean Ancel, am putut 
citi o mulţime de documente privind faptele şi acţiunile guvernatorului 
Transnistriei, profesorul Alexianu. Nu cred că poate fi inclus printre 
martiri cineva care are pe conştiinţa lui sute de mii de destine de evrei şi 
ţigani... Am înţeles atunci de ce Regele Mihai mi-a spus cu o voce atât de 
apăsată că nu a călcat în Transnistria niciodată. Mihai Antonescu era şi el 


profesor de Drept Internaţional. A fost vicepreşedinte al Consiliului de 
Miniştri, ministru de Externe, la justiţie şi la propagandă. A fost executat 
la Jilava, în iunie 1946. A fost şi Ion Botez, profesor universitar la Iaşi, 
care era membru în Delegaţia Permanentă P.N.Ţ. şi care a murit într-un 
lagăr de exterminare la începutul anilor '50. Fiecare nume are în spate o 
altă istorie, a îndeplinit un alt rol, a reacţionat diferit, a construit sau a 
dărâmat ceva pe lumea asta. Una este să construieşti România modernă, 
alta e să-i adaugi în stemă secera şi ciocanul şi să-i pui pe dric valorile... Şi 
alta e să faci piramide de cadavre din convoaie de deportaţi. 

A fost Gheorghe Brătianu, membru al Academiei Române pe locul lui 
Iorga. A murit la Sighet. A fost un profesor la Politehnică, fost ministru al 
Industriei, al Comerţului şi al Economiei. A fost în mişcarea de rezistenţă. 
A murit la Aiud. A fost Mircea Cancicov, deputat liberal, ministru şi el, 
ministru al Justiţiei, al Economiei. A murit la Râmnic. Apoi dr. George M. 
Cantacuzino, profesor la Institutul de Arhitectură, arhitect de renume. El a 
restaurat Mogoşoaia. Un scriitor foarte talentat. A murit la Midia, în 
lagărul de exterminare. Vintilă Ciocîlteu, care fusese decan al Facultăţii de 
Medicină din Bucureşti. A murit când Regele Mihai era încă în ţară. În 
iarna anului '47. A suferit presiunile comuniste, la care se adăuga şi 
fărădelegea celor care-i voiau locul. 

Victor Papacostea a fost şi el o victimă a comunismului, ca şi Zenovie 
Păclişeanu, care a murit, în 1958, în temniţa de exterminare de la Gherla. 
A fost secretarul Marii Adunări Naţionale de la Alba Iulia, când s-a 
proclamat Unirea de la 1 decembrie 1918. 

Mi s-a părut o blasfemie ceea ce s-a întâmplat în anul 1990 la 1 
decembrie, la Alba Iulia. Printr-o regie răsturnată, urmaşii marilor făuritori 
ai Unirii au fost bagatelizaţi, locul de cinste revenindu-le acelora care ori 
i-au trimis pe fruntaşii Unirii în lagăre şi închisori, ori sunt fiii celor ce i- 
au trimis în închisori. Nu cred că aveau ce să caute foşti nomenclaturişti la 
Alba Iulia. 

Ne întoarcem la martiri... George Manu, Ion Nistor, Alexandru Marcu, 
Mihail Manoilescu, mort la Sighet şi aruncat în groapa comună, profesor 
la Politehnica din laşi, apropiat de mareşalul Averescu, de Regele Carol al 


II-lea, ministrul de Externe care a leşinat la Viena când Hitler ne-a impus 
Diktatul. A fost la Jilava, la Ocnele Mari, la Caransebeş. Pantelimon 
Halippa care i-a dăruit mamei mele atâtea cărţi cu Basarabia, a fost arestat 
şi trimis în lagărele de exterminare din Siberia. Să nu uităm, el a fost un 
luptător pentru eliberarea Basarabiei de sub jugul rusesc şi e unul dintre 
semnatarii Actului Unirii din 1918. Sau Anton Golopenţia, arestat în 1950 
în bibliotecă, anchetat la Malmaison şi Jilava. A fost găsit la morga de pe 
Splaiul Independenţei, în 1951 trupul i-a dispărut şi i-a fost descoperit 
abia în 1957, în comuna Jilava. Academicianul Alexandru Lepădatu, 
liberal, creatorul Muzeului Etnografic al Transilvaniei, preşedintele 
Comisiei Centrale a Monumentelor Istorice, mort în 1950 la Sighet. I-am 
adus Regelui Mihai o copie după memoriul pe care i l-a adresat Onisifor 
Ghibu, arestat pentru lupta lui naţională, pentru sprijinul dat la Unirea 
Basarabiei din 1918. A fost arestat la bătrâneţe. Pe baza unor denunţuri. 
Oamenii care au făcut istoria României au primit drept recompensă 
închisoarea sau execuţia. 

Silviu Dragomir n-a fost de acord să se cedeze Basarabia cerând să se 
reziste pentru apărarea teritoriilor româneşti. Era profesor universitar de 
istoria popoarelor sud-est europene. A fost membru titular al Academiei. 
Şi ministrul Minorităţilor. A mai fost un Dragomir, Nicolae Dragomir, 
care era general şi profesor universitar. A fost ministrul Coordonării şi 
Economiei între 14 septembrie 1940 şi 23 august 1944. Era şef de Stat- 
Major al Armatei a IV-a. Pe el, ca şi pe alţii, l-au răpit ruşii. A fost în 
Siberia. Am auzit că s-a întors în ţară, că a fost închis şi la Jilava. Aici, din 
păcate, la capitolul deţinuţilor politici, sunt multe de spus şi sute de mii de 
nume de amintit. Toți cei ce s-au numit deţinuţi politici în România au 
fost, cel mai adesea, oameni care au făcut istoria ţării. lar când s-a spus că 
nu mai sunt deţinuţi politici, rezistenţii şi disidenţii au fost trecuţi şi 
încarceraţi la drept comun. 

Notez, transcriu o replică a Regelui Mihai, cuvinte rostite cu un glas 
egal. Fără acea emfază lătrătoare a politicienilor de ultimă oră. Prea puţini 
dintre ei vorbesc calm, echilibrat. 


Sunt mult mai mulţi. Noi am spus câteva nume. Dar câţi învăţători n- 
au fost arestaţi, câţi ţărani nu au fost împuşcaţi pentru că nu au vrut 
„colhozurile“! Câţi studenţi n-au fost închişi în 1956! Câţi mineri, 
după grevele din vremea lui Ceauşescu! Dar Braşovul... Fiecare 
român are în familia lui, dacă nu s-a vândut, asemenea victime. Câţi 
ofiţeri n-au fost arestaţi, trecuţi în rezervă, răpiți de ruşi şi duşi în 
Siberia, ca să le ia locul cei îndoctrinaţi din divizia „Ludor 
Vladimirescu“! 


Îl întreb pe M.S. Regele Mihai ce declaraţii a semnat, în 1989, la 
Budapesta, pentru că pe seama lor sau a deformării sensului lor au circulat 
o serie de „zvonuri“. 

E la mijloc o mare neînțelegere. 


O frază a fost prost interpretată. Multă lume s-a supărat din cauza 
cuvântului autonomie, luat într-un sens cu care nici eu, nici istoria 
monarhiei în România nu putem fi de acord. Niciodată, în ce mă 
priveşte pe mine, nu s-a putut să fiu identificat cu o asemenea idee. 
Nici în imaginaţia cea mai strâmbă. Transilvania nu poate fi 
concepută ca o provincie decupată, ca la croitorie, autonomă, în 
sensul de divizibilă, fiindcă face parte din ţara noastră. Chiar în 
Constituţie se spune că România este indivizibilă. Cred că ei au vrut 
să se refere la o anumită autonomie a organizaţiilor locale ungurești. 
Ideea de autonomie avea un sens care se opunea centralismului. La 
acea discuţie din 1989, se avea în vedere lupta împotriva lui 
Ceauşescu. Or, el îi numea doar pe ungurii credincioşi lui. Eu am 
înţeles că ei, ungurii, au în vedere autonomia lor de a-şi desemna 
figurile politice. Pentru că şi înainte îşi aveau reprezentanţi în 
parlament. M-am gândit la autonomie, ca la o încercare a ungurilor de 


a-şi evita propriile cozi de topor. Pot să-i numeşti pe reprezentanţii lor 
în Parlament „autonomi“ sau nu. Termenul acesta nu-i prea fericit şi 
trebuie evitat sau întrebuințat cu mare atenţie: oricum garanţiile pe 
care le aveau ei, înainte chiar de declaraţia de la Blaj, sunt cuprinse, 
sunt în Constituţia din 1923. Din câte am fost informat eu, Ceauşescu 
a avut o anumită atitudine faţă de unguri care i-a enervat. Dar 
Ceauşescu i-a călcat în picioare pe toţi românii. El a distrus tot 
poporul, aşa că nu ştiu dacă suferinţele celor care trăiau la noi nu erau 
aceleaşi — nu se respecta nici un drept al omului — necazurile nefiind 
datorate persecutării etnicilor, ci persecutării întregului popor. 
Ceauşescu a exploatat neînțelegerile, iar Securitatea i-a asmuţit pe 
unii împotriva altora. 


Contează poziţia guvernului, a celor ce conduc ţara. Se poate vedea cu 
ochiul liber când o putere mizează pe formula divide et impera. Când 
puterea are echilibru şi legitimitate adevărată, iar nu falsificată (cum au 
fost alegerile din '46), ea îşi păstrează ţinuta, prestanţa, civilitatea. L-am 
întrebat pe Majestatea Sa dacă înainte de '44 au existat la noi partide 
etnice? Cum e acum U.D.M.R.-ul şi mai sunt şi altele? Al romilor? 
Întrebarea era retorică. 


Existau partidele aşa-zis istorice, binecunoscute, ţărăniştii şi liberalii, 
principalele, apoi social-democraţii. Erau şi câţiva comunişti. Dar 
ăştia activau în ilegalitate. Bine, ţigani au fost întotdeauna la noi în 
țară. Dar nu au avut partid. În privinţa lor, e din nou vina lui 
Ceauşescu. Eu cu ţiganii nu am nimic, nici pentru, nici contra. Sunt 
români. Dar Ceauşescu, cu ideea că fiecare româncă trebuie să aibă 4- 
5 copii, la care se adăuga şi ideea că tot românul trebuie să se 
hrănească raţional, adică să moară de foame, a distrus echilibrul 
demografic al ţării. Aşa s-a ajuns să avem copiii aceştia, mulţi nişte 
nenorociti, care au emoţionat tot Occidentul. Sunt copii nenorociţi pe 


viaţă din cauza unui nebun. Ţiganii au făcut şi ei copii. Mai mulţi 
decât ceilalţi. Aşa s-a ajuns să crească atât de mult numărul lor. Am 
auzit că sunt peste trei milioane. Trebuie ţinut seama şi de asta. În 
demografie, politica lui Ceauşescu a fost catastrofală. Nu s-a ţinut 
cont de multe elemente. Nu s-a ţinut în frâu ce trebuia ţinut în frâu. S- 
au mai adăugat malnutriţia, lipsa de asistenţă medicală, socială. Cum 
să ajungi să ai S.I.D.A. la copii din perfuzii? Eu am avut contacte cu 
mulţi romi. Dar cu bulibaşa lor nu am stat de vorbă. Or, trebuie că şi 
ţiganii au un şef al lor. N-ar trebui să se lase lucrurile cum sunt lăsate 
acum. Nu e bine ce se aude aici, în Occident, că fac ţiganii. Şi nu 
trebuie să cadă pe capul şi reputaţia românilor păcate care nu sunt ale 
lor. Şi aici trebuie făcută ordine. Dar nu cum a fost în iunie, când am 
auzit ce grozăvii s-au întâmplat la pogromul ţiganilor, la Bucureşti. 
Eu spun ce am auzit. Problemele unei ţări nu se rezolvă prin violenţă, 
şi nici asmuţindu-i pe unii contra altora, ca tu să-ţi faci interesele 
uitând de restul ţării. În legătură cu ploaia de partide, acesta e un 
proces tipic comunist. În *45 şi *46 au apărut tot soiul de partide ca 
nişte ciuperci. Au fost inventate tot felul de formaţiuni aşa-zis 
democratice, în realitate conduse de comunişti. Acum, din astea 80- 
100 de partide scoase în România, eu nu spun că toate sunt împinse şi 
conduse de comunişti şi de Securitate, dar e sigur că multe sunt 
manipulate de cei ce sunt la putere acum. Asta reprezintă o diluare a 
forţelor politice. Țara nu ajunge nicăieri dacă toţi trag în toate părţile. 
Nu putem să diluăm şi să lungim prea mult timpul refacerilor, 
perioada de tranziţie. 


D.U.: Care vi se par a fi priorităţile actuale pentru România? 

M.S.: Pe lângă probele economice, pur economice, unde trebuie găsiţi 
mari specialişti, pentru că ţara noastră nu-şi mai poate permite 
experimente şi erori în economie, acum când are loc o întreagă 
restructurare a monedei, a pieţelor de desfacere, a concurenţei, a 
investiţiilor, a formelor de proprietate, în ţările din est şi în Germania, şi în 


colosul rusesc, şi în Golf, şi peste tot în Europa şi în lume. Nu e de joacă 
aici. Cine-şi închipuie că poate lăsa economia la voia întâmplării, fără să 
facă vreo comparaţie cu ce se întâmplă în jur, fără să facă bilanţuri, fără să 
ofere calitate, fără să-şi asigure materii prime şi circuite de mărfuri, acela 
se înşală amarnic şi-şi duce ţara în prăpastie. Ungurii, cehii dau bani grei 
pentru consulting, ca să-şi pună economia pe picioare. Pe foştii redegişti îi 
ajută Germania întregită, o mare putere economică, iugoslavii au avut o 
altă libertate economică. Şi polonezii, şi cehii. Dacă nu se iau măsuri la 
milimetru în economie, jocul de-a vacanţa economică se poate transforma 
în jocul de-a moartea economică. O ţară bogată poate ajunge în câteva luni 
la sapă de lemn. Apoi, eu cred că la noi este acum o foarte mare lipsă de 
încredere între români. Şi socot fenomenul acesta ca un lucru foarte grav. 
Eu cred că se poate face ceva numai dacă populaţia ajunge să aibă 
încredere în cei ce se află în fruntea statului. Dar ea nu poate avea 
încredere oricum. Fără garanţii, cu promisiuni neonorate nu se ajunge 
nicăieri; oamenii încep să facă ce trebuie să facă, dacă au un exemplu 
credibil, autentic. Acum, din câte ştiu, toţi trag în toate părţile. Nu se mai 
lucrează ca înainte. Trebuie să ne întrebăm însă de ce nu se munceşte? Au 
oamenii cu ce materii să muncească? Au contracte? Au mijloace de 
producţie? Au condiţii de viaţă? Mănâncă? Poţi munci după ce stai ore în 
şir la cozi sau dacă n-ai mâncat cum trebuie? Poţi munci dacă nu ai piese 
de schimb? Dacă tot ce produci zace undeva? Dacă n-ai cu ce să-ţi 
transporti marfa? Dacă alţii, total dezinteresaţi, se ocupă de desfacere? 
Dacă ai în conducere oameni compromişi moral şi profesional? Dar eu 
spun că trebuie să se lucreze. Trebuie să ne adunăm. Trebuie să ne gândim 
la ţară. Oricât ar fi de spuse şi răspuse cuvintele astea, din păcate şi de 
ticăloşi, trebuie să ne gândim la ţară mai mult decât la noi personal. 
Lucrurile personale contează şi ele. Şi nu le poţi pune veşnic între 
paranteze. Omul are o viaţă. Dar situaţia noastră, a românilor, depinde de 
situaţia şi prestigiul României. Dacă vrem să ştim cum stăm ca popor, nu 
trebuie să căutăm doar cât reprezintă leul la bursa oficială şi la bursa 
neagră. Ci cât valorează România ca prestigiu, ca prestanţă. Are credit? 
Credibilitate? Ce face ea ca să-i atragă pe toţi oamenii de valoare care vor 


să colaboreze cu România? Aici nu încape minciuna şi nici atitudinea de 
complacere în mediocritate sau insecuritate economică. Contezi sau nu. E 
simplu. Ar trebui să avem mentalitatea că ţara e înaintea lucrurilor 
personale. Chiar dacă e greu. Şi aici ar trebui să se facă un sistem de 
promovare şi de recompensare economică a acelora care pun pe picioare 
întreprinderi. Românii trebuie să vadă că e importantă materia cenuşie, că 
sunt răsplătite inteligenţa, competenţa, forţa de muncă. Cel ce lasă de 
izbelişte materia cenuşie a poporului său e vinovat. Cel ce nu ştie s-o pună 
în lumină, ci, dimpotrivă, o lasă inconştient să plece, să ia drumul exilului, 
e vinovat. Este şi o vorbă care spune: „Cum sunt eu, aşa e şi ţara mea“. Or, 
dacă toţi umblăm pe toate cărările, n-ajungem nicăieri. lar dacă ne mai şi 
ascundem în spatele drumului original, fundătura e sigură! Dacă însă 
reuşim să demarăm cu reconstrucţia, cred că încet-încet chiar şi 
mentalităţile astea or să se schimbe. Fiindcă viaţa va începe să fie ceva 
mai uşoară: producţiile vor creşte, aşa că n-o să mai fie nevoie de 
tensiunile şi depresiunile pe care le trăiesc românii acum. Peste noapte nu 
se poate, bineînţeles. 

D.U.: Care au fost momentele care au distrus imaginea României în 
Occident, după valul de solidaritate fierbinte cu ţara noastră din decembrie 
1989? 

M.S.: În principal, chestia cu minerii. Asta a dat ţării noastre cea mai 
mare lovitură. Dar lucrurile începuseră dinainte. Occidentul şi-a dat seama 
că se spun multe lucruri care nu se fac. Ar trebui şi cei care sunt la noi să 
înţeleagă că Occidentul are o altă mentalitate, aici oamenii sunt educați 
altfel, ţin seama de ce se spune şi dacă s-a făcut ceea ce s-a spus că se va 
face. Aici nu există posibilitatea, ba chiar mentalitatea generalizată, ca una 
să spui şi alta să faci. Sciziunea asta e privită cu neîncredere: nu-şi pierde 
nimeni timpul, banii, sentimentele cu oameni histrionici sau mincinoşi. 
Una e monologul lui Hamlet cu „a fi sau a nu fi“ şi alta e acrobaţia care te 
duce sigur la căderea în gol, saltul mortal cu „a fi sau a nu fi corect, 
democratic, liber, constituţional, legal, uman ş.a.m.d.“. Nici jocul de-a 
„uite-l, nu e“ sau „de-a v-aţi ascunselea“ cu a fi sau a nu fi comunist nu 


mai ţine. Nu poţi vindeca o ţară fără să-i dai adevărul. Şi nu-i poţi da 
adevărul ca pe salamul sau becurile care nu se găsesc în magazine. 

D.U.: Contează foarte mult şi modul în care-ţi tratezi poporul. Nu e 
normal să afli ce fac miniştrii, guvernul, preşedintele, ce declară unul şi 
altul din presa străină ori de la Europa Liberă. Sau de la televizor. Şi nici 
să existe zece feluri de a răspunde la aceeaşi întrebare, în funcţie de cum 
bate vântul şi în ce loc bate vântul interviului. 

M.S.: Or fi mai multe tratamente pentru aceeaşi boală, dar pentru 
minciună nu e decât unul singur: adevărul. Povestea de la Crans-Montana 
a fost întoarsă pe dos. Fiindcă nu dl Petre Roman a cerut să ne vadă. Cel 
puţin aşa a venit ştirea la noi, aici în Versoix. Pentru întrevedere au fost 
aceia care au organizat întâlnirea. Organizatorii acestei consfătuiri sau ce- 
a fost acolo au spus că dl Roman ar fi vrut să mă vadă şi nu ştiu cum se 
putea desfăşura întâlnirea, că-mi pun la dispoziţie un elicopter ca să mă 
duc acolo. Am răspuns: „S-o luăm încet... Casa noastră este deschisă 
pentru toţi românii care doresc să vorbim împreună despre lucruri legate 
de binele ţării. Să fie în interesul ţării. Aşa da. Dacă e vorba să ne 
înţelegem şi dacă vrea să stăm de vorbă, să vină dl Petre Roman aici“. Că 
el a dorit să stăm de vorbă sau nu a fost decât o propunere, nu ştiu. La noi 
a venit ca din partea organizatorilor. Aşa că n-am refuzat net să-l văd. Am 
spus să vină el aici, la noi acasă, unde au poposit de-a lungul anilor atâţia 
oameni şi atâţia români şi ne-am gândit cum să fie bine pentru ţară. 
Puteam să stăm de vorbă. Apoi nu se atacă situaţia ţării la o conferinţă 
precum o arie pe scenă. Pe mine nu mă interesează publicitatea şi nu am 
nevoie să demonstrez că sunt democrat. Mie îmi place să ascult ce spune 
omul, iar dialogul chiar trebuie să fie un început de drum şi nu vorbire de 
dragul vorbirii. Dacă vrea Roman, am spus, putem sta de vorbă despre 
interesele ţării, dar nu pe chestii politice. 

D.U.: Cum vi se pare faptul că am pierdut atâta ca prezenţă în 
organisme internaționale, apoi clauza? România este sancţionată 
internaţional? Sunteţi de acord cu aceste sancţiuni? 

M.S.: Mă întorc puţin în urmă. Occidentul n-a ştiut sau s-a prefăcut că 
nu ştie ce se întâmplă în România pe vremea lui Ceauşescu. Or, nu se 


putea să nu ştie. De ce i-au dat atâtea avantaje şi au fugit după el, asta eu 
nu pot să înţeleg. Unii au spus că în felul acesta au vrut să-l momească, să 
se rupă de Moscova. Astea sunt copilării. De ce i-au oferit aceste avantaje, 
nu ştiu. Ce avantaj vor fi avut după el, asta iar nu văd. Nici unul. Sau vor 
fi fost lucruri obscure care nu se spun decât în şoaptă? Şi se secretizează 
mai multe decenii. Ce a vorbit el cu toţi cu care s-a întâlnit... Cu Nixon... 
Asta nu ştiu. Tot ce au făcut ei în privinţa lui Ceauşescu au făcut-o, din 
păcate, pe spinarea ţării. lată ce e foarte dureros. 

D.U.: Poporul român este identificat din nou cu conducerea. A apărut 
din nou un tratament diferențiat din partea Occidentului, care pare mai 
aproape de Polonia, Cehoslovacia, Ungaria decât de România. Practic, 
suntem pe ultimul loc. Când vezi că aduci deservicii unui popor, că nu eşti 
credibil, că nu convingi pe nimeni sau nu te pricepi, când ştii că poţi fi 
şantajat, că nu eşti curat, nu e oare mai bine să renunţi ca să nu-i târăşti în 
pustiu pe toţi? Noi suntem la index, ca să spun aşa. 

M.S.: O formulă discreditată n-are şanse, e rea pentru toţi, distruge 
totul în jur. Asta spuneam şi înainte. Interesul ţării ar trebui să fie 
principalul, nu lucrurile personale sau vanităţile personale. Vorbeam de 
economie. Nu refaci handicapul economic acţionând la întâmplare. 
Trebuie să plăteşti. Să faci din fiecare întreprindere un studiu de caz. Ce 
ai, ce n-ai, ce merită, ce nu merită. În lume, şi marile firme, care au 
beneficii uriaşe, plătesc un consult economic, îşi gândesc strategia, ce va fi 
mâine, ce nu va mai merge, ce a mai apărut pe piaţă. Nu poţi face 
economie cu ochelari de cal, să nu priveşti nici în stânga, nici în dreapta, 
ci fix într-un punct, până dai de prăpastie. Aduci specialişti dacă n-ai. Îţi 
specializezi oamenii. Dar îi cauţi, trebuie să-i ştii pe cei care sunt mobili, 
dinamici, generoşi, pe cei care au ţinută, prestanţă, chef de treabă şi talent. 
Totul depinde de om. Şi când ai un om care face treabă, e bine să-l faci să 
simtă că e esenţial la locul lui. Prea şi-au bătut joc de oameni şi de 
specialişti în România. Trebuia din ianuarie să se pună pe picioare un 
sistem economic şi o legislaţie economică de mare randament şi siguranţă 
pentru parteneri. 


D.U.: Atunci s-au pregătit alegerile şi s-au tras sforile electorale. A 
fost vremea decretelor date pentru popularitate. S-a pierdut mult timp. S- 
au pierdut bani, întreprinderi, contracte. Ca în povestea cu balonul care 
trebuie să se înalțe. Nu s-au aruncat din nacelă săculeţii de nisip, poverile 
adică. Obsesia era să se urce cât mai mulţi în balon. Şi cum să-l încarce 
mai mult, fireşte! 

M.S.: Contează statutul economic de la care pleci. Una era situaţia 
unor întreprinderi în ianuarie şi alta după douăsprezece luni, fără 
contracte, materii prime şi câte altele. Iar licitaţiile nu se fac oricând. Nu 
cauţi contracte când ai dat faliment. Afacerile nu se amână. Apoi nu cred 
că e mai important să-ţi ocroteşti celulele moarte, tot soiul de centrale şi 
de sinecuri, decât să le eliberezi pe cele vii. S-au cramponat enorm de 
multe persoane de posturi şi altele au sabotat locul de muncă de unde ştiau 
că vor pleca până la urmă. lar revenim la interesele personale şi la 
interesele unor instituţii, precum Securitatea, instituţii tratate în fostele 
ţării comuniste mai ferm decât la noi acasă. 

D.U.: Am pierdut economic foarte mult. A fost o poveste şi cu 
autonomia întreprinderilor. Autonomia fără contracte şi un flux de materii 
prime şi informaţie sănătoasă e ca o decapitare. Ce de-a capete autonome 
şi de trupuri autonome! Şi toate moarte. Rigide. Doar câteva zvârcoliri 
înainte. În ce priveşte autonomia Securităţii: e vorba la noi de un stat în 
stat. lată o întreprindere fără şomeri... 

E gravă afirmaţia că nu se munceşte, că românii sunt leneşi. Am văzut 
felul în care se discută cu unele sindicate, cu cinism, cu un soi de 
popularitate care sună a vulgaritate. Lipseau soluţiile de fapt. Dialogul era 
plin de tot soiul de „fente“... Noul slogan cu munca ar fi valabil dacă ar 
exista materii prime, mijloace de muncă şi motivații. 

M.S.: Privatizarea pe care au început s-o facă e o privatizare de tip 
provincial. Au privatizat mici întreprinderi, prăvălii, chioşcuri etc. Dar n- 
au privatizat mijloacele de producţie. Omul are o prăvălioară, dar care 
poate rămâne goală. Nu-i concurenţă. Marfa de stat se vinde privat. Eu 
sunt convins că sunt specialişti şi oameni de excepţie în fiecare 
întreprindere, care ştiu ce-ar fi de făcut. Dar nu trebuie să le punem bețe în 


roate... Oamenii trebuie lăsaţi să se afirme. Dar ce pot să facă dacă nu sunt 
lăsaţi? Trebuie să le asigurăm accesul muncitorilor la tehnica modernă. 
Să-i informăm. Or, tehnicile moderne, industriale şi altele nu pot fi 
descoperite fără un contact cu străinătatea. Aici nu se poate amâna 
informaţia. Asta nu înseamnă să avem de-a face doar cu străinii, căci sunt 
şi români care lucrează în străinătate. Există mari specialişti de origine 
română în Occident, în America... 

D.U.: Au lucrat. S-au afirmat. S-au impus. Au firmele lor, birourile lor. 
La Versoix locuieşte un român, Adrian Barbu, care conduce o firmă de 
Consulting, Corporate Dynamics. I se adresează firme foarte mari din 
Elveţia, Anglia, America, din Europa de Est. De ce n-ar apela şi românii la 
el? Dar pentru asta ar trebui să oferim siguranţă românilor care ne pot 
ajuta. Să punem la punct o legislaţie care să-i avantajeze, când merită 
acest lucru. Oricum o să-l ajut pe Adrian să facă un simpozion la Palatul 
Ştirbei de la Buftea ca să se refacă Ordinul Medicilor în România. 

M.S.: Pe noi ne-a obsedat ideea că vin românii înapoi să-şi ia moşiile. 
Astea sunt prostii, ca şi refrenul cu „Noi nu ne vindem ţara“. „Ca s-o 
dăm“, vorba celor cu umor — cam tristă poveste! — „ca s-o dăm pe gratis“! 
Şi chiar dacă ar veni cineva să-şi ia o proprietate, ce e aşa de teribil ca acel 
cineva să aibă o proprietate? Să-şi revendice proprietatea. Mai bine casă 
cu stăpân, decât a nimănui. Şi, de fapt, a hoţului. De peste patru decenii 
am văzut prea mulţi tirani, şi dictatori, şi oameni politici care au avut la 
dispoziţie ţara lor, ca pe o proprietate necondiționată, în timp ce se băteau 
cu pumnul în piept că totul ar aparţine poporului. Nu avea Ceauşescu toate 
palatele regale, toate fostele case boiereşti, toate vilele naţionalizate care-i 
plăceau, nu aveau activiştii, la dispoziţia lor, toate proprietăţile 
expropriate, din care făceau ce voiau, în timp ce huleau ideea de 
proprietate, iar omului obişnuit îi măsurau cu metrul apartamentul, şi lotul, 
şi locul de veci...? 


Şi despre Regele Mihai s-a spus asta. Că vrea să se întoarcă să-şi ia 
moşiile. Chiar dintre aceia care s-au instalat pe Dealul Mitropoliei, la 


Cotroceni sau ştiu eu unde au făcut asemenea afirmaţii. Bine că au dreptul 
la moşii şi la pavilioane de vânătoare toţi cei care îi „hulesc“ pe moşieri, 
nomenclatura. Chiar i-aş întreba şi eu să ştiu, care sunt moşiile...? Ce 
înţeleg ei prin moşii: cu siguranţă mult mai mult decât a avut regele... 
Coroana Regală... Ceauşescu şi activiştii au stăpânit mai mult decât un 
rege. Mentalitatea aceasta n-a dispărut. Mulţi s-au grăbit să ocupe casele 
foştilor nomenclaturişti. „Unii confundă domeniile regale cu proprietăţile 
regale. Or, domeniile erau proprietatea statului. Noi le administram, atât. 
Am auzit că domeniile au fost naţionalizate. Statul s-a naționalizat pe sine 
şi apoi a avut probleme din pricina unor ignoranţe juridice de neînțeles.“ 
Regele n-a fost cel mai bogat proprietar din România. Lucrul acesta se va 
vedea odată. 


„Pământul îşi are legile lui...“ 


D.U.: O legislaţie „dogmatică“ nu cred că mai e de dorit. De pildă, să dai 
o parcelă de jumătate de hectar sau un hectar. Un om poate avea o putere 
mai mare de muncă, mai multă ingeniozitate. Nu cred că pământul trebuie 
ciopârţit, fărâmiţat, cu o idee fixă privitoare la o proprietate individuală. 
Retrocedarea pământului şi pădurilor sub formă de firimituri mi se pare o 
prostie. 

M.S.: Pământul îşi are legile lui, culturile lui, suprafeţele lui, care 
determină productivitatea, valoarea investiţiilor. Sunt culturi intensive şi 
culturi extensive. Tehnologia în agricultură va fi esenţială. În Occident, 
irigaţia e specializată. Există o irigație pentru suprafeţe mici şi alta pentru 
suprafeţe uriaşe. E nevoie de tractoare, de maşini-unelte gândite pentru 
proprietatea individuală. 

D.U.: Un român stabilit în Elveţia germanică mi-a spus că se ocupă de 
un mare contract de import profilat pe tractoraşe. Un contract de import 
pentru agricultura necooperativizată. 

M.S.: Problema suprafeţei de pământ a reprezentat o dificultate şi 
înainte. Oamenii erau foarte mândri şi ţineau la suprafaţa lor de pământ. 
Era povestea cu haturile, cu despărţiturile dintre proprietăţi. Era suprafaţă 


de grâu lângă suprafaţă de grâu sau porumb. Ideea ar fi fost ca tractoarele 
să poată trece peste haturi, fără să dispară proprietatea. Să existe un ajutor 
tehnologic. În America, unde sunt mari proprietăţi, a fost depăşită 
povestea cu hotarele de netrecut dintre proprietăţi. Orgoliul e al producţiei, 
nu al şirului de mărăcini sau de uluci inviolabil. Esenţial este că se poate 
lucra mai bine... Dacă vrem să intrăm într-adevăr în Europa, nu trebuie să 
mai avem această mentalitate a haturilor. Proprietatea individuală asupra 
pământului e obligatorie. Când proprietatea e garantată de lege, nu mai e 
nevoie de sârmă ghimpată! 


10” Am reprodus fragmente dintr-o declaraţie dată de M.S. Regele Mihai, fotocopiată la Versoix, în 
arhivă. 


II 


Fagurii mici de calciu 


A 


„Repatrierea“ în U.R.S.S. sau despre părinţii mei 


Într-o bună zi (ce înseamnă structurile fixe ale limbajului!), de fapt, într-o 
zi nefastă, mama mea, născută Elena Melnic în 1922, în Zguriţa, lângă 
cetatea Soroca din Basarabia, şi refugiată, după ce rămăsese orfană de 
ambii părinţi, în Bucureşti, unde şi-a continuat studiile şi unde lucra deja 
la Spitalul Colțea — într-o zi nefastă nu doar pentru ea, a fost ridicată şi 
închisă, împreună cu mulţi alţi basarabeni, pentru a fi „repatriată“ imediat 
în U.R.S.S. A fost salvată de această repatriere forţată ce s-ar fi soldat cu 
domiciliul în Siberia sau, poate, cu dispariţia fizică şi, în orice caz, cu 
infernul unei captivităţi sau al unei rusificări violente, a fost salvată de 
ideea unui mare medic şi profesor universitar care o preţuia. El a 
intervenit pe lângă Ana Pauker, care-i fusese pacientă. 

A aflat că numai dacă Elena Melnic se căsătoreşte cu un român, în 
Câteva ceasuri, scapă de deportare. Ca şi cum, pentru a rămâne în 
România, ea, o româncă din Basarabia, trebuia să-şi legitimeze 
naționalitatea şi originea căsătorindu-se cu un român. Nu avea nici un 
prieten sau logodnic. Era foarte tânără şi singura ei dorinţă era să înveţe, 
să studieze medicina. 

Cu cine să se căsătorească de azi pe mâine, schimbându-şi destinul, 
renunțând în fond la dreptul pe care-l are orice om, acela de a se 
îndrăgosti, de a iubi şi de a se căsători din dragoste? Şi, mai ales, de ce să 
se căsătorească, de vreme ce era încă atât de tânără, încă un copil pe care 
nu-l interesau decât cărţile şi soarta bolnavilor? Lipsită de dragostea 
părintească, pentru că-şi pierduse tatăl într-un accident înainte ca ea să 
vadă lumina zilei, iar mama îi murise când nu împlinise încă nouă ani, 
trebuia acum (asta hotărâse Marea Putere Sovietică) să se priveze şi de 
iubirea ce zămisleşte un cuplu, de miracolul întâlnirii dintre o femeie şi un 
bărbat. 


Soţul i-a fost ales de acelaşi profesor universitar. Profesorul dr. Dan 
Theodorescu, Directorul Clinicii Stomatologice de la Facultatea de 
Medicină. A intrat într-un salon de ofiţeri răniţi, a întrebat cine dintre ei e 
dispus să facă un gest uman, s-o salveze pe Elena Melnic de repatrierea 
forţată, căsătorindu-se cu ea de urgenţă. Toţi ofiţerii români care nu aveau 
deja o familie au spus că doresc să facă acest gest. O cunoşteau pe Elena 
Melnic care era foarte frumoasă şi, în plus, avea caracter. Sau, mai 
degrabă, li s-a povestit despre ea, căci lucra la Spitalul Colțea. Cuvântul 
„caracter“ nu era socotit anacronic în anii aceia. Nu apucase nimeni să-l 
înlocuiască în vreun fel ori cu sintagma „tovarăş de nădejde“ în slujba 
partidului... Mai ştiau că Elena Melnic, fiind refugiată, nu dispunea de 
dota obligatorie la încheierea unei căsătorii, averea ei fiind în Basarabia, 
care era ocupată. Mulţi dintre ei, toţi foarte tineri, erau grav răniţi, invalizi 
de război, decoraţi pentru faptele lor de arme. Unii fuseseră propuşi pentru 
ordinul „Mihai Viteazul“, ca şi tânărul ofiţer ce avea să devină tatăl meu. 

Dintre atâţia ofiţeri dispuşi să încheie o căsătorie de onoare — o 
căsătorie salvatoare pentru aceea care avea să devină mama mea — 
profesorul universitar l-a ales pe căpitanul Gheorghe Uricariu, grav rănit 
la Oarba de Mureş pe 5 octombrie 1944. L-a ales pentru că era cel mai 
valid, cel mai întreg, având amândouă mâinile şi amândouă picioarele, 
deşi rana de la faţă era extrem de gravă, maxilarul inferior fiind distrus. 

Bărbatul acesta frumos de 26-27 de ani avea să mai fie obligat să se 
hrănească artificial încă trei ani cu ajutorul unui tub şi prin mijloace pe 
care o fişă de observaţie de zeci şi zeci de pagini le descrie, în acel limbaj 
din care se clădeşte documentul, mai zguduitor decât orice roman inventat. 
S-a obţinut rapid dispensa regală, necesară mamei care nu avea dotă. S-a 
oficiat căsătoria urgent. O căsătorie de onoare şi de salvare, prin care un 
român elibera din exilul forţat o româncă. Tata avea să se mai interneze în 
reprize mai scurte sau mai lungi în spital vreme de şase ani, suportând 
treizeci şi nouă de intervenţii chirurgicale prin care maxilarul inferior a 
fost recompus pe baza unor proteze, implanturi şi adăugiri de material 
osos propriu, adică obţinut prin extragerea din chiar corpul pacientului, 
care refuza transplantul străin. 


O aşchie de os din creasta iliacă, o bucată de ici, alta de colo, din 
acelaşi corp care-şi dăruia lui însuşi, la fiecare operaţie, câte o firimitură, 
aşteptând apoi să se umple golul, să-şi construiască fagurii mici de calciu, 
să se întregească. În toţi aceşti ani a fost vegheat de mama. Căsătoria, 
încheiată atunci în condiţii speciale, a stat sub semnul onoarei de ofiţer şi 
al demnităţii, sub semnul recunoştinţei şi devotamentului. Ce plicticoase 
pot să apară aceste cuvinte unei lumi din care s-au extras de decenii toate 
filoanele morale şi emoţiile, ca aurul din munţii lăsaţi în părăsire cu galerii 
spintecate. 

Căsătoria aceea forţată de împrejurări politice a devenit o legătură 
profundă, de-o viaţă. S-au născut doi copii din ea, după ce tata a ieşit din 
spital şi a decis să se pensioneze ca invalid de război. De fapt, tata nu a 
mai vrut să rămână în „noua“ armată. 

N-a mai rămas pe obraz decât o cicatrice ce mergea de la lobul urechii 
la colţul gurii, acoperită de barba pe care a purtat-o tatăl meu toată viaţa. 
Cicatricea aceasta, ca un fir de argint roşiatic fulgerând pielea feţei, 
ascundea cu siguranţă multe alte cicatrici. 

Din punct de vedere profesional, putea ajunge un ofiţer superior şi/sau 
un mare inginer. Dar viaţa tatălui meu s-a oprit într-un anume sens sau şi-a 
schimbat cursul definitiv la 5 octombrie 1944 când a fost rănit la Oarba de 
Mureş, unde contribuţia ruşilor la pierderile suferite de armata română în 
luptă este notorie: peste 11.000 de morţi. Partenerul de război sovietic i-a 
lăsat pe ofiţerii români să fie decimaţi. Poate că asta a fost şansa tatălui 
meu. Poate că dacă rămânea în armată, el, care nu a luptat în Est şi n-a 
avut nici o legătură cu „Tudor Vladimirescu“ şi nici cu colaboraţionismul 
gradaţilor alergând după trese şi stele, ar fi fost nefericit. Găseau 
comuniştii un pretext să-l treacă în rezervă pe unul care, cu certitudine, n- 
ar fi fost de-al lor. 

Oricum, nu mi-e ruşine cu părinţii mei, cum le e ruşine unor colegi sau 
cunoscuţi pe care-i am, ai căror taţi şi mame au fost activişti, securiști, 
turnători, anchetatori, oameni cu funcţii şi păcate destule făcute de dragul 
scaunelor, arivişti notorii ce şi-au mobilat apartamentele „stil“, pe seama 
deposedării aşa-zisei burghezo-moşierimi. 


„Vine Regele Mihai să-şi ia castelele şi moşiile“ a strigat pleava 
minţilor. Şi-a bătut tam-tamul propaganda. Uneori mi-l imaginez pe rege 
c-ar veni dimpreună cu toţi aceia cărora li s-au confiscat bunurile (nici 
vorbă de sentimente monarhiste în asemenea închipuiri) că ar veni şi ar 
putea vedea tot ce există în casele unora — multora — precum legendarul 
personaj. În câte case de slujitori ai dictaturii nu sunt afişate, cu mitocănia 
arivistului şi a geambaşului de chilipiruri de consignaţie, obiecte de artă — 
unele furate de la Peleş, altele de la Pelişor şi Săvârşin, din casele 
Brătienilor, din casa lui Ion Pillat, a lui Iuliu Maniu, a zecilor de mii de 
arestaţi, deportaţi, evacuaţi, naţionalizaţi. Câţi dintre membrii aşa-ziselor 
„comisii de patrimoniu“ ale dictaturii nu s-au îmbogăţit, n-au şterpelit cu 
neruşinare icoane, obiecte de cult, tripticuri, incunabule etc.? Vânătorii de 
obiecte au prins gustul „aristocrației“ de faţadă, păstrându-şi acelaşi suflet 
şi limbaj de servitori care ascultă pe la uşi, colportează şi-şi toarnă 
stăpânii. Dictatura a umplut ţara de ei, de aceşti vânători de oameni şi de 
obiecte, mână în mână cu secretarii de judeţ, cu propaganda şi cu 
vânzătorii. Ca să-şi păstreze prioritatea. Nu de alta. 


Timpul de unde începe memoria 


Am avut un mare noroc că nu m-au născut acel gen de părinţi care nu vor 
fi niciodată nici ţărani, nici muncitori, nici intelectuali, nici caractere. Care 
fac şi azi politică ţinând mâinile în şolduri. Care acumulează bunuri şi 
relaţii ca hârciogii boabele din țarină. Care o fac pe moraliştii, pe 
melomanii, dar sunt la nevoie primii mercenari înrolați. Care sunt traseişti 
şi oportunişti. Care sunt necrofori. Pe lângă vreo bătrânică, proprietara 
uşor senilă a vreunui tablou care poate fi cumpărat de la ea pe nimic, ca şi 
covorul care e de valoare. Am citit noi în cataloagele licitaţiilor, în istoriile 
de artă decorativă, bibliile noastre între timp, cărţile de căpătâi, ca să ne 
căpătuim... nu pentru rugăciuni, Doamne fereşte, suntem atei, de fapt, n- 
avem Dumnezeu, ci pentru achiziţii... Mercenarii din totdeauna. 

Lor le e frică de rege, îl fac bâlbâit, neromân, nepatriot, avid de 
proprietăţi. Pentru că el, pus alături de toţi aceşti uzurpatori de destine şi 


de bunuri, e ca un index moral-legitim al civilizaţiei şi îndreptăţirii. Când 
mergi la un rege acasă, care poate fi Regele sau omul-rege peste imperiul 
umanităţii şi omenescului său interior, fii sigur că n-o să-ţi arate averile 
lui. 

Apoi, într-unul din dialogurile de la Versoix, Regele Mihai mi-a spus 
chiar aşa: că în loc să se facă procesul comunismului, se face procesul 
monarhiei. În loc să se vorbească despre ceea ce s-a furat de către ruşi şi 
comunişti în România, ni se tot vinde minciuna despre un rege obligat să 
abdice, dar lăsat (chipurile) de uzurpatorii lui să care bogăţiile ţării la 
plecare, în 3 ianuarie 1948. Ei, care îi numărau reginei-mamă şerveţelele 
de la o faţă de masă primită în dar de la casa regală a Greciei, spunându-i 
că sunt prea multe 24 şi că-i ajunge unul... „În fine“ — vorba Regelui 
Mihai pe care acesta o rosteşte des, deşi nu e un tic, ci un semn de tristeţe 
sau de lehamite, oroarea de a vorbi despre toate ororile pe care le 
cunoaşte. „În fine...“ 

Printre atâtea documente secrete din anii '40, luciditatea şi revolta 
alunecă de la o stare la alta. Aceste documente nu învinovăţesc poporul 
român, ci, dimpotrivă, îl pun într-o lumină asemănătoare cu irizarea 
nimbului peste trupul crucificatului. Citite acum, ele ar trebui să-l 
trezească, să producă miracolul învierii... 

Cunoaşterea culiselor politice interne şi internaţionale e un rău 
necesar. Pentru români ar trebui să fie chiar un rău „consumat“ zilnic, aşa 
cum înghiţeau pe vremuri unii câteva picături de otravă ca să nu mai aibă 
efect otrava ce li se pregătea de către alţii... 


Istoria Basarabiei a cunoscut pagini mult mai cumplite decât cele abia 
sugerate în cartea de faţă. Şi, când vorbim despre genocidul comunist din 
România, nu trebuie să uităm cât de înverşunat a fost ocupantul sovietic 
faţă de acest pământ smuls României pentru a fi dăruit terorii şi umilinţei. 
Tentativa de a rusifica Basarabia şi Bucovina, prin strămutarea populaţiei 
originare în Siberia, n-a reuşit, deşi a fost practicată cu tenacitate de-a 
lungul atâtor decenii şi cu mijloacele cele mai barbare. Strămutarea 


basarabenilor prinşi în Regat sau în Moldova de Sud ori în Ardeal e doar 
unul dintre episoadele unei tragedii ale dezrădăcinării forţate. Dar oamenii 
au fost mai puternici decât Siberia şi decât limba rusă învățată cu forţa, 
deci uitată printr-un mecanism ce instalează amnezii dictate de suflet. 
Aceiaşi oameni, împinşi în exilul septentrional, aruncaţi în abisul nopţii 
polare şi al nopţii totalitare, s-au întors la rădăcinile lor, în viaţă sau în 
moarte. Dacă au supravieţuit, au revenit în Basarabia. Dacă au murit, ei s- 
au întors la rădăcinile din memoria noastră. 


Când armistițiul trebuia să devină capitulare 


D.U.: Majestate, aţi fost acuzat de „zvoniada“ ce deformează cu 
neruşinare istoria că aţi semnat un armistițiu împovărător pentru România 
şi că lucrul acesta ar demonstra că aţi vândut România ruşilor. Vă rog să 
mă iertaţi că pronunţ inepţiile propagandei antimonarhice mai vechi sau 
mai noi, dar nu pentru a vă apăra — nu e cazul — vă rog să-mi citați un 
moment sau un document grăitor pentru faptul că armistițiul nu a 
corespuns discuţiilor şi promisiunilor făcute României, la Cairo, de pildă. 

M.S.: Nu intra în atribuţia mea să semnez un asemenea document. 
Maniu a spus, într-o reuniune a Consiliului de Miniştri din 25 septembrie 
1944, pentru a analiza tocmai Convenţia de armistițiu cu U.R.S.S., că 
multe din punctele acceptate împotriva voinţei lor de către cei ce au 
participat la tratativele de la Moscova, unde a fost tot guvernul, reprezintă 
nu un armistițiu, ci o capitulare. La 12 septembrie 1944 s-a semnat la 
Moscova Convenţia de armistițiu între guvernul României şi Naţiunile 
Unite. 

D.U.: Din partea guvernului şi a Înaltului Comandament al României a 
semnat actul „armistiţiului“ Lucrețiu Pătrăşcanu, care era conducătorul 
delegaţiei, pe atunci ministru de Stat şi ministru de Justiţie. Aş vrea să 
subliniez că armistițiul (sau/şi capitularea) cu sovieticii a fost semnat de 
şeful Partidului Comunist. Dar nu a fost singura semnătură. A mai fost 
principele Barbu Ştirbey, apoi liderul Partidului Naţional-Ţărănesc, Ghiţă 
Popp şi generalul Dumitru Dămăceanu, care era adjutant al Regelui Mihai. 


Regele Mihai nu a semnat armistițiul cu Puterile Aliate (Uniunea 
Sovietică, Statele Unite şi Regatul Unit al Marii Britanii). Trebuie spus că 
din partea Puterilor Aliate nu exista decât semnătura mareşalului sovietic 
Rodion Malinovski. Acesta este lucrul esenţial, elementul ce trebuie 
reţinut. Se tot vorbeşte despre — şi lucrul s-a făcut destul de nuanţat — 
reabilitarea lui Lucrețiu Pătrăşcanu. Dar există exagerări, deşi declaraţia 
lui, că este mai întâi român şi apoi comunist, a deschis o cale emoţională 
de cercetare. Acesta este polul de stânga al exagerărilor pe care le facem 
cu aşa-zisele reabilitări necesare. lar mai nou, Antonescu e polul de 
dreapta al reabilitărilor fără spirit critic. Vreau să subliniez, mă iertaţi că 
am să repet lucruri arhicunoscute de Majestatea Voastră: Pătrăşcanu a 
condus delegaţia României în 12 septembrie 1944 la Moscova. Nu regele 
a semnat armistițiul. Şi, de altfel, stenograma acelei şedinţe nu mai poate 
lăsa nici un dubiu în privinţa modului în care a fost tratată România de 
către sovietici, de Molotov, dar şi de aliaţi. Cine a mers la Moscova? 

M.S.: A fost generalul Dumitru Dămăceanu, care era subsecretar de 
Stat la Ministerul de Interne şi era şi... 

D.U.: Adjutantul Majestății Voastre... 

M.S.: La reuniunea din 25 septembrie, am mai spus, Prinţul Ştirbey a 
lipsit... El fusese protagonistul negocierilor cu reprezentanţii Naţiunilor 
Unite la Cairo. Dacă luaţi stenograma, apar acolo toţi: ministrul de 
Externe — Gr. Niculescu-Buzeşti, prim-ministrul — generalul Constantin 
Sănătescu, ministru de Stat — Dinu Brătianu, ministru ad-interim la 
Finanţe — generalul Gheorghe Potopeanu. Ca să înţelegem, trebuie să citim 
atent fiecare intervenţie a stenogramei. Românii ar trebui să recitească, de 
pildă, cuvintele amare, dar ferme ale lui Iuliu Maniu, care era ministru 
secretar de Stat. 

D.U.: De la Partidul Naţional- Ţărănesc a participat şi Ghiţă Popp, care 
era lider al Partidului. Au fost două şedinţe consecutive, în 15 şi 16 
septembrie 1944, când a fost prezentat şi discutat textul Convenţiei de 
armistițiu. În carte, voi insista pe intervenţia lui Iuliu Maniu, care spune că 
aliaţii nu şi-au respectat înțelegerile de la Cairo. Asta pentru că m-a 
revoltat afirmaţia lui I.C. Drăgan, lăsat de actuala Putere, cu o 


iresponsabilitate pe care-o condamn, să ne intoxice cu lecţii de 
pseudoistorie. Legionarul pripăşit (cu banii cui?) în Italia îşi permite în 
Națiunea să condamne partidele istorice pentru că n-au înţeles că aliaţii ne 
vor părăsi... 

Nu numai că au înţeles, dar au luat şi atitudine şi oricum n-au fost 
colaboraţionişti, afacerişti pe spinarea poporului român şi a conştiinţelor 
noastre. Când l-am văzut pe Iliescu cu Drăgan, după ce-l văzusem pe 
Drăgan cu Ceauşescu, mi-am spus că poporul nostru e bolnav de toleranţă 
sau de iluzie. Chiar nu-şi vede duşmanii, chiar nu-l sperie să se lase 
condus de trădători, după ce, din plecare, şansele lui sunt reduse din 
pricina „ascendentului“ geopolitic? M-am îndepărtat de subiect. Nu are 
sens să polemizez. Am vrut să recitim un document, stenograma din 25 
septembrie 1944. 

M.S.: Aţi văzut cât a trebuit să se zbată delegaţia noastră ca să nu se 
lase locul alb, ci să se indice o dată precisă de armistițiu: 24 august 1944. 
Şi jocul de vulpoi... prin care Molotov refuza să treacă în armistițiu 
„detalii“ care determinau de fapt destinul nostru, al românilor. Dacă citim 
atent ce spune Maniu, inclusiv că m-a sfătuit să facem armistițiul, la fel ca 
liberalii, şi vedem lipsa semnăturilor Aliaților şi că lipsesc lucrurile 
stabilite la Cairo, putem trage concluziile. 


Reuniunea Consiliului de Miniştri din 25 septembrie 1944 
consacrată Convenţiei de armistițiu cu U.R.S.S. 


A fost prezent întreg guvernul, împreună cu comisia care a dus 
tratativele de la Moscova, afară de prinţul Ştirbey. 

Domnul ministru de Stat Lucrețiu Pătrăşcanu citeşte actul de 
armistițiu, făcând la preambul următoarele observaţii: „Delegaţia 
noastră a cerut ca să dispară din textul armistiţiului cuvintele 
«recunoscând învingerea, România a cerut armistiţiu»“. Dl Molotov a 
argumentat că înfrângerea noastră este o realitate, că trupele sovietice 
sunt pe teritoriul României şi că armatele române se retrag, bătute. 


Aceasta, deci, fiind o realitate, nu trebuie să se evite argumentele 
trecute în text. 

Delegaţia română a revenit, arătând că armistițiul s-a produs nu prin 
forţa înfrângerii noastre militare, ci printr-o acţiune politică şi că 
aceste condiţii care urmează să fie stabilite în actul de armistițiu au 
fost de multă vreme discutate cu aliaţii şi deci guvernul actual, care 
este emanaţia celor care au ajutat armistiţiului şi nu este vechiul 
guvern, care poate fi făcut răspunzător pentru situaţia militară a 
României, are o altă bază juridică decât dacă ar fi rămas guvernul 
vechi. 

Punctul de vedere românesc, totuşi, nu a fost recunoscuti”. 

Domnul ministru de Externe, Gr. Niculescu-Buzeşti, arată că textul 
preambulului vorbeşte despre România care a fost în război cu mai 
multe ţări aliate. Textul nu este precis, pentru că noi nu am fost în 
război cu majoritatea ţărilor aliate, ci numai cu trei din numeroasele 
ţări care constituie grupul aliaţilor. 

Domnul ministru subsecretar de stat la Interne, general-adjutant 
Dumitru Dămăceanu, comentând articolul 1, arată că primul element 
pe care l-a ridicat delegaţia noastră a fost obţinerea datei de la care se 
scurge armistițiul. În proiect au fost trecute, în locul datei, puncte 
libere, pentru a se putea completa ulterior data. Delegaţia noastră a 
cerut ziua de 24 august — când România a intrat efectiv în război cu 
Germania şi Ungaria. 

S-a argumentat că România a luptat şi după data de 24 august, 
întrucât ordinele au sosit pe front tardiv. Totuşi, după lungi discuţii, 
Comisia noastră a avut satisfacția să se recunoască data de 24 august 
ca dată oficială a încetării ostilităţilor. 

Am considerat că această dată nu oglindeşte numai o realitate, dar în 
acelaşi timp ne va fi folositoare fie la revendicarea unui drept mai 
târziu la încheierea păcii, cât în special la fixarea anumitor detalii de 
execuţie, cuprinse în clauzele armistiţiului. Şi într-adevăr, în şedinţa 
din 11 septembrie, când ni s-a înmânat textul definitiv, ni s-a 
comunicat şi verbal că s-a admis data de 24 august, ora 4. 


A doua chestiune din articolul 1 care se degajă este aceea a cooperării 
militare româno-sovietice. 

S-a admis cantitatea celor 12 divizii de infanterie şi a trupelor 
suplimentare. 

Domnul prim-ministru, general Constantin Sănătescu: Angajamentul 
este să cooperăm cu minimum 12 divizii. Dar diviziile formate din 
prizonierii români intră în numărul acesta? 

Domnul general Dămăceanu: S-a înţeles că numărul total al diviziilor 
să fie de 12 divizii, formate din tot ce organizează armata română, 
indiferent. Această chestiune de detaliu însă, precum şi altele, 
urmează să se încheie la Bucureşti între Comandamentul român şi 
Comandamentul sovietic. 

Domnul ministru de stat Dinu Brătianu: Se vorbeşte de mijloace 
suplimentare. Acestea ce sunt, din ce sunt formate? 

Domnul ministru al Economiei Naţionale şi ad-interim la Finanţe, 
general Gheorghe Potopeanu: Din cele ce spune dl general ar rezulta 
că diviziile regrupate de sovietici nu intră în acestea. 

Domnul general Dămăceanu: Nu s-a precizat acest lucru în şedinţă, 
urmând să se precizeze prin convenţia militară. 

Domnul ministru Buzeşti: Avem un element de interpelat. Data de 24 
august, ora 4 s-a recunoscut ca data armistiţiului. Divizia Creţulescu, 
formată după 24 august, din trupele noastre şi cu armamentul nostru, 
din moment ce la 24 august am încetat starea de război cu sovieticii, 
înseamnă că armamentul nu mai este captură de război şi atunci intră 
în cele 12 divizii. 

Domnul general Dămăceanu: Trebuie precizat acest lucru în 
convenţia ce se va încheia între Comandamentul sovietic şi 
Comandamentul român. 

Toate aceste chestiuni şi altele care vor urma, am vrut să le prevăd în 
armistițiu — la această chestiune s-a opus dl Molotov, zicând că va 
face obiectul unor convenţii militare ce se vor încheia ulterior. 

În legătură cu aceste divizii am comunicat cinci chestiuni şi anume: 
aceste divizii să fie înarmate total sau în parte, echipate şi dotate de 


către aliaţi. Dat fiind că mare parte din armament, echipament şi 
materiale fie că au fost pierdute sau capturate înainte de 24 august, 
ora 4, fie că au fost capturate prin dezarmarea anumitor unităţi 
ulterior acestei date, în special corpurile 1, 5 şi 6, între Siret şi Valea 
Trotuşului, am solicitat ca această înarmare să se efectueze într-un 
termen maxim de 15 zile. 

A doua idee: Dat fiind lipsa de mijloace şi având în vedere caracterul 
războiului pe care îl ducem, am solicitat ca, din aceste 12 divizii, 
două să fie blindate, dându-li-se materialul necesar. 

Al treilea, am solicitat următoarele mijloace aeriene: 50 de 
bombardiere grele, 75 de bombardiere uşoare, 175 de avioane de 
vânătoare de zi, 50 de vânătoare de noapte şi 24 de baterii antiaeriene 
grele, cu muniţia şi accesoriile respective. 

Al patrulea, am solicitat ca forţele române inclusiv marina de război, 
deşi luptă sub înaltul comandament rusesc, ele însă să fie comandate 
direct de către comandanţi români până la grup de armată inclusiv. 

Şi, în sfârşit, ultima chestiune, am solicitat ca ori de câte ori va fi 
posibil, marile noastre unităţi să aibă un sector propriu de acţiune. 
Toate aceste acţiuni au făcut obiectul discuţiilor din seara de 11 
septembrie, în şedinţa plenară. 

În principiu, dl Molotov este de acord cu anumite lucruri, rămânând 
numai ca toate detaliile?” — mi-a adus argumentul pentru a nu încărca 
textul armistiţiului — să fie concretizate în convenţia militară care 
urmează să aibă loc la Bucureşti. 

În legătură cu aceste chestiuni, înainte de plecare, alaltăieri s-a făcut o 
notă verbală dlui Molotov, solicitând ca această comisie militară 
sovietică să fie instituită imediat la Bucureşti, pentru ca de acolo, cu 
comisia militară română, să treacă la discutarea acestor chestiuni. 
Faţă de neacceptarea trecerii în armistițiu a detaliilor pe care le-aţi 
enumerat d-voastră, în nota pe care am înmânat-o în cursul zilei de 
12, am prevăzut numai următorul lucru: 

„Les alliés contribu&ront pour armer, équiper et doter ces forces“. 


Nici acest text nu a fost admis să fie trecut în armistițiu, rămânând 
concluzia că toate chestiunile de detaliu să se realizeze prin comisiile 
militare. 

Acestea ar fi de spus referitor la punctul 1. 

Domnul ministru Pătrăşcanu: Trebuie să atrag atenţia, când este vorba 
de note verbale, aceste note se fac în scris. 

Domnul ministru Buzeşti: Vasăzică, punctul 1 nu este lămurit deloc, 
decât numai după ce se vor forma comisiile şi se va încheia convenţia 
militară. 

Domnul general Dămăceanu: Comisia a câştigat pe data de 24 august, 
ora 4, şi aportul nostru este de cel puţin 12 divizii, aliaţii au 
recunoscut în principiu, prin Molotov, necesitatea înarmării acestor 
trupe, însă toate chestiunile referitoare la înarmare, obiective urmează 
să se lămurească în convenţia militară. 

Domnul ministru Buzeşti: În propunerile transmise prin telegramă 
delegaţiei era o expresie cu mult mai precisă. În textul semnat nu mai 
figurează această expresie. Cum trebuie interpretat „prin ducerea 
războiului până la capăt împotriva Germaniei şi Ungariei“? 

Domnul general Dămăceanu: În sensul că războiul trebuie dus până la 
capăt. Ei zic aşa: independenţa şi suveranitatea României nu pot să fie 
asigurate atât timp cât Germania şi Ungaria nu sunt învinse. 

Domnul ministru Buzeşti: Exact cum ziceau nemţii când ne băteam în 
Rusia. 

Domnul general Sănătescu: De altfel, este logic. 

Domnul ministru de stat luliu Maniu: Domnilor, ţin de la început să 
constat că textul acestui armistițiu nu corespunde cu acele conversații 
şi acele încheieri pe care emisarii noştri din Cairo le-au convenit cu 
reprezentanţii aliaţi. Lucrul acesta este foarte important. Eu 
mulţumesc comisiei pe care am trimis-o pentru sârguinţele depuse 
pentru rezultatele obţinute, desigur, cu mare trudă şi, desigur, după 
multe discuţii. Însă aceasta nu mă împiedică să constat că aliaţii nu 
şi-au respectat înțelegerile de la Cairo. La Cairo s-au făcut înțelegeri 
precise. Baza acestor condiţii era fixată în 6 puncte, care conţineau 


anumite asigurări foarte preţioase pentru România şi noi, când am 
făcut armistițiul şi când am trimis comisia la Moscova, am fost de 
credinţă că aceste stipulări vor fi respectate. Spre marea noastră 
durere, vedem că acele condiţii nu au fost respectate. Vedem o situaţie 
extrem de grea, în special pentru noi care am lucrat de atâta vreme 
spre a putea ajunge acest scop de a avea armistițiul de acord cu 
Naţiunile Unite. Tocmai pentru a ne elibera de sub orice învinuire am 
ținut să constat acest lucru [s.n.]. Condiţiile care le-am stabilit noi 
atunci erau neasemuit mai favorabile decât cele de acum şi fiindcă eu 
am cutezat să recomand Partidului Naţional-Ţărănesc şi Majestății 
Sale să facă acest armistițiu, ne doare foarte mult la ce s-a ajuns 
[s.n.]. În tot cazul, ţin să constat că noi, aceia care am pregătit această 
acţiune şi care am discutat-o luni de zile, nu suntem vinovaţi pentru 
acest text de armistițiu. Ceea ce am preconizat era cu totul altceva. A 
ieşit însă altceva. Nu poartă vina dumnealor din comisie, care au 
discutat la Moscova, şi nu le fac nici o învinuire, fiindcă sunt convins 
că au făcut tot posibilul ca să iasă altfel. Pe de altă parte, nu-i 
învinuiesc pentru că au acceptat acest text de armistițiu, fiindcă nu 
puteau face altceva. Erau într-o situaţie într-adevăr tragică: 
armistițiul declarat, de Axă rupti, armata rusă în cooperare cu noi 
pentru dezrobirea Ardealului. Evident că nu puteau să stea la mijloc 
şi trebuiau să accepte puncte care, multe, reprezintă o adevărată 
capitulare, nu un contract liber de armistițiu [s.n.]. 


Am vrut să desenez un cerc 


După actul de la 23 august şi contribuţia adusă la înfrângerea armatei 
naziste, implicând o scurtare a războiului între şase şi opt luni, România 
merita să fie o ţară liberă între ţările democratice. 

Trăiesc în preajma documentelor stări contradictorii, ce merg de la 
revoltă, tristeţe, până la un soi de luciditate care face eforturi să nu devină 
dispreţ, cinism faţă de cei ce se mai lasă minţiţi. 

Mă trezesc îngânând un „Tatăl nostru“ deloc canonic, în care, în loc să 
spun „Dă-ne nouă pâinea cea de toate zilele“, repet, repet: „Dă-ne nouă 


adevărul despre istoria noastră...“. 

Oare mai există şi alte popoare care, fiind într-atât de minţite şi trădate 
în drepturile lor, să mai suporte în continuare minciuna?! 

Adevărul nu e un drog, cum cred oamenii fără suflet sau fără coloană 
vertebrală. Sigur, te poţi mulţumi să mănânci, să te îmbraci şi să nu-ţi pese 
ce fac păpuşarii Marii Puteri. Dar apatia sau dezinteresul sau credulitatea 
calpă şi imbecilizată nu sunt totuna cu vinovata complicitate la rău. Am 
terminat de transcris benzile dialogurilor cu Majestatea Sa Regele Mihai, 
orele de casete înregistrând conversațiile cu Regina Ana, acum aproape 
două decenii. N-am predat cărţile editurii. Mai lucrez la ele şi mă gândesc 
că, pentru anumite persoane şi interese, regele reprezintă un subiect pe 
care şi-l revendică în exclusivitate. Se înşală amarnic. Sau eu cred că, fiind 
supravieţuitorul perioadei în care istoria României a fost smulsă de ţâţâni, 
erau multe întrebări mai ales ale istoricilor ce puteau fi însoţite de 
documente care împrospătează memoria celui ce le-a trăit. Am mers la 
Versoix cu acel caiet de întrebări bazat pe documentele din arhive ori pe 
cele cuprinse în volumele de documente legate de 23 august 1944. Ceva 
m-a împins din lăuntrul meu să fac drumul acesta şi abia după ce l-am 
parcurs, aşa cum m-am priceput şi am fost „lăsată“ să-l parcurg, am 
descoperit că exact pe 23 august 1944 tatăl meu a plecat pe front. Aşa 
scrie în Foaia matriculă Md. F.: 


1944 VIII 23 
Plecat pe front cu Detaş. Recruţi al R.10 O.Z. 4602. 


Imediat, pe rândul de dedesubt e scris: 


1944 X 5 
Rănit în luptele de la Sf... de pe Mureş, cota 498, Dealul Viilor de un 
glonţ exploziv O.Z. 4696. 


Am vrut să desenez un cerc. Fără să vreau, mi-am ales un punct. Sau 
mai multe. Am înfipt compasul ca un ţăruş sau ţăruşul ca un compas şi am 
desenat cercul, cu raza atât de lungă, pe cât am fost în stare şi mi-a ieşit. 
Se spune că femeile sclave pe plantaţii care voiau să fugă şi să înceapă o 
viaţă nouă la adăpostul selvei îşi ascundeau în păr seminţe de porumb, de 
orez, boabe de fasole, de grâu, sâmburi de dovleac şi ce mai nimereau. Şi 
fugeau cu părul lor plin de seminţe pe care le semănau în sălbăticia ce le 
proteja libertatea cucerită. Fără seminţele ce urmau să fie puse în pământ, 
libertatea n-ar fi însemnat decât moarte sigură. 


Armistițiul din 1944, în viziunea lui Corneliu Coposu 


Nu-mi plac portretele de aparat. Nici fotografiile „pozate“. Citesc cartea 
lui Comeliu Coposu despre implicaţiile armistiţiului din România şi 
descopăr unul dintre cele mai cinstite şi convingătoare portrete ale Regelui 
Mihai. Ca să nu se audă prea mult vocea mea în această carte, citez 
„rezumatul“ sau cronica literară realizată de Roxana Iordache la volumul 
tipărit în 1990 de fostul secretar politic al lui Iuliu Maniu între anii 1936- 
1947. 
Corneliu Coposu a fost deci: 


Secretar politic al lui Iuliu Maniu (1936-1947), martor şi participant 
direct la desfăşurarea evenimentelor preliminare armistiţiului din 
1944 şi al pregătirii loviturii de stat de la 23 august 1944, însoțitor al 
lui Iuliu Maniu, liderul opoziţiei unite antifasciste filoaliate în jurul 
Regelui Mihai I, păstrător al aparatului de emisie încredinţat de 
Maniu în 1944, omul care i-a redactat memoriile şi (des)cifrat 
telegramele trimise în şi primite din Occident, prin care s-a negociat 
ieşirea României din război, persoana de legătură a lui Grigore 
Niculescu-Buzeşti, care a coordonat întreaga acţiune, găzduitor 


confidenţial al conspirației, dl Corneliu Coposu s-a simţit dator să 
spună poporului român adevărul, acel adevăr falsificat de comunişti 
care, cu sprijinul Aliaților şi vânduți U.R.S.S., au răsplătit eforturile 
decisive ale patrioţilor români prin martiriu în temnițe politice şi l-au 
exilat pe Şeful de drept al statului — garant al democraţiei româneşti şi 
lider al luptei antifasciste, Regele Mihai I al Românilor. 


Mă opresc. Povestea cu cifratul şi descifratul mesajelor diplomatice 
mi-aduce aminte de Ivor Poter. De cartea lui Operaţiunea Autonomous. În 
România în vremuri de război, care s-a tradus încă din 1991, în România, 
pe timpul tiparului cu hârtie urâtă, cenuşie. Şi care s-a reeditat în 2008, 
după ce i s-a publicat şi traducerea monografiei autorizate Mihai I al 
României. Regele şi ţara. A venit prima oară în România în 1939, ca 
angajat la British Council, apoi a fost transferat la Legația britanică. Pe 12 
februarie 1941 a fost expulzat din România. Nu i-a luat mult timp să 
decidă şi pe 1 martie 1941 a intrat în S.O.E. 

Ivor Porter a fost paraşutat în România la sfârşitul anului 1943, într-un 
comando al celebrului serviciu de spionaj britanic S.O.E., Special 
Operations Executive, cu misiunea de a începe o serie de discuţii cu 
reprezentanţii partidelor politice despre necesitatea încheierii unui 
armistițiu cu Aliaţii. Membrii comandoului au fost prinşi şi arestaţi în 
comuna Plosca din Teleorman, de jandarmerie, care era condusă de 
generalul Constantin Z. Vasiliu, celebrul Piki Vasiliu care nu i-a predat 
Gestapoului. Au fost ţinuţi până pe 23 august 1944, ca prizonieri de 
război. Ivor Porter s-a îndeletnicit cu cifrarea şi descifrarea corespondenţei 
lui Antonescu, purtată cu comandamentul britanic al Forţelor Aliate de la 
Cairo. L-a cunoscut pe Regele Mihai în ziua de 23 august 1944, l-a 
cunoscut pe luliu Maniu, ale cărui cuvinte despre Antonescu le reproduce: 
mareşalul „nu a fost un trădător, cu toate că aşa va fi tratat acum“. A fost 
martorul multor evenimente şi acţiuni la care suveranul, liderii partidelor 
istorice şi poporul român au luptat împotriva sovietizării ţării şi distrugerii 
democraţiei şi valorilor, dintre care omul a fost cel mai încercat. În cadrul 


procesului din 1947 în care a fost judecat Iuliu Maniu, ministrul de Interne 
Teohari Georgescu l-a acuzat că este spion englez pe baza relaţiilor avute 
de liderul P.N.[., cu cei din Operaţiunea Antonomous. 


Roxana Iordache îşi continuă succinta prezentare: 


Intrarea ţării noastre în războiul antisovietic, la 22 iunie 1941, ca 
aliată a Germaniei, a fost justificată de recuperarea provinciilor 
româneşti ocupate de U.R.S.S., care ar fi căzut pradă jafului hitlerist. 
România n-a fost stat agresor, fiindcă voinţa poporului, a Regelui 
Mihai şi a partidelor tradiţionale a fost ca Armata Română să fie 
oprită la Nistru, dar mareşalul Antonescu a nesocotit-o, cu toate că 
Guvernul Marii Britanii pusese în vederea guvernului român că 
depăşirea Bugului va avea drept consecinţă declanşarea stării de 
război. Opoziția Unită, mai ales prin Maniu şi Dinu Brătianu, a 
solicitat Aliaților, prin intermediul guvernului britanic şi al legaţiilor 
ţărilor neutre, ca guvernul de dictatură militară să fie considerat 
nereprezentativ, iar România să fie considerată sub ocupaţie hitleristă. 
Între 6 septembrie 1940 şi 21 martie 1944, Iuliu Maniu a adresat lui 
Antonescu 14 scrisori de protest, iar Brătianu 6, împotriva regimului 
dictatorial şi a continuării războiului. La 28 decembrie 1940, Maniu a 
adresat memorii de protest lui Hitler şi lui Mussolini, în urma 
telegramei din 2 septembrie 1940 de dezaprobare a „arbitrajului“ de 
la Viena. Guvernul Marii Britanii a socotit nul şi neavenit acest 
„arbitraj“, Winston Churchill declarând la 4 septembrie 1940: „Nu 
vom recunoaşte nici o schimbare teritorială care s-a produs în timpul 
războiului“, iar Cordell Hull, secretar de stat al S.U.A., a declarat la 
15 ianuarie 1941 dezacordul faţă de „dezmembrarea României şi 
ocupaţia germană în restul ţării“, validând comunicatul Opoziţiei 
Regale. Ulterior, însă, Aliaţii, în acordul de la Casablanca din 24 
ianuarie 1943, au considerat România „satelit al Germaniei“, 


admițând tratativele cu ea numai în schimbul capitulării fără condiţii. 
Mai mult, în martie 1943, ministrul de Externe al Angliei, Anthony 
Eden, a declarat la Moscova, lui Viaceslav Molotov, că Marea 
Britanie consideră România subordonată intereselor U.R.S.S. 

Cunoscând acestea, Opoziția Unită a încercat să obţină de la U.R.S.S. 
condiţii acceptabile de armistițiu, scop în care Iuliu Maniu s-a întâlnit 
în secret cu Lucrețiu Pătrăşcanu, în locuinţele lui Corneliu Coposu şi 
Emil Ghilezan, unde liderul țărănist a fost informat că Partidul 
Comunist a abandonat tezele intemaţionaliste de dezmembrare a 
României şi va garanta integritatea teritorială, restaurarea instituţiilor 
democratice, a orânduirii constituţionale cu regim parlamentar 
pluripartit şi alegeri libere. Pătrăşcanu s-a dovedit atunci mai întâi 
român şi pe urmă comunist, fapt pentru care avea să plătească cu 
viaţa. U.R.S.S. a încălcat înţelegerea cu Aliaţii de a nu purta tratative 
separate şi a propus României armistițiul în schimbul păstrării 
frontierelor violate în 1940. La conferinţa de la Teheran, pe 1 
decembrie 1943, preşedintele S.U.A., Roosevelt, a anulat planul lui 
Churchill cu privire la deschiderea celui de-al doilea front 
antihitlerist, care ar fi apropiat armatele aliate de frontierele 
României, schimbându-l cu teza lui Stalin de debarcare în 
Normandia. Molotov s-a angajat public, la 2 aprilie 1944, că 
„U.R.S.S. nu urmăreşte dobândirea vreunei părţi a teritoriului 
românesc sau schimbarea orânduirii de stat existente în România“. 
României i s-a promis statutul de cobeligerantă cu Aliaţii şi 
restabilirea graniţelor legitime, cu excepţia U.R.S.S. care n-a acceptat 
nici un moment retrocedarea Basarabiei şi a Bucovinei de Nord. 
Printre nenumărate demersuri ale Opoziţiei Regale, Constantin 
Vişoianu a propus la Cairo, pe 24 mai 1944, condiţii excepţionale 
pentru România, refuzate ulterior la Moscova. Pe 11 iunie 1944, 
printr-un mesaj cifrat remis la Cairo, Iuliu Maniu, în numele 
Opoziţiei, comunică Reprezentanţei Aliate că acceptă încheierea 
armistiţiului, cu speranţa ameliorării lui. Pe 2 mai 1944, Churchill îi 


spune lui Molotov: „Vă considerăm liderii noştri în politica faţă de 
România“. 

Antonescu refuză să-şi asume răspunderea armistiţiului cu Aliaţii fără 
dezlegare de la Hitler (care s-ar fi soldat cu ocuparea imediată a ţării, 
cum se întâmplase, la o tentativă de întoarcere a armelor, cu Ungaria), 
condiţii în care Regele Mihai şi Opoziția Unită pregătesc şi 
înfăptuiesc magistral, fără ajutor din afară — cu toate riscurile asumate 
şi depăşite —, lovitura de la 23 august 1944. Loialitatea Armatei 
Române faţă de Suveran, ca exponent al ideii naţionale, este 
exemplară. România este amânată la semnarea Armistițiului, iar 
U.R.S.S. o tratează în continuare ca duşman. Pe 10 septembrie 1944, 
la Moscova, în ciuda aportului decisiv, delegaţia României e 
întâmpinată cu ostilitate de către Aliați care nesocotesc clauzele 
stabilite prin negocierile de la Cairo, identificând în mod inexplicabil 
noul guvern român cu guvernul filogerman pe care tocmai îl 
înlăturase, în conformitate cu cea de-a doua variantă a respectivelor 
înţelegeri de la Cairo. Naivitate — judecată? — a Occidentului, care 
refuză înscrierea în Convenţie a obligativităţii Armatei U.R.S.S. de a 
părăsi România în termen de 60 de zile de la încetarea războiului — 
avea să stea 14 ani — pe motiv că „francezii nu au cerut asigurări ca 
trupele anglo-americane să părăsească Franţa eliberată“. Convenţia de 
armistițiu stabileşte reintegrarea Ardealului de Nord, dar parafează 
cedarea Basarabiei şi Bucovinei de Nord, recuperate cu sânge 
românesc. În contradicţie cu primul aliniat care marca intrarea din 
proprie iniţiativă a României în război contra Germaniei, ţara noastră 
e considerată „stat înfrânt în război“. 14 iunie şi 17 octombrie 1944: 
cu toate că secretarul de stat Cordell Hull se opusese categoric 
sferelor de influenţă, preşedintele Roosevelt acceptă târgul sovieto- 
britanic în probleme teritoriale, dar numai pe durata războiului. 

La conferinţa de pace de la Paris, din 29 iulie 1946, România e 
abandonată de către Aliați — cu excepţia Franţei şi Cehoslovaciei — ca 
„satelit U.R.S.S.“ — precum a fost, de altfel, şi Polonia, cu toate că 
pentru cauza ei se declanşase cel de-al doilea război mondial 


(consecinţă a acordului nazisto-comunist Hitler-Stalin/Ribbentrop- 
Molotov, din 23 august 1939). Faimoasa „Chartă a Atlanticului“, din 
12 august 1941, care reprezenta pentru Aliați însăşi justificarea etică 
şi morală a războiului, n-a fost respectată în privinţa frontierelor 
încălcate. În ciuda imenselor jertfe pentru cauza Aliaților şi a 
aportului decisiv la victoria accelerată cu 10-12 luni, unanim 
recunoscute, România nu e considerată stat aliat, nici măcar 
cobeligerant — statut acordat... Italiei, care fusese pilonul de 
constituire a Axei şi care a luptat abia în ultima fază împotriva 
germanilor, numai cu 6 divizii, faţă de 29 aruncate în luptă cu mult 
înaintea ei de România, deşi convenţia de armistițiu îi prevăzuse doar 
12, iar populaţia Italiei era de trei ori mai numeroasă decât a ţării 
noastre: 47.000.000 faţă de 14.000.000 de locuitori. Declaraţiile 
solemne ale Aliaților cu privire la garantarea integrităţii teritoriale, 
independenţei şi suveranităţii naţionale, a libertăţilor politice şi 
orânduirii sociale din România au fost nesocotite. State ca Australia, 
Africa de Sud, India, fără alt aport la victoria Aliaților decât unul pur 
teoretic, au avut drept de vot deliberativ, decretând că România e 
„țară învinsă“. S-a refuzat inserarea în tratat a datei de 24 august 
1944, dată la care România s-a alăturat în război Aliaților. 

S-a refuzat până şi inserarea războiului împotriva Ungariei. Cu două 
luni înainte de moarte, stăpânit de ambiția de a detrona supremaţia 
Marii Britanii, intoxicat de referinţele false ale consilierului său intim 
Harry Hopkins (apologet al lui Stalin), cu tensiunea 30, deci într-o 
stare vecină cu iresponsabilitatea, Franklin Delano Roosevelt a luat 
hotărâri cu consecinţe catastrofale privind soarta a 200 de milioane de 
cetăţeni ai Europei Centrale şi de Est. 

Actul de la 23 august 1944 a fost patriotic şi salutar pentru România. 
Urmările nu mai ţin de înfăptuitorii lui, ci sunt o consecinţă tocmai a 
dictaturii lui Antonescu, din cauza căruia Aliaţii (încă din 1943) ne-au 
aruncat în sfera de influenţă sovietică. lar cei care — pe linia 
exlegionarului, excolaboratorului lui Ceauşescu şi actualului apologet 
public al regimului Iliescu, Iosif Constantin Drăgan — contestă 


legitimitatea şi oportunitatea excepţională a actului de la 23 august 
1944 şi îi condamnă pe înfăptuitorii lui, în favoarea postumă a lui 
Antonescu, nu fac decât să profaneze adevărul istoric şi onoarea 
neamului românesc, într-o propagandă filonazistă retroactivă, 
convinşi şi acum că menţinerea noastră lângă Axă ar fi garantat 
victoria lui Hitler, calomniindu-i pe cei care, de la început, n-au 
încetat să creadă în victoria Aliaților, în ideea că locul României este 
printre marile democraţii, în frunte cu Regele Mihai, împotriva căruia 
se îndreaptă, în fond, propaganda oneroasă a cameleonilor 
oportunişti. Tocmai fiindcă este antitotalitar, în egală măsură 
antifascist şi anticomunist, simbol al dreptei măsuri româneşti, 
imagine vie a democraţiei constituţionale“. 


Am ales textul scris de Roxana Iordache dintre alte texte care au 
subliniat contribuţia Majestății Sale la înfăptuirea actului de 23 august 
1944, pentru că el atrage atenţia asupra pericolului de a exacerba figura lui 
Antonescu în detrimentul democraţiei interbelice, postbelice şi 
„postdecembriste“. Pericolul de a fi taxaţi drept neonazişti, când, şi în 
vremea nazismului, aveam atâta independenţă în spirit şi exista o 
puternică opoziţie democratică faţă de alianţa cu Axa, făptuită de 
Antonescu. 


Brevete, decoraţii... 


Una din neaşteptatele şi marile bucurii, în toată această sălăşluire printre 
documente. Aflu acum, în 1991, în timp ce lucrez la cărţile despre 
Majestăţile Lor Regele Mihai şi Regina Ana că bunicul meu, tatăl tatălui 
meu, mort în noiembrie 1951, a primit trei brevete. Unul de la Ministerul 
Afacerilor Străine, Cancelaria Ordinelor care atestă că, potrivit aliniatului 
3 de sub articolul 12 din Constituţie, Majestatea Sa Regele a binevoit a 
autoriza pe sergentul Gheorghe Uricariu din regimentul 55/67 Infanterie 


de a purta însemnele Crucii „Sf. Gheorghe“ rusă. Documentul eliberat la 
laşi datează din 11 aprilie 1918 şi are numărul 2298. 

Al doilea brevet e eliberat de „Ministerul de Război, din înaltul Ordin 
al Majestății Sale Regelui Ferdinand I“. Prin el se arată că s-a conferit 
plutonierului de rezervă Gheorghe Uricariu „Crucea Comemorativă a 
războiului 1916-1918 cu baretele Ardeal, Carpaţi şi Mărăşeşti“, sub 
formula „în numele Ministerului de Război“. Semnează comandantul 
Brigăzii 27 Infanterie, colonel Arg. Constantinescu, acelaşi care semnează 
şi în calitate de comandant al regimentului 67 Infanterie. 

Ultimul brevet emis de Ministerul Armatei sună astfel: „Noi, Ministrul 
Secretar de Stat la Departamentul Armatei, adeverim prin înaltul Decret 
Regal nr. 3878 din 27 noiembrie 1931 că Majestatea Sa Regele a binevoit 
a acorda plutonierului în rezervă Gheorghe Uricariu din Regimentul 55/67 
Infanterie Furajera «Mihai Viteazul»“. Tata a fost propus pentru Ordinul 
„Mihai Viteazul“ clasa a II-a pe care l-am văzut, într-o fotografie, pe 
uniforma lui Ion Antonescu îngenuncheat alături de Mihai Antonescu 
împreună cu o mulţime de credincioşi la o slujbă religioasă. Generalul va 
primi, după redobândirea Basarabiei şi Bucovinei în luptele din 1941, 
Ordinul „Mihai Viteazul“ clasa a II-a şi clasa I şi va fi numit mareşal. 

Brevete, ordine, medalii, decoraţii... În familia mea nu se vorbeşte 
despre ele. Dar ţin minte că m-am întâlnit, la o petrecere sau la un concert 
cu o „turnătoare“ notorie care purta atârnată de o panglică de catifea la 
gât, ca pe o camee sau un medalion, o înaltă decorație. I-o vânduse soţia 
unui general mort în închisoare. Condamnat drept criminal de război. Nici 
el nu luptase în Răsărit. Fusese întors de pe front din Cehoslovacia sau 
Ungaria. Nu mai ţin minte. Din păcate, revăd gâtul urât al acelei femei ce 
arbora un „Mihai Viteazul“ de parcă ar fi fost un pandantiv. 


Exilul prin decret în U.R.S.S. sau nota generalului Schuyler 


N-aş fi povestit atâtea lucruri care aparţin familiei mele şi părinţilor mei 
dacă n-aş fi descoperit, în Raportul Biroului pentru Informaţii strategice 
(O.S.S.) al S.U.A. referitor la rolul Marilor Puteri în Comisia Aliată de 


Control, o pagină şi câteva rânduri având drept subtitlu „Basarabia“ şi din 
care am înţeles mai bine ce atentat împotriva drepturilor omului s-a comis 
atunci când cazul Elena Melnic şi rezolvarea lui, prin căsătoria cu ofiţerul 
Gheorghe Uricariu, nu reprezenta un „caz“, ci exodul impus existenţei 
tuturor românilor ce trebuiau să fie repatriați în U.R.S.S. Dacă exilul în 
Vest, după 1944, a fost o dezrădăcinare salvatoare şi, oricum, liber aleasă 
de indivizi, o fugă de captivitate, de moarte, de domiciliul forţat, de 
comunism şi de ocupaţie, exilarea sau exilul prin decret în U.R.S.S. au fost 
sinonime cu apocalipsa, cu mizeria, cu decimarea. 

Din acest Raport al Biroului... am aflat de nota generalului Schuyler 
respinsă brutal de ruşi, deoarece intervenţia generalului de brigadă 
propunea discutarea cererii ruseşti ca toate persoanele care au locuit „în 
teritoriul basarabean în timpul ocupaţiei sovietice din 1940-1941 să se 
întoarcă din România în U.R.S.S.“. O paranteză sublinia faptul că 
„actualul decret rus pare să ceară «repatrierea» imediată în U.R.S.S. a 
oricărei persoane care se află acum în România şi care s-a născut în ceea 
ce este în prezent teritoriu rus şi care l-a părăsit după 1917“. 

Cum putem vedea şi singuri, textul american îşi ia destule precauţiuni, 
comentând incidentul şi decizia, dar mai ales „susceptibilitatea deosebită a 
ruşilor la tema Basarabiei“. 


Basarabia sau California 


Hilară, impertinentă ni se pare intervenţia lui Stalin care a arătat că nu mai 
discută statutul Basarabiei decât atunci când Statele Unite ar consimţi să 
discute statutul Californiei. Comparaţia de situaţii şi de drepturi frizează 
nebunia, paranoia oricărei dictaturi. Dar poate că e bine să ştim cam ce era 
Basarabia pentru U.R.S.S., din această declaraţie cu semnificaţii mai 
complexe decât cele de suprafaţă. Basarabia era, deci, California 
Sovietelor. 

Acelaşi text ni-l aduce din nou în prim-plan pe Iuliu Maniu, care s-a 
referit şi atunci, în noiembrie 1944, la necesitatea de a redobândi 
Basarabia. Şi e bine ca românii de dincolo de Prut să ştie acest lucru, căci 


am citit chiar în anul 1990 un text într-o publicaţie basarabeană în care se 
spunea că românii de dincolo de Prut şi-au părăsit fraţii fără prea mare 
suferinţă, că au ales Ardealul, cedând Basarabia. Tot în ziarul acela din 
Chişinău, din 1991, mai scria că Regele Mihai a cedat fără lupte şi 
intervenţii diplomatice Basarabia. În raportul la care ne referim sunt 
evocate şi discuţiile de la Cairo din vara anului 1943, unde emisarii 
diplomatici ai regelui şi ai partidelor istorice P.N.Ţ. şi P.N.L. au întârziat 
negocierile, insistând asupra retrocedării Basarabiei. Cum mai rămâne cu 
declaraţia lui Vîşinski că „deşi Uniunea Sovietică a fost învingătoare, ea 
nu a revendicat nici o palmă de pământ din teritoriul românesc“? 
Basarabia, care era California ruşilor, nu însemna nici măcar o palmă de 
pământ? Referitor la propaganda de tip divide et impera — că am dat 
Basarabia preferând Ardealul, acelaşi raport subliniază că „guvernul 
sovietic, englezii şi americanii s-au obligat să înapoieze Transilvania 
românilor“. Şi au făcut-o. Sovieticii având grijă să schimbe administraţia 
românească din Transilvania cu una sovietică şi maghiară. Nu întâmplător. 
În Transilvania trebuia să se întreţină naționalismul şi şovinismul, oricând 
exploatabile în folosul puterii şi al ocupantului, fie el extern — armatele 
eliberatoare, fie el intern — adică persoana care, pentru jilţ ori pentru 
funcţie „n-are“, vorba românului, „nici mamă, nici tată“. 


„Basarabia“ — capitol din Raportul Biroului pentru Informaţii 
Strategice (O.S.S.) al S.U.A. din 16 decembrie 1944 


Ruşii impun limite oricăror preocupări anglo-americane faţă de România, 
fapt dovedit şi de respingerea brutală a notei generalului Schuyler. Această 
notă propunea discutarea cererii ruseşti ca toate persoanele care au locuit 
„în teritoriul basarabean în timpul ocupaţiei sovietice din 1940-1941“ să 
se întoarcă din România în U.R.S.S. (Actualul decret rus pare să ceară 
„repatrierea“ imediată în U.R.S.S. a oricărei persoane care se află acum în 
România şi care s-a născut în ceea ce este în prezent teritoriul rus şi care l- 
a părăsit după 1917.) 


Tonul tăios al răspunsului sovietic dovedeşte interesul major şi 
„Ssusceptibilitatea deosebită a ruşilor la tema Basarabiei“. 


Acum mai bine de un an, într-un discurs în care delimita viitoarele 
frontiere ale U.R.S.S., însuşi Stalin a arătat că U.R.S.S. nu mai 
discută statutul Basarabiei decât atunci când Statele Unite ar consimţi 
să discute statutul Californiei. De atunci, această poziţie a constituit o 
parte integrantă a orientării tuturor purtătorilor de cuvânt ruşi. Nota 
generalului, deşi nu intenţiona să pună la îndoială pretenţia ruşilor 
asupra Basarabiei, prin faptul că ea s-a referit la „perioada de 
ocupaţie sovietică“, ar fi putut da naştere impresiei că tema posesiunii 
Basarabiei ar putea fi readusă în discuţie. 

Trebuie remarcat că românii nu s-au împăcat câtuşi de puţin cu 
pierderea Basarabiei. Într-o convorbire avută nu mai departe de 
săptămâna trecută, chiar Maniu s-a referit la necesitatea de a o 
redobândi; şi în timpul discuţiilor de la Cairo din vara trecută cu 
reprezentanţii români, el a întârziat negocierile, continuând să insiste 
prea mult asupra unui aspect pe care ruşii îl considerau pe deplin 
reglementat. Ruşii ştiu, desigur, că românii se plâng britanicilor şi 
americanilor; şi de aceea sunt mai susceptibili chiar şi la simpla 
menționare a Basarabiei decât la aproape orice altceva. Ei par să 
creadă că nu poate fi nici vorbă despre vreo discuţie care ar implica 
Basarabia, întrucât ar putea ridica problema suveranităţii Rusiei. 


Capitolul despre Basarabia din Raportul Biroului pentru Informaţii 
Strategice (O.S.S.) al S.U.A. din 16 decembrie 1944 ne arată cât de repede 
şi-au uitat şi îşi uită ruşii, sovieticii mai ales, promisiunile făcute oral sau 
în scris României. Ne amintim ce insistente fuseseră declaraţiile lui 
Molotov şi Vîşinski privitoare la noninteresul Uniunii Sovietice de a 
modifica politica internă şi graniţele României. Dezinteresul retoricii din 
câteva tratate va fi înlocuit cu un conglomerat de ingerinţe foarte dure în 


politica, economia şi viitorul României, la care se adaugă decizia privind 
suprafaţa teritorială a României. La toate aceste nivele se poate vorbi de 
un furt generalizat care a înlocuit mieroasele tratate efemere. 

Repatrierea imediată în U.R.S.S. a persoanelor care au locuit în 
teritoriul basarabean în timpul ocupaţiei sovietice din 1940-1941 este un 
dublu atentat asupra independenţei şi suveranităţii noastre, fiind în acelaşi 
timp un act care desfigurează până la ultima celulă drepturile omului 
înscrise în orice cartă a bunului-simţ, dacă nu a fricii de Dumnezeu. Nu ne 
miră că „Nota generalului Schuyler“ a trezit atâta ostilitate în spaţiul 
sovietic, dat fiind că aceştia nu şi-au mai controlat nici tonul, nici 
afirmaţiile, nici violenţa. Din acelaşi capitol mai rezultă cameleonismul 
deja cunoscut al lui Stalin, care a evoluat dinspre dictatorul-mieluşel 
promițând Basarabia României, la dictatorul-călău refuzând să discute o 
legitimitate, de vreme ce semnase cu Hitler pactul din 23 august 1939, 
unde s-a văzut limpede că nu e nici o diferenţă între svastică şi secera 
susţinută de ciocan. Cel mai mare omagiu adus Basarabiei îi aparţine, din 
păcate, tot lui Stalin care, furat de accesele sale de ură (ori de câte ori se 
ridica problema Moldovei de mai sus de Prut), compară statul California 
cu cel furat României. Nota generalului nici nu pusese la îndoială pretenţia 
ruşilor asupra Basarabiei, dar generase suspiciuni că s-ar putea readuce în 
discuţie tema acestui teritoriu şi a dreptului de a-l poseda. Pentru că ea 
vorbea de „perioada de ocupaţie sovietică“. Americanii au dreptate atunci 
când observă prin Biroul lor de Informaţii Strategice că „românii nu s-au 
împăcat câtuşi de puţin cu pierderea Basarabiei“. Din nou descoperim 
atitudinea politică şi naţională a lui Iuliu Maniu care nu a încetat nici o 
clipă să lupte pentru redobândirea Basarabiei. Şi când Biroul de Informaţii 
Strategice afirmă că „românii nu s-au împăcat câtuşi de puţin cu pierderea 
Basarabiei“, el se referă şi la poziţia adoptată de M.S. Regele Mihai care a 
luptat întotdeauna, în ţară sau în exil, pentru integritatea teritorială a 
României. N-am să uit niciodată cuvintele pe care mi le-a spus Majestatea 
Sa despre Basarabia, Bucovina şi Herţa, din care răzbătea speranţa unei 
Românii din nou întregite acum la sfârşitul acestui veac. 


Vorbind, la Versoix, despre Basarabia, mi-a fost dat să-l aud pe regele 
nostru în exil rostind aceste cuvinte: „Va veni şi sfârşitul suferințelor şi 
sper să nu mai existe ilegitimităţi în România“. 


Dialogul dintre Churchill şi Stalin asupra Balcanilor 


D.U.: Aţi ştiut de discuţia dintre Churchill şi Stalin asupra Balcanilor? 

M.S.: Fireşte. Churchill a fost în vizită la Moscova. 

D.U.: Se discutau, chipurile, consecinţele directe ale eliberării 
Balcanilor, situaţia creată după debarcarea aliaţilor în Albania. Nu pot să 
nu fac un salt în timp. Acum, când mă aflu în biroul dumneavoastră din 
Versoix şi privesc, de pildă, un portret din tinereţe al Reginei Ana, 
fotografiile de familie de pe policioară şi tot acest noian de hârtii şi 
documente, vraful de scrisori pe care le primiţi zilnic din ţară şi de la 
românii din toată lumea, mă gândesc că eu tot invoc convenţii, tratate şi 
evenimente din trecut, în timp ce seara, uitându-mă la televizor, la toate 
emisiunile de ştiri ale televiziunii romande sau italiene, sau germane, sau 
franceze, nu fac decât să iau contact cu consecinţele nefaste, de ce n-aş 
spune-o, şi ale acelor dialoguri dintre Churchill şi Stalin cu privire la 
Balcani. Aţi văzut ce se petrece acum, în România, în Bulgaria, în Ungaria 
sau în Albania! 

M.S.: Evenimentele tragice, haosul politic de azi, încercările disperate 
ale oamenilor de a scăpa de mizerie nu sunt doar întâmplări dintr-o agendă 
a evenimentelor contemporane. 

D.U.: l-aţi văzut pe albanezi luând cu asalt legaţiile occidentale ca să 
scape din ţara lor. Un popor care ajunge să fugă de ţara lui e un popor 
disperat. Dar vinovat de această disperare nu este acest popor. Aţi văzut la 
televizor ce se petrece în România. La Timişoara — care este poate rana 
cea mai adâncă a prezentului şi zona cea mai conştientă că nu mai trebuie 
să ne lăsăm pradă întâmplării (sau pe seama deciziei şi mai ales indeciziei 
altora) viitorul. Bucureştiul. Greva şoferilor. Apoi acest suprasistem de 
control al armatei române, ca o schelă a puterii, construind peste o 
construcţie deja existentă altă construcţie. Faţadă peste faţadă. Şi totul 


până la urmă nefuncţional din punctul de vedere al libertăţii şi bunăstării 
oamenilor. Albanezii căţărându-se pe gardurile ambasadelor. Privirile lor 
hăituite. Ochii trişti, feţele chinuite. lată care au fost consecinţele politicii 
de atunci sovieto-engleze în Balcani. Bulgarii înfometați. Magazinele lor 
goale ca şi ale noastre. 

M.S.: Atunci s-a vorbit despre faptul că noi, ungurii, bulgarii vom fi 
administraţi — ce cuvânt care te face să te gândeşti că eşti tratat ca un 
obiect, ca o afacere, ca o întreprindere — de o Comisie aliată de control... 
Că vom depinde de responsabilitatea directă — deci nemediată prin nimeni, 
aşa cum s-a întâmplat când ruşii, din mediatori au devenit... autoritatea 
supremă. Am văzut ce a însemnat această responsabilitate directă. 

D.U.: Era ameninţată securitatea frontierei sovietice? 

M.S.: Nici vorbă, la ora aceea. Era ameninţată securitatea frontierei 
noastre şi a fost de altfel fixată, cum au vrut ei... 

D.U.: Atunci de unde concluzia aceea de care Churchill se face 
vinovat, şi nu numai el, că „principalul interes sovietic stă în securitatea 
frontierei sovietice, pe care Uniunea Sovietică ar putea, în mod legitim, să 
încerce să şi-o asigure, înglobând România, Bulgaria, poate Ungaria şi 
Iugoslavia, în sistemul securităţii sovietice“? 

M.S.: Dintr-o eroare politică şi dintr-o greşită înţelegere a ceea ce 
înseamnă echilibrul lumii şi al Europei. Împărţirea Europei în două sau 
mai multe sfere de influenţă a creat atunci un aparent echilibru. Dar 
dezechilibrul care a urmat e incalculabil. Am atras atenţia occidentalilor 
încă din anii '40 şi după abdicarea mea că s-a făcut o eroare. 

D.U.: Mai mult, i-aţi informat încă din toamna anului 1944 şi pe 
britanici şi pe americani că existau grave nereguli în echilibrul politic, 
economic şi juridic al României. Dar nu pot să nu mă întreb: cum se face 
că Churchill credea toate poveştile pe care i le servea Stalin? Sau totul 
făcea parte din actul cu trecerea punţii şi frăţia vremelnică pe care o faci 
cu necuratul? Doar Churchill ne povesteşte în memoriile sale că Stalin ar 
fi întrebat cu cinism câte divizii are Papa, că se tot amestecă în politica 
lumii. 


M.S.: Aveau consilieri, ambasadori, observatori. l-am informat direct 
şi indirect. Şi ei au informat la rândul lor şi au cerut explicaţii. Tot timpul 
li se răspundea că nu-şi are rostul nici un fel de temere că Uniunea 
Sovietică ar putea să aibă intenţia de înglobare, ingerinţă sau modificare a 
sistemului constituţional de la noi. Argumentul era mereu acelaşi: 
declaraţia lui Molotov care a spus că nu vor schimba... 

D.U.: Dar există o frază în acele „Informaţii de presă cu privire la 
politica sovieto-engleză în Balcani“ din octombrie 1944, şi subliniez — din 
octombrie 1944, în care se spune că „ţările limitrofe cu Rusia vor tinde 
inevitabil să se mişte pe orbita rusească“. Nu ele vor tinde, ci li se va 
impune această orbită, o orbită care a fost străină de sensul mişcării spre 
care ar fi tins în realitate. România a fost dislocată de pe orbita ei. 
Abdicarea forţată face parte din chiar această schimbare impusă de orbită. 
Se mai vorbeşte acolo de „un Balcani pacificat şi unit, cu un standard de 
viaţă ridicat“. Şi dacă a existat, cum se explică falimentul economic de 
azi, inflaţia, mizeria ce există în ţările din Est. Imaginile din Albania, pe 
care le-am văzut ieri la televizor, înfăţişau parcă un popor scăpat din 
ghetouri. Se căţărau pe gardurile ambasadelor occidentale ca nişte animale 
hăituite. lar hainele lor erau ca zdrenţele unor cerşetori. Acesta a fost 
standardul de viaţă ridicat pe care ni l-au decis în discuţiile lor Churchill şi 
Stalin. Mă îndoiesc profund. Problema noastră e ca istoria să nu se repete. 
Suntem aceeaşi ţară limitrofă cu Rusia. Nu sunt dintre aceia care-şi 
explică tot răul din România punându-l pe seama vecinului. Am fost 
distruşi, atacați, erodaţi de acelaşi sistem. Dar dacă vom fi vecini cu 
totalitarismul iarăşi? Sau dacă ne vom lăsa pe mâinile celor care, din 
interiorul ţării, vor lupta, perfid, şi apoi, tot mai autoritari, pentru 
reinstalarea acestui totalitarism? 


La 28 octombrie 1944 au fost date publicităţii „Informaţiile de 
presă cu privire la politica sovieto-engleză în Balcani “ 


(Informaţii preluate din Arhivele Statului, Bucureşti, fond Casa Regală, 
Diverse, dosar nr. 20/1944, f. 12-14.) 


Istanbul (Rador). Într-un articol de fond Times scrie: 


Vizita dlui Churchill la Moscova se produce într-un moment în care 
evenimentele militare au făcut deosebit de oportune consultările 
directe cu Stalin asupra Balcanilor. 

Debarcarea Aliaților în Albania şi Grecia înseamnă că, pentru întâia 
oară în acest război, Uniunea Sovietică şi Aliaţii luptă pe acelaşi 
teatru de operaţii. În curând vom putea vedea frontul aliat întinzându- 
se peste tot sudul Europei, cu forţe britanice şi americane la flancul 
stâng şi cu forțele sovietice la flancul drept. 

Consecințele politice ale eliberării Balcanilor sunt tot atât de 
importante şi chiar mai urgente. În scurtă vreme, cea mai mare parte 
din România, Bulgaria, Grecia, Iugoslavia, Albania şi poate Ungaria 
vor fi curățate de germani. România, Bulgaria şi Ungaria, care la 
început vor trebui să fie administrate de vreo Comisie aliată de 
control, vor depinde de responsabilitatea directă a celor trei mari 
aliați [s.n.], iar politica aliată în spatele frontului va trebui să fie şi ea 
coordonată, ca şi operaţiile militare. 

Declaraţia Moscovei că guvernul bulgar a acceptat condiţiile Aliaților 
de a evacua până în 15 zile teritoriul grec şi cel iugoslav şi că 
evacuarea va fi controlată de misiuni militare ale celor trei puteri, sub 
preşedinţia sovietică, este de foarte bun augur pentru unitatea şi 
eficacitatea politicii comune a Aliaților. 

Nu există nici un motiv ca problemele complexe şi rivalităţile politice 
din Balcani să prezinte dificultăţile de neînvins pentru oamenii de stat 
aliaţi, dacă aceste dificultăţi vor fi examinate în spiritul tratatului 
anglo-sovietic din 1942. Credinţa că interesele britanice şi cele ruse în 
Balcani ar fi diametral opuse şi că întărirea opoziţiei unei puteri ar 
însemna slăbirea celeilalte n-a avut niciodată prea multă bază şi este 
acum cu desăvârşire demodată. Principalul interes britanic în această 
regiune este siguranţa comunicaţiilor britanice în Mediterana 
orientală şi în Orientul Mijlociu, care presupune o Grecie şi o Turcie 


amicale, cu un hinterland pacific. Principalul interes sovietic stă în 
securitatea frontierei sovietice, pe care Uniunea Sovietică ar putea, în 
mod legitim, să încerce a şi-o asigura înglobând România, Bulgaria, 
poate Ungaria şi Iugoslavia în sistemul securităţii sovietice [s.n.]. 
Într-o astfel de politică nu vedem nimic nepotrivit şi desigur nimic 
care să poată alarma Anglia, Statele Unite sau ţările interesate mai 
deaproape. 

Orice teamă că Uniunea Sovietică ar putea să aibă intenţii agresive 
în aceste regiuni a fost desigur eliminată prin declaraţia lui Molotov 
din iunie trecut asupra României, prin condiţiile armistiţiului 
României şi prin faptul că de o sută de ani încoace politica rusă faţă 
de Balcani a fost mai curând negativă decât pozitivă, în sensul că a 
urmărit, doar atât, ca această regiune să nu cadă sub dominaţia unei 
mari puteri ostile [s.n.]. Cazul lugoslaviei este poate dovada cea mai 
limpede că interesele britanice şi sovietice în Balcani nu sunt în 
conflict. Tito a înţeles lămurit că securitatea Iugoslaviei în timpul 
războiului şi după război nu stă în amiciţia exclusivă cu democraţiile 
occidentale sau cu Rusia, ci într-o amiciţie egală cu amândouă. 

Ceea ce este adevărat pentru lugoslavia este adevărat şi pentru orice 
altă ţară balcanică. Va fi desigur o uşoară schimbare în cazuri diferite. 
Ţările limitrofe cu Rusia vor tinde inevitabil să se mişte spre orbita 
rusească [s.n.], pe când Grecia, ale cărei interese sunt esenţial 
maritime, va tinde tot atât de firesc să se mişte în orbita britanică. 
Interesele Angliei şi Rusiei ar fi cel mai bine servite de un Balcani 
pacificat şi unit, cu un standard de viaţă ridicat [s.n.], care să facă 
parte din sistemul de securitate sovieto-britanic. 


Imperiul Secerei şi Ciocanului de la Răsărit 


Datele cuprinse în acest material sunt extrem de contradictorii, iar 
deciziile ce se iau peste capul ţărilor care fac parte din Balcani sunt mai 
mult decât ilegitime şi iresponsabile, o dovadă a „neoimperialismului“ 
camuflându-şi politica de expansiune şi de înglobare în pretinse pericole 
care ar putea să modifice echilibrul postbelic. Deşi se vorbeşte despre 


eliberarea Balcanilor de sub nemți, e întristătoare graba noilor ocupanţi de 
a-şi instala poziţiile ferme. Curăţarea de germani a României, Bulgariei, 
Greciei, Iugoslaviei, Albaniei şi Ungariei nu lasă loc aproape nici unei 
diferențieri în privinţa statutului acestor ţări. Nu vedem diferenţa, de pildă, 
dintre România şi Ungaria (sau Bulgaria), ba, dimpotrivă, statutul 
României pare cel mai complicat şi tragic — de ce n-am spune-o!? 
Articolul de fond din Times numeşte pe faţă interesele aliaţilor în Balcani 
care pornesc mai întâi de la ideea că poziţia unei puteri, în zona aceasta, 
nu trebuie să se contureze în dauna celeilalte. Englezii urmăresc 
Mediterana orientală şi Orientul Mijlociu şi siguranţa comunicaţiilor 
britanice. Interesul lor se îndreaptă spre Grecia şi Turcia. Asta, într-un 
moment în care entuziasmul şi iluziile românilor îşi căutau puncte de 
sprijin într-o intervenţie britanică în cadrul Comisiei 'Trialiate în favoarea 
României. Dar România nu e nici Grecia şi nici Turcia, aşa încât nu 
contează că ea a fost cea de-a patra forţă cobeligerantă în al doilea război 
mondial. Pe de altă parte, cel mai important este interesul sovietic, 
menajat şi de britanici şi de americani, ca şi cum Uniunea Sovietică ar fi 
fost oul fragil sau buricul politicii mondiale. Uniunea Sovietică e tratată cu 
un exces de menajamente, iar Securitatea ei nu se jenează să invoce 
necesitatea de a îngloba România, Bulgaria, poate Ungaria şi Iugoslavia. 
Siguranţa frontierei sovietice ameninţată de nişte pseudosperietori devine 
principalul accent într-un şantaj geopolitic cu consecinţe imperialiste, 
economice şi ideologice. Spuneam că articolul din Times este 
contradictoriu şi sentimentul acesta îl provoacă tocmai deschiderea acestui 
evantai de criterii politice urmată de brusca închidere (acoperire) a 
aceluiaşi evantai. Articolul este şi dezinformat, de vreme ce mai citează 
încă, în octombrie 1944, declaraţiile lui Molotov vechi de mai bine de un 
an şi contrazise prin afirmaţii şi tratate ulterioare. Menajarea spaimelor şi 
temerilor din timpul războiului şi de care suferă Stalin se va concretiza în 
obţinerea unei puteri fără de precedent. Iar pacea şi divizarea Europei, din 
care este extras Imperiul Secerei şi Ciocanului de la Răsărit va deschide 
frontul altor spaime şi angoase şi tot teatrul Războiului Rece. 


Atunci, în 28 octombrie 1944, era o naivitate să mai crezi că Uniunea 
Sovietică nu ar putea avea intenţii de a ocupa România, de vreme ce erau 
cunoscute deja condiţiile armistiţiului semnate în septembrie 1944, ce 
urmau să fie „îmbunătăţite“ — cum? am văzut şi am trăit şi ne tot îngrijim 
de sechele. 

Aceeaşi Românie contrazicea, prin tragediile istoriei sale din ultima 
sută de ani, ideea că Uniunea Sovietică n-ar fi dus o politică de ocupaţie 
dublând politica prin care se veghea ca să nu apară o putere ostilă în 
Balcani. Analiza devine corectă în cazul Iugoslaviei, unde, aşa cum 
descoperim şi în petecul de hârtie mâzgălit de Churchill, 50% e destinat 
britanicilor şi 50% sovieticilor, balanţă pricepută rapid de Tito. Falsă 
devine însă aserţiunea că „ceea ce este adevărat pentru Iugoslavia, este 
adevărat şi pentru orice altă ţară balcanică“ şi că „va fi, desigur, o uşoară 
schimbare în cazuri diferite“. Această „uşoară schimbare“ e de fapt o 
adevărată prăpastie. Una e să te mişti spre orbita rusească, fenomen socotit 
inevitabil pentru „ţările limitrofe cu Rusia“, şi alta e să intri în circuitul 
intereselor maritime, de securitate, care sunt plasate în orbita britanică. 
Nemaivorbind de faptul că diferenţa de statut politic şi economic va fi din 
ce în ce mai mare. Ţări mai bogate vor sărăci până la inaniţie, în vreme ce 
țări mai sărace vor cunoaşte o creştere a potenţialului economic şi a 
calităţii vieţii. Mai putem atunci să vorbim de „un Balcani pacificat şi unit, 
cu un standard de viaţă ridicat“ comparând, pentru anii '50, *60, '70, *80 
şi 90, situaţia economică, politică şi civică, socială din România, 
Bulgaria, Ungaria, Iugoslavia, Grecia şi Turcia? Şi ce a urmat în primul 
deceniu al veacului XXI. Acum, când în România capitalismul îl fac grecii 
şi turcii, când Iugoslavia se fărâmiţează, când Ungaria a intrat pe alte 
orbite şi în altă zonă de interese! 

Una este sistemul de securitate sovieto-britanic în aparent echilibru, la 
care se referă Times, şi altele sunt consecinţele lui în timp, pe care o 
strategie de durată a echilibrului european şi mondial trebuia să le 
urmărească de la început. Grăbiţi să „echilibreze“ prezentul şi să-şi 
împartă Balcanii, britanicii, dar mai ales sovieticii aveau să dezechilibreze, 
acum aproape cinci decenii, balanţa europeană şi mondială. 


Acest dezechilibru e vizibil şi în anul 2010 când revăd şi completez 
textul scris în anii 1991-1992. Mareele crizelor de toate felurile persistă, 
se repetă implacabil precum inundaţiile. De parcă tot ceea ce a distrus şi 
demolat o epocă a atins însăşi gena construcţiei de sine, instinctul 
construcţiei şi al alegerii binelui (care nu e, în nici un caz, alegerea acelui 
aşa-zis „rău mai mic“). Mă întristează să văd cum ne pierdem în judecarea 
unor decizii luate peste capul nostru în trecut. Sau tocmai faptul că am 
înţeles că s-au luat peste capul nostru ne determină să nu mai folosim 
deloc acest instinct în zilele noastre. 


11” Preambulul Convenţiei de armistițiu : „Guvernul şi Înaltul Comandament ale României, 
recunoscând faptul înfrângerii României în războiul împotriva U.R.S.S., S.U.A. şi a celorlalte 
Națiuni Unite, acceptă condiţiile armistiţiului...”. 

12” Ultimul aliniat al articolului 1 din Convenţia de armistițiu: „Operațiunile militare din partea 
forţelor române, inclusiv forţele navale şi aeriene, împotriva Germaniei şi Ungariei, vor fi puse 
sub comanda generală a înaltului Comandament Aliat (Sovietic)”. 

13" Textul Roxanei Iordache a fost publicat în România liberă, 1-2 mai 1991, p. 4., „Cultură”, sub 
titlul „O lecţie de istorie”. 


Arhiva de la Versoix 


77, Chemin Degallier 


La început mă descurc oarecum greu prin labirintul de scări ce duce la 
arhivă, bibliotecă şi biroul de jos al regelui. Desfac singură cordonul de 
elastic ce ţine poarta cea mare prin care intră maşinile, făcută din scânduri 
prinse în ramă de metal. E uşor de escaladat. Un copil s-ar putea căţăra 
într-o clipă. Intru în curtea ce urcă puţin — dale de piatră, fire de iarbă — 
spre casa ce pare, dinspre faţadă, doar un parter construit sub formă de L. 
Aş putea să sun la poarta mică, să mi se deschidă prin sistemul electronic, 
dar mi se pare mai simplu aşa, mai comod. Sunt veşnic grăbită şi am mult 
de lucru. Ştiu că tot ce-mi notez depăşeşte ca volum dimensiunile cărţii. 
Dar nu e vorba, până la urmă, nici de carte, ci de putinţa de a cunoaşte un 
om. Pavajul cu pietricele mici ca orezul sau bobul de mazăre dintre dale 
scârţâie. Merg cu paşi mari, cam soldăţeşte. Ferestrele de la casă sunt 
luminate. Nu mă pot opri să mă gândesc că cei ce mă văd: fiicele regelui, 
regina, chiar Majestatea Sa, oaspeţii lor, secretara ori chiar bucătarul, 
„împrumutat pentru scurt răstimp“ de mama Reginei Ana, fiicei sale, care 
are un program prea încărcat, cei ce mă zăresc de după sticla înaltă şi 
generoasă a acestor ferestre mari (nu există gratii, frică, suspiciune) se 
amuză văzându-mă cum vin să lucrez. Ce-şi tot notează în bibliotecă? De 
ce face atâtea şi atâtea fotocopii? De ce lucrează fără răgaz? Simt că 
gravitatea mea are şi un aer comic. Dar sunt lăsată liberă în bibliotecă, în 
arhive, între zecile, poate sutele de albume de fotografii, printre zecile de 
dosare. Sun la uşa de la intrare, care e cel mai adesea descuiată. Mă 
întâmpină secretara, dar la fel de adesea Regina Ana sau Principesa 
Margareta. Uneori Principesa Sofia. Într-o duminică sau sâmbătă, când 
sunt plecaţi de acasă, îmi dă drumul să intru bucătarul. E singur în toată 
casa. De două-trei ori îmi deschide Majestatea Sa Regele Mihai. Apoi 
itinerarul meu în casă depinde de program. Dacă am de vorbit cu Regina 
Ana, mergem în living sau în biroul de sus al regelui a cărui uşă dă direct 


din culoarul din faţă, fiind aşezat vizavi de uşa de intrare. Sau mergem jos, 
în arhivă. Din culoar urc în stânga câteva scări care duc apoi la arhivă, la 
biroul Principesei Margareta, la cel al secretarei care se ocupă de tot soiul 
de probleme, de multe ori în aceeaşi încăpere cu Regele Mihai, a cărui 
masă de lucru e chiar lângă culoarul întunecat şi lung ce duce spre 
bibliotecă şi arhivă. 

Mergând să lucrez, trec adesea pe lângă Majestatea Sa Regele Mihai 
care bate ceva la maşină, scrie, corectează, stând pe scaunul a cărui 
spetează e lipită de o bibliotecă acoperind toţi pereţii. Ne întâlnim la 
maşina de fotocopiat, fiecare cu documentul pe care vrea să-l multiplice. 
Nu schimbăm multe cuvinte, pentru că fiecare are treabă. Vorbim despre 
ce am descoperit eu în arhivă şi cer, când există răgaz pentru mine, 
amănunte. Vorbim despre ce se întâmplă în ţară. Le aduc presa pe care o 
primesc la prietenii unde stau şi consult presa infinit mai bogată ce vine la 
Versoix, adresată celor ce locuiesc pe Chemin Degallier, la numărul 77. 


Pe peretele cel mai întunecos al arhivei — o cameră mare cu tavan nu 
prea înalt, pe care proprietarii casei închiriate de Regele Mihai o foloseau 
pe vremuri ca sală de proiecţie de filme şi diapozitive, ca sală de cinema 
de familie — se află un întreg corp de bibliotecă ce cuprinde National 
Geographic Magazine. Volumele stau pe rafturile lipite de peretele din 
stânga, singurul care are o fereastră uriaşă de sus până jos ce dă în grădină. 

Răsfoiesc de la volumul numerotat 132/1967 până la volumul 
numerotat 176/1989. Celebra publicaţie e legată în piele maro. Mai există 
pe rafturi şi foarte multe reviste disparate din aceeaşi serie. Din ani diferiţi 
sau numere recente. Nu au fost încă legate. Dau pagină după pagină, le 
deschid la întâmplare şi descopăr acele semne ale lecturii curioase, 
pasionate care, printre cititorii cu state, tabieturi şi slăbiciuni sunt cam 
aceleaşi: o subliniere „nepermisă“ ici-colo, un semn, o fâşie de hârtie 
îngălbenită, uitată, o cută a paginilor îndoite şi parcă un soi de adâncire a 
textului tipărit, acolo unde ochii au întârziat mai mult. Volumul numerotat 
132 din 1967 precede cu un an ocuparea Cehoslovaciei. Iar cel din 1989, 


cu sângerosul şi prea entuziastul decembrie românesc, în care, pierzându- 
ne capul de bucuria de a fi scăpat de un tiran, n-am fost atenţi, dar de loc, 
la politica „nouă“, pusă prea iute pe picioare ca să fie şi inocentă. 
Monarhiştii din România, tot mai mulţi, spun că atunci, în decembrie, 
chiar în 23 sau 24, Regele Mihai trebuia să vină în ţară. Era dreptul lui, de 
vreme ce se tot striga că am scăpat de comunism. Am fi intrat în matca 
propriei noastre istorii după atâtea zeci de ani de ilegitimitate. Într-o 
revistă ilustrată am citit că Regina Ana a vrut să vină cu fiicele ei, 
Principesele Margareta şi Sofia să îngrijească răniții din spitale. Dar i s-a 
răspuns că nu e momentul... 

Alte pagini din National Geographic Magazine. Nu prea departe de 
locul unde se află revistele sunt sute de diapozitive puse în cutii pe care 
scrie locul, anul, conţinutul imaginilor. În living sunt zeci de casete video 
cu filme documentare despre toate zonele lumii, despre fauna, flora, 
relieful acestui Pământ din care fiecare din noi reprezintă mai mult decât 
un fir de nisip. În mape de plastic sau în plicuri ce poartă emblema unor 
mari firme de aparate de fotografiat, hârtie, peliculă... dau peste 
fotografii, majoritatea peisaje — despre care Regina Ana îmi spune că au 
fost făcute de Regele Mihai. „E o pasiune.“ Dar e şi spirit de observaţie, 
plăcerea de a privi în tihnă, în detaliu, de nenumărate ori un loc din lume, 
o pasăre care zboară, un gest ca acela al aruncării lansetei. Sau norii, 
pentru că sunt multe fotografii făcute din avion de Regele Mihai, care e în 
acelaşi timp copilot şi fotograf al cerului ori al Pământului, aflat undeva, 
tare jos, sub aripile avionului, cu lacurile lui ce se văd ca nişte cioburi ale 
unei oglinzi răspândite, cu fluviile desenându-se precum sistemul nervos 
sau sistemul circulator pe radiografii... lată şi o fotografie mai sofisticată 
pe care i-a făcut-o pilotul Regelui Mihai, în postură de copilot, în timp ce 
fotografiază cerul prin fereastra avionului. 

Sau un alt album, aici, multe din fotografiile de familie sunt făcute tot 
de Majestatea Sa, o imagine veselă a regelui, reginei şi fiicelor sale, luată 
acum câţiva ani: toţi decontractaţi, undeva într-o grădină, stând pe scaune 
şi ţinând în mâini fiecare un aparat de fotografiat, mai multe aparate, 


complice în pasivitatea lor faţă de aparatul care a imortalizat această 
imagine. 

Ce simţ dumnezeiesc e văzul şi cum devine el atât de muzical atunci 
când apasă pe clapa unui peisaj, când aleargă şi dansează privirea, ca aerul 
în tuburile de orgă... 


Memoria din fototecă 


Fotografii. O stâncă ieşind din mare, acoperită de vegetaţie. Un prieten 
care tocmai a prins un peşte uriaş şi-l ţine în braţe. Gura deschisă a 
peştelui e cât capul omului ce abia îşi duce „trofeul“. Seamănă cu un abis 
care l-ar fi putut înghiţi pe om. Cine înghite pe cine... Vase, iahturi — sute, 
ancorate la malul lacului. Proprietatea genevezilor. Mai toţi au şi o barcă a 
lor, o casă pe apă cu două, trei încăperi... Desigur porturi, pontoane. 
Miraculoasa imagine a împletiturii culorilor în mare, când straturi de 
verde, albastru, roz şi galben nu fac decât să marcheze acţiunea curenților, 
temperaturi diferite, un fund al apei mai adânc sau, dimpotrivă, mai înalt. 
Gata să ţâşnească, precum o insulă la suprafaţă. Delfini în mare... O 
pagodă. Pământul văzut din avion. Argintul apelor şi verdele crud al 
pădurilor. O uriaşă cutie de plastic alb cu peşti sângerii. Un templu 
oriental care pare, în albul lui, în lumina care se topeşte untoasă, construit 
în întregime din fildeş. Un concurs de caiac-canoe. Jetul de apă şi cheiul 
Mont Blanc din Geneva. Un negru curăţând, pe o scândură, coaja unei 
crengi groase de copac, ale cărei vine aspre, uscate, contrastează cu vinele 
încordate sub pielea acestui braţ care munceşte. Aşchii. Interioarele a zeci 
de case de români, unde Regele Mihai a fost invitat în toţi aceşti ani. 
Români împânziţi în toată lumea, în toate continentele. O bunăstare, 
uneori opulentă, români fericiţi în exil, alteori doar spaţii domestice 
civilizate, depăşind prin confort cu mult casa închiriată de rege în Versoix. 

O caracatiţă în bazin. Tentaculele ce expun un soi de visceralitate care 
s-a smuls interiorului, ascunsului, pentru a ieşi în afară. Palmieri. Ozon, 
mingi de golf şi prieteni. Avioane din proprietatea atâtor români-prieteni 
ce trăiesc în America, în Germania, pretutindeni. Bordul plin de cadrane, 


toată această ceasornicărie atât de misterioasă a punţii de comandă a unui 
vas, sau „peisajul tehnic“ al pilotului automat dintr-un avion. Păsări. 
Animale. Viaţa unui om trăind geografia nesfârşită a realităţilor dinafară 
sau lăuntrice. Un om care ştie să privească şi care se bucură şi iubeşte 
viaţa prin fiecare din aceste priviri. 


Cuvântul regelui către poporul său, cu prilejul centenarului 
monarhiei 


Am fotocopiat din arhiva de la Versoix şi aceste două luări de cuvânt mai 
ample, prilejuite de centenarul monarhiei. Cele două excursuri în istoria 
monarhiei la noi nu au nevoie de comentariul nostru, căci vorbesc de la 
sine. Comparându-le cu unele răspunsuri pe care ni le-a dat M.S. Regele 
Mihai cu privire la concepţia sa despre monarhia constituţională, la rolul 
Constituţiei, la relaţia dintre monarhia constituţională şi Biserică, la 
atitudinea monarhiei faţă de popor, faţă de structura etnică a populaţiei din 
România, am descoperit o identitate a punctelor de vedere, statornicia 
unor credinţe şi idealuri. 


Comemorările sunt un prilej nimerit de meditație asupra 
evenimentelor trecute şi asupra destinului popoarelor şi 
personalităţilor reprezentative care întrupează şi aduc la îndeplinire 
idealurile unui neam sau ale unei epoci întregi. O astfel de sărbătorire 
este şi cea de astăzi, când se împlineşte un secol de când Parlamentul 
Român a proclamat pe Domnitorul Principatelor Unite, Carol I, prim 
rege al României. 

În realitate, în 1881 nu avea loc decât o proclamare formală a 
monarhiei care răspundea unei tradiţii istorice bimilenare, deoarece 
strămoşii daco-geţi ai poporului român trăiseră, se organizaseră şi 
ajunseseră la o civilizaţie înfloritoare sub conducerea unor regi cu 
faimă în Antichitate. Această tradiţie a fost preluată de lungul şir de 
voievozi ce au domnit în Ţara Românească, Moldova şi Transilvania 


şi care au izbutit, în ciuda vitregiei veacurilor trecute, să menţină vie 
conştiinţa „naţională“ românească şi idealul reconstituirii unui regat 
puternic şi unit ca acel al vechii Dacii. 

Marele merit al lui Carol I, întemeietorul ultimei dinastii domnitoare 
din România, a fost acela de a-şi fi însuşit integral tradiţia istorică a 
poporului român şi de a fi înfăptuit, în răstimpul unei lungi şi rodnice 
domnii, câteva dintre cele mai de seamă aspirații ale neamului nostru. 
Carol I nu a venit în ţară impus de vreo putere străină, ci solicitat şi 
plebiscitat de popor, fiindcă vedea în el arbitrul imparţial care avea să 
dea ţării stabilitatea politică ce-i lipsise din cauza neîncetatelor intrigi, 
lupte şi dezbinări interne. 

Primul rege al României este cel care a introdus în viaţa publică 
principiile democratice ale epocii printr-o Constituţie ce nu numai că 
proclama idei din cele mai modeme pe atunci, ca „suveranitate 
naţională“, „guvernământ reprezentativ“, „separaţia puterilor“ şi 
„responsabilitatea ministerială“, ci şi unele principii foarte actuale în 
zilele noastre, cum ar fi „libertăţile şi drepturile fundamentale ale 
cetăţeanului“ ori inexistenţa deosebirilor de clasă. 

Oricât s-ar încerca să se reducă rolul personalităţilor în făurirea 
istoriei, trebuie totuşi să se recunoască că năzuinţele multiseculare ale 
poporului român de a-şi redobândi independenţa naţională au găsit în 
Carol I un exponent desăvârşit, un diplomat abil, dublat de un militar 
destoinic, care a ştiut mai întâi să proclame independenţa politică a 
ţării sale şi să o consolideze apoi, acoperit de glorie pe câmpurile de 
luptă din sudul Dunării. În acest fel, Carol I a reuşit să impună 
recunoaşterea pe plan internaţional a independenţei României, după 
mai bine de 450 de ani de suzeranitate otomană. 

În sfârşit, un alt merit al întemeietorului monarhiei româneşti a fost şi 
cel de a-şi fi lăsat un succesor care să-i continue şi să desăvârşească 
opera de înălţare a poporului şi statului român la cea mai înaltă culme 
a afirmării lor în istorie, în persoana lui Ferdinand cel Leal. Ca şi 
Carol, Regele Ferdinand s-a identificat cu aspiraţiile poporului 
Român şi a condus cu un exemplar simţ al datoriei şi cu o tărie 


sufletească demne de admirat lupta pentru înmănuncherea tuturor 
românilor într-un stat naţional unitar, fiind încoronat la 15 octombrie 
1922, la Alba Tulia, rege al tuturor Românilor. 

În timpuri de restrişte, când o bună parte a teritoriului naţional era 
ocupat de duşmani, când atât de mulţi ostaşi, cât şi întreg poporul 
erau greu încercaţi de foame, de frig şi de molime, Regele Ferdinand 
a ştiut să menţină sus moralul armatei şi al poporului şi să le insufle 
curajul necesar ca să obţină la Mărăşti, Mărăşeşti şi Oituz nişte 
victorii răsunătoare, printre cele mai mari din istoria neamului 
românesc. Şi atunci când idealul naţional a fost realizat, sensul dat de 
Regele Ferdinand unirii tuturor românilor nu a fost nicicând al unei 
meschine răzbunări naţionaliste după veacuri de asupriri străine, ci 
acela de înfrățire şi colaborare cu toate populaţiile de altă origine 
naţională, care erau acum cuprinse în graniţele României Mari. 
Regele Ferdinand — supranumit regele ţăranilor — a ştiut de asemeni 
să dea României o bază modernă şi democratică, legându-şi numele 
de două reforme capitale: împroprietărirea ţăranilor cu pământul pe 
care îl munceau şi pentru care îşi vărsaseră sângele şi introducerea 
votului obştesc, egal şi secret. Prin singura mare reformă agrară, 
admirată pretutindeni, de care au beneficiat nu numai ţăranii români, 
ci şi cei maghiari, saşi, şvabi, ruteni, bulgari şi turci, proprietatea 
mică şi mijlocie au devenit predominante în România, iar prin votul 
universal s-a putut da tuturor cetăţenilor ţării putinţa de a participa în 
chip direct la viaţa publică. 

Atât Regele Carol I, cât şi Regele Ferdinand au avut fericirea de a fi 
avut nişte tovarăşe de viaţă model, care au contribuit la popularitatea 
monarhiei: primul pe Regina Elisabeta, sensibila poetă Carmen Silva, 
organizatoare a activităţii caritabile din România, mama răniților din 
Războiul de Independenţă; cel de-al doilea pe Regina Maria, 
personalitate puternică, o scriitoare de talent şi mama răniților din 
războiul pentru unitatea naţională. 

Lovit de o boală gravă, în 1926, Regele Ferdinand a considerat că cea 
mai bună soluţie referitoare la succesiune era aceea de a mă desemna 


pe mine ca urmaş la tronul ce-şi căpătase renumele graţie 
predecesorilor care-şi legaseră propria viaţă de destinul poporului 
român. 

De altfel, cuvintele atât de sobre pe care le-a exprimat Regele Carol I 
cu prilejul încoronării sale pentru a defini iubirea pe care o nutrea 
pentru poporul român m-au marcat şi au devenit propria mea 
profesiune de credinţă, încă din copilărie: „Cea mai frumoasă coroană 
este şi va rămâne dragostea şi încrederea poporului faţă de care unicul 
nostru ţel trebuie să fie acela de a-i asigura măreţia şi fericirea“. 


Despre înaintaşi 


Textul a fost scris cu prilejul centenarului monarhiei româneşti. Am ales 
câteva fragmente. 


„„„de pildă, în 1906, cu prilejul Expoziţiei Internaţionale de la 
Bucureşti comemorând cei 40 de ani ai monarhiei noastre, când 
pentru prima dată s-au întâlnit, într-o însufleţire fără seamăn, mulţimi 
de români veniţi din toate ţinuturile încă sub stăpânire străină: prolog 
a ce avea să se împlinească 12 ani mai târziu...! 

Iar Conferinţa Păcii de la Bucureşti, din vara anului 1913, prin care s- 
a pus capăt ultimului război balcanic, consacra influenţa şi prestigiul 
României în afară, mult mai departe decât dincolo de graniţele 
micului Regat. 

Dealtfel, istoriografii epocii, ca şi biografii Regelui Carol I, atât 
români, cât şi străini, se acordă toţi a-i atribui meritul principal în 
acea înzestrare, pregătire şi îmboldire a ţării sale spre ascensiunea 
prin care avea să devină un factor potenţial al păcii continentului, 
întru păstrarea căreia, prin aplanarea diferendelor între alianţe rivale 
şi a încordării precursoare primului război mondial, pe calea 
mijlocirilor directe între şefii de stat, părerea, sfatul şi uneori 
concursul monarhului român erau căutate de cancelariile Marilor 


Puteri în toate clipele mai critice ale relaţiilor diplomatice din 
perioada domniei lui; pentru că înrudirea sa cu aproape toate 
dinastiile europene, dar mai ales tăria lui de caracter şi judecata lui 
pătrunzătoare îl desemnaseră, în felul legendarului rege Nestor din 
Iliada, drept cel mai indicat orchestrator al concertului lor, ca să-i 
atenueze discordanţele. 

De înfăţişarea gravă şi oarecum severă a întemeietorului dinastiei 
române se leagă, pentru cei, tot mai puţini, care au trăit acele vremi, 
faţa plină de bunătate, veşnic surâzătoare a Reginei Elisabeta, soţia 
lui, blândă şi generoasă la exces, „mama răniților“ din Războiul de 
Independenţă, Carmen Silva din lumea literelor, sub imboldul şi 
protecţia căreia toate artele au luat în ţară o largă, bogată şi foarte 
fericită dezvoltare. 

Sub următoarea domnie, a neuitatului meu bunic, Regele Ferdinand I 
al tuturor românilor — precum a fost încoronat la 15 octombrie 1922 
la Alba Iulia —, supranumit în străinătate Ferdinand cel Leal, iar de 
către poporul său „regele ţăranilor“, românii şi-au văzut în fine 
împlinit străbunul vis de a se regăsi cu toţii laolaltă, înăuntrul 
hotarelor patriei lor comune de multiseculară obârşie; iar sătenii 
plugari, care, la acel prim război pustiitor de vieţi, îşi vărsaseră 
sângele cu atâta dămicie în apărarea gliei, aveau să se trezească 
împroprietăriți gratuit şi stăpânind individual cea mai întinsă 
suprafaţă cu putinţă a pământului ce-l lucrau, printr-o reformă agrară 
salutată atunci în lumea largă ca un model de dreptate socială demnă 
de copiat. Pasiunea, inteligenţa, dinamismul şi, mai presus de toate, 
devotamentul neclintit pe care Regina Maria le-a pus în slujba 
românilor, la retragerea în Moldova şi până la izbândă, i-au fost cu 
prisosinţă răsplătite prin veneraţia acestora şi recunoştinţa, ce 
conştienţi de meritele ei, i-o vor păstra urmaşii lor. 

Pentru perioada între cele două războaie, se cuvine să reamintim 
acţiunea condusă de România în sânul şi în jurul Societăţii Naţiunilor, 
întru organizarea şi menţinerea păcii, acţiune care i-a adus, în lumea 


internaţională de atunci, o influenţă şi un prestigiu neatinse de nici un 
alt stat şi popor de mărimea ei. 

Soarta continentului avea să fie însă pecetluită în urma prăbuşirii 
treptate a echilibrului european. Pentru a ne feri de tragedia Poloniei, 
nimicită ca stat şi ciopârţită, regimul de atunci al ţării a preferat să- 
ncerce a-i salva o anumită neatârnare cu preţul sacrificiului unei mari 
părţi a teritoriului naţional, care totuşi nu ne-a scăpat de a fi atraşi în 
vâltoarea conflagrației mondiale. 

Ce a însemnat această catastrofă pentru noi şi ce ne-a adus sunt cele 
trăite de părinţii noştri şi pe care le mai trăim acum cu toţii. 

Dar azi, când comemorăm un trecut în care s-au plămădit sufletele 
noastre în pofida nevoilor, durerilor şi întunecimilor prezente, aş vrea 
ca, împreună, să ne îndreptăm gândul cu pietate şi recunoştinţă spre 
înaintaşii noştri care, cu mintea, munca şi dăruirea lor de sine, au 
făurit ţara noastră, fără să uităm rolul femeilor române, cărora li se 
cuvine un loc de mare cinste. 

În ce mă priveşte, ţin să vă mulţumesc din adâncul inimii pentru 
încrederea şi dragostea cu care m-aţi înconjurat întotdeauna. 

Orice ar fi să ne aducă viitorul şi oricât de mult ar trebui să suferim, 
nu încetaţi a cultiva ceea ce a fost şi trebuie să rămână specificul 
sufletului românesc: credinţa, vrednicia, setea de libertate şi dreptate, 
precum şi omenia cea mai deplină faţă de semeni. 

Aşa să ne ajute Dumnezeu! 

Trăiască România! Trăiască Poporul Român! 


Cuvântul rostit cu prilejul centenarului monarhiei de către Majestatea 
Sa ne evocă asemenea unui ecou o declaraţie aparţinând soţiei sale Regina 
Ana a României: 


Flacăra nu s-a stins niciodată în noi. Ea seamănă cu un drum pe care 
l-am urmat de mai bine de 40 de ani, cu ferma convingere că, 


păstrându-i direcţia cu orice preţ, vom ajunge la capătul tunelului. 


Despre legăturile monarhiei din România cu Biserica 


10 mai, 1961 


În regatul României, în România, monarhia constituţională, legăturile 
între Biserică şi stat erau stabilite de lege şi întreţinute de credinţă. 
Constituţia garanta tuturor cultelor o egală libertate, dând însă calitate 
de Biserici române numai Bisericii creştin-ortodoxe şi Bisericii 
greco-catolice, zisă şi Unită. Prima dintre ele, Biserica ortodoxă 
autocefală română, era recunoscută de Constituţie ca fiind cea 
dominantă în statul român. Tot conform Constituţiei, organizaţia 
Bisericii ortodoxe depindea de organele ei proprii, însă se afla sub 
controlul statului, iar chestiunile spirituale şi canonice depindeau în 
exclusivitate de sinod. 

Constituţia, promulgată de către Regele Ferdinand în 1923 şi repusă 
în vigoare de către mine la 23 august 1944, asigură tuturor românilor 
o absolută libertate de conştiinţă. O singură restricţie în această 
libertate de conştiinţă garantată tuturor românilor şi anume: 
Constituţia ne cere, regelui şi descendenților săi, să fim crescuţi în 
religie ortodoxă. Toţi ceilalţi români, deci, în afară de noi, îşi puteau 
alege în mod cu totul liber, Biserica lor. Obligaţia aceasta noi nu o 
resimţțim ca atare, părându-ni-se firesc să îmbrăţişăm credinţa 
majorităţii românilor. 

lată deci ce spune legea. Credinţa şi datinile au completat legea şi au 
insuflat harul legăturilor între Biserică şi stat. Astfel, întotdeauna la 
noi, din câte-mi amintesc, ceremoniile începeau cu o slujbă 
religioasă. Evident, nu întrunirile politice. La 10 mai de pildă, sunau 
clopotele bisericilor şi erau slujbe la sate şi la oraşe. 

În plus, diferitele datini au stabilit legături directe între Biserică şi 
Coroană. O datină de pe vremea domnitorilor a ajuns până la mine: în 


noaptea Învierii Domnului, când Patriarhul ieşea din Biserica 
Patriarhiei purtând lumânarea aprinsă şi spunând „Veniţi de luaţi 
lumină!“, aprindea mai întâi lumânarea mea, pe care eu o treceam 
apoi prim-ministrului care, la rândul său, aprindea lumânarea 
vecinului său şi astfel, trecând din mână în mână, se aprindeau 
luminările membrilor Corpului Constitutiv care mă însoțeau la 
Înviere, în timp ce pătrundeam cu toţii în biserică, unde, la fel, 
Patriarhul, după ce-mi întindea crucea s-o sărut, mi-o înmâna şi eu o 
treceam prim-ministrului, care la rândul său o trecea celorlalţi să o 
sărute. De Bobotează, datina voia să mă aflu lângă Patriarh şi să sărut 
crucea înainte de a o arunca în Dâmboviţa, unde tinerii se întreceau s- 
o prindă înot. Obiceiul mai voia ca eu să împuternicesc pe noii 
Mitropoliţi aleşi de Sinod. Împuternicirea se făcea în modul următor: 
iscăleam numirea, apoi îi înmânam cârja fiecărui Mitropolit, rostind, 
în timp ce ţineam amândoi mâna pe cârjă, „Să păstoreşti în frica lui 
Dumnezeu!“. 

Câte şi câte alte obiceiuri! De pildă, un obicei diferit de al tuturor 
celorlalte Biserici ortodoxe, afară doar de cea rusească de pe timpuri, 
îmi dădea dreptul să pătrund în altar prin uşa din mijloc, prin Porţile 
împărăteşti. Mai aveam dreptul de a-mi lua singur împărtăşania, cu 
mâna mea, dar nu l-am folosit, luând împărtăşania întotdeauna din 
mâna preotului. 

La Bucureşti, mă duceam duminică la slujbă la Patriarhie, de obicei în 
capela din reşedinţa Patriarhului. Când mă aflam la Sinaia, mă 
duceam mai degrabă la Biserica Mică decât la cea Mare de la 
mănăstire. lar la Săvârşin, luasem obiceiul de a mă duce o duminică 
la Biserica ortodoxă şi o duminică la Biserica Unită. 

Timpurile pe atunci erau grele şi mă împiedicau să stabilesc legături 
mai apropiate cu preoţii ortodocşi, uniţi şi cu reprezentanţii celorlalte 
culte. Şi totuşi, adeseori demnitari ai ierarhiei Bisericilor, precum şi 
preoţi, apoi pastori protestanți şi rabini au venit la Palat să-mi 
destăinuiască păsurile lor, să mi le asculte pe ale mele. 


Viaţa neamului şi statului fiind pusă sub oblăduirea Celui de Sus, 
solidaritatea şi frăţia între oameni se află înlesnită. Fapta bună îşi 
avea un rost, fapta rea nu era numai o încălcare a legii omeneşti, ci şi 
un păcat faţă de Dumnezeu. 

În lumea toată, astăzi, oamenii caută iar sensul dumnezeiesc al vieţii. 
Raționalismul n-a reuşit să înlăture setea de credinţă, materialismul 
nici atât. Oamenii de ştiinţă recunosc că descoperirile lor nu au 
elucidat Misterul Creaţiei, al Devenirii, al Morţii. Fără spiritualitate, 
omul nu este împlinit, ci atrofiat, simţirea-i este schingiuită, în acest 
sfârşit de veac, iar o mulţime din ce în ce mai numeroasă îşi ridică 
privirea către mai bun şi mai frumos, către credinţă şi morală. Căci 
lumea pare că a înţeles: fără credinţă, fără religie, fără înălţare a 
gândirii şi simţirii, omul nu e om, e fiară. Pentru noi românii, credinţa 
ne-a fost şi trebuie să ne rămână, scut şi spadă, apărare şi imbold. 


Documente care aşteaptă lumina zilei 


Am luat cu mine ziarul Versoix Info nr. 17, din decembrie 1990. 1 franc 
elveţian. Îl răsfoiesc în arhiva M.S. Regele Mihai pentru că n-am avut 
vreme s-o fac la prietenii mei, unde am transcris banda înregistrată ieri: 
dialogurile cu Regina Ana. Pe pagina de gardă, o caricatură. Un camion în 
pană pe care scrie „Versoix Roumanie“ şi exclamaţia şoferului ce-l 
conduce: „Eh!! Mon camion!“. Unul din personaje, care ţine un walkie- 
talkie în mână, rosteşte în aparat: „Allo Securitate!!“. Mă uit pe sumar: Le 
Club de la Presse, Le Bon Jour de Bon Séjour, Course de l'Escalade, 
Roumanie. Ça se... GATT, Conseil Municipal, Bibli... et deux têtes, 
Cinoche, Pages spéciales „Municipales 1991“. 

Citesc articolul tipărit în ziarul Versoix Info, semnat de Maryse 
Ausburger. E un reportaj despre misiunea umanitară împlinită de această 
comună de lângă Geneva, unde locuieşte de ani de zile M.S. Regele 
Mihai. Versoix a decis să ajute satul Mateiaş din România, sat ce intra în 
planul de sistematizare ceauşist, urmând să fie ras de pe hartă, în ciuda 
caselor sale cu o arhitectură tipică. Convoiul care transporta 15 tone de 


alimente, îmbrăcăminte, material destinat şcolii şi medicamente i-a avut ca 
delegaţi din partea autorităţilor din Versoix pe Maria Eftimie şi Philippe 
Grenier care au plecat în 16 iunie 1990 cu camionul la Bucureşti, a doua zi 
după cumplitele scene ale mineriadei. Străzile Bucureştiului erau goale, 
ocupate de tancuri şi soldaţi cu mitraliere. În Piaţa Universităţii, coroane şi 
lumânări pentru cei ucişi în aceste zile de represiune. 

Duminică, cei din Versoix au plecat spre Mateiaş unde, luni, îi aştepta 
domnul Dolfi. Ajunşi la Mateiaş, printr-o excelentă colaborare cu primarul 
şi adjuncţii săi au împărţit darurile: hrana, hainele, materialul şcolar, 
medicamentele. Reportajul doamnei Maryse Augsburger insista pe 
ospitalitatea românilor, dar nu uita să treacă în revistă punctele nevralgice, 
elementele de criză ce caracterizează viaţa acestui sat pe care a decis să-l 
ajute comuna Versoix, în cadrul mai amplu al Operation Villages 
Roumains, aşa cum au evoluat acestea după decembrie 1989. La Mateiaş 
nu există apă curentă în casă. Sunt trei fântâni pentru 800 de locuitori. În 
urma cutremurelor din România, aşa-zisa primărie din Mateiaş a ajuns o 
ruină, o casă fără acoperiş, din care n-au rămas decât zidurile, şi ele 
fisurate. Nu există material de reconstrucţie. Biserica ortodoxă e şi ea 
deteriorată în urma aceloraşi cutremure, în interiorul ei există însă o frescă 
magnifică, autentică valoare de patrimoniu. Or, fresca trebuie protejată de 
infiltraţiile apei. Materialul agricol care există în sat e vechi, inutilizabil 
sau uzat, având aerul unui bric-ă-brac de unelte ancestrale. În privinţa 
sănătăţii: nu există medicamente, iar regimul asistenţei sanitare seamănă 
cu cel din timpul războiului, dacă cumva nu e şi mai rău. Am vorbit despre 
acest articol cu Regina Ana. Doamna Maria Eftimie m-a ajutat de altfel să 
filmez pentru a doua oară cu o cameră video casa Majestății Sale Regele 
Mihai. „Ştiu când s-au adunat ajutoarele pentru satul Mateiaş. De altfel, şi 
eu, şi fiicele noastre ne-am ocupat de mai multe misiuni umanitare. Nu 
neapărat de cele incluse doar în Operation Villages Roumains, ci de 
misiunile iniţiate la Geneva pentru România, dar şi în Franţa, în Anglia, în 
America... Fiica noastră cea mai mare, Principesa Margareta, a renunţat la 
tot pentru fundaţia sa care este o fundaţie de ajutorare a ţării noastre pe 
mai multe direcţii.“ Îi voi lua Principesei Margareta un lung interviu 


despre fundaţie. Închid Versoix Info nr. 17 din decembrie 1990. Hârtia 
acestui jurnal comunal e infinit mai bună decât hârtia celui mai prestigios 
ziar naţional sau decât hârtia celei mai importante reviste literare din 
România. Şi încep să cercetez rafturile ce se află în mijlocul peretelui din 
faţă, unde, în numeroase dosare, există documente. Întâi îmi fac un 
inventar. Am primit permisiunea de a cerceta dosarele, oricare din ele, şi, 
la răstimpuri, fotocopiez zecile de interviuri acordate de M.S. Regele 
Mihai presei internaţionale. 

Pe raftul de sus, în stânga, o mapă neagră uriaşă conţine documente 
prinse în şina de metal privitoare la Comitetul Naţional Român în perioada 
1949-1953. Aş vrea să mai cunosc un alt român din ţară sau din exil care 
să se fi ocupat atât de îndeaproape de problemele exilului. Putem socoti 
drept străin un om care a adunat filă cu filă informaţii despre ţara sa, fiind 
în exil? Nu este gestul său simbolul unei rare speranţe şi al unei şi mai rare 
continuităţi? Alături, o mapă bleu, la fel de „groasă“, pe care scrie 
„Comitetul Naţional din 1955-1975“. Câţi dintre cei care se bat azi în ţară 
cu pumnul în piept trâmbiţându-şi patriotismul, ar fi continuat, obligaţi să 
abdice nu de la tron, ci de la condiţia de român, ar fi continuat să lupte 
zilnic pentru o ţară din care ruşii şi comuniştii i-au alungat şi în care părea 
să nu mai existe nici o şansă să se întoarcă. M.S. Regele Mihai trece cu 
brio testul rezistenţei morale şi civice. Pe o durată de decenii. 

O mapă roşie conţine documente privitoare la Fundaţia „Carol I“ de la 
1950 la 1976. Altă mapă, de culoarea flamme deschis, cuprinde 
„Documente importante de la 1948 la 1949“. Într-o mapă, de asemenea de 
culoarea flăcărilor, aşezată lângă cea dinainte, se află „Documente 
importante de la 1950, 1951 şi 1952“. Urmează două mape uriaşe, ca şi 
cele dinainte, mai degrabă două dosare de culoare neagră, conţinând 
„Documente importante 1952, 1953 şi 1954“ şi „Documente importante 
de la 1955 la 1974“. Într-o mapă de culoare roşie, şi ea un dosar cartonat 
de arhivă, e strânsă corespondenţa M.S. Regele Mihai cu generalul Petre 
Lazăr din perioada 1957-1978. Când se va publica această corespondenţă 
pe care am citit-o şi care, ea singură, poate face obiectul mai multor 
volume (text, interpretări, dialog cu M.S. Regele Mihai asupra unor 


probleme: contextualitatea istorică şi politică, index de nume, personaje, 
soluţii etc.), vom avea unul din cele mai complexe portrete ale Regelui 
Mihai. Un om cu o viziune modernă a democraţiei, un profund patriot. Un 
om la care primează echilibrul, bunul simţ, modestia, puterea de muncă, 
interesul faţă de realitatea înconjurătoare, credinţa în Dumnezeu, speranţa 
într-un destin mai bun al ţării sale, luciditatea, spiritul critic faţă de 
atrocitățile comunismului şi ale dictaturii dezvăluite fără menajamente ori 
de câte ori i s-a oferit ocazia într-o ţară „neutră“ şi într-un Occident ce 
manifesta o complice şi păgubitoare cecitate faţă de infernul din Est. Un 
singur raft şi documentele pe care le conţine îţi pot lua un an de cercetare. 
Le-am parcurs, nu integral, la faţa locului, iar ceea ce nu am putut citi în 
arhivă şi mă interesa, am fotocopiat. Sute de pagini. Oricum, istoricii din 
România (mă refer la cei de bună credinţă) au ce studia câţiva ani, iar 
Fundaţia „Principesa Margareta“ şi-ar putea strânge fonduri publicând 
lucrările, ediţiile ce ar tipări „arhivele de la Versoix“. E o treabă pe care n- 
o poate duce la capăt un singur om, mai ales fiind vorba despre un 
material pentru care nu se cuvine ca nimeni dintre noi să ceară 
exclusivitatea. Dacă aş putea sta mai mult la Versoix, m-aş ocupa de 
câteva tipuri de documente şi aş scrie chiar o monografie a regelui în exil. 
Perspectiva mea e, totuşi, aceea a unui scriitor. În fine... În jurnalul meu 
legat de cea de-a doua vizită la Versoix mi-am notat una din experienţele 
cele mai meschine pe care mi-a fost dat să le trăiesc. N-are nici o legătură 
cu Majestatea Sa. Regele nu este proprietatea nimănui. lar în cazul nostru, 
al românilor, pentru că a fost obligat să abdice şi să ia calea exilului cu 
forţa şi a lipsit de peste patru decenii din România, nu cred că e momentul 
ca să începem să-l izolăm din nou, adjudecându-ni-l, pentru unii sau 
pentru alţii, în taină — secretomania era scutul şi arma Securităţii. 
Problema monarhiei este controlată şi se confruntă cu două tipologii ale 
adversităţii şi ostilităţii care o denigrează, topindu-se una în alta, 
comuniştii şi avangarda Securităţii şi legionarii sau simpatizanţii lor. 
Scrisoarea trimisă de M.S. lui Roosevelt e un document pe care ar fi 
trebuit să-l publicăm în mai multe ziare. Cartea pe care o scriu schiţează, 


printre alte zeci de volume, monarhia constituţională în România. Şi 
istoria exilului românesc. 

Au trecut mai multe zile şi am parcurs mapele de pe primul raft. Pe 
cele de pe raftul al doilea le cunosc pentru că am încercat să mă 
familiarizez cu chipurile unei lumi înainte de a trece la documente. Am 
datele din România, unde am citit câteva luni din istoria monarhiei. Pe 
raftul al doilea se află uriaşele mape pe care scrie „Roumanie, villes, sites“ 
(Sinaia, Săvârşin, Bran), „Roi Michel et Reine Anna de Roumanie“ („Les 
enfants“, „Les enfants ont grandi“), „La Famille à Versoix“, „Famille 
royale de Grèce“. 

Trec la raftul al treilea doldora de dosare. Nouă în total. Am senzaţia 
că voi avea nevoie de o veşnicie ca să le parcurg. Cele 9 dosare sunt 
organizate cronologic: „I. 1961-1962“; „II. 1963-1964“; „III. 1964“; „IV. 
1965-1966“; „V. 1966-1967“; „VI. 1968“; „VII. 1969-1970“; „VIII. 1970- 
1971-1972-1973-1974-1975*; „IX. 1976-1977-1978“. Munca de 
fotocopiere reîncepe. E prima oară când mi-ar plăcea să fiu o bandă 
rulantă. Visez ca tot ce există aici să fie înregistrat pe dischete şi cu 
memoria acestor „discuri“ să mă întorc în ţară şi să mă apuc să lucrez. 

Cartea de dialoguri sau de prime mărturii va schiţa o structură. Trebuie 
să existe o structură a temelor. Sufăr reducând informaţia despre familia 
regală în viaţă la o cercetare de câteva săptămâni. 

Bucuria cercetării nu poate fi înlocuită doar de dialog. Când mă întorc 
acasă, la prietenii mei din Versoix, ce îmi oferă casă şi masă, mă gândesc 
că e trist că s-a blocat formularea a zeci şi zeci de întrebări pe care le-am 
scris în caietul meu de două sute de pagini cu coperţi portocalii de plastic. 
Istoria ne adună fiinţa. 

Fotocopii. Mesajele regelui către ţară, interviuri, intervenţii la Berna, 
la Budapesta, către Bush, către premierul britanic Margaret Thatcher, către 
Gorbaciov, către curţile regale europene. În favoarea României. O 
continuă scrutare a situaţiei României. Regele aflat în exil nu şi-a exilat şi 
interesul pentru ţara sa. Peste tot în arhiva de la Versoix am avut 
sentimentul că tot ce s-a întâmplat cu noi l-a privit pe M.S. Regele Mihai 
în mod direct, în toate aceste decenii. 


Mă opresc din nou la uriaşele dosare negre cu picăţele şi striuri maro, 
asemănătoare scoarţei de copac. Sunt mape, dosare cu fotografii. În primul 
se află „Photos du roi“, „Enfant“, „Régence“, „Roi“, „Commémoration“, 
în al doilea „Famille Royale de Roumanie“, „Reine Hélène“, „Florence“, 
în al treilea „Denmark actuel“, „Norvège“, „Espagne“, „Suede“, 
„Angleterre“. M.S. Regele Mihai I şi Regina Ana sunt în corespondenţă 
cu mai toate casele regale din Europa, dar şi cu familiile regale în exil. Nu 
e vorba doar de o corespondenţă protocolară ce s-ar reduce la felicitările 
de Anul Nou. Există, fireşte, afinități mai importante. Legături mai 
strânse, ca acelea cu Regele Juan Carlos al Spaniei şi Regina Sofia, pe 
care Principesa Margareta o consideră o prietenă rară, o femeie de o 
strălucitoare inteligenţă. În interviurile acordate în ultimul an, M.S. Regele 
Mihai declară că un posibil model pentru România ar fi monarhia 
instaurată în Spania după o lungă perioadă de dictatură. 

Din mapele cu fotografii, repartizate şi pe ţări şi pe familii regale, 
descopăr o reţea de relaţii internationale de excepţie, de care ţara noastră 
ar avea o acută nevoie. Apoi e limpede credibilitatea internațională de care 
se bucură M.S. Regele Mihai. Deşi în exil şi aflaţi printre cei mai săraci 
reprezentanţi ai instituţiei monarhiei distruse de comunism în sud-estul 
Europei, Regele Mihai şi Regina Ana au fost invitaţi la toate marile 
evenimente trăite de casele regale. Fotografii de la nunta Principesei Sofia 
a Greciei cu Juan Carlos, de la botezuri, de la căsătoria lui Tino cu Anne- 
Marie, e vorba de fapt de Constantin, principe al Greciei şi Danemarcei, 
duce de Sparta, moştenitorul coroanei Greciei şi regele Greciei pentru o 
vreme. Din 18 decembrie 1989 au fost prezenţi la sărbătorirea de-a lungul 
a trei zile — din 16 până în 18 septembrie — a nunţii de argint a lui 
Constantin şi Anne-Marie ai Greciei. Invitaţia a fost făcută de Regina- 
mamă Ingrid şi de fiica ei cea mai mare, Regina Margarethe a I-a a 
Danemarcei. Întreaga Europă monarhică a luat parte la acest moment 
festiv. A fost o reuniune de familie, la care au venit suverani ce şi-au 
păstrat coroana şi tronul şi monarhi din exil. În arhiva de la Versoix am 
văzut superbele fotografii de la nunta lui Constantin cu Anne-Marie. Era o 
zi de toamnă şi într-una din imagini caleaşca mirilor trece nu doar peste 


petalele de flori aruncate, ci şi peste frunzele unui anotimp al 
descoperirilor. Da, nunta de atunci a fost de basm. În multe din fotografii 
apar M.S. Regele Mihai şi Regina Ana, Regina-mamă Elena. Principesa 
Margareta de România e printre domnişoarele de onoare. Anne-Marie e 
fiica Regelui Frederic al IX-lea al Danemarcei. Odată cu ea pătrunde în 
palatul regilor greci bicicleta şi Danemarca regilor-cetăţeni şi a prinţeselor 
în pulover. Afirmația aparţine lui Georges Menant, trimisul special de la 
Paris Match la funeraliile Regelui Paul. Între fotografiile ce se află la 
Versoix sunt multe imagini care au fost surprinse în timpul acestor 
funeralii. Moarte şi viaţă, naştere, nuntă, intrare în neființă, sunt cuprinse 
în aceste albume, în care biografia atâtor vieţi e reţinută pentru memorie, 
nu din nevoia unor acumulări, ci pentru că e normal ca să ai memoria 
familiei tale, a ascendenţelor, a descendenţelor. Sunt zeci, poate sute de 
plicuri şi albume şi pelicule nedevelopate pentru că monarhia în Europa e 
o familie. 

Regii încoronați sau obligaţi să abdice alcătuiesc o comunitate 
europeană, înainte ca să se fi inventat Comunitatea Europeană. Mai 
privesc o dată strălucitoarele imagini de la nunta lui Constantin cu Anne- 
Marie, despre care Regina Frederika a Greciei spunea că e steaua fiului ei. 
Ceremonialul e ortodox. De aceea s-au căsătorit în Grecia M.S. Regele 
Mihai şi Principesa Anna de Burbon-Parma. Pentru a-şi oficia căsătoria 
religioasă în rit ortodox, respectând astfel Constituţia din 1923 şi 
îndatoririle ce revin monarhilor în România în ceea ce priveşte viaţa lor de 
familie şi apartenenţa la o anume religie. 

Unele fotografii au o aură deosebită. Sunt de faţă patriarhii Antiohiei, 
Ierusalimului, Serbiei şi reprezentanţii Bisericii autocefale purtând straie 
strălucitoare, brodate cu fir şi pietre preţioase. Mirii sunt binecuvântaţi de 
arhiepiscopul Atenei Chrysostomos. 

Las la o parte fotografiile. Pe raftul de jos din corpul de la mijloc al 
bibliotecii moderne sunt mai multe dosare negre sau de culoare maro cu 
pătrăţele sau de culoare bleu. Pe etichetele lipite pe cotorul lor, lat de o 
palmă de bărbat, sunt trecuţi anii: „I. 1958“; „II. 1958-1959; „III. 1959; 
„IV. 1959-1960“; „V. 1960“; „VI. 1960-1961“. Uneori n-am răbdare, sunt 


avidă să aflu şi răsfoiesc dosarele în picioare. Când simt că amorţesc, mă 
trezesc din această „inertie a energiei“ şi mă „relaxez“ la biroul aşezat 
lângă peretele decupat de o fereastră înaltă cât zidul camerei ce dă în 
grădină. Mă uit la copaci, a nins — totul e alb şi verde, la micuța piscină 
golită de apă ca să nu îngheţe şi încep să răsfoiesc dosarele cu pătrăţele. 
Fişele se umplu de scrisul meu grăbit şi nervos, geanta se umple de 
fotocopii, iar prin cap îmi trec tot soiul de proiecte de valorificare a acestui 
material documentar de excepţie. Lângă rafturile pe care se află dosarele, 
în stânga şi în dreapta, se deschid două uşi. Cea din stânga are acces spre 
un culoar lung, uneori neluminat, folosit şi el ca arhivă, culoar ce dă în 
ceea ce eu numesc biroul-secretariat al M.S. Regele Mihai şi al Principesei 
Margareta. Există o secretară care vine zilnic. Dar zilnic, de la ora 9 până 
la ora 18, cu o pauză de masă, lucrează aici şi Principesa Margareta, 
Principesa Sofia şi M.S. Regele Mihai, când are nevoie de maşina de scris 
şi de xerox. 

Uşa din dreapta dă în biroul Principesei Margareta. E biroul fundaţiei. 
Cât am stat la Versoix, s-au desfăşurat dincolo de aceste uşi numeroase 
întrevederi al căror scop era găsirea de sponsori şi mijloace materiale 
pentru a împlini scopurile fundaţiei de ajutorare a României. 

Telefonul suna întruna. O auzeam pe Principesa Margareta vorbind, 
când în franceză, când în engleză, când în italiană, în funcţie de apelul 
primit. În ultimele zile pe care mi le-am petrecut în arhivă, Principesa 
Margareta se afla deja la Bucureşti. Rămăseseră Principesa Sofia şi, 
fireşte, Regina Ana şi Regele Mihai. 

Dar îmi lipsea vocea energică de dincolo de uşa ce uneşte arhiva de 
fundaţie. O voce dinamică, precipitată, mobilizatoare, care-şi convinge 
uşor interlocutorul, apelând la argumente precise. Principesa Margareta 
plecase din 21 decembrie 1990 în România. Şi avea să urmeze penibilul 
moment când M.S. Regele Mihai şi Regina Ana au fost întorşi din drumul 
spre Curtea de Argeş la aeroport şi „expulzați“ din ţară. 


Am revenit în România în aceeaşi zi când avusese loc intrarea regelui 
în ţară, după 43 de ani. Venisem însă cu trenul, după o călătorie de la 
Versoix plină de peripeții pentru că cei din Geneva îmi rătăciseră bagajele 
expediate la Wien Westbahnhof. Eroarea unor muncitori emigranţi care nu 
ştiau limba, probabil turci, a făcut ca valizele mele pline de fişe, casete şi 
fotocopii să fie trimise la Biel/Bienne, tot în Elveţia, aşa că am aşteptat la 
Viena câteva zile să-mi recuperez documentele. Era ajunul Crăciunului, 
iar eu dădeam telefoane disperate în Elveţia, unde, fiind sărbătoare, pe 
nimeni nu interesa faptul că o româncă nu şi-a primit cele şapte valize la 
timp. Nu puteam să risc şi să las lucrurile la voia întâmplării. l-am zăpăcit 
pe elveţieni cu telefoanele. Poliţia din Viena mi-a fost de ajutor. M-am 
întors în ţară în aceeaşi zi cu M.S. Regele Mihai. Ar fi trebuit să sosesc cu 
trei zile înainte. Deşi văzusem pentru prima oară în viaţă Viena, nu doar în 
trecere, am privit-o cu ochii în lacrimi cel mai adesea, cât timp n-am ştiut 
că tot ce am lucrat, vreme de câteva săptămâni, zi şi noapte, nu fusese 
pierdut, rătăcit sau distrus cu premeditare. Prea se ţinuseră ghinioanele de 
mine. Dar în ciuda multor oprelişti, avusesem şi noroc şi mai ales bucuria 
de a pătrunde în arhiva de la Versoix cu sentimentul că documentele şi 
biblioteca M.S. Regele Mihai îmi aparţin, nu doar mie, ci oricărui român 
care ar vrea să le cerceteze şi ar fi demn să intre acolo. Ce altă instituţie 
mi-ar fi oferit acest paşaport de intrare liberă? În vreme ce instituţiile 
dictaturii şi ale puterii mai noi apelau şi apelează la sperietoarea cu 
secretul de stat şi siguranţa statului, îngropând şi ascunzând documente, 
dându-le foc ori falsificându-le, în casa închiriată de M.S. Regele Mihai pe 
Chemin Dâgallier la numărul 77, arhivele sunt la vedere, pot fi consultate 
în voie. Nu există „fond special“ sau „fond secret“, ci doar români care ar 
vrea, poate, să-şi asigure o exclusivitate stranie şi insolentă, oricum 
suspectă moral, dacă nu şi altfel. O exclusivitate care nu-şi are sensul, câtă 
vreme va trebui să integrăm în memoria şi patrimoniul nostru cultural (şi 
afectiv pentru cine doreşte acest lucru) un capital de date şi adevăruri ce 
au fost şi mai sunt excluse din circuitul firesc al informaţiei, din mass- 
media, din judecarea alternativelor ce stau în faţa României pe care trebuie 
să le cumpănim în cunoştinţă de cauză. 


Corpul din dreapta al bibliotecii mă copleşeşte. Dosare uriaşe. Foarte 
multe la număr. Doar enumerându-le şi apare sentimentul că e imposibil să 
le parcurgi. După ce le transcriu în blocnotesul meu cu pătrăţele de 
aritmetică — am aflat că în România nu se găsesc caiete de matematică — 
sunt parcă mai liniştită. 26 de dosare late, în format mare pentru a 
înregistra perioada 1948-1958, 26 de dosare pentru un deceniu. Toate fiind 
rodul interesului pentru România ale unui singur om: M.S. Regele Mihai. 


Deci: „I. 1948-1949“; „II. 1949“; „III. 1949; „IV. 1950“; „V. 1950“; 
„VI. 1950“; „VII. 19515; „VIII. 1951; „IX. 1952“; „X. 1952“; „XI. 
1952“; „XII. 1952“; „XIII. 1952-1953; „XIV. 1953; „XV. 19535; „XVI. 
1953“; „XVII. 19535; „XVIII. 1954“; „XIX. 1954“; „XX. 1954“; „XXI. 
1954“; „XXII. 1955%; „XXIII. 1955%; „XXIV. 1956“; „XXV. 1957‘; 
„XXVI. 1958“. 


Fotografiile regelui copil 


Dosarul e voluminos. Pe etichetă apar indicate patru mari teme care 
seamănă cu cele patru anotimpuri: enfant, Régence, Roi, 
Commémorations. Privesc îndelung toate aceste imagini. Iat-o pe 
Principesa Elena şi pe micul rege sosind la Cotroceni după moartea 
Regelui Ferdinand şi reconsfinţirea prin Testament a actului din 4 ianuarie 
1926 privitor la noua ordine de succesiune la tron. Carol al II-lea era la 
Paris. În timpul bolii Regelui Ferdinand, generalul Averescu trimisese 
emisari la Paris. Pentru a-i da „sfaturi de cuminţenie“, dar gestul său 
trezise suspiciunea lui Brătianu şi a lui Știrbey, astfel că până la urmă 
Averescu va trebui să demisioneze. 

I.G. Duca şi Brătianu au ieşit în întâmpinarea Principesei Elena, 
îmbrăcată în doliu, şi a micului rege, îmbrăcat în alb, în pantaloni scurţi, 
un copil care mai are şi un plasture la piciorul drept — o zgârietură sau 
julitură acoperită de-un petec alb, izolant, antiseptic, aflat puţin deasupra 
ciorapului trei sferturi. Un plasture mai mare şi unul mai mic. Pantofii 


sunt probabil de lac şi au clasica şi subţirea curea ce se încheie cu o 
cataramă. Emoţia ţâşneşte din fotografie. Pe chipul mamei, în primul rând. 
Cel ce va urca pe tron e un copil care are totuşi un tată, aflat peste hotare, 
nu foarte iubit în ţară, chiar nedorit, dar „ale cărui intenţii de viitor 
constituiau pentru coroana fiului o permanentă sabie a lui Damocles“ — 
cum afirmă I.G. Duca, martorul acestui moment şi chiar regizorul lui. 

Alte fotografii: I.G. Duca, Regina Maria acoperită de voaluri negre, 
Principesa Elena la Curtea de Argeş, la parastasul Regelui Ferdinand. 

Copilul Mihai e destul de îngândurat în aceste fotografii. Se spune că 
Principesa Elena ar fi vrut să-i ascundă urcarea sa pe tron, noua condiţie 
de rege. Argumentul ei era că Mihai e „prea mic, nu va înţelege nimic“. 
Dar secretul nu putea dura. Cei ce i se adresaseră până atunci cu formula 
„Alteță Regală“ au început să-i spună „Majestate“. Copilul a întrebat, 
fireşte, de ce i se spune astfel, iar guvernanta engleză i-a explicat ce se 
întâmplase. „Pentru că murise bunicul său, iar el era acum Regele ţării.“ 
Trebuia să fie, din acest motiv, şi mai cuminte. Replica pe care o putea 
bănui şi chiar auzi, în spatele acestor poze, chiar şi în fotografia unde 
copilul depune jurământul de rege a fost, aşa cum ne-o transmite I.G. 
Duca, „Bine, voi fi cuminte dacă sunt rege, dar voi mai avea dreptul să mă 
joc, nu-i aşa?“. 

Fotografiile luate în Parlament sunt impresionante. Toţi senatorii şi 
deputaţii aclamându-l pe micul rege, cu cămaşa lui albă, îmbrăcat ca un 
copil ce merge într-o vizită, iar nu la propria întronare. Imaginile sunt 
istorice. Micul rege e aclamat îndelung la intrarea sa împreună cu 
Principesa Elena şi cu cei trei regenţi. Singurii care păstrează „o tăcere 
semnificativă“ sunt reprezentanţii Partidului Naţional-Ţărănesc, care s-au 
ridicat în picioare dimpreună cu toată adunarea. I.G. Duca povesteşte că 
toate aceste ovaţii l-ar fi intimidat pe copil, care „instinctiv, s-a lipit de 
fustele mamei sale... Gestul instinctiv fusese simbolic, de-altminteri, el nu 
a durat decât o clipă. Principesa Elena l-a împins uşor înainte, iar copilul, 
la care desigur pornirile atavice şi-au reluat drepturile, a înaintat un pas, ca 
şi cum ar fi fost conştient de astă dată de situaţie, salutând, demn şi stăpân 
pe el, pe reprezentanţii naţiunii“. 


Apoi au jurat, unul după altul, regenţii. Fotografiile surprind aceste 
momente. Principele Nicolae cu o voce prea puternică, Patriarhul cu faţa 
inundată de emoție, Buzdugan cu o vizibilă satisfacţie, pe care nu şi-o 
poate controla. 

Există un album întreg cu fotografii de la înmormântarea Regelui 
Ferdinand, urmând traseul convoiului mortuar. Vedem trupul micşorat în 
sicriul îmbrăcat în catifea purpurie, ca şi la funeraliile lui Carol I. 
Coroanele, delegaţiile, miile de ţărani ce-şi iau rămas-bun de la regele lor. 
Sunt fotografii din holul de la Pelişor, unde era depus coşciugul. 

Fotografii din gări, puhoi de lume pe traseul Bucureşti-Sinaia, Castelul 
Pelişor, gara Sinaia. Cortegiul. Regenţii în prim-plan. 

În dispoziţiile testamentare, regele ceruse să fie îmbrăcat în uniforma 
de cavaler. Fotografii ce ni-l surprind în această ţinută aleasă pentru 
trecerea dincolo, dar şi fotografii în care corpul inert poartă uniforma 
vânătorilor de munte îmbrăcată după toaleta mortuară, înainte să se 
respecte ultima dorinţă a Regelui Ferdinand. E totuşi ciudată această 
eroare, mai ales că moartea a survenit după o lungă suferinţă, neluându-i 
pe neaşteptate pe supraviețuitori. 

În afară de albumul cu înmormântarea Regelui Ferdinand mai există 
un plic mare în arhiva de la Versoix pe care scrie „Înmormântarea Regelui 
Ferdinand“. Corpul aşezat în coşciug e înconjurat de ghivece de flori. 

Apar reprezentanţii Bisericii, înalta ierarhie ortodoxă în odăjdii. 
Principesa Elena e acoperită de voaluri negre ce coboară dincolo de 
glezne. Regina Maria şi fiicele ei, principesele, sunt acoperite de aceleaşi 
voaluri negre. Tot acest negru invadator al mătăsii îi va fi făcut rău 
Reginei Maria. Între dispoziţiile sale testamentare va figura şi dorinţa ca la 
înmormântarea ei movul să domine negrul funerar. O mare de flori mov 
dimpreună cu textilele mov vor înlocui culoarea de catran a doliului care-a 
izbit-o în aceste zile. 

Din fotografii ai sentimentul că ţâşnesc, uneori, aburii sufocanţi ai 
căldurii de vară. Ne aflăm la sfârşitul lunii iulie, când se încheie ultimul 
act al ceremoniei. Suntem la Curtea de Argeş. Sicriul a fost coborât în 
pământ. Pe fotografiile de copil ale M.S. Regele Mihai I există, dincolo de 


şăgălnicie şi inocenţă, o umbră de gravitate. Un echilibru care nu-i va 
părăsi obrazul, indiferent de tragedia sau nedreptatea timpurilor traversate. 
Nu e nepăsare, ci o înţelepciune poposită într-un destin încă din copilărie. 

Fotografii de vacanţă din România. Regele Mihai conduce o şalupă. 
Copil în braţele Principesei Elena. O fotografie în care apar Carol al II-lea 
în caleaşcă, alături de Regina Elena în alb. E vară. Mâna reginei ţine o 
umbrelă albă de soare. 

Copil, îmbrăcat într-o cămăşuţă albă. Are un an sau doi. E desculţ, stă 
în picioare şi e sprijinit de Regina Elena. Apoi altă imagine, M.S. Regele 
Mihai, copil, salută cu mâna la tâmplă. Poartă mănuşi albe. Lângă el se 
află regina-mamă îmbrăcată în alb, purtând la gât şiragul de perle, iar la 
încheietura mâinii brăţările curţii regale de la Atena, o verigă de aur 
deschisă ce are la fiecare din capete o buclă în care e prinsă câte o piatră 
prețioasă albă, roşie, verde, albastră. Aceste brățări, ce-au aparţinut 
Reginei Elena, fiind bijuteriile familiei ei pe ramura grecească, au fost 
transmise soţiei M.S. Regele Mihai, Regina Ana, şi fiicelor ei. 

Cât priveşte bijuteriile Reginei Maria, ele au fost duse la ruşi şi cu 
mare dificultate readuse în ţară, fără să fie însoţite şi de tezaurul, ce ne-a 
fost luat, tot de ruşi, de două ori. O fotografie de o mare expresivitate: 
viitorul rege Mihai I copil. Are vreo trei ani şi e fericit în compania unui 
câine negru cu pete albe. Altă imagine, pe malul unei piscine: M.S. Regele 
Mihai copil, râde, ţinând o roabă care a căzut în apă. O fotografie din anul 
1924 lângă Regina-mamă Elena îmbrăcată în costum popular. În aceeaşi 
imagine e imortalizat şi un câine aproape uriaş. Un plic cu fotografii pe 
care scrie „Regele Mihai adolescent“. Multe poze cu Regele Carol al II-lea 
care-şi lua băiatul la mai toate ceremoniile. 

O fotografie cu M.S. Regele Mihai ţinând în mâna stângă ţeava puştii 
ce se sprijină cu patul armei de o fâşie de pământ acoperită de iarbă. În 
mâna dreaptă ţine cornul unui tap vânat. Un plic cu fotografii din 
copilărie. Pe un scaun din fier forjat şi lemn. Lângă un câine iubit, cu o 
greblă în mână, cu un smoc de iarbă strâns în pumn... În altă poză, Regele 
Mihai copil e însoţit de un ofiţer şi de doi civili şi aşteaptă să i se deschidă 
o uşă. 


O fotografie a Principesei Ileana şi a Principelui Nicolae la 
demonstraţia de sfârşit de an a studenţilor Institutului de Educaţie Fizică, 
din 21 mai 1929. O fotografie cu Principesa Ileana în formaţia de dansuri 
populare a Institutului Naţional de Educaţie Fizică, tot de la serbarea 
sfârşitului de an 1929. O carte poştală cu viitorul rege Mihai I copil, călare 
pe cal. În prezidiu, lângă regina-mamă, un copil cu o faţă luminoasă. Stă 
în picioare de parcă n-ar mai avea răbdare să treacă în revistă documentele 
la care asistă oficial. Pe masa prezidiului, un covor cu motive româneşti. 
Fotografia e sepia. Regina, Regele Carol al II-lea, Marele Voievod de Alba 
Iulia Mihai şi colonelul Virgil Bădulescu cu ocazia vizitei la Institutul 
Superior de Educaţie Fizică de la Eforie şi Techirghiol, în anul 1923. 
Regina Maria, Regele Carol al II-lea şi Marele Voievod de Alba Iulia 
Mihai asistând la programul de schi organizat la Predeal în iama anului 
1931. Regina Maria, Principesa Ileana şi Principele Nicolae la 
demonstraţia de sfârşit de an a studenţilor Institutului de Educaţie Fizică 
din 21 mai 1929. Alt plic, de un galben fosforescent, pe care scrie „Regele 
Mihai copil“. În curte, ţinând, printre tufe de irişi, un lup în zgardă. Cu 
leul de piatră de la Peleş, în costum de om mare, cu cravată şi pantaloni 
lungi, ţinută rară, dacă ne amintim că au tot existat disensiuni între Regele 
Carol al II-lea şi Regina Elena, tatăl dorind o vestimentaţie ce l-ar fi 
maturizat pe băiat (pantaloni lungi), mama încăpăţânându-se să-i 
prelungească o anume copilărie şi sportivitate (reziduu prusac) — 
pantalonii scurţi cu care-şi îmbrăca fiul şi în situaţii oficial-simandicoase. 
Amănunte aflate, la Versoix, de la Regina Ana. 

O fotografie în care copilul scrie. Alta, tot copil, cu tabla de şah în 
faţă. Aici, ascunzându-se după un copac. Sau aici, cu o stropitoare într-o 
mână şi o sapă în mâna cealaltă, într-o livadă. Iată-l într-o fotografie cu un 
ciocan în mână. În toate e fericit şi se vede de la o poştă faptul că mai mult 
contează realitatea pe care-o descoperă decât faptul că descoperirea e 
surprinsă de aparatul de fotografiat. Micul rege nu pozează, ci-şi vede, ca 
orice copil, de ale lui, fericit să cunoască unelte, să meşterească ceva, să 
aibă un prieten devotat sau un companion credincios: un câine care să se 


ţină după el, aşa cum am avut cu toţii... Fotografii de un firesc pe care-l 
invidiez ca om matur... Mi se face dor de copilărie... 

În pantaloni scurţi, susținuți de o curea albă, în maieu alb. Fotografia e 
din 1926. Copilul de 5 ani apare lângă fotograful Adolf Klingsberg. Poza e 
o copie după originalul de la „Foto Julietta“... Aici ţine de hăţuri un cal. 
Apare şi regina-mamă. 

Un plic pe care scrie „Regele Mihai copil, în Grecia“. ÎI deschid. Aici, 
în arhivele de la Versoix, am văzut mulţi regi şi regine din Grecia, 
fotografiaţi în diferite perioade ale vieţii lor. Ale istoriei. Regele Mihai 
ţinut de mână de Regina-mamă Elena. În apele mării, copil, în costum de 
baie cu acel maieu, ce ţinea de moda vremii, călare pe o girafă de plastic, 
de cauciuc probabil. Într-o sală lângă Regina-mamă Elena. Cu o serie de 
reprezentanţi din familia regală a Greciei pe un vapor. 

Aici în arhivă, am privit îndelung fotografiile acelea sepia având un 
format pătrat. Sunt mai subţiri, au grosimea filmului, care şi el era, pe 
vremuri, de mari dimensiuni, mult mai lat decât panglica de peliculă 
contemporană. 


Fotografii din Grecia 


Am văzut numeroase fotografii ale Regelui Constantin al Greciei, duce de 
Sparta, apoi rege al grecilor din 1913, exilat de aliaţi în 1917, revenit în 
ţară ca rege în 1920, abdicând la un an după naşterea viitorului rege al 
României, Mihai I, care era nepotul lui. Mihai era fiul uneia dintre fiicele 
sale pe care i le dăruise Regina Sofia, prinţesă a Prusiei. Bunica lui Mihai 
dinspre mamă avea să se stingă în anul 1932. În fotografiile din Grecia, 
ţara bunicilor pe linie maternă, îi descoperi pe cei trei fraţi ai Principesei 
Elena şi pe cele două surori. Apare şi viitorul George al II-lea, prinţ al 
Greciei şi Danemarcei, duce al Spartei, rege al elenilor din 1922, când 
Mihai avea un an. Pleacă în exil în 1924, când a fost proclamată republica, 
apoi revine în Grecia ca rege în 1935, e alungat de nemți în 1941, revine 
ca rege în Grecia în 1946 şi moare un an mai târziu, în 1947. Între 
fotografiile Regelui George al II-lea am văzut şi o „serie“ de la 

înmormântarea lui. Ca „legendă“ e scris „Georgie“, cum i se spunea în 
intimitate. George al II-lea s-a căsătorit în 1921 cu Principesa Elisabeta a 
României, care era sora Regelui Carol al II-lea. Cei doi aveau să se 
despartă în 1935. Mariajele dintre vlăstarele regale româneşti şi elene nu 
au fost fericite. 

Pe fratele mamei sale, care se născuse în 1893 şi murise în 1920, nu l-a 
cunoscut, fireşte. El fusese proclamat de aliaţi, în 1917, rege al Grecilor. 
Se căsătorise în 1919 cu Aspasia Manos, rămasă văduvă după un an. Ea 
avea să poarte titlul oficial de „văduva regelui Alexandru“ — Widow of 
King Alexander. Din acest mariaj de scurtă durată, întrerupt de moartea 
regelui, se va naşte Alexandra, sau Sandra, cum i se spunea. Alexandra va 
deveni soţia lui Petru al II-lea, regele Iugoslaviei din 1934. 

Din seria de fotografii din Grecia, majoritatea sunt alături de 
Principesa Elena a Greciei, a Danemarcei şi a României, după căsătoria cu 
Carol al II-lea. După ce a divorţat de Carol al II-lea, titlul oficial pe care-l 
primise era de principesă-mamă a României. Din 1940 a fost declarată 
regină-mamă. O superbă fotografie a Principesei Elena ţinându-şi băiatul 
în braţe. Mâinile copilului ce-o ţin de gât — un gât înalt, scos în evidenţă 
de părul tăiat scurt şi de şiragul de perle — se sprijină de umerii mamei. 
Obrazul copilului e lipit de cel protector. Fotografia datează din perioada 
ascensiunii la tron a copilului, survenită după moartea bunicului, Regele 
Ferdinand |. 

Una dintre cele mai frumoase imagini ale copilului-rege este aceea în 
care apare alături de Regina Maria, cu care seamănă. Aceeaşi privire, 
aceeaşi linie a obrazului, aceeaşi lumină a pielii. Şi puterea albului de a 
reliefa chipul copilului frumos, lângă cel al bunicii, la rându-i frumoasă, 
căci un neştiutor ar putea s-o considere mama băieţelului — atât de tânără 
pare în costumul ei popular românesc şi cu fruntea legată cu o maramă, 
într-un stil ce împacă moda anilor '30 cu tradiţia naţională. 

În multe din fotografiile ce au Grecia ca peisaj, surprinzând viaţa la 
curtea regală din Atena, apar Principele Paul al Greciei şi Danemarcei, 
numit Diadoh în 1935 şi prinţul moştenitor al coroanei, iar din 1947, rege 
al Greciei. El se va căsători cu Principesa de Hanovra Frederika, ducesă de 


Brunswick-Luneburg, celebra Freddy căreia îi aparţin aceste cuvinte de 
speranţă şi de adevăr istoric: „Regii Greciei revin mereu“ — Les Rois de 
Grece reviennent toujours. 

La curtea Atenei, invitaţi de Regele Paul şi de Regina Frederika, se vor 
căsători M.S. Regele Mihai şi Principesa Ana de Bourbon-Parma, în 1948. 

În fotografiile greceşti mai apar Principesa Irina, sora Principesei 
Elena, născută în 1904. Ea se va căsători în 1939 cu Aimone, Prinţ de 
Savoia-Aosta, duce de Spoletto, duce de Aosta din 1944, fiul lui 
Emmanuel, duce de Aosta şi al Prințesei Elena a Franţei, fiica lui Philip, 
conte al Parisului, fiul mai mare al Regelui Louis-Philippe I al Franţei. În 
intimitate i se spunea Bob. Au avut un copil, Amadeo (Deo), principe şi 
duce de Aosta, născut în 1943. În fotografii e prezentă şi Prinţesa Greciei 
şi a Danemarcei Catherine, ultimul născut al cuplului regal Constantin şi 
Sofia, devenită Lady Catherina Brandram după căsătoria ei cu Richard 
Brandram, maior în armata engleză. Această mătuşă a M.S. Regele Mihai 
Į era doar cu 8 ani mai mare decât nepotul ei şi se vor fi jucat printre 
coloanele Atenei, printre vestigiile milenare... 

Există în arhivă, de altfel, numeroase fotografii de la căsătoria 
prinţului moştenitor al Greciei Paul, cu Principesa Frederica (Frederika). 
Marele Voievod de Alba Iulia Mihai împreună cu Principesa Elena stau în 
primul rând. Fotografia e din 1938. Frederika are 21 de ani, Diadohul Paul 
37. Impresionant este cumulul de titluri care face din fiecare personaj o 
fiinţă europeană, internaţională. Nu întâmplător, Constituţia noastră din 
1923 stipula obligativitatea acestor căsătorii, în care alesul, aleasa să nu 
fie de origine română. Regina Frederica, mătuşa prin alianţă a Regelui 
Mihai e principesă de Hanovra, ducesă de Brunswick-Luneburg, 
principesă a Marii Britanii şi Irlandei. A fost regină a Greciei între 1947 şi 
1974... 

Într-un plic mare, trimis de la „Shady Spring Farm Bentley, Alberta 
Canada“, pe care scrie drept legendă „Photos Famille Royale Carol II, 
Prince Mihai I“, găsesc o fotografie făcută la Băneasa, în 1930, unde apare 
Mihai în vârstă de nouă ani, purtând o bască. Stă într-un fotoliu de paie. O 
altă imagine îl surprinde pe viitorul rege Mihai stând la o masă mare, 


afară. Sunt mulţi generali, uniforme, fireturi, decoraţii, doamne din înalta 
societate şi... Carol al II-lea întors din exil. 

Din alt plic, pe care scrie „1928 Vacances en Roumanie — Bran, La 
Mer Noire“, aleg expresii, o lume care a fost şi care reînvie acum, privind- 
o, judecând-o, încercând să-mi imaginez o atmosferă, o civilizaţie 
maculate cu atâta minciună de propaganda comunistă. Mihai, la şapte ani, 
însoţit de Principesa Ileana, e mândru de câinele său. Pe fundal, Marea 
Neagră. Alte doamne, a căror identitate n-o cunosc şi nici nu încerc s-o 
aflu, interesată fiind doar de mediu, de un peisaj de care mă despart, în 
timp, peste şase decenii. Principesa Elisabeta, costume populare. Regina 
Maria la Balcic, în costum popular. O fotografie din 1923. Principesa 
Elena ţinând de hăţuri un admirabil pur-sânge. Tot ea, călare... ca o 
amazoană, ca o tânără ce-ar îndrăgi acest sport. La Bran, în alt ceas al 
vieţii şi istoriei, al trecerii, Regina Maria cu cele trei principese în costume 
populare. Regina Maria a avut un adevărat cult pentru costumul popular 
românesc. 

În aceeaşi arhivă, care-ar putea deveni punctul de plecare al unei serii 
despre istoria monarhiei constituţionale româneşti, dau peste o fotografie 
datată 18 octombrie 1928. I-a fost trimisă Majestății Sale Regele Mihai I 
pe 23 februarie 1990. Fotografia reprezintă o scenă din Cimitirul eroilor 
din 1917, surprinsă în oraşul Roşiorii de Vede, judeţul Teleorman. M.S. 
Regina Maria e însoţită de primarul oraşului, avocatul Nicolae Popescu 
Vedev. Fotografia i-a fost trimisă regelui în 1990, la 62 de ani după ce 
aparatul imortalizase o scenă curentă în epocă: vizita reginei în diferite 
localităţi ale ţării şi depunerea de coroane la Cimitirul eroilor. Cea care a 
trimis la Versoix această imagine din Teleorman este Olimpia Popescu 
Vedev din Roşiorii de Vede. 

Când, după publicarea unor interviuri cu M.S. Regele Mihai sau 
Principesa Margareta a României, am primit, pe lângă scrisorile de 
felicitare, şi o serie de epistole injurioase, redactate cu siguranţă de un 
„serviciu de presă“ dirijat al opiniei aparţinând Securităţii sau altor puteri 
„oculte““ anonime, am putut să verific că nu existau defel expeditorii 
menţionaţi pe scrisorile pline de invective şi ameninţări. Erau invenţii. 


Anonimatul este expresia pe care o ia opinia întărâtată din culise. 
Scrisorile care au expeditori reali sunt singurele adevărate. Faptul că ruda 
unui fost primar de Roşiorii de Vede, fiica acestuia probabil, îi scrie 
regelui în 1990 pentru a-i trimite documente păstrate de români despre 
monarhie şi că semnează acea scrisoare e singurul care merită consemnat. 
Propaganda antimonarhică la noi — care nu este acelaşi lucru cu credinţa 
unora că alternativa în România n-ar mai fi monarhia — denigrează, 
falsifică, omite, evită până şi discuţia de principiu. Nu poate însă distruge 
martorii. Documentele. Cel mult întârzie scoaterea lor la lumină. 


Grădina cu flori de cartof 


În grădina noastră de aproape două hectare de la Băneasa, tata cultiva o 
suprafaţă cu sfeclă furajeră şi, chiar lângă ea, o suprafaţă cu cartofi, vecină 
cu partea de pământ pe care era o „tarla de căpşuni“, cum o numea tanti 
Tudora, iar Dida o contrazicea numind-o „grădina de căpşuni“. Se jucau şi 
se împungeau cu denumirile, duelul lor fiind menit să cântărească valoarea 
şi importanţa plantelor din grădină. Ierarhii peste ierarhii. Cu o vorbă sau 
câteva se schimbau semeţiile, o plantă cu seminţele şi fructele ei se cocoţa 
mai aproape de vârful piramidei sau cădea în derizoriu, spre poalele 
măreției. Le ascultam şi îmi căutam şi eu propriile argumente. 

Îmi plăcea sfecla din care vedeai la suprafaţă frunzele mari, lunguieţe, 
crescând în buchet, tot mai vălurite la maturitate. Îmi plăcea s-o văd în 
grămezi, odată scoasă din pământ, vârtoasă, stivuită în piramide, cu 
formele ei atât de diferite care semănau în fond cu ugerele de capră. Îmi 
plăceau rândurile nesfârşite de căpşuni înflorite şi, apoi, ascunzând sub 
frunze fructele verzi înălbindu-se şi înroşindu-se, pe care le culegeam în 
lădiţe sau le zvârleam direct în gură. Îmi plăceau tufişurile de frunze 
bulbucate unele lângă altele, care creşteau din cuiburile de cartofi. Am pus 
cartofi cu tanti Tudora, dar şi cu Dida, care se aşeza direct pe pământ când 
cuibărea în gropile cât o copaie de pâine cartofii de sămânță tăiaţi şi cu 
nodurile cercetate, de unde ţâşnesc lăstarii lor cum dă puţină căldură. 
Lăstarii pe care i-a pictat un prieten al meu, regretatul pictor Ion Dumitriu 


şi care mă privesc azi alb-vineţii din tabloul atârnat în casa mea din 
Brooklyn. Cred că cel mai mult îmi plăcea grădina cu flori de cartof, albe, 
în bucheţele, revărsând pâlcuri imprevizibile şi gracile din bulbii aceia 
pământii care semănau atât de mult cu ţărâna, deşi lăsau să le iasă pe sub 
coajă irizări rozalii, gălbui ori albe, în funcţie de soiuri. Dida şi tanti 
Tudora vroiau să trec de partea lor şi mă momeau ba că nimic nu e mai 
dulce şi parfumat decât căpşunele, mai pufos şi hrănitor decât cartoful 
copt în spuză şi că n-ar trebui să nu ţinem cont de fericirea vacilor când 
mănâncă şi rumegă apoi sfecla furajeră. 

Eu mă lăsam şi nu mă lăsam înduplecată. Habar nu aveam de cearta 
universaliilor şi nici de scenariul de marketing care a avut loc la 
Versailles, în 1785, când Antoine Parmentier a pregătit un banchet la 
Paris, la care au fost invitaţi D’ Alembert, Lavoisier, Benjamin Franklin, la 
care a participat şi Ludovic al XVI-lea. Cartoful fusese adus din Peru, iar 
Europa îl cultiva numai ca să-l dea de mâncare la porci ori ca meniu 
destinat puşcăriaşilor şi bolnavilor din spitale. Se vede că lumea nu s-a 
dezbărat nici azi de mentalitatea care pune semnul egal între animale şi 
tratarea bolnavilor şi a celor din puşcării. Cel ce organizase banchetul, 
domnul Antoine Parmentier, aflase de cartofi şi le cunoscuse potenţialul 
pe vremea când fusese la puşcărie. Meniul oferit invitaţilor de la Versailles 
a fost conceput exclusiv pe bază de cartofi, de la supă şi pâine la piure, 
salată, cartofi prăjiţi, gogoşi, prăjituri. A existat şi un tort de cartofi. 
Festinul, ca şi discursul însoțitor, i-a făcut pe invitaţii iluştri şi pe nobilii 
cu sânge atât de albastru să se lingă pe buze şi să se lase convinşi că 
săracul cartof trebuie smuls din cocini şi puşcării ori spitale şi pus la 
mesele princiare. Pământurile regelui de la Sablons, de lângă Paris, au fost 
cultivate cu cartofi şi păzite de soldaţi, semn că ar reprezenta o comoară. 
Maria Antoaneta şi-a cultivat la Versailles o imensă grădină de cartofi spre 
care vor fi privit constemate ghirlandele de trandafiri şi toate nobilele 
plante, flori şi geometrii ori arabescuri de arbuşti şi exotice inflorescențe. 
Până la urmă nici nu contează cine câştigă duelul cuvintelor, ce plantă ne 
seduce, în care grădină visăm să trăim. Ci ca alegerea noastră să fi gustat 
înainte şi să fi privit cu ochii, cu sufletul şi cu mintea lumea despre care 


vorbim şi o cântărim şi o proclamăm cea mai umană. E un du-te-vino între 
dispreţ şi dragoste necondiționată. Oricum, vai de căpşune dacă bate 
grindina, cât despre sfeclă şi cartofi, nu-mi făceam grijă în copilărie. 


Cărţi poştale 


Românii din ţară şi din exil au păstrat legătura cu Majestatea Sa. În arhiva 
de la Versoix există sute de dovezi în sensul acesta. Le aleg pe cele mai 
simple şi, în acelaşi timp, pe cele mai general umane. Argumentul găsit în 
spaţiul omenescului, al dialogului de la om la om, mi se pare irevocabil. 
Mai credibil decât un tratat, decât un angajament, decât un articol de Cod 
penal. 

Ca de pildă această fotografie trimisă la 6 noiembrie 1988 fundaţiei 
regale, la Versoix, în care se văd stând în iarbă M.S. Regele Carol I şi 
M.S. Regina Elisabeta. Sau altă fotografie, reprezentând-o pe Regina 
Maria cu două dintre principese, trimisă la Versoix de alţi români care au 
descoperit-o în arhiva lor de familie. Aceeaşi Olimpia Popescu Vedev îi 
trimisese M.S. Regele Mihai, din Teleorman, în februarie 1990, o carte 
poştală reprezentând-o pe M.S. Regina Maria şi pe A.S.R. Principesa 
Ileana. Din arhive particulare s-a completat arhiva de la Versoix, căci după 
abdicarea forţată, M.S. Regele Mihai şi Regina-mamă Elena au putut lua 
puţine documente în exil. Cărţi poştale uzuale în epocă reprezentând-o pe 
Principesa Elisabeta, pe Majestăţile Lor Regele Ferdinand I şi Regina 
Maria, pe Principesa Elisabeta în costum popular... au ajuns la adresa 77 
Chemin Degallier, 1290 Versoix. Trimise din România şi din toate 
colţurile lumii unde s-au stabilit români. 

Descopăr o fotografie reprezentând încoronarea M.S. Regelui 
Ferdinand şi M.S. Reginei Maria, la 15 octombrie 1922, la Alba Iulia. 
Transcriu poezia scrisă de George Ranetti aflată pe verso: 


Regelui nostru 


Toţi am sorbit amarul pân” la fund... 
Dar nimenea ca Tine, Rege! 
Durerile*s mai crude când s'ascund 
Şi obştea nu prea le înţelege. 


Să-ţi schimbe vrură meşterii străini 
În aur din oţel Coroana. 

Tu? Preferaşi cununa grea de spini, 
Împărtăşind cu noi prigoana. 


Şi tot ce ne-au zvârlit duşmanii răi, 
Sălbăticie şi ocară, 

Lovi-n Femeia şi copiii tăi, 

Tu cel mai bun Român din Ţară! 


De-acuma noi suntem legaţi pe veci 
De tronul Tău... Ne leagă lanţul 
Imensei suferinţi prin care treci: 
Rege-nfrăţit cu Dorobanţul! 


Iar lacrimile, sângele vărsat, 

Vor pune, Sire, pentru tine, 

Peste Coroana-Ţi mândră de-Împărat 
Mărgăritare şi rubine! 


Urmează semnătura: George Ranetti, data scrierii poemului şi locul: 
laşi, 30 martie 1917, deci înaintea datei încoronării şi nota: „Transcris de 
Emil Skeletti, Adj. al M.S. Regele Ferdinand“. 


O memorie vie: dosarul „România — Oraşe şi locuri“ 


Puţini români au în casele lor o asemenea arhivă a peisajului românesc. 
Albume de fotografii, dosare, cărţi-album, diapozitive — sute, chiar mii —, 
videocasete. Aş putea să-mi scriu cartea luând imagine cu imagine. 
Răsfoiesc dosarul pe care scrie „Roumanie — Villes et sites“. Încep să-mi 
notez pe fişe, de fapt în blocnotesul cu pătrăţele de matematică pe care mi 
l-a dat Regina Ana după ce am încheiat unul din dialogurile desfăşurate în 
arhivă. 

Fotografii vechi de la Săvârşin, unde totul a fost prădat. Aranjat de 
Regele Mihai şi de Regina-mamă Elena, acest spaţiu ca un cămin, dorit un 
loc de recluziune, lângă Arad, e azi doar o clădire golită de mobilele 
vechi, de vase, de covoare, de cărţi, de tot. Cine a furat toate aceste 
obiecte? Aşezate aici cu gust, cu o mână sigură şi cu un ochi stăpân pe arta 
decorării şi a acelui prearâvnit firesc, deloc opulent sau ostentativ bien- 
être. Fotografii de la Sinaia. Şi ele vechi. Branul, alt spaţiu jefuit. Balcicul, 
Curtea de Argeş, Săpânța, Maramureşul. Cineva i-a trimis M.S. Regele 
Mihai o fotografie din Braşov de la un dineu din 31 august 1986. 
Altcineva, sau poate că e aceeaşi persoană — român desigur —, i-a expediat 
prin poştă o fotografie cu Piaţa Romană din 1986. Lipseşte din imagine 
acel penibil „tort“ de ciment, trântit în mijlocul pieţei, ca soclu al unei 
statui care a şi fost înălţată acolo (schiţă? improvizaţie?), metal luând 
forma unui neoproletcultism în care a înflorit iute rugina, până în ziua 
când saci, pânze şi tablă, hidos cocoţate pe soclu au dispărut. A rămas 
doar soclul. În luna decembrie 1989, aici au murit atâţia tineri. Pe ciment 
s-au scris cuvinte sfinte, dar şi gânduri de o luciditate amară: „În 
decembrie ne-am luat raţia de libertate“. Cenotafuri, ceara lumânărilor 
închegându-se cu petale de flori — nisipul în care s-au înfipt lujerele 
pâlpâind, lacrimi, carnete de partid arse — hilară ofrandă sau prezenţă la un 


parastas al morţilor. Am privit minute în şir fotografia cu Piaţa Romană şi 
m-a cutremurat absenţa acelei movile de ciment prevestind viitorul tumul, 
măgura morţilor din decembrie. 

O fotografie din anul 1987 în care apare placa de marmură pe care 
scrie „Maison familiale du general d'armee Henri Berthelot 1861-1931, 
aide-major general du maréchal Joffre à la Bataille de la Marne 1914, 
Commandant en chef des troupes alliées en Roumanie 1918“. O imagine 
amintindu-mi pagini din istoria României şi a monarhiei noastre din 
primul război mondial... 

O fotografie spectaculoasă, luată în 23 august 1983 la Alba Tulia. Se 
văd zidurile de apărare, turlele bisericii. O fotografie din deltă din 6 
septembrie 1983. Alta care surprinde un canal din deltă. O poză de la 
Neptun. Marea Neagră imortalizată pe peliculă, în 5 septembrie 1983. O 
fotografie a cimitirului de la Săpânța. Se văd crucile pictate. Textele. Un 
tufan. Schele de lemn pe zidurile clopotniţei de la Săpânța, nisip, mortar în 
curtea bisericii. O fotografie cu ţărani din Maramureş, într-o curte, printre 
vitele lor cărora li se văd coastele — şi oamenii şi animalele suferă de 
malnutriție — şi, undeva, veterinarul dând consultaţii. O fotografie cu 
poarta de intrare la Alba Iulia. Alta în interiorul Bisericii din Şugatag. 

Când au năvălit oamenii în Palatul din Primăverii, n-au găsit nici o 
poză cu România. Kilometri de fotografii, în schimb, îi nemureau pe cei 
doi — cuplul dictatorial. Românii nu-i trimiteau poze preşedintelui, în 
schimb, la Versoix, au tot sosit fotografii din ţară, făcute anume ca Regele 
Mihai să vadă ce se mai petrece pe pământul românesc, cum mai arată 
acesta. Nu cred să existe vreun aparatcic din cei „învestiţi“ în ultimele 
patru decenii care să aibă în casa lui atâtea imagini ale României. Constat. 
Atât. Nu compar. 

Fotografiile cu Balcicul, mai vechi, mai noi, alei, vase, flori, ziduri, 
peisaje pe care le-au pictat atâţia plasticieni români care au imortalizat 
lumina. Balcicul ne-a fost smuls din harta ţării ca şi Insula Şerpilor, cedată 
fără să ne ceară nimeni părerea... 

Un album cu pagini galbene. Sub folia de plastic transparent se văd 
imagini din România. Biserica Curtea de Argeş, unde Regele Mihai şi 


Regina Ana ar fi vrut să vină de Paşti în 1990 şi, apoi, după Crăciun să se 
reculeagă la mormintele bunicilor. Dar pelerinajul le-a fost interzis. În 
aprilie, viza a fost retrasă; în decembrie, după intrarea în ţară a urmat un 
soi de cursă cu obstacole, apoi expulzarea. Au fost obligaţi să plece, e 
drept, cu un avion pus la dispoziţie... În drum spre Curtea de Argeş, M.S. 
Regele Mihai şi Regina Ana, dimpreună cu Principesa Margareta şi cei 
care-i însoțeau au fost opriţi de un baraj. 


Buruienile de pe mormântul din catedrală 


Apoi am văzut la televizor poate cel mai penibil şi pasiv interviu luat de 
Radu F. Alexandru unui „propagandist“ paraşutat în (din) exil (Paul 
Dumitriu, autorul unei cărţi pe care Editura Eminescu a respins-o pentru 
că era lipsită de valoare şi suferea de incongruenţă), care ne oferea o 
imagine a „legitimităţii“ noastre, aducând în prim-plan pledoaria lui Paul 
de Hohenzollern care, neavând nici un drept în descendența monarhiei 
constituţionale la tron, era pus în balanţă cu M.S. Regele Mihai, aşa cum e 
pus în balanţă Antonescu cu M.S. Regele Mihai pentru a se produce 
diversiunea necesară. Ce să mai spun că, în timp ce făceam corectura la 
acest volum, apărea în traducerea proaspetei „monarhiste“ Ileana 
Vulpescu volumul scos de Paul de Hohenzollem (Lambrino) în franceză, 
care în versiune românească, a devenit brusc Paul de România... pentru a 
se produce diversiunea necesară. lar mâine o să aflăm, după atâta 
propagandă proantonesciană despre extremismul naţionalist de dreapta al 
românilor... Aş vrea totuşi să avem calmul de a face analiza 
personalităţilor în istorie comparativ. Cine şi cum a reacţionat într-un 
context sau altul. Ce a făcut Regele Mihai când Antonescu era speriat că 
nu poate lăsa România în mâinile unui copil — regele — refuzând 
armistițiul. Multă lume, întrebată ce preţuieşte în personalitatea regelui, a 
răspuns că este mereu de partea bună a lucrurilor. E un dar al bunicului 
său, pe care i l-a pus în evidenţă şi nepotul, fiul Principesei Elena, în 
primul interviu, pe care l-a acordat când avea 22 de ani. Tânărul 
rememorează momentul de entuziasm copleşitor pe care l-a trăit, văzând 


din balconul hotelului Continental, la şapte ani, sutele de mii de oameni 
care-l aclamau pe bunicul lui. Tendința de a răsturna valorile e vizibilă în 
România şi la acest capitol în care descoperi uluit că preşedintele ţării nu 
are în agenda sa participarea la nunta de diamant a Regelui Mihai, dar este 
naşul copilului Prințului Paul şi al Prințesei Lia... Fiecare îşi alege cum 
vrea naşii sau finii, înrudirile şi valorile. La vremea dezertării şi a 
episodului Lambrino, au fost voci care au cerut inclusiv condamnarea la 
moarte a  impetuosului îndrăgostit, indiferent de Constitutie, 
responsabilităţi şi obligaţii militare. 

Apologia morţilor controversaţi şi a ilegitimilor e o tactică la care 
apelează ilegitimitatea. Antonescu nu mai poate învia, nu reprezintă un 
pericol. Există însă riscul ca panegiricul său şi o subliniere prea apăsată a 
personalităţii sale să creeze impresia unui extremism de dreapta resuscitat, 
în dispreţ faţă de rezerva lumii contemporane ce-l condamnă pe Hitler, pe 
Mussolini şi pe aliaţii lor. Dintre apărătorii lui Antonescu, mulţi nici nu 
fac istorie şi nici nu ştiu să pună în valoare ceea ce este de pus în valoare, 
oprindu-se la propagandă. Mareşalul e „folosit“ pentru a deforma 
imaginea regelui. 

Regele trăieşte şi oricând poporul îl poate rechema în ţară. Dar ca să 
nu se întâmple acest lucru, neocomuniştii trag sforile şi pun pe picioare 
scenariul de compromitere a monarhiei, dezlănţuie ura sau disprețul, 
colportează date false şi bârfe de alcov sau aduc pe ecran câte un emigrant 
de aiurea care ne vorbeşte despre buruienile ce invadează mormântul lui 
Carol al II-lea, neîngrijit de fiul său, care nu se duce să plivească ierburile 
de pe o piatră tombală aflată în Portugalia, sub... acoperişul unei 
catedrale, iar nu sub cerul liber. Telespectatorii care n-au cum să ajungă 
acolo, ascultă „basmele“ de pe ecran. lar cel ce ia interviul ascultă, ascultă 
şi e incapabil să pună întrebări care ar răsturna toată regia minciunilor şi a 
dezinformării. Buruienile de pe mormântul lui Carol al II-lea! Care e de 
fapt un coşciug acoperit cu steagul românesc. Ce sfruntată minciună. E ca 
şi cum am vorbi despre buruienile de pe pietrele tombale ori din cavourile 
adăpostite de catedrale. Ele nu există. Piatra peste care se înalţă o boltă de 
piatră nu se umple nici de troscot, nici de rochiţa rândunicii, nici de 


sângele voinicului, nici de rostopască... În plus, e vorba de un coşciug 
lângă care a fost pus, peste ani, şi coşciugul Magdei Lupescu. 

Ce uşor e să faci dintr-un popor ecoul minciunilor celor de la Putere. 
Nu trebuie decât să-l ţii în ignoranță şi să-i reduci nevoile la supravieţuire. 
Apoi să-i trimiţi emisari, tot soiul de mercenari, de turmnători şi 
informatori, racolaţi de oriunde. Chiar şi din puşcăriile politice sau de 
drept comun, unde unii n-au rezistat la tortură, la foame. Şi odată cu 
nervii, le-a cedat şi conştiinţa. 

În 13 februarie 2003, osemintele fostului suveran Carol al II-lea şi ale 
soţiei sale Elena Lupescu au fost repatriate din Portugalia. Carol al II-lea a 
fost înmormântat într-un paraclis din incinta mănăstirii Curtea de Argeş. 
Mormântul Elenei Lupescu se află la vreo 450 metri distanţă de cel al 
soţului ei. La ceremonia religioasă de la Lisabona au participat miniştrii 
Culturii din cele două ţări, Miguel Roseta şi Răzvan Theodorescu, Teodor 
Baconsky, ambasadorul României la Lisabona şi reprezentanţi ai Casei 
Regale. Regele Mihai nu a participat la reînhumare. La depunerea 
osemintelor pe catafalc, la aeroportul Otopeni, unde a fost prezent 
premierul Adrian Năstase, a fost de faţă şi Principesa Margareta. La 
Lisabona a fost prezent Principele Radu de Hohenzollem. Prinţul Paul şi 
Prinţesa Lia au fost de faţă. 

Citeam comentariile evenimentului şi rămâneam la mai vechea mea 
părere despre neghina şi grâul ridicate la rang de opinii şi adevăruri, 
amestecate şi vânturate până la ameţeală şi orbire în ciurul evenimentelor. 
Ca buruienile care înăbuşă orice răsad dacă nu le pliveşti întruna. 


Zidul crăpat lângă Pomul vieţii 


Închid albumul de fotografii. Închid ochii. Vreau să-mi amintesc, aici, în 
arhiva de la Versoix imaginea cu care se încheie capitolul patruzeci şi 
şase, „Moartea Regelui Ferdinand — Moartea lui Ion I.C. Brătianu — 
Moartea lui Vintilă Brătianu“ din volumul al treilea de Amintiri politice 
scrise de I.G. Duca. Caut în biblioteca Regelui Mihai cele trei volume de 
Amintiri politice pe care le-am zărit acum câteva zile. Le am şi eu la 


Bucureşti. Au apărut la Ion Dumitru Verlag de la München, care are una 
dintre adrese pe 65 Kaiserstraße, undeva unde m-a găzduit cu atâta 
prietenie familia unui pictor de un rar talent, scenograf acum, nu doar în 
Germania. Soţia lui, doamna Vicky Stiirmel lucrează la Goethe Institut din 
Miinchen. Stiirmel e un excepţional grafician. Lucrările le-aş fi visat 
coperte pe volume de versuri, afişe, în expoziţii de desene şi scenografie 
sau pe un perete gol în faţa biroului meu la care scriu acum aceste pagini. 

Caut evocarea morţii lui Ferdinand, reluată în cartea despre Regele 
Mihai I, într-un text editat pe Kaiserstraße (Strada Împăratului!) — 
Ferdinand, Regele Întregirii. România Mare a fost împlinită de ceea ce 
propaganda antimonarhică decretează a fi — sub auspicii xenofobe — „un 
străin“. Prinţ de Hohenzollern-Sigmaringen, fiul Prințului Leopold care 
era fratele Regelui Carol I al României şi al Prințesei Maria a Belgiei, 
fratele Prințului Charles Anthony, Ferdinand a fost adoptat de unchiul său, 
Regele Carol I. Născut în 1865, el a devenit regele României în 1914. A 
murit în 1927. La câţiva ani după moartea lui Ferdinand. I.G. Duca s-a dus 
la Curtea de Argeş ca să se închine în faţa mormântului celui pe care l-a 
slujit „în toată epoca de înfăptuire a visului nostru secular“. „Peste cripta 
funerară se aşezase o lespede prea strâmtă, prea groasă, într-un cuvânt nu 
piatra ce se cuvenea să acopere osemintele Regelui Întregirii. Inscripţia 
redactată de Iorga corectează însă în parte sărăcia mormântului. Regele 
Ferdinand ar fi meritat altceva, un mormânt mai somptuos sau care să aibă 
măreţia adevăratei simplităţi. Dar, la urma urmei, nu lespedea 
mormântului va statomici locul Regelui Ferdinand în istoria României. 
Înfăptuirile lui sunt menite să supravieţuiască trecerii sale în neființă“. 

Nu este mai puţin adevărat, însă, că am plecat atunci de la Curtea de 
Argeş cu impresia că şi dincolo de mormânt rămâne adevărată şi 
întemeiată deviza personală pe care şi-o alesese Regele Ferdinand: Per 
aspera ad astra. 

Revin la albumul cu imagini de la Curtea de Argeş. Biserica. Cele 
două morminte. O notă în limba engleză: 


The light was not good in the church. I did use flash, but not a fast 
film. 

I wondered if there was a burrial vault under the church — the guard 
in there did not speak any foreign language, and we did not make the 
best of friends after I had taken the picture. 


Apoi, Curtea de Argeş şi mormintele lui Vlad Vodă şi ale principelui 
Dan. Acelaşi expeditor i-a trimis regelui şi patru fotografii ale Palatului 
Regal din Bucureşti însoţite de un text în engleză: 


Walking around the Royal Palace one got the feeling something was 
missing. I got very sure that there once had been a park behind the 
Palace. 


Alte fotografii. Gara din Sinaia. De aici a plecat Regele Mihai I, în 
ziua de 3 ianuarie, după ce fusese silit să abdice. Privesc peronul cu gresia 
lui gălbuie şi ceasul Paul Garnier. În fotografie apare peronul şi uşa de 
intrare în gară. Cu câteva zile înainte de a pleca la Versoix pentru a doua 
oară, am vizitat Peleşul şi întregul complex: Foişorul, Pelişorul... serele... 
Am privit consternată capela Reginei Maria transformată... în şemineu. 
Am stat mult la mănăstirea Sinaia în ziua aceea de toamnă frumoasă, una 
din rarele zile când am fost fericită în ultimii ani, şi ghid la Castelul Peleş 
ne-a fost un muzeograf transferat acolo de la Doftana. Rotaţia cadrelor a 
continuat după luna decembrie 1989. Probabil că a avut un sens trecerea 
unui muzeograf de la puşcărie la Palatul regal din Sinaia... Protosul Irineu 
îmi dăruie un album-cărticică al mănăstirii Sinaia pentru M.S. Regele 
Mihai. A fost tipărită cu binecuvântarea Preafericitului părinte ilustru 
Patriarhul Bisericii Ortodoxe în 1984. Regina Ana avea să-l privească 
îndelung. Mănăstirea Sinaia e o ctitorie cantacuzină. A fost construită în 
1695, acum trei secole, de spătarul Mihail Cantacuzino, care era unchiul 


după mamă al marelui Constantin Brâncoveanu, frate cu voievodul Şerban 
Cantacuzino şi cu stolnicul Constantin Cantacuzino, celebrul cronicar. I- 
am povestit Reginei Ana că numele mănăstirii vine de la Muntele Sinai pe 
care spătarul l-a vizitat în 1682 împreună cu mama sa, postelniceasa 
Elena, şi cu sora lui, Stanca. De acolo a luat planul mănăstirii Sfânta 
Ecaterina ca model pentru edificiul său monastic. l-am dus M.S. Regele 
Mihai fotografiile făcute în Biserica Nouă care datează din 1846. Pe 
peretele din stânga bisericii, cum priveşti dinspre intrare, e pictat Carol I, 
domn şi rege, alături de pomul vieţii. Zidul e crăpat, de la cutremur 
probabil, între Regele Carol şi celălalt personaj zugrăvit: Iosif, 
mitropolitul primat. Pe peretele din dreapta e pictată Regina Elisabeta şi 
zidul e din nou crăpat între soţia Regelui Carol I şi spătarul Mihai 
Cantacuzino, aflat alături. 

Am vorbit despre mormântul lui Take Ionescu aşezat în apropierea 
paraclisului, pe latura nordică a vechii incinte. El a fost întemeietorul 
Partidului Conservator-Democrat. 


Un plic de fotografii de la Mamaia. Plaja. Minaretul. Apoi altul cu 
fotografii de la Săvârşin. Pădurea, copacii. Principesa Sofia, aflată în ţară, 
a participat la un picnic pe insula aceasta — îmi povesteşte Regina Ana. 
Lumina e filtrată. Fotografiile alb-negru, luate în interiorul casei şi în 
peisajul mirific ce-o înconjoară i-au trezit adesea nostalgii M.S. Regele 
Mihai. „Mi-a vorbit adeseori despre Săvârşin“, îmi spune Regina Ana. „A 
fost poate oaza lui...“ Casa pe care şi-a înălţat-o singur, după gustul lui. 
Acum, acolo nu mai e nimic. A fost un spital, un pavilion de vânătoare... 
Dumnezeu ştie ce n-a fost... Îmi aduc aminte de o fotografie făcută tot la 
Săvârşin, unde apar Regina-mamă Elena, M.S. Regele Mihai, Principesa 
Ileana. Sunt şi nişte ofiţeri nemți. Regele Mihai are aerul că nici nu i-ar 
vedea pe aceşti ofiţeri. Distanţa ce-l separă de ei, de alianţa cu nemţii e 
uriaşă. Aparatul de fotografiat a înregistrat o incompatibilitate. 
Descendentul Hohenzollernilor e atât de departe de... nemti. 


Deschid un plic cu diapozitive de la Cetatea Prejmer, din judeţul 
Braşov. Privesc cetatea din secolul XV şi biserica din secolul XIII, 
fotografiate de sus, apoi cetatea văzută dinspre nord, barbaconda cetăţii cu 
hersă glisată... În fine, mă uit la Biserică, aşa cum arată dinspre sud-vest. 
Are un plan de cruce grecească. Turnul central îşi lasă umbra deasupra 
careului. Întârzii câteva secunde pentru a privi altarul din secolul XV, 
format din cinci scene... E impresionantă curtea interioară cu cămările de 
provizii şi de locuit, adosată zidului de apărare. E supraetajată pe patru 
nivele. 

Plicul ce conţine cele şase diapozitive trimise de un român din ţară 
(sau de unul din exil, ce şi-a revăzut patria) a fost deschis de mai multe 
ori. Regele Mihai, Regina Ana, fiicele lor au privit în mai multe rânduri 
aceste imagini şi poate le-au proiectat pe un ecran. 

Am mulţi prieteni îndrăgostiţi de România, turişti neobosiţi, fotografi 
obsedati să imortalizeze totul, iar acum călători încăpăţânaţi care adaugă 
rucsacului camera video. Dar la nici unul dintre ei nu am dat peste o 
asemenea arhivă de imagini. În toţi aceşti ani de exil, M.S. Regele Mihai a 
fost în mijlocul ţării sale. Printre imaginile ei. România n-a rămas doar un 
colţişor într-o memorie devastată, întreruptă la ora fatală a sfârşitului de 
decembrie 1947. România umple nu doar sufletele celor ce locuiesc pe 77 
Chemin Dâgallier, în Versoix. Ea este o prezenţă care-ţi dă acel sentiment 
de acasă, mai puternic decât acela de arhivă vie. 


La invitaţia comunităţilor româneşti. Cimitirul militarilor români 
de la Soultzmatt din Alsacia 


O serie amplă de fotografii, datate 14 iunie 1986, a fost făcută la Cimitirul 
militarilor români din Soultzmatt, Alsacia. În prim-plan, M.S. Regele 
Mihai, Regina Ana, Principesa Margareta. 

Pe altă fotografie apare Principesa Margareta alături de părintele 
Calciu-Dumitreasa, care abia a ieşit din închisorile comuniste la presiunile 
exercitate de protestele Occidentului. 


Imaginile surprinse de aparat fac parte dintr-un parastas mai mare, 
oficial. Sunt comemoraţi sute de morţi. Soborul de preoţi, români aflaţi în 
exil, a venit în Franţa din toate ţările Europei. Preoţii de faţă sunt 
reprezentanţi ai Bisericii ortodoxe care au cerut azil politic. În multe 
fotografii apare Ion Raţiu. În preajma regelui. Foarte aproape e şi Radu 
Câmpeanu. O fotografie surprinde momentul când toţi cei prezenţi au 
strigat „Trăiască regele nostru!“. Majestatea Sa Regina Ana a început să 
plângă de emoție. Când i-am arătat această fotografie, întrebând-o ce s-a 
întâmplat, mi-a răspuns în stilul direct ce-o caracterizează: „Era o mare 
emoție. Dar şi altceva, mai presus de noi. M-am gândit, văzând acea 
pădure de cruci albe aliniate, la tragedia neamului românesc. La exil. 
Morminte în exil. Din primul război mondial. Oameni în exil, îngroşând 
rândurile românilor trăind în afara graniţelor ţării lor“. Platourile cu 
colivă. Crucile albe. Pe o pânză albă, o svastică împrejmuită de sârmă 
ghimpată şi o svastică roşie: Non au fascisme rouge. Tricolorul aşezat pe 
piatra pe care a fost înălţată crucea. Tricolorul românesc şi cel francez. De 
altfel, fiecare din cei prezenţi la comemorările de la Soultzmatt poartă o 
panglică cu tricolorul. 

Descopăr între fotografii un plic trimis din Hanau am Main de un grup 
de români care au participat tot la o comemorare. Apoi un alt plic cu 
fotografii primite de Nicolette Frank. Fotografii cu o mulţime de români, 
în costume populare, în care apar M.S. Regele Mihai şi Regina Ana, 
îmbrăcată într-o rochie verde cu buline albe. Într-o mapă de plastic sunt 
adunate imagini de la o ceremonie desfăşurată de 10 mai la Biserica 
română. Din nou cuplul regal. Regina Ana poartă un deux-pieces roşu pe 
care-l va îmbrăca şi în alte ocazii, căci nu acordă importanţă noutăţii 
toaletelor, cât unei ţinute decente şi mai ales prezenţei cât mai frecvente în 
mijlocul comunităţilor româneşti. 

Fotografii ale M.S. Regele Mihai în vizite oficiale. Un plic pe care 
scrie „Bucureşti-Versoix“, unde sunt strânse fotografii din anul 1983 ale 
Bibliotecii Universitare — Fundaţia „Carol I“, Intercontinentalul, spitalul 
Colțea, biserica Creţulescu, Ateneul. O fotografie a regelui în timpul unei 


vizite la Hereford. Un plic cu două reclame pentru o maşină de curse: 
Hereford Securities. 

Un plic trimis la Versoix în 1983, de un român, conţine fotografii ale 
bisericii Bogdan-Vodă din Maramureş, poze de la Castelul Bran, de la 
nunta unor tineri, la hotelul Dorobanţi. Privesc biserica de la Sinaia 
fotografiată la 1 septembrie 1983, Palatul Regal, Piaţa Palatului, Biserica 
Creţulescu. Într-o fotografie regăsesc o imagine din Şugatag din 
Maramureş, luată în 26 august 1983. Alt plic cuprinde imagini de la 
National Maritime Museum, Londra. Pe o mapă scrie „The King and 
Airplanes Visit Lear Star U.S.A. 1956“. Două fotografii din 1975 în care 
apar Regina Ana (îmbrăcată în alb) şi M.S. Regele Mihai plimbându-se 
într-o grădină inundată de vegetaţie. 

Alt plic cu comemorări. De la Soultzmatt din 25 mai 1985. În prim- 
plan se vede o placă de marmură pe care au fost săpate aceste cuvinte: 
„Cimetière erigé en 1920 par le Comité d” Alsace des Tombes roumaines“. 
Altă placă fotografiată, tot de la Soultzmatt: „Les 687 Prisonniers de 
guerre roumains qui dorment/dans le cimetière sont morts presque tous de 
janvier à la fin 1917./lls ont connu la faim, les privations et les tortures“. 

Imagini de la Soultzmatt din 1986. Soborul celor opt preoţi trecut pe 
spatele fotografiei, pe o bucată de hârtie bătută la maşină. Transcriu 
numele lor: Mihai Caitar din R.F.G., Viorel Mehedinţi din R.F.G., 
Dumitru Popa din R.F.G., Gheorghe Calciu-Dumitreasa din S.U.A., Cezar 
Codreanu din R.F.G., Gheorghe Ursachi, preot în Elveţia, fratele poetului 
Mihai Ursachi... 

Şi încă o fotografie. O placă de marmură depusă în memoria soldaţilor 
îngropaţi la Soultzmatt: „Soldats roumains! Loin de votre patrie pour 
laquelle vous vous etes sacrifiés, reposez en paix auréolés de gloire dans 
cette terre qui ne vous est pas étrangère“. Semnează: „MARIE REINE DE 
ROUMANIE“. 

Apoi acest mesaj adresat românilor veniţi la Soultzmatt în iunie 1989, 
în care sunt pomeniţi nu doar eroii de sub lespezi, ci şi cei vii, din ţară: 
Doina Cornea, Ana Blandiana, Mircea Dinescu... 


Români, românce, 

Voi toţi cei veniţi la Soultzmatt pentru a cinsti memoria eroilor noştri 
sunteţi pe drept cuvânt mândri de trecutul nostru şi îndureraţi de 
tragica situaţie pe care sunt siliţi să o îndure ai noştri în ţară. 

În jurul mormintelor orânduite din grija bunicilor mei, Regele 
Ferdinand şi Regina Maria, vă gândiţi cu evlavie la cei care şi-au 
jertfit viaţa pentru ţară, cei care au luptat pentru independenţa patriei, 
pentru întregirea neamului, pentru făurirea României Mari în care 
viaţa se scurgea atât de armonios, încât, după vorba poetului, i se 
zicea „Dulce Românie“! 

Poeți avem şi astăzi, iar printre ei, eroi care şi-au smuls din gură 
căluşul cenzurii şi se încumetă să strige sus şi tare că ţara a ajuns 
„Amara Românie!“. Eroii sunt numeroşi acasă, să ne gândim la 
Doinea Cornea, la Ana Blandiana, la Mircea Dinescu, la toţi cei care, 
precum muncitorii de la Braşov şi din atâtea alte oraşe şi sate, luptă 
fără alte arme decât cele ale sufletului şi gândirii pentru a curma 
duşmănia pe care o poartă poporului român, cei la putere astăzi. 
Luptătorii din ţară sunt demni urmaşi ai eroilor din trecut. Slavă lor! 
Să ne rugăm pentru ei, să-i ajutăm, să ne simtă alături de ei! La 
Soultzmatt, la Hagenau, la Dieuze, cinstind memoria eroilor noştri, să 
nu uitaţi eroii de-acum, ale căror jertfe se înscriu în gloria neamului, 
în lupta noastră de aici să ne susţinem eroii de acolo. 

Aşa să ne ajute Dumnezeu! 


Să-i fie ţărâna uşoară 


Privesc rând pe rând fotografiile din albume. Fotografiile de la Villa 
Sparta, unde s-a refugiat regina-mamă Elena şi unde vor locui o vreme, 
după căsătorie, Regele Mihai şi Regina Ana înainte de a pleca să-şi ia 
viaţa în piept, pe cont propriu, ca tânără familie. Villa Sparta, situată la 
San Domenico de Fiesole, în nord-estul Florenței, are o arhitectură 


magnifică. Vegetaţia care-o înconjoară, grădina, peluza, piscina au fost la 
vremea copilăriei petrecute aici de Principesele Margareta, Elena, Irina, 
Sofia şi Maria un adevărat rai. Vila a fost cumpărată cu suma obţinută din 
vânzarea palatului pe care M.S. Regina-mamă Elena îl avea la Mamaia. 
Preţul lui de vânzare a fost de 26.000.000 de lei. 

Prinţesa Elena a Greciei şi Danemarcei — născută la sfârşitul secolului 
al XIX-lea, a crescut într-o atmosferă austeră, aceea de la curtea regală din 
Atena. Mama ei, Regina Sofia a Greciei era sora Împăratului Wilhelm al 
II-lea. Rigoarea principiilor reprezenta pentru ea amprenta educaţiei 
prusace — à la prussienne —, ca pentru întreaga ramură a Hohenzollernilor 
ce făceau parte dintre primii născuţi, dintre cei mai în vârstă. 

Căsătoria dintre Carol al II-lea şi Principesa Elena a Greciei fusese 
hotărâtă de cele două regine-mame, Maria a României şi Sofia a Greciei. 
După şapte luni de mariaj, s-a născut Mihai. Sunt cunoscute relaţiile dintre 
cei doi soţi. Divorțul cerut de Principesa Elena se încheie în 1928. 

Pentru cel care ştie „povestea“, mai important e să refacă din imagini 
chipurile „protagoniştilor“. Locuri, peisaje, detalii surprinse de aparatul de 
fotografiat recompun un film interior, iar pentru mine era nesperată şansa 
de a putea lucra în voie în arhivele M.S. Regele Mihai aflate la Versoix. 

Cercetez, e un fel de a spune, de fapt mă delectez descoperind într-un 
mare dosar bleu, pe care scrie „Photos d'Italie, Florence“, un mic album al 
Principesei Elena, tânără, la fereastra unui tren, „Simplon-Orient-Express 
Paris-Bucureşti via Milan, Trieste“. Degetele mele ating un plic care nu și- 
a pierdut prospeţimea hârtiei şi a luciului, în vreme ce cărţile mele (câteva 
volume din Ecorşeuri, pe care le-am publicat în 1990 la Cartea 
Românească) sunt deja gri-gălbui, cenuşii, îmbâcsite... Pe plic scrie 
„Firenze“. La Florenţa se afla Villa Sparta, proprietatea Principesei Elena. 
Iat-o în iarbă, într-o rochie de mătase înflorată, cu pliuri: fruntea înaltă, 
trăsăturile puţin aspre, cerceii cu boaba perlelor mare, pe care i-am mai 
văzut şi la sora ei, par să fie bijuterii emblematice ale curţii regale 
greceşti. Mă gândesc la Regina Maria, despre care se spunea la un 
moment dat că ar fi „soacra Europei Centrale“. Ai sentimentul că ţine, prin 
căsătoriile copiilor pe care i-a adus pe lume, o parte din Europa, aşa cum 


se împletesc degetele celor două mâini. Gândul nu e întâmplător. Dar 
mâinile nu se simt libere când stau prea mult împletite. 

România face acum eforturi deosebite să intre, să reintre în Europa. 
Ştiu că a fost o ţară europeană, una dintre cele mai strălucite, şi asta în 
timpul monarhiei constituţionale, când toţi regii Europei erau rude... 
Uneori, prea înrudiţi. 

Fiica cea mai mare a Reginei Maria, Principesa Elisabeta, s-a căsătorit 
cu Prinţul George al Greciei ce va deveni rege după divorţul de Elisabeta. 
Carol al II-lea s-a căsătorit cu o principesă a Greciei şi Danemarcei. Cea 
de-a doua fiică a Reginei Maria, căreia i se spunea Mignon, s-a căsătorit 
cu Regele Alexandru I al Iugoslaviei, care va fi asasinat la Marsilia odată 
cu ministrul francez Louis Barthou, venit să-l întâmpine la sosirea sa în 
cadrul unei vizite oficiale în Franţa. Principele Nicolae a făcut o căsătorie 
morganatică. Principesa Ileana s-a căsătorit cu arhiducele Anton de 
Habsbourg. 

Un caiet legat în piele verde cu chenar auriu. Eticheta unei firme de 
papetărie de lux „Heuro“. O dată: „nov. 30 1982“. Zeci şi zeci de 
semnături, multe indescifrabile. Nume româneşti alături de altele 
englezeşti, franceze, germane, italiene. Transcriu semnăturile pe care le 
pot descifra. E vorba de comemorarea morţii Reginei-mamă Elena. Câţiva 
adaugă semnăturii urarea cuvenită: „Să vă fie ţărâna uşoară, Majestate!“. 
Regina-mamă Elena s-a născut în anul 1896. A trăit 86 de ani. I se spunea, 
printre cei apropiaţi, Sitta. Transcriu semnăturile acestui ceas de doliu: 
Gabrielle de Mocsony-Styrcea, loan de Mocsony-Styrcea, lon Broşteanu, 
Anca Gafencu Vincenz, Mihai Vincenz, Anca şi Alexandru Vraca şi copiii 
lor, Chevalier Dens Helfer, Union Internationale Monarchiste, Bureau for 
International Monarchist Relations, Lucie  Lahovary, Ludmila 
Drăghicescu, Tiberiu Sîngeorzan, Alexandra Huser, Gheorghe 
Drăghicescu. Sunt zeci de semnături indescifrabile, unele în grecește... 

O regăsesc aici pe Danielle Maillefer care s-a ocupat de serviciul de 
presă al regelui sau a ajutat-o pe Principesa Margareta de România în 
pregătirea fundației sale. Cu ea am stabilit venirea mea la Versoix. Dar tot 
ce am stabilit a fost scurt-circuitat. Familia inginerului Puşcariu din 


Bran... lon Raţiu din Londra. Găsesc şi semnătura lui lon Raţiu, care, 
alături de Radu Câmpeanu, apare în numeroase fotografii la comemorările 
şi acţiunile, unde a fost invitat M.S. Regele Mihai. Am aflat mai târziu că 
între cei ce s-au opus venirii regelui prima oară în ţară, cerând retragerea 
vizei, au fost şi cei doi, care au candidat la alegerile prezidenţiale. 

Semnătura ambasadorului Norvegiei în Elveţia, semnături din exil... 
Cineva scrie pe pagina albă: „Regrete eterne pentru Regina-mamă“. 
Semnează Alexandru şi Lucia Lahovary din partea Asociaţiei refugiaților 
români în Elveţia. Mulţi refugiaţi politici din Elveţia se adaugă pe lista 
lungă. Pe prima pagină a caietului cu coperţi de piele verde apare 
semnătura Nicolettei Franck, biograful autorizat al regelui, cea care a scris 
cunoscuta carte La Roumanie dans l'engrenage, împânzind presa 
occidentală cu interviurile sale luate M.S. Regele Mihai. 

Revăd caietul cu coperţi verzi de piele şi semnăturile celor ce au 
participat la comemorarea din 30 noiembrie 1982. Scrisul, ortografii şi 
grafii atât de diferite, dispare. Rămân fotografiile unei femei foarte tinere, 
suplă, în iarba de pe peluzele înconjurând Villa Sparta, însoţită de cei doi 
câini, Miny şi Perry: les deux chiens de ma belle-mere, cum îmi explică 
M.S. Regina Ana când îi arăt fotografiile şi îmi oferă un pahar de vin roşu. 
E ora 18. „Tot mai lucrezi?“ Apoi îşi ia rămas-bun şi iese din arhivă. Mă 
întorc la imagini. Pomii înfloriţi, pâlcurile de lalele, un hol inundat de 
flori, interioarele vilei, dormitorul cu patul acoperit de creton înflorat, 
deasupra patului o icoană a Sfintei Fecioare cu pruncul, fereastra deschisă 
spre o grădină plină de flori, sufrageria, scaunele cu spătar... Terasele, 
coloanele pe care urcă iedera îmbrăţişându-le, ciorchinii florilor 
amestecându-se cu motivele decorative ale capitelurilor, un vas de 
porțelan înflorat care este, el singur, o superbă natură moartă cu flori 
olandeze. Stillleben. Viaţă liniştită. Un gen pictural botezat de olandezi 
„viaţă liniştită“, pe care francezii îl denumesc impropriu „natură moartă“ 
sau „statică“. Dacă aş picta biroul din arhiva M.S. Regele Mihai de la 
Versoix, biroul modern la care lucrez, schimbând pixuri, „carioci“, hârtii, 
punând semne pe fotografiile pe care vreau să le „xeroxez“ (sute), fişele 
mele, imaginile acestea culoarea nesului, a castanei, pâlcurile de imagini 


sepia, ce natură moartă ar ieşi, ce excepţional Stillleben! Şi totuşi, puterea 
instalată la Bucureşti se crispează când e vorba de regele României. 
România Mare proferează injurii la adresa monarhiei. După primul 
interviu, pe care l-am publicat în România literară, au scris o notă de un 
grobianism care nu e întrecut decât de faptul că e „redactat“ în stilul 
folosit de propaganda comunistă şi de teroarea totalitaristă. „Mişu şi coada 
de mătură“ era titlul... Un titlu de servitori care-şi dau pe furiş pantofii cu 
crema de ghete a stăpânului. De-ar avea aceeaşi strălucire... Acelaşi 
lustru... Penibil e însă când stilul României Mari se mută în Literatorul, 
revistă literară care, pactizând cu puterea şi beneficiind de avantajele 
acestui Pact, se declară apolitică. 

Zeci, sute de fotografii. Scara şi vasul de pe prima treaptă, plin cu crini 
albi. Un Buddha într-o firidă aflată de-a lungul scării. Biblioteca. Aici se 
aflau şi volumele publicate de Nicolae Iorga, cărţile pe care le regăsesc 
acum, în biblioteca M.S. Regele Mihai. Şemineul cu cărămizi. Buchete 
peste tot. Ceasul ca o floarea soarelui aflat deasupra uşii ce dă spre 
bibliotecă. 

Îmi aduc aminte de numărul din Monitorul Oficial în care e anunţată 
înfiinţarea Fundaţiei „Carol I“, în 1895. L-am zărit şi aici, în arhiva de la 
Versoix. Revăd Biblioteca Fundațiilor în flăcări, în decembrie 1989. Un 
rug premeditat. De pe birou, ieşind din cutia de plexiglas unde sunt 
hârtiile pentru fişe, alunecă o fotografie a ducesei de Aosta în rochie de 
mireasă. O prind la mijlocul căderii, dar mut din loc plicul pe care scrie 
„Italie Brione“, cu fotografii din acest loc pitoresc aflat în Lombardia, în 
provincia Brescia, la nord-vestul Italiei. Un plic de la „Grand Prix 
Monaco“. Cu multe fotografii. Grace de Monaco, Prinţul Rainer, Caroline, 
Stéphanie... Regele Mihai, Regina Ana, prinţul moştenitor al 
Principatului... 

Reiau fotografiile. Regina-mamă la Spitalul Aşezămintelor Majestății 
Sale, condusă de medici, de personalul sanitar. Tot M.S. Regina-mamă 
Elena fotografiată la Spitalul Aşezămintelor Sf. Elena. E aplecată 
deasupra răniților. 


Pe un dosar mare, gen mapă, având un chenar lat alb pe fond maron 
închis, pe care scrie „Bankers Box“, apare o etichetă bleu pe care cineva a 
scris cu carioca roşie „Famille royale de Roumanie — Reine Hélène, 
Florence“. Imaginile alunecă. Pâlpâie... vieţi, câte vieţi şi cât din istoria 
României există aici, la Versoix, pe rafturi... Chiar nu ne interesează? 
Făcând corectura textului, recitesc aceste rânduri şi simt nevoia să adaug: 
„Aceste documente sunt adevărate. Sunt dosarele unor vieţi, sunt şi istoria 
noastră“. În timp ce notele îngropate de S.R.I. la Berevoieşti erau nu 
numai delaţiuni ordinare, ci şi pure invenţii. Delaţiunea-ficţiune inundă 
„informaţiile“. Mintea imaginând opinii nicicând formulate... Delaţiunea 
a subminat, a interzis atâtea decenii, în România, documentul. 

Dar avem arhive ce conţin doar adevărul. Precum arhiva de la Versoix, 
care nu este doar un „tezaur“ de familie, ci un posibil centru de studiu. Dar 
avem în atâtea arhive şi falsuri, cărţi de calomniere, pure invenţii, 
premeditări şi scenarii. 

Un dosar pe care scrie „Famille Royale de Roumanie“ şi care cuprinde 
fotografiile a trei cupluri de monarhi: Regina Elena şi Regele Carol al II- 
lea, Regele Carol I şi Regina Elisabeta, Regele Ferdinand şi Regina Maria. 

Alt plic galben, mare, pe care scrie „Famille Royale de Roumanie“, 
cuprinde fotografii ale Regelui Carol şi Reginei Elisabeta, ale Regelui 
Ferdinand şi Reginei Maria, ale Reginei Elena şi ale familiei sale. Dintre 
zecile de imagini rețin o fotografie „de gen“ a Reginei Elisabeta purtând o 
rochie a cărei trenă se desface, asemeni cozii de păun, în timp ce urcă 
treptele. Fotografia a fost făcută la 1 ianuarie 1909. Pe verso scrie: „Le 
cœur ne se ferme pas sur nos tombes. Il reste mort à toutes les douleurs, à 
toutes souffrances qui ont besoin d'une Cathédrale pour y pleurer“. 
Seamănă cu scrisul şi cu stilul poetei Carmen Sylva, ale cărei aforisme le- 
am strâns într-un volum... Şi un portret al Reginei Maria în alb, un portret 
în sidef, cu toate şiragurile de perle. Fotografia pare irizarea unei perle 
uriaşe. Fac la nesfârşit fotocopii după fotografii. Unele ies bine. Altele 
sunt prea întunecate. 

În biroul ce funcţionează ca secretariat al Fundaţiei „Principesa 
Margareta“, dar şi ca birou unde M.S. Regele Mihai vine să bată la maşină 


o serie de texte, îl întâlnesc în repetate rânduri pe rege lucrând la 
redactarea unor materiale, la răspunsurile pe care i le solicită zeci de 
ziarişti... 

Ne ciocnim unii de alţii. Eu întârzii peste programul care se încheie la 
ora 18. Consum enorm de multă hârtie de xerox. Şi deja mă văd cu 
valizele care vor cântări enorm, înţesate de documente şi fotocopii. Un 
plic mare pe care scrie Villa Sparta şi alte vederi din Italia. O fotografie pe 
care scrie „Tatoi excavations“. Se văd M.S. Regele Mihai, Regina Ana şi, 
în prim-plan, Regina-mamă Elena. lată şi o fotografie cu Principesa Elena, 
înainte de căsătoria cu Carol al II-lea. Poartă un costum popular 
macedonean. Imagini de la Palatul din Corfu. Piscina uriaşă de la Villa 
Sparta. O fotografie color a Reginei-mamă Elena, la Villa Sparta, în timp 
ce-şi ia micul dejun. Serviciul de argint. Într-un vas de sticlă, un snop de 
brânduşe. Aproape că nu există fotografie a mamei Regelui Mihai din care 
să lipsească florile. 

Ovală, fotografia de mireasă a Principesei Elena. Pe frunte, tiara cu 
desenul tipic al grecilor, ghirlanda geometrică, ca un labirint îmblânzit. E 
una dintre cele mai frumoase tiare regale. Bătută în diamante, briliante şi 
perle. Sunt alese pietrele preţioase albe, montura în platină ce degajă o 
lumină argintie. Principesa Elena stă pe un jilt obişnuit. Mâna dreaptă se 
sprijină de braţul scaunului, alunecând moale din încheietură. Pare să nu 
poarte nici o bijuterie. Rochia albă de mătase e croită simplu. Un lanţ cu 
cruce la gât şi cele două brățări de aur ce se încheie cu cei doi bulbi ţinând 
pietrele preţioase pe mâna stângă. Voalul de dantelă lung, metri şi metri, 
se amestecă în mătasea rochiei pe care o acoperă ca un abur. Un cordon 
alb de perle mici ca orezul abia marchează talia acestei rochii în care s-a 
păstrat croiala veşmintelor antice greceşti. În fundal, covorul uriaş pe care 
e aşezat scaunul, mobile, un tablou. O mireasă singură. O femeie singură 
în căsătoria ei... 

Plicuri cu fotografii de familie de la Villa Sparta. Pomi înfloriţi. 

Mâna Reginei Elena. O brățară de care atârnă o cruciuliţă. Fotografii 
făcute de Cecil Beaton. Pe un plic scrie „La Reine Helene et le Prince 
Mihai by Cecil Beaton“. Pe o mapă, cineva a notat „groupes de famille“. 


Conţine fotografii de la Tatoi, din anul 1915. Cel care le-a făcut şi grupul 
ce apare pe peliculă n-au de unde să ştie că aici, la Tatoi, aproape de 
Atena, M.S. Regele Mihai şi Regina Ana îşi vor petrece o parte din luna 
de miere, în anul 1948, găzduiţi de Regele Paul şi Regina Frederica. 

Pentru cel ce va scrie o viaţă a Reginei Elena există un material 
iconografic uriaş. lată încă o mapă cu superbe fotografii, format mare, ale 
Principesei şi Reginei-mame Elena. Altă mapă înţesată de fotografii, pe 
care scrie „Reine Helene de Roumanie“. Fotografiile-portret sunt semnate 
„Nelly”s*. 

O fotografie a reginei vizitând răniții la Spitalul Militar, din 13 
noiembrie 1940. Rătăcită în aceeaşi mapă, o fotografie a Reginei Maria 
printre narcise. O imagine care îndulceşte până la o tandreţe desăvârşită 
trăsăturile acestei femei care se vor înăspri sau vor avea, uneori, o expresie 
prea gravă. Tânăra Principesă Elena ţine capul calului lipit de obrazul ei. 
Multe fotografii de grup în care apar rude, prieteni... Scene ale întâlnirii 
suveranilor cu oameni simpli, români sau de altă naţionalitate. 
Sentimentul covârşitor pe care-l am este acela de familie. Rar mi-a fost dat 
în ultimii ani să simt că, indiferent de rang, de succes profesional şi 
social... singurul lucru care contează e să ai o familie, să nu fii singur. 

Fotografii de la sfârşitul secolului al XIX-lea. Regi, regine, din toată 
Europa. Şi în poala tuturor, copii — pe genunchii taţilor încoronați, ai 
bunicilor încoronați. Dacă ar exista un fel de sevă care să urce în hârtia 
fotografică pe care o ţin de atâtea zile în mâini şi care e uneori veche de 
peste un secol, alteori doar de decenii, seva aceasta ar fi iubirea pentru 
ceilalţi, dorinţa de a-i păstra în memorie, sub lumina ochilor, tocmai pe 
aceia care sunt lumina ochilor noştri. Casele regale din toată lumea sunt 
mai întâi familii. Taţi, mame, bunici, unchi, mătuşi, veri... Şi dintr-odată 
îmi amintesc groteştile imperative şi angajamente comuniste: „Să-ţi torni 
tatăl, mama, fratele, sora...!“. Apocalipsa dosarelor: „Origine nesănătoasă 
din cauza tatălui, mamei, surorii, fratelui şi...“. În cele din urmă, din 
pricina propriilor copii... care au fugit în Occident, care-au rămas în 
Occident. Familia în comunism a fost transformată în pretext, în şantaj, în 


obiect al delaţiunilor, în motiv de ură, în zid de carceră, în spaimă, în 
domiciliu forţat... 

O fotografie din 1941 de la Castelul Bran. De la stânga la dreapta: 
S.A.R. Principesa Ileana de România, sora Regelui Carol al II-lea, 
arhiducele Anton de Habsbourg, primul ei soţ, M.S. Regina-mamă Elena, 
M.S. Regele Mihai. 

Un peron de gară. Lume multă. În prim-plan, în haine de piele, cu 
cordon strâns în două catarame pe talie, foarte tânărul Rege Mihai, însoţit, 
cu ocazia unei călătorii de perceptorul său şi de gărzile de corp. Din 
mulţimea aflată pe peron, în plan secund, lângă două doamne, un băieţel 
îmbrăcat în costum de stofă englezească, cu pantaloni până la genunchi, 
face gestul de a se desprinde de cele două femei şi, ţinându-şi şapca în 
mână, o şapcă asemănătoare cu aceea purtată de M.S. Regele Mihai, are 
aerul că ar vrea să-l prindă din urmă pe suveran şi să-i facă o reverență. 
Cei doi copii, dintre care unul e regele României, sunt despărțiți de o 
diferenţă de vârstă de 2-3 ani. În fine, o altă serie de fotografii sepia pe 
care scrie: „Papa şi Mama, Sinaia 1923“. Apar Carol al II-lea şi Principesa 
Elena cu un câine mare, iar cel ce a notat legenda e chiar M.S. Regele 
Mihai. 

De dimensiuni mari, o fotografie din 26 iulie 1931 de la căsătoria 
Principesei Ileana cu arhiducele Anton de Habsbourg-Bourbon, la Castelul 
Peleş. Imaginea e surprinsă la căsătoria religioasă. De la stânga la dreapta, 
în primul rând, apar Marele Voievod de Alba Iulia Mihai, care are 10 ani, 
ţinut de mijloc de mama lui, Regina Elena. Urmează Carol al II-lea, mama 
arhiducelui Anton, mireasa, Regina Maria, Prinţul de Habsbourg şi tatăl 
arhiducelui Anton. În rândul al doilea, în spatele miresei, pot fi văzuţi 
soţul ei şi cumnata ei, Regina Maria a Iugoslaviei. În rândul al treilea se 
află Principele Nicolae de România, fratele cel mic al lui Carol al II-lea, 
regent în timpul primei urcări pe tron a M.S. Regele Mihai I. La stânga se 
află Prinţul Salvator, fratele mirelui. 


Dosarul galben 


Textul de pe etichetă e în franceză: „Dossier Roi Michel et Reine Anne. 
Les enfants. Les enfants ont grandi“. Dosarul e galben. De plastic. Privesc 
fotografiile celor cinci fete, care se joacă adesea cu animalele, ca toţi 
copiii. Tippy, câinele Regelui Mihai, Miny şi Pery, cei doi câini ai 
Reginei-mamă Elena, în grădina de la Villa Sparta, lângă Florenţa. 
Principesa Margareta, copil, cu Juba, alt câine îndrăgit de familie. O 
fotografie a Principesei Margareta. Are ochii vii, gropiţele în obraz, 
moştenite de la M.S. Regele Mihai. Prima născută are doar câteva luni. I 
se face baie şi mâna Reginei Ana o susţine, sprijinită fiind de tocul uşii de 
la sala de baie, exact aşa cum mi s-a spus şi mie că trebuie ţinut un copil 
când îl speli, atunci când l-am îmbăiat prima oară pe băiatul meu 
Alexandru. Şi trei ani mai târziu, pe Andreea. 

Regăsesc în imagini tandreţea maternității. Copii ridicaţi deasupra 
capului, la cer, fericirea părinţilor că i-au adus pe lume. Fiecare femeie 
trăieşte în viaţa ei câteva clipe când e regină. Când e iubită. Când copilul 
ei e mai presus de orice regat. Imaginile din viaţa domestică au o vitalitate 
şi un firesc emoţionante. 

E. emoţionantă fotografia făcută pentru fetiţele mândre că poartă o 
rochie nouă. lată mai multe fotografii cu Regina Ana, în curtea şcolii. Mă 
emoţionează şi fotografia de la ziua de naştere a uneia dintre cele cinci 
fete: pe masă e un tort alb cu o căsuţă pe el, cu brăduţi şi alţi trei sau patru 
copaci în jur. Imaginea mă trimite la celebrii bonsai. În vasul de sticlă 
transparentă se văd şase lumânări, iar în zare, pentru că tortul a fost pozat 
în faţa unei ferestre, se zăresc munţii Elveţiei. Tortul — spectaculos pentru 
noi în România anului 1990 — e ceva obişnuit în Occident. 

La nişte spirite blazate, asfixiate de bunăstare nu vom găsi nicicând o 
asemenea fotografie, în care obiectele ce alcătuiesc sărbătoarea sunt mai 
degrabă modeste. În fotografia aceasta se ascunde însă un suflet care e 
plin de frăgezime, se bucură de tot ce îl înconjoară şi simte miracolul. Nu 
e saturat, nici cinic, nici ostentativ. Sărbătoarea există. Ca plenitudine. N- 
are nimic greoi, de aparat. Firescul triumfă şi regii, în exil sau nu, sunt 
oameni, sunt copii. 


Privind fotografiile cu cele cinci principese, dintre care una e de-a 
dreptul tulburătoare — Regina Ana îşi învaţă una din fete să mănânce 
îngheţată: „Nu trebuie înfulecată dintr-odată şi nici muşcată ca un codru 
de pâine, ci linsă ca o acadea“, ca o bomboană Kojak, dacă e să căutăm o 
comparaţie din vremuri mai recente... Şi Regina Ana ia îngheţata şi repetă 
gestul, stând pe vine, cu poalele rochiei răspândite în iarbă, cuibărită cât să 
nu depăşească înălţimea fetiţei pofticioase, dar încă neştiutoare. 

Alt dosar de plastic roşu. Pe etichetă scrie „La famille et les enfants“. 
Privesc atent două fotografii de la căsătoria Regelui Mihai cu Principesa 
Ana de Bourbon-Parma. 

Un alt dosar galben pe care scrie „La Reine Anna de Roumanie avec le 
roi Michel“. Alt dosar: „Roi Michel et la Reine avec les enfants“. 
Fotografii ale Principesei Margareta dansând. Colierul simplu de la baza 
gâtului. Mătase înfoiată. Apoi Principesa Margareta, domnişoară de 
onoare la nunta Reginei Sofia a Greciei cu Juan Carlos, Regele Spaniei. 


Dosarul „Documente importante 1948-1949“ 


Transcriu lista documentelor cuprinse în dosar, în care se află şi trei piese 
de o deosebită valoare pentru cunoaşterea istoriei şi politicii din 1945. Am 
citit, stând în arhivă, întreg dosarul. Ar fi esenţial dacă Fundaţia 
„Principesa Margareta“ sau o editură românească interesată să pună în 
circulaţie adevărul despre Regele Mihai şi poziţia sa în exil ar începe să 
tipărească aceste dosare. Nu e vorba doar de adevărul despre un om sau 
despre o personalitate a istoriei româneşti. Dosarele, întocmite pe criterii 
cronologice, adună date care limpezesc epoci, atitudini, circumstanţe, 
poziţia Occidentului faţă de România, situaţia românilor în exil, formele 
de rezistenţă şi de luptă ale exilului românesc. Sumarul dosarului, care 
inventariază documentele, e în franceză. lată traducerea lui: 


1948 


1. Cerere pentru formarea „Grupului român pentru o Europă Unită“. 
2. Scrisoarea doamnei Nelly Catargi. 


3. Primul număr din La nation roumaine, buletin de informaţie al 
partidelor politice româneşti. 

4. Raport de activitate asupra evenimentelor petrecute după 23 august 
1944 (general I. Gheorghe). 

5. Donaţie din partea M.S. regina-mamă pentru CAROMAN. 

6. 'Telegramă de felicitare din partea M.S. regele, cu ocazia câştigării 
alegerilor de către domnul Harry Truman. 

7. Raport de activitate prezentat de CAROMAN pe perioada 
1.01.1948-1.10.1948. 

8. Comunicat privitor la decorarea M.S. regele cu Ordinul „Victoria“ 
de către U.R.S.S. 

9. Asociaţia studenţilor români în Italia (text de mulţumire pentru cele 
10 burse acordate de M.S. Regele Mihai). 

10. Notă informativă (din Paris) despre situaţia internaţională. 

11. Manifestaţia românilor şi a germanilor din Austria superioară (de 
Nord). 

12. Asociaţia Creştină a românilor din Austria de Nord. 

13. Discursul lui E. Gherman, fostul secretar general al Uniunii 
minerilor. 

14. Dezminţire cu privire la intenţia M.S. Regele Mihai de a forma un 
guvern în exil. 

15. Comunicatul guvernului Statelor Unite la Consiliul de Securitate 
(sept. 1949). 

16. Despre cartea I Responsabili de M.N. Comnen. 

17. Ipoteză privitoare la situaţia lui Tătărăscu. 

18. Telegrama din 30 august 1944 a generalului I. Gheorghe. 

20. Propunere privitoare la ajutorarea refugiaților (Caranfil). 

21. Discuţii la Adunarea generală a Statelor Unite despre drepturile 
omului în România. 

22. Poziţia M.S. regele privitoare la problemele interne ale partidelor 
politice. 

23. Declaraţia lui Vîşinski în Comitetul Naţiunilor Unite. 

24. Mesajul de Anul Nou al M.S. regele. 


25. Comentariu radiofonic difuzat de domnul Vişoianu despre 
ultimatumul dat de Vîşinski M.S. regele. 

26. Memoriu al Partidului Social-Democrat Independent al României 
în exil. 

27. Constituirea Romanian Welfare Inc. la New York. 

28. Situaţia tragică a studenţilor români refugiaţi în Iugoslavia. 

29. Participarea română la activitatea mişcării europene. 


Cuvântul M.S. regele României cu ocazia mesei oferite de către 
Overseas Press Club, la New York, joi, 16 martie 1948 


Sunt foarte bucuros că mi-a fost posibil să mă aflu aici printre 
dumneavoastră şi aş dori să vă adresez câteva cuvinte. Mă simt ca 
acasă într-un asemenea grup de oameni, ştiind că majoritatea dintre 
dumneavoastră a urmărit îndeaproape seria tristelor evenimente care 
s-au produs în Europa şi în restul lumii în decursul anilor de după 
război. 

În calitate de corespondenţi de ziare, periodice şi staţii de radio 
americane, aţi fost totodată reprezentanţii instituţiilor democratice ale 
marii dumneavoastră ţări şi reprezentanţii marilor principii ale 
libertăţii pe care America le apără. 

Aţi fost, de asemenea, prin reportajele dumneavoastră, responsabili de 
legăturile durabile care s-au stabilit între Statele Unite şi restul lumii. 
De aceea ştiţi mai bine ca oricând că privirile pline de speranţă din 
lumea întreagă sunt aţintite asupra Statelor Unite. 

Acest fapt este îndeosebi de adevărat pentru poporul român. De cum 
a fost în măsură să acţioneze liber, el a susţinut în unanimitate 
proclamația mea de la 23 august 1944. La această dată, am înlăturat 
pe Antonescu şi am condus România din lagărul nazist spre Aliați — 
simpatia poporului român fiind, din tradiţie şi instinct, dintotdeauna 
cu ei. Atunci ne-am unit cu voi în lupta pentru eliberarea lumii de 
tiranie. De atunci am luptat noi alături de voi pentru principiile pe 


care le-aţi proclamat adesea: eliberarea tuturor popoarelor şi 
garantarea libertăţilor esenţiale ale cetăţenilor din toate ţările. 

Armata română a devenit a patra în importanţă printre forţele 
Aliaților. Pierderile noastre s-au ridicat în câteva luni la 150.000 de 
morţi. În câteva zile, noi am reuşit să împingem frontul german cu 
800 de kilometri înapoi. Şi în lupta noastră comună, noi ne-am pus 
toate resursele la dispoziţia Aliaților. 

Dorinţa ţării mele de a coopera în mod amical cu Marea Putere care 
ne este vecină a fost recunoscută în Armistiţiu, căci noi, cu bună 
credinţă, am asumat obligaţii şi acceptat sacrificii. 

N-aveam decât o dorinţă: să ne fie respectate independenţa naţională 
şi libertatea. Noi credem că tradiţia noastră naţională şi sacrificiile 
noastre în lupta pentru cauza Aliaților ne îndreptăţeau această dorinţă. 
Ea se afla de altfel justificată în acordurile şi declaraţiile semnate de 
către Aliați. 

DI Molotov promisese, la 3 aprilie 1944, că Rusia nu se va amesteca 
în treburile interne ale României şi că independenţa noastră va fi 
respectată. Statele Unite şi Marea Britanie au confirmat această 
promisiune. Declaraţiile de la Yalta, Potsdam şi Moscova au întărit 
garanţiile în acest sens. 

Decepţia pentru noi a venit repede. Puternicul nostru vecin, cu care 
speraserăm că vom colabora în mod paşnic şi liber, ne-a impus un 
guvern întru nimic reprezentativ al voinţei populare. Acest guvern a 
distrus ultimele vestigii ale libertăţii. El a aruncat în temnițe pe cei 
mai reprezentativi şi mai respectaţi reprezentanţi ai democraţiei 
române. El a falsificat alegerile. Şi folosind frauda şi teroarea, el a 
impus României instituţii întru totul străine sufletului şi vieții 
poporului [s.n.]. 

Ca toţi concetăţenii mei, eu persist în a spera că valorile civilizaţiei 
vor fi salvate. Sunt sigur că ei împărtăşesc credinţa mea că sub 
direcţia democraţiilor occidentale, naţiunile lumii îşi vor putea 
redobândi independenţa, iar cetăţenii lor, libertatea individuală. 


În cinstea M.S. Regele Mihai 


Propaganda antimonarhică din România a vehiculat ideea dezinteresului 
cu care a fost tratat Regele Mihai în exil. În arhivă am găsit lista 
participanţilor la o întâlnire organizată în cinstea M.S. Regele Mihai la 
New York, în 23 martie 1948. Am fotocopiat-o. Numele şi funcţiile 
vorbesc de la sine. 

Va trebui să mai remarcăm două prezenţe: Alexandru Creţianu şi 
Mircea lonniţiu, la vremea aceea secretarul M.S. Regele Mihai. 


New York 1948 

Luncheon, March 23, 1948, in honor of H.M. King Michael 

H.M. King Michael 

Mr. Alexandre Cretzianu 

Mr. Mircea lonnitiu, Secretary of H.M. King Michael 

His Excellency 'The Right Honorable The Lord Inverchapel, British 
Ambassador 

The Honorable George C. Marshall, Secretary of State 

The Honorable Julius A. Krug, Secretary of the Interior 

The Honorable Clinton P. Anderson, Secretary of Agriculture 

The Honorable W. Averrel Harriman, Secretary of Commerce 

The Honorable Kenneth C. Royal, Secretary of the Army 

The Honorable John L. Sullivan, Secretary of the Navy 

The Honorable W. Stuart Symington, Secretary of Air Force 

General Carl Spaats, Chief of Staff, United States Air Force 

General Hoyt S. Vandenberg, Vice Chief of Staff, United States Air 
Force 

The Honorable Norman Armour, Assistant Secretary of State 

Mr. David Bruce, Assistant Secretary of Commerce 

The Honorable George V. Allen, Assistant Secretary of State for 
Public Affairs 

The Honorable Clark M. Clifford, Special Counsel to the President 


Mr. Frederick B. Lee, Civil Aeronautics Administrator 


Mişcarea europeană. Scrisoarea lui Grigore Gafencu despre 
participarea românească la activitatea mişcării europene 


Scrisoarea face parte din dosarul „Documente importante 1948“ pe care 
am fotocopiat-o la Versoix. E trimisă Majestății Sale de Grigore Gafencu. 
În sumarul dosarului apare la punctul 28 şi se referă la „Participarea 
română la activitatea mişcării europene“. 


943 Lexington Avenue, New York 21, 4 aprilie 1949 


SIRE, 

Îmi îngădui să trimit Majestății Voastre textul unei dări de seamă 

despre participarea românească la activitatea Mişcării Europene şi 

despre cea din urmă conferinţă a acestei Mişcări, care s-a întrunit la 

Bruxelles, în zilele de 25-28 februarie 1949. 

Pentru a completa această dare de seamă, ţin să adaug la textul 

memoriului meu următoarele hârtii: 

— extul discursului meu ţinut la conferinţa din Bruxelles, în ziua de 25 
februarie (am avut prilejul să prezint Majestății Voastre în 
primăvara trecută textul discursului rostit la conferinţa din Haga, la 
5 mai 1948); 

— textul unei convorbiri pe care am avut-o la un post de radio din 
New York (la 25 martie) cu privire la Pactul Atlantic şi Mişcarea 
Europeană; 

— textul unei conferinţe pe care am tinut-o la Paris, în ziua de 1 martie 
1949, sub auspiciile unui grup de ziarişti francezi şi a revistei 
Federation (acest text cuprinde notele stenografice luate cu acest 


prilej). 


O parte din informaţiile şi părerile cuprinse în aceste texte au fost 
transmise în ţară în mai multe rânduri prin postul de radio Vocea 
Americii. 

Am ţinut să pun la curent pe Majestatea Voastră cu această activitate 
fiindcă socotesc că Mişcarea Europeană poate fi de cel mai real folos 
cauzei noastre naţionale în aceste zile, când la Washington se încheie 
cu o solemnitate deosebită Pactul Atlantic, în adevăr, acest Pact — 
care e deplin îndreptăţit în ce priveşte interesele apusene — ar putea 
pricinui pentru noi, ca şi pentru celelalte State de dincolo de Cortina 
de Fier un mare neajuns, dacă ar îndemna pe Apuseni să urmeze o 
politică strict defensivă. În acest caz, lumea ar rămâne împărţită în 
două, şi Apusul ar căuta (cum o doresc mulţi apuseni) să ajungă la o 
înţelegere paşnică cu Uniunea Sovietică, jertfind întreg Răsăritul 
european. Din fericire pentru noi, politica sovietică întreţine o 
atmosferă de turburare, iar „agresiunea sovietică“ împotriva lumii 
civilizate e în plină desfăşurare. Astfel Pactul Atlantic e silit, de la 
început, să se identifice cu o politică de înarmare şi de combatere 
activă a agresiunii sovietice. Ţările apusene care au iscălit acest Pact 
sunt deci nevoite să ţie seamă de acele mişcări care, ca de pildă 
Mişcarea Europeană, au tendinţe dinamice şi urmăresc împlinirea 
unui program mai îndrăzneţ: organizarea şi unirea Europei întregi. Nu 
e o simplă întâmplare că în ajunul semnării Pactului Atlantic dl 
Winston Churchill a fost poftit să vorbească în faţa unui public 
restrâns de fruntaşi ai vieţii publice americane despre ţelurile mişcării 
europene. Am avut cinstea să fiu de faţă la această reuniune, şi ca 
român am fost fericit să aud pe dl Churchill afirmând cu mai multă 
tărie ca niciodată că Europa Unită trebuie să cuprindă şi ţările 
răsăritene şi că nu va fi niciodată pace atâta vreme cât Europa va fi 
tăiată în două. Am avut deasemenea prilejul să constat că asistenţa 
americană şi îndeosebi preşedintele reuniunii, dl general Donovan, au 
luat act cu multă băgare de seamă de aceste declaraţii ale dlui 
Churchill. 


Mişcarea europeană poate deci nădăjdui că, în ce priveşte problemele 
europene, ea va putea sluji drept călăuză Statelor legate prin Pactul 
Atlantic. De aceea socotesc că e bine şi neapărat necesar ca noi 
românii să păstrăm un contact cât mai strâns cu îndrumătorii acestei 
mişcări şi să luăm parte la toate manifestările ei publice. 

Am avut regretul să constat că un ziar, redactat de unii dintre 
compatrioţii noştri la Paris, a găsit cu cale, pentru motive care nu au 
nimic a face cu interesele noastre naţionale în cadrul larg al politicii 
internaţionale, să critice şi să veştejească în mod cu totul nesăbuit 
activitatea Mişcării Europene. Asemenea critici, lipsite de altfel de 
orice autoritate, sunt cu atât mai neîndreptăţite cu cât toţi observatorii 
străini (atât europeni, cât şi americani) care se aflau la Bruxelles au 
constatat, dimpotrivă, că ceea ce a caracterizat această conferinţă a 
fost participarea activă a delegaților din ţările răsăritene şi faptul că 
aceşti delegaţi, deşi aleşi dintre fruntaşii în exil, au putut apăra 
drepturile ţărilor lor pe picior de egalitate cu delegaţiile popoarelor 
libere. De pildă, importantul săptămânal englez The Tabiet (din 5 
martie 1949) constata: „Perhaps of greater import is the very 
considerable and positive change in atitude of the leaders of the 
United European Movement towards Eastern Europe. Both Mr. 
Churchill and Mr. Spaak in their keynote speeches placed the greatest 
possible stress on the unity and integrity of Europe. Mr. Churchill 
repeatedly emphasized that the Movement most be one of liberation. 
[...] the position of the representatives of Eastern Europe had 
improved out of all knowledge. While at the Hague they were more 
shadows of themselves, scarcely tolerated as observers to start with 
and finally grudgingly admitted to the status of delegates, at Brussels 
they played an unquestioned and prominent part in the debates. There 
is reason to hope that once the Consultative Assembly is established 
their active collaboration will be accepted on a par with their western 
colleagues...“. 

Asemenea constatări (care mi-au fost repetate aci de către 
observatorii americani, dnii George Franklin şi McGuire, membrii în 


Council on Foreign Relations, cu care păstrez aci un contact strâns) 
îndeamnă pe românii care lucrează în sânul Mişcării Europene — şi o 
asemenea acţiune e deschisă tuturor românilor de bunăvoință — ca să- 
şi urmeze străduinţele lor mai departe. 

Rog pe Majestatea Voastră să primească încredințarea întreg 
credinciosului meu devotament. 

Grigore Gafencu 


Participarea românească la activitatea Mişcării Europene“ 
I 


Mişcarea Europeană cuprinde, strânse laolaltă, diferitele asociaţii, ligi 
şi grupări internaţionale care s-au constituit în anii din urmă cu scopul 
de a lucra pentru unirea Europei. Ea cuprinde astfel: Uniunea 
Europeană a Federaliştilor (de sub preşedinţia domnilor Brugmans şi 
Henri Frenay); grupul United Europe (de sub preşedinţia domnului 
Winston Churchill); Liga pentru „Coopération Economique 
Européenne“ (condusă de Paul Van Zeeland, Daniel Serruys, Sir 
Harold Butler); Conseil Francais pour l’Europe Unie (prezidat de 
Raoul Dautry); Nouvelles Équipes Internationales, o asociaţie 
creştină sub oblăduirea Bisericii Catolice, prezidată de fostul ministru 
francez Robert Bichet. Din Mişcarea Europeană făcea parte de 
asemeni Uniunea Parlamentarilor Europeni, care urmează pe contele 
Coudenhove-Kalergi. Deocamdată această din urmă grupare s-a retras 
din gruparea comună; sunt însă negocieri în curs, cu scopul de a 
strânge din nou vechile legături. 

Menirea Mişcării Europene părea să fie, la început, numai aceea de a 
crea un organ de coordonare pentru diferitele activităţi şi tendinţe 
paneuropene; ea a ajuns însă, îndeosebi în cursul anului trecut, să se 
dezvolte şi să se organizeze în aşa măsură, încât reprezintă azi o 
instituţie desăvârşită şi de sine stătătoare. 

La „Congresul Europei“ ţinut în primăvara trecută la Haga, Mişcarea 
Europeană era încă un simplu organ de coordonare, şi de străpungere 


laolaltă a tuturor energiilor europene. Răsunetul pe care l-a avut acest 
congres şi felul cum „programul politic, economic şi cultural“ 
întocmit la Haga a înrâurit guvernele statelor occidentale, a silit 
Mişcarea Europeană să-şi dea o aşezare temeinică şi permanentă. În 
adevăr, ţinând seama de îndemnul şi de sfaturile M.E., guvernele 
occidentale au intrat pe calea unor înfăptuiri de ordin european: astfel 
au hotărât în adunarea miniştrilor de externe ţinută la Londra, în 
ianuarie 1949, ca să alcătuiască un Consiliu European, compus dintr- 
o comisie ministerială şi dintr-un consiliu consultativ. 

Aceste realizări oficiale silesc M.E. ca să se aşeze la avangarda 
acţiunii închinate Europei Unite: ea trebuie să desluşească ideile care 
pot sluji unor realizări politice ulterioare, să adâncească îndeosebi 
ideea de „unire“ care va fi tot mai mult întărită de principii federaliste 
şi să întindă această „unire“ (pe care guvernele occidentale ar dori s-o 
îngrădească în limitele Occidentului) în aşa fel încât să cuprindă 
Europa întreagă. 

În acest scop, M.E. şi-a dat o organizare, alegându-şi drept preşedinţi 
de onoare pe dnii Churchill, Spaak, Leon Blum şi De Gasperi. Două 
organe statornice şi anume, un Comitet Executiv de Conducere şi un 
Consiliu Internaţional European au fost constituite cu menirea ca să 
desluşească ţelurile, metodele şi politica mişcării. 

În vederea stabilirii unui program de viitor, s-a ţinut la Bruxelles, în 
zilele de 25, 26 şi 27 februarie ale acestui an, o adunare solemnă a 
Consiliului Internaţional European. 


II 


Înainte de a face o dare de seamă despre conferinţa din Bruxelles, 
doresc să însemn legăturile ce au fost stabilite între M.E. şi Europenii 
din Răsărit trăind în exil. 

Până în 1948, diferitele grupări occidentale nu au privit decât cu mare 
sfială şi cu multă rezervă problema Europei Orientale. Pentru a nu 
compromite speranţa şi dorinţa lor de a ajunge la o înţelegere cu 
Rusia Sovietică, aceste grupări nu împingeau năzuinţele lor de unire 


mai departe de Cortina de Fier. Relaţiile pe care unii dintre Răsăriteni 
le întreţineau de pe atunci cu fruntaşii M.E. nu aveau un caracter 
politic, ci ideologic şi personal: ne simţeam legaţi prin unele idei 
comune, pe care, în ce ne priveşte, le apăraserăm în conferințele şi 
cărţile mele. Datorită unor asemenea relaţii, am fost poftit împreună 
cu mai mulţi fruntaşi Europeni din ţările răsăritene, printre care cinci 
compatrioți (dnii N. Caranfil, M. Fărcăşanu, E. Ghilezan, I. Zissu şi 
L. Constantinescu) ca să luăm parte la congresul din Haga. La început 
nu s-a recunoscut acestor oaspeţi răsăriteni decât calitatea de 
observatori. Totuşi, mi s-a dat prilejul să iau cuvântul chiar în şedinţa 
de inaugurare a congresului. M-am folosit de acest prilej ca să afirm 
voinţa ţărilor răsăritene „de a face parte din Europa Unită“, ca şi 
credinţa lor „că Europa nu poate fi mântuită dacă problema europeană 
nu e privită în întregimea ei şi dacă nu i se găseşte o soluţie de 
ansamblu“. M-am străduit de asemeni să arăt că nu există „două feluri 
de europeni, deoarece Europa e una“ şi că „Europa nu poate renaşte la 
Apus, dacă e lăsată să moară la Răsărit“. 

Împreună cu toţi colegii mei răsăriteni am cerut să fim admişi ca 
elemente reprezentative ale popoarelor noastre respective în 
cuprinsul Mişcării Europene. Am arătat, pentru a întemeia o 
asemenea cerere, că reprezentanţii oficiali ai ţărilor răsăritene sunt 
siliţi să ia o atitudine antieuropeană, care e potrivnică atât 
intereselor cât şi năzuinţelor acestor ţări, popoarele răsăritene nu-şi 
pot exprima voinţa lor sinceră şi adevărată de a face parte integrantă 
din Europa decât prin glasul fruntaşilor liberi aflaţi în străinătate 
[s.n.]. 

Congresul din Haga a ţinut seamă până în cele din urmă de asemenea 
argumente, recunoscând „observatorilor“ răsăriteni calitatea de 
„delegaţi“. Ni s-a părut însă tuturor, dată fiind prudenţa pe care 
congresul a observat-o în toate chestiunile răsăritene, că această 
recunoaştere era din partea majorităţii membrilor congresului mai 
mult un act de curtenie decât consfinţirea unui drept. De cele mai 


multe ori, congresiştii s-au ferit să lege cauza ţărilor răsăritene de 
cauza Europei Unite [s.n.]. 

Am hotărât de aceea, pentru a ne putea folosi de puţinele bune 
rezultate dobândite la Haga şi pentru a intra în Mişcarea Europeană 
pe uşa ce ne fusese abia întredeschisă [s.n.], ca să ne organizăm 
temeinic şi să căutăm să luăm o parte activă la acţiunea desfăşurată de 
colegii noştri apuseni. În acest scop s-a constituit la Paris, în mai 
1948 (câteva zile după congresul din Haga), o Grupare românească 
pentru Europa Unită [s.n.], cuprinzând compatrioți de toate nuanțele 
— membri de partide politice şi fruntaşi independenţi. Această grupare 
s-a format sub preşedinţia mea. Ea a cerut să fie admisă ca grupare 
naţională în Uniunea Europeană a Federaliştilor, cel mai numeros şi 
mai activ grup din Mişcarea Europeană. 

Uniunea Europeană a Federaliştilor a acceptat cererea grupării 
româneşti şi a îngăduit astfel celei dintâi organizaţii răsăritene ca să 
se integreze în Mişcarea Europeană [s.n.]. 

De atunci gruparea activează în sânul Uniunii Federaliştilor şi a luat 
parte cu succes la congresul acestei Uniuni ţinut în noiembrie 1948 la 
Roma. Gruparea noastră a fost reprezentată acolo de către dnii V. 
Grigorcea, R. Bossi, G. Bădărău, Răducanu şi D. Popescu. 

Pilda românească a fost urmată după congresul din Roma de unguri şi 
de bulgari care au constituit de asemeni grupări naţionale, integrându- 
se ca şi noi în Uniunea Europeană a Federaliştilor. Gruparea maghiară 
e prezidată de dl Paul de Auer, iar gruparea bulgară de dl G. 
Dimitrov. 

Mai mulţi compatrioți români, dintre care mai toţi fac parte din 
gruparea românească pentru Europa Unită, au ţinut să constituie un 
grup special sub preşedinţia dlui A. Popa, care s-a înscris în 
„Nouvelles Équipes Internationales“. 

Puține zile după constituirea primei grupări românești, pe la sfârșitul 
lunii mai 1948, am fost cooptat în Comitetul Executiv central, 
organul de conducere al Mişcării Europene. 


În timpul verii şi al toamnei 1948, atitudinea Mişcării Europene faţă 
de reprezentanţii liberi ai popoarelor răsăritene s-a modificat mult în 
favoarea noastră. Sub înrâurirea evenimentelor care au dat în vileag 
duşmănia Rusiei Sovietice şi a Sateliţilor ei faţă de ideea europeană 
[s.n.], comitetul executiv a stabilit unele reguli de organizare a 
Mişcării Europene, dând deplină satisfacţie cererilor şi dorințelor 
noastre. Potrivit acestor reguli, ţările răsăritene vor fi reprezentate în 
Consiliul Internaţional European, fiecare de către o delegaţie de câte 
doi membri, ce urmează a fi desemnată de către „Comitetul naţional 
provizoriu pentru Europa Unită“ format din fruntaşii în exil ai ţărilor 
respective. 

Principiul reprezentării ţărilor noastre prin delegaţii constituite în 
străinătate e deci asigurat [s.n.]. 

Ungurii şi bulgarii, având numai câte o singură grupare pentru Europa 
Unită, au putut constitui din vreme comitetele lor naţionale şi 
desemna delegaţiile pentru Conferinţa din Bruxelles. Coexistenţa a 
două grupări deosebite a întârziat crearea unui comitet naţional 
românesc pentru Europa Unită. Am izbutit totuşi, în înţelegere cu dl 
A. Popa, să desemnăm o delegaţie comună, compusă din dnii C. 
Antoniade, fost delegat al României la Societatea Naţiunilor, şi C. 
Bianu, membru în comitetul executiv al Partidului Naţional- Ţărănesc. 
Ca membru în Comitetul Executiv al Mişcării Europene sunt de drept 
delegat la conferințele Consiliului. 

Cum dl Bianu nu a putut veni la Bruxelles din motive de boală, am 
lucrat la Conferinţă împreună cu dnii Antoniade şi Bădărău, 
secretarul ad-interim al grupării româneşti. 

În ceea ce priveşte Polonia şi Iugoslavia, fruntaşii în exil ai acestor 
ţări neputându-se înţelege între ei nici pentru formarea unui comitet 
naţional, nici pentru desemnarea unor delegaţi, am fost însărcinat de 
către Comitetul Executiv ca să mijlocesc unele soluţii care să 
îngăduie ţărilor respective să fie reprezentate la Bruxelles. În acest 
scop am fost silit să mă duc la Londra în timpul lunii februarie, unde 
am luat contact cu şefii diferitelor emigraţii (14-25 februarie 1949). 


Delegaţia cehoslovacă s-a constituit fără altă intervenţie. În schimb, 
mijlocirea mea a putut fi de folos prietenilor noştri poloni, sârbi şi 
croaţi, care au isprăvit prin a se învoi pe temeiul unor formule de 
conciliere. De fapt toate delegaţiile răsăritene au fost constituite în 
ajunul conferinţei, astfel că toate aceste delegaţii au putut lua parte 
alături de delegaţiile statelor libere la lucrările pentru organizarea 
Europei Unite. 


III 


Ordinea de zi a conferinţei din Bruxelles a fost stabilită de către 
Comitetul Executiv, care se întrunise din vreme la Paris, în zilele de 
6-8 februarie 1949. La această întrunire (la care am fost de faţă, 
deoarece sosisem din New York la Paris în ziua de 4 februarie), nota 
dominantă a fost aceea a satisfacţiunei pricinuite de hotărârile de 
curând luate de guvernele apusene în vederea constituirii unui 
Consiliu european. Luând act, cu mulţumire, de aceste hotărâri, 
Comitetul Executiv a constatat că ideea Europei Unite a făcut 
progrese hotărâtoare în anul din urmă, şi că de acum „Europa Unită e 
în mers...“. 

Această mulţumire nu a fost tulburată prin constatarea că hotărârile 
guvernelor apusene au fost puternic înrâurite prin deosebirea de 
vederi şi de tendinţe cu privire la Europa, care dăinuieşte între Anglia 
şi Statele continentale. În timp ce principiile federaliste — care 
urmăresc îngrădirea suveranităţilor naţionale şi delegarea unei părţi a 
acestor suveranităţi către organele Europei Unite — câştigă tot mai 
mulţi partizani, pe Continent, englezii, credincioşi tradiţiei britanice 
de independenţă şi de mărire, nu se pot învoi uşor ca soarta Marii 
Britanii şi a Imperiului să atârne de hotărârile Comunităţii Europene. 
Concepţiile britanice frânează dezvoltarea firească a ideii de unire 
europeană; iar guvernul laburist şi ministrul lui de Externe Bevin s-au 
făcut exponenţii acestor concepţii, împiedicând Adunarea Europeană 
pe care au consimţit s-o înfăptuiască, de a avea un caracter 


deliberativ, necum legislativ, şi stabilind că ea va avea numai un 
caracter consultativ [s.n.]. 

Continentalii au acceptat aceste îngrădiri, cu gândul că Adunarea 
Europeană pe măsură ce va propăşi şi se va întări, va trece peste ele. 
Acest gând ne-a fost exprimat de chiar dl Vincent Auriol, preşedintele 
Republicii Franceze, care, primind la Elys6e Comitetul nostru 
Executiv, în ziua de 5 februarie, ne-a spus că de acum înainte nimic 
nu va mai putea opri mersul înainte al Mişcării Europene şi că 
unitatea Europei va fi statornicită prin organele, deocamdată 
nedesăvârşite, care au fost create de curând. 

Nu e mai puţin adevărat că opoziţia între concepţia britanică despre 
Europa Unită, care tinde spre organizarea unui fel de Commonwealth 
european, şi concepţia continentală care urmăreşte crearea unei 
Confederații Europene, — această opoziţie e reală şi înrâureşte 
hotărârile guvernelor apusene şi chiar activitatea în sânul Mişcării 
Europene. E unul din motivele invocate de contele Coudenhove- 
Kalergi, pentru a se despărţi de Mişcarea Europeană şi pentru a 
urmări politica lui de unire a Continentului, neînrâurită de Anglia. 
Marea majoritate însă a membrilor Mişcării Europene consideră că, 
deşi deosebirile de vederi între britanici şi continentali sunt 
însemnate, nu poate fi o unire europeană care să nu cuprindă şi 
Anglia, dând acestei ţări posibilitatea de a participa cât mai efectiv la 
organizarea şi întărirea Continentului. (Am căutat să precizez această 
idee în discursul pe care l-am ţinut la Bruxelles — al cărui text e aici 
alăturat). 

Pentru a îngrădi totuşi influenţa Angliei la conducerea Mişcării 
Europene, şi pentru a stabili un echilibru între tendinţa britanică şi 
năzuinţele continentale, Comitetul Executiv a aşezat alături de 
preşedintele Duncan Sandys, un „delegat general“ — pe Andrée 
Philippe, fruntaş socialist francez. Acelaşi echilibru a fost statornicit 
înlăuntrul Comitetului Executiv şi al Consiliului European între toate 
tendinţele deosebite: între conservatori şi socialişti, între catolici 
(Nouvelles Equipes) şi sindicalişti, între „unionişti“ şi „federalişti“. 


Grija de căpetenie a Comitetului Executiv, stabilind ordinea de zi a 
conferinţei din Bruxelles, a fost ca de această dată să se dea un 
conţinut precis, de ordin politic şi ideologic, ideii Europei Unite 
[s.n.], care primise de acum un început de aşezare „constituţională“, 
prin crearea acelor două organe oficiale: Consiliul Ministerial şi 
Consiliul Consultativ. 

Comitetul Executiv s-a gândit astfel să desluşească un fel de doctrină 
a Europei [s.n.], cuprinsă în 12 „principii“, formulate la Paris şi aduse 
apoi în discuţia Conferinţei din Bruxelles. Am avut plăcerea să 
constat că, prin formularea acestor principii, Mişcarea Europeană a 
luat atitudine în favoarea unirii Europei, în întregimea ei: „bariera 
care desparte statele libere de celelalte naţii — spune articolul 5 — nu 
poate fi acceptată ca fiind permanentă. [elul nostru e unirea în 
libertate a tuturor popoarelor europene“. 

Comitetul Executiv s-a gândit de asemeni să dea o garanţie juridică 
de ordin internaţional drepturilor omului şi libertăţilor aşezate la 
temelia viitoarei organizaţii europene. De aceea a aprobat textul unui 
proiect întocmit de mai mulţi jurişti distinşi (printre care profesorii 
De Housse şi De la Morandiere, decanii facultăţilor de drept din 
Bruxelles şi din Paris), — proiect prevăzând crearea unei Curți 
Europene pentru apărarea drepturilor omului. (Cum această Curte nu 
va fi chemată, pentru anumite motive juridice, ca să-şi întindă 
competenţa, decât în acele ţări care, prin convenţie, se vor lega ca să 
se supue unor jurisdicţiuni europene — am căutat să arăt numaidecât 
neajunsurile politice pe care le va pricinui o asemenea îngrădire. Am 
avut prilejul să revin asupra acestei probleme în timpul dezbaterilor 
din Bruxelles.) 

Conferinţa din Bruxelles a fost inaugurată printr-o serie de cuvântări 
ţinute într-o şedinţă festivă la Palais des Academies, în ziua de 25 
februarie. În cea dintâi parte a şedinţei au vorbit preşedinţii de onoare, 
dnii Churchill şi Spaak. DI Churchill a fost deosebit de categoric cu 
privire la nevoia de a integra statele răsăritene în Europa Unită 
[s.n.]. 


În partea a doua a şedinţei, au vorbit opt reprezentanţi ai diferitelor 
grupuri şi asociaţii cuprinse în Mişcarea Europeană. Printre aceştia 
am avut cinstea să vorbesc şi eu, pomenind despre cele trei probleme 
de căpetenie pe care le are de dezlegat M.E., şi anume: consolidarea 
blocului apusean, integrarea poporului german în Europa Unită şi 
colaborarea cu reprezentanţii liberi din Răsăritul European [s.n.]. 
Despre năzuinţele popoarelor din Răsărit au vorbit mai amănunţit, în 
şedinţele care au urmat, contele Ed. Raczinsky, delegatul polon; dl 
Paul de Auer, preşedintele delegaţiei maghiare; dl Gh. Dimitrov, 
preşedintele delegaţiei bulgare; dl M. Gavrilovici, fost ministru şi 
preşedintele Partidului Agrar Sârb. 

După şedinţa festivă, Conferinţa s-a împărţit în două comisii: o 
Comisie politică, având drept program examinarea textului 
cuprinzând „principiile pentru o politică europeană“ şi o Comisie 
juridică, chemată ca să cerceteze proiectul pentru înfiinţarea unei 
Curți Europene pentru apărarea drepturilor omului. (Problemele 
economice vor avea să fie discutate la Londra, într-o conferinţă 
specială în cursul lunii aprilie.) 

Luând în cercetare „principiile“, Comisia politică avea drept scop, 
cum am mai arătat, să dea aşezării Europei Unite nu numai unele 
organe „constituţionale“, ci şi un conţinut pozitiv, politic şi moral. 
Principiul de căpetenie al Europei Unite fiind uniunea în libertate, 
deci organizarea unei unităţi respectuoase de diversităţile naţionale 
şi regionale, era nevoie de a se defini anumite reguli comune, pe care 
toate ţările europene să le accepte şi pe care să se întemeieze 
înțelegerea şi legământul dintre ele [s.n.]. Aceste reguli, „produsul 
unei civilizaţii de două ori milenare“, se referă la drepturile şi 
libertăţile omului, la demnitatea fiinţei omeneşti, la respectul unei 
ordine şi al unei legi „care e neatârnată de Stat, şi care stabileşte în 
acelaşi timp temeliile Statului ca şi limitele autorităţii lui“. Ele se 
referă la un regim de democraţie care garantează libertatea criticii şi 
dreptul de a face opoziţie. Ele ţin seama, în sfârşit, de adâncile 


prefaceri sociale şi asigură muncitorilor partea ce li se cuvine în 
conducerea treburilor publice. 

Numai Statele care se vor supune acestor reguli vor putea intra în 
Europa Unită. Statele „totalitare“ vor rămâne în afară. Această 
despărţire în două a Europei nu este privită însă drept permanentă; 
scopul Mişcării Europene e unirea în libertate a tuturor popoarelor 
europene [s.n.]. 

Germania de Vest e numaidecât primită în Europa Unită. Textul nu 
prevede însă în ce fel se va face această integrare, politica Statelor 
Apusene nefiind încă desluşită cu privire la atât de însemnata 
problemă a Germaniei. 

Textul „principiilor“ ia act, în sfârşit, despre hotărârea guvernelor 
apusene ca să înfiinţeze cele dintâi organe ale Europei Unite şi dă, cu 
privire la această înfiinţare, un şir de „recomandaţii“. 

Redactarea acestor  „recomandaţii“, care privesc mai toate 
compunerea Adunării Consultative, a pricinuit cele mai vii discuţii. 
Congresul din Haga cercetase şi respinsese propunerea fostului 
preşedinte de consiliu francez Paul Reynaud, care ceruse ca 
„deputaţii“ europeni să fie aleşi direct de către un corp electoral 
european. Congresul recomandase guvernelor respective ca să 
dispună ca deputaţii europeni să fie aleşi de către parlamentele 
diferitelor ţări. 

Guvernul britanic nu s-a învoit cu această „recomandaţie“, temându- 
se că o adunare consultativă ieşită prin alegere din sânul diferitelor 
parlamente va ajunge să fie în curând o adunare deliberativă şi 
legislativă. Nevoind să se supună mai dinainte hotărârilor majorităţii 
dintr-o asemenea adunare, guvernul britanic şi-a rezervat dreptul să 
desemneze direct pe reprezentanţii britanici în Adunarea Europeană. 
Luând în cercetare această rezervă britanică, Conferinţa din Bruxelles 
a privit-o ca fiind de natură să îngreuneze şi să stânjenească unirea 
dorită; de aceea, conferinţa a „recomandat“ din nou tuturor 
guvernelor ca să dea învoirea lor pentru ca deputaţii europeni să fie 
aleşi de către parlamentele respective. 


S-a ridicat atunci problema dacă Adunarea Europeană nu ar trebui 
prin compunerea ei să fie un simbol de unire pentru Europa întreagă, 
primind în cuprinsul ei şi reprezentanţi ai Statelor Răsăritene? 

S-au pronunţat cu tărie în favoarea unei asemenea participări 
Răsăritene delegaţii britanici: Harold Macmillan şi Amery. S-au 
pronunţat împotrivă, nu pentru motive de „principiu“, ci din motive 
de oportunitate politică, delegaţia italiană. Au intervenit atunci 
delegaţii Răsăriteni, şi drept răspuns la întrebarea: „Pe cine 
reprezentaţi voi?“, Gh. Dimitrov a dat un răspuns înflăcărat în 
numele maselor de europeni nenorociţi şi oropsiţi pe care îi 
reprezintă fruntaşii răsăriteni din exil —, discurs care a mişcat adânc 
adunarea. A fost hotărât că se va face un gest simbolic şi anume: în 
sesiunea plenară a Adunării se vor păstra unele locuri goale 
rezervate reprezentanţilor acelor ţări „care nu se pot rosti pe cale 
democratică“. S-a mai hotărât că Adunarea va putea coopta un 
număr de personalităţi desemnate prin caracterul lor european şi că 
printre aceste personalităţi europene trebuie să figureze şi 
reprezentanţi ai ţărilor din Răsăritul European. 

Un amendament propus mai în urmă, pentru a nu da drept de vot 
acestor personalităţi cooptate, a fost respins de Conferinţă. Delegații 
țărilor Răsăritene au avut deci deplin câştig de cauză. Rămâne de 
văzut dacă guvernele apusene, care s-au arătat până acum mult mai 
prudente, vor accepta aceste recomandări „îndrăzneţe “? Dacă o vor 
face, glasul ţărilor noastre asuprite se va putea ridica în viitoarea 
Adunare a Europei şi vom avea putinţa să facem parte, de la început, 
din organele oficiale de conducere ale Europei Unite [s.n.]. 

În comisia juridică, lupta dată de reprezentanţii ţărilor Răsăritene a 
fost mai grea şi nu a putut duce la rezultate desăvârşite. 

Reluând opoziţia pe care o făcusem în Comitetul Executiv proiectului 
pentru crearea unei Curți Europene, am căutat să arăt că o asemenea 
Curte nu are nici un folos şi nici o îndreptăţire, dacă nu-şi întinde 
jurisdicţia şi dincolo de Cortina de Fier. Până la acea cortină, 
drepturile omului au fost şi sunt apărate prin lege şi prin tribunalele 
naţionale. O protecţie juridică de ordin internaţional nu ar avea o 


valoare reală şi un folos adevărat, decât dacă s-ar întinde şi în acele 
țări unde drepturile omului sunt sistematic călcate prin chiar politica 
guvernului. Cum aceste ţări s-au legat în mod categoric prin tratatele 
de pace pe care le-au iscălit, ca să respecte drepturile omului, 
apărarea acestor drepturi printr-o Curte europeană ar fi firească şi 
legitimă. De nu, întreg sistemul de jurisdicţiune europeană ce se va 
clădi în Apus, va fi de folos doar pentru propaganda sovietică (care 
va pretinde că numai în Apus drepturile omului au nevoie de o 
garanţie suplimentară cu caracter internaţional) şi pentru uneltirile 
comuniste dinlăuntrul ţărilor apusene (deoarece comuniştii se vor 
plânge Curţii Europene de câte ori vor fi împiedicaţi să turbure 
ordinea publică) [s.n.]. 

Faptul că sentinţele Curţii nu vor fi executate în ţările Răsăritene nu 
ar trebui să împiedice Curtea ca să rostească sentinţe privitoare la 
călcarea drepturilor omului în acele ţări: simpla condamnare a unei 
nedreptăţi şi restabilire a unui drept, de către o înaltă Autoritate 
judiciară, poate avea în împrejurările de azi cel mai puternic răsunet 
şi cea mai fericită înrâurire. Procese ca acele ale lui Petkoff, Maniu 
sau Mindszenty ar putea fi oricând aduse spre recercetare în faţa 
Tribunalului European, deoarece dosarele complete ale acestor 
procese se află în străinătate, şi se va găsi oricând un stat apusean, — 
sau un cetăţean „european“ (fiindcă trebuie prevăzută garantarea 
efectivă prin jurisdicţiunea europeană a drepturilor şi libertăţilor 
fiecărui cetăţean european) care să aducă asemenea cazuri în faţa 
Curţii [s.n.]. 

Comisia juridică a considerat asemenea argumente drept 
„revoluţionare“ din punct de vedere juridic şi nu s-a învoit cu teza 
noastră; comisia nu a crezut că e cu putinţă de a da Curţii Europene o 
altă întemeiere juridică decât aceea a convenției prin care statele 
europene, legându-se între ele, acceptă de bunăvoie jurisdicţiunea 
internaţională. Statele care nu vor să participe la o asemenea 
convenţie nu pot fi supuse autorităţii Curţii şi vor rămâne deci în 
afară de jurisdicţiunea ei. 


Neputând duce la izbândă teza noastră, am fost nevoiţi să ne 
mulţumim cu un amendament pe care l-am propus la sfârşitul 
discuţiilor şi care a fost acceptat în unanimitate —, prin care ceream ca 
să se arate, chiar în preambulul textului privitor la Curtea Europeană 
Că: „...e de interes european general ca drepturile omului să fie 
garantate efectiv în toate ţările Europei“, — şi că se va începe cu ţările 
apusene, fiindcă acolo: „o protecţie judiciară internaţională a acestor 
drepturi poate fi numaidecât asigurată“. 

Această formulă ne îngăduie să păstrăm problema deschisă şi să 
revenim de câte ori ne va fi cu putinţă, cu noi argumente juridice, ca 
să cerem „garantarea efectivă“ a drepturilor omului „în toate ţările 
europene“. 


Incheiere 


Conferinţa din Bruxelles a izbutit să ducă mai departe, şi cu câţiva 
paşi înainte, ideea unirii europene. Cele trei zile de întrunire nu au 
fost fireşte îndestulătoare ca să se poată ajunge la o temeinică 
dezlegare a problemelor de căpetenie în faţa cărora se află Mişcarea 
Europeană — şi anume, statornicirea unei formule de conciliere între 
unionismul britanic şi federalismul continental; lămurirea precisă a 
felului cum poporul german va avea a se integra în comunitatea 
europeană; desluşirea unei atitudini comune europene faţă de 
menţinerea prin forţă şi prin călcarea tratatelor de pace a Europei 
Răsăritene sub un regim de teroare şi de dominaţiune sovietică [s.n.]. 
Fără a ataca în plin aceste trei probleme, conferinţa s-a străduit totuşi 
să le ia în considerare. Astfel, în ce priveşte problema occidentală, 
Conferinţa a asigurat înlăuntrul comisiunilor ei o strânsă colaborare 
între delegaţia britanică şi celelalte delegaţii, înlăturând astfel cu 
hotărâre teza Contelui Coudenhove-Kalergi, care cere ca Anglia să nu 
mai aibă un rol hotărâtor în Mişcarea Europeană. 

Cu privire la Germania, deşi participarea delegaţiei germane la 
lucrările Conferinţei nu a fost îndestul de intimă şi nu a izbutit să 
învingă unele temeri şi şovăieli, Conferinţa a „recomandat“ totuşi ca 


Germania de Vest să fie prezentă pretutindeni unde se plămădeşte 
soarta Europei, adică atât în diferitele organe ale Mişcării Europene, 
cât şi în acel Consiliu consultativ al Europei, care trebuie să fie 
organizat de guvernele apusene în toamna viitoare. 

În fine, cu privire la Răsărit, deşi Conferinţa, aşa cum am arătat 
amănunţit în această expunere, nu a trecut dincolo de anumite 
îngrădiri, ea a arătat totuşi pentru popoarele răsăritene mai mult 
interes decât oricare altă conferinţă internaţională de la sfârşitul 
războiului până acum [s.n.]. 

Recunoscând că telul Mişcării Europene e „unirea în libertate a 
tuturor popoarelor europene“ şi că „bariera care desparte statele 
libere de celelalte naţii nu poate fi acceptată ca fiind permanentă“; 
acceptând ca din Mişcarea Europeană să facă parte reprezentanţii 
liberi ai popoarelor răsăritene; „recomandând“ ca viitorul Consiliu 
al Europei, păstrând locuri goale pentru reprezentanţii popoarelor 
răsăritene; arătând în sfârşit că e „de un interes european general“ 
ca drepturile omului să fie garantate efectiv în toate țările europene; 
— prin toate aceste manifestații, Conferinţa din Bruxelles a afirmat 
credinţa ei că Europa trebuie privită ca un tot, că Statele Răsăritene 
fac parte integrantă din Europa şi că ideea Europei Unite corespunde 
voinţei de a strânge laolaltă toate ţările europene. (E de o deosebită 
însemnătate azi că ideea Europei Unite să fi fost astfel lămurită de 
către Mişcarea Europeană. O asemenea lămurire, dată de o 
Autoritate europeană, a cărui prestigiu e în creştere, va contribui ca 
să înlăture tălmăcirile greşite ce s-ar putea da Pactului Atlantic pe 
cale de a fi încheiat. Nu se poate admite în adevăr că Pactul Atlantic 
să însemne — cum pretind unii — o recunoaştere implicită a împărţirii 
Europei în două, când Europa, prin glasul Mişcării Europene, afirmă 
voința şi neapărata necesitate a ei, ca Europa să fie unită în 
cuprinsul hotarelor ei fireşti.) [s.n.] 

Obiectivul special al Conferinţei din Bruxelles a fost acela de a 
lămuri o doctrină a Europei —, adică de a da ideii de unire europeană 
un conţinut precis, politic şi ideologic şi de a însemna un mijloc 


pentru a garanta pe cale juridică internaţională drepturile şi valorile 
europene. 

E de semnalat că la această acţiune de lămurire au contribuit la 
Bruxelles, pe lângă vechii şi încercaţii teoreticieni ai ideii europene, 
şi reprezentanţii autentici ai celor mai puternice curente internaţionale 
de masă şi anume reprezentanţii diferitelor partide sociale din apus 
(ca şi diferitelor mişcări sindicale), iar de altă parte, reprezentanţii 
asociaţiilor şi ai partidelor catolice. Sprijinind acţiunea acestora din 
urmă, Vaticanul a ţinut să fie de faţă la Conferinţă, prin persoana 
Nunţiului Papal Mgr. Cento, care a adus Conferinţei binecuvântarea 
Papei şi a luat o parte activă la lucrările comisiunilor [s.n.]. 
Colaborarea strânsă ce s-a stabilit pe plan european între aceşti 
reprezentanţi ai marilor curente populare a îngăduit ca „doctrina 
Europei“ să fie aşezată într-un cadru cât mai larg, ţinând seama atât 
de năzuinţa maselor ca să fie păstrate şi apărate bunurile lor 
spirituale, ca şi de aceea ca prin trebuincioasele prefaceri economice 
şi sociale, să se ajungă la o desăvârşită împlinire a justiţiei sociale. 
Strângerea laolaltă a valorilor europene, care sunt comune diferitelor 
grupări şi partide, de la stânga la dreapta, are darul să limpezească şi 
să întărească ideea unităţii europene: ea are şi o altă însemnătate şi 
anume, ea aşează comunitatea europeană ce se alcătuieşte, în afară 
de curentele potrivnice, antieuropene şi îndeosebi în afară de orice 
fel de totalitarism [s. Grigore Gafencu]. 

În uriaşa luptă ideologică ce domneşte în lume, Mişcarea Europeană a 
luat astfel poziţie. 

Ea a fost silită, fără voia ei să ia poziţie şi în crunta luptă politică —, şi 
aceasta chiar în timpul Conferinţei din Bruxelles. 

Adunați pe treptele palatului Bursei, pentru a propovădui idealurile 
Europei Unite în faţa unei mulţimi de 20.000 de oameni, membrii 
Conferinţei având în fruntea lor pe dnii Churchill şi Spaak, au fost 
primiţi cu huiduieli şi strigăte de batjocură, de câteva sute de 
manifestanți comunişti, împrăştiaţi în mulţime. 


Moscova dăduse poruncă slujitorilor ei ca să zdrobească avântul 
ideii europene [s.n.]. 

Reacţiunea provocată de această manifestaţie zgomotoasă, în 
rândurile unor bărbaţi care până atunci dăduseră dovadă de măsură, 
ba uneori chiar de oarecare sfială, a fost poate clipa hotărâtoare a 
Conferinţei. Dând glas indignării generale, prim-ministrul Belgiei a 
strigat către manifestanți: „Sunteţi o minoritate în slujba Străinilor; nu 
veţi putea opri Europa în mersul ei; ea va trece peste voi“. 

S-a înţeles de toţi în acea clipă că Furopa nu se poate face fără luptă 
[s.n.]. În jurul ideii europene bântuiesc patimi dezlănţuite. Pentru a 
uni Europa nu e de-ajuns de a avea un program, o ideologie, o 
doctrină, ci e nevoie de a sta în luptă cu bărbăţie şi cu voinţa hotărâtă 
de a învinge. 


Citind şi recitind acest text, cu toate semnificaţiile lui în istorie şi în 
contextul cărţii de faţă, am desprins la un moment dat cuvintele rostite de 
prim-ministrul Belgiei: „Nu veţi putea opri Europa în mersul ei; ea va 
trece peste voi“. Am scos vorbele azvârlite cu năduf şi clarviziune din 
alveola momentului. Şi am aterizat în prezent, când simt că Europa trece 
peste noi. Unora paşii ei li se par şenile, altora încălțări cu crampoane 
pentru alpinism şi călătorii în zone glaciare... Nu suntem hotărâți să ţinem 
pasul cu ea, vrem chiar s-o păcălim şi jucăm jocul dublu al aşa-zisei 
europenizări, cu gardul vopsit şi leopardul dosit înăuntru, nici el de- 
adevăratelea, mai mult un suvenir dintr-un magazin de duty free. 


14” Textul trimis de Grigore Gafencu M.S. Regele Mihai; preluat din arhiva de la Versoix. 


Departe de zgomotul lumii 


Omul nu a fost dăruit întâmplător cu două urechi şi o singură 
gură 


Regele a fost pasionat şi este pasionat de tehnică. Şi-a câştigat existenţa ca 
pilot de încercare şi ca director al unei şcoli de zbor cu comandă automată 
(la Geneva). Un american, William Lear, era patronul fericit că găsise nu 
doar un pilot de încercare redutabil, ci şi un specialist în tehnică. Regele a 
urmat cursuri de mecanică prin corespondenţă şi are o diplomă, foarte 
cotată, de la R.C.A. Institute of America. Mecanica e o veritabilă pasiune. 
Deunăzi am vorbit despre un Jeep din Bucureşti. Am văzut în garajul- 
atelier un Jeep din 1944, din armata americană. L-am văzut pe Regele 
Mihai într-o fotografie împreună cu Regina Ana, cu Nicolette Frack, cea 
care a scris La Roumanie dans l'engrenage, şi cu un ziarist, Grati, la 
volanul Jeepului pe care l-a avut în război generalul Patton. Jos, în 
bibliotecă, sunt legate în zeci de volume cuprinzând reviste precum 
Popular Mechanics, Alpha auto. Apoi Histoire de la Course, Histoire de 
lauto, Astronomical Principles of Meteorology. Colecţii ale unei reviste 
de acustică axate pe high fidelity... 

Am fotocopiat repertoarul Majestății Sale cu inventarul muzicii 
simfonice şi creaţia unor mari compozitori în interpretări de referinţă, care 
e o emoţionantă dovadă că Regele Mihai este un meloman. Fiecare pagină 
prinsă în acest repertoar cu şine a fost bătută la maşină de Majestatea Sa. 
Compozitor, piesă, durată, interpret. Sute de discuri sunt jos în arhivă. 
Sute de benzi de magnetofon au luat drumul arhivei. Discurile compact. 
Muzica şi Regele Mihai. Un capitol nescris, necunoscut de români. L-am 
văzut pe Regele Mihai în albumele de fotografii alături de interpreţi 
români, de Gheorghe Zamfir. Alături de mari interpreţi români de muzică 
clasică. L-am văzut alături de pianişti şi conducători de orchestră iluştri. 
S-a dus să-i vadă pe artiştii români veniţi în turnee în Occident, artiştii 
români l-au căutat. 


Am privit sutele de casete video de la Versoix. Acestea sunt 
înregistrate cu foarte multe documentare. Filme cu animale. Păsări. Despre 
zbor. Nu mai vorbesc de zecile de casete înregistrate în decembrie, în 
ianuarie, tot anul acesta. Documentarele despre România. 


M.S.: Despre aceste lucruri aş prefera să vorbiti dumneavoastră. Nu- 
mi place să vorbesc despre lucruri care mă privesc strict pe mine. Pot să 
semene uneori cu o laudă. Nu cred că se poate trăi fără muzică, fără să te 
informezi, să afli, să asculţi părerile celorlalţi. V-am mai spus poate teoria 
mea, de fapt, credinţa mea. Omul nu a fost dăruit întâmplător cu două 
urechi şi doar cu o singură gură. Trebuie să asculte de două ori mai mult 
decât vorbeşte. Or, sunt oameni care parcă n-ar avea nici o ureche. Nu-l 
aud pe aproapele lor. Nici nu concep că ar avea un aproape. Tiranii au fost 
nişte vorbitori incontinenţi şi inconştienţi. Nu se puteau opri din vorbire. 
Ca Hitler, de pildă, sau Ceauşescu în România. Dictatorii vorbesc, 
vorbesc, vorbesc. De parcă ar asigura zgomotul de fond ca să nu se audă 
urletul celor torturati, ultima suflare pe care şi-o dă cel ce moare de foame, 
de frig, plânsul copiilor în carcera intematelor... Când mă gândesc la 
dictatori nu mai am nici un chef să vorbesc. 

D.U.: Dar trebuie să-i vorbeşti poporului. El are nevoie de lecţia 
cuvintelor spuse sincer. 

M.S.: Da, e nevoie şi de cuvinte. Şi eu m-am folosit de ele, de câte ori 
m-am adresat românilor sau am vorbit cerând să fie sprijiniți. Dar e o mare 
nevoie de Fapte. Ca ele să confirme vorbele şi promisiunile noastre... 


Am ascultat destule discursuri la rându-mi. Unele menite să-l pună în 
valoare pe vorbitor, să-l pună într-o lumină vorbitoare. Am vrut să scriu 
„orbitoare“. 


Caietul de muzică 


În camera unde cercetam documentele arhivei de la Versoix se aflau sute 
de discuri depozitate, majoritatea cu muzică clasică, în interpretări celebre. 
Benzi de magnetofon în cutii evocând perioade diferite ale tehnicii de 
înregistrare... Casetele cu muzică clasică erau aşezate în ordine pe rafturi. 
Stivuirea lor atentă, numărul lor uriaş mărturiseau o veche şi statornică 
pasiune a familiei regale, pe care o descoperisem mai înainte, în camerele 
de sus, în apartament, faţă de care arhiva pare a se situa la subsol. 
Denivelările şi aşezările în scări ale terenului au fost exploatate inteligent 
de arhitecţii elveţieni. Aşa se explică trecerea „muzicală“ de la faţada 
nordică a unei case ce pare a avea doar parter sau doar un singur cat, la 
faţada de sud sau de vest, unde, brusc, descoperi că există chiar două 
nivele şi chiar trei în aceeaşi clădire. Deci „sus“, în apartamentul situat 
chipurile la parter, care, prin câteva trepte, plasează deja dormitoarele şi 
uriaşa bucătărie la un nivel superior faţă de living şi de biroul regelui, 
privisem maldărele de videocasete. Etichetele marcau numele unor opere 
celebre, ale unor orchestre pe care orice meloman le urmăreşte în 
programul lor simfonic, în montările unor mari săli de spectacole, în 
turneele internaţionale, pe canalele televiziunii, în programul caselor de 
discuri, în dicționarele de muzică, în topuri, în cataloage... Regina Ana 
îmi povestise de pasiunea pentru muzică a M.S. Regele Mihai şi îmi 
mărturisise că, de câte ori s-au mutat ori s-au instalat pentru un răstimp al 
vacanței într-un spaţiu nou, primul lucru pe care-l făceau cu toţii era să 
asculte Enescu. Am vorbit cu Majestăţile Lor despre Gheorghe Zamfir, 
despre valoarea artei interpretative româneşti, despre compozitori, dirijori, 
pianişti sau violonişti români de anvergură internaţională. Despre marele 
Sergiu Celibidache... Despre Dan Grigore, transformând pianul într-un 
miracol. 

M-am apucat chiar, cu un sentiment pripit, să transcriu titluri, piese 
simfonice, dar munca aceasta era sisifică de-a dreptul. Până când, într-o zi, 
am descoperit un „Repertoar“. Caietul de muzică al Regelui Mihai. Am 
fotocopiat paginile bătute la maşină chiar de M.S. Regele Mihai. Cu litere 
roşii numele compozitorului, apoi urmau, bătute cu bandă neagră, titlurile 


lucrărilor, durata, interpretul, orchestra, dirijorul. Mii de titluri. Un 
dicţionar personal şi... un autoportret necunoscut al unui rege meloman. 

Fotocopiate, zecile de pagini ale acestui caiet de muzică lasă în partea 
cea mai mare a hârtiei de xerox un spaţiu alb cu irizările cenuşii ale 
cernelei. Ca un „L“ răsturnat rămâne spaţiul aproape negru care nu 
fotocopiază nimic. Şi între albul foii de caiet şi negrul „fundalului“ se 
decupează plăcuţele pătrate ale repertoarului ieşind în afară, mari cât 
buricul degetului care ar vrea să se oprească la I, la B, la S, la W, la oricare 
din literele alfabetului dăruite de Dumnezeu cu mari compozitori, iar 
unele dintre ele prea răsfăţate de-o avalanşă de nume. 

Deschid, la întâmplare şi fotocopiez pagina „Grieg“. 


GRIEG 

PEER GYNT SUITES Nos. 1 & 2 (35 min.) West. LAB — 7014 
Philharmonic Symphony Orchestra of London 

Conducted by: ARTUR RODZINSKI 

PEER GYNT SUITE No. 1 (18 min.) Col. ML — 5181 

The Philadelphia Orchestra 

Conducted by: EUGENE ORMANDY 

PIANO CONCERTO IN A MINOR (28 min.) Vict. LM — 2102 
* Mendelssohn concerto No. 1 

Robin Hood Dell Orchestra of Philadelphia 

Piano: ANIA DORFMANN 

Conducted by: ERICH LEINSDOREFE 

LYRIC SUITE Op. 54 

NORWEGIAN DANCES 

WEDDING DAY AT TROLDHAUSEN (56 min.) 

VoxPL — 9840 

HOBBERG SUITE 

Bamberg Symphony Orchestra 

Conducted by: EDOUARD VAN REMOORTEL 


IN THE HALL OF THE MOUNTAIN KING (XWN sampler) West. 
XWN S-l 

Philharmonic Symphony Orchestra of London 

Conducted by: ARTUR RODZINSKI 

PIANO CONCERTO IN A MINOR (29 min.) HMV XLP-20025 
* Norwegian Dances, Lyric Suite 

Royal Philharmonic Orchestra 

Piano: GINA BACHAUER 

Conducted by: GEORGE WELDON 

NORWEGIAN DANCES Op.35 (14 min.) 

LYRIC SUITE Op. 54 (15 min.) HMV XLP-20025 

* Piano Concerto 

Royal Philharmonic Orchestra 

Conducted by: GEORGE WELDON 


GERSHWIN 

RAPSODY IN BLUE (13 min.) Col. CL — 700 

The Philadelphia Orchestra 

Piano: OSCAR LEVANT 

Conducted by: EUGENE ORMANDY 

AMERICAN IN PARIS (17 min.) Col. CL — 700 
The Philharmonic Symphony Orchestra of New York 
Conducted by: ARTUR RODZINSKI 

CONCERTO IN F for piano and orchestra (32 min.) Col. CL-700 
The Philharmonic Symphony Orchestra of New York 
Piano: OSCAR LEVANT 

Conducted by: ANDRE KOSTELANETZ 

AN OUVERTURE 


E 
HIGHLIGHTS FROM PORGY AND BESS (30 min.) Col. CL-783 


E WALKED IN 

ANDRE KOSTELANETZ and his Orchestra 
PORGY AND BESS (Synthesis) Vict. LM — 1879 
(Family all together) 

Boston Pops Orchestra 

Conducted by: ARTUR FIEDLER 


Şi din nou îmi amintesc ce a reprezentat Enescu pentru această familie, 
care mi se înfăţişează, în intimitatea spiritului ei. Înainte să-şi 
despacheteze lucrurile, regele, regina şi copiii ascultau Enescu. Parcă 
pentru a-şi apropia larii şi penaţii noului spaţiu în care intrau. Muzica 
îmblânzeşte. Şi nu mi se pare straniu că acest mare iubitor de tehnică, de 
automobile, de avioane, de mecanică e şi un om cucerit de muzică. Două 
imagini — doar aparent contrare — m-au frapat. Am văzut multe fotografii 
ale regelui în garajul său sau în garajele cunoscuţilor care l-au invitat, 
pătimaşi ai automobilelor, îndrăgostiţi de caroseria şi mecanismul mărcilor 
unor limuzine „retro“, datând dinainte de primul război mondial sau 
desenate între cele două războaie. Aceste fotografii ale regelui în garaje, 
printre piese, printre carcase de Jeepuri aliniate ca batalionul simbolic sunt 
şi un remember din cel de-al doilea război mondial — un război pe care 
M.S. Regele Mihai nu l-a dorit decât în măsura în care trebuia să redea 
pământului nostru Transilvania şi Basarabia. Imaginea lor plasează 
portretul regal în mulţimea modernă, asaltată de tehnică şi de automobile, 
care e cea din zilele noastre. Dacă am fi civilizati de-adevăratelea, ar 
trebui să fim cu toţii şi şoferi desăvârşiţi şi mecanici pentru propriile 
„odrasle“ de metal, şi piloţi de avioane personale şi de elicoptere. 

Dacă un oier i-a cerut lui Ceauşescu permisiunea de a-şi cumpăra un 
elicopter... 

Cealaltă serie de fotografii are ca fundal zeci de pâlnii de gramofoane, 
eflorescenţa de bronz, de aramă, imensele cale (florile acelea ca nişte 
pâlnii albe) ale aparatelor la care ascultau muzică melomanii dintre cele 
două războaie. Aşezate pe raft, ca într-o expoziţie de clopote moderne cu 


gura în sus, pâlniile gramofoanelor alcătuiesc fundalul unui soi de 
consignaţie a aparatelor muzicale. Pe acest fundal apare în câteva rânduri 
M.S. Regele Mihai împreună cu prieteni ale căror nume nu mi le-am notat. 
Tehnică şi muzică. Doar în aparenţă pasiuni opuse. Căci depăşind nivelul 
motoarelor în nu ştiu câţi timpi, ai chiulasei ori suspensiei, interesul pentru 
tehnică, păstrat şi în pasiunea pentru muzică, se exprimă în respectul 
dăruit fidelității sunetului. M.S. Regele Mihai nu iubeşte notele false, nici 
în istorie, nici în viaţa de zi cu zi, şi nici în muzică. M-am întrebat 
adeseori de unde vine acest echilibru, acest mod de a fi mai presus de cele 
trecătoare, arta de a smulge miezul statornic, gesturile continuității, 
premisele duratei, din tot ce poate părea doar o jerbă de artificii în bucurie 
sau o salvă de tun în durere şi solemnitate. 

Fireşte dintr-o anume educaţie. Dar de ce nu şi din muzică, din această 
pasiune pentru muzică a unui om care nu se afişează ca meloman, dar îşi 
bate la maşină, cu o blândă răbdare, ca un „şcolar al muzicii sferelor“, 
întreaga „bancă de date“ a repertoarului său de muzică. 

Mi-amintesc că Boethius distingea trei tipuri simbolice de muzică. O 
muzică a lumii, căreia i-ar corespunde armonia astrelor, ivită din mişcarea 
lor. l-ar mai corespunde, apoi, scurgerea anotimpurilor şi amestecul, 
combinaţia dintre elemente. Tot Boethius spunea că melodia este cu atât 
mai percutantă cu cât mişcarea e mai iute şi cu atât mai gravă cu cât 
mişcarea e mai lentă. Cosmosul ar fi deci un miracol concret. lar 
gravitatea din care a dispărut amărăciunea M.S. Regele Mihai I — un om 
care nu surâde ca o marionetă trasă de sforile zâmbetului de circumstanţă 
— e gravitatea unui destin care a aşteptat de decenii, cu o tenacitate 
exemplară, să dispară totuşi lentul, funebrul marş mortuar din vieţile 
poporului său. Chiar dacă e făcută din milioanele de căderi de ghilotină ce 
decapitează, în ritm ameţitor, valorile unui popor, dictatura este şi o formă 
de moarte prelungită, lentă, un mod de a ucide cu încetinitorul... o cădere 
sadică a unei infime picături până ce deschide un crater în calota craniană 
şi ultima bulă aproape imponderabilă de apă ucide creierul. 


Un om e înţelept, are echilibru lăuntric pentru că ştie că există o 
muzică a lumii. 

M.S. Regele Mihai crede în această armonie a cosmosului, într-un 
Dumnezeu al Adevărului şi al muzicii. Mai crede însă şi în cel de-al doilea 
sens pe care-l conferă muzica celui ce-o ascultă. Există, cum au crezut 
Boethius sau alţii, o muzică a omului şi, aici, la Versoix, mi-a fost dat s-o 
aud, în tăcerea arhivelor, în gesturile de zi cu zi, în felul de a ne da bineţe, 
în momentele de respiro, în febrilitatea ceasurilor de muncă intensă. 
Muzica omului este regele lui, ea îl conduce şi-i arbitrează „evoluţia“, 
sportivitatea, fairplayul. E o muzică pe care o simte în el şi presupune un 
acord al sufletului şi al trupului. Apoi există muzica pe care o ascultăm, 
muzica instrumentală. Ea dă regulile prin care ne folosim de instrumente. 
Pentru a atinge echilibrul cosmic, o ordine interioară, o perfecţiune a 
sunetului. 


Răsfoiesc caietul de muzică al Regelui Mihai. 

Aud în interpretarea N.B.C. Symphony Orchestra, condusă de Leopold 
Stokowski, Rapsodia română. Enescu. E o înregistrare din perioada în 
care marele dirijor şi-a încheiat contractul cu Orchestra Simfonică din 
Philadelphia unde s-a impus sunetul ce-i poartă numele. Dacă nu e numit 
chiar Philadelphia sound. 

Imediat şi-a creat acea orchestră alcătuită din interpreţi foarte tineri, cu 
vârsta cuprinsă între 18 şi 25 de ani: All-American Youth. Leopold 
Stokowski a venit ca dirijor la N.B.C. Symphony Orchestra în locul lui 
Arturo Toscanini, care avea o serie de neînţelegeri cu cei din conducere, 
dar va reveni şi cei doi mari dirijori vor fi conducătorii orchestrei în 
paralel. Am reascultat un CD cu Rapsodia nr. 1, în La major, op. 11, nr. 1 
şi Rapsodia nr. 2, în Do major, op. 11, nr. 2, cu Leopold Stokowski la 
pupitru, pe un CD, în care erau, pe lângă înregistrările unor rapsodii de 
Liszt, Smetana... apoi mi-am amintit de Enescu şi de rapsodiile lui, sub 
bagheta lui Sergiu Celibidache, la Ateneu, cu filarmonica George Enescu. 
Stokowski impetuos, liber, năvalnic şi în melancolie, celebru prin 


renunţarea la baghetă şi dirijatul cu ambele mâini libere, Celibidache, 
recurgând la expresivitatea feţei, la pantomimă aproape, ludic, şăgalnic... 
lucrând cu orchestra anume secvenţe ale partiturii ca pe o ghicitoare. 

La Versoix, înregistrările de muzică sunt o adevărată comoară. lată o 
parte din muzica lui Weber în câteva înregistrări de referinţă, cu germanul 
Fritz Lehmann la pupitru, cunoscut prin capacitatea lui de a pune în 
valoare muzica barocă, muzica corală, prețuit de iubitorii muzicii lui 
Händel pentru contribuţia lui ca dirijor al festivalului Händel de la 
Göttingen şi regretat de melomani, căci s-a stins din viaţă tânăr, la 52 de 
ani. 

WEBER 

OUVERTURES (52 min.) Decca DL — 9906 

Der Freischiitz Oberon 

Berlin Philharmonic 

Conducted by: FRITZ LEHMANN 
Preziosa 

Bamberg Symphony Orchestra 
Conducted by: FRITZ LEHMANN 

Euryanthe 

Jubel Op. 59 

Peter Schmoll 

Bamberg Symphony Orchestra 

Conducted by: FERDINAND LEITNER 

INVITATION TO THE DANCE (8 min.) Vict. LM — 2056 

* The Sorceress Apprentice 

* The Moldau 

* Dance Macabre 

* Kikimora 

N.B.C. Symphony Orchestra 
Conducted by: ARTURO TOSCANINI 


Weber sub bagheta lui Arturo Toscanini, extras de mine din masivul 
caiet de muzică al Regelui Mihai, e o înregistrare din perioada în care 
Leopold Stokowski şi Arturo Toscanini împărțeau pupitrul la N.B.C. 
Symphony Orchestra. Celălalt dirijor conducând în aceste înregistrări ale 
Bamberg Symphony Orchestra, Ferdinand Leitner, e un mare dirijor de 
operă, cu peste trei sute de înregistrări, care a fost conducătorul orchestrei 
de la Nollendorfplatz Theater din Berlin în ultimii ani ai războiului, apoi 
la Hanovra şi la Miinchen, apoi a fost directorul general al Operei din 
Stuttgart, apoi la Teatro Colon din Buenos Aires şi, la finele anilor '70, 
dirijor la Residentie Orkest, la Haga. Iubitorii muzicii lui Wagner, Mozart, 
Richard Strauss, Carl Orff, Karl Amadeus Hartmann au în colecţiile lor 
obligatoriu înregistrări realizate sub bagheta lui Leitner. 

Am fost să văd Nollendorfplatz Theater din Berlin, pe a cărui faţadă 
restaurată stă scris acum goya, numele folosit în mod curent de 
contemporani ori cel de Metropol. Eram curioasă să văd pe viu arhitectura 
Art Nouveau a acestei clădiri proiectată, la începutul secolului XX, de 
arhitecţii Boswau şi Knauer. Se află în zona sau districtul Schöneberg, 
lângă Hochbahnhof şi U-Bahn. Am avut o surpriză plăcută, dacă e vorba 
de arhitectură, de tratarea fatadei cu cele două basoreliefuri de trupuri 
goale, sculptate dramatic, şi cele două grupuri statuare reprezentând 
cupluri în îmbrăţişări şerpuite, dar mai ales de desenul uriaşelor ferestre cu 
elemente metalice tratate Art Nouveau. Am aflat că aici a lucrat Erwin 
Piscator, că a jucat Bertold Brecht până la venirea naziştilor, apoi că 
bombardamentele au distrus auditoriul, că a fost o vreme când cinemaul 
conta, că a fost club de noapte şi discotecă şi club de muzică de avangardă 
în anii '80, că tinerii ascultau aici celebrele trupe Depeche Mode şi The 
Human Line, că a fost şi club porno, Kit Kat. E un loc celebru în moduri 
diferite pentru fiecare generaţie. Berlinezii şi-au luat fiecare, după gustul 
şi pasiunile lui, ceva special anume. E o clădire în care istoria ultimului 
secol şi-a lăsat urmele adânc şi ispita faţă de mode, deopotrivă. Că 
Ferdinand Leitner a fost un dirijor important de operă o dovedeşte 
prezenţa lui, spre sfârşitul carierei, la pupitrul Teatrului Colon sau 
Columbus din Buenos Aires, Argentina, considerat între primele cinci 


mari teatre de operă din lume, o scenă adorată de marile voci, graţie 
acusticii despre care s-a afirmat că împleteşte şi răsplăteşte valorile 
muzicii italiene cu limpezimea muzicii de operă franceză. Lista marilor 
voci este halucinantă. Am văzut o mulţime de filme documentare legate de 
teatru şi restaurarea lui din ultimii ani, lăsată în seama mai multor femei 
arhitecte, specialiste în restaurare. A fost redeschis pe 24 mai 2010, cu 
imnul naţional al Argentinei şi un imens spectacol de mândrie naţională. 
Înregistrările Mariei Callas cântând alături de Mario del Monaco pe scena 
acestui teatru de operă mi-au rămas în memorie, deşi nu le-am reascultat 
de mult. 

Copiez o parte din datele aflate în caietul de muzică în dreptul lui 
Ceaikovski. Înregistrări cu Philharmonic Symphony Orchestra of London 
(ale cărei concerte pot fi ascultate în apropiere de Vauxhall Bridge şi în 
alte locaţii), cu Chicago Symphony Orchestra (care este între primele cinci 
mari orchestre simfonice din Statele Unite). E o bucurie s-o asculţi în 
Orchestra Hall din Symphony Center Complex. Deşi se pare că acustica s- 
a deteriorat în urma unor amenajări şi criticii insistă să se construiască un 
nou auditoriu... Ce mari dirijori au condus stagiuni strălucite aici: Desire 
Defauw, Artur Rodzinski, Rafael Kubelik, Fritz Reiner, Jean Martinon, Sir 
Georg Solti şi Daniel Barenboim care s-a retras în 2006 şi s-a tot aşteptat 
să se afle cine va fi desemnat al zecelea director şi dirijor principal. În 
2008, s-a aflat că a fost ales marele Riccardo Muti, care va începe lucrul 
din 2010, având un contract pe cinci ani şi visând să-i atragă pe tinerii 
americani de partea muzicii simfonice. Oricum, Ravinia Festival 
programează vara concerte în Highland Park şi vinde toate biletele în 
avans. Muzica inundă coroanele copacilor. Doi dintre directorii şi dirijorii 
de la Chicago, Rodzinski şi Fritz Reiner apar ca dirijori ai unor înregistrări 
din repertoriul Ceaikovski. 

London Symphony Orchestra are o adresă la Londra poetică de-a 
dreptul: Silk Street — strada Mătăsii. În afara renumelui datorat concertelor 
şi înregistrărilor cu H.M.V, E.M.I. şi Philips, a lui Michael Tilson 
Thomas, care a fost precedat la pupitru, în anii 1979-1988, de Claudio 
Abbado, iar în ultimii ani de Valeri Gerghiev, director şi al Teatrului 


Mariinski (fosta Operă Kirov), dar şi al Festivalului Nopţilor Albe, istoria 
acestei mari orchestre, capabile să renască din propria cenuşă după al 
doilea război mondial, a fost marcată de o miraculoasă supravieţuire 
atunci când şi-a contramandat concertul din anul 1912 la New York şi nu a 
urcat în ultimul moment la bordul vasului Titanic... De unde vedem cât de 
vegheată e marea muzică de Dumnezeu împreună cu oamenii care-o 
slujesc şi o preţuiesc. Vienna Philharmonica Symphony. Wiener 
Philarmoniker Musikverein Goldener Saal. Transcriu toate înregistrările 
făcute la Viena şi care există în discoteca şi caietul de muzică al Regelui 
Mihai. Sala spectaculoasă cu tavanul şi pereţii decoraţi cu foiţă de aur, cu 
policandrele ei de cristal în formă de pară, cu acele cariatide ce susţin 
lojile de la etaj şi casetele pictate pe tavane, cu risipă de turcoaz, verde şi 
albastru, şi conturul roşu imperial ce dă maiestate strălucirii, ţintuind-o, în 
graniţele lui, smulgând-o risipirii. Sute de înregistrări. Descopăr numele 
lui Hermann Scherchen la pupitrul dirijorului în înregistrările din 
Ceaikovski cu London Symphony Orchestra, în cele din Liszt, Beethoven, 
în cele realizate cu alte mari orchestre, aceea a Operei de Stat din Viena... 
Între timp, Victor Eskenasy a publicat în 2005 şi al doilea volum din 
Vieţile unui dirijor, intitulat Scherchen şi România, în care muzica şi 
istoria se împletesc. Nu lipsesc informaţiile despre cea de-a cincea soţie a 
lui Scherchen, matematiciana Pia Andronescu, fiica academicianului 
Plautius Andronescu, profesorul de la Politehnica din Timişoara, născut la 
Ziirich. Pia şi Hermann Scherchen au avut cinci copii împreună şi au trăit 
povestea unei iubiri în care se împletesc muzică şi istorie — avatarurile 
unei Europe bântuite. E util să citeşti experienţele dirijorului trăite în 
România, unde a fost invitat şi există cronici muzicale ce marchează 
concertele susţinute, apoi amintirile şi notele sale personale. Experienţa lui 
de la Riga, unde a lucrat câţiva ani în timpul primului război mondial e 
interesantă, relaţia cu diverse orchestre, plecarea din Germania nazistă în 
Elveţia, unde se stabileşte, evenimentele muzicale de la Winterthur, 
înregistrările, colaborarea cu London Symphony Orchestra, revistele de 
specialitate Melos şi Ars Viva pe care le editează, înregistrările cu 
compania Westminster, accentul pe respectarea tempoului beethovenian, 


acele tempouri notate de compozitor şi cărora atâţia dirijori par să nu le 
dea mare importanţă, reorchestrarea Artei fugii de Bach, înregistrarea cu 
Eroica lui Beethoven, care are cea mai rapidă mişcare din toate 
înregistrările făcute de alţi dirijori, contribuţia la arta dirijoratului ca 
pedagog, dar mai ales înregistrările, din care se află multe şi la Versoix, cu 
muzică de Bach, Beethoven, Berlioz, Händel, Mahler, Haydn, Schönberg, 
a dirijat şi Pierrot lunaire, la debutul său, şi opera Moses und Aron, la 
Berlin, apoi discurile şi CD-urile şi DVD-uri cu Richard Strauss, Webern, 
Berg, Varese, Hindemith, Dellapicola, Luigi Nono, Xenakis, Henze, 
Roussel, Dessau... Pe două DVD-uri au apărut Les grandes répétitions, 
cinci filme realizate de Gerard Patris şi Luc Ferrari cu Olivier Messiaen, 
Karlheinz Stockhausen, Edgar Varese, Hermann Scherchen şi Cecil Taylor 
la pupitru. Noroc cu marile biblioteci de la New York, de la strada 42, sau 
Brooklyn Library... Filmele sunt realizate în 1965-1966 pentru 
televiziunea franceză. În 1965 este filmată, la catedrala din Chartres, în 
prezența lui Charles de Gaulle, interpretarea lucrării lui Olivier Messiaen, 
Et expecto resurrectionem mortuorum. În 1966, din păcate, imediat după 
moartea lui Varese, ce urma să fie filmat, Gerard Patris pune pe peliculă 
doar un omagiu la care participă compozitori contemporani cu mărturiile 
lor despre cel dispărut. Apoi filmul cu Stockhausen, la repetițiile sale cu 
orchestra pentru piesa lui intitulată Momente. Apoi filmul intitulat Quand 
un homme consacre sa vie à la musique, portretul lui Scherchen ca altist, 
dirijor şi promotor al muzicii contemporane şi ultimul film De lautre côté 
du chemin de fer despre Cecil Taylor şi descoperirea jazzului liber. De 
douăzeci de ani, observ cu tristeţe dezinteresul faţă de artă şi muzică a 
majorităţii oamenilor politici din România. Care lipsesc din sălile de 
concert sau vin când şi când la Festivalul George Enescu. Unii chiar nici 
nu se jenează să-şi afişeze disprețul suveran, vulgaritatea lor vecină cu alte 
vicii a căror scadenţă o măsurăm prin căderea României într-un marasm 
anticultural şi antieducaţional. Am editat, în 1995, o carte a lui Iosif Sava 
şi i-am ales drept titlu Muzica în zgomotul lumii. Când eram invitată la 
una din seratele muzicale ale maestrului Sava şi am început să vorbesc 
după vizita de la Versoix, mi-a atins glezna pe sub masa din studioul unde 


se filma direct. Eram şi atunci, ca şi astăzi, prizonieri în zgomotul lumii, 
dar Iosif Sava era obsedat de darea lui afară din televiziune, lucru care s-a 
petrecut sub directoratul lui Stere Gulea. A fost pensionat. 

Am cunoscut pasiunea pentru muzică la Versoix, în casa Regelui 
Mihai, într-o formă greu de exprimat, dacă nu poţi vedea imensa colecţie, 
pupitrul audiţiilor dirijate în casă, tehnologia de ascultare pusă la punct de 
rege, calitatea selecţiei, chiar istoria tipologiilor de înregistrare, adusă la 
zi, fără să fie abandonate vechile înregistrări, colecţia în sine. 

Stând la Miinchen, la Victor Eskenazy, am ascultat muzică, am 
descoperit aliajul magic al unei pasiuni care pare să exorcizeze istoria, în 
chipuri diferite şi să salveze alt tip de certitudini. Iar de peste zece ani, la 
New York, nevoia acută de muzică, zilnic, ore în şir, când sunt acasă. lată 
transcrieri din caietul regelui, nici a suta parte... La Versoix am vorbit 
mult — puţin şi despre Shakespeare, pornind de la un spectacol cu Hamlet 
jucat de actori români văzut şi apreciat de rege şi de regină. Într-un loc, 
volumele de teatru — aproape că poţi găsi, oriunde se deschid paginile, 
versuri care au o intuiţie a istoriei şi a acelei fabrici a răului pe care o 
poate naşte în om pofta nesăbuită de putere. Nu ştiu de câte ori au fost 
citate aceste versuri din piesa Trolius şi Cresida, scrisă imediat după 
Hamlet. Există acolo aceste versuri pe care prefer să le dau în versiune 
română: 


Atunci toate se preschimbă-n forță, 
Aceasta în bun plac, iar bunul plac 
În poftă, lupul aflător oriunde, 

Ce, sprijinit de bunul-plac şi forţă, 
Îşi face-o pradă din întreaga lume 

Apoi se-nghite singur. 


În Grădina Botanică din Brooklyn, mă duc şi citesc Shakespeare de pe 
plăcuţele cu versurile lui în care sunt evocate sute de nume de flori, arbuşti 


şi copaci. Americanii au creat o grădină în care există toate plantele 
numite de Shakespeare în teatru şi în sonete. Versurile stau lângă toate 
aceste specii aduse şi plantate aici, într-una dintre cele mai benefice 
întâlniri ale naturii şi culturii. The rest is silence, vorba marelui Brit. Unde 
s-a deschis caietul de muzică? 


TCHAIKOVSKY" 

SYMPHONY No. 5 (44 min.) West. LAB — 8001 
Philharmonic Symphony Orchestra of London 
Conducted by: ARTUR RODZINSKI 

1812 OUVERTURE (16 min.) West. LAB — 7043 

* Russian Easter Ouverture 

London Symphony Orchestra 

Conducted by: HERMANN SCHERCHEN 
CAPRICCIO ITALIEN (17 min.) West. LAB — 7002 

* Capriccio Espagnol 

London Symphony Orchestra 

Conducted by: HERMANN SCHERCHEN 

SWAN LAKE Acts II & III (58 min.) Vict. LM — 1894 
NBC Symphony Orchestra 

Conducted by: LEOPOLD STOKOWSKI 

PIANO CONCERTO NO. 1 (35 min.) Vict. LM — 1969 
Chicago Symphony Orchestra 

Piano: EMIL GILELS 

Conducted by: FRITZ REINER 

NUTCRACKER SUITE 1 & 2 (31 min.) West. LAB — 7042 
Philharmonic Symphony Orchestra of London 
Conducted by: ARTUR RODZINSKI 

MARCHE SLAVE (In march tempo) (11 min.) 

West. XWN — 18599 

London Symphony Orchestra 

Conducted by: HERMANN SCHERCHEN 


CHANSON TRISTE (music under the Stars) 

Urania UR — 8004 

Vienna Philharmusica Symphony 

Conducted by: HEINZ SANDAUER 

QUARTET No. 1 IN D MAJOR (Theme from third movement) (A 
study in Hi-Fi) Cap. SAL — 902 

Hollywood String Quartet 

DANCE ESPAGNOL (Swan Lake) Urania UCS — 56... 

(Urania demonstration record) 

National Theatre Orchestra of Prague 

Conducted by: HERBERT WILLIAMS 

WALTZ OF THE FLOWERS (XWN sampler) West. XWN S- 1 
Symphony Orchestra 

Conducted by: HERBERT WILLIAMS 

MARCHE SLAVE (XWN sampler) West. XWN - S1 

London Symphony Orchestra 

Conducted by: HERMANN SCHERCHEN 

SYMPHONY No. 6 Pathetique (46 min.) Mode MD — 90025 
The London Philharmonic Orchestra 

Conducted by: SIR ADRIAN BOULT 


BEETHOVEN 

THE NINE SYMPHONIES Vict. LM — 6901 
N.B.C. Symphony Orchestra 

Conducted by: ARTURO TOSCANINI 

THE FIVE PIANO CONCERTOS Vict. LM — 6702 
Symphony of the Air 

Piano: ARTUR RUBINSTEIN 

Conducted by: JOZEF KRIPS 

CONCERTO No. 5 (40 min.) R.C.A. Italiana A12R 0272 
Symphony of the Air 

Piano: ARTUR RUBINSTEIN 


Conducted by: JOZEF KRIPS 

VIOLIN CONCERTO in D Op. 61 (40 min.) Vict. LM — 1992 
Boston Symphony Orchestra 

Violin: JASCHA HEIFETZ 

Conducted by: CHARLES MUNCH 

CHORAL FANTASY for piano and Orchestra (20 min.) 
Deutsche Grammophon LPM — 8234 

LEONORE III & CORIOLAN OUVERTURE (22 min.) 
LEONORE 1, 2, 3 OUVERTURES 

FIDELIO OUVERTURE (40 min.) West.XWN — 18273 
Vienna State Opera Orchestra 

Conducted by: HERMANN SCHERCHEN 
OUVERTURES: Prometheus, Ruins of Athens, 

West. XWN-18294 

(43 min.) Coriolan, Namensfeier, 

Consecration of the House, King Stephen. 

Vienna State Opera Orchestra 

Conducted by: HERMANN SCHERCHEN 

EGMONT OUVERTURE (9 min.) Philips G—-05306-R 
The Philharmonic Orchestra of the Hague 

Conducted by: WILLEM VAN OTERLOO 
OUVERTURE TO CONSECRATION OF THE HOUSE 
Vict. 

* Unfinished Symphony (Schubert) 

* Ouverture to Manfred (Schumann) 

N.B.C. Symphony Orchestra 

Conducted by: ARTURO TOSCANINI 

MOONLIGHT SONATA (adagio) (Concertos under the Stars) 
The Holywood Bowl Symphony Orchestra 

Piano: LEONARD PENNARIO 

Conducted by: CARMEN DRAGON 

SONATA No. 2 in A major Op. 2 (23 min.) HMV CLP 
Piano: GINA BACHAUER 


RACHMANINOFF 

PIANO CONCERTO No. l Op. 1 (25 min.) 
Conducted by Eugene Ormandy 

PIANO CONCERTO No. 2 Op. 18 (31 min.) 
Conducted by Leopold Stokowski Vict. LM — 6123 
PIANO CONCERTO No. 3 Op. 30 (35 min.) 
Conducted by Eugene Ormandy 

PIANO CONCERTO No. 4 Op. 40 (25 min.) 
Conducted by Eugene Ormandy 

RHAPSODY ON A THEME OF PAGANINI Op. 43 
Conducted by Leopold Stokovski 

Piano: SERGHEI RACHMANINOFFEIS 

PIANO CONCERTO No. 2 Op. 18 (31 min.) Vox PL — 9650 
RHAPSODY ON A THEME OF PAGANINI 

Op. 18 (23 min.) 

Pro Musica Orchestra of Vienna 

Piano: ORAZIO FRUGONI 

Conducted by: HAROLD BYRNS 

PRELUDE IN C SHARP MINOR Op. 3 No. 2 Cap. P — 8326 
(Concertos under the Stars) 

The Hollywood Bowl Symphony Orchestra 

Piano: LEONARD PENNARIO 

Conducted by: CARMEN DRAGON 


LISZT 

HUNGARIAN RHAPSODIES Neos. 1, 2, 5. (38 min.) 
West. LAB — 7003 

Philharmonic Symphony Orchestra of London 
Conducted by: HERMANN SHERCHEN 
HUNGARIAN RHAPSODIES Nos. 3, 4, 6. (34 min.) 
West. LAB — 7007 

Philharmonic Symphony Orchestra of London 


Conducted by: HERMANN SCHERCHEN 
HUNGARIAN RHAPSODIES Nos. 1,2, 3. (30 min.) 
Vict. LM — 1878 

N.B.C. Symphony Orchestra 

Conducted by: LEOPOLD STOKOWSKI 
HUNGARIAN FANTASY (29 min.) West. LAB — 7018 
TODTENTANZ 

The Philharmonic Promenade Orchestra 

Piano: EDITH FARNADI 

Conducted by: SIR ADRIAN BOULT 

HEARD ON A MOUNTAIN Symphonic Poem No. 1 
(31 min.) 

TASSO LAMENTO E TRIONFO Symphonic Poem No. 2 
(21 min.) 

Urania RRLP-—7091 

Symphony Orchestra of radio Berlin (Poem No. 1) 
Conducted by: ARTHUR ROTHER 

Berlin Philharmonic Orchestra (Poem No. 2) 
Conducted by: FRITZ ZAUN 

LES PRÉLUDES Symphonic Poem No. 3 (16 min.) 
Vict. LM — 1775 

Boston Symphony Orchestra 

Conducted by: PIERRE MONTEUX 

PROMETHEUS Symphonic Poem No. 5 (12 min.) 
London LL — 1356 

L'orchestre de la Société des Concerts du Conservatoire de Paris 
Conducted by: KARL MUNCHINGER 

MAZEPPA Symphonic Poem No. 6 (15 min.) West. LAB — 7031 
The Philharmonic Symphony Orchestra of London 
Conducted by: DEAN DIXON 

FESTKLANGE Symphonic Poem No. 7 (19 min.) 
Urania URLP — 7140 

Symphony Orchestra of radio Leipzig 


Conducted by: GERHARD PFLUGER 

HUNGARIA Symphonic Poem No. 9 (20 min.) 

Urania URLP — 7140 

Symphony Orchestra of radio Berlin 

Conducted by: ROLF KLEINERT 

HAMLET Symphonic Poem No. 10 (15 min.) London LL — 1356 
The Paris Conservatory Orchestra 

Conducted by: KARL MUNCHINGER 

BATTLE OF THE HUNS Symphonic Poem No. 11 (13 min.) 
West. LAB — 7031 

The Philharmonic Symphony Orchestra of London 
Conducted by: DEAN DIXON 

PIANO CONCERTO Nos. 1 & 2 (37 min.) Vox PL — 8390 
Pro Musica Symphony Orchestra of Vienna 

Piano: ORAZIO FRUGONI 

Conducted by: HANS SWAROWSKY 

TODTENTANZ (15 min.) Vox PL — 9030 

* Andante Spianato & Polonaise 

* Rondo Krakowiak 

* Variations sur „La ci darem la Mano“ 

Pro Musica Symphony Orchestra of Vienna 

Piano: ORAZIO FRUGONI 

Conducted by: HANS SWAROWSKY 


Doine româneşti în biblioteca regelui 


Descopăr, chiar deasupra cărţilor şi revistelor aflate pe ultimul raft al 
unuia din corpurile de bibliotecă fixate pe peretele din stânga al arhivei, 
un volum care se vede că a fost citit şi răsfoit, adnotat. Se cheamă Doinas 
des Roumains. Chants populaires roumains. 'Lranscriu textul de pe coperta 
interioară a acestei ediţii rare, datând din 1917: „Recueillis par M. 
Vulpesco, harmonisés par A.M. Auzende et E. Castrişanu. Poésies de 
Maurice Boukay“. Ediţia a fost scoasă de J. Vieu, Editeur; 51 rue de 


Rome, Paris. Cartea cuprinde textul român şi versiunea franceză, precum 
şi partitura unor doine din toate zonele României. Transcriu cuprinsul: 


I. Doina de Moldavie, II. Doina de Transylvanie (A trecut bădiţa 
dealul), III. Chanson de Haidouk (Doina haiducului din Oltenia), IV. 
Les recrues de Transylvanie (Cătănie), V. De Ploeşti jusqu’à 
Gheboaia! (Din Ploieşti până-n Gheboaia), VI. Motzoul, le voyageur 
(Moțul la drum), VII. Le chant du coucou (Unde-aud cucul cântând), 
VIII. Près de l'acacia d'été... (Hai, salcâm, salcâm de vară!), LX. Ah! 
Combien mon sort est triste (Cântec din Ardeal), X. Toutes les deux à 
la fontaine! (Colea-n vale la fântână!), XI. Feuille verte au menu 
grain (Doina de Bărăgan: Foaie verde grâu mărunt), XII. La chanson 
d'un pauvre gars! (Cântec din Bihor), XIII. Petite Fleur du grand pre 
vert (Floricică din poiană), XIV. Voici Lena! (Vine Leana pe colnic!), 
XV. L'abandonnee (Arde-ar rochiţa pe tine). 


Am găsit şi alte culegeri de folclor, chiar reviste de folclor, de 
lingvistică... Dar m-am oprit la acest volum care, deşi e lucrat impecabil, 
demonstrează încă o dată cât de şterse şi banale sunt traducerile în 
franceză ale textelor româneşti. Sună îngrozitor de banal, de-a dreptul 
penibil. Mai sunt şi alte culegeri de folclor, dar în limba română. Regele 
Mihai şi folclorul românesc. M-am oprit la această carte ce provine din 
biblioteca Reginei Elena pe care a avut-o la Villa Sparta de lângă Florenţa, 
în anii '30. A luat-o, se pare, de la Regina Maria. Mă gândesc ce au făcut 
dictatura şi comunismul din folclorul românesc. Cum l-au mistificat. 

Şi privesc în albume toate acele fotografii în care Regina Maria şi 
fiicele ei sunt îmbrăcate în port popular românesc. A existat chiar un 
celebru atelier al Reginei Maria, unde se brodau superbe costume 
naţionale din toate zonele ţării. În câteva fotografii o văd pe Principesa 
Elena, cea de-a doua fiică a Regelui Mihai, la o sărbătoare a românilor din 


exil purtând ie cu broderie albastră. Din cea autentică, iar nu de nylon şi 
cu modelele kitschului pe care l-a promovat Cântarea României. 


Puterea de a spune nu 


Un prieten drag, acelaşi Victor Eskenazy, istoric român în exil, medievist, 
autorul mai multor cărţi privind istoria evreilor, dar şi al unor volume 
legate de muzică, cunoscut din emisiunile lui la Europa Liberă, mi-a dăruit 
nişte fotocopii ale unor documente pe care le-a găsit în arhivele Fundaţiei 
„Gabriela de Savoia“. Între ele se află şi o scrisoare redactată în limba 
franceză. E trimisă de avocatul Jacques Revaclier, avocatului Jean-Flavien 
Lalive cu care e coleg la baroul din Geneva. Iată cum ar suna, în limba 
română, scrisoarea la care m-am referit: 


Geneva, 5 mai 1978 


Stimate Coleg, 

cu privire la carnetele de note ale Regelui Carol al II-lea al României. 
În urma unor circumstanţe independente de voinţa noastră, copia 
după scrisoarea dumneavoastră din 17 februarie 1978 pe care am 
trimis-o, în Portugalia, clientei mele, Doamna Monica Urdăreanu, nu 
i-a parvenit decât recent. 

Doamna Urdăreanu m-a rugat să precizez cele ce urmează: 

1. Carnetele de note ale Regelui Carol al II-lea al României se află în 
şapte pachete sigilate. Aceste şapte pachete sigilate au fost depuse pe 
numele Principesei Elena de România, născută Elena Lupescu şi pe 
numele Principesei Elena, Regina-mamă a României, la Arhivele 
naţionale portugheze. 

Regele Carol al II-lea al României a încredinţat aceste şapte pachete 


soţiei sale, Principesa Elena de Românial”". 


2. Aceste carnete de note fac parte din moştenirea Principesei Elena 
de România, decedată în 29 iunie 1977, la Estoril, în Portugalia. 

3. Prin testament autentificat, făcut la Geneva de domnul notar Jean- 
René Gampest, Principesa Elena de România a desemnat-o ca 
moştenitoare unică şi universală a sa pe doamna Monica Urdăreanu. 
4. În calitatea sa de moştenitoare unică a principesei Elena de 
România, doamna Urdăreanu, deşi nu avea nici o obligaţie, din pură 
generozitate, i-a propus Regelui Mihai al României ca amândoi, 
împreună, să aleagă o editură de prim rang pentru a publica aceste 
carnete, fiind de la sine înţeles că se vor da toate garanţiile ca textul 
să nu fie schimbat. Doamna Urdăreanu propune ca să fie transferate 
dreptul de proprietate şi drepturile de autor asupra cametelor de note 
copiilor Regelui Mihai, care vor avea uzufructul. 

5. Dacă Regele Mihai şi copiii lui nu vor accepta această ofertă de 
donaţie până la sfârşitul lunii mai, această ofertă se anulează. 

Rămân, cum bine se înţelege, la dispoziţia dumneavoastră pentru a vă 
aduce orice precizare în plus. 

Cu cele mai alese sentimente de respect şi devotament, 

al dumneavoastră coleg... 


L-am întrebat pe Regele Mihai I ce s-a întâmplat cu acele carnete. 
Dacă a acceptat oferta. Răspunsul a fost „nu“. Apoi a râs descoperind 
cuvântul „generozitate“ în textul scrisorii. Elena Lupescu a fost unica 
moştenitoare a Regelui Carol al II-lea, tatăl său, iar moştenitoarea Elenei 
Lupescu, de asemenea unică, a fost doamna Monica Urdăreanu — „Care- 
mi punea condiţii mie, cum să edităm caietele tatălui meu“. 

Există propuneri care ni se fac în viaţă şi care ne dezonorează. Dacă 
le-am accepta, chiar dacă la mijloc e vorba de un câştig material, am 
pierde de fapt un anumit fel de a gândi, principii, o rectitudine morală. 

Acest document, aflat în arhivele fundaţiei Gabrielei de Savoia, şi 
dialogul purtat pe marginea lui cu Majestatea Sa regele la Versoix mi-au 
adus în memorie un alt document, de astă dată hilar şi atotgrăitor, în ce 


priveşte morala şi justiţia puterii instalate după 30 decembrie 1947 sau 
mai târziu, în 1965, sau, şi mai târziu, în 1989, sau după 20 mai 1990. În 
22 mai 1948, Consiliul de Miniştri a hotărât retragerea cetăţeniei române 
pentru Mihai de Hohenzollern, Elena, regina-mamă, Elisabeta de 
Hohenzollern, Ileana de Habsburg (maica Alexandra, mai târziu) şi 
Nicolae de Hohenzollern. Pentru activitatea desfăşurată de aceste persoane 
şi de membrii fostei case regale în Occident, unde dezvăluiau adevărul 
despre abdicarea forţată a monarhiei şi atentatul împotriva democraţiei în 
România, atentat soldat nu cu instalarea unei republici populare, ci cu 
impunerea dictaturii. Când emanaţii din decembrie 1989 şi „colaboratorii“ 
lor au dezlănţuit o întreagă propagandă împotriva legitimităţii monarhiei, 
mi-am amintit, brusc, de acest act de retragere a cetăţeniei. El a fost decis 
de comunişti. Aceiaşi sau descendenţii lor ne-au adus, la televiziuni sau în 
presă, diverşi contra candidaţi ai Majestății Sale. Când Regelui Mihai i se 
refuza intrarea în ţară, pe ecrane apărea Paul de Hohenzollern, care a fost 
prezentat ca Paul de România. Când i s-a retras şi când i-a fost „redată“ 
cetăţenia română? Şi de către cine? De ce nu i-a propus doamna 
Urdăreanu caietele lui Carol al II-lea? Sau poate că i le-a propus. 

Povestea aceasta de manipulare şi de inversare a rolurilor mi-a adus 
aminte de commedia dell’arte şi practica quid pro quo. Să nu credeţi că 
schimbările de roluri şi răsturnările de situaţii ar fi străine de Europa de 
Est a dictaturilor şi a tranziţiilor. Partidul i-a învăţat pe mulţi cum să tragă 
foloase din vorbe meşteşugite, cum să nu muncească şi să afişeze o 
condiţie nobilă, înlocuind sângele albastru cu sângele roşu. Pe vremuri, un 
rege al Spaniei a avut de furcă şi a înţeles că trebuie să reînveţe mâinile 
poporului său să muncească, să depună o anumită activitate manuală. Prea 
mulţi hidalgo şi prea puţine mâini dăruite meşteşugurilor, prea multă trudă 
verbală pentru gloria de a impune verdicte şi calomnii. Prea puţine 
produse autohtone într-o ţară care trăieşte pentru gloria de a-şi desfiinţa şi 
azi adevărurile autentice. 


15” Transcrierea a folosit întocmai modul în care a fost bătută la maşina de scris fiecare din 
înregistrările menționate. 

16” În repertoarul de muzică, numele e subliniat cu două linii. 

17” Este vorba de doamna Elena Lupescu. 


Războiul 


„În Est trebuia să luptăm doar pentru Basarabia şi Bucovina!“ 


Era o vorbă ce revenea întruna când despicau în patru firul războiului şi 
tot ce a urmat. Sunau cuvintele, parcă, a versuri memorate. Nimeni nu i-a 
uitat pe fraţii dintre râuri, chiar şi luptând cu soarta între două dictaturi. 

La 23 noiembrie 1940, lon Antonescu a semnat actul de aderare a 
României la Pactul Tripartit. ÎL întreb pe Regele Mihai cum a privit acest 
act. Fiihrerul i-a adresat atunci o telegramă. 

M.S.: Cu aprehensiune. Fără să pot, acum, numi o idee absolut precisă, 
ştiu că am trăit atunci un sentiment de nelinişte, ca atunci când ceva nu-ţi 
convine deloc. Şi simţi că nu e bine ce se întâmplă. Nu doar pentru tine, ci 
mult mai grav: pentru ţară. Mi se părea o mişcare foarte periculoasă. 
Simţeam că vor fi foarte grele şi complicate consecinţele acestei aderări la 
Pactul Tripartit. Apoi exista un imens dezacord între starea de spirit 
tolerantă şi paşnică a noastră, a românilor, şi orizontul comandanților 
germani agresivi, mânaţi de o idee fixă. Cât priveşte telegramele, ele erau 
acte de secretariat. Deşi aveam doar nouăsprezece ani, am privit cu 
nelinişte actul semnat de Antonescu. 

D.U.: Cred că sentimentul acesta de neplăcere, de disconfort, ca să nu 
folosim cuvinte mari, venea în fond din identificarea cu poporul român. 
Deşi sunteţi descendentul unei mari familii germane, de Hohenzollern. 

M.S.: Cel mai bun exemplu pentru ce a însemnat identificarea 
monarhiei, la noi, cu poporul român îl reprezintă Regele Ferdinand, 
bunicul meu, care a intrat în război împotriva ţării lui de origine. 


„Românii n-au făcut risipă de mareșali“ 


D.U.: Am văzut în arhiva de la Versoix, Majestate, în biblioteca 
impresionantă pe care o aveţi, multe, foarte multe cărţi şi documente 
interesând istoria României. Pentru că îl preţuiţi atât de mult pe N. Iorga, 


împreună cu Regina Ana şi principesele, spuneţi-mi cum aţi trăit 
asasinarea lui? 

M.S.: Totul a fost un şoc teribil pentru noi. Îi cunoşteam pe toţi cei 
asasinați. În cazul lui Iorga, se pierdea una din marile minţi ale culturii 
noastre. Am simţit un dezgust fără margini. Tot ce s-a întâmplat atunci a 
fost atât de contrar mentalităţii noastre. 

D.U.: Spuneţi-mi, legionarii au încercat să vă atragă de partea lor? 

M.S.: Nu. Au încercat, bineînţeles, să fie cât mai atenţi, cât mai 
politicoşi. 

D.U.: Ştiu că, în seara zilei de 20 ianuarie 1941, un grup de legionari 
au manifestat în faţa Palatului Regal din Calea Victoriei. Au cântat Imnul 
regal. Despre această manifestaţie am citit în Universul nr. 20 din 21 
ianuarie 1941. Fraţi în Palatul Regal atunci? 

M.S.: Nu. Eram deja plecat la Sinaia. Dar, în legătură cu asta, aş vrea 
să spun că există un alt lucru care mi s-a părut nelalocul lui: Antonescu 
îmbrăcat în cămaşa verde cu „Mihai Viteazul“ pe piept. Să faci o 
declaraţie despre eroismul de care s-a dat dovadă în timpul războiului şi să 
amesteci acest eroism cu o mişcare politică?! De extremism politic! 
Armata şi politica! Când le vezi amestecându-se, simţi un gust amar. Ba, 
mai mult, vorbele sunt contrazise de fapte. Vorbele se bat cap în cap cu 
faptele. 

D.U.: Antonescu s-a folosit de numele Majestății Voastre în acţiunea 
de reprimare a mişcării legionare. El a cerut poporului să facă zid „lângă 
regele ţării“. l-aţi trimis atunci o scrisoare publică în care scriaţi că 
împreună cu regina-mamă aţi decis să contribuiţi cu 500.000 de lei la 
fondul dedicat familiilor acelor ostaşi „căzuţi la datorie“ în zilele de 21-23 
ianuarie. Tot atunci aţi decis decorarea cu „Insigna Bravurei“ a militarilor 
ucişi de legionari. Din partea regelui s-a depus o coroană de flori la 
mormântul celor 17 ostaşi ucişi. Au fost organizate funeralii naţionale. 

M.S.: Nu-mi aduc aminte de suma dată. Poate pentru că acest gest e 
mai mult decât normal. Dacă aş fi avut simpatii legionare, e sigur, însă, că 
n-aş fi făcut acest gest. Un gest public care demonstra ce era de 
demonstrat. 


D.U.: Ce poziţie a avut Mihai Antonescu în acea perioadă? Era la 
propagandă, dar ocupa şi alte poziţii-cheie... Or, propaganda e importantă 
în dictatură. Şi are stilul ei. S-au făcut studii privitoare la circulaţia 
numelui lui Antonescu în epocă în comparaţie cu acela al regelui. Când se 
studiază un regim politic, se numără, de pildă, articolele consacrate 
personalităţilor dintr-o anumită perioadă. S-a spus că în perioada 
septembrie 1940 — august 1944, scorul ar fi fost de aproape 4 la 1 în 
favoarea lui Antonescu. Despre dumneavoastră s-au scris 261 articole. 
Despre Antonescu — 1.293. Mihai Antonescu, aflat la Propagandă, 
controla fireşte acest scor al popularității în presă. 

M.S.: Fireşte, una este frecvenţa, şi alta popularitatea reală. Dacă mă 
gândesc la Stalin, la Hitler, la Ceauşescu au fost omniprezenţi într-un 
eşafodaj uriaş pentru cultul personalităţii. Lumea îi ura. Ura era şi mai 
putemică. Ce contează de câte ori sunt rostite nişte elogii, nişte nume, 
dacă cel „elogiat“ e urât, disprețuit de mulţime? Elogii în pustiu...Nu era 
cazul lui Antonescu, avea mulţi susţinători la un moment dat... 

D.U.: În 10 mai 1941, aţi fost avansat la gradul de mareşal. Bastonul 
v-a fost înmânat de către Antonescu. 

M.S.: Bine. Asta a fost din nou o chestie în genul lui Antonescu. El era 
general de divizie. Voia să fie mareşal. Şi n-a vrut ca eu să am pentru o 
perioadă prea mare gradul de mareşal, înainte de a-l obţine el. Aşa că m-a 
făcut şi pe mine, care eram „capul oştirii“, general de divizie, iar la 10 mai 
1941 am fost făcut mareşal, bastonul fiindu-mi înmânat de către 
Antonescu. 

D.U.: Peste trei luni, la 21 august 1941, aţi semnat acel decret prin 
care, „pentru servicii militare aduse patriei şi tronului pe câmpul de 
bătaie“, generalul Antonescu era avansat la gradul de mareşal. 

M.S.: La noi, gradul de mareşal există în timp de război. Nu de pace. 
Apoi, noi nu suntem ruşi. La ruşi erau la modă mareşalii... Ei şi-au permis 
să scoată o serie de mareşali... Şi nemţii la fel. Românii n-au făcut risipă 
de mareşali. Fiind un grad legat de vremuri de război, nu de pace, şi 
românii fiind oameni paşnici, noi n-am avut înainte de al doilea război 
mondial decât doi mareşali, în toată istoria noastră: Prezan şi Averescu. 


Doi mareşali făcuţi în timpul războiului. lar regele ţării, fiind capul 
armatei, trebuie să fie mareşal. 


„Ne gândeam la eliberarea Basarabiei şi Bucovinei, dar nu eram 
de acord să se meargă mai departe “ 


D.U.: Ştiţi ce m-a mirat pe mine? Faptul că n-aţi fost consultat de 
Antonescu atunci când s-a decis intrarea ţării noastre în război, în 22 iunie 
1941, când s-a dat „proclamația către ţară a domnului general Antonescu, 
conducătorul statului român şi Preşedintele Consiliului de miniştrii“. 
Regele era oficial şeful statului român. 

M.S.: Dar nu am fost consultat când s-au întocmit aceste documente. 

D.U.: Şi totuşi, numele şi poziţia dumneavoastră au fost invocate în 
cadrul acestor decizii capitale. 

M.S.: În proclamaţiile şi ordinele de zi date de Antonescu se foloseau 
fel de fel de fraze ca: „La luptă sfântă pentru neam şi rege“ sau „V-o cere 
neamul, regele şi generalul“. Lucrul care m-a mirat pe mine... l-am aflat 
puţin mai târziu. Ruşii mi-au spus că ei ştiau foarte bine că eu n-am avut 
nimic de-a face cu începutul războiului contra lor. Mi-au spus-o ei. Deci se 
ştia că nu fusesem consultat. Îmi aduc aminte şi altceva. Câteva zile după 
aceea, m-am întors la Bucureşti cu mama şi a venit Antonescu să 
vorbească cu noi. Şi foarte mândru a spus că „până şi Churchill a zis că 
România a declarat război în mod aşa de curajos Sovietelor“. Atunci eu i- 
am replicat, i-am întors-o: „Asta nu-i adevărat“. Şi i-am explicat de ce. 
Din ce am auzit eu la B.B.C., s-a spus outrageous, or asta înseamnă 
„neruşinat“. Biroul lui, ca să-i facă pe plac, consilierii cu propaganda au 
notat courageous, care înseamnă „curajos“. Asta ca să-l facă să se umfle 
în pene. Când i-am subliniat asta, Antonescu a devenit cam roşu la faţă 
[râde]... 

D.U.: Conform decretului din 6 septembrie 1940, când aţi depus 
jurământul de urcare pe tron, eraţi „capul oştirii“, or, neinformându-vă, 
Antonescu a încălcat acest decret. Antonescu încălcase chiar prima 


prerogativă regală. Aţi aflat de intrarea ţării noastre în război de la radio? 
Era normal? 

M.S.: Mie, „capul oștirii“, nu mi s-a comunicat înainte că ţara intră în 
război. Lucrul acesta n-a fost notificat niciodată oficial. N-am semnat nici 
o declaraţie de război, nici împotriva Rusiei, nici împotriva Statelor Unite, 
nici împotriva Marii Britanii. Un aghiotant m-a sunat noaptea şi mi-a spus 
că a fost informat de comandantul garnizoanei Sinaia de acest lucru. Era o 
informaţie neoficială, făcută de la om la om, din prietenie. Când am aflat 
un lucru atât de important, de grav, l-am căutat la telefon pe Antonescu. 
Dar nu era. Sau n-a răspuns. A doua zi dimineaţă n-am primit nici un 
mesaj. Am aflat de dezastru din buletinul de ştiri transmis de B.B.C. Eram 
în maşină cu mama mea, Regina Elena. Ziarele publicau şi ele 
„Proclamaţia“ şi „Ordinul de zi“. L-am chemat pe Mihai Antonescu la 
telefon şi i-am spus: „Ce-i asta?! Cum se face că n-am fost consultat? Că 
nu mi s-a spus nimic?!“. Mi-a răspuns incredibil, dacă ne gândim la 
implicaţiile intrării României în război: „Credeam c-o să auziţi la radio, că 
veţi afla din ziare“. Mi s-a părut totul iresponsabil în atitudinea lor. Cum 
altfel? 

D.U.: Şi totuşi, era folosită formula „pentru neam, pentru rege“. Dacă 
regele nu ştia nimic şi nu ceruse războiul, poate că nici poporul, „neamul“ 
nu voia acest război. 

M.S.: Antonescu avea aceste formule. Am mai spus-o, o voi spune de 
câte ori va fi nevoie ca să se înțeleagă. Sigur, trebuia să luptăm pentru 
Basarabia şi Bucovina. Poporul voia Basarabia şi Bucovina, aceste 
teritorii smulse din ţara noastră. Şi, la fel ca toţi românii, doream şi eu 
revenirea Basarabiei şi Bucovinei la ţara-mamă. 

D.U.: În ciuda faptului că n-aţi fost consultat în legătură cu acest 
război, i-aţi trimis o telegramă lui Antonescu în care apărea acest mesaj: 
„În clipa când trupele noastre trec Prutul şi Codrii Bucovinei pentru a 
reîntregi sfânta ţară a Moldovei lui Ştefan cel Mare, gândul meu se 
îndreaptă către domnia voastră, domnule general, şi către ostaşii ţării“. 

M.S.: Această telegramă a fost făcută fără încuviințarea mea. Cred că a 
fost făcută. Dar e foarte adevărat că noi ne gândeam, şi eu şi mama mea, la 


eliberarea Basarabiei şi Bucovinei. Dar nu eram de acord să se meargă 
mai departe. 

D.U.: Când aţi plecat în inspecții pe front, pe frontul de Est, aceste 
vizite erau programate cu mult sau puţin timp înainte? 

M.S.: Vestea că trebuie să merg pe front venea în ultima clipă. O 
primeam prin mareşalul Curţii. Venea chiar în ultima clipă. Era ca un 
ordin. 

D.U.: Aşa aţi fost anunţat, în 8 iulie 1941, că trebuie să mergeţi într-o 
inspecţie pe front. 

M.S.: Da. Trebuia să fiu gata în două ceasuri. Să plec în inspecţie. N- 
am avut o altă înştiinţare despre asta. Pentru acea inspecţie am fost anunţat 
seara, chiar în seara zilei de 8 iulie. Iar inspecția era pentru zilele de 9 şi 
10 iulie 1941. Am plecat la miezul nopţii spre Bucureşti de la Sinaia. lar 
dimineaţa am fost pe front pentru că soarta războiului şi a ostaşilor mă 
interesa. Era un prilej să le cunosc cu ochii mei. 

D.U.: Ce aţi simţit, când au fost reintegrate Basarabia şi Bucovina de 
Nord la România? 

M.S.: Bineînţeles, eram foarte fericit. Am fost foarte bucuros. Mi-e 
greu să vorbesc despre lucruri atât de mari. Am fost foarte fericit. 

D.U.: În 24 iulie 1941, aţi făcut împreună cu Ion Antonescu o vizită la 
Cernăuţi. 

M.S.: Da. Mi se pare că a fost o ceremonie acolo, cu prilejul 
reintegrării Basarabiei şi Bucovinei. Înainte de asta, am vorbit la radio. În 
cinstea armatei române. Pentru acţiunile ei. 

D.U.: În 8 noiembrie 1941, aţi participat la festivitățile organizate cu 
prilejul revenirii trupelor române în ţară. Trupele au defilat, atunci, pe sub 
Arcul de Triumf. Am văzut fotografii din ziua aceea. 

M.S.: Importantă a fost pentru mine Reîntregirea, sărbătorirea ei. 
Trupele au trecut pe sub Arcul de Triumf. Era un moment de bucurie şi 
demnitate. Mulţi credeau că războiul s-a terminat. Războiul în răsărit. 
Lumea se gândea la un moment când se va putea redobândi nordul 
Transilvaniei. 


D.U.: Am citit că atunci când i s-a prezentat ministrului român de 
Externe, Mihail Manoilescu, harta amputată a României la „arbitrajul“ de 
la Viena din 29 august 1940, acesta a leşinat. 

M.S.: Hotărârile erau luate la Berlin. Hitler ne-a cerut să cedăm 
întregul Cadrilater. Nu eu eram rege atunci. Ceea ce s-a întâmplat atunci 
cu Transilvania a fost o nenorocire. lar povestea cu „arbitrajul“ n-a fost 
decât o poveste. Tragică. Noi am mers cu hărţi, şi cu documente, şi 
dovezi. Nimănui nu-i păsa de aceste lucruri. 


„N-am reuşit să-l salvez pe Antonescu “ 


D.U.: După ce am redobândit Basarabia şi Bucovina, aţi bănuit că Hitler 
va cere insistent, fiindcă semnasem acel Pact Tripartit, ca România să 
participe în continuare la războiul antisovietic alături de armata germană? 

M.S.: Eu am sperat ca războiul să se încheie după reîntregirea 
teritoriilor aparţinând României. N-a fost să fie aşa. Antonescu a acceptat 
cererea lui Hitler ca armata română să participe mai departe la războiul 
antisovietic. Pe mine m-a îngrijorat cererea lui Hitler. Începusem cu toţii 
să avem gânduri negre. Mulţi dintre noi aveam mari reticenţe. Şi Brătianu. 
Şi Maniu. Există o întreagă corespondenţă către Antonescu legată de acest 
război. Scrisori după scrisori. În care i se cerea să renunţe la război. 
Culmea este că Drăgan a publicat aceste scrisori. 

D.U.: Am citit aceste scrisori în volumele cu Antonescu. Drăgan 
tocmai a pierdut zilele acestea1E” procesul intentat ziariştilor italieni ce l- 
au declarat legionar şi colaborator al lui Ceauşescu. Sentința care s-a 
pronunţat în acest proces a fost limpede. 

M.S.: Drăgan a fost legionar. Lucrul acesta e ştiut. Nu era nevoie de 
procesul cu revista italiană Panorama ca să se ştie asta. Dar procesul 
pierdut de Drăgan e important prin rezoluţia lui. Ea subliniază un adevăr 
care nu prea e luat în seamă la Bucureşti, unde oricine poate fi calificat ca 
legionar, numai legionarii notorii nu. Apoi, afacerile pe care le-a făcut 
Drăgan, cu care a câştigat miliarde, au fost cele cu gazul lichid. Afaceri cu 
Ceauşescu. O fi având el simţăminte speciale pentru Antonescu. Motivația 


lor nu pot s-o ştiu. Dar e simplu să lauzi un om care a murit şi care nu 
periclitează poziţia puterii actuale. 

D.U.: Mi-aţi vorbit în repetate rânduri despre Antonescu. Şi prima 
oară pe 5 mai 19901%. Deşi v-a contrariat în numeroase prilejuri, nu aţi 
păstrat o atitudine subiectivă faţă de mareşal, un mare om în istoria anilor 
"40, după unii istorici, condamnat de alţii ca vinovat de alianţa cu Hitler şi 
de Holocaust. Ce e ciudat, acum, deşi explicabil, este campania 
proantonesciană din România la care participă şi multe cozi de topor 
ceauşiste. Antonescu merită să fie, în fine, înţeles la adevărata lui 
dimensiune. Dar nu prin campanii ce se folosesc de personalitatea 
mareşalului pentru o propagandă antimonarhică, naționalistă, de extremă 
dreapta. În spatele numelui lui Antonescu, ridicat în slavă, încearcă să se 
ascundă tot soiul de mercenari. Aceiaşi care mai ieri l-au scos din 
istorie... Pentru că actuala putere vă consideră un pericol vi-l opune pe 
Antonescu... Drăgan creează un soi de vid în jurul lui Antonescu. E 
prezentat ca singura personalitate a timpului. Povestea cu poporul român 
vinovat pentru că a crezut în aliaţi sună teribil. Drăgan cultivă modelul 
dictatorului şi nici acum Antonescu nu va fi înţeles. 

M.S.: Drăgan îl tot citează pe Magherescu. Mi s-a spus, n-am verificat, 
că Magherescu ar fi afirmat că lucrurile puse de Drăgan pe seama lui nu 
sunt adevărate. 

D.U.: Mi-aţi spus că v-aţi luptat ca să-l salvaţi pe Antonescu. 

M.S.: Dacă ar fi fost Antonescu în 26 august, dacă n-am fi aflat 
întâmplător de la doctorul lui că pleacă pe front şi nu am fi schimbat data, 
partidele ar fi avut pregătită echipa de supraveghere a lui Antonescu. Apoi 
e limpede că a fost judecat, de fapt, de ruşi, că ei i-au decis soarta. Citiţi 
documentele vremii legate de epurare şi „criminalii de război“. Pe alţii am 
reuşit să-i graţiez atunci. Au scăpat cu viaţă. Dar la Antonescu respingerea 
oricărui drept la grațiere, la clemenţă a fost fermă. 

D.U.: Aţi fost de acord cu afirmaţia istoriografilor care l-au decretat pe 
Antonescu „criminal de război“? Sunteţi de acord cu acest punct de vedere 
împărtăşit de comunişti? 


M.S.: Nu, nici vorbă. Nu! A fost o exagerare. Bine, dacă vrei, oricine 
începe un război poţi să spui că este criminal. La noi, criminal de război a 
avut o singură interpretare, desemnând o persoană care chiar a făcut crime 
de război. Or, Antonescu n-a făcut asta. La el conta jurământul militar. La 
Antonescu, atârnă greu alte vinovăţii care i se aduc pentru Transnistria, 
pentru soarta evreilor. Dar aţi văzut cât de împărţiţi sunt istoricii care-l 
judecă. Unii-l ridică în slavă, alţii vor să-i şteargă numele... 


„Poporul voia pacea “ 


D.U.: În noaptea de Anul Nou, 1943, în discursul pe care l-aţi rostit la 
radio, aţi făcut o urare profundă, sinceră: „Urarea ce fac cu acest prilej 
poporului meu căruia istoria i-a hărăzit până acum atâtea suferinţe, 
întretăiate doar de rare luminişuri de dreptate, este ca sfârşitul 
frământărilor sângeroase care sfâşie omenirea să-i aducă consfinţirea 
definitivă a drepturilor sale nepieritoare“. Aţi reluat această idee şi aţi 
dezvoltat-o în cuvântarea de răspuns pe care aţi adresat-o decanului 
corpului diplomatic. 

M.S.: În cuvântarea care era să-i aducă lui Mocsony-Stârcea 
mobilizarea pe front. Discursul l-a scos din minţi pe Antonescu, care s-a 
grăbit să dea publicităţii o dezminţire. 

D.U.: Iar Killinger a protestat atunci la preşedinţia Consiliului de 
Miniştri. Credea că guvernul voia să blocheze participarea României la 
război. 

M.S.: Nu îmi mai amintesc toate aceste detalii. Ce ştiu însă cu 
siguranţă e că vorbirea mea de atunci fusese ticluită special, că gândisem 
cu Brătianu, cu Maniu ce să spun, care era dorinţa cea mai adâncă a 
românilor. Am făcut lucrul acesta în taină şi ce am spus era adevărul. O 
adevărată speranţă, marea speranţă a noastră, a românilor. Când au auzit 
ce am spus, au priceput bine sensul. De aici scandalul, supărarea. Eu 
doream pacea. Poporul voia pacea. 

D.U.: În ciuda scandalului, atunci aţi câştigat bătălia şi odată cu ea o 
nouă poziţie. A fost un moment critic. Cu Mocsony-Stârcea, cu Codreanu, 


cu refuzul de a aproba ordinul de mobilizare pentru Stârcea, cu 
ameninţarea că părăsiţi ţara dacă sunteţi obligat să renunţaţi la imunitatea 
Casei Regale. Mihai Antonescu v-a ameninţat că lon Antonescu va face 
apel la ţară. Antonescu îl trimisese la dvs. Drept replică a venit 
ameninţarea dvs. că veţi face apel la popor. L-aţi chemat atunci pe D.Gh. 
Lupu, care era Preşedintele înaltei Curți de Casaţie, şi l-aţi consultat 
asupra prerogativelor pe care le aveati. L-aţi întrebat cum, în ce fel se 
poate organiza plebiscitul. Aceste informaţii se găsesc şi în jurnalul lui 
Radu Rosetti aflat în arhivă. 

M.S.: A fost o mare tensiune atunci. Antonescu era furios, avea aerul 
că vrea să înlăture instituţia monarhică. Asta spune multe. Nu era totuşi o 
problemă de viaţă şi de moarte pentru ţară faptul că Stârcea pleca sau nu 
pe front, că eu aprobam sau nu o decizie a conducătorului statului legată 
de povestea asta. În fine. Pe urmă, Antonescu a renunţat la criza lui de 
orgoliu. Ţara avea necazuri mari şi cine ştie ce putea să urmeze, ce 
frământări se iscau dacă lumea înţelegea atacul la monarhie. Antonescu, 
mi-aduc aminte că vorbea despre el la persoana a treia: „conducătorul 
crede...“, „conducătorul spune...“, „conducătorul s-a întâlnit...“. 

D.U.: Ce alte acţiuni diplomatice aţi mai întreprins în vederea ieşirii 
României din război? Au fost negocieri cu reprezentanţii Statelor Unite, 
cu Marea Britanic 

M.S.: Asta la Cairo. În acele vremuri, naţional-ţărăniştii şi național- 
liberalii au încercat să realizeze un acord cu mine. 

D.U.: Fusese în Italia povestea cu înlăturarea lui Mussolini, în iulie 
1943. Victor Emanuel al III-lea îl înlăturase pe Mussolini. 

M.S.: Era o idee. Maniu şi Brătianu mi-au scris că ei nu mai cred că e 
cazul să nu fie amestecată Coroana în ce se întâmplă. Era o situaţie gravă. 
Aşa că au simţit nevoia să mă informeze şi Maniu şi Brătianu, că 
trimiseseră cu zece zile înainte un memoriu lui Antonescu prin care cereau 
scoaterea României din război. 

D.U.: Memoriul fusese trimis în 12 august 1943. Maniu şi Brătianu se 
gândeau şi la prerogativa pe care o aveaţi încă din 6 septembrie 1940 de 
„cap al oştirii“. Puteaţi opri războiul. Aveaţi dreptul de a-l numi pe 


Preşedintele Consiliului de Miniştri. Puteaţi să-l înlăturați pe Antonescu, 
dacă refuza să încheie armistițiul. Era un drept legal, constituţional. Cine 
purta discuţiile pentru armistițiu? 

M.S.: Maniu, Brătianu. Alţi naţional-ţărănişti. Alţi liberali. Erau 
desigur şi colaboratorii mei. Am vorbit de ei: Mocsony-Stârcea, Vişoianu 
şi cel care avea cifrul, Gr. Niculescu-Buzeşti. 

D.U.: De ce acest cifru? 

M.S.: Ca să nu afle Antonescu, nemţii. 


„Aliaţii ne-au lăsat pe mâna ruşilor “ 


D.U.: Tratativele se făceau în numele lui Maniu şi al Majestății Voastre. 
Dar a venit Conferinţa de la Casablanca din ianuarie 1943. Atunci 
preşedintele Statelor Unite şi prim-ministrul Marii Britanii au decis să nu 
angajeze negocieri cu Statele Axei şi cu sateliții ei. S-a hotărât atunci să li 
se impună acestora formula capitulării necondiționate. 

M.S.: Am aflat de această Conferinţă de la Casablanca din 
comunicate, de la cei care au fost acolo. Situaţia devenea acum foarte 
complicată şi pentru România. Şi în general. Apoi nemţii aveau, să 
spunem şi asta, oarecare mândrie. Decizia aceasta era un fel de insultă 
pentru ei. 

D.U.: Decizia de la Casablanca a avut consecinţele pe care le ştim în 
istoria României din ultimele patru-cinci decenii. Ceea ce realizează 
Occidentul acum, foarte târziu, este că va trebui să plătească scump 
decizia de atunci. Casablanca s-a întors ca un bumerang. Toţi vor plăti 
pentru decizia de atunci. Pentru dezechilibrul pe care l-au creat. Şi 
atentatul la drepturile omului, a milioane de oameni. 

M.S.: Bine. Stalin a insistat să se facă aşa. Stalin a făcut toată povestea 
asta. Şi ruşii plătesc nebunia lui. 

D.S.: Pe urmă a fost conferinţa de la Moscova. În octombrie 1943. 
Atunci s-a stabilit că S.U.A., Marea Britanie şi Uniunea Sovietică „vor 
acţiona împreună, în toate problemele privitoare la capitularea şi 


dezarmarea duşmanului“ cu care se aflau în război. Dar la un moment dat 
nu s-a ajuns ca să decidă numai sovieticii? 

M.S.: Ba da. Ceilalţi parcă ar fi ieşit din scenă, parcă ar fi dispărut. 
Asta e grav. 

D.U.: Când şi cum aţi început contactele cu Partidul Comunist? 

M.S.: La cererea englezilor şi americanilor. Data exactă n-o ştiu. Prin 
*43, pe la sfârşit. În septembrie. Ne-au spus că nu mai vor ca să discute 
dacă nu-i băgăm şi pe aceştia... Ştiu că a fost un fel de consternare în 
grupul nostru, când am aflat de această decizie, de acest imperativ venit de 
la... englezi şi americani. 

D.U.: În toamna anului 1943, cercurile Palatului au discutat cu Maniu 
şi cu Brătianu problema destituirii lui Antonescu. El urma să fie înlocuit 
de un general care să încheie armistițiul cu Naţiunile Unite. Persoana 
aleasă era generalul Constantin Nicolescu, considerat un „prieten al 
regelui“. Cine era generalul? 

M.S.: Era un general care, după 23 august, a devenit Şeful Casei 
Militare. S-ar fi dat o lovitură de stat. Tot de la cavalerie era şi el [râde]. 
Ştiţi că Antonescu avea o predilecție să-i avanseze în posturi-cheie pe cei 
de la cavalerie... 

D.U.: Era prieten apropiat al dumneavoastră acest general? 

M.S.: Înainte, nu. Această lovitură trebuia să se petreacă în legătură cu 
debarcarea Aliaților în Balcani. Cu sprijinul militar acordat de ei. Dar n-a 
venit acest ajutor. Am renunţat la plan. De aceeaşi părere au fost şi 
generalii Gh. Mihail şi Constantin Nicolescu, care urma să-i ia locul lui 
Antonescu. La fel gândea şi Constantin Sănătescu. 

D.U.: Mai erau şi doi colonei, Radu Rusescu şi Dumitru Dămăceanu. 

M.S.: De Rusescu nu ştiu exact. Ştiu cum a fost imediat după această 
întâmplare. Amândoi coloneii s-au dovedit a fi nişte lichele. Dămăceanu 
fusese director al şcolii împreună cu Tomescu. Directorul şcolii noastre, 
unde am învăţat. Când spun lichele, mă refer la faptul că s-au dat cu 
comuniştii după aia. Pe Rusescu îl ştiam dinainte. Era aghiotant. Era în 
birou cu Urdăreanu. Probabil că l-or fi avut la mână pentru că el vorbea tot 
timpul cu Moruzov, care era şeful Siguranţei. Mie de Dămăceanu îmi pare 


rău şi pentru că mai trăieşte cineva din familia lui. Care tot spunea că el 
mi-era devotat. Aşa spunea el probabil acasă, dar el în realitate n-a prea 
fost aşa. 

D.U.: S-a redactat un proiect de armistițiu între România şi aliaţi. 
Molotov a făcut atunci o declaraţie publică: „Uniunea Sovietică îşi ia 
angajamentul să nu se amestece în problemele interne ale României. Nu 
va încerca să schimbe regimul politic şi economic al ţării. Nu va anexa 
nici o singură parte din teritoriul românesc“. 

M.S.: Asta a fost mereu metoda comuniştilor, a sovieticilor: una să 
spună şi alta să facă. Toate promisiunile lor s-au dat pentru ca să fie 
absurd şi tragic încălcate. Dar câţi n-au fost atunci dintre aceia care au 
sperat că va fi bine? Sau, azi, câţi oameni nu cred în declaraţii care nu sunt 
altceva decât o capcană? 

D.U.: Declaraţia lui Molotov a fost fireşte aprobată de Parlamentul 
englez şi de Departamentul de Stat american. Dar, la o lună, parcă, aţi 
primit textul convenției armistiţiului propus de aliaţi, pe care vi l-a 
transmis principele Ştirbey. Erau condiţii de armistițiu foarte dure. Aliaţii 
cereau ca Basarabia şi Bucovina de Nord să fie imediat cedate Rusiei. 

M.S.: Degeaba luptaseră românii în '41. Inutile fuseseră sacrificiile 
umane şi materiale. Inutil tot războiul. Când au intrat, în 28 august, trupele 
sovietice în ţară, s-a fraternizat cu ele, dar repede ne-am dat seama că 
armata rusă era altceva decât credeam noi. Era o armată care trăia pe 
spatele ţării noastre. În întregime. Erau furate fermele, magazinele, casele 
particulare. Erau furate găini, oi, automobile. Culmea a fost atunci că s-a 
furat până şi maşina noului preşedinte al Consiliului. Era ceva nou pentru 
noi. 

D.U.: Pentru că ocupaţia „prietenilor“ sovietici era mai rea decât a 
„duşmanilor“ nemți, v-aţi grăbit să încheiaţi acel armistițiu. Cine a mediat 
armistițiul? 

M.S.: Ştirbey şi Vişoianu. Ei se aflau în august 1944 la Cairo şi i-am 
trimis la Moscova ca să semneze acolo o convenţie de armistițiu 
definitivă. Această convenţie a fost ratificată în septembrie. 

D.U.: 12 septembrie 1944. 


M.S.: Dar cei doi reprezentanţi ai noştri sosiseră la Moscova la 
sfârşitul lui august, odată cu delegaţia care plecase din Bucureşti, o 
delegaţie condusă de Lucrețiu Pătrăşcanu care era singurul ministru 
comunist din noul guvern. Vişoianu a explicat întârzierea prin faptul că nu 
au fost convocați la Kremlin decât în 8 septembrie 1944. Aici a avut loc 
scena „duelului“ dintre Vişoianu şi Molotov. Era contrazisă flagrant 
declaraţia lui Molotov din aprilie 1944. Vişoianu le-a arătat că lipsesc 
tocmai elementele ce reprezentau poziţia mea, dar de câte ori cerea o 
modificare pentru ţara noastră, Molotov răspundea impasibil: „Să trecem 
la articolul următor“. Vişoianu s-a bătut să se introducă un punct esenţial: 
anume că „la sfârşitul ostilităţilor, trupele aliate vor părăsi teritoriul 
român“. Dar Molotov avea aerul că punctul acesta nu e deloc important, 
când el era, de fapt, esenţial. 

D.U.: Maniu şi Brătianu, în 12 martie 1944, i-au trimis un nou 
memoriu lui Antonescu. De data asta, liderii partidelor Naţional-Ţărănesc 
şi Naţional-Liberal îi cereau lui Antonescu în termeni categorici să scoată 
România din război. lar dacă nu, să-şi dea demisia. În mâinile Regelui 
Mihai. 

M.S.: Se acţiona atunci pe cale diplomatică. După ce am primit de la 
aliaţi condiţiile armistiţiului, deosebit de grele, nu puteam să rămânem 
aşa, pasivi. Ni se cereau Basarabia şi Bucovina de Nord, ţara trebuia să 
intre imediat în război de partea aliaţilor, or, nemţii erau pe teritoriul 
românesc şi aveau destule unităţi. Mai era încă o exigenţă care însemna 
ruinarea ţării. 

D.U.: Să plătim trei sute de milioane de dolari Uniunii Sovietice. Şi, 
mai mult, la valoarea banilor din '38. 

M.S.: Cererile acestea însemnau ruina. Prăbuşirea ţării. Nu puteam să 
stăm aşa. Am început noi acţiuni diplomatice. Cu Ştirbey, dar şi cu 
Constantin Vişoianu trimis în secret. Antonescu nu-l voia. Cerusem un 
ajutor aerian care trebuia să sprijine acţiunea forţelor terestre declanşată 
împotriva nemților. Pierdusem multe escadrile în războiul din Rusia. 
Singura aviaţie pe care o mai aveam în ţară era germană. Nu am vrut să 
declarăm imediat război nemților. l-am dat numeroase posibilităţi de 


gândire şi de schimbare a atitudinii lui Antonescu. Eu preferam să dăm 
ultimatum nemților, să le cerem să părăsească România în 24 de ore. 
Voiam să reorganizeze armata. În urma tratativelor duse de Ştirbey şi 
Vişoianu, englezii şi americanii, prin ambasadorii acestor ţări, se arătau 
favorabili propunerilor mele. Dar ruşii nu răspundeau. Am primit, în 
schimb, o telegramă de la emisarii noştri Ştirbey şi Vişoianu. Era o 
telegramă cifrată în care mi se aducea la cunoştinţă faptul că Uniunea 
Sovietică nu voia armistițiu. Voia să ne trateze ca un învingător, iar nu ca 
un partener, la masa tratativelor. Vroiau să ne ocupe cu armele. Să intre cu 
armata. În telegramă mi se cerea să opresc toate operaţiile militare 
împotriva Rusiei, fără să aştept răspunsul sovieticilor. Mai rămâneau cinci 
zile până la 23 august. De fapt opt zile, căci data programată iniţial fusese 
26 august. 

D.U.: Să ne întoarcem puţin. Iată un lucru grav. În 12 aprilie 1944, 
guvernul sovietic a propus guvernului român să capituleze necondiţionat 
şi să semneze armistițiul cu Naţiunile Unite, în sensul hotărârilor 
privitoare la Axă şi la sateliții ei de la Casablanca. Nu s-a capitulat atunci. 
Lucrul aceasta ne ajută să înţelegem că vă interesau foarte mult condiţiile 
armistiţiului şi nu aşa cum a afirmat o anume propagandă. L-ați aşteptat pe 
Antonescu să-şi modifice atitudinea. 

M.S.: Şi Maniu şi Brătianu i-au scris lui Antonescu. Au apelat la 
raţiunea Mareşalului. I-au adus toate argumentele. Făceau comparații între 
poziţia României în războiul purtat alături de Axă. Am făcut tot posibilul 
ca Antonescu să-şi revizuiască atitudinea. Înainte de a-l aresta. 


18” Interviul acesta a fost luat în decembrie 1990. 
19” Cu ocazia primului amplu interviu pe care l-am realizat la Versoix, tipărit în România cu 
Majestatea Sa Regele Mihai, în exclusivitate, în revista România literară, 23 august 1990. 


Coroana sau o mie de morminte! 


Comuniştii au spus: „Il vom învăţa să ne iubească pe noi!“ 


D.U.: Nu sunt puţini oameni în România care ar opta pentru o monarhie 
constituţională. Un plebiscit ar putea să pună în evidenţă această opţiune. 
Deşi n-ar fi cinstit pentru istorie şi nici pentru Majestatea Voastră, pentru 
că monarhia s-a instaurat prin plebiscit, dar a fost îndepărtată cu forţa de 
dictatură. 

M.S.: Un plebiscit? Fireşte. Prin plebiscit s-a instaurat monarhia în 
România. lar abdicarea ei s-a făcut în afara voinţei poporului. Fără nici un 
plebiscit. Groza şi Gheorghiu-Dej mi-au cerut o audienţă la Bucureşti. 
Eram la Sinaia. M-am întors în Capitală, însoţit de mama mea, Regina- 
mamă Elena. Credeam că era vorba de răspunsul privitor la căsătoria mea 
cu Principesa Ana de Bourbon-Parma. Aşteptam acordul guvernului, 
conform Constituţiei. În loc de asta, mi-au înmânat un act de abdicare. Era 
redactat cu greşeli de sintaxă şi de vocabular. Fusese conceput şi impus de 
sovietici. Mi-au cerut să-l iscălesc imediat. Le-am răspuns că dinastia a 
fost plebiscitată de poporul român şi, în consecinţă, poporul trebuie să se 
pronunţe cu privire la desfiinţarea dinastiei. Nici n-au vrut să audă de 
voinţa şi părerea poporului. Cum nu aveau să-i intereseze poporul şi 
părerile lui niciodată, în toţi aceşti ani de dictatură, iar nu de republică. 

D.U.: Poporul a fost în dictatura comunistă doar un cuvânt aruncat în 
discursuri, cum arunci o nadă. În numele poporului a fost trimis la Canal 
şi în puşcării poporul. În numele poporului au fost lăsate să moară femei 
în maternităţi. Şi tot în numele poporului, a tremurat de frig poporul, n-a 
avut ce mânca poporul, n-a avut lumină poporul. Singurul lucru pe care 
trebuia să-l aibă a fost frica. De dragul — vorba vine — poporului, pentru 
frica, frigul şi foamea poporului român. 

M.S.: Ştiţi ce mi-au spus atunci când m-au forţat să abdic? „A fost 
învăţat să vă iubească poporul, îl vom învăţa să ne iubească pe noi!“. Asta 
mi-au răspuns, când le-am cerut ca românii să se pronunţe cu privire la 


plecarea noastră. Am spus că am nevoie de o clipă de gândire. M-am 
retras. Am constat că ei luaseră anumite măsuri înainte de a intra în 
audienţă. Garda din Palat fusese arestată, iar cea dinafară, înlocuită cu 
trupe din divizia „Tudor Vladimirescu“. O divizie îndoctrinată, venită din 
Uniunea Sovietică. M-am întors în salon. Am încercat să tergiversez. Dar 
nu a fost chip. Pe mine m-au ameninţat personal, direct. Nu mă speria 
faptul că-mi vorbeau despre tratativele cu aliaţii, despre actele mele 
antisovietice în care mă opusesem de fapt deciziilor politice arbitrare, 
anticonstituţionale. Dar mi-au spus că în cazul în care refuz să abdic, o 
mie de tineri arestaţi, mulţi dintre ei studenţi, vor fi ucişi. Că va fi o baie 
de sânge, fără milă pentru tineret. Constrâns în felul acesta am iscălit. 
Abdicarea monarhiei s-a făcut prin forţă. Armata era practic dezarmată. 
Doar diviziile formate din foşti prizonieri şi îndoctrinaţi aveau putere 
militară. 

D.U.: În 24 decembrie 1947, Emil Bodnăraş era membru al Biroului 
Politic al Comitetului Central al Partidului Comunist Român. Dacă citim 
ziarul Universul din 31 decembrie 1947, aflăm că Bodnăraş a ţinut să 
afirme că a preluat conducerea armatei „din însărcinarea P.C.R. şi cu 
asentimentul unanim al guvernului condus de dr. Petru Groza“. P.C.R. 
prelua astfel totul sub controlul şi conducerea lui. S-au făcut multe 
distribuiri de funcţii în zilele următoare. Multe schimbări. La 27 
decembrie au fost numiţi în funcţii înalte, la diferite comandamente, în 
punctele-cheie, zece generali care erau sau militanţi comunişti sau de 
partea comuniştilor. Au fost schimbaţi mulţi ofiţeri superiori. 

M.S.: Deşi era o armată, practic, dezarmată, iar „democraţia“ era 
captivă, lucrurile s-au făcut tot cu forţa, sub regim de ameninţare. Să nu 
uităm că oamenii noştri politici erau arestaţi, că şefii partidelor politice 
erau după gratii de multe luni. Singurii oameni politici, dacă-i putem numi 
astfel, erau Groza şi Dej, puşi de ruşi. Aşa că unde putea să fie loc pentru 
voința poporului, pentru hotărârea lui? Voința poporului era temută şi 
dispreţuită profund prin chiar acest refuz de a-l întreba ce vrea, ce doreşte. 

D.U.: Am găsit în arhiva dumneavoastră comunicatul pe care l-aţi dat 
la Conferinţa de presă de la Londra. E un document care vorbeşte de la 


sine. L-am fotocopiat. 


Comunicatul M.S. Regele Mihai al României la Conferinţa de 
presă de la Londra, la 4 martie 1948 


Actualmente nu mai este nevoie de a se insista asupra circumstanțelor 
şi cauzelor anumitor evenimente politice. 

Motivele schimbărilor politice adânci care au fost impuse statelor 
mici din Europa răsăriteană sunt prea bine cunoscute. 

În ceea ce priveşte România, ţin să confirm personal faptele, aşa cum 
s-au produs ele. 

În dimineaţa zilei de 30 decembrie 1947, domnii Petru Groza şi 
Gheorghiu-Dej, ambii membrii ai guvernului român, mi-au înmânat 
textul actului de abdicare, insistând să-l iscălesc imediat. Amândoi 
veniseră la Palatul Regal, după ce acesta fusese înconjurat de 
detaşamente înarmate. M-au informat că eu voi fi considerat 
responsabilul vărsării de sânge ce ar urma, conform instrucţiunilor pe 
care le dăduseră dinainte, în cazul în care eu nu aş iscăli în răstimpul 
dat. 

Acest act mi-a fost impus cu forţa, de un guvern instalat şi menţinut 
la putere de către o ţară străină, guvern întru totul nereprezentativ al 
voinţei poporului român. 

Acest guvern a violat angajamentele internaţionale care-l obligă să 
respecte libertăţile politice ale poporului român, a falsificat alegerile 
şi a nimicit şefii politici democrați care se bucurau de încrederea ţării. 
Înlăturarea monarhiei constituie un nou act de violenţă al politicii de 
înrobire a României. În aceste condiţii, eu nu mă consider nicidecum 
legat, în nici un fel, prin acest act care mi-a fost impus. 

Cu o neştirbită încredere în viitorul nostru, animat de acelaşi 
devotament şi aceeaşi voinţă de a lucra, eu voi continua să servesc 
poporul român de care destinul meu este pe veci legat. 


Pentru a înţelege mai bine acest comunicat, să ne reamintim 
documentul pe care fusese silit să-l semneze M.S. Regele Mihai, în ziua 
de 30 decembrie 1947, document publicat în Monitorul oficial, nr. 300 bis 
din 30 decembrie 1947. Simptomatic acest număr 300 bis în care a apărut 
actul abdicării! Nu voi reproduce textul întreg, care este oricum un fals, ca 
opţiune, atât din punct de vedere al Majestății Sale, cât şi din perspectiva 
fundamentală a voinţei poporului român de atunci. În document se spune 
la un moment dat: „în viaţa statului român s-au produs în ultimii ani 
prefaceri politice, economice şi sociale care au creat noi raporturi între 
principalii factori ai vieţii de stat. Aceste raporturi nu mai corespund 
astăzi condiţiilor stabilite de pactul fundamental — Constituţia ţării — 
cerând o grabnică şi fundamentală schimbare“ [s.n.]. Schimbarea era 
reală. Şi ea echivala cu un început al crizei ce va dura atâtea decenii. Dar, 
în acelaşi timp reprezenta o trădare, după cum reiese şi din textul subliniat, 
a Constituţiei României din 1923 şi, prin ea, o trădare a opţiunilor 
esenţiale din ultimii 30 de ani ai istoriei moderne din prima jumătate a 
secolului XX. Actul abdicării anula cel mai modern, european şi 
democratic moment din istoria ţării noastre. Legat, tocmai de Constituţia 
din 1923, care era pentru a doua oară anulată, tot de o dictatură, după ce 
Carol al II-lea renunţase la ea, instaurând dictatura regală. Trecând peste 
minciuna deplinei înţelegeri, care ar fi existat între rege şi „factorii de 
răspundere ai ţării“ şi peste minciuna că „instituţia monarhică nu mai 
corespunde actualelor condițiuni ale vieţii noastre de stat“, trebuie să 
recunoaştem că autorii acestei abdicări aveau mai mult decât dreptate când 
lăsaseră să le scape, în text, afirmaţia că monarhia reprezenta „o piedică 
serioasă în calea dezvoltării României“ sub zodia de la Răsărit. Ciudată 
mai este în această abdicare şi formularea finală, unde, după ce s-a 
decretat că monarhia nu mai corespunde „actualelor condițiuni ale vieţii 
noastre de stat“, se lansează ideea libertăţii pe care ar avea-o poporul 
român „de a-şi alege noua formă de stat“: „Las poporului român libertatea 
de a-şi alege noua formă de stat“. Când îşi va alege, însă poporul noua 
formă de stat, de vreme ce ea fusese deja aleasă şi impusă prin 
reprezentantul lui Vîşinski agreat de comuniştii ruşi? El a fost ales, ştim 


noi cum a fost ales (din audienţele regelui cu Vîşinski), când a fost impus 
guvernul Petru Groza. N-a avut loc deci nici un referendum după această 
abdicare smulsă cu forţa. Petru Groza a prezentat un text de „Proclamaţie 
al guvernului către ţară“. Proclamaţia informa poporul român, pus în faţa 
unui fapt împlinit, că regele a abdicat şi tot ea îl informa de sus, de la o 
înălţime dictatorială că el, „poporul român a dobândit libertatea de a-şi 
clădi o formă nouă de stat — republica populară“. Nu poporul îşi alesese 
această libertate şi nu râvnise, de fapt, s-o dobândească aşa că erau la fel 
de violente şi actul eliminării monarhiei constituţionale din istoria ţării, şi 
actul dobândirii acestei aşa-zise libertăţi de a fi republicani, înhămaţi la 
troica imperiului stalinist, pe atunci, ca şi mai târziu, lagărul socialist, 
închisoarea în expansiune. După declaraţia dată la 4 martie 1948, la 
Conferinţa de presă de la Londra, Regele Mihai avea să fie primit, în 
Statele Unite ale Americii, în aceeaşi lună, de preşedintele S.U.A., Harry 
Truman, şi de Secretarul de Stat, G. Marschall. Cei doi demnitari vor fi 
informaţi, la rândul lor despre condiţiile în care s-a produs, în realitate, 
abdicarea. Din nou adevărul era rostit, dincolo de hotarele Europei, de astă 
dată, fără să intervină modificări substanţiale în politica mondială faţă de 
imperialismul stalinist. Nu întâmplător am subliniat cuvântul troică, 
însemnând mijloc de transport, dar şi „comandoul“ comunist care avea 
rolul plutonului de execuţie, în vremea lui Stalin. 


În 1993, a apărut la Editura Enciclopedică volumul Amintiri şi 
reflecțiuni scris de Mircea lonniţiu, care a fost coleg de liceu, prieten 
apropiat al regelui şi secretarul Majestății Sale. I-a fost aproape nu doar în 
timpul domniei, ci şi în exil, plecând împreună cu familia şi toţi apropiații 
suveranului, în dimineaţa de 3 ianuarie, în exil. Citindu-i memoriile, am 
realizat că sunt câteva lucruri care nu trebuie omise atunci când se prezintă 
momentul abdicării forţate a Regelui Mihai. 

Revenirea în ţară a regelui de la Londra, după căsătoria Principesei 
Elizabeth, nu a convenit grupului format de Ana Pauker, Vasile Luca şi 
Gheorghe Gheorghiu-Dej care sperau să scape de măsurile pe care urmau 


să le ia pentru o abdicare forţată. Trecuseră opt zile de la întoarcerea 
regelui în ţară. În 29 decembrie 1947, mareşalul Curţii Regale, Dimitrie 
Negel primeşte un telefon de la Petru Groza în care i se solicită o audienţă 
la rege, cu menţiunea că ar fi bine să fie prezentă şi regina-mamă. Mircea 
Ionniţiu, Dimitrie Negel se duc la Savel Rădulescu, nepotul şi 
colaboratorul personal al lui Nicolae Titulescu, diplomat şi sfătuitor al 
regelui, încă în libertate după valul de epurări şi arestări. Savel Rădulescu 
aflase că majoritatea unităţilor militare din Bucureşti fuseseră consemnate 
în cazărmi, de unde deduce că este un moment de mare cumpănă în care 
suveranul ar putea fi arestat şi acuzat de opoziţie la reformele comuniste. 
La clădirea unde era pe atunci Ministerul de Interne, viitorul sediu al 
Comitetului Central, nu se mai termina cu acel du-te-vino de limuzine 
sovietice. Mircea lonniţiu constată că legăturile telefonice de la birourile 
din Calea Victoriei nu mai funcționau şi observă prezenţa unor indivizi în 
uniforme în zona de lângă Muzeul Satului, în apropiere de Palatul 
Elisabeta. Însemna că erau înconjurați de oamenii lui Groza. Are 
certitudinea că regele va fi obligat să abdice şi îi comunică acest lucru la 
sosirea suveranului însoţit de regina-mamă. Ulterior va afla că militarii nu 
aparţineau armatei române, ci făceau parte din divizia „Tudor 
Vladimirescu“ creată în Rusia din prizonierii români îndoctrinaţi de P.C.R. 
Petru Groza apare însoţit de Gheorghe Gheorghiu-Dej, secretarul P.C.R. 
Regele este ameninţat că va fi „baie de sânge“ dacă nu semnează actul 
abdicării, pentru că nu poate fi stăvilită „indignarea poporului“. 
Confidenţial, mai adaugă că au fost obligaţi de Moscova să ia aceste 
măsuri şi decizii, dat fiind că monarhia era considerată „un anacronism 
politic într-o zonă de influenţă sovietică“. Dublul limbaj şi şantajul merg 
mână în mână. Regele cere douăzeci şi patru de ore timp de consultare şi 
se referă la jurământul său faţă de poporul român care nu poate fi încălcat 
printr-un act arbitrar care nu reprezintă voinţa acestuia liber exprimată. 
Solii comunişti nu renunţă la ultimatum, iar Groza „flutură“ pistolul cu 
care e înarmat în locul voinţei poporului, referindu-se sec la soarta lui 
Antonescu. lonniţiu conclude evocarea sa mult mai amplă cu o frază care 
sună ca o cădere de cortină: „Cu mare strângere de inimă şi pentru a cruța 


națiunea de sacrificii inutile, regele s-a retras într-o cameră alăturată şi a 
semnat actul de abdicare. Din acel moment şi până la trecerea peste 
frontieră, trei zile mai târziu, regele a fost pus sub paza voluntarilor din 
divizia Tudor Vladimirescu“. După 1990 şi până azi nu s-a mai ridicat 
această cortină, voinţa Moscovei şi a comunismului rămânând neclintită. 


Demolarea prin implozie 


Revista 22 a publicat în 17 august 2010 o serie de „Documente 
diplomatice inedite“ legate de abdicarea Regelui Mihai. Ele fac parte 
dintr-un volum în curs de publicare la Editura Humanitas20. Aceste 
documente pun în lumină personalitatea tânărului rege al României, forţa 
lui de caracter, „o ţinută înaltă şi dreaptă“, nu doar fizic, am adăuga, pe 
care i-a subliniat-o în repetate rânduri istoricul Andrei Pippidi. Regele are 
capacitatea de a nu implica în deciziile sale suportul unor persoane sau 
case regale, precum cel al unchiului dinspre mamă, George al II-lea al 
Greciei, „o ţară cu un alt destin“. Aceasta a căzut 90% sub influenţa şi 
controlul Angliei, aşa cum s-a fixat în partajul Europei de la Moscova şi 
de la Ialta. În nici un caz nu-i trece prin gând să ia decizii în numele său, 
care presupun sacrificiul propriului popor, într-o acţiune fără sorţi de 
izbândă. 

Alfred Gardyne de Chastelain, un om de afaceri englez, care a lucrat în 
România pentru compania Unirea, o ramură din British Petroleum şi a fost 
membru în S.O.E., locotenent-colonel şi membru în echipa formată din 
Ivor Porter şi Silviu Meţianu, implicat în operaţiunea Autonomous, e un 
personaj care va cunoaşte îndeaproape lumea românească şi lupta dusă 
spre a se salva democraţia, înainte de colapsul comunist. Ivor Porter, care 
a fost şi ambasador al Marii Britanii, a publicat în 1989 volumul 
Operation Autonomous: With S.O.E. in Wartime Romania, care cred că s-a 
tradus în România, şi, în 2005, o monografie autorizată, Michel I. The 
King and the Country, tradusă şi publicată în anul următor la Humanitas. 
A avut contacte cu luliu Maniu şi a urmărit îndeaproape procesul liderului 
P.N.[., e martorul tensiunilor şi întrebărilor pe care şi le pune Regele 


Mihai. Asemeni lui Ivor Porter, Alfred Gardyne de Chastelain e la curent 
cu faptul că multă lume îl sfătuieşte pe rege să nu se mai întoarcă. El 
trimite o scrisoare către Sir Orme Sargent, ministrul adjunct permanent 
britanic al Afacerilor Externe în care prezintă lucid momentul de mare 
cumpănă pentru rege: 


Aşa cum se ştie, nu este laş şi nici un motiv legat de siguranţa 
personală nu i-ar putea influenţa viitoarele acţiuni... De la plecarea sa 
din România, practic toate elementele noncooperante din cadrul 
corpului diplomatic român au fost demise. Toţi însoțitorii săi la 
Londra, cu câteva excepţii, vor să-l convingă să nu se mai întoarcă în 
România, dar el nu le acceptă sfatul... 'Trebuie să ne dăm seama că 
dacă se întoarce în România, ceea ce este foarte probabil, nu va putea 
continua să opună rezistenţă regimului. Cu un nou ministru de 
Externe (desemnat la instrucţiunea Moscovei spre neplăcerea lui 
Bodnăraş) şi un nou ministru de Finanţe, guvernul este complet 
aservit Uniunii Sovietice, iar Mihai nu va putea să devină decât o 
simplă marionetă sau să plece. Nu pot exista jumătăţi de măsură. 


Scrisoarea mai aminteşte „prietenia excepţională“ ce-l leagă pe Alfred 
Gardyne de Chastelain de suveranul României şi reproduce chiar spusele 
Regelui Mihai încredinţat că întoarcerea sa în România nu ar face decât 
„să îmbrace mizeria lor cu prezenţa şi semnătura sa şi să compromită şi 
mai mult ceea ce este el“. Dar Regele Mihai se va întoarce cu orice risc. 
Din răspunsul lui Orme Sargent, rezultă limpede că nici un sfat nu poate fi 
dat în acest context şi că decizia aparţine numai regelui. 

Telegrama nr. 6153 din 22 noiembrie 1947 trimisă de Lewis Douglas, 
ambasadorul american la Londra, către subsecretarul de stat Robert 
Lovett, reproduce analiza situaţiei din România aşa cum i-a fost prezentată 
de către rege şi regina-mamă. Lucruri ştiute din rapoartele tuturor 
diplomaților şi mesajele regelui care nu urnesc însă nici o cărămidă spre a 


încetini măcar, dacă nu anula, construcţia sferelor de influenţă ce-şi 
urmează cursul, încălcând promisiunea de a nu se atinge de eşafodajul 
politic şi formele de guvernământ. E vorba de ocuparea posturilor-cheie în 
cabinetul lui Groza, care deţine controlul integral, prin membrii săi din 
P.C.R. şi cei total aserviţi comuniştilor. Au fost arestaţi şi trimişi în 
puşcărie profesorii universitari independenţi. Regele nu mai poate acţiona 
nici una din pârghiile democraţiei, precum dizolvarea parlamentului, a 
guvernului... 

Lewis Douglas e resemnat şi aşteaptă ultimul act: „Apreciem serviciile 
pe care le-a adus cauzei noastre şi ne exprimăm îndoielile cu privire la 
posibilitatea ca el să continue să-şi servească cu folos patria“. Nu pot să nu 
mă gândesc cât de mult l-au împins Anglia şi S.U.A. pe suveran ca să nu- 
şi mai poată sluji patria. Citesc aceste documente diplomatice şi am 
sentimentul că semnatarii lor scrutează cazul României şi cazul monarhiei 
reprezentate de Regele Mihai, precum nişte specialişti în demolarea prin 
implozie a unor clădiri, cu o rezistenţă compromisă sau devenite 
funcţional inutile. Le vezi în picioare, apoi se prăbuşesc în câteva zeci de 
secunde, într-o trombă de praf, pe care furtunul cu apă şi ploile ce vor 
urma le spală de tot sau mai rămâne ceva. Dar clădirile condamnate sunt 
goale. Poate doar nişte şobolani să-şi afle sfârşitul. Ţările Europei de Sud- 
Est şi partea Germaniei decupată de Zidul Berlinului şi ţările înghiţite de 
U.R.S.S. sunt populate de zeci şi zeci de milioane de oameni. De vieţile 
cărora s-a cam ales praful şi când au supravieţuit. În cartea sa, englezul 
Ivor Porter trece peste asemenea „amănunte“, ca şi cum n-ar fi citit 
memoriile lui Churchill. 


Cartela neagră 


Într-o Notă din 27 noiembrie, care nu a fost semnată, adresată lui Sir 
Orme Sargent, ministrul adjunct permanent britanic al Afacerilor Externe, 
şi lui Christopher Warner, ministrul adjunct britanic al Afacerilor Externe, 
se face o informare cu privire la întâlnirea Regelui Mihai şi a reginei- 
mamă cu ministrul Afacerilor Externe al Marii Britanii. 


Exista temerea că la întoarcerea de la Londra „să nu fie închis sau să i 
se aducă acuzaţii măsluite“. Regele aminteşte de „situaţia imposibilă în 
care a fost pus când i s-a cerut să semneze măsuri care-i condamnau la 
sărăcie şi dizgrație pe românii care nu erau de acord cu comuniştii... 
românii patrioţi care fuseseră împotriva naziştilor, dar care erau 
anticomunişti, cărora li se dăduse o cartelă neagră şi aveau dreptul doar la 
cele mai mici raţii“. 

Cuvintele palide, stinse, ca orice discurs diplomatic, ascund de fapt 
tragedii, oameni smulşi din casele lor, aruncaţi în puşcării, care şi-au 
pierdut drepturile civile, de a profesa, puşi la stâlpul infamiei, condamnaţi, 
precum Maria Pillat-Brateş, soţia lui Ion Pillat, trimisă la puşcărie şi apoi 
cu domiciliu forţat pentru vini imaginare. Că nu au lucrat pământul, că au 
cules poame din livada curţii naţionalizate sau au secerat vreo fâşie de lan, 
când de fapt grâul din hambar era de la recolta de dinainte de expropiere. 

Locul banderolei cu steaua lui David ce-l condamna pe purtător la 
umilinţă, ghetou şi moarte, era luat de cartela neagră, echivalentul în 
comunism al crucii desenate pe casele bolnavilor de ciumă. Ciuma roşie a 
împărţit cartele negre. Raţiile înfometării. 

Regele nu se plânge. Aduce la cunoştinţă. Rolul lui este acela de a 
informa, de a trage un semnal de alarmă continuu. Simţea că „decât să dea 
o spoială de legalitate şi aprobare actelor guvernului, ar fi mai bine să 
rămână în străinătate“. Alesese deja locul exilului şi comunică numele 
ţării: Elveţia. Dar nu va ieşi din istoria României ca un dezertor. 


20” Volumul lui Mark Lăszlo, Abdicarea Regelui Mihai. Documente diplomatice inedite, a apărut 
între timp. 


Fraţii dintre două râuri 


31 octombrie 1942 


Am văzut multe fotografii luate cu prilejul participării regelui la parada 
militară şi defilarea de la Chişinău, care au avut loc pe 31 octombrie 1942, 
după eliberarea Basarabiei şi a nordului Bucovinei de sub ocupaţia 
sovietică. Sunt categoric impresionante. Se vede Arcul de Triumf, se vede 
catedrala. Este prezentă şi Regina-mamă Elena, a cărei privire adună 
mândrie şi emoție, o continuă veghe asupra tânărului rege. Iar tânărul rege 
nu are nici pe departe aerul de „fantoşă“ alături de alţi ofiţeri şi nici faţă de 
mareşalul Antonescu, aşa cum scriu diverşi „observatori“. Uniforma pe 
care o poartă firesc adaugă chipului frumos sobrietate fără să întunece 
expresia regelui de acea împăiată scorţoşenie, care este de fapt atributul 
frustrărilor şi caracteristica militarilor de carieră lipsiţi de umor. Nu pot să 
nu observ un uşor surâs, un zâmbet care pune o undă de relativitate 
sănătoasă lângă chipul sever, comprimat al mareşalului veşnic 
nemulţumit, ce nu poate renunţa la aerul lui de superioritate. Peste decenii, 
Regele Mihai care nu păstrează resentimente şi nu şi-a propus să plătească 
polite, se întreabă oare ce va fi înţeles Ion Antonescu din perioada în care 
a fost ataşat militar al României la Londra. Apropierea de Hitler i se pare 
de neînțeles, la fel ca şi obstinaţia de a duce un război dincolo de Nistru. 
Nu poate să nu se întrebe de ce contactul cu atâţia ofiţeri de rang şi 
carieră, în mediul londonez nu i-a dat generalului şi apoi mareşalului acea 
dezinvoltură şi umorul incompatibil cu pasul de gâscă. 


În 2006, la Țiganca, în Basarabia 


Nu se ţin discursuri, retorica nu face parte din stilul Regelui Mihai. Aşa că 
nu mă mir că la comemorarea eroilor români de la cimitirul Țiganca, din 1 
iunie 2006, când de Ziua Înălţării şi a Eroilor, regele nu a vorbit, preferând 
să facă o mică declaraţie în afara acelei grădini de cruci. Cine se întreabă 


de ce a tăcut, dacă e doritor de discursuri se poate mulţumi cu filmuleţe 
ale unor politicieni de mâna a nu ştiu câta, poposiţi la cimitir, care scapă 
coroana de flori pe jos şi îşi fac poze cu pădurea de cruci în spate, cu nişte 
căşti de metal purtate în luptă de ofiţerii şi soldaţii români, ţinute pe piept 
ca nişte poşete ori un manşon de iarnă. Dar poate că trebuia să spună 
câteva cuvinte. Am primit e-mailuri la New York în care mi se scria că nu 
mai credeau că-l vor vedea vreodată pe rege după ocuparea Basarabiei. A 
fost invitat să participe de dl Teodor Atanasiu, ministrul Apărării 
Naţionale a României. 

Revenirea în Basarabia după şaizeci şi patru de ani, cât s-au scurs de la 
acea paradă militară, nu poate însemna decât o împovărătoare emoție. Mai 
cu seamă că Regele Mihai e conştient şi a declarat lucrul acesta de mai 
multe ori că, în abandonarea Basarabiei, nu s-a putut ţine cont de calea 
morală. Ştim cât de puţini lideri actuali pot să recunoască greşelile şi 
păcatele grave pe care le-au făcut în istorie, fie că este vorba de Katin şi 
chiar de Pactul Ribbentrop-Molotov, chiar şi de povestea tezaurului nostru 
rătăcit de aproape un secol la Moscova. 

Recunoaşterea ieşirii de pe calea morală a românilor de dincoace de 
Prut faţă de fraţii lor abandonaţi e făcută cu o evidentă nemulţumire de 
sine şi sună ca o cerere de iertare, precum recunoaşterea unei vinovăţii. 
Am avut sentimentul că explicarea circumstanțelor nu ţine loc de izbăvire 
şi nici nu tentează să scoată din foc castanele cu mâinile acelui moment în 
care eram, ca mai întotdeauna, între Scylla şi Caribda. Dacă am fi ţinut 
seama de calea morală, România ar fi fost invadată de colosul sovietic. 
Regele Mihai declară într-un interviu acordat în exclusivitate pentru 
Europa Liberă, în 13 august 2009: „Nu ştim exact cum ar fi decurs 
lucrurile, dar sunt unele situaţii care trebuie abordate cu mare, mare 
precauţie. Este posibil ca oamenii care conduceau ţara să se fi gândit că 
era poate mai bine să accepte o situaţie umilitoare şi să salvgardeze 
independenţa restului ţării. Desigur, mulţi occidentali nu se gândesc la asta 
şi nu înțeleg cu adevărat în ce situaţie ne găseam noi“. Aş adăuga un lucru, 
cel puţin la fel de important, anume că scoaterea situaţiei din context a 
rămas şi azi, pentru românii de dincoace şi de dincolo de Prut şi pentru cei 


ce au imigrat în lume ori se află azi în Ucraina, un subiect în care reacţia 
nu are nici în clin sau mânecă vreo legătură cu precauţia. După război, 
mulţi viteji se-arată. „România era oarecum prinsă la mijloc între ruşi şi 
nemți [...] noi eram în pericol ca, nefăcând pe plac, fie sovieticilor, fie 
naziştilor, să ne pierdem independenţa. Când te uiţi înapoi, înţelegi cât de 
dificilă era poziţia noastră. Cum să navighezi fără ca situaţia ta să devină 
prea periculoasă? Aceasta era dilema noastră“. Am urmărit uneori atent 
acest raport între construcţie şi actul de a critica, de a dezavua şi a te 
distanţa cu care lucrează un conducător de stat. Suntem de două decenii un 
popor condus de preşedinţi care alungă mai mult sau mai puţin pe români 
dintre graniţele ţării. Suntem învinovăţiţi că am fi golani, intelectuali, 
străini... categorii profesionale şi de vârstă care grevează bugetul, tineri 
pentru care nu există locuri de muncă, bătrâni a căror asistenţă medicală e 
prea scumpă pentru o ţară în care ni se sugerează condiţia de naufragiaţi şi 
urgenţa domiciliului obligatoriu în lume. Criticăm pe cine nu trebuie, dar 
nici vorbă să aplicăm punctul opt de la Timişoara, atunci când era absolut 
necesar. Toată infrastructura activiştilor de partid mai răsăriţi şi a celor ce 
au făcut poliţie politică sau au fost angajaţi în servicii a realizat cea mai 
performantă rotire a cadrelor. Ei şi-au ţesut marile averi la războaiele de 
tesut ale economiei şi proprietăţii de stat. Dăm vina pe unii şi pe alţii 
dintre co-naţionalii noştri. Acuza este cel mai dinamic hopa-mitică al 
criticii, distanţării, demolării, delimitării de „tot ce mişcă-n ţara asta, râul, 
ramul“, despre care nu mai ştim ai cui prieteni vor fi rămas. Cine mai 
spune „am înţeles“, „am ascultat“, „am auzit“? 

Există istorici care susţin ideea rezistenţei la ultimatumul sovietic din 
1940. Oameni care spun că trebuia să se lupte cu armele, oricare ar fi fost 
pierderile. Lumea uită însă de cât respect se bucura, în Occidentul 
Europei, ideologia roşie, ce gândeau comuniştii francezi, de pildă, câtă 
glorie era acordată comuniştilor sovietici pentru înfrângerea lui Hitler. Aşa 
că până şi Franţa nu ar fi privit cu ochi buni această „impertinenţă“, 
nemaivorbind de Anglia, unde Churchill fusese şocat de tupeul lui 
Antonescu de a trece de partea lui Hitler. La nunta viitoarei regine a 
Angliei, Elizabeth a II-a, o serie de neamuri, câteva din rudele mirelui, 


Prinţul Philip Mountbatten, chiar surorile lui, căsătorite cu principi care 
avuseseră contracte de război cu nemţii, în vremea lui Hitler, nu au fost 
invitate. Ca de pildă Sophie a Greciei şi Danemarcei, sora Prințului Philip, 
căsătorită cu Christoph, fratele Prințului Philip de Hesse şi Kassel, care 
erau amândoi membri ai partidului nazist... Despre soarta cumplită a 
Prințesei Mafalda, soţia Prințului Philip de Hesse, am scris în jurnalul 
meu, cu siguranţă, cum a murit în lagăr la Buchenwald... 

Anul 1947 îi găseşte pe englezi aşa de uniţi împotriva nazismului, 
încât embargoul priveşte şi mătasea care se importa obligatoriu din China, 
în nici un caz din Japonia. Drepturile morale şi influenţa Uniunii Sovietice 
sunt atât de mari, după război, dovadă felul în care lucra comisia aşa-zis 
trialiată în România, cu un decident mai de grabă unic, Moscova şi voinţa 
lui Stalin. Capitalul moral era confiscat de sovietici, împreună cu bilanţul 
pierderilor. Răsplata cerută e cunoscută. O altă atitudine, de sacrificiu şi 
vărsare de sânge, ne-ar fi adus un capital moral şi politic în plus? Cine 
urma să ne recunoască acest capital? Nu văd cum tupeul şi paranoia lui 
Stalin ar fi scăzut. 


Exemplul Finlandei sau despre ţintele aliaţilor 


Pactul de nonagresiune din 1939 punea Uniunea Sovietică în situaţia de a 
păstra toate teritoriile acaparate, aşa că bucăţi din Finlanda, România şi 
Polonia şi statele baltice erau adjudecate împreună cu ţările ce vor fi lăsate 
în sfera de influenţă a Moscovei. Regele Mihai s-a referit la exemplul 
Finlandei şi în dialogul pe care l-am purtat la Versoix în 1990 şi în acest 
interviu din 2009, în care recunoaşte că răspunsul dat ultimatului în 1940, 
nu a reprezentat o soluţie morală. Într-unul din dialogurile înregistrate în 
1990, a subliniat faptul că mareşalul von Mannerheim a fost într-o situaţie 
similară când a intrat în război împotriva sovieticilor, dar s-a oprit la 
vechea frontieră a Finlandei, după recuperarea Kareliei. Regiunea fusese 
ocupată de U.R.S.S. şi a fost recucerită prin războiul din iarna 1939-1940, 
care s-a încheiat cu Tratatul de pace de la Moscova din 12 martie 1940. 
Dar Karelia a fost pierdută ulterior. Baronul şi singurul mareşal al 


Finlandei, Karl Gustav Emil Mannerheim, care a fost şi preşedinte al 
Finlandei vreme de doi ani, după preşedintele Ryti, a fost un mare strateg 
şi un negociator de mare clasă. A luptat într-o unitate ruso-română în 
Carpaţi în primul război mondial. 

În războiul de 105 zile, în care luptă pentru păstrarea graniţelor 
Finlandei împotriva armatelor roşii, doar comparaţia cifrelor ne arată ce 
excepţional strateg era Mannerheim care va primi titlul de mareşal la 
împlinirea vârstei de 75 de ani. Finlandezii luptă cu 9 divizii de câte 
15.000 de oameni fiecare, un total de 135.000 de oameni. Ruşii cu de cinci 
ori mai multe divizii, respective 45 de divizii a câte 18.000 de oameni 
fiecare, în total 810.000 de militari. Finlandezii au 324 de tunuri vechi şi 
112 tunuri antitanc, ruşii au 3.000 de tancuri, finlandezii aruncă 96 de 
avioane în luptă, ruşii au 2.500. Pregătirea net superioară a finlandezilor şi 
strategia adoptată de Mannerheim sunt evidente, când comparăm victoria 
obţinută de finlandezi şi pierderile avute. La finlandezi, 25.000 de morţi, 
44.000 de răniţi şi 61 de avioane pierdute. La ruşi, 48.000 de morţi, 
158.000 de răniţi şi 872 de avioane. Teritoriile Finlandei tot s-au pierdut, 
în pofida angajării în luptă a finlandezilor şi a faptului că nu au semnat 
tratatul cu naziştii. Finlanda nu a intrat în sfera de influenţă sovietică. 

De aici marea, marea precauţie la care se referă Regele Mihai, 
evaluând situaţia din 1940, după şaptezeci de ani, în interviul din 2009, în 
care recunoaşte şi accentuează faptul că predarea Basarabiei şi Bucovinei, 
fără luptă, nu a reprezentat soluţia morală. 

Dar ce să facă România când Roosevelt şi Statele Unite declaraseră că 
se vor abţine de la a-şi căuta sau alege propria sferă de influenţă în 
Europa? Şi când Stalin declara că dacă Churchill nu amâna cu un an 
deschiderea celui de-al doilea front, sovieticii ar fi ajuns la Paris. 
Megalomanie, desigur, dar şi viziunea puterii şi agresiunii ca invazie, ca o 
măturare a întregii Europe. 

Am avut parte de o ocupare paşnică, instalată din condeiul tratatelor şi 
pe baza negocierilor făcute cu pumnul în masă. Au urmat închisorile pline 
de deţinuţi politici, deportările, îngenunchierea democraţiei... Te poţi 
întreba dacă România a dispărut sau putea dispare de pe hartă. Din toate 


punctele de vedere. E greu să faci prognoze, dar merită să evaluezi ţintele 
aliaţilor şi să te poziţionezi. Amintirile tânărului Rege Mihai, care-l 
însoţeşte pe tatăl său Carol al II-lea în vizita oficială din Anglia, nu par să 
releve o prea mare implicare a englezilor şi un interes real pentru soarta 
României. Germania şi Uniunea Sovietică sunt singurele puncte cardinale 
decisive în busola politicii. Nici alte întrevederi nu fuseseră mai 
generatoare de iluzii. Erau timpuri ale cinismului şi vremuri conduse de 
paranoia. 

Se spune că Stalin avea obiceiul ca, atunci când era în discuţii cu 
oaspeţi importanţi, să-şi facă de lucru, aşa că desena ori mâzgălea insistent 
nişte capete de lup. Aşa îi enerva pe interlocutori şi le distrăgea atenţia, 
sugerându-le că vor avea sau aveau deja de-a face cu o haită de lupi, 
înfometați şi sălbatici, care nu au reflexe omeneşti. La fel a procedat în 
întâlnirea de la Moscova, pe care a avut-o cu George C. Marshall, în 
aprilie 1947, unde au participat şi miniştrii de Externe britanic, american, 
francez şi sovietic. Stalin le-a dat să înţeleagă că nu există nici o urgenţă 
cu privire la stabilirea unui proiect ori program de viitor pentru el şi cei de 
faţă. Era timpul lupilor, al invaziei lupilor, care a fost intuit remarcabil de 
scriitoarea şi marea lingvistă de origine bulgară, Julia Kristeva, soţia lui 
Philippe Sollers. L-am cunoscut pe Sollers la Paris, la Pont Royal, apoi 
ne-am văzut cu mai mulţi scriitori şi editori în repetate rânduri. Am 
cunoscut-o pe Kristeva, mergând s-o întâlnesc la Sorbona, şi aveam să-i 
traduc romanul Le Vieil homme et les loups, publicat în 1995, la Albatros. 
E o carte care sugerează totul despre comunism şi postcomunism. Citind- 
o, am înțeles ceea ce a conştientizat multă lume. Uniunea Sovietică s-a 
prăbuşit şi Ceauşeştii au fost împuşcaţi, dar asta nu înseamnă că şi 
comunismul şi-ar fi luat tălpăşiţa, nici vorbă. El o să-şi construiască zidul 
Berlinului în fiecare om pe care l-a pecetluit. O să-şi schimbe obiceiuri şi 
discursul, ca lupii care urlă şi umplu de crime universul terorii şi 
neodictaturilor, atât de cumplit reprezentat în acest roman al bulgăroaicei. 
E foarte inteligentă femeia aceasta care a fost în anii '70 un monstru sacru 
în universităţile lumii pentru cercetările ei în poetică şi retorică. După '90 
devenise romanciera universurilor intelectuale franceze bântuite de 


comunism, maoism, psihanaliză, amoralism... Sunt surprinse toate iluziile 
şi păcatele intelectualilor francezi. 


„Să zgârii puţin la suprafaţă“ 


După '90, începi să regândeşti ţintele aliaţilor, ţintele noilor lideri, ţintele 
intelectualilor. Şi când îi vezi mândri de Procesul Comunismului — 
discursul, o da, dar faptele?! Citit cu plăcerea de a turui cearşafuri de 
cuvinte, infinit de lungi. Şi cine sunt judecătorii? Prefer în clipa asta un 
spirit recules, taciturn. 

În ultimul dintre interviurile importante pe care Regele Mihai le-a 
acordat la Aubonne, în Elveţia, se află una dintre cele mai sincere analize 
despre ceea ce reprezintă, la suprafaţă şi în adânc, prezentul în ţările foste 
comuniste. Regele este întrebat dacă „după două decenii, consideră că 
miracolul a fost dus până la capăt“. Şi Regele Mihai răspunde. Fără 
violenţa jurnaliştilor care vor spectacol şi rating, fără aerul că ar spune 
ceva important. E ca un duş rece administrat calm, stăpânit, sincer, 
îndurerat. Şi tot ce afirmă este adevărat: 


Nu [a fost dus până la capăt miracolul]. Aş spune că nu. S-au realizat 
multe. Dar am mai spus-o şi altădată, deşi multora nu le place că 
Uniunea Sovietică s-a prăbuşit ca sistem politic, dar comunismul nu 
a dispărut. Nu multe s-au schimbat, dar sunt încă multe alte lucruri 
mai profunde. E. suficient să zgârii puţin suprafaţa şi vei găsi acel 
lucru din nou. Vreme de 40-50 de ani, ceea ce am suferit noi a fost 
asemănător picăturii chinezeşti. Picătură după picătură, nu ştiu câţi 
înţeleg asta, dar după ce ţi se administrează ideologia picătură după 
picătură, vreme de atâţia ani, începi să crezi că este propriul tău fel de 
a gândi. Este o metodă foarte subtilă. La suprafaţă, multe s-au 
schimbat. Dar din când în când, mici detalii care ţin de trecut reapar. 
Şi, cu toată sinceritatea, asta nu se întâmplă numai în ţara mea, ci şi în 
alte locuri. 


Regele Mihai consideră că „Moscova ar trebui să spună ceva despre 
Pactul Molotov-Ribbentrop, pentru a pune lucrurile în ordine. Cred că aşa 
ar fi corect să procedeze“, mai cu seamă că Uniunea Sovietică a dispărut. 
Dar nu s-a pierdut proverbul cu lupul care-şi schimbă părul, dar năravul 
ba. Roosevelt moare pe 12 aprilie 1945, în locul lui fiind numit Harry S. 
Truman. Churchill este înfrânt în alegerile generale din Marea Britanie. 
Prim-ministru al Marii Britanii va fi desemnat Clement Attlee. După al 
doilea război mondial, lumea se confruntă curând cu instalarea şi 
expansiunea războiului rece. Cursa în domeniul tehnologiilor militare bate 
recordurile şi, contrar aşteptărilor lui Truman, care conta pe un răgaz mai 
mare, sovieticii au propria bombă pe 29 august 1949. Va fi testată în 
deşertul Kazahstan, lucru confirmat de Truman în 23 septembrie 1949. 
Escaladarea continuă şi preşedintele Americii visează la un ascendent 
asupra ruşilor pe care i l-ar oferi construcţia bombei cu hidrogen. Nu ştiu 
cum ar fi putut evolua în contextul anilor 1940-1941 soluţia morală cu 
privire la Basarabia. Altfel privim vizita Regelui Mihai în America şi la 
Londra cu un an şi câteva luni înainte ca sovieticii să-şi testeze propria 
bombă. Nu văd în contextul schiţat vag aici vreo şansă ori vreun ecou 
legat de prezenţa soluţiei morale, în lume, în general. Nu văd soluţiile 
morale aduse de cel de-al doilea război mondial pentru ţările din Europa 
de Est, unde Zidul Berlinului a funcţionat la scara Europei, nu doar a 
Germaniei, asemenea râului Prut pentru România şi partea pierdută din ea 
până la Nistru. Dacă citeşti cărţile lui John Lewis Gaddis: The United 
States and the Origins of the Cold War 1941-1947, publicată în 1972, şi 
The Cold War, publicată în 2005, e mult mai greu şi irelevant să tragi 
concluzii. Vorba profesorului Gaddis care realizează că studenţii care-i vin 
la curs, în 2005, aveau numai cinci ani când a fost dărâmat Zidul 
Berlinului. La New York, copiii care trec pe lângă o bucată din zidul 
expus, într-o zonă rezidenţială de lux în Manhattan, visează să-şi facă şi ei 
acasă un Zid al Berlinului, din pricina acelor graffitti colorate ce par 


prietenoase. Li se pare decorativ şi simt o poftă nebună să aibă acasă un 
zid şi multă cretă colorată, markere, carioci industriale. 

Multă lume care judecă ce s-a petrecut în istoria României în anii '40 
nici nu era născută în urmă cu puţine decenii şi nici nu s-a documentat 
prea mult. Repetă clişee de propagandă. Şi, din păcate, totul e uşor de 
manipulat dacă ignorăm cultura istoriei şi istoria culturii. Aş vrea să priviţi 
fotografiile celor trei aşi, Churchill, Truman şi Stalin, făcute la Postdam în 
iulie 1945 şi să răspundeţi apoi ce şanse pare să ne ofere nouă românilor 
acest triumvirat şi ce şanse democraţiei şi principiilor dreptăţii universale. 
În ce priveşte exercitarea puterii, nu cred că sunt îndoieli sau întrebări. 
Hârtia fotografică străluceşte precum pojghiţa fragilă a unui lac. Alianţa şi 
victoria lor este pe punctul de a se dezintegra. lar noi suntem patinatorii 
care ne vom scufunda. Ei ne-au momit cu fotografia, dar au ieşit din ea 
imediat după clic. 


Operaţiunea Miinchen, recuperarea Basarabiei şi a Bucovinei de 
Nord în 1941 


Trebuie să mărturisesc curiozitatea pe care am avut-o de a privi atent, la 
nesfârşit, hărţile când citeam istoria unor ţări sau continente, analiza unor 
bătălii, traseele unor civilizaţii, precum Drumul Mătăsii, de pildă. Am 
văzut multe asemenea hărţi. La Vatican, sala hărților m-a țintuit multă 
vreme, privind la nesfârşit lumea văzută de sus, cu ochiul unei păsări şi al 
lui Dumnezeu. Săgeţile care indicau mişcarea, sensul ei, mi s-au părut ca 
nişte valuri sau curenţi din adâncuri, benefici sau catastrofali. Legenda 
acestor hărţi devenea prilej de rememorare şi judecare a celor întâmplate, 
era ca povestea unui joc de şah ce înteţise mintea unor campioni. Am 
privit multe din hărţile bătăliilor purtate în al doilea război mondial, 
câteva, prea puţine, reprezentând bătăliile în care a fost implicată armata 
română. Au apărut după 1990, câteva volume, între care şi acela cu mai 
mulţi autori: A. Duţu, F. Dobre, L. Loghin, Armata Română 1941-1945. 
Dicţionarul Enciclopedic, scos de Editura Enciclopedică în 1999, după un 
alt volum, editat în 1996, avându-i ca autori pe C. Scafes, H. Şerbănescu, 


H. Scafes, C. Andonie, C. Dănilă, intitulat Armata Română 1941-1945. În 
1998, a apărut la Barnes&Noble o carte a lui Chris Bishop, The 
Encyclopedia of Weapons of World War II, care figura încă în rafturi în 
1999, când m-am căsătorit cu Liviu la Primăria New York-ului şi am vrut 
să i-o cumpăr băiatului meu Alexandru. Bames&Noble au un lanţ 
spectaculos de librării pe mai multe etaje la New York, între care librăria 
cu trei-patru lansări de carte pe săptămână de la etajul patru sau cinci, la 
Union Square, preferata mea până în 2007, când locuiam în apartamentul 
din Park Avenue, de vizavi de Gramercy Park. O altă lucrare de sinteză 
care mi-a atras atenţia o vreme a fost The Macmillan Dictionary of the 
Second World War, din 1997, mai ales după şederea de la Versoix care mă 
familiarizase cu subiectul, graţie colecţiei de reviste consacrate celui de-al 
doilea război mondial din arhiva şi biblioteca Regelui Mihai. În 1999, a 
apărut la Editura Fundaţiei Culturale Române o cartea Eliberarea 
Basarabiei şi a Nordului Bucovinei: 22 iunie-26 iulie 1941, pe care i-am 
cumpărat-o mamei. Am citit, din păcate, mai mult în diagonală, la un târg 
al editurilor, o carte de D. Mara intitulată Marina regală a României în cel 
de-al doilea război mondial, scoasă la Editura Economică, pe care n-am 
mai găsit-o când am mers cu Alex să cumpărăm din depozitul editurii 
volume care-l interesau. Nu sunt deloc specialistă în domeniu, dar nu aş 
spune că pasiunea mea pentru hărţi e doar un hobby — încă o bagatelă. M- 
am uitat atent la o hartă, pe care o revăd, cu Marea Neagră şi Marea Azov 
la sud care prezintă acţiunile armatei Române în Campania din Est: 22 
iunie 1941 — 19 noiembrie 1942. Aici pot fi văzute şi acţiunile de dincolo 
de Nistru, cele care nu mai privesc teritoriile României şi pe care nici 
clasa politică, nici regele şi nici armata română sau poporul român nu le- 
au considerat parte din războiul îndreptăţit al românilor. Decizia de a trece 
dincolo de Nistru n-a fost o decizie îndreptăţită sau înţeleaptă. Cu o 
panglică neagră şerpuită era reprezentat frontul la 22 iunie 1941, cu o 
săgeată neagră cu baza lărgită — trupele române în luptă, cu o săgeată 
haşurată — trupele germane, cu o săgeată dublu haşurată — trupele româno- 
germane... În faţa grupului de armate, numit generic „generalul 
Antonescu“ se găsesc trei armate sovietice care dispuneau de treizeci de 


divizii de infanterie, 14 brigăzi motorizate şi 8 divizii de cavalerie. Cifrele 
pot să nu spună multora nimic. Cu siguranţă, nici mie îndeajuns, deşi m- 
am străduit. Dacă nu priveşti harta, nici nu prea poţi să-ţi imaginezi cum 
aceste săgeți negre, amplificate prin grosul trupelor şi atacul exercitat pe o 
linie continuă, arată asemeni capetelor unui balaur de neînvins. Înaintează 
între Prut şi Nistru ca nişte valuri de flăcări. 

În dimineaţa zilei de 22 iunie 1941, se dă ordinul de atac. lată 
cuvintele rostite de generalul Antonescu: 


V-am făgăduit din prima zi a noii domnii şi a luptei mele naţionale, să 
vă duc la biruinţă, să şterg pata de dezonoare din Cartea Neamului şi 
umbra de umilire de pe fruntea şi epoleţii voştri. Azi a sosit ceasul 
celei mai sfinte lupte, lupta drepturilor strămoşeşti şi a bisericii, lupta 
pentru vetrele şi altarele româneşti de totdeauna. 

OSTAŞI, 

Vă ordon: Treceţi Prutul! 

Zdrobiţi vrăjmaşul din Răsărit şi Miazănoapte! 

Dezrobiţi din jugul roşu al bolşevismului pe fraţii voştri cotropiţi! 
Reîmpliniţi trupul Ţării, glia străbună a Basarabilor şi codrii 
voievodali ai Bucovinei, ogoarele şi plaiurile voastre...! 

Ostaşi! 

Plecaţi azi pe drumul biruinţei lui Ştefan cel Mare, ca să cuprindeţi cu 
jertfa voastră ceea ce au supus strămoşii voştri cu lupta lor! 

Înainte! 

Fiţi mândri că veacurile ne-au lăsat aici straja dreptăţii şi zid de 
apărare creştină. Fiţi vrednici de trecutul românesc! 


Istoriile armatei române în cel de-al doilea război mondial descriu pas 
cu pas acţiunile militare de-a lungul Prutului în perioada 22 iunie — 1 iulie 
1941, când au avut loc incursiuni de pe un mal pe celălalt, bombardamente 
putemice şi intensive, s-au doborât patru sute de avioane la sol ale 


sovieticilor, s-au executat capete de pod, la Ştefăneşti, Sculeni, la 
Ungheni. 

Am văzut locurile în vreme de pace, m-am bucurat de verdele intens al 
luncii, de colţuri de pădure, de malul Siretului, am văzut şi monumentele 
închinate războiului, unele cu vulturul cocoţat în vârful obeliscului, care 
continuă stilul monumentelor funerare de după Mărăşeşti şi primul război 
mondial. Alte monumente s-au dărâmat sau au fost distruse plăcile cu 
textul săpat în limba română. Altădată am urcat dinspre Miorcanii lui Ion 
Pillat spre dealurile dulci, vălurite care parcă s-ar alinta în lumină. Sau am 
privit către locul Putnei din casele unor români arondate acum Ucrainei 
dimpreună cu o parte a Bucovinei de Nord. 

În zorii zilei de 2 iulie 1941, s-a trecut la ofensiva pe întreg frontul 
românesc şi diviziile de vânători au atacat pe direcţia principală Rădăuți- 
Cernăuţi-Hotin, iar armata a 18-a sovietică a fost obligată să se retragă. 
Uitaţi-vă mai bine pe hartă şi urmăriţi linia ce uneşte aceste localităţi şi 
atinge la vârf Cetatea Hotinului, cu toată istoria ei care e parte din istoria 
centurii de piatră, cum erau numite fortărețele ridicate şi apărate de 
voievozii Moldovei. 

Pe 3 iulie fusese deja ordonat atacul de către generalul de divizie 
Gheorghe Avramescu, comandantul corpului de munte, astfel că 
Batalioanele 1 şi 2 ale Brigăzii 1 Munte au înaintat până la Storojineţ, au 
trecut Siretul prin apă, căci podul fusese distrus în timpul retragerii. 

S-au dus lupte grele pentru cucerirea dealului Bourului, dealului 
Porcului, apoi la Fântâna Albă, localitatea ce a trăit acel martiriu în masă 
al românilor împuşcaţi de sovietici cu miile pentru că au vrut să treacă 
graniţa după ce au fost ocupați. Localnici sau jurnalele de front pomenesc 
şi luptele de la Cerepcăuţi. Grupul 1 Vânători de munte al colonelului 
Albert Ludwig a ajuns în faţa Cernăuţilor şi a fost decorat apoi cu Ordinul 
„Mihai Viteazul“ clasa a III-a pentru înaintarea rapidă a detaşamentului 
său. Aşa am putut să compar care au fost faptele tatălui meu de eroism la 
Oarba de Mureş, propus să fie decorat cu acelaşi Ordin „Mihai Viteazul“ 
clasa a III-a. 


Pe 4 iulie 1941 a fost eliberat oraşul Cernăuţi. Văzându-l ultima dată, 
în 2009, mi-am promis să-i aduc în Ucraina şi pe copii şi pe Liviu. Apoi 
cele două corpuri de armată au trecut Prutul şi au atins linia Nistrului, 
după patru zile de urmărire şi împingere a sovieticilor ca să cedeze, să tot 
facă acel marche arrière. Tratatele ce prezintă pe larg bătăliile scriu că 
Divizia 2 Munte, comandată de generalul loan Dumitrache, a fost vârful 
de lance. Împreună cu Divizia 8 Cavalerie, s-a forţat Prutul pe la Noua 
Suliţă, îndreptându-se spre Hotin şi ajungând la periferia acestuia pe 6 
iulie 1941. Gheorghe Magherescu, ofiţer în cabinetul militar al lui 
Antonescu, a publicat o carte intitulată Cu divizia 8 Cavalerie în Vest, la 
care trimit istoricii militari. 


Portbagajul cu cărţi româneşti 


În 2008, treceam graniţa în Ucraina cu maşina plină de cărţi româneşti de 
la guvernul României şi le împărţeam copiilor care învățau în şcoli 
româneşti şi bibliotecilor lor, urmărind inventarul acestor lăcaşuri de 
învăţământ pe raioane. Venisem cu trei maşini pline de cărţi. Opream la 
fiecare şcoală şi nu exista loc unde să duc cărţile româneşti în care să nu 
dau peste monumente ale eroilor şi să aflu că în preajmă sunt osemintele şi 
un memorial cu numele celor căzuţi. Multe şcoli aveau şi muzeul lor care 
istorisea povestea locurilor, pe secole, şi jertfele unor bătălii. Aceleaşi 
trasee, alte misiuni. Acelaşi destinatar, românii. 


Harta în care se reîntoarce fiul risipitor 


Pe 6 iulie, generalul de divizie Vasile Atanasiu, comandantul Corpului 3 a 
hotărât să introducă în prima linie şi Divizia 11 Infanterie, care era ultima 
mare unitate din subordinea sa pentru a ocupa poziţii la dreapta Diviziei 
15, la nord de Corpul 5, care întâmpina mari dificultăţi în spargerea 
frontului la Țiganca şi ieşirea din capul de pod. Atacul din 7 iulie 1941 s-a 
dat pe o ploaie torențială şi i-a obligat pe sovietici să evacueze oraşul şi să 
se retragă la est de Nistru. Batalionul 10 Vânători de munte a ajuns în 
nordul oraşului, iar Batalionul 16 s-a apropiat de satul Atachi, punctul de 


trecere peste Nistru despre care mama mi-a povestit deseori. Pe 7 iulie s-a 
ajuns la frontiera din 1940, marcată de oraşul Moghilev spre care am 
zburat, în adolescenţă, cu acel kucuruznic, avionul ce vântură mătasea 
porumbului când trece pe deasupra ei, cum se spunea. 

Părţi ale Corpului de Cavalerie, comandate de generalul de divizie 
Mihail Racoviţă, au ajuns la Lipnic, pe Nistru, iar Brigada 50 Cavalerie a 
străbătut 50 de kilometri într-o zi. Pe 8 iulie, Divizioanele 52 şi 57 
Artilerie grea au înfrânt artileria inamică de pe malul stâng al Nistrului, iar 
Brigada 2 Munte a declanşat atacul şi a desfiinţat ultimele rezistenţe de pe 
Dealul Cetăţii şi de la Atachi sau Atahi. Tot atunci, Divizia 13 s-a alăturat 
bătăliei de la Bălţi, a luptat la Singureni şi la Dealul Ţarinei, o poziţie 
foarte dificilă, fortificată. Divizia 14, subordonată Corpului 54 a stabilit un 
cap de pod la nord de Răuţ, o zonă splendidă pe vreme de pace. S-au dat 
lupte grele la Mândreşti, la Zgărdeşti, în Pădurea Gliceni. 

Vizitând în voie cetatea Hotinului şi plimbându-mă pe malul stâng, 
culegând clopoţeii albaştri, am coborât mai mult pe spate malul prea 
abrupt. Apoi altădată, tot în vreme de pace, şi eu, şi vrăbiile, şi o coţofană 
am ocolit malul abrupt. 

Au trecut câteva zile de la aniversarea zilei mele de naştere petrecută 
la Cernăuţi. Altul e numele florilor despre care vorbesc. Seamănă cu cele 
care umplu ca un covor pajiştea din faţa Castelului Peleş. E toamnă, dar 
vremea e atât de frumoasă, poate că sunt nişte flori care păţesc ca liliacul 
sau unii pomi fructiferi pe care i-am văzut înflorind de două ori într-un 
an... Pe malul Nistrului pietros şi înalt, nu poţi decât să te târăşti cu 
spatele sau cu pântecul lipit de pământ. 

Până pe 9 iulie 1941, marile unităţi române din Armata a III-a au 
eliberat şi au curăţat zonele de sovietici, sate, comune, oraşe. Aşa că 
deţineau controlul asupra întregului teritoriu al Bucovinei de Nord. 
Chişinăul a fost eliberat pe 9 iulie 1941. Oraşul Bălţi a fost ocupat pe 12 
iulie. În aceeaşi zi, Batalionul 3, Regimentul 7 Dorobanţi din Divizia 13 
Infanterie a pătruns în Soroca, după o luptă de scurtă durată. Până pe 14 
iulie toate forţele române erau pe Nistru. Forţele Armatei a IV-a română 
au realizat pe 2 iulie capete de pod la Costuleni, la est de Huşi şi Fălciu, au 


înaintat concomitent cu Armata a XI-a germană şi au eliberat Basarabia de 
Sud, atingând Nistrul până la 26 iulie. 

La capătul a 33 de zile de război, întreaga Basarabie şi Bucovina de 
Nord erau eliberate. Pe 25 iulie 1941 s-a dat Comunicatul nr. 6 de război 
al Comandantului frontului româno-german care avea următorul text scurt, 
limpede şi ataşant: „Lupta pentru dezrobirea brazdei româneşti de la 
Răsărit s-a terminat. Din Carpaţi şi până la mare suntem din nou stăpâni 
pe hotarele strămoşeşti“. 

Mi-am notat pierderile şi sacrificiile armatei române în cifre: 4.112 
morţi, 12.120 de răniţi, 5.506 dispăruţi şi faptul că reprezentau circa 60% 
din efectivele angajate în operaţiunile militare iulie 1941. Mi-am notat şi 
cuvintele lui Gh. Magherescu despre această acţiune de eliberare care a 
purtat codul „München“: „Au fost duse lupte dârze pentru cucerirea 
fiecărei poziţii, fiecărei linii de rezistenţă... a curs mult sânge şi multe 
vieţi au fost aduse ca preţ statuării veşnice a dreptului românesc pe aceste 
ţinuturi...“. La Oarba de Mureş, unde tata a căzut grav rănit, au fost 
11.000 de ofiţeri şi soldaţi ucişi. Într-o săptămână. Ceea ce confirmă teoria 
cu privire la decimarea premeditată a armatei române... 

Pe 27 iulie 1941 a avut loc angajarea efectivă a armatei române, la 
trecerea Nistrului şi în ofensiva la est de Nistru. Antonescu i-a dat lui 
Hitler un răspuns favorabil la cererea lui expresă de a lupta împreună cu 
armata germană dincolo de Nistru. Memoriile adresate de Iuliu Maniu şi 
C.I.C. Brătianu către mareşalul Antonescu sunt cunoscute şi ele reprezintă 
un curent general de împotrivire faţă de decizia ca românii să lupte 
dincolo de Nistru. Evidenţele armatei certifică epurarea generalilor şi 
militarilor români care nu împărtăşeau voinţa lui Antonescu. 

Au început bătăliile de străpungere ale liniei Stalin, puternic fortificată 
în perioada interbelică. Nu s-a semnat nici un tratat de alianţă şi nici o 
convenţie militară iar grupul de armate Antonescu a dispărut. Armata a 3- 
a română a fost pusă sub ordinele Armatei a 11-a germană... Nu era destul 
că se semnau tratate peste capul nostru şi că exista Pactul Ribbentrop- 
Molotov, pe care Antonescu îl ignora, ca mare parte din decidenţii 
„Europei celor mici“, dar mai şi intram în război lângă Axă, fără ca vreun 


tratat sau document să se semneze, care să includă anume garanţii. 
Ştergerea petei de dezonoare fără o luciditate la sânge a făcut inutile, oare, 
toate sacrificiile operaţiunii München? 


Cine se mai reculege? Cine mai ştie să tacă? 


Revenirea Regelui Mihai în Basarabia, după şase decenii, pentru a depune 
o coroană de flori de ziua eroilor, a readus în memorie luptele cumplite ce 
s-au dat aici, la Capul de Pod de lângă Țiganca, între 4 şi 19 iulie 1941. 
Pierderile au fost atât de mari încât autorităţile militare române au trebuit 
să creeze din mers, în paralel cu luptele ce se dădeau acele cimitire de 
campanie, ca să fie înmormântați militarii căzuţi în luptă. Acestea erau 
amenajate pe lângă cimitirele parohiale de lângă localităţile unde se purtau 
sângeroasele lupte. La nordul localităţii Țiganca au fost înmormântați 
militarii căzuţi pentru cucerirea Dealului Epureni şi ale altor puncte 
importante din apropiere. S-a amenajat un cimitir de 700 de metri pătraţi, 
subevaluându-se numărul pierderilor. În război şi în vremuri marcate de 
calamităţi, speranţa e sinonimă cu subevaluarea pierderilor. Conform 
regulamentului asupra regimului mormintelor şi operelor comemorative 
de război, suprafaţa acestui cimitir nu putea fi folosită decât pentru 
înhumarea a 200 de eroi. S-au înmormântat însă 300, dar numărul morţilor 
înhumați până în iulie 1943, în acest cimitir de campanie, a ajuns la 1.020, 
dintre care 830 au fost identificaţi cu ajutorul Serviciului Istoric al 
Armatei şi Centrului de Studii şi Păstrare a Arhivelor Militare. Cei 1.020 
de militari au fost îngropaţi în nouă gropi comune pe două, trei şi chiar 
patru rânduri suprapuse. Aşezământul „Regina Maria“ pentru Cultul 
Eroilor a constatat printr-un delegat al său, încă din 20 ianuarie 1942, că în 
cimitirul de la Țiganca erau deja şapte gropi comune de câte 14-15 metri 
lungime. Delegatul e de părere că cimitirul situat lângă islazul satului 
Epureni, înconjurat cu sârmă ghimpată, are o poziţie foarte frumoasă şi că 
merită să fie amenajat aici definitiv. Dar terenul cimitirului fiind în pantă, 
au loc alunecări de teren după ploi. Documentele din arhive păstrează 
diverse rapoarte ce se referă la comenzile pentru cruci de stejar înlocuite 


apoi cu cruci de beton. Ele includ proiecte de reconstrucţie şi amenajare, 
ultimul lansat pe 9 iunie 2005, de Ziua Eroilor, când a avut loc o 
ceremonie oficială. S-a făcut o licitaţie internaţională şi s-a reconstruit 
cimitirul exact pe amplasamentul lui iniţial. Locul a fost împrejmuit cu un 
gard de fier forjat înalt şi l-au stabilizat printr-o fundaţie de beton armat, 
placată cu piatră. S-au făcut reînhumări însoţite de slujbe creştine. La 
răsăritul gropilor comune s-au pus 143 de cruci de căpătâi, iar la intrarea 
în cimitir s-a aşezat o poartă tradiţională românească sculptată de un 
meşter din Bârsana, din Maramureş, care a făcut şi troita monumentală, 
înaltă de 4 metri. Meşterul se numeşte Ilie Benţa. La intrare s-au pus 11 
plăci comemorative din granit negru de Baia Mare. La nord şi la sud s-au 
construit două căi de acces care numără fiecare 27 de trepte. Există, de 
asemenea, două catarge de 8 metri înălţime. Fiecare veghează troiţa 
creştină, având rolul de altar pe care sunt arborate permanent steagurile 
României şi al Republicii Moldova. Aici a venit Regele Mihai în prima lui 
vizită în Basarabia. Ce se cuvine să faci lângă aceste oseminte, unele 
culese şi reînhumate după ce au fost strânse din vale, de unde le-au împins 
şuvoiul ploilor, bătaia grindinei, dezgheţurile iuți, primăvara, copita unor 
animale ce au forţat gardul de sârmă ghimpată. Să păstrezi un moment de 
reculegere, să aprinzi o lumânare, să pui o coroană de flori, să-i laşi pe 
preoţi să ţină slujba de pomenire. 


„Am refuzat să pun piciorul în Transnistria“ 


Se ştie că Regele Mihai a refuzat să meargă la Odesa, apoi în Transnistria, 
unde Antonescu a vrut să-l aducă să viziteze trupele româneşti. Câteva 
răspunsuri ale regelui subliniază indiscutabil acest lucru. M-a frapat, în 
1990, formularea tranşantă şi apăsată din vocea regelui, pe care am 
regăsit-o şi în interviul acordat Europei Libere, în 2009: „Am refuzat să 
pun piciorul în Transnistria“. 

Când am editat în premieră mondială în 1997 cele trei volume 
intitulate Transnistria, de Jean Ancel, am înţeles de ce simţise Regele 


Mihai obligaţia de a se desolidariza, cu o voce apăsată, de acest loc şi de 
crimele săvârşite acolo, în vremea regimului Antonescu. 

Regele Mihai a zburat cu un avion de la Bucureşti ca să viziteze 
trupele româneşti din Crimeea şi a ocolit Transnistria. lar Regina-mamă 
Elena a păstrat un contact permanent cu rabinul Şafran şi a reuşit să 
salveze, prin influenţa pe care o avea asupra lui Antonescu, vreo sută de 
mii de evrei ce urmau să fie deportaţi din tot felul de zone. A primit post 
mortem, în 1993, de la statul Israel şi de la Departamentul Drepţi între 
popoare, de la Yad Vashem, titlul şi medalia de „Drepţi între popoare“. 

În săptămânile în care am lucrat cu Jean Ancel în Israel, se apropia 
Ajunul Crăciunului, iar eu puteam să mă plimb pe malul mării, cu 
picioarele goale, pe tivul umed dintre nisip şi valurile ce se sparg de plajă. 
Mi-am prelungit şederea pentru a verifica toate documentele şi acurateţea 
versiunii lucrării sale Transnistria pe care urma s-o public, în 1997. 
Lucram la etaj şi am putut vedea o mulţime de documente dintre cele pe 
care le publicase şi pe care le avea xeroxate acasă. Erau şi dovezile la care 
face referire acel Memorandum privind sprijinul acordat evreilor din 
România de Regina-mamă Elena, în timpul celui de-al doilea război 
mondial, prezentat ca documentaţie susținătoare pentru recunoaşterea ei ca 
„Dreaptă Între Popoare“. Erau în primul rând acele dovezi incluse în seria 
scoasă de Jean Ancel în patru volume, intitulată Documents Concerning 
the Fate of Romanian Jewry During the Holocaust, în 1986, la Beate 
Klarsfeld Foundation în lerusalim, apoi introducerea lui Jean Ancel, 
istoric evreu născut în România, la cartea rabinului A. Şafran, Resisting 
the Storm, scoasă în 1987 de Yad Vashem, apoi o declaraţie a lui C. 
Vişoianu din 1991, un articol al istoricului T. Lavi, un fost activist sionist 
din România, apărut în ziarul românesc Adevărul, „La moartea Reginei- 
mamă Elena“, publicat în 1982 la Tel Aviv, o carte a istoricului german 
Andreas Hillgruber, Hitler, König Carol und Marshall Antonescu. Die 
deutsch-rumănischen Beziehungen 1938-1944, apărută la Wiesbaden în 
1954, o monografie a lui A. Gould Lee, Helen, Queen Mother of Romania, 
Princess of Greece and Denmark, editată la Londra în 1956, o carte mai 
veche, scrisă de fostul Însărcinat cu Afaceri al Italiei în România, R. Bova 


Scoppa, Colloqui con due dittatori, apărută în 1949. La Jean Ancel am 
văzut o copie după informarea făcută de acel Hauptsturmführer S.S. 
Richter, consilier al Ambasadei germane la Bucureşti, care arăta că 
Regina-mamă Elena ameninţa că va părăsi ţara dacă va continua 
deportarea evreilor şi dacă Regele Mihai nu se opune acţiunilor lui 
Antonescu şi acesta nu le stopează. Apoi dovezile privitoare la rolul avut 
şi jucat de Regina-mamă Elena în acordarea unor ajutoare importante 
celor deportaţi în Transnistria, în 1941. Jean Ancel mi-a vorbit despre 
salvarea filologului evreu cu vederi de stânga, Barbu Lăzăreanu, care va 
deveni membru al Academiei R.P.R., în 1948. A fost salvat de la deportare 
împreună cu familia sa datorită intervenţiei energice a reginei. I-a cerut 
Regelui Mihai să intervină pe lângă Antonescu pentru a se anula multe 
ordine de deportare, inclusiv cele în masă. Jean Ancel mi-a povestit despre 
vizita făcută de Regele Mihai şi regina-mamă la Vatican în decembrie 
1941, unde au fost primiţi de Papa Pius al XII-lea. Au fost însoţiţi şi de 
maiorul J. Vergotti, care a povestit această vizită în memoriile sale, depuse 
la Universitatea Stanford din California, la Hoover Institution for War and 
Peace. 

Regina-mamă l-a implorat pe Papă să intervină ferm ca să înceteze 
ororile care se petreceau în Transnistria. Papa a promis că-i va comunica 
acest lucru monseniorului Angelo Roncali, reprezentantul său pentru 
Turcia, care se ocupa oficial de zona Mării Negre. Urmarea a fost o 
implicare şi a nunţiului papal de la Bucureşti, Monseniorul Andrea 
Cassulo, care se ocupase până atunci numai de soarta evreilor botezați. 
Această întrevedere la Vatican, cu care lon Antonescu nu era la curent, a 
fost precedată de o întrevedere convocată de regina-mamă şi Regele Mihai 
la care au fost chemaţi Mareşalul Antonescu, Mihai Antonescu, Patriarhul 
Nicodim şi ambasadorul Germaniei, Manfred von Killinger. Regina şi-a 
formulat limpede solicitarea de a se opri deportările evreilor şi a insistat pe 
ideea că Biserica ortodoxă condamnă deportările. Killinger, ca 
reprezentant al Germaniei lui Hitler, a reacţionat cu aroganţa lui 
dintotdeauna care avea să-l coste viaţa. În urma actului de la 23 august s-a 
sinucis, fiind limpede că toate discuţiile purtate de rege şi partide de a ieşi 


din Axă, îi erau total necunoscute şi că fusese practic depăşit de rolul pe 
care ar fi trebuit să-l joace. 

Atitudinea antinazistă a reginei era cunoscută, faptul că era împotriva 
politicii antisemite duse de Hitler, adeptul soluţiei finale. Sora reginei, 
Ducesa Irina de Aosta fusese arestată de nemți şi dusă într-un lagăr din 
Polonia, apoi în Austria, de unde a fost eliberată de francezi. Principesa 
Mafalda, fiica a doua a Regelui Victor Emmanuel al III-lea şi a Elenei de 
Muntenegru, căsătorită cu Prinţul Philipp de Hesse-Kassel, care era 
verişoară cu Regina Elena, fusese arestată de Gestapo, interogată la 
Miinchen, apoi la Berlin şi în lagărul de la Buchenwald, unde, după un 
bombardament în care fusese rănită, i se amputase braţul şi se stinsese în 
urma hemoragiei sau a unei infecţii, nu se ştie. Oricum, soarta ei fusese 
cunoscută abia după eliberarea lagărului de către aliaţi. Două par să fi fost 
motivele arestării Principesei Mafalda: unul de a o lua ostatecă pentru a-l 
şantaja pe tatăl ei, regele Italiei, după îndepărtarea lui Mussolini, în 1943. 
Al doilea motiv era legat direct de acţiunile întreprinse de Principesa 
Mafalda pentru a-i scăpa pe evrei de nazişti, cu ajutorul paşapoartelor cu 
vize pentru Olanda. Există mărturii clare cu privirile la riscurile pe care şi 
le asumau Regele Mihai şi regina-mamă, adoptând o atitudine ce 
contravenea principiilor lui Hitler în privinţa evreilor, dovadă campania de 
intimidare din presa germană şi faptul că i s-a atras Reginei-mamă Elena 
atenţia cu privire la dorinţa lui Hitler şi planurile ce se făceau ca să fie 
luată ostatică. La rândul său, Patriarhul Nicodim l-a avertizat pe Mareşalul 
Antonescu de intenţia lui de a demisiona dacă mai continuă deportările şi 
masacrul evreilor. A fost secondat în demersul lui insuflat de regina-mamă 
şi de Mitropolitul Bălan care intervine şi el în cazul evreilor din România, 
cărora li se rezerva soarta celor din Bucovina, Basarabia şi Ungaria. 
Determinarea şi fermitatea Reginei-mamă Elena, ascendentul pe care-l 
avea asupra mareşalului Antonescu vor duce la amânarea şi blocarea 
planurilor de deportare ale evreilor din judeţele Arad, Timişoara, Turda, ce 
urmau să fie trimişi în Polonia. Sunt salvate astfel zeci şi zeci de mii de 
vieţi. 


În Ajunul Crăciunului din 1997, am mers la biserica românească de la 
Ierusalim. Noaptea am visat un brad imens de Crăciun cum iese din apele 
mării şi se ridică la cer. Am petrecut cu Jean Ancel, soţia lui, băiatul şi 
fiica lor sărbătorile. În 1997, cele opt zile de Hanuka au debutat în aceeaşi 
zi cu Ajunul Crăciunului, existând această suprapunere cronologică peste 
sărbătoarea Naşterii lui lisus şi Sărbătoarea Inaugurării sau Luminilor. 
Luminile aprinse de Hanuka erau parcă transparente, ne vedeam prin ele, 
ca nişte chipuri pictate în flacăra lumânărilor. Mi-era dor de copii, peste 
câteva zile urmau să mă aştepte la aeroportul Otopeni, mi-era un dor 
îngrozitor de miros de brad, de colinde româneşti şi de zăpadă. Şi azi 
păstrez vreo două mii de pagini de documente xeroxate de la volumele cu 
Transnistria, multe cumpărate din arhive de muzeul Holocaustului de la 
New York, din România, de la ruşi, ucraineni, din Basarabia, de peste tot, 
ca să scrie istoria cât mai completă. M-am văzut cu Liviu Rotman şi soţia 
lui în grabă, cu câţiva prieteni, dar nu am avut timp să-mi susţin un mare 
recital cu poemele mele pentru care primisem o invitaţie şi din Tel Aviv şi 
de la Ierusalim şi din Haifa. Să nu vă imaginaţi că nu mai scriam poezie. 
În curând, în 1998, avea să apară ediţia din colecţia „Poeți români 
contemporani“ a volumului Vindecările, cu un ciclu cât un volum inedit, 
la final. 


Fructe de bronz care se roagă 


Interviul realizat de Eugen Tomiuc, în 13 august 2009, pentru Europa 
Liberă/Radio Liberty este atât de dens. Nu cred că ar fi atins o asemenea 
densitate în răspunsurile date la problema Basarabiei şi a românilor în 
general, fără această vizită din 2006 din Basarabia pentru a comemora 
eroii îngropaţi într-un cimitir aflat lângă un loc unde s-au adunat peste o 
mie de eroi şi memoria unor sângeroase sacrificii. 

Tăcerea din 2006 a suveranului amplifică rostirea de mai târziu din 
răspunsurile date reporterului. Asemenea vuietelor de clopot care sparg 
liniştea prelungă. E linişte şi, dintr-odată, auzi bătaia limbii de bronz în 
pereţii de bronz. Clopotele sunt asemenea unor masive fructe de bronz 


care se roagă. E linişte şi, dintr-odată, bat clopotele în clopotniţe şi 
campanile. 

O întrebare priveşte angajarea Europei în a sprijini Moldova să se 
apropie de Europa... ar trebui să se angajeze mai mult? Răspunsul adună 
problemele şi toate soluţiile, fără ezitări: 


Da, aşa ar fi normal, aşa ar fi logic. Dar întrebarea e cât de departe 
sunt ei dispuşi să meargă. Pentru că, într-un mod inexplicabil pentru 
mine, există un fel de fascinatie pe care Rusia o emană. Nu vreau să 
vorbesc prea mult despre asta, dar ruşii sunt un popor deosebit şi au 
trecut şi ei la rândul lor printr-un iad absolut vreme de vreo optzeci de 
ani, sau câţi au fost. Vestul e încă fascinat de Rusia, desigur, e o ţară 
enormă şi uneori occidentalii nu pun piciorul în prag, aşa cum ar 
trebui. Fi ar trebui să încerce să aducă Basarabia înapoi în Europa. 
Nu ar fi vorba de schimbarea frontierelor deocamdată [s.n.], dar 
Basarabia e parte a Europei pentru că a fost parte a Europei [s.n.]. 


Cine ascultă muzică nu se poate să nu observe modul acesta de a 
avansa ideile şi cuvintele, accentele pe o anume temă şi repetarea ei, tipice 
artei de a construi în muzică. Politicienii cu care ne-am obişnuit sau 
desenau lupi şi mâzgăleau cifre şi schiţe de hărţi hăcuite, sau băteau şi mai 
bat cu pumnii în masă, sau ne mână spre dezastru, ca vitele spre prăpastie, 
sau ne înghit în zâmbetul prefăcut al lupului din poveste. Puterea tinde să 
se asocieze în vremuri tulburi, de tranziţie, de criză, cu zgomotul şi 
minciuna, zgomotul fiind un aliat ideal în blocarea centrilor de judecată. 
Cu cât trece timpul şi e tot mai mult zgomot pentru nimic şi nimicnicie, cu 
atât se aude mai bine această parte de muzică de neînlocuit în 
înţelepciunea şi bunul simţ al regelui. Altfel, de câte ori transcriu 
convorbirile cu Regele Mihai sau citesc interviurile autentice care i s-au 
publicat, observ modul de a distanţa şi a da de-o parte subiectul, din felul 


în care foloseşte pronumele „ei“... „el“. Refuzul de a-i numi. Eugen 
Tomiuc ştie să-i ridice suveranului mingile la plasă. 


E.T.: Sire, ca suveran al Regatului României Mari, cu care Majestatea 
Voastră se identifică, aveţi acum, la 7 decenii de la tragicele 
evenimente din 1939, un mesaj pentru toţi românii dinlăuntrul şi din 
afara graniţelor? 

Regele Mihai: Pentru ca lucrurile să meargă mai bine decât acum, 
ceea ce îi rog pe români din tot sufletul este să fie uniţi, pentru că 
existe forțe care încearcă să-i separe, şi altfel nu vom ajunge acolo 
unde trebuie să fim. Trebuie să fim solidari unul cu celălalt, să ne 
reamintim că suntem în Europa şi să ne purtăm cum se cuvine unii cu 
alţii. Pentru că nu este bine că se fac anumite lucruri acum în 
România despre care ştie toată lumea, iar când străinii ne critică, noi 
răspundem că nu e treaba lor. Bineînţeles că e şi treaba lor, pentru că 
acum suntem parte din Europa. Poporul român ar trebui să strângă cu 
adevărat rândurile şi să se deştepte, pentru că mai avem de parcurs o 
cale lungă. Trebuie să fim uniţi şi să rămânem uniţi şi să aducem 
România înapoi acolo unde-i este locul. Nu neapărat aşa cum a fost, 
pentru că acela e trecutul. Dar acel trecut trebuie să fie inspiraţie 
pentru viitor. 

Aceasta este dorinţa mea cea mai fierbinte pentru poporul român să 
fie unit şi să se gândească la viitor. Nu numai la cel personal, deşi şi 
acela e important. Dacă eşti parte din ţara ta, trebuie să te pui în 
slujba ţării. 


Un singur lucru aş vrea să nu treacă neobservat, faptul că regele îi 
roagă pe români din tot sufletul să fie uniţi. N-o face din slăbiciune. Ci 
dintr-o iubire faţă de poporul său pe care-l simte dezbinat cu premeditare 
de toţi cei ce nu doresc ca el să-şi găsească adevărata cale. 


Silozurile istoriei 


Am cunoscut-o la New York, după căsătoria mea cu prof. dr. arhitect Livio 
Dimitriu, în 1999, doar cu doi ani înainte de dispariţia ei prematură, pe 
Catherine Hoover-Voorsanger, soţia arhitectului american Bartholomew 
Voorsanger, prieten cu Livio. Am întrebat-o dacă e descendentă din 
familia preşedintelui american Hoover, care a păstorit America pe vremea 
Marii Crize, după care i-a urmat preşedintele Roosevelt. A surâs cu chipul 
ei atât de luminos şi inteligent şi, în loc de răspuns, mi-a povestit că 
Fundaţia „Hoover“ are documente de o valoare unică şi e o sursă 
inepuizabilă de cercetare pentru istorici, apoi am vorbit despre artă, o 
pasiune a mea pe care a intuit-o din prima clipă. Era associate curator la 
departamentul de artă americană al Muzeului Metropolitan, unde m-am 
dus să văd de câteva ori, în anul 2000, expoziţia la care lucrase îndelung, 
în vreme ce-şi definitiva incredibil şi doctoratul, deşi era bolnavă de 
cancer şi se lupta cu complicațiile produse de melanom. A pregătit o 
expoziţie impresionantă care a ţinut sălile pline vreme de patru luni la 
Metropolitan Museum, intitulată Art and the Empire City New York: 1825- 
1861. Editase împreună cu John K. Howat un volum spectaculos, de vreo 
cinci sute de pagini aproape, cu sute de fotografii, catalogul expoziţiei 
care era o sursă de informaţie şi de cunoaştere a civilizaţiei americane 
unică pentru mine. Mulţi aşa-zişi intelectuali români şi europeni afişează o 
superioritate de ignoranţi faţă de arta şi cultura Americii, de parcă n-ar şti 
că tocmai europenii au populat America. Pentru mine a fost un noroc s-o 
cunosc pe Catherine, deşi extrem de puţin, căci avea să se stingă chiar în 
Ajunul Crăciunului, pe 24 decembrie 2001. Mi-a dat enorm curaj. Eram 
proaspăt venită în America, iar conaţionalii mei mă încărcau negativ, cu 
bârfele lor şi laudele de sine, în vreme ce prezenţa Catherinei şi 
convorbirile, două-trei la număr, avute cu ea, erau pline de miez şi 
modestie. Ea mi-a confirmat că americanii au oroare de titluri şi de lauda 
de sine şi că pun bază pe ceea ce sunt ei, nu pe strămoşii lor. Oricum a fost 
o încântare s-o cunosc, să regăsesc într-o altă femeie, care avea vârsta 
mea, pasiunea pentru artă şi convingerea că nu poţi face cercetare în nici 


un domeniu fără să ştii povestea facerii, istoria. Graţie ei, am mai 
descoperit un siloz al istoriei sau hambar, cum îmi place să numesc 
arhivele, căci mi le imaginez, asemeni ţăranilor, ca pe nişte construcţii, 
făcute din șipci ori nuiele împletite, cocoţate pe picioroange sau stâlpi, să 
nu le ajungă umezeala şi şobolanii, acoperite zdravăn, pline de ştiuleţii 
aurii-roşcaţi de porumb, lăsaţi la vedere. Hoover Institution for War and 
Peace. Fundat în 1919, de viitorul preşedinte al Americii. O mulţime de 
documente, memorii şi manuscrise ce privesc istoria României pot fi 
cercetate la Hoover. O fotografie a fostului preşedinte american îl 
înfăţişează stând lângă turnul semeţ al fundaţiei pe care a întemeiat-o şi 
pentru care a lucrat fără preget. 


Cine a beneficiat de averea Casei Regale? 


Comisii de inventariere 


În anii '80, am redactat scrierile lui Edgar Papu, care au fost publicate la 
Editura Eminescu, sub numele altor redactori. Întreaga lucrare în mai 
multe volume, aflată în bun de tipar, mi-a fost retrasă, în urma unei şedinţe 
puse la cale de directorul editurii, V.R., şi prezidată de propagandista 
organizaţiei de partid, V.V. Profesorul îmi povestise că făcuse parte din 
comisia de inventariere a castelului Peleş, după abdicare. Mai cunoşteam 
şi alţi membrii ai comisiei, între care Teodora Voinescu. 

În 1991, după ce publicasem în presă mai multe materiale despre 
monarhie, Radu Bogdan m-a sunat şi am stabilit să ne vedem pentru a-mi 
arăta documentele comisiei şi a integra şi acest capitol în cartea mea. Le- 
am luat criticului Radu Bogdan şi monografului acerb al picturii lui Ion 
Andreescu un amplu interviu, la care Radu Bogdan a adăugat şi acest 
preambul, pe care îl considera necesar. Am văzut atunci şi o mulţime de 
fotografii ale pieselor cuprinse în acest inventar. 


Un preambul necesar?" 


În ianuarie 1948, la puţin timp după abdicarea forţată a Regelui Mihai 
I, Ministerul Industriei şi Comerţului, condus de Gh. Gheorghiu-Dej, 
a luat iniţiativa inventarierii tuturor bunurilor materiale mobile 
rămase de pe urma Monarhiei. Sub raport economic şi organizatoric, 
a fost însărcinată cu traducerea în fapt a acestei operaţii Direcţia 
Generală a Controlului Economic, din Ministerul Industriei şi 
Comerţului, aflată în subordinea Secretarului General, Mihail 
Levente. 

Au fost alcătuite două comisii: una având datoria să inventarieze (prin 
simplă înregistrare şi numerotare) bunurile obişnuite de uz casnic şi 
vestimentar (mobilier, aparatură, servicii de masă, lenjerie, costume, 


încălţăminte etc.) şi o a doua, însărcinată cu expertizarea, fişarea, 
fotografierea şi inventarierea bunurilor de artă şi a celor de un interes 
cultural deosebit. În fruntea primei comisii, alcătuită din echipe de 
muncitori care aveau totodată şi atribuţii de control, se afla 
subinspectorul general Alexandru Panaitescu. Cea de a doua comisie 
era prezidată de profesorul universitar G. Oprescu, asistat de mine în 
calitate de secretar general; eram pe vremea aceea studentul 
profesorului şi mă pregăteam pentru licenţă. 

Astăzi, când se nutreşte speranţa unui regim de reală democraţie în 
România şi când, în vederea cercetărilor istorice, trebuie să existe o 
informaţie autorizată privind valorile artistice şi culturale care, în 
principiu, au revenit poporului român după plecarea regelui, am 
socotit de datoria mea să-mi depun mărturia şi să aduc la cunoştinţa 
publică documentele personale, dar cu caracter oficial, ale unei 
activităţi strict ştiinţifice în care am fost implicat, documente al căror 
exemplar original se va fi aflând — dacă legea a fost respectată — la 
Arhivele Statului. O fac în calitatea mea de cercetător şi istoric de 
artă, liber de orice aderenţă politică, dornic numai de a sluji adevărul 
şi a contribui la cunoaşterea trecutului. 

Din „Comisiunea de expertiză şi inventariere a bunurilor artistice ale 
fostei Case Regale“ au făcut parte, în afara celor deja amintiţi: 
istoricul de artă Teodora Voinescu, colecţionarul K.H. Zambaccian, 
profesorul universitar Emil  Condurachi, sculptorul Mac 
Constantinescu, pictorul Costin Ioanid, specialistul în ceramică, 
jaduri şi porţelanuri Jean Baras, specialistul în covoare I. Tuduc, iar o 
anumită perioadă de timp (domeniul respectiv fiind foarte limitat ca 
întindere cantitativă) arheologul profesor universitar Ion Nestor. Toți 
aceştia beneficiau de oficiile unui corp auxiliar, însărcinat în general 
cu operaţiile de secretariat, dar anumiţi membri ai corpului, cum erau 
asistentul universitar Edgar Papu, fotograful Aurel Bauh, cercetătorul 
de artă şi profesorul secundar Gh. Dragomir, fosta funcţionară cu 
răspundere în fostul Minister al Propagandei, Constanţa Nicolescu 
(lucrase, dacă nu mă înşel, sub ministeriatul lui Alexandru Marcu), 


negustorul de artă Isac Levy îşi aduceau concursul şi în calitate de 
consilieri sau de tehnicieni avizaţi în anumite probleme. Sculptorul 
Ion Jalea a fost şi el consultat, însoţindu-l uneori pe teren pe 
profesorul G. Oprescu, dar nu a făcut propriu-zis parte din comisie. 
Aşa cum li s-a precizat celor prezenţi la şedinţa constitutivă din 16 
ianuarie 1948 — desfăşurată în cabinetul şi sub conducerea 
secretarului general Mihail Levente —, criteriile de selecţionare a 
membrilor comisiei nu aveau caracter politic, singurele condiţii fiind 
cinstea absolută („Răspundeţi cu capul dacă lipseşte un ac!“), iar în 
ce-i privea pe specialiştii propriu-zişi, competenţa profesională. 
Astfel se explică faptul că oameni care, în marea lor majoritate, nu 
aveau nimic comun cu ideologia comunistă, ba unii erau chiar 
potrivnici şi urmau să aibă de suferit, şi-au adus totuşi contribuţia la 
optima executare a sarcinilor de inventariere. Compoziţia nepolitică a 
comisiei a însemnat, în circumstanţele momentului, unica posibilitate 
a regimului de a-şi asigura concursul persoanelor considerate a fi cele 
mai pricepute în materie. 

La 18 ianuarie 1948 întreaga comisie s-a deplasat la Sinaia, unde a 
fost găzduită în aripa apartamentelor moderne ale Castelului Peleş, 
care a constituit până la sfârşit sediul ei central. La sosirea comisiei 
de specialişti se afla instalată pe domeniul Peleş şi îşi începuse 
activitatea comisia alcătuită din muncitori. Data sosirii acesteia pe 
domeniu nu-mi este cunoscută. Raza de acţiune a comisiei de 
specialişti se întindea în principiu asupra tuturor proprietăţilor 
familiei regale, dar în practică activitatea ei nu s-a concentrat asupra 
complexului Peleş, Pelişor, Foişor, asupra Castelului Bran şi, în parte, 
a pavilionului de vânătoare Săvârşin. Persoana cu cea mai înaltă 
autoritate politic-administrativă a întregului domeniu Peleş era un 
tânăr de 25 de ani, numit Feodorov (prenumele nu i-l cunosc). El mi-a 
povestit că a însoţit, până la graniţă, trenul regal cu care Mihai I şi 
Regina-mamă Elena au părăsit ţara, precizându-mi că Majestăţile Lor 
nu luaseră cu sine nici un obiect de artă. Comisia de expertizare şi 
inventariere a operelor de artă nu a avut practic nici o tangenţă cu 


autoritatea exercitată de Feodorov (alta decât intrarea şi ieşirea de pe 
domeniu), în schimb s-a lovit adesea de injoncţiunile şi hotărârile 
subinspectorului general Alexandru Panaitescu, un personaj plin de 
sine, mărginit, din cale-afară de suspicios şi cu un orizont cultural 
redus. Presupun că Feodorov şi cu Panaitescu vor fi avut misiuni şi 
răspunderi speciale. 

Din momentul instalării la Peleş comisia nu avea voie să părăsească 
teritoriul complexului, obligată să lucreze aici de luni până sâmbătă. 
Se putea pleca sâmbătă după-amiază, cu revenirea obligatorie 
duminică seara sau, în cazuri speciale, luni dimineaţă la prima oră. 
Profesorul Oprescu şi cu mine făceam în fiecare duminică dimineaţa 
câte o scurtă raportare verbală Secretarului General Levente, privitor 
la felul cum decurgeau operaţiile şi la timpul pe care îl reclamau în 
continuare. La părăsirea domeniului, orice persoană, fără nici o 
excepţie, era percheziţionată. Activitatea comisiei se desfăşura între 
orele 7.30 şi 19.30, cu întrerupere de o oră pentru masa de prânz. La 
pătrunderea în partea istorică şi muzeală a Castelului Peleş toţi 
membrii comisiei erau percheziţionaţi, la intrare şi ieşire dimineaţa, şi 
tot astfel la intrare şi ieşire după-amiaza (patru percheziţii pe zi). Atât 
comisia de muncitori, cât şi comisia de specialişti beneficiau de 
serviciile casnice ale domeniului (bucătărie, spălătorie, deplasare cu 
automobilul), servicii care funcționau aproape fără modificare, 
întocmai ca pe vremea regelui. 

Odată încheiată activitatea comisiei de specialişti, dosarele de 
inventariere au fost preluate de comisia alcătuită din muncitori, care — 
cu respectul unor forme de procedură ce nu ne-au fost cunoscute nici 
profesorului Oprescu, nici mie — le-a înaintat organelor superioare ale 
Ministerului Industriei şi Comerţului. Din clipa predării inventarelor 
şi a părăsirii domeniului Peleş, nici unul din membrii comisiei nu a 
mai ştiut nimic în legătură cu soarta ultimă a obiectelor inventariate, 
exceptându-le pe cele care au devenit zestrea Muzeului de Artă al 
Republicii Populare Române, deschis în 1950. 


O bună bucată de vreme după ce comisia de expertiză şi inventariere 
a bunurilor de artă şi-a încheiat activitatea, la Peleş a lucrat o comisie 
a Muzeului de artă al Republicii, care — cu mult timp înainte de 
deschiderea muzeului — a ales obiectele ce urmau să intre în 
patrimoniul acestuia. Nu a făcut parte din această comisie, cu 
excepţia Lianei Maxy, nici un membru — expert sau auxiliar — din 
comisia de specialişti. Ulterior — nu ştiu din dispoziţia cărora din 
forurile de conducere ale partidului şi statului — o foarte însemnată 
parte a mobilierului şi obiectelor existente (inclusiv cele cu caracter 
strict memorial) a fost evacuată din Peleş şi adusă la Bucureşti, spre a 
fi repartizată conform unor instrucţiuni pe care le ignor. După un 
destul de lung interval de timp, cred că pe la începutul anilor '50 — în 
urma unei vizite a lui Gh. Gheorghiu-Dej în Bulgaria, prilej cu care a 
constatat că vecinii noştri păstraseră intacte palatele monarhiei, 
considerându-le o mărturie istorică a modului cum trăiseră regii —, s-a 
hotărât ca Peleşul să fie remobilat întocmai cum arătase în ziua 
abolirii propriei noastre monarhii. Hotărâre care — prin forţa 
împrejurărilor, căci a fost uşor să risipeşti sau să distrugi, dar infinit 
mai complicat să reconstitui — nu a putut fi dusă la îndeplinire decât 
cu un pronunţat coeficient de relativitate. Din punct de vedere riguros 
ştiinţific nu se poate susţine că actualul aspect al încăperilor istorice 
ale Peleşului reflectă întocmai, sau şi numai uşor modificată, situaţia 
existentă în clipa când comisia de specialişti a părăsit domeniul. 
Aceasta nu numai datorită dislocării mobilierului şi elementelor de 
decor iniţiale, ci şi pentru că foarte multe din obiectele inventariate de 
comisie au căpătat ulterior o destinaţie necunoscută, datorită fie unor 
repartiţii rămase secrete, fie comercializării în scopul obţinerii de 
devize, fie pur şi simplu în urma sustragerilor. S-au comis numeroase 
abuzuri. 

Pe domeniul Castelelor Peleş, Pelişor şi Foişor a fost găsită toată 
arhiva dinastiei române de Hohenzollem-Sigmaringen (jurnale 


intime, corespondenţă, acte oficiale, documente de stat şi particulare), 
începând din 1866; de asemenea arhiva personală de spionaj, extrem 
de revelatoare, pe care Carol al II-lea o organizase cu ajutorul şefului 
Serviciului Secret de Informaţii Mihail Moruzov. Cele două arhive 
erau împrăştiate într-o totală dezordine, depuse în lăzi, sertare şi 
compartimente de dulap. Din clipa când astfel de documente erau 
descoperite (fie de comisia de muncitori, fie de comisia de specialişti) 
dispoziţia era ca ele să fie nu inventariate, ci remise comisiei alcătuite 
din muncitori, spre a fi expediate în 24 de ore la Bucureşti, unde erau 
predate lui Emil Bodnăraş. Am izbutit totuşi să procedez la o 
inventariere sumară a jurnalelor şi notaţiilor intime aparţinând 
Regelui Carol I, Regelui Ferdinand, Reginei Maria, Regelui Carol al 
II-lea. De asemenea, scrisorile autografe ale Împăratului Wilhelm al 
II-lea către Regele Ferdinand. Mi-aduc aminte că începeau toate cu 
„Mein lieber Nando“. Mai târziu, o bună parte din aceste documente 
au intrat în arhiva fostului Institut de istoria partidului, altele probabil 
în patrimoniul Arhivelor Statului, altele, poate, vor fi dispărut. 
Lucrând necontenit sub presiunea dispoziţiilor superioare de 
accelerare şi scurtare a activităţii, Comisia de expertiză şi inventariere 
a bunurilor artistice ale fostei Case Regale nu şi-a putut îndeplini 
decât parţial operaţiile cu rigoarea şi în spiritul ştiinţific conceput 
iniţial. În mare parte, fişele ştiinţifice (ce vor fi devenit oare?) n-au 
apucat a fi completate cu fotografii, acestea — deşi executate — 
rămânând a le fi ataşate abia ulterior, după ce comisia s-a desfiinţat. 
Nu cred că s-a procedat vreodată la respectiva operaţie. Probabil 
pentru că nu s-a dorit să existe acte doveditoare precise ale celor mai 
valoroase bunuri, însoţite de imagini. 

Ceea ce este încă şi mai grav, n-au fost inventariate bunurile culturale 
şi de artă ale Palatului Regal din Calea Victoriei, nici cele, întru câtva 
mai puţin importante, ale Palatului Cotroceni. Luni şi luni de zile, 
după obişnuitele ore de lucru ale personalului administrativ şi de 
întreţinere, Palatul din Calea Victoriei a rămas neîncuiat, fără nici o 
pază, putându-se circula fără stingherire prin podul său, şi în general 


în toată clădirea, de la un capăt la altul, mai ales seara sau noaptea. Or 
aici, îndeosebi în pod, se afla, printre altele, un stoc important de cărţi 
vechi, incluzând şi o seamă de incunabule; de asemenea, ediţii 
bibliofile în tiraj restrâns, cărţi în legături preţioase purtând 
monograma regală, manuscrise de Coşbuc, felurite albume şi stampe. 
Abia în toamna 1950 — cu prilejul trierii cărţilor de artă destinate să 
intre în componenţa bibliotecii Muzeului de artă al Republicii — 
incunabulele şi cărţile vechi au putut fi predate Bibliotecii Academiei 
Române. Dar la ora aceea era deja târziu. Dintre celelalte valori 
bibliofile, o bună parte, printre care şi manuscrisele autografe, 
dispăruseră. Unele, numai puţine, ajunse pe mâna diverşilor misiţi, au 
fost vândute mai târziu Bibliotecii Academiei Române. 


Radu Bogdan 


COMISIUNEA DE EXPERTIZĂ ŞI INVENTARIERE A 
BUNURILOR ARTISTICE ALE FOSTEI CASE REGALE 


Sediul Central: 
Castelul Peleş 

Sinaia 

6 Martie 1948 


RAPORT 
către 
Domnul Secretar General al Ministerului Industriei şi 
Comerţului Mihail Levente 


În numele Comisiunii de expertiză şi evaluare a bunurilor artistice 
foste ale Casei Regale, subsemnaţii Prof. G. Oprescu, în calitate de 
preşedinte al acestei comisiuni, şi Radu Bogdan, în calitate de 
Secretar General al ei, avem onoarea a vă înainta cele de mai jos 


referitoare la situaţia şi activitatea Comisiunii, pe domeniul Sinaia 

între 18 ianuarie — 6 martie 1948. 

Sarcinile ce incumbă Comisiunii noastre în urma dispoziţiilor primite 

din partea Dvs. sunt următoarele: 

1. Cercetarea bunurilor şi aflarea lor; 

2. Inventarierea bunurilor; 

3. Expertizarea bunurilor şi caracterizarea lor, în vederea pregătirii 
materialului util promptei puneri pe picioare a viitorului Muzeu 
Naţional de Artă; 

4. Propuneri şi sugestii în legătură cu necesităţile şi posibilităţile de 
conservare intactă a bunurilor de artă menţionate; 

5. Acordarea întregului concurs necesar echipelor constituite de 
organele de control ale Ministerului Industriei şi Comerţului, în 
cazurile în care competenţa comisiunii noastre poate fi de folos, 
pentru a uşura operaţiunea de inventariere a acestor echipe. 

Pătrunsă de spiritul obligaţiilor ce-i revin, comisiunea a început chiar 

din ziua de 19 ianuarie a.c. activitatea corespunzătoare. 

După un răstimp de 6 săptămâni ne îngăduim, Domnule Secretar 

General, a formula, spre deplina şi judicioasa Domniei Voastre 

orientare, următoarele constatări şi aprecieri: 

În castelele Peleş, Pelişor şi Foişor (dacă ne referim numai la situaţia 

domeniului Sinaia) se află următoarele categorii de obiecte care cad, 

prin calitate, şi din necesitatea unei aprecieri obiective, în competenţa 
comisiunii noastre: 

1. Picturi de mare valoare (câteva sute); 

2. Picturi de importanţă secundară, dar totuşi de o calitate vrednică de 
luat în seamă (aprox. 1.000); 

3. Picturi, desene, fotografii, etc. fără valoare (peste 1.000 buc.); 

4. Icoane (aprox. 200); 

5. Obiecte de vitrină, lămpi, ceramică, lustre, fildeşuri, jaduri, 
bibelouri, porţelanuri, bijuterii, amintiri de familie, decoraţii etc. 
(aprox. 2.000 obiecte); 


6. Metale, alămuri şi argintărie (peste 1.000 de obiecte, dacă se 
socotesc şi obiectele de cositor); 

7. Arme şi medalii (aprox. 4.000 obiecte); 

8. Covoare şi tapiserii (aprox. 500 buc.); 

9. Țesături, costume, broderii (aprox. 150); 

10. Mobile (peste 500 buc. mobile); 

11. Vitralii (aprox. 200); 

12. Sculpturi (aprox. 400); 

13. Cărţi, broşuri, reviste (aprox. 18.000). 

Una peste alta, totalul obiectelor — asupra cărora Comisiunea trebuia 

să întârzie, considerându-l pe fiecare în parte — se ridică cu o 

aproximaţie cuprinsă între 18.000 şi 20.000 obiecte, dar desigur 

această cifră este foarte relativă, având în vedere că nu am ajuns încă 

la trecerea în revistă a absolut tuturor obiectelor ce interesează şi care 

se află în raza domeniului Peleş. 

Ce s-a realizat în răstimpul acestor 6 săptămâni? 

Inventarele castelului Peleş, întocmite de noi, oferă următoarele date: 

Obiecte înregistrate individual sau pe grupe: 

— Secţia pictură principală: 298 numerotate, inventariate, trecute în 
fişe şi bătut inventarul la maşină; 

— Secţia pictură secundară şi gravuri: 487 numerotate, inventariate şi 
trecute în fişe; 

— Secţia pictură fără valoare: 1.062 numerotate şi inventariate; 

— Secţia icoane: 150 numerotate, inventariate şi trecute în fişe. 

În afară de cele menţionate mai sus, s-a făcut controlul fotografiilor 

existente şi al clişeelor pentru picturile de mare valoare, întocmindu- 

se o listă pentru cele ce urmează a fi fotografiate. S-au adunat, de 

asemenea, toate fotografiile volante din Peleş şi s-au înmagazinat într- 

o ladă la subsol. 

— Secţia obiecte de vitrină: 1.988 numerotate şi inventariate; 

— Secţia arme şi medalii: 4.879 numerotate în cadrul a 470 grupe, 
inventariate, trecute în fişe şi bătut inventarul la maşină; 

— Secţia covoare: 343 numerotate, inventariate şi trecute în fişe; 


— Secţia mobile: 429 numerotate, inventariate şi trecute în fişe; 

— Secţia vitralii: 210 numerotate, inventariate şi trecute în fişe; 

— Secţia sculpturi: 331 numerotate, inventariate, trecute în fişe şi 
bătute la maşină; 

— Secţia Bibliotecă: 9.370 inventariate. 


Situaţia castelului Pelişor: 

— Secţia obiecte de vitrină: 216 numerotate, inventariate şi trecute în 
fişe; 

— Secţia covoare: 142 numerotate, inventariate şi trecute în fişe; 

— Secţia ţesături: 155 numerotate, inventariate şi trecute în fişe; 

— Secţia mobile: 17 numerotate, inventariate şi trecute în fişe; 

— Secţia sculptură: 25 numerotate, inventariate şi trecute în fişe. 


Situaţia castelului Foişor: 

— Secţia pictură principală: 7 numerotate; 

— Secţia pictură secundară: 27 numerotate; 

— Secţia pictură fără valoare: 15 numerotate; 

— Secţia obiecte de vitrină: 120 numerotate, inventariate şi trecute în 
fişe; 

— Secţia covoare: 35 numerotate, inventariate şi trecute în fişe; 

— Secţia mobile: 104 numerotate şi inventariate; 

— Secţia Bibliotecă: 3.157 inventariate. 

Cele de mai sus privesc categoriile de obiecte aflate fiecare în 

castelele menţionate. 

Aceasta este situaţia realizărilor efective de pe cuprinsul domeniului 

Sinaia. 

A mai rămas de realizat: 


În castelul Peleş: 


— Pictura secundară: de bătut inventarul la maşină; 

— Pictura fără valoare: de bătut inventarul la maşină; 

— Obiecte de vitrină: transcrierea fişelor, baterea inventarului la 
maşină, relipirea etichetelor căzute, completarea obiectelor 
descoperite ulterior primei cercetări pe teren; 

— Alămuri şi argintărie: de numerotat, inventariat, trecut în fişe şi 
bătut inventarul la maşină; 

— Mobilier: de bătut inventarul la maşină; 

— Biblioteca: de aplicat bulinele, ştampilat şi evaluat (eventual, 
transcriere la maşină). 


În castelul Pelişor: 

— Pictură principală: de numerotat, inventariat, trecut în fişe şi de 
bătut inventarul la maşină; 

— Pictură secundară: de numerotat, inventariat, trecut în fişe şi de 
bătut inventarul la maşină; 

— Pictură fără valoare: de numerotat, inventariat, trecut în fişe şi de 
bătut inventarul la maşină; 

— Icoane: de numerotat, inventariat, trecut în fişe şi de bătut 
inventarul la maşină; 

— Obiecte de vitrină: transcrierea fişelor şi baterea inventarului la 
maşină; 

— Metale, alămuri, argintărie: de numerotat, inventariat, trecut în fişe 
şi de bătut inventarul la maşină; 

— Sculptură: de bătut inventarul la maşină; 

— Arme şi medalii: de numerotat, trecut în fişe, inventariat şi de bătut 
inventarul la maşină; 

— Biblioteca: de scos dintr-un număr de 34 de lăzi cărţile respective, 
de adunat şi triat pe centre, de numerotat, de inventariat, de trecut în 
fişe şi de bătut inventarul la maşină (dacă se va putea bate până în 
cele din urmă, date fiind dificultăţile întâmpinate de dactilografi la 
transcrierea cuvintelor în limbi străine). 


În castelul Foişor: 

— pictură principală: urmează a se numerota; 

— pictură secundară: inventaria şi transcrie; 

— pictură fără valoare: în fişe restul de obiecte; 

— desene, gravuri, fotografii: (aprox. 200) precum şi 

— icoane: a se bate întregul inventar la maşină; 

— obiecte de vitrină: de numerotat, inventariat şi de transcris restul de 
obiecte în fişe (puţine la număr) şi de bătut inventarul la maşină; 

— metale, alămuri, argintărie: de numerotat, de inventariat, de 
transcris în fişe şi de bătut inventarul la maşină; 

— sculptură: de numerotat un rest redus de obiecte, de inventariat, de 
trecut în fişe şi de bătut întregul inventar la maşină; 

— biblioteca: de aplicat bulinele, de ştampilat, de evaluat şi de bătut 
inventarul la maşină (dacă se va putea bate până în cele din urmă, 
date fiind dificultăţile întâmpinate de dactilografi la transcrierea 
cuvintelor în limbi străine). 

Îngăduiţi-ne, Domnule Secretar General, să vă aducem la cunoştinţă 
că după 6 săptămâni de activitate cât se poate de intensă, lucrându-se 
la nevoie şi noaptea, Comisiunea noastră a câştigat o experienţă (pe 
care în nici un chip n-ar fi putut-o însuşi anterior aci în ţară) care ne 
dă posibilitatea să apreciem la justa realitate condiţiile de muncă 
impuse de teren. Câştigarea acestei experienţe nu s-a putut desăvârşi 
decât progresiv. 

Anumite sectoare ale castelului Peleş cărora li se adaogă întregul 

castel Pelişor au fost găsite la venirea noastră într-o stare haotică: 

mobile depozitate pretutindeni, tot soiul de vase şi obiecte mărunte 
înghesuite de-a valma în magazii (unele neştiute), cărţi, foi 
manuscrise, documente, prin mai toate ungherele şi sertarele. 

Faptul că încăperile şi mobilierul castelelor pe care le inventariem au 

fost astfel concepute şi construite încât să prezinte cât mai multe 

detalii secrete, uşi mascate şi uneori chiar camere cu totul în afara 


razei obişnuite de parcurs a îngreuiat mult organizarea, metodele şi 
activitatea noastră. Datorită vălmăşagului şi înghesuielii obiectelor, 
pe spaţii uneori foarte restrânse, ades n-au putut fi observate în timp 
util cavitățile susceptibile să cuprindă obiecte de inventariat. 

Trebuind să se pronunţe asupra obiectelor pe care le trece în revistă, 
Comisiunea noastră nu se poate opri la o simplă operaţie de 
inventariere şi chiar această operaţie însăşi nu poate fi hotărâtă decât 
în urma unei aprecieri pozitive, care să indice că obiectele respective 
merită să fie inventariate de noi. De aceea inventarierea majorităţii 
obiectelor reclamă un anumit răgaz care să permită aplicarea unor 
criterii cât mai ştiinţific obiective. 

Pentru a fi efectuată scrupulos şi cu judiciozitate această operaţiune 
elimină graba. Ne îngăduim de asemenea, Domnule Secretar General, 
să vă amintim că de obicei obiectele care ne incumbă sunt apreciate 
prin consultare, fiind călăuziţi de principiul rezultatelor obţinute 
printr-o muncă colectivă. 

Operaţiile de inventariere sunt trecute mai întâi într-un registru de 
operaţii, iar apoi bătute sau dictate la maşina de scris în mai multe 
exemplare. 

În afara inventarului propriu-zis, care se efectuează pe teren, 
transcriindu-se apoi în mai multe copii la maşină, se procedează 
suplimentar la întocmirea unui fişier privind obiectele de valoare sau 
cele îndeosebi caracteristice, întocmindu-se totodată, în mod periodic, 
tabele sumare de valori. Avem sarcina să întocmim inventarul în 
dublu exemplar: o dată pe categorii de obiecte şi a doua oară pe 
camere. 

Majoritatea celor 13 categorii de obiecte pe care le-am menţionat 
formează obiectul de activitate a câte unei comisiuni special 
însărcinate cu cercetarea şi inventarierea lor. 

Comisiunile noastre au întâmpinat la început oarecari dificultăţi 
privind organizarea, întrucât întregul efectiv de specialitate şi auxiliar 
a trebuit fi compus în intervalul de 24 de ore, ceea ce ne-a răpit 


posibilitatea unei depline cunoaşteri în prealabil a celor chemaţi să 
conlucreze pe un teren şi el necunoscut. 

Dacă în primele zile ale activităţii noastre n-am putut întruni condiţii 
optime de activitate, în schimb cu timpul piedicile mărunte au putut fi 
învinse. 

Astăzi, deşi condiţiile decurgând din faptul că situaţia reclamă 
prezenţa a 2 echipe deosebite pe teren dau naştere unor probleme 
uneori mai greu de rezolvat, totuşi Comisiunea noastră a ajuns la o 
deplină colaborare şi înţelegere cu comisiunea de inventariere a 
organelor de control ale Ministerului Industriei şi Comerţului, şi 
rezultatele progresează din ce în ce mai rapid. 

Nu trebuie scăpat din vedere că ambele comisiuni au sarcina să 
întocmească un inventar, dar totuşi ţelurile care urmează a fi atinse de 
fiecare Comisiune în parte diferă. Noi avem de efectuat o situaţie de 
expertiză, de clasificare şi de inventariere, în timp ce comisiunea 
organelor de control are de efectuat o simplă operaţie de inventariere, 
mult mai redusă în castelele unde grosul obiectelor de cercetat 
incumbă efectivului nostru. 

Experienţa din timpul acestor săptămâni ne-a călăuzit în mod firesc la 
singura metodă de care putem face uz în împrejurările impuse de 
realitate şi necesităţi. 

În această a 2-a fază a activităţii comisiunii noastre pe domeniul 
„Sinaia“ accentul cade pe redactarea şi baterea la maşină a scriptelor. 
De aceea ne îngăduim a vă atrage respectuos atenţiunea asupra 
importanţei lucrărilor de dactilografie şi asupra problemelor delicate 
şi uneori anevoioase create de necesitatea folosirii termenilor de 
specialitate şi în mai multe limbi. Elementul rutină, cultură şi 
cunoaştere de limbi străine comportă într-o asemenea situaţie un 
caracter hotărâtor. 

Comisiunea de Expertiză şi Inventariere a Bunurilor artistice ale 
fostei case regale roagă respectuos pe Dl Secretar General să dea 
dispoziţiuni ca activitatea efectivului nostru să nu fie precipitată. 
Elementele Comisiunii noastre lucrează cu multă tragere de inimă şi 


bunăvoință, depunând de la ora 7.30 dimineaţa şi până la ora 19.30 o 
activitate aproape neîntreruptă, căreia mulţi dintre noi îi adaogă ore 
suplimentare până târziu spre mijlocul nopţii. 

Sperând că organele superioare ale Ministerului Industriei şi 
Comerţului ne vor învrednici cu aceeaşi încredere şi apreciere de care 
ne-am bucurat până în prezent, ne luăm angajamentul, Domnule 
Secretar General să predăm lucrările definitive, rezultate de pe urma 
însărcinării primite şi a muncii depuse, în cel mai scurt timp posibil, 
îngăduit de o justă, obiectivă şi ştiinţifică apreciere a situaţiei şi 
materialului. Orice precipitare care ne sileşte la termene de predare 
arbitrare este în dauna unei activităţi în măsură să ne angajeze 
răspunderea. 


Preşedinte, G. Oprescu 
Secretar, Radu Bogdan 


lau fotografii în luna octombrie a anului 1990, din tot complexul 
Peleş, de la Castelul Peleş şi Pelişor, din zona Foişorului. Le voi lăsa 
Regelui Mihai şi Reginei Ana, la Versoix. În vreme ce lucram la tetralogia 
preşedintelui Emil Constantinescu, stând câteva zile la Foişor, gazdele 
mele îmi arată tablouri şi alte obiecte de artă, între care un admirabil 
Luchian, povestindu-mi că aceste obiecte figurează pe liste, la nişte valori 
absolut derizorii. Nadia Constantinescu îmi arată cifrele de inventar, scrise 
de cine ştie când, de decenii, şi preţul pieselor respective. Câteva sute de 
lei. Nimeni nu a reevaluat tot acest patrimoniu. 

Mi-aduc aminte că am văzut şi la casa Monteoru, unde e sediul 
Uniunii Scriitorilor, prin anii '80, plăcuţe de inventar de un gen similar. 
Apoi, la o zi a bunicii Doina Drogeanu, unde veniseră şi doamna Gogu 
Georgescu şi Pan Vizirescu, în afară de faptul că impetuoasa şi frumoasa 
doamnă Georgescu i-a spart o vază de mare valoare lui Ili Macici, aşa, în 
treacăt, am auzit a doua sau a treia oară povestea lui Pan Vizirescu care a 
scăpat de puşcărie trăind sub pământ, ascuns acolo şi netrădat de două 


persoane care ştiau de el şi-l hrăneau. Tutu nici nu s-a sinchisit să 
răscumpere paguba făcută. Ba, într-un elan, a început să povestească 
despre lucruri din casa ei, care ar fi fost cumpărate prin consignaţii, din 
cele aflate la Peleş. Când şi-a desfăcut casa de pe Rozelor, azi 
Washington, pe care o vânduse unui doctor, am cumpărat de la ea mobile 
şi candelabre, moştenite sau cumpărate de ea, cine mai ştie din ce 
patrimoniu răscolit. De parcă o tornadă le-ar fi smuls de sub acoperişuri pe 
toate, azvârlindu-le unde nici n-ai fi gândit, când nu a sfâşiat şi rupt în 
bucățele rânduiala întreagă a oamenilor, obligaţi să ia totul de la zero. Eu 
stăteam cu Pan Vizirescu, pe care îl rugasem să-mi povestească din nou, 
cum a stat ascuns o mulţime de ani sub pământ, nevenindu-mi să cred că 
el este omul acela, rămas atât de luminos, curtenitor şi plin de umor. Apoi 
mai aveam un motiv de uimire, căci redactam la Eminescu un volum din 
poemele sale de dragoste, scrise la senectute de acest cavaler îndrăgostit 
care trăia elanuri romantice interzise şi amânate de viaţa lui în subteran, 
cum o numea, „dar nu de şobolan“, cum nu uita să adauge. 

Am aflat tot atunci cum pianul Steinway al Reginei Elisabeta, pianul 
alb, pictat cu motive pastorale rococo, ajunsese la Ateneu, la subsol, mutat 
de la Palatul Cotroceni. De unde a fost readus la Cotroceni după o vreme 
şi, în 2009, când am lucrat la albumul bilingv Palatul Cotroceni, scris de 
arhitectul Niculae Vlădescu şi inginerul Petre Badea, îl restaurau, în fine. 
Pianul alb Steinway cu acei putti rozalii şi ghirlandele de flori vesele şi 
inocente trona în Salonul florilor, ireal, precum un instrument muzical 
uriaş, făcut din vată de zahăr. 


Intrebări cu privire la valori artistice şi documente ale Casei 
Regale inventariate sub control comunist şi despre Comisia de 
expertiză a valorilor artistice 


Am vizitat complexul Peleş de nu ştiu câte ori, mai atent, mai în grabă, m- 
am bucurat şi de acel regim special de a putea privi lucruri şi spaţii care nu 
intră în circuitul obişnuit. Şocul cel mare pe care l-am trăit a fost când 
Regina Ana mi-a arătat la Versoix valiza cu albumul de la 1683 al 


castelului Peleş. Peste imaginile castelului în vremea Reginei Elisabeta 
aveau să se suprapună informaţiile legate de inventarul din 1948, pe care 
mi le-a oferit cu atâta gentileţe criticul Radu Bogdan. 

Numai acest subiect în sine ar merita o carte, dar important este să 
deschizi un subiect. Nu poţi să lupţi cu mai mult de două săbii sau două 
pistoale şi nici să ţii mai mult de două buchete de flori în mâini. 

Fireşte, e suficient să citiţi inventarul, preambulul, interviul meu cu 
Radu Bogdan. Aşa ne putem face şi noi o idee despre ce s-a ales şi de alte 
imobile evacuate în grabă. Nu dispreţuiesc muncitorii, dar nu văd rostul 
unei comisii de muncitori când se fac asemenea inventare. Nu văd 
competenţa lui Gheorghiu-Dej şi a lui Bodnăraş în a controla asemenea 
expertize şi în a putea estima timpul necesar. Am aflat nu demult că 
inventarierea operelor şi a arhivei unui pictor al caselor regale, László, a 
durat cinci ani. E de văzut cine era acest Feodorov, care bântuia la Peleş în 
vremea inventarelor şi se lăuda că l-a supravegheat pe Regele Mihai până 
la ieşirea din ţară şi că acesta nu a putut lua nimic. lată o mărturie 
interesantă care provine din tabăra adversă a suveranului. Cu atât mai 
prețioasă când contrazice legendele aruncate ulterior pe piaţă de 
propaganda antimonarhică. 

De ce s-a început, dar nu s-a încheiat inventarul? 

De ce fotografiile însoţitoare nu au fost terminate pentru toate 
obiectele şi de ce nu s-au ataşat fişelor de inventar? 

În fine, e de văzut ce s-a ales din piese. Ce ar da un inventar făcut azi, 
ca diferenţe, pierderi, dispariţii inexplicabile? Cui şi cum s-au împărţit 
piesele de inventar şi ce s-a mai recuperat, când s-a decis să se reconstituie 
Castelul, Foişorul, Pelişorul? Ce s-a întâmplat cu scrisorile lui Frederic 
Wilhelm al II-lea? Cu incunabulele? Cu manuscrisele regale? Cu 
inventarul documentelor? Cu lada de fotografii volante? Cu serviciul 
Moser? Cu ceramica, jadurile, pictura românească de patrimoniu, 
biblioteca, pictura europeană, icoanele, argintăria, ceramica românească, 
colecţia de costume populare ale reginelor?... E un subiect inepuizabil. 
Am aflat, de pildă, că biblioteca Regelui Carol I a ajuns la Mitropolie într- 
un şopron cu acoperişul stricat, aşa că a fost distrusă, iar ceea ce s-a 


recuperat, peste ani, când s-au restaurat Cotrocenii, s-a folosit pentru a se 
reconstitui biblioteca amenajată în aripa nouă a Palatului Cotroceni. Totul 
e povestit pe larg în albumul despre Cotroceni pe care l-am îngrijit şi 
editat în 2009 la Universalia. 

Doina Uricariu: Stimate domnule doctor Radu Bogdan, aţi fost 
secretarul general al „Comisiunii de expertiză şi inventariere a bunurilor 
artistice ale fostei Case Regale“. Prin bunăvoința dumneavoastră am avut 
acces la documente poate unice în România, mă refer la rapoartele şi 
referatele înaintate, în aprilie 1948, după ce s-a oprit activitatea acestei 
Comisii care a intrat la Peleş, în 18 ianuarie 1948, deci la două săptămâni 
după abdicarea forţată a M.S. Regele Mihai. Comisia a inventariat 
bunurile socotite de valoare artistică, în perioada 18 ianuarie — 1 aprilie 
1948. S-a constituit Comisia. Aţi mers pe domeniul Peleş — Sinaia, Pelişor 
şi Foişor pe 18 ianuarie 1948. 

Radu Bogdan: Înainte de a vă spune toate câte vor urma, socotesc că e 
foarte important să fac unele precizări, pentru o situare cât mai corectă a 
faptelor în epocă. Voi încerca să evoc contextul care le-a generat. Dacă 
vrem să nu falsificăm istoria, trebuie să evităm judecarea situaţiei de 
atunci cu criteriile pe care ni le-am format cu toţii de-a lungul celor 44 de 
ani nefaşti prin care am trecut. În ianuarie 1948, Partidul Comunist, cu tot 
ceea ce reprezenta el, mai ales pe linie de stat, era departe de a fi fost ceea 
ce a devenit ulterior, după alungarea regelui, după marea expropriere 
agrară, după naţionalizarea industriei, după „verificările“ din 1949. 
Cadrele de care dispunea erau adesea eterogene şi încropite la întâmplare, 
în multe din sectoarele „construirii socialismului“ nu existau oameni 
calificaţi şi nu se avea nici o experienţă. „Securitatea“, cea pe care o 
cunoaştem cum o cunoaştem, nu exista nici ea. Mentalităţile nu se 
schimbaseră atât de radical, „omul nou“ încă nu apăruse. În pofida 
înscenărilor de tot felul, cruzimea şi groaznica dezumanizare care aveau să 
intervină curând nu-şi arătaseră adevărata faţă, teroarea încă nu răzbătuse 
deplin la lumina zilei. Puteau să se mai strecoare candori, pauze de 
„vigilenţă“, ba uneori chiar o benefică inconştienţă! Asta v-o spun ca 
istoric şi totodată ca unul ce a trăit epoca... Lucrurile nu sunt întotdeauna 


aşa de simple! Uitaţi, vorbim în principal de Peleş, dar au mai existat şi 
alte implicaţii foarte importante, uneori cu urmări de-a dreptul paradoxale, 
cel puţin în aparenţă. De exemplu, cu prilejul unei deplasări, nu mai ştiu 
exact pentru ce motiv, la Muzeul Brukenthal. La un moment dat, 
profesorul G. Oprescu, K.H. Zambaccian şi cu mine am plecat la Sibiu, 
unde am împiedicat distrugerea statuii Sfântului Nepomuk, aflată chiar în 
centrul oraşului. Nepomuk era un sfânt al saşilor. În acelaşi timp însă, era 
vorba de singura statuie barocă din ţară? . 

D.U.: Cine vroia să o distrugă? 

R.B.: Autorităţile municipale locale. Au şi făcut-o până la urmă. Am 
sesizat forurile din Bucureşti. Timp de opt zile demolarea a fost oprită, dar 
după opt zile autorităţile comuniste locale au trecut peste dispoziţia 
superioară şi au dat totuşi statuia jos. Doar că nu au distrus-o. A fost 
depozitată în curtea Muzeului Brukenthal. Statuia mai există şi astăzi. În 
schimb au apucat să distrugă statuia berzei cu şarpele în cioc, pentru că era 
un simbol săsesc. Nu-i cunosc semnificaţia. Exista pe vremea aceea o 
atmosferă ostilă saşilor, nemților. A fost astfel distrusă o statuie care data 
din secolul al XVI-lea. 

D.U.: Au mai existat şi alte implicaţii, nu direct legate de Peleş? 

R.B.: În fiecare duminică dimineaţa, pe întreaga perioadă cât am lucrat 
la Peleş, trebuia să-i prezint lui Mihai Levente un raport verbal. Uneori mă 
însoțea profesorul Oprescu, alteori nu. Într-una din aceste deplasări la 
Bucureşti, puţin după ora 7 dimineaţa, am văzut statuia Regelui 
Ferdinand, de la Şoseaua Kiseleff, smulsă cu tancurile de pe soclu şi 
făcută bucăţi. Imediat mi-a zburat gândul la statuia lui Carol I, din Piaţa 
Palatului. M-am deplasat la faţa locului şi am constatat că şi ea fusese 
desfăcută, ba chiar ridicată. Atunci m-am dus să văd ce se întâmplase cu 
statuia lui Ionel Brătianu. Mai era pe soclu. Nu apucaseră s-o dărâme. Am 
înştiinţat imediat secţia culturală existentă în cadrul Comitetului Central, 
atrăgând în mod expres atenţia asupra valorii excepţionale a statuii. 
Realizată în granit cenuşiu, era într-adevăr cea mai frumoasă dintre cele 
trei statui ale lui Mestrovic existente în Bucureşti. Dar, bineînţeles, avea şi 
o foarte mare valoare în bani. Am reuşit s-o salvez. Celelalte două statui, 


cele ecvestre, în bronz, fuseseră dislocate noaptea, ca de altfel şi statuia lui 
Pache Protopopescu, opera sculptorului Ion Georgescu. 

D.U.: Au fost distruse din dispoziţia cui? 

R.B.: Formal, dispoziţia o dăduse Constantin Doncea, primarul 
Capitalei. Dar în realitate a fost dată de la nivelul Biroului Politic, căci au 
fost folosite tancurile, iar tancurile nu puteau fi scoase din cazarmă fără un 
ordin al ministrului Armatei. Nu s-au păstrat nici un fel de documente, 
pentru a se şterge orice urmă. 

D.U.: Cine era Mihai Levente, căruia îi făceaţi amintitele rapoarte 
verbale? 

R.B.: Era secretarul general al Ministerului Industriei şi Comerţului, în 
fruntea Ministerului era atunci Gheorghe Gheorghiu-Dej. 

D.U.: După câte ştiu, el a fost mai întâi ministru în guvernul 
generalului Sănătescu. 

R.B.: A fost mai întâi, cred că prin 1945-1946, ministru al 
Comunicaţiilor... 

D.U.: Unde îşi avea sediul Comisia de expertiză şi inventariere a 
operelor de artă? 

R.B.: Locuia în Peleşul vechi, în aripa nouă a castelului. Acolo unde 
cred că au locuit Regina-mamă Elena, precum şi ofiţerii superiori ai 
palatului. Cum bine se ştie, regele locuia în Foişor. Noi am locuit în 
camerele modernizate ale Peleşului vechi. 

D.U.: Practic, cam câţi oameni eraţi? 

R.B.: Eram cu puţin peste 20. Am o fotografie din acea perioadă, unde 
pot fi recunoscuţi toţi membrii Comisiei, împreună cu personalul ei 
auxiliar. 

D.U.: Aveţi ceea ce se cheamă o primă imagine legată de lucrul de la 
Peleş al Comisiei de expertiză? 

R.B.: Nu-mi aduc foarte bine aminte, pentru că din primele clipe am 
venit în contact cu o altă comisie de inventariere, cea alcătuită din 
muncitori şi care avea sarcina să inventarieze tot ce nu era obiect cu 
valoare artistică. Această comisie depindea tot de Mihai Levente. De 


întregul domeniu Peleş — şi acest lucru m-a frapat — răspundea însă un 
băiat de 25 de ani, numit Feodorov. 

D.U.: Era un rus venit în ţară la noi? 

R.B.: Nu cred, vorbea româneşte fără nici un accent străin. Trebuie să 
fi avut însă misiuni speciale de securitate. Este greu de conceput că în 
fruntea întregului domeniu se afla un tinerel. Inspecta terenul, încălţat în 
cizme. 

D.U.: Mi-aţi spus că acest Feodorov a însoţit trenul regal cu care a 
plecat M.S. Regele Mihai pe 3 ianuarie 1948 din ţară, că a însoţit acest 
tren până la graniţă. 

R.B.: Aşa mi-a povestit chiar el. Mi-a relatat totodată că în jurul 
regelui a fost întreţinută o atmosferă de tensiune şi intimidare, spre a-l 
face să creadă că va fi percheziţionat până la piele... Şi mi-a mai precizat 
că regele nu a luat cu sine nici un obiect de valoare. 

D.U.: Ştim acum, slavă Domnului, în pofida atâtor decenii de 
propagandă antimonarhică, adevărul: M.S. Regele Mihai I nu a putut lua, 
la plecarea sa din ţară, nici măcar o scrumieră de argint. Spuneţi-mi, când 
aţi intrat prima oară în Peleş, sentimentul pe care l-aţi avut a fost acela de 
spaţiu plin sau de loc în care s-a umblat şi din care au fost luate numeroase 
lucruri? 

R.B.: Nu se luase nimic. În sfârşit, „nu se luase nimic“ e totuşi un fel 
de a spune. Nu am de unde să ştiu ce s-a întâmplat din momentul în care 
regele a părăsit Peleşul şi până în momentul venirii noastre. 

D.U.: Nu vi se pare totuşi ciudat acest interval de timp destul de lung 
care s-a scurs de la plecarea Majestății Sale şi până la intrarea în Castel a 
Comisiei de expertiză şi inventariere a bunurilor artistice ale fostei Case 
Regale? 

R.B.: Era deja comisia cealaltă pe teren, care începuse să inventarieze 
mobila curentă etc. 

D.U.: Dar putem noi considera mobila curentă (termen extrem de vag) 
ca neimportantă? Cum puteau nişte nespecialişti să deosebească obiectul 
de valoare artistică de cel obişnuit sau curent? 


R.B.: Nu cunosc data la care a sosit comisia formată din muncitori la 
Peleş. Bănuiesc că ei nu-şi definitivau inventarele, fără să fi cunoscut 
opinia noastră în ce priveşte obiectele respective. E posibil însă să se fi 
produs scăpări. 

D.U.: După cum se ştie, pregătirea abdicării a fost făcută foarte atent. 
Până la ultimul detaliu. Nu pot să cred că intrarea în Peleş s-a făcut 
întâmplător şi mai ales că s-a lăsat vreme de două săptămâni Castelul în 
linişte, fără să pătrundă nimeni în el. 

R.B.: Repet, nu ştiu cu cât timp înaintea noastră a început să lucreze 
comisia de muncitori la Peleş. E foarte posibil ca ei să fi inventariat o 
seamă de obiecte care nu aveau cum să intre în competenţa noastră. De 
pildă, cele aflate în dependinţe. Din acest punct de vedere, Peleşul 
dispunea, ca să spun aşa, de o întreagă industrie. Or, noi nu am intrat 
niciodată în dependinţe. De aceea nu am nici o imagine a bucătăriilor, 
spălătoriilor, grajdurilor, uzinei electrice etc. Desigur, prin „dependinţe“ 
înţeleg şi toate acele spaţii care asigurau administrarea vieţii pe întregul 
complex Peleş. Îmi amintesc că administratorul era bătrânul Soare, el era 
în orice caz intendentul Peleşului vechi. Îi cunoştea toate rosturile, fiecare 
colţişor. Este deci foarte posibil să fi fost inventariate multe obiecte cu 
caracter mai mult sau mai puţin funcţional, care nu intrau în sfera de 
preocupări a comisiei noastre. Cu asta îşi vor fi început activitatea... 

D.U.: Oare? 

R.B.: Fără să se fi făcut de către ei departajarea definitivă între ceea ce 
avea şi ceea ce nu avea valoare artistică; cred că pentru asta ne-au aşteptat 
totuşi pe noi. Dar cine ştie? 

D.U.: Când am publicat primul interviu cu M.S. Regele Mihai, în 
România literară, mi-aţi vorbit despre documentele pe care le-aţi păstrat 
în legătură cu activitatea Comisiei de expertiză de la Peleş. Atunci am 
vorbit mai mult şi mi-aţi spus că aţi descoperit o ceaşcă pe o farfurioară. 
Linguriţa rămăsese în ceaşcă şi la fel felia de lămâie, ceea ce vă determină 
să credeţi că nu s-a umblat în Foişor, căci e vorba de ceaşca rămasă de la 
M.S. Regele sau de la Regina-mamă Elena. 


R.B.: Când am intrat în Foişor, ceea ce m-a mirat a fost faptul că am 
văzut pe o măsuţă, nu mai ştiu dacă era în living-room sau în sufragerie, 
două-trei ceşti care mai aveau în ele o linguriţă şi pe fund puţin ceai şi o 
felie de lămâie... 

D.U.: Şi care erau vechi de două săptămâni... 

R.B.: Imediat după plecarea regelui, Foişorul fusese sigilat. 

D.U.: Ceea ce aţi găsit în total erau, ca să mă exprim aşa, castele pline 
de obiecte, de valori. 

R.B.: Nu posed informaţii care să mă facă să cred că din aceste castele 
lipseau alte lucruri decât cele care vor fi fost mutate dintr-un loc în altul de 
Carol al II-lea, de vreun membru al familiei regale sau de Mareşalul 
Palatului. 

D.U.: Dar şi documentele pot dispărea când le muţi dintr-o arhivă într- 
alta... 

R.B.: N-am avut impresia că până la venirea noastră s-a umblat la 
documente, dar e vorba doar de o simplă părere, nu am cum s-o verific. 

D.U.: Mi-aţi vorbit despre acea încăpere sau acel spaţiu de depozitare 
în care aţi găsit foarte multe perechi de încălţăminte şi baloturi de pânză 
albă. 

R.B.: Am găsit într-una din magaziile de acolo, rămasă din vremea 
războiului, când a fost dăruită prin Crucea Roşie, o cantitate mare de 
echipament: erau vreo 20.000 de perechi de bocanci militari şi baloturi de 
americă şi pânză. Rămăseseră probabil la Peleş pentru că nu mai fusese 
nevoie de ele, de vreme ce se încheiase armistițiul. Au rămas depozitate 
astfel timp de trei decenii. 

D.U.: Nu cum s-a întâmplat la noi cu ajutoarele primite după 1989! S- 
ar părea că sunteţi singurul deţinător al unor asemenea documente, în afară 
de originalul lor de la Arhive, pe care mi le-aţi oferit spre a le include în 
cartea mea. Mi se par revelatoare aceste pagini de rapoarte, toate aceste 
referate şi cifre care reflectă cantitatea de obiecte de o valoare artistică 
deosebită rămase după plecarea M.S. Regele Mihai din ţară: 597 de 
numere de inventar la pictură principală, 344 la pictură secundară, 1.457 la 
pictură fără valoare. În fine, 306 numere de inventar înregistrate la 


gravură, 233 la icoane, 555 la alămuri şi argintărie, 238 la vase de cositor, 
531 la mobilier, 210 la vitralii, 1.344 la sectorul lămpi, ceramice, fildeşuri, 
jaduri, semiprețioase, 651 la obiecte de vitrină, 163 la ceramică populară, 
525 la covoare şi tapiserii, 156 la costume populare, 304 de numere de 
inventar la secţia arme, 340 la medalii (asta ca o replică dată la falsa 
afirmaţie că Majestatea Sa a plecat cu 15 kg de medalii!...), 388 de 
numere de inventar înregistrate pentru 19.839 de cărţi, broşuri şi reviste de 
pe domeniul Sinaia, deci la Peleş, Pelişor, Foişor şi Casa Arhitecţilor. 

R.B.: În mod normal, cred că un exemplar al acestor rapoarte se va fi 
aflat şi la preşedintele comisiei, profesorul George Oprescu. În arhiva lui. 
Dar George Oprescu a murit, iar eu nu ştiu dacă le păstrase. 

D.U.: Cum se desfăşura activitatea de-a lungul unei zile? 

R.B.: Întreaga Comisie intra în Peleş o dată dimineaţa şi a doua oară 
după-amiaza. Era supusă de fiecare dată unei percheziţii corporale. 
Specialiştii erau secondaţi de persoanele din secretariat care îi ajutau la 
întocmirea fişelor. Pentru fiecare obiect se întocmea o fişă. În cazul 
serviciilor de masă, al garniturilor sau al seriilor, numărul de inventar nu 
se dădea individual, ci pentru tot ansamblul, specificându-se obiectele 
unicat. Aşa se procedează în mod obişnuit. 

D.U.: Mi-aţi vorbit despre un serviciu de cristal, gravat de celebra 
companie Moser, serviciu de o mare valoare, care a dispărut ulterior. Erau 
furnizorii familiilor regale pentru care realizau unicate şi comenzi 
speciale. 

R.B.: E un aspect în care n-am fost direct implicat. Sunt aserţiuni care 
mi-au venit mai târziu la ureche. Dar e posibil, pentru că nu iese niciodată 
fum fără foc, ca acest serviciu să fi fost înstrăinat cu scopul procurării de 
devize. 

D.U.: Între rapoartele semnate de dumneavoastră se află şi inventarul 
pe care l-aţi realizat personal privitor la scrisorile lui Frederic cel Mare al 
Prusiei şi ale succesorului său Frederic Wilhelm al II-lea. 

R.B.: Erau documente foarte valoroase. Această corespondenţă s-a 
păstrat până azi. Cum puteţi vedea, în cazul acestor scrisori am făcut fişe 
speciale, mai detaliate. 


Cărţi din biblioteca Regelui Mihai 


D.U.: Cred că ar trebui să fie foarte mare volumul fişelor cu descrieri 
ample. Mergând la Peleş, am constatat că nu mai există nici o carte în 
bibliotecă. I-am spus Majestății Sale, la Versoix, acest lucru. Mi-a răspuns 
că e păcat, că toată această bibliotecă însemna foarte mult, că erau mii de 
cărţi şi la Peleş, şi la Pelişor şi Foişor, şi în Casa Arhitecţilor. Din raportul 
final al Comisiunii de expertiză şi inventariere a bunurilor artistice ale 
fostei Case Regale, înaintat de preşedintele Comisiei, profesorul 
universitar George Oprescu, şi dumneavoastră, în calitate de secretar 
general, privitor la activitatea depusă în perioada 19 ianuarie — 2 aprilie 
1948, rezultă că Biblioteca (simbolul B) avea 19.839 de volume ce 
fuseseră înregistrate per titlu de operă cu un total al numerelor de inventar 
de 10.790. Diferenţa de peste 9.000 dintre numărul real al volumelor şi 
revistelor şi numărul de inventariere per titlu reduce biblioteca la jumătate. 
Fireşte, în cazul lucrărilor în mai multe volume, înregistrate sub un singur 
număr de inventar, putem găsi o motivaţie corectă. Dacă lucrurile stau aşa. 
Asemenea diferenţe pot să apară în mai toate secţiunile inventarului. Din 
cauza seriilor, a serviciilor. Totalul numerelor de inventar e mult mai 
scăzut decât acela al numărului de obiecte. Un serviciu, de pildă, făcut din 
peste 100 de piese are un singur număr de inventar. Revin deci la 
biblioteca de la Peleş care nu mai posedă nici un volum. În locul ei sunt 
nişte cartoane, nişte coperţi false. Din cele 7.393 de numere de inventar 
înregistrate atunci, în 1948, doar la Peleş nu a rămas în castel nici un titlu. 
Observ o nouă diferenţă, care reprezintă doar numărul de cărţi, excluzând 
revistele, după cum mi-aţi explicat... 

R.B.: Ştiu acest lucru. Totul a fost ulterior ridicat de acolo şi repartizat. 
Au existat multe cărţi vechi, în legături de epocă. Printre ele, şi 
incunabule. De asemenea, multe cărţi legate şi având încrustată cu aur 
monograma Regelui Mihai. Dar acestea nu erau numai la Peleş, ci şi la 
Palatul din Calea Victoriei, în pod. La Peleş am găsit o parte din biblioteca 
modernă a lui Carol al II-lea, exemplare de lux pe care le primea de la 
Editura Fundațiilor Culturale Regale, de unde i se trimiteau întotdeauna 


exemplarele purtând numărul 1, iar Mihai, Voievod de Alba Iulia, primea 
exemplarul al doilea; apoi, când a devenit pentru a doua oară rege, a 
primit exemplarul numerotat cu cifra 1. Pot să vă mai spun că la Foişor, în 
chiar camera de lucru a Regelui Mihai, într-un raft sau poate pe biroul său, 
am găsit Le zero et l'infini de Arthur Koestler. 

D.U.: E chiar impresionant. E vorba de traducerea în franceză a cărţii 
publicate de Koestler în 1941, Darkness at Noon. Apărută în 1945. Cartea 
scrisă după ce s-a rupt de comunism, i-a scris chiar o epistolă lui Buharin, 
apoi a fost închis, cu arest la domiciliu, săltat de poliţia franceză, dus într- 
un campus, eliberat cu pile la Intelligence Service, în fine şi-a terminat 
romanul Darkness at Noon, a urmat ocuparea Franţei de către armata 
germană, a fost iar arestat, dar evadează şi reuşeşte să-şi publice cartea 
care i-a adus un succes uriaş. Mă gândesc cât de mult trebuie să-l fi 
impresionat această lectură, toată povestea acestui activist şi a 
interogatoriilor şi povestea cu vorbitul la plural, cu noi, cu voi, cu ei, în 
loc de singularul individului, eu, tu sau el. Toată gramatica mistificării şi 
terorii în care individul devine un zero, iar dictatura, colectivitatea un 
infinit atroce. Toată povestea cu scopul care scuză mijloacele, omul egal 
cu un milion împărţit la un milion... Dacă ştiam, l-aş fi întrebat pe rege la 
Versoix ce a însemnat lectura acelei cărţi, atunci, în 1945... Ce-aţi mai 
găsit în această bibliotecă, făcând inventarul? 

R.B.: Într-o altă încăpere din Foişor, aşezat într-un raft cu mai multe 
cărţi, se afla un volum luxos, legat, cu discursurile mareşalului Philippe 
Pétain, din perioada când devenise şeful statului francez. Purta autograful 
lui Pétain, dar ceea ce m-a izbit a fost că nu exista vreo dedicație către 
rege, ci doar, simplu, semnătura. Tot acolo se aflau cărţile lui Lucrețiu 
Pătrăşcanu, cu dedicaţia autografă către Regele Mihai; nu-mi amintesc 
textul, am reţinut însă că era formulat în termeni plini de respect şi care nu 
sunau convenţional. Bineînţeles, după ce comisia de specialişti a părăsit 
domeniul Peleşului, asemenea cărţi cu valoare nu numai bibliofilă, ci şi de 
document istoric, au dispărut foarte repede! M-am referit acum strict la 
biblioteca Regelui Mihai, dar noi am lucrat şi la castelul Bran, ca să nu 
mai vorbesc de întregul domeniu Peleş. Am inventariat în total aproape 


20.000 de volume. Am găsit şi foarte multe cărţi semnate de Regina 
Maria. Regina Maria avea obiceiul să-şi semneze cărţile. Îmi amintesc 
totodată că în biblioteca de la Bran se aflau exemplare cu dedicaţii 
provenind de la membri ai casei regale britanice adresate Reginei Maria. 
Cel mai important autograf pe care l-am reţinut purta semnătura Reginei 
Victoria. Acum un deceniu şi mai bine l-am revăzut, cu prilejul unei vizite 
făcute la castelul devenit muzeu. M-am bucurat să constat că nu 
dispăruse... 

D.U.: Să înţeleg că Regele Mihai primise toate cele trei volume 
publicate de Lucretiu Pătrăşcanu în anii 1944-1945. Mă refer la volumul 
Sub trei dictaturi, publicat la finele anului 1944, apoi la Probleme de bază 
ale României şi Un veac de frământări sociale:1821-1907... 

R.B.: Erau toate trei. 


Manuscrisele lui Ion Creangă, George Coşbuc şi alte 160 de 
manuscrise regale 


D.U.: 'Trebuie începută o operaţie migăloasă de verificare şi reconstituire. 
Nemaivorbind de aceea de restaurare... Mi-aţi povestit despre 
manuscrisele de la Peleş. V-aţi referit la un manuscris de Ion Creangă. 
R.B.: Manuscrisul lui Creangă (e vorba de Povestea poveştilor) l-am 
găsit chiar în camera de lucru a Regelui Mihai, aşezat pe un raft. Era 
împăturit şi păstrat într-un etui de piele roşie. Manuscrisele lui Creangă — 
ştiam acest lucru — erau extrem de rare, pentru că după moartea lui 
ajunseseră să fie vândute ca hârtie de confecţionat pungi. Auzisem 
totodată că atunci când a fost confiscată biblioteca lui Istrate Micescu s-ar 
fi găsit acolo şi o colecţie de 12.000 de stampe erotice japoneze, care, 
fiind considerate „porno“, ar fi fost imediat puse pe foc. Conștient de 
aceasta, m-am temut ca manuscrisul lui Creangă să nu aibă aceeaşi soartă. 
L-am intercalat deci printre notițele manuscrise cu care profesorul 
Oprescu şi cu mine plecam ca să ne facem raportul verbal lui Mihai 
Levente şi, la un interval oarecare de timp, l-am depus cu titlu de donaţie 
la Biblioteca Academiei Române. Manuscrisul fusese probabil dăruit 


odinioară Regelui Carol al II-lea de către G.T. Kirileanu, îngrijitorul 
ediţiei de Opere complete apărute la Fundaţiile Regale. Am înfruntat, 
desigur, un risc, dar pentru salvarea manuscrisului lui Creangă merita! 

D.U.: Mi-aţi spus că aţi găsit în locuri unde nu vă aşteptaţi tot felul de 
lucruri importante. De pildă, carnetul de zbor pe care îl purta asupra sa 
Aurel Vlaicu atunci când s-a prăbuşit cu avionul. 

R.B.: Mi-au trecut într-adevăr pe sub ochi foarte multe documente, dar 
comparativ cu imensa cantitate aflată pe domeniul Peleş nu am putut citi 
decât o mică parte. O parte foarte însemnată nici nu am apucat măcar să o 
văd. Documentele erau imediat expediate la Bucureşti şi numai în cazuri 
speciale făceau obiectul unei menţiuni sau înregistrări de inventar. Am 
avut totuşi posibilitatea să parcurg cât de cât arhiva personală de spionaj a 
lui Carol al II-lea. 'Tot la Peleş s-au găsit, dar mie nu mi-au căzut în mână, 
faimoasele documente, necunoscute, privitoare la Răscoala din 1907. 
Trebuie să fi fost cele publicate mai târziu de Mihai Roller. 

D.U.: Credeţi că Roller le-a publicat sub forma reală sau le-a 
„deformat“? 

R.B.: Nu cred nimic. Nu ştiu dacă avea de ce să le deformeze, poate că 
îi serveau propaganda ideologică. Nu am citit acele volume şi nici nu am 
avut vreodată prilejul să le compar cu originalul. Desigur, metodologic 
vorbind, trebuie totul verificat, întreprinsă o operaţie critică. Orice sursă se 
cere controlată ştiinţific, nu trebuie să recurgem la speculaţii. 

D.U.: Eu cred că Roller a deformat totul! Unde au fost repartizate 
aceste documente? 

R.B.: Dispoziţia era să fie trimise lui Bodnăraş. Cine le găsea mai întâi 
din comisia noastră de specialişti trebuia să le prezinte comisiei de 
muncitori. Aceştia le expediau unde ştiau ei. Muncitorii aşteptau adesea ca 
noi să le indicăm ce nu intră în raza noastră de cercetare, pentru ca să se 
ocupe ei de lucrurile respective. De multe ori noi dădeam înaintea lor 
peste lăzile cu documente. Multe din aceste lăzi le-am găsit la subsol. În 
principiu, trebuiau expediate în 24 de ore la Bucureşti. 

D.U.: S-a făcut un inventar al lor? 

R.B.: Nu. 


D.U.: Deci nu s-a făcut absolut nici un inventar? 

R.B.: Nu. Cu excepţia unui număr de manuscrise regale, absolut nici 
unul. Documentele nu intrau în atribuţia noastră, nu erau socotite de 
oficialitate valori artistice. 

D.U.: Bine, dar erau valori. Interesau istoria şi alte domenii culturale. 
Reprezentau deci o valoare. Cum să-ţi scrii istoria fără documente, fără să 
le inventariezi? 

R.B.: Documentele n-au fost inventariate. Noi nu eram autorizaţi să ne 
ocupăm de ele. În cazul scrisorilor lui Frederic cel Mare al Prusiei era 
altceva: aveau o valoare istorică deosebită. Tot astfel şi jurnalele regilor 
noştri. La Peleş am găsit de asemenea o corespondenţă purtată de 
Împăratul Wilhelm al II-lea al Germaniei cu Regele Ferdinand. Scrisorile 
începeau toate cu „Mein lieber Nando“. Dar documentele mai mult sau 
mai puţin contemporane nu intrau în competenţa noastră. Accesul la ele l- 
am avut doar sporadic şi adesea prin simplul joc al întâmplării. 

D.U.: Vă amintiţi câteva piese care v-au atras atenţia în mod deosebit? 

R.B.: Bineînţeles! Trebuie să vă mai spun că, dacă descopeream ceva 
care îmi stârnea curiozitatea şi vroiam neapărat să citesc, puteam să 
întârzii semnalarea documentului în cauză cu câteva zile, până când 
izbuteam să-l parcurg. Dar, repet, nu puteam citi decât o cantitate infimă. 
Erau mii şi mii de astfel de documente, poate chiar zeci de mii... În orice 
caz, din câte mi-am putut da seama, se păstrase toată arhiva Casei Regale 
din 1866 până în 1947. Aşa, de pildă, a fost găsit Jurnalul lui Ferdinand. 
Nu ştiu să se fi pomenit vreodată de el. A fost găsit de asemenea Jurnalul 
lui Carol I, scris cu alfabet gotic în limba germană, cel după care, 
păstrându-şi anonimatul, Mite Kremnitz a redactat Memoriile Regelui 
Carol I de un martor ocular. Şi Jurnalele Reginei Maria au fost găsite. Se 
aflau într-o lădiţă pe care era lipită o însemnare manuscrisă: regina îşi 
exprima dorinţa de a nu se deschide lădiţa înainte de trecerea a 25 de ani 
de la moartea ei. Odată deschisă, a apărut un şirag de monede de 25 de 
bani, găurite la mijloc. 

D.U.: Trebuie să fi fost monedele de aluminiu emise în 1921, cu o 
gaură stanţată la mijloc. Erau fabricate la Huguenin, în Elveţia, într-un 


tiraj de milioane... 

R.B.: Dorinţa Reginei Maria n-a fost respectată, lădiţa trebuind să fie 
deschisă şi cercetată, din dispoziţia Subinspectorului general Alexandru 
Panaitescu, şeful comisiei de muncitori, care se afla lângă noi. Ne-am 
conformat, dar profesorul Oprescu nu a vrut să ia cunoştinţă de conţinutul 
ei şi s-a îndepărtat. A spus că nu vrea să fie indiscret şi să-şi arunce ochii 
pe însemnările intime ale Reginei. Nu le-am citit nici eu. S-a făcut numai 
un inventar sumar şi lădiţa a fost trimisă la Bucureşti. 

D.U.: Mi-aţi vorbit despre un carnet de zbor al lui Aurel Vlaicu. 

R.B.: L-am găsit într-o ladă în care se aflau sute de documente de tot 
felul: acte, petiţii, scrisori, memorii către rege etc. Trebuie să vă imaginaţi 
că în una şi aceeaşi ladă erau corespondențe trimise de ambasadori direct 
Regelui Carol al II-lea, memorii ale lui Nicolae Iorga şi Octavian Goga, 
cametul de aviator al lui Aurel Vlaicu despre care am amintit. Şi tot acolo 
se afla petiția unui evreu, cred din Dorohoi, prin care i se adresa Regelui 
Ferdinand, cerându-i să-i admită schimbarea numelui în acela de „Mesia 
lisus Hristos“! Fireşte, era un om cu minţile rătăcite... Carol al II-lea 
instituise un sistem de comunicare nemijlocită cu diplomaţii acreditaţi 
peste hotare. I se adresau direct şi neprotocolar, trecând peste capul 
ministrului de Exteme. Mi-aduc aminte de o simplă carte poştală, 
expediată, cred, de la Nissa sau Cannes, semnată de Dinu Cesianu şi care 
suna cam aşa: „Majestate, vă rog să mă scuzaţi, vă scriu în grabă aşezat la 
o masă a cafenelei [cutare]“ etc. Urma un scurt raport. Asemenea misive 
erau trimise prin poştă şi ajungeau întotdeauna la destinaţie! Într-un dulap 
de lenjerie din Pelişor am găsit un carnet cu scoarţe negre, flexibile 
conţinând însemnări ale lui Carol al II-lea din vremea când, decăzut din 
drepturile de succesiune la tron, trăia în Franţa sub numele de Caraiman, 
alături de Elena Lupescu. 

D.U.: Spuneţi-mi, dintre valorile artistice, ce categorie de obiecte v-au 
impresionat mai mult? 

R.B.: Întâi de toate m-au impresionat tablourile lui El Greco, trei, câte 
se găsiseră, şi acea mare pânză de Rembrandt, reprezentându-l pe Haman 
cerând iertare Esterei sau Haman implorând iertarea Esterei, aflată la 


Galeria de Artă Europeană a Muzeului Naţional de Artă al României. Dar 
dintr-un alt punct de vedere, strict istoric, m-a emoţionat puternic 
„coroana de oţel“, cântată de Coşbuc. Cu prilejul inventarierii a trebuit să 
o iau în mână. Era foarte grea. M-au impresionat, de asemenea, în mod cu 
totul deosebit documentele care mi-au trecut prin mână. Pentru mine — 
care pe atunci eram încă destul de tânăr — a fost o experienţă care m-a 
maturizat! Când mi-am dat seama de contrastul dintre educaţia primită în 
liceu şi realitatea istorică, aşa cum mi se dezvăluia ea în intimitatea ei, am 
trăit clipe de uluire, ba chiar de tulburare, care m-au marcat. Am trecut 
prin stări de emoție greu de descris. Îmi amintesc de scrisorile Reginei 
Maria. Nu cele adresate lui Carol al II-lea, cu care — după revenirea 
acestuia pe tron — a avut perioade îndelungate de conflict, şi unde modul 
de exprimare era adesea al mamei către fiu, ci cele destinate unor persoane 
apropiate, nu însă rude. Constituiau adevărate lecţii de ţinută şi stil! Tot 
astfel scrisorile Principelui Nicolae, adresate regelui, în care îşi apăra 
dragostea pentru loana Dolete, viitoarea lui soţie. Detaliu amuzant: în 
intimitate, fraţii şi surorile îl numeau pe Carol al II-lea, „Ilie“. Am avut în 
mână şi carnetele de şcolaritate ale lui Mihai, Mare Voievod de Alba Iulia. 
Avea profesori unul şi unul, printre care şi Iorga. Regele Carol al II-lea 
dăduse dispoziţie să nu i se acorde fiului său nici o favoare. Nota era notă! 


Umorul regelui 


D.U.: Mi-aţi spus altă dată că v-a impresionat umorul Regelui Mihai. 

R.B.: Aşa este, şi nu e la mijloc nici cea mai mică tendinţă de 
propagandă promonarhistă. Trebuie să mărturisesc că tocmai simţul 
pronunţat al umorului m-a apropiat sufleteşte de tânărul şi nepăstuitul 
rege. I-am simţit umanitatea, i-am perceput deschiderea de orizont şi lipsa 
de prejudecăţi. Ar fi incorect să n-o spun. Fără să fiu regalist, nici 
antiregalist, n-am încercat de atunci pentru Regele Mihai decât simpatie. 
Îmi pare rău că n-am avut niciodată prilejul să-l întâlnesc. Aş fi avut multe 
să-i povestesc, lucruri care îl priveau direct şi l-ar fi interesat. Dar să mă 
întorc la umorul său. La Foişor, în sertarul biroului personal al regelui, am 


găsit, printre altele, un sottisier, adică, pe româneşte, un „prosticar“, în 
care se aflau tăieturi de ziar cu tot felul de anunţuri caraghioase, cereri de 
schimbări de nume cu o rezonanţă nu tocmai convenabilă, mesaje 
dubioase, codificate, în general numai lucruri ieşite din comun şi pline de 
haz. 

D.U.: Am auzit cândva despre acest prosticar. Un fel de antologie de 
texte de un comic rabelaisian. 

R.B.: Cred că tot eu v-am pomenit de el, acum vreo doi ani. Am mai 
găsit şi o întreagă corespondenţă, cu totul insolită: cereri în căsătorie, prin 
care Reginei-mame Elena îi era solicitată mâna fiului (adică a Regelui 
Mihai), scrisori de dragoste adresate, într-un limbaj foarte truculent, însăşi 
reginei, ultimele aparţinând unui tâmplar pe nume Răduţoiu, fost angajat 
la Peleş, care îşi pierduse minţile. Regele colecţiona asemenea scrisori, 
dăduse dispoziţie să-i fie întotdeauna transmise şi se amuza copios. 

D.U.: Mi-aţi pomenit la un moment dat de manuscrisul autograf al 
operei lui Coşbuc Povestea unei coroane de oţel, care purta o dedicație 
către regina-scriitoare Carmen Sylva şi care se aflase în podul Palatului 
Regal din Calea Victoriei, de unde a dispărut ulterior. 

R.B.: Este adevărat, printre cărţile şi albumele pe care n-am apucat să 
le inventariem au existat şi două caiete-manuscris legate în scoarţe violet, 
cele pe care le-aţi amintit. Am auzit că mai târziu o persoană rămasă 
necunoscută le-ar fi vândut unui misit, care la rândul său le-ar fi vândut 
Bibliotecii Academiei Române. Nu ştiu dacă faptul ultim este exact. 
Trebuie verificat. Sigur e însă că aceste manuscrise s-au aflat în 1948 în 
podul Palatului Regal din Calea Victoriei. Tot acolo erau depozitate vreo 
150 de cărţi vechi, în legături de epocă. Unele erau incunabule sau, în 
orice caz, datau din secolul al XV-lea, altele datau din perioada cuprinsă 
între secolul al XVI-lea şi începutul secolului al XIX-lea. Acestea au ajuns 
în anul 1950, prin grija mea, la Biblioteca Academiei. L-am sesizat pe 
Mircea Malita, directorul adjunct al Bibliotecii, care l-a trimis pe Remus 
Niculescu să le ridice. În podul Palatului din Calea Victoriei am văzut în 
1948 şi o mapă în ediţie de lux, tipărită în 50 de exemplare, cu reproduceri 
după pasteluri de Renoir. Reproducerile erau atât de fidele (de fapt, cred 


că era vorba de facsimile), încât dacă atingeai porțiunile colorate îţi 
rămânea pulbere de pastel pe deget; aşadar negrul era imprimat, iar 
culorile erau aplicate printr-un procedeu special. Şi această piesă a 
dispărut. Nu este de mirare, căci Palatul a fost lăsat în 1948 descuiat şi 
fără nici o pază timp de şase luni. Puteai să-i străbaţi toate etajele, inclusiv 
podul, de la un capăt la celălalt, fără să te oprească nimeni. Putea să intre 
oricine şi să ia ce voia. În aşa fel ajunseseră să fie dispreţuite şi neglijate 
valorile culturale rămase de pe urma monarhiei! În ce priveşte Peleşul, îmi 
aduc aminte de biroul de lucru al lui Carol I, păstrat exact aşa cum arătase 
în ziua morţii sale, cu calendarul deschis la foaia ce indica data la care 
închisese ochii. Îmi mai aduc aminte de o masă care avea în mijlocul ei o 
placă de marmură cenuşie, care semăna cu o tăblie de grafit. O masă cam 
de 80 x 60 cm. Pe această tăblie se semnaseră şi îşi scrijeliseră numele, 
încă de pe vremea lui Carol I, toţi membrii familiei regale. Cred că şi 
această masă a dispărut, căci nu am mai auzit vorbindu-se despre ea. 

D.U.: Comisia de la Peleş, Pelişor, Foişor, Casa Arhitecţilor ş.a.m.d. a 
lucrat de asemenea la Bran şi Săvârşin? 

R.B.: Da. 

D.U.: În Palatul de pe Şoseaua Kiseleff, unde Regele Mihai a fost 
obligat să semneze actul de abdicare, aţi fost? 

R.B.: Da, şi aici, şi la Cotroceni. 

D.U.: Care au fost specialiştii care au lucrat acolo? 

R.B.: S-a deplasat numai o echipă restrânsă. Nu s-au făcut inventare. 

D.U.: Săvârşinul a fost pur şi simplu desfigurat, nu mai există nici un 
obiect. Nu se ştie nimic. Am văzut la Versoix, în arhivă, numeroase 
fotografii de la Săvârşin. Cu ajutorul lor se poate face o reconstituire, un 
inventar. Nu mai există nimic. Unde sunt toate acestea? Ele au rămas în 
ţară, însă dacă au rămas, de ce au dispărut? 

R.B.: Îmi amintesc foarte bine ce am găsit noi la Săvârşin (mă refer la 
ceea ce intra în obiectivul nostru). La subsol se aflau 32 de pasteluri 
marine pictate de Dimitrie Ştiubei. Cred că le-am considerat fără valoare. 
În schimb am găsit două tablouri importante, Iarna în pădure de Ioan 
Andreescu şi Un zugrav de Ştefan Luchian. Au revenit ambele Galeriei 


Naţionale. La Săvârşin nu prea erau multe obiecte de artă. Clădirea era de 
fapt un pavilion de vânătoare, amenajat confortabil. 

D.U.: Dar e normal să dispară atâtea bunuri? Mă întreb dacă marinele 
lui Ştiubei nu vor fi ajuns la Muzeul Marinei de la Constanţa sau acolo 
erau altele, într-o zi au dispărut şi cei din muzeu povesteau că nu le mai 
pot expune căci autorul e un transfug, a plecat în Germania. Dimitrie 
Ştiubei era un apropiat al familiei regale, le făcuse şi portretele unora 
dintre copiii Reginei Maria, fusese prieten cu Principesa Ileana, membru 
al Casei militare a Regelui Carol al II-lea. Fusese trecut în rezervă după 
abdicarea lui Carol al II-lea în septembrie 1940. Era născut în Bacău, unde 
s-a născut şi tatăl meu, de acolo şi de la Constanţa se ştiu toate astea. Am 
văzut diverse nave desenate de el, lucrări tip fotografie. Ce s-a întâmplat 
cu acel castel de la Săvârşin? Cu alte proprietăţi? 

R.B.: Fiind practic expropriate, li s-a dat altă destinaţie, din păcate 
necunoscută. Noi nu ne-am ocupat decât de ceea ce constituia o valoare 
artistică. La Săvârşin am dormit o singură noapte. Şi Palatul din Calea 
Victoriei a fost cercetat numai în treacăt, de profesorul Oprescu împreună 
cu mine. M-a frapat, într-o cameră mare de la etaj, biroul de lucru al lui 
Carol al II-lea. Era o piesă imensă, de vreo 3 x 3,50 m, care, vorba aceea, 
te ţinea la distanţă. A fost repartizată Bibliotecii Muzeului de Artă al 
Republicii şi după aceea Institutului de Istorie a Artei, din Calea Victoriei, 
dar dat fiind că era atât de supradimensionată nu-şi afla rostul. Nu ştiu ce a 
devenit până la urmă. Tot în Palatul din Calea Victoriei, în aripa veche, se 
păstraseră intacte camera de lucru a lui Carol I şi biblioteca, aceasta din 
urmă foarte spațioasă şi etajată. Carol I avea un birou sculptat. Pentru a 
scrie obişnuia însă să folosească un pupitru înalt, în faţa căruia se aşeza pe 
o capră tapiţată. Lucra călare. Nu ştiu unde se află azi toate aceste obiecte. 
O vreme, biroul a fost depozitat în holul Institutului de Istoria Artei. Nu-l 
băga nimeni în seamă. Apoi a fost luat de aici şi dus nu ştiu unde... Cât 
priveşte biblioteca veche, a fost demontată, componentele ei folosite în fel 
şi chip, părţi întregi au fost despărțite de ansamblu. Avea foarte multe 
compartimente cu rafturi. Şi tot în Palatul de pe Calea Victoriei, în 
sufrageria mare, festivă, de la parter, se aflau nişte mese de lux, din 


rădăcină de stejar. O comandă de cinci piese, cu totul specială. Trei dintre 
aceste mese sunt cele de care se folosesc astăzi cititorii bibliotecii 
Institutului de Istoria Artei. Aşa a înţeles regimul comunist să procedeze 
cu o parte din piesele de mobilier şi obiectele care evocau monarhia, 
păstrate până atunci ca vestigii memoriale de importanţă istorică... 

D.U.: Am vorbit despre obiectele Jugendstil, numeroase atât la Peleş, 
dar mai ales la Pelişor, fireşte, şi în alte părţi. Mi-aţi spus că n-au fost 
preţuite la valoarea lor actuală, că atunci, în 1948, nu li s-a dat prea mare 
importanţă, nu din vina comisiei, ci pentru că e necesară o anume perioadă 
de timp ca un stil să fie apreciat ca atare şi declarat ca fiind de valoare. 
Azi tot ce e Jugendstil e cotat foarte bine la bursa valorilor. 

R.B.: În 1948, pe plan mondial, Jugendstilul nu era încă prețuit. Exista 
o regulă în lumea anticarilor de artă: după trecerea a 50 de ani se declarau 
„stil“ tot mobilierul şi toate produsele de artă decorativă, originale, care 
fuseseră create cu mai bine de o jumătate de secol înainte şi a căror modă 
se încheiase. 

D.U.: Deci n-aţi inventariat printre obiectele de artă piesele 
Jugendstil? 

R.B.: Ba dimpotrivă, le-am inventariat pe toate. Dar probabil nu în 
categoria celor foarte valoroase, sau numai unele dintre ele au fost 
asemenea piese. Aşa cred. În orice caz, încă nu trecuseră acei 50 de ani! 

D.U.: Inventarierea obiectelor s-a făcut la fel de riguros şi în cazul 
pieselor Jugendstil? 

R.B.: Nu-mi aduc aminte cât de riguros, dar, oricum, sunt sigur că s-a 
procedat cu conştiinciozitate. 

D.U.: Ce aţi făcut cu Klimt? 

R.B.: Klimt decora anumiţi pereţi, dar, ca să fiu sincer, atunci nu am 
reţinut aceste picturi. În schimb m-a izbit la Pelişor, în budoarul Reginei 
Maria, lângă camera ei de dormit (o cameră stranie, tapetată în violet şi 
aur, cu crucea aceea săgetată pe care o prefera), o lucrare de Mucha, cred 
că era o faianţă destul de mare ca dimensiuni, cel puţin un metru şi 
jumătate, dacă nu mai mult. Această piesă trebuie să fie foarte valoroasă 
astăzi. Ca şi alte piese de Mucha aflate în Pelişor. 


D.U.: Cam câte sute sau mii de pagini ar trebui să aibă fişele acestui 
inventar detaliat pe grupe de obiecte, cu descrierile respective? 

R.B.: După patru decenii şi mai bine câte au trecut de atunci, 
mărturisesc că nu sunt în stare să apreciez! Predarea s-a făcut atât de 
precipitat, încât n-am avut când să memorez, să rămân cu o impresie 
vizuală privind aspectul inventarului. Era un zor şi un du-te-vino continuu, 
fiecare echipă lucra şi preda în tensiune. Dacă nu aş fi posedat 
documentele pe care le public acum, de multe lucruri nici nu mi-aş mai fi 
amintit! 

D.U.: Unde ar putea fi găsit inventarul? De ce nu ne preocupă un 
asemenea gen de reconstituire? Căutăm conturile lui Ceauşescu. Dar 
valorile despre care presupunem că au rămas în ţară nu ne interesează? 
Trebuie să avem un bilanţ privitor la tot ce a dispărut. La tot ce a fost 
furat, înstrăinat. Nici nu ştiu dacă minciuna privitoare la valorile cu care ar 
fi plecat Regele Mihai din ţară nu este o minciună cu dublă finalitate: 
intoxicarea opiniei publice şi deturnarea atenţiei ei. Se nasc tot felul de 
legende fără acoperire. Apar piste false, din nou se şterg urmele ca să nu 
aflăm cine sunt beneficiarii patrimoniului românesc. 

R.B.: Tocmai de aceea este bine că am păstrat documentele pe care le 
public. Pe de altă parte, mi se părea normal să posed şi eu un exemplar. 
Era vorba de o acţiune în care fusesem implicat, existau acte semnate de 
mine. Nu puteam să păstrez inventarul nominal propriu-zis, întâi de toate 
pentru că nu aveam dreptul, eu, ca persoană particulară, să îmi însuşesc 
evidențele referitoare la Casa Regală. Fără să mai vorbesc că, înşiruite, 
dosarele acestui inventar trebuie să fi ocupat un spaţiu foarte mare. 

D.U.: Unde, totuşi, va fi fost depus până la urmă acest inventar? 

R.B.: Nu ştiu. Au fost atâtea echipe de inventariere, de preluare, de 
repartizare, care s-au succedat. În ce priveşte comisiunea noastră, se lucra 
greu, nu aveam experienţă. Secretariatul era complicat. Dactilografierea 
presupunea operaţii migăloase şi dificile. Nu puteam să mă duc la fiecare 
comisie şi să spun: „Daţi-mi şi mie un exemplar!“. Cât despre 
reconstituirile la care vă refereaţi, nu cred că ele mai sunt azi posibile. De 
unde informaţia, în toate detaliile ei? 


D.U.: În rapoarte sunt menţionate greutăţile întâmpinate la 
dactilografiere? 

R.B.: Da, pentru că au fost foarte mari! 

D.U.: Totuşi, mie mi se par ciudate aceste dificultăţi când este vorba 
de asemenea valori. Dacă vrei să nu dispară. În mod normal, ar fi trebuit 
să vi se creeze cele mai bune condiţii. 

R.B.: Inventarul nici nu a fost încheiat. N-am ajuns în faza în care să 
ataşăm noi, specialiştii, fiecare fotografie la fişa obiectului. Totul a decurs 
într-un zor nebun. Cum v-am mai spus, n-am făcut inventarul la 
Cotroceni. Noi am făcut acolo numai o plimbare de două-trei ceasuri ca să 
vedem dacă găsim vreun tablou. Camerele erau goale, nemobilate. N-am 
fost însă în partea veche, în partea istorică. Nu puteam intra nicăieri de 
capul nostru, trebuia să avem permisiune să intrăm, să primim dispoziţie 
în sensul acesta. Palatul din Calea Victoriei şi cel de la Cotroceni au rămas 
neinventariate. În 1950, când mi-am început activitatea la Muzeul de Artă 
al Republicii, abia atunci am putut lua unele măsuri privitoare la lucrurile 
aflate în pod. Iar în Banat, la Banloc, n-am fost. Am vizitat în schimb casa 
de pe strada Andrei Mureşanu, din Bucureşti, o casă care aparţinea 
regelui, unde nu era nimic care să fi intrat în raza obiectivului nostru de 
interes. Am fost de asemenea la Constanţa, la „Cuibul Reginei“, dar n-am 
găsit nimic în afara unei schiţe marine de Ştiubei. La Cotroceni am găsit 
prin dulapuri maldăre de fotografii, numai ale membrilor familiei regale şi 
ale Elenei Lupescu. 

D.U.: Care era numărul celor ce făceau parte din comisia de 
muncitori? 

R.B.: Erau aproximativ câţi eram şi noi, cei din comisia de specialişti. 

D.U.: Ce profesii aveau? 

R.B.: Erau mai toţi muncitori. În plus, aveau un dosar foarte „sănătos“. 
Mai târziu, o parte au ocupat funcţii administrative înalte sau au devenit 
activişti. Ei inventariau în special mobilierul. Dar nu mobilierul de artă. În 
ceea ce priveşte mobilierul, noi am luat în considerare la Peleş tot ce avea 
valoare muzeală. La fel şi în celelalte unităţi. Ceea ce m-a impresionat cu 
deosebire când am intrat în Foişor a fost modestia locuinţei regelui. 


Foişorul avea aspectul unei case obişnuite de burghezi înstăriți. Nu se 
compara cu locuinţele unor Auschnit sau Malaxa, care aveau adevărate 
palate. 

D.U.: Ştiţi ce am observat eu, urmărind documentele? Într-unul dintre 
rapoartele către secretarul general Mihail Levente sunt menţionate 
propunerile făcute în legătură cu distribuirea acestor valori unor muzee. 
Împărţirea inventarului pe mai multe locaţii şi muzee nu reprezenta un 
pericol de împrăştiere şi pierdere pe parcurs? Aţi găsit obiecte de artă 
aflate în situaţia de a trebui restaurate sau protejate urgent? Obiecte 
degradate care trebuiau să beneficieze de o intervenţie imediată? 

R.B.: Există în privinţa aceasta menţiuni în raport. De pildă, 
observaţiile lui George Oprescu privitoare la moliile care puneau în 
pericol covorul spaniol, o piesă ţesută cu mătase, foarte rară. 

D.U.: În cazul picturii, aceasta suferea din pricina lipsei de lumină. 

R.B.: Ceea ce ştiu sigur e că suferea din cauza diferenţelor de 
temperatură, vara, iama. Pentru că Peleşul propriu-zis, fiind de fapt un 
muzeu, era separat de apartamentele moderne. L-am vizitat pentru prima 
oară prin 1937 sau 1938, înainte de război. Dar după abdicarea Regelui 
Mihai nu s-a mai putut vizita multă vreme. lar apoi, în vremea lui 
Ceauşescu, accesul în Peleş a fost interzis. Domeniul Sinaia devenise 
domeniul dictatorului. 

D.U.: Atunci s-a construit aripa nouă de la Foişor, mai mare, care 
amplifică şi copiază partea veche, introducând multe elemente kitsch. 
Cine credeţi că ar putea deţine inventarul integral, pe obiecte? 

R.B.: V-am mai spus: nu ştiu unde ar putea să fie şi mai ales nu cred că 
a existat un interes real ca el să fie păstrat, pentru că urmau să fie 
înstrăinate o seamă de valori. 

D.U.: Multe? 

R.B.: Nu aş putea să fac nici o apreciere. Ce s-a întâmplat? S-au 
schimbat mentalităţile. Mentalitatea oficială se traducea printr-o totală 
negare a monarhiei, printr-un dispreţ pentru tot ceea ce era legat de cultul 
ei. Câţiva ani mai târziu, când Gheorghe Gheorghiu-Dej a vizitat Bulgaria 
şi a văzut că vecinii noştri păstrează intacte palatele regilor, atunci i-a 


venit ideea să facem şi noi la fel. Doar că eu nu ştiu nici ce s-a transportat 
în altă parte, nici ce s-a readus şi pus la loc sau în loc. 

D.U.: Ştiţi ce m-a mirat? Am vizitat Peleşul înainte de a merge în 
noiembrie 1990 la Versoix, unde mi se transmisese prin serviciul de presă 
că pot veni după 5 noiembrie să lucrez la carte. Cel care ne-a prezentat 
muzeul, mie şi unui prieten, era un muzeograf venit după Revoluţie de la 
Doftana. S-a produs o rotire a cadrelor şi după decembrie 1989! Acest 
ghid reciclat din domeniul închisorii în cel al monarhiei ştia multe lucruri 
şi mi-a spus, de pildă, că aproape toate covoarele originale de la Peleş 
fuseseră duse la Posada, din dispoziţia Elenei Ceauşescu. Ea a schimbat 
covoarele vechi şi valoroase cu unele noi, mai „colorate“! 

R.B.: Da, în timp lucrurile s-au tot vânturat de colo până colo. Muzeul 
de Artă al Republicii s-a deschis în 1950, dar se lucra în el, în vederea 
pregătirii lui, încă din 1948. Dispunea de un personal administrativ şi de 
unul ştiinţific. M.H. Maxy era cel ce coordona şi conducea operaţiile, 
ajutat de o persoană oarecum vârstnică, soră a pictorului Iser. Din partea 
Muzeului a fost trimisă o comisie, cu sarcina de a alege operele de artă ce 
aveau să intre în patrimoniul său. Nu ştiu din cine era formată. Pe mine, 
atunci, m-a şocat procedeul de a nu se apela la cadrele de specialitate care 
lucraseră la Sinaia mai înainte... 

D.U.: Pentru mine, modificarea echipei ţine de o metodă tipică de 
ştergere a urmelor. În felul acesta nu mai exista nici un control. Aşa îmi 
explic şi reciclarea muzeografului de la închisoarea Doftana la Castelul 
Peleş. Apoi o serie de istorici ai artei şi plasticieni afirmă că Maxy a 
îndepărtat cu bună ştiinţă multe valori. Nu are un bun renume printre 
confraţi. Artiştii, cei din anii '50, se plâng că le-a distrus viitorul, că i-a 
scos de pe tabla valorilor cu bună ştiinţă. A fost directorul Muzeului 
Naţional de Artă din Bucureşti din 1949 şi profesor la Institutul de Arte 
Plastice „Nicolae Grigorescu“, unde a predat până în 1951. În modernism, 
constructivism, integralism locul lui nu poate fi contestat, dar nu ştiu dacă 
avea calificarea să se ocupe de valorile de patrimoniu. 

R.B.: Nu numai că echipa a fost formată din cu totul alţi oameni, dar 
nu mi s-a întâmplat măcar o dată să mă întrebe M.H. Maxy ori altcineva 


ceva, ca să confrunte sau să verifice o anumită situaţie. Aşadar comisia 
aceasta a ales ceea trebuia să facă parte din zestrea muzeului şi abia după 
aceea, nu ştiu la ce interval de timp, a ajuns Peleşul să fie deschis ca 
muzeu. Dar s-a scurs o vreme destul de lungă între cele două momente. 

D.U.: În afară de comisia de specialişti şi de aceea formată din 
muncitori cu „origine sănătoasă“, au mai fost şi alte comisii? 

R.B.: Au fost, dar nu ştiu nimic în privinţa lor. A existat aceea pe care 
am amintit-o, alcătuită din oamenii muzeului şi care, cum am spus, nu a 
colaborat cu noi. Odată activitatea comisiei noastre încheiată, am pierdut 
orice legătură cu tot ce a urmat. La sfârşitul activităţii, George Oprescu a 
fost decorat cu Ordinul Muncii clasa I. Este singurul care a fost decorat. 

D.U.: La sfârşitul operaţiei care nu s-a încheiat! Cel puţin aşa mi-ati 
spus înainte... 

R.B.: Ea s-a încheiat în ziua în care noi am fost obligaţi să plecăm, să 
părăsim locul. Luase sfârşit din punctul lor de vedere, nu şi al comisiei 
noastre. 

D.U.: Deşi inventarul nu era terminat... 

R.B.: Noi am plecat în aprilie fără să fi fost gata totul. Am mai fi avut 
nevoie de timp, care însă nu ne-a fost acordat. 

D.U.: Oare acest lucru — încheierea inventarului — nu era esenţial? 

R.B.: Ba da! Dar nu ni s-a dat răgazul. Să vă mai spun ceva: au existat 
în cadrul comisiei şi divergențe de opinie. De pildă, la un moment dat s-a 
creat o tensiune în legătură cu ceramicile de Delft. Lucrul acesta reiese şi 
din referatul scris de profesorul George Oprescu la 1 aprilie 1948, unde 
pomeneşte despre supraevaluări şi subevaluări la capitolul „ceramică“. E 
scris chiar cuvântul „dezacord“. Disensiunea s-a produs între Jean Baras şi 
George Oprescu. Baras a susţinut că nu sunt autentice, ceea ce profesorul 
nu era dispus să admită. S-a pus problema expertizei tehnice care să ducă 
la stabilirea vechimii. Baras a declarat că numai fabrica de ceramică din 
Delft (cea de odinioară, care există şi azi) este în măsură să facă o 
asemenea expertiză, şi, fără îndoială, avea dreptate. Profesorul a spus că 
va trimite la Delft fotografiile obiectelor în cauză, ceea ce pe Baras l-a 
uluit, căci expertiza unei piese de ceramică, făcută cu maximă exigentă, 


presupune analize fizico-chimice de laborator. Unde mai pui că exista şi 
secretul de fabricaţie pe care numai întreprinderea din Delft îl cunoştea. 
Nu erau suficiente simplele impresii vizuale, şi încă pe baza unor 
fotografii! La auzul propunerii profesorului, Baras a sărit în sus şi i-a 
replicat: „Dar bine, domnule profesor, probele se fac cu obiecte, nu cu 
fotografiile lor!“. A avut loc un dialog foarte aprins, pentru că Jean Baras 
răspundea cu semnătura sa de acest sector şi nu voia să cedeze. Până la 
urmă lucrurile au rămas în coadă de peşte... 

D.U.: Nu credeţi că ar fi necesară deschiderea dosarului tuturor acestor 
valori rămase în ţară, acum când e clar că M.S. Regele Mihai nu a plecat 
cu ele? 

R.B.: Este greu să le identifici, dacă nu chiar imposibil, dispunând 
numai de un inventar global, cantitativ. Să nu ne lansăm în utopii! 

D.U.: Da, numai că au existat şi acele mii de fişe de studiu, privind 
operele de artă cele mai importante, iar Aurel Bauh a executat peste 850 
de fotografii. Nici măcar a zecea parte din numerele de inventar existente. 

R.B.: Dar chiar şi acest inventar precizează că cifrele sunt 
aproximative. E specificat în Raport. Numai pe domeniul Peleş-Sinaia 
cifra numerelor de inventar s-a ridicat, pentru obiectele de artă, la 19.758. 
Fără ca această cifră să cuprindă toate obiectele pe care le-am cercetat. 

D.U.: Sub un singur număr de inventar, s-a văzut, pot figura uneori 
chiar şi câteva zeci de obiecte atunci când e vorba de serii sau de piese 
perechi... Dar la atâtea obiecte nu s-au completat nici măcar jumătate din 
fişele de studiu, dat fiind că s-au întocmit doar 7.280. Şi aproape 19.000 
de numere de inventar nu au fotografii, Aurel Bauh nu a făcut decât cele 
aproximativ 850. Or, în raport se spune că fişele de studii nu au valoare 
integrală fără anexarea fotografiei în cauză. 

R.B.: Regret că nu pot să vă ajut, dar efectiv nu ştiu unde sunt aceste 
fişe. N-am jucat un rol care să mă fi introdus în secretele zeilor. Fusesem 
ales să-mi dau concursul pentru că eram foarte pasionat de artă şi pentru 
că aveau încredere că nu o să fur. 

D.U.: Mi-aţi vorbit despre inadvertente... 


R.B.: O inadvertenţă a fost să vrei să faci o expertiză a unui obiect de 
artă pe baza simplei fotografii. Şi asta pentru o piesă de ceramică, pentru 
un Delft. 

D.U.: Mult mai gravă decât comiterea de inadvertenţe mi se pare 
neîncheierea unui inventar. Au fost nişte perioade confuze tot timpul de 
atunci înainte. Când am fost la Peleş, în 1990 mi s-a spus că au dispărut 
multe obiecte dintre cele care apar la secţia lămpi, ceramici, fildeşuri, 
jaduri, semiprețioase. Şi dintre obiectele de vitrină. Adevărul e că am 
văzut puţine obiecte de acest gen comparativ cu cifrele de inventar, de 
1.344 şi, respectiv, 651, pe care le indică raportul. Mi s-a spus că au 
dispărut foarte multe când s-a făcut Muzeul de Porţelanuri de pe domeniul 
Peleş-Sinaia. Am observat de altfel câte lucruri dispar când se face un 
muzeu dedicat unui domeniu. Când s-a făcut Muzeul Colecţiilor din 
colecţii individuale sau când Elena Ceauşescu, după cum mi s-a spus, a 
avut ideea cu Muzeul de Porţelanuri de la Peleş. Expuse sub vitrinele de 
cristal, luminate după o mise en scene a focarului de lumină, o lumină 
foarte studiată. Revenind la inventar, rezultă că prin Mihail Levente acesta 
a ajuns la Gheorghiu-Dej. 

R.B.: Gheorghiu-Dej era cel care îi dădea dispoziţii... Mai mult nu 
ştiu. 

D.U.: Pe de altă parte, comisia de muncitori era cea care trimitea 
documentele la Bodnăraş... Între aceste documente se aflau cele 188 de 
manuscrise regale... Ce garanţie aveaţi că ajung toate documentele sau că 
vor fi păstrate cum trebuie? 

R.B.: Nouă nu ne incumba să avem nici o garanţie! Răspundeam dacă 
din vina noastră lipsea ceva şi atât. În comisia noastră nu s-a produs nici o 
defecţiune. Presupun că documentele ajungeau la destinaţie. Ca persoane 
individuale, muncitorii nu aveau cum să fie interesaţi de ele. În schimb au 
existat două cazuri nefericite: o dată s-a furat un aparat de fotografiat 
„Minolta“ de un format minuscul şi o altă dată un mic ceas-butonieră, 
găsit la unul din costumele pe care nu apucase să le ia cu sine Regele 
Mihai. Făptaşii au fost descoperiţi, dar nu li s-a întâmplat nimic. Au fost 
iertaţi. Faţă de muncitori se ducea o politică aparte. Se considera de către 


conducători că aceştia nu au pregătire, că nu au nivel şi că trebuie să li se 
arate îngăduinţă. În general, noi, cei din comisia de specialişti, aveam 
relaţii bune cu ei, trebuia să colaborăm. Ne întâlneam cu toţii la masa de 
prânz. 

D.U.: Şi aţi mâncat în servicii de masă regale? 

R.B.: Da. Aşa eram serviţi. Personalul nu fusese schimbat. Era acelaşi 
încă din vremea regelui. De altfel, serviciile de masă regale erau şi ele 
felurite şi se întrebuinţau în raport cu respectiva ocazie. Unele erau 
folosite pentru primirea unui şef de stat sau a unui reprezentant al caselor 
regale europene. Altele, pentru întâlniri oficiale, diplomatice etc... Noi am 
folosit serviciul regal al meselor comune. Era o sufragerie în care mâncam 
toţi cei care eram acolo atunci, vreo 18-20 la număr. Nu mai ştiu dacă 
mânca întotdeauna şi comisia cealaltă cu noi. Țin totuşi minte că la un 
moment dat cei din comisia de muncitori au încercat să se „bată pe burtă“ 
cu oamenii din personalul regal. 

D.U.: Adică? 

R.B.: Au vrut să se împrietenească. Să facă glume. Vedeau în ei nişte 
tovarăşi exploataţi! Muncitorii s-au străduit să introducă un stil familiar în 
relaţiile cu personalul regal. Dar acesta nu a intrat în joc. N-a „marşat“, 
cum se spune. Şi-a păstrat o anume distanţă, adoptând o ţinută rigidă. Ei 
erau acolo valeţi, puşi să servească. Dar nu se dedau la familiarităţi. 
Muncitorii au încercat să îi abordeze în stilul lor: „Hai, bă, ce te dai 
mare!“, şi nimic. Ceilalţi au rămas ca nişte măşti. Nimic! Măşti! Valeţii şi- 
au păstrat demnitatea. Erau servitori, dar nu servili. Se supuneau unei 
educaţii şi discipline cu care se obişnuiseră şi nu înțelegeau să se comporte 
vulgar. Asta m-a frapat. Nu era vorba de un aer de superioritate, ci de 
demnitatea omului care munceşte, dar nu se lasă târât sub condiţia lui. De 
altfel, pot să spun că tot personalul regal a păstrat o amintire emoţionantă 
Regelui Mihai şi Reginei-mame Elena. În plus, nu a avut o atitudine 
oportunistă, în genul „acum, dacă a plecat regele...“. Mi-am păstrat toată 
stima pentru ei. Cât am lucrat noi, personalul regal a continuat să 
funcţioneze la Peleş întocmai ca odinioară. 

D.U.: Când a fost schimbat sau îndepărtat? 


R.B.: Nu ştiu. Asta trebuie să se fi întâmplat mult timp după plecarea 
noastră. Ce-mi amintesc e că la Peleş am stat de vorbă cu bătrânul Soare şi 
cu cel de-al doilea arhitect al Peleşului, colaboratorul mult mai tânăr al 
celui dintâi, adică cel ce proiectase Castelul. Avea pe atunci vreo 75 de 
ani. Aş vrea să vă mai povestesc o întâmplare foarte amuzantă pe care mi- 
a relatat-o şoferul personal al Regelui Mihai. Îl chema Munteanu. Era un 
bărbat încă destul de tânăr, de un profesionalism excepţional. Maşina pe 
care o conducea era un Delahaye, un automobil de înaltă calitate (12 
cilindri!) cu care atingeam adesea 140 km/h şi străbăteam cam într-un ceas 
şi douăzeci de minute întreaga distanţă de la Sinaia la Bucureşti, în 
duminicile când plecam împreună cu profesorul George Oprescu să facem 
raportul. Acest Munteanu mi-a vorbit foarte mult de pasiunea Regelui 
Mihai pentru automobile. La sfârşitul războiului primise din partea 
englezilor sau a americanilor, nu mai ştiu exact, un Land Rover, maşină 
care însemna pe vremea aceea o noutate la noi în ţară. Dornic s-o studieze 
şi să-i verifice calităţile, regele i-a cerut lui Munteanu să urce cu ea o 
colină din apropiere şi când a ajuns în vârf s-a apucat să demonteze 
maşina până la ultimul şurub, înşiruind piesele pe iarbă. După care i-a 
spus tot lui Munteanu s-o monteze la loc, iar el a plecat pe jos la castel. 

D.U.: Mi-aţi arătat dumneavoastră, într-un album cu vederi din 
Portugalia, coşciugul acoperit de drapelul românesc cu stema regală în 
care a fost aşezat după moartea sa, în 1953, Carol al II-lea. Portugal. 
Lisboa. Iglesia de Săo Vicente de Fora. Cu statuia lui lisus sculptată în 
fildeş în secolul al XVIII-lea, la Goa, o colonie portugheză din India. Cu 
turlele ei laterale gemene. Cu pereţii din plăci de ceramică albastră, un 
albastru apropiat de cel de Delft, dar şi de albastrul unor moschei... Plăci 
care reprezintă căderea Lisabonei în mâinile maurilor. 

R.B.: Am fotografiat coşciugul la care vă referiţi la Lisabona, în 1973, 
în capela familiei princiare De Braganza, din biserica San Vicente. Dacă 
sunt bine informat, mama regelui Ferdinand a fost o principesă 
portugheză, membră a casei princiare amintite, motiv pentru care 
rămăşiţelor pământeşti ale lui Carol al II-lea li s-a oferit acest lăcaş 


provizoriu. Mai târziu, a fost depus alături şi coşciugul Elenei Lupescu cu 
care, se ştie, Carol al II-lea se căsătorise după abdicare, în exil. 

D.U.: Asta îmi aminteşte de un interviu penibil de la Televiziunea 
Română, în care Paul Dimitriu se mira de ce vrea Regele Mihai să viziteze 
mormintele bunicilor, câtă vreme cel al tatălui său e năpădit de iarbă. E 
pur şi simplu grotesc! Povestea cu mormântul năpădit de buruieni nu 
rezistă; după cum rezultă foarte clar, Carol al II-lea nu are mormânt într- 
un cimitir în aer liber. Sunt greu de catalogat asemenea intervenţii venite 
din partea unui jurist, jurnalist, scriitor care urmează să publice un volum 
cu titlul Exerciţii de memorie... 

R.B.: Vedeţi?! Este exact ceea ce mă străduiesc să nu fac eu în 
interviul cu dumneavoastră, adică să mă las târât de opţiuni partizane şi să 
mă angajez în afirmaţii care nu corespund realităţii. Ceea ce ştiu ştiu, iar 
ceea ce nu ştiu rămâne să dezlege viitorul, pe bază de cercetări şi 
documente ieşite la suprafaţă. Desigur, memoria îmi poate juca uneori câte 
o festă. Dar asta e altceva! 

D.U.: Pe mine mă preocupă reconstituirea inventarului de obiecte 
rămase după 3 ianuarie 1948 în ţară. Nu mă refer la o reconstituire a 
Peleşului, ci la o estimare, mai ales a ceea ce a dispărut sub comunism, 
prin atâtea strămutări ale valorilor. 

R.B.: În afară de locul de pe birou, din castelul Peleş, al calendarului 
regelui Carol I, despre care aş putea spune cu precizie unde se afla, şi de 
aspectul bibliotecii aceluiaşi Carol I de la Palatul din Calea Victoriei 
(cabinetul de lucru al regelui şi biblioteca ocupau două camere spatioase), 
mi-ar fi foarte greu să reconstitui întreg Peleşul, căci acolo erau zeci de 
încăperi în tot felul de stiluri, cu tot felul de obiecte, iar de Palatul din 
Bucureşti nu mai vorbesc, căci — în perioada în care a mai avut mobilele 
originale în el — l-am străbătut mult prea rapid. 

D.U.: Eu nu mă refer doar la această memorie, ci la nevoia de a găsi 
inventarele descriptive, de a reconstitui locul unde au ajuns acele valori, în 
cele din urmă. De pildă, dacă mă uit la numărul de statui din interior, ca şi 
la al celor din curte, am sentimentul că lipsesc destule piese, după o 
vizitare a castelului. 


R.B.: Nu-mi amintesc de situaţia exactă a statuilor. Făcând abstracţie 
de cele mari, bănuiesc că noi am inventariat şi multe piese mărunte, unele 
probabil chiar kitsch-uri. 

D.U.: Nu ştiu asta. Ce ştiu este că pe piaţa mondială a artei există un 
reviriment al sculpturii de mici dimensiuni, că preţurile sunt mari la 
asemenea obiecte şi că nu cred să fi fost kitsch-uri. În fine, am mereu 
sentimentul că tot acest inventar e doar o epură a valorilor inventariate şi 
expertizate după plecarea M.S. Regele Mihai în exil. În definitiv, noi ar 
trebui să cunoaştem aceste inventare pentru că n-au plecat şi ele în exil. 
Mai sper că nu mai dorim să ne exilăm faţă de o lume a informaţiei, a 
documentelor, a cercetării adevărului. 

R.B.: Da, numai că trebuie să avem în vedere că, printre obiectele pe 
care, dintr-un motiv sau altul — dar întotdeauna justificat —, le-am luat în 
considerare, n-au existat numai piese de valoare şi nici întotdeauna obiecte 
privind strict familia regală. Domeniul Peleş-Sinaia era foarte vast, în 
afara castelelor propriu-zise mai existau alte clădiri, pavilioane etc. Ni s- 
au perindat prin faţa ochilor lucruri de tot felul, suveniruri, bibelouri, mici 
obiecte amuzante din porțelan... Nu trebuie să fetişizăm situaţia. 

D.U.: Toate acestea îmi amintesc ce mi s-a povestit despre Pelişor, 
unde au locuit mulţi scriitori, proletcultişti sau nu. Câte servicii de valoare 
s-au spart, ce porţelanuri s-au distrus, ce cristaluri ori covoare. Cum se 
dădeau copiii tovarăşilor cu săniuţa Regelui Mihai. Până s-a făcut pulbere. 

R.B.: Nu ştiu cu ce inventar a fost predat Pelişorul uniunilor de creaţie. 
Ar fi, desigur, interesant de aflat. Nu am nici cea mai mică idee dacă 
serviciile de casă de care s-au folosit proveneau din patrimoniul fostei 
averi regale. 

D.U.: Cifrele prezente în raport comportă numeroase semnificaţii. S-a 
spus, de pildă, că nu existau obiecte de artă românească la Peleş. Cum se 
explică atunci cele 163 de numere înregistrate cu simbolul C.P. (ceramică 
populară)? În albumul Peleşului din 1883, pe care mi l-a arătat la Versoix 
Regina Ana, se vedeau în fotografii poliţele cu vase de ceramică populară. 
Numai în ce priveşte Pelişorul s-au folosit 156 de numere de inventar 
pentru costumele naţionale. 


R.B.: Raportul precizează numărul obiectelor de artă populară 
românească — ceramică şi, respectiv, costume — găsite pe domeniul Peleş- 
Sinaia. Aceasta a fost realitatea. Faptul că persoane neautorizate contestă 
adevărul este pus cu claritate în evidenţă în cadrul raportului. Desigur, 
aspectul de astăzi al complexului Peleş, complex reamenajat în decursul 
timpului de câteva ori, nu mai corespunde în multe privinţe cu ceea ce 
găsise pe teren „Comisia de Expertiză şi Inventariere a Bunurilor de Artă 
ale Fostei Case Regale“. Este un fapt istoric care trebuie consemnat ca 
atare şi pe care numai ieşirea la iveală a adevăratelor inventare, cele 
nominale, pe obiect, cu descrieri detaliate, îl poate corecta. Ceea ce public 
eu ca documente anexe sunt simple rapoarte, nu efectiv inventare. Le 
încredinţez tiparului tocmai pentru a contribui la descoperirea acestora din 
urmă, dacă ele mai există. Pentru că în lipsa lor orice reconstituiri sau 
estimări rămân precare şi lasă loc speculațiilor. În definitiv, a trecut 
aproape jumătate de veac de la momentul în care domeniul Peleş-Sinaia a 
putut fi văzut pentru ultima oară aşa cum arăta el cu adevărat, în vremea 
regalității... 

D.U.: Indiferent de intervalul de timp care s-a scurs, pentru mine e 
limpede cât a distrus regimul comunist. 


Scrisorile lui Frederic cel Mare al Prusiei şi ale succesorului său 


În materialele de arhivă pe care mi le-a pus la dispoziţie şi dăruit în copie 
domnul Radu Bogdan există şi acest proces-verbal cu privire la cele 26 de 
scrisori din care răzbate pasiunea de cercetător a tânărului istoric şi critic 
de artă, confruntat cu o serie de documente pe care nu vrea să le expedieze 
sub presiunea timpului atât de scurt alocat inventarierii, selectării şi 
descrierii pieselor importante. 

Comisiunea de Expertiză şi Inventariere a Bunurilor Artistice ale 

Fostei Case Regale 


PROCES-VERBAL 


Azi, 31 Martie 1948, subsemnatul Radu Bogdan, Secretar General al 
Comisiei de Expertiză şi Inventariere a Bunurilor Artistice ale Fostei 
Case Regale, sesizat fiind de domnul Profesor Emil Condurachi, 
membru delegat în Comisiunea noastră, m-am deplasat la Castelul 
Pelişor unde am constatat existenţa unui plic conţinând 24 de scrisori 
autografe ale lui Frederic cel Mare al Prusiei, plus alte 2 scrisori ale 
succesorului său, Frederic Wilhelm al II-lea (în total 26 scrisori). 
Scrisorile se aflau depuse într-una din lăzile în care fusese ambalată o 
parte din biblioteca fostului Palat regal din Calea Victoriei din 
Bucureşti, lăzi depozitate în camera Nr. 63 din subsolul Castelului 
Pelişor. 

În prezenţa domnului subinspector general Alexandru Panaitescu, 
delegatul D.G.C.E. din M.I.C., purtând delegaţia Nr. 1023516 din 12 
Martie 1948 şi a domnului inspector Anghel Gheorghe, împuternicit 
prin delegaţia Nr. 121078 din 11 Fevruarie 1948, am dus aceste 
scrisori în Castelul Peleş spre a fi ferite de umezeală sau alte 
intemperii şi le-am depus în camera Nr. 63 a Castelului, numită şi 
camera tezaurului, unde ele se află şi în prezent, laolaltă cu alte 
obiecte inventariate în aceeaşi încăpere. 

Tot azi, am procedat la cercetarea şi inventarierea acestor scrisori, 
stabilind următoarele: 

Scrisorile sunt în număr de 26 (douăzeci şi şase), scrise cu cerneală 
neagră foarte puţin decolorată, pe coli duble de hârtie groasă, vărgată 
şi filigranată, purtând în filigran fie o emblemă regală, fie alte iniţiale 
în legătură probabilă cu aceasta sau cu marca fabricii de hârtie. 
Scrisorile par a fi scrise unele integral de mâna lui Frederic sau a 
succesorului său, altele, cele mai multe, numai semnate sau 
completate parţial de mâna lor. Ele sunt adresate de rege Ministrului 
său, Contele de Hertzberg, între anii 1747 şi 1789, purtând ca loc de 
expediere localităţile Potsdam sau Berlin. 

Scrisorile au fost dăruite de către Contesa de Hertzberg, născută 
Goltstein, la 23 ianuarie 1884, fostului rege Ferdinand I al României 


pe vremea când acesta, tânăr fiind, se mai afla încă în Germania în 
calitate de Principe de Hohenzollern. 

Aceste date rezultă dintr-o însemnare manuscrisă, posibil o copie, 
găsită într-o altă ladă şi într-un alt plic decât cele în care am aflat 
scrisorile manuscrise. Această însemnare pe care am pus cele 26 de 
scrisori, menţionează existenţa a 13 semnături şi scrisori autografe ale 
lui Frederic cel Mare. În urma cercetării mele, constat că în fapt nu 
poate fi vorba decât de 12 semnături şi scrisori, cifra 13 fiind trecută 
din eroare, aceasta ţinând seama de datele indicate în amintita 
însemnare, date care corespund unei părţi din scrisorile aflate. În plus, 
am constatat existenţa a încă 12 scrisori autografe ale aceluiaşi, omise 
sau neprevăzute în listă, dar având probabil aceeaşi provenienţă, 
precum şi alte două scrisori ale succesorului său, Frederic Wilhelm al 
II-lea. Dau mai jos inventarul integral, cu menţiunile de rigoare, al 
tuturor scrisorilor autografe ale lui Frederic cel Mare şi ale lui 
Frederic Wilhelm al II-lea, succesorul său, aflate la Sinaia: 

1. Scrisoare scrisă în limba franceză, purtând data de 15 Aprilie 1747, 
semnată de Frederic, restul textului probabil a nu fi scris de mâna 
regelui. Pe hârtie albă gălbuie, groasă, vărgată, purtând în filigran o 
frunză de ferigă şi inițialele I.F.Q. Coală dublă scrisă pe o parte. Stare 
bună. 

2. Scrisoare scrisă în limba franceză, purtând data de 29 August 1750, 
semnată de Frederic, restul textului probabil a nu fi scris de mâna 
regelui. Pe hârtie albă gălbuie, pătată, mototolită şi ruptă îndeosebi la 
colţuri, groasă, vărgată, purtând în filigran inițialele V.I. Coală dublă 
scrisă numai pe o parte. 

3. Scrisoare scrisă în limba franceză, purtând data de 4 Iulie 1752, 
semnată de Frederic, restul textului probabil a nu fi scris de mâna 
regelui. Pe hârtie albă gălbuie, filigranată, vărgată, purtând o coroană 
în filigran. Coală simplă scrisă numai pe o parte, pe cale să se 
destrame de pe urma îndoiturilor. Uşor pătată. Această scrisoare este 
menţionată şi în însemnarea pomenită. 


4. Scrisoare scrisă în limba franceză, purtând data de 17 Iulie 1751, 
semnată de Frederic, restul textului probabil a nu fi scris de mâna 
regelui. Pe hârtie albă gălbuie, groasă, vărgată, purtând în filigran, 
tăiate la jumătate, inițialele H.R. Coală simplă, scrisă numai pe o 
parte, uşor pătată. Această scrisoare este menţionată şi în însemnarea 
pomenită. 

5. Scrisoare scrisă în limba franceză, purtând data de 2 Mai 1773, 
semnată de Frederic, restul textului probabil a nu fi scris de mâna 
regelui. Pe hârtie albă gălbuie, groasă, vărgată, purtând în filigran o 
coroană şi un corn de vânătoare şi inițialele G.R. Coală dublă scrisă 
numai pe o parte, uşor pătată în afara textului. Această scrisoare este 
menţionată şi în însemnarea pomenită. 

6. Scrisoare scrisă în limba franceză, purtând data de 6 August 1775, 
semnată de Frederic, restul textului probabil a nu fi scris de mâna 
regelui. Pe hârtie albă gălbuie, groasă, vărgată, purtând în filigran 
inițialele H.R. Coală dublă scrisă numai pe o parte, păstrată în bune 
condițiuni. Această scrisoare este menţionată şi în însemnarea 
pomenită. 

7. Scrisoare scrisă în limba franceză, purtând data de 6 Mai 1776, 
semnată de Frederic, restul textului probabil a nu fi scris de mâna 
regelui. Pe hârtie albă gălbuie, groasă, vărgată, purtând în filigran o 
coroană şi un com de vânătoare şi inițialele G.R. În foarte bune 
condițiuni de păstrare. Coală dublă scrisă numai pe o parte. Această 
scrisoare a fost menţionată şi în însemnarea pomenită. 

8. Scrisoare scrisă în limba franceză, purtând data de 11 Mai 1776, 
semnată de Frederic, restul textului probabil a nu fi scris de mâna 
regelui. Pe hârtie albă gălbuie, groasă, vărgată, purtând inițialele H.R. 
în filigran. În bună stare, foarte uşor pătată. Coală dublă scrisă numai 
pe o parte. Această scrisoare a fost menţionată şi în însemnarea 
pomenită. 

9. Scrisoare scrisă în limba franceză, purtând data de 9 Iunie 1779, 
semnată de Frederic, restul textului probabil a nu fi scris de mâna 
regelui. Pe hârtie albă gălbuie, groasă, vărgată, purtând în filigran o 


coroană şi un corn de vânătoare tăiate la jumătate. Bune condițiuni, 
uşor îndoită. Această scrisoare este menţionată şi în însemnarea 
pomenită. Coală simplă scrisă numai pe o parte. 

10. Scrisoare scrisă în limba franceză, purtând data de 4 Fevruarie 
1780, semnată de Frederic, restul textului probabil a nu fi scris de 
mâna regelui. Pe hârtie albă gălbuie, vărgată, purtând în filigran 
inițialele H.R. Bune condițiuni de păstrare. Coală scrisă numai pe o 
parte. 

11. Scrisoare scrisă în limba franceză, purtând data de 14 August 
1780, semnată de Frederic, restul textului posibil a nu fi scris de mâna 
regelui. Pe hârtie albă, groasă, vărgată purtând inițialele H.R. în 
filigran. Bune condițiuni de păstrare. Coală dublă scrisă numai pe o 
parte. Această scrisoare este menţionată şi în însemnarea pomenită. 
12. Scrisoare scrisă în limba franceză, purtând data de 6 Noemvrie 
1780, semnată de Frederic, restul textului probabil a nu fi scris de 
mâna regelui. Pe hârtie albă groasă, filigranată, vărgată, purtând 
inițialele H.R. în filigran. În bune condițiuni de păstrare. Coală dublă 
scrisă numai pe o parte. Această scrisoare este menţionată şi în 
însemnarea pomenită. 

13. Scrisoare scrisă în limba franceză, purtând data de 29 Ianuarie 
1781, semnată de Frederic, restul textului posibil a nu fi scris de mâna 
regelui. Pe hârtie albă, groasă, vărgată, purtând în filigran inițialele 
H.R. Bună stare. Coală dublă scrisă numai pe o parte. 

14. Scrisoare scrisă în limba franceză, purtând data de 29 Mai 1781, 
semnată de Frederic, restul textului posibil a nu fi scris de mâna 
regelui. Pe hârtie albă, groasă, vărgată, purtând initialele H.R. în 
filigran. Hârtie cu îndoituri, puţin ruptă, uşor pătată. Coală simplă 
scrisă numai pe o parte. Această scrisoare este menţionată şi în 
însemnarea pomenită. 

15. Scrisoare scrisă în limba franceză, purtând data de 14 Iunie 1781, 
semnată de Frederic, restul textului posibil a nu fi scris de mâna 
regelui. Pe hârtie albă, groasă, vărgată, purtând în filigran o coroană 
şi un corn de vânătoare şi inițialele H.R. Coală dublă scrisă numai pe 


o parte. Stare bună. Această scrisoare este menţionată şi în 
însemnarea pomenită. 

16. Scrisoare scrisă în limba franceză, purtând data de 3 Fevruarie 
1782, semnată de Frederic, restul textului posibil a nu fi scris de mâna 
regelui. Pe hârtie albă gălbuie, groasă, vărgată, purtând în filigran o 
coroană şi un corn de vânătoare şi inițialele H.R. Coală dublă scrisă 
numai pe o parte. Stare bună. 

17. Scrisoare scrisă în limba franceză, purtând data de 13 Iunie 1782, 
semnată de Frederic, restul textului posibil a nu fi scris de mâna 
regelui. Pe hârtie albă, vărgată, purtând în filigran o coroană şi un 
com de vânătoare în prelungirea cărora, derivate din contur prin 
mijlocirea unui semn distinctiv, se pot citi cuvintele Vander Loy 
(probabil marca fabricei de hârtie, căreia e posibil să-i aparţină ca un 
semn distinctiv şi coroana cu cornul de vânătoare sau inițialele H.R., 
întâlnite în filigranul celorlalte scrisori). Bună stare de conservare. 
Coală dublă scrisă numai pe o parte. 

18. Scrisoare scrisă în limba franceză, purtând data de 20 Iunie 1782, 
semnată de Frederic, textul probabil a nu fi scris de mâna regelui. Pe 
hârtie albă, vărgată, purtând în filigran inițialele H.R. Stare bună. 
Coală dublă scrisă numai pe o parte. 

19. Scrisoare scrisă în limba franceză, purtând data de 23 Iunie 1782, 
semnată de Frederic. Primele trei sferturi din scrisoare sunt scrise sub 
dictare de o persoană străină, ultimele 7 rânduri ale scrisorii sunt însă 
cu siguranţă scrise chiar de mâna regelui, tot în limba franceză, dar cu 
caractere gotice. Pe hârtie albă gălbuie, vărgată, purtând în filigran 
două cuvinte unele sub altele, ocupând toată întinderea de la mijlocul 
paginii, greu de descifrat fără o expertiză mai amănunţită, cuvinte 
indicând probabil marca fabricei de hârtie. Foaie de format mare 
(ministerial). Scrisă pe o singură parte. Stare de conservare relativ 
bună. Puțin ruptă la marginea de jos, colţuri îndoite şi uşor pătate. 
Această scrisoare este menţionată şi în însemnarea pomenită. 

20. Scrisoare scrisă în limba franceză, purtând data de 5 Noemvrie 
1782, semnată de Frederic, restul textului probabil a nu fi scris de 


mâna regelui. Pe hârtie albă, vărgată, purtând în filigran inițialele 
H.R. Stare de conservare relativ bună. Uşor mototolită. Coală dublă 
scrisă numai pe o parte. 

21. Scrisoare scrisă în limba franceză, purtând data de 18 Noemvrie 
1783, semnată de Frederic, puţin probabil ca restul textului să fie scris 
de mâna lui, dar totuşi nu exclus. Pe hârtie albă, groasă, vărgată. 
Purtând în filigran marca fabricii cu cuvintele: „J. Honig & Zoonen“. 
Stare de conservare relativ bună. Foaie dublă scrisă numai pe o parte. 

22. Scrisoare scrisă în limba franceză, purtând data de 16 Iunie 1785, 
semnată de Frederic la Berlin (spre diferenţă de celelalte scrisori, care 
poartă indicaţia Potsdam). Primele două treimi ale scrisorii sunt scrise 
de o mână străină, ultimele patru rânduri sunt însă sigur scrise de 
mâna lui Frederic, în limba franceză, dar cu caractere gotice. Cerneala 
acestor ultime rânduri este şi dânsa mai închisă. Bună stare de 
conservare. Pe hârtie groasă albă, vărgată purtând în filigran o 
coroană şi un corn de vânătoare în cadrul unei embleme sub care se 
poate citi: „J. Honig & Zoonen“ (marca fabricei de hârtie). Coală 
dublă scrisă numai pe o parte. 

23. Scrisoare scrisă în limba franceză, purtând data de 8 Decemvrie 
1785, semnată de Frederic, puţin probabil ca restul textului să fie scris 
de mâna lui, dar totuşi nu exclus. Pe hârtie albă, groasă, vărgată 
purtând în filigran coroana şi cornul de vânătoare, iar dedesubt 
inițialele G.R. Foarte bună stare. Coală dublă scrisă numai pe o parte. 

24. Scrisoare scrisă în limba germană cu caractere gotice purtând data 
de 8 Iulie, semnată de Frederic, puţin probabil ca restul textului să fie 
scris de mâna lui. Pe hârtie groasă, albă, vărgată, purtând în filigran 
coroana regală şi cornul de vânătoare, iar sub emblemă inițialele G.R. 
Stare bună de conservare. Coală dublă scrisă numai pe o parte. 

25. Scrisoare scrisă în limba germană, posibil a fi integral scrisă de 
mâna regelui, purtând semnătura Frederic Wilhelm (prenumele în 
prescurtare legat de nume) şi datată Potsdam, 17 Mai 1788. Pe hârtie 
albă, vărgată purtând o emblemă în filigran despărțită de restul şi prin 


marginea ruptă a hârtiei. Stare relativ bună. Foaie simplă scrisă numai 
pe o singură parte. 

26. Scrisoare scrisă în limba franceză, puţin probabil a fi scrisă de 
rege, dar totuşi nu exclus, datată Berlin, 26 Ianuarie 1789, semnată 
Frederic Guillaume (prenumele în prescurtare legat de nume). Pe 
hârtie albă, groasă, vărgată, purtând în filigran inițialele H.R. tăiate la 
mijloc. Bună stare de conservare. Foaie simplă scrisă pe o singură 
parte. 

Prezentul proces-verbal ţine loc de inventar şi de fişe. 

Secretar General al Comisiunei de Expertiză şi Inventariere a 
Bunurilor Artistice ale fostei Case Regale. 


Radu Bogdan 


Comisiunea de Expertiză şi Inventariere a Bunurilor Artistice ale 
Fostei Case Regale Sediul Central Castelul Peleş — Sinaia 


RAPORI 


În numele Comisiunei de Expertiză şi Inventariere a bunurilor 
artistice ale fostei case regale, subsemnaţii Profesor universitar 
George Oprescu, în calitate de Preşedinte, şi Radu Bogdan, în calitate 
de Secretar General al susnumitei Comisiuni, înaintăm prin cele ce 
urmează raportul nostru final de activitate. 

Comisiunea noastră şi-a început lucrările în ziua de 19 Ianuarie 1948 
şi le-a încheiat în ziua de 2 Aprilie 1948. 

În tot acest interval Comisiunea a depus o activitate intensă pe 
domeniul Peleş-Sinaia cu cele trei castele, pe domeniul Bran cu 
anexele şi parţial pe domeniul Săvârşin. Au fost de asemenea rapid 
trecute în revistă, pentru o viitoare orientare, fostele palate regale 
aflătoare la Bucureşti, în Calea Victoriei, la Cotroceni, pe Şos. 
Kiseleff, precum şi imobilul din str. Andrei Mureşanu No. 3. 


Comisiunea şi-a încheiat integral activitatea în două din unităţile 
menţionate, şi anume: pe domeniul Castelului Peleş-Sinaia şi pe 
domeniul Castelului Bran cu anexele. 

Privitor la activitatea depusă pe domeniul Peleş-Sinaia, subsemnaţii 
menţionăm în numele întregei Comisiuni următoarele. 

Operațiunile efectuate de Comisiune aveau drept obiectiv: 

1) Cercetarea şi expertiza obiectelor de artă; 

2) Inventarierea obiectelor de artă; 

3) Întocmirea de fişe de studiu pt. fiecare obiect important în parte; 

4) Referire asupra condiţiunilor necesare unei bune păstrări a 
respectivelor obiecte de artă; 

5) Acordarea concursului necesar organelor de control şi inventariere 
ale D.G.C.E. din M.I.C. aflătoare pe domeniul Castelului Peleş- 
Sinaia. 

În cadrul îndatoririlor mai sus menţionate putem preciza: 

Au existat 20 de sectoare diferind prin obiect, în ceea ce priveşte 
operaţiunile de inventariere. Comisiunea noastră, luând notă de 
situaţia impusă de teren, s-a împărţit deci în 20 de secţiuni grupate 
după caracteristica materialului ce urma să fie cercetat. Am avut 
astfel secţiunile: 

1) Pictură principală cu simbolul P., întrunind picturile de mare 
valoare universală, precum şi operele mai însemnate din câmpul artei 
noastre naţionale. 

În cadrul acestei secţiuni au lucrat ca experţi Dnii Prof. George 
Oprescu, K.H. Zambaccian şi Dna Teodora Voinescu, asistentă 
universitară, ultima îndeplinind totodată şi funcţia de secretară a 
secţiunei respective. 

Totalul numerelor de inventar înregistrate: 


— Peleş... 301 
— Pelişor... 279 
— Foişor... 17 


Total 597 


2) Pictură secundară cu simbolul P.S., întrunind picturile de mai mică 
însemnătate, dar totuşi vrednice de luat în seamă. 

În cadrul acestei secţiuni au lucrat ca experţi Dna Teodora Voinescu şi 
DI Costin Ioanid, secretariatul respectiv îndeplinindu-l Dl Costin 
Ioanid. 

Totalul numerelor de inventar înregistrate: 


— Peleş... 233 
— Pelişor... 69 
— Foişor... 42 
Total 344 


3) Pictură fără valoare cu simbolul P.F.V., întrunind picturi, desene, 
gravuri, litografii, fără valoare decât aceea în măsură să le-o confere 
materialul privind pânzele, rama şi sticla. Comisiunea noastră s-a 
ocupat de aceste obiecte în urma dorinţei exprese formulate de 
organele de control şi inventariere din D.G.C.E. din M.I.C. 

În cadrul acestei secţiuni a lucrat ca expert Dl Costin Ioanid, asistat 
fiind în operaţiunile de secretariat de Dra E.I. Siegler şi de Dna Liana 
Maxy. 

Totalul numerelor de inventar înregistrate: 

— Peleş... 1.160 

— Pelişor... 283 

— Foişor... 14 

Total 1.457 

4) Gravură cu simbolul G., întrunind operele vrednice de menţionat 
în câmpul gravurii universale. 

În cadrul acestei secţiuni au lucrat ca experţi Dnii Prof. George 
Oprescu, Costin Ioanid, operaţiile de secretariat efectuându-le Dra 


E.I. Siegler. 

Totalul numerelor de inventar înregistrate: 
— Peleş... 261 

— Pelişor... 25 

— Foişor... 20 


Total 306 


5) Icoane cu simbolul I., întrunind toate icoanele aflătoare pe 
domeniul respectiv. 

În cadrul acestei secţiuni au lucrat ca experţi Dl Prof. George Oprescu 
şi Dna Asistentă Teodora Voinescu, ultima îndeplinind şi operaţiunile 
de secretară. 

Totalul numerelor de inventar înregistrate: 


— Peleş... 161 
— Pelişor... 40 
— Foişor... 32 
Total 233 


6) Alămuri şi argintărie cu simbolul A., întrunind obiectele de argint, 
aramă, alamă sau alte metale însemnate prin valoarea lor artistică. 

În cadrul acestei secţiuni au lucrat ca experţi Dl Prof. George Oprescu 
şi Dna Teodora Voinescu, ultima şi în calitate de secretară, fiind 
secondată pentru o parte din operaţiuni şi de Dna Liana Maxy. 

Totalul numerelor de inventar înregistrate: 


— Peleş... 301 

— Pelişor... 89 
— Foişor... 125 
Total 515 


7) Vase de cositor cu simbolul Cos., întrunind vase de cositor din 
diverse epoci. 

În cadrul acestei secţiuni au lucrat ca experţi DI Prof. George Oprescu 
şi Dna Teodora Voinescu, ultima şi în calitate de secretară. Totalul 
numerelor de inventar înregistrate: 


— Peleş... 233 
— Pelişor... 5 
Total 238 


8) Mobilier cu simbolul M., întrunind diferite mobile de preţ sau cu 
caracter artistic. 

În cadrul acestei secţiuni şi-au dat concursul ca experţi Dnii Prof. 
George Oprescu, Mac Constantinescu, Jean Baras, funcțiunile 


secretariatului îndeplinindu-le la început Dna Sanda Iordan şi mai 
apoi Dna Elena Constantinescu. 
Totalul numerelor de inventar înregistrate: 


— Peleş... 429 
— Pelişor... 19 
— Foişor... 83 


— plus Casa Cavalerilor... 4 

Total 531 (fără Casa Cavalerilor) 

9) Vitralii cu simbolul V., întrunind vitraliile mai importante ale 
Castelului Peleş. 

În cadrul acestei secţiuni au lucrat ca experţi Dnii Prof. George 
Oprescu şi Mac Constantinescu, funcţia de secretară îndeplinind-o 
Dna Elena Constantinescu. 

Totalul numerelor de inventar înregistrate: 

— Peleş... 210 

10) Secţia lămpi, ceramice, fildeşuri, jaduri, semiprețioase etc. cu 
simbolul L.C., întrunind obiectele de mare valoare sau cu caracter 
artistic deosebit, precum şi cele pentru care organele de inventariere 
şi control ale D.G.C.E. din M.I.C. şi-au declinat competenţa. 

În cadrul acestei secţiuni şi-au dat concursul ca experţi Dl Jean Baras, 
asistat fiind în prima lună de zile de Dna Sanda Iordan ca secretară, 
iar mai târziu, când o parte din operaţiunile acestei secţiuni au trebuit 
să fie reluate, de Dna Leonie Bogdan, care a încheiat toate 
operaţiunile de secretariat ale acestei secţiuni. 

Totalul numerelor de inventar înregistrate: 

— Peleş... 893 

— Pelişor... 216 

— Foişor... 235 

Total 1.344 

11) Obiecte de vitrină cu simbolul O.V., întrunind diverse obiecte de 
vitrină comportând un caracter artistic sau indicând o valoare 
comercială ridicată precum: bijuterii de familie, medalioane, 


miniaturi, decoraţii, bibelouri, precum şi toate obiectele în vitrinele 
sau sertarele din cuprinsul respectivelor castele. 

În cadrul acestei secţiuni şi-au dat concursul Dnii Prof. George 
Oprescu, Jean Baras, Prof. Emil  Condurachi, secretariatul 
îndeplinindu-l Dl Prof. Emil Condurachi pentru obiectele expertizate 
de Dl Prof. George Oprescu şi Dna Leonie Bogdan pentru obiectele 
expertizate de DI Jean Baras. 

Totalul numerelor de inventar înregistrate: 


— Peleş... 636 
— Pelişor... 4 
— Foişor... 11 
Total 651 


12) Ceramică populară cu simbolul C.P., întrunind diverse vase şi 
căni nu de mare valoare comercială, dar nu lipsite de interes artistic, 
mai ales din punct de vedere folcloristic. 

În cadrul acestei secţiuni au lucrat DI Prof. George Oprescu ca expert 
şi Dna Liana Maxy ca secretară. 

Totalul numerelor de inventar înregistrate: 


— Peleş... 346 
— Pelişor... 144 
— Foişor... 35 
Total 525 


14) Costume naţionale cu simbolul C.N., întrunind toate costumele 
naţionale, ţesăturile naţionale, ţesăturile şi broderiile aflătoare în 
Castelul Pelişor. 

În cadrul acestei secţiuni şi-au dat concursul Dl Teodor Tuduc ca 
expert şi Dna Liana Maxy ca secretară. Totalul numerelor de inventar 
înregistrate: 

— Pelişor... 156 

15) Arme fără simbol, întrunind armurile şi obiectele din sala de arme 
a Castelului Peleş, precum şi cele asemănătoare din Castelul Pelişor şi 
Foişor. 


În cadrul acestei secţiuni a lucrat ca expert şi secretar Dl Prof. Emil 
Condurachi. 
Totalul numerelor de inventar înregistrate: 


— Peleş... 287 
— Pelişor... 5 
— Foişor... 12 
Total 304 


16) Medalii cu simbolul Med., întrunind medaliile aflătoare pe întreg 
domeniul Castelului Peleş-Sinaia. 

În cadrul acestei secţiuni a lucrat ca expert şi secretar Dl Prof. Emil 
Condurachi. 

Totalul numerelor de inventar înregistrate: 


— Peleş... 331 
— Pelişor... 6 
— Foişor... 3 
Total 340 


17) Sculptură cu simbolul S. pentru sculptura interioară şi S.E. pentru 
sculptura exterioară, întrunind toate sculpturile din interioarele celor 
trei Castele, precum şi cele din exteriorul lor aflătoare pe întreg 
domeniul Peleş-Sinaia, cât şi la Bran şi Săvârşin. 

În cadrul acestei secţiuni şi-au dat concursul Dl Prof. George 
Oprescu, Dl loan Jalea şi DI Mac Constantinescu ca experţi, Dna 
Liana Maxy şi Dna Elena Constantinescu (pentru operaţiunile de la 
Bran) îndeplinind funcțiunea de secretare. 

Totalul numerelor de inventar înregistrate: 

— Peleş S. şi S.E.... 331 

— Pelişor idem... 34 

— Foişor S... 23 

Total 388 

18) Biblioteca cu simbolul B., întrunind toate cărţile şi revistele 
aflătoare pe domeniul Peleş-Sinaia şi Bran. 

În cadrul acestei secţiuni şi-au dat concursul Dnii Radu Bogdan 
pentru operaţiunile de expertiză şi evaluare şi Dnele şi Dnii Constanţa 


Nicolescu, Teodora Soreanu, Alexandra  Condurachi, Gretta 
Ştefănescu, asistent universitar Edgar Papu, Prof. Dragomirescu 
Gheorghe, pentru operaţiunile de biblioteconomie şi inventariere 
Totalul numerelor de inventar înregistrate pentru 19.839 cărți, broşuri 
şi reviste aflătoare pe întreg domeniul Sinaia precum urmează: 

— Peleş... 7.392 

— Pelişor... 1.284 

— Foişor... 1.740 

— Casa Arh... 374 

Total 10.790 

19) Manuscrisele regale cu simbolul M.R. (urmează inițiala regelui 
respectiv), întrunind literatura manuscrisă a fostelor regine ale 
României, Elisabeta şi Maria, precum şi alte scrieri manuscrise în 
legătură cu preocupările lor literare. În cadrul acestei secţiuni a lucrat 
Dna Constanţa Nicolescu. 

Totalul numerelor de inventar înregistrate: 

— Peleş... 188 plus 1 plic conţinând scrisorile autografe ale lui 
Frederic cel Mare şi Frederic Wilhelm al Prusiei, în număr de 26 buc. 
20) Fotografii cu simbolul F. şi F.D. (fotografii, documente, clişee şi 
hărţi), întrunind fie fotografiile de familie, fie fotografii documentare. 
În cadrul acestei secţiuni au lucrat Dnii Costin Ioanid, Dna Constanţa 
Nicolescu, Dna Liana Maxy şi Dra E.L. Siegler, toţi aceştia 
îndeplinind şi funcţia de secretari. 

Totalul numerelor de inventar înregistrate: 

— Peleş (F.D.)... 32 

— Pelişor (F.)... 257 

— Foişor (F.)... 184 

Total 473 

Totalul general al numerelor de inventar înregistrate numai pe 
domeniul Peleş-Sinaia se ridică la cifra de 19.758. În această cifră nu 
sunt cuprinse toate obiectele pe care le-am cercetat, având în vedere 
că sub un singur număr de inventar pot figura uneori chiar şi câteva 


zeci de obiecte, atunci când este vorba de piese perechi, asemănătoare 
sau făcând parte dintr-un acelaşi serviciu. 

Ajutaţi de secretarii respectivi, experţii Comisiunei noastre au 
întocmit în total 7.280 fişe de studiu privind operele de artă mai 
importante din punctul de vedere al valorii sau al caracterului lor. 

În plus, au fost executate peste 850 fotografii privind obiectele de 
interes şi caracter artistic deosebit. Toate operaţiunile de fotografiere 
au fost îndeplinite de DI Aurel Bauh, membru al Comisiunei noastre. 
În legătură cu aceasta ne îngăduim să atragem forurilor respective 
atenţiunea asupra faptului că fişele de studiu nu au valoare integrală 
fără anexarea fotografiei în cauză, şi nici fotografiile deposedate de 
fişe nu-şi îndeplinesc rostul, de aceea menţionăm că este absolut 
necesar ca atunci când toate fotografiile vor fi executate, subsemnaţii 
să supraveghem operaţiunile de anexare a acestor fotografii la fişele 
respective, operaţiuni ce nu pot fi îndeplinite decât de un specialist 
(un legător de cărţi). 

Cu ocazia operaţiunilor efectuate pe teren, Comisiunea noastră a 
constatat că o bună parte din picturi mai cu seamă, dar şi din mobilier, 
ceramică, jaduri, fildeşuri, covoare, cărţi, documente etc., sunt demne 
de un mare muzeu naţional. Operele prezentând această calitate au 
fost îndeobşte specificate în fişele întocmite de experţi. 

Comisiunea noastră constată de asemenea lipsa din actualul 
patrimoniu artistic al fostei coroane a o seamă de piese de artă 
importante, printre care menţionăm îndeosebi: şase tablouri de El 
Greco, un tablou atribuit lui Francois Clouet, unul atribuit lui 
Tintoretto, un tablou de Rembrandt, precum şi alte câteva opere mai 
puţin importante. 

Comisiunea atrage de asemenea atenţiunea asupra faptului că 
etichetele de metal aflătoare pe ramele diverselor picturi din interiorul 
castelelor Peleş, Pelişor sau Foişor nu trebuiesc luate în considerare, 
indicaţiile lor cu privire la atribuirea operei respective fiind de cele 
mai multe ori eronate. 


În ceea ce priveşte modul de conservare a obiectelor de artă asupra 
cărora Comisiunea a avut ocazia să-şi îndrepte cercetările, ne 
îngăduim să atragem luarea-aminte a forurilor competente asupra 
condiţiunilor de îngrijire şi conservare cu totul neprielnice la care 
sunt supuse în prezent obiectele de artă (îndeosebi picturile) din 
castelele pe care le-am cercetat. Întrucât aerisirea şi curățirea nu se 
mai efectuează zilnic, ca în trecut, şi deoarece încăperile în care se 
află aceste opere de artă sunt uneori ermetic închise sau sigilate pe 
perioade mari de timp, variaţiunile de temperatură şi de umiditate 
atmosferică, cât şi insectele, moliile, liliecii, şoarecii, etc. riscă să 
deterioreze bunuri de excepţională valoare. Am constatat de pildă 
deteriorarea, deocamdată numai uşoară, a unui tablou de mare valoare 
din castelul Peleş, chiar şi în scurtul timp cât a lucrat Comisiunea 
noastră la Sinaia. În sala Spaniolă a castelului Peleş, unde se află 
covorul cel mai de preţ pe care l-a posedat fosta coroană, am găsit 
molii. În sala Maură a Castelului Peleş zboară liliecii în voie. În 
subsolul aceluiaşi Castel am găsit un tablou de mari dimensiuni, iar 
praful care se depune constituie şi el un agent distrugător. 

În consecinţă, în deplinul asentiment al tuturor experţilor Comisiunii 
noastre, credem că se impune cu imperioasă necesitate luarea unor cât 
mai judicioase şi rapide măsuri pentru conservarea tuturor acestor 
bunuri de artă şi pentru prevenirea eventualei lor deteriorări, fapt care 
ar provoca pagube imense Statului. 

În aceeaşi ordine de idei, ne îngăduim să menţionăm necesitatea ca 
toate operele a căror restaurare, a fost întreruptă să fie cât mai urgent 
şi definitiv restaurate iar cele a căror restaurare nu a fost încă 
începută, dar se dovedeşte necesară, să fie şi ele supuse acestor 
operaţiuni. În caz contrar, aceste opere vor continua să se deterioreze, 
pierzându-şi pentru totdeauna valoarea. 

Opinia noastră indică drept persoana cea mai competentă a continua 
şi întreprinde noi operaţiuni de restaurare pe expertul restaurator 
(stabilit în Italia) care a procedat şi în trecut la restaurarea tablourilor 


din colecţia fostei coroane, îndeplinind această operaţiune în optime 
condițiuni. 

Ne îngăduim să sugerăm unor foruri superioare să dispună o 
repartizare a obiectelor de mai puţină importanţă, dar nu lipsite de un 
interes cultural artistic (de ex. copii după tablouri celebre, 
reproduceri, litografii etc.) către instituţii de învăţământ şi cultură 
cum ar fi seminariile universitare, şcolile de toate gradele, ateneele 
populare, bibliotecile sau orice alte instituţii de cultură asemănătoare. 
Credem de asemenea că este indicat să atragem luarea-aminte asupra 
faptului că o necontinuare la timp a inventarierii şi cercetării 
bunurilor aflate pe domeniile foste ale coroanei, pe care încă nu am 
avut răgazul să le cercetăm, ar putea să dăuneze condiţiunilor de 
conservare şi de întreţinere a acestor bunuri. 

Rezultatele activităţii noastre sunt consemnate în dosarele privind 
castelele: Peleş, Pelişor şi Bran. 

Pentru fiecare din aceste unităţi, au fost întocmite inventare pe materii 
şi pe camere, fiecare din ele în câte şase exemplare (1 original şi 5 
copii). 

În urma dispoziţiunilor stăruitoare primite din partea Dlui 
Subinspector General Alexandru Panaitescu, preşedintele Comisiunei 
locale de inventariere Peleş-Sinaia, delegatul M.I.C.-ului, inventarele 
pe materii sunt lipsite în dreptul câtorva secţiuni de filele respective, 
întrucât, la cererea D-sale, ele au trebuit să fie ataşate inventarelor pe 
camere, pentru care fusese prevăzută numai indicaţia numerică a 
obiectului cu referire specială la inventarul pe materii (ne gândim a 
recurge la această soluţie, întrucât o a doua batere la maşină a 
scriptelor anumitor secţii ar fi necesitat un timp de care nu am fi putut 
dispune). Astfel încât, deşi Comisiunea noastră înaintează câte 12 
dosare pentru fiecare Castel în parte, şase dintre aceste dosare, şi 
anume cele pe materii, se prezintă incomplet, ceea ce va îngreuna 
consultarea lor cu folos. 

Coordonarea scriptelor, evidenţa lor, repartizarea lor în dosare şi în 
general toate operațiunile de secretariat privind ansamblul 


operaţiunilor efectuate de Comisiune au fost girate de subsemnatul 
Radu Bogdan, Secretarul General al Comisiunei. 

Toate dosarele şi documentele operative ale Comisiunei noastre 
poartă semnătura Preşedintelui Comisiunei, fiind sigilate cu ştampila 
metalică încredinţată nouă de onor organele Ministerului Industriei şi 
Comerţului prin Direcţiunea Generală a Controlului Economic. 
Această ştampilă a servit, conform dispoziţiunilor primite, şi la 
ştampilarea tuturor cărţilor aflătoare pe domeniile Peleş-Sinaia şi 
Bran. Ea poartă antetul Comisiunei noastre înscris într-o 
circonferinţă, având gravate în centru inițialele Republicei Populare 
Române. 


Preşedintele Comisiunei, 
Secretarul General al Comisiunei 
Radu Bogdan 


Comisiunea de Expertiză şi Inventariere a Bunurilor Artistice ale 
Fostei Case Regale 


REFERAT 


În calitate de Preşedinte al Comisiunii de Expertiză şi Inventariere a 
Bunurilor Artistice ale fostei Case Regale, subsemnatul, Profesor 
Universitar, George Oprescu, am onoarea a referi cele ce urmează, 
privitor la felul în care a decurs activitatea Comisiunii pe care am 
avut cinstea să o prezidez şi la rezultatele acestei activităţi depuse pe 
domeniul  Peleş-Sinaia,  îngăduindu-mi şi unele  observaţiuni 
personale: 

Rezultatele de astăzi ale muncii noastre constituie împlinirea unui 
efort iniţiat la 19 Ianuarie 1948, efort a cărui cristalizare m-am 
străduit să o oglindesc şi în raportul înaintat la 6 Martie 1948, în care 
puteau fi urmărite fazele finale ale unei activităţi care în prezent poate 


fi socotită încheiată şi, dacă îmi este îngăduit să o afirm, conştiincios 
şi bine încheiată. 

Printre obiectele de artă care au căzut în competenţa cercetării 
noastre, o însemnată parte întrunesc valoarea celor ce în mod obişnuit 
figurează în marile muzee. Le-am examinat cu atenţie, confruntându- 
mi totodată opiniile şi datele cu cele formulate de Catalogul Bachelin 
în ce priveşte Colecţia de tablouri a fostei coroane şi cu cele întâlnite 
în Catalogul lui Busuioceanu, privitor la maeştrii picturii italiene, ale 
aceleiaşi Colecţii. Nu întotdeauna opiniile noastre s-au suprapus, 
lucru pe care l-am menţionat în detaliu, ori de câte ori a fost cazul, în 
fişele respective ale obiectelor cercetate. Astfel, de pildă, subsemnatul 
înclin să cred că unul din tablourile importante din sala spaniolă a 
castelului Peleş aparţine mai de grabă şcolii lui Van Dyck, decât lui 
Alonso Sánchez Coello, aşa precum îl indică Catalogul Bachelin. Tot 
astfel am avut satisfacția, împreună cu Dl Zambaccian, de a stabili cu 
precizie atribuţia unui tablou de Velásquez, ale cărui semnătură şi 
dată existente în colţul din dreapta jos al tabloului nu fuseseră până în 
prezent semnalate de nimeni, riscând cu timpul să dispară 
neobservate. 

În ce priveşte activitatea Secţiunilor noastre, rezultatele şi aprecierile 
lor constituie consecinţa unei munci de consultare reciprocă obiectivă 
şi judicioasă, consemnările finale întrunind îndeobşte un acord 
unanim. Îmi îngădui a exprima unele rezerve numai în ceea ce 
priveşte stabilirea autenticităţii sau neautenticităţii câtorva obiecte ale 
Secţiei de Ceramică şi Porţelanuri, socotind că ele au fost uneori 
subevaluate, alteori supraevaluate, în raport cu realitatea. În prezenţa 
unui asemenea dezacord ne-au pus îndeosebi ceramicele de Delft sau 
obiecte asemănătoare, pe care subsemnatul le socotesc în bună parte 
ca datând din epocă şi fiind autentice. 

Să-mi fie îngăduit să subliniez râvna şi devotamentul cu care a lucrat 
Comisiunea noastră, o bună parte din membrii ei neprecupeţindu-şi 
efortul nici nopţi întregi de-a rândul. Numai graţie unei munci atât de 
încordate rezultatele consemnate în raportul pe care îl înaintăm 


alăturat în numele întregii Comisiuni au putut fi realizate într-un timp 
scurt, de numai 70 de zile, ţinând seama de miile de obiecte care ne- 
au trecut prin mână într-un interval atât de redus; au fost cercetate 
patru Castele importante şi o bună parte dintr-un al cincilea: Peleş, 
Pelişor, Foişor, castelul Bran cu anexele şi chiar şi castelul Săvârşin. 
În plus, împreună cu Secretarul Comisiunii, eu am mai vizitat, spre a- 
mi da seama de ce cuprind, palatele din Calea Victoriei şi Cotroceni, 
precum şi palatul de la Şosea. 

Am conştiinţa că mi-am îndeplinit datoria şi că, în raport cu misiunea 
obiectivului impus atenţiunii noastre şi cu timpul de care am dispus, 
timp pe care îl considerăm mult prea limitat faţă de sarcina primită, 
ţinând seama şi de condiţiile destul de anevoioase şi neprevăzute în 
care am lucrat, rezultatele muncii noastre vor corespunde aşteptărilor 
celor ce ne-au numit. 


Preşedintele Comisiunii de Expertiză şi Inventariere a 
Bunurilor Artistice ale Fostei Case Regale 

Prof. George Oprescu 

Sinaia, 1 Aprilie 1948 


3" Acest preambul, împreună cu interviul pe care i l-am luat domnului Radu Bogdan, doctor în 
Istoria Artei, la care se adaugă documentele propriu-zise, au fost tipărite în ziarul România liberă, 
anul L, nr. 14707, serie nouă, nr. 673, marti, 16 iunie 1992, pp. 7-10. 

22” Astăzi statuia este aşezată în curtea interioară a Bisericii romano-catolice din Piața Mică a 
Sibiului. 


Retrocedarea memoriei 


Dialogul Sănătescu — Vinogradov 


O notă din 1 noiembrie 1944, precedând formarea guvernului Sănătescu 
din 4 noiembrie 1944, aduce câteva precizări importante, dar cuprinde şi 
câteva declaraţii care nu sunt conforme cu adevărul. Trebuie apreciată 
sublinierea generalului de corp de armată adjutant Constantin Sănătescu 
că „nici unul dintre partidele politice reprezentative româneşti nu poate 
merge mai departe decât altul pe calea colaborării cu Rusia Sovietică“. 
Prin ea se încearcă apărarea partidelor istorice şi diminuarea poziţiei 
Partidului Comunist sau a Frontului Democrat care vor împinge 
colaborarea cu Rusia Sovietică până la violarea suveranităţii şi 
independenţei ţării şi înlocuirea democraţiei cu dictatura. Sănătescu are 
dreptate când cere ca sovieticii să nu ofere nici unui partid iluzia că ar 
putea fi susţinut în revendicările sale pe planul politicii interne. Dar e naiv, 
deşi spiritul său de observaţie nu-l trădează, când nu înţelege că tocmai 
strategia eliminării treptate a partidelor istorice şi sprijinirea unui singur 
partid vor fi planul fundamental şi principiul de acţiune internă ale Uniunii 
Sovietice în România. El citează provocări şi imixtiuni ale armatei 
sovietice în politica internă. 

Sănătescu nu se înşală însă atunci când afirmă că „după o lungă 
perioadă de dictatură şi asuprire s-a pierdut exerciţiul regimului 
democratic“. Numai că ruşii sunt cei care au pierdut exerciţiul regimului 
democratic, nu românii, dovadă că cele trei dictaturi analizate de Lucrețiu 
Pătrăşcanu au avut viaţă scurtă în România. Abia acum se va pierde 
democraţia în România, va fi distrusă printr-o ofensivă continuă din afară. 
Acum se vor instala sub toate formele dictatura şi tehnicile de asuprire, 
umilire şi încălcare a demnităţii românilor pe care nu şi le-ar fi putut 
imagina nici un român, darămite să şi le amintească, de vreme ce nu le 
trăise nicicând. Memoria României anterioară anilor '40 era cu totul alta 
decât aceea de acum. Şi nu era memoria îngheţului sau a Cortinei de Fier. 


Ne-am tot zbătut să ni se retrocedeze proprietăţile. Dar cine ne va 
retroceda memoria, aptitudinile, mentalitatea, starea de spirit şi 
normalitatea? Memoria de dinainte de comunism. Ubi sunt? Unde sunt 
zăpezile de altădată? 


1944 noiembrie 1. Notă asupra problemelor discutate de generalul de 
corp de armată adjutant Constantin Sănătescu cu generalul 
locotenent VP. Vinogradov 

(Aflată la Arhivele Statului, Bucureşti, fond Casa Regală, Diverse, 
dosar nr. 21/1944, ff. 1-4) 


Sunt foarte bucuros să profit de această întrevedere cu dl general 
Vinogradov pentru a lămuri unele chestiuni de cea mai mare 
importanţă pentru relaţiunile între ţările noastre. 

În primul rând, este bine să se ştie că opinia publică românească, 
precum şi partidele politice reprezentative sunt unanime în ce priveşte 
politica ţării noastre faţă de Rusia Sovietică. Toţi sunt de părere că 
colaborarea între cele două ţări trebuie să se extindă şi să se 
adâncească în toate domeniile şi consideră această colaborare ca 
elementul fundamental al politicii externe a României. 

Oricare ar fi divergenţele de politică internă ce despart diferitele 
partide, unitatea este perfectă în ce priveşte politica externă. Această 
unitate deplină asupra principiilor esenţiale ale politicii externe, care 
constituie condiţiunea cea mai importantă de dezvoltare normală a 
oricărui stat, România a realizat-o. Ea este cu atât mai solidă cu cât a 
fost confirmată de o experienţă tristă pe care poporul român nu o va 
putea uita şi nu poate concepe să o repete vreodată. 

Conducătorii sovietici pot deci pleca de la ideea că nici unul dintre 
partidele politice reprezentative româneşti nu poate merge mai 
departe decât altul pe calea colaborării cu Rusia Sovietică [s.n.]. 


Ţin să declar că autorizez pe dl general să repete că nu voi permite 
niciodată ca raporturile României cu Rusia Sovietică să fie tulburate. 
Politica de colaborare cu Uniunea Sovietică se va extinde, desigur, şi 
la problemele de organizare a păcii. Oricare ar fi formele 
internaţionale de organizare a păcii pe plan general sau regional, 
elementul fundamental în aceste organizări va fi, pentru ţara noastră, 
prietenia cu Rusia Sovietică. 

Aceasta este în substanţă politica externă a României. Nu văd absolut 
nici un obstacol important care s-ar putea opune la dezvoltarea ei. Un 
singur lucru ar putea produce în opinia publică românească unele 
rezerve: tendinţa unui partid politic care nu ar reprezenta cel puţin o 
parte destul de importantă a opiniei publice de a profita de actualele 
împrejurări pentru a se impune la conducere sau a-şi asigura o 
participare disproporţionată cu valoarea sa reprezentativă reală sau 
cu mijloacele sale. Asemenea tendinţe ar putea crea, în opinia 
publică, o oarecare nelinişte, care ar putea fi de natură de a 
descuraja, într-o oarecare măsură, dorinţa fermă şi sinceră a 
poporului român de a da un maximum de dezvoltare relaţiunilor sale 
cu Rusia Sovietică şi de a face toate sacrificiile pentru o cât mai 
strictă aplicare a armistiţiului [s.n.]. 

Este deci absolut necesar, în interesul însuşi al dezvoltării 
raporturilor româno-sovietice şi al aplicării armistiţiului, ca nici un 
partid să nu aibă iluzia că ar putea fi susținut în revendicările sale pe 
planul politicii interne [s.n.]. 

S-au produs anumite fenomene care în fond nu sunt, desigur, decât 
manifestări sporadice, întâmplătoare şi lipsite de orice semnificaţie 
reală, dar care prin aspectele lor aparente pot da naştere la iluziuni ce 
nu sunt de natură de a favoriza o conciliere politică atât de necesară în 
momentul de faţă. Astfel, ofiţerii sovietici au luat cuvântul la anumite 
întruniri publice, iar acum câteva zile la Galaţi, când câteva sute de 
manifestanți au ocupat prefectura şi primăria, se găseau printre ei şi 
soldaţi sovietici. Asemenea fenomene sunt dintre cele mai 
dăunătoare. Îndrumările la moderaţiune, la unitate, la înţelegere şi la 
părăsirea mijloacelor de ameninţare şi de violenţă ar fi adevărata cale 


pentru a se putea promova interesele comune româno-sovietice şi a se 
dezvolta negocieri în vederea formării noului guvern. Două dintre 
partidele ce ar urma să participe la acest guvern au acceptat 
propunerile ce li s-au făcut, deşi ele susţin că aceste propuneri le 
rezervă o participare la guvem inferioară forţei ce aceste partide o 
reprezintă în opinia publică. O altă grupare politică, ce ar urma de 
asemenea să figureze în guvem, nu a acceptat propunerile în 
chestiune, aşa încât negocierile nu au putut duce, până în prezent, la 
nici un rezultat. Perspectivele de a se ajunge la un guvern 
reprezentând un maximum de concentrare naţională nu sunt deci, în 
acest moment, prea promițătoare. 

Dacă toate grupările politice ar face dovadă de un spirit egal de 
conciliere, criza ar putea fi rezolvată, asigurându-se astfel ţării o 
atmosferă politică de unitate naţională. 

Desigur, însă, că spiritul de conciliere nu ar trebui să se limiteze la 
negocierile în vederea formării guvernului, ci că el ar trebui să 
continue în acţiunea însăşi de guvernare. Dacă, guvernul odată 
format, neînțelegerile şi intransigenţele îşi vor face iarăşi loc, acest 
guvern nu va putea fi de natură să asigure ţării un regim politic 
normal. 

Evident că s-ar putea pune întrebarea dacă un guvern politic direct ar 
fi soluţiunea cea mai indicată. În momentul de faţă un guvern de 
specialişti, sprijinit bineînţeles de principalele partide politice ai căror 
şefi ar participa sub formă de miniştri fără portofoliu, nu ar fi mai 
potrivit. Lipsa unei obişnuinţe de colaborare între diferitele partide, 
care nu au mai conlucrat până în prezent, cât şi izbucnirea inevitabilă 
a pasiunilor, caracteristică reintroducerii unui regim democratic după 
o lungă perioadă de dictatură şi asuprire [s.n.], constituie cauze reale 
care ar putea îngreuna misiunea unui guvern politic. Totuşi, cum 
Frontul Naţional-Democratic susţine că o participare la guvem a 
diferitelor formaţiuni politice ar constitui soluţionarea cea mai 
indicată, s-a acceptat această idee, dându-se astfel o dovadă evidentă 


a spiritului de conciliere de care sunt animate celelalte partide 
politice. 

Oricum, tot ce ar putea încuraja tendinţa de colaborare între diferitele 
partide politice din România contribuie în acelaşi timp la dezvoltarea 
relaţiunilor ţării noastre cu Uniunea Sovietică şi constituie un 
exemplu pe care toate ţările vecine Rusiei nu pot lipsi de a-l imita. În 
acest mod se vor pune adevăratele baze ale unei politici realiste în 
Europa Orientală, politică ce este singura de natură a asigura 
menţinerea durabilă a păcii în această regiune. Cazul României va 
constitui astfel un precedent politic important pentru întreaga Europă 
Orientală şi va indica ţărilor din această regiune adevărata cale de 
urmat în ce priveşte politica faţă de Uniunea Sovietică. 

Orice, din contra, ar contribui la încurajarea spiritului de intransigenţă 
şi a metodelor violente ale diferitelor partide politice în România va 
produce o atmosferă de nelinişte ale cărei consecinţe ar depăşi 
frontierele ţării noastre. 


Lichefierea 


Mi-a fost extrem de greu să pun alături informaţiile pe care le aveam în 
1990 despre generalul Constantin Sănătescu şi să nu pot confrunta Nota 
din 1 noiembrie 1944 cu Jurnalul generalului Sănătescu, publicat în anul 
1997 la Editura Humanitas. Îmi era imposibil să alătur textul acesta moale, 
alunecos, poate că şi perfid, care îmi amintea de ceasurile lui Dali, 
prelingându-se ca un aluat de clătite, într-un timp lichefiat, ieşit din ţâţâni. 
O retorică a îmbunării ocupantului, limbaj de lemn în avanpremieră. 
Cumplit. Cel ce fusese comandantul militar al capitalei în timpul 
rebeliunii legionare, luptătorul pe frontul de la răsărit de Nistru, martorul 
apocalipsei de la Cotul Donului, şeful Casei Militare regale, mareşalul 
Palatului, unul dintre actorii principali ai actului de la 23 august 1944, 
luptător în ambele războaie mondiale, comandantul Corpului 8 armată 
care a oprit pogromul împotriva evreilor din 1940 de la Dorohoi. Cel ce a 
reuşit să îi salveze de la moarte pe preotul greco-catolic Anton Buga şi pe 


ceilalţi 12 preoţi români arestaţi pe 24 august 1944, în vremea 
administraţiei maghiare dintre anii 1940 şi 1944, eliberaţi pe 12 
septembrie 1944, este de nerecunoscut în fiecare din paragrafele acestei 
note, redactate cu două zile înainte să se încheie activitatea primului 
guvern pe care l-a condus între 23 august şi 3 noiembrie 1944. Se pare că 
presiunea ruşilor a fost infernală, dar cred că nici faptul că generalul 
Sănătescu luptase alături de Axă în Răsărit şi fusese la Cotul Donului nu îl 
punea în poziţia unui negociator şi şef al executivului imperturbabil. 

E suficient să comparăm lista celor două guverne pe care le-a condus 
ca prim-ministru şi să vedem cum se produc breşe adânci ale sovietizării şi 
bolşevizării României în răstimpul câtorva luni. Primul guvern Constantin 
Sănătescu durează de la 23 august 1944 până la 3 noiembrie acelaşi an. Un 
guvern cât un anotimp. Un guvern din care fac parte Iuliu Maniu, C.I.C. 
Brătianu, Lucrețiu Pătrăşcanu, Constantin Titel-Petrescu, generalii Aurel 
Aldea, Gheorghe Potopeanu, Ion Boiţeanu, loan Mihail Racoviţă, 
Constantin Eftimiu, general dr. Nicolae Marinescu, Grigore Niculescu- 
Buzeşti, Aureliu Căpăţână, Dimitrie D. Negel. La două zile după această 
Notă referitoare la discuţia cu Vinogradov, chipul noului guvern prezidat 
de generalul Sănătescu, a cărui activitate a acoperit intervalul unei luni de 
zile, între 4 noiembrie şi 5 decembrie 1944, a suferit o operaţie estetică 
majoră, un transplant de creier ideologic şi politic, dacă aşa ceva e posibil. 
Lista este atotgrăitoare şi pusă alături de textul Notei pare să certifice un 
şantaj mortal, o presiune letală asupra democraţiei. Pe lângă generalul 
premier au apărut în poziţia nou creată de Vicepreşedinte al Consiliului de 
Miniştri Petru Groza, apoi Gheorghe Gheorghiu-Dej la ministerul 
Comunicaţiilor şi Ştefan Voitec, comunist din ilegalitate, la ministerul 
Educaţiei Naţionale, Lucrețiu Pătrăşcanu, Lothar Rădăceanu de la P.S.D,, 
ramura care a susţinut fuziunea cu P.C.R., colaboratorul lui D. Gusti, 
sociologul Gheorghe Vlădescu-Răcoasa de la P.S.D., susţinător al fuziunii 
cu P.C.R., apoi Nicolae Penescu, secretar general P.N.Ţ., diplomatul şi 
publicistul Constantin Vişoianu, liberalul Mihail Romniceanu, Ghiţă Pop, 
secretar general P.N.[., Constantin Bebe Brătianu, secretar general P.N.L., 
loan Hudiţă, fruntaş țărănist ca şi Aurel Leucuţia, Virgil Solomon, 


renumitul istoric Gheorghe Fotino, arestat în 1948, profesorul inginer 
Gheorghe Nicolau, doctorul Daniel Danielopolu. 

Discutând, la Versoix, cu Majestatea Sa pe marginea unor documente 
legate de Guvernul din 4 noiembrie 1944, am avut confirmarea 
nemulțumirii pe care o produsese atunci generalul Constantin Sănătescu 
care, aşa cum afirmă şi Arthur Gould Lee în cartea lui Crown Against 
Sickle, „mersese mai departe în întâmpinarea cererilor comuniştilor decât 
s-ar fi aşteptat regele, Maniu şi Brătianu“. Formularea lui Arthur Gould 
Lee e de-a dreptul blândă, dacă ne gândim la tensiunile care au existat 
atunci. În acelaşi timp, nu mai înţelegem de ce a procedat generalul 
Sănătescu aşa cum a procedat atunci, acordând postul de vicepreşedinte al 
Consiliului de Miniştri lui Petru Groza şi şase ministere, trei 
subsecretariate de stat (deci o treime din totalul departamentelor) pentru 
F.N.D. Nu înţelegem acest lucru, citind tocmai această Notă care rezumă 
problemele discutate cu generalul locotenent Vinogradov, unde generalul 
Sănătescu insistă pe ideea că nu trebuie să i se creeze nici unui partid 
„iluzia că ar putea fi susţinut în revendicările sale pe planul politicii 
interne“. Cu atât mai mult cu cât F.N.D.-ul nu avea de partea sa adeziunea 
poporului şi o legitimitate în masă. Dar accentul pus pe imperativele 
legate de păstrarea democraţiei se îneacă în hăţişul de teoretizări şi 
consideraţii incongruente, iluzorii. Seismele sunt induse continuu de 
mesagerii Moscovei, generali, mareşali ce discută guvernele României şi 
îşi impun condiţiile cu armata sovietică plimbată pe străzi, la o adică. 
Vremurile nu mai respectă nici o lege. Intră în scenă căpetenii noi care 
încep să acţioneze precum marionetele trase de sfori, pregătindu-se de 
dictatură. Sovieticii lucrează cu meseriaşii obedienţei, caută indivizi care 
n-au exersat nici o oră democraţia. 


Monitoare Oficiale, guverne efemere, pregătind o dictatură de 
durată. Lupta dintre democraţie şi dictatură 


D.U.: La 12 septembrie 1944 s-a semnat Convenţia de Armistiţiu cu 
Naţiunile Unite (Vezi Monitorul Oficial nr. 219, din 22 septembrie 1944). 


Fa consemnează ieşirea armatei române din războiul împotriva Uniunii 
Sovietice. 

M.S.: Şi intrarea armatei române în războiul eroic împotriva 
Germaniei lui Hitler. Dar, pe lângă sacrificiile omeneşti ce vor urma în 
război, să nu uităm de plată, de obligaţia de a plăti despăgubiri uriaşe. 
După semnarea Convenţiei de Armistiţiu au început şi gravele imixtiuni în 
situaţia internă a României. Dictatul de la Viena era anulat. Dar începea un 
dictat necunoscut României, începea dictatura comunistă să îşi înfigă 
tentaculele în trupul ţării. Convenţia prevedea reglementarea unor 
probleme. 

D.U.: Pe care statul român le soluţionase sau ar fi fost în stare să le 
soluţioneze şi singur prin guvernul ales sau guvernele investite exclusiv de 
români. 

M.S.: Dar cine lăsa în pace guvernele alese de români? Pe de o parte, 
Convenţia de Armistiţiu. Pe de alta, un permanent război al nervilor, 
imperative, ultimatumuri ca să schimbăm guverne, oameni, prefecţi, 
generali, una-alta. Totul. 

D.U.: S-a constituit o Comisie Aliată de Control cu sediul la 
Bucureşti. Ea dădea instrucţiuni şi guvernul român trebuia să le respecte. 
Erau instrucţiuni care decurgeau din Convenţia de Armistiţiu? 

M.S.: De la ruşi, nici vorbă. Când am pomenit într-o discuţie despre 
Ialta, de pildă, mi s-a răspuns că acolo nu s-a discutat despre guvernul 
Rădescu. Ruşii vorbeau de principii, dar de fapt îşi impuneau oamenii lor. 
Era un plan. Eram hărţuiţi tot timpul. 

D.U.: Generalul Vinogradov i-a trimis o scrisoare generalului 
Sănătescu, în noiembrie 1944. Ideea era că această Comisie Aliată de 
Control considera nesatisfăcătoare şi trenantă aplicarea Convenţiei de 
Armistiţiu. l-aţi cerut generalului Sănătescu să formeze un nou guvern. El 
s-a constituit la 4 noiembrie 1944. Petru Groza a deţinut în acest guvern 
postul de vicepreşedinte al Consiliului de Miniştri. La Interne era numit 
Nicolae Penescu. Guvernul acesta n-a rezistat decât o lună. 

M.S.: Aceleaşi metode de destabilizare, de infiltrare a oamenilor care 
colaborau cu sovieticii sau erau oamenii lor. Chipurile, nu-l voiau pe 


Penescu. ÎI voiau apoi, la ministerul de Război, pe Vasiliu-Răşcanu. 
Generalul C. Sănătescu şi-a dat demisia şi l-au numit pe Nicolae Rădescu 
preşedintele Consiliului de Miniştri care, după demisia generalului 
Gheorghe Mihail... 

D.U.: La 25 octombrie 1944 din funcţia de şef al Statului Major... 

M.S.: Fusese numit el şeful Statului Major. Asta înainte să conducă 
noul guvern. 

D.U.: Cine era Nicolae Rădescu? 

M.S.: Fusese adjutantul bunicii mele, Regina Maria. Fusese în lagăr 
pentru că luase atitudine împotriva lui Killinger. Pătrăşcanu era la Justiţie, 
Constantin Vişoianu, la Departamentul Afacerilor Externe. La începutul 
refugiului nostru, în exilul primilor ani, numărul refugiaților români era 
mult mai mic decât cel de azi. Atunci am avut strânse relaţii cu Comitetul 
Naţional Român, prezidat mai întâi de Rădescu şi pe urmă de Constantin 
Vişoianu. Relaţii foarte strânse. Mă ţineau la curent, eu nu eram de acord 
cu mărul discordiei dintre unii şi alţii, primeam o corespondenţă bogată, 
m-au întâmpinat când am fost la New York şi am dat declaraţiile, apoi la 
Londra. Gheorghiu-Dej intrase şi el în Guvern la Departamentul 
Comunicaţiilor. Era şi  Teohari Georgescu „pentru chestiuni 
administrative“, era şi generalul de brigadă Dimitrie Dămăceanu care 
făcea legătura cu Aliaţii şi era pus pentru aplicarea armistiţiului. La 
Ministerul Educaţiei Naţionale era Victor Papacostea. 'Teohari Georgescu 
va avea un rol sângeros în evenimentele ce vor urma. 

D.U.: Am citit Monitoarele Oficiale. Lectura lor e cel mai transparent 
document pentru felul în care s-a infiltrat comunismul. În aceste 
Monitoare, istoria ne arată colții dictaturii: în guvernul avându-l ca 
vicepreşedinte pe Petru Groza, la Departamentul Comunicaţiilor a intrat 
Gheorghe Gheorghiu-Dej, cel care avea să aibă pe conştiinţă atâtea crime, 
deşi va declara cu seninătate, prin anii '50, că nu era nimeni de reabilitat, 
nici între vii, nici între morţi. Or, din ordinul lui Gheorghiu-Dej, secretarul 
general al partidului, şi din ordinul lui Alexandru Drăghici, ministrul de 
Interne, va fi asasinat Lucretiu Pătrăşcanu. Şi ordinul lor îşi va avea şi el 
un supraordin. Arthur Gould Lee afirmă în cartea sa Crown Against Sickle 


că Sănătescu a mers mai departe în întâmpinarea cererilor comuniştilor 
decât s-a aşteptat Majestatea Sa şi decât s-au aşteptat Maniu şi Brătianu. 

M.S.: Da. Lucrurile stau aşa. Trebuia găsită o modalitate de a 
contracara sabotarea continuă a guvernelor practicată de ruşi. Imixtiunea 
lor era permanentă. Vinogradov nu îi voia pe Ştirbey şi pe Rădescu. 

D.U.: Am aflat acest lucru din relatarea convorbirii Majestății Voastre 
şi a Reginei-mame cu Stevenson, şeful Misiunii Militare. 

M.S.: Ruşii îl cereau pe Răşcanu. Dar Brătianu şi Maniu s-au retras, 
spunând că nu vor comunişti în funcţii militare. 

D.U.: Am văzut ce s-a întâmplat în 30 decembrie 1947, după ce 
Bodnăraş a fost numit în 22 sau 24 decembrie ministrul Apărării... Dar a 
fost îngrozitor de rapidă invazia comunismului şi a ruşilor. Să ai în 
guvemul din 4 noiembrie 1944 pe vicepreşedintele Consiliului de 
Miniştri, trei subsecretariate de stat, să ai în fond o treime din totalul 
departamentelor şi asta în două-trei luni e marş forţat, este ca o invazie a 
lăcustelor comuniste în politică. Mă întreb, românii nu erau îngroziţi? 
Chiar nu realizau că nu e bine? Apoi e atât de limpede că nu poţi să te 
aştepţi decât la rău, la o diabolică premeditare, când dintr-un guvern nu e 
atacat decât cel de la Interne (Penescu în cazul nostru) — deci comuniştii 
voiau controlul Internelor şi mai cereau ca în locul neocupat de la 
Ministerul de Război să vină generalul lor, Vasiliu-Răşcanu. Ce s-a 
întâmplat ştim. P.N.[. şi P.N.L. şi-au retras miniştrii din guvern. Aşa că la 
2 decembrie 1944 generalul C. Sănătescu şi-a depus mandatul. 

M.S.: Am acceptat demisia şi l-au numit Preşedinte al Consiliului de 
Miniştri pe generalul Nicolae Rădescu. El a încercat să facă un guvern de 
tehnicieni. Şi cu acest guvern au fost probleme de la început. Era un 
sabotaj continuu, dar sigur e faptul că în nici un caz P.N.[. sau P.N.L. nu 
erau aceia care încălcau democraţia sau încercau să se impună prin 
violenţă, uz de forţă sau stratageme incorecte. Nu ei se prevalau de 
ocupaţia rusească şi nu ei dădeau acele lovituri pe la spate. Trebuia să ţii 
piept la tot soiul de crize pe care le inventau, să faci faţă unor reproşuri şi 
acuze continue, să trăieşti într-o continuă disculpare, remaniere. 


D.U.: Să încerci să introduci democraţia pe geam în vreme ce era dată 
pe uşă afară, cu tupeu, cu obstinaţie şi cu sprijinul cozilor de topor. 
România era ca o nucă în cleşte... 


Guvernul Sănătescu din 4 noiembrie 1944 


Decretul regal de numire a preşedintelui Consiliului de Miniştri a fost dat 
la 4 noiembrie 1944. El a fost publicat în Monitorul Oficial, nr. 257, 5 
noiembrie 1944, p. 7181. 


Mihai I, 

Prin graţia lui Dumnezeu şi voinţa naţională, rege al României, la toţi 
de faţă şi viitori, sănătate. Văzând demisia ce ne-a fost prezentată: 

În baza dispoziţiilor art. 88 din Constituţie şi art. 1, alin. 1 din Legea 
pentru organizarea ministerelor, am decretat şi decretăm: 

Art. unic. DI general de corp de armată adjutant Constantin Sănătescu 
se numeşte preşedinte al Consiliului de Miniştri şi ministru ad-interim 
al Departamentului Războiului. 

Dat în Bucureşti la 4 noiembrie 1944. 

Nr. 2149 


Pe data de 4 noiembrie 1944 a fost dat un Comunicat cu privire la 
constituirea noului guvern condus de generalul de corp de armată 
Constantin Sănătescu. Acest document se află la Arhivele Statului, 
Bucureşti, fondul Ministerului Propagandei Naţionale, Presă internă, dosar 
nr. 2/1944, f. 28. 


Astăzi 4 noiembrie 1944, domnul general C. Sănătescu, preşedintele 
Consiliului de Miniştri, şi-a luat rămas-bun de la membrii guvernului 
demisionat, care au fost convocați la ora 11 la Preşedinţie. 


După demisia guvernului, prezentată Majestății Sale Regele de către 
domnul preşedinte al Consiliului de Miniştri, general de corp de 
armată adjutant C. Sănătescu, Majestatea Sa regele a binevoit a 
însărcina cu formarea guvernului din nou pe domnul general 
Sănătescu. 

Ca urmare a tratativelor urmate cu toţi factorii politici ai ţării, domnul 
general Sănătescu a constituit noul cabinet de largă colaborare 
politică. Lista definitivă a noilor miniştri a fost prezentată Majestății 
Sale Regele şi va apărea în Monitorul Oficial de mâine. 

Luni dimineaţa noii miniştri îşi vor lua în primire departamentele. 


Decretul regal de numire a preşedintelui Consiliului de Miniştri din 4 
noiembrie 1944 şi Comunicatul cu privire la constituirea noului Guvern 
condus de general Constantin Sănătescu nu exprimă, fireşte, tensiunea 
care a precedat tipărirea acestor documente, pe care o cunoaştem din 
diverse mărturii şi cărţi referitoare la perioada respectivă. Situaţia politică 
internă era complicată şi pusă într-o mare dificultate de situaţia politică 
externă, de dezacordurile intervenite între clauzele armistiţiului şi 
atitudinea diverşilor reprezentanţi ai U.R.S.S. în România care, ca şi 
Vîşinski, considerau: „Ialta sunt eu!“. 

E suficient să vezi numărul de steaguri roşii care îşi afişează semeţia 
de neînduplecat a secerei şi ciocanului înfrăţite. 


Presiune asupra României 


Nu numai Regele Mihai I a cunoscut stilul terorist de lucru şi imixtiunea 
în politica României ale lui Vîşinski. Nu doar ministrul Constantin 
Vişoianu sau mareşalul curţii D. Negel. În loc să se crape zidul încăperilor 
din pricina violenţei cu care acţiona în tratative şi audienţe, ar fi fost mai 
bine să fi trăit un seism organic, un atac de cord, un accident cerebral acest 
vicecomisar pentru afaceri externe al U.R.S.S. care avea vocaţia de a 
impune dictatura în România cu gesturile lui isterice şi colerice. 


Avea cam acelaşi stil ca mareşalul Malinovski, ca Stalin, ca Molotov, 
cel puţin dacă studiem documentele, stenogramele unor audienţe sau 
această telegramă trimisă de reprezentantul Statelor Unite în România, 
Burton Y. Berry, către secretarul de stat al S.U.A., Cordell Hull, ce se 
referă la dificultăţile în negocieri pe care le-a avut Savel Rădulescu, şeful 
Comisiei Române pentru Aplicarea Armistițiului, obligat să trateze 
probleme economice, să stabilească preţurile pentru despăgubiri şi să 
accepte „propunerile“ — de fapt, ultimatumurile ruseşti ce majorau de trei 
ori despăgubirile, într-o atmosferă de lucru amenințătoare. Dar în ce alte 
ocazii, în acei ani, nu fusese amenințătoare atitudinea „fraternă“ a marelui 
nostru prieten de la Răsărit? Vişinski e modelul fratelui mai mare şi 
hapsân care îl fură pe cel mezin şi îl mai şi ucide pe deasupra dacă poate, 
iar asta ca să nu se afle care a fost adevărul. Acest atât de longeviv 
secretar de stat Cordell Hull, asemenea administraţiei lui Franklin Delano 
Roosevelt, trăise aproape întreg războiul şi toate scânteile ce îl 
declanşaseră, de la izolaţionismul american şi până la Pearl Harbor, apoi 
negocieri, tratate, un hăţiş al politicii internaţionale. Înalt, elegant, fără un 
discurs carismatic precum cel al altor lideri ai vremii sale, cu o faţă bine 
sculptată şi demnă, s-a spus despre el că avea o forţă a convingerii care 
izvora din capacitatea de a îşi conduce proiectele până la capăt. Memoriile 
sale, publicate la Londra în anul 1948, ni-l arată preocupat de marele lui 
proiect de creare a Naţiunilor Unite, care i-a adus premiul Nobel pentru 
pace şi apelativul pe care îl folosea Roosevelt, vorbind cu admiraţie despre 
acest father of the United Nations. Dar, în pofida alurii, Cordell Hull e 
bolnav şi se retrage. Suferă de inimă. Proiectul în sine al Naţiunilor Unite 
e într-un anume sens un mod de a-şi întoarce atenţia de la această Europă 
de Est deja condamnată. 


Telegrama lui Burton Y. Berry din 29 noiembrie 1944 


29 noiembrie 1944. Bucureşti. lelegramă a reprezentantului Statelor 
Unite în România Burton Y. Berry către secretarul de stat al S.U.A. 
Cordell Hull, referitoare la discuţiile dintre autorităţile sovietice şi cele 
româneşti privind acceptarea nivelului preţurilor anului 1938 ca bază 


pentru evaluarea livrărilor în cadrul plăţilor pentru despăgubirile de 
război. 


36. Dificultăţile întâmpinate în negocierile dintre  Vîşinski, 
vicecomisar pentru afaceri externe al U.R.S.S., şi reprezentanţii 
guvernului român au sporit în mod considerabil, menţinând atmosfera 
politică românească tensionată. Pe scurt, negocierile au evoluat în 
următoarea manieră. La prima sa întrevedere cu noul şef al Comisiei 
Române pentru Aplicarea Armistițiului, Savel Rădulescu, într-o 
atmosferă pe care Rădulescu a numit-o „amenințătoare“, Vişinski a 
cerut ca în termen de două zile România să accepte anul 1938 ca an 
de bază pentru stabilirea preţurilor pentru despăgubiri [s.n.]. 
Vişinski a prezentat un grafic de livrări pe şase ani pentru bunuri, vite 
şi utilaje. Rădulescu a expus punctul de vedere românesc, şi anume că 
despăgubirile stabilite de armistițiu se refereau la plăţi la preţurile 
mondiale curente. El şi alte oficialități româneşti au susţinut că 
acceptarea propunerilor ruseşti însemna majorarea de trei ori a 
despăgubirilor şi mulţi au pretins că mai ales livrarea numărului de 
vite era imposibil de realizat. Răspunsul lui Vîşinski a fost că refuză 
să discute orice alte probleme în suspensie, până când principiul 
preţurilor anului 1938 nu va fi acceptat [s.n.]. 

În seara zilei de 24 noiembrie, Vîşinki a fost informat verbal despre 
acceptarea de către România a anului 1938 ca bază pentru stabilirea 
preţurilor, dar şi despre rezervele de a semna un grafic de plată a 
despăgubirilor cuprinzând livrarea de cantităţi considerată imposibilă. 
O notă oficială a fost prezentată la 27 noiembrie. 

Traducerea textului referitor la poziţia românească în problema 
preţurilor pentru despăgubiri, graficul sovietic de livrări solicitate şi 
răspunsul oficial al României urmează să fie trimisă prin valiză 
diplomatică. 

Discuţiile lui Vîşinski sunt considerate aici semnificative pentru că 
(1) ele au depăşit Comisia Aliată de Control, înlocuind-o cu 


negocieri sovieto-române directe, şi (2) ele au adâncit perspectiva 
întunecată a românilor şi au sporit neîncrederea în viitor datorită 
„metodelor de a negocia“ pe care ministrul de Externe Vişoianu mi 
le-a prezentat ca „negocieri prin ultimatum“ [s.n.]. 


E limpede că România era supusă unor presiuni interne şi externe care 
depăşeau clauzele armistiţiului şi dreptul la ingerinţă stipulat în 
documentele cunoscute. Lucrul acesta explică şi intervenţia pe care o va 
face Majestatea Sa pe 24 ianuarie 1945, în scrisoarea trimisă Preşedintelui 
Roosevelt printr-un ofiţer O.S.S. din Bucureşti, memoriu ce va ajunge la 
preşedintele S.U.A. însoţit de nota lui William J. Donovan. 

Am citit numeroasele pagini care dovedesc capacitatea diplomatului 
Savel Rădulescu de a negocia, în calitatea lui de Preşedinte al Comisiei 
Române pentru Aplicarea Armistițiului, nu doar în zilele de 12-13 
septembrie 1944, ci şi ulterior în cadrul unor întrevederi cu partea 
sovietică în România, apoi la Conferinţa de Pace de la Paris. Consilier şi 
secretar al lui Nicolae Titulescu, alături de C. Vişoianu, la Liga Naţiunilor 
la începuturile sale, Savel Rădulescu era şi nepotul lui Titulescu, 
reprezentând excepţia la mult incriminatul nepotism. A fost un diplomat 
excepţional, un luptător pentru ţara sa în cele mai grele vremuri. Aşa se 
explică de ce, indiferent de culoarea politică a guvernelor interbelice 
conduse de liberali ori ţărănişti, el nu îşi pierde funcţia de subsecretar de 
stat, fie că prim-ministrul guvernului este Iuliu Maniu, Alexandru Vaida- 
Voievod, Ion G. Duca, Constantin Angelescu, Gheorghe Tătărescu (primul 
şi al doilea guvern). Îl putem vedea în fotografii alături de unchiul său 
Titulescu, tânăr, elegant, cu melon şi în ţinuta diplomaților de carieră 
dintre războaie. În 2003, Muzeul Vrancei a editat la Focşani o carte 
intitulată Diplomatul Savel Rădulescu care conţine multe informaţii, iar 
dicţionarul în mai multe volume de la Editura Maşina de Scris prezintă 
într-un articol întins şi plin de informaţii o carieră şi o viaţă exemplare. 
Eliminat de la conducerea Comisiei pentru Aplicarea Armistițiului, Savel 
Rădulescu nu îşi reduce atacurile împotriva abuzurilor comise de sovietici 


şi redactează un memoriu care va fi înaintat reprezentanţilor S.U.A., 
U.R.S.S. şi Marii Britanii, referitor la comportamentul trupelor de 
ocupaţie şi la jafurile la care era supusă România. Memoriul a fost semnat, 
între alţii, de Ion Christu, fost ministru al Comerţului Exterior, care va 
muri în închisoarea de la Sighet. Contraamiralul Horia Măcelariu va face 
17 ani de puşcărie politică. Memoriile lui, sub titlul În plin uragan, ne pun 
la curent cu ceea ce s-a întâmplat după 23 august la Constanţa, unde 
navele germane s-au retras fără luptă, salvându-se astfel oraşul. Absența 
dezastrului şi vărsării de sânge a devenit un grav cap de acuzare şi i-a adus 
o condamnare pe viaţă. Savel Rădulescu, Ştefan Mamulea, Constantin 
Vişoianu, Radu Boroş, Constantin Vrânceanu nu s-au temut să ţină piept 
trimişilor sovietici şi celor ce îi susțineau în România. Lucrețiu Pătrăşcanu 
(aviz reabilitărilor fără nuanţe!), Gheorghe Gheorghiu-Dej şi Ana Pauker 
îl vor soma pe Regele Mihai să îl aresteze şi pedepsească necruţător pe 
Savel Rădulescu pentru plângerea lui către Aliați. Va fi arestat în 1948, 
după abdicarea forţată, dovadă că regele a mai ţinut spatele, dar şi piept 
valului de mii de arestări ce vor urma, de sentinţe politice şi civile, de 
condamnări la muncă silnică pe care le vor suferi inclusiv semnatarii 
memoriului cu privire la abuzurile sovieticilor înaintat către aliaţi. Soarta 
lui Pătrăşcanu mi-a amintit într-un fel de aceea a irlandezilor. În 1848, cu 
un secol înaintea ofensivei comuniste în Europa de Est, batalionul irlandez 
Saint Patrick a sosit alături de cotropitori, după ce Statele Unite cuceriseră 
Ciudad de México. Dar irlandezii au dezertat şi au luptat apoi alături de 
cei cotropiţi. Aşa că au suferit soarta mexicanilor. Mexicul cu pistolul în 
piept a cedat jumătate din teritoriu, când s-a semnat Tratatul la Guadalupe 
Hidalgo. Mexicanii răzvrătiți au fost biciuiţi. Irlandezii dezertori au fost 
atârnaţi în ştreang după ce faţa le-a fost însemnată cu fierul roşu. 


România ca şi Finlanda... 


Textul scrisorii lui A.I. Vişinski din 27 decembrie 1947, adresată 
însărcinatului cu afaceri britanic, privind prețurile la bunurile ce urmau 
să fie livrate de Finlanda şi România în contul despăgubirilor de război. 


(Acest document se găseşte la Arhivele Statului, Bucureşti, colecţia 
Microfilme S.U.A., r. 662, c. 1180-1184.) 


Următorul text este traducerea unei scrisori datate 18 decembrie pe 
care însărcinatul cu afaceri britanic a primit-o ca răspuns la scrisoarea 
sa către Molotov din 10 decembrie, textul căreia a fost transmis în 
telegrama mea nr. 400 din 13 decembrie ora 12; 

„Domnule însărcinat cu afaceri, vă confirm primirea scrisorii 
domnului Kerr din 23 noiembrie şi a scrisorii dvs. din 10 decembrie 
către comisarul poporului pentru afaceri externe al U.R.S.S. Molotov, 
pe tema preţurilor la bunurile ce urmează a fi predate Uniunii 
Sovietice de Finlanda şi România în contul plăţii despăgubirilor şi am 
onoarea să vă declar următoarele: 

1. După cum guvernul britanic este la curent, suma despăgubirilor 
fixată pentru România şi Finlanda (300.000.000 dolari fiecare) [s.n.] 
este de câteva ori mai mică decât adevăratele pierderi suferite de 
Uniunea Sovietică, ca urmare a acţiunilor ţărilor menţionate mai sus. 
Acordul guvernului sovietic de a se mulțumi cu sumele pentru 
despăgubiri de mai sus este o expresie a bunăvoinţei lui, precum şi a 
dorinţei de a uşura României şi Finlandei revenirea cât mai rapidă la 
condiţiile normale ale vieţii economice, ceea ce este semnificativ din 
punctul de vedere al instaurării unei păci trainice în Europa [s.n.]. 
Cu toate acestea, guvernul sovietic nu poate permite ca sumele mai 
mult decât modeste ale despăgubirilor să fie reduse la zero, prin 
luarea drept bază, în cazul livrărilor despăgubirilor, a unor preţuri 
reflectând o situaţie anormală sau a acelora din primii ani de după 
război. 

2. Guvernul sovietic consideră că este în interesul U.R.S.S., pe deo 
parte, şi al României şi Finlandei, pe de alta, să se fixeze dinainte un 
nivel al preţurilor în legătură cu livrarea despăgubirilor şi nu să ne 
ghidăm după preţurile «existente în momentul livrării», care ar putea 
şi care, după toate probabilitățile, vor fi supuse unor puternice 


fluctuații. Căci stabilirea unui nivel precis al preţurilor va înlesni 
stabilirea economiei postbelice, în timp ce, fiind ghidate de preţurile 
«existente în momentul livrării», aceasta nu va face decât să 
sporească haosul situaţiei economice în perspectivă în Europa în 
primii ani după sfârşitul războiului. 

3. Maniera cea mai firească de a stabili un nivel precis al preţurilor 
pentru livrările despăgubirilor poate fi realizată pe baza preţurilor din 
trecut, alegând în acest scop un an când situaţia economică mondială 
era mai mult sau mai puţin normală. Un astfel de an mai apropiat de 
noi este 1938. De aceea este foarte justificabil să se ia drept bază 
pentru preţurile la care Uniunea Sovietică va primi despăgubiri de la 
România şi Finlanda preţurile mondiale ale anului 1938. Cu toate 
acestea, luând în considerare dificultăţile speciale de producere de 
bunuri în actualele împrejurări, guvernul sovietic, dorind să vină în 
întâmpinarea României şi Finlandei, găseşte posibil să permită o 
creştere a preţurilor în comparaţie cu nivelul anilor 1938 de 15% în 
ceea ce priveşte instalaţiile şi de 10% în ceea ce priveşte producţia 
finită. Un argument suplimentar în favoarea folosirii preţurilor 
mondiale ale anului 1938 ca bază este considerentul că, având în 
vedere că atacul perfid al Germaniei şi sateliților ei a dus la păgubirea 
şi distrugerea unor valori care pot fi evaluate numai la preţurile de 
dinainte de război, există toate motivele de a evalua bunurile ce 
urmează a fi primite în contul despăgubirilor, de asemenea, la 
preţurile antebelice. 

4. Temerile guvernului britanic că livrările despăgubirilor României şi 
Finlandei către Uniunea Sovietică pot afecta nefavorabil posibilitatea 
ca aceste ţări să aibă surplusuri libere pentru export, în care Marea 
Britanie este interesată, nu au temei. Este suficient să menţionăm 
faptul că, printre bunurile ce urmează a fi livrate de Finlanda în contul 
despăgubirilor, producţia de cherestea şi industria hârtiei constituie 
doar o treime din totalul sumei despăgubirilor. În aceste condiţii, 
livrarea despăgubirilor nu va priva guvernul britanic de posibilitatea 


obţinerii din România şi Finlanda a bunurilor necesare sub forma 
exportului liber. 

5. Guvernul sovietic consideră temerile guvernului britanic cu privire 
la preţurile despăgubirilor livrate de România şi Finlanda cu atât mai 
nejustificate cu cât guvernele celor două ţări menţionate mai sus, ca 
urmare a unei discutări detaliate a problemei cu reprezentanţii 
guvernului sovietic, şi-au exprimat deja acordul să facă aceste plăţi în 
condiţiile mai sus amintite. 

Vă rog să primiţi, domnule însărcinat cu afaceri, asigurarea înaltei 
mele stime 


(semnat) A. Vîşinski. 


Scrisoarea lui A.I. Vîşinski ilustrează de fapt o metodă prin care 
dictatura stalinistă s-a impus, cu un tupeu ce va declanşa pretutindeni 
numai tragedii şi nedreptăţi. La scară naţională, europeană şi, de ce ne-am 
feri să rostim adevărul, la scară mondială. În ce constă această metodă? În 
a pretinde că ceea ce era, de fapt, un furt mascat într-o clauză de armistițiu 
trebuia privit de către cei prejudiciaţi, chiar dacă intrau în colapsul 
economic, drept un soi de dar, de concesie, de generozitate a ocupantului. 
În realitate, suma despăgubirilor fixată pentru România şi Finlanda 
depăşea cu mult pierderile reale suferite de sovietici. Or, Vişinski susţine 
(şi nu e singurul reprezentant sovietic care debitează asemenea aberaţii ce 
vor fi transformate în literă de lege pentru o realitate cumplită) că „aliatul“ 
şi „fratele“ sovietic a calculat despăgubirile cu multă bunăvoință, dorind 
să uşureze situaţia României şi a Finlandei şi să le ajute să revină cât mai 
rapid la condiţiile normale ale vieţii economice. Dar cum putem numi 
normalitate pretenţia de a plăti despăgubirile de război în valoarea unei 
monede anterioare chiar declanşării războiului? Această legiferare a unui 
prag economic stabilit retroactiv ne aminteşte un stil politic şi economic 
intrat în practica de zi cu zi a dictaturilor roşii. Nu au fost folosite 
„dosarele“ oamenilor pentru a-i pedepsi pe copii pentru vinile reale, dar 


mai ales imaginare, de care erau „responsabili“ părinţii şi strămoşii lor? 
După cum şi părinţii au fost pedepsiţi pentru biografia copiilor, pentru 
disperarea descendenților lor plecaţi în exil să se salveze. Şi nu a fost un 
ecou al „stilului economic Vîşinski“ legea ce stabilea plata contractelor pe 
locuinţe introducând majorări la câţiva ani după încheierea contractelor, 
ceea ce încălca ilegal contractele iniţiale? 

Comparaţia cu Finlanda pare să ne urmărească. Nu pot face bilanţul 
deosebirilor, deşi consider că o cercetare a diferenţelor de tratament şi de 
soartă ar fi interesantă. România îşi va plăti despăgubirile în conformitate 
cu situaţia economică din 1938, deşi a intrat în războiul împotriva Uniunii 
Sovietice în anul 1940, pe 23 noiembrie, când Antonescu a semnat actul 
de aderare la Pactul Tripartit. 

Să mă întreb de ce în anul 2011 a fost repusă pe tapet recalcularea 
retroactivă a unor dări către stat? Regimul taxelor din România reia 
practica despăgubirilor impuse după război de sovietici Finlandei şi 
României? 


Începutul îngheţului 


„Comandamentul Aliat şi doar Sovietic, în acelaşi timp...“ 


D.U.: O propagandă penibilă, îndreptată din punctul meu de vedere nu 
numai împotriva monarhiei sau a Majestății Voastre, ci în primul rând 
împotriva istoriei poporului român, afirmă că, pentru a vă păstra coroana, 
aţi dat România pe mâna ruşilor. Dacă ar putea, v-ar afişa o singură 
fotografie. Alături de Stalin. Mă repet, dar trebuie să reamintesc tapajul ce 
se face cu decorația pe care aţi primit-o de la sovietici. „Pobeda.“ Ordinul 
„Victoria“. Nu se spune nimic despre faptul că regele şi partidele istorice 
au luptat, ca majoritatea românilor de altfel, pentru ca ţara să nu cadă sub 
puterea sovieticilor, sub comunism. 

M.S.: Totul a pornit de la prevederile armistiţiului, de la felul în care a 
fost redactat. 

D.U.: Celebrul articol 18 cu înaltul Comandament Aliat (Sovietic) 
acţionând în numele Puterilor Aliate. Cum putea fi şi aliat, şi doar sovietic 
în acelaşi timp? 

M.S.: Aşa cum au ieşit şi alegerile din '46. 80% pentru comunişti, şi 
nu 80% împotriva comuniştilor. Poporul român era aliat cu sovieticii, 
britanicii şi americanii împotriva lui Hitler şi era a patra ţară cobeligerantă 
de fapt, dar era în acelaşi timp împotriva comunismului. Votul a ieşit după 
calapod comunist şi sovietic. Căci umele s-au schimbat. Totul a fost 
falsificat. 

D.U.: Dintr-un Raport al Biroului pentru Informaţii Strategice rezultă 
că Vladislav Petrovici Vinogradov, vicepreşedintele Comisiei Aliate de 
Control, până la înlocuirea sa, în 28 februarie, de către Generalul colonel 
Ivan Susaikov, şi Vasiliev, şeful Statului-Major, s-au opus propunerii 
britanicilor de a se acorda Angliei un rol mai activ în Comisie. Cum să 
mai acuzăm românii de pasivitate, când li se refuzau britanicilor dreptul de 
a acţiona în Comisie, conducerea colectivă! A existat împărţirea sferelor 
de influenţă, o ştim. Dacă eram Italia, aparţineam comandamentului 


anglo-american. Dar nefiind Italia... Au fost aliaţii, respectiv americanii şi 
britanicii, atât de pasivi pe cât putem avea sentimentul citind doar unele, 
subliniez, doar unele documente? 

M.S.: Nu au fost pasivi, ci obligaţi la pasivitate. Au intervenit de multe 
ori, nefiind de acord cu deciziile şi ultimatumurile ruseşti. Dar asta mai 
ales în primii doi ani. Spre sfârşitul lui 1947 lucrurile intraseră pe făgaşul 
impus de ruşi. Am simţit asta foarte bine când am mers la căsătoria 
Principesei Elisabeta, actuala regină a Angliei. Englezii şi americanii au 
protestat la început, în numeroase rânduri. Le-au atras atenţia sovieticilor 
că îşi încalcă promisiunile, că intervin în afacerile interne ale ţării noastre, 
că iau utilajele petroliere sau industriale engleze şi americane, declarând 
că ar fi utilaje luate de români de la ruşi. Au cerut explicaţii, cifre, 
garanţii. 

D.U.: Dar în acelaşi Raport al Biroului pentru Informaţii Strategice 
(0.S.S.) al S.U.A., în Rezumat, se arată că „pare inevitabil ca rolul 
reprezentanţilor americani în Comisia Aliată de Control pentru România 
să fie mult limitat“. 

M.S.: Când ruşii declarau că limitează sau interzic un anume lucru, 
atunci aşa era. Dacă făceau declaraţii că nu limitează ceva sau nu îi 
interesează ceva, aşa cum a fost şi cu declaraţia lui Molotov sau a lui 
Vîşinski — care au zis că nu îi interesează pământul nostru — atunci putem 
fi siguri că trebuie să citim invers: i-au interesat şi îi interesează pământul 
românesc, bogăţiile lui. I-au interesat materiile prime, petrolul, tezaurul, 
pădurile, utilajele. 

D.U.: În foarte multe documente e vorba de petrol. Parcă am fi fost la 
vremea aceea un Orient cu puţurile gâlgâind de aur negru... E trist însă 
pentru mine să citesc că americanii sau englezii pot face observaţii asupra 
unor pasaje din deciziile privind plata despăgubirilor numai dacă ele 
privesc interesele lor. Nici gând de apărarea intereselor României. 


Rolul Marilor Puteri în Comisia Aliată de Control 


1944 decembrie 16. Bucureşti. Raport al Biroului pentru informaţii 
strategice (O.S.S.) al S.U.A. la Bucureşti referitor la rolul Marilor Puteri 
în Comisia Aliată de Control. 

(Acest document se găseşte la Arhivele Statului Bucureşti, colecţia 
Microfilme S.U.A., r. 691, c. 349-356.) 


Atitudinea Rusiei faţă de rolul pe care cei trei aliaţi principali urmează 
să îl joace în România învinsă a fost clar exprimată chiar în Convenţia de 
Armistiţiu. În primul rând, documentul a fost semnat de mareşalul 
Malinovski pentru cele trei guverne aliate. În al doilea rând, termenul 
„Înaltul Comandament Aliat“, oriunde apare în textul acordului, a fost 
astfel stabilit: „Înaltul Comandament Aliat (Sovietic)“. În al treilea rând, şi 
cel mai caracteristic, articolul 18 a fost redactat astfel încât să afirme că 
„va fi instituită o Comisie Aliată de Control care îşi va asuma, până la 
încheierea păcii, reglementarea şi controlul asupra punerii în aplicare a 
prezentelor condiţii sub ordinele şi conducerea generală a înaltului 
Comandament Aliat (Sovietic), acţionând în numele Puterilor Aliate“. 

Este deci clar că ruşii, încă de la început, au intenţionat să îşi asume 
rolul executiv şi deci, după cât se pare, predominant în conducerea 
activităţii Comisiei Aliate de Control [s.n.]. 

Nu rezultă, de altfel, că Marea Britanie sau Statele Unite au obiectat 
vreodată faţă de acest principiu, în momentul elaborării şi semnării 
Convenţiei. 


Precizarea făcută de ruşi 


Dacă poziţia ruşilor nu a fost precizată suficient de clar în prevederile 
armistiţiului, ea a fost în mod explicit expusă în recentul răspuns oficial la 
propunerea britanică dat de generalul Vinogradov şi de şeful Statului- 
Major Vasiliev, ca lor să li se acorde un rol activ în conducerea executivă a 
Comisiei de Armistiţiu. Răspunsul sună astfel: 


Luând cunoştinţă de proiectul pe care mi l-aţi dat pentru organizarea 
Comisiei Aliate de Control, trebuie să vă informez că găsesc proiectul 
inacceptabil. Metoda propusă pentru o conducere colectivă nu numai 
a întregii misiuni, cât şi a fiecărei secţii este irealizabilă şi ar 
constitui o mare dificultate pentru activitatea misiunii [s.n.]. 


Nota continuă afirmând că în timpul negocierilor de la Moscova 
privind articolul 18 al Acordului de armistițiu s-a urmărit crearea Comisiei 
Aliate de Control pentru România după modelul Comisiei Aliate de 
Control pentru Italia. După cum se ştie — scriau generalii —, rolul executiv 
în Italia aparţine comandamentului anglo-american. Reprezentantul 
sovietic în Comisia Aliată de Control are dreptul să fie informat asupra 
activităţii Comisiei şi să îşi prezinte propunerile vicepreşedintelui. 

Dimpotrivă, continuă răspunsul ruşilor, activitatea executivă a 
Comisiei Aliate de Control pentru România, în conformitate cu articolul 
18 al Acordului de Armistiţiu, revine comandamentului sovietic [s.n.]. 
Reprezentantul britanic se va bucura de toate drepturile de care 
beneficiază reprezentantul sovietic în Italia — adică dreptul de a primi 
informaţii asupra activităţii Comisiei şi de a prezenta vicepreşedintelui 
Comisiei propunerile sale. În plus, guvernul sovietic nu are nici o obiecţie, 
dacă situaţia o impune, ca pe lângă secţia administrativă a Comisiei să fie 
ataşat un reprezentant special britanic pentru a urmări problema 
cetăţenilor britanici în vederea repatrierii. 


Analogie cu situaţia Italiei 


În această notă, ca şi în alte documente, ruşii pun mare accent pe 
similitudinea cu Italia. Se poate obiecta în ceea ce priveşte Marea Britanie 
că aceasta are interese mai mari în România şi în problema Dunării decât 
are U.R.S.S. în Italia. Astfel, s-ar părea că este în esenţă corect că, aşa 


cum Italia se află în zona britanică primordială din punctul de vedere al 
securităţii şi este de o importanţă strategică şi politică secundară pentru 
Rusia, tot astfel România se află în zona primordială a Rusiei, din punctul 
de vedere al securităţii, şi poate doar să fie considerată de o importanţă 
strategică şi politică secundară pentru Marea Britanie. Pe lângă aceasta, 
principalul aspect invocat de ruşi — că anglo-americanii au preponderență 
în Comisia Aliată de Control pentru Italia — este, fără îndoială, corect. 
Reprezentanţei ruşilor i-a fost rezervată o contribuţie redusă, iar funcţiile 
ei s-au limitat în mare măsură la acelea de observare şi propuneri. 

Similitudinea poate fi dusă mai departe. De curând, britanicii i-au 
învinovăţit pe ruşi că, în ciuda promisiunilor lor de a nu interveni în 
afacerile politice interne ale României, au făcut-o [s.n.]. Cu toate acestea, 
pot exista puţine dubii că anglo-americanii s-au simţit adesea obligaţi să 
facă exact acelaşi lucru în Italia. De exemplu, doar cu puţin timp în urmă, 
Anthony Eden a afirmat în Camera Comunelor că guvernul Majestății Sale 
„nu ar prefera ca în postul de ministru de Externe să fie un om (Sforza) 
care în ultimul timp a acţionat împotriva prim-ministrului (Bonomi) care a 
fost pe deplin loial“. Domnul Eden a adăugat că el nu impune un veto, ci 
îşi exprimă o opinie „pe care avem dreptul s-o exprimăm, date fiind 
relaţiile existente între noi şi Italia“. 

Exemple mai de demult pot fi, de asemenea, citate: 


a) Refuzul guvernului Majestății Sale de a permite partidelor de opoziţie 
din Italia să ţină o adunare la Neapole în ianuarie 1944. 

b) Cuvântarea din 22 februarie 1944 a prim-ministrului Churchill în care 
acesta a afirmat că nu este de acord cu vreo schimbare în guvernul 
Badoglio până nu va cădea Roma şi în care a dat de înţeles că partidele de 
opoziţie nu ar fi convenabile intereselor Aliaților cum sunt cele aflate la 
putere. 

c) Opinia larg răspândită, oficial dezminţită, dar niciodată infirmată, că 
Marea Britanie sprijină mişcarea separatistă siciliană. 


Declaraţiile ruseşti din ultimul timp 


Două declaraţii ale domnului Vîşinski şi ale generalului Vinogradov au 
fost interpretate în unele cercuri ca o dovadă a amestecului Rusiei în 
România [s.n.]. Aceste două oficialități ruseşti au primit delegaţii ale 
FE.N.D. dominat de comunişti (Frontul Plugarilor şi sindicatele 
muncitoreşti). Lor li s-a spus, printre altele, că muncitorii ar putea acorda 
sprijin în a-i informa pe ruşi în legătură cu bunurile furate şi descoperirea 
şi lichidarea elementelor fasciste. Acest lucru ar putea fi considerat un 
amestec nejustificat în politica internă. Pe de altă parte, se putea observa 
că ţinta esenţială şi accentul principal al celor două cuvântări au fost puse 
pe aplicarea armistiţiului şi pe sporirea producţiei. Domnul Vîşinski a 
repetat, de fapt, o promisiune, spunând că, „deşi Uniunea Sovietică a fost 
învingătoare, ea nu a revendicat nici o palmă de pământ din teritoriul 
românesc [s.n.]; mai mult chiar, guvernul sovietic, englezii şi americanii s- 
au obligat să înapoieze Transilvania românilor“. 


Petrol 


Se pare că ruşii ar fi reacţionat aproape la fel de violent la protestele 
anglo-americanilor faţă de luarea utilajului petrolier de la Ploieşti. 
Pretenţia ruşilor că utilajul este „surplus“ sau de provenienţă „germană“ 
poate fi lipsită de o bază reală. Ceea ce este important este recunoaşterea 
premiselor tacite ale atitudinii ruşilor. Petrolul românesc a făcut ca 
tancurile şi camioanele germane şi româneşti să pătrundă adânc în 
„teritoriul“ Rusiei. Diviziile româneşti, luptând alături de germani, i-au 
obligat pe ruşi să-şi distrugă propriile rezervoare şi instalaţiile de la 
Groznîi şi Maikop, fiind pe punctul de a distruge şi marile zăcăminte de la 
Baku. Rusia duce acum o lipsă acută de multe tipuri de utilaje de rafinărie 
şi instalaţii de foraj, cu toate că deţine, de fapt, terenurile petrolifere de la 
Ploieşti. În această situaţie, este greu de presupus că ruşii vor acţiona 
respectând cu stricteţe drepturile internaţionale asupra proprietăţilor sau 
condiţiile exacte ale Convenţiei de armistițiu [s.n.]. Este chiar de aşteptat 
ca „amestecul“ anglo-americanilor să fie privit ca o dorinţă de a pune 


interesele câtorva acţionari deasupra celor ale unui aliat epuizat şi înfrânt. 
Oricât de nedreaptă ar putea părea această atitudine, este un fapt de care 
trebuie să se ţină seama, iar consecinţele „stimulării“ ei trebuie luate în 
considerare. 


Rezumat 


Din consideraţiile de mai sus, pare inevitabil ca rolul reprezentanţilor 
americani în Comisia Aliată de Control pentru România să fie mult 
limitat. Atât precedentul creat de Italia, cât şi semnificaţia pe care o dau 
ruşii sferei lor fireşti de influenţă şi prerogativelor unui învingător 
garantează, după cât se pare, acest lucru. Totodată, pot fi primite 
observaţii din partea americanilor, dacă ele se referă la un subiect evident 
legat de interesele americane directe şi concrete [s.n.]. Dar trebuie să ne 
aşteptăm chiar ca unele dintre acestea să fie respinse. Unele interese ale 
americanilor ar putea avea de suferit în cadrul acestui proces. Dacă însă se 
consideră că interesul absolut al americanilor în această zonă este să 
contribuie la crearea unor relaţii armonioase între ruşi şi anglo-americani 
cele ruseşti, atunci nu poate fi neapărat în avantajul Statelor Unite să se 
alăture britanicilor în a pretinde o anumită sferă de acţiune pe care nu au 
convenit-o cu ruşii în Italia. 


Atitudinea britanicilor faţă de plata despăgubirilor de război, la 
nivelul preţurilor anilor 1938-1939 


23 noiembrie 1944. Washington. Telegramă a subsecretarului de stat al 
S.U.A., E. Stettinius, către însărcinatul cu afaceri american la Moscova, 
George Kennan, prin care îi transmite poziţia guvernului american faţă de 
hotărârea guvernului sovietic de a evalua plăţile în cadrul despăgubirilor 
datorate de Finlanda şi România la nivelul preţurilor anilor 1938 şi 1939. 

(Documentul se află în Arhivele Statului Bucureşti, colecţia 
Microfilme S.U.A., r. 662, c. 1154-1155.) 


2727. Ambasada britanică a informat Departamentul de Stat că, 
potrivit unor informaţii furnizate de reprezentanţii britanici la 
Helsinki şi Bucureşti, sovieticii au comunicat guvernelor finlandez şi 
român că livrările lor în cadrul plăţii despăgubirilor ar fi evaluate la 
nivelul preţurilor anilor 1938 şi, respectiv, 1939 [s.n.]. 

Britanicii i-au dat instrucţiuni lui Clark Kerr să facă demersuri pe 
lângă guvernul sovietic în această chestiune şi să îi înmâneze o notă 
al cărei text noi l-am văzut şi în care pledează cu putere pentru o 
evaluare pe baza preţurilor mondiale curente [s.n.]. Ei au cerut ca 
dvs. să fiţi autorizat să îl sprijiniți pe Clark Kerr în acest demers. 
Departamentul este în general de acord cu poziţia britanică în această 
chestiune şi cu argumentele prezentate de ei în sprijinul acesteia. 
Dacă aveţi ştiri independente că guvernul sovietic într-adevăr propune 
evaluarea livrărilor în cadrul despăgubirilor datorate de România la 
nivelul preţurilor anului 1939 sau o cifră la fel de arbitrară [s.n.], vă 
puteţi alătura demersurilor lui Clark Kerr în ce priveşte România, 
accentuând următoarele aspecte: 

1. Întotdeauna înţelegerea şi convingerea guvernului american au fost 
că baza pentru evaluarea livrărilor în cadrul plăţilor pentru 
despăgubiri vor fi preţurile actuale în dolari [s.n.]. Achitarea datoriei 
la preţuri în dolari-aur în curs nu se pretează la nici o altă interpretare 
raţională. 

2. Guvernul nostru s-a opus de la bun început stabilirii datoriei în 
cadrul despăgubirilor în funcţie de o anumită sumă de bani. Când ne- 
am dat într-adevăr consimţământul pentru o anumită cifră, pe care şi 
aşa o considerăm prea mare, raportată la capacitatea de a plăti a 
României |s.n.], nici nu ne-a trecut prin gând că ar putea fi adoptată o 
bază arbitrară de evaluare, ale cărei efecte ar fi să sporească în mare 
măsură suma actuală a datoriei. 

3. Deşi guvernul nostru a admis întru totul pretenţiile guvernului 
sovietic ca România să îi plătească despăgubiri, el şi-a manifestat, de 


asemenea, cu diferite prilejuri anterioare, interesul direct deosebit pe 
care Statele Unite îl au pentru regenerarea Europei şi pentru o 
revenire cât mai grabnică la stabilitatea economiei Europei [s.n]. 
Guvernul nostru nu se opune unor clauze severe de despăgubiri, dar 
consideră că datoriile în cadrul despăgubirilor care în mod clar 
depăşesc capacitatea de a plăti pot să întârzie restabilirea şi să 
dăuneze intereselor americane. 

Rămâne la aprecierea dvs. dacă veţi prezenta un aide-memoire ruşilor, 
în care să includeti punctele de mai sus, sau, dacă dvs. consideraţi mai 
nimerit, după caz, vă puteţi limita la o expunere orală a acestor opinii. 


Edward Stettinius a fost subsecretar de stat din 1943, devenind 
secretar de stat după retragerea lui Cordon Hull, din motive de boală. 
Poziţia subsecretarului de stat Edward Stettinius este tranşantă în această 
telegramă către George Kennan. Vădeşte clarviziune economică, 
experienţă serioasă în domeniul economic, explicabile prin funcţiile pe 
care le-a avut ca asistent şi vicepreşedinte la General Motors, 
administrator la U.S. Steel şi director la Office of Production 
Management, implicat în viziunea economică a celor trei Aliați. Contează 
apoi perspectiva americană în economie, care consideră că o lume în criză 
va greva mai devreme sau mai târziu echilibrul tuturor. Drept care e 
obligatorie existenţa unei Europe cu o economie sănătoasă. Este exact 
poziţia opusă celei adoptate de sovietici, care au triumfat la gândul 
pustiirii resurselor şi falimentării statelor aflate în sfera lor de influenţă. 
Ca secretar de stat, Stettinius a deţinut această poziţie o scurtă vreme, sub 
doi preşedinţi, în anii 1944 şi 1945. L-a însoţit pe Roosevelt la Conferinţa 
de la Ialta, unde poziţia americano-engleză a fost extrem de criticată 
pentru mâna liberă şi multe alte beneficii masive pe care le-a acordat 
sovieticilor în Europa de Est, totul pornind de la ideea că U.R.S.S. era un 
aliat indispensabil în victoria asupra Germaniei şi Japoniei. Stettinius a 
încercat să explice şi să motiveze această poziţie în cartea sa Roosevelt 


and the Russians, publicată la New York în 1950, la puţin timp după ce a 
murit. 

Dar lucrurile par să fi fost mai complicate şi nu poţi da vina mereu pe 
inocenţa unor părţi în definirea politicii vizavi de sovietici, câtă vreme s-a 
descoperit, după decriptarea unor coduri, existenţa unor agenţi sovietici 
infiltraţi la niveluri superioare de decizie americane. Truman nu l-a dorit 
secretar de stat şi i-a oferit poziţia reprezentării S.U.A. la Naţiunile Unite, 
organism în crearea căruia Stettinius s-a implicat activ. Dar va părăsi şi 
Naţiunile Unite, nemulţumit de faptul că Harry S. Truman nu folosea acest 
organism pentru a pune presiune pe U.R.S.S. în anumite situaţii. Războiul 
Rece bătea la uşă ca o sperietoare a lumii postbelice în vremuri de „pace“. 
Epoca e extrem de agitată şi nebuloasă şi deschide o serie de întrebări care 
nu şi-au găsit un răspuns până azi, în pofida desecretizării unor documente 
şi a intrării lor în circulaţie. Ţările din Europa de Est nu înţeleg până azi 
multe dintre deciziile privitoare la sacrificarea unei părţi a Europei în 
favoarea Uniunii Sovietice şi se întreabă de ce americanul Edward 
Stettinius, de pildă, a dat ruşilor, când era secretar de stat, tocmai caietul 
sau agenda cu codul descifrat pe care îl utilizau ruşii, un document găsit în 
Finlanda, ceea ce i-a împiedicat pe americani să afle mult mai devreme 
care erau agenţii sovietici cu poziţii importante în administraţia americană. 
Radiografia economiei şi poziţiei economice este însă incontestabilă. 
Dovadă sunt eforturile care se fac de două decenii în Europa pentru ca să 
se cârpească economia în zdrenţe din ţările fragilizate de comunism. 


Vişinski şi petrolul românesc. Vicecomisarul Dekanozov şi 
transportul de utilaj din România 


Telegrama de la 1 decembrie 1944 a însărcinatului cu afaceri al S.U.A. la 
Moscova, George Kennan, către secretarul de stat Cordell Hull, prin care 
îi transmite textul unei scrisori primite din partea vicecomisarului pentru 
afaceri externe al U.R.S.S. Vladimir Gheorghievici Dekanozov, în legătură 
cu transferul de utilaje din România. 


4591. Textul scrisorii datate 30 noiembrie, pe care am primit-o de la 
vicecomisarul pentru afaceri externe Dekanozov, este următorul: 

„Ca răspuns la scrisorile dvs. din 10 noiembrie şi 28 noiembrie, 
adresate comisarului poporului pentru afaceri externe V.M. Molotov 
şi, de asemenea, în legătură cu aide-mâmoire-ul dvs. din 3 noiembrie, 
doresc să vă declar că autorităţile sovietice competente au examinat 
din nou cu atenţie toate informaţiile cu privire la conductele petroliere 
care au fost transferate de autorităţile sovietice din România. Ca 
rezultat al acestei analize, au fost stabilite următoarele: 

Administraţia americană a firmelor petroliere din România, la care 
participau capitaluri americane, a fost îndepărtată de la conducerea 
acestor firme în vara şi toamna anului 1940 şi înlocuită în principal de 
germani. De atunci firmele prelucrătoare ale acestor companii au 
devenit de fapt germane şi până la 23 August 1944 companiile au fost 
folosite de germani pentru livrarea produselor petroliere pentru 
armata germană. Cu scopul de a spori producţia de produse petroliere 
vital necesare lor, germanii (în persoana firmei Mannesmann- 
Roehsen-Verband şi a altora) între anii 1941 şi 1944 au adus intensiv 
în România conducte şi utilaj petrolier (motoare electrice etc.), 
acestea fiind acum transferate de autorităţile sovietice. 

Aşadar, aşa cum a declarat vicecomisarul pentru afaceri externe 
Vişinski în convorbirea avută cu dvs. la 3 noiembrie, conductele şi 
utilajul transferate din România constituie proprietate militară 
germană adusă în România în scopuri militare, şi anume pentru a-şi 
procura produse petroliere pentru armata germană. Ca urmare a 
acestui lucru, guvernul sovietic consideră că utilajul şi conductele 
aflate în discuţie sunt capturi şi cad total sub incidenţa articolului 7 
al Acordului de Armistiţiu cu România din 12 septembrie 1944 [s.n]. 
În acest caz, referirea pe care o faceţi în scrisoarea dvs. din 10 
noiembrie la violarea drepturilor de proprietate ale cetăţenilor 
americani nu poate fi socotită bine fundamentată. 


Referitor la temerile guvernului Statelor Unite ale Americii că 
transferul de conducte din România, efectuat de autorităţile sovietice, 
este o măsură care ar putea întârzia restabilirea industriei româneşti, 
aceste temeri sunt nefondate. Pornind de la informaţiile furnizate 
chiar de firme, referitoare la sondele existente în terenurile petrolifere 
româneşti executate în perioada cuprinsă între anii 1938 şi 1943 şi la 
cercetarea tehnică efectuată în terenurile cu sonde având instalaţii 
mecanice, nivelul forărilor care ar garanta menţinerea producţiei la un 
nivel de 5 milioane de tone poate fi stabilit la 308.000 metri pentru 
anul 1945 pe întreaga industrie petrolieră românească. Pentru această 
lucrare sunt necesare 27.000 tone de conducte. Potrivit datelor 
furnizate chiar de firme, există 88.500 de tone disponibile, din care 
numai aproximativ 30.000 de tone au fost transferate. Există date 
similare referitoare la firmele la care participă capitaluri americane: 
necesarul de conducte al firmei „Româno-Americană“, dacă volumul 
forărilor anuale pe anul trecut este apreciat la 60-70.000 de metri, este 
de 5-6.000 de tone. Stocul disponibil se ridică la aproximativ 13.000 
de tone din care se proiectează transferarea a 6.000 de tone. 

În acest sens trebuie remarcat că, deşi conductele şi alt utilaj pentru 
industria petrolieră aduse de germani în zonele petrolifere în timpul 
războiului sunt capturi ale Armatei Roşii, guvernul sovietic, luând în 
considerare nevoia de produse petroliere în ducerea războiului 
împotriva Germaniei, a hotărât să lase firmelor, inclusiv firmei 
americane, o cantitate suficientă de conducte pentru a garanta 
funcţionarea neîntreruptă a industriei petroliere în viitor pe o perioadă 
nelimitată. 

Astfel, temerea despre care discutăm, exprimată în scrisoarea dvs., că 
exportul de conducte din România poate afecta în vreun fel refacerea 
industriei petroliere româneşti, nu este justificată de împrejurările de 
fată. 

Vă rog să acceptaţi, domnule însărcinat cu afaceri, asigurarea înaltei 
mele stime.“ 


George F. Kennan a trăit până în anul 2005. La moartea lui avea 101 
ani. Considerat părintele înfrânării tendinţelor de expansiune ale Uniunii 
Sovietice, the father of containment, el a avut o contribuţie esenţială în 
înţelegerea şi explicarea relaţiilor dintre ruşi şi puterile occidentale şi 
înlocuirea idealismului wilsonian, pe care îl socotea păcatul politicii 
externe americane, cu un realism cărora unii interpreţi i-au pus eticheta de 
pesimism vizionar. Din punctul meu de vedere, a fost şi este şi acum 
momentul citirii şi recitirii lui George F. Kennan. Pentru că una din 
problemele analizate de el obsesiv cu privire la cum a schimbat 
bolşevismul Rusia şi invers, cum a schimbat Rusia bolşevismul, ne poate 
oferi puncte de înțelegere, chiar de revelaţie în analiza unui corolar al 
acestei întrebări, cum a schimbat comunismul România şi România 
comunismul. Citiţi telegrama lui Kennan şi răspunsul dat de Vladimir 
Gheorghievici Dekanozov cu privire la transferul de utilaje din România. 
Acest om al lui Beria, care a impus conducerea sovietică în Lituania în 
1950, minte cu o nonşalanţă necruțătoare. Tupeul lui este halucinant. Pare 
adeptul explicaţiilor şi argumentelor, când de fapt nu citeşti printre rânduri 
decât înşelăciunea, dictatul deciziilor unilaterale. Putem vorbi de 
înlocuirea diplomaţiei şi negocierilor prin trei elemente: minciună, 
ultimatum şi frică. Dekanozov va fi executat în 1953, după eliminarea lui 
Beria, în operaţia de descotorosire de tovarăşii de drum, care va fi 
adoptată şi în practica politicii româneşti. Toate aceste documente sunt 
lămuritoare pentru situaţia României şi relaţia Statelor Unite cu Uniunea 
Sovietică. Experienţa acestor abuzuri profund expansioniste, aflate în 
trena politicii sovietice, îl va conduce pe Kennan la politica de containing 
a U.R.S.S., la politica antisovietică adoptată de administraţia Truman, la 
Războiul Rece şi Planul Marshall. O serie dintre abordările lui Kennan din 
The Long Telegram şi The Source of Soviet Conduct, apărut sub 
pseudonimul X în Foreign Affairs în iulie 1947 au fost cap de pod în mai 
multe administrații, chiar dacă acestea au dezvoltat sistemul de blocare şi 
de frânare a Moscovei prin politicile militarizării intensive. A existat însă 


în permanenţă concepţia lui Kennan de a reechilibra economic şi de a 
destrăma impactul ideologic în zonele ocupate sau controlate de ruşi. 
Tezele lui Kennan prevestesc cu jumătate de secol în avans 
deznodământul de la finele anului 1989, fără să mai fie, din păcate, recitite 
decât indirect, prin interpretările lui John Lukacs din volumul George F. 
Kennan: A Study of Character, din cărţile şi studiile publicate de istoricul 
Războiului Rece şi biograful său John Lewis Gaddis sau analizele lui 
Wilson D. Miscamble din cartea From Roosevelt to Truman: Potsdam, 
Hiroshima and the Cold War, apărută la Cambridge University Press. Nu 
m-am oprit la Kennan din întâmplare. Cred că noi, care am fost ocupați de 
sovietici şi am înghiţit cu sau fără voie atâtea decenii de comunism, 
trebuie să citim atent această telegramă, The Long Telegram, cum a fost 
numită, din 22 februarie 1946. A fost trimisă de la Moscova secretarului 
de stat James Byrnes. E un text fundamental măcar pentru a înţelege felul 
în care sentimentul insecurităţii amestecat cu ideologia comunistă şi 
secretomania de tip oriental plus practicile conspirative şi securiste mai 
bântuie, nu doar ca nişte fantome, realităţile tranziţiei şi 
postcomunismului, dar şi ceea ce se petrece în Rusia contemporană. 
Kennan se referă la maşina de propagandă a lui Stalin care are nevoie de o 
lume ostilă în jur pentru a-şi justifica propria conducere dictatorială, 
autocraţia. Revirimentul unor asemenea pulsiuni e incontestabil, iar 
politica afuriseniilor şi blestemelor cu să moară capra vecinului şi toate 
scenariile de divide et impera, de asmuţire a unora împotriva altora nu şi-a 
secat izvoarele. Ştie să creeze chiar surse noi de însingurare şi teamă 
pentru a potoli setea de dictatură. În plus, criza economică din ultimii doi 
ani refragilizează fostele zone marcate de comunism. Kennan scrie că ruşii 
nu ştiu să conducă fără dictatură, fără manipularea acestei frici instinctive 
de lumea din afară, că înseşi temeiurile morale şi aşa-zisa respectabilitate 
pe care şi-o adjudecă au ca temei acest modus vivendi. De aici nevoia de a 
întări Europa Occidentală, de a stabili o nouă strategie de fortificare şi 
imunizare a instituţiilor, de a construi o rezistenţă inclusiv economică. 
Doctrina lui Truman, împărtăşită prin discursul I believe rostit în 12 martie 
1947, precedă cu un an venirea Regelui Mihai la Washington. Dar, 


indiferent de cine ar fi venit sau nu în America ca să denunțe sovietizarea, 
efectul ar fi fost nul. România nu putea fi inclusă în acea politică de 
susţinere a popoarelor libere care rezistă la subjugarea lor de către 
minorităţi armate şi presiuni din afară. Moscova nu era o minoritate 
înarmată. Fraza rostită în faţa Congresului de către Truman, „that it must 
be the policy of the United States to support free peoples who are resisting 
attempted subjugation by armed minorities or by outside pressures“ face 
parte dintr-un plan de durată aflat abia la început. 

Am auzit despre o vorbă spusă de un ţăran care a luptat în rezistenţa în 
munţi din România. Lumea se tot uita la cer, sperând să vadă burţile 
argintii şi aripile avioanelor americane care trebuiau să ne elibereze. 
„Degeaba vă tot holbaţi, corcoduşele abia au ieşit din flori, sunt tare 
crude.“ Acei corcoduşi pesemne că s-au uscat de mult. 


Pentru mine, citirea unora dintre volumele lui George F. Kennan, 
precum Russia Leaves the War, Memoirs 1925-1950, publicate în 1967 şi 
1972, dar citite de mine târziu, a fost o baie de realism şi spirit critic, de 
ieşire din zona emoţiilor şi iluziilor. American Diplomacy, 1900-1950, la 
fel. Nu a fost un spirit comod nici pentru sovietici şi nici pentru americani. 
Harriman, ambasadorul Americii la Moscova, a spus despre Kennan că 
acesta a înţeles Rusia, nu şi America, ceea ce mi se pare un compliment 
pentru un diplomat socotit a fi avut cea mai mare influenţă în secolul XX. 
Slavă Domnului că a înţeles Rusia şi că a produs turnanta necesară, după 
valul de reverenţe pe care i le-au făcut atâţia alţii lui Stalin. 

Kennan mărturiseşte în memoriile lui şi în alte scrieri cât a înţeles din 
sufletul rus şi maşina de propagandă bolşevică şi stalinistă, în misiunile pe 
care le-a avut în tinereţe la Riga, în Letonia, unde s-a născut interesul lui 
pentru Rusia, apoi lucrând împreună cu ambasadorul William C. Bullitt, la 
Moscova, iar ulterior cu Departamentul de Stat american dedicat zonei de 
Est, apoi în legația de la Praga, la începutul celui de-al doilea război 
mondial, apoi în cadrul politicii Lend and Lease a S.U.A., ce stabilea 
legislaţia şi normele de închiriere şi împrumut ale armamentului începând 


cu 1941, la Lisabona şi Londra, apoi într-o nouă misiune la Moscova, care 
durează până în 1946, unde e urmărit şi declarat persona non grata, după 
ce compară condiţiile de la Moscova cu cele pe care le-a avut când a fost 
vreme de şase luni înconjurat de nazişti. Declaraţie care a frizat nebunia în 
lumea diplomaţiei şi a comportamentului faţă de Moscova, tratată de parcă 
s-ar fi ţinut în mână o bombă cu fitilul aprins şi care poate exploda în orice 
clipă. Dar aceasta spune totul despre perioada de suspiciune şi de dictat 
care a guvernat aplicarea Armistițiului, plata despăgubirilor de război şi 
soarta României. Apoi, ca ambasador în Iugoslavia, Kennan ne oferă 
posibilitatea de a compara politica faţă de două ţări aflate nu chiar sub 
aceeaşi umbrelă şi interesante consideraţii despre politica lui Tito. 

România acelor ani se vede mult mai realist, dacă putem arunca o 
privire în comunicațiile diplomatice. 


Bunurile livrate de România autorităţilor militare sovietice nu vor 
fi incluse în plata despăgubirilor 


Telegramă a Departamentului de Stat, dată la 19 decembrie 1944, 
conținând informaţii şi instrucţiuni adresate reprezentantului S.U.A. în 
România Burton Y. Berry, privind activitatea Comisiei Aliate de Control 
pentru România şi aplicarea prevederilor armistiţiului. 

(Documentul se află la Arhivele Statului Bucureşti, colecţia 
Microfilme S.U.A., r. 662, c. 1164-1167.) 


Departamentul este în posesia telegramei nr. 2 a dvs. din 14 
noiembrie, care conţine schimbul de note, şi a telegramei urgente 23, 
din 23 noiembrie. Am primit totodată de la Departamentul de Război 
un studiu asupra „Problemelor curente aflate în faţa Comisiei Aliate 
de Control din România“, datat 1 decembrie 1944 şi trimis de 
generalul de brigadă Schuyler. 

1. Referitor la articolul 10 al Acordului de armistițiu cu România, 
delegația română a cerut în timpul negocierilor de armistițiu ca 


bunurile livrate de România autorităţilor militare sovietice să fie 
incluse în plata despăgubirilor. Guvernul sovietic a respins această 
cerere [s.n.]. Poziţia sovietică în această problemă pare să fie 
rezonabilă în ceea ce priveşte bunurile livrate pentru uzul forţelor 
sovietice staționate pe teritoriul românesc. Totuşi, opinia noastră este 
că e întru totul rezonabil ca bunurile româneşti care au fost luate din 
România să fie incluse în plata despăgubirilor [s.n.]. 

2. Departamentul va aprecia orice informaţie pe care o aveţi 
referitoare la cantităţile de produse, utilaje etc. care au fost luate din 
România şi dacă autorităţile sovietice intenţionează să treacă vreunul 
din aceste produse, cu excepţia celor care reprezintă restituirea 
proprietăţii sovietice, în contul despăgubirilor României. Există vreun 
indiciu că ruşii consideră „instalaţii diverse“, prevăzute la articolul 
11, instalaţiile petroliere luate din proprietatea companiilor petroliere 
americane, britanice sau altele [s.n.]? 

3. Referitor la evaluarea livrărilor despăgubirilor se menţionează în 
nota generalului Schuyler că românii au căzut de acord, constrânşi, 
să se folosească preţurile anului 1938 [s.n]. Înseamnă oare aceasta (a) 
valoarea din 1938 a dolarului pentru produsele în discuţie pe piaţa 
internaţională sau (b) valoarea din 1938 a leului, transformată la o 
anumită rată de schimb în dolari? Dacă este aceasta din urmă, care 
este rata de schimb folosită pentru convertire? Departamentul ar fi 
deosebit de interesat să cunoască preţurile stabilite pentru produsele 
petroliere. 

4. Privesc autorităţile sovietice chestiunea obligaţiilor de plată a 
despăgubirilor României către U.R.S.S. ca o problemă ce urmează a 
fi reglementată direct între cele două ţări, fără participarea membrilor 
britanici şi americani ai Comisiei Aliate de Control? Pentru stricta 
dvs. informare confidențială, Departamentul a propus, în legătură cu 
condiţiile de capitulare a Ungariei, să fie creată o secţie pentru 
despăgubiri a Comisiei Aliate de Control pentru Ungaria, care ar 
avea într-adevăr un caracter tripartit şi care să fie însărcinată cu 
îndeplinirea diferitelor atribuţii legate de despăgubirile ce urmează a 


fi plătite de Ungaria. Departamentul ar dori să vadă un organism 
asemănător compus din reprezentanţi ai celor trei guverne aliate 
instituit în cadrul Comisiei Aliate de Control pentru România, dar noi 
nu dorim să atacăm subiectul până când nu se va lua o hotărâre în 
legătură cu propunerea pentru Ungaria [s.n]. 

Trimisă la Caserta pentru Berry; repetată la Moscova sub nr. 2874. 


Finalul Telegramei Departamentului de Stat din 19 decembrie 1944 ne 
pune pe gânduri. Paragraful 4 al 'Telegramei poate trezi oricui nedumeriri 
— nu trebuie să fie român, ci doar să ştie puţină istorie. Era normal ca 
departamentul să propună, în legătură cu condiţiile de capitulare a 
Ungariei, crearea unei secţii pentru despăgubiri a Comisiei Aliate de 
Control pentru Ungaria. Dar cum se face că, în cazul Ungariei, se afirma 
că această comisie „ar avea într-adevăr un caracter tripartit“, în timp ce, în 
cazul României, se respinsese „conducerea colectivă“ a celor trei aliaţi, 
puterea executivă şi de decizie — mereu ultimativă — având-o doar Rusia 
Sovietică? Ne bucură faptul că Departamentul îşi manifesta dorinţa de a 
vedea un organism asemănător şi în România, compus din reprezentanţii 
celor trei guverne aliate. Dar din nou ne mirăm — deşi înţelegem jocul 
politic şi menuetul diplomaţiei — de ce România trebuie să aştepte să se 
constituie comisia colectivă mai întâi în Ungaria, pentru ca abia atunci să 
intervină Departamentul, cerând condiţii similare pentru ambele ţări. Era 
România într-o poziţie similară? Iar viitorul celor două ţări era acelaşi? 
Comunismul? Departamentul nu spune acest lucru. Totuşi, în al doilea 
război mondial rolul nostru şi vina noastră fuseseră diferite de cele ale 
Ungariei. Au avut ungurii negociatori mai puternici? Nu pot să nu-mi 
amintesc că generalul Macici îşi pierduse aproape întreaga armată, peste 
8.000 de oameni, în luptele de eliberare ale Ungariei unde înfrunta armata 
ungară care lupta alături de nazişti, în vreme ce românii luptau alături de 
sovietici. 


Poziţia M.S. Regina Regatului Unit al Marii Britanii 


20 noiembrie 1944. Washington. Aide-mémoire al ambasadei britanice la 
Washington referitor la hotărârea guvernului sovietic de a calcula la 
preţurile din 1938 şi 1939 despăgubirile de război ce urmează a fi plătite 
de Finlanda şi, respectiv, România. 

(Documentul se află la Arhivele Statului Bucureşti, colecţia 
Microfilme S.U.A., r. 662, c. 1149-1152; The National Archives of United 
States, Washington D.C. General Records of the Departament of State 
(R.G.39), European War, No. 740 00119 EW/11-2044.) 


1. Reprezentanţii politici britanici la Bucureşti şi Helsinki au 
comunicat că guvernele finlandez şi român au fost informate de 
guvernul sovietic că plata despăgubirilor lor va fi evaluată la preţurile 
anilor 1939 şi, respectiv, 1938. Guvernul finlandez afirmă că aceasta 
contravine înţelegerii din timpul negocierilor pentru armistițiu, în 
care, pretind ei, domnul Molotov a lăsat să se înțeleagă că în 
calcularea plăţii despăgubirilor Finlandei vor fi folosite preţurile 
curente. Nici guvernul român nu doreşte să accepte această 
interpretare a armistiţiului. 

2. În cazul României, guvernul sovietic argumentează că guvernului 
român nu i se poate permite să profite de preţurile mondiale de 
inflaţie în detrimentul Uniunii Sovietice. Deşi guvernul Majestății 
Sale este total de acord ca guvernul sovietic să ia măsuri de protejare 
împotriva nivelului anormal al preţurilor interne din România şi 
Finlanda, opinia britanică este de a calcula valoarea despăgubirilor 
româneşti şi finlandeze pe baza preţurilor mondiale actuale [s.n]. În 
opinia guvernului Majestății Sale, este clar că aceasta trebuie să fie 
interpretarea articolelor respective din armistiţiile române şi 
finlandeze, în lipsa oricărei prevederi contrare. 

3. Deşi este posibil ca guvernul sovietic să argumenteze că preţurile 
mondiale au crescut exagerat de mult, este clar că Uniunea Sovietică 
beneficiază de majoritatea preţurilor pentru exporturile ruseşti, de 
exemplu livrările către Marea Britanie potrivit protocolului anglo-rus 


(care are la bază preţurile mondiale). În opinia guvernului Majestății 
Sale, ar trebui luat în considerare că, întrucât Finlanda şi România nu 
pot ţine cel puţin preţurile mondiale pentru exporturile lor, ele nu pot 
fi împiedicate să profite de pe urma nivelului ridicat al preţurilor lor 
interne. 

4. Mai mult, pe fondul general, s-ar părea că este de dorit să se evite 
complicațiile care ar rezulta dacă, datorită faptului că marea 
majoritate a surplusului lor exportabil a mers la plata despăgubirilor, 
România şi Finlanda se află în incapacitate de a plăti pentru 
importurile ce le sunt necesare pentru a-şi susţine economia. Fără 
aceste importuri se vor înregistra, desigur, o micşorare rapidă a 
livrărilor în contul despăgubirilor şi o criză economică în ambele ţări. 
5. I-au fost trimise instrucţiuni lui Sir Archibald Clark Kerr pentru a 
interveni pe lângă guvernul sovietic în sensul de mai sus şi a-i înmâna 
o notă al cărei text este alăturat în anexa A. 

6. Guvernul Majestății Sale speră că guvernul S.U.A. va considera că 
poate să dispună ca însărcinatul său cu afaceri la Moscova să îl 
sprijine pe Sir Archibald Clark Kerr în propunerile sale către 
guvernul sovietic. 


Anexa A 


Textul notei ce urmează să fie adresată de Sir Archibald Clark Kerr 
domnului Molotov: 

1. Am onoarea, potrivit instrucţiunilor primite de la secretarul de stat 
pentru afaceri externe al Majestății Sale, să atrag atenţia excelenţei 
voastre asupra următoarelor aspecte apărute ca urmare a aplicării 
condiţiilor de armistițiu cu România şi Finlanda. 

2. În aceste două documente se prevede că guvernele implicate vor 
plăti compensaţii către U.R.S.S. în suma de 300 milioane dolari 
S.U.A., plătibili în şase ani în produse, dolarul fiind calculat la rata de 
35 dolari uncia de aur. A ajuns la cunoştinţa guvernului Majestății 
Sale că atât în România, cât şi în Finlanda există dubii în ceea ce 
priveşte preţurile care trebuie stabilite pentru produsele de livrat în 


îndeplinirea acestei obligaţii. Este important să se ajungă la o 
înţelegere clară în această problemă. 

3. În acest sens, guvernul sovietic ştie că guvernul Majestății Sale a 
căzut de acord cu foarte puţină tragere de inimă cu inserarea unei 
sume concrete în clauzele armistiţiului privind despăgubirile [s.n.]. 
Guvernul Majestății Sale consideră că o stipulaţie privind furnizarea 
produselor până la o valoare exprimată în dolari, la paritatea actuală a 
dolarului în aur, poate fi interpretată numai ca însemnând o evaluare a 
produselor astfel achiziţionate la preţurile mai mari în momentul 
livrării. Dacă guvernele semnatare intenționau să fixeze preţurile cu 
referire la o dată fixă în trecut, aceasta se putea şi, probabil, trebuie 
specificat în condiţiile de armistițiu. Guvernul Majestății Sale, fiind 
de acord cu clauzele respective ale celor două acorduri de armistițiu, 
a presupus că ele erau menite să aibă înţelesul lor firesc şi nu poate fi 
acum de acord cu nici o altă interpretare. 

4. Guvernul Majestății Sale îşi dă seama că ar fi neconvenabil să se 
transforme preţurile, care pot fi dominante pe plan local pentru 
produsele de livrat, în dolari, la un curs de schimb care poate fi foarte 
bine artificial; el ar considera, de asemenea, neconvenabil să se ia 
drept bază preţurile locale pentru produsele la o anumită dată 
anterioară. Dar adoptarea preţurilor mondiale ca bază nu numai că va 
proteja guvernul sovietic împotriva preţurilor locale exagerat de 
ridicate faţă de preţurile mondiale generale, dar îi va asigura şi 
avantajul unor livrări sporite în funcţie de cum şi când vor scădea 
preţurile mondiale, aşa cum este de aşteptat. 

5. Guvernul Majestății Sale consideră în consecinţă că ar fi drept şi 
cinstit pentru toate părţile interesate în livrările româneşti să li se 
acorde faţă de obligaţiile lor contravaloarea în dolari a tuturor 
livrărilor în cadrul despăgubirilor, socotite pe baza preţurilor actuale 
predominante pe piaţa mondială [s.n.], în momentul livrării. În 
anumite cazuri excepţionale, unde nu există preţuri pe piaţa mondială 
pentru un anumit produs, va fi posibil de fixat un preţ corect, luând în 
considerare raportul dintre preţul local al acestui produs şi al altui 


produs pentru care preţul în dolari a fost stabilit în conformitate cu 
criteriul propus mai sus. 

6. Guvernul sovietic va aprecia că guvernul Majestății Sale are el 
însuşi un interes important direct în această problemă specială a 
preţurilor. Este important pentru necesităţile de reconstrucţie a Marii 
Britanii să se obţină cantităţi importante de cherestea şi celuloză de 
lemn. El n-ar mai putea spera la aceasta, dacă valoarea stabilită pentru 
cheresteaua finlandeză livrată Uniunii Sovietice în contul 
despăgubirilor ar fi calculată pe o bază artificial redusă, cu urmarea 
că, pentru a-şi îndeplini obligaţiile, guvernul finlandez ar fi obligat să 
aloce cea mai mare parte a surplusului exportabil al ţării acestor 
livrări. La fel şi în cazul României, calcularea pe o bază scăzută 
artificial a valorii livrărilor în cadrul despăgubirilor către Uniunea 
Sovietică trebuie să reducă livrările de produse petrolifere şi grâne 
româneşti către ţările eliberate din sud-estul Europei şi totodată o 
sporire egală a cererii de importuri din partea acestor ţări din surse 
americane şi britanice, înrăutăţind astfel situaţia la transporturi şi 
livrări. Guvernul Majestății Sale este, de asemenea, interesat în a 
obţine livrări de cherestea românească pentru propriile lui scopuri. 

7. Guvernul Majestății Sale speră că guvernul sovietic îi va împărtăşi 
opinia în ceea ce priveşte necesitatea de a fixa preţurile pentru 
livrările în cadrul despăgubirilor din România şi Finlanda în felul 
expus mai sus şi că va da în consecinţă instrucţiuni preşedinţilor 
comisiilor de control din cele două ţări cât mai curând posibil. 


Am vrut la un moment dat să pun întrebarea dacă M.S. Regele a 
intervenit direct în această problemă, căci notasem în caiet şi această 
chestiune. Să aflu mai multe în legătură cu atitudinea Casei Regale 
engleze în varii situaţii. Dacă a existat o susţinere mai evidentă din partea 
ambasadorului englez la Moscova, Sir Archibald Clark Kerr. Luasem cu 
mine copia textului de mai sus, dar nu am mai apucat să abordăm acest 
subiect, nici măcar din perspectiva intereselor economice engleze. Între 


timp am descoperit o carte scoasă de Donald Gillies, Radical Diplomat 
Life of Archibald Clark Kerr, Lord Inverchapel, 1882-1951. Au existat în 
cazul său multe semne de întrebare privind prea marea apropiere de Stalin, 
care rezultă şi din fotografia reprodusă pe coperta volumului. Autorul le 
consideră fără o acoperire reală în documente. Dar fără să pun întrebarea, 
Regele Mihai s-a referit la mesajele trimise personal în America, 
preşedintelui Roosevelt, şi în Anglia, guvernului şi Casei Regale. 


Poziţia adoptată de S.U.A. Guvernul Statelor Unite optează 
pentru o plată a despăgubirilor evaluată la nivelul preţurilor 
actuale 


Transcrierea  telegramei de la 23 noiembrie 1944, prin care 
Departamentul de Stat îl informează pe ambasadorul american la 
Moscova, Averell Harriman, că guvernul sovietic cere ca valoarea 
bunurilor predate în cadrul despăgubirilor să fie evaluată la nivelul 
preţurilor din anii 1938 şi 1939. 

(Documentul se află la Arhivele Statului Bucureşti, colecţia 
Microfilme S.U.A., r. 662, c. 1154-1155; The National Archives of the 
United States, Washington D.C. General Records of the Departament of 
State [R.G.59], European War, No.74000119 EW/11-2344.) 


Departamentul a fost informat de Ambasada Britanică că unele 
informaţii provenite din Bucureşti şi Helsinki arată că guvernelor 
român şi finlandez li s-a spus de către sovietici că livrările de bunuri 
în cadrul clauzelor privind despăgubirile vor fi evaluate la nivelul 
preţurilor anilor 1939 şi, respectiv, 1938. 

Ambasadorului Clark Kerr i s-au dat instrucţiuni să înmâneze o notă 
guvernului sovietic în care pledează cu insistenţă ca evaluarea să fie 
bazată pe actualele preţuri mondiale. Noi am văzut textul notei. 
Ambasada a cerut departamentului să vă dea instrucţiuni pentru a-l 
sprijini pe Clark Kerr în acest demers la Moscova. 


Departamentul este în acord deplin cu argumentele economice 
avansate de britanici în sprijinul poziţiei lor. Dacă aflaţi că într-adevăr 
guvernul sovietic a făcut propunerea să ia drept bază preţurile din 
1939 sau orice altă cifră la fel de arbitrară în evaluarea livrărilor 
româneşti potrivit clauzelor privind despăgubirile, vă puteţi alătura 
demersului colegului dvs. britanic în ceea ce priveşte România. 

Veţi atinge următoarele aspecte: 

1. Guvernul Statelor Unite a manifestat de la bun început înţelegerea 
şi părerea că livrările în cadrul despăgubirilor României vor fi 
evaluate la preţurile mondiale actuale [s.n.]. Nici o altă interpretare 
nu este raţională, având în vedere formularea obligaţiilor la valoarea 
actuală a dolarului-aur. 

2. Guvernul Statelor Unite s-a opus de la început fixării unei sume 
anume pentru plata de către România a despăgubirilor. În momentul 
când noi ne-am dat consimţământul pentru o cifră anume, care după 
părerea noastră era ridicată în raport cu capacitatea României de a 
plăti [s.n.], noi nu am avut în vedere aplicarea unei baze arbitrare de 
evaluare care ar avea drept efect majorarea considerabilă a sumei 
obligaţiilor impuse de armistițiu. 

3. Pretenţia guvernului sovietic la despăgubiri pentru daunele 
provocate de România a fost întotdeauna recunoscută pe deplin de 
guvernul Statelor Unite. Cu toate acestea, noi am spus clar cu diferite 
ocazii anterioare că guvernul nostru are un interes direct în 
restabilirea grabnică a stabilităţii economice în Europa [s.n.]. Deşi 
noi nu ne opunem în principiu unor condiţii aspre ale despăgubirilor, 
credem că obligaţiile care depăşesc în mod net capacitatea de a plăti 
pot avea drept efect întârzierea refacerii economice a Europei şi astfel 
pot avea repercusiuni dăunătoare asupra intereselor americane. 

Puteţi prezenta aceste aspecte guvernului sovietic, fie oral, fie sub 
forma unui aide-memoire, oricum veţi considera mai nimerit, după 
împrejurări. 


Intervenţia prezentată de Guvernul Statelor Unite, în care se opta 
pentru o plată a despăgubirilor de război evaluată la nivelul preţurilor 
actuale şi nicidecum la nivelul preţurilor din 1938-1939, nu a avut, fireşte, 
nici un ecou. Poziţia sovietică a câştigat în cadrul Comisiei 'Trialiate. 
Despăgubirile s-au plătit în mod arbitrar şi cu efecte dezastruoase pentru 
balanţa economiei româneşti, la nivelul preţurilor din perioada anterioară 
începutului celui de-al doilea război mondial. Aşa cum se afirmă în 
telegrama din 23 noiembrie 1944, decizia de a plăti despăgubirile la 
nivelul preţurilor din anii 1938 şi 1939 era iraţională şi depăşea cu mult 
capacitatea României de a plăti, majorând inadmisibil suma obligaţiilor ce 
fuseseră impuse prin armistițiu. O sumă care fusese de la început arbitrară, 
depăşind realitatea pierderilor pe care le-ar fi putut produce România 
Uniunii Sovietice. Lucrurile s-au complicat din ce în ce mai mult pentru 
că, pe lângă arbitrarul impus economic, exista şi acel arbitrar impus la 
nivelul operaţiunilor militare, imediat după 24 august 1944, când armata 
română începuse lupta alături de aliatul sovietic. Memoriul alăturat 
scrisorii pe care a trimis-o Regele Mihai preşedintelui Roosevelt 
analizează contradicţiile flagrante prezente în „colaborarea“ armatei 
sovietice cu armata română. Ele au acţionat de parcă se hotărâse 
decimarea armatei române. 


Un sac fără fund 


De la frauda de după al doilea război mondial la falimentul 
economic actual din Est şi din Uniunea Sovietică 


Documentele legate de plata despăgubirilor de război ne arată în ce 
măsură pretenţiile sovieticilor încalcă şi litera armistiţiului, şi poziţia 
aliaţilor britanici şi americani. Aflăm şi din poziţia guvernului Majestății 
Sale Regina Angliei, şi din aceea a guvernului american că nici unul dintre 
cele două guverne nu a fost de acord cu fixarea unei sume pentru plata de 
către România a despăgubirilor [s.n.]. Când şi-au dat în cele din urmă 
consimţământul, şi guvernul britanic, şi cel american au socotit suma 
prea mare şi, în orice caz, în măsură să pericliteze prezentul şi viitorul 
economic al României. Decizia sovieticilor de a obţine plata 
despăgubirilor la valoarea preţurilor din 1938 a fost definită ca fiind cel 
puțin arbitrară, iar traducerea ei în practică a fost analizată atât pe 
planul echilibrului economic intern al României şi Finlandei, cât şi pe 
planul balanței economice mondiale la capitolele import-export [s.n]. 

Fără să-şi dea seama că vor face o afirmaţie cu o bătaie mult mai lungă 
decât aceea a scurgerii câtorva ani de criză economică şi mizerie în ţările 
obligate la plata unor uriaşe despăgubiri de război, americanii înţeleg că 
întârzierea refacerii economiei în Europa poate avea repercusiuni 
dăunătoare asupra intereselor americane. 

Plata despăgubirilor, calculată arbitrar, a acţionat ca o fraudă, ca un 
furt practicat ani la rând din economia ţărilor obligate să achite sume de 
bani uriaşe şi dări în produse de referinţă pe piaţa exportului, care le-au 
dezechilibrat total. Acesta a fost primul pas spre dezechilibrul economic al 
Europei de Sud-Est şi al celei centrale. Dar a fost doar primul pas. Acum 
americanii şi europenii, aflaţi într-un uriaş avans economic şi material, 
sunt obligaţi să rezolve această debalansare, plătind sume uriaşe care nu 
pot acoperi marele dezechilibru economic creat de comunism, de Uniunea 
Sovietică, abisul unor ţări unde întregul tezaur pare a fi fost golit sau 


pustiit, de unde şi sentimentul că, oricât ai încerca să le ajuţi, să le 
recuperezi, sunt un sac fără fund. Şi nu este vorba numai de bani. O parte 
importantă din Europa, intrată în lagărul socialist, poate fi reprezentată 
anatomic, fizic vorbind, ca un corp omenesc eliberat dintr-un lagăr. Slăbit, 
devitalizat, numai piele şi os. Şi cu ochii hipertrofiaţi în orbite, precum în 
Strigătul lui Munch. 

La dezechilibrul economic produs prin decizia arbitrară de a se plăti 
despăgubirile de război la valorile din anii 1938 şi 1939 au mai contribuit 
şi alte forme de dezechilibru, analizate pe larg în Memoriul trimis de 
Majestatea Sa preşedintelui Roosevelt în 28 ianuarie 1945. Nu trebuie să 
uităm uriaşa şi nedreapta pierdere de capital uman [s.n.] pe care a produs- 
o cazul românilor prizonieri de război, capturați după 24 august 1944: „Nu 
mai puţin de 6.000 de ofiţeri, 6.000 de subofiţeri şi mai mult de 150.000 
de soldaţi au fost reţinuţi, internaţi în lagăre şi trimişi peste Prut de către 
înaltul Comandament Sovietic“ şi „nu s-a mai auzit niciodată nimic despre 
ei“. Această situaţie demonstrează, fără nici o umbră de îndoială, cât de 
mult îi interesa pe ruşi echilibrul economic, moral şi social al României. 
lată şi câteva procente economice — comenzi pentru armata sovietică — 
reprezentând obligaţii suplimentare şi o încălcare a  stipulărilor 
armistiţiului: 50% din întregul stoc sanitar al armatei române şi stocul 
integral de novocaină fuseseră preluate de ruşi, făcând imposibile în 
totalitate operaţiile de anesteziere; „cea mai mare parte a industriei grele 
metalurgice, a arsenalelor şi atelierelor armatei, a industriilor textilă şi de 
pielărie este încărcată cu comenzi pentru armata sovietică“. Realităţile 
supuse de M.S. Regele Mihai atenţiei lui Roosevelt sunt dovezile 
atitudinii sovietice faţă de România, care a devenit, graţie „eliberatorului“ 
de la Răsărit, un tragic sac fără fund. 

Această atitudine urmărea, nu în ultimul rând, şi demoralizarea psihică 
a poporului român. În Memoriul trimis de Majestatea Sa preşedintelui 
S.U.A. există o atentă analiză a demobilizării mai multor comandamente. 
Acţiunea e dublată de o reducere drastică a unităţilor necombatante de 
elevi din şcolile militare, de reducerea grănicerilor şi corpurilor de 
jandarmi. Efectul acestor dispoziţii care pun „înaltul Comandament 


Român în imposibilitatea de a asigura efortul de război stipulat de 
Articolul I al Convenţiei de armistițiu“ e vizibil în deteriorarea stării de 
spirit a unităţilor militare. Sovieticii tratează şi starea de spirit a românilor 
ca pe un sac fără fund. „Nici o armată“, îi scrie lui Roosevelt Majestatea 
Sa, „nu ar putea avea moralul foarte ridicat dacă ştie că temeliile înseşi ale 
organizării ţării sale sunt suprimate“. 

Anul acesta Majestatea Sa va împlini frumoasa vârstă de 90 de ani. 
Recitind paginile pe care le-am adunat din arhive, din cele câteva ore de 
dialog, auzindu-i vocea şi cuvintele cumpănite care se adresează fiecărui 
om în parte şi nu mulțimilor, cum obişnuiesc alte voci, redescopăr temelia 
atâtor instituţii şi construcţii lăuntrice de care îi e dor fiecărui român în 
parte. Dar fiecare român în parte pare să fi uitat cum se deosebeşte vocea 
care se adresează fiecărui om, când vorbeşte poporului său şi în numele 
poporului său şi cu adevărat pentru binele poporului său. Sau mulţi au 
aerul să nu fi ştiut niciodată. Sunt o voce şi un mod de a fi care te fac să nu 
te simţi singur. Şi ca om, tu cu tine, şi ca popor. 


De la comunicate la... realitate 


Deşi e amplu, merită să recitim acest Comunicat al Conferinţei 
reprezentanţilor celor trei mari puteri de la Ialta şi să îl comparăm cu 
Declaraţia Frontului  Naţional-Democrat şi ce „a înţeles“ el din 
Comunicatul şi concluziile trase în Crimeea. Declaraţia Frontului are aerul 
că ar trebui să se aplice împotriva României deciziile luate vizavi de 
criminalii de război din Germania. Ba mai mult, să se lărgească masa de 
„criminali“ pedepsiţi, incluzând, pe lângă militari, zeci de mii de civili, 
orice persoană care nu îmbrăţişa noul partid monolit. 

De unde şi până unde „reacţionari şi nazişti“ conducătorii celor două 
partide care au fost singurele ce au opus o continuă rezistenţă lui 
Antonescu? 

Apoi, nu există nici o trimitere la principiul Cartei Atlantice asupra 
drepturilor tuturor popoarelor de a-şi alege forma de guvernământ în care 
vor trăi. În ce priveşte concepţia despre democraţie, tonul, timbrul şi 


limbajul sunt acelea ce vor răsuna decenii: inchizitorial, imperativ, tezist, 
festivist... Recitesc textul Comunicatului Conferinţei din Crimeea. Unde a 
fost instalată acea ordine internaţională pe care o proclamă: „bazată pe 
principiile de drept, închinată păcii, securităţii şi bunăstării generale a 
omenirii“? Principii de drept şi bunăstare în România? În Cehoslovacia, 
Polonia, Bulgaria, RDG, Ungaria, lugoslavia, Albania? 

Unde a fost acea „Polonie puternică, liberă, independentă şi 
democratică“ proclamată în Crimeea? Eliberată de ruşi ca să fie ocupată 
de ruşi! 

Dar mai ales prin ce mecanism de desfigurare a binelui şi transformare 
în rău s-a ajuns să fie flagrant şi total încălcată fraza cuprinsă în Carta 
Atlantică, unde se spune că va „asigura o astfel de situaţie în care toţi 
oamenii din toate ţările să poată trăi toată viaţa lor fără să cunoască nici 
frica, nici mizeria“? 

Or, noi ce-am trăit în toate aceste decenii scurse de la Conferinţa de la 
Ialta, dacă nu frica şi mizeria? 

Când făceau haz de necaz şi încercau să nu mai ia totul în tragic, cu 
gândul la cei închişi în puşcăriile politice, cei rămaşi liberi îşi reaminteau 
o întâmplare de la începutul secolului XX. Un vulcan în erupție a ucis 
toată populaţia unui oraş, care a dispărut sub lava fierbinte. Singurul 
supravieţuitor a fost un deţinut dintr-o puşcărie cu ziduri groase, menite să 
ia gândul osândiţilor de la evadare. Cine ştie care e puşcăria mai sigură? 


La 15 februarie 1945 s-a dat un Comunicat al Conferinţei 
reprezentanţilor celor trei mari puteri, care a avut loc la Ialta, în Crimeea. 
A apărut în Scânteia, an II, nr. 149 din 15 februarie 1945. 


În ultimele 8 zile a avut loc, în Crimeea, Conferinţa conducătorilor 
celor trei mari Puteri Aliate — Domnul Churchill, prim-ministrul 
Marii Britanii, domnul F.D. Roosevelt, preşedintele Statelor Unite ale 
Americii, şi IV. Stalin, preşedintele Consiliului Comisarilor 


Poporului al U.R.S.S., cu participarea miniştrilor afacerilor străine, 
şefilor de state majore şi a altor consilieri. 

În afară de şefii celor trei guverne, la Conferinţă au luat parte 
următoarele persoane: 

Din partea Uniunii Sovietice — V.M. Molotov, comisarul poporului 
pentru afacerile străine al U.R.S.S., N.G. Kuzneţov, comisarul 
poporului pentru flota navală de război, generalul de armată A.I. 
Antonov, locţiitorul şefului de Stat-Major al Armatei Roşii, A.I. 
Vişinski şi I.M. Maiski, locţiitori ai comisarului poporului pentru 
afacerile străine ale U.R.S.S., mareşalul de aviaţie S.A. Hudiacov, 
F.T. Gusev, ambasador în Marea Britanie, A.A. Gromiko, ambasador 
în S.U.A. 

Din partea Statelor Unite — domnul E. Stettinius, secretar de stat, 
amiralul flotei W. Leahy, şeful de stat-major al preşedintelui, domnul 
H. Hopkins, ajutor special al preşedintelui, judecătorul D.G. Bimes, 
directorul Departamentului mobilizării militare, generalul de armată 
D.G. Marshall, şeful de stat-major al armatei americane, amiralul 
flotei E. King, comandantul suprem al Forţelor Militare Maritime ale 
S.U.A., generalul-locotenent B. Sommerwell, şeful aprovizionării 
armatei americane, viceamiralul E. Land, administratorul 
transporturilor militare maritime, generalul-maior L. Kooter, domnul 
A. Harriman, ambasador în U.R.S.S., domnul F. Matthews, directorul 
Secţiei europene din Departamentul de Stat, domnul A. Hiss, 
locţiitorul directorului Cancelariei pentru problemele speciale politice 
ale Departamentului de Stat, domnul Ch. Bolen, subsecretar de stat, 
împreună cu consilierii politici, militari şi tehnici. 

Din partea Marii Britanii — domnul A. Eden, ministrul afacerilor 
străine, lord Lazers, ministrul transporturilor militare, domnul A. 
Kerr, ambasador în U.R.S.S., domnul A. Cadogan, subsecretar de stat 
la Ministerul Afacerilor Străine, domnul E. Bridges, secretarul 
Cabinetului militar, feldmareşalul A. Brooks, şeful Statului-Major al 
forţelor aeriene, amiralul flotei E. Cunningham, primul lord al 
Amiralității, generalul G. Ismay, şeful de stat-major al Ministerului 


Apărării Naţionale, feldmareşalul Alexander, comandantul suprem 
aliat pe teatrul de operaţiuni din Mediterana, feldmareşalul Wilson, 
şeful Misiunii militare britanice la Washington, amiralul Sommerwill, 
membru al Misiunii militare britanice la Washington, împreună cu 
consilierii militari şi diplomatici. 

Asupra rezultatelor lucrărilor Conferinţei din Crimeea, preşedintele 
S.U.A., preşedintele Consiliului comisarilor poporului al Uniunii 
Republicilor Socialiste Sovietice şi prim-ministrul Marii Britanii au 
făcut următoarea declaraţie: 


I 
Infrângerea Germaniei 


Noi am discutat şi stabilit planurile militare ale celor trei puteri aliate 
în scopul înfrângerii definitive a duşmanului comun. Statele-majore 
ale celor trei naţiuni aliate s-au întrunit zilnic în consfătuiri în 
decursul întregii Conferinţe. Aceste consfătuiri au fost satisfăcătoare, 
în gradul cel mai înalt, din toate punctele de vedere şi au dus la o 
coordonare mai strânsă decât oricând până acum a sforţărilor militare 
ale celor trei aliaţi. S-a făcut cel mai complet schimb reciproc de 
informaţii. Au fost pe deplin coordonate şi planificate în mod detailat 
termenele, proporţiile şi coordonarea unor noi şi încă mai puternice 
lovituri ce vor fi date în inima Germaniei de către armatele noastre şi 
de forţele militare aeriene de la est, vest, nord şi sud. 

Planurile noastre militare comune vor deveni cunoscute numai atunci 
când le vom realiza, dar suntem siguri că cea mai strânsă colaborare 
între cele trei state-majore ale noastre, care va fi rezultatul prezentei 
Conferinţe, va duce la grăbirea sfârşitului războiului. Reuniuni ale 
celor trei state-majore ale noastre vor mai avea loc de fiecare dată 
când aceasta va fi necesar. 

Germania nazistă este condamnată. Poporul german, încercând să 
continue împotrivirea lipsită de sens, îşi face doar mai greu preţul 
înfrângerii. 


II 
Ocuparea Germaniei şi controlul asupra ei 


Noi ne-am înţeles asupra politicii şi planurilor menite a impune 
realizarea condiţiilor capitulării necondiționate pe care le vom 
prescrie împreună Germaniei naziste, după ce împotrivirea înarmată a 
Germaniei va fi complet zdrobită. Aceste condiţii nu vor fi publicate 
până când nu se va obţine completa înfrângere a Germaniei. Conform 
planului comun, forţele armate ale celor trei puteri vor ocupa în 
Germania zone deosebite. Planul prevede o administrare coordonată 
şi un control, realizate prin Comisia Centrală de Control formată din 
comandanții şefi ai celor trei puteri şi având reşedinţa la Berlin. S-a 
hotărât ca Franţa să fie invitată de către cele trei puteri, dacă ea o va 
dori, să ia asupra-şi o zonă de ocupaţie şi să facă parte din Comisia de 
Control în calitate de al patrulea membru. Asupra întinderii zonei 
franceze, cele patru guverne interesate vor cădea de acord prin 
reprezentanţii lor în Comisia Consultativă Europeană. 

Scopul nostru, în realizarea căruia suntem neînduplecaţi, este 
nimicirea  militarismului german şi a nazismului şi crearea 
garanţiilor că Germania nu va mai fi niciodată în stare să tulbure 
pacea lumii întregi [s.n.]. Suntem ferm hotărâți a dezarma şi dizolva, 
o dată şi pentru totdeauna, toate forţele armatei germane, a suprima 
Statul-major german, care nu o dată a contribuit la renaşterea 
militarismului german, a scoate sau a distruge toate instalaţiile 
militare germane, a lichida sau a pune sub control toată industria 
germană care ar putea fi folosită pentru producţia de război, a aplica 
tuturor criminalilor de război o pedeapsă dreaptă şi rapidă şi a face să 
fie acoperite în natură pagubele pricinuite prin distrugerile săvârşite 
de nemti; a şterge de pe faţa pământului partidul nazist, legile, 
organizaţiile şi instituţiile naziste; a înlătura orice influenţă nazistă şi 
militaristă din aşezămintele obşteşti, din viaţa culturală şi economică 
a poporului german şi a lua în comun faţă de Germania şi alte măsuri, 
care vor putea deveni necesare pentru pacea şi securitatea viitoare a 


lumii întregi. Noi nu urmărim distrugerea poporului german. Numai 
atunci când nazismul şi militarismul vor fi stârpite va exista speranţa 
într-o existenţă demnă pentru poporul german şi la un loc în 
comunitatea naţiunilor. 


III 
Reparaţiile pe care le va plăti Germania 


Noi am discutat chestiunea daunelor pricinuite în acest război de către 
Germania ţărilor aliate şi am găsit just ca Germania să fie obligată să 
compenseze aceste daune în natură în proporţii maxime posibile. 

Se va crea o comisie pentru compensarea daunelor, căreia i se 
încredințează de asemenea sarcina de a examina problema 
proporţiilor şi mijloacelor compensării daunelor pricinuite de 
Germania ţărilor aliate. Comisia va funcţiona la Moscova. 


IV 
Conferinţa Naţiunilor Unite 


Noi am hotărât să înfiinţăm în timpul cel mai apropiat împreună cu 
aliaţii noştri o organizaţie generală internaţională pentru menţinerea 
păcii şi securităţii. Considerăm că aceasta este esenţială atât pentru 
prevenirea agresiunii, cât şi pentru înlăturarea cauzelor politice, 
economice şi sociale ale războiului, printr-o strânsă şi permanentă 
colaborare a tuturor popoarelor iubitoare de pace. 

Bazele au fost puse la Dumbarton Oaks. Dar acolo nu s-a ajuns la 
acord pe chestiunea importantă a procedurii de votare. La prezenta 
conferinţă s-a putut rezolva această greutate. Noi am căzut de acord 
ca la 25 aprilie 1945 să fie convocată la San Francisco, în Statele 
Unite, Conferinţa Naţiunilor Unite pentru a pregăti statutul unei 
asemenea organizaţii, conform principiilor elaborate în timpul 
convorbirilor neoficiale de la Dumbarton Oaks. 

Guvernul Chinei şi guvernul provizoriu al Franţei vor fi consultate 
imediat şi se va face apel la ele să ia parte, împreună cu guvernele 


Statelor Unite, Marii Britanii şi Uniunii Republicilor Socialiste 
Sovietice, la invitarea altor ţări la conferinţă. 

Îndată ce va fi terminată consultarea Chinei şi a Franţei, se va publica 
textul propunerilor asupra procedurii de votare. 


yv 
Declaraţie privitoare la Europa eliberată 


Noi am întocmit şi iscălit Declaraţia privitoare la Europa eliberată. 
Această declaraţie prevede coordonarea politicii celor trei puteri şi 
acţiuni comune pentru rezolvarea problemelor politice şi economice 
ale Europei eliberate, potrivit principiilor democratice. Mai jos se 
redă textul declaraţiei: 

„Premierul Uniunii Republicilor Socialiste Sovietice, prim-ministrul 
Regatului Unit şi preşedintele Statelor Unite ale Americii s-au 
consultat în interesul comun al popoarelor din ţările lor şi al 
popoarelor Europei eliberate. Ei declară împreună că s-au înţeles să 
coordoneze, pe toată perioada nestabilităţii provizorii din Europa 
eliberată, politica celor trei guverne spre a ajuta popoarele eliberate 
de sub stăpânirea Germaniei naziste şi popoarele fostelor state satelit 
ale Axei în Europa, atunci când acestea vor rezolva prin metode 
democratice problemele lor vitale, politice şi economice. 

La stabilirea ordinii în Europa şi transformarea vieţii național- 
economice trebuie să se ajungă pe calea care va permite popoarelor 
eliberate să nimicească ultimele urme ale nazismului şi fascismului şi 
să creeze instituţii democratice după propria lor alegere. Potrivit 
principiului Cartei Atlantice asupra dreptului tuturor popoarelor de 
a-şi alege forma de guvernământ în care vor trăi |s.n.], trebuie 
asigurate restabilirea drepturilor suverane şi administrarea proprie 
pentru acele popoare care au fost lipsite prin forţă de aceste drepturi 
de către naţiunile agresive. 

Pentru îmbunătăţirea condiţiilor în care popoarele eliberate şi-ar 
realiza aceste drepturi, cele trei guverne vor ajuta în comun popoarele 
din oricare stat european eliberat sau fost stat satelit al Axei din 


Europa, unde, după aprecierea lor, va fi necesar: a) a se crea condiţii 
pentru pacea internă; b) a lua măsuri urgente pentru ajutorarea 
popoarelor în mizerie; c) a crea organe provizorii de guvernare, care 
să reprezinte în mod larg toate elementele democratice ale populaţiei 
şi care să fie obligate să instaureze cât mai grabnic, pe calea unor 
alegeri libere, guverne care să corespundă voinţei poporului şi d) a 
contribui, acolo unde va fi necesar, la realizarea unor astfel de alegeri. 
Cele trei guverne se vor consulta cu celelalte Națiuni Unite şi cu 
autorităţile provizorii sau alte guverne din Europa, când va fi vorba 
de chestiuni de care ele sunt direct interesate. 

Când, după părerea celor trei guverne, situaţia în vreun stat european 
eliberat sau vreunul din fostele state satelit ale Axei în Europa vor 
face necesare astfel de acţiuni, ele se vor consulta imediat cu privire 
la măsurile necesare pentru realizarea răspunderii comune, stabilite în 
prezenta Declaraţie. 

Prin această Declaraţie noi confirmăm din nou credinţa noastră în 
principiile Cartei Atlantice, credinţa noastră în Declaraţia Naţiunilor 
Unite şi hotărârea noastră de a crea, în colaborare cu celelalte naţiuni 
iubitoare de pace, o ordine internaţională bazată pe principii de 
drept, închinată păcii, securităţii, libertăţii şi bunăstării generale a 
omenirii [s.n.]. 

Făcând această Declaraţie, cele trei puteri îşi exprimă speranţa că 
guvernul provizoriu al Republicii Franceze va putea să li se alăture în 
cadrul procedurii propuse. 


VI 
Despre Polonia 


Noi ne-am întrunit în Conferinţa din Crimeea pentru a rezolva 
deosebirile noastre de vederi în chestiunea Poloniei. Am discutat 
complet toate aspectele chestiunii poloneze. Am confirmat din nou 
dorinţa noastră comună de a vedea restabilită o Polonie puternică, 
liberă, independentă şi democratică [s.n.] şi, în urma convorbirilor 
noastre, am convenit asupra condiţiunilor pe baza cărora va fi format 


un nou guvern provizoriu polonez al unităţii naţionale, în aşa fel încât 
să fie recunoscut de către principalele trei puteri. 

S-a ajuns la următorul acord: 

„O nouă situaţie s-a creat în Polonia, în urma completei ei eliberări de 
către Armata Roşie. Aceasta necesită crearea unui guvern provizoriu 
polonez, care să aibă o bază mai largă decât a fost posibil înainte, 
până la recenta eliberare a părţii de vest a Poloniei. Guvernul 
provizoriu care funcţionează actualmente în Polonia trebuie să fie 
reorganizat pe o mai largă bază democratică, în aşa fel încât în el să 
intre personalităţi democrate din Polonia şi polonezi din străinătate. 
Acest nou guvem trebuie apoi să ia denumirea de guvem polonez 
provizoriu de unitate naţională. 

V.M. Molotov, domnul A. Harriman şi Sir Archibald Clark Kerr sunt 
împuterniciţi, în calitate de Comisiune, să se consulte la Moscova în 
primul rând cu membrii actualului guvern provizoriu şi cu alţi lideri 
democrați polonezi atât din Polonia, cât şi din străinătate, în scopul 
reorganizării actualului guvern pe bazele sus-arătate. Acest guvern 
polonez provizoriu de unitate naţională trebuie să îşi ia obligaţia de a 
organiza alegeri libere şi nestingherite de nimic, cât mai curând, pe 
baza dreptului de vot general şi secret. Toate partidele antinaziste şi 
democratice trebuie să aibă dreptul de a lua parte şi a avea candidaţii 
lor la aceste alegeri. 

Când guvernul polonez de unitate naţională va fi format conform 
celor sus-arătate, guvernul U.R.S.S., care are în prezent relaţii 
diplomatice cu actualul guvern provizoriu al Poloniei, guvernul 
Regatului Unit şi guvernul S.U.A. vor stabili relaţii diplomatice cu 
noul guvern polonez provizoriu de unitate naţională şi vor face 
schimb de ambasadori, ale căror rapoarte vor informa guvernele 
respective asupra situaţiei din Polonia. 

Şefii celor trei guverne consideră că graniţa de est a Poloniei trebuie 
să treacă de-a lungul liniei Curzon, deviind de la ea în unele sectoare 
de la cinci până la opt kilometri în folosul Poloniei. Şefii celor trei 
guverne recunosc că Polonia trebuie să capete o mărire considerabilă 


a teritoriului la nord şi la vest. Ei consideră că în privinţa întinderii 
acestei măriri de teritoriu va fi cerută la timp părerea noului guvern 
polonez provizoriu de uniune naţională şi că apoi stabilirea definitivă 
a graniţei de vest a Poloniei va fi amânată până la Conferinţa de 
pace“. 


VII 
Despre Iugoslavia 


Noi am socotit necesar a recomanda mareşalului Tito şi doctorului 
Subaşici să aplice neîntârziat acordul încheiat între ei şi pe baza 
acestui acord să formeze guvernul provizoriu unit. 

S-a hotărât de asemenea a recomanda ca de îndată ce va fi format 
noul guvern iugoslav să declare: 

1) că Vecea antifascistă de eliberare naţională a Iugoslaviei va fi 
lărgită prin intrarea în ea a membrilor ultimei Scupcine iugoslave, 
care nu s-au compromis prin colaborarea cu duşmanul şi vor crea 
astfel organul denumit parlament provizoriu; 

2) că actele legislative ale Vecei antifasciste de eliberare naţională vor 
fi supuse confirmării ulterioare a Adunării Constituante. 

S-a făcut de asemenea o trecere în revistă generală a celorlalte 
chestiuni balcanice. 


VIII 
Consfătuirea miniştrilor afacerilor străine 


În cursul întregii Conferinţe, afară de consfătuirile zilnice ale şefilor 
guvernelor şi miniştrilor afacerilor străine, au avut loc zilnic 
consfătuiri separate ale celor trei miniştri ai afacerilor străine, la care 
au participat consilierii lor. 

Aceste consfătuiri s-au dovedit a fi extrem de utile şi la Conferinţă s-a 
căzut de acord că trebuie creat un mecanism permanent pentru 
consultări regulate între cei trei miniştri ai afacerilor străine. De aceea 
miniştrii afacerilor străine se vor întruni atât de des cât va fi necesar, 
probabil la fiecare 3 sau 4 luni. Aceste consfătuiri vor avea loc pe 


rând în cele trei capitale, iar prima consfătuire va avea loc la Londra 
după Conferinta Naţiunilor Unite pentru crearea organizaţiei 
internaţionale a securităţii. 


IX 
Unitatea în organizarea păcii, ca şi în conducerea războiului 


Conferinţa noastră din Crimeea a confirmat din nou hotărârea noastră 
comună de a păstra şi întări în viitoarea perioadă de pace acea unitate 
de scopuri şi acţiune care a făcut ca în războiul actual victoria să fie 
posibilă şi neîndoielnică pentru Naţiunile Unite. Noi credem că 
aceasta este o obligaţie sfântă a guvernelor noastre faţă de popoarele 
lor, precum şi faţă de popoarele lumii întregi. 

Numai continuând şi lărgind colaborarea şi înţelegerea reciprocă 
dintre cele trei ţări ale noastre şi dintre toate popoarele iubitoare de 
pace poate fi realizată năzuinţa cea mai înaltă a omenirii — pacea 
trainică şi stabilă care, după cum se spune în Carta Atlantică, „să 
asigure o astfel de situaţie în care toţi oamenii din toate ţările să 
poată trăi toată viaţa lor fără să cunoască nici frica, nici mizeria “ 
[s.n.]. 

Victoria în acest război şi crearea organizaţiei internaţionale care este 
prevăzută prezintă posibilitatea cea mai mare din toată istoria 
omenirii pentru crearea, în anii apropiaţi, a principalelor condiţii ale 
unei astfel de păci. 


Citind analiza de mai sus, cuprinsă în Comunicatul Conferinţei 
Reprezentanţilor celor trei mari puteri de la Ialta de pe data de 15 
februarie 1945, m-am oprit la o frază din capitolul LX, unde sunt evocate 
Carta Atlantică şi obligaţia „să se asigure o astfel de situaţie în care toţi 
oamenii din toate ţările să poată trăi toată viaţa lor fără să cunoască nici 
frica, nici mizeria“. Să comparăm această declaraţie cu analiza trimisă de 
M.S. Regele Mihai preşedintelui Roosevelt în 24 ianuarie 1945, unde, la 
capitolul VII, e prezentată poziţia Comisiei Aliate de Control faţă de 


populaţia etnică de origine germană, indiferent de cetăţenie. Discriminarea 
pe care o practică sovieticii încalcă flagrant Carta Atlantică: 


La 6 ianuarie Comisia Aliată de Control a trimis guvernului român o 
notă care cerea ca, în perioada dintre 10 ianuarie şi 20 ianuarie, toţi 
bărbaţii cu vârste de la 17 la 45 de ani şi femeile cu vârste de la 18 la 
30 de ani (cu excepţia celor cu copii mai mici de 1 an) de origine 
etnică germană, indiferent de cetăţenie, să fie mobilizați la muncă. 
[...] La sfârşit nota Comisiei Aliate de Control adăuga că în 
instrucţiunile emise de guvernul român cu privire la această 
mobilizare se vor prevedea pedepse severe pentru cei care se 
eschivează de la mobilizare şi pentru familiile lor, sau pentru 
persoanele care i-ar ascunde. Deşi nota sovietică nu menţionează 
acest fapt, cei mobilizați trebuiau să meargă să muncească pe 
teritoriul U.R.S.S.-ului. 


Acest capitol VII din Memoriul trimis de M.S. Regele Mihai 
preşedintelui Roosevelt e un document esenţial pentru cunoaşterea 
atitudinii poporului român faţă de minoritățile etnice prezente în România, 
atitudine regăsibilă şi în intervenţia energică a suveranului român, ori de 
câte ori e obligat de sovietici să încalce Constituţia, democraţia şi 
drepturile omului. lată ce susţine suveranul în continuare în analiza sa: 


Aceşti cetăţeni (de etnie germană, n.n.), care numără astăzi 
aproximativ o jumătate de milion, sunt stabiliţi în România de multă 
vreme (transilvănenii de şapte secole, cei din Banat de două secole). 
Pentru aceste motive, aceşti cetăţeni constituie o parte reală a naţiunii 
române, de care sunt legaţi în întregime, şi, prin urmare, a-i lua fie şi 
pentru o scurtă perioadă din gospodăriile lor ar perturba într-un mod 
foarte serios toate ramurile de activitate ale ţării... 


În capitolul VIII, suveranul se referă la „amestecul în viaţa 
administrativă a Moldovei“ şi la încălcarea declaraţiei făcute de Molotov 
în 2 aprilie care garanta „independenţa României şi neamestecul U.R.S.S. 
în treburile ei interne“. Exemplele sunt date din viaţa administrativă, unde 
au fost instalate administrații improvizate, asistate de armata sovietică. 
Lor li se adaugă exemplele de cenzură, unde conţinutul telegramelor, al 
presei şi al programelor de radio e decis şi falsificat de autorităţile 
sovietice, fără o consultare a părţii române. Toate acestea nu pot fi socotite 
decât un atentat permanent împotriva suveranităţii României şi a 
drepturilor omului. 


Lupta dintre democraţie şi dictatură. „Câte declaraţii, tot atâtea 
încălcări ale lor“ 


D.U.: Aţi fost întrebat de nenumărate ori cum s-a petrecut abdicarea 
forţată. În primăvara anului 1948 aţi informat opinia publică internaţională 
despre actul ilegitim, contrar voinţei poporului român, întreprins de 
comunişti cu acordul sau în sensul indicaţiei sovietice. Dar aţi ştiut încă 
din toamna şi mai ales din iarna dintre anii 1944 şi 1945 că nu numai 
independenţa şi suveranitatea României se află în pericol, ci şi democraţia 
României, prevederile Constituţiei româneşti fiind mereu încălcate. Şi de 
ce ar fi fost ele luate în considerare, când erau nesocotite tratate 
internaţionale, articolele şi prevederile armistiţiului, competenţa trilaterală 
a Aliaților, redusă şi ea treptat la monolitismul politic şi executiv sovietic? 
Am citit instrucţiunile Departamentului de Stat către reprezentanța 
americană din România, după discuţia avută cu Majestatea Voastră şi 
Regina-mamă Elena. E o discuţie din februarie 1945. 

M.S.: Noi am înţeles să respectăm declaraţia privind Europa eliberată 
— timpul ne va arăta în ce fel şi cu ce sacrificare a destinului popoarelor ei. 
Acea declaraţie de la Ialta din februarie se referea la responsabilitatea 
comună a celor trei guverne: sovietic, britanic şi american. Susţinea de 


asemenea că popoarele din fostele state satelit ale Axei au voie, au 
posibilitatea să-şi aleagă forma de guvernământ în care vor trăi. Cei trei 
aliaţi trebuiau să vegheze ca guvernele din ţările respective să reprezinte 
toate elementele şi forţele democratice ale popoarelor respective. 

D.U.: Or, nici vorbă de aşa ceva. 

M.S.: Despre amestecul în politica internă am mai vorbit. Siguranţa 
formei de guvernământ era periclitată, şi asta în nici un caz de voinţa 
poporului. România era în pericol, Constituţia, soarta poporului român, 
monarhia constituţională şi însăşi securitatea noastră ca persoane, a mamei 
mele, a mea erau în pericol. 

D.U.: Dar exista declaraţia lui Molotov din 2 aprilie 1944 că guvernul 
sovietic nu urmăreşte scopul de a schimba structura socială existentă în 
România. 

M.S.: Câte declaraţii, tot atâtea încălcări ale lor. 

D.U.: Ca exemplu, Declaraţia Frontului Naţional-Democrat cu privire 
la Conferinţa de la Ialta. O declaraţie din februarie 1945, apărută în ziarul 
România liberă. Se vorbea acolo de respectarea drepturilor suverane ale 
tuturor naţiunilor mici şi mari. Se făceau trimiteri la Conferinţa din 
Crimeea şi la faptul că va exista o coordonare a politicii celor trei guverne 
pentru „a ajuta“ popoarele „eliberate“. Dar violenţa Declaraţiei Frontului 
Naţional-Democrat, taxând rezultatul Conferinţei ca o lovitură nimicitoare 
dată politicii duse de conducătorii reacţionari ai celor două partide istorice 
şi la adresa politicii reacționare a prim-ministrului general Rădescu, nu 
cred că a avut ecouri liniştitoare. Şi deşi se tot vorbea de rezolvarea prin 
metode democratice şi despre un guvern „care să reprezinte în mod larg 
toate elementele democratice ale populaţiei“, numai despre democraţie n-a 
fost vorba... 


Declaraţie a Frontului Naţional-Democratic cu privire la hotărârile 
Conferinţei de la Ialta, datată la 15 februarie 1945. 
(Text apărut în România liberă, an III, nr. 171 din 19 februarie 1945, 


p. 3.) 


1. Conferinţa din Crimeea a confirmat din nou completa unitate de 
vederi şi hotărârea de nestrămutat luată la 'Teheran în cea mai perfectă 
înţelegere de către cei trei mari conducători ai celor mai mari popoare 
din lume de a înfrânge cât mai repede duşmanul comun, Germania 
hitleristă, şi de a stârpi definitiv fascismul, duşmanul cel mai 
întunecos şi sângeros al civilizaţiei umane. 

În ajunul victoriei asupra Germaniei hitleriste, când eroica Armată 
Roşie bate la porţile Berlinului, iar vitezele armate anglo-americane 
sparg frontierele de apus ale Germaniei, marii aliaţi au afirmat din 
nou scopurile nobile care le-au unit nu numai pentru înfrângerea 
duşmanului comun, dar şi pentru a colabora şi după victorie în 
vederea asigurării păcii, pe baza respectării drepturilor suverane ale 
tuturor naţiunilor mici şi mari [s.n.]. 

În acest scop se instituie o organizaţie internaţională generală pentru 
menţinerea păcii şi a securităţii. 

Conferinţa din Crimeea a confirmat din nou hotărârea comună de a 
păstra şi întări, în viitoarea perioadă de pace, „acea unitate de scopuri 
şi acţiune care a făcut ca în războiul actual victoria să fie posibilă şi 
neîndoielnică pentru Naţiunile Unite“. 

2. Este de o deosebită importanţă pentru poporul român declaraţia 
privitoare la Europa eliberată, afirmând înţelegerea şi coordonarea 
politicii celor trei guverne de a ajuta popoarele eliberate de sub 
stăpânirea Germaniei naziste şi popoarele statelor foste satelite ale 
Axei în Europa, atunci când acestea vor rezolva prin metode 
democratice problemele lor vitale, politice şi economice [s.n.]. 
Această declaraţie arată limpede poporului român calea pe care 
trebuie să meargă pentru a obţine sprijinul politic şi economic al 
marilor Națiuni Unite şi în special al Uniunii Sovietice, fără de care 
România nu îşi poate asigura independenţa, suveranitatea şi refacerea 
naţională şi economică. 


Calea aceasta, corespunzând în întregime propriilor dorinte, 
străduinţe şi interese naţionale ale poporului român, este aceea a 
nimicirii ultimelor urme ale nazismului şi fascismului şi creării 
instituţiilor democratice după propria alegere [s.n.]. 

3. Declaraţia Crimeii a spulberat definitiv ultima speranţă a fasciştilor 
şi reacţionarilor de pretutindeni, care nădăjduiau în provocarea de 
neînţelegeri şi conflicte între marii aliaţi. 

Rezultatul Conferinţei e o lovitură nimicitoare dată politicii duse de 
conducătorii reacţionari ai celor două partide „istorice“ după 23 
August 1944, precum este o lovitură nimicitoare dată politicii 
reacționare a dlui prim-ministru general Rădescu [s.n.]. 

Este evident că refacerea naţională şi economică a României nu este 
posibilă prin sabotarea operei de democratizare a ţării, prin 
camuflarea legionarilor şi scoaterea lor în stradă, prin sabotarea 
epuraţiei aparatului de stat şi prin împiedicarea arestării şi pedepsirii 
criminalilor de război şi a celor vinovaţi de dezastrul ţării. Este 
evident că România nu poate păşi pe drumul refacerii şi al 
progresului, dacă se duce o politică de aţâţare şovină şi de 
împiedicare a îndeplinirii marilor reforme sociale, în primul rând a 
reformei agrare. 

Numai rezolvarea prin metode democratice a problemelor vitale, 
politice şi economice va permite încadrarea sinceră a României în 
rândul popoarelor luptătoare pentru progres şi civilizaţie, asigurând 
prin aceasta dezvoltarea şi înflorirea ţării noastre. 

4. Dar rezolvarea prin metode democratice a problemelor vitale şi 
politice ale României se poate îndeplini — aşa cum rezultă şi din 
Comunicatul Conferinţei din Crimeea — numai de un guvern „care să 
reprezinte în mod larg toate elementele democratice ale populaţiei “ 
[s.n.]. 

Un asemenea guvern nu poate fi format din conducătorii reacţionari 
ai partidelor „istorice“ sau de reacţionari ca dl general Rădescu 
[s.n.]. Protectorii fasciştilor din ţară, sabotorii îndeplinirii loiale a 
generoaselor condiţii de armistițiu, duşmanii libertăţilor democratice 


şi reformelor sociale sunt o piedică în calea încadrării sincere a 
României în marea familie a popoarelor care luptă pentru progres şi 
pentru libertate, sunt o piedică în calea stabilirii bunelor raporturi cu 
Naţiunile Unite şi în general cu marea noastră vecină din răsărit, 
Uniunea Sovietică. Politica lor reacționară, duşmănoasă poporului 
este o piedică în calea propăşirii poporului român. 

Frontul Naţional-Democrat reprezintă o uniune naţională a tuturor 
forţelor democratice din ţară, iar programul de guvernare F.N.D. 
cuprinde cerinţele vitale ale ţării şi ale poporului, garantând stârpirea 
ultimelor urme ale fascismului din ţară, reclădirea unei Românii cu 
adevărat democratice, care va putea obţine un loc de cinste în familia 
popoarelor iubitoare de pace şi libertate. 

5. Conferinţa din Crimeea înseamnă un imens ajutor moral, politic şi 
material dat ţării noastre în lupta poporului pentru independenţa şi 
securitatea naţională, pentru democratizarea şi progresul ţării. 

De aceea Consiliul F.N.D. şi întregul popor român salută cu 
entuziasm hotărârile Conferinţei din Crimeea. 

Trăiască lupta unită a tuturor popoarelor împotriva fascismului! 
Trăiască marile Națiuni Unite şi marii lor conducători, mareşalul Iosif 
Stalin, Franklin Roosevelt şi Winston Churchill! 


Consiliul Frontului Naţional-Democrat 


Declaraţia Frontului Naţional-Democratic cu privire la hotărârile 
Conferinţei de la Ialta e o dovadă clară de deformare a documentelor 
istoriei şi de „interpretare“ a acestora, până la desfigurarea şi răsturnarea 
oricărei semnificaţii. F.N.D., care fusese creat pentru a dezechilibra 
democraţia românească, a avut rolul acelei maşinării de război inventate în 
Antichitate prin care o cetate asediată un timp îndelungat ajungea, în fine, 
să fie cucerită. F.N.D. a acţionat în acea perioadă ca un berbece al 
dictaturii roşii. El a eliminat nu doar adevărul unor documente şi rezoluţii, 


ci orice fel de semnificaţie democratică, prezentă în comunicatele unor 
conferinţe internaţionale sau în documentele politice ale României. 


Promisiuni neonorate 


D.U.: Exista semnătura sovietică pe Declaraţia din Crimeea. 

M.S.: Şi câte asigurări, şi note, şi promisiuni... Dar atunci când am 
vorbit cu generalul Schuyler ştiam că sunt obligat să informez care este 
realitatea în România. 

D.U.: lar când aţi fost obligat să abdicaţi, şi lucrul acesta s-a uitat sau 
nu se ştie de loc, nu s-a respectat decizia celor trei guverne aliate sau 
promisiunea pe care v-au făcut-o, şi anume că „responsabilitatea pentru 
garantarea securităţii dvs. şi acordarea protecţiei sau a mijloacelor de 
plecare din ţară trebuie să revină Comisiei Aliate de Control“. A asistat 
Comisia Aliată de Control la întrevederea dvs. cu Dej, când aţi fost obligat 
să semnaţi abdicarea, sub şantajul că vor fi ucişi 1.000 de oameni? 

M.S.: Nici vorbă. 

D.U.: A asistat Comisia Aliată de Control sau competenţa trilaterală, 
când v-aţi făcut bagajele sub supraveghere? 

M.S.: Nici vorbă. 

D.U.: A întocmit vreo Comisie Aliată de Control sau competenţa 
trilaterală un inventar al bunurilor cu care aţi plecat din ţară sau a decis ea 
ce despăgubiri materiale vi se cuvin? 

M.S.: Se ştie că nu. 

D.U.: Au făcut ruşii sau comuniştii români acest inventar? 

M.S.: Nu. Dar e şi limpede de ce. Ca să poată apoi să mintă, să 
calomnieze. 

D.U.: Şi, de ce nu, să sustragă valori, mari valori, afirmând că 
Majestatea Voastră le-aţi luat la plecare! 


În 23 februarie 1945 s-au dat Instrucţiuni ale Departamentului de Stat 
către reprezentanța americană din România în ceea ce priveşte precizarea 


poziţiei guvernului american faţă de evenimentele din România. 
(Documentul se află la Arhivele Statului Bucureşti, colecţia 
Microfilme S.UA., r. 664, c. 908-911.) 


Departamentul de Stat 
Urgent 

Reprezentanţa americană 
Bucureşti (România) 


Departamentul de Război a adus la cunoştinţa Departamentului de 
Stat telegrama generalului Schuyler referitoare la convorbirea cu 
regele şi mama acestuia. Departamentele de Război şi de Stat sunt de 
acord că aceasta este în primul rând o problemă politică şi că 
telegrama de faţă, care a fost pusă de acord cu Departamentul de 
Război, trebuie să servească drept instrucţiuni atât pentru Schuyler, 
cât şi pentru dvs. 

Declaraţia privind Europa eliberată, adoptată la Ialta, la 12 
februarie, stabileşte responsabilitatea comună a celor trei guverne în 
a da popoarelor din fostele state satelit ale Axei posibilitatea să-şi 
aleagă forma de guvernământ în care vor trăi [s.n.]. Cele trei guverne 
au căzut de acord să îşi concentreze acţiunile politice, acolo unde ele 
apreciază că situaţia o cere, în a ajuta aceste popoare să instaureze o 
pace internă şi în formarea unor autorităţi guvernamentale interimare 
care să reprezinte larg elementele democratice ale populaţiei şi care să 
se angajeze să instaureze cât mai curând posibil, prin alegeri libere, 
guverne receptive la voinţa poporului. 

În consecinţă, securitatea regelui şi a mamei sale, ceea ce reprezintă 
o problemă strâns legată de forma de guvernământ, devine o 
chestiune de directă preocupare pentru cele trei guverne aliate [s.n.] 
în cadrul actualului sistem de control. Aceasta nu ar prejudicia 


desfăşurarea proceselor democratice ulterioare, dacă poporul român 
va dori atunci să ridice problema instituţiilor sale guvernamentale. 
Credem că regina exagerează în temerea ei, crezând că ruşii ar putea 
să o predea comuniştilor. Având în vedere declaraţia lui Molotov din 
2 aprilie 1944 că guvernul sovietic nu urmăreşte scopul „de a 
schimba structura existentă în România“ şi semnătura sovietică pe 
Declaraţia din Crimeea [s.n.], Departamentul nu se poate situa pe o 
anumită poziţie în problema instituţiilor, ceea ce ar putea implica 
posibilitatea ca guvernul sovietic să se depărteze de la acele principii. 
Noi considerăm că dacă comuniştii români vor face într-adevăr o 
încercare de a lua puterea, problemă care ar trebui să preocupe cele 
trei guverne aliate, şi dacă securitatea personală a regelui şi a mamei 
sale este ameninţată, responsabilitatea pentru garantarea securităţii 
lor prin acordarea oricărei protecţii sau a mijloacelor de plecare din 
țară trebuie să revină Comisiei Aliate de Control [s.n.]. Chiar dacă 
autorităţile sovietice îndeplinesc în mod obişnuit funcțiile 
administrativă şi executivă în Comisia Aliată de Control, este 
admisibil să presupunem că reprezentanţii celor trei guveme ar 
acţiona acum în probleme de acest fel cu o competenţă trilaterală, 
guvernul Statelor Unite nu ar fi atunci în situaţia de a reacţiona 
independent în a oferi protecţie, dar generalul Schuyler poate 
participa, alături de colegii săi sovietic şi britanic, la punerea de acord 
a oricărui plan pe care l-ar impune unele evenimente viitoare. 
Folosind cele de mai sus pentru orientarea dvs. în viitoarele 
convorbiri cu regele şi mama sa, dvs. sau generalul Schuyler puteţi 
spune că guvernul nostru recunoaşte importanţa rolului regelui în 
evenimentele de la 23 August şi sprijinul său loial acordat cauzei 
aliate de atunci încoace [s.n.]; şi că nu avem nici un motiv să credem 
că Aliaţii noştri nu ne împărtăşesc opinia că regele a jucat un rol 
important şi este un factor stabilizator în politica românească. El 
trebuie să îşi aprecieze singur răspunderea faţă de poporul său [s.n.]. 
Dacă evenimentele iau o întorsătură care să îi permită să se aştepte la 
violenţă, guvernul nostru ar prefera ca măsurile ce vor trebui adoptate 


să fie puse de acord cu guvernele britanic şi sovietic, potrivit 
principiilor stabilite de declaraţia tripartită referitoare la cele de mai 
sus. S-ar putea motiva că nu intră în sfera de competenţă a generalului 
Schuyler să acorde protecţie familiei regale, dincolo de calitatea sa de 
reprezentant în Comisia Aliată de Control, şi că, cu excepţia unei 
cereri extreme de protecţie în caz de urgenţă împotriva unei violenţe 
fizice, pe care o poate satisface, el trebuie să prezinte mai întâi 
problema Comisiei Aliate de Control pentru a fi analizată de colegii 
săi sovietic şi britanic. Asistenţa pe care reprezentanța dvs. ar putea fi 
solicitată să o acorde ar fi limitată, desigur, de caracterul de informare 
al misiunii dvs. 


Iuliu Maniu, în decembrie 1944. Ingerinţa sovieticilor în 
Transilvania 


Scriam în 1991 că într-o zi istoricii vor trebui să scrie o carte despre Iuliu 
Maniu. Ar fi cazul ca istoria românească să înceapă să-şi asume 
responsabilităţile ce îi incumbă. Să nu mai lase pe seama scriitorilor şi a 
ziariştilor o sarcină care îi revine prin profesionalism — dacă nu s-au 
deprofesionalizat — şi prin conştiinţă şi responsabilitate — dacă nu s-au 
demonetizat, ca şi leul, conştiinţa şi responsabilitatea. Nu cred că eram 
omul pregătit să scriu şi să adun material, aşa cum am putut şi cum am 
fost lăsată de împrejurări şi de oameni, pentru această carte. Nu sunt 
istoric, nu am veleităţi politice, nici orgoliul de a descoperi noi teritorii, 
nici iluzia că aş putea rosti ultimul cuvânt. Îmi place însă să verific orice 
afirmaţie a celorlalţi, nu neapărat din suspiciune, deşi cunoaşterea 
înlocuită atâtea decenii prin propagandă ar fi trebuit să ne înarmeze pe toţi 
cu o benefică suspiciune. Am auzit de atâtea ori sloganul cu naivitatea 
politică manifestată după armistițiu de români şi de partidele istorice, i-am 
auzit pe atâţia ignoranţi declarând ritos că Regele Mihai ne-a vândut 
sovieticilor şi înţeleg aproape mai bine viclenia omisiunilor decât pe aceea 
a bruiajului de informaţii. Dacă nu sunt în stare să prevăd când, cum şi de 
ce ni se va spune sau vom afla într-o zi adevărul, presimt când, cum şi de 


ce ni se oferă minciuna sau jumătatea de adevăr. Partidele istorice şi 
Regele Mihai I au ştiut încă din 1944 că sovieticilor li s-a dat mână liberă 
în aplicarea armistiţiului. 

lată ce gândea Iuliu Maniu în noiembrie 1944 şi care erau temerile şi 
atitudinea lui faţă de situaţia României, expuse cu lucididitate şi simţ al 
realităţii lui Le Rougetel, colegul britanic al lui Burton Y. Berry, 
reprezentantul S.U.A. la Bucureşti, autorul atâtor telegrame privind 
aplicarea armistiţiului şi rolul Comisiei Aliate de Control pentru România, 
pe care le-aş numi telegramele unei vinovate părăsiri a scenei, telegramele 
unei dezertări morale faţă de soarta poporului român, faţă de independenţa 
şi suveranitatea României. Cât priveşte declaraţia lui Molotov şi faptul că 
cei trei aliaţi principali anticipau ca România să fie un stat independent şi 
suveran, rezultatele ne sunt cunoscute pe pielea noastră şi au fost plătite la 
propriu cu pielea românilor. 

Iuliu Maniu va fi una din marile victime ale calităţilor pe care i le 
recunoaşte însuşi reprezentantul S.U.A. la Bucureşti, domnul Burton Y. 
Berry, care vorbeşte despre el ca despre o personalitate politică ce „s-a 
distins ca un curajos campion al acţiunilor şi sentimentelor proaliate din 
România, chiar în zilele sumbre ale dictaturii lui Antonescu“. Declarându- 
| un lider politic autentic şi socotind că „respectul pe care îl au toţi românii 
pentru el îl umbreşte pe acela avut pentru oricare român“, Burton Y. Berry 
vrea să-l ferească pe Iuliu Maniu „pentru tot ce a fost şi ce este“ de 
convingerea generală că „dizolvarea statului român este în prezent în 
curs“. Nu era şi el un om la fel de naiv sau de vulnerabil, mizând pe buna- 
credinţă, ca toţi românii care nu puteau să conceapă că vor fi părăsiţi de 
aliaţii americani şi britanici? Şi-ar fi putut el imagina că independenţa, 
suveranitatea şi democraţia României vor fi condamnate la captivitate şi 
exterminare, asemenea acestui mare om politic şi patriot care a fost Iuliu 
Maniu, auzindu-şi sentinţa de detenţie pe viaţă, mort în închisoare şi supus 
apoi decenii la rând calomniilor, cenzurii, radierii din memoria noastră? 


Bucureşti. 9 decembrie 1944. Telegramă a reprezentantului S.U.A. la 
Bucureşti, Burton Y. Berry, conţinând rezumatul unei convorbiri avute cu 
Iuliu Maniu privind aplicarea armistiţiului şi rolul Comisiei Aliate de 
Control pentru România. 

(Documentul se găseşte la Arhivele Statului Bucureşti, colecţia 
Microfilme S.U.A., r. 630, c. 767-769.) 


Acum câteva zile, Maniu i-a spus colegului meu britanic, Le 
Rougetel, că dacă guvernul britanic doreşte ca România să îşi încerce 
norocul cu sovieticii mai degrabă decât cu puterile anglo-saxone, în 
caz că o hotărâre se impune, el va înţelege pe deplin situaţia, dar ar fi 
recunoscător să primească un indiciu în acest sens. Transmiţând 
această declaraţie către Foreign Office, Le Rougetel a afirmat că el 
este convins că Maniu în mod sincer aştepta o orientare şi propunea 
ca aceste informaţii să poată fi folosite drept bază pentru a i se 
transmite un mesaj lui Maniu. 

Aseară, cu mine însă Maniu a dezvoltat mult mai complet aceeaşi 
idee. El a spus că, dacă ar fi ştiut că sovieticilor li se va da mână 
liberă în aplicarea armistiţiului, el nu l-ar fi sfătuit pe rege să 
semneze armistițiul [s.n.]. El a susţinut că insistenţele sale şi acţiunea 
română care a rezultat din aceasta au împins de fapt linia Focşani- 
Galaţi — care ar fi putut fi menţinută încă mult timp — chiar până la 
porţile Budapestei. 

El mi-a vorbit despre o propunere făcută lui Molotov acum un an, 
referitoare la relaţiile dintre România şi Uniunea Sovietică, şi a 
explicat că datorită loialității lui faţă de puterile democratice nu 
primise această propunere. În acea vreme el era convins că puterile 
democratice vor menţine România independentă şi suverană. Cu toate 
acestea, totul indică astăzi că nu aceasta a fost intenţia acelor puteri. 
Din contră, se pare că Rusia sovietică a proiectat în mod deliberat să 
facă din România o ţară comunistă, în timp ce puterile democratice 
priveau în linişte. Pentru a-şi susţine opinia, el a citat exemple ca: 


instalarea comuniştilor unguri în funcţii administrative în nordul 
Transilvaniei; progresele înregistrate de sovietici în colonizarea 
Constanţei şi cererea recentă a lui Malinovski ca toate cele patru 
regiuni româneşti din Transilvania care au fost împărţite între 
România şi Ungaria prin Dictatul de la Viena să fie date sub 
administraţie sovietică şi ungară [s.n.]. 

Cu o emoție deosebită Maniu a întrebat dacă America şi Marea 
Britanie doreau ca România să devină o parte a Uniunii Sovietice. 
„Dacă asta se doreşte, sfătuiţi-mă în consecinţă, întrucât aceasta poate 
fi uşor aranjată spre un avantaj mai mare pentru România decât o pot 
face comuniştii români.“ Apoi a repetat că, dacă intenţia noastră este 
de a abandona România, noi avem obligaţia să i-o spunem, iar el 
datorează poporului român obligaţia să îi asigure cele mai bune 
condiţii. 

I-am spus lui Maniu că, după câte ştiam eu, declaraţia lui Molotov 
din primăvara trecută şi articolele din armistițiu arătau că cei trei 
principali aliaţi anticipau ca România să fie un stat independent şi 
suveran [s.n.]. 

Departamentul ştie foarte bine că Maniu s-a distins ca un curajos 
campion al acţiunilor şi sentimentelor proaliate din România chiar şi 
în zilele sumbre ale dictaturii lui Antonescu. El are un mare număr de 
adepţi politici în ţară şi eu cred că respectul pe care-l au toţi românii 
pentru el îl umbreşte pe acela avut pentru oricare alt român. Pentru ce 
a fost el şi pentru ceea ce este, pare important ca el să fie ferit să 
alunece spre a împărtăşi convingerea generală că dizolvarea statului 
român este în prezent în curs. Având în vedere cele de mai sus, sunt 
de părere că orice mesaj de care Maniu ar putea lua cunoştinţă ar fi 
oportun. 


Strada Sfinţilor 


Între timp, de-a lungul celor aproape două decenii care au trecut, s-au 
publicat mai multe cărţi despre Iuliu Maniu; prima dintre ele, scrisă de 
loan Scurtu şi intitulată simplu luliu Maniu, a apărut la Editura 


Enciclopedică în 1995, apoi, în 1998, au apărut Amintiri despre Iuliu 
Maniu de Ionel Pop, Zaharia Boilă şi Matei Boilă, la Editura Dacia, iar în 
2008, cartea scrisă de Andreea Dobeş, Iuliu Maniu, un creator de istorie, 
editată de Fundaţia Academia Civică. Documentele procesului său şi ale 
proceselor celorlalți membrii P.N.[. au fost publicate. Am văzut o 
mulţime de documente şi numărul acela din ziarul Scânteia din 13 
noiembrie 1947 care scrie cu litere de-o şchioapă, exultând de fericire: 
Iuliu Maniu şi Ion Mihalache condamnaţi la temniţă grea pe viață, şi 
alături, tot cu litere mari, numele lui Marin Mihalache, Gr. Niculescu- 
Buzeşti, Penescu... Pe „coloana“ din stânga sunt înşirate numele 
condamnaților, iar în dreapta e tipărită sentinţa, totul transformat într-un 
reportaj al justiţiei triumfătoare, nu se ştie de ce şi ce fel de justiţie, dat 
fiind că e vorba de condamnarea atâtor lideri care au făcut istoria 
României. Am citit lucruri cumplite despre suferinţele îndurate, cum a fost 
cărat trupul mort al lui Maniu pe scări, urcând şi coborând şi în moarte 
treptele. Se spune că i s-ar fi rupt înadins picioarele căci era prea înalt şi 
nu încăpea în sacul în care urma să fie aruncat în groapa comună. 

Corneliu Coposu mi-a spus câteva cuvinte, dar eu rețin ca un acord 
inconfundabil fraza „era atât de înalt“. 

Revăd Declaraţia pe care a scris-o de mână, în care afirmă că nu 
acceptă personal hotărârea de la Moscova, acordul tripartit. 


Subsemnatul Iuliu Maniu, domiciliat pe str. Sfinţilor, No.10, 
Bucureşti, declar următoarelor [sic]: 

Acordul de la Moscova, care a fost determinat în bună parte de 
intervenţia mea, făcută guvernelor din Moscova, America şi Anglia, 
arătând că guvernul român nu satisface hotărârilor [sic] de la Yalta şi 
Potsdam. 

Dnii Clark Kerr şi Harriman mi-au cerut să accept acordul de la 
Moscova şi să colaborez cu punerea lui în aplicare. Hotărârea de la 
Moscova nu mă satisface şi nu accept personal acest acord. Vom da 
un răspuns după convocarea delegaţiei permanente a Partidului. 


4 noiembrie 1944. Decretul regal de numire a miniştrilor în guvernul 
nou constituit. Al doilea guvern condus de Generalul Constantin 
Sănătescu 


Mihai I 

Prin graţia lui Dumnezeu şi voinţa naţională, 
rege al României. 

la toţi de faţă şi viitori, sănătate. 


În baza dispoziţiunilor art. 88 din Constituţie şi art. 1 şi 2 din Legea 
pentru organizarea ministerelor, 

Am decretat şi decretăm 

Art. 1. Domnul Petru Groza se numeşte vicepreşedinte al Consiliului 
de Miniştri; 

Art. 2. Se numesc miniştri secretari de stat domnii: 

Lucrețiu Pătrăşcanu, la Departamentul Justiţiei; 

Constantin Vişoianu, la Departamentul Afacerilor Străine; 

Gheorghe Pop, la Departamentul Cultelor şi Artelor; 

Constantin Brătianu, la Departamentul Producţiei de Război; 

Niculae Penescu, la Departamentul Afacerilor Interne; 

Mihail Romniceanu, la Departamentul Finanţelor; 

Profesor Daniel Danielopol, la Departamentul Sănătăţii şi Asistenţei 
Sociale; 

Aurel Leucuţia, la Departamentul Economiei Naţionale; 

Profesor Ion Hudiţă, la Departamentul Agriculturii şi Domeniilor; 
Lothar Rădăceanu, la Departamentul Muncii; 

Profesor inginer Gheorghe Nicolau, la Departamentul Asigurărilor 
Sociale; 

Gheorghe Gheorghiu-Dej, la Departamentul Comunicaţiilor; 


Virgil Solomon, la Departamentul Lucrărilor Publice; 
Profesor Gheorghe Fotino, la Departamentul Cooperaţiei; 
Profesor Gheorghe  Vlădescu-Răcoasa, la Departamentul 
Minorităţilor. 

Art. 3. Se numesc subsecretari de stat: 

— La Preşedenţia Consiliului de Miniştri, domnii: 

general de brigadă Dimitrie Dămăceanu, pentru legătura cu Aliaţii şi 
aplicarea armistiţiului; 

Sabin Manuilă, pentru Organizarea statului; 

Lucian Burchi, pentru Aprovizionare. 

— La Ministerul Afacerilor Interne, domnii: 

general de brigadă Virgil Stănescu, pentru Siguranţa statului; 
Dimitrie Nistor şi Teohari Georgescu, pentru chestiuni administrative. 
— La Ministerul Războiului, domnii: 

general Ilie Creţulescu, pentru Armata de Uscat; 
contraamiral Roman August, pentru Marină; 

general Gheorghe Vasiliu, pentru Aviaţie. 

— La Ministerul Finanţelor, domnul: 

Emil Ghilezan. 

— La Ministerul Educaţiei Naţionale, domnii: 

profesor Victor Papacostea şi 

Dimitrie Căpăţineanu. 

— La Ministerul Producţiei de Război, domnul: 

Constantin Zamfirescu. 

— La Ministerul Agriculturii şi Domeniilor, domnul: 

Zăroni Romulus. 

— La Ministerul Economiei Naţionale, domnul: 

inginer Tudor Ionescu. 

— La Ministerul Comunicaţiilor, domnul: 

Mihail Răutu. 

Dat în Bucureşti la 4 noiembrie 1944. 


Convorbirea lui Burton Y. Berry cu Iuliu Maniu, evocată în telegrama 
din 9 decembrie 1944, subliniază solidaritatea de concepţie şi acţiune care 
a existat între Majestatea Sa Regele Mihai şi partidele istorice din 
România. E semnificativă declaraţia lui Iuliu Maniu care mărturiseşte că, 
dacă ar fi ştiut că sovieticii vor avea mână liberă (mână de fier [n.n.]) în 
aplicarea armistiţiului, el nu l-ar fi sfătuit pe rege să semneze un asemenea 
act. Printr-o asemenea confesiune, liderul PN.[. îşi asumă 
responsabilitatea actului de la 23 august, alături de celelalte partide 
istorice, socotind că decizia suveranului de trecere a României de partea 
Aliaților fusese o decizie comună, hotărârea celor mai importante forţe 
politice din ţară, care exprima implicit dorinţa poporului român. Poziţia 
lui Iuliu Maniu la care se referă Burton Y. Berry ne evocă din nou acel 
memoriu al Regelui Mihai înaintat preşedintelui Statelor Unite împreună 
cu nota directorului de la Biroul Serviciilor Strategice din Washington, 
domnul William J. Donovan. Ce scrie Majestatea Sa Regele Mihai în 
memoriul său cu privire la situaţia Transilvaniei după semnarea 
armistiţiului? Că la 12 noiembrie 1944, „la câteva zile după eliberarea 
nordului Transilvaniei“, „Comisia Aliată de Control a cerut în mod 
imperativ Guvernului Român ca întreaga administraţie română, ca şi 
autorităţile româneşti stabilite pe acest teritoriu să fie retrase“. Mai 
departe, capitolul IV al memoriului se referă la „starea administrativă de 
haos“ ce domneşte în Transilvania, după retragerea administraţiei române: 


Întregul teritoriu de nord al Transilvaniei nu posedă o serioasă 
protecţie pentru populaţie şi bunuri. „Baza civilă“ instalată în diverse 
locuri, nedisciplinată şi neplătită, devine mai curând o ameninţare 
decât o protecţie pentru populaţie. [...] Dacă preluarea administraţiei 
de către autorităţile române nu este încă permisă, este sigur că nordul 
Transilvaniei sau, eventual, cea mai mare parte a ei va fi ţinută pentru 
o lungă perioadă de timp sub o administraţie străină sau militară. 
Situaţia s-ar schimba dacă acest întreg teritoriu ne este dat acum, aşa 
cum se stabileşte în articolul 19 pentru administraţia românească. [...] 


Convenţia de armistițiu din 12 septembrie 1944 stabileşte în favoarea 
României dreptul de a cere acest lucru cu insistenţă. 


Şi adevărul din documente e solidar! Mi-a tot revenit în gând această 
înşiruire de cuvinte: „starea administrativă de haos“. Un haos indus de o 
administraţie străină de locuri şi pusă anume ca să le înstrăineze. Trebuie 
să duc copiii la Vidra, să vadă mormintele strămoşilor lor ardeleni, 
cimitirul din poiană. Doar cimitirele le-au lăsat în pace şi nu le-au răscolit. 
Şi doar pe nemţii şi basarabenii morţi nu i-au deportat. În rest, i-au 
strămutat pe oameni din Ardeal, care în puşcării, care cu domiciliu forţat, 
de nu mai găseai om şi lucru drag lui la locul lor decât pe cruci şi în 
cimitire. 


Guvernul dat la ziar, fără aprobarea regelui, în 4 
noiembrie 1944 


Ingerinţe, imperative... 


D.U.: Am văzut în arhiva de la Versoix câteva fotografii ale Regelui Mihai 
alături de Petru Groza, îmbrăcat într-o ţinută foarte burgheză, frac, tot 
soiul de brizbizuri, papion, melon. Ce mai, aer de englez împăiat pentru 
cel ce ştie că are în faţă un comunist, şi încă unul atât de activ. Asemenea 
fotografii, ca şi aceea lângă Voitec, de pildă, care a fost ministru al 
învăţământului, ca şi aceea lângă Stalin, sau lângă Antonescu, sau lângă 
Horia Sima sunt „probe“ pentru o propagandă care mizează pe ignoranță. 
Aceste fotografii nu dovedesc de fapt nimic. Documentele, fotografiile, 
scrisorile, stenogramele de audienţe trebuie coroborate. Eu ştiu ce părere 
avea regele despre Groza, din primul interviu pe care mi l-a acordat în mai 
1990 la Versoix, când i-am propus regelui să lucrăm la o carte. Prietenul 
meu din Versoix Adrian Barbu, a ţinut legătura cu serviciul de presă, care 
i-a confirmat perioada în care puteam reveni în Elveţia pentru a lucra şi 
încheia acest volum. Pregătindu-mă pentru carte, am citit, între altele, un 
Raport informativ din 12 noiembrie 1944 al filialei Bucureşti a Biroului 
American pentru Informaţii Strategice privind discuţiile dintre rege şi 
partidele componente ale cabinetului Sănătescu. E vorba de formarea 
guvernului din 4 noiembrie. 

Un guvern cu a cărui componenţă regele nu a fost de acord. 

M.S.: Sănătescu îl anunţase fără să mă consulte şi să obţină aprobarea 
mea. N-avea nici aprobarea partidelor istorice. Era cât pe ce să cadă, şi 
poate că ar fi fost mai bine să se întâmple aşa, deşi oricum tot acolo se 
ajungea. 

D.U.: Brătianu şi Maniu v-au convins să acceptaţi guvernul, aşa cum 
fusese prezentat în presă. Ştiu că nu aţi fost de acord cu poziţia lui Petru 
Groza în funcţia de vicepreşedinte al Consiliului de miniştri. 


M.S.: Da, nu am aprobat-o. 

D.U.: Nu eraţi de acord nici cu funcţiile de ministru de externe şi de 
război, unde se spune că în locul lui Vişoianu îl preferaţi pe G. Niculescu- 
Buzeşti, fiind un colaborator apropiat al dumneavoastră şi al lui Maniu. El 
va avea o atitudine exemplară... În locul lui Vasiliu-Răşcanu preluat ad 
interim de generalul Sănătescu l-aţi fi dorit pe generalul Nicolescu. 
Generalul Nicolescu, cum apare, nu e generalul care trebuia să-i ia locul 
lui Antonescu, dacă se realiza lovitura de stat susţinută şi de debarcarea 
aliaţilor, plan la care aţi renunţat în martie 1944? 

M.S.: Lucrul important în legătură cu acest guvern era că Maniu avea 
dreptate când, la întâlnirea cu Sănătescu, se îndoia că voi aproba guvernul. 

D.U.: Totuşi, nu înţeleg cum şi-a putut permite Sănătescu să dea la ziar 
un guvern pe care nu îl aprobaserăţi. Că Antonescu a intrat în război 
împotriva ruşilor am înţeles, dar că generalul Sănătescu făcea guvernul de 
capul lui, fără să vă ceară aprobarea, nu mai înţeleg. Nu e aici o dovadă că 
oamenii, ştiindu-vă o structură antidictatorială, blândă, civilizată, profitau 
de aceasta. 

M.S.: N-am fost eu aşa de blând nici atunci, nici când s-a sărit peste 
cal. Dovadă povestea cu Codreanu, cu Stârcea, cu Vîşinski. Sunt multe 
alte dovezi. Stârcea s-a dus, de altfel, atunci la Sănătescu şi l-a acuzat că a 
acţionat ca un trădător şi că n-a respectat dorinţele mele. Nici voinţa lui 
Maniu n-a fost ascultată. Ce reiese limpede este că eu nu am fost de acord 
cu Groza. 

D.U.: S-au amestecat sovieticii în formarea guvernului? 

M.S.: Se putea altfel? Audienţele cu Viîşinski sunt o dovadă clară 
despre felul în care a fost impus Guvernul Groza. Şi Vinogradov s-a băgat. 
La început n-au avut curajul să mi-o spună mie direct, se adresau 
membrilor guvernului. 

D.U.: Dar în sursele citate de acest Raport informativ se spune că 
Sănătescu s-a dus să se întâlnească de câteva ori cu Vinogradov şi că i-a 
cerut direct sfatul în legătură cu formarea noului guvern. Ileana Macici, 
soţia generalului Macici, mi-a spus că Sănătescu nu avea caracter. Mie 
personal nu-mi prea inspiră încredere. Să te duci tu la ruşi şi să le ceri să 


se amestece în afacerile ţării... Politice... Dar, dacă mă gândesc bine, ştiu 
şi de ce o făcea, dincolo de caracterul lui... Înainte să vină în echipa 
guvernului fusese considerat omul lui Antonescu. Voia să şteargă urmele 
acestei „amiciţii“. 

M.S.: Am fost atunci foarte supărat. Atunci l-am întrebat pe Rădescu 
dacă se consideră în stare să alcătuiască un guvern care să se lupte pentru 
independenţa României, deci îl acuzam limpede pe Sănătescu de vina că 
nu a ţinut piept ruşilor, ba chiar i-a consultat şi le-a făcut jocul. Rădescu a 
primit propunerea şi a promis că face guvernul în 24 de ore. Dar Sănătescu 
a spus că se vor opune comuniştii... că armata rusească va interveni. Nu 
eram de acord, nu am cedat. Eram totuşi ocupati. De fapt, rămăsesem 
singur, pentru că şi Maniu şi Brătianu, care ştiau că guvernul lui Sănătescu 
n-are viaţă lungă... nu s-au mai împotrivit. A căzut doar propunerea cu 
Răşcanu. 

D.U.: Avem o imagine foarte limpede despre Groza din acest raport. Şi 
despre Răşcanu. 


Imixtiuni în politica internă a României 


Raportul informativ din 12 noiembrie 1944 al filialei de la Bucureşti a 
Biroului American pentru Informaţii Strategice, privind discuţiile dintre 
reprezentanţii partidelor componente ale cabinetului Sănătescu şi rege, în 
legătură cu formarea unui nou guvern. 

(Documentul se găseşte la Arhivele Statului, Bucureşti, colecţia 
Microfilme S.U.A., r. 653, c. 427-431; The National Archives of the 
United States, Washington D.C., Records of the Office of Strategic 
Service [R.G.226] No. L 49026). 


Biroul pentru informaţii strategice 

Washington, D.C. 

1. Confuzia privind ultimele acţiuni ale formării noului guvern român 
[s.n.] a fost prilejuită de anunţarea prematură în presă de către 
generalul Sănătescu că guvernul fusese format, în timp ce, de fapt, el 


nu obținuse aprobarea categorică nici a regelui, nici a liderilor 
Partidelor Naţional-Liberal şi Naţional-Ţărănesc. În consecinţă, timp 
de câteva ore, în ziua de 4 noiembrie, se părea că întreaga propunere 
va cădea din nou. Totuşi, Brătianu şi Maniu şi-au dat acordul şi 
hotărârea lor l-a convins pe rege să accepte guvernul în esenţă, aşa 
cum îl anunţase Sănătescu presei. Principala schimbare a fost 
înlocuirea generalului Vasiliu-Răşcanu din funcţia de ministru de 
război, care a fost preluată ad interim de generalul Sănătescu. 

2. Ultimele evenimente care au dus la formarea noului guvern au fost 
expuse de o sursă apropiată regelui astfel: 

a) în noaptea de 3 noiembrie, regele l-a informat pe generalul 
Sănătescu că trebuie să prezinte a doua zi dimineaţă la ora 10 un 
guvern format sau el (regele) îl va numi pe generalul Rădescu să 
îndeplinească această misiune. (Generalul Rădescu acceptase această 
numire, ce fusese aprobată de Maniu şi Brătianu.) 

b) La ora 9 a.m., pe data de 4 noiembrie, generalul Sănătescu i-a cerut 
regelui să amâne termenul până la ora 12, întrucât existau unele 
aspecte finale care trebuiau clarificate. Problemele principale în 
discuţie erau poziţia lui Groza în funcţia de vicepreşedinte al 
Consiliului de Miniştri şi a lui Vişoianu în funcţia de ministru al 
afacerilor externe şi a generalului Vasiliu-Răşcanu în cea de ministru 
de război. Regele nu aprobase această funcţie de vicepreşedinte 
[s.n.], iar pentru funcţiile de ministru de externe şi de război, care de 
la început urmau să rămână la alegerea regelui, el îi prefera pe 
Buzeşti şi generalul Nicolescu. La ora 12 problema era încă 
nerezolvată, iar Maniu, care se întâlnise cu Sănătescu, avea dubii 
serioase asupra faptului dacă regele va aproba guvernul aşa cum îl 
propusese generalul Sănătescu. 

c) După-masă, pe străzi au apărut suplimente ale ziarelor care, spre 
surpriza regelui şi a lui Stârcea, anunțau formarea guvernului cu 
Groza în funcţia de vicepreşedinte, Vişoianu ministru de externe şi 
generalul Vasiliu-Răşcanu ministru de război. Stârcea a fost trimis de 
rege să se întâlnească cu generalul Sănătescu şi a urmat o foarte 


violentă întrevedere în care Stârcea l-a acuzat pe Sănătescu de a fi 
acţionat contra dorințelor regelui şi de a fi un trădător [s.n.]. 

d) Târziu, după-amiază, a avut loc o şedinţă la care au fost prezenţi 
regele, Sănătescu, Maniu, Brătianu, Buzeşti şi Stârcea pentru a 
stabili dacă regele trebuie să accepte guvernul Sănătescu [s.n.]. Cu 
acest aspect Maniu şi Brătianu au fost de acord şi au recomandat ca 
regele să accepte ceea ce era aproape un fapt împlinit [s.n.]. 
Raționamentul lor, potrivit sursei, era că ei credeau că puteau câştiga 
timp şi că noul guvern putea dura doar două sau trei săptămâni 
[s.n.], când comuniştii vor trebui să întâmpine primul obstacol serios. 
Atunci va fi posibil ca Maniu şi Brătianu să treacă la ofensivă. 
Stârcea şi Buzeşti s-au opus cu tărie acestei poziţii [s.n.] şi 
considerau că, cedând în acest moment, ar da comuniştilor un punct 
de sprijin puternic pe care aceştia l-ar putea exploata în tot mai mare 
măsură. Regele a spus totuşi că el nu poate acţiona în opoziţie cu 
voinţa ţării şi că trebuie să considere hotărârea lui Maniu şi a lui 
Brătianu, ca lideri ai celor două mari partide, ca determinând decizia 
sa. Regele a insistat, cu toate acestea, ca generalul Vasiliu-Răşcanu 
să nu fie ministru de război şi s-a căzut de acord ca Sănătescu să 
asigure funcţia ad interim. Atât Stârcea, cât şi Buzești şi-au prezentat 
demisia la această întrunire. Buzeşti şi-a menţinut hotărârea de a 
demisiona, în ciuda faptului că, în ultimul moment, comuniştii 
acceptaseră să îl menţină în funcţia de ministru al afacerilor externe 
[s.n.]. 

3. Alte informaţii au fost prezentate de o sursă care are legătură 
directă cu formarea noului guvern. 

a) Asupra faptului dacă generalul Vinogradov i-a spus ceva regelui 
sau altui membru al guvernului privind formarea noului guvern, 
ambele surse au fost de acord că generalul Vinogradov nu făcuse nici 
o sugestie sau recomandare direct regelui. Totuşi, ambele surse au 
declarat că generalul Sănătescu s-a dus în ultima săptămână de cel 
puţin trei ori să se întâlnească cu generalul Vinogradov şi i-a cerut 
sfatul în legătură cu formarea noului guvern şi recomandările sale 


privind persoanele care să ocupe funcţia de titulari la diferite 
ministere. Ele au mai spus că după aceste întrevederi cu generalul 
Vinogradov generalul Sănătescu se întorsese şi informase Consiliul 
de Miniştri că ruşii ceruseră anumite acţiuni concrete. Ambele surse 
şi-au exprimat părerea referitoare la acest gest al generalului 
Sănătescu ca fiind deosebit de neînţelept şi periculos, pentru motivul 
că deschidea uşa ruşilor să intervină în afacerile politice interne ale 
României [s.n.] de o asemenea manieră, încât nimeni nu va putea 
obiecta dacă vor face aceasta. 

b) La începutul reuniunii, care a avut loc în ziua de 4 noiembrie la ora 
6 după-amiază şi la care au participat regele, domnii Maniu şi 
Brătianu, generalii Sănătescu şi Rădescu, regele era foarte supărat şi 
l-a întrebat pe generalul Rădescu dacă este pregătit să formeze un 
guvern care să apere mai ferm independenţa României decât se pare 
că o va face guvernul propus de Sănătescu. Rădescu a răspuns 
categoric că este gata să formeze un astfel de guvern şi o va face în 
decurs de 24 de ore, dacă regele aşa dispune. Sănătescu a protestat 
însă puternic şi în mod eficient, afirmând că, dacă un astfel de guvern 
va fi format, comuniştii nu ar lua parte la el şi că în curând ar avea loc 
tulburări şi lupte de stradă, după care armata rusă ar interveni, 
aproape în mod sigur, pentru a reinstaura ordinea (de partea 
comuniştilor) şi ar prelua întreaga administrare a ţării. 

c) Maniu şi Brătianu, care declaraseră verbal la prânz că se opun 
guvernului şi că nu vor accepta nici un guvern din care să facă parte 
generalul Răşcanu în funcţia de ministru de război şi în care să fie 
inclus Buzeşti în funcţia de ministru de externe, în timpul reuniunii s- 
au limitat să protesteze împotriva lui Răşcanu. Ei au declarat că, în 
afară de această chestiune, erau satisfăcuţi de guvernul anunţat de 
Sănătescu la începutul după-amiezii. În această situaţie, regele a 
considerat că nu ar mai avea nici o justificare să ridice alte obiecţiuni, 
pentru motivul că aceasta l-ar pune în situaţia de a fi singura persoană 
care s-ar opune formării unui nou guvern. S-a căzut de acord ca 
generalul Răşcanu să nu ocupe funcţia de ministru de război şi ca 


generalul Sănătescu să preia postul ad interim. În timpul discuţiilor 
referitoare la generalul Răşcanu s-a menţionat că la Ministerul de 
Război exista un dosar voluminos care demonstrează numeroasele 
nereguli în comportamentul său, în vremea când lupta cu germanii în 
Rusia. Potrivit sursei, aceste nereguli erau în mare măsură de natură 
financiară, Răşcanu fiind acuzat de a fi făcut speculă cu valuta 
rusească, obţinând mari profituri personale. S-a mai căzut de acord ca 
situaţia lui să fie imediat cercetată şi că el va fi obligat să apară în faţa 
justiţiei. 

4. O altă personalitate politică marcantă din România a prezentat la 7 
noiembrie următorul tablou: 

a) Potrivit sursei, Maniu a obiectat cel mai vehement faţă de 
includerea generalului Răşcanu în guvern şi era gata să-şi retragă 
acordul pentru noul guvern, dacă Răşcanu era numit la Ministerul de 
Război. Când s-a căzut de acord ca Răşcanu să fie scos de pe listă, 
Maniu şi-a retras obiecţiunile şi a declarat că nu se mai opune 
formării unui nou guvern, aşa cum fusese anterior anunţat de 
generalul Sănătescu. Maniu a menţionat că Sănătescu declarase la 
reuniune că ruşii doreau să aibă un guvern politic, iar Vişoianu şi 
Răşcanu să fie instalaţi în funcţiile de ministru de externe şi, 
respectiv, ministru de război. Maniu nu avea, de fapt, nici o obiecţie 
ca Vişoianu să fie numit în funcţia de ministru de externe, având în 
vedere faptul că Vişoianu nu era considerat comunist şi că are în 
foarte mare măsură aceleaşi opinii în multe probleme de importanţă 
cu Niculescu-Buzeşti, pe care îl preocupa Maniu pentru această 
funcţie. (Maniu a spus sursei că, după părerea sa, Sănătescu este atât 
de dornic să fie prim-ministru, încât ar fi dispus să recurgă la orice 
acţiune ocolită şi oportunistă necesară pentru a-şi atinge scopul. 
Maniu nu are nici un fel de încredere în capacitatea noului guvern şi 
este foarte mulţumit că nu face parte din el, deoarece poziţia lui de 
om din afară îi permite să organizeze opoziţia şi să se pregătească 
pentru eventuala cădere a guvemului.) 


b) Sursa a mai declarat că avusese luni o convorbire cu domnul 
Groza, noul vicepreşedinte al Consiliului de Miniştri, şi l-a găsit 
deosebit de rezonabil în opiniile sale. Groza a declarat însă că este 
îngrijorat din cauza domnului Stârcea, pe care îl considera un 
obstrucţionist, şi studia ipoteza de a ordona arestarea lui Stârcea. 
Groza a mai declarat sursei că el, ca şi comuniştii, a propus să se 
stăruie asupra includerii generalului Răşcanu în guvern ca ministru de 
război şi că ei nu vor renunţa la acest aspect, chiar cu riscul de a 
permite guvernului să se destrame. Groza a declarat că, în opinia lui, 
aceasta reprezintă prima adevărată încercare de forţă între Frontul 
Naţional-Democratic şi partidele reacționare şi, dacă aceasta va da 
înapoi în această chestiune, atunci va putea să se aştepte la pierderi în 
problemele următoare. 


Raportul informativ din 12 noiembrie 1944, trimis de filiala 
bucureşteană a Biroului American pentru Informaţii Strategice, ne ajută să 
înţelegem convulsiile care au existat în perioada formării Guvernului 
român de la 4 noiembrie 1944, condus de generalul Sănătescu. Nu 
trecuseră nici trei luni de la 23 august şi premierul desemnat de rege în 
persoana generalului Sănătescu îşi permitea să-şi formeze guvernul înainte 
de a obţine aprobarea suveranului şi a partidelor, cum se stipula în 
Constituţia României. Mai mult, generalul Sănătescu lucrase la 
componenţa acestui guvern, ascultând de indicaţiile sovietice. Guvernul 
fusese deja anunţat în presă, fără să existe aprobările necesare. Supărarea, 
ba mai mult, furia Majestății Sale sunt explicabile. Doar intervenţia lui 
Brătianu şi cea a lui Maniu vor fi contribuit atunci la liniştirea 
suveranului, care nu înţelegea ca politica şi democraţia românească să se 
bazeze pe o putere emanată de la sovietici şi dinspre comunism. S-a 
petrecut o singură schimbare, la Ministerul de Război, unde generalul 
Vasiliu-Răşcanu a fost înlocuit de generalul Sănătescu, ministru ad 
interim. Acuzaţia de trădare pe care o va lansa Stârcea la adresa 
generalului Sănătescu ni se pare fondată, de vreme ce alcătuirea 


guvernului dovedeşte imixtiunea sovietică. Trebuie să subliniem, aşa cum 
ne demonstrează şi Raportul informativ la care ne referim, că poziţia 
regelui faţă de Guvernul Sănătescu a fost mai radicală decât aceea a lui 
Maniu şi Brătianu, liderii partidelor istorice, de acord, în cele din urmă, cu 
Guvernul prezentat la 4 martie mai întâi în presă şi apoi suveranului. Gr. 
Niculescu-Buzeşti şi Mocsony-Stârcea s-au opus acestei poziţii, dar regele 
a renunţat la propriul său punct de vedere pentru a nu acţiona în opoziţie 
cu voinţa ţării exprimată de atitudinea lui Maniu şi a lui Brătianu. Istoria 
ultimelor decenii ne demonstrează că regele avusese dreptate, dimpreună 
cu Stârcea şi Buzeşti, şi că fusese o greşeală poziţia, în final concesivă, a 
lui Maniu şi Brătianu. Orice concesie făcută atunci presiunilor sovietice şi 
aliaţilor interni ai comunismului s-a dovedit ulterior catastrofală. 


„Nu semnaserăm un armistițiu, ci un pact de agresiune...“ 


D.U.: Într-o telegramă din 9 decembrie 1944 a reprezentantului S.U.A. la 
Bucureşti, acelaşi Burton Y. Berry se referă la o convorbire avută cu luliu 
Maniu în care marele om politic şi-a manifestat temerea că Rusia „a 
proiectat în mod deliberat să facă din România o ţară comunistă“. Dintre 
argumentele aduse de Iuliu Maniu, grave mi se par cele referitoare la 
„colonizarea Constanţei“, la „instalarea comuniştilor unguri în funcţii 
administrative în nordul Transilvaniei“, dar mai ales evocarea unei cereri 
recente a lui Malinovski „ca toate cele patru regiuni româneşti din 
Transilvania care au fost împărţite între România şi Ungaria prin Dictatul 
de la Viena să fie date sub administraţie sovietică şi maghiară“. Nu sunt 
acestea grave forme de imixtiune şi ingerinţă în însăşi administraţia unei 
ţări şi nu doar în politica şi economia României? 

M.S.: Dictaturile se folosesc de toate aceste metode. Dacă ruşii se 
amestecau în formarea guvernelor, în toate problemele economice, dacă ei 
nu se mulţumeau să ne ia petrolul şi cerealele o dată, ci le-ar fi luat de 
zece ori — cum se spune, să iei zece piei de pe un om —, cum să nu se 
amestece în Transilvania şi să semene acolo tensiune, şovinism? 


D.U.: Am mai citit şi un alt document care se referă la retragerea 
administraţiei civile româneşti din Transilvania. E o telegramă din 29 
noiembrie 1944, trimisă de Burton Y. Berry secretarului de stat al S.U.A., 
domnului Cordell Hull. Reprezentantul american în România vorbeşte 
despre starea de nelinişte a populaţiei române care vede în retragerea 
administraţiei civile româneşti din Ardeal o dovadă a faptului că sovieticii 
nu vor să repare injustiţia Dictatului de la Viena. 

M.S.: Cum să repare injustiţii cei care comit la rându-le injustiţii şi le 
fac cu un plan bine pus la punct? 

D.U.: Un fapt îngrozitor, îngrijorător, care nu era ştiut decât în cercuri 
confidenţiale, deşi românii din Transilvania cred că au fost profund loviti 
şi că i-au cunoscut consecinţele, a fost tot ce s-a întâmplat după scrisoarea 
generalului Vinogradov către prim-ministrul Sănătescu, şi el general. I se 
interzicea instalarea oficialităților administrative româneşti. Trebuia să 
dizolve regimentul voluntar de jandarmi, să disloce oamenii lui din 
Transilvania. Începeau schimbările de domiciliu, deportările în propria-ţi 
ţară, domiciliile forţate... Comandantul trebuia adus în faţa Curţii 
Marţiale. Termenul pentru traducerea în viaţă — în agonie, în moarte ar fi 
mai bine zis — a acestor imperative era 17 noiembrie. Vinogradov a primit 
răspunsul în 19 noiembrie. Ordinul lui Vinogradov fusese executat. Chiar 
nu putea generalul Sănătescu să i se opună? 

M.S.: Nu. Singurul mod de a te opune erau tergiversarea, greva regală. 
Dar eram ocupați de ruşi. Aliaţii erau ocupați cu problemele lor, ce să 
ceară în Italia, cum să funcţioneze Comisia pentru Ungaria, ce să facă 
Finlanda, una-alta. Aşa cum au spus Vişoianu şi alţii, propunerile lor erau 
ultimatumuri, ceva mai rău decât un ordin de război care se execută, nu se 
discută. 

D.U.: Parcă nu semnaserăm un armistițiu, ci un pact de agresiune, de 
continuă ofensivă împotriva poporului român. 


Retragerea administraţiei civile româneşti din Transilvania 


29 noiembrie 1944. Bucureşti. Telegramă a reprezentantului american în 
România Burton Y. Berry către secretarul de stat al S.U.A. Cordell Hull, 
referitoare la retragerea administraţiei civile româneşti din Transilvania. 


Timp de două săptămâni, populaţia românească a fost neliniştită din 
cauza ştirilor privind retragerea administraţiei civile româneşti din 
Transilvania [s.n.]. Guvernul nu permite publicarea nici unui 
document, dar în rândul populaţiei stăruie sentimentul că sovieticii 
împiedică îndreptarea injustiţiei făcute României prin Dictatul de la 
Viena. 

Potrivit unor documente ce mi s-au dat în mod confidenţial de la 
Ministerul de Externe, pe 12 noiembrie generalul Vinogradov, 
acţionând în numele Comisiei Aliate de Control, a adresat o scrisoare 
prim-ministrului Sănătescu. După ce a trecut în revistă, în scrisoarea 
sa, activitatea regimentului voluntar român de jandarmi, care 
acţionează în Transilvania, generalul a afirmat în esenţă: 1. instalarea 
oficialităților administrative româneşti în Transilvania este interzisă; 
2. regimentul voluntar de jandarmi care acţionează în Transilvania 
trebuie dizolvat, oamenii transferați din Transilvania, iar comandantul 
adus în faţa Curţii Marţiale şi învinuit de a fi instigat împotriva 
Armatei Roşii; 3. dacă cererea nu este întru totul satisfăcută până la 
17 noiembrie Armata Roşie va trece la dizolvarea regimentului. 
Răspunsul românesc la nota de mai sus a fost înmânat la 19 
noiembrie şi comunicat generalului Vinogradov: 1. toate autorităţile 
româneşti au fost retrase din Transilvania de Nord şi 2. regimentul de 
voluntari a fost dizolvat, oamenii transferați din Transilvania, iar 
comandantul, care nu aparţinea nici autorităţilor militare, nici celor 
civile, va fi judecat de autorităţile militare. Restul răspunsului 
reprezenta o argumentare juridică a dreptului României de a 
administra 'Transilvania de Nord până la stabilirea păcii şi sublinia că 
administraţia românească fusese stabilită în mod deschis şi în 
colaborare cu autorităţile militare sovietice. Răspunsul se încheia 


cerând un indiciu asupra momentului când această administraţie ar 
putea fi reinstalată. 
Copii ale documentului vor fi trimise prin valiza diplomatică. 


Tabloul creat de retragerea administraţiei române din Transilvania 
poate fi completat, din nou, cu analiza din capitolul IV al Memoriului 
adresat preşedintelui Roosevelt de Majestatea Sa Regele Mihai. Imaginile 
evocate de suveran sunt de-a dreptul cumplite: 


3. Situaţia sanitară este înspăimântătoare. Spitalele abia mai 
funcţionează, fără doctori, medicamente şi fonduri. Toate judeţele au 
rămas fără doctori şi farmacii. Populaţia este supusă bolilor şi 
epidemiilor. 4. Nu există tribunale. Populaţia este lipsită de orice 
protecţie legală. Prin măsuri locale, vechile legi au fost abolite, fără a 
fi înlocuite. Nimeni nu cunoaşte care sunt reglementările legale 
existente. 5. Copiii nu au şcoli. Aproape toţi învățătorii şi profesorii, 
aduşi în 1940 din Ungaria în scopul maghiarizării, au plecat. Direcţia 
şcolilor a fost evacuată. Şcolile sunt închise. 6. Funcţionarii şi 
pensionarii nu îşi pot primi drepturile şi trăiesc în totală mizerie. 7. 
Întreaga viaţă economică este dezorganizată. [...] Pe teritoriul 
Transilvaniei de Nord circulă patru monede diferite [...], fără a avea o 
rată normală stabilită, ceea ce creează acolo o stare încă şi mai rea de 
haos economic. 


Punctul 7 din capitolul IV al acestui Memoriu se mai referă la lipsa de 
combustibil care a dus la încetarea activităţii în fabrici, la faptul că 
„recolta încă n-a fost culeasă“ şi „lucrările agricole nu pot fi efectuate“. 
Paralizarea producţiei în industrie şi agricultură e cu atât mai gravă cu cât, 
aşa cum se arată în Memoriu. „Instituţiile financiare se află în inactivitate, 


izolate de sursa lor normală de aprovizionare, care este Banca Naţională a 


României“. Scrisoarea adresată de Majestatea Sa lui Roosevelt, însoţită de 
un amplu Memoriu demonstrează cât de arbitrară şi nedreaptă a fost 
cererea formulată la 12 noiembrie 1944 de Comisia Aliată de Control prin 
care s-a impus retragerea autorităţilor româneşti stabilite pe teritoriul 
Transilvaniei, încălcându-se flagrant articolul 19 al Convenţiei de 
armistițiu. 


România în viziunea ministrului Spaniei în Turcia 


Ministrul Spaniei în Turcia, José Rojas Moreno, a făcut o informare la 
data de 13 noiembrie 1944, despre noul guvern prezidat de generalul C. 
Sănătescu şi despre situaţia politică şi economică din România. 
Documentul se află la Arhivele Statului, Bucureşti, colecţia 
Microfilme Spania, 1.8, c. 107-111; Archivo del Ministerio de Asuntos 
Exteriores, seria Politica, Rumania, legajo 1180, expediente 13, f. 10-14. 


Preastimate domn, 

O persoană sosită de curând de la Bucureşti declară cele ce înfăţişez 
mai jos în detaliu. 

Situaţia politică: Criza latentă de guvem s-a declanşat efectiv, ca 
urmare a notei de protest a Comisiei interaliate de armistițiu, care, la 
cererea delegaților sovietici, şi-a exprimat nemulţumirea faţă de 
modul în care guvernul român şi-a îndeplinit obligaţiile asumate prin 
armistițiu. Acuzaţiile cele mai grave erau următoarele: 

1. că numeroşi supuşi germani şi maghiari se află în libertate pe 
teritoriul român, autorităţile competente neluând măsurile necesare 
pentru a îi descoperi, a îi reţine şi a îi interna în lagăre, sau pentru a le 
confisca bunurile; 

2. că numeroase persoane răspunzătoare de intrarea României în 
război, ale căror nume fuseseră indicate autorităţilor, se află în 
libertate şi că, pe de altă parte, autorităţile române nu au întreprins 
cele necesare pentru a întocmi lista altor persoane, mai ales demnitari, 


vinovate de acte criminale săvârşite îndeosebi pe teritoriul sovietic în 
timpul ocupaţiei române; 

3. că mult echipament industrial, adus de români de pe teritoriul 
sovietic, era ascuns în diferite locuri în România, fiind utilizat în 
diferite fabrici fie fără modificări, fie camuflat (mărcile şi numerele 
de înregistrare fiind şterse sau schimbate). Autorităţile, continua nota, 
nu întreprinseseră cele necesare pentru a descoperi acest material sau, 
în câteva cazuri, pentru a îl expedia spre locul de provenienţă, ori a îi 
pedepsi pe vinovaţi. Se pare că tonul notei era dur şi lăsa să se 
întrevadă o serie de consecinţe nedorite. Consiliul de Miniştri, care s- 
a întrunit de îndată, a decis să îşi prezinte demisia. Regele Mihai a 
acceptat-o şi i-a încredinţat fostului preşedinte, generalului Sănătescu, 
sarcina de a forma un nou guvern. Abţinându-se să participe efectiv 
în acest nou cabinet, şefii partidelor politice care formează Blocul 
Democratic şi-au oferit tot sprijinul, autorizându-i pe membrii 
partidelor lor să colaboreze cu guvernul, care a fost constituit din 
oameni puţin folosiţi până acum şi din care nici unul nu fusese 
anterior ministru. Unicul şef de partid care a rămas în continuare în 
guvern este domnul Pătrăşcanu, şeful Partidului Comunist, care 
continuă să deţină portofoliul Justiţiei. Cabinetul se compune din 
şapte naţional-ţărănişti (Maniu), patru liberali (Constantin Brătianu), 
trei comunişti (Pătrăşcanu), doi socialişti (Petrescu) şi un reprezentant 
al Frontului Plugarilor, noul partid al lui Groza, de orientare 
comunistă, deşi separat de aceştia. Guvernul este alcătuit după cum 
urmează: 

Generalul Sănătescu: 

Preşedinte al Consiliul de Miniştri şi ad interim la Apărarea 
Naţională. După cum se ştie, a fost aghiotant al Casei Regale şi este 
omul de încredere al Regelui Mihai. 

Petru Groza: 

(A nu se confunda cu legionarul care a dispărut cândva la Moscova şi 
de care nu se mai ştie nimic.) Este şeful noului partid numit Frontul 
Plugarilor şi va exercita funcţia de vicepreşedinte al Consiliului. 


Poate fi considerat ca aparţinând stângii moderate (nu s-au putut afla 
mai multe informaţii). 

Constantin Vişoianu: 

Ministru al afacerilor externe. Diplomat de carieră. Recent a fost cu 
prinţul Ştirbey la Cairo, pentru a trata cu Aliaţii şi a participat, la 
Moscova, ca membru al Comisiei române de armistițiu. 

Nicolae Penescu: 

Ministru de interne, avocat, membru al Partidului Naţional Ţărănesc. 
Prieten şi om de încredere al d-lui Iuliu Maniu. 

Lucrețiu Pătrăşcanu: 

Ministru de justiţie. Avocat. Şef al Partidului Comunist. 

Mihail Romniceanu: 

Ministru de finanţe. Director al Băncii Naţionale. Liberal. 

Aurel Leucuţia: 

Ministru al economiei. Industriaş. Naţional-ţărănist. 

Ştefan Voitec: 

Ministru al educaţiei naţionale. Profesor universitar. Socialist. 

Daniel Danielopol: 

Ministru al sănătăţii publice. Doctor şi profesor universitar. Rector al 
Universităţii din Bucureşti. Liberal. 

Gheorghe Gheorghiu-Dej: 

Ministru al comunicaţiilor. Comunist. 

Bebe Brătianu: 

Ministru al armamentului. Liberal. Văr al şefului Partidului Liberal. 
Lothar Rădăceanu: 

Ministru al muncii. Socialist. 

Gheorghe Fotino: 

Ministru al cooperaţiei. Profesor universitar. Liberal. 

Constantin Vlădescu-Răcoasa: 

Ministru al minorităţilor (minister creat recent). Comunist. 

General Dămăceanu: 

Subsecretar de stat la Preşedenţia Consiliului de Miniştri şi agent de 
legătură cu Comisia de armistițiu. Ex-aghiotant şi om de încredere al 


Regelui Mihai. 

General Stănescu: 

Subsecretar de stat la Interne. 

General Petrescu: 

Subsecretar de stat la Apărarea Naţională. 

Victor Papacostea: 

Subsecretar de stat la Cultura Naţională. Profesor universitar. 
Majoritatea miniştrilor sunt persoane cunoscute şi de bun renume. 
Comuniştii şi socialiştii reprezintă ceea ce partidele lor au mai 
reprezentativ între intelectualii lor. Se estimează că acest nou guvern 
nu se va bucura de viaţă îndelungată. Cu toate acestea, se pare că a 
făcut o bună impresie opiniei publice şi a instaurat un oarecare calm, 
după agitația care a domnit în Bucureşti în ultimele săptămâni. 


Abundă pâinea şi icrele negre 


Situaţia economică continuă să fie foarte tulbure. România nu are practic 
nici un fel de comerţ exterior. Mare parte a producţiei este destinată 
Armatei Roşii. Restul este folosit pentru consumul intern, care începe să 
resimtă lipsa cărnii şi a grăsimilor. Abundă pâinea şi icrele negre. În 
vremea din urmă s-au făcut câteva tentative de restabilire a schimburilor 
cu ţările vecine, mai ales cu Bulgaria şi Turcia. Dar aceste încercări au 
rămas infructuoase până acum. Costul vieţii a crescut de la 50 la 100% şi 
comerţul la negru sporeşte în intensitate. Potolindu-se panica ce a urmat 
ocupaţiei sovietice, moneda naţională s-a întărit, astfel că napoleonul de 
aur se cotează la 35.000 de lei în loc de 50.000, dolarul la 2.500 în loc de 
3.500 şi francul elveţian la 600 de lei în loc de 800. Atmosfera internă s-a 
îmbunătăţit considerabil. Au încetat manifestaţiile de stradă, au fost 
suprimate câteva măsuri restrictive. S-a acordat oarecare libertate presei, 
care manifestă tendinţe deschis democratice. Oricine poate scrie în voie 
critici la adresa guvernului, dar nu e permis să vorbeşti de ruşi, de regimul 
sovietic sau de ocupaţie. A reapărut periodicul fruntaş şi de mare influenţă 
„Universul“. Proprietarul său, dl. Popescu, a plecat înainte de ocupaţie în 


Elveţia, cedând publicaţia ginerelui său, dl Lugojanu (preşedintele 
Asociaţiei hispano-române „Iraian“), care, după ce a stat în detenţie 
câteva zile a fost pus în libertate la cererea dl Maniu. Celălalt mare 
periodic, „Curentul“, apare acum sub denumirea de „Curentul Nou“. 
Proprietarul său, dl Pamfil Şeicaru se găseşte actualmente în Germania şi 
se zice că a intrat în legătură cu Horia Sima. Noul periodic aparţine 
Partidului Naţional-Ţărănesc, care dispune în plus şi de vechiul său organ 
oficial numit „Dreptatea“. „Curentul nou“ se bucură deja de mare succes. 

Consecințele pe care le are în Turcia situaţia din România. Aproape 
toţi membrii Legaţiei României de aici, care au fost destituiţi din posturile 
lor, îşi propun să se întoarcă la Bucureşti cu un tren special, în care vor 
călători diplomaţi din mai multe ţări. Cu acelaşi tren vor merge şi câţiva 
refugiaţi români care se aflau pe aici. Navele româneşti „Transilvania“ şi 
„Basarabia“, care obţinuseră autorizaţia guvernului turc să ridice ancora, 
continuă să aştepte dispoziţii de la Bucureşti, această întârziere în ruta lor 
datorându-se, după câte se spune, existenţei în Marea Neagră a numeroase 
mine care de abia apoi urmează să fie culese. 


Intelegerea sovieto-britanică asupra influenţei în România 


D.U.: Cum explicaţi criza politică, economică, socială ce creşte vertiginos 
în România în perioada de după 23 august 1944 şi până la abdicarea 
forţată din 1947? 

M.S.: Prin ocuparea României. Decenii la rând s-a vorbit de eliberarea 
României. Or, de ocupare a fost vorba. De amestecul tot mai acut al 
sovieticilor în problemele ţării. Ei creau special haos şi puneau la cale tot 
felul de provocări. 

D.U.: Ce pretexte foloseau ocupanţii pentru a destabiliza politic şi 
economic ţara. 

M.S.: Tot timpul vorbeau de Comisia Aliată de Control. Şi când era 
vorba de guveme şi de demiterea lor... Şi când era vorba de plata 
daunelor produse de România Rusiei. Dar americanii şi englezii nu erau 
puşi la curent cu ceea ce ruşii decideau singuri. Era o Comisie Aliată de 


Control. Dar acţiunile erau întreprinse de ruşi, veşnic nemulţumiţi, 
acuzându-ne mereu de nereguli şi încălcări, când era vorba de fapt de un 
amestec tot mai dur în problemele ţării noastre. 

D.U.: Eram acuzaţi că ascundem utilaje ruseşti, când se demontau de 
fapt utilaje petroliere engleze şi americane. 

M.S.: Amestecul, răstălmăcirile, răsturnările de situaţii şi deformarea 
adevărului apăreau în toate sectoarele, peste tot. 

D.U.: Erau românii vinovaţi de tergiversări, de indiferenţă, de 
sabotarea condiţiilor armistiţiului? 

M.S.: Dacă faptele de arme ale românilor după întoarcerea războiului 
împotriva nemților pot fi numite tergiversare, când ele au scurtat un război 
cu atâtea luni, dacă faptul că am întreţinut armata sovietică, faptul că noi 
am fost în linia întâi în majoritatea luptelor duse după 23 august se pot 
numi inacţiune... 

D.U.: Istoria nu se scria cu sângele adevărului ci cu mizeria 
minciunii... Exista o înţelegere mai presus de noi între guvernul sovietic 
şi aliaţi. Ruşii luau conducerea în România, iar englezii în Grecia. 
Împărţirea sferelor de influenţă apare limpede din documente, atunci strict 
secrete, acum disponibile. Fiecare îşi apăra interesele. Un document 
atotgrăitor în acest sens este cel care cuprinde instrucţiunile date de 
Foreign Office către reprezentantul misiunii politice britanice din 
România... Se vede poziţia lui Vinogradov dar şi a britanicilor. L-am 
descoperit în volumele de documente tipărite la noi cu privire la 23 
August. Am văzut aceste volume în biblioteca dumneavoastră de la 
Versoix. 

M.S.: Ar trebui să le citească toţi românii. Nu pentru a acuza un destin, 
ci pentru a şti. 


Ce trebuie să ştie reprezentantul misiunii politice britanice din 
România, domnul Le Rougetel? 


La 8 noiembrie 1944 s-au trimis instrucțiunile date de Foreign Office către 
reprezentantul misiunii politice britanice din România, Le Rougetel, 


referitor la poziţia adoptată de V.P. Vinogradov în unele probleme ale 
vieţii politice româneşti, înțelegerea sovieto-britanică asupra influenţei în 
România şi respectiv Grecia, interesele britanice în România. 

Documentul se află la Arhivele Statului, Bucureşti, colecţia 
Microfilme Anglia, r.408, c. 489-493, Foreign Office. Political (371), 
London, F.O., vol. 44012, f. 23-25. 


Domnului Le Rougetel 

Bucureşti 

Urgent 

Strict secret 

Referitor la telegramele dvs nr. 154 şi 155 (din 2 noiembrie) şi 
telegramele nr. 192 şi 193, paragrafele 5-10 ale vicemareşalului 
aerului Stevenson. 

1. Se pare că ar fi trei probleme importante care reies din aceste 
telegrame. Prima se referă la ceea ce pare a fi amestecul rus în 
problemele României. A doua se referă la comportamentul ruşilor 
invocând numele Comisiei Aliate de Control, fără măcar să informeze 
Misiunea britanică despre ceea ce întreprind. A treia se referă la 
transportul arbitrar de utilaj şi altele de la companiile petroliere 
anglo-americane [s.n.]. 

2. În ceea ce priveşte prima problemă este dificil de apreciat până 
unde intenţionează ruşii să meargă cu amestecul [s.n.]. Eu trebuie, 
totuşi, să mărturisesc că nutresc puţină simpatie atât faţă de domnul 
Maniu, cât şi faţă de domnul Brătianu care, din cauza lipsei lor de 
realism, au a se acuza doar pe ei înşişi, dacă sunt excluşi din guvern. 
Fără îndoială că ruşii sunt exasperaţi de ceea ce pare a fi, în orice caz 
de aici, tergiversările şi lipsa de eficienţă a românilor. În ceea ce 
priveşte a doua problemă şi anume faptul că abuzează de numele 
Comisiei Aliate de Control, mă tem că protestul generalului 
Vinogradov este corect, în măsura în care tot ce poate pretinde 
vicemareşalul aerului Stevenson este informarea anterioară (vezi 


paragraful 6 al telegramei nr. 1932 a vicemareşalului aerului 
Stevenson). 

3. În aceste două chestiuni noi trebuie să ne orientăm după faptul că 
între noi şi guvernul sovietic există înţelegerea ca ei să ia conducerea 
în România, luând în considerare poziţia noastră de conducere în 
Grecia [s.n.]. Noi trebuie, de aceea, să rezistăm tentatiei de a încerca 
să obţinem ceea ce este mai bun din ambele ţări şi să procedăm cu 
maximum de precauţie. Prin urmare, nu propun să abordăm aceste 
aspecte la Moscova cu guvernul sovietic. În acelaşi timp, sunt 
bucuros că vicemareşalul aerului Stevenson a stabilit relaţii atât de 
cordiale cu generalul Vinogradov [s.n.]. Vicemareşalul aerului trebuie 
să continue să ceară să fie informat înainte ca Comisia să ia o măsură, 
însă nu trebuie să insiste pentru o consultare prealabilă. Mai mult, el 
nu trebuie să insiste să participe la întâlnirile dintre preşedintele 
Comisiei Aliate de Control şi guvernul român atâta timp cât el este, în 
prealabil, informat de ceea ce urmează să se spună. Dacă se mai 
întâmplă ca guvernul român să primească directive fără ca 
viceamiralul aerului Stevenson să fie informat în prealabil, acesta din 
urmă poate să protesteze, dar el, în mod categoric, nu trebuie să ia 
măsura propusă în paragraful 4 al telegramei sale nr. 1922%. Aceasta 
doar ar irita autorităţile sovietice şi i-ar încuraja pe români în credinţa 
că îi pot face pe Aliați să se acuze unul pe celălalt. 

4. Atunci când măsurile ruşilor iau forma unui atac împotriva 
intereselor britanice, aşa cum s-a întâmplat în cazul transportului 
arbitrar al utilajului, şi altele, de la cele trei companii petroliere 
anglo-americane, chestiunea capătă cu totul un alt aspect. 
Înțelegerea noastră cu guvernul sovietic nu implică, în nici un caz, 
renunţarea la interesele legitime britanice în România [s.n.], aşa după 
cum veţi afla din instrucţiunile pe care le-am trimis ambasadorului 
Majestății Sale la Moscova. În acest caz şi în cazurile similare, 
viceamiralul aerului Stevenson trebuie să insiste ferm pe lângă 
autorităţile ruseşti ca interesele britanice să fie respectate. 


5. Această telegramă este trimisă cu concursul Ministerului de 
Război, iar dvs. va trebui să îi vorbiţi viceamiralului aerului 
Stevenson ţinând cont de aceasta. În acelaşi timp dvs. trebuie să vă fie 
limpede faptul că acest lucru nu presupune, în nici un caz, vreun 
reproş pentru felul în care el rezolvă problemele în cazuri foarte 
dificile, conduită de care atât eu, cât şi Ministerul de Război suntem 
pe deplin satisfăcuţi. 


Mapele diplomatice au conţinut întotdeauna instrucţiuni şi măsuri care 
au avut un rol esenţial şi din păcate necunoscut de popoarele la care se 
refereau asemenea indicaţii strict secrete. E trist să afli mai târziu şi adesea 
prea târziu că în vreme ce românii priveau cu speranţă cerul, aşteptând 
ajutor american şi britanic, tocmai americanii şi britanicii fuseseră aceia 
care îşi reconsideraseră poziţia faţă de România, delimitând evident 
sferele lor diferite de interes. E greu şi aproape o blasfemie să vorbeşti 
despre lipsa de realism a lui Maniu şi Brătianu care, după domnul Le 
Rougetel, „au a se acuza doar pe ei înşişi, dacă sunt excluşi din Guvern“, e 
greu, să accepti teza privitoare la „lipsa de eficienţă a românilor“, când 
afli, din acelaşi document strict secret, că orientarea aliaţilor britanici, 
stabilită între ei şi guvernul sovietic, se bazează pe înţelegerea care oferă 
România conducerii sovietice, „luând în considerare poziţia noastră de 
conducere în Grecia“. Sferele de influenţă erau tranşate şi, până la urmă, 
problemele României sunt rezolvate în culisele diplomaţiei, unde par mai 
importante relaţiile atât de cordiale pe care le-ar fi avut vicemareşalul 
aerului cu generalul Vinogradov. Totul nu se reduce, de fapt, decât la o 
protejare a intereselor fiecărui aliat cu o singură excepţie. Uniunea 
Sovietică va obţine un ascendent european şi mondial incalculabil pentru 
semnatarii acestor documente strict secrete, datând din perioada cuprinsă 
între anii 1944 şi 1947. Şi, oricât ar crede Le Rougetel că nu renunţă la 
interesele legitime britanice din România, sovieticii îi vor înşela speranţele 
şi această iluzie va fi anulată de evenimentele care vor surveni. 


23” El [generalul Vinogradov] a continuat, spunând că preşedintele sau vicepreşedintele Comisiei 
Aliate de Control îşi menţine controlul operaţional şi că pentru acest motiv, cu condiţia ca eu să 
fiu informat fie înainte, fie după eveniment, aceasta era tot la ce ne putem aştepta, întrucât ar fi în 
conformitate cu regulile de funcţionare a Comisiei Aliate de Control pentru Italia (F.O. 371, 
Dosar 44012, f. 16). 

24” Mă voi întâlni cu el astă-seară şi voi raporta la timpul potrivit. Totodată propun ca pe viitor, 
dacă generalul Vinogradov sau oricare alt membru al Misiunii ruse în Comisia Aliată de Control 
va face recomandări guvernului român, invocând autoritatea Comisiei Aliate de Control, să 
informez imediat guvernul român că Misiunea britanică nu a fost consultată, iar recomandările 
respective nu au avizul Comisiei Aliate de Control. Aş putea primi instrucţiuni urgente în această 
chestiune! (F.O. 371, dosar 44012, f. 11) 


Operatie pe cord deschis 


Trofee de război şi „efort comun“ 


D.U.: S-a amestecat Vîşinski doar în componenţa guvernelor româneşti 
sau a „intervenit“ şi în problemele economice? 

M.S.: Politic a acţionat tot timpul, dar nu a cruțat România nici 
economic. Trebuiau folosite toate mijloacele de presiune şi de imixtiune. 
A fost un jaf... Au demontat utilaje. Se încărcau grânele. Se încărca totul 
şi pleca la Moscova. Ei ar fi încărcat totul să îl ducă la ei... Cherestea, 
textile. Petrolul... tot petrolul. 

D.U.: Dovadă această telegramă a lui Burton Y. Berry către Cordell 
Hull, unde e vorba de un „dialog“ cu A.I. Vîşinski. El ştia să bată cu 
pumnul în masă nu doar din raţiuni politice. lar România trebuia să fie 
supusă, distrusă şi economic. Deposedarea noastră de bunuri ce nu intrau 
în nici un fel în raza datoriilor de război era decretată cu cinism „efort 
comun“. 


Telegrama lui Burton Y. Berry către Cordell Hull din 23 
noiembrie 1944 


La 23 noiembrie 1944 a fost trimisă o telegramă a reprezentantului S.U.A. 
în România Burton Y. Berry, către secretarul de stat al S.U.A. Cordell 
Hull, care relatează despre o convorbire cu A.I. Vîşinski în legătură cu 
transportul de utilaj petrolier din România în U.R.S.S. 


Ieri după-amiază i-am adus la cunoştinţă domnului Vîşinski punctul 
de vedere al Departamentului de stat în problema creată de măsura 
autorităţilor sovietice de a transporta 23.000 tone de conducte, piese 
şi alt utilaj din depozitele diferitelor companii petroliere din România 
[s.n.]. 


După ce a ascultat cu atenţie declaraţia mea, Vîşinski a răspuns că 
este de acord că restabilirea rapidă a industriei petroliere româneşti 
este importantă. El a spus că comandamentul sovietic a transportat 
numai utilaj care prisosea nevoilor industriei româneşti [s.n.], astfel 
că transferurile nu ar întârzia restabilirea industriei. El a adăugat că la 
exploatările de la Baku şi Maikop era o mare nevoie de utilaj şi 
transporturile de utilaj românesc la aceste exploatări ar servi efortului 
nostru comun. 

Vişinski a susţinut că utilajul trimis în Rusia nu a fost achiziţionat de 
companiile petroliere înainte de război. Acesta era utilaj german 
trimis în România, în timpul războiului, nu ca plată pentru petrolul 
românesc, ci pentru a fi trimis la exploatările sovietice îndată ce vor fi 
fost cucerite de germani. În acest caz, comandamentul sovietic a 
considerat utilajul drept trofeu de război [s.n.]. 

l-am spus că înţelesesem că utilajul aparţinând Tzbesano [sic] din 
depozitele companiei „Româno-Americane“ reprezenta plata parţială 
pentru petrolul livrat atunci când compania lucra din constrângere 
pentru Germania. 

Vişinski a răspuns că s-ar mai putea discuta asupra chestiunii de 
interpretare, dacă cineva ia în considerare punctul de vedere formal. 
Dar el prefera un punct de vedere mai larg. El a insinuat că valoarea 
utilajului este atât de mică, încât poate fi considerată ca un mic 
transport de împrumut-închiriere [s.n.]. 

La aceasta eu am spus că problema în discuţie nu este valoarea 
utilajului luat, ci desemnarea unei proprietăţi a unei companii 
americane ca trofeu de război şi transferarea acestei proprietăţi fără 
un consimţământ prealabil al guvernului american. 

În încheierea discuţiei asupra acestui subiect, Vîşinski a spus că el nu 
poate fi de acord, întrucât autorităţile sovietice consideră utilajul ca 
fiind trofeu de război, dar consimte că industria petrolieră românească 
trebuie rapid restabilită şi mă poate asigura că în depozite există piese 
pentru cel puţin un an. El a spus în final că va informa imediat 


Moscova despre interesul Departamentului de stat de a se reanaliza 
întreaga chestiune. 


Informaţiile existente în telegrama lui Burton Y. Berry, trimisă în 
noiembrie 1944 lui Cordell Hull ar trebui să fie coroborate cu informaţiile 
cuprinse în capitolul X din Memoriul adresat cu o lună mai târziu de 
Majestatea Sa preşedintelui Statelor Unite. Numai aşa vom înţelege efortul 
economic uriaş la care a fost supusă România şi ne vom da seama că 
numai o ţară bogată şi echilibrată economic putea să îi facă faţă, după cum 
se explică de ce aceeaşi ţară bogată avea să devină un spaţiu economic 
falimentar, cuprinsă în menghina dictaturii comuniste. Majestatea Sa scria 
în capitolul deja menţionat: 


[....] prin Convenţia de armistițiu, guvernul român şi-a asumat 
importanta obligaţie de a asigura pe teritoriul său întreaga întreţinere 
şi necesităţile de transport ale înaltului Comandament Aliat 
(Sovietic). Pe baza acestei obligaţii incluse în articolul X al 
Convenţiei de Armistiţiu, Comandamentul Aliat (Sovietic) a pretins 
de la guvernul român o serie de îndatoriri obligatorii, care ar putea fi 
împărţite, după cum urmează: 1. Plăţi directe pentru Comisia Aliată 
de Control (Sovietică), cerute pentru perioada septembrie-ianuarie, 
totalizând 21.000.000.000 lei. 2. Plăţi în lei pentru retragerea rublelor 
şi banilor sovietici, pe care guvernul român le-a preluat cu scutire de 
taxă, obligându-se a le plăti Comandamentului sovietic, operaţie care 
s-a încheiat la 1 decembrie 1944 cu un preţ pentru guvernul român de 
54.624.000.000 lei. 3. Au fost cerute furnizări de materiale pentru 
reparaţii şi întreţinere pentru primele trei luni ale îndeplinirii 
Convenţiei, urcând până la 51.000.000.000 lei, din care materiale în 
valoare 18.000.000.000 lei au fost deja furnizate. 4. În acelaşi timp, în 
planurile lunare au fost de asemenea efectuate cereri, de la 12 
septembrie până la 31 decembrie, pentru hrană şi fumizări de 


provizii, în valoare aproximativă de 41.000.000.000 lei, din care, 
conform statisticilor recent primite, 22.000.000.000 lei sub formă de 
bunuri au fost mai mult decât sigur furnizaţi. 5. Alocaţiile de 
întreţinere pentru membrii Comisiei Aliate de Control (Sovietice), 
instalaţiile spitaliceşti pe teritoriul României, reparaţiile vapoarelor, 
rechiziţionarea caselor, lucrări care nu au fost încă centralizate până 
acum, au costat guvernul României mai multe miliarde lei. 6. 
Fumizările de petrol pentru necesităţile de război, deosebite de acelea 
privitoare la repartiţiile de război, după cum sunt stipulate în articolul 
11 al Convenţiei de armistițiu, şi cele de cherestea şi lemne de foc 
reprezintă o cheltuială suplimentară de cel puţin 5.000.000.000 lei. 7. 
La toate cele de mai sus ar trebui adăugate toate sustragerile directe 
făcute de Uniunea Sovietică [...] pentru primele două luni, de 
38.000.000.000 lei. [...] Totalul de monede emis de Banca Naţională 
a României a crescut de la 242.000.000.000 la 364.000.000.000 lei. 


Fără comentarii! Cifrele vorbesc de la sine. 


Mătase şi cacao pentru sovietici 


D.U.: Condiţiile armistiţiului au fost grele? Pun o întrebare retorică. 

M.S.: Nu grele, ci cumplite, injuste. Dar mai greu şi mai incorect a 
fost felul în care s-au aplicat. De la tratate la realitate s-a căscat o diferenţă 
şi o distanţă ca de la pământ la cer. În fine. Există atâtea dovezi ale unor 
cereri absurde. 

D.U.: Ca de exemplu pretenţiile citate în telegrama lui Burton Y. 
Berry, reprezentantul S.U.A. în România, trimisă către Cordell Hull, unde 
se relatează o convorbire a ministrului de Externe român, Constantin 
Vişoianu... 

M.S.: Unele cereri formulate în numele Comisiei de armistițiu se 
refereau la cantităţi enorme de mătase pentru soldaţi. 


Telegrama lui Burton Y. Berry către Cordell Hull din 12 
noiembrie 1944 


12 noiembrie 1944. Bucureşti. Telegramă a reprezentantului S.U.A. în 
România Burton Y. Berry, către secretarul de stat al S.U.A. Cordell Hull, 
în care relatează o convorbire cu ministrul de Externe român, Constantin 
Vişoianu, privind situaţia politică din România şi îndeplinirea condiţiilor 
armistiţiului. 


Aseară târziu i-am făcut o vizită ministrului de Externe Vişoianu şi l- 
am informat în legătură cu statutul meu. El a spus că salută cu căldură 
sosirea la Bucureşti a unui reprezentant al guvernului american. Apoi 
el m-a reţinut o oră prezentându-mi actualele dificultăţi 
administrative şi economice ale României, cu referiri speciale la 
aplicarea condiţiilor de armistițiu. Tot timpul cât a vorbit, el s-a 
exprimat fără amărăciune şi chiar cu o deosebită toleranţă despre 
abordarea netradiţională din partea comandamentului sovietic a 
problemelor locale şi acţiunile spontane ale ofiţerilor din subordine 
[s.n.]. El a spus în repetate rânduri că guvernul său doreşte sincer să 
se achite de obligaţiile pe care şi le asumase prin armistițiu, dar că 
aceasta s-ar putea dovedi imposibil, dacă i se refuză mijloacele de a le 
îndeplini. 

Ministrul a spus că guvemul său a fost de acord să garanteze 
libertatea de mişcare aşa cum o cer autorităţile militare, dau nu poate 
face aceasta, întrucât de fapt controlul asupra căilor de comunicaţie 
se află în mâinile sovieticilor [s.n.]. Se convenise să se compenseze 
pierderile provocate Uniunii Sovietice în valoare de 50 milioane 
dolari anual, timp de 6 ani, plătibili în produse petroliere, grâne şi alte 
bunuri. Însă mijloacele de fabricare a produselor petroliere au fost 
luate şi transferate din România, iar grânele vor lipsi anul viitor, 
întrucât numai 15% din terenurile în mod normal semănate cu grâu au 
fost culese toamna aceasta. Acest lucru s-a datorat faptului că 
combustibilul pentru tractoare nu a fost transportat şi distribuit pe 


căile ferate române aflate sub control sovietic, iar, în parte, fricii care 
domneşte în rândul ţăranilor că animalele şi tractoarele lor ar fi 
rechiziţionate, dacă sunt arătate. 

Vişoianu a confirmat ştirea că Christu a demisionat din funcţia de 
preşedinte şi membru al reprezentanţei române în Comisia Aliată de 
Control datorită indignării manifestate de generalul Vinogradov faţă 
de răspunsul României la nota sovietică din 2 noiembrie (Generalul 
Constantin Niculescu este propus să îl înlocuiască pe Christu, datorită 
experienţei şi personalităţii sale va fi invitat neoficial să fie consilier 
al reprezentanţei). Ministrul a adăugat că vicecomisarul pentru afaceri 
externe Vîşinski a venit în România, fiind purtătorul unui lung mesaj 
verbal pentru rege, pentru a organiza o mai bună aplicare a condiţiilor 
de armistițiu. 

În drum spre uşă, ministrul s-a oprit şi a mai accentuat încă o dată 
dorinţa guvernului român de a îndeplini în mod conştiincios condiţiile 
armistiţiului, subliniind faptul că guvernul nu are obiecţiuni faţă de 
condiţii, că reproşează de fapt maniera în care acestea au fost puse în 
aplicare până în prezent [s.n.]. Guvernul nu a putut, de asemenea, 
înţelege unele cereri formulate de sovietici în numele Comisiei de 
armistițiu, cereri care, a spus el, ar fi ilare, dacă situaţia nu ar fi atât 
de tragică. Pentru a ilustra cele spuse de el, ministrul a scos din 
buzunar o cerere pe care tocmai o primise din partea sovieticilor care, 
potrivit lui, solicitau livrarea imediată a unei mari cantităţi de mătase 
de cea mai fină calitate, de lenjerie de corp pentru soldaţi, cacao şi 
alte articole ce nu se produc în ţară sau nu se află în stocurile de 
rezervă. 


Din nou va trebui să apelăm la analiza cuprinsă în scrisoarea trimisă de 
suveranul român preşedintelui Roosevelt, pentru a sublinia situaţia de 
criză semnalată în telegrama reprezentantului Statelor Unite în România, 
trimisă lui Cordell Hull. În memoriul său, suveranul se referă la inflaţia 
provocată în perioada cuprinsă între 23 august 1944 şi 15 ianuarie 1945, 


când s-a creat un surplus de monedă emisă de 122.000.000.000 lei. În 
acelaşi timp, Majestatea Sa arată, prin compararea cifrelor, că 
dezechilibrul care s-a creat, în bugetul obişnuit al statului, provine din 
faptul că sumele cheltuite în intervalul cuprins între 23 august 1944 şi 15 
ianuarie 1945 „reprezintă mai mult decât cheltuielile actuale ale bugetului 
României“. Memoriul reliefează efectele acestor cheltuieli mai mult decât 
„Suplimentare“: „în perioada în care guvernul român este constrâns să 
înfrunte cererile sovietice privitoare la întreţinere, transport şi reparaţii, 
obligaţiile sale sunt mult mai mari decât acelea care rezultă din 
despăgubirile de război, stabilite pentru o durată de şase ani, la o rată de 
50.000.000 dolari pe an“. În Memoriu se mai arată că este imperios 
necesară revizuirea sistemului de aducere la îndeplinire de către guvernul 
român a obligaţiilor sale cuprinse în Articolul 10 al Convenţiei de 
armistițiu, având ca scop stabilirea unor limite care să asigure economiei 
naţionale „posibilitatea de a face faţă obligaţiilor decurgând din ceilalţi 
termeni ai Convenţiei de armistițiu şi de a asigura, pe de altă parte, 
necesităţile minime pentru populaţie“. În Memoriu, apar şi dificultăţile din 
cadrul sistemului de transporturi, născute din „instalarea unui control 
direct şi continuu din partea autorităţilor sovietice asupra Căilor Ferate 
Române“ şi din „adaptarea unei părţi a sistemului nostru feroviar la 
ecartamentul rusesc“. Nemaivorbind de „înlocuirea cu personal sovietic a 
celor mai multe dintre cadrele noastre din transporturi“, de „transferarea în 
afara frontierelor ţării a unei foarte importante cantităţi de stoc de cale 
ferată a noastră [...] aproximativ 12.500 vagoane de cale ferată de toate 
tipurile şi 140 de locomotive“ şi de „reducerea, la cererea Sovietelor, a 
stocului de cărbune afectat traficului nostru feroviar“, în plus, prin 
Articolul 3 din Convenţia de armistițiu, „ne-au fost luate şi întreaga flotă 
tehnică, şi instalaţiile portuare“. Din nou semnificaţia cifrelor depăşeşte 
orice imaginaţie privitoare la situaţia României, jefuită de sovietici de 
toate bunurile şi rezervele vitale. 


„ Tot ce-am construit este în ţară“ 


D.U.: După ce Carol al II-lea a abdicat, Antonescu a pornit o anchetă care 
l-a privit nu doar pe Carol, ci şi pe toţi miniştrii şi funcţionarii lui. S-a 
cerut un control al averilor pe 10 ani. Era verificat un rege sub un alt rege. 
lar materialul acesta a fost folosit apoi de comunişti pentru propaganda 
antimonarhică. N-aţi blocat acea anchetă. A fost o dovadă de democraţie? 

M.S.: Antonescu a pus sigiliul în palat. Anumite lucruri au fost 
justificate, dar multe nu. Lucrurile au fost atât de exagerate, încât a trebuit 
să fac un protest oficial să se termine ancheta. Când am plecat, în 1947, 
când am fost siliţi să plecăm, nu aveam nici un ban în străinătate. lar dacă 
am fi avut din banii noştri sume depuse în străinătate, nu văd ce crimă ar fi 
fost. Carol I a construit Peleşul în România. Nu şi l-a făcut în Germania. 
Noi tot ce-am construit, am construit în ţară. Aici ne-am zidit casele, 
bisericile, nu aiurea. Aici ne-am lăsat mormintele. Oricum au avut mai 
puţini bani depuşi monarhiile în străinătate decât au depus dictaturile. 
Mama mea şi-a cumpărat Villa Sparta de la Florenţa cu banii de pe o casă 
de la Mamaia pe care a vândut-o în ţară şi care a rămas românilor. A fost 
obligată să plece. La Săvârşin n-a rămas nimic din ce am lăsat. În 
interiorul încăperilor aranjate de Regina-mamă. 


Unele administrații au devalizat în câţiva ani tezaurul ţării. Tocmai 
pentru că trăiau cu sentimentul provizoratului, erau grăbiţi să fure şi să 
ascundă cât mai mult. Nu ştiu ce acţiuni s-au făcut ca să se recupereze 
tezaurul dus la Moscova. Când s-a distrus patrimoniul a fost oare cinstit? 
A fost pentru popor? Când s-au naționalizat clădiri, ca să se mute în ele 
uzurpatorii a fost mai drept? Când s-au confiscat averile condamnaților 
politici a fost mai cinstit? Când ni s-a luat aurul şi teritoriile României, şi 
grâul, şi sondele şi utilajele şi vitele? Când s-au risipit colecţii? Când s-au 
distrus cartiere, vestigii istorice? Când s-au topit statui? Când s-au aruncat 
în aer biserici şi s-au dărâmat cu buldozerele sate... 


În anii *50, puteai să cumperi din consignaţii piese de serviciu cu 
marca de inventar a Palatului Peleş. Dormitorul Reginei Maria din Palatul 
Cotroceni a ajuns la... Beirut. A dispărut toată colecţia de corăbii de 
argint, peste două sute de piese aflată pe masa lungă de marmură din 
Salonul Alb al Palatului Cotroceni. Mai poţi vedea această superbă 
colecţie doar în fotografiile Salonului Alb, când era locuit Palatul 
Cotroceni de Regina Maria, de Regele Ferdinand şi copiii. În mii de case 
din România a dispărut totul după ce au fost arestaţi proprietarii. Şi dacă li 
s-au dărâmat oamenilor casele şi au fost băgaţi în bloc, cum se putea ca 
despăgubirile pe care le primea un mic proprietar să nu se ridice nici la 
costul unei camere de 12 m? de la bloc? Îţi dărâmau vila şi pe ea luai o 
sumă cu care nu puteai să îţi cumperi nici o garsonieră confort II sau III. 
Sigur că le convenea să condamne proprietăţile, de vreme ce erau hoţi şi 
violatori de proprietăţi! 


„Nu s-a făcut procesul comunismului, dar e acuzată monarhia! “ 


D.U.: Aş vrea să vorbim despre monarhie ca instituţie. 

M.S.: În cazul monarhiei, trebuie explicate foarte multe lucruri pentru 
că, înainte să putem întreba oamenii care e opţiunea lor politică, ei trebuie 
să ştie adevărul despre fiecare formă de guvernământ. Noi vorbim azi 
despre democraţie. Or, despre democraţie ne vorbesc în România şi 
oameni care rosteau ca un papagal acest cuvânt, acţionând în sensul 
totalitarismului şi cenzurii. S-a vorbit despre democraţie originală. Ce-o 
mai fi şi asta? Nu i-am auzit pe englezi, pe americani, pe elveţieni să 
vorbească de democraţie originală. E şi asta o poveste cu originalitatea. 
Cum or fi drepturile omului originale? Adică inexistente? Sau existând 
parţial? Sau amânate sine die? Propaganda antimonarhică făcută de 
comunişti a tot vorbit de privilegii. Tot se leagă de faptul că am avea 
privilegii. Dacă oamenilor li s-ar fi oferit posibilitatea de a citi Constituţia 
din 1923, ar fi putut să vadă bine că aveam mai mult îndatoriri decât 
privilegii. Aveam, desigur, prerogative. Dar prerogativele sunt de fapt 
îndatoriri. Şi pe urmă, garanţiile de libertate care sunt puse acolo în 


Constituţie... Toată lumea este egală în relaţie cu aceste libertăţi, în afară 
de noi. De exemplu, nu avem dreptul să ne căsătorim cu cine vrem. Copiii 
noştri nu au dreptul să îşi aleagă religia pe care o vor, în timp ce orice 
român îşi poate alege credinţa şi nu a fost persecutat pentru asta de 
monarhie. Noi suntem ţinuţi foarte din scurt de o serie de articole ale 
Constituţiei privind monarhia. Regii trebuie să ceară permisiunea 
guvernului. Când am decis că vreau să mă căsătoresc cu Principesa Ana 
de Bourbon-Parma, am informat guvernul român şi guvernul trebuia să 
decidă în ceea ce priveşte oportunitatea căsătoriei. Şi aşa mai departe. 
Legat de tatăl meu ştiţi la ce a dus nerespectarea Constituţiei. Consecințele 
le cunoaşteţi. Aş putea să dau multe exemple. Apoi nu trebuie uitat faptul 
că suntem complet neutri din punct de vedere politic. Neutralitatea capului 
ţării după atâtea frământări, după criza politică de decenii care a zguduit 
România este un avantaj imens. Poate că unora, puţini sau mulţi, nu le 
convine neutralitatea. Pentru că sunt amestecați în anumite poveşti şi nu 
mai pot trage sforile. Regele ca arbitru în viaţa politică şi de toate zilele 
este o garanţie pentru democraţie. Lucrul acesta e cert. Sunt şi situaţii de 
excepţie. De care nu trebuie să se abuzeze. Din când în când, cum bine se 
ştie, arbitrul trebuie să sufle din fluier. Sunt anumite situaţii când e nevoie 
de asta. Rostul nostru este acela de a asculta toate părerile, toate 
argumentele. Fără excepţie. Un rege este prin excelenţă o persoană a 
dialogului. Când a fost pregătit 23 August, în răstimpul unor luni de zile, 
m-am consultat cu toţi şefii de partid. Veneau la mine, mă informau de 
toate. Când ne-am zbătut ca România să nu iasă din război ca o ţară aflată 
la cheremul Rusiei, am lucrat cu partidele istorice, iar emisarii mei, 
Vişoianu şi Ştirbey erau şi emisarii lui Maniu şi Brătianu. Dar e greu ca 
oamenii să ştie acest adevăr acum, aşa dintr-o dată, când memoria lui 
Maniu şi a lui Brătianu a fost murdărită de comunişti. Cum să mai ştie 
lumea cât de mari patrioţi au fost atâţia români, oameni politici, dacă n-au 
fost scoşi din stereotipia limbajului de lemn care nu spunea altceva despre 
ei decât că sunt „clica burghezo-moşierimii“... Tot felul de orori despre 
cei care au făcut istoria mare a acestei ţări, şi ea furată de comunişti. 


Memorie furată, istorie furată, economie furată, viaţă de familie furată, 
copilărie, adolescenţă furate. Totul furat. 

D.U.: Monarhia este şi o garanţie de civilizaţie? 

M.S.: Monarhia este în primul rând o garanţie de continuitate în 
România. O continuitate care ar fi pus în paranteză tocmai ultimele 
decenii de comunism. Cu o mulţime de instituţii impuse de comunism. 
Ciudat mi se pare faptul că în România, după decembrie 1989, este cineva 
care vrea să pună în paranteză monarhia, iar nu comunismul. I s-a ascuns 
poporului şi i se ascunde şi azi faţa monarhiei. Parcă ar vrea cineva să îl 
facă să uite că sub monarhie s-au petrecut marile evenimente din ultima 
sută de ani a istoriei României. Pentru mine asta e ciudat. Nu s-a făcut 
procesul comunismului, dar e acuzată monarhia. Apoi se tot vorbeşte că 
monarhia ori prezenţa mea ar destabiliza ţara şi poporul. Când de fapt 
comunismul a fost şi este marele maestru în destabilizare. Minciuna 
produce haos, înşelarea aşteptărilor produce nelinişte. În fine, spuneam că 
monarhia e o garanţie a continuității. Partidele îşi schimbă liderii, 
guvernele trec, noi rămânem. Un popor are nevoie de constanţă, de 
continuitate. Regele nu are complexul puterii, nu e obsedat de putere ca un 
om politic. 

D.U.: Prevăd efectul în timp, dacă lucrurile nu au să meargă. O să facă 
un erou din Ceauşescu şi din „realizările“ [sic] lui. 


Orele inocenţei, 1990 


Este mai mult decât semnificativă poziţia Consiliului Conservator 
privitoare la ţările Europei de Est, Consiliu din care face parte secretarul 
de stat britanic de la Ministerul de Externe, domnul William Waldergrave. 
În 23 decembrie 1989, preşedintele Consiliului Conservator, deputatul 
Henry Bellingham făcea următoarea declaraţie: 


Guvernul britanic ar trebui să susţină întoarcerea în România a 
fostului ei suveran, Regele Mihai, şi restaurarea monarhiei, ca o 


modalitate de a stabiliza situaţia şi de a asigura unitatea unei naţiuni 
sfâşiate [...] Regele ar putea să devină imediat un factor al stabilităţii, 
căci el este una dintre acele puţine persoane care posedă experienţa 
conducerii, fără să fi fost legat, în nici un fel, de regimul răsturnat. 


Din presa occidentală şi din cărţile apărute în Europa sau în lume, 
având ca subiect istoria României, aflăm că unul din „sloganurile“ scrise 
de muncitorii braşoveni pe ziduri, în noiembrie 1987, când au avut curajul 
de a înfrunta dictatura comunistă, fusese promonarhist. Tot pe ziduri avea 
să se scrie simplu şi peremptoriu: „Vrem mălai şi pe Regele Mihai!“. 
Manifestaţiile promonarhiste au fost tot mai frecvente, după 20 mai 1990. 
După o amnezie de câteva decenii, memoria şi-a luat revanşa şi monarhia 
constituţională a devenit, pentru mulţi români, singura alternativă 
legitimă, şi, în orice caz, benefică pentru România. 

Absenteismul, limpede pentru observatorii celor ce au participat la 
referendumul pentru Constituţie, s-a datorat — mulţi susţin acest lucru — 
monarhiştilor care nu au fost de acord cu articolul ce stabilea că ţara 
noastră este şi rămâne republică prezidenţială. În plus, dacă s-a obţinut 
atunci o majoritate destul de nesemnificativă, procentul care lipsea pentru 
a obţine unanimitatea se datora celor ce nu au votat Constituţia. Celor care 
au pus ştampila pe NU. Absenteismul n-a fost însă, atunci, şi nici cu alte 
ocazii, o atitudine politică lucidă. În nici un caz opoziţia nu se face prin 
absenteism şi prin retragerea noastră din viaţa cetăţii, lucru demonstrat şi 
din analiza perioadei cuprinse între anii 1944 şi 1947, când s-a văzut că 
absenţa lui Maniu şi Brătianu din Guvern n-a dus decât la o mai rapidă 
degradare a democraţiei. 

Contrar afirmațiilor care circulă, nu e adevărat că doar intelectualii ar 
fi promonarhişti, din spiritul lor de contradicţie de care se face atâta caz, 
mai ales când reprezintă, de fapt, o formă a lucidităţii constructive şi a 
solidarităţii cu poporul român. Doina Cornea nu e singura care a tipărit 
mesaje promonarhiste în presa occidentală, unde a declarat că Majestatea 
Sa ar putea să salveze România şi astăzi, aşa cum a făcut-o şi în 1944. 


Pentru cei care cunosc atitudinea Regelui Mihai faţă de orice formă de 
dictatură, de dreapta sau de stânga, atitudinea sa constantă faţă de poporul 
român şi faţă de celelalte etnii care trăiesc în România, prezenţa 
suveranului aflat în exil la Versoix, în Elveţia, ar aduce în ţara noastră acel 
simbol necesar care s-ar împotrivi oricărei forme de extremism şi de 
naționalism, punând în pericol însăşi națiunea şi locul României în lume. 

În Arta Fugii, Paul Goma scria că românii nu sunt monarhişti din 
fanatism sau credinţă. Fiind latini, identitate subliniată mereu şi de 
Majestatea Sa, românii îşi au partea lor zgomotoasă, febrilă, insuportabilă, 
acea parte în care şi-ar afla un ecou La Marseillaise. Când nu sunt leneşi 
şi somnoroşi şi îmbăcsiţi, cum i-a gratulat Puşkin pe basarabeni şi pe 
ţiganii din Basarabia şi din Chişinău, în poemele şi scrierile din perioada 
când primise un fel de domiciliu forţat acolo şi era condamnat, până ce o 
audienţă la Nikolai I l-a eliberat de pedeapsă. Dar ceea ce pare a fi mai 
degrabă o dovadă de republicanism în specificul românesc, şi chiar de 
anarhie, creează acele lupte sfâşietoare pentru putere şi acele fărâmiţări 
care ne dau tuturor, la un moment dat, sentimentul de saturație. Doar 
regele este mai presus de toate. „Din această cauză chiar şi astăzi, pentru 
mulţi români el (regele, [n.a.]), rămâne singura soluţie“, notează Paul 
Goma. 

Dacă nu ar fi existat o carte a lui Albert Camus cu titlul Exilul şi 
împărăţia, această pereche de cuvinte mi s-ar fi părut cea mai potrivită 
pentru volumul de faţă. N-am scris şi n-am adunat această puzderie de 
documente şi de gânduri din fanatism ori entuziasm sau din cine ştie ce 
proiecţii facile. Periplul meu printre documente şi citirea lor, mai mult sau 
mai puţin lucidă şi profesională, mi s-au impus, de la sine, fără să mă 
împingă nimeni de la spate şi fără să râvnesc avantaje, exclusivităţi ori 
priorităţi, în domeniul restaurării imaginii monarhiei. A existat, însă, în tot 
răstimpul în care am scris cartea aceasta, adunând tot soiul de documente, 
o bucurie mai puternică decât toate dificultăţile de care m-am lovit la tot 
pasul. Nimeni şi nimic nu a putut să îmi ia această bucurie, oricât de triste 
sau de penibile vor fi fost unele clipe şi mai ales obstacolele de care am 
avut parte cu prisosinţă. De unde această bucurie? Din şansa de a fi 


descoperit, în spatele fiecărui document, prezenţa unui om şi a unor 
oameni care au luptat, până în ultima clipă, cu imaginea desfiguratoare a 
unui prezent şi viitor din ce în ce mai cumplite pentru România. Un om, 
Regele Mihai I al României, şi oameni care au făcut împreună cu el 
istoria, în acea perioadă când Cortina de Fier se lăsa peste Europa de Est şi 
peste sufletul şi vieţile popoarelor de acolo. Bucuria pe care am trăit-o 
scriind cartea de faţă, făcută din câteva convorbiri dar mai ales din 
documente, ţine poate şi de prima mea întâlnire cu o normalitate şi un 
firesc pe care nu le-am cunoscut înainte să mă ating de timpuri aparţinând 
istoriei anormale şi nefireşti. De unde atunci normalitatea şi firescul? Din 
însuşi vertijul istoriei româneşti care, târâtă în dictatură, nu şi-a uitat atâţia 
ani firescul, naturaletea şi legitimităţile, reuşind să nu se lase cotropită de 
complexul puterii. În primii doi ani şi apoi în primele două decenii ale 
tranziţiei ne-a fost dat să auzim de foarte multe ori „Jos cutare sau 
cutare!“. Dar nici unul dintre cei vizaţi nu s-au lăsat clintiţi de aceste 
invitaţii de a părăsi un anume scaun, devenit pentru mulţi dintre noi 
necreditabil şi ilegitim. În acelaşi timp, manifestaţiile promonarhiste au 
cunoscut valuri şi valuri, ca o maree instalată deja în conştiinţa politică 
liberă şi contemporană. La început, chemat de poporul său în aceste 
manifestații, Regele Mihai nu s-a grăbit să facă nici un gest violent prin 
care ar fi încercat să se impună, să îşi facă o propagandă ostentativă. Nu a 
forţat uşa care i-a fost închisă până în 1997. Apoi nu au mai existat aceste 
manifestări. Problemele legate de bănci, probleme sociale şi criza indusă 
în România au închis în cercul de foc al zilei de mâine proiecte, speranţe 
abandonate. După ce s-a prăpădit Corneliu Coposu, am auzit de mai multe 
ori că dacă ar fi trăit, el l-ar fi adus pe rege în ţară. De curând am simţit 
din nou mirosul fricii în oameni, nesiguranța, durerea de a li se ştirbi orice 
urmă de demnitate. 

Nici o clipă nu am dorit să transform aceste pagini într-o apologie. Noi 
toţi avem nevoie, în primul rând, de o morală a propriei noastre istorii, 
fără de care vom rămâne pradă oricărui trâmbiţaş al Puterii. Firescul şi 
legitimităţile nu suferă de complexul puterii. Nu mi s-a părut că Regele 
Mihai a avut complexul acesta. E cea mai incurabilă boală de care suferă 


oamenii asediați, decenii şi decenii la rând, de propria lor maşină 
dictatorială. Complexul puterii, vizibil în puzderia de partide şi de lideri 
neaveniţi care ne-au tras de mânecă în primii ani pentru a-şi creşte 
electoratul, a fost drenat de lipsa de muşterii. Dar nu a dispărut. E pentru 
fiecare dintre noi o posibilă capcană, dacă nu un Ersatz al existenţei 
împlinite, normale. 

Dacă există atâta exil în documentele şi biografia oamenilor cuprinşi 
în cartea de faţă, există şi o mirifică împărăție care le-a aparţinut şi le 
aparţine dintotdeauna. O împărăție a conştiinţei împăcate cu sine, în cea 
mai cumplită tragedie, unde au supravieţuit rostind Nihil sine Deo. 


Cicatrice 


Într-o carte publicată în franceză, la Freiburg şi la Paris, Preliminaires de 
la guerre à l'Est, ministrul de Externe Grigore Gafencu foloseşte expresia 
cortina de fier, care fusese întrebuințată încă de la începutul secolului al 
XIX-lea, cu sensul de barieră sau centură impenetrabilă. Şi ministrul 
german al Propagandei Goebbels a folosit-o, înainte ca un discurs foarte 
mediat al lui Churchill, din 5 martie 1946, să îi dea notorietatea definitivă, 
exprimând o realitate tragică. E vorba de cortina de fier care „a coborât 
de-a curmezişul continentului“, „de la Settin, la Marea Baltică până la 
Trieste“. Când am văzut prima oară, pe plajă în Israel, cicatricea unor 
operaţii pe cord deschis, aşa mi-am imaginat a fi şi cicatricea cortinei de 
fier, pe pieptul şi sternul Europei. Dar comparatia nu se susţine. Între timp 
m-am operat şi eu pe cord deschis ca să se rezolve o stenoză aortică la 
Cluj, la Institutul Inimii, sub bisturiul marelui chirurg şi profesor Mircea 
Bârsan. Cum să compar Zidul ticălos care a tăiat sternul Europei şi i-a pus 
în locul inimii sănătoase un organ artificial, un transplant de comunism şi 
de sovietizare cu forţa? Cicatricea imensă a Zidului nu acoperea o inimă 
însănătoşită. Era de fapt semnul unei hăcuiri. Căci despre hăcuire a fost 
vorba. Hărțile care ne prezintă ţările de la răsărit şi de la apus de Cortină 
despart lumea comunistă, figurată în culoarea steagului sovietic, de lumea 


liberă sau tabără imperialistă, colorată în albastrul porţelanului de Delft. 
Simt nevoia să inversez lume cu tabără în cele două sintagme. 

Apoi legenda hărţii mai foloseşte două nuanţe, un gri deschis pentru 
ţările cu regim liberal şi un gri închis, amestecat cu magenta, un gri- 
rozuliu, pentru ţările cu regim comunist. L-au ales de la viaţa cenuşie... 
Harta aceasta face parte acum din istorie. Iar Ialta din istoria unei mari 
trădări, pregătită prin paşii făcuţi de cei Trei Mari ai Lumii şi prin acordul 
de procentaj pus la cale, la Moscova, în 9 octombrie 1944, de Churchill şi 
Stalin. Un troc a fixat influenţa Marii Britanii, a S.U.A. şi a Uniunii 
Sovietice în ţările Europei de Sud-Est. A existat chiar un petic de hârtie 
care regla târgul cu ţări europene, găsit în anii '90, în Germania, într-o 
bibliotecă. Mâna care scrie notează cu caractere sensibil mai mari 
procentele, în vreme ce numele ţărilor e mâzgălit cu litere mult mai mici: 
România revine Rusiei 90% şi 10 %, altora, Grecia 90%, Marii Britanii şi 
Rusiei 10%, Iugoslavia, la paritate 50%-50%, la fel ca Ungaria 50%-50%, 
Bulgaria 75%, Rusiei şi 25% celorlalţi. Fără ca tagma istoricilor să fi căzut 
de acord privind semnificaţia acestor cifre, care s-ar fi modificat apoi, în 
decursul convorbirilor între Viaceslav Molotov şi Anthony Eden, urcând 
la 80% influenţa Rusiei în Bulgaria şi Ungaria, Churchil e totuşi cel ce ne 
vorbeşte amănunţit, în memoriile sale, de acest „moment apt for the 
business“. 


Scara leilor 


Delegaţia britanică a locuit în castelul Alupka al prinţului sau contelui 
Vorontsov, care a fost guvernatorul Noii Rusii. E un loc romantic, aflat la 
vreo 16 kilometri de Ialta, scufundat între grădini, desenat teatral şi 
eclectic. Fiecare faţadă a castelului are complet alt stil. European 
medieval, la vest. La sud, marocan întru totul, iar la nord, gotic englez. 
Churchill, cam  supraponderal, cu eterna lui manta care îl 
supradimensionează, şi ministrul său de Externe cu trei mandate între anii 
1935 şi 1955, frumosul şi înaltul Anthony Eden, cu alura lui British, care 
va fi ales prim-ministru între anii 1955 şi 1957, urmându-i lui Churchil, 


Alexander Cadogan, Permanent Under-Secretary for Foreign Affairs între 
anii 1938 şi 1946, sunt cazaţi la castelul proiectat de conaţionalul lor, 
arhitectul englez Edward Blore, care a lucrat şi pentru Palatele 
Buckingham şi Saint James. Vor urca zilnic şi vor coborî, pe perioada 
conferinţei de la Ialta, treptele numeroase şi monumentale de la intrarea în 
palat, străjuite de două perechi de lei sculptați în marmură albă. Fiarele 
junglei de veghe ascultă de legea simetriei. Un grăunte mai mare de ironie 
le-a dăltuit alura. La sosire, prima pereche zace confortabil culcată, cu 
capul şi coama sprijinite pe labe, cu un aer voluptuous şi înţelept. Abia de 
se privesc unul pe altul, trăind mai de grabă un soi de moleşeală a siestei. 
A doua pereche de lei e deja ridicată pe picioarele din faţă. Capetele sunt 
înălțate şi întoarse unul către celălalt, ca pentru a lua o decizie. Cele două 
perechi de statui arată de departe ca nişte schiţe pentru un film de desen 
animat, menite să sugereze mişcarea, pe care oricum o vor face picioarele 
care urcă. lar atunci când cobori scările, perechea de lei rămasă în spatele 
tău are aerul că şuşoteşte ceva pe seama ta. 


Agezi istoria în cui, o ignori, n-ai citit nimic despre istoria Europei, vii 
ca turist cu autocarul sau cu maşina ta şi străbaţi zona, la vânătoare de 
locuri frumoase. Te duci în dorul lelii să vezi una sau alta. Stau şi mă uit la 
nesfârşit la pădurea de pini. Nu pot să nu văd Marele Canion din Crimeea, 
un mic copil pe lângă alte canioane, şi totuşi atât de persuasiv. ÎL simt cum 
mi se bagă pe sub piele, cum mă vrăjeşte de-a dreptul, cu râul lui puternic, 
încăpățânat, care trece prin el, care taie şi smulge din cale oprelişti, care 
muşcă şi scuipă o bucată din piatră şi azvârle în locul ei, apa lui în cascade 
mai mici sau mai mari. 

Să nu cumva să nu urc până la castelul ciudat care se numeşte Cuibul 
Rândunicii, chiar dacă privit de jos, are un aer de ilustrație a unei poveşti 
de copii şi o umbră mai mare de kitsch. E teribil de decorativ. Nu, nu e 
nici un muzeu. E de mulţi ani un restaurant italian. Faleza mi se pare 
foarte înaltă, nu îmi vine să cred că nu are mai mult de 40 de metri. 
Povestea „cuibului“ am citit-o deja. A fost mai întâi o căsuţă de lemn care 


s-a numit castelul iubirii, construită de un general rus tare romantic. Apoi 
a venit un baron german care a construit castelul, aşa cum îmi e dat să îl 
văd, cu terase şi creneluri albe-gălbui, cu tumul circular şi cele patru 
turnulețe care par retezate de la o moscheie, adăugând ceva arab 
arhitecturii neo-gotice, pietrelor care pornesc european din fundaţia 
stâncoasă, granit, calcar nisipos, cu străluciri metalice, totul abrupt şi 
învolburat când privesc în vale. Ceea ce văd în jur este o mare 
atotputernică, iar eu parcă aş fi la Cuibul Rândunicii chiar în vârful celui 
mai înalt obelisc din lume. Mă scufund în marea nesfârşită. les din 
restaurant, unde n-am răbdare să stau, prefer terasa de sus, vecină, şi 
turnul, apoi cobor şi împing o piatră desprinsă din grohotiş, poate ajunge 
până la mare. 


Haltă pe Drumul Mătăsii 


Mai am de ajuns la Fortăreaţa genoveză de lângă Sudak, numele unui oraş. 
Construită de genovezi, ceea ce leagă aceste locuri şi istoria lor de cetăţile 
din Basarabia şi Bucovina, fortărețe unde dai de constructori genovezi. 
Trupele genoveze au capturat oraşul Sudak de la hanii tătari, în secolul al 
XIV-lea. Şi au înălţat fortăreaţa pe un deal abrupt de peste 150 de metri 
înălţime. E aproape imposibil să ajungi aici dacă priveşti dinspre mare. Şi 
totuşi aceasta e singura cale de acces. Împătimită cum am fost cândva să 
străbat Drumul Mătăsii, tresar când aflu că pe aici a fost o mare zonă 
comercială sub genovezi până ce Crimeea a fost asediată şi cucerită de 
turci. Un zid de apărare şerpuieşte întreg sau în ruine, ca braţul nesfârşit 
de lung al fortăreței ce îşi îndepărtează duşmanii. Locul amestecă piatra cu 
pâlcuri de ierburi şi de muşchi care îşi fac loc, dintr-un alt asalt benefic, de 
astă dată. 

Am reuşit să urcăm, în fine, şi la Biserica din Foros, ridicată pe Stânca 
Roşie înaltă de patru sute de metri. Are o mulţime de turle mai mici, cu 
acoperişul de un verde intens care înconjoară turla de la intrare mai mare 
şi turla clopotniţei şi turla cea mai mare de lângă altar. Înăuntru nu e cine 
ştie ce. Două legende se contrazic una pe alta în a povesti cum şi de ce s-a 


construit această biserică tocmai la o asemenea înălţime. Constructorul ei 
este un negustor de ceai pe numele lui A.J. Kuzneţov, care a ridicat-o în 
semn de mulţumire şi dar către Dumnezeu pentru că a salvat viaţa Ţarului 
Alexandru al III-lea şi a familiei lui dintr-un accident cumplit de tren. N- 
am apucat să verific despre ce accident e vorba. Nu era important, mai 
ales când altă legendă vine să explice ridicarea bisericii pe un loc unde s- 
ar fi oprit caii înnebuniţi şi năvalnici ce goneau în faţa unei trăsuri în care 
călătorea tocmai fiica unui negustor bogat. Au înţepenit brusc. S-au oprit, 
de parcă i-a împietrit o mână din cer. Nici nu contează ce zăbală sau hăţuri 
i-au priponit. Mie mi s-a oprit respiraţia aici, sus pe platou, n-am mai 
văzut nici biserica, nici turlele ei verzi. Locul e dumnezeiesc. Mă simt 
scufundată în cer şi în mare, ca un suflet plutind în albastru, cum nu m-am 
mai simţit nicăieri în lume. Eu cred că cea de-a treia legendă e mult mai 
simplă. Ziditorul bisericii a găsit cel mai frumos loc pentru el pe lume 
unde să ne rugăm lui Dumnezeu. Gorbaciov, dar înainte de el Stalin şi 
atâţia alţii veneau în vacanțe pe-aici. Prefer să nu mă gândesc. 

Apoi am vizitat locuri mai lumești, cel puţin aşa credeam când le-am 
marcat cu numărul meu de cruciuliţe, în semn de urgenţă sau importanţă. 
Deşi sunt cel mai lacom privitor al acestei lumi. La mine se poate vorbi de 
un Flămânzilă şi un Setilă ai privitului şi cititului. 

Recunosc că am mers la baza de submarine de la Balaklava, pentru că 
puteam să văd ceva ce nu poţi vedea decât când o asemenea bază nu mai 
activează. Când Liviu a vizitat o bază activă de submarine în America, 
invitat de şeful lui, care era tatăl unui fost student al lui la Pratt, nici nu s-a 
pus problema să mă ia cu el, fiind femeie. Baza de submarine de la 
Balaklava a fost dezactivată în 1939. N-am înţeles de ce chiar în preajma 
celui de al doilea război mondial. A fost construită în condiţii de 
confidenţialitate cumplite şi nu a putut fi văzută decât după 1996. La 
intrarea sub munte, am dat peste acea cortină din bucăţi imense 
rectangulare de granit, care are o uşoară rotire, ca şi cum mecanismul ce a 
fost declanşat ar începe să mişte faldurile şi povâmişul colinei s-ar da la o 
parte. E o iluzie teatrală care te cotropeşte. De fapt blocurile portalului 


anunţă scufundarea scenei, o imersiune într-un buncăr menit să reziste 
oricărui război atomic. 

Nu cred, privind ceea ce văd şi nici n-aş vrea să se testeze. 

Dar dincolo de exagerările ruşilor, faptul că baza a fost dezafectată 
contrazice hiperbole de orice fel. Nu cred să existe băiat pe lume care să 
nu vrea să fie adus aici, până nu îi trece vârsta jocului de-a bărbatul şi 
războiul. 

La Bahcisarai, am văzut Palatul Hanilor Tătari şi mi-am amintit de o 
poezie a lui Puşkin cam siropoasă şi retorică despre o fântână a iubirii, 
intitulată Fântâna din Bahcisarai, scrisă în perioada când a vizitat 
Crimeea, Caucazul şi a stat şi la Chişinău ca să scape de Siberia. Palatul 
Hanilor, din care au mai rămas două moschei, un cimitir cu două 
mausolee, un harem, o poartă, două turnuri şi paisprezece fântâni, 
păstrează aparențele unei reşedinţe de hani, construită ca un oraş pe vreo 
patru hectare. E aproape de malul râului Ciuruksu, oraşul se numeşte 
Bahcisarai. Palatul a fost construit în 1532 de Sahib Giray I, ca reşedinţă 
principală a dinastiei Giray. Între numeroasele fântâni există una a 
lacrimilor tare frumoasă. Proporţiile a ceea ce a rămas sugerează o 
civilizaţie bine aşezată şi o opulenţă care e dominată de legile civilizaţiei. 
Fiecare construcţie face parte dintr-un univers simbolic, unde fântâna, 
aşezată în centru, într-o curte pătrată înconjurată de clădiri, este chiar 
imaginea raiului pe pământ care se împarte în patru fluvii ce curg spre cele 
patru puncte cardinale. Fântâna înseamnă viaţă, nemurire, învăţătură, 
tinereţe veşnică, purificare, regenerare... Locul în sine este frumos, în 
împletirea zidurilor cu coroana copacilor, cu arbuşti şi grădini desenate 
pentru a delimita o geometrie spirituală, până la ultima linie dintr-un 
arabesc sau pietricică dintr-un mozaic. 

Mai am de văzut şi Căsuţa Albă în care a locuit Cehov şi unde a scris 
Doamna cu cățelul, Trei surori, parcă şi Livada cu vişini. 

Fug îndeobşte de casele scriitorilor, căci puţine păstrează real 
atmosfera din vremea în care au fost locuite. De obicei dai de pereţi şi 
fotografii şi cărţile puse în vitrine ca nişte relicvarii. Când doamna 
Cornelia Pillat a amenajat în anii '80 o cameră şi un mic muzeu Ion Pillat, 


în conacul de la Miorcani, unde am fost împreună cu Monica Pillat, 
reconstituirea s-a dovedit efemeră, deşi era un bulgăre de emoţii în tot ce 
adusese, de la obiecte şi până la covoare, mobilier şi fotografii, aşa că 
după 1990 totul a fost furat. Conacul şi moşia au fost donate bisericii 
ortodoxe şi Mitropolitului Daniel, la vremea aceea în fruntea Mitropoliei 
Moldovei de care erau aparținătoare. Locul aproape de Prut nu a scăpat de 
prăduirea tranziţiei noastre păcătoase, aşa că s-a găsit cine să parceleze 
donația către mireni cu influenţă, încălcându-se dorinţa donatoarei. 

Casa lui Cehov contrazice alergia mea la muzee memoriale încropite. 
Sora scriitorului a păstrat totul cu străşnicie şi bolşevicii n-au luat mai 
nimic, aşa se spune, nimic, fiind lucruri de secol XIX, de mic-burghez, un 
doctor scriitor, atins de tuberculoză... Nimic din casa lui Cehov nu a trezit 
furii ori lăcomii bolşevice. O intimitate cuceritoare respiră în odăi. Aici 
veneau scriitori, artişti, compozitori, mari interpreţi, regizori, aşa că le 
transcriu numele, de la Ivan Bunin, Alexandru Kuprin, Maxim Gorki, 
Serghei Rahmaninov, Fiodor Şaliapin, K. Stanislavski, care îi va regiza 
piesele genial. Parcă e o ninsoare tot dramatismul din piesele cu atâtea 
personaje care visează cu ochii deschişi, oarbe aproape în faţa lumii reale. 
O ninsoare cu fulgi de zăpadă sau roiuri bezmetice de flori de vişini. 

Am văzut în 2009, la New York, filmul The Reader, cu Kate Winslet, 
David Kross şi Ralph Fiennes, după vizita la casa lui Cehov... Un 
adolescent de 15 ani îi citeşte povestirea lui Cehov Doamna cu cățelul 
primei femei din viaţa lui, de două ori mai în vârstă decât el. Femeia, care 
i-a ascuns iubitului faptul că e analfabetă şi tot trecutul ei, va învăţa să 
citească şi să scrie abia în puşcărie, după ce suferă o condamnare de 
douăzeci de ani într-unul dintre procesele naziste... Prima frază din 
povestirea lui Cehov s-a suprapus în memoria mea, de câte ori a fost 
rostită în film, peste imaginile din grădina marelui scriitor. Pomii plantați 
de el, când îşi construia căsuţa albă din Crimeea, o îmbrăţişau, când am 
văzut-o eu, după 110 ani, cu hăţişuri verzi de crengi uriaşe ce începuseră 
să primească, spre toamnă, prea puţin din arama altor meridiane. 


Cărarea luminată 


Apoi am văzut Peştera Roşie, care a fost pictată într-un splendid tablou de 
Aivasovski, Cascada Uciang-Su, numită şi „apa zburătoare“ din pricina 
căderii înalte de apă, de la 90 de metri, Munţii Ai-Petri, nu foarte înalţi, 
dar cu creste ca zimţii de fierăstrău sau mai degrabă ca dinţii rechinilor şi 
Valea Fantomelor, în munţii Demerdzhi, care sunt populaţi de statui 
naturale, cum sunt Babele la noi. Numai că aici, lângă Alushta, e plin de 
statui ciudate, de piramide colţuroase, capete de om, obeliscuri, turnuri şi 
cariatide monstruoase care te pot împietri de spaimă dacă le priveşti 
umbrele în timpul zilei, iar noaptea, la lumina lunii ori fără de ea, simţi 
cum îţi biciuie pulsul în carotidă. Ajunsă la Grădina Botanică din Nichita, 
la şase kilometri de Ialta, totul devine o plimbare prin grădina raiului, cu 
plante mediteraneene de la sud şi răsărit, din Asia şi din America de Sud, 
care împodobesc aceste praguri de vegetaţie, declarate cele mai frumoase 
terase din Europa. 


Mergeam pe Cărarea luminată sau Solehnaia Tropa sau Sunlit Path, o 
potecă largă cât pentru doi-trei oameni. E lungă de mai mulţi kilometri şi 
înaintează de-a lungul falezei şi mării. Mă apropiam de Palatul Livadia, 
unde s-a desfăşurat Conferinţa trădării Europei de Sud-Est de la Ialta, între 
4 şi 11 februarie 1945. Dintre pomii mediteraneeni, chiparoşi şi palmieri şi 
arbuştii cu frunze grase-lucioase ce învecinează poteca luminii, faţada 
Palatului placată cu granit alb se vede mătăsos de albă, cu adevărat 
imperială. 

După ce a fost într-o călătorie în Italia, Împăratul Nicolae al II-lea, 
ultimul ţar al Rusiei, împuşcat din ordinul lui Lenin, l-a chemat pe Nikolai 
Krasnov, cel mai în vogă arhitect al vremii sale, ca să îi construiască la 
Ialta un palat-reşedinţă de vară. Aşa a fost înălţat într-un termen record 
Palatul Alb, doar în 16 luni, în stil neo-renascentist, amestecat cu stilul 
gotic, arab şi bizantin, acesta fiind cocktailul zonei şi gustul eclectic al 
locului. În curtea italiană, care e chiar o capodoperă a arhitecturii lui 
Krasnov, cu acea colonadă şi fântâna din mijloc şi cărările ce pornesc ca 
nişte raze din ea spre porticuri vegheate de palmieri şi chiparoşi, s-au 


fotografiat în timpul Conferinţei cei Trei Mai Mari ai Lumii, Churchill, 
Roosevelt şi Stalin, ca nişte triumviri ai celui de-al doilea război mondial. 
Doar ei. Sau împreună cu cei care formau echipele Marii Britanii, S.U.A. 
şi Uniunii Sovietice: Edward Stettinius, Averell Harriman, Anthony Eden, 
Alexander Cadogan şi Viaceslav Molotov. Ca să ajungi în curtea italiană, 
treci prin poarta dublă din fier forjat ca o dantelă. În faţă ei arhitectul a 
păstrat biserica Adoraţiei Sfintei Cruci din cadrul proiectului lui Ippolito 
Antonovici Monighetti. Mi-i şi imaginez pe cei trei îmbrăcaţi în haine de 
iarnă lungi, Churchill în paltonul lui mai deschis la culoare, cu ţigara de 
foi, Roosevelt cu pelerina cu brandenburguri şi gulerul cochet şi veşnica 
ţigară, Stalin în mantaua militară şi cu capul acoperit. Şi porţile de fier 
forjat gracile deschizându-se... Apoi intră în curtea sau în acel patio arab, 
proiectat în stil tătar. Fântâna adosată pe unul dintre pereţii plini de 
arabescuri aminteşte de fântâna lacrimilor de la Palatul Hanului din 
Bahcisarai. Stau la masa imensă din Salonul alb, cu ferestre pe două laturi 
până aproape de podeaua parchetată cu unul din motivele parchetelor 
franţuzeşti, sub tavanul casetat, alb la rându-i, unde cu câteva decenii în 
urmă, înainte de revoluţia din 1917, fiica cea mare a Ţarului Olga îşi 
serbase aniversarea de 16 ani. Se învârte ca un fus fericit. Totul e alb în 
fiinţa ei, numai obrajii au smalţ de cireşe timpurii în pomeţi. Fumul ţigării 
lui Roosevelt se încolăceşte la fel şi se înalţă spre tavanul casetat, ca o 
cutie de bomboane. Roosevelt a dormit pe perioada conferinţei în biroul 
Ţarului Nicolae al II-lea. Îi văd pe toţi vizitând cele peste o sută de 
încăperi ale Palatului Livadia, pline de lambriuri, camera englezească de 
biliard în stil Tudor, unde s-au semnat documentele... Declaraţia din 11 
februarie 1945, Declaraţia îngheţului Europei... 

Fostul proiect şi palat Monighetti a fost construit de Țarul Alexandru 
al II-lea în 1867, când a autorizat şi vânzarea către S.U.A. a teritoriilor din 
nordul Rusiei, cunoscute sub numele de Alaska. Alexandru al II-lea a fost 
asasinat în 1881. Țarina venea des la reşedinţa de la Ialta, unde se refăcea 
şi îl primea pe pictorul Aivasovski, ale cărui splendide tablouri marine le- 
am înţeles abia după ce am vizitat peninsula Crimeea. Şi Mark Twain a 
venit la Împărăteasă, chiar în anul 1867. 


N-am văzut în Crimeea marea în furtună, cu catargul corăbiilor 
înclinate, cât să se răstoarne şi bărcile ca o păstaie de roşcove răsucită de 
valuri. Aşa cum a pictat-o marele pictor armean Aivasovski, născut în 
oraşul Theodosia din Crimeea. Multe din cele peste şase mii de pânze pe 
care le-a pictat au ajuns în colecţiile imperiale, dar şi la Vatican, unde 
Papa i-a cumpărat o pânză răscolitoare ce se cheamă Haosul. Era o mare 
liniştită, o incredibilă pace între apă, cer şi pământ şi aer. 

Prima oară am văzut o parte din picturile sale în adolescenţă, la 
Moscova şi apoi la Leningrad, la muzeul Ermitaj. Am rămas copleşită. 
Doar William Turner îi poate sta alături. Dar lipsa dramatismului şi 
vastităţii e înlocuită la englez de mister. 

Apoi la palatul Monighetti din Ialta au venit în 1884 Ţarul Alexandru 
al III-lea şi Împărăteasa Maria Feodorovna, mergând cu trenul tocmai de 
la Sevastopol şi apoi cu vaporul cu aburi până în Crimeea, la Ialta. Când 
au revenit în 1886, i-a surprins în vapor o furtună cumplită şi nu au putut 
întra în port din pricina valurilor de fier. Ţarul a poruncit să se ridice la 
intrarea în port spărgătoare de valuri şi aşa s-a făcut etrava din port. În 
1891, cuplul imperial şi-a serbat aici aniversarea nunţii de argint, la care 
au fost poftiţi şi au venit şi Regele Christian al Danemarcei, şi soţia lui 
Regina Louise, părinţii Împărătesei şi viitorul Rege Edward al VII-lea 
împreună cu soţia lui Alexandra, sora Împărătesei. Am văzut o mulţime de 
fotografii de la această aniversare, în albumele de la Versoix pe care mi le- 
a arătat Regina Ana a României. Fotografii din grădinile palatului, de pe 
vasul cu aburi, de la picnicuri. Abia ajunsă în Crimeea, am putut descifra 
partea aceea de lumină şi înţelesul acestei familii reunite şi de sufletul 
mărilor. În 1889, Ţarul Alexandru al III-lea a terminat de construit şi 
palatul Massandra, aflat la o mică distanţă la nord de Ialta, unde va locui 
Stalin, în vacanţele sale de părinte al proletarilor. Ialta a fost transformată 
de Lenin şi de sovietici în staţiune pentru activişti şi oamenii muncii... 
Alexandru al III-lea va muri în palatul Livadia din Crimeea, trei ani mai 
târziu, în 1894, la doar 49 de ani. Din poze, ne priveşte un uriaş în 
uniforma Marinei Imperiale. Palatul Livadia, construit de Țarul Nicolae al 
II-lea, a fost o vreme sanatoriu înainte să fie restaurant inclus într-un 


circuit de lux. În vechea sală de biliard azi e plin de fotografiile de la 
Conferinţa din luna februarie 1945. Într-o vitrină tronează numărul din 
ziarul Pravda, din 13 februarie 1945, în care cei trei boşi ai puterii lumii 
se privesc destinşi, cu un aer vivace şi de complici mulţumiţi de trocul 
făcut. Sunt zâmbitori şi se uită spre Churchill. 

Există şi alte fotografii, în care personajele sunt mai sobre şi Stalin 
priveşte într-un punct ce iese din cadru, cu un aer superior abia ascuns. 
Ştie el mai bine ce ştie. Churchill are paltonul uşor boţit, pare strâmt pe 
bărbatul pe care îl îmbracă aici, dar şi în cele două statui de bronz de la 
Londra, care îl reprezintă masiv, greoi, în picioare, sprijinit în baston, la 
Palatul Parlamentului ori alături de Roosevelt, stând pe o bancă, turnaţi în 
bronz, în New Bond Street. În mai toate fotografiile abia de lipseşte ţigara 
de foi. Stalin a ieşit din peisajul statuii londoneze, decupat de războiul 
rece. Citesc memoriile lui Churchill în şase volume The Second World 
War care au luat premiul Nobel pentru Literatură, în 1953, după ce a 
apărut şi cel de-al şaselea volum, Triumph and Tragedy. Primele cinci se 
numeau The Gathering Storm (1948), Their Finest Hour (1949), The 
Grand Alliance (1950), The Hinge of Fate (1950) şi Closing the Ring 
(1951). Seria va fi reeditată ulterior în patru volume: Milestone to 
Disaster, Alone, The Grand Alliance, Triumph and Tragedy. Apoi am 
văzut setul acela de volume care era pus într-o casetă, iar designul de pe 
cotorul volumelor dădea silueta marelui om de stat... Mii de pagini scrise 
cu o neobosită implicare despre istoria trăită şi membri ai familiei sale, un 
Duce John Churchill de Malborough, apoi tetralogia intitulată History of 
the English Speaking Peoples, cuprinzând o perioadă ce începe cu anul 55 
înainte de Hristos şi continuă până la primul război mondial, o istorie ce 
debutează cu invazia lui Cezar în Britania. 

Se cunosc punctele discutate în 1945 la Ialta, împărţirea Germaniei şi a 
Berlinului în patru zone după predarea necondiționată. Poziţia Franţei în 
zona de ocupaţie din Germania şi Austria, demilitarizarea, denazificarea, 
statutul Poloniei, crearea consiliului de reconstrucţie la Moscova, 
participarea lui Stalin la Naţiunile Unite obţinută de Roosevelt, care le va 


vlăgui celorlalţi reprezentanţi puterea prin dreptul de veto, acordul lui 
Stalin de a participa la războiul împotriva Japoniei... 

Două puncte au rămas pentru mine îngrozitoare, cele legate de destinul 
basarabenilor şi bucovinenilor născuţi pe teritoriile de ocupaţie ale Uniunii 
Sovietice şi de destinul cetăţenilor Iugoslaviei care aveau să fie expulzați 
din ţările lor. Etnicii germani trebuiau să fie trimişi din ţările ocupate de 
sovietici, precum România, în Uniunea Sovietică. La fel, românii 
basarabeni şi bucovineni vor fi identificaţi şi urcați în trenurile ce duceau 
mai ales spre Siberia. La fel, milioane de ruşi din Europa vor fi obligaţi să 
revină şi să muncească până la decimare în U.R.S.S. Nemaivorbind de 
dislocările masive de populaţie. Aceasta a fost Marea Deportare fără 
precedent în istoria lumii. 

Ar mai trebui citite memoriile lui Alexander Cadogan editate de David 
Dilks, Diares 1938-1945, memoriile lui Anthony Eden Facing the 
Dictators (1962), The Reckoning (1965), The Full Circle (1960), receptate 
ca fiind în umbra celor scrise de Churchill, într-un soi de revanşă pe care 
şi-o iau diplomaţii stil casual faţă de aceşti glamour boys şi acest primo 
uomo al diplomaţiei secolului XX. Eden era considerat chiar un Brutus în 
afacerile externe şi era prea bine îmbrăcat ca să fie elegant. Răutăţi, 
complexe, adevăruri, multe informaţii fără sens pentru noi care ne-am 
născut în vremea diplomaţiei comuniste şi postcomuniste. Stilul 
tovărăşesc şi şleampăt nu ţine numai de haine. E chiar omul ce le îmbracă. 


Pe cărarea însorită ce însoţeşte faleza şi marea, mergând spre Palatul 
Alb sau Palatul Livadia sau despărţindu-mă de el la plecare, m-am întâlnit 
cu veveriţe însingurate, dar şi prietenoase, cu coada ca o trenă învolburată 
făcută parcă din zeci de păpădii cu puf, albe, cu urechiuşe ţuguiate, 
roşcate. Am clănţănit şi ciocănit din dinţi, cum am făcut şi la Palatul 
Ştirbey, când am stat cu copiii, după 1990, şi la munte, în vacanţele din 
România, şi în Central Park, în Manhattan ori în Prospekt Park şi Fort 
Green, în Brooklyn, şi în curtea mea din South Elliott Place, din spatele 
casei, când vine în vizită vreo veveriţă. La auzul acestor sunete scoase de 


dinţii mei, veveriţele visează alune şi nuci, mişcându-şi maxilarele cu o 
viteză năucitoare. Lumea pare la fel pretutindeni dacă te iei după veverite. 
Şi toate veveriţele par să fie la fel. Nimeni nu vrea să aibă soarta alunelor 
pe care acestea le sparg între dinţi. 


